
PRUMCE DE SCD 


CELE PATRU CASE DIN 
MIDGARD 


Stabilite în anul 33 E.V. de către Senatul Imperial 
din Orașul Etern 


CASA PĂMÂNTULUI ŞI A SÂNGELUI 


Metamorfi, oameni, vrăjitoare, animale comune 
și mulți alții aleşi de Cthona, precum şi câţiva 
chemaţi de Luna 


CASA CERULUI ȘI A AERULUI 


Malakimi (îngeri), Fee, spirite elementale, silfi* 
şi cei binecuvântaţi de Solas, alături de cei 
câţiva ocrotiţi de Luna 


CASA APELOR 


Spiritele râurilor, neamul Apelor, creaturi 
acvatice, nimfe, kelpii, nokk şi alții asupra 
cărora veghează Ogenas 


CASA FOCULUI ŞI A UMBREI 


Daemonaki, Secerători, furii, vampyri, draki, 
dragoni, necromanţi dimpreună cu multe 
creaturi nenumite pe care nici măcar Urd însăși 
nu poate să le privească 


*Silfi au fost izgoniți din Casa lor ca urmare a 
faptului că au luat parte la Cădere, iar în prezent 
sunt considerați Inferiori, deși mulți dintre ei refuză 
să accepte acest statut. 


PROLOG 


Căprioara îngenunche în fața stăpânilor ei 
nemuritori şi se gândi cum ar fi fost să le sfârtece 
gâtlejurile. 

La gât îi atârna un colier de argint rece şi greu, 
care nu se încălzea niciodată pe pielea ei. De parcă 
viețile curmate pe care le simboliza voiau ca şi ea să 
simtă strânsoarea ca de gheaţă a morții. 

O săgeată de argint pe o uniformă de lup: trofeul 
pentru un rebel şters de pe faţa Midgardului. Lidia 
obținuse atât de multe, încât uniforma ei imperială, 
de culoare gri, nu putea să le cuprindă pe toate. 
Erau atât de numeroase, încât fuseseră topite, iar 
din ele fusese confecţionat colierul pe care îl purta 
la gât. 

Oare vreunul dintre cei aflaţi în încăpere vedea 
colierul drept ceea ce era în realitate? 

O zgardă. Cu o lesă aurită ce ducea drept spre 
monștrii din faţa ei. 

Și oare monștrii aceia bănuiau, măcar, că 
animalul lor de companie credincios le stătea la 
picioare şi îşi închipuia ce gust şi ce textură ar fi 
avut sângele lor pe limba ei? Pe dinţii ei? 

Însă avea să stea îngenuncheată până când primea 
permisiunea să se ridice. Aşa cum lumea aceasta 
avea să stea îngenuncheată până când cel de al 
șaselea Asteri întronat avea să o secătuiască de tot şi 
să îi lase hoitul să putrezească în pustietatea 
spaţiului. 

Servitorii de la Palatul Etern curăţaseră sângele de 
pe strălucitoarea podea de cristal pe care stătea 
îngenuncheată Căprioara. În aerul dezinfectat nu 
mai stăruia nici un miros înţepător de cupru, iar 
coloanele care străjuiau sala nu mai erau pătate de 
stropi răzleți. Aveai impresia că lucrurile petrecute 
în urmă cu două zile nici măcar nu existaseră. 

Însă Lidia Cervos nu-și putea îngădui să se 
gândească prea mult la acele întâmplări. Nu atâta 
vreme cât era înconjurată de duşmanii ei. Nu atâta 
vreme cât Pollux stătea îngenuncheat lângă ea, 


atingându-i gamba cu una dintre aripile-i 
strălucitoare. Dacă ar fi fost vorba de altcineva, s-ar 
fi putut ca o astfel de atingere să fie socotită drept 
un gest de alinare, de solidaritate. 

În cazul lui Pollux, supranumit Barosul, gestul 
însemna doar posesiune. 

Lidia se forță să afişeze o privire placidă şi rece. Îşi 
forță inima să îi fie la fel de placidă şi de rece şi se 
concentră asupra celor doi regi ai Feelor, care îşi 
pledau cauza. 

- Răposatul meu fiu a acționat pe cont propriu, 
spuse Morven, Regele Feelor din Avallen, un bărbat 
înalt, brunet, cu o mină gravă pe chipu-i alb ca 
marmura şi care nu părea tulburat sau îndoliat, deși 
era înveșmântat în negru din cap până-n picioare. 
Dacă aş fi ştiut despre trădarea lui Cormac, l-aș fi 
dat chiar eu pe mâna voastră, adăugă el. 

Lidia aruncă o privire la tribunalul de paraziți 
aşezaţi pe tronurile lor de cristal. 

Rigelus, ascuns, ca de obicei, în trupul unui Fee 
adolescent, îşi propti bărbia delicată în pumn. 

- Mi-e greu să cred că nu ştiai ce făcea fiul tău, 
dacă mă gândesc că îl ţineai din scurt ca nimeni 
altul. 

Nişte umbre şuşotiră pe deasupra umerilor laţi ai 
lui Morven, revărsându-se din armura-i solzoasă. 

- Era un băiat foarte încăpățânat. Am crezut că l- 
am îndreptat cu bătaia cu mult timp în urmă. 

- Te-ai înşelat, rosti dispreţuitor Hesperus, 
Luceafărul de Seară, care luase forma unei nimfe 
blonde şi care acum bătea cu degetele-i lungi și 
subţiri în braţul lucios al tronului. Iar nouă ni se 
pare că trădarea lui a izvorât dintr-o degenerare a 
casei tale regale. Una care trebuie pedepsită. 

Pentru prima oară în deceniile de când îl 
cunoştea Căprioara, Regele Morven își ținu gura. 
Neavând de ales, fusese nevoit să răspundă chemării 
pe care i-o adresaseră Asterii cu o zi în urmă. Era 
limpede că nu îi plăcea să i se aducă aminte că 


autonomia lui era doar o iluzie, chiar şi în Avallen, 
insula aceea învăluită în ceață. 

O părticică din Lidia se bucura să îl vadă pe 
bărbatul care trecuse țanțoş prin summituri, 
întâlniri și baluri, cântărindu-și acum fiecare cuvânt 
fiindcă ştia că acesta ar fi putut să fie ultimul pe care 
îl rostea. 

- Nu am ştiut ce făcea fiul meu sau ce inimă lașă 
avea, mârâi Morven. Jur pe arcul aurit al Lunei! 
exclamă el, iar apoi rosti cu voce limpede şi cu o 
furie impresionantă: Condamn tot ce a fost Cormac 
şi tot ce a reprezentat el! Nu va fi onorat cu un 
mormânt sau cu o înmormântare. Nici o corabie nu 
îi va duce trupul spre Ținuturile Văratice. Mă voi 
asigura că numele îi va fi şters din toate înscrisurile 
casei mele. 

Preţ de o clipă, de una singură, Lidia îşi îngădui 
să simtă o fărâmă de milă pentru agentul Ophion pe 
care îl cunoscuse. Pentru prințul Feelor Avallen, 
care sacrificase totul ca să le distrugă pe fiinţele 
aflate acum în faţa ei. 

Aşa cum şi ea sacrificase tot ce avusese. Şi încă ar 
fi făcut-o. 

Polaris, Steaua Nordului, întrupată într-un înger- 
femeie cu pielea închisă la culoare şi cu aripi albe, 
rosti cu voce tărăgănată: 

- Nici o corabie nu îi va duce trupul spre 
Ținuturile Văratice, pentru că băiatul s-a nimicit 
singur. Şi a încercat să ne ia și pe noi cu el, adăugă 
ea râzând ușor, plină de ură, făcând-o pe Lidia să 
simtă că parcă cineva ar fi zgâriat-o cu ghearele pe 
piele. Ca şi când o flacără neînsemnată ar putea face 
aşa ceva! 

Morven nu spuse nimic. Le oferise deja tot ce 
putuse, mai puțin să se pună în genunchi şi să 
implore. Era foarte posibil să se ajungă și la asta, 
însă deocamdată Regele Feelor din Avallen își ţinea 
capul sus. 


Legenda pretindea că nici măcar Asterii nu 
puteau să străpungă ceața care învăluia Avallenul, 
dar Lidia nu auzise ca acest lucru să fi fost testat 
vreodată. Poate că Morven venise tocmai ca să îi 
împiedice pe Asteri să afle dacă legenda era 
adevărată. 

În cazul în care aceştia ar fi fost cumva alungaţi 
de cine ştie ce forță străveche ce învăluia Avallenul, 
atunci așa ceva ar fi fost un secret care merita 
păstrat, chiar cu preţul înjosirii. 

Rigelus își propti o gleznă pe genunchi. Lidia îl 
văzuse pe cel numit Mâna Strălucită poruncind, cu 
acelaşi aer nonşalant, ca familii întregi să fie 
executate. 

- Şi tu, Einar? Ce ai de spus despre fiul tău? 

- Un nemernic trădător! se răsti cu dispreț Pollux, 
care stătea îngenuncheat lângă Lidia. 

Încă își ţinea aripa pe piciorul ei, de parcă chiar i- 
ar fi fost stăpân. 

Regele Toamnei îl ignoră pe Baros. Îi ignoră pe 
toți, în afară de Rigelus, şi răspunse, hotărât: 

- Ruhn a fost sălbatic din născare. Am făcut tot 
posibilul să îl ţin sub control. Nu mă îndoiesc că a 
fost ademenit în toată tărășenia asta prin intrigile 
surorii lui. 

Lidia îşi ţinu degetele întinse, deși tânjea să 
strângă din pumni. Își reglă bătăile inimii într-un 
ritm lent, normal, pe care nici un Vanir nu l-ar fi 
detectat ca fiind neobişnuit. 

- Aşadar, ai încerca să îţi scapi unul dintre copii 
osândindu-l pe celălalt? întrebă Rigelus, zâmbind 
ușor. Ce fel de tată ești, Einar? 

- Nici Bryce Quinlan, nici Ruhn Danaan nu mai 
au dreptul să se numească vreodată copiii mei. 

Rigelus își înclină capul, iar părul scurt, închis la 
culoare, îi scânteie în strălucirea încăperii de cristal. 

- Aveam impresia că a revendicat numele de 
Bryce Danaan. I-ai revocat statutul regal? 

Un muşchi zvâcni în obrazul Regelui Toamnei. 


- Încă nu am stabilit o pedeapsă adecvată pentru 
ea. 

Aripile lui Pollux foșniră, însă îngerul își ţinu 
capul plecat şi mârâi la Regele Toamnei: 

- Când voi pune mâna pe târfa de fiică-ta, te vei 
bucura că te-ai lepădat de ea. Îi voi întoarce înzecit 
ceea ce i-a făcut Harpiei. 

- Va trebui să o găseşti mai întâi, răspunse Regele 
Toamnei, calm. 

Lidia se gândi că Einar Danaan se număra, 
probabil, printre puţinele Fee de pe Midgard care 
puteau să îl șicaneze fățiș pe un înger atât de 
puternic precum Malleus. Regele Feelor își ridică 
spre Asteri ochii chihlimbarii, care semănau atât de 
mult cu cei ai fiicei lui. 

- Misticii tăi au aflat deja unde se află ea? întrebă 
el. 

- Vrei să ştii unde e fiul tău? întrebă Octartis, 
Steaua Sudului, zâmbind şiret. 

- Ştiu unde se află Ruhn, ripostă Regele Toamnei, 
netulburat. Merită să fie acolo, declară el, iar apoi se 
întoarse pe jumătate spre Lidia şi o privi cu răceală. 
Sper că vei obţine toate răspunsurile de la el. 

Cu chipul împietrit, încremenit... parcă mort, 
Lidia îl privi în ochi, la rândul ei. 

Regele Toamnei aruncă iute o privire la colierul 
de argint pe care ea îl purta la gât şi surâse, 
aprobator. Însă apoi îl întrebă pe Rigelus, cu o 
autoritate pe care Lidia nu putu să nu o admire: 

- Unde e Bryce? 

Rigelus oftă, plictisit şi enervat - o combinaţie 
letală. 

- A ales să părăsească Midgardul. 

- O greşeală pe care o vom îndrepta curând, 
adăugă Polaris. 

Rigelus îi aruncă o privire de avertizare acelui 
Asteri inferior. Lidia o observă. 

Regele Toamnei întrebă, cu vocea uşor slăbită: 

- Bryce nu mai face parte din această lume? 


Morven îi aruncă o privire precaută celuilalt rege 
al Feelor. Din cât se ştia, exista un singur loc care 
putea fi accesat de pe Midgard. Un zid întreg 
împrejmuia Falia Nordică din Nena pentru a-i 
împiedica pe locuitorii ei să pătrundă în acea lume. 
Dacă Bryce nu se mai afla pe Midgard, atunci 
pesemne că era în Hel. 

Lidiei nu îi trecuse niciodată prin minte că zidul 
din jurul Faliei îi împiedica și pe midgardieni să 
iasă. 

Ei bine, pe majoritatea midgardienilor. 

Rigelus spuse, încordat: 

- E o informaţie pe care nu aveţi voie să o 
îimpărtăşiți nimănui. 

Din tonul ascuţit pe care rostise acele cuvinte, se 
putea deduce tot ceea ce rămăsese nespus: Sau veți fi 
pedepsiți cu moartea. 

Lidia fusese de față atunci când ceilalți Asteri 
ceruseră să li se spună cum se derulaseră lucrurile: 
cum Bryce Quinlan deschisese o poartă spre o altă 
lume în propriul lor palat și cum îi scăpase Mâinii 
Luminoase printre degete. Perplexitatea și furia pe 
care le resimţiseră Asterii îi aduseseră Lidiei doar o 
mică alinare în urma a tot ceea ce se petrecuse, a tot 
ceea ce încă o tulbura. 

Un clopot argintiu răsună în spatele tronurilor 
Asterilor, aducându-le aminte în mod politicos că, 
în scurt timp, aveau programată o altă întâlnire. 

- Încă nu am încheiat această discuţie, îi avertiză 
Rigelus pe cei doi regi ai Feelor, iar apoi arătă cu 
degetu-i slăbănog spre uşile deschise ce dădeau spre 
coridor şi adăugă: Dacă veţi vorbi despre cele auzite 
astăzi, veţi descoperi că nu există locşor pe această 
planetă în care să fiţi feriți de mânia noastră. 

Regii Feelor făcură o plecăciune şi părăsiră sala 
fără să mai spună nimic. 

Asterii își întoarseră privirile străpungătoare spre 
Lidia, pârjolindu-i sufletul. Ea le ţinu piept, aşa cum 
le ținuse piept tuturor celorlalte orori din viaţa ei. 


- Ridică-te, Lidia, spuse Rigelus pe un ton 
aproape afectuos, după care i se adresă lui Pollux: 
Ridică-te, Barosul meu! 

Lidia îşi înghiţi amăreala de pe limbă, ce o ardea 
precum acidul, după care se ridică în același timp cu 
Pollux. Aripa lui albă îi atinse uşor obrazul, 
moliciunea penelor fiind în deplin dezacord cu 
împietrirea din sufletul lui. 

Clopotul sună din nou, însă Rigelus ridică o mână 
spre servitorul care aştepta în umbrele coloanelor 
din apropiere. Următoarea întâlnire mai putea să 
aştepte o clipă. 

- Cum merg interogatoriile? întrebă Rigelus, care 
îşi destinse trupul pe tron de parcă ar fi întrebat 
despre vreme. 

- Suntem în etapa de început, răspunse Lidia, 
vorbind cu o voce care suna ca şi cum gura i-ar fi 
fost separată de corp. Ne va lua ceva timp ca să îi 
facem să vorbească pe Athalar şi pe Danaan. 

- Şi Copoiul? întrebă Hesperus, iar ochii închişi 
la culoare ai nimfei licăriră, maliţioși. 

- Încă îl evaluez, răspunse Lidia ţinându-şi bărbia 
ridicată şi ducându-şi mâinile la spate. Dar fiţi 
siguri că voi obține de la ei toţi informaţiile de care 
avem nevoie, Alteţele Voastre! 

- Aşa cum faci mereu, spuse Rigelus, coborându- 
şi privirea spre zgarda ei de argint. Ai permisiunea 
noastră să faci ce ştii tu mai bine, Căprioară! 

Lidia se frânse de mijloc cu o precizie 
nemaiîntâlnită. Pollux făcu la fel, iar aripile îi 
foşniră. Era întruchiparea soldatului perfect: 
întocmai ceea ce fusese crescut să devină. 

Barosul vorbi doar după ce ajunseră pe coridorul 
cel lung de dincolo de sala tronurilor: 

- Crezi că târfuliţa aia chiar s-a dus în Hel? 

Pollux arătă, cu o mișcare a capului, spre Poarta 
de cristal neclintită şi impenetrabilă ce se afla la 
celălalt capăt al coridorului, în spatele lor. 


Busturile care străjuiseră galeria - toți Asterii în 
diversele forme pe care le luaseră de-a lungul 
secolelor - fuseseră înlocuite. Ferestrele sfărâmate 
de fulgerul lui Athalar fuseseră reparate. 

La fel ca în sala tronurilor, nici aici nu se mai 
zărea vreo urmă a celor petrecute. lar în afara 
zidurilor de cristal ale palatului nu se auzise nimic 
despre asta la ştiri, nici măcar un zvon. 

Singura dovadă erau cele două gărzi asteriene 
care stăteau acum de pază de-o parte și de cealaltă a 
Porții. Uniformele lor în nuanţe albe și aurii 
străluceau în lumina soarelui ce pătrundea în palat, 
iar în mâini ţineau strâns sulițe ale căror vârfuri 
păreau stele căzute. Vizierele coifurilor aurite le erau 
coborâte, aşa că Lidia nu putea distinge chipurile de 
dedesubt. Oricum, nu prea conta. Erau lipsiți de 
individualitate sau de viață. Aceşti îngeri de viță 
nobilă, care făceau parte din elită, fuseseră crescuți 
în spiritul obedienţei şi al slujirii. Așa cum fuseseră 
crescuți şi să îşi poarte aripile acelea albe, 
strălucitoare. La fel ca îngerul de lângă ea. 

Lidia continuă să meargă agale spre ascensoare. 

- Nu-mi pierd timpul încercând să aflu. Dar fără 
îndoială că, indiferent de locul în care a ajuns acum, 
Bryce Quinlan se va întoarce într-o zi. 

În spatele ferestrelor, cele şapte dealuri ale 
Oraşului Etern străluceau în lumina soarelui, 
majoritatea fiind acoperite de clădiri cu acoperișuri 
de teracotă. Un munte arid - de fapt, mai degrabă 
un deal - se afla la nord de granița orașului, 
strălucirea metalică din vârful lui funcţionând ca un 
semnal luminos. 

Oare era o zeflemea intenţionată la adresa lui 
Athalar faptul că muntele, Muntele Hermon, pe care 
el şi Arhanghelul Shahar puseseră în scenă prima și 
ultima bătălie sortită eşecului din cadrul rebeliunii 
lor, găzduia astăzi zeci de noi armuri mecanice 
hibride ale Asterilor? De jos, din temniţă, Athalar 
nu avea cum să le vadă, dar la cum îl cunoştea ea pe 


Rigelus, cu siguranță că poziționarea noilor 
mașinării era simbolică. 

Cu o zi înainte, de dimineaţă, Lidia citise raportul 
despre ce anume pregătiseră Asterii în ultimele 
câteva săptămâni, în pofida încercărilor lui Ophion 
de a-i opri. În pofida tentativelor ei de a-i opri. Însă 
detaliile scrise păliseră în comparaţie cu apariţia 
armurilor pe înserat. Oraşul fremătase pe de-a- 
ntregul în timp ce transporturile militare ajunseseră 
în vârful dealului și fuseseră depozitate, unul câte 
unul, în timp ce echipele de știri se duseseră 
degrabă să transmită informaţii despre tehnologia 
inovatoare. 

Simţind cum îi fremăta stomacul, Lidia voise să 
vadă armurile; ea avu aceeași senzaţie și acum, când 
privi carcasele de oţel ce licăreau în soare. 

Încă o dovadă că Ophion eşuase. Nimiciseră 
armura mecanică de pe  Ydra, distruseseră 
laboratorul cu doar câteva zile în urmă, însă fusese 
prea târziu. În secret, Rigelus făurise această armată 
metalică îngrozitoare şi o așezase pe vârful arid al 
Muntelui Hermon. O variantă îmbunătăţită a 
hibrizilor, armurile nici măcar nu aveau nevoie de 
piloți care să le opereze, deși în ele încăpea, la 
nevoie, câte un soldat Vanir. De parcă hibrizii ar fi 
fost o metodă bine calculată de a-i distrage atenţia 
lui Ophion în timp ce Rigelus le perfecționase în 
secret pe acestea. Magia şi tehnologia se împleteau 
acum cu o eficiență letală, cu costuri minime în 
materie de soldaţi. Însă armurile de pe deal 
însemnau moarte pentru orice rebel rămas liber și 
osândeau la eşec restul rebeliunii. 

Lidia ar fi trebuit să fi ghicit şiretlicul lui Rigelus; 
ar fi trebuit să fi ştiut că armurile mecanice hibride 
erau doar o metodă de distragere a atenţiei, una care 
să îl țină ocupat pe Ophion în timp ce Rigelus 
construia în secret toată acea forță. Dar ea nu își 
dăduse seama. lar acum grozăvia aceea avea să fie 
dezlănțuită împotriva lumii. 


Ascensorul se deschise, iar Lidia și Pollux intrară 
în el, tăcuţi. Ea apăsă pe butonul pentru ultimul 
nivel subteran. De fapt, penultimul. Ascensoarele 
nu coborau până în catacombe, care puteau fi 
accesate doar printr-o scară de cristal şerpuită. 
Acolo dormeau liniștiți o mie de mistici. 

Acum, ei erau concentrați cu toţii asupra unei 
singure sarcini: să o găsească pe Bryce Quinlan. 

Așa că se punea întrebarea: dacă toată lumea ştia 
că Falia Nordică și alte Porţi duceau doar spre Hel, 
de ce îşi dădeau Asterii osteneala să folosească 
atâtea resurse ca să o vâneze pe Bryce? Ea sfârşise în 
Hel - cu siguranță că nu era nevoie să li se 
poruncească misticilor să o găsească. 

Doar dacă Bryce Quinlan nu ajunsese cumva în 
altă parte decât în Hel. Poate că într-o lume diferită. 
Iar dacă aşa stăteau lucrurile... 

Oare cât avea să dureze? Câte lumi existau în 
afara Midgardului? Și ce şanse erau ca Bryce să 
supravieţuiască în oricare dintre ele... sau să se 
întoarcă vreodată pe Midgard? 

Ascensoarele se deschiseră în întunericul umed și 
rece al temniţelor. Pollux străbătu culoarul pietruit 
ținându-şi aripile strânse, de parcă n-ar fi vrut ca 
penele de un alb imaculat să îi fie cumva pătate de 
vreun strop din murdăria ce domnea în acel loc. 

- De asta îi ţii în viaţă? Ca momeală pentru 
cățeaua aia? 

- Da, răspunse Lidia, în timp ce se lăsa condusă 
de tipetele care se auzeau dindărătul zidului de pe 
care câteva făclii răspândeau primă lumină. Quinlan 
şi Athalar sunt o pereche, iar ea se va întoarce în 
lumea asta din pricina legăturii dintre ei. De cum o 
va face, se va duce direct la el. 

- Şi fratele ei? 

- Ruhn şi Bryce sunt Născuţi din Stele, răspunse 
Lidia, deschizând uşa de fier ce dădea spre 
încăperea vastă în care se luau interogatoriile și 
făcând să se audă scârțâitul de metal pe piatră, 


sunetul acela strident, straniu de asemănător cu 
gemetele de suferință din jurul lor. Va dori să îl 
elibereze, fiind fratele şi aliatul ei, adăugă ea. 

Apoi Lidia cobori cu paşi apăsaţi treptele 
descoperite ce duceau spre mijlocul sălii, în centrul 
căreia atârnau trei bărbaţi, prinşi în cătușe gorsiene. 
Sub ei se formaseră băltoace de sânge ce se scurgeau 
prin grilajul de sub picioarele lor desculțe. 

Lidia îşi dezactivă fiecare părticică din ea care 
simţea, care răsufla. 

Atârnaţi de tavan, Athalar şi Baxian îşi pierduseră 
cunoştinţa, iar trunchiurile lor erau o amestecătură 
de cicatrici şi de arsuri. Cât despre spinări... 

În încăperea altminteri silenţioasă, un picur 
constant se auzea ca de la un robinet stricat. 
Cioturile rămase din aripile celor doi încă sângerau. 
Cătuşele gorsiene le încetiniseră vindecarea la cote 
aproape omeneşti, nelăsându-i să moară de tot, dar 
făcându-i să simtă fiecare moment de durere. 

Lidia nu se putea uita la cea de-a treia siluetă, care 
atârna între ei. Nu putea respira lângă el. 

Se auzi un şuierat uşor, de piele lovind piatra, iar 
Lidia se închise în sine de îndată ce biciul lui Pollux 
mușcă din spatele însângerat al lui Athalar. Umbra 
Mortis tresări, legănându-se în lanţuri. 

- Trezirea! ordonă Barosul pe un ton batjocoritor. 
E o zi frumoasă. 

Athalar îşi deschise ochii umflaţi. Ura luci în 
adâncurile lor închise la culoare. 

Aureola proaspăt creionată pe fruntea lui părea 
mai întunecată decât umbrele temniţei. Un zâmbet 
sălbatic apăru pe buzele-i lovite, dându-i la iveală 
dinții pătaţi de sânge. 

- "Neaţa, rază de soare! 

Un râset uşor, frânt, se auzi din dreapta lui 
Athalar. Şi, deşi ştia că era o nebunie, Lidia privi 
într-acolo. 

Ruhn Danaan, prințul moștenitor al Feelor din 
Valbara, se uita la ea. 


Buza îi era umflată în locul din care Pollux îi 
smulsese piercingul, iar sprânceana îi era acoperită 
de o crustă de sânge în locul din care îi fusese smuls 
cercelul rotund. Pe trunchiu-i acoperit de tatuaje şi 
de-a lungul braţelor ridicate, sângele se amestecase 
cu murdărie şi cu vânătăi. 

Ochii de un albastru izbitor ai prinţului erau plini 
de un dispreţ tăios. 

Faţă de ea. 

Pollux îi crestă din nou lui Athalar spinarea cu 
biciul, fără să se deranjeze să îi pună vreo întrebare. 
Pentru el, aceasta era doar încălzirea. Interogatoriul 
avea să fie luat mai târziu. 

Baxian încă nu-şi recăpătase cunoştinţa. Pollux îl 
snopise în bătaie noaptea trecută, după ce, 
folosindu-se de un fierăstrău cu dinţii tociţi, le 
tăiase aripile lui şi lui Athalar. Copoiul stătea cu 
totul nemișcat. 

Noapte, încercă să spună Lidia, rostind cuvântul 
în aerul cu miros de mucegai dintre ea şi Prințul 
Feelor. 

Nu vorbiseră niciodată telepatic în afara viselor, 
dar ea încercase să o facă încă de la sosirea prințului 
acolo. Se străduise în repetate rânduri să se 
conecteze mintal cu el. Tăcerea fu singurul răspuns 
de care avu parte. 

Așa cum se întâmplase din clipa în care Ruhn 
aflase cine era ea. Ce era. 

Ştia că el putea comunica, în pofida pietrelor 
gorsiene care îi stăvileau magia şi îi încetineau 
vindecarea. Ştia că făcuse asta cu sora lui, înainte ca 
Bryce să evadeze. 

Noapte. 

Ruhn făcu o grimasă, descoperindu-şi dinţii, în 
timp ce sângele i se prelinse pe bărbie. 

Telefonul lui Pollux sună, scoțând un sunet 
ascuţit şi straniu în acel altar străvechi, închinat 
durerii. Pollux se opri şi o tăcere îngrozitoare se 
aşternu în încăpere. 


- Raportează, Mordoc! spuse Barosul, nelăsând 
biciul din mână. 

Se întoarse cu spatele la trupul brutalizat al lui 
Athalar, care se legăna uşor. 

Lidia nu se obosi să protesteze împotriva faptului 
că însuși căpitanul ei îi raporta Barosului. Moartea 
Harpiei îl afectase într-o manieră personală pe 
Pollux, care le poruncise lui Mordoc și lupilor să 
găsească orice indiciu referitor la locul în care ar fi 
putut să se ducă Bryce Quinlan. 

Pollux încă o credea pe Bryce răspunzătoare 
pentru moartea Harpiei doar pentru că Athalar şi 
Ruhn nu îi dezvăluiseră că Lidia fusese, de fapt, cea 
care o ucisese. Știau cine era Lidia și nu îi 
dezvăluiau secretele pentru simplul fapt că ea era o 
piesă esenţială pentru rebeliune. 

Preţ de o clipă, câtă vreme Pollux stătu întors cu 
spatele, Lidia îşi scoase masca. Îl lăsă pe Ruhn să îi 
vadă adevăratul chip. Cel care îi sărutase sufletul și 
şi-l împărțise pe al ei cu al lui, făcând ca fiinţele lor 
să se contopească. 

Ruhn! îl imploră ea, în gând. Ruhn! 

Însă Prinţul Feelor nu îi răspunse. Ura din privire 
nu îi slăbi. Aşa că Lidia își puse din nou masca de 
Căprioară. 

Și, în timp ce Pollux își vâri telefonul în buzunar 
şi strânse iarăşi biciul în mână, Căprioara îi porunci 
Barosului cu vocea aceea joasă, moartă, care îi era 
scut de atâta vreme: 

- Adu sârma ghimpată! 

Bryce Quinlan se afla într-o încăpere situată atât 
de adânc sub muntele care se înălța deasupra cei, 
încât probabil că lumina zilei era un mit în ochii 
creaturilor ce sălăşluiau aici. 

Pentru un loc care, aparent, nu era Helul, 
împrejurimile aduceau cam mult a Hel: piatră 
neagră, palat subteran, o celulă de interogatoriu şi 
mai adânc înfundată în pământ... Întunericul părea 
ceva inerent pentru cei trei care stăteau în faţa ei: o 
femeie minionă, îmbrăcată într-un veşmânt de 
mătase gri, şi doi bărbaţi înaripaţi, care purtau 
armuri negre, solzoase. Unul dintre ei - bărbatul 
frumos şi puternic din mijloc - îţi lua ochii, pur şi 
simplu, cu valurile de umbre şi de lumini de stele 
ale întregii lui făpturi. 

Rhysand, aşa spusese că îl chema. Şi semăna atât 
de mult cu Ruhn! 

Nu putea să fie o coincidenţă. Bryce sărise prin 
Poartă cu intenţia de a ajunge în Hel, pentru a 
accepta, în sfârşit, ofertele pe care Aidas şi Apollion 
le făcuseră de mai multe ori, cei doi intenționând să 
îşi trimită armatele pe Midgard pentru a opri acel 
ciclu de cuceriri galactice. În schimb, Bryce ajunsese 
aici. 

Fa aruncă o privire la războinicul de lângă cel 
care ar fi putut să fie fratele geamăn al lui Ruhn. 
Acel bărbat era cel care o găsise şi care fusese 
înarmat cu pumnalul negru ce reacționase la 
Sabia Stelară. 

În ochii lui căprui se citea doar o vigilență rece, 
de prădător. 

- Cineva trebuie să înceapă să vorbească, spuse 
femeia cea scundă, care păruse nespus de şocată 
atunci când o auzise pe Bryce vorbind în limba 
străveche şi când văzuse sabia. 


Lumina aurie emanată de vasele pline cu jăratic, 
care aducea cu prima lumină de pe Midgard, îi 
scălda șuvițele tunse bob, ce-i ajungeau până la 
bărbie, şi îi scotea în evidență conturul maxilarului 
îngust și ascuţit. Femeia o privi pe Bryce cu ochii ei 
de o uimitoare nuanță argintie, rămânând, însă, 
neimpresionată. 

- Ai zis că te cheamă Bryce Quinlan și că vii 
dintr-o altă lume: Midgard. 

Rhysand îi şopti ceva bărbatului înaripat de lângă 
el. Probabil că-i traducea cele spuse. 

Femeia continuă: 

- Chiar dacă te-am crede, tot trebuie să ne 
răspunzi la niște întrebări. Cum de ai venit aici? De 
ce ai venit aici? 

Bryce cercetă din priviri celula goală în care se 
aflau. Nu văzu nici o masă pe care să fi fost înşirate 
instrumente sclipitoare de tortură, nici o crăpătură 
în piatra solidă de dincolo de ușă și nici o ruptură în 
grilajul din mijlocul podelei, care se afla la doar 
câţiva pași distanță şi din care ea ar fi putut să jure 
că se auzea un şuierat. 

- Ce lume e asta? scrâșni Bryce cu voce răgușită. 

După ce se prezentase în foaierul acela încântător 
şi primitor, dublura lui Ruhn o apucase de mână. 
Forţa strânsorii lui și atingerea palmelor bătătorite 
fuseseră singurele lucruri solide pe care ea le simţise 
în timp ce vântul și întunericul mugiseră în jurul 
lor, iar lumea dispăruse - după care fuseseră 
înconjurați doar de rocă dură şi de o lumină slabă. 
Ajunseseră într-un palat cioplit sub un munte, iar 
apoi coborâseră scările înguste ce duceau spre acea 
temniță. Odată ajunşi acolo, bărbatul acela îi arătase 
lui Bryce, cu un gest poruncitor, singurul scaun din 
centrul încăperii. 

Aşa că Bryce se aşezase, așteptând să i se pună 
cătușele, lanţurile sau oricare alte instrumente de 
restricționare a mișcărilor, însă nu se întâmplase 
așa. 


Femeia cea scundă întrebă: 

- De ce vorbeşti limba străveche? 

Bryce îşi repezi bărbia spre ea, ripostând: 

- Tu de ce o vorbesti? 

Buzele vopsite în roșu ale femeii se arcuiră, ceea 
ce nu era o privelişte liniștitoare. 

- De ce eşti acoperită de sânge care nu e al tău? 

Scor: un punct pentru femeie. 

Bryce ştia că nu o ajuta deloc faptul că hainele i se 
îmbibaseră de sânge, ajungând să fie ţepene și 
închise la culoare. Mai mult de-atât, avea mâinile 
acoperite de sânge închegat. Era al Harpiei, la care 
se adăuga și puţin dintr-al Lidiei. O acoperea pe 
Bryce ca parte a unui joc atent gândit, care avea 
drept scop să o ţină în viaţă, să le păstreze secretele 
în siguranţă, în timp ce Căprioara și Ruhn... 

Începu să respire sacadat. Îi părăsise. Îşi părăsise 
perechea și fratele. Îi lăsase la palat, în mâinile lui 
Rigelus. 

Îi părăsise şi cel mai probabil că erau... 

Zidurile şi tavanul începură, parcă, să se apropie 
de ea, lăsând-o fără aer. 

Rhysand își ridică mâna lată, încununată cu stele. 

- Nu îţi vom face nici un rău! 

Bryce deduse restul frazei care rămăsese nerostită, 
pândind în umbrele dense din jurul lui: dacă nu vei 
încerca nici tu să ne rănești. 

Ea închise ochii, încercând să îşi ignore răsuflarea 
sacadată, precum și greutatea zdrobitoare a pietrei 
de deasupra şi din jurul ei. 

Cu mai puţin de o oră în urmă, fugea de puterea 
lui Rigelus, ferindu-se de busturi de marmură care 
explodau și de ferestre care se sfărâmau, iar fulgerul 
lui Hunt îi străpunsese pieptul şi apoi străpunsese 
Poarta, deschizând un portal. Iar ea plonjase spre 
Hel... 

Cu nici măcar o oră în urmă. lar acum... se afla 
aici. Mâinile îi tremurau așa că strânse din pumni. 


Trase aer în piept lent, tremurat, o dată și încă o 
dată, după care deschise ochii şi întrebă din nou, cu 
voce puternică şi limpede: 

- Ce lume e asta? 

Cei trei anchetatori nu rostiră nici o vorbă. 

Aşa că Bryce o ţintui cu privirea pe femeie, cea 
mai scundă dintre ei, dar nici pe departe cea mai 
puțin ucigătoare. 

- Ai spus că limba străveche nu a mai fost vorbită 
aici de cincisprezece mii de ani. De ce? 

Faptul că ei erau Fee şi cunoşteau limba sugera un 
soi de legătură între locul acela şi Midgard, o 
legătură pe care ea începea să o priceapă încetul cu 
încetul, cu o claritate îngrozitoare. 

- Cum ai ajuns în posesia Sabiei Gwydion celei 
pierdute? întrebă femeia, calmă. 

- Ce...?! Te referi la Sabia Stelară? 

O altă legătură dintre lumile lor. 

Cei trei se uitară iarăși lung la ea. Împreună, 
formau un zid impenetrabil, alcătuit din indivizi 
obișnuiți să obțină răspunsuri prin orice mijloace pe 
care le aveau la îndemână. 

Bryce nu avea nici o armă în afară de magia care 
îi curgea prin vene, amuleta archesiană de la gât și 
Cornul tatuat pe spinare. Însă pentru a-l folosi pe 
acesta din urmă îi trebuia putere, avea nevoie să fie 
încărcată, ca un soi de afurisită de baterie... 

Așa că vorbitul era cea mai bună armă de care 
dispunea. Ce bine că petrecuse ani întregi ca 
maestră la îndrugat baliverne, după cum spunea 
Hunt. 

- Sabia e o moştenire de familie, răspunse ea. E în 
lumea mea de când au adus-o strămoşii mei... cu 
cincisprezece mii de ani în urmă. 

Rosti ultimele cuvinte aruncându-i o privire 
tăioasă femeii, gândindu-se că aceasta trebuia acum 
să calculeze, aşa cum făcuse și ea, Bryce. 

Însă bărbatul cel frumos, Rhysand, întrebă cu o 
voce sumbră precum miezul nopții: 


- Cum ai găsit lumea asta? 

Nu era un ins cu care să te pui. Nici unul dintre ei 
nu era, însă el... emana autoritate de-a dreptul. De 
parcă ar fi fost însăşi axa acelui loc. Un soi de rege, 
prin urmare. 

- Nu am găsit-o, răspunse Bryce, privindu-l drept 
în ochii lucitori ca stelele și simțind cum o parte 
primitivă a ei se cutremură sub imperiul puterii 
brute din privirea lui. Ţi-am spus: am vrut să ajung 
în Hel. În schimb, am aterizat aici. 

- Cum? stărui el. 

Entitatea care se afla sub grilaj şuieră mai tare, 
parcă simțind mânia lui. Parcă cerând sânge. 

Bryce înghiți în sec. Dacă aflau despre Corn, 
despre puterea ei, despre Porţi... ce i-ar fi oprit să se 
folosească de ea aşa cum intenționase Rigelus? Sau 
să o considere o ameninţare ce trebuia îndepărtată? 

Maestră la îndrugat baliverne. Putea să o facă. 

- În lumea mea există Porţi care duc spre alte 
lumi. Timp de cincisprezece mii de ani, s-au 
deschis, în mare parte, spre Hel. De fapt, Falia 
Nordică duce direct spre Hel, dar... 

N-aveau decât să creadă că bătea câmpii, că era o 
idioată. O petrecăreaţă, aşa cum o catalogaseră cei 
mai mulți de pe Midgard, așa cum crezuse Micah, 
până când ea ajunsese să îi aspire naibii cenușa. 

- Poarta cu pricina m-a trimis aici doar cu un 
bilet pentru dus, adăugă ea. 

Oare în lumea lor existau bilete? Mijloace de 
transport? 

Cei trei nu răspunseră, aşa că Bryce încercă să 
clarifice lucrurile: 

- Unul dintre tovarășii mei a pus rămășag că mă 
poate trimite în Hel folosindu-și puterea. Dar cred 
că... murmură ea, gândindu-se la tot ceea ce-i 
spusese Rigelus în acele ultime clipe, şi anume că 
steaua de pe pieptul ei funcționa cumva ca un 
semnal luminos pentru lumea primordială a celor 
Născuţi din Stele, aşa că, agățându-se de un fir de 


păr, dădu din cap spre pumnalul războinicului, 
adăugând: În lumea mea există o profeție despre 
sabia mea şi despre un pumnal dispărut. Se spune 
că, atunci când vor fi reunite, la fel se va întâmpla şi 
cu Feele de pe Midgard. 

Chiar că era maestră la îndrugat baliverne. 

- Poate că am ajuns aici din acest motiv. E posibil 
ca sabia mea să fi simţit pumnalul și... să mă fi adus 
la el, conchise ea. 

Tăcere. Apoi războinicul cel tăcut, cu ochi căprui, 
râse încet. 

Oare cum înţelesese fără să îi traducă Rhysand? 
Dacă nu cumva el îi putea citi limbajul corporal, 
tonul, mirosul... 

Războinicul vorbi cu o voce joasă, care îi stârni 
lui Bryce fiori pe şira spinării. Rhysand îl privi şi 
ridică din sprâncene, iar apoi, folosind un ton la fel 
de ameninţător, îi traduse lui Bryce: 

- Minti. 

Fa clipi, întruchiparea însăşi a inocenței şi a 
indignärii. 

- În legătură cu ce anume? 

- Spune-ne tu. 

Întunericul se adună în umbra aripilor lui 
Rhysand. Nu era un semn bun. 

Bryce se afla într-o altă lume, alături de nişte 
străini vădit puternici şi care nu ar fi ezitat să o 
ucidă. Fiecare cuvânt al ei era vital pentru siguranță 
ŞI supravieţuire. 

- Tocmai mi-am văzut perechea şi fratele 
capturați de un grup de paraziți intergalactici, mârâi 
ea. Mă interesează doar să găsesc o cale să îi ajut. 

Rhysand îl privi pe războinic, care înclină uşor 
din cap, fără să clipească şi fără să îşi ia privirea de 
la Bryce. 

- Ei bine, îi spuse Rhysand lui Bryce, 
încrucişându-şi pe piept braţele musculoase, măcar 
partea asta e adevărată. 


Cu toate astea, femeia cea minionă nu fu mișcată. 
De fapt, trăsăturile i se încordaseră în clipa în care o 
văzuse pe Bryce răbufnind. 

- Explică-te, îi ceru ea prizonierei. 

Erau Fee. Nimic nu dădea de înţeles că ar fi fost 
mai buni decât ticăloșii cu care avusese de-a face 
Bryce în cea mai mare parte a vieţii ei. Şi totuși, 
cumva, deşi arătau ca şi cum ar fi fost blocaţi cu 
câteva secole în urma lumii ei, păreau şi mai 
puternici decât Feele de pe Midgard, lucru care nu 
putea decât să ducă la şi mai multe fumuri și 
pretenții. 

Bryce se gândi că trebuia să ajungă în Hel. Sau 
măcar înapoi pe Midgard. lar dacă spunea prea 
multe... 

Femeia îi observă ezitarea şi spuse: 

- Citeşte-i odată gândurile, Rhys! 

Bryce încremeni. Pe toți zeii! Aşadar, el îi putea 
pătrunde în minte, putea vedea orice voia... 

Rhysand se uită la femeie. Aceasta îl privi drept în 
ochi, cu o ferocitate care contrasta întru totul cu 
statura ei mică. Dacă Rhysand era şeful, era limpede 
că el nu se aștepta ca tovarășii lui să fie nişte 
subordonați tăcuți. 

Bryce privi la unica uşă a încăperii. N-avea cum 
să ajungă la ea la timp, chiar şi în cazul puţin 
probabil în care cei trei o lăsaseră descuiată. Nu se 
putea salva prin fugă. Oare amuleta archesiană avea 
să o protejeze? Nu îl împiedicase pe Ruhn să 
comunice telepatic cu ea, dar... 

Nu-mi vâr nasul acolo unde nu sunt invitat de 
bunăvoie. 

În clipa în care auzi în minte acea voce masculină, 
plăcută, Bryce  tresări pe scaun, aproape 
răsturnându-se pe spate. Era vocea lui Rhysand. 

Însă răspunse, mulţumindu-i Lunei că reuși să o 
facă cu voce calmă şi controlată: 

Codul etic pentru comunicarea telepatică? 

Îi simţi ezitarea... de parcă ar fi fost amuzat. 


Te-ai mai întâlnit cu această metodă de 
comunicare. 

Da. 

Doar atât avea să spună despre Ruhn. 

Vrei să mă lași să privesc în amintirile tale? Să mă 
lămuresc? 

Nu. Nu vreau. 

Rhysand clipi lent. Apoi spuse cu voce tare: 

- Atunci, va trebui să ne bazăm pe ce ne spui tu. 

Femeia cea minionă îl privi cu gura căscată. 

- Dar... 

Rhysand pocni din degete şi în spatele lor apărură 
trei scaune. Cu mişcări graţioase, el se așeză pe unul 
dintre ele, sprijinindu-şi o gleznă de un genunchi. 
Întruchiparea frumuseţii și a aroganţei Feelor. Își 
ridică privirea spre însoțitorii lui. 

- Azriel! spuse el, făcând alene un semn spre 
bărbat, iar apoi făcu unul și spre femeie, rostindu-i 
numele: Amren! 

În cele din urmă, arătă spre Bryce şi adăugă, pe 
un ton neutru: 

- Bryce... Quinlan. 

Bryce dădu lent din cap, adeverind. 

Rhysand își privi unghiile curate, tăiate îngrijit. 

- Deci sabia ta... se află în lumea ta de 
cincisprezece mii de ani? 

- Adusă de strămoșul meu, răspunse ea, 
gândindu-se dacă să continue sau nu, iar apoi 
adăugă: Regina Theia. Sau Prințul Pelias, în funcţie 
de propaganda răspândită. 

Amren se încordă ușor. Observând mișcarea, 
Rhysand îi aruncă o privire. 

Bryce îndrăzni să insiste: 

- Ştii... despre ei? 

Amren o privi pe Bryce, de la pantofii roz- 
fluorescent stropiţi de sânge, la părul prins într-o 
coadă înaltă. Petele de sânge de pe chipul ei erau 
acum întărite şi lipicioase. 


- Nimeni nu a mai rostit acele nume pe-aici de 
foarte multă vreme. 

Bryce era dispusă să pună rămăşag că nimeni nu 
îl mai rostise de vreo cincisprezece mii de ani. 

- Dar ai auzit despre ei? întrebă ea, în timp ce 
inima îi bătu cu putere în piept. 

- Au... locuit cândva aici, răspunse Amren, 
precaută. 

Era ultima fărâmă de confirmare de care avea 
nevoie Bryce în privinţa identităţii planetei pe care 
se afla. Un gând se înfiripă înlăuntrul ei, precum un 
fir desfăcut care, în sfârşit, se întindea. 

- Deci ăsta e locul, de aici ne tragem noi, Feele de 
pe Midgard. Strămoşii mei au părăsit această lume 
şi au mers pe Midgard, iar noi am uitat de unde am 
venii. 

Se lăsă din nou tăcerea. Azriel vorbi în limba lor, 
iar Rhysand traduse. Poate că, în ultimele câteva 
minute, el îi tradusese şi lui Azriel, telepatic. 

- Zice că nu există poveşti despre semeni de-ai 
noştri care să fi migrat spre o altă lume. 

Totuşi, Amren scoase un sunet slab, sugrumat. 

Rhysand se întoarse lent, uşor sceptic. 

— Sau există? o întrebă el pe un ton mieros. 

Amren culese o scamă invizibilă de pe bluza ei de 
mătase. 

- Lucrurile nu sunt clare. Am mai intrat..., spuse 
ea, clătinând din cap și mișcându-şi părul prins în 
coadă. Dar după ce am ieşit, am auzit zvonuri. Cum 
că mulți inşi au dispărut, de parcă n-ar fi existat 
vreodată. Unii au spus că cei dispăruţi au plecat 
într-o altă lume, alţii, că aceia s-au mutat pe 
tărâmuri îndepărtate, iar alţii au spus că dispăruţii 
fuseseră aleşi de Cazan, răpiți şi duşi cine ştie unde. 

- Pesemne că au mers pe Midgard, își dădu Bryce 
cu părerea. Conduşi de Theia şi de Pelias... 

Amren ridică o mână. 

- Putem să ascultăm mai târziu miturile pe care le 
ai de îndrugat, fătucă! Ce vreau să ştiu, spuse ea, pe 


când privirea îi deveni mai tăioasă, iar Bryce abia 
dacă reuși să îi facă față, este de ce ai venit tu aici, 
când, de fapt, ai intenționat să ajungi în altă parte? 

- Şi mie mi-ar plăcea să ştiu asta, răspunse Bryce 
pe un ton poate o idee mai îndrăzneţ decât ar fi fost 
înțelept. Crede-mă că nimic nu mi-ar plăcea mai 
mult decât să nu vă mai deranjez. 

- Ca să mergi în... Hel, adăugă Rhysand pe un 
ton neutru. Ca să îl găseşti pe Prinţul Aidas. 

Indivizii aceia nu erau prietenii sau aliaţii ei. 
Poate că, într-adevăr, ea se afla în lumea din care se 
trăgeau Feele, dar cine naiba ştia ce voiau cei trei 
sau ce aspirații aveau? Rhysand şi Azriel arătau 
frumos, dar Urd ştia că Feele de pe Midgard se 
folosiseră milenii întregi de frumuseţea lor ca să 
obţină ceea ce voiau. 

Nu era nevoie ca Rhysand să îi pătrundă în 
gânduri; dimpotrivă, părea să îi citească toate astea 
pe chip. El își înfipse zdravăn ambele picioare în 
podeaua de piatră. 

- Permite-mi să îți explic cum stau lucrurile, 
Bryce Quinlan. 

Ea se forță să îl privească în ochii cu luciri de 
stele. Îi înfruntase pe Asteri, pe Arhangheli și pe 
regii Feelor. Şi scăpase cu fața curată. Avea să îl 
înfrunte şi pe el. 

Rhysand zâmbi din colțul gurii. 

- Nu te vom tortura ca să aflăm, nici nu îţi voi citi 
gândurile. Dacă te hotărăști să vorbeşti, asta va fi, 
într-adevăr, alegerea ta. Așa cum va fi alegerea mea 
să te țin aici până când vei hotărî altfel. 

Bryce nu putu să nu contemple, calm, încăperea 
în care se afla, zăbovind cu privirea asupra grilajului 
şi încordându-şi auzul ca să asculte şuieratul ce 
ieşea de acolo. 

- Cu siguranţă că le voi recomanda locul ăsta 
prietenilor mei. 

În ochii lui Rhysand licăriră stele. 


- Să ne aşteptăm să mai sosească şi alţii din lumea 
ta? 

Ea răspunse cât de sincer putu: 

- Nu. Din câte ştiu eu, caută locul ăsta de 
cincisprezece mii de ani, dar eu sunt singura care a 
reușit să se întoarcă aici. 

- Despre cine vorbeşti? 

- Despre Asteri. V-am mai spus: sunt niște 
paraziți intergalactici. 

- Ce înseamnă asta? 

- Sunt... 

Bryce se opri. De unde ştia ea că cei trei nu aveau 
să o dea pe mâna lui Rigelus? Că nu aveau să se 
plece înaintea lui? Theia venise din această lume şi 
se luptase cu Asterii, dar Pelias le crezuse 
minciunile şi se plecase, plin de zel, la picioarele lor 
nemuritoare. 

Ezitarea ei fu de ajuns. Amren pufni. 

- Nu-ţi toci gura degeaba, Rhysand! 

El îşi înclină capul, ca un prădător ce-și studia 
prada. Cu bărbia ridicată, Bryce îi îndură privirea. 
Mama ei ar fi fost mândră de ea. 

Rhysand pocni din nou din degete, iar lui Bryce îi 
dispărură sângele şi murdăria de pe faţă şi de pe 
corp. Încă simţea ceva lipicios pe piele, dar era 
curată. Se privi de sus în jos, iar apoi se uită din nou 
la Rhysand, fără să scoată un cuvânt. 

Lui îi apăru pe chip un zâmbet discret, plin de 
cruzime. 

- Am făcut asta ca să te motivez! 

Chipurile lui Amren și Azriel rămaseră în 
continuare împietrite. În așteptare. 

Ar fi fost o proastă să creadă că motivația oferită 
de Rhysand spunea ceva bun despre el, dar ea putea 
să intre în joc. 

Aşa că spuse: 

- Asterii sunt străvechi. Adică au zeci de mii de 
ani. 


Se înfioră în clipa în care își aminti de încăperea 
aceea de sub palatul lor, de însemnările despre 
milenii de cuceriri, împreună cu sistemul lor de 
datare unic. 

- Poate chiar mai mult de o sută de mii de ani, 
adăugă ea. 

Cei trei temniceri nu îi răspunseră. Nici măcar nu 
clipiră. În regulă, aşadar lor nu li se părea că o 
vârstă incredibil de înaintată ar fi fost ceva cu totul 
ieșit din comun. 

- Au ajuns în lumea mea cu cincisprezece mii de 
ani în urmă. Nimeni nu știe exact de unde au venit. 

- Cum adică au ajuns? întrebă Rhysand. 

- Sincer vorbind, n-am idee cum au ajuns prima 
oară pe Midgard. Le-au îndrugat băștinașilor o 
poveste cum că ar fi fost un soi de... eliberatori. De 
luminători ai ignoranţilor. După spusele lor, 
Midgardul era doar puţin mai presus de o văgăună 
populată cu oameni şi cu animale fără puteri 
magice. Asterii au ales-o drept locul în care să 
înceapă să creeze un imperiu perfect, iar creaturi şi 
rase din alte lumi au dat curând năvală acolo, 
intrând printr-o ruptură uriașă dintre lumi, numită 
Falia Nordică. Care acum se deschide doar spre Hel, 
dar care înainte se deschidea spre... oricare alt loc. 

Amren întrebă: 

- O ruptură? Cum vine asta? 

- N-am idee, răspunse Bryce. Nimeni nu şi-a dat 
seama cum de a fost posibil un astfel de lucru... sau 
de ce ruptura asta se află exact în acel loc de pe 
Midgard şi nu altundeva. 

Rhysand întrebă: 

- Ce s-a întâmplat după ce celelalte fiinţe au ajuns 
în lumea voastră? 

Bryce trase aer printre dinți, iar apoi spuse: 

- În varianta oficială a poveștii, o altă lume, Hel, a 
încercat să invadeze Midgardul. Să distrugă noul 
imperiu... şi pe toţi cei care trăiau în el. Însă Asterii 
au unit toate acele rase noi sub un singur stindard şi 


i-au făcut pe cei din Hel să se retragă pe tărâmul lor 
de baştină. În acest proces, Falia Nordică a fost 
închisă, iar destinaţia ei, blocată şi orientată 
permanent doar spre Hel. După aceea, a rămas 
închisă în mare parte. Un zid uriaş a fost construit 
în jurul ei, pentru a-l împiedica pe vreun rătăcit din 
Hel să se strecoare prin crăpături, iar Asterii au 
clădit pe Midgard un imperiu glorios, menit să 
dureze o eternitate. Sau cel puţin aşa ni se 
poruncește să credem. 

Chipurile din faţa ei rămaseră impasibile. 
Rhysand întrebă în şoaptă: 

— Şi care e povestea neoficială? 

Bryce înghiţi în sec, amintindu-și de încăperea 
din subsolul în care se păstrau arhivele. 

— Asterii sunt fiinţe străvechi, nemuritoare, care 
se hrănesc cu puterea altora: recoltează magia unui 
popor, a unei lumi, iar apoi o consumă. Noi îi 
spunem prima lumină. Ne alimentează întreaga 
lume, dar, în mare parte, pe ei. Ni se cere să o 
predăm după ce atingem nemurirea... mă rog, după 
ce ne apropiem cât mai mult de nemurire. Intrăm în 
stăpânirea puterii noastre depline, mature, printr- 
un ritual numit Salt, iar, în timpul acestui proces, o 
parte din puterea noastră este decantată şi predată 
magazinelor de primă lumină pentru Asteri. E un 
soi de impozit pe magie. 

Nici prin gând nu îi trecea să povestească despre 
ceea ce li se întâmpla celor de pe Midgard după 
moarte, despre cum, în cele din urmă, puterea care 
rămânea în sufletele lor era colectată, forțată de 
Regele din Adâncuri să treacă prin Poarta Morților 
şi preschimbată în lumină secundă pentru a-i 
alimenta şi mai mult pe Asteri. Ei bine, orice mai 
ajungea la ei după ce se ghiftuia Regele din 
Adâncuri. 

Amren îşi înclină capul, fluturând din părul ei 
tuns bob. 


- Un impozit pe magia voastră, încasat de fiinţe 
străvechi care vor să își alimenteze, astfel, puterea! 

Azriel îşi întoarse privirea spre ea; probabil că 
Rhysand încă îi traducea telepatic. Însă Amren 
murmură pentru sine, de parcă cuvintele acelea ar fi 
declanșat ceva în ea: 

- O zeciuială... 

Rhysand ridică uşor din sprâncene. Însă îi făcu 
semn lui Bryce, cu mâna-i mare și elegantă, să 
continue. 

- Ce altceva? 

Bryce înghiţi din nou în sec. 

- Midgardul e doar ultima dintr-un şir lung de 
lumi invadate de Asteri. Aceștia au o întreagă arhivă 
în care sunt consemnate diferitele planete pe care fie 
că le-au cucerit, fie că au încercat să le cucerească. 
Am văzut arhiva chiar înainte să vin aici. Şi în toate 
însemnările am găsit doar trei planete care au reușit 
să îi izgonească, să se împotrivească și să îi înfrângă. 
Helul, o planetă pe nume Iphraxia şi... o lume 
ocupată de Fee. De Feele originale, Născute din 
Stele, povesti Bryce, iar apoi arătă spre pumnalul 
care îi atârna la șold lui Azriel şi care, în prezența 
Sabiei Stelare, începuse să emane un soi de lumină 
întunecată. Voi îi spuneţi altfel sabiei mele, dar 
recunoașteţi ce e, conchise ea. 

Numai Amren dădu din cap, adeverind. 

- Cred că asta se întâmplă din pricină că sabia 
vine din lumea voastră, spuse Bryce. Pare să fie 
conectată într-un fel la pumnalul acela. A fost 
făurită aici, a devenit parte din istoria voastră, iar 
apoi a dispărut... Corect? N-aţi mai văzut-o de 
cincisprezece mii de ani, nici limba asta n-aţi mai 
vorbit-o cam de tot atât timp, lucruri care se 
potrivesc perfect cu momentul în care Feele 
Născute din Stele au ajuns pe Midgard. 

Cea Născută din Stele, Theia, fusese regina lor, iar 
Pelias, prințul trădător care îi uzurpase tronul. Theia 
adusese două fiice cu ea în Midgard: pe Helena, care 


fusese forţată să se căsătorească cu Pelias, şi încă 
una al cărei nume se pierduse în analele istoriei. O 
mare parte din adevărul despre Theia se pierduse, 
de asemenea, fie de-a lungul timpului, fie datorită 
propagandei Asterilor. Aidas, Prinţul Prăpastiei, o 
iubise - Bryce aflase asta. Theia luptase alături de 
Hel împotriva Asterilor, pentru a elibera Midgardul. 
În cele din urmă, fusese ucisă de Pelias, iar numele 
ei aproape că fusese şters din memoria colectivă. 
Bryce purta lumina Theiei - Aidas confirmase acest 
lucru. Dar în afară de asta, nici măcar arhivele 
Asterilor nu îi oferiseră lui Bryce informaţii despre 
regina răposată în urmă cu atât amar de vreme. 

- Deci tu crezi, spuse Amren pe un ton răspicat, 
cu ochii argintii scânteindu-i, că lumea noastră este 
această a treia planetă care li s-a împotrivit... 
Asterilor. 

Fu rândul lui Bryce să dea din cap în semn de 
încuviinţare. Ea făcu un semn spre celulă și spre 
tărâmul de deasupra ei. 

- Din ceea ce am aflat din arhivele Asterilor, 
rezultă că aceştia, cu mult timp înainte de a veni în 
lumea mea, au fost aici. Au cucerit această lume, s- 
au amestecat în treburile ei şi au condus-o. Dar 
Feele au reuşit, în cele din urmă, să îi detroneze... 
să îi înfrângă, spuse ea, răsuflând acum mai în voie 
şi cercetând chipurile celor trei, după care întrebă 
cu voce răguşită, în care se ghicea disperarea: Cum? 
Cum aţi reușit să o faceţi? 

Însă Rhysand se mulțumi să îi arunce o privire 
întrebătoare lui Amren. Probabil că, dacă el o tot 
consulta atunci când venea vorba despre trecut, ea 
era un soi de istoric al curţii. El îi spuse: 

- Nu există un astfel de eveniment consemnat în 
istoria noastră! 

Bryce îl întrerupse: 

- Ei bine, Asterii încă își amintesc de lumea 
voastră. Încă vă poartă ranchiună. Rigelus, liderul 
lor, mi-a spus că este misiunea lui personală să 


găsească acest loc şi să vă pedepsească pe toţi 
pentru că v-aţi debarasat de ei. Practic, în ochii lor, 
sunteți inamicul public numărul unu. 

- Ba este scris în istoria noastră, Rhysand! spuse 
Amren pe un ton solemn. Doar că Asterii nu erau 
cunoscuți sub acest nume. Aici erau numiţi 
Daglani. 

Bryce ar fi putut jura că fața strălucitoare a lui 
Rhysand pălise uşor. Până și Azriel se foi pe scaun, 
foşnind din aripi. Rhysand spuse cu fermitate: 

- Daglanii au fost ucişi cu toții. 

Amren se înfioră. Gestul ei păru să alimenteze şi 
mai tare panica de pe chipul lui Rhysand. 

- Ba se pare că nu, mormâi ea. 

Cu o geană de speranță mijindu-i în piept, Bryce 
stărui, adresându-i-se lui Amren: 

- Aveţi consemnări cu privire la modul în care au 
fost învinşi? 

- Nimic în afară de cântece vechi despre lupte 
sângeroase şi pierderi îngrozitoare. 

- Dar povestea... vă pare cunoscută? întrebă 
Bryce. Conducători nemuritori şi răi au domnit 
cândva peste lumea asta, iar voi v-aţi unit şi i-aţi 
înlăturat de la putere? 

Tăcerea lor fu o confirmare. 

Totuşi, Rhysand clătină din cap, de parcă tot nu îi 
venea să creadă. 

- Şi crezi..., începu el să spună, privind-o pe 
Bryce cu ochi în care apăruse din nou acea 
concentrare de prădător, ...că Daglanii, acești 
Asteri, vor să se întoarcă aici ca să se răzbune. După 
cel puţin cincisprezece mii de ani, adăugă el, rostind 
fiecare cuvânt cu o voce încărcată de scepticism. 

- Pentru Rigelus, asta înseamnă vreo cinci 
minute, îl înfruntă Bryce. Îţi aminteşti că s-ar putea 
să aibă circa o sută de mii de ani? Pentru el, timpul 
e infinit... la fel şi resursele. 

- Ce fel de resurse? întrebă el pe un ton rece, 
tăios, ca un lider ce evalua ameninţarea la adresa 


poporului său. 

Cum ar fi putut ea începe să descrie armele sau 
rachetele cu pucioasă, armurile mecanice, bărcile 
Omega sau simpla putere a Asterilor? Cum să le 
explice ea celor trei oroarea rapidă şi nemiloasă a 
unui glonț? Şi poate că era gata să se dedea la un 
gest necugetat, dar... își întinse mâna spre Rhysand. 

- Îţi voi arăta. 

Amren şi Azriel îi aruncară priviri tăioase lui 
Rhysand, de parcă acesta ar fi fost gata să cadă de 
bunăvoie într-o capcană. 

- Stai așa! exclamă Rhysand, iar apoi se făcu 
nevăzut. 

Bryce tresări. 

- Vă puteţi şi... teleporta? 

- Noi îi spunem disipare, răspunse Amren pe un 
ton tărăgănat. 

Bryce ar fi putut jura că Azriel tocmai rânjise. 

- Tu poţi să o faci? o întrebă Amren. 

- Nu, minţi Bryce, iar, în cazul în care Azriel 
simţise cumva că minţise, de data aceasta nu o dădu 
de gol. Doar două Fee pot face asta! 

Fu rândul lui Amren să tresară, surprinsă. 

- Două... pe toată planeta? 

- Să înţeleg că la voi o pot face mai mulţi? 

Fiindcă Rhysand nu mai era acolo ca să îi traducă, 
Azriel se mulțumi să le privească în tăcere. Bryce ar 
fi putut jura că era învăluit de nişte umbre 
asemănătoare celor ale lui Ruhn, dar care erau 
mai... sălbatice. Așa cum fuseseră umbrele lui 
Cormac. 

Amren își plecă bărbia. 

- Doar cei mai puternici. Dar, într-adevăr, mulţi 
dintre ai noştri pot să o facă. 

Parcă la comandă, Rhysand își făcu din nou 
apariția, ținând în mână o sferă mică, de argint. 

- Sfera Veritas? întrebă Amren, iar Azriel ridică 
dintr-o sprânceană. 


Însă Rhysand îi ignoră pe cei doi și întinse 
cealaltă mână, în care se afla un mic bob de argint. 

Bryce îl luă, uitându-se la sfera pe care Rhysand o 
aşeză pe podea. 

- Ce sunt astea? 

El arătă cu capul în direcţia sferei. 

- Ţine-o, gândeşte-te la ceea ce vrei să ne arăţi, iar 
amintirile îți vor fi capturate în ea și le vom putea 
vedea. 

Bryce se gândi că asta părea o treabă destul de 
ușoară şi că sfera era, de bună seamă, un soi de 
cameră video pentru mintea ei. Se apropie cu grijă 
de ea şi o ridică. Metalul era neted şi rece. Mai uşor 
decât ar fi trebuit să fie. Gol pe dinăuntru. 

- Începem, spuse ea, închizând ochii. 

Își imagină armele, războaiele, câmpurile de luptă 
pe care le văzuse la televizor, armurile mecanice, 
armele pe care învățase să le folosească, lecţiile cu 
Randall, puterea pe care Rigelus o dezlănţuise în 
urmărirea ei, pe coridor... 

Acolo opri amintirile. Înainte să sară prin Poartă, 
înainte să îi lase în urmă pe Hunt şi pe Ruhn. Nu 
voia să retrăiască momentul. Să le arate celor trei de 
ce era ea în stare. Să le arate Cornul sau faptul că se 
putea teleporta. 

Bryce deschise ochii. Sfera rămase tăcută şi 
întunecată. O așeză din nou pe podea și o rostogoli 
spre Rhysand. 

Acesta o făcu să plutească spre mâna lui, apoi o 
atinse în partea de sus și toate imaginile din mintea 
ei se proiectară. 

Pentru Bryce fu şi mai rău să le vadă, de parcă ar 
fi fost un soi de montaj cu amintiri. Măruntaiele i se 
strânseră de oroare atunci când revăzu acele 
violențe, brutalitatea și ușurința cu care ucideau 
Asterii şi acoliţii lor, fără discriminare. 

Însă sentimentele pe care le încerca ea păleau în 
comparaţie cu surpriza și cu groaza de pe chipurile 
celor trei. 


- Arme, spuse Bryce, arătând spre pușca cu care 
trase Randall în proiecția amintirii ei, nimerind 
perfect o ţintă aflată la circa opt sute de metri 
distanță. Rachete cu pucioasă, adăugă ea şi arătă 
spre explozia de lumină aurie, distrugătoare, în timp 
ce clădirile din Lunathion se prăbușiră în jurul ei. 
Bărci Omega, continuă ea, arătând spre SPQM 
Faustus, care vâna prin adâncurile întunecate ale 
mărilor. Asteri, încheie ea în clipa în care puterea 
incandescentă a lui Rigelus făcu țăndări piatră, 
sticlă și lumea însăși. 

Rhysand se stăpâni şi îşi luă un aer calm. 

- Trăieşti într-o astfel de lume. 

Nu era întru totul o întrebare, însă Bryce dădu 
din cap, adeverind. 

- Da. 

- lar conducătorii voştri doresc să aducă toate 
aceste lucruri... aici. 

- Da. 

Rhysand privi în gol, gândindu-se la toate acestea. 
Azriel se mulţumi să se uite la locul în care sfera 
proiectase distrugerea desăvârşită din lumea lui 
Bryce. Îngrozit... şi totuşi chibzuit. Ea mai văzuse 
acea expresie pe chipul lui Hunt: o minte de 
războinic în acţiune. 

Totuşi, Amren se întoarse spre Rhys și îl privi în 
ochi. Bryce cunoștea şi expresia aceea. Cei doi 
purtau o conversaţie telepatică, aşa cum făcuse 
adeseori şi ea cu Ruhn. 

În clipa în care îi văzu şi își aminti, i se strânse 
inima. Însă asta o și ajută să se calmeze, să se 
concentreze. 

Asterii fuseseră aici... Sub un alt nume, dar 
fuseseră aici. Strămoşii acestor Fee îi învinseseră. Iar 
Urd o trimisese aici... Aici, nu în Hel. Aici, unde 
găsise instantaneu un pumnal care făcea Sabia 
Stelară să cânte. De parcă ar fi fost magnetul care o 
atrăsese în lumea aceasta, spre malul acela de râu. 
Oare să fi fost, într-adevăr, pumnalul din profeție? 


Crezuse că avea să fie simplu să îi distrugă pe 
Asteri, că avea să fie suficient să nimicească miezul 
acela de primă lumină, însă Urd o trimisese aici. În 
lumea de baştină a Feelor midgardiene. Nu avea de 
ales: trebuia să aibă încredere în judecata lui Urd. Şi 
să se roage ca Ruhn, Hunt şi toți cei de pe Midgard 
pe care îi iubea să reziste până când ea avea să 
găsească o cale de a se întoarce acasă. 

lar dacă nu avea să reuşească... 

Bryce studie bobul de argint neted şi lucios din 
palma ei. Fără să se uite la ea, Amren îi spuse: 

- Dacă îl înghiţi, vei înţelege limba noastră. Și vei 
putea și să o vorbeşti. 

- Ce sofisticat! murmură Bryce. 

Trebuia să găsească o cale de întoarcere acasă. lar 
dacă asta însemna să îşi croiască mai întâi drum 
prin lumea în care tocmai ajunsese, atunci abilitățile 
lingvistice aveau să îi fie de folos, ţinând cont de 
faptul că mai avea de îndrugat o grămadă de 
baliverne. Şi, categoric, nu avea încredere nici cât 
negru sub unghie în indivizii din faţa ei. Dar, 
judecând după întrebările pe care i le tot puneau, se 
îndoia că voiau să o otrăvească. Sau că şi-ar fi dat 
osteneala să o ucidă astfel, când ar fi fost mult mai 
ușor să îi taie gâtul. 

Nu era un gând prea liniștitor, dar Bryce îşi vâri, 
oricum, bobul de argint în gură, salivă îndeajuns de 
mult, iar apoi înghiți. Simți metalul rece pe limbă și 
prin gâtlej și putu să jure că acesta îi alunecă lin 
până în stomac. 

Un fulger îi spintecă creierul. Ceva o rupea în 
două. Trupul ei nu putea cuprinde toată lumina 
aceea mistuitoare... 

Apoi o izbi întunericul. Tăcut, liniştit şi etern. 

Ba nu... De fapt, era încăperea din jurul ei. Stătea 
ghemuită pe podea, îmbrățișându-şi genunchii şi... 
strălucind. Îndeajuns de puternic încât să lumineze 
chipurile şocate ale lui Rhysand şi Amren. 


Azriel stătea deja deasupra ei, amenințând-o cu 
pumnalul cel ucigător, care emana o lumină neagră, 
stranie. Văzând întunericul ce se scurgea din lamă, 
Azriel clipi. Bryce nu îl văzuse niciodată mai şocat. 

- Lasă pumnalul, neghiobule! îl certă Amren. 
Cântă pentru ea, iar dacă-l apropii... 

Pumnalul dispăru din mâna lui Azriel, smuls de o 
umbră. Valuri de tăcere încordată se răspândiră 
prin încăpere. 

Bryce se ridică lent, aşa cum o învățaseră Randall 
şi mama ei să se miște în fața Vanirilor şi a altor 
prădători. 

Iar în timp ce se ridică, realiză că acum cunoștea 
o nouă limbă, pe care se simţea gata să o vorbească 
în chip la fel de firesc precum își vorbea limba 
maternă. Îi pâlpâi pe piele, îi dădu usturimi pe șira 
spinării, pe omoplaţi... O, nu! 

O, nu. Nu, nu, nu. 

Bryce nu îndrăzni să îşi îndrepte mâna spre 
tatuajul cu Corn și să atragă atenția asupra literelor 
care formau cuvintele Prin dragoste, totul este 
posibil. Le simţi reacționând la orice ar fi conținut 
vraja aceea care o făcuse să strălucească. Nu putu 
decât să se roage în gând ca ele să nu fie vizibile. 

Rugăciunile ei fură în zadar. 

Amren se întoarse spre Rhysand și spuse în limba 
aceea nouă și stranie, în limba lor: 

- Literele acelea strălucitoare, tatuate pe spatele 
ei... sunt asemenea celor din Cartea răsuflărilor. 

Probabil că văzuseră cuvintele prin tricou, atunci 
când fusese întinsă pe podea. Cu fiecare respiraţie, 
furnicăturile i se diminuară, iar strălucirea se 
estompă. Însă răul fusese deja făcut. 

Cei trei o cercetară din nou. Trei ucigași iscusiţi, 
privind o ameninţare. 

Apoi Azriel spuse cu voce şoptită, ucigătoare: 

- Explică, sau vei muri. 


CAPITOLUL 2 


Sângele lui Tharion se scurse în chiuveta de 
porțelan din baia tăcută și umedă, în care urletele 
mulțimii pătrundeau, ca un huruit îndepărtat, 
printre plăcile de faianță verzi. El inspiră pe nas. 
Expiră pe gură. Simţi o străfulgerare de durere în 
coaste. 

Rămâi în picioare. 

Se prinse de marginile ciobite ale chiuvetei. 
Inspiră din nou, concentrându-se asupra acelor 
cuvinte şi poruncindu-le genunchilor să nu i se 
înmoaie. 

Rămâi naibii în picioare! 

Fusese bătut în noaptea asta. 

Minotaurul pe care tocmai îl înfruntase în ringul 
Reginei Vipere fusese de două ori mai greu decât el 
şi cu cel puţin un metru și douăzeci de centimetri 
mai înalt decât el. Acum, mulţumită coarnelor pe 
care nu fusese îndeajuns de rapid ca să le evite, avea 
în umăr o gaură din care îi curgea sânge în chiuvetă. 
Şi câteva coaste rupte, mulțumită loviturilor acelor 
pumni cât capul lui de mari. 

Tharion mai expiră o dată, înfiorându-se de 
durere, iar apoi se întinse şi luă mica trusă medicală 
de pe marginea chiuvetei. Degetele îi tremurară în 
timp ce mânuia cu stângăcie fiola în care se afla 
poțiunea ce avea să îi atenueze durerea și să 
accelereze procesul de vindecare, inițiat deja de 
trupul lui de Vanir. 

Azvârli dopul în coșul de gunoi de lângă chiuvetă, 
peste teancurile de bandaje de bumbac şi de 
şervețele umede, pe care le folosise ca să îşi curețe 
fața. Cumva, să îşi poată vedea chipul, să îl vadă pe 
bărbatul de dedesubt, fusese mai important pentru 
el decât să se ocupe de durere - de gaura din 
umărul lui. 


Nu era o reflexie binevoitoare. Petele vinete de 
sub ochi se potriveau cu vânătăile de pe maxilar, cu 
tăieturile de pe buze, cu nasul umflat. Toate acestea 
aveau să se estompeze și să se vindece destul de 
repede, însă golul din ochii lui... Era chipul lui și, 
totuşi, i se părea străin. 

Atunci când dădu pe gât fiola, Tharion nu îşi privi 
în ochi reflexia din oglindă. Simţi în gură un lichid 
mătăsos și insipid, care apoi îi alunecă pe gâtlej. 
Cândva, băuse tărie cu același abandon de sine. În 
doar câteva săptămâni, totul se dusese pe apa 
sâmbetei. Toată viaţa i se dusese pe apa sâmbetei. 

Renunţase la tot ce era, ce fusese şi ce avea să fie 
vreodată. 

Fusese alegerea lui să își lege viaţa de Regina 
Viperă, fiind disperat şi neavând alte opţiuni, însă îl 
apăsa povara hotărârii luate. În cele două zile de la 
sosirea lui aici, nu i se permisese să părăsească 
labirintul de depozite... De fapt, nici nu îşi dorise să 
o facă. Se ocupaseră până şi de nevoia lui de a se 
întoarce în apă: o cadă specială, în care era pompată 
apă direct din Istros, fusese pregătită cu un etaj mai 
Jos. 

Aşa că nu mai intrase în râu de zile întregi, nu 
mai simţise vântul sau căldura razelor de soare şi 
nici nu mai auzise murmurul şi cadenţele ritmice 
ale vieţii obişnuite. Nici măcar nu găsise o fereastră 
care să dea spre exterior. 

Uşa se deschise cu un scârţâit, iar un miros 
feminin cunoscut anunță identitatea celei care 
sosise. De parcă la ora asta, în baia asta, ar fi putut 
să intre altcineva. 

Regina Viperă avea un grup de luptători. Însă pe 
ei doi... în ultimele câteva zile, îi tratase de parcă ar 
fi fost nişte cai de curse valoroși. Luptau în 
intervalele de vârf. Baia asta era doar pentru uzul 
lor, împreună cu apartamentul de la etaj. 

Regina Viperă îi deţinea. Şi voia ca toată lumea să 
ştie asta. 


- I-am încălzit pentru tine, îi spuse Tharion peste 
umăr lui Ariadne, cu voce răgușşită. 

Dragonul cu păr închis la culoare, îmbrăcată într- 
un body negru, care îi accentua rotunjimile 
atrăgătoare, se întoarse spre el. 

Lui Tharion şi lui Ariadne li se cerea să fie sexy și 
eleganţi, chiar dacă Regina Viperă îi punea să îşi 
verse sângele pentru amuzamentul mulțimii. 
Tharion se gândea cu groază la noaptea în care Vipe 
avea să îi pună să se lupte unul cu celălalt. Nu se 
îndoia câtuși de puţin de faptul că asta chiar avea să 
se întâmple. 

Ariadne se opri la o chiuvetă aflată la câţiva pași 
depărtare și începu să se spele pe mâini, studiindu- 
şi faţa în oglindă, din diverse unghiuri. 

- La fel de drăguță ca întotdeauna! reuși Tharion 
să o tachineze. 

Ceea ce o făcu să îi arunce o privire piezişă. 

- Arăţi ca naiba! 

- Şi eu mă bucur să te văd, spuse el cu voce 
tărăgănată, în timp ce îl furnica tot corpul de la 
poțiunea vindecătoare. 

Nările lui Ariadne se umflară uşor. Nu era înțelept 
să tachinezi un dragon, dar 'Iharion se gândi că în 
ultima vreme luase o serie de decizii proaste, aşa că 
de ce s-ar fi oprit acum? 

- Ai o gaură în umăr, spuse Ariadne, fără să îşi 
abată privirea de la el. 

Tharion aruncă o privire la rana aceea 
înfiorătoare, în timp ce pielea i se închidea, 
creându-i senzaţia că o mulţime de păianjeni i se 
târau peste ea. 

- Asta îmi întăreşte caracterul! 

Ariadne pufni şi se privi din nou în oglindă. 

- Ştii, îţi etalezi cam mult atracţia față de femele. 
Încep să cred că e un scut. 

Tharion se încordă. 

- Împotriva a ce? 

- Nu ştiu. Şi nici nu-mi prea pasă. 


— Au! 

Ariadne continuă să se privească în oglindă. Oare 
se căuta şi pe sine - pe cea care fusese înainte să 
vină aici? Sau poate pe cea care fusese înainte ca 
Astronomul să o prindă într-un inel şi să o poarte 
pe deget decenii întregi? 

În privinţa lui Ari, Tharion făcuse aşa cum îi 
ceruse Regina Viperă: ţesuse o pânză de minciuni 
pentru contactele lui Aux, susținând că femela 
dragon fusese confiscată din motive de siguranţă. 
Aşa că Regina Viperă nu o stăpânea efectiv pe Ari 
ca sclavă, ci Ari era o sclavă deţinută de altcineva. 
Doar că... acum locuia aici. 

- Eşti aşteptată de publicul tău, care te adoră, 
spuse el, apucând un alt tampon de bumbac şi 
udându-l sub jetul de apă. 

Apoi începu să îşi curețe de sânge pieptul 
dezgolit. Ar fi putut să intre sub unul dintre duşurile 
aflate în stânga lui, dar rănile, care încă i se 
vindecau, l-ar fi usturat ca naiba. Se răsuci, 
străduindu-se să ajungă la tăietura deosebit de urâtă 
de pe omoplatul stâng. Nu reuşi, în pofida degetelor 
lui lungi. 

- Dă-l încoace, spuse Ariadne, luându-i tamponul 
din mână. 

- Mersi, Ar... Ariadne! 

Aproape că-i spusese „Ari, dar nu i se păru 
înțelept să o enerveze chiar în momentul în care ea 
se oferise să îl ajute. 

Tharion se sprijini de chiuvetă. Ariadne îi 
tamponă rana, ştergând sângele, iar el se prinse atât 
de tare de obiectul sanitar de porțelan, încât acesta 
scârțâi sub degetele lui. Usturimea îl făcu să 
scrâşnească din dinţi, iar femela dragon şopti: 

- Poţi să îmi spui „Ari. 

- Credeam că urăşti porecla asta. 

- Se pare că toată lumea o foloseşte, aşa că îţi dau 
voie să o faci şi tu. 


- Așa ai gândit şi atunci când mi-ai abandonat 
prietenele, chiar înainte să fie atacate de un hăitaș al 
pierzaniei? întrebă el pe un ton involuntar tăios, 
chiar dacă asta avea să o enerveze al naibii de tare. 
Toată lumea se aştepta la ce era mai rău de la tine, 
aşa că de ce să nu te ridici la înălțimea așteptărilor? 
adăugă el. 

Ariadne pufni. 

- Prietenele tale... te referi la vrăjitoare și la 
roşcată? 

- Da. Foarte onorabil din partea ta să le laşi de 
izbelişte! 

- Păreau capabile să îşi poarte singure de grijă. 

- Chiar sunt, dar tot ai dat bir cu fugiţii. 

- Dacă erai atât de interesat de siguranţa lor, 
poate că ar fi trebuit să fii acolo, comentă Ari, 
aruncând tamponul la gunoi şi luând altul. Şi, 
oricum, cine te-a învăţat să lupţi? întrebă ea. 

Tharion renunţă la ceartă, fiindcă ştia că așa ceva 
nu le era de nici un folos. Nici măcar nu-și dădea 
seama de ce simţise nevoia de a aduce asta în 
discuţie, mai ales acum. 

- O, am crezut că nu vrei să afli nimic despre 
mine! 

- Să zicem că sunt curioasă. Nu pari... suficient 
de serios ca să fii Căpitanul Serviciului de 
Informaţii al Reginei Râului. 

- Mă flatezi de-a dreptul! 

Ochii ei scăpărară ca nişte tăciuni aprinși, aşa că 
Tharion ridică din umeri. 

- Am învăţat să lupt aşa cum se întâmplă de 
obicei: după absolvirea școlii, m-am înscris la 
Academia Militară a Curţii Albastre și apoi am 
petrecut câţiva ani cizelându-mi aptitudinile. Nimic 
grozav. Tu? 

- Supraviețuire. 

El dădu să spună ceva, însă femela dragon se 
răsuci pe călcâiele încălţate în bocanci. 


- Ari! strigă el, înainte ca ea să ajungă la uşă. Nu 
am făcut-o, să ştii! 

Ari se întoarse, ridicând din sprâncene. 

- Nu aţi făcut ce anume? 

- Nu ne-am aşteptat la ce era mai rău din partea 
ta. 

Faţa ei se schimonosi, dezvăluind furie, tristeţe şi 
un strop de ruşine. Sau poate că ultima parte era 
doar în imaginaţia lui. Ari ieşi cu paşi apăsaţi, fără 
să îi răspundă. 

Încăperea fu iarăşi umplută de sunetul picăturilor 
de sânge ce se scurgeau. 

Tharion aşteptă până când poţiunea îi petici 
majoritatea găurilor din piele şi nu se mai sinchisi 
să îşi îmbrace jumătatea de sus a costumului negru, 
ci o urmă pe femela dragon înapoi în căldura, 
mirosurile şi lumina arenei în care aveau loc luptele. 

Ari tocmai începea. Cu un calm impresionant, se 
pregăti să înfrunte trei metamorfi leu masculi, trei 
feline uriaşe care îi dădeau târcoale cu o precizie 
ucigătoare. Ea se întoarse odată cu ele, 
neîngăduindu-le să ajungă în spatele ei, iar ochii 
negri i se umplură de o strălucire roşie. 

De partea cealaltă a gropii, lumina orbitoare a 
proiectoarelor se reflecta în fereastra care dădea 
spre arenă şi prin care nu se putea vedea nimic, 
vizibilitatea existând doar de cealaltă parte a ei. 
Tharion ştia prea bine cine se afla de cealaltă parte a 
acelei ferestre, printre podoabele somptuoase din 
odăile ei private. Cine era cea care, evaluând 
intensitatea răcnetelor mulțimii, o privea pe femela 
dragon luptând. 

— Trădătorule, şuieră cineva în stânga lui. 

Tharion îi văzu pe doi masculi din neamul Apelor 
privindu-l cu duşmănie din tribunele de deasupra. 
Amândoi ţineau în mână câte o bere şi aveau 
privirea sticloasă, semn că dăduseră deja câteva pe 
gât. 


Tharion dădu din cap în semn de salut, după care 
privi din nou spre arenă. 

- Învinsul naibii! rosti cu dispreţ celălalt mascul. 

Tharion nu își luă privirea de la Ari, din a cărei 
gură ieşeau aburi. Unul dintre lei se năpusti asupra 
ei, încercând să o ajungă cu degetele lui înzestrate 
cu gheare curbate, dar ea se feri. În locul în care 
stătuse, podeaua era pârjolită. Semnele preliminare 
ale unei explozii. 

- Ce mai căpitan! îl tachină masculul care vorbise 
primul. 

Tharion scrâșni din dinţi. Nu era prima dată în 
ultimele câteva zile în care unul dintre semenii lui îl 
recunoscuse și simţise nevoia să îi spună de la obraz 
ce părere avea despre el. Toată lumea ştia că 
dezertase de la Curtea Albastră. Toată lumea știa că 
dezertase şi că venise aici ca să o slujească pe 
conducătoarea depravată a Pieței de Carne. Regina 
Râului și fiica ei se asiguraseră de asta. 

Căpitanul Oarecare îl numise cândva „lthan 
Holstrom. Se părea că acum întruchipa întocmai 
acea poreclă. 

Ai renunțat la toate astea, îşi aminti el. 

Nu mai putea să pună vreodată piciorul în Istros. 
În clipa în care ar fi făcut-o, fosta lui regină l-ar fi 
ucis. Sau le-ar fi poruncit sobekilor ei să îl sfârtece 
în bucăţi. La gândul ăsta, simţi cum măruntaiele i se 
răsuciră încet, insinuant. 

Doar pentru că primise mesaje de la părinții lui, 
în care aceştia își exprimaseră indignarea şi 
dezamăgirea, ştia că ei erau în viaţă. 

Am pierdut deja un copil, îi scrisese mama lui. 
Acum mai pierdem unul. Ai dezertat, Tharion? Pe 
adâncimile Ogenei, ce-a fost în capul tău? 

Nu le răspunsese. Nu îşi ceruse iertare pentru că 
fusese atât de nesăbuit şi de egoist, încât nici măcar 
nu se gândise la siguranţa lor înainte să săvârşească 
o faptă atât de nebunească. Doar îi jurase credinţă 
Reginei Vipere şi se legase de ea. lar după toate 


porcăriile care se petrecuseră în Pangera, oricum nu 
ar fi fost în siguranţă în nici un alt loc. Putea să 
trăiască doar aici, unde Reginei Vipere i se permitea 
să domnească. 

O privi pe Ari păşind în arenă. 

Ai renunțat la toate cele din trecut, îşi spuse el din 
nou, cu fermitate. Pentru asta. 

- Să îţi fie ruşine! strigă celălalt mascul din 
neamul Apelor. 

Tharion simţi cum un lichid spumos prinse să îi 
curgă pe cap şi pe umerii dezgoliți. Nenorocitul 
acela aruncase cu bere în el. 

Tharion mârâi la ei, iar cei doi avură destulă 
minte încât să facă un pas în spate, de parcă tocmai 
şi-ar fi amintit de ce era în stare Tharion atunci 
când era provocat. Dar înainte să apuce să îi 
snopească în bătaie, unul dintre gardienii personali 
ai Reginei Vipere, un dezertor Fee ameţit de 
băutură, îi spuse: 

- Băiete-peșşte, şefa vrea să te vadă! Acum. 

Tharion se crispă, dar nu avea de ales. Cu cât se 
împotrivea mai mult, cu atât avea să îl chinuie mai 
tare zvâcnitura pe care o simţea în stomac. Mai bine 
să termine odată cu asta. 

Aşa că le întoarse spatele celor doi ticăloşi. O lăsă 
pe Ari cu leii, care aveau să fie prăjiți în circa 
douăzeci de minute sau după ce dragonul s-ar fi dat 
suficient în spectacol ca să mulţumească publicul, 
pentru ca apoi să facă ceea ce ar fi putut să ducă la 
îndeplinire fără ca măcar să păşească în arenă. 

Fără îndoială că vreun vânzător aştepta deja în 
culise, urmând să adune stârvurile rumenite şi să le 
vândă vreunui stand cu mâncare de la unul dintre 
etajele arenei. Doar locul acela nu se numea 
degeaba Piaţa de Carne. 

Tharion urcă în tăcere scările ce duceau la 
încăperea aflată în spatele acelei ferestre prin care 
nu se putea vedea nimic dacă priveai dinspre arenă. 
Îi porunci minţii să se asemene acelui urcuş lung şi 


tăcut. Să nu mai simtă, să nu mai observe, să nu îi 
mai pese. 

Lucru care era mai uşor de spus decât de făcut, 
fiindcă toate îi reveneau constant în minte: atacul 
eşuat asupra laboratorului, moartea lui Cormac... 
Fuseseră cu toţii atât de al naibii de proşti încât să 
creadă că se puteau măsura cu Asterii. lar acum, 
iată-l aici. 

Sincer să fie, chiar şi înainte de acel atac eşuat, se 
îndrepta deja în direcţia asta. Totul începuse cu 
dezastrul care o implicase pe fiica Reginei Vipere. 
Apoi, cu un an în urmă, survenise moartea Lesiei. 
Ultima lună reprezentase doar apogeul tuturor 
acelor nenorociri. Punctul culminant pe care îl 
atinsese ratatul jalnic și slab ce fusese el mereu pe 
dinlăuntru. 

Tharion bătu o dată la uşa de lemn, iar apoi intră. 

Regina Viperă stătea la fereastră şi privea arena, 
unde Ari îi zădăra acum pe leii care încercau, 
înnebuniți, să evadeze. În orice direcţie se 
năpusteau ca să iasă din arenă, felinele găseau 
ieşirea blocată de un zid de foc. 

- E născută ca să distreze publicul, spuse Regina 
Viperă, fără să se întoarcă. 

Conducătoarea Pieței de Carne era îmbrăcată 
într-o salopetă de mătase albă, croită strâns pe 
silueta-i zveltă. Era desculță și ţinea o ţigară în 
mâna cu manichiura proaspăt făcută. 

- Ai avea de învăţat de la ea, adăugă regina. 

Tharion se sprijini de tocul de lemn al uşii. 

- E o poruncă sau o sugestie? 

Regina Viperă se întoarse, iar părul închis la 
culoare şi mătăsos i se undui odată cu trupul. Avea 
buzele vopsite într-un roşu-închis ce contrasta cu 
paliditatea ei de fiinţă care se putea preschimba 
în şarpe. 

- Ştii ce eforturi am depus ca să îţi aduc un 
minotaur în seara asta? 


Tharion nu răspunse. Oare de câte ori stătuse 
tăcut şi în faţa Reginei Râului, în timp ce ea îl făcea 
ferfeniță? Pierduse şirul cu mult timp în urmă. 

Colţii delicaţi ai Reginei Vipere străluciră de după 
buzele ei stacojii. 

- Cinci minute, Iharion? toarse ea cu voce joasă, 
ucigătoare. După ce fac eforturi atât de mari, tot ce 
primesc, tot ce primeşte publicul meu, este o luptă 
de cinci minute? 

Tharion arătă spre umărul lui. 

- Aş zice că a fost destul de spectaculos ca 
minotaurul să mă împungă și să mă azvârle cât colo 
în arenă. 

- Mi-ar fi plăcut să văd asta de mai multe ori. Nu 
să văd cum îţi ieşi din fire şi îi frângi gâtul 
adversarului. 

Lui Tharion i se intensifică acea senzaţie de 
zvâcnitură din măruntaie. Regina îşi încovoie 
degetul. De parcă ar fi avut o gândire proprie, 
picioarele lui se puseră în mişcare şi îl duseră la 
fereastră, lângă ea. 

El ura asta - nu chemarea ei, ci faptul că nici 
măcar nu mai încerca să i se îimpotrivească. 

- Ca să compensez faptul că ţi-ai terminat lupta 
prea devreme, i-am cerut lui Ari să şi-o 
prelungească pe a ei, spuse Regina Viperă cu voce 
tărăgănată, făcând semn din cap spre arenă, unde 
Ari afişa o mină inexpresivă şi rece în timp ce îi 
împroşca de zor cu flăcări pe cei doi lei, făcându-i să 
urle de durere. 

Tharion simţi un freamăt în măruntaie. Nu era de 
mirare că Ari nu rămăsese mult timp de vorbă cu el. 
Dar, oricum, îl ajutase. Nu ştia cum să interpreteze 
asta. 

- Data viitoare, străduieşte-te puţin mai mult, îi 
şuieră Regina Viperă la ureche, frecându-şi uşor 
buzele de pielea lui, după care îl mirosi. Derbedeii 
ăia din neamul Apelor te-au udat leoarcă. 

Regina vedea totul. 


Tharion se trase într-o parte. 

- M-ai chemat cu un motiv anume? 

Voia să facă un duș și apoi să doarmă, somnul 
fiind singurul lucru care îi aducea ușurare. 

Regina zâmbi. Îşi suflecă mâneca imaculată a 
salopetei, lăsând să i se vadă încheietura mâinii, 
palidă ca lumina de lună. 

- Ţinând cont de cât de puţin suflet ai pus în 
spectacolul de azi, m-am gândit că ti-ar prinde bine 
ceva care să îți ridice moralul. 

Tharion încleştă din dinți. Nu era sclav, deşi 
fusese îndeajuns de prost şi de disperat încât să i se 
ofere reginei drept sclav. În schimb, Regina Viperă îi 
oferise ceva aproape la fel de rău: veninul pe care 
doar ea îl putea produce. 

lar după ce gustase prima oară din el... Gura i se 
umplu acum de salivă. Mirosul pielii ei, sângele și 
veninul de dedesubt - era neajutorat în faţa ei, un 
afurisit de animal flămând. 

- Poate că dacă ţi-aș oferi un pic înainte de lupte, 
spuse ea, gânditoare, cu antebraţul întins spre el de 
parcă ar fi fost ospăţul lui personal, ai avea mai 
multă... energie. 

Folosindu-se de fiecare fărâmă de voinţă care îi 
mai rămăsese, Tharion își ridică privirea spre ea, 
încercând să o facă să înţeleagă cât de mult ura el 
asta, cât de mult o ura pe ea, cât de mult se ura pe 
sine. 

Regina Viperă zâmbi. Ştia. Ştiuse încă de când el 
dezertase şi venise la ea, la viața asta. Tharion îşi 
spusese că locul acesta era un refugiu, însă îi era tot 
mai greu să ascundă ceea ce era de fapt. 

O pedeapsă mult întârziată. 

Regina Viperă îşi trecu peste încheietura mâinii o 
unghie vopsită cu auriu. Deschise o venă ce fremăta 
de la veninul acela sidefiu, lăptos, care îl făcea pe 
Tharion să îi vadă chiar şi pe zei. 

- Haide! îl îndemnă regina, iar lui îi veni să urle, 
să plângă și să o ia la fugă în clipa în care ea îi duse 


braţul la gură, lăsându-l să ia o gură de venin. 

Era frumos. Era îngrozitor. Şi îl lovi din plin. Stele 
licăriră în văzduh. Timpul încetini, căpătând un 
ritm vâscos, lipsit de vlagă. Extenuarea şi durerea lui 
Tharion dispărură fără urmă. 

Auzise zvonurile cu mult timp înainte să vină 
acolo: veninul ei dădea suprema stare de extaz pe 
care o putea atinge un nemuritor. Acum, după ce 
gustase din ea, Tharion nu putea contrazice acele 
zvonuri. Nu îi învinuia pe dezertorii Fee care, în 
schimbul unor doze, o slujeau pe regină ca gărzi de 
corp. 

Lui îi fusese cândva milă, îi desconsiderase. 

Acum era unul dintre ei. 

Regina Viperă își plimbă mâna pe pieptul lui, 
după care ajunse la gât și şi-o trecu peste locul în 
care îşi făceau de obicei apariţia branhiile lui. Îl 
zgârie cu unghiile-i vopsite - un adevărat semn de 
stăpânire. Nu doar asupra trupului lui, ci şi asupra a 
ceea ce era şi a ceea ce fusese el cândva. 

Degetele ei i se încleştară pe gât. O invitaţie, de 
data asta. 

Regina Viperă îşi trecu din nou buzele peste 
urechea lui şi îi şopti: 

- Să vedem câtă energie ai acum, Iharion. 


- Nu putem să îl lăsăm pe Iharion aici, pur și 
simplu! 

- Crede-mă, Holstrom, Căpitanul Oarecare îşi 
poate purta singur de grijă. 

Aflat de cealaltă parte a mesei şubrede, Ithan se 
încruntă cât putu de tare la Tristan Flynn. Declan 
Emmet şi iubitul lui, Marc, discutau cu un vânzător 
de la unul dintre numeroasele standuri din Piaţa de 
Carne. Vanirul cu cap de bufniţă era a treia 
persoană cu care vorbiseră în noaptea aceea, 
sperând să afle veşti despre prietenii lor dispăruţi — 
al doisprezecelea derbedeu pe care îl contactaseră în 
ultimele două zile. 


Iar Ithan începuse să se cam sature de vorbăria lor 
goală, îndeajuns de mult încât să îl tachineze pe 
Flynn: 

- Asta fac Feele? Îşi lasă prietenii să sufere? 

- Să te ia naiba, lupule! răspunse Flynn, însă nu-şi 
luă ochii de la Declan şi de la Marc, care îl trăgeau 
de limbă pe vânzător. 

Până şi Flynn, cu toată firea lui imperturbabilă, 
acum avea pungi sub ochi. Zâmbise arareori în 
ultimele câteva zile, părând să fi dormit la fel de 
puţin ca și Ithan. 

Cu toate astea, Ithan îi sări la gât. 

- Deci viața lui Ruhn înseamnă mai mult decât... 

- Ruhn e într-o afurisită de temniță, torturat de 
Asteri! se răsti Flynn. Tharion se află aici pentru că 
a dezertat. O alegere pe care a făcut-o singur. 

- Tehnic vorbind, şi Ruhn a ales să meargă în 
Oraşul Etern... 

Flynn îşi trecu mâinile prin părul castaniu. 

- Dacă ai de gând să te tot plângi, cară-te naibii 
de aici! 

- Nu mă plâng. Doar spun că un prieten al nostru 
se află într-o situaţie neplăcută, literalmente chiar 
acolo, iar noi nici măcar nu încercăm să îl ajutăm, 
spuse Ithan, arătând spre cel de al doilea etaj al 
depozitului cavernos, spre ușa ca oricare alta ce 
ducea spre odăile private ale Reginei Vipere. 

- Repet, Ketos a dezertat. Nu prea putem să 
facem mare lucru. 

- Era disperat... 

- Cu toţii suntem disperaţi, ce naiba, murmură 
Flynn, privind cum un bărbat draki trecea pe lângă 
ei, cărând un sac plin cu ceva ce mirosea a carne de 
elan, după care oftă, adăugând: Serios, Holstrom, 
întoarce-te acasă! Odihneşte-te! 

Ithan privi din nou chipul extenuat al lordului 
Fee. 

- Şi, adăugă Flynn, ia-o şi pe ea cu tine! 


Dădu din cap spre femela care şedea, dreaptă ca 
lumânarea, la o masă din apropiere, în alertă și 
încordată. Cele trei silfe de foc îi atârnau pe umeri, 
moțăind. 

Da, celălalt lucru care îl frustrase pe Ithan în 
ultimele zile era faptul că trebuia să facă pe dădaca 
lui Sigrid Fendyr. 

Ar fi fost mai înţelept din partea lor să o fi lăsat în 
casa bărbaţilor Fee, care, presupunea el, era acum şi 
casa lui, însă ea refuzase. Voise cu orice preț să îi 
însoțească. 

Iar acum insista să vadă şi să afle totul. Dacă el 
crezuse că avea să se târască din acvariul ei de 
mistică şi să se facă mică de frică, se înşelase. De 
două zile, era o pacoste pe capul lui, voind să afle 
istoria completă a neamului Fendyr, a inamicilor 
lui, a inamicilor lui lIthan... orice şi tot ce se 
petrecuse în timp ce fusese  prizoniera 
Astronomului. 

Sigrid nu le spusese prea multe despre trecutul 
ei - nici măcar o iotă despre taică-său, a cărui 
istorie nici nu o știuse decât după ce o pusese Ithan 
la curent. Astfel, ea aflase că masculul fusese, cu 
mult timp în urmă, Primul Aparent, până când sora 
lui, Sabine, îl provocase şi câștigase. Ithan crezuse că 
aceasta îl ucisese pe tatăl lui Sigrid, dar se părea că 
ea nu făcuse decât să îl exileze. lar Sigrid se născuse 
în exil. Orice altceva se mai întâmplase după aceea, 
rămăsese un mister. În parte, Ithan nu voia să ştie 
cât de cumplite trebuiseră să fi fost acele 
circumstanțe încât să îl facă pe un Fendyr să îşi 
vândă moştenitoarea Astronomului - să îi vândă o 
Alfa. 

Acum, moștenitoarea cu pricina stătea mută ca 
un peşte, fiindcă mai devreme nu apucase să facă 
mai mult de doi paşi în Piaţa de Carne, că se şi 
întrebase cu voce tare, surâzând dispreţuitor: 

- Cine ar vrea să facă cumpărături într-un loc atât 
de dezgustător? 


Astfel, ea le îngreunase numaidecât şi nespus de 
mult munca lui Declan şi lui Mark, fiindcă stârnise 
mânia tuturor vânzătorilor care o auziseră. 

Reţeaua de zvonuri de aici făcea ca ei să fie auziți 
cu toții. 

Aşa că Flynn îi poruncise să stea singură. Ei bine, 
singură cu mica ei clică de foc. Oriunde mergea 
Sigrid, mergeau şi silfele. 

Ithan nu ştia dacă legătura dintre ele se datora 
anilor petrecuţi în acvariu, vreunei traume prin care 
trecuseră împreună, sau pur și simplu faptului că 
erau femele într-o casă foarte masculină, însă toate 
patru la un loc îi dădeau dureri de cap. 

- E prea periculos pentru ea să se afişeze în 
public, pledă Flynn. Oricine poate să raporteze că a 
văzut-o. 

- Nimeni nu ştie cine e. Pentru ei, e doar un lup. 

- Da, și nu e nevoie decât ca Amelie sau Sabine să 
afle că eşti însoţit de o femelă lup, pentru ca ele să 
îşi dea seama numaidecât. Sunt uimit că încă n-au 
dat fuga încoace. 

- Sabine e nemiloasă, dar nu e proastă. N-ar 
porni o luptă pe teritoriul Reginei Vipere. 

- Așa e. Va aştepta să trecem în CBD și apoi ne va 
prinde într-o ambuscadă. 

Îngerii işnorau de multă vreme orice se întâmpla 
pe străzi în districtul lor, prea preocupaţi de acel du- 
te-vino continuu din turnurile lor semeţe. 

Ithan se uită urât la Flynn. În mod normal, se 
înțelegea bine cu el, ba chiar îl plăcea. Dar de când 
Ruhn, Hunt şi Bryce dispăruseră... 

Dispăruseră nu era cuvântul potrivit. Ruhn şi 
Hunt fuseseră luaţi prizonieri, iar Bryce... Nimeni 
nu ştia ce se întâmplase cu ea. De aceea se şi aflau 
aici, umblând după orice informaţii de care puteau 
face rost după ce căutările pe calculator ale lui 
Declan fuseseră în zadar. 

Orice informaţii despre Bryce, Ruhn, Athalar... 
Erau disperaţi să afle orice. Să găsească o direcție. O 


scânteie care să le lumineze calea. Ceva mai bun 
decât să stea pe dosurile lor şi să nu ştie nimic. 

Ithan aruncă o privire la scaunul pe care şedea. 
Momentan, şi el stătea pe dosul lui. Şi nu ştia nimic. 

Înainte să îl cuprindă sila de sine, se ridică şi se 
duse cu pași apăsaţi la Sigrid, care îi urmărea din 
priviri pe clienţii abjectei Piete de Carne. Îşi 
îndreptă spre el ochii căprui, plini de iritare și de 
dispreţ. 

- Ăsta e un loc rău. 

Ce să îți spun! se abţinu Ithan de la a-i răspunde. 

- Locul ăsta își are rolul lui, se mulțumi el să 
spună, ambiguu. 

Casa bărbaţilor Fee era singurul loc în care se 
gândise să o aducă pe femela lup, după ce o scosese 
din acvariul Astronomului. Avea nevoie de aliați. 
Așa că rămăsese acolo, în timp ce Flynn şi Declan 
Emmet se prefăceau că totul era normal în lumea 
lor. În timp ce continuau să lucreze pentru Aux, în 
timp ce absenţa Prințului Ruhn era considerată un 
concediu necesar. 

Ithan așteptase să îşi facă apariţia niscaiva soldaţi. 
Sau asasini, trimiși de Asteri, de Sabine ori de 
Astronom. 

Şi totuşi, nimeni nu îi luase la întrebări. Nimeni 
nu îi interogase. Nu îi arestase. Regele Toamnei nici 
măcar nu îi iscodise în vreun fel pe Flynn și pe Dec, 
deşi ştia, fără îndoială, că fiul lui păţise ceva. Şi că 
oriunde s-ar fi dus Ruhn, cei mai buni doi prieteni 
ai lui ar fi mers cu el. 

Locuitorii obişnuiţi habar n-aveau ce se întâmpla 
în Oraşul Etern. Ce-i drept, nici Ithan şi nici 
războinicii Fee nu prea ştiau mare lucru, dar aveau 
cunoştinţă de faptul că prietenii lor intraseră în 
fortăreaţa Asterilor şi că nu mai ieșiseră din ea. 
Asterii, celelalte puteri implicate... ştiau că Ithan şi 
ceilalți fuseseră, la rândul lor, amestecați în acea 
acțiune, chiar dacă nu direct. Şi totuşi nu 
încercaseră să îi pedepsească. 


Nu era un gând liniştitor. 

Sigrid îşi înclină capul, cu o curiozitate de lup. 

- Vii des aici? 

Dacă ar fi stat de vorbă cu oricine altcineva, poate 
că Ithan ar fi glumit pe tema vorbelor care se spun 
atunci când vrei să agăţi pe cineva, dar Sigrid nu ştia 
ce însemna umorul şi nici nu îi păsa de așa ceva. 
Ţinând cont de tot ceea ce îndurase ea, nu o putea 
învinui. Așa că el se mulțumi să răspundă: 

- Vin aici la nevoie, adus de sarcinile pe care le 
îndeplinesc pentru Aux sau atunci când mi-o cere 
haita. Dar asta se întâmplă rareori, slavă zeilor! 

Femela lup strânse din buze. 

- Astronomul frecventa locul acesta. 

Ithan îşi aminti că, în ziua în care se întorsese în 
casa Astronomului ca să o elibereze, bătrânul fusese 
în locul ăsta, ca să cumpere o piesă pentru acvariul 
ei. 

- Ai idee de la cine face cumpărături aici? 

Era mai degrabă o întrebare de complezenţă. 

Sigrid aruncă o privire în jur. Dacă ar fi fost în 
forma ei de lup, fără îndoială că şi-ar fi ciulit 
urechile, captând fiecare sunet. Fără să îşi mute 
privirea de la piaţa care fremăta de lume, ea 
răspunse: 

- L-am auzit cândva pomenind de un satir. Unul 
care vinde săruri şi tot felul de alte lucruri. 

lthan aruncă o privire la balcoane, privind cu 
atenție ușa verde a locuinţei satirului. Ştia întocmai 
despre cine era vorba, mulțumită tuturor acelor 
vizite din trecut, făcute în timp ce lucra pentru Aux. 
Acel infractor mărunt făcea negoţ cu tot soiul de 
mărfuri de contrabandă. 

Sigrid își dădu seama că el urmărea din priviri 
ceva anume, drept care se uită și ea în aceeași 
direcţie. 

- Acolo locuieşte? 

Ithan dădu încet din cap, adeverind. 


Sigrid sări în picioare, cu ochii lucindu-i de 
mânie. 

- Unde te duci? întrebă Ithan, aținându-i calea. 

Silfele se treziră din somn și se agăţară de părul 
lung și șaten al lui Sigrid, ca să nu cadă de pe umerii 
ei. 

- Am terminat? întrebă Malana, căscând. 

- Suntem îngrozitor de plictisite, spuse şi Sasa, 
întinzându-și trupul plinuț pe gâtul lui Sigrid. 

Rithi, cea de a treia soră, îngână a încuviințare. 

Sigrid le ignoră pe silfe şi se întoarse spre Ithan, 
dezvelindu-și dinții. 

- Vreau să văd de ce acestui satir i se pare adecvat 
să le vândă unora precum Astronomul... 

- N-am venit aici ca să dăm de necaz, spuse than 
fără să se clintească din calea ei. 

Însă ea îl ocoli pur şi simplu cu paşi apăsaţi, ca o 
adevărată Fendyr. O forță a naturii, care abia 
începuse să se dezlănţuie. 

Fără să mai țină seama de obârșia ei nobilă, Ithan 
o apucă de braț. 

- Nu te duce acolo, sus, mârâi el cu voce scăzută, 
înfigându-şi degetele în braţul ei ciolănos. 

Sigrid îşi cobori privirea spre mâna lui, iar apoi îl 
privi drept în față. Nasul i se încreţi de furie. 

- Sau ce? întrebă ea pe un ton poruncitor, de Alfa. 

Ithan simţi până în măduva oaselor imboldul de a 
se supune, de a se pleca în faţa ei şi de a se da 
deoparte. 

Însă se împotrivi, îi ţinu piept dezlănţuindu-și 
propria putere, încercând să o domine. Poate că cei 
din neamul Fendyr fuseseră Alfa generaţii la rând, 
dar nici cei din spita Holstrom nu erau niște papă- 
lapte. Şi ei erau Alfa: lideri şi războinici, la rândul 
lor. 

Nici vorbă să îi permită acestei femele să îl trateze 
ca pe un nimic, chiar dacă ea era o Fendyr. 

Se auzi cum picioarele scaunului pe care stătea 
Flynn zgâriară podeaua, însă lthan nu-şi luă 


privirea de la Sigrid. Bărbatul Fee păşi apăsat și, 
ajungând lângă ei, le șopti printre dinţi: 

- Care naiba e problema voastră? Mergeţi și 
mârâiţi unul la altul într-un loc în care să nu vă 
vadă toată lumea din afurisita asta de Piaţă de 
Carne. 

Ithan își arătă dinții. Sigrid făcu la fel. 

Fără să îşi ia privirea de la ea, Ithan îi spuse lui 
Flynn: 

- Vrea să îl întrebe pe vânzătorul de sare despre 
legătura lui cu Astronomul. E vorba de satirul care a 
dat de bucluc anul trecut. 

Flynn oftă, ridicându-şi privirea spre tavanul de 
lemn. 

- Nu e momentul potrivit să porneşti un război 
personal, drăguță! 

În cele din urmă, Sigrid își luă privirea de la 
Ithan, deși lupul din el știa că asta nu însemna că se 
dădea bătută în lupta dintre voinţele lor, ci că găsise 
un alt adversar pe care să îl înfrunte. 

- Nu-mi vorbi de parcă aş fi o femelă obişnuită! îi 
spuse, furioasă, lui Flynn, care îşi ridică mâinile, 
pentru ca apoi ea să îşi întoarcă din nou capul spre 
Ithan. E dreptul meu... 

- Ba nu ai nici un drept! se auzi o voce masculină 
în spatele ei. 

Marc. Metamorful leopard se apropiase de ei cu o 
grație suprafirească. Chiar dacă purta blugi şi un 
tricou cu mâneci lungi, masculul avea în continuare 
o mină profesionistă. 

- Din moment ce, practic, nici măcar nu exiști, 
adăugă el. Eşti o fantomă din toate punctele de 
vedere. 

Sigrid se întoarse lent și buza i se încreți. 

- Ți-am cerut cumva părerea, felină? 

În mod normal, Ithan s-ar fi bucurat să aibă parte 
de ceva rivalitate între metamorfi. Marc fiind, însă, 
un mascul bun, disprețul ei era întru totul 


nemeritat. Declan veni agale lângă iubitul lui şi îl 
cuprinse cu braţul pe după umerii-i lați. 

- Cred că a trecut ora de culcare a cuiva. 

Sigrid mârâi, însă silfele i se desprinseră de pe 
umeri şi plutiră în faţa ei, iar Sasa spuse, îngrijorată: 

- Siggy, suntem aici ca să facem... alte lucruri. 
Am putea să ne întoarcem altădată. 

Auzind porecla, Ithan abia reuşi să îşi înăbușe 
râsul. O ființă atât de puternică şi de hotărâtă 
precum femela din fața lui, nu avea de ce să fie 
numită Siggy. 

- Data viitoare când o să ni se dea voie să ieşim 
din casă, răspunse Sigrid, zbârlindu-se. Peste câteva 
zile sau săptămâni. 

- "Ţin să îţi amintesc că în momentul de față eşti 
principalul duşman al lui Sabine, mormăi Declan. 

- N-are decât să vină să mă găsească! răspunse 
Sigrid pe un ton plin de hotărâre. Am o răfuială de 
încheiat cu ea. 

- Luna, ai milă de mine! bombăni Flynn. 

Ithan ar fi putut să jure că le văzuse pe silfe, care 
tocmai se aşezau la loc pe umărul lui Sigrid, dând 
din cap în semn de încuviinţare. Lordul Feelor se 
întoarse spre Declan și Marc. 

- Aţi aflat ceva? 

Cei doi clătinară din cap. 

- Nu. Se pare că Asterii au blocat informaţiile. Nu 
intră nimic, nu iese nimic. 

Se aşternu tăcerea, grea şi încordată. 

Sigrid întrebă: 

- Ce urmează acum? 

leşise din acvariu doar de două zile şi deja își 
asuma rolul de lider, fie că îşi dădea sau nu seama 
de asta. O adevărată Alfa, care se aştepta să i se 
răspundă... și să fie ascultată. 

- Vom continua să încercăm să aflăm ce se 
petrece, răspunse Declan, ridicând din umeri. 

Flynn pufni, exasperat, iar apoi se trânti din nou 
pe scaun. 


- N-am făcut nici un progres în două zile: Ruhn 
şi Athalar sunt ţinuţi prizonieri sub acuzaţia că ar fi 
trădători. Asta e tot ce ştim. 

Era tot ce reușise să spicuiască sursa din Orașul 
Etern a lui Marc. Nimic altceva. 

Declan se lăsă moale pe un scaun şi se frecă la 
ochi cu degetul mare și cu arătătorul. 

- Ştiţi, avem noroc că nu suntem și noi în 
temniţele alea! 

- Trebuie să îi scoatem de acolo, spuse Flynn, 
încrucișându-și braţele musculoase. 

Rithi, pe umărul lui stâng, făcu un gest identic. 

- Urd ştie în ce stare or fi, murmură Declan pe un 
ton sumbru. Probabil că vom avea nevoie de 
vrăjidoctoriță. 

- Și magia ta poate să vindece, replică Flynn. 

- Da, adeveri Dec, clătinând din cap, dar, la genul 
de răni pe care le-ar avea ei, ar trebui să lucrez 
împreună cu o echipă de profesioniști instruiți. 

Tăcură iarăși cu toții, gândindu-se la ce fel de răni 
ar fi necesitat o echipă de vrăjidoctoriţe. Tăcerea lor 
era apăsătoare și jalnică. 

- Şi unde am merge după ce îi eliberăm? întrebă 
Declan, ridicându-și capul. Nimeni de pe Midgard 
nu ne-ar putea ascunde sau adăposti. 

- Ce ziceţi de nava celor din neamul Apelor? 
întrebă Flynn. Cea pe care s-au îmbarcat la Ydra. 
Nava aceea a scăpat de bărcile Omega. Şi pare să se 
şi priceapă destul de bine să se ascundă de Asteri. 

- Flynn...! îl avertiză Marc, aruncând o privire 
spre piaţa care fremăta de lume, spre toate acele 
urechi care ascultau. 

Ithan şopti: 

- Tharion ne-ar putea ajuta să urcăm la bordul ei. 

Se aștepta ca, auzind despre posibilitatea ca Ketos 
să îi ajute, Flynn să îşi dea ochii peste cap, însă el se 
mulțumi să arunce o privire la cel de al doilea etaj şi 
să spună: 

- Nu poate să iasă din piaţă. 


Nici unul dintre ei nu îl mai văzuse pe triton de 
când acesta plecase spre Pangera. Însă aflaseră unde 
anume se găsea, mulțumită unei bucăţi de hârtie de 
un verde fosforescent. Aceasta fusese lipită pe 
stâlpul unui felinar şi anunța un meci în care 
Tharion era vedeta şi care urma să aibă loc în arena 
de lupte a Reginei Vipere. Era destul de limpede ce 
se întâmplase: tritonul dezertase de la Curtea 
Albastră şi dăduse fuga aici. 

- Atunci, îl întrebăm pe Iharion despre cum 
anume le putem transmite un mesaj, replică than. 

Declan clătină din cap. 

- Şi apoi, ce? Vom locui cu toţii pe veci în ocean? 

Ithan se foi. Dacă ar fi avut parte de o astfel de 
soartă, lupul din el ar fi luat-o razna. N-ar mai fi 
putut niciodată să alerge liber, să răspundă chemării 
lunii... 

- Ea a locuit într-un acvariu. Doar zeii ştiu cât 
timp! spuse Flynn, mutându-și brusc privirea spre 
Sigrid. Cred că ne-am descurca într-un submarin 
comod, de mărimea unui oraş. 

Sigrid tresări; o scăpare faţă de mina înfumurată 
pe care o afișa de obicei. 

- Ai grijă, îl avertiză Ithan pe Flynn. 

Silfele zburară la Sigrid, şoptindu-i vorbe de 
alinare, iar flăcările le deveniră de un zmeuriu 
închis. Însă ea se ridică în tăcere de pe scaun şi se 
îndreptă spre un vânzător de opale din apropiere. 
Hanoracul și pantalonii de la Ithan atârnau pe 
silueta ei zveltă, unduindu-se la fiecare pas. 

- Trebuie să îi amintești să îşi spele părul, şopti 
Dec, aruncându-i o privire îngrijorată. 

Sigrid nu ştiuse ce era șamponul. Sau săpunul. 
Sau balsamul. Nu știuse nici măcar ce era un duş și 
refuzase să intre sub jetul de apă până în clipa în 
care o făcuse Ithan, complet îmbrăcat, ca să îi arate 
că era în siguranță, că duşul nu era un soi de 
versiune a acvariului. 


Nici nu dormise vreodată într-un pat adevărat. 
Sau, cel puţin, nu își amintea să o fi făcut. 

- În regulă, spuse Declan, atrăgându-le din nou 
atenţia asupra subiectului discuţiei. E limpede că nu 
aflăm nimic întrebând în jur, dar ia să ne gândim 
puţin... Ruhn trebuie să fie în viață. Asterii nu l-ar 
ucide numaidecât... E o prezenţă politică prea 
importantă. 

- Aşa că haideţi să îl salvăm înainte să fie prea 
târziu! insistă Flynn. Pe el şi pe Athalar. 

- Cum rămâne cu Bryce? întrebă Declan pe un 
ton atât de scăzut, încât părea mai degrabă o șoaptă. 

- Nu mai e, răspunse Flynn, încordat. S-a dus 
cine ştie unde. 

Lui Ithan nu îi plăcu tonul lui. Chiar deloc. 

- Ce?! Crezi că Bryce a dat pur și simplu bir cu 
fugiţii? întrebă el. Crezi că i-ar lăsa de bunăvoie pe 
Ruhn şi pe Hunt în ghearele Asterilor? Fii serios! 

Flynn se lăsă în spate pe scaun. 

- Ai tu o idee mai bună despre locul în care ar 
putea fi ea? 

Ithan își înfrână imboldul de a-l pocni pe lordul 
Feelor în gât. El îşi reaminti că Flynn era furios şi 
speriat. Şi că suferea. 

- Bryce nu renunţă la cei pe care îi iubește. Dacă 
s-a dus undeva, înseamnă că e vorba despre ceva 
important. 

- Nu contează unde s-a dus, fu de părere Flynn. 
Știu doar că trebuie să îl scoatem pe Ruhn de-acolo 
înainte să fie prea târziu. 

Ithan aruncă din nou o privire la etajul al doilea, 
jucătorul de sunball din el calculând, analizând... 

Dec îl apucă pe Flynn de umăr şi îl strânse tare. 

- Uite ce e, nava celor din neamul Apelor nu e o 
idee rea, dar va trebui să gândim pe termen lung. Să 
ne luăm în calcul și familiile. 

- Din partea mea, părinţii şi soră-mea pot să se 
ducă în Hel! spuse Flynn. 


- Ei bine, eu îmi doresc ca familia mea să fie în 
siguranță! se răsti Declan. Dacă îi vom salva pe 
Ruhn și pe Athalar, trebuie să ne asigurăm că 
nimeni altcineva nu va mai fi prins în schimbul de 
focuri. 

Dec se uită la Ithan, iar acesta ridică din umeri. El 
nu mai avea pe cine să avertizeze. Oare, dacă ar fi 
dispărut, i-ar fi dus cineva lipsa? Singura lui datorie 
era să o protejeze pe lupoaica ce se afla acum în faţa 
standului de vizavi de ei. Şi o proteja dintr-un soi de 
speranță prostească, nădăjduind că Sigrid ar fi 
putut... nici el nu ştia ce anume. Să o provoace şi să 
o învingă pe Sabine? Să schimbe direcția 
periculoasă în care îi ducea Sabine pe lupi? Să 
umple golul lăsat de Danika? 

Era scăpată de sub control. O Alfa, da, dar una 
care nu fusese instruită. Impulsurile îi erau haotice, 
prea imprevizibile. În timp, poate că ar fi deprins 
aptitudinile necesare, însă timpul nu era aliatul lor 
în ultima vreme. 

Așa că Ithan spuse: 

- Vreţi să îi salvăm pe Ruhn şi pe Athalar? Nava 
celor din neamul Apelor e singurul mod în care 
putem să traversăm oceanul neobservaţi. Poate că 
cei de pe ea ar şti cum i-am putea scoate pe 
prizonieri din temniță. Dacă avem noroc, poate că 
ne-ar şi ajuta să o facem, adăugă el, arătând spre cel 
de al doilea etaj şi conchizând: Tharion este biletul 
nostru de intrare. 

- Pare convenabil, dacă ne gândim că tocmai 
insistai că trebuie să îl ajutăm să evadeze de aici, fu 
de părere Flynn. 

- Doi iepuri dintr-o lovitură. 

- Tharion nu poate să plece, murmură Marc, dus 
pe gânduri, dar nu îl oprește nimic să stea de vorbă 
cu noi. Poate că ne va oferi niște date de contact. 

- Putem să aflăm într-un singur mod, spuse 
Ithan. 


Flynn oftă, gest pe care lthan îl luă drept 
incuviinţare. 

- Cineva trebuie să îi spună să se ducă acasă, 
mormăi el, arătând cu degetul peste umăr, spre 
Sigrid. 

- Şi să o însoțească, adăugă Dec. 

- Nu eu! exclamară Flynn și Ithan în acelaşi timp. 

Declan îşi întoarse brusc capul spre Marc şi spuse, 
înainte ca leopardul să priceapă ce se întâmplă: 

- Nu eu. 

Marc îşi frecă tâmplele. 

- Amintiţi-mi cum se face că voi trei sunteţi 
consideraţi unii dintre cei mai temuti războinici din 
oraş. 

Dec se mulțumi să îl sărute pe obraz. 

Marc oftă. 

- Dacă eu trebuie să o duc pe Siggy acasă, atunci 
Holstrom trebuie să îi spună. 

Ithan dădu să zică ceva, dar... fie. Zâmbindu-le 
ironic celorlalţi, se duse să o ia pe Alfa şi, astfel, să îl 
scutească de întrebările ei nesfârşite pe vânzătorul 
de opale. 

- De unde știi că aduce noroc, dragoste sau 
bucurie? Ce legătură au culorile? Ce dovezi ai că 
funcţionează? 

Nu îşi dădea seama dacă nevoia aceasta a ei de a 
lua la întrebări pe toată lumea și de a se îndoi de 
toate lucrurile provenea din curiozitate, acumulată 
în anii petrecuţi în acvariu, sau dacă era pur și 
simplu o caracteristică Alfa. O nevoie de a avea 
ordine în lume. 

Ithan o atinse pe Sigrid pe cot, ca să îşi anunţe 
prezența, dar ea tresări din nou. Ithan se făcu un 
pas în spate, cu mâinile ridicate, sub privirea 
precaută a negustorului de opal. 

— Scuze! 

Lui Sigrid nu îi plăcea să fie atinsă. Îl lăsase să o 
atingă o singură dată, atunci când o spălase pe păr 
în prima noapte, fiindcă nu ştiuse să o facă singură. 


Ithan îi făcu semn să se întoarcă la ceilalți, iar ea 
merse alături de el, dar rămase la o distanţă 
considerabilă. Cei mai mulți lupi aveau nevoie de 
atingere, ba chiar tânjeau după ea. Oare Sigrid 
fusese privată de acest instinct după toţi anii pe care 
şi îi petrecuse în acvariu? 

Dacă privea lucrurile din această perspectivă, lui 
Ithan îi era greu să se enerveze pe ea. 

- Cum te obișnuiești cu asta? întrebă Sigrid, a 
cărei voce acoperi sfârâitul cărnii ce se gătea și 
tocmeala cumpărătorilor. 

În spatele ei, silfele încă zăboveau lângă grămada 
de opale, exclamând în timp ce priveau pietrele. 
Sigrid nu reuşea să priceapă cum de silfele se 
adaptaseră atât de rapid la această lume stranie şi 
vastă. Doar și ele fuseseră ţinute captive de 
Astronom în inelele lui! 

Ithan întrebă: 

- Cum te obişnuieşti cu ce anume? 

Sigrid își privi mâinile și trupul zvelt, înveșmântat 
în hanorac. Cumpărătorii care treceau pe lângă ei o 
observau - îl observau - şi îi ocoleau. 

- Cu senzaţia că ai fost abandonat într-un trup 
aflat în putrefacție. 

Ithan clipi. 

- Eu..., se bâlbâi el, neputând să își închipuie 
cum ar fi fost să se afle în locul ei, să capete brusc 
un trup din carne, din sânge şi din oase după ani de 
imponderabilitate în acvariul izolator. Ai nevoie 
doar de timp, adăugă. 

Sigrid își cobori privirea. Acela nu părea să fie 
răspunsul pe care îl căuta. 

- Sigrid, te... te descurci grozav, murmură el. 

Ura felul în care o spusese, de parcă încă ar fi fost 
căpitanul unei echipe de sunball, iar ea, una dintre 
coechipierele lui, dar... 

- De ce îmi tot spui aşa? întrebă ea. 

- E numele ales de Sasa pentru tine, răspunse 
Ithan, zâmbindu-i ușor, prietenește. 


- De ce am nevoie de un nume? Doar am trăit 
atâta vreme fără să am unul! 

- O Alfa ar trebui să aibă un nume. O persoană ar 
trebui să aibă unul. Astronomul ţi-a îngăduit să 
treci prin Cădere. Asta înseamnă că vei trăi secole la 
rând. 

Forţată, Sigrid îi dezvăluise că trecuse cumva prin 
Cădere în acvariul izolator. Nu ştiuse să îi spună 
când sau cum, însă Ithan se simţise ușurat să afle că 
ca beneficia de acea protecţie. 

- Nu vreau să vorbesc despre Cădere, spuse ea pe 
un ton sec, rece. 

- Nici eu. 

l-ar fi plăcut să afle amănunte legate de ceea ce 
trăise Sigrid, dar nu acum, fiindcă tocmai 
ajunseseră la cei trei care îi așteptau. În cele din 
urmă, silfele plecară de la standul cu opale şi veniră 
degrabă la ei, semănând cu trei pene de foc care se 
prelingeau prin depozitul complet uscat. 

- Deci mergem pur şi simplu şi batem la ușă? 
întrebă Flynn, arătând spre ușa de metal, ca de seif, 
de la capătul scărilor, care era cea a bârlogului privat 
al Reginei Vipere. 

Marc îl privi cu subînțeles pe Ithan. Oare acesta îi 
spusese lui Sigrid că el, Marc, avea să o însoțească 
acasă? 

lthan se crispă, iar Marc se uită urât la el, 
înțelegând că cel dintâi nu o făcuse. 

Privirea leopardului părea să îl acuze de laşitate. 

Însă apoi se încordă, încremenind într-o manieră 
suprafirească. 

- Tăceţi din gură! 

Ceilalţi îl ascultară, cei doi bărbaţi Fee ducându-şi 
mâna la pistoalele de la şold. Piaţa de Carne 
continuă să freamăte de lumea care, habar neavând 
de vreun pericol, vindea, făcea troc sau se hrănea. Şi 
totuşi... 

Marc privi lucarnele depozitului cu ochii lui 
cafenii-roşiatici. Adulmecă. 


Ithan făcu la fel. 

Fiind metamorfi, aveau simţurile mai ascuţite 
decât Feele. 

Dinspre intrarea din spatele lor se scurse în 
noapte un amestec de mirosuri venite din arenă, 
precum şi duhoarea canalelor aflate dincolo de ea... 

Şi mirosul lupilor care se apropiau. 


CAPITOLUL 3 


- Nu ştiu în ce limbă e scris tatuajul, insistă Bryce. 
Prietena mea m-a tatuat pe când îmi pierdusem 
cunoştinţa... 

- Nu minţi, o avertiză Rhysand pe un ton uşor 
ameninţător. 

Avea să o ucidă. Indiferent în ce limbă era 
tatuajul, se părea că existenţa lui însemna ceva atât 
de rău, încât ar fi putut foarte bine să scrie 
Înjunghie-mă aici. 

Amren se duse cu paşi apăsaţi în spatele lui Bryce 
şi se uită lung la tatuajul care, fără îndoială, încă 
strălucea de sub tricoul ei alb. 

- Simt ceva în litere..., spuse ea, iar Bryce se 
încordă. Aduceţi-o pe Nesta! 

Azriel murmură: 

- Cassian nu va fi deloc fericit. 

- Cassian se va consola în cele din urmă. Iar 
Nesta va reuşi să simtă mai bine decât mine. 

Bryce se întoarse spre Amren şi spre Azriel, iar 
cea dintâi insistă: 

- Adu-o, Rhysand! 

Bryce îşi îndoi genunchii, adoptând o postură 
defensivă. Oare avea să doară tare? Oare avea vreo 
şansă så... 

Rhysand se făcu din nou nevăzut. 


Înainte ca Bryce să apuce să se ridice în picioare, 
Rhysand se şi întoarse, urmat de o femeie 
cunoscută, cu părul de un castaniu auriu. La fel ca 
mai devreme, în foaier, ea era îmbrăcată în haine de 
piele închise la culoare, asemănătoare celor purtate 
de Azriel și de Rhys. Părea calmă și imperturbabilă. 
O războinică. 

Își trecu privirea de un gri albăstrui peste Bryce. 

Aceasta din urmă se lăsă din nou pe scaun, cu 
mișcări lente şi aproape amorţite. Orice s-ar fi 
ascuns în ochii aceia... 

Femeia le şopti celorlalţi, pe un ton sec, aproape 
plictisit: 

- V-am spus mai devreme: poartă ceva Făurit. Pe 
lângă sabie. 

- Făurit? o întrebă Bryce, renunțând la orice 
precauţie, pe nou-venită, despre care presupunea că 
era Nesta. 

În același timp, Amren arătă spre spinarea lui 
Bryce şi întrebă: 

- E vorba despre tatuajul acela? 

Nesta se mulțumi să răspundă: 

- Da. 

Cu toţii o priviră iarăşi lung pe Bryce, expresiile 
rămânându-le indescifrabile. Oare care dintre ei 
avea să o atace primul? Patru la unu... Își dădu 
seama că nu avea cum să scape cu viaţă. 

Amren îi şopti lui Rhysand: 

- Tu alegi ce să facem cu ea. 

Bryce strânse din dinți. Chiar dacă nu întrezărea 
nici o şansă de a învinge - pe Hel, nici vorbă să 
moară întinsă pe jos! Avea să lupte în orice fel cu 
putinţă... 

Arogantă și rece, Nesta făcu semn din bărbie spre 
Bryce, spunându-i: 

- Te poți lupta cu noi, dar vei pierde. 

La naiba cu toate astea! Bryce o privi în ochi pe 
femeie şi văzu că în privirea ei licărea o voinţă de 
oțel. 


- Dacă încercaţi să atingeţi tatuajul, veţi afla de 
îndată de ce Asterii mă vor moartă cu atâta 
îndârjire! 

Regretă numaidecât riposta. Azriel îşi duse mâna 
la pumnalul de la șold. Însă Nesta se apropie pur şi 
simplu de ea, neimpresionată şi neintimidată. 

- Ce este? o întrebă ea pe Bryce, arătând spre 
spatele acesteia. Cum de ai pe piele o scriere... 
Făurită? 

- Nu vă pot răspunde la întrebare decât dacă îmi 
spuneți ce naiba înseamnă Făurită. 

- Nu-i destăinui nimic! o avertiză Amren pe 
Nesta, iar apoi arătă spre ușă, adăugând: Ţi-ai făcut 
treaba şi ne-ai spus ce trebuia să ştim. Ne vedem 
mai târziu. 

Văzând că era alungată, Nesta ridică din 
sprâncene. O privi tăios pe Bryce şi îi zâmbi acru, 
spunând: 

- Să ştii că e în interesul tău să colaborezi cu ei. 

- Aşa mi s-a zis şi mie, răspunse Bryce, 
încleştându-și degetele pe marginile scaunului şi 
vârându-şi-le sub coapse, ca să nu facă vreo prostie. 

Nesta observă mișcarea și ochii îi licăriră de 
amuzament. 

- Vizitatoarea noastră are nevoie de odihnă, spuse 
Rhysand, pornind spre ușă cu pași apăsaţi și 
graţioși. 

Odată ordinul dat, Amren şi Azriel îl urmară cu 
pași mari, iar Nesta le făcu la fel doar după ce se mai 
uită preţ de o clipă la Bryce, căreia o îi aruncă o 
privire zeflemitoare şi sfidătoare. 

Cu toate astea, pe când Azriel ajunse în prag, 
Bryce îl întrebă, impulsivă, pe războinicul înaripat: 

- Sabia... Unde e? 

Azriel se opri, privind peste umăr. 

- Într-un loc sigur. 

Bryce îl privi în ochi la fel de rece precum o 
privea şi el, ea având mina aceea despre care Ruhn 
crezuse mereu că aducea atât de mult cu cea a 


tatălui lor. Chipul pe care Bryce și-l arăta foarte rar 
celorlalți. 

- Sabia îmi aparţine. O vreau înapoi. 

Azriel răspunse, surâzând: 

- Atunci, dă-ne un motiv bun ca să ţi-o 
înapoiem! 


Timpul se scurse lent. Tăvi cu mâncăruri simple 
își făceau apariţia la intervale destul de regulate: 
pâine, tocăniță de vită - sau, cel puţin, asta 
presupunea ea că era - și brânză. Mâncăruri 
asemănătoare cu cele de acasă. 

Până şi plantele aromatice îi erau cunoscute. Oare 
Feele din lumea în care ea se afla acum le aduseseră 
pe Midgard? Sau plantele precum cimbrul şi 
rozmarinul să fi fost cumva... universale? 
Răspândite în tot spațiul? 

Ori poate că Asterii aduseseră ierburile din lumea 
lor de baştină și le plantaseră pe toate planetele 
cucerite. 

Ştia că era un lucru prostesc la care să mediteze, 
că trebuia să se gândească la treburi mult mai 
importante decât ar fi fost o grădină intergalactică. 
Însă își pierdu rapid interesul față de mâncare, iar să 
cugete la toate celelalte lucruri era pur și simplu... 
prea copleşitor. 

Nu mai veni nimeni să o vadă. Bryce se amuză 
luând din tocăniţă boabe de mazăre şi aruncându-le 
printre zăbrelele grilajului din centrul podelei, după 
care număra secundele lungi ce treceau până când 
auzea un poc şi apoi şuieratul și răcnetul a orice ar fi 
stat la pândă acolo, jos. 

Nu voia să știe ce anume era acel ceva. Imaginaţia 
ei plăsmuia deja numeroase variante, cu toatele 
fiind înzestrate cu colți ascuţiţi şi hămesite. 

Încercă ușa o singură dată. Nu era încuiată, însă 
golul ei era umplut de un văl de beznă, ascunzând 
vederii coridorul spre care dădea; blocând intrarea 


sau ieşirea oricui. Îşi aprinse lumina stelară, dar 
până şi aceasta se stinse în faţa acelui întuneric. 

Poate că era un soi de test perfid, pe care 
temnicerii ei i-l dădeau ca să vadă dacă era în stare 
să treacă de cele mai mari puteri și apărări ale lor, în 
ideea de a-şi face o părere despre ea ca adversar. De 
a vedea ce anume făcea Cornul - sau orice parte 
Făurită a lui. Dar nu era nevoie să îşi folosească 
lumina stelară în întunericul acela ca să ştie că 
acesta nu putea fi înlăturat. Îi simţea forța până în 
măduva oaselor. 

Bryce îşi răscoli mintea în căutarea unei alte 
tactici de evadare, amintindu-și de toate lucrurile 
învăţate de la Randall, însă nici unul dintre ele nu o 
ajută să străpungă forța aceea impenetrabilă. 

Așa că rămase locului. Și mâncă. Şi le aruncă 
boabe de mazăre monştrilor de dedesubt. 

Chiar dacă ar fi reuşit să evadeze de acolo, tot nu 
ar fi putut să părăsească planeta. Nu fără să o 
alimenteze cineva şi să activeze Cornul. lar după 
spusele lui Apollion, puterea lui Hunt era mult mai 
compatibilă cu a ei decât puterea deţinută de alții. 
Ce-i drept, Hypaxia o alimentase împotriva 
hăitașului-pierzaniei, dar nu exista nici o garanţie că 
magia reginei vrăjitoare ar fi fost suficientă pentru a 
deschide o Poartă. 

Și oare avea nevoie de Poartă ca să ajungă acasă? 
Micah folosise Cornul de pe spatele ei pentru a 
deschide toate cele șapte Porţi din Orașul Semilunii, 
aflate la distanță de câteva cvartale. Atunci când 
aterizase aici, nu văzuse în apropiere nici o 
structură care măcar să aducă a Poartă. Doar o 
peluză ierboasă, râul şi casa pe care abia dacă reușea 
să o distingă prin pâcla densă. 

Numai pumnalul şi Azriel, care îl mânuia, 
fuseseră acolo. De parcă ea trebuia să fie neapărat 
acolo. 

- Atunci când pumnalul și sabia se vor reuni, la fel 
se va întâmpla şi cu popoarele noastre, şopti Bryce. 


Însă cu ce scop? Feele erau îngrozitoare. Din cât 
îşi dădea seama, cele de aici nu erau cu mult diferite 
de cele pe care le cunoştea. Iar Feele de pe Midgard 
își dovediseră din nou decăderea morală în 
primăvara aceea, când  scoseseră persoane 
vulnerabile din vilele lor în timpul atacului 
demonilor. O dovedeau prin legile și regulile lor, 
prin care le oprimau pe femei, ce erau tratate doar o 
idee mai bine decât nişte sclave. Bryce întorsese 
acele reguli împotriva lor în timpul echinocţiului de 
toamnă, ca să se căsătorească cu Hunt. Însă, 
conform aceloraşi reguli, acum, practic, îi aparținea 
lui. Era prinţesă, pentru numele lui Urd, și totuşi era 
proprietatea bărbatului fără titlu cu care se 
căsătorise! 

Poate că Feele nu meritau să fie reunite. 

Dar asta nu îi rezolva problema: cum avea să 
scape de pe planeta asta, una dintre puţinele lumi 
care reuşiseră vreodată să îi alunge pe Asteri? Adică 
pe Daglani, sau cum s-or fi numit ei. 

Bryce se sprijini de zidul celulei, cu genunchii la 
piept, şi încercă să îşi facă ordine în gânduri, 
luându-le la rând. 

Se scurseră ore întregi. Nu îi veni nici o idee. 

Într-un târziu, se frecă pe față. Ajunsese din 
întâmplare în lumea din care proveneau Feele. 
Lumea din care veniseră Feele Născute din Stele: 
Theia, Pelias şi Helena. Din care provenea Sabia 
Stelară şi în care o aşteptase pumnalul pereche. 
Dacă Urd o trimisese aici cu o anumită intenţie... să 
fie a naibii de ştia care era aceea! 


Sau cum avea să iasă din buclucul ăsta. 


- Nu ar fi trebuit să o aducem cu noi, murmură 
Flynn în timp ce treceau, grăbiţi, pe lângă standurile 
din Piaţa de Carne, îndreptându-se spre o altă 
ieșire, care se afla în partea mai liniştită a 
depozitului. La naiba, Holstrom, ţi-am spus... 


- Eu i-am poruncit să mă ia cu el, îl întrerupse 
Sigrid, mergând umăr la umăr cu Ithan, în timp ce 
silfele, acum de un galben pal, stăteau cocoţate pe 
umerii ei. 

Ithan tresări pe dinlăuntru: o Alfa îi lua apărarea, 
își asuma răspunderea. Chiar dacă asta ar fi 
însemnat şi că i se putea porunci ceva. Ceilalți Alfa 
sub a căror conducere trăise în ultimii câțiva ani îşi 
folosiseră puterea şi influenţa în folosul propriu. În 
felul ei pripit, Danika făcuse uz de poziţia ei pentru 
a-și sprijini supușii, însă Danika nu mai era. Ithan 
crezuse că nu avea să mai întâlnească pe cineva ca 
ea, dar poate că... 

- Sabine ne-ar fi găsit oricum, indiferent dacă am 
fi fost aici sau acasă. Era doar o chestiune de timp, 
spuse el. 

Începură să străbată un lung coridor de serviciu, 
la capătul căruia se afla o ușă uzată de metal, pe care 
era scris, cu litere albe şi neregulate, IEȘIRE. 
Bineînţeles că așa ceva sfida orice regulament, dar 
mai mult ca sigur că nici un inspector sanitar şi de 
siguranță nu pusese vreodată piciorul în acea 
cloacă. 

- Să ne despărțim? întrebă Dec. Să încercăm să îi 
atragem într-acolo? 

- Nu, răspunse Marc, căruia îi scânteiau ghearele 
în vârfurile degetelor. Au simțul mirosului prea 
ascuțit ca să nu îşi dea seama care dintre noi o 
însoţeşte pe Sigrid. 

Parcă drept răspuns la vorbele lui, depozitul 
răsună de urlete. Ithan se încordă din cap până-n 
picioare. Recunoștea tonurile de tenor ale urletelor, 
care spuneau: 

Prada încearcă să scape. 

Scrâşni din dinţi ca să nu le răspundă, ca să nu 
dea glas urletului dinlăuntrul lui. 

Lângă el, Sigrid era ca argintul viu. De parcă 
urletele acelea stârniseră o reacție și în ea. 


- Deci o luăm la fugă, spuse Flynn. Unde să ne 
întâlnim dacă ne separăm pe parcurs? 

Întrebarea rămase suspendată între ei. Unde 
naiba ar fi fost în siguranță în orașul ăsta, pe planeta 
asta? Ţinând cont de legătura lor cu nişte trădători 
întemnițați, lista de opţiuni era al naibii de scurtă. 
Unde s-ar fi dus Bryce? Ar fi găsit pe cineva mai 
mare şi mai rău... sau măcar mai deștept. Poate că 
s-ar fi dus la galerie, pe care o protejau vrăjile de 
apărare, dar sanctuarul Jesibei Roga nu mai exista. 
Griffin Antichităţi nu fusese nici reparată, nici 
redeschisă. Le mai rămânea... 

- Ne vedem la Comitium, hotărî Ithan. Isaiah 
Tiberian ne va adăposti. 

Dec ridică dintr-o sprânceană. 

- Îl cunoşti pe Tiberian? 

- Nu, dar Athalar e prietenul lui. Şi am auzit că e 
de treabă. 

- Pentru un înger, bombăni Flynn. 

- Mergem la îngeri? întrebă Sigrid, rostind fiecare 
cuvânt cu dispreţ și scepticism. 

Urletele din depozit se auziră mai aproape de ei: 

Pășim împreună în întuneric. 

- Nu îmi vine în minte altă opţiune, recunoscu 
Dec. Dar mergem la noroc. S-ar putea ca Tiberian 
să se ducă drept la Celestina. 

- Guvernatorul e cumsecade, spuse Flynn. 

- Nu am încredere în nici un arhanghel! se stropşi 
Marc. Se nasc şi cresc cu o putere necontrolată. 
Renunţă la traiul în familie ca să frecventeze 
academiile alea secretoase. Nu aşa se cresc indivizii 
echilibrați. Indivizii buni. 

Se opriră la ieşire, ascultând cu atenţie sunetele 
care se auzeau prin ușa de metal. Bineînțeles că nu 
se simţea nici un miros prin ea, însă urletele din 
spatele lor se auzeau din ce în ce mai aproape. Cei 
din depozit, oricine ar fi fost ei, aveau să ajungă pe 
coridor în doar câteva clipe. 


- Nu ne mai rămâne decât să ne urcăm într-o 
barcă şi să pornim spre coastă, spuse Flynn, privind 
la coridorul pe care îl lăsaseră în urmă, iar apoi 
dădu din cap spre Declan şi adăugă: Ştii să porneşti 
o barcă fără cheie? 

Declan privi la uşa din fața lor, cântărind 
riscurile. 

- Da, deşteptule! 

Se auzi din nou un urlet, de data aceasta, unul 
cunoscut. 

- Amelie, șopti Ithan. 

Dacă se întorceau, aveau să fie nevoiţi să lupte. Nu 
cu orice lupi, ci cu a doua cea mai puternică haită 
din Lunathion. Şi totuşi, să păşească pe uşa aceea şi 
să se piardă în orașul nemilos, fără aliaţi siguri care 
să îi adăpostească... 

Sigrid le făcu tuturor o favoare şi împinse uşa cu 
putere. 

lar acolo, pe aleea de dincolo de ușă, se afla 
Sabine Fendyr. 

Ea râse, însă fără strop de bucurie. Îl privi în ochi 
pe Ithan, plină de ură, iar apoi se întoarse spre 
Sigrid, ignorându-l vădit pe lthan. Acesta nu 
însemna nimic pentru ea. Nu era nici măcar un lup 
demn să fie luat în seamă. 

lthan îşi dezveli colții. Flynn, Dec şi Marc își 
traseră siguranţele pistoalelor. 

Dar Sabine se mulțumi să îi spună lui Sigrid, 
printre colții încleştaţi: 

- Arăţi exact ca el. 


CAPITOLUL 4 


Durere, întuneric şi linişte. La asta se redusese 
lumea lui Hunt Athalar. 


Ba nu era adevărat. 

La asta i se redusese lumea dincolo de trupul 
torturat, de aripile tăiate, de foamea dureroasă care 
îi strângea stomacul şi de setea care îi ardea gâtlejul, 
de însemnul de sclav întipărit pe încheietura mâinii 
lui. De aureola tatuată din nou pe fruntea lui chiar 
de Rigelus, puterea ei apăsătoare fiind cumva mai 
grea şi mai uleioasă decât prima. Toate lucrurile pe 
care le realizase, pe care le  recâştigase... 
dispăruseră. Însăși existenţa lui le aparţinea din nou 
Asterilor. 

Însă înlăuntrul lui, dincolo de acea mare de 
durere şi disperare, Bryce era toată lumea lui. 

Perechea lui. Soţia lui. Prințesa lui. 

Prinţul Hunt Athalar Danaan. Ar fi urât ultimul 
nume dacă nu ar fi fost un semn al faptului că ea îi 
deținea sufletul, inima. 

Era doar Bryce, nimic altceva. Nici măcar bicele 
cu sârmă ghimpată ale lui Pollux nu puteau să îi 
smulgă chipul ei din minte. Nu o separase de el nici 
măcar fierăstrăul acela tocit care îi sfârtecase aripile. 

Bryce, care reuşise să scape. Care se dusese în Hel 
ca să ceară ajutor. El avea să rămână aici, avea să îl 
lase pe Pollux să îl sfârtece în bucăţi şi să îi 
ciopârțească aripile la nesfârşit, dacă asta le 
distrăgea Asterilor atenţia de la ea. Dacă asta avea să 
îi câştige lui Bryce timpul necesar ca să adune 
forţele trebuincioase ca să îi înfrunte pe nenorociţii 
ăştia. 

Mai degrabă murea decât să le spună unde se afla 
ea. Singura lui consolare era convingerea că și Ruhn 
ar fi procedat la fel. 

Baxian, care atârna, însângerat, de cealaltă parte a 
lui Ruhn, nu ştia unde se dusese Bryce, însă știa 
multe despre ceea ce făcuse ea în ultima vreme. 
Totuşi, câinele din Hel nu cedase câtuşi de puţin în 
fața lui Pollux, împlinind întocmai așteptările lui 
Hunt de la cel pe care Urd îl alesese drept pereche 
pentru Danika Fendyr. 


Acum era linişte, una pe care nu o întrerupea 
decât zăngănitul lanțurilor. Podeaua de sub ei era 
acoperită de sânge, urină şi fecale, al căror miros era 
aproape la fel de insuportabil ca și durerea. 

Hunt trebuia să recunoască, în sinea lui, că Pollux 
era creativ. Deşi poate că alții ar fi optat să îi 
înjunghie în măruntaie și să răsucească cuțitul, 
Barosul aflase care erau punctele de pe labele 
picioarelor care, biciuite şi arse, provocau cea mai 
mare durere fără ca victimele să își piardă 
cunoştinţa. 

Sau poate că, de fapt, Căprioara era aceea care 
aflase aceste şiretlicuri. Stătea în spatele iubitului ei 
şi îl privea cu ochi reci pe Baros în timp ce el îi 
dezmembra lent... atât de lent. 

lată celălalt secret pe care trebuiau să îl păstreze el 
și Danaan. Căprioara - ce și cine era. 

Uitarea îl chema pe Hunt, o uşurare dulce, la care 
ajunsese să tânjească la fel de mult precum tânjea 
după trupul lui Bryce contopit cu al lui. Uneori se 
prefăcea că, atunci când îl cuprindea întunericul, 
era cuprins, de fapt, de braţele ei, de căldura ei dulce 
şi puternică. 

Bryce. Bryce. Bryce. 

Numele ei era o rugăciune, o poruncă. 

Nu prea spera că avea să iasă viu de aici. Singura 
lui sarcină era să se asigure acum că rezista 
îndeajuns de mult ca Bryce să facă ceea ce avea de 
făcut. După ce secole întregi eșuase colosal de 
nenumărate ori... măcar atât putea să îi ofere. 

Ar fi trebuit să anticipeze asta. O parte din el chiar 
o anticipase cu câteva săptămâni în urmă, atunci 
când încercase să o convingă pe Bryce să nu o apuce 
în direcţia aceea. Ar fi trebuit să insiste mai mult. Ar 
fi trebuit să îi spună că deznodământul acela era 
inevitabil, mai ales dacă era implicat el. 

Știuse că nu trebuia să aibă încredere în Celestina 
şi în amăgirile ei legate de Guvernatoarea cea nouă 
şi de regulile noi. Îi permisese să îl câştige de partea 


ei, iar Arhanghelul îl trădase, la naiba! [i tot 
îndrugase că era prietenă cu Shahar... iar el 
înghiţise găluşca. Permisese ca amintirea iubitei lui 
de mult moarte să îi amorțească instinctele, lucru pe 
care cu siguranţă că mizase şi Celestina. 

Oare asta nu fusese doar o altă rebeliune a celor 
Căzuţi? La scară mai mică, ce-i drept, însă de data 
aceasta mizele fuseseră mult mai mari. Atunci 
pierduse o armată, îşi pierduse iubita - pe măsură 
ce timpul se dilatase şi încetinise îngrozitor în jurul 
lui, ştiuse că ea era pe moarte. De îndată ce timpul 
işi reluase curgerea normală, știuse că murise. 
Întreaga lume se schimbase odată cu asta. 

Și totuşi, legăturile pe care le avea acum cu 
ceilalți, nu doar cu Bryce, ci şi cu cei doi care se 
aflau alături de el în temniţă, deveniseră 
insuportabile. Simţea durerea celor doi - poate că o 
simţea chiar mai tare decât pe cea îndurată de el. 

Shahar avusese parte de un sfârşit uşor. Să moară 
de mâna lui Sandriel, să moară pe câmpul de luptă, 
rapid şi definitiv... fusese mai uşor. I se arătase mai 
multă îndurare. Poate că de aceea o făcuse Sandriel, 
voind să îşi cruţe geamăna de ceea ce ştiuse că avea 
să urmeze pentru orice supraviețuitor. De ceea ce 
avea să urmeze pentru Hunt: ani de durere, de 
tortură. De disperare și de ură ce aveau să îi mistuie 
sufletul. 

Câţiva paşi mai încolo, Baxian gemu încet. 

Braţele le amorţiseră, iar umerii, forţaţi să le 
susțină greutatea corpurilor, le ieşiseră din 
încheieturi. 

Hunt îşi adună energia şi concentrarea îndeajuns 
de mult încât să îl poată întreba pe Baxian: 

- Cum... Cum te simți? 

Baxian tuşi râguşit. 

- Grozav. 

Lângă Hunt, Ruhn mârâi. Se putea să fi fost un 
râset. Erau singurele lor opţiuni: să urle şi să plângă 


în hohote, sau să râdă naibii de acest dezastru 
colosal. 

- Vreţi... să vă spun... o glumă? întrebă, într- 
adevăr, Ruhn, după care, fără să aștepte răspuns, 
prințul continuă: Doi îngeri... și un prinţ al 
Feelor... intră... într-o temniţă... 

Ruhn nu termină de spus gluma; nici nu fu 
nevoie să o facă. Hunt râse aspru, gâfâit. Apoi 
Baxian. Apoi Ruhn. 

Deşi chiar şi cea mai ușoară încordare îi 
străfulgera dureros braţele, spatele, trupul frânt, 
Hunt nu reuşi să se oprească din râs. Sunetul părea 
aproape isteric. Curând, lacrimile îi şiroiau pe obraji 
şi îşi dădu seama, după miros, că și ceilalți râdeau și 
plângeau, de parcă ar fi auzit, naibii, cel mai 
amuzant lucru din lume. 

Ușa se deschise cu o bufnitură al cărei ecou 
izbucni din pietre ca un bubuit de tunet. 

- Tăceţi naibii din gură! se răsti Pollux, ale cărui 
aripi străluceau în întuneric, coborând treptele cu 
pași apăsați. 

Hunt râse și mai tare. În spatele Barosului se auzi 
zgomot de pași - în urma lui venea un mascul cu 
părul închis la culoare și cu pielea maronie. Șoimul. 
Cel din urmă membru al triarilor lui Sandriel. 

- Ce naiba e în neregulă cu ei? îl întrebă, 
disprețuitor, îngerul metamorf pe Pollux. 

- Sunt nişte dobitoci! răspunse Pollux, 
îndreptându-se, țanțoş, spre raftul pe care se aflau 
instrumentele de tortură. Apucă un vătrai de fier şi 
îl înfipse în jăratic, iar lumina îi polei aripile albe, 
creând o parodie a unei aure celeste. 

Șoimul se apropie şi, după cum îi era şi porecla, îi 
cercetă îndeaproape pe cei trei. La fel ca Baxian, 
Șoimul se trăgea din două popoare: din îngeri, care 
îi conferiseră aripile albe, şi din metamorfi şoimi, 
care îi conferiseră abilitatea de a se transforma într- 
o pasăre de pradă. 


Cam aici se încheiau asemănările dintre cei doi. 
În primul rând, Baxian avea un suflet. Pe când 
Șoimul... 

Privirea lui, în care nu se vedea nici urmă de 
viață, de bucurie, zăbovi asupra lui Hunt. 

- Athalar! 

Hunt îl salută din cap. 

- Ticălosule! 

Ruhn chicoti. Șoimul se întoarse spre raft şi trase 
de pe el un cuţit lung și curbat, de soiul celor care 
smulgeau organe ori de câte ori se retrăgeau din 
corpul în care erau înfipte. Hunt şi-l amintea... de 
data trecută. 

Ruhn râse din nou, de parcă ar fi fost beat. 

- Ce creativ! 

- Peste o clipă, mai vedem noi cum vei râde, 
prințişorule! spuse Hawk, făcându-l pe Pollux să 
rânjească în timp ce aștepta să se încălzească 
vătraiul. Am auzit că vărul tău, Cormac, a implorat 
milă înainte să îşi găsească sfârșitul. 

- Să te ia naiba! se răsti Ruhn. 

Metamorful şoim cântări cuțitul în mâini. 

- Tatăl lui l-a dezmoșştenit. Sau a dezmoștenit 
ceea ce a mai rămas din trupul lui, spuse el, 
făcându-i cu ochiul lui Ruhn și apoi adăugând: Tatăl 
tău a făcut la fel. 

În pofida durerii, Hunt văzu şocul de pe chipul lui 
Ruhn. Oare acesta era uluit fiindcă tatăl lui îl 
trădase? Sau fiindcă vărul lui murise? Şi oare astfel 
de lucruri mai contau aici, jos? 

Baxian îi spuse Șoimului, cu voce aspră: 

- Eşti un afurisit de mincinos! Aşa ai fost 
mereu... Aşa vei fi mereu. 

Șoimul îi zâmbi lui Baxian. 

- Ce-ar fi să începem cu limba ta, trădătorule? 

Spre meritul lui, Baxian scoase limba la Şoim, în 
semn de invitaţie. 

Hunt rânji. Da, erau implicaţi în asta împreună. 
Până la sfârşitul amar care îi aştepta. 


Șoimul se holbă la Hunt. 

- Tu urmezi, Athalar! 

- Haide să o iei! icni Hunt. 

Cu coada ochiului, îl văzu pe Ruhn scoțând, la 
rândul lui, limba. 

Șoimul prinse să clocotească de furie din pricina 
sfidării lor, iar aripile lui albe străluciră, însuflețite 
de o putere nepământească. Însă apoi zâmbi, 
luminându-se la faţă încetul cu încetul, zâmbetul lui 
îngrozitor vădind socotelile pe care și le făcea în 
minte și încântarea pe care o simţea în timp ce 
Pollux venea spre ei ţinând în mână vătraiul 
incandescent, ce emana căldură. 

- Cine-i primul? gânguri Barosul rămânând 
locului, luminat de focul puternic din spatele lui. 

Hunt dădu să spună ceva, încercând să dea 
dovadă de o ultimă fărâmă de bravură înainte să se 
dezlănțuie haosul, însă văzu ceva întunecat 
mişcându-se în umbrele din spatele lui Pollux, 
dincolo de şemineu. Ceva mai întunecat decât 
umbra. 

Nu erau umbrele lui Ruhn. Prințul nu părea să le 
poată accesa atunci când era legat cu cătușe 
gorsiene. Lui Ruhn îi rămăseseră doar abilităţile de 
a comunica telepatic. 

Era o umbră diferită - mai întunecată, mai veche. 
Îi privea. 

Îl privea pe el, pe Hunt. 

Halucinaţii. Era de rău, deoarece asta însemna că 
făcuse o infecţie cu care nici măcar trupul lui 
nemuritor nu putea să lupte. Era de bine, pentru că 
astfel putea să lunece, tăcut, în îmbrăţișarea morții. 
Era de rău, fiindcă asta le-ar fi permis Asterilor să se 
concentreze întru totul asupra lui Bryce. Era de 
bine, pentru că durerea avea să dispară. Era de rău, 
întrucât, în adâncul inimii, încă spera prosteşte că 
avea să o revadă. Era de bine, fiindcă, dacă era mort, 
Bryce nu mai avea de ce să vină şi să îl caute. 


De partea cealaltă a încăperii, lucrul acela din 
umbre se mișcă. Doar puţin. De parcă i-ar fi făcut 
semn cu degetul să vină. 

Moartea. Asta era în umbre. 

Iar acum îl chema. 


Noapte. 

Îmbarcat pe o plută a uitării, Ruhn pluti pe o 
mare de durere. 

Ultimul lucru pe care şi-l amintea erau imaginea 
şi sunetul scos de intestinul lui subțire în timp ce 
acesta cădea pe podea, pricinuindu-i o durere la fel 
de ascuţită precum... ei bine, la fel de ascuţită 
precum cuțitul curbat pe care Şoimul i-l înfipsese în 
măruntaie. 

Se întrebă când anume avea metamorful să îi 
eviscereze cu ghearele pe toți trei, în forma lui de 
şoim, aşa cum îi plăcea să facă. Ruhn își putea 
imagina scena cu ușurință: Șoimul, cocoțat pe 
trunchiul lui şi scoțându-i organele cu ghearele, iar 
apoi ciugulindu-i-le cu ciocu-i ascuţit ca briciul. El 
avea să se vindece, iar Șoimul avea să o ia de la 
capăt. La nesfârşit. 

Ruhn fusese nătâng să creadă că nimic din ceea ce 
se întâmpla aici, jos, nu ar fi putut să fie mai rău 
decât anii de tortură înduraţi din partea tatălui său. 
Arsurile, cătușele gorsiene pe care taică-său le 
folosise pentru ca el, fiul lui, să nu poată să 
riposteze, să nu poată să se vindece... Măcar atunci 
își dezvoltase propriile metode de supravieţuire, de 
recuperare. Însă acum simţea doar durere, apoi 
uitare, apoi iar durere. 

Oare murise? Sau se aflase la doar o şoaptă 
distanță de moarte, așa cum li se întâmpla Vanirilor 
dacă lovitura nu era cu adevărat fatală? Chiar şi 
încetinit de cătușele gorsiene, trupul lui de Fee avea 
să îşi regenereze organele. 

Noapte. 


Ecoul vocii feminine răsună peste marea luminată 
de stele. Ca un far strălucind în depărtare. 

Noapte. 

Aici nu putea să scape de vocea ei. Dacă s-ar fi 
trezit, durerea ar fi învăluit pluta, iar el s-ar fi înecat 
în acea durere. Aşa că nu avea de ales și trebuia să 
asculte, să se îndrepte spre farul cel călăuzitor. 

Pe toți zeii, ce ţi-a făcut? 

Întrebarea fu rostită cu furie şi cu durere de 
pretutindeni din jurul lui, dinlăuntrul lui. 

Ruhn reuși să spună: 

Nimic diferit de ceea ce ai făcut și tu, la rândul tău, 
de o mie de ori. 

Apoi ea rămase acolo, lângă el, pe pluta lui. Lidia. 
Din trupul ei izvora foc, însă el putea să îi vadă 
chipul acela perfect. Cea mai frumoasă femeie pe 
care o văzuse vreodată. O mască fără cusur, 
ascunzând o inimă ticăloasă. 

Inamica lui. Iubita lui. Sufletul pe care îl 
crezuse... 

Lidia îngenunche și întinse mâna spre el. 

Îmi pare atât de rău! 

Chiar şi aflându-se pe plută, Ruhn se îndepărtă de 
ea pe cât de mult îi stătu în puteri. O licărire din 
ceea ce părea să fie suferință crâncenă străluci în 
privirea Lidiei, dar ea nu mai încercă să îl atingă. 

Prezenţa ei acolo însemna că, probabil, fusese 
ucis. Ori aproape ucis. Că era lipsit de apărare şi că, 
pentru prima oară de când el aflase cine era ea, 
Lidia reuşise să îi străpungă zidul mental. 

Oare cum de fusese Cormac ucis o dată pentru 
totdeauna? 

Nu putu să îşi alunge din minte o amintire: cum 
stătuse împreună cu Cormac în acel bar, înainte să 
meargă în Orașul Etern, cum, preţ de o clipă, i se 
păruse că întrezărise ce ar fi putut să devină vărul 
lui, prietenul pe care l-ar fi avut în el dacă Regele 
Morven nu l-ar fi prădat în mod sistematic de 
bunătate. 


Nu ar fi trebuit să fie şocat de faptul că cei doi regi 
se lepădaseră de fiii lor. Deși prin venele unuia 
dintre regi curgea foc, iar prin ale celuilalt, umbre, 
Finar şi Morven semănau mai mult decât şi-ar fi 
imaginat cineva. 

Ruhn avusese mereu o umbră de speranță că tatăl 
lui îi vedea pe Asteri aşa cum erau de fapt şi că, dacă 
s-ar fi ajuns vreodată la o revoltă împotriva lor, 
regele ar fi făcut alegerea corectă. Că planetariul din 
biroul lui, anii petrecuţi în căutarea tiparelor 
luminii şi spaţiului... însemnaseră o cercetare mai 
adâncă decât păruse la prima vedere. Că astfel de 
preocupări nu țineau doar de curiozitatea fără temei 
a unui rege plictisit, ce avea nevoie să se simtă mai 
important decât era, de fapt, în marea schemă a 
lucrurilor. 

Speranţa aceea murise. Tatăl lui era un afurisit de 
laş fără șira spinării. 

Ruhn! spuse Lidia, iar el uri să își audă numele 
rostit de ea. 

O ura pe ea. Se întoarse pe o parte, cu spatele. 

Înţeleg de ce ești furios, de ce trebuie să mă urăşti, 
spuse ea cu voce răgușită. Ruhn, lucrurile... pe care 
le-am făcut... Vreau să înţelegi de ce le-am făcut. De 
ce voi continua să le fac. 

Păstrează-ți povestea lacrimogenă pentru cineva 
căruia îi pasă! 

Ruhn, te rog! 

Pluta scârţâi, iar el ştiu că Lidia încerca din nou să 
îl atingă. Dar nu putea să îi suporte atingerea, vocea 
stăruitoare, emoția pe care doar el o percepuse în 
sufletul Căprioarei. 

Aşa că spuse: 

La naiba cu scuzele tale! 

Și se rostogoli de pe acea plută mentală, lăsând ca 
marea de durere să îl înece. 


CAPITOLUL 5 


Lui Ithan i se opri inima în piept atunci când o 
văzu pe Sabine zâmbind cu sălbăticie şi 
îndreptându-se spre uşa lăturalnică a depozitului. 
Aleea din spatele ei era goală - fără martori. Exact 
lucrul de care Ithan şi toţi cei care o slujeau pe 
Sabine fuseseră instruiți să se asigure. 

Sigrid făcu un pas în spate, ciocnindu-se de 
Declan. Zânele se agățară de gâtul ei, tremurând din 
flăcările lor gălbui. 

- Am ştiut că fratele meu m-a lăsat să îi găsesc pe 
el şi pe sora ta prea ușor! se răsti Sabine, privind-o 
țintă pe Sigrid, de parcă cei doi războinici Fee cu 
pistoalele îndreptate spre ea nu ar fi însemnat nimic. 
Am știut că a minţit în legătură cu câți pui a avut, 
adăugă ea. 

Sigrid încremeni locului. Ithan nu îndrăzni să își 
mute privirea de la Sabine, fiindcă voia să îi 
descifreze expresia feţei. 

- Atât efort... pentru tine?! se miră Sabine, 
privindu-și ghearele încovoiate. Mă rog, îţi promit 
că se va termina repede. Nu pot spune același lucru 
despre sora ta. Bietul puiut! 

- Las-o în pace! se răsti Ithan, legănându-se pe 
vârfuri şi pregătindu-se să o atace pe Sabine. 

Să se împotrivească pentru o ultimă dată, chiar 
dacă asta însemna un dezastru garantat. 

Sabine râse, deloc amuzată, luându-l, în sfârșit, în 
considerare. 

- O, Holstrom! Ce mai paznic! 

Declan își îndreptă pistolul spre ea, strigând: 

- La naiba, ai două secunde să te cari de aici! 

Lângă el, Flynn şi Marc îşi îndreptară, la rândul 
lor, armele spre ea. 

Sabine zâmbi, iar nasul i se încreţi, vădind o furie 
de lup sadea. 


- Vei avea nevoie de mai mult decât de gloanţe ca 
să mă răpui, Feeişorule! 

Ithan își scoase ghearele. 

- Ce zici de astea?! se răsti el din nou. Vei fi ca şi 
moartă după ce le spunem autorităților despre 
întreaga tărăşenie! 

Zâmbetul lui Sabine deveni rece ca gheaţa. 

- Cui îi veţi spune? Celestinei nu îi va păsa. lar 
Regele Toamnei vrea ca Feele din Valbara să înceapă 
o viaţă nouă. Nu se va amesteca. 

Un mârâit jos, ca un tunet, hurui în spatele lui 
Ithan. 

I se zbârli părul de pe braţe. Era un mârâit de 
sfidare pură, unul pe care îl auzise și la Danika. Și la 
Connor. Provocarea lansată de un lup care nu avea 
să bată în retragere. 

Sabine se uită la Sigrid surprinsă. 

- Am intrat în acvariu de dragul surorii mele, 
spuse Sigrid cu voce aspră, cu chipul contorsionat 
de durere şi de furie. Ca să fie hrănită. Ca să fie în 
siguranţă. Iar tu ai ucis-o! mârâi ea, iar apoi adăugă, 
ridicându-şi vocea, care sună ca o poruncă ce îl 
alertă pe lupul din el, făcându-l să se pregătească să 
atace la porunca ei: O să-ţi sfârtec gâtlejul, hoaţă 
fără pic de suflet ce ești! O să mă piş pe stârvul tău 
putrezit... 

Sabine atacă. 

Declan trase, iar Flynn trase şi el în același timp, 
împușcătura răsunând în jurul lor. 

Sigrid căzu în genunchi, zgâriindu-se cu ghearele 
pe faţă și acoperindu-și urechile la auzul bubuiturii. 
Flynn înaintă, cu arma pregătită, trăgând din nou în 
lupoaica însângerată, căzută pe pavajul murdar al 
aleii. 

Dec o împușcase pe Sabine în genunchi, ca să o 
neutralizeze. Însă Flynn o împușcase drept în față. 

- Grăbește-te! strigă acesta din urmă, apucând-o 
pe Sigrid de braţ, iar zânele săriră, tremurând, pe 


umerii lui. Trebuie să ajungem la râu! Vom lua o 
barcă! 

Și totuși, Ithan nu reuşi decât să se uite, 
încremenit, la trupul lui Sabine şi la bălțile de sânge 
de pe alee. Fără îndoială că rana lui Sabine avea să 
se vindece, dar nu îndeajuns de repede ca lupoaica 
să aibă timp să îi oprească. 

Fiecare muşchi din trupul lui Ithan se blocă, de 
parcă ar fi urlat: 

Ajut-o! Protejează-ți și salvează-ți Alfa! 

Asta, în ciuda unei voci lăuntrice care îi șoptea: 

Sfârtec-o în bucăți. 

Ceilalţi o zbughiră spre alee, însă Ithan nu se 
clinti. 

- Opriţi-vă! strigă el. 

Nu îl auziră. 

- Opriţi-vă! 

Strigătul lui răsună peste pietre, peste trupul 
prăbuşit şi peste bălțile de sânge, iar ei se opriră la 
câțiva paşi de capătul aleii. 

- Ce e? întrebă Marc, ai cărui ochi de felină 
licăreau în întuneric. 

- Ceilalţi lupi... au tăcut. 

Acum, urletele care se auziseră tot mai aproape în 
urma lor încetaseră cu totul. 

- Mă bucur că cineva a observat, în sfârșit! spuse 
tărăgănat o voce feminină de la capătul aleii. 

Regina Viperă stătea sprijinită de un zid murdar, 
ținând între degete o ţigară aprinsă, iar salopeta 
albă îi strălucea ca luna în pâlpâirea primei lumini a 
felinarelor. Regina cercetă cu privirea trupul lui 
Sabine, iar apoi îşi ridică ochii la Ithan, arcuindu-şi 
buzele stacojii într-un surâs. 

- Câine râu, murmură ea pe un ton mieros. 


- Este o cerere foarte neortodoxă, Lidia. 

Ea îşi ţinea bărbia sus și mâinile la spate, păşind 
cu precizie mecanică, precum soldatul imperial 
perfect, pe podeaua de cristal a coridorului. 


- Da, dar cred că Irithys l-ar putea... motiva pe 
Athalar. 

Rigelus mergea alături de ea, grațios, în pofida 
picioarelor lui lungi şi deşirate. Corpul de 
adolescent Fee masca monstrul nemuritor care se 
ascundea dedesubt. 

Începură să coboare o scară în spirală, luminată 
doar de prime lumini ce străluceau în alcovuri mici. 
Rigelus pufni. 

- Irithys e destul de cooperantă, dar s-ar putea să 
se împotrivească ordinului. 

Aflată acum cu un pas în spatele lui, Lidia aruncă 
o privire lungă la gâtul lui sfrijit. Dacă Rigelus ar fi 
fost oricare altă fiinţă, ei i-ar fi venit atât de ușor să 
i-l cuprindă cu mâinile și să i-l răsucească! Aproape 
că auzea ecoul pârâitului oaselor reverberând în 
palmele ei. 

— Irithys va face după cum i se poruncește, spuse 
ea pe când coborau în întuneric. 

Rigelus nu mai spuse nimic în timp ce coborâră 
scara în spirală care ducea sub Palatul Etern. Cei doi 
se îndreptau spre un nivel ce era chiar mai adânc 
decât temniţele în care se aflau Ruhn şi ceilalți. O 
credință larg răspândită spunea că locul acesta era 
doar un mit. 

În cele din urmă, Rigelus se opri în fața unei uşi 
de metal. Plumb - gros de cincisprezece centimetri. 

De când îi slujea pe Asteri, Lidia fusese aici doar 
o singură dată, însoțită tot de Rigelus şi de tatăl ei. 

Un tur privat al palatului, oferit chiar de Mâna 
Strălucită unuia dintre cei mai loiali... şi mai 
înstăriți supuşi ai lui. Iar Lidia, pe atunci tânără şi 
clocotind de ură și de dispreţ față de lume, fusese 
mai mult decât dornică să li se alăture. 

Ea redeveni acea persoană în clipa în care Rigelus 
atinse ușa. Plumbul străluci, după care ușa se 
deschise. 

Căldura și umiditatea apăsătoare dinăuntru nu se 
schimbaseră de la acea primă vizită. Pe când intră în 


urma lui Rigelus, Lidia le simţi din nou ca pe niște 
degete umede ce i se plimbau pe față și pe gât. 

Înaintea lor se întindea o sală vastă, în a cărei 
podea de piatră erau încastrate o mie de căzi. 
Acestea emanau o strălucire slabă, ce scotea la iveală 
trupurile care pluteau în ele. Pretutindeni existau 
măşti şi tuburi, precum şi maşinării ce bâzâiau şi 
şuierau; pietrele dintre acvarii erau acoperite de o 
crustă de sare - în unele secțiuni, de un strat gros de 
sare. lar în fața mașinăriilor, înclinându-se deja în 
fața lui Rigelus... 

La biroul masiv de la intrarea în încăpere stătea o 
formă umanoidă bătrână, acoperită cu un voal şi 
îmbrăcată în straie gri, făcute dintr-un material 
îndeajuns de transparent încât să lase să se 
întrevadă trupul ciolănos de dedesubt. Stăpâna 
Misticilor. Dacă avea cumva un nume, Lidia nu îl 
auzise rostit niciodată. 

Deasupra capului ei acoperit cu voal se derula cu 
repeziciune o hologramă cu imagini de stele şi de 
planete: fiecare constelație şi galaxie în care misticii 
o căutau pe Bryce Quinlan. Oare câte colțişoare din 
univers rămăseseră necercetate? 

Nu era problema Lidiei - nu în ziua aceea. Nu în 
clipa în care Rigelus spuse: 

- Am nevoie de Irithys. 

Stăpâna Misticilor îşi înălță capul, însă trupul 
străvechi îi rămase gârbovit, atât de slab încât i se 
vedeau nodurile şirei spinării pe sub veşmântul 
transparent. 

- Regina a fost posacă în ultima vreme, 
Strălucirea Voastră! Mă tem că nu va voi să dea curs 
cererilor voastre. 

Rigelus se mulțumi să facă un semn spre sală, 
plictisit. 

- Vom încerca oricum. 

Stăpâna făcu din nou o plecăciune şi trecu şontâc- 
şontâc pe lângă căzile scufundate și pe lângă 
mașinării. Trena veșmintelor îi era albită de sare. 


Cu paşi apăsaţi, Rigelus trecu pe lângă mistici fără 
să le arunce măcar o privire. Pentru el, erau cu 
puțin mai presus de nişte sclavi. Piese ale unei 
maşinării care să îi împlinească nevoile. Însă Lidia 
se uită fără să vrea la chipurile umede pe lângă care 
trecură. Cu toatele erau cufundate în somn, 
indiferent dacă voiau sau nu. 

Oare de unde veniseră visătorii care erau ţinuţi 
captivi aici? Ce iad înduraseră ei sau familiile lor, 
astfel încât să merite? Şi oare ce aptitudini aveau ca 
să li se acorde cea mai mare onoare dintre toate: să 
îi slujească chiar pe Asteri? 

Rigelus se apropie de lumina difuză din centrul 
sălii, iar Lidia îşi ridică privirea şi văzu că acolo, 
într-un glob de cristal de mărimea unui pepene 
galben, moţăia o femeie făcută din foc pur. 

Părul lung o învăluia în cascade aurii de bucle de 
flăcări, iar membrele zvelte şi grațioase îi erau 
dezgolite. Probabil că Regina Silfilor era cât mâna 
Lidiei şi, totuși, chiar şi culcată, avea o anumită 
prestanță. De parcă ar fi fost micul soare în jurul 
căruia orbita locul acela. 

Lidia presupunea că, într-adevăr, cam aşa stăteau 
lucrurile. 

Stăpâna Misticilor şontâcăi până la sfera apărată 
de vrăji şi bătu în ea cu degetele-i noduroase. 

- Trezeşte-te! Stăpânul tău a venit să te vadă! 

Irithys deschise o pereche de ochi care semănau 
cu nişte cărbuni aprinşi. Chiar şi făurită din flăcări, 
părea să clocotească de ură. Îndeosebi în clipa în 
care dădu cu ochii de Rigelus. 

Mâna Strălucită îşi lăsă capul în jos, ironic, 
salutând-o: 

- Majestatea Voastră! 

Irithys se ridică lent în capul oaselor, cu o graţie 
de dansatoare. Apoi îi cercetă din priviri pe Rigelus, 
pe stăpâna ei şi pe Lidia. Pe chip - unul neobişnuit 
de banal, ținând cont de obișnuita frumuseţe a celor 


din neamul ei - i se citeau doar precauţie şi 
resentimente. 

Rigelus arătă spre Lidia, iar inelele de aur de pe 
degetele-i lungi scânteiară în lumina lui Irithys. 

- Căprioara mea vrea să Îți ceară ceva! 

Căprioara mea. Lidia ignoră posesia exprimată de 
acele cuvinte. Felul în care îi râcâiau sufletul. 

Se apropie de sferă, cu mâinile strânse din nou la 
spate. 

- Am în temniţă trei prizonieri care ar fi motivaţi 
în mod deosebit de focul tău. Am nevoie să mă 
însoțeşti acolo, ca să mă ajuţi să îi conving să 
vorbească. 

Stăpâna Misticilor îşi întoarse brusc capul spre 
Lidia. 

- Doar nu vrei să plece de aici... 

Fără să o privească pe babă, Lidia spuse: 

- Sunt convinsă că, fiind stăpâna acestui loc, vei 
găsi forța necesară să îţi protejezi prizonierii preţ de 
câteva ore. 

Ar fi putut jura că, în spatele voalului subţire, 
ochii Stăpânei Misticilor scânteiară de ranchiună. 

- Irithys se află aici din pricină că avem nevoie de 
protecţia aparte pe care ne-o oferă. Datorită luminii 
ei, un far călăuzitor împotriva întunericului din 
Hel... 

Lidia se mulţumi să îi arunce o privire plictisită 
lui Rigelus. 

Acesta zâmbi afectat, mereu amuzat de cruzimea 
de care dădeau dovadă ceilalți, după care îi spuse 
Stăpânei Misticilor: 

- Dacă Helul va bate la uşă, dă-mi de veste şi te 
voi ajuta personal. 

Spusele lui însemnau o mare onoare şi arătau cât 
de mare nevoie avea să îl facă pe Athalar să 
vorbească. De Ruhn şi Baxian nu era întru totul 
sigură, dar Athalar... 

Stăpâna Misticilor îşi lăsă capul în jos. Irithys se 
uită lung la Lidia. 


Aceasta din urmă își ridică bărbia. 

- Ai vrea să mă ajuţi? 

Irithys îşi cobori privirea spre ea însăşi, de parcă 
ar fi putut să îşi vadă cercul subţire de tatuaje din 
jurul gâtului, ce constituia un soi de aureolă cu care 
cotoroanțele imperiale o marcaseră pe Regina 
Silfilor pentru a-i controla puterea. 

Gestul reginei era o întrebare nerostită. 

Rigelus spuse: 

- Tatuajul rămâne la locul lui. Poţi mânui 
suficientă putere ca să fii de folos. 

Lidia nu scoase o vorbă, ci se mulțumi să o lase pe 
Irithys să o cerceteze din priviri. 

Regina Silfilor fusese ținută aici, jos, vreme de 
mai bine de un secol. În tot acel timp, nu văzuse 
lumina zilei şi nu ieşise din sfera de cristal. Se prea 
putea ca scânteierea din ochii ei să fi fost un semn 
că își pierduse mințile. 

Însă Lidia nu avea nevoie de Irithys în 
deplinătatea facultăților mintale. Putea să gândească 
ea pentru amândouă. 

Irithys își plecă uşor bărbia. 

Rigelus se întoarse spre Lidia. 

- O ai la dispoziţie timp de o săptămână. 

Lidia o privi pe silfă drept în ochi, îngăduindu-i 
să îi vadă focul rece din propriul suflet. 

- Nu va dura atât de mult să îl facem pe Athalar 
să cedeze. 


Bryce lăsă ceea ce presupunea că era cina - pui 
prăjit, şi mai multă pâine şi ceva cartofi cu ierburi — 
nemâncată pe tavă. Nu venise nimeni pe acolo în 
orele care trecuseră, aşa că se gândi că fie aveau să 
vină a doua zi, fie aveau să aştepte până când ea ar fi 
început să bată cu pumnii în zidul acela de 
întuneric şi să urle, cerând să vină cineva ca să stea 
de vorbă cu ea. 

Nici una dintre variante nu i se părea atrăgătoare. 


În realitate, îi rămâneau două opţiuni. Să vadă 
dacă reușea să spargă bariera magică, după care să 
iasă din muntele acela şi să pătrundă într-o lume 
nouă şi stranie, fără să ştie încotro se în- 
drepta, sau... 

Își cobori privirea. Sau putea să afle ce anume se 
afla sub grilaj, dacă exista vreo ieşire dincolo de 
fiarele acelea, una care ar fi putut să o scoată din 
temniţă... într-o lume nouă şi stranie, fără să ştie 
încotro se îndrepta. 

Meditase ore întregi, iar asta era cea mai bună 
idee care îi venise în minte. 

-  Jalnic, bombăni ea, plimbând amuleta 
archesiană pe lanţ. Al naibii de jalnic. 

Oare ce se întâmpla cu Hunt? Cu Ruhn? Oare mai 
erau măcar... 

Nu voia să se gândească la asta. 

Cei care o ţineau prizonieră îi luaseră telefonul 
înainte să o aducă acolo, aşa că nu avea idee ce oră 
era. Sau măcar ce oră era pe Midgard. Nici măcar 
nu voia să se împovăreze cu gândul că era posibil ca 
în lumea aceea timpul să se scurgă mai repede sau 
mai lent. Şi oare cât trecuse de la fuga aceea pe 
coridorul din Palatul Etern...? 

Bryce se ridică din poziţia ei ghemuită, de lângă 
perete, şi se îndreptă cu paşi apăsaţi spre grilajul din 
mijlocul încăperii. În clipa în care se apropie de el, 
se auzi un cor de sâsâituri. 

- Da, da, te-am auzit, murmură ea, îngenunchind 
şi încercând să scoată grilajul din podea. 

Degetele i se încordară dureros din pricina 
efortului, dar, centimetru cu centimetru, grilajul 
ieşi, zgâriind prea zgomotos podeaua de piatră. 

Aşteptă o clipă, ascultând ca să vadă dacă nu 
cumva se găseau prin apropiere cei care o ţineau 
prizonieră. Văzând că nu venea nimeni ca să 
investigheze zgomotul, ea se uită cu atenţie în puțul 
adânc şi întunecat pe care îl deschisese. 


Îşi cobori puţin capul spre gaură. Şuieratul se 
opri. 

Bryce îi porunci luminii stelare să îi cuprindă 
mâna, pe care apoi şi-o ridică. Dedesubt se afla doar 
un gol. Bryce îşi strânse mâna pumn, modelând 
lumina stelelor într-o sferă căreia îi dădu drumul în 
adâncimea puțului... 

Își făcu apariţia o mare fremătătoare de trupuri 
negre, acoperite de solzi ce scânteiară, argintii, în 
lumina sferei. Trecu doar o frântură de secundă 
până când unul dintre trupurile acelea masive sări și 
înghiți ghemul de lumină dintr-o singură mișcare 
iute a fălcilor lui îngrozitoare. 

Bryce se trase degrabă în spate. 

Sobeki... sau gemenii lor întunecaţi. Tharion se 
confruntase cu ei atunci când evadaseră din 
Cantonul Oaselor. El își concentrase magia hidrică 
în sulițe ucigătoare, care le străpunseseră pieile 
groase, dar... 

- Fir-ar să fie, șopti ea. 

Întoarse capul şi se uită la ușă, cercetând scutul 
care se găsea acolo şi al cărui ecou răsună de îndată, 
amintindu-i de Rhysand. Ea nu mai văzuse 
niciodată asemenea puteri... Cel puţin, nu la alte 
făpturi în afară de Asteri. 

Dacă Rhysand era la fel de puternic precum un 
Asteri... Bryce putea doar să bănuiască asta, dar 
dacă așa stăteau lucrurile, iar el putea fi manipulat 
ca să o ajute, ca să se întoarcă cumva împreună cu 
ea pe Midgard şi să îi înfrângă... 

Însă ar fi fost şanse mari să înlocuiască șase 
cuceritori cu un altul. Iar lucrurile nu mai puteau 
continua astfel, ci era nevoie să se schimbe; ciclul 
trebuia să înceteze acum, dar asta nu ar fi putut să se 
întâmple printr-o simplă înlocuire a unor stăpâni cu 
unul singur. lar dacă Rhysand deţinea, într-adevăr, 
atâta putere, ea se îndoia că interogatoriile aveau să 
mai continue paşnic mult timp de acum încolo. Mai 
ales după ce s-a aflat cât de important era acel tatuaj 


de pe spinarea ei. Orice ar fi însemnat Făurit, era 
semnificativ pentru ei. Bryce nu se îndoia câtuşi de 
puţin că temnicerii aveau să își piardă răbdarea cât 
de curând. 

Și nu voia să afle dacă asta avea să se manifeste 
prin renunțarea lui Rhysand la politeţea cu care îi 
cerea consimțământul pentru a-i citi gândurile, sau 
prin faptul că Azriel avea să o înjunghie cu acel cuţit 
negru. 

Bryce se uită lung la gaură şi la lighioanele din ea. 

Mai avea în piept o rămăşiţă din sâmburele acela 
de magie care îi implantase în creier cunoaşterea 
acelei noi limbi şi care făcuse Cornul să 
strălucească. Suficient combustibil ca să... 

Avea să dispună de o nanosecundă pentru a se 
teleporta - a se disipa, cum îi spuneau aici - jos, 
printre lighioane, îndreptându-se apoi spre bucata 
aceea de stâncă pe care o observase ieşind în afară 
chiar deasupra lor, doar o idee mai lată decât talpa 
ci. Apoi avea să verifice dacă exista vreo ieşire. Poate 
vreun soi de tunel prin care cei de pe aici circulau 
pe sub temniţă. 

Asta, dacă nu cumva dedesubtul temniţei se afla 
doar o groapă, o adevărată cuşcă în care fiarele 
acelea pândeau în beznă, așteptând să li se arunce 
carne — moartă sau vie. 

Trebuia să se lase în voia hazardului. 

Mâinile îi tremurară, însă şi le strânse, 
preschimbându-le în pumni. Reuşise să fugă mai 
rapid decât un Asteri. Ce-i drept, fusese alimentată 
de fulgerul lui Hunt, dar... 

Conta fiecare minut petrecut în temniţă. În 
fiecare clipă care trecea, Hunt şi Ruhn se aflau pe 
mâna lui Rigelus. Dacă mai erau cumva în viaţă. 

- Hunt. Ruhn. Mama. Tata. Fury. June. Syrinx. 

Rosti numele în şoaptă, iar gâtlejul i se încordă. 

Trebuia să iasă de acolo înainte ca temnicerii ei să 
decidă că reprezenta un risc prea mare şi să se 
ocupe de ea aşa cum ar fi fost deştept din partea lor 


să o facă. Sau înainte să decidă că le plăcea cum 
sunau nume precum Midgard sau Rigelus și că ea, 
Bryce, ar fi fost o ofertă de pace minunată... 

- Ridică-te naibii, mârâi ea. Ridică-te naibii şi fă 
ceva. 

Hunt i-ar fi spus că își pierduse minţile. Ruhn ar fi 
sfătuit-o să încerce să le mai îndruge niște baliverne 
celor care o ţineau prizonieră, să încerce să îi câștige 
de partea ei. Dar Danika... 

Danika ar fi sărit. 

Danika chiar sărise - în adâncurile Căderii, 
împreună cu ea, cu Bryce. Știind că nu avea să se 
mai întoarcă din acea călătorie. 

Danika, a cărei moarte o plănuise Rigelus, 
manipulându-l pe Micah să o ucidă. 

O negură albă îi încețoșă vederea. O furie 
primitivă îi pompă prin vene, o furie de felul celei 
pe care doar Feele puteau să o simtă. Îi ascuți 
privirea. Își întări mușchii. Steaua de pe pieptul ei se 
lumină uşor. 

- La naiba cu toate astea! mârâi ea. 

Și apoi se teleportă în groapă. 


Tharion presupuse că încă era euforic, că încă 
halucina atunci când Ithan Holstrom, Declan 
Emmet, Trystan Flynn, Marc Rosarin şi o femelă 
lup necunoscută - însoţită de trei silfe foarte 
cunoscute — intrară în apartament. Erau însoţiţi de 
Regina Viperă şi de şase dintre gărzile ei de corp 
Fee, drogate. 

Întins pe canapea, în faţa televizorului, simţindu- 
se atât de relaxat încât avea impresia că oasele i se 
topiseră și îi fuzionaseră cu pernele, Tharion abia 
dacă reuşi să își ridice capul şi să îi vadă pe cei care 
intrară în încăpere unul după altul. Le zâmbi alene, 
extaziat, spunând: 

- Salutare, prieteni! 

Declan pufni. 

- Pe Solas cel arzător, fir-ar să fie, Tharion! 


Tharion se înroşi la față. Ştia destul de bine cum 
arăta, însă nu reuşea să îşi convingă trupul să se 
miște. Capul îi era prea greu, iar membrele, prea 
amorţite. Închise ochii, adâncindu-se din nou în 
amorțeala aceea dulce. 

- Ce naiba se întâmplă aici? mârâi Flynn. Tu i-ai 
făcut asta? 

Doar în clipa în care Ari se răsti la Flynn, Tharion 


A . 


își dădu seama că intrase şi ea în cameră. 

- Eu?! Crezi că droghez indivizi neajutoraţi? 

- De fapt, îi abandonezi, ripostă Flynn. Sau ai 
făcut asta doar cu Bryce şi cu Hypaxia? 

- Întoarce-te la petrecerile tale, frumuşelule! se 
răsti Ari. 

- Vă las să staţi de vorbă, spuse Regina Viperă cu 
glas mieros, iar apoi ieși cu paşi apăsaţi, închizând 
ușurel ușa în urma ei. 

Tharion reuşi să deschidă ochii. 

- Ce căutaţi aici? 

O, pe Ogenas, gura îi părea dezlipită de faţă! 

Declan Emmet făcu câţiva paşi încolo şi încoace. 

- Bryce, Athalar şi Ruhn n-au reușit să iasă din 
Palatul Etern. 

Tharion nu ştia dacă lumea se învârtea cu el din 
pricina veştilor primite, sau de la venin. 

- Morti? întrebă el, iar cuvântul acela îi lăsă o 
senzaţie de cenușă pe limbă. 

- Nu, răspunse Declan. Nu din câte ştim. Bryce... 
a dispărut, iar Ruhn și Hunt sunt ţinuţi captivi în 
temniţele Asterilor. 

Tharion se holbă pur şi simplu la războinicul 
Fee - silueta lui fiind neclară pe margini - și lăsă ca 
veştile îngrozitoare să îşi facă efectul. 

- Frate, ai pupilele imense! exclamă Flynn, iar 
Tharion se gândi că nu era de mirare că avea 
vederea atât de încețoşată. 

- Ce ai luat? 

- Nu vrei să ştii. 

- Veninul ei, asta a luat! se răsti Ari. 


-  Arăţi îngrozitor, fu de părere Declan, 
apropiindu-se și uitându-se cu atenţie la Tharion. 
Umărul tău... 

- Minotaur, mârâi Iharion. Se vindecă. Şi nu 
vreau să vorbesc despre asta. Unde s-a dus Bryce? 

- Nu ştim, răspunse Declan. 

- La naiba! înjură Tharion, răsuflând prelung. 

Simţi acele cuvinte reverberându-i în fiecare 
oscior şi vas de sânge. Înainte să apuce să mai 
întrebe ceva, o văzu pe Ari măsurând din priviri 
grupul şi oprindu-se la femela lup de lângă 
Holstrom. 

- Te cunosc, îi spuse ea acesteia. 

Femela lup îşi ridică bărbia. 

- Şi eu pe tine, dragonule! 

Probabil că 'Iharion părea derutat, pentru că 
Holstrom spuse: 

- Ea e Sigrid... Fendyr. 

Tharion se gândi că, într-adevăr, halucina. Mai 
exista un singur Fendyr în afară de Prim: Sabine. Şi 
era destul de convins că ea nu avea fiice secrete. 

- Îţi povestim detaliile mai târziu, spuse Declan 
trântindu-se pe cel mai apropiat scaun, avându-l 
alături pe iubitul lui, care îi puse mâna pe umăr. Tre 
să vedem cum ieşim din încurcătura asta! 

Flynn se răsti: 

- Ce e de văzut? Am ucis-o pe Sabine! 

Tharion tresări... sau încercă să o facă. Trupul nu 
voia să i se miște. 

- Tu ai ucis-o pe Sabine, preciză Declan. Eu doar 
am Împușcat-o în picior. 

- Nu e moartă de-a binelea, spuse Flynn. 

- Nu mai are față! ripostă Dec. E cam... 

- Ce s-a întâmplat cu ceilalți lupi? întrebă 
Holstrom fără să i se adreseze cuiva anume. 

Dar, de fapt, îi întreba pe Tharion şi pe Ari. 
Aceasta din urmă îl privi pe Holstrom fără să știe la 
ce se referea. 

- Care lupi? 


- Eram urmăriți de Haita Trandafirului Negru, 
explică Ithan, iar apoi... nu ne-au mai urmărit. 
Unde i-a dus Regina Viperă? 

- Începeţi să căutaţi în râu, bombăni Tharion. 

- Nu i-ar ucide, răspunse Marc. Ar fi o bătaie de 
cap, chiar şi pentru ea. Probabil că bătăuşii ei i-au 
făcut să îşi piardă cunoştinţa, iar apoi i-au mutat 
altundeva. 

- Şi Sabine? întrebă Holstrom. 

O, pe toţi zeii, Tharion simțea că îi pulsa capul. 
Cu siguranță că avea doar un vis straniu, nu? 

- Regina Viperă va distorsiona cumva lucrurile ca 
să iasă în avantaj, spuse Marc. Fie că se va da drept 
salvatoarea lui Sabine, fie că ne va da pur și simplu 
pe mâna ei. 

Tharion ridică din sprâncene spre Marc, iar 
acesta, văzându-i privirea, explică: 

- Am dat de câţiva clienţi care au avut de-a face 
cu Regina Viperă de-a lungul anilor. Astfel, am 
învăţat câte ceva despre tacticile ei. 

Tharion dădu din cap în semn de încuviinţare, de 
parcă asta ar fi fost un lucru întru totul normal, iar 
apoi închise ochii din nou. 

- Jalnic! se răsti Ari, probabil că la el, dar apoi îi 
întrebă pe ceilalți: Deci sunteți cu toţii prizonierii 
Reginei Vipere? 

- Nu ştim sigur, răspunse Declan. Ne-a prins 
asupra faptului în momentul în care am... doborât- 
o pe Sabine. Ne-a spus să o urmăm, iar asta a părut 
a fi un ordin. 

- Dar n-a mai zis nimic altceva? întrebă Ari. 

Tharion întredeschise un ochi, căznindu-se să 
rămână conștient. 

- Doar că putem rămâne aici peste noapte, 
răspunse Flynn, trântindu-se pe canapea lângă 
Tharion şi apucând telecomanda, după care dădu pe 
o emisiune cu sinteze din sport. 

- Ar trebui să fugim spre Tiberian sau spre râu, fu 
de părere Declan. 


- Nu aveţi cum să ieşiţi de aici dacă Regina 
Viperă nu vrea să ieşiţi, le spuse Iharion cu voce 
răgușită. 

- Deci suntem prinşi în capcană? întrebă Sigrid 
cu o voce ascuţită, în care se ghicea panica. 

- Nu, răspunse Holstrom. Trebuie doar să gândim 
foarte bine ce vom face. E o chestiune de strategie. 

- Condu-ne, măreț căpitan de sunball! exclamă 
Flynn cu o solemnitate ironică. 

Ithan își dădu ochii peste cap - un gest atât de 
firesc, de amical, încât Tharion simţi cum i se 
strângea pieptul. Renunţase la toate acestea, la orice 
şansă la o viață normală. Iar acum prietenii lui erau 
acolo... şi îl vedeau în starea aceea. 

Tharion închise ochii din nou, de data asta pentru 
că nu putea îndura să își vadă prietenii. Nu putea să 
suporte îngrijorarea și mila din ochii lui Holstrom 
în timp ce acesta îl privea în starea jalnică în care se 
afla. 

Căpitanul Oarecare. Mai degrabă Căpitanul 
Inutil. 


De aproape, lighioanele erau mult mai mari şi mai 
urât mirositoare. Magia lui Bryce sfârâi în clipa în 
care acestea se întoarseră spre ea. Bryce se bălăngăni 
pe muchia de piatră, iar apoi își găsi echilibrul. 

Jivinele a fi putut să o devoreze dintr-un singur 
salt făcut în sus. Steaua care îi strălucea în piept le 
lumina doar pe cele aflate cel mai aproape de ea. Cu 
toatele şuierau, zvârcolindu-se și lovind cu cozile... 

Își adună puterea, dar... nimic. Prin vene îi 
curgea numai praf de stele scânteietor, suficient 
doar cât să îi facă să lumineze steaua din piept. Deci 
nu se putea teleporta. Oare creaturile astea vedeau 
îndeajuns de mult încât să fie orbite? Sălășluiau în 
întuneric. Oare să fi evoluat şi să fi depăşit nevoia de 
a vedea? 

O năpădi o avalanșă de gânduri. Grilajul se afla la 
circa nouă metri mai sus... acum nu mai avea cum 


să se întoarcă. Iar fundul gropii era acoperit de acele 
făpturi, cu toatele mirosind-o, măsurând-o. 

Dar fără să... înainteze. De parcă Bryce ar fi avut 
ceva care le făcea să ezite. 

Făurit. Poate că însemna ceva şi pentru creaturile 
astea. 

Bryce îşi trase în jos decolteul tricoului, lăsând să 
se vadă steaua în toată măreţia ei. Lighioanele se 
traseră în spate, şuierând şi bălăbănindu-șşi capetele 
masive, acoperite cu solzi. Colţii le scânteiară în 
lumina stelelor. 

Un tunel se întindea de fiecare parte a gropii. 
Bryce reușea să îi întrevadă doar gurile cavernoase, 
dar se părea că puţul se afla în mijlocul unui pasaj. 
Însă încotro ducea acesta? Evadarea de acum era cel 
mai prostesc lucru pe care îl făcuse vreodată. Şi, 
ținând cont de faptul că viaţa ei fusese plină de idei 
stupide şi de greşeli, nu era chiar un fleac, dar... 

Bryce se întoarse spre unul dintre tuneluri, 
încercând să vadă mai bine ce se afla în el. Steaua 
din pieptul ei își pierdu din strălucire, de parcă 
magia ei s-ar fi consumat rapid. Se răsuci spre 
celălalt tunel, încercând să vadă cât mai multe 
înainte ca magia să dispară... 

Steaua străluci din nou cu putere. 

- Hmmm..., murmură ea. 

Se întoarse din nou în cealaltă parte. Lumina 
stelei se estompă. Apoi în cealaltă parte, iar lumina 
stelei se intensifică. 

Rigelus îi spusese că steaua reacționa la oameni - 
la cei care îi erau loiali, cavalerii ei aleși sau cum o fi 
zis. Îi mai spusese şi că însăşi Theia purtase acea 
stea în piept. Şi că în lumea aceasta, pe planeta de pe 
care se trăgeau Theia și Cei Născuţi din Stele... 

Bryce nu avea de ales decât să aibă încredere în 
stea. 

- Deci, într-acolo, spuse ea, iar vocea îi răsună în 
groapă. 


Dar tot trebuia să mai treacă de marea de 
lighioane care se aflau între ea şi următoarea 
ieşitură de piatră a peretelui tunelului. 

Până în clipa aceea, nu-şi dorise niciodată să aibă 
aripi, dar i-ar fi prins al naibii de bine acum. Dacă 
Hunt ar fi fost acolo, cu ea... 

Gâtlejul i se strânse. Lighioanele şuierară, lovind 
cu cozile, de parcă ar fi simţit că atenţia îi fusese 
distrasă. 

Bryce se concentră asupra respiraţiilor, aşa cum 
învățase să facă după ce o pierduse pe Danika, aşa 
cum învățase să facă în confruntările cu Vanirii şi 
cu Feele care o batjocoriseră. Steaua continuă să 
strălucească, arătându-i calea. Jivinele se potoliră, 
de parcă i-ar fi oglindit emoţiile. 

Se forţă să se calmeze. Să nu simtă teamă. 
Creaturile se potoliră şi mai mult. Unele dintre ele 
îşi plecară capetele. 

Bryce aruncă o privire spre steaua din pieptul ei. 
Încă strălucea cu putere. 

Și ei te susțin, părea să spună. 

Steaua nu se înșelase în privinţa lui Hunt. Sau a 
lui Cormac. 

Aşa că Bryce îşi ridică un picior de pe muchie. 
Lighioanele nu se mişcară. Îşi cobori o idee mai 
mult piciorul, ca pe o momeală... 

Nimic. 

Pulsul îi crescu şi o lighioană își înălță capul 
masiv, întorcându-şi-l spre ea... 

Prin dragoste, totul este posibil. 

Îşi aminti de dragostea Danikăi şi se lăsă 
străbătută de acel sentiment, calmată de el, după 
care cobori de pe muchie. 

În bârlogul lighioanelor. 

Acestea stătură în faţa ei ca niște câini ascultători. 
Bryce nu se întrebă de ce se întâmpla așa ceva. Nu 
se gândi la nimic altceva în afară de steaua de pe 
pieptul ei, de tunelul spre care arăta acea lumină şi 


de dorința de a revedea chipurile celor care îi erau 
dragi. 

Apoi făcu un pas - espadrila ei de un roz 
fosforescent era scandalos de ţipătoare printre solzii 
închişi la culoare aflaţi atât de înfricoşător de 
aproape. Apoi mai făcu un pas. Le simţi pe jivine 
privind-o, dar ele nu își mișcară nici măcar o 
gheară. 

Înainte ca ea să plece, Ruhn o numise regină. Şi, 
pentru prima oară în viaţă, în timp ce străbătea 
marea aceea de moarte... se putea să își fi ridicat 
bărbia un pic mai mult. Se putea să fi simţit că parcă 
i-ar fi fost pusă o mantie pe umeri, că parcă în urma 
ei ar fi fâlfâit o trenă de lumină stelară. 

Se putea să fi simţit că parcă i-ar fi fost așezată pe 
cap o coroană. Călăuzind-o prin întuneric. 


În cele din urmă, Tharion reuși să adune 
suficientă concentrare şi energie ca să se ridice şi să 
se ducă agale spre odaia lui. O clipă mai târziu, 
Holstrom îl încolți. 

- Pe Hel, ce ţi s-a întâmplat? întrebă lupul, 
oprindu-l în prag. 

- Regina Râului mă vâna, răspunse Tharion și, pe 
toţi zeii, până şi lui i se păru că vocea îi era moartă. 
Am avut de ales între a muri, a fi prizonierul ei, 
sau... asta. 

- Ar fi trebuit să vii la mine. 

Tharion scoase un hohot de râs care era la fel de 
lipsit de viaţă ca și vocea lui. 

- La ce bun? Și tu eşti dezertor. Suntem nişte lupi 
fără haită, mormăi el, iar apoi dădu din cap spre 
lupoaica ce stătea acum pe canapea, lângă Flynn. 
Apropo de asta... Sigrid Fendyr. 

- E o poveste lungă. E nepoata lui Sabine, 
răspunse than, strângând din buze. Era mistica din 
casa Astronomului. Am scos-o de acolo cu două zile 
în urmă. 

Dintr-odată, Tharion îşi răsuci capul spre el. 


- Şi ce căutaţi aici? 

- Înainte ca Sabine să își facă apariţia ca să o 
ucidă pe Sigrid, tocmai reuşisem să îi conving pe 
ceilalți să te elibereze din haznaua asta, ca să 
ajungem la Cuirasatul din Străfund şi să îi salvăm pe 
Ruhn și pe Athalar. 

- Cât... de multe cuvinte, spuse Tharion, 
simțindu-se copleșit de ele. 

Sau poate că i se trăgea de la venin. Stomacul îi 
chiorăia şi avea mare nevoie de o toaletă sau de un 
pat, ori sau pur şi simplu de un moment de răgaz. 

- Nu poţi să rămâi în locul ăsta! declară Ithan, 
însă lui Tharion, care se îndreptă spre patul lui și 
care apoi se prăbuși pe saltea, cu faţa în jos, vocea 
lupului îi răsună în urechi de parcă ar fi venit de 
departe. Vom găsi o cale să te scoatem de aici, 
adăugă el. 

- Prea târziu, lupule, răspunse Iharion, ale cărui 
cuvintele fură înăbușite de perne în timp ce somnul 
îşi înfigea în el ghearele-i ascuţite. Nu pot fi salvat. 


lthan o găsi pe Sigrid plimbându-se încolo şi 
încoace prin faţa ferestrei ce dădea spre arena de 
lupte, acum întunecată. Era îndeajuns de târziu în 
noapte, aşa că până şi luminile fuseseră stinse. 

- Ar trebui să dormi. Canapeaua îți aparține. 

Dec, Flynn şi Marc își aleseseră cu toţii locuri pe 
podea, deşi, judecând după felul în care răsuflau, 
Ithan ştia că erau treji. După ce noapte avuseseră, 
cum să mai doarmă? 

Sigrid îşi cuprinse cu braţele trupul slab. 

- Suntem prinşi aici. 

- Ba nu, insistă Ithan. Nu voi permite una ca asta. 

- Nu vreau să fiu prinsă din nou, spuse ea, iar 
apoi adăugă, cu voce frântă: Nu vreau. 

- Vei ieşi de aici, o asigură Ithan. Cu orice preț. 

- Atunci, de ce nu ieşim pe uşă chiar acum? 
întrebă ea, arătând cu mâna spre uşa 
apartamentului. 


- Pentru că de partea cealaltă sunt şase asasini 
Fee drogati, care, dacă facem asta, o să ne ucidă. 

Sigrid se făcu albă la față ca varul și își frecă 
pieptul. 

- Care ne țin prizonieri aici. Trebuie să ies! 

- Şi o vei face. 

Sigrid închise ochii, respirând superficial, 
copleșită de panică. 

Ithan aruncă o privire prin încăpere. Cele trei 
silfe, care se ghemuiseră lângă Flynn și ațipiseră, 
părând niște mingi de foc violet, nu arătaseră prea 
înspăimântate. Tăcute, dar... concentrate. De parcă 
ar fi fost obişnuite să înfrunte teama. Măruntaiele 
lui Ithan se strânseră în clipa în care se gândi la asta. 

- Sabine o să încerce din nou să mă prindă, spuse 
Sigrid. Nu-i aşa? 

- Va încerca să o facă, dar până când îşi revine, 
noi vom fi plecaţi din oraș de multă vreme. 

Sigrid îl privi cu ochi mijiți. 

- De ce nu am plecat imediat după ce m-ai scos 
din acvariu? 

Ithan încremeni. 

- Pentru că nu am ştiut unde altundeva să 
mergem. 

- O casă cu bufonii ăia a fost cea mai bună... 

- Bufonii ăia sunt prietenii mei şi se numără 
printre cei mai buni luptători pe care îi cunosc, o 
avertiză Ithan, enervându-se. Bufonii ăia şi-au riscat 
viaţa pentru tine în seara asta... Te-au salvat! 

Sigrid își arătă colții. 

- Dacă spui că Sabine îşi va reveni, atunci de ce 
nu mă laşi să merg acum la locul în care zace și să o 
sfâșii...? 

- Crede-mă că m-am gândit la asta! Dar... 

Nu-şi încheie gândul. 

- Dar ce? 

Ithan clătină din cap, nevrând să se gândească la 
asta. 

- E târziu, răspunse el. Ar trebui să dormi. 


- Nu voi reuși să o fac. 

- Atunci, încearcă, o sfătui Ithan, poate pe un ton 
mai tăios decât era nevoie. 

Sigrid se încruntă la el, apoi aruncă o privire spre 
ușa de la dormitorul lui Tharion. 

- Acela era tritonul pe care voiai să îl convingi să 
ne ajute? 

- Da. 

Sigrid pufni. 

- Nu cred că va putea să fie de ajutor nimănui. 
Nici măcar lui însuși. 

- Ar trebui să dormi, repetă than, sătul de toată 
vorbăria. 

- Faci asta des? îl întrebă ea dintr-odată. Îi 
eliberezi adesea pe cei ţinuţi sclavi de alții? 

- Doar în ultima vreme, răspunse el, istovit. 

Nu aşteptă ca ea să mai spună ceva, ci se îndreptă 
spre odaia lui Tharion. Acesta dormea dus, iar Ithan 
se trânti pe jos, lângă el, şi închise ochii. 

De ce nu o ucisese de-a binelea pe Sabine? Sau de 
ce nu o lăsase pe Sigrid să o facă? Asta i-ar fi 
asigurat locul ca Alfa și ca Prim Aparent. 

Ştia răspunsul. Şi îşi dorea să nu fi fost aşa. 


CAPITOLUL 6 


După ce Bryce parcursese circa şase metri din 
tunel, lighioanele se potoliră de tot. Rămaseră 
neclintite, atente, până când ea trecu de ultima 
dintre ele. După aceea, dădu de niște bare care 
blocau calea, lăsând liberă doar o uşă mică, aflată în 
stânga barierei. Bryce atinse ușa, iar aceasta se 
deschise. Trebui să se aplece ca să treacă, dar era 
limpede că fusese proiectată astfel încât lighioanele 
să nu poată ieşi. 


Închise bine uşa în urma ei. 

Metalul gemu, iar apoi tunelul se umplu din nou 
de şuierături, ca un roi de viespi furioase. 

Lighioanele se zvârcoleau din nou, muşcând în 
gol și frecându-se unele de altele, de parcă în clipa 
în care se închisese uşa ieşiseră din starea lor de 
stupoare. Bryce se împletici şi făcu un pas în spate, 
tocmai atunci când o lighioană deosebit de mare se 
aruncă spre bare. 

Fierul se cutremură de la impact... dar rezistă. 

Bryce gâfâi, privind cum lighioanele acelea 
şerpuitoare, aducătoare de moarte, se puseră din 
nou în mişcare. Însă erau mult prea mari ca să se 
strecoare printre bare. 

Bryce răsuflă tremurat şi cercetă din priviri 
tunelul în care se afla. Steaua străluci mai tare, de 
parcă ar fi îndemnat-o să continue. 

- În regulă, spuse ea, bătându-se peste piept. În 
regulă. 


Bryce merse ore întregi. Sau cel puțin presupuse 
că trecuseră ore întregi, judecând după cât de tare o 
dureau picioarele şi tălpile, chiar dacă era încălțată 
cu espadrile comode. 

Se prea putea ca tunelul să nu ducă nicăieri. Mai 
mult de-atât, era posibil să se întindă pe o distanță 
de o sută de mile. 

Ar fi trebuit să îşi fi luat ceva provizii la ea, să își fi 
îndesat mâncarea de pe tavă în buzunare şi în 
sutien. Să îşi fi făcut plinul de apă. 

Nu vedea nici o cotitură, nici un tunel alternativ 
sau vreo răscruce de drumuri. Doar drum întins, 
lung și nesfârşit, în beznă. 

Bryce simți că i se uscase gura şi, deşi știa că nu ar 
fi trebuit să o facă, se opri. Se așeză, sprijinindu-se 
de zidul mâncat de vreme, şi înghiţi în sec, cu gura 
uscată. Nu avea de ales: trebuia să continue. 

Închise ochii preţ de o clipă. Doar de una... 


Dintr-odată, Bryce deschise ochii. 


Adormise. Cumva, adormise, atât de-al naibii de 
extenuată după ultimele câteva ore - doar zeii ştiau 
câte —, încât nici măcar nu își dăduse seama, și... 

Steaua de pe piept încă îi strălucea sub tricou. Se 
afla tot în tunel. 

Dar acesta nu mai era pustiu. 

Nesta stătea deasupra ei, cu o sabie prinsă la 
spate. În lumina stelei, ochii ei gri-albăstrui păreau 
să strălucească de putere. 

Bryce nu îndrăzni să se miște. 

Nesta îi dădu o canistră îmbrăcată în piele. 

- Fă-ţi un bine și bea înainte să leşini din nou. 


Bryce sorbi din ceea ce părea să fie, din fericire, 
apă, iar apoi o privi pe Nesta peste gura canistrei. 
Nesta stătea lângă celălalt zid al tunelului, 
monitorizând-o cu o curiozitate de felină. 

În cele câteva minute care trecuseră de când se 
trezise Bryce, tăcuseră amândouă. După ce se 
aşezase, Nesta abia dacă făcuse vreo mişcare. 

În cele din urmă, Bryce puse dopul canistrei şi i-o 
inapoie Nestei, care o prinse cu uşurinţă. 

- Cum ai aflat că am plecat din celulă? 

Încă nu era nevoie să îi dezvăluie că putea să se 
teleporteze. 

Nesta îi aruncă o privire plictisită, de parcă ar fi 
trebuit să ştie deja răspunsul. 

- Avem printre noi indivizi care pot vorbi cu 
umbrele. Ne-au spus că ai coborât prin grilaj. 

Interesant... şi înfiorător. Însă Bryce întrebă: 

- Deci ai venit aici ca să mă târăști înapoi în 
celulă? 

Nesta îşi vâri canistra în raniță și, cu mișcări 
sigure și graţioase, se ridică. Sabia prinsă la spatele 
ei... nu era Sabia Stelară, deşi Bryce ar fi putut jura 
că lamele semănau. Și aceasta emana un soi de 
prezenţă, de atracţie. 

Nesta își înclină capul spre tunelul din urma lor, 
adică spre calea de întoarcere. 


- Am fost trimisă ca să te însoțesc. 

- Chestiune de semantică... 

Bryce se ridică. Ea împotriva Nestei... ar fi avut 
cât de cât şanse, dar sabia era o problemă. La fel şi 
acel soi de prezență care vibra dinspre Nesta, 
prezenţă ce părea capabilă să îi detecteze Cornul de 
pe spinare. Probabil că nu era înţelept să se lupte cu 
un inamic ale cărui aptitudini şi puteri îi erau 
necunoscute, dacă nu chiar străine de-a dreptul. 

- Uite ce e, nu vreau să isc probleme... 

- Atunci, nu o face. Întoarce-te împreună cu 
mine! 

Bryce privi spre tunelul din spatele lor şi întrebă: 

- Cum ai reușit să treci de lighioane? 

Nesta surâse. 

- E bine să cunoşti fiinţe înaripate. 

Bryce mârâi, în pofida durerii din piept. 

- Deci, cineva te-a dus în zbor până la poartă... 

- Şi tot în zbor ne va scoate din puț, adăugă ea, 
zâmbind din colţul gurii. Sau, dacă te hotărăşti să 
alegi calea mai grea, te va trage după el. 

Bryce aruncă o privire la cărarea din spatele 
Nestei, dar nu văzu decât umbre adânci. Nici urmă 
de vreo fiinţă înaripată, care să aştepte să o ia pe sus. 

- S-ar putea să joci la cacealma! 

Putea să jure că văzu flăcări de argint dănțuind în 
ochii Nestei. 

- Vrei să afli dacă e aşa? 

Bryce o privi în ochi. Era limpede că, trimițând 
pe cineva care să o ducă înapoi, nu să o vâneze, 
temnicerii ei nu o voiau moartă. Dar dacă se 
întorcea în celulă, oare cât timp aveau să o ţină 
închisă acolo? Chiar şi câteva ore ar fi putut să facă 
o diferenţă pentru Hunt şi Ruhn... 

- Sunt mereu dornică să descopăr ceva, răspunse 
ca în cele din urmă. 

Apoi o lumină erupse din ea. 

Nesta înjură, dar Bryce nu aşteptă să vadă dacă 
lumina o orbise, ci o zbughi de-a lungul 


coridorului. În lipsa armelor, un avans îi creştea cel 
mai mult șansele de reuşită. 

O forţă asemănătoare unui zid de piatră o lovi din 
spate. Lumea se înclină şi i se tăie răsuflarea în clipa 
în care se izbi de solul pietros, iar oasele îi fură 
străpunse de durere. Umbrele o  înfăşuraseră, 
ţintuind-o, iar ea se zvârcoli, lovindu-le cu mâinile 
şi cu picioarele. 

Îşi împrăștie lumina, iar explozia incandescentă 
alungă umbrele în toate direcţiile. 

Poate că nu mai avea suficientă magie în vene ca 
să se teleporteze, dar măcar putea să câştige ceva 
timp. Se ridică degrabă, însă umbrele se năpustiră 
din nou asupra ei, precum o haită de lupi hotărâți să 
o devoreze. 

Le îngădui să o învăluie preţ de o fracțiune de 
secundă, după care magia ei explodă din nou, 
precum o bombă de lumină ce răbufni în toate 
direcţiile, azvârlind umbrele în tavan, în ziduri. În 
locurile în care umbrele se izbeau de piatră, din 
tavan zburau ţăndări. Muntele se clătină. 

Bryce alergă. Tot mai adânc în tunel, în beznă, cu 
steaua din piept aprinzându-i-se în timp ce fugea de 
stânca ce se fărâmița peste tot în jurul ei... 

Lumea se cutremură şi mugi din nou, iar ea căzu 
la pământ, învăluită într-un nor de praf. 

Apoi se aşternu tăcerea, întreruptă doar de 
pietrele care se desprindeau din zidul de stâncă ce 
bloca acum calea de întoarcere. Însă o surpare nu ar 
fi oprit un Vanir sau o Fee pentru multă vreme. 
Bryce se ridică... 

Și simţi metal pe gât. Glacial, ucigător de rece. 

- Nu te mişca, şopti Nesta, gâfâind. 

Bryce se încruntă la ea, dar nu împinse sabia de la 
gât. Oasele păreau să îi strige, prevenind-o să nu 
atingă sabia mai mult decât era nevoie. 

- Ce frumos a fost şiretlicul cu umbrele! 

Nesta se mulțumi să îi arunce o privire 
poruncitoare. 


- Ridică-te! 

- O voi face dacă lași sabia jos. 

Privirile li se întâlniră, dar sabia se mişcă doar 
puţin. Bryce se ridică în picioare, scuturându-se de 
praf şi de sfărâmăturile de piatră. 

- Şi acum? 

Genunchii i se înmuiaseră din pricina epuizării. 
Magia i se consumase, iar prin vene nu îi mai 
curgea strop de lumină stelară. 

Nesta aruncă o privire la locul în care se surpase 
tunelul. Puţina magie de umbre pe care o poseda nu 
păru să poată mişca porțiunile prăbușite. 
Războinica dădu din cap spre tunelul din fața lor. 

- Cred că vei obține ceea ce voiai. 

- N-am vrut să provoc asta... 

- Nu contează. Acum mai există o singură ieşire. 
Dacă chiar există una. 

Bryce oftă, încruntându-se la steaua din pieptul 
ei, care încă strălucea în întuneric, prin tricou, 
luminând toate petele de țărână de pe țesătura albă 
de bumbac. 

- N-am avut de gând să mai implic pe cineva în 
treaba asta. 

- Atunci, ar fi trebuit să rămâi în Oraşul Cioplit. 

Bryce înregistră acea informaţie: locul în care 
fusese ținută se numea Orașul Cioplit. 

- Uite cum stă treaba: steaua, spuse ea, 
atingându-și pieptul, mă îndeamnă să o iau în 
direcţia asta. N-am idee de ce, dar trebuie să o 
urmez. 

Nesta făcu semn cu sabia spre cărarea întunecată 
din faţa lor. Bryce ar fi putut jura că sabia cânta în 
aer. 

- Atunci, condu-ne! 

- Nu mă vei opri? 

Cu o graţie de invidiat, Nesta îşi vâri sabia în 
teaca de la spate. 

- Suntem prinse aici, jos. Am putea la fel de bine 
să vedem ce ne așteaptă înainte. 


Bryce nici că ar fi putut să spere la o reacţie mai 
bună. Mai ales din partea Feei. 

Ridicând din umeri, ea pătrunse adânc în beznă, 
cu un ochi aţintit la Nesta. Şi se rugă în gând ca Urd 
să știe încotro le conducea. 


CAPITOLUL 7 


Lidia cără prin coridoarele întunecate sfera de 
cristal în care se afla Regina Silfilor de Foc. Flacăra 
lui Irithys împroşca o lumină aurie peste podelele şi 
pereţii de marmură. 

Nu îi spuse nimic silfei, având în vedere că pe tot 
cuprinsul palatului Asterilor erau instalate camere 
de luat vederi. Lui Irithys nu păru să îi pese, ci 
rămase aşezată pe fundul sferei, senină, cu 
picioarele încrucișate. Însă după câteva minute 
lungi, silfa spuse: 

- Drumul ăsta nu duce la temnițe. 

- Iar tu cunoşti atât de bine arhitectura acestui 
loc? 

- Am o memorie foarte bună, răspunse pe un ton 
inexpresiv regina, al cărei păr lung plutea deasupra 
capului ei într-un vârtej de flăcări galbene. Ca să îmi 
amintesc ceva, e de ajuns să arunc o privire o 
singură dată. Îmi amintesc la perfecţie tot drumul 
care duce jos, spre mistici. 

lată un dar util. Însă Lidia spuse: 

- Nu mergem la temnite. 

Cu coada ochiului, o văzu pe Irithys privind-o cu 
atenţie. 

- Dar i-ai spus lui Rigelus... 

- A trecut multă vreme de când ai ieşit din bula 
ta... şi ţi-ai folosit puterile, răspunse Lidia, 
gândindu-se că reginei îi mai rămăseseră puţine, 


din cauza limitărilor impuse de aureolă. Cred că ar 
fi înțelept să te încălzim puţin înainte de marele 
eveniment. 

- Ce vrei să spui? întrebă regina, a cărei flacără se 
preschimbă într-un portocaliu precaut. 

Însă Lidia nu răspunse, mulțumindu-se să descuie 
o ușă de fier nemarcată, aflată la un nivel mai jos, 
cufundat în tăcere. Lidia îi mulțumi în gând Lunei 
că mâinile nu îi tremurară în clipa în care și le 
întinse după mâner, lumina lui Irithys făcând să îi 
scânteieze inelul de aur cu rubin. 

Între două răsuflări, Lidia alungă partea aceea a ei 
care implora zei îndepărtați, partea aceea care se 
îndoia. Deveni nemișcată şi inexpresivă, la fel de 
imperturbabilă precum oglinda unui iaz uitat dintr- 
o pădure. 

Ușa se deschise cu un scârţâit, dând la iveală o 
masă şi un scaun aşezat în faţa ei, iar, de cealaltă 
parte a mesei, legată cu cătuşe gorsiene, o 
cotoroanţă imperială. 

În timp ce Căprioara închise uşa, cotoroanţa își 
ridică ochii răutăcioşi și gălbui spre ea, iar apoi şi îi 
plecă spre sfera în care Regina Silfilor strălucea, 
portocalie. 

Lidia se aşeză pe scaunul din faţa prizonierei şi 
puse sfera de cristal cu silfa pe masă, între ele, de 
parcă ar fi fost o simplă poşetă. 

- Mulţumesc că ai acceptat să te întâlneşti cu 
mine, Hilde! 

- N-am avut de ales! răspunse cu voce aspră 
cotoroanţa, al cărei păr alb, rărit, licărea precum 
nişte raze subțiri de lună, vădind-o ca pe o creatură 
jalnică şi diformă, dar de o frumuseţe ascunsă. De 
când dulăii tăi m-au arestat în baza unor acuzaţii 
nefondate... 

- În posesia ta a fost găsit un com-cristal despre 
care se știa că era folosit de rebelii Ophion. 

- N-am văzut în viaţa mea cristalul ăla! se răsti 
Hilde, dând la iveală nişte cioturi de dinţi maronii, 


scânteietori. Totul a fost o înscenare. 

- Da, da, mormăi Lidia, fluturând din mână. 

Irithys îi privea fiecare mişcare, menținându-și 
nuanţa portocalie, de alertă. 

- Poţi să îți pledezi cauza în faţa lui Rigelus, 
adăugă Lidia. 

Cotoroanţa imperială avu bunul-simț să pară 
agitată. 

- Atunci, de ce ai venit? 

Lidia zâmbi cu superioritate, adresându-i-se lui 
Irithys: 

- Ca să îţi fac încălzirea. 

Regina Silfilor pricepu ce voise să spună şi clocoti 
de un roşu închis, ameninţător. 

Însă cotoroanţa râse răgușit. Încă purta uniforma 
imperială, cu blazonul zdrenţuit al Republicii 
acoperindu-i sânii fleşcăiți. 

- N-am nimic să îţi spun, Lidia! 

Lidia își puse un picior peste celălalt. 

- Vom vedea. 

Hilde spuse cu voce şuierătoare: 

- Te crezi atât de sus-pusă, de neatins! 

- Asta e partea în care îmi vei spune că te vei 
răzbuna? 

- Am cunoscut-o pe mama ta, fătucă! se răsti 
cotoroanţa. 

Lidia fusese instruită suficient de bine şi deţinea 
îndeajuns de mult autocontrol încât să afișeze o 
mină inexpresivă și să adopte un ton întru totul 
plictisit. 

- Mama a fost o regină vrăjitoare. Multă lume o 
cunoștea. 

- O, dar eu am cunoscut-o cu adevărat... Am 
zburat în unitatea ei în timpul luptelor. 

Lidia își înclină capul. 

- Înainte sau după ce ţi-ai vândut sufletul Casei 
Focului și a Umbrei? 

- Am jurat credință Casei Focului şi a Umbrei din 
pricina mamei tale. Pentru că era slabă şi laşă şi nu 


îi plăceau deloc pedepsele. 

- Atunci, presupun că în privința asta suntem 
diferite. 

Ochii urduroşi ai lui Hilde o măsurară pe Lidia 
din cap până-n picioare. 

- Semeni leit cu ea. Mai bine decât ruşinea aia de 
soră a ta, care îşi zice acum regină. 

- Voi lua vorbele tale ca pe un compliment, dar îţi 
amintesc că Hypaxia face parte pe jumătate din 
Casa Focului şi a Umbrei, așa că ar trebui să aibă 
parte de supunere din partea ta pe ambele fronturi. 

Lidia o simţea pe Irithys monitorizând fiecare 
cuvânt. Oare dacă își amintea lucruri după ce le 
vedea o singură dată, se întâmpla la fel şi cu ce 
auzea? 

- Mama ta a fost o nătângă că te-a dat, mormăi 
Hilde. 

Lidia ridică dintr-o sprânceană. 

- Să fie, oare, un alt compliment? 

- Interpretează cum vrei tu, răspunse cotoroanța, 
arătându-și, într-un zâmbet de coşmar, dinţii 
stricați. Eşti o ucigaşă înnăscută - ca orice vrăjitoare 
adevărată. Fata aia de pe tron e la fel de blajină ca 
mama voastră. Va distruge întreaga dinastie de 
vrăjitoare din Valbara. 

- Păi, tatăl meu a fost un negociator inteligent, 
spuse Lidia, admirându-și în chip ostentativ inelul 
cu rubin, piatra fiind la fel de roşie precum flacăra 
lui Irithys. Dar am vorbit destul despre mine. E 
vremea să fac prezentările, spuse ea, arătând mai 
întâi spre cotoroanţă, iar apoi spre silfă. Irithys, 
Regina Silfilor! Hilde, Mare Cotoroanţă a Sabatului 
Imperial! 

- Ştiu cine eşti, şopti Irithys cu o furie controlată 
în voce, plutind acum în centrul sferei, cu trupul 
roşu ca sângele. Tu mi-ai pus zgarda asta. 

Hilde zâmbi din nou, îndeajuns de tare încât să i 
se vadă gingiile înnegrite. Cineva mai slab de înger 
s-ar fi temut de zâmbetul acela. 


- Am avut onoarea să îi fac asta şi târfuliţei care a 
purtat coroana înaintea ta. 

Hilde nu se referea la mama lui Irithys, care nu 
fusese niciodată regină. După ce murise ultima 
Regină a Silfilor, tronul trecuse la o altă ramură a 
familiei, Irithys fiind prima moştenitoare. 

O moştenire osândită: în acelaşi timp, Irithys 
dobândise titlul şi o condamnare la închisoare. Abia 
dacă trecuse o zi de când fusese încoronată, că 
Rigelus o şi închisese în temniţă. 

Lidia spuse cu voce seacă: 

- Da, Hilde, ştim cu toţii cât de competentă eşti. 
Și Athalar îţi poate mulțumi pentru prima lui 
aureolă. Dar haide să vorbim despre motivul pentru 
care ai ales să ne trădezi. 

- Nici vorbă de așa ceva! 

În pofida cătuşelor gorsiene, un soi de energie 
scânteietoare se scurse dinspre cotoroanţă. 

Lidia privi în tavan şi oftă. 

- Astăzi am şi alte întâlniri, Hilde! Ce-ar fi să ne 
mişcăm mai repede? 

Fără vreun avertisment, atinse partea de sus a 
cristalului lui Irithys. Acesta se topi, iar între 
vrăjitoare şi Regina Silfilor rămase doar aer. 

Irithys nu se mişcă. Nu încercă să fugă sau să 
erupă, ci rămase locului, ca un rubin viu, înflăcărat. 
De parcă să fie eliberată de cristal, după atâţia ani... 

Lidia îşi înăbuși gândul şi spuse cu o voce la fel de 
moartă ca şi privirea ei: 

- Să vedem cât de convingătoare poţi să fii, 
Majestate! 

Hilde le străpunse cu privirea, fără să se teamă şi 
fără să tremure în faţa lor. 

Însă lrithys se întoarse spre Lidia, cu părul 
învolburându-i-se în jurul ei. 

- Nu. 

Lidia ridică dintr-o sprânceană. 

- Nu? 


De partea cealaltă a mesei, Hilde continuă să se 
zbârlească, dar ascultă cu atenţie. 

Irithys spuse cu îndrăzneală, fără pic de teamă: 

- Nu. 

- Să ştii că nu ţi-am făcut o rugăminte, preciză 
Lidia, dând din cap spre cotoroanţă. Arde-i mâna! 

Brusc, Hilde îşi trase mâinile noduroase de pe 
masă, de parcă asta ar fi putut să o salveze. 

Irithys își ridică bărbia. 

- Poate că sunt prizoniera voastră, dar nu trebuie 
să mă supun vouă. 

- Hilde a trădat Republica... 

- Minciuni! o întrerupse Hilde. 

- Îţi iroseşti mila pe ea, adăugă Lidia. 

- Nu e vorba de milă, răspunse Irithys, a cărei 
flacără rubinie se întunecă şi mai tare, până când 
ajunse de nuanţa unui vin greu. E vorba de onoare. 
Nu există onoare în a ataca o persoană care nu 
poate riposta, fie că e vorba de un inamic sau nu! 

Buza de sus a Lidiei se contorsionă. 

- Arde-o! 

Irithys strălucea acum într-o nuanţă de albastru- 
violet, precum cea mai fierbinte flacără. 

- Nu. 

Hilde râse croncănit. 

Lidia vorbi pe un ton calm, care, de obicei, îi făcea 
pe inamici să înceapă să implore: 

- Îţi mai spun o singură dată... 

- Iar eu îţi voi spune de o mie de ori: nu. Pe 
onoarea mea, nu! 

- Aici, jos, nu ai onoare. Așa ceva nu înseamnă 
nimic în locul ăsta. 

- Onoarea e tot ce am, răspunse Irithys, căldura 
flăcărilor ei indigo fiind acum îndeajuns de 
puternică încât să încălzească mâinile reci ale Lidiei. 
Onoarea şi numele meu. Nu le voi întina, nici nu 
voi renunţa la ele, indiferent de ce anume a făcut 
inamicul meu. Sau de amenințările tale, Căprioară! 


Lidia o privi pe silfă în ochii-i înflăcăraţi şi găsi în 
ei doar o voință de neînfrânt, de neînduplecat. 
Genul de voinţă cu care nu te întâlneai prea des. 

Aşa că Lidia îşi plecă în batjocură capul în faţa 
reginei. lar dintr-o mișcare a mâinii, activă magia 
pe care Rigelus i-o dăruise preţ de o săptămână. Ca 
o sferă de gheaţă care se topea invers, sfera de cristal 
se formă din nou în jurul lui Irithys. 

- Atunci, nu am nevoie de tine, spuse Lidia, luând 
cristalul şi îndreptându-se cu paşi apăsaţi spre uşă. 

Irithys nu spuse nimic, însă flacăra ei îşi păstră 
nuanţa aceea de albastru regal, strălucitor. 

Lidia tocmai deschisese uşa de metal, când Hilde 
strigă, de la masă: 

— Și cum rămâne cu mine?! 

Lidia îi aruncă o privire rece cotoroanţei 
imperiale. 

- Îţi sugerez să îl implori pe Rigelus să aibă milă 
de tine. 

Nu îi îngădui să răspundă, ci ieși, trântind ușa în 
urma ei. 

Milă. Lidia nu avusese strop de milă în inima ei 
cu două zile în urmă, atunci când trecuse pe lângă 
Hilde, pe coridoarele de sus, şi îi strecurase com- 
cristalul în buzunar. Ținând cont de faptul că Ruhn 
era întemnițat, oricum nu accesa nimeni celălalt 
capăt al liniei. Cristalul era, din toate punctele de 
vedere, inactiv. Dar aflat în posesia lui Hilde, când 
Mordoc îl adulmecase după ce ea, Lidia, pretinsese 
că intrase la bănuieli... cristalul devenise din nou 
nepreţuit. 

Nu se putuse gândi la alte persoane, în afară de 
Asteri, pe care Irithys să le urască mai mult decât pe 
cotoroanţa care îi tatuase gâtlejul ţesut din flăcări. 
Nu exista nici o altă persoană pe care Irithys s-ar fi 
bucurat mai tare să o rănească. 

Și totuşi, Regina Silfilor refuzase. 

Stăpâna Misticilor nu fu de găsit atunci când 
Lidia intră din nou în hala caldă şi umedă, nici când 


o puse pe Irithys înapoi în centrul halei. 

- Cum rămâne cu ceilalți prizonieri? întrebă 
Regina Silfilor după ce Lidia se dădu în spate. 

Aceasta din urmă se opri, vârându-şi mâinile în 
buzunare. 

- De ce mi-aş irosi timpul încercând să te conving 
să mă ajuţi în privinţa lor? 

Într-adevăr, începea să rămână fără timp. Avea de 
ajuns în diverse locuri, rapid. 

- Ai depus eforturi îngrozitor de mari ca să mă 
scoţi azi de aici. Pentru nimic. 

Lidia ridică din umeri şi se îndreptă spre ieşire. 

- Ştiu când pierd o bătălie, spuse ea, iar apoi 
adăugă, vorbind peste umăr: Bucură-te de numele şi 
de onoarea ta! Sper că îţi sunt o companie plăcută 
în globul ăla de cristal. 


Bryce şi Nesta merseră vreme îndelungată, 
cufundate într-o tăcere încordată şi apăsătoare. 

Pe Bryce începuseră să o doară tălpile din nou, iar 
durerea îi urcă acum în picioare. În mod normal, ar 
fi recurs la vorbă ca să uite de disconfort, însă Bryce 
ştia că nu avea rost să pună întrebări indiscrete 
despre lumea în care se afla la momentul de faţă şi 
despre poporul Nestei. 

Ar fi dat prea mult de bănuit. Dacă încerca să le 
spună cât mai puţin posibil despre ea și despre 
Midgard, atunci probabil că și cei de aici simțeau la 
fel în ceea ce privea casa lor. 

Brusc, Nesta se opri locului, cu pumnul strâns. 

Bryce se opri lângă ea, uitându-se pieziş, şi o văzu 
pe Nesta măsurând tunelul din fața lor cu ochii ei 
gri-albăstrui. Pe chip i se citea un calm glacial. 

Bryce murmură: 

- Ce e? 

Nesta privi din nou terenul. 

Bryce înaintă, iar steaua din pieptul ei lumină 
motivul pentru care războinica se oprise: tunelul se 
lățea și dădea într-o încăpere mare, cu un tavan atât 


de înalt, încât nici măcar lumina stelară a lui Bryce 
nu ajungea până la el. lar în centrul încăperii... 
cărarea se oprea de ambele părți și un pod stâncos, 
îngust, se întindea peste ceea ce părea a fi un abis 
nesfârşit. 

Bryce ştiu că nu era nesfârşit doar pentru că jos, 
foarte jos, se auzea vuietul apei. Trebuia să fie un 
râu subteran, unul mare, dacă sunetul se auzea atât 
de tare chiar și din locul în care se aflau ele. Din 
întunericul abisului se ridicau jeturi de apă, iar în 
aerul umed se simţea un miros metalic dens: fier. 
Probabil că locul acela conţinea zăcăminte de fier. 

Nesta şopti: 

- Podul acela e locul perfect pentru o ambuscadă. 

- Din partea cui? întrebă Bryce pe un ton 
şuierător. 

- Nu am trăit îndeajuns ca să cunosc toate 
grozăviile de pe lumea aceasta, dar pot să îți spun că 
în locurile întunecate tind să sălășluiască creaturi 
întunecate. Mai ales în cele atât de vechi şi de uitate 
ca acesta. 

- Grozav! Deci cum trecem de cealaltă parte fără 
să atragem creaturile despre care vorbeşti? 

- Nu ştiu... Nu cunosc tunelul ăsta. 

Bryce se intoarse spre ea, surprinsă. 

- N-ai mai fost pe aici? 

Nesta îi aruncă o privire furioasă. 

- Nu. Nimeni n-a mai fost. 

Bryce pufni, cercetând prăpastia şi podul din fața 
lor. Nici urmă de mişcare, nici un alt sunet în afară 
de apa care curgea iute dedesubt. 

- Pe cine ai enervat de te-au trimis după mine? 

Ar fi putut să jure că Nesta zâmbise. 

- Într-o zi bună, pe prea mulți ca să mai ţin 
socoteala. Dar astăzi... m-am oferit de bunăvoie. 

Bryce ridică dintr-o sprânceană. 

- De ce? 

Flacăra aceea argintie licări în ochii Nestei. Bryce 
simţi un fior pe şira spinării. Fee şi totuşi... nu. 


- Să îi zicem intuiţie, răspunse Nesta, iar apoi 
urcă pe pod. 


Ajunseră până la jumătatea podului îngust, Bryce 
făcând tot posibilul să nu se gândească la lipsa 
balustradelor şi la căderea aparent infinită spre râul 
acela asurzitor. Şi atunci se auzi. Un zgomot nou, 
aproape insesizabil din pricina vuietului acelui râu 
învolburat. 

Nişte gheare se mișcau iute pe piatră. 

De deasupra și de dedesubt. 

- Grăbeşte-te! 

Nesta îşi scoase din teacă sabia aceea simplă şi, 
totuşi, uimitoare. În clipa în care o atinse, lama fu 
cuprinsă de flăcări argintii și... 

Lui Bryce i se tăie răsuflarea. Sabia pulsă, de parcă 
aerul din jurul ei dispăruse. Semăna, într-un fel, cu 
Sabia Stelară: era o armă, dar şi mai mult de-atât. 
Așa cum Nesta era o Fee, dar și mai mult de-atât. 

- Ce face sabia ta...? 

- Grăbeşte-te! repetă Nesta, străbătând cu pași 
apăsaţi restul podului. 

Bryce se controlă îndeajuns de mult încât să o 
asculte şi păşi pe cât de repede îndrăznea, dat fiind 
golul care se căsca de ambele părți. 

Se auzi un fâlfâit de aripi ca de piele. Ghearele 
acelea zgâriară piatra la doar câţiva pași în faţa ei... 

Bryce lăsă deoparte orice precauţie şi alergă spre 
gura tunelului de la capătul podului, de unde Nesta, 
cu sabia strălucindu-i slab în mână, îi făcea semn să 
se grăbească. 

Apoi steaua lui Bryce lumină stânca ce încadra 
gura tunelului. 

Fugi. 

O masă fremătătoare de făpturi acoperea intrarea; 
erau mai mici decât lighioanele de sub temniţă, dar 
aproape mai rele decât ele. Mai primitive, acoperite 
cu o textură mai asemănătoare cu pielea. Un soi de 
hibrid primordial între un liliac şi o şopârlă. Limbi 


negre degustară aerul dintre dinţi transparenți, 
meniți să sfâşie carnea. Jivinele acelea erau 
asemenea demonilor kristallos, născuţi şi crescuţi în 
beznă vreme de eoni... 

Câteva dintre creaturi săriră, prăvălindu-se în 
golul de dedesubt, la vânătoare... 

Tunelul și podul huruiră. 

Bryce se împletici, gata să cadă. Un val 
incandescent de panică îi anulă toate simţurile... 

Antrenamentul şi reflexele specifice Feelor o 
ajutară să se controleze. Mai că nu plânse de uşurare 
că nu se prăvălise în golul acela îngrozitor. 

Mai ales în clipa în care ceva uriaş şi alunecos, 
mare cât două autobuze, se mişcă dedesubt. 

Un vierme enorm, scânteind de apă şi de noroi. 

O gură plină cu rânduri de dinţi se deschise larg 
şi apoi se închise... 

Bryce căzu în fund în momentul în care viermele 
prinse trei şopârle zburătoare şi le înghiţi pe toate 
dintr-odată. 

Lumina ei stelară se aprinse, umplând caverna de 
lumină şi de umbre. 

Creaturile de pe ziduri ţipară - din pricina 
viermelui sau a luminii —, ţâşnind din locurile în 
care erau cocoţate şi nimerind drept între fălcile 
deschise ale acelei jivine monstruoase. Încă o 
muşcătură rapidă, încă o împroşcătură de apă de 
râu şi de noroi cu miros metalic, şi alte câteva 
creaturi dispărură în gâtlejul viermelui. 

Bryce nu putu să facă altceva decât să privească 
scena, încremenită. 

Dintr-o singură  răsucire a trupului său 
monstruos, viermele avea să se năpustească asupra 
ei. Avea să o înghită dintr-odată. Lumina ei stelară 
nu putea să facă nimic împotriva lui. Jivina nu avea 
ochi. Cel mai probabil că acţiona după miros, iar ea 
era doar o gustare tremurândă, prăvălită pe pod... 

Dar o mână puternică şi subţire o apucă de 
subsuoară şi o trase îndărăt. 


O  năpădiră o mulțime de senzaţii: stânca 
zgâriind-o în timp ce era târâtă, percepţia luminii, a 
umbrelor și a făpturilor zburătoare, care urlau, 
usturimea de pe spinare în clipa în care se zgârie de 
stâncă, plesnetul ud al trupului masiv al viermelui 
care se ridică iarăși din adâncuri, înhățând 
creaturile... 

Nesta îi dădu drumul la o distanţă sigură în 
interiorul tunelului, dar ea nu reuşea să se oprească 
din tremurat. Viermele mai muşcă de câteva ori în 
gol, zguduind caverna ori de câte ori se sălta din 
adâncuri. Izul acela de fier se înteți. De fapt, era 
miros de sânge, plutind în aer ca o ceaţă, de-a 
lungul apei. 

Fiecare plesnitură a fălcilor viermelui răsuna în 
stâncă şi în oasele lui Bryce. 

Ea nu putea decât să privească, mută de groază, 
cum tot mai multe dintre acele creaturi zburătoare 
dispăreau printre dinţii monstrului, în timp ce 
mirosul înțepător al sângelui umplea aerul. În cele 
din urmă, viermele începu să se lase în jos, tot mai 
în jos, înapoindu-se la bârlogul lui din adâncuri. 

Nesta răsufla la fel de apăsat ca Bryce, iar când 
aceasta din urmă se uită, în sfârşit, la războinică, 
văzu că Nesta deja o privea. Pe chipul ei frumos se 
citea nemulțumire și ceva ce aducea a dezamăgire. 

- Te-ai blocat! 

O furie incandescentă îi alungă tremurătura lui 
Bryce, precum și usturimile pielii zgâriate. Ea se 
ridică în picioare. 

- Ce naiba era jivina aia?! 

Nesta aruncă o privire la umbrele din spatele lui 
Bryce, de parcă ar fi fost cineva acolo, însă spuse: 

- Un Virme de Middengard. 

- Middengard? întrebă Bryce, tresărind la auzul 
acelui cuvânt. Adică... Midgard? Astfel de viermi 
provin din lumea mea? 

Oricât de îngrozitoare ar fi fost acea jivină, faptul 
că aici mai exista o ființă din lumea ei era... ciudat 


de alinător. Şi poate că faptul că un astfel de 
sentiment i se părea câtuşi de puţin alinător, 
dovedea cât de al naibii de disperată era. 

- Nu ştiu, răspunse Nesta. 

- Sunt răspândiţi pe aici? 

Dacă da, nu era de mirare că Feele renunțaseră la 
lumea asta. 

- Nu, răspunse Nesta, iar un muşchi al 
maxilarului îi zvâcni. Din câte știu eu, sunt rari. Dar 
sora mea l-a pictat pe unul pe care l-a înfrânt. 
Picturile ei mi s-au părut exagerate, însă cel de 
acum a fost la fel de îngrozitor precum cel pe care l- 
a zugrăvit ea. 

Nesta clătină din cap, iar şocul zugrăvit pe faţa ei 
se preschimbă din nou în obișnuita-i expresie rece 
şi tăioasă. 

- Nu ştiam că sunt mai mulți, adăugă ea, 
măsurând-o pe Bryce din priviri, cu atenţie, ca o 
războinică. Ce soi de putere posezi? Ce fel de 
lumină e asta? 

Bryce clătină scurt din cap. 

- Lumină. Doar... lumină. 

Cândva, i se spusese că era o lumină stranie și 
îngrozitoare, dintr-o altă lume. 

Din lumea aceasta. 

Ochii Nestei scânteiară. 

- Din ce curte se trăgeau strămoșii tăi? 

- Nu știu. Theia, strămoașa mea Fee, ale cărei 
puteri le am şi eu, era Născută din Stele. Ca şi mine. 

- Termenul ăsta nu înseamnă nimic aici, declară 
Nesta, trăgând-o cu uşurinţă în picioare pe Bryce. 
Dar Amren mi-a spus tot ce i-ai relatat despre 
Theia, regina care a plecat din lumea noastră şi a 
ajuns într-a voastră. 

Bryce îşi scutură praful și sfărâmăturile de piatră 
de pe spate și de pe dos. De pe egoul ei rănit. 

- Strămoaşa mea, da. 

- Theia a fost Mare Regină a acestor pământuri. 
Înainte să plece, spuse Nesta. 


- Într-adevăr? 

Nu fusese doar o lideră în Midgard, ci şi o 
conducătoare puternică aici. Strămoaşa ei fusese 
Mare Regină. Bryce purta în ea nu doar lumina 
stelară a Theiei, ci şi rădăcinile ei regale din lumea 
aceasta. Ceea ce i-ar fi putut stârni ei, lui Bryce, 
mari necazuri cu cei de aici, dacă aveau să se simtă 
cumva amenințați de descendența ei, crezând că 
avea vreo pretenţie la tronul lor. 

Nesta se uită la steaua de pe pieptul lui Bryce, iar 
apoi la umbrele din spatele ei. Însă nu mai spuse 
nimic pe tema asta, ci se întoarse spre tunelul din 
fața lor. 

- Dacă mai dăm de vreo jivină care să vrea să ne 
mănânce, nu te holba la ea ca o căprioară speriată. 
Fugi sau luptă! spuse războinica. 

Lui Randall i-ar fi plăcut de Nesta. Pe Bryce o 
duru un astfel de gând, însă ripostă: 

- Asta am făcut toată viaţa. N-am nevoie să îmi ţii 
tu o lecţie într-o astfel de privinţă! 

- Atunci, data viitoare nu mă mai face să îmi risc 
pielea ca să te scap de pericol! replică Nesta pe un 
ton plin de răceală. 

- Nu ţi-am cerut eu să mă salvezi, mârâi Bryce. 

Însă Nesta o porni din nou prin tunel, fără să 
aştepte ca Bryce sau steaua ei să îi lumineze calea. 

- Şi aşa ne-ai adus destule necazuri, spuse 
războinica, fără să privească în urmă. Stai pe- 
aproape! 


CAPITOLUL 8 


Umbrele îl priveau din nou. 
Baxian şi Ruhn leşinaseră, iar Hunt crezuse că îşi 
pierduse şi el cunoştinţa, dar... iată-l privind cum o 


umbră îl privea, la rândul ei, stând lângă raftul cu 
dispozitivele pe care Pollux şi Şoimul le folosiseră ca 
să îl tortureze. 

Lidia nu îşi făcuse apariţia în ziua aceea. Hunt nu 
ştia dacă asta era sau nu un semn bun şi nu 
îndrăznea să îi ceară părerea lui Ruhn. În cele din 
urmă, se gândi că, dintre ei toţi, el era cel care ar fi 
trebuit să ştie dacă era sau nu un semn bun. Doar 
îndurase tot soiul de nenorociri ani de-a rândul. 

Dar ar fi trebuit să ştie şi multe alte lucruri. 

Nu mai simțea nimic nici în mâini, nici în umeri. 
Însă aripile, care i se regenerau lent, continuau să îl 
mănânce. De parcă șiruri de furnici l-ar fi gâdilat pe 
şira spinării. Oricât s-ar fi zvârcolit, nu putea să 
scape de senzaţia asta. 

Ar fi trebuit să ştie că nu era bine să se pună cu 
Arhanghelii, cu Asterii. Ar fi trebuit să o avertizeze 
mai ferm pe Bryce, ar fi trebuit să încerce mai 
stăruitor să o convingă să renunţe la nebunia asta. 

Cu secole în urmă, Isaiah încercase să îl facă pe el, 
pe Hunt, să renunţe la astfel de planuri. Şi nu îl 
ascultase... pentru ca apoi să suporte consecinţele. 
Ar fi trebuit să se înveţe minte. 

Sângele i se răcea în timp ce i se prelingea pe trup, 
iar apoi i se scurgea pe podea. 

Dar, la naiba, se părea că nu învățase nimic! Aşa 
cum îngăduise ca dragostea pe care i-o purtase lui 
Shahar să îl distrugă, așa o lăsase şi pe Quinlan, 
perechea lui, să se îndrepte spre dezastru. Nimeni 
nu îi înfrunta pe Asteri și ierarhiile lor fără să piardă 
lupta. Ar fi trebuit să știe asta. 

Umbra îi zâmbi. 

Așa că Hunt îi zâmbi, la rândul lui. lar apoi 
umbra vorbi: 

- i-ar prii în Hel! 

Prea amorțit de suferința înfiorătoare prin care 
trecea, Hunt nici măcar nu tremură în clipa în care 
auzi acea voce masculină cunoscută, pe care o mai 
auzise cândva, într-un alt vis, într-o altă viată. 


- Apollion..., mârâi el. 

Deci nu era Moartea, totuși. 

Încercă să nu se lase cuprins de dezamăgire. 

- În ce stare jalnică ești, murmură Prinţul 
Gheenei, rămânând ascuns în umbrele 
schimbătoare, după care trase aer în piept de parcă 
l-ar fi gustat. Ce durere delicioasă simțţi..., adăugă 
el. 

- O împart bucuros cu tine! 

Prințul demon scoase un înspăimântător hohot 
de râs înăbuşit. 

- Se pare că ţi-ai păstrat buna dispoziţie! În 
pofida aureolei tatuate din nou pe fruntea ta. 

Hunt îi aruncă un zâmbet sălbatic. 

- De data aceasta, am avut onoarea să fiu tatuat 
chiar de Rigelus. 

- Interesant că a făcut-o chiar el, în loc să pună o 
cotoroanță imperială să o facă. Simţi vreo diferență? 

Hunt îşi plecă bărbia. 

- Cea de acum... ustură. Aureola tatuată de 
cotoroanță se simţea ca fierul rece. Asta arde ca 
acidul! răspunse el, iar după ce rosti ultimul cuvânt, 
fu năpădit de un gând înspăimântător şi întrebă: 
Bryce e... cu tine? 

Dacă dușmanii o răniseră, dacă Apollion i-ar fi 
dat acum de înțeles că... 

- Nu, răspunse umbra, părând să clipească, 
nedumerită. De ce? 

Pe Hunt îl cuprinse o groază care îl făcea să simtă 
o răceală mai cumplită decât cea a gheții. 

- Bryce nu a ajuns în Hel? 

Atunci, unde era? Oare ajunsese undeva, sau încă 
se prăbuşea prin timp și spațiu, captivă pentru 
totdeauna... 

Probabil că scoase nişte sunete jalnice, fiindcă 
Apollion spuse: 

- Aşteaptă o clipă înainte să o iei razna, Athalar! 

Apoi dispăru. 


Hunt nu putea să respire. Poate că asta i se 
întâmpla din cauza greutăţii corpului, care îi strivea 
plămânii, dar... Bryce nu reușise. La naiba, nu 
reuşise să ajungă în Hel, iar el era prins aici și... 

Apollion își făcu din nou apariția, cu o altă umbră 
alături. Mai înaltă şi mai slabă, cu ochi albaştri ca 
safirul. 

- Unde e Bryce? şuieră Prinţul Hăului. 

- A mers să te caute, răspunse Hunt cu voce 
frântă, iar Ruhn gemu şi se foi lângă el. Fir-ar să fie, 
a mers să te caute, Aidas! 

Prinții demoni din Hel se uitară unul la celălalt, 
conversând din priviri. 

Hunt insistă: 

- Voi doi i-ați spus să vă caute. Ne-aţi îndrugat 
toate balivernele alea despre armate şi despre cum 
vreţi să ne ajutaţi și să o pregătiţi pe Bryce... 

- Oare se poate, îl întrebă Aidas pe fratele său, 
ignorându-l complet pe Hunt, după tot ce...? 

- Nu cădea în romantism! îl avertiză Apollion. 

- Se poate ca steaua să o fi ghidat, ripostă Aidas. 

- Vă rog..., îi întrerupse Hunt, fără să îi pese că 
implora, spuneți-mi unde e! 

Baxian mârâi, venindu-și în fire. 

Aidas şopti: 

- Am o bănuială, Athalar, dar nu pot să îţi spun 
nimic, ca nu cumva Rigelus să reuşească să scoată 
informaţia de la tine. Deşi probabil că a ajuns și el la 
aceeaşi concluzie. 

- Lua-te-ar naiba! se răsti Hunt. 

Dar Apollion îi spuse fratelui său: 

- Trebuie să plecăm. 

- Atunci, ce rost a mai avut să mă priveşti din 
umbre? întrebă Hunt. 

- Să ne dăm seama dacă ne putem baza pe tine 
atunci când va veni momentul. 

- Să fac ce anume? întrebă Hunt, scrâșnind. 

- Ce te-ai născut să faci... Să îndeplinești sarcina 
pentru care te-a creat tatăl tău, răspunse Apollion, 


iar apoi dispăru în neant, lăsându-l pe Aidas singur 
în faţa prizonierilor. 

O undă de şoc îl străbătu pe Hunt, domolită de 
greutatea unei dureri vechi, neașteptate. 

- Nu am tată. 

Aidas ieşi din umbre, cu o mină tristă. 

- Ai petrecut prea mult timp punând întrebările 
greşite. 

- Ce naiba înseamnă asta? 

Aidas clătină din cap. 

- Coroana neagră care-ţi încercuieşte din nou 
fruntea nu este o simplă pedeapsă. 

- Spune-mi naibii adevărul, măcar o dată... 

- Rămâi în viață, Athalar! spuse Prinţul Hăului și 
îşi urmă fratele, dispărând în beznă şi tăciuni. 


Tharion se trezi cu o durere de cap pulsatilă, care 
îi reverbera în fiecare părticică a corpului. 

Judecând după mirosul din odaia lui, Holstrom 
dormise şi el acolo. Pe podea, cel mai probabil, însă 
acum spaţiul era gol. În pofida durerii de cap, 
Tharion miji din ochi şi se duse în living, unde îl 
găsi pe Holstrom pe canapea, pe Flynn lângă el şi pe 
Declan şi Marc bând cafea la măsuța de lângă 
fereastra ce dădea spre arena de lupte. Ariadne 
şedea pe un scaun, citind o carte, comportamentul 
ei fiind acum complet diferit de cel al femelei care îi 
prăjise pe lei noaptea trecută. 

Nici urmă de moștenitoarea Fendyr sau de silfe. 
Poate că partea asta fusese o halucinație. 

- Bună dimineaţa! mormăi el închizând ochii, 
orbit de lumina din încăpere. 

Nu îi răspunse nimeni. 

Fie, avea să se ocupe imediat de ei. După cafea. Se 
duse la barul aflat de cealaltă parte a încăperii, 
luminozitatea televizorului cu  sonorul oprit 
stârnindu-i un junghi de durere în ochiul stâng, şi 
porni  cafetiera doar cu ajutorul memoriei 


musculare. Tharion vâri o cană sub duză și apăsă pe 
un buton care aducea vag cu butonul principal. 

- Chiar că arăţi ca naiba, spuse Flynn cu voce 
tărăgănată, în timp ce Iharion inhală aroma de 
cafea. Ari, desigur, arată splendid, ca întotdeauna! 

Dragonul se concentră în continuare asupra 
cărții, ignorându-l pe lordul Feelor. Nu mișcă un 
singur muşchi, ca și cum și-ar fi dorit ca ei să uite că 
se afla acolo. De parcă ar fi fost posibil aşa ceva. 

Însă Flynn se întoarse spre Tharion. 

- De ce nu ai venit să ne ceri ajutorul? 

Tharion sorbi din cafea, tresărind din pricina 
fierbinţelii care îi arse gura. 

- E prea devreme pentru conversaţia asta. 

- Ba pe naiba! spuse Holstrom. Te-am fi ajutat. 
De ce ai venit aici? 

Fără să vrea, Tharion se răsti: 

- Pentru că Regina Râului v-ar fi şters de pe faţa 
planetei! Nu am vrut să am asta pe conştiinţă. 

- Şi aşa e mai bine? întrebă Ithan. 

Flynn adăugă: 

- Acum ești prins aici, acceptând orice îţi dă 
Regina Viperă, ca să nu mai vorbim despre porcăria 
pe care ţi-o oferă pe lângă. Cum de ai putut fi atât 
de-al naibii de prost? 

Tharion îi aruncă o privire iritată. 

- Tu vorbeşti despre făcutul de lucruri prostești, 
Flynn! 

Lui Flynn îi scânteiară ochii - o rară licărire ce 
vorbea despre puternicului lord al Feelor, ascuns 
sub faţada nonșalantă. 

- Nici măcar eu nu mi-aş vinde sufletul Reginei 
Vipere, Ketos! 

Holstrom adăugă: 

- Trebuie să existe o cale să te scăpăm de asta. Ai 
dezertat de la Curtea Albastră. Cine zice că nu poți 
dezerta... 

- Uite ce e, spuse Tharion, scrâşnind din dinţi, 
ştiu că suferi de un complex al salvatorului, 


Holstrom... 

- Să te ia naiba! Eşti prietenul meu. Nu trebuie să 
ignori pericolul în care te scalzi până la gât! 

Tharion nu se putea hotărî dacă să se încrunte la 
lup sau să îl strângă în braţe. Bău iarăși din cafeaua 
fierbinte, primind cu bucurie arsura pe care i-o făcu 
în gâtlej. 

Ithan spuse cu voce răgușită: 

- Doar noi am mai rămas. Acum suntem pe cont 
propriu. 

Încă șezând la masă, Declan şopti: 

- Totul e întors pe dos. Ruhn, Athalar, Bryce... 

Marc îşi puse mâna pe umărul lui, cu o mişcare 
alinătoare. 

- Ştiu, spuse Tharion. Iar Cormac a murit. 

- Poftim?! izbucni Flynn, scuipându-şi cafeaua 
înapoi în cană. 

Tharion le povesti ce se întâmplase în laborator şi, 
la naiba, acum chiar că i-ar fi prins bine nişte venin. 
Până când termină de explicat înţelegerea pe care o 
făcuse cu Regina Viperă, ceilalți nu scoaseră nici o 
vorbă. 

- Bine, spuse Flynn într-un târziu. lată următorii 
pași: trebuie să ajungem la Cuirasatul din Străfund 
şi în Pangera. În Orașul Etern, adăugă el, dând din 
cap spre Tharion. Înainte să fim încolțiți de Sabine, 
tocmai ne hotărâserăm să te căutăm, să te scoatem 
din încurcătura în care ai intrat şi să vedem dacă 
poţi să ne pui în legătură cu cei din neamul Apelor, 
de pe navă. 

- Vipera nu îl va lăsa să plece nici în ruptul 
capului, fu de părere Ari. 

Ceilalţi clipiră, surprinşi, de parcă ar fi uitat, într- 
adevăr, că în mijlocul lor se afla un dragon. Marc 
strânse din buze, încordat, dându-și seama cât de 
multe auzise Ari. 

Dar Flynn o întrebă, ridicând dintr-o sprânceană: 

- Să înţelegem că acum știi totul despre Viperă? 


- Ştiu totul despre ticăloși, replică Ari 
numaidecât, aruncându-i lui Flynn o privire care îi 
dădu de înțeles că se afla și el pe lista respectivă. Iar 
dacă îi veţi cere Viperei să îl elibereze pe Tharion, o 
veți face doar să se agațe şi mai tare de el. 

- Are dreptate, spuse Tharion. Pot încerca să mă 
gândesc la o modalitate de a lua legătura cu 
comandantul Sendes... 

- Nu, se împotrivi Ithan. Mergem cu toții. 

- Sunt mişcat, recunoscu Iharion, așezând 
cafeaua pe blatul din spatele lui. Sunt sincer mişcat! 
Dar nu e chiar atât de ușor. Nu pot să spun doar: 
„Dezertez!“ şi apoi să ies pe uşă. 

Ithan se zbârli, însă Sigrid își făcu apariţia în ușa 
băii, înconjurată de aburi. Probabil că făcuse duș. 

- De ce ar fi nevoie? întrebă ea. 

Tharion îi aruncă o privire uluită. Era categoric o 
Alfa, cu postura aceea de nezdruncinat, cu ochii 
aceia strălucitori, în care nu se vedea strop de 
teamă. 

- Pentru Viperă, contează doar afacerile. 

- Tu eşti avut, îi spuse Ari lui Flynn. 

- Pentru ea, nu banii contează, o lămuri Marc. 
Are atât de mulţi, încât nici nu știe ce ar putea face 
cu ei. Va fi nevoie de un troc. 

Tharion aruncă o privire încruntată spre coridor, 
unde se afla ușa care ducea la odăile private ale 
Reginei Vipere. 

- Cine e acum cu ea? 

- O femeie, răspunse Ari, ridicându-se în picioare 
şi îndreptându-se spre coridor, după care, ajungând 
la uşa care dădea în camera ei, spuse, vorbind peste 
umăr: O blondă frumușică, în uniformă imperială. 

Apoi dragonul intră în dormitor și încuie uşa. 

- Trebuie să ieşim imediat de aici, şopti Declan. 

- Ce s-a întâmplat? întrebă Flynn. 

Declan se întindea deja după pistol, iar Marc se 
ridică în picioare, lângă el, cu o graţie felină. 


Tharion se uită în partea cealaltă a încăperii, chiar 
în momentul în care uşa se deschise cu putere. 
Regina Viperă își făcu apariţia, îndreptându-se spre 
ei cu pași măsuraţi. Era îmbrăcată într-un trening 
de mătase albastru şi încălțată cu o pereche de tenişi 
albi, ale căror şireturi se legau peste glezne, iar de 
lobii urechilor, pe sub părul negru, tuns bob, i se 
legăna o pereche de cercei rotunzi, de aur. 

- Stai o clipă! strigă ea la cineva care rămăsese în 
spate, dincolo de prag. Tipul tău de otravă e la 
parter. Durează puțin până să fie adus. 

Tharion se crispă în clipa în care metamorful 
şarpe îi cercetă prietenii din priviri. 

- Încă ai o pată din sângele lui Sabine pe mâini, îi 
spuse ea lui Flynn, cu voce tărăgănată. 

Se încruntară cu toţii, însă moştenitoarea Fendyr 
fu cea care sări în picioare şi se răsti la ea: 

- Nu ești cu nimic mai presus decât Astronomul! 
Îi ţii pe oamenii ăștia aici, drogându-i și... 

- Nu te zbârli la mine, micuță Fendyr! o 
întrerupse Regina Viperă, privind-o din cap până-n 
picioare, de la părul ud, la treningul lăbărțat pe care 
îl purta. Șederea aici e gratuită, dar îmbunătăţirea 
garderobei te va costa! 

- Dă-le drumul! îi porunci Sigrid pe un ton 
ridicat. Dă-le drumul dragonului și tritonului... 

Ferocitatea de care dădea dovadă această Alfa nu 
îi dădu speranţe deșarte lui Tharion, fiindcă Regina 
Viperă se mulțumi să râdă. 

- De ce aş face așa ceva? Cei doi sunt buni pentru 
afacerile mele, răspunse ea, zâmbindu-i sarcastic, cu 
superioritate, lui Tharion, după care se duse cu pași 
apăsaţi spre ușă, ca să îi aducă clientei drogurile pe 
care aceasta le voia. Dacă nu termină de luptat în 
arenă după doar câteva minute, adăugă ea. 

Tharion se zbârli şi îşi încrucişă braţele pe piept. 
Dar de cum închise uşa Regina Viperă, pe coridor 
se auzi zgomot slab de pași. 


Dec şi Flynn îşi înhățară armele. Holstrom îşi 
scoase ghearele. 'Iharion, încordându-se din tot 
trupul, şi le scoase şi el. 

- Puneţi-le deoparte! le ordonă o voce rece, de 
femeie. 

Groaza alungă până şi cea mai mică urmă de 
ceaţă din mintea lui Tharion. 

- O, fir-ar să fie! exclamă Flynn. 

- Dacă deschideţi uşa aceea, spuse cu voce blândă 
Căprioara, Prinţul Ruhn va muri. 


CAPITOLUL 9 


Bryce şi Nesta înaintară prin tunel vreme de ore 
întregi, învăluite într-o tăcere încordată. Mai rău ca 
inainte. 

Era tipic, își dădu Bryce seama, pentru 
interacțiunile cu Feele pe care le ştia în lumea ei. Nu 
își dădea seama de ce, într-un fel... era dezamăgită 
să descopere asta. 

În cele din urmă, se opriră, iar Nesta îi dădu lui 
Bryce o canistră cu apă, împreună cu o chiflă de 
făină neagră. 

- Ai adus provizii, spuse Bryce, mușcând din 
chifla umedă, ușor dulceagă. Pare ciudat, ținând 
cont de faptul că aveai de gând să mă duci înapoi în 
celulă. 

Nesta bău o gură mare de apă din canistră. 

- Am bănuit eu că aveam să te fugăresc o vreme! 

- Îndeajuns de mult încât să fie nevoie să te 
opreşti ca să mănânci ceva? 

Privirile li se întâlniră, iar ochii Nestei se făcură 
argintii în lumina stelară a lui Bryce. 

- Nu cunoaștem peşterile astea. M-am pregătit 
pentru orice. 


- Se pare că nu și pentru Virme. 

- Eşti în viaţă, nu-i aşa? 

Bryce pufni fără să vrea. 

- Corect. 

Nu îşi mai vorbiră după aceea. 

Era posibil să ajungă la o fundătură şi să fi irosit, 
astfel, kilometri şi ore întregi acolo, jos. Însă mersul 
prin tunel părea... pus la cale. Iar Bryce nu avea de 
gând să întrebe despre potenţiala inutilitate a 
expediției lor, dacă asta ar fi făcut-o pe Nesta să 
incerce să o târască înapoi în porţiunea care se 
surpase şi, odată ajunse acolo, să aştepte să le scoată 
cineva. 

Războinica era liberă să facă după cum voia, 
indiferent de consecințe. 


Bryce era atât de cufundată în gânduri, încât nu 
observă că tunelul se bifurca. Nu îşi dădu seama de 
asta decât după ce aproape că trecu de cel care cotea 
la dreapta. Se opri brusc și, în clipa în care nu mai 
auzi paşii Nestei în spatele ei, își dădu seama că 
tovarășa ei de drum făcuse acelaşi lucru. 

Bryce îşi trase în jos gulerul tricoului, astfel încât 
lumina stelară să se proiecteze asupra celor două 
drumuri care li se deschideau în faţa ochilor. 

Spre stânga, tunelul continua, cu zidurile lui de 
stâncă vechi şi dure, curbându-se în beznă. 

Spre dreapta... În jurul arcadei naturale fuseseră 
sculptate o mulțime de stele și de planete, iar în 
vârful ei era un soare care apunea sau răsărea. Bryce 
se întoarse spre el, iar atunci steaua ei lumină mai 
puternic, îndrumând-o într-acolo. 

Pe zidurile tunelului se distingeau destul de bine 
niște scene sculptate, care înfățișau acte de violență 
şi de vărsare de sânge. 

- Cred că trebuie să o luăm la dreapta, spuse 
Bryce, oftând şi acoperindu-şi din nou steaua cu 
tricoul. 


- Prea bine, se învoi Nesta, îndreptându-se spre 
arcadă. 

Înainte ca războinica să intre în tunel, Bryce se 
năpusti asupra ei şi o apucă de partea din spate a 
gulerului. Nesta se răsuci iute şi se aruncă peste 
Bryce, punându-i sabia la gât. Metalul armei era 
cumplit de rece. 

Bryce îşi ridică mâinile, încercând să nu respire 
prea tare, ca să nu atingă acea sabie îngrozitoare mai 
mult decât era nevoie. 

- Nu... Priveşte! strigă ea, arătând cu capul, 
precaută, spre basoreliefurile din tunel, care se aflau 
chiar dincolo de arcadă. 

Nesta nu îndepărtă sabia - al cărei metal rece ca 
gheața părea să pulseze pe pielea lui Bryce, de parcă 
ar fi fost viu şi conștient —, dar îşi întoarse privirea 
spre locul indicat de potrivnica ei. 

- Ce et 

- Basoreliefurile, şopti Bryce. Acasă, munca mea 
constă în examinarea de obiecte de artă antice. 
Trebuie să le studiez, să încerc să le vând şi... nu 
contează, nu e neapărat relevant. Vreau doar să 
spun că am văzut o mulțime de lucrări de artă antice 
ale Feelor, iar reprezentările de pe ziduri sunt un 
avertisment. Aşa că, dacă vrei să fii străpunsă de 
sulițe ruginite, n-ai decât să înaintezi. 

Nesta clipi şi își înclină capul, mai degrabă ca o 
felină decât ca o Fee. Însă îşi cobori sabia. 

Bryce încercă să nu răsufle uşurată în clipa în care 
metalul rece ca gheaţa i se desprinse de pe piele, de 
pe suflet. Nu voia să mai simtă niciodată aşa ceva. 

Nesta cercetă acele basoreliefuri, neștiind sau 
nepăsându-i de impactul pe care îl avusese sabia 
asupra lui Bryce. Privi imaginea care se afla cel mai 
aproape de ele. 

De pe zid le privea o femeie Fee, care, dacă era să 
te iei după veşmintele bogat ornamentate şi după 
bijuteriile luxoase pe care le purta, făcea parte din 
nobilime. Ea parcă s-ar fi adresat unui public, 


urându-le nou-sosiţilor bun-venit în tunel. Era 
tânără și frumoasă, având un aer regal. Părul lung 
curgea în jurul ei ca un râu tăcut, încadrându-i fața 
delicată, în formă de inimă. 

Bryce îşi alungă din suflet ultima urmă de groază 
şi traduse inscripția: 

- Numele ei era Silene. 

Nesta se uită la cuvintele dăltuite sub imagine. 

- Asta e tot ce scrie acolo? 

Bryce ridică din umeri. 

- Fee de modă veche! Restul textului nu e decât o 
înşiruire de titluri simandicoase şi de nume ale 
strămoșilor. Ştii că le plăcea să se fălească. 

Nesta surâse. Bryce făcu semn spre basoreliefurile 
înşirate lângă silueta femeii. 

- Avertismentul se află, de fapt, în povestea pe 
care o spun imaginile, adăugă ea. 

Pe zid fusese sculptat un câmp de luptă întins, 
acoperit cu cadavre. Deasupra lui se conturau 
crucifixe, iar pe ele atârnau alte cadavre. Lighioane 
mari şi întunecate, cu solzi și gheare - Bryce se 
înfioră în clipa în care îşi dădu seama că erau din 
soiul celor ce se aflau în groapa de sub celula ei - se 
înfruptau din victime care urlau. Alte victime, cu 
coastele despicate şi cu organele expuse!, erau 
întinse pe altare de piatră. 

- Sfântă Mamă de Sus..., murmură Nesta. 

- Găurile acelea din cadavre, cele care par a fi 
răni... Pun pariu pe orice că ele conțin mecanisme 
ce trag în trecători, spuse Bryce. Ca un soi de 
perfidă metodă „artistică“ de a-l face pe spectator să 
simtă durerea şi groaza victimelor Fee. 

Bryce ar fi putut jura că pe chipul Nestei apăruse 
un amestec de surpriză şi de jenă, poate din cauză 
că războinica nu observase chiar ea acel amănunt. 

- Şi atunci, cum propui să străbatem tunelul? 

O întrebare gândită. Un test. 

La naiba, nu avea de gând să se blocheze din nou! 
Întinse mâna. 


- Dă-mi ceva greu. Vreau să încerc să declanşez 
mecanismul. 

Nesta oftă, de parcă s-ar fi enervat din nou. Bryce 
se întoarse spre ea, gata să o repeadă, întrebând-o 
dacă avea cumva o idee mai bună, dar chiar atunci 
Nesta își ridică braţul. Flăcări argintii îi înfăşurau 
degetele. Bryce făcu un pas în spate. 

Era foc și, totuşi, nu era foc. Era ceva asemănător 
unui soi de gheaţă devenite flacără. Acel ceva se 
văzu şi în ochii Nestei atunci când ea atinse zidul de 
piatră. Valuri de foc argintiu  acoperiră 
basoreliefurile. 

Se auziră pârâituri de mecanisme... care nu 
reuşiră să își facă treaba. Din ziduri ţâşniră buloane 
de metal ruginit. Sau încercară să o facă. Abia ieşite 
din zid, ele se şi dezintegrară, făcându-se praf. 

Puterea Nestei tremură de-a lungul zidurilor, 
dispărând apoi fără urmă. Pârâituri şi șuierături 
slabe se stinseră în beznă; sunetul scos de capcanele 
care se preschimbaseră în cenuşă. 

Nesta o privi în ochi pe Bryce. Focul care îi 
înfăşura mâna se stinse, însă flacăra argintie din 
ochii ei continuă să scânteieze. 

- Îţi sunt recunoscătoare, spuse războinica, iar 
apoi înaintă. 


Mai târziu, mâncară iarăşi din brânză şi din 
pâinea aceea închisă la culoare, odihnindu-se într-o 
mică nişă scobită în zidul tunelului. Lumina stelară 
a lui Bryce era în continuare singura sursă de 
lumină, estompată de tricou. În tunel era îndeajuns 
de rece ca Bryce să se uite cu invidie la pelerina 
închisă la culoare în care se înfăşurase Nesta. 

Bryce îşi distrase singură atenţia, uitându-se la 
basoreliefurile de pe ziduri: Fee îngenunchind în 
fața unor humanoizi înveșmântaţi în robe, 
nemaipomenit de înalți, cu fărâme de lumină stelară 
în mâinile lor ridicate. Magie. O ofrandă pentru 
creaturile încoronate din fața lor. Una dintre fiinţe 


ținea mâna spre cea mai apropiată Fee, cu degetele 
întinse spre lumina oferită. 

Lui Bryce i se strânse stomacul în clipa în care 
observă că, în spatele Feei care implora, se aflau 
oameni în lanțuri, ce stăteau întinşi pe pământ, 
având chipurile sculptate rudimentar, în contrast cu 
frumuseţea impecabilă, nepământeană, a Feei. Altă 
măiestrie artistică morbidă: ființele umane erau 
doar pietre şi țărână în comparaţie cu Feele şi cu 
stăpânii lor divini. Nici măcar nu meritau efortul de 
a fi sculptați. Erau prezenţi acolo doar pentru ca 
Feele să domnească peste ei, să îi zdrobească sub 
tălpile lor. 

Vocea lui Rigelus îi răsună în minte, îndepărtat. 
Cândva, Asterii le dăruiseră Vanirilor ființe umane 
ca să domnească peste ele, ca să nu se mai 
gândească la faptul că nici ei nu o duceau cu mult 
mai bine, cu toţii fiind sclavi ai Asterilor. Practica 
aceasta continua pe Midgard şi în ziua de azi, 
dându-le Feelor acel fals sentiment de superioritate 
şi de posesiune. Şi se părea că el exista şi în lumea în 
care tocmai nimerise Bryce. 

Nesta termină de mâncat brânza, până la coajă, 
iar apoi întrebă, fără să se uite la Bryce: 

— Steaua ta străluceşte mereu aşa? 

- Nu, răspunse Bryce, înghițind pâinea, dar se 
pare că aici, jos, o face. 

- De ce? 

- Asta am vrut să aflu: spre ce anume mă conduce 
în tunelul ăsta. De ce mă conduce într-acolo. 

- De ce ai nimerit în lumea noastră. 

Probabil că, înainte să o asmută pe războinică 
asupra ei, Rhysand şi ceilalți o informaseră despre 
tot. 

Bryce arătă spre tunel şi spre basoreliefurile 
strävechi de pe ziduri. 

- Ce e locul ăsta, totuși? 

- Ti-am spus mai devreme: nu ştim. Până să te 
furişezi tu pe lângă lighioane, nici măcar Rhys nu 


ştia că există tunelul ăsta. Şi cu siguranţă că nu ştia 
că aici există basoreliefuri. 

- Iar Rhysand e... regele vostru? 

Nesta pufni. 

- Ar vrea el, dar nu e! Este Lordul Preaînalt al 
Curţii Nocturne. 

Bryce ridică dintr-o sprânceană. 

- Deci îi slujeşte unui Rege? 

- Nu avem regi pe aceste meleaguri. Doar şapte 
curţi, fiecare dintre ele fiind condusă de un Lord 
Preaînalt. Uneori, cu o Doamnă Preaînaltă alături. 

O piatră alunecă în umbre. Bryce se întoarse spre 
ea, dar... nimic. Doar întuneric. 

Văzu că Nesta o privea cu atenţie. Aceasta o 
întrebă: 

- De ce nu m-ai lăsat să fiu străpunsă mai 
devreme? M-ai fi putut lăsa să calc direct într-o 
capcană şi apoi să fugi. 

- Nu am de ce să te vreau moartă. 

— Şi totuși, ai fugit din celulă. 

- Ştiu cam cum se sfârşesc interogatoriile. 

- Nimeni nu avea să te tortureze. 

- Nu încă, vrei să spui. 

Nesta nu răspunse, iar în beznă se auzi iarăşi un 
târşâit. Bryce întoarse capul în direcţia respectivă şi 
văzu că Nesta o privea din nou. 

- Ce se aude? întrebă Bryce în şoaptă. 

Ochii Nestei luciră prin beznă precum cei ai unei 
pisici. 

- Doar umbrele. 


CAPITOLUL 10 


Tharion ştia că lucrurile nu aveau să se sfârșească 
bine. Nu câtă vreme Flynn şi Dec îşi ţineau armele 


îndreptate spre Căprioară, iar Marc îşi scosese 
ghearele lucioase, pregătit să îi sfârtece carnea. Nu 
câtă vreme Holstrom stătea ghemuit în faţa lui 
Sigrid, arătându-şi colții. Moştenitoarea Fendyr se 
mulțumea să se uite la fiecare, evaluându-i ca un 
prădător, înțelegând că avea de-a face cu o 
ameninţare, dar nu şi în ce consta aceasta, de fapt. 

Fir-ar să fie! Asta însemna că el trebuia să fie 
vocea raţiunii. 

Aşa că Tharion făcu ce știa el mai bine să facă: 
zâmbi, aşa cum obișnuise cândva să o facă, și 
înaintă, țanţoș, spre Tristan Flynn. 

Îşi puse degetul terminat cu gheară pe ţeava 
pistolului pe care îl ținea în mână lordul Feelor. 

- Respiră, murmură Tharion cu voce liniștitoare. 
Suntem cu toţii pe teritoriu neutru. Nici măcar 
Lidia nu ar fi atât de proastă încât să vă facă rău aici! 
adăugă, făcându-i cu ochiul Căprioarei, deşi 
măruntaiele îi tremurau. Nu-i așa? conchise el. 

Pe chipul Căprioarei nu se putea citi nici o 
emoție, dar ea își plecă bărbia. 

Sigrid făcu un pas în față. 

- Cine eşti? 

Căprioara îşi plimbă ochii aurii peste femela lup. 
Nările i se umflară uşor. 

- Cred, murmură ea cu voce scăzută, că 
întrebarea e cine eşti tu. 

- Nu e treaba ta! interveni Ithan. 

Căprioara îi aruncă o privire care îi dădu de 
înțeles că avea anumite bănuieli, dar că nu asta era 
prioritatea ei... încă. Îi spuse moșştenitoarei Fendyr: 

- Lasă-ne singuri o clipă, te rog! 

Holstrom mârâi: 

- Orice ai de spus, o poţi spune în faţa ei. 

- Într-adevăr? răspunse Căprioara, cercetându-l 
din priviri, după care se uită cu atenţie la Sigrid. Ţi- 
a câștigat încrederea, Holstrom? 

Ithan își încrucișă brațele pe piept. 


- Păreai să ştii totul despre mine în ziua aceea, în 
bar. Spune-mi tu! 

Declan şopti: 

- Holstrom, mă gândesc că Sigrid i s-ar putea... 
alătura dragonului preţ de un minut. 

Ithan îi aruncă o privire furioasă lui Declan, după 
care păru să se înduplece. Dacă toate astea aveau de- 
a face cu Ruhn, dacă singurul mod în care o puteau 
face pe Căprioară să vorbească era ca Sigrid să plece 
din încăpere... 

- Ari şi-a încuiat uşa, interveni Tharion. Sunt 
destul de convins că asta înseamnă că vrea să fie 
singură, explică el, iar apoi dădu din cap spre ușa de 
lângă odaia lui Ari, spunându-i lui Sigrid: Poţi să 
foloseşti liniștită odaia mea. 

Sigrid pufni. 

- Nu sunt un pui căruia să i se comande ce să 
facă... 

- Te rog, interveni Declan, făcând un gest de 
neajutorare. Eu doar... Te rog! 

Marc îşi puse din nou, cu blândețe, mâna pe 
umărul lui. 

Urmă un moment în care Ithan și Sigrid se priviră 
unul pe celălalt și Tharion ar fi putut jura că între ai 
avu loc un soi de luptă a voinţelor. 

Sigrid se zbârli, după care se răsti: 

- Fie! 

Apoi se îndreptă cu pași apăsaţi spre dormitorul 
lui Tharion. 

Silfele dădură să o urmeze, dar Lidia le opri. 

- Voi trei... așteptați! 

Sasa, Malana şi Rithi se întoarseră, privind-o pe 
Căprioară cu ochi măriţi de uimire. Însă Lidia 
rămase tăcută, așteptând ca Sigrid să închidă, cam 
bosumflată, uşa odăii lui Iharion. 

Tritonul băgă de seamă că, la auzul pocnetului 
uşii, than oftase. 

Lidia se uită la ceasul de mână, calculând, 
probabil, cât timp mai aveau până la întoarcerea 


Reginei Vipere. 

- V-am căutat, dar nu era nimeni în... casa 
voastră, spuse ea pe un ton suficient de dispreţuitor 
încât să fie limpede ce părere avea despre casa lor de 
pe strada Archer, iar apoi le zise lui Flynn şi lui Dec: 
Dar ştiam că Ketos a dezertat şi că a căutat refugiu 
în Piaţa de Carne, aşa că am bănuit că și voi vă 
ascundeaţi aici. 

- Ai bănuit? întrebă Declan. Sau ne-a trădat 
cineva? 

- Nu te flata singur, răspunse Căprioara, 
încrucişându-şi brațele. Sunteţi extrem de 
previzibili. 

- Ei bine, te înșeli, fir-ar să fie! spuse Flynn, fără 
să îşi vâre arma în toc. Nu am venit aici ca să ne 
ascundem. 

Declan tuşi, de parcă ar fi vrut să îl întrebe dacă 
acela era subiectul despre care alesese să mintă. 
Marc îşi ascunse un zâmbet. 

- Nu-mi pasă de ce sunteţi aici, spuse Căprioara. 
Nu avem mult timp la dispoziţie. Trebuie să mă 
ascultați. Viaţa lui Ruhn depinde de asta. 

- Ce naiba i-ai făcut lui Ruhn? interveni Flynn. 

Tharion ar fi putut să jure că o undă de durere 
străbătu chipul Căprioarei. 

- Ruhn e în viaţă. La fel și Athalar și Argos. 

- Bryce? întrebă Ithan cu voce răgușită. 

- Nu ştiu. Ea..., murmură Căprioara, clătinând 
din cap. 

Însă Declan întrebă: 

- Baxian? Copoiul? 

Înainte ca Lidia să apuce să răspundă, Flynn 
întrebă: 

- Ce cauţi aici? Ai venit să ne arestezi? Să ne scoţi 
ochii fiindcă am eşuat? adăugă el cu voce frântă. 

Căprioara se întoarse spre lordul Feelor şi, da, în 
ochi îi licărea durere. 

- Am venit să vă ajut să îl salvaţi pe Ruhn. 

Până și Iharion amuţi. 


- E o capcană! exclamă Declan. 

- Ba nu e, răspunse Căprioara, aruncându-le o 
privire sumbră. Athalar, Baxian și Ruhn sunt ţinuţi 
captivi în temnițele de sub palatul Asterilor. Barosul 
şi Șoimul îi torturează zilnic. Ei..., adăugă ea, 
lăsând să îi tresară un mușchi al maxilarului suav, 
prietenii voştri nu au vorbit. Dar nu știu cât timp de 
aici încolo îi va mai amuza pe Asteri suferinţa lor. 

- Scuze, dar nu ești tu principalul lor anchetator?! 
se răsti Declan. 

Căprioara îşi întoarse chipul nefiresc de perfect 
spre războinicul Fee. 

- Aşa mă ştie lumea, da. Nu am timp să vă spun 
totul, dar am nevoie de ajutorul tău, Declan Emmet! 
Mă număr printre puţinii locuitori din Midgard 
care pot să intre în temnițe fără probleme. Şi sunt 
singura care poate să îi scoată de acolo. Dar am 
nevoie de ajutorul tău ca să accesez camerele video 
din palat. Ştiu că ai mai făcut-o. 

- Da, bombăni Dec. Dar chiar dacă am accesat 
camerele, planurile noastre nu s-au finalizat prea 
mulțumitor în ultima vreme. Întreabă-l pe Cormac 
cât de bine ne-a ieşit ultima noastră mare aventură. 

Cuvintele lui îl loviră pe Tharion ca niște pietre. 
Îşi aminti dintr-odată cum Prinţul Feelor se 
distrusese singur. O străfulgerare, și Cormac era 
mort... 

- A dat greş doar pentru că Rigelus ştia că aveau 
să vină, spuse Căprioara cu o voce lipsită de 
asprime. Celestina i-a trădat. 

O undă de şoc îi zgudui pe cei din încăpere, însă 
Marc îi şopti lui Declan: 

- Ţi-am spus eu că Arhanghelii sunt ciudaţi. 

Flynn îşi ridică mâinile. 

- Sunt singurul căruia i se pare că a luat o doză de 
LSD prost? 

Tharion se frecă pe față. 

- Eu cred că încă sunt drogat. 


Flynn pufni, dar 'Iharion se stăpâni, îşi drese 
glasul, iar apoi îi spuse Căprioarei: 

- Permite-mi să clarific câteva lucruri: eşti cel mai 
priceput anchetator al Asterilor, care scoate 
informaţii de la spioni. Nu cu mult timp în urmă, 
chiar în oraşul ăsta, tu şi lupii tăi ne-aţi torturat 
întruna. Eşti, ca să vorbim pe şleau, întruchiparea 
răului. Dar ne ceri să te ajutăm să ne eliberezi 
prietenii. Şi te aştepţi să nu fim bănuitori în privinţa 
asta? 

Lidia îi privi pe toţi preţ de o clipă îndelungată, 
iar Iharion avu destulă minte să se aşeze înainte ca 
ea să spună: 

- Eu sunt agenta Lumina Zilei. 

- Ba pe naiba! se răsti Flynn, îndreptându-şi din 
nou arma spre ea. 

Agenta Zi, care avea o poziţie înaltă în cercurile 
intime ale Asterilor. Agenta Zi, care cunoştea 
planurile Asterilor înainte ca aceştia să acţioneze. 
Agenta Zi, legătura vitală din lanţul de informaţii al 
rebelilor... 

- Miroase a Ruhn, murmură Ithan, iar ceilalți îl 
priviră lung, surprinşi, pe când lupul adulmecă din 
nou, ușurel. Mirosiţi-o... Se simte. 

Spre surprinderea lui 'Iharion, Căprioara se 
îmbujoră puţintel. 

- Eu şi el... 

- Să nu care cumva să o credeţi! se răsti Flynn. 
Probabil că s-a rostogolit în sângele lui, în temniţă! 

Lidia mârâi, dezvelindu-şi dinţii, gestul acesta 
fiind prima crăpătură în mina calmă pe care o afişa. 

- Nu l-aş răni niciodată! Tot ce am făcut în ultima 
vreme, tot ce fac acum, fac ca să îl ţin în viaţă. Ştii 
cât de greu e să îl ţin pe Pollux la distanță?! Să îl 
conving să se miște încet? Ai idee cum e să fac asta?! 
îl întrebă ea pe Flynn, urlând de-a dreptul. 

Flynn făcu un pas în spate. Lidia răsufla greu, 
tremurând. 


- Trebuie să îl scot de acolo, adăugă ea. Dacă nu 
mă ajuţi, atunci vei fi răspunzător de moartea lui. Şi 
te voi distruge, Tristan Flynn! 

El clătină lent din cap, vădit derutat, dar şi 
sceptic. 

Căprioara se întoarse spre Iharion, iar acesta se 
împotrivi din răsputeri privirii ei arzătoare. 

- M-am asigurat că Cuirasatul din Străfund te-a 
luat la bord după ce agentul Arc Argintat s-a 
sacrificat, încercând să îi nimicească şi pe Asteri 
odată cu el. I-am spus comandantului Sendes că 
Ruhn, Athalar și Baxian au fost capturați şi că Bryce 
a dispărut. Eu l-am împiedicat pe Rigelus să vă ia 
urma, i-am împiedicat pe Asteri să îi ucidă pe cei 
care au însemnat vreodată ceva pentru Ruhn, Bryce 
sau Athalar. 

- Sau poate că tu eşti cea care a scos toate aceste 
informaţii de la agenta Zi, iar acum ai venit ca să ne 
prinzi şi pe noi în capcană! spuse Iharion. 

- N-ai decât să crezi ce vrei, răspunse Căprioara, 
ai cărei umeri se lăsară în jos, trădându-i epuizarea, 
iar lui Tharion i se făcu milă de ea preţ de o 
secundă. Dar peste trei zile voi încerca să îi eliberez! 
Și, fără ajutorul vostru, voi da greş. 

- Chiar şi dacă te credem, situaţia e foarte grea 
pentru noi. Avem rude pe care le iubim şi pe care 
Asterii le vor ucide fără să clipească, spuse Declan. 

- Atunci, ne folosim de aceste trei zile ca să îi 
ascundem pe toţi, dar cu cât știu mai mulţi, cu atât 
cresc şansele să fim descoperiţi. 

- Doar nu vorbeşti serios! îi strigă Flynn lui 
Declan. Ai încredere în monstrul ăsta? 

Declan o privi în ochi pe Căprioară şi Tharion 
ştiu că el cântărea în acea clipă orice ar fi văzut în ei. 

- Ceea ce ne-a spus are sens, Flynn! Tot ce ne-a 
împărtăşit Ruhn despre Zi... se potriveşte. 

- Ruhn ştie ce eşti? se răsti Flynn. 

Lidia îl ignoră şi, în schimb, se uită la Tharion. 

- Am nevoie și de tine, Ketos. 


Tharion ridică din umeri cu o nonşalanţă pe care, 
de fapt, nu o simţea. 

- Din păcate, nu pot să părăsesc clădirea asta. 

- Găseşte o cale să ieşi. Am nevoie ca, după ce îi 
salvăm, să fii aliatul și susținătorul meu pe 
Cuirasatul din Străfund. 

Holstrom spuse: 

- Se pare că Regina Viperă e dealerul tău. De ce 
nu îi ceri ei să îi dea drumul lui Tharion? 

Lidia îl privi drept în ochi, cu o autoritate care 
contrasta puternic cu firea ei de metamorf 
căprioară. 

- De ce nu o faci tu, Ithan Holstrom? 

În voce i se simţi ceva ce Tharion nu fu în stare să 
priceapă... o provocare, poate. O mănusșă aruncată. 

- Ruhn ştie? întrebă Flynn din nou. 

- Da, răspunse Căprioara. El, Athalar şi Bryce 
ştiu. Baxian, nu. 

Flynn înghiţi în sec. 

- L-ai minţit pe Ruhn! 

- Ne-am minţit reciproc, spuse ea, iar în ochii 
aurii îi licări un soi de emoție. Nu ar fi trebuit să ne 
dezvăluim identitățile. Amândoi... am mers prea 
departe. 

- De ce ne-am deranja ajutându-te să îi salvezi? 
întrebă Declan. Ruhn și Hunt nu sunt importanți 
pentru Ophion, în afară de faptul că sunt niște 
luptători buni. lar Argos nu are nici o legătură 
cu Ophion. 

- Hunt este important pentru Bryce Quinlan şi 
pentru activarea puterii ei. Baxian Argos este un 
războinic puternic şi un spion iscusit. Prin urmare, 
e important pentru noi toţi. 

- Iar Ruhn? întrebă lIthan, ridicând din 
sprâncene. 

- Ruhn este important pentru mine, răspunse 
Căprioara, fără urmă de îndoială în voce. Peste 
două zile, la răsăritul soarelui, un schif vă va aştepta 
în portul Ionia, la capătul docului nordic. Urcaţi pe 


el, iar căpitanul vă va duce la câteva mile distanță de 
țărm. Aruncaţi asta în apă și aşteptaţi! încheie ea, 
aruncându-i o pietricică albă lui Tharion. 

El mai văzuse o astfel de piatră, în ziua aceea, în 
mare, în apropiere de Ydra. Și atunci Lidia aruncase 
o astfel de piatră în apă, iar Cuirasatul din Străfund 
îşi făcuse apariţia. 

Probabil că Lidia observase că era șocat, deoarece 
îi spuse: 

- Am chemat nava în ziua aceea, după cele 
petrecute pe Ydra. Aruncă piatra în ocean, iar 
Cuirasatul din Străfund va veni din nou şi vă va 
duce spre Pangera. 

În încăpere se aşternu tăcerea. 

Lidia se uită la silfele care stăteau ghemuite pe 
gâtul lui Flynn şi spuse: 

- Am câteva întrebări pentru voi trei. 

- Pentru noi? cârâi Sasa, ascunzându-se după 
urechea stângă a lui Flynn. 

Luminată de flacăra ei, pielea lui Flynn străluci, 
roşiatică. 

Lidia explică: 

- Întrebări despre regina voastră. 

- Despre lrithys? murmură Malana, strălucind 
într-o nuanţă de violet închis. Unde... 

- Ştiu unde e, spuse Lidia cu voce calmă. 

Dar Tharion observă, spre surprinderea lui, că 
mâinile ei tremurau. 

- Însă vreau să ştiu ce ştiţi voi despre ea. Despre 
temperamentul ei. 

- Unde o ţin Asterii? întrebă Sasa pe un ton 
răspicat, făcându-se de un alb incandescent, din 
pricina furiei. 

Lidia își ridică bărbia. 

- Răspundeţi-mi la întrebări și vă voi lămuri! 

- Ştiam doar zvonuri despre ea, spuse Rithi, 
ițindu-se de după urechea dreaptă a lui Flynn. E 
nobilă și îndrăzneață... 

- E de încredere? întrebă Lidia. 


Rithi se vâri din nou după urechea lui Flynn, dar 
Sasa se răsti: 

- E regina noastră! E însăşi întruchiparea 
onoarei! 

Lidia o privi cu calm pe silfă şi spuse: 

- Cunosc numeroşi conducători care nu 
întruchipează câtuşi de puţin acea virtute. 

Uluit, Tharion o privi cu ochi mari pe 
Căprioară... pe agenta Zi. Pe aliata lor. 

- Ce altceva? adăugă ea. 

- Asta e tot ce știm, tot ce am auzit, răspunse 
Malana. lar acum, spune-ne, unde e? 

Lidia întrebă, surâzând: 

- Aţi da buzna să o salvaţi? 

- Nu le trata de sus! se răsti Flynn cu o 
solemnitate care nu îi stătea în fire. 

Silfele se înghesuiră mai aproape de el. 

Tharion fu de-a dreptul şocat să o vadă pe Lidia 
plecându-și capul. 

- Îmi cer iertare. Curajul şi loialitatea voastră sunt 
demne de laudă. Mi-aş fi dorit să am o mie ca voi la 
dispoziţia mea, spuse ea. 

- La naiba cu complimentele tale! se răsti Sasa, a 
cărei flacără străluci cu putere. Ai promis... 

- Asterii o ţin în palatul lor. 

- Vrem să aflăm mai mult de-atât! strigă Sasa, 
strălucind din nou într-o nuanță de alb 
incandescent. 

- Atunci, ar fi trebuit să vă tocmiţi mai bine! 

Tharion se încordă. Poate că agenta era aliatul lor, 
dar la naiba de nu era alunecoasă! 

În tăcerea încărcată de furie ce se așternu peste 
încăpere, Căprioara se îndreptă spre uşă. Se opri 
înainte să o deschidă şi le spuse tuturor, fără să se 
întoarcă: 

- Ştiu că nu aveţi încredere în mine. Nu vă 
învinuiesc. Neîncrederea voastră îmi arată că mi-am 
făcut treaba foarte bine. Însă..., murmură ea, oftând 
şi privind peste umăr, iar Tharion o văzu înghițind 


în sec, ...Ruhn şi Athalar sunt în pericol. Chiar în 
clipa asta, Rigelus îşi pune problema de a alege pe 
care dintre ei să îl dea morţii. În ceea ce îl priveşte, 
totul se reduce la cum ar afecta-o pe Quinlan 
alegerea lui. Dar după ce se hotărăște, nu îl voi 
putea opri. Aşa că..., adăugă ea cu voce frântă, ... 
așa că vă implor. Ajutaţi-mă să o scot la capăt 
înainte să fie prea târziu! Găseşte o cale de a ieşi din 
situația asta cu Regina Viperă, îi spuse ea lui 
Tharion, dând din cap spre el, după care îi adresă 
acelaşi gest lui Declan, zicându-i: Fii pregătit ca, la 
semnalul meu, să accesezi camerele de luat vederi 
din Palatul Etern. Şi, pentru numele Lunei, fiți pe 
doc peste două zile! îi conjură ea pe toţi, 
aruncându-le o privire arzătoare. 

lar apoi plecă. Preţ de o clipă îndelungată, nici 
unul dintre ei nu putu să scoată o vorbă. 

- Ei bine, Flynn, spuse în cele din urmă Declan, 
cu voce aspră, se pare că ţi s-a împlinit dorința! 


CAPITOLUL 11 


Vuietul apei învolburate răsună în peșteră, 
împroşcând-o în față pe Bryce cu stropi atât de reci, 
încât păreau tot atâtea sărutări de gheaţă. 

Basoreliefurile stranii continuaseră să se înşiruie 
până în locul acela, înfățișând bătălii măreţe ale 
Feelor, scene de dragoste și naşteri. Înfăţişând o 
regină mascată, cu o coroană pe cap şi ţinând în 
mână însemne ale puterii, care stătea în fața unei 
mulțimi ce o adora. În spatele ei, un palat semet, 
clădit pe un vârf de munte, se înălța spre cer, iar 
niște cai înaripaţi zburau prin mulțimea de nori de 
deasupra. Fără îndoială că scena aceea ţinea de 
iconografia religioasă, fundamentând dreptul divin 


de a conduce al acelei regine. Iar în spatele palatului 
din vârf de munte se întindea un arhipelag acoperit 
de vegetaţie, redat într-o manieră uimitor de 
detaliată şi de iscusită. 

Basoreliefurile descriau un tărâm binecuvântat, 
pe care înflorea o civilizaţie prosperă. Una dintre 
scene semăna atât de mult cu friza de la Baletul din 
Oraşul Semilunii, care îl înfățișa pe bărbatul Fee 
făurind sabia, încât Bryce mai că nu icni de 
surprindere. Înainte ca Bryce şi Nesta să ajungă la 
râu, ultima scenă dăltuită în zid fusese una de 
tranziție, înfățişând un rege și o regină ai Feelor 
aşezaţi pe tronuri, în spatele lor înălțându-se un 
munte - diferit de cel pe care se afla palatul -, 
deasupra căruia se aflau trei stele. Deci, o altă 
împărăție. Înainte să se îndrepte spre râu, Nesta 
spusese că în acea scenă apăreau, probabil, vreun 
Lord Preaiînalt şi Doamna lui. 

Nesta nu comentase în legătură cu partea de jos a 
basoreliefului, care înfățișa peisajul de sub tronurile 
lor, parcă desprins din Hel, un soi de infern 
îngrozitor. Siluete umanoide se zvârcoleau în dureri, 
suferind printre sloiuri de gheaţă și fiare acoperite 
cu solzi, care mușcau. Acele victime trebuie să fi 
reprezentat fie foști inamici înfrânți, fie o ilustrare a 
ceea ce îi aştepta pe cei care aveau să îi sfideze pe 
stăpânitori şi care refuzau să se plece în fața 
acestora. 

Scena aceea de groază se întindea pretutindeni, 
chiar și sub arhipelag şi sub palatul din vârf de 
munte. De parcă ar fi încercat să spună că până şi 
acolo, în paradis, moartea şi răul continuau să 
existe. Un motiv obișnuit şi în arta midgardiană, de 
obicei însoţită de legenda: Et in Avallen ego. 

Chiar și în Avallen, iată-mă. 

O promisiune şoptită a Morţii. O altă versiune a 
unui memento mori. O aducere aminte a faptului că 
moartea aștepta mereu, inexorabil. Chiar și în 
Avallen, insula binecuvântată a Feelor. 


Poate că toată arta străveche care ridica în slăvi 
ideea de memento mori fusese adusă pe Midgard de 
poporul acestei lumi. 

Sau poate că ea, Bryce, se gândea prea mult la tot 
soiul de prostii, care nici măcar nu contau în 
momentul de față. Mai ales că în faţa ei se întindea 
un râu de netrecut. 

Ea şi Nesta priviră lung la apele ce se revărsau cu 
repeziciune pe lângă ele, ape întunecate precum 
noaptea, care se adânceau în caverne. Mirosul de 
fier era mai puternic aici, probabil pentru că acum 
se aflau mai aproape de râu ca înainte. Nu avea 
importanţă. Tot ce conta era că tunelul continua de 
cealaltă parte, iar prăpastia era îndeajuns de mare 
încât săritul peste ea să nu fie o opţiune. 

- Acum ar fi momentul potrivit ca prietenii tăi 
înaripaţi să ne găsească, bombăni Bryce. 

Steaua ei lumina în faţă, slab, dar continuând să 
arate spre cărarea aflată de cealaltă parte a râului. 

Nesta privi peste umăr. 

- Tu te-ai disipat din celulă! 

Deci umbrele chiar le spuseseră totul Nestei şi 
celorlalţi. 

- Nu o poţi face din nou? întrebă războinica. 

- Eu..., se bâlbâi Bryce, ...ei bine, află că asta m-a 
secătuit de puteri, mărturisi ea, neplăcându-i defel 
că trebuia să îşi dezvăluie slăbiciunile, dar 
neîntrezărind altă cale de ieşire. Încă îmi revin! 

- Sunt convinsă că magia ta ar fi trebuit să se 
refacă până acum. Ai reuşit să o foloseşti împotriva 
mea înainte de surpare. Iar steaua de pe pieptul tău 
continuă să strălucească. Sunt sigură că a rămas 
ceva magie în tine. 

- Mereu am reușit să fac steaua să strălucească, 
mărturisi Bryce. Cu mult înainte să am vreodată cu 
adevărat putere. 

Preţ de o clipă, Bryce cumpăni în gând dacă să îi 
spună sau nu Nestei cum își dobândise puterile mai 
mari, cum putea să devină şi mai puternică, dacă 


cineva o alimenta. Doar pentru ca războinica să 
vadă că nu era o amărâtă care se bloca în fața unui 
dușman, fie el un Virme uriaş sau nu. 

Însă atunci i-ar fi dezvăluit despre abilităţile ei 
mai mult decât ar fi fost înțelept să o facă. 

- Tu nu poţi să te... disipezi? o întrebă ea pe 
Nesta. 

- N-am încercat niciodată, recunoscu războinica. 
Puterile mele sunt neobişnuite pentru cineva din 
categoria Feelor Preaînalte. 

- Feele Preaînalte? Spre deosebire de... Feele 
normale? 

Nesta ridică din umeri. 

- Folosesc titlul de Preaînalte ca să pară mai 
importante decât sunt de fapt. 

Bryce zâmbi. 

- Seamănă cu Feele din lumea mea, spuse ea, 
înclinându-şi capul. Dar tu eşti o Fee Preaînaltă. De 
ce vorbeşti despre ele de parcă n-ai fi şi tu una? 

- Sunt nouă pe tărâmul Feelor, răspunse Nesta, 
concentrându-se din nou asupra râului. M-am 
născut om și am fost preschimbată în Fee Preainaltă 
fără voia mea, mărturisi ea, iar apoi oftă şi adăugă: 
E o poveste lungă, dar locuiesc pe tărâmul zânelor 
doar de câţiva ani. O mare parte din lucrurile de aici 
încă mi se par stranii. 

- Cunosc sentimentul, recunoscu Bryce. Mama 
mea e om, iar tatăl, Fee. Am trăit toată viaţa între 
două lumi. 

Nesta dădu ușor din cap, în semn de încuviințare, 
dar spuse: 

- Nimic din toate astea nu ne ajută să traversăm 
râul. 

Bryce îşi privi însoţitoarea. Dacă Nesta era om la 
origine şi fusese preschimbată în Fee, deşi ea, Bryce, 
nu ştia cum naibii era posibil aşa ceva, poate că încă 
era de partea oamenilor. Poate că ar fi înţeles ce 
însemna să fii lipsit de putere şi înspăimântat, într-o 
lume menită să te oprime şi să te ucidă... 


Sau poate că fusese trimisă ca să îi câştige 
simpatia şi încrederea, servindu-l, de fapt, pe aşa- 
numitul Lord Preainalt. Poate că tot ce spusese ea în 
timpul peregrinării lor prin acele tuneluri fusese o 
minciună. În plus, războinica aceasta era îndeajuns 
de puternică încât fusese chemată să arunce o 
privire la Cornul de pe spatele ei... Nu era defel o 
mieluşică lipsită de apărare. 

- Ai chef de înot? o întrebă Bryce pe Nesta, 
îngenunchind şi vârându-şi mâna în râu, iar în clipa 
în care simţi răceala de gheaţă a apei, şuieră, 
înfuriată. 

Grozav. Pur şi simplu... grozav. 

Se încruntă la şuvoiul întunecat, ce curgea repede, 
luminat de steaua ei. Pietre albe, netede, licăreau 
puternic în adâncuri. Foarte puternic. 

Bryce aruncă o privire la steaua ei. Acum 
strălucea mai puternic. Se ridică și își şterse mâna 
udă şi rece de colanţi, în dreptul coapsei. Lumina 
stelei se estompă. 

- Ce este? întrebă Nesta, făcând un pas spre ea şi 
ducându-și mâna la sabia pe care o purta prinsă la 
spate. 

Bryce îngenunche din nou şi își vâri iarăşi mâna 
în râul îngheţat. În clipa în care fu îndreptată spre 
apă, steaua străluci mai puternic. Bryce se răsuci pe 
genunchi, îndreptându-şi steaua spre sensul în care 
curgea apa. Drept răspuns, lumina stelară se aprinse 
cu putere. Apoi, în momentul în care Bryce se 
întoarse din nou spre tunelul din faţa lor, lumina se 
estompă. 

- Cred că glumești, mormăi Bryce, ridicându-se 
din nou în picioare. 

- Ce e? întrebă Nesta, cercetând din priviri râul şi 
întunericul din jurul lor. 

Bryce nu răspunse. Steaua o condusese până 
acolo. Dacă voia ca ea să sară în râu... 

Bryce îi aruncă Nestei o privire peste umăr. 


- Ne vedem pe fundul râului, spuse ea şi, 
făcându-i cu ochiul, sări în apele învolburate. 


Răceala șuvoiului îi tăie răsuflarea lui Bryce. 

Steaua lumina râul, mica ei bulă de raze 
dezvăluind albastrul limpede, uimitor, al apei. 
Tavanul înalt al cavernei deveni sticlos, iar Bryce 
abia reuşi să își țină capul deasupra şuvoiului 
tumultuos și să nu se izbească de bolovanii ce se 
ițeau de-a lungul firului şerpuitor al râului. 

În spatele lui Bryce, Nesta sărise în apă, la rândul 
ei. Cu o clipă în urmă, pe când trecuse de o cotitură, 
Bryce o auzise răstindu-se: 

- Idioată nesăbuită! 

După aceea, vuietul râului înghiţise toate 
sunetele. 

Bryce se gândi că steaua o conducea undeva, cu 
siguranță. Spre ceva. 

Fu azvârlită printr-o altă cotitură din caverne şi, 
pe când se străduia să își ţină capul deasupra apei, 
steaua păru să emită o rază mai puternică în bezna 
dimprejur. 

Lumina argintie se opri asupra unui bazin de 
dimensiuni reduse, care ieşea în afară de cealaltă 
parte a râului. O spărtură în vâltoare, situată chiar 
în fața unui mic țărm lângă care se afla... o altă gură 
de tunel. 

Bryce începu să înoate spre bazinul acela, cu 
trupul chinuit de efortul de a se menţine 
perpendicular pe curent, în strădania de a ajunge la 
fâşia aceea de apă stătătoare, înainte să treacă de ea. 
Cu fiecare mișcare a braţelor, cu fiecare lovitură a 
picioarelor, Bryce se apropia de țărmul cel îngust. 

Se întoarse ca să îi spună Nestei să se îndrepte şi 
ea spre țărm, dar descoperi că războinica se afla la 
doar câteva zeci de centimetri în urma ei, înotând 
cu frenezie spre țărm. Așa că Bryce continuă să 
înoate, la rându-i, cu braţele încordându-i-se în 
timp ce râul o trăgea fără milă în față. Dacă ea şi 


Nesta nu aveau să ajungă curând la acel bazin, 
atunci erau pierdute cu desăvârşire... 

Smucitura apei se potoli. Bryce înotă mai uşor, 
mai rapid. 

Și apoi ajunse în bazin, unde apa era liniştită şi 
ușoară în comparaţie cu fiara turbată din spatele lor. 
Uşurată, Bryce se agăţă de țărmul stâncos şi ieși din 
apă. 

Lângă ea se auzi scrâşnet de pietre, iar apoi, 
răsuflarea fornăită, greoaie, a Nestei. 

Războinica mormăi, gâfâind: 

- Ce... naiba... 

Bryce trase în piept aerul acela pur, minunat, 
chiar dacă începea să tremure de la frigul îngrozitor 
pe care îl simțea până în măduva oaselor. 

- Steaua mi-a sugerat să mă îndrept spre locul 
ăsta, reuși ea să spună. 

- Mi-ar fi prins bine o avertizare, mârâi Nesta. 

Bryce se ridică în coate, trăgând, hulpavă, aer în 
piept. 

- De ce? Ai fi încercat să mă faci să mă 
răzgândesc. 

- Pentru că..., se răsti Nesta, ștergându-și apa din 
ochi şi ridicându-se în genunchi, ...am fi putut să 
coborâm aici fără să ne udăm! Nu am voie să te 
pierd din ochi nici măcar o clipă, așa că nu am avut 
de ales și a trebuit să te urmez. Dar pentru că ai sărit 
în apă atât de al naibii de repede... acum înghețăm 
de frig. 

- Cum am fi putut să ajungem aici fără să ne 
udăm? întrebă Bryce, tremurând de frig și 
clănțănind deja din dinţi. 

Nesta îşi dădu ochii peste cap şi li se adresă 
umbrelor: 

- Acum poți să te arăţi! 

Bryce se răsuci pe genunchi, ducând mâna spre o 
armă care lipsea, chiar în clipa în care Azriel ateriză, 
venind de deasupra lor. 


Aripile îi erau atât de larg întinse, încât aproape 
că atingeau ambele margini ale cavernei. La şold 
avea prins pumnalul negru, al cărui mâner 
întunecat licărea slab în lumina stelei lui Bryce. Iar 
pe deasupra umărului său lat, cu mânerul ei la fel de 
întunecat, ce părea o umbră întrupată, se vedea 
Sabia Stelară. 


- Ce naiba vrei să spui? Cum adică Bryce nu e în 
Hel? reuși Ruhn să rostească folosindu-se de ciotul 
de limbă care îi mai rămăsese, la fiecare răsuflare 
având impresia că înghiţea cioburi de sticlă. 

Hunt nu îi răspunse, iar Ruhn presupuse că, 
oricum, nu se aşteptase să primească un răspuns. 

Baxian mârâi: 

- Unde? 

Ruhn își dădu seama că îngerul nu avea să 
reușească să spună mai mult de atât. 

- Nu ştiu, răspunse Hunt, cu vocea răguşită de la 
tipat. 

Mai devreme, Şoimul trăsese de un mâner care îi 
făcuse să cadă în gol şi râsese atunci când cei trei 
scânciseră fiindcă trupurile rănite li se loviseră de 
piatra rece, fiind împroșcaţi, pe deasupra, cu 
sângele, urina şi excrementele din nişte băltoace 
împuţite. Dar măcar se aflau pe podea. 

Încă legat cu lanţuri de încheieturile mâinilor şi 
de glezne, Ruhn nu putu decât să rămână întins pe 
jos, tremurând, cu lacrimile prelingându-i-se pe 
obraji din pricina ușurării pe care o simţea în 
umeri, braţe și plămâni. 

Înainte să plece, Şoimul împinsese spre ei o tavă 
cu mâncare, însă o lăsase îndeajuns de departe de ei 
încât să fie nevoiţi să se târască prin propria urină și 
prin propriile fecale ca să ajungă la ea înainte să se 
adune şobolanii. 

În momentul de față, Baxian, ale cărui aripi pe 
jumătate crescute erau pătate cu sânge, încerca să 
ajungă la tavă, împingându-se cu picioarele în 


pietre. Întinse mâna murdară spre ciorbă şi spre 
apă, iar apoi scoase un geamăt sonor. O rană din 
coaste prinse să îi sângereze. 

Ruhn nu era convins că putea mânca, deși trupul 
lui urla după mâncare. Trase aer în piept şi avu 
impresia că îl tăia cineva cu fierăstrăul. 

Oracolul îi spusese că spița regală se încheia cu el. 
Oare văzuse că avea să sfârşească aici... de unde nu 
mai era chip să iasă viu? Îl străbătu o senzaţie de 
frig, mai rea decât răcoarea umedă din temniţă. 

Cu mult timp în urmă, se împăcase cu ideea că 
asta îi era sortit. Ce-i drept, nu neapărat cu acest fel 
de a muri, ci cu ideea unui sfârșit prematur la 
modul general. Dar acum, când Bryce făcea cu 
adevărat parte din neamul regal, profeția lămurea şi 
soarta ei. Dacă nu ajunsese în Hel... poate că nici 
măcar nu mai era în viaţă. Iar spița regală avea să se 
sfârşească odată cu morțţile lor. 

Nu putea să îi împărtășească lui Athalar bănuielile 
lui. Nu putea să îi transmită acea fărâmă de 
disperare care l-ar fi frânt pe Umbra Mortis mai 
mult decât ar fi făcut-o oricare dintre instrumentele 
de tortură ale lui Pollux. Ăsta avea să fie secretul lui. 
Adevărul lui îngrozitor, care să îi supureze în inimă 
precum o rană infectată. 

Mirosul de pâine veche îi umplu nările, 
ridicându-se mai presus de duhoare, în timp ce tava 
fu împinsă în faţa lui, împroșcând cu lichid dintr-o 
băltoacă de... o, nu voia să ştie ce era acel lichid! 
Deși simţul mirosului îi dădea deja câteva sugestii 
îngrozitoare. 

- Trebuie să mănânci, spuse Hunt în timp ce își 
ducea la gură, cu mâini tremurătoare, o cană plină 
cu ciorbă. 

- Deci nu ne vor morți! exclamă Baxian, ridicând 
lent o bucată de pâine. 

- Nu încă, spuse Athalar, sorbind încet, de parcă 
s-ar fi aşteptat ca trupul să îl trădeze şi să dea toată 


mâncarea pe gât dintr-o singură înghiţitură. 
Măânâncă, Danaan! 

Era o poruncă, iar Ruhn se trezi întinzându-şi 
degetele slabe şi tremurătoare spre ciorbă. Ca să o 
ducă la buze, trebui să își adune toată concentrarea, 
toată puterea. Abia dacă simţea gustul mâncării. O, 
da, limba încă i se regenera. Mai luă o gură. 

- Nu ştiu unde e Bryce, spuse Hunt cu voce 
răguşită. 

Apucă o bucată de pâine cu mâna sănătoasă. 
Degetele arse de la cealaltă mână îi erau răsucite în 
toate direcţiile. De la unele dintre ele îi lipseau 
unghiile. 

La naiba, cum de ajunseseră în situaţia asta? 

Athalar luă ultima îmbucătură de pâine şi se lăsă 
pe spate - drept în grămăjoarele şi în băltoacele 
împuţite. Închise ochii, iar aureola aceea sumbră îi 
străluci pe frunte. Ruhn știa că postura relaxată a lui 
Athalar era în contradicţie cu gândurile lui. Ştia că, 
probabil, îngerul era înnebunit de grijă şi de groază. 

Pesemne că pe Athalar îl rodea vinovăția. Însă n- 
ar fi trebuit să poarte o asemenea povară... Cu toţii 
făcuseră alegeri care îi aduseseră în situaţia de 
acum. Însă cuvintele erau prea grele, prea dureroase 
ca Ruhn să le rostească. 

Baxian termină de mâncat şi se întinse, la rândul 
lui, adormind pe dată. Barosul şi Șoimul îl 
torturaseră deosebit de tare pe Copoi. Pentru ei, 
împrejurarea de faţă era de ordin personal: Baxian 
fusese unul de-ai lor. Tovarăş de arme, partener de 
cruzime cu ei. Acum aveau să îl distrugă bucată cu 
bucată. 

Ruhn îşi ridică din nou cana - una făcută din 
silicon, ca să nu poată fi spartă şi folosită ca armă - 
şi se uită la apa din ea, căreia îi privi ondulaţiile: de 
la marginea cănii, spre centru, iar apoi dinspre 
centru, spre marginea cânii. 

- Trebuie să ieşim de aici! spuse el. 


Nimic nu i se păruse vreodată mai prostesc decât 
acele cuvinte. Bineînţeles că trebuia să iasă de acolo. 
Din atât de multe motive, fir-ar să fie! 

Dar Athalar deschise un ochi și îl privi pe Ruhn 
drept în față. Pe faţa celui dintâi se vedeau durerea, 
furia şi hotărârea, nedomolite, în pofida aureolei și a 
însemnului de sclav de pe încheietura mâinii. 

- Atunci, vorbeşte cu... persoana ta. 

Iubită, de fapt, dar îngerul nu rosti acel cuvânt. 

Ruhn scrâşni din dinţi, simțind o explozie de 
durere în gura-i distrusă. Prefera să moară acolo 
decât să o implore pe Căprioară să îl ajute. 

- Găseşte altă cale! 

- Am stat în temniţele astea... vreme de șapte ani, 
spuse Hunt. Nu există cale de ieşire. Mai ales că 
Pollux e atât de pornit să ne sfârtece în bucăţi. 

Ruhn îi privi din nou aureola. Ştia că îngerul nu 
se referea doar la o cale de ieșire din temniţă. Ei le 
aparțineau acum Asterilor. 

Baxian se trezi din toropeală şi şopti, istovit: 

- Athalar, nu mi-a plăcut niciodată... prin ce-ai 
trecut. 

- Sunt surprins că n-am primit o medalie de 
onoare atunci când am plecat de aici! 

Acele vorbe glumeţe nu se potriveau cu privirea 
întru totul goală a lui Hunt. Ruhn nu suporta să 
vadă căutătura aceea la Umbra Mortis. 

Baxian chicoti tremurat, intrând în joc: 

- Poate că, de data asta, Pollux îţi va da una! 

Ruhn știa prea bine că, dacă se elibera, Pollux 
avea să fie primul ticălos pe care să îl ucidă. Nu 
zăbovi asupra motivelor. Nu zăbovi asupra furiei pe 
care i-o stârnea de fiecare dată vederea îngerului cu 
aripi albe. 

Fusese atât de prost! Naiv, nesăbuit și pur și 
simplu un prost că permisese ca relaţia lui cu Zi - cu 
Lidia - să ajungă atât de departe, greşeală la care se 
adăuga aceea de a fi uitat de avertismentul 
Oracolului. Se amăgise în a crede că acea profeție 


însemna, probabil, că avea să fie lipsit de urmași. 
Fusese atât de jalnic și de singur, încât trebuise să 
creadă în varianta cea mai bună, deşi era limpede că 
se îndrepta, inexorabil, spre dezastru. 

Tot ce-i rămăsese era să pună capăt lucrurilor. 
Aşa că spuse: 

- Pe atunci erai singur, Athalar. 

Hunt îl privi pe Ruhn în ochi, de parcă l-ar fi 
întrebat dacă vorbise serios. Ruhn se mulțumi să 
dea din cap în semn că da. Prieteni, fraţi, orice ce 
genul ăsta... era de partea lui Athalar. 

Ceva licări în ochii acestuia din urmă. Poate că 
era recunoștință. Sau speranță. Mult mai bine decât 
vidul acela de dinainte. Asta îl făcu pe Ruhn să se 
concentreze mai tare. Îi limpezi ungherele 
înceţoşate de durere ale minţii. Poate că el se 
îndrepta spre dezastru, dar asta nu trebuia să i se 
întâmple neapărat şi lui Hunt. Cât despre Bryce... 

Ruhn îşi întoarse privirea înainte ca Hunt să 
poată vedea teama care îi umplea ochii şi inima. 

Din fericire, Baxian adăugă: 

- lar pe atunci nu erai nici... Umbra Mortis. Te-ai 
schimbat, Athalar! 

Hunt râse răgușit, plin de provocare și de sfidare. 
Slavă zeilor pentru asta! 

- Te gândeşti la vreun plan, Danaan? 


CAPITOLUL 12 


- Ai fost aici în tot acest timp? 

Bryce îl privi pe războinicul înfăşurat în umbre, 
în timp ce se îndepărtau de râu, coborând spre 
intrarea în tunel. Urmau strălucirea stelei lui Bryce, 
care o îndruma din nou în față, luminând slab 
basoreliefurile din jurul lor. Lui Bryce îi clănțăneau 


dinţii de frig, însă mișcarea îi încălzea trupul 
înghețat, însă asta nu ţinea mai mult de o clipă. 

Azriel, aflat la câţiva paşi în urma ei, în timp ce 
Nesta îi conducea prin tunel, se mulțumi să dea un 
răspuns scurt: 

- Da. 

Nesta pufni. 

- Nu vei afla mai mult de la el! 

Bryce îi aruncă lui Azriel o privire peste umăr, 
încercând să îşi potolească tremuratul. 

- Umbrele tale au fost cele pe care le-am văzut 
mai devreme în lumina mea? 

- Da, răspunse el din nou. 

Nesta chicoti. 

- Şi probabil că a rămas supărat din pricina asta. 

- Totuşi, m-am bucurat să te văd sărind în râul 
ăla rece ca gheaţa, spuse Azriel pe un ton blând, iar 
Bryce ar fi putut jura că văzuse o umbră de zâmbet 
pe chipul lui frumos. 

Dar ea îl întrebă: 

- De ce a fost nevoie să te ascunzi? 

- Ca să observe, răspunse Nesta în locul lui, fără 
să își încetinească pasul. Ca să vadă ce aveai să faci. 
Unde anume mă conduceai. De cum ne-am dat 
seama că exista un tunel, am făcut provizii şi te-am 
urmărit. 

De aceea avea mâncare la ea! 

Trecură pe lângă alte basoreliefuri, pe care flacăra 
argintie a Nestei le dezarma, făcându-le inofensive 
cu mult înainte ca ei trei să se apropie de ele. 
Basoreliefurile acelea înfățișau scene mai pașnice, în 
care apăreau copii mici, ce se jucau, sau în care 
copaci înfloriţi, apoi golași, apoi din nou înfloriţi, 
înfățișau trecerea timpului. Scene perfecte, 
frumoase, care contrastau cu discuţia celor trei. 

Bryce făcu semn spre pasaj şi spre basoreliefuri. 

- Nu ştiu nimic mai mult decât ştii tu. Mă 
mulțumesc să mă iau după lumină. 

- Şi ai ajuns drept în râu, mormăi Nesta. 


Azriel chicoti în spatele ei. 

Bryce îl privi din nou. Se uită la aripile lui, la 
armură şi la urechi, dându-și seama că vârfurile 
acestora din urmă nu erau ascuţite, ci rotunjite, 
precum cele de om. Mai devreme văzuse 
basoreliefuri în care erau înfăţişaţi războinici care 
semănau cu el — armate întregi. 

- Aveţi Vaniri în lumea asta? 

Azriel miji din ochi. 

- Ce e aia? 

Bryce îşi încetini paşii până când ajunse să 
meargă umăr la umăr cu el. Deşi poate că şi el îi 
îngăduise să o facă. 

- În Midgard, adică în lumea din care provin, asta 
e o denumire a tuturor ființelor magice, neumane. 
Fee, îngeri, metamorfi, neamul Apelor, silfi..., 
enumeră ea, în timp ce Azriel ridica din sprâncene 
la auzul fiecărei denumiri. Practic, Vanirii se află în 
vârful lanțului trofic! 

- În lumea asta, spuse Nesta, care continua să 
meargă în faţa lor, frecându-şi braţele reci şi ude ca 
să şi le mai încălzească, avem doar oameni şi Fee. 
Dar în rândul Feelor avem Fee Preaînalte, aşa cum 
suntem... eu şi Amren. Și ceea ce unii numesc 
creaturi fantastice inferioare: oricare alte creaturi 
magice. lar apoi sunt cei ca Azriel, care este 
illyrian - nu e Fee Preaînaltă, nici creatură 
fantastică inferioară, ci pur şi simplu... illyrian. 

- Creaturi fantastice inferioare, zici? întrebă 
Bryce.  Snobismul e adânc înrădăcinat în 
nemuritori! 

Azriel mormăi. Poate că ăsta era felul lui de a 
râde. 

- Deci şi Rhysand e illyrian? întrebă Bryce, 
curioasă. Are aripi la fel cu cele ale lui Azriel. 

- Pe jumătate, răspunse Nesta. E pe jumătate Fee 
Preaînaltă şi pe jumătate illyrian. 

Azriel îşi drese glasul, de parcă ar fi avertizat-o să 
nu mai vorbească atât de mult, iar Nesta adăugă pe 


un ton tăios: 

- Şi a moștenit aroganţa de la ambele categorii! 

În acel moment, Azriel chiar că îşi drese glasul, 
iar Bryce zâmbi fără să vrea, deşi îi clănțăneau 
dinții. 

Bryce aruncă o privire la Sabia Stelară de pe 
spatele lui Azriel, iar apoi la pumnalul prins la 
şoldul lui. Auzul i se ascuţi preţ de o clipă şi o 
bufnitură surdă îi ajunse la urechi, iar mâna îi 
zvâcni, de parcă armele i-ar fi atras-o spre ele. 

Aripile lui Azriel zvâcniră în același timp, iar el își 
roti umerii, de parcă ar fi încercat să scape de o 
senzaţie fantomatică. Bryce îi aruncă o ocheadă 
Nestei și văzu că aceasta îl cerceta din priviri pe 
Azriel, ca şi cum un asemenea gest din partea lui ar 
fi fost ceva neobişnuit. 

În timp ce îşi freca mâinile îngheţate ca să şi le 
încălzească, Bryce memoră această informaţie şi își 
întipări în minte și întrebările la care căuta răspuns. 

Stai cu ochii pe premiu, îşi aminti ea în timp ce îşi 
continuau drumul. Maestră la îndrugat baliverne. 


Era limpede că pe Azriel îl deranja să aibă asupra 
lui pumnalul şi Sabia Stelară. 

Pe măsură ce îşi croiau drum prin întuneric, iar 
hainele li se uscau încetul cu încetul, acesta fiind şi 
ritmul în care li se dezgheţau trupurile, Bryce 
observă că aripile îi zvâcniră sau că își rotise umerii 
de cel puţin şase ori. 

Ca să nu mai pomenim de bufnitura surdă pe 
care ea o auzea ori de câte ori se apropia prea tare de 
el. 

Traversară un pârâu lat cât un râu, dar cu ape 
puțin adânci şi cu albia stâncoasă. Din fericire, 
steaua lui Bryce lumina tunelul situat de cealaltă 
parte a pârâului. De data aceasta nu mai erau 
nevoiți să înoate. În timpul traversării, steaua 
lumină nişte creaturi albe, vâscoase, care se târâră 
din calea lor. Bryce îşi stăpâni imboldul de a se 


înfiora din pricina acelor creaturi sau din cauza 
mirosului de fier al apei, care îi umplea nările. Ca să 
nu se mai gândească la fauna scârboasă a pârâului, 
ca întrebă: 

- Feele au construit aceste tuneluri? 

Aflată cu câţiva paşi mai în faţă, Nesta nu 
răspunse. Însă după o clipă, Azriel, care mergea în 
spatele ei, spuse: 

- Nu cred. Judecând după mărimea lor 
semnificativă, aş zice că un Virme de Middengard a 
săpat pasajele. E chiar posibil să se fi folosit de apele 
astea ca să se deplaseze. 

- Are vreo importanţă? întrebă Nesta, fără să se 
uite în spate. 

- Cine ştie, murmură Azriel. Ar trebui să fim 
atenţi. S-ar putea ca Virmele să le folosească şi acum 
pentru a accesa reţeaua de tuneluri. 

Bryce intră în stare de alertă. 

- De ce spui asta? 

Azriel dădu din cap spre o grămăjoară de chestii 
albe, despre care ea crezuse, în mod eronat, că erau 
tot creaturile pe care le văzuseră mai devreme şi 
care semănau cu niște mormoloci ce se zvârcoleau. 

- Oase. Ale dihăniilor din galeria în care se află 
podul. 

Bryce se împiedică de o piatră alunecoasă şi căzu 
în apa rece ca gheaţa, iar palmele şi genunchii 
prinseră să o usture... 

Simţi pe dată cum o mână puternică o apucă de 
spate, dar fu prea târziu, fiindcă deja îşi făcuse pe 
mâini şi pe picioare o mulțime de zgârieturi 
dureroase. 

- Ai grijă! o avertiză Azriel, aşezând-o pe o piatră 
mai stabilă. 

Aflându-se iarăşi aproape de el, Bryce simţi de 
data asta un impuls ciudat şi în stomac, nu doar în 
urechi. Pumnalul era chiar acolo, sabia era atât de 
aproape... 


Azriel mârâi şi încremeni locului, de parcă ar fi 
simţit şi el acelaşi lucru: dorința armelor de a fi 
împreună sau separate, ori cine ştie ce altceva, 
puterea lor stranie, care se vădea de îndată ce se 
aflau aproape una de cealaltă... 

- Ai grijă pe unde calci, spuse el, iar apoi se dădu 
în spate. 

Acum el era îndeajuns de departe ca Bryce să nu 
mai simtă acea chemare stranie a sabiei şi a 
pumnalului. Îi dispăru senzaţia ciudată din stomac, 
iar simțul auzului îşi reveni. 

Atunci când ajunseră la mal, ignoră usturimea 
din palme şi îşi şterse sângele de pe genunchii 
răniți, simțind că mirosul lui era mai puternic decât 
cel al râului. Fir-ar să fie! Îi plăcuseră colanţii pe 
care îi purta acum. Văzu că, împreună cu sângele, se 
lua de pe ea şi noroi. Plescăi din limbă şi îşi şterse 
mâna de zidul de piatră, încercând să şi-o curețe cât 
mai bine. 

Îşi dădu seama prea târziu că mânjise cu sânge şi 
cu noroi un basorelief ce reprezenta două femei Fee, 
care, cu un aer senin, cântau la lăută. Își ceru scuze 
din priviri, lor și celui care le sculptase, mort de 
multă vreme, iar apoi își văzu de drum. La nesfârşit. 


- Mâinile nu ţi se vindecă, îi spuse Azriel lui 
Bryce, mergând în spatele ei, în ziua următoare. 

Sau ce-o fi fost acum, ţinând seama de faptul că 
dormiseră cu toţii câteva ore, fără să găsească în 
beznă vreun semn al trecerii timpului. Bryce 
moțăise ușor, agitat, conștientă de fiecare picătură 
de umezeală şi de fiecare bucăţică de piatră din 
tunel, de răsuflarea şi de foşnetul hainelor 
războinicilor de lângă ea. 

Avea impresia că aceștia îi monitorizau fiecare 
respirație. 

După ce îmbucaseră iute câte ceva, își văzuseră de 
drum. Şi se părea că Azriel simţise mirosul emanat 
de mâinile ei, care încă sângerau. 


Nesta, care mergea în fața lor, se opri, de parcă ar 
fi fost îngrijorată de cuvintele lui Azriel. Veni la 
Bryce, cu mâna întinsă, iar aceasta îi arătă palmele 
zgâriate. 

- Să fie ceva în apă? îl întrebă Nesta în șşoaptă pe 
Azriel. 

- Genunchii i s-au vindecat, murmură Azriel 
drept răspuns. 

Bryce nu voia să știe cum de aflase el asta. Își privi 
mâinile zgâriate, sângerânde, petele de sânge şi 
noroiul de pe ele. 

- Poate că magia mea se comportă straniu aici, 
jos. Așa s-ar explica de ce steaua funcționează ca 
un... GPS. 

Limba i se împletici în gură în momentul în care 
trebui să pronunţe GPS în limba lor, dar cei doi nu 
dădură nici un semn că nu ar fi ştiut la ce se referea. 

În schimb, Azriel o întrebă: 

- Cât de repede te vindeci de obicei? 

El întinse mâna după a ei, iar lumina stelară căzu 
peste mâinile lui aurii... şi pe cicatricile de pe ele, 
care acopereau fiecare centimetru de piele. 

Bryce mai dăduse cu ochii de cicatrici prima oară 
când se întâlniseră, pe malul acela neguros de râu, 
dar uitase de ele. Nu văzuse niciodată cicatrici de 
arsuri atât de extinse. 

Sabia și pumnalul, aflându-se acum atât de 
aproape de ea, începură să vibreze și să o 
ademenească. Urechile i se înfundară și simţi un gol 
în stomac. 

Aripile lui Azriel zvâcniră. 

Însă Bryce respinse chemarea armelor și spuse 
despre mâinile ei sângerânde: 

- Fiind pe jumătate om, sunt obișnuită să mă 
vindec mai greu, dar după ce am trecut prin Cădere, 
m-am vindecat într-un ritm relativ normal pentru 
Vaniri. 

Probabil că Nesta fusese informată şi despre 
Cădere, deoarece nu întrebă ce era, ci se mulțumi să 


spună: 

- Poate că asta are de-a face şi cu faptul că 
durează atât de mult până ca magia să ţi se 
regenereze. 

- Repet, genunchii i s-au vindecat, le aminti 
Azriel. 

Bryce aruncă o privire la cicatricile groase de pe 
degetele lui. Oare ce... sau cine îl tratase cu atâta 
brutalitate? Și deși ştia că era o prostie să se 
deschidă în fața lor, să dea dovadă de 
vulnerabilitate, şopti: 

- Cel care m-a zămislit... obişnuia să îl ardă pe 
fratele meu ca să îl pedepsească. Nici cicatricile lui 
nu s-au vindecat. 

Ruhn își făcuse tatuaje peste ele, lucru pe care ea 
îl descoperise cu puţin timp înainte să vină aici. lar 
aflând despre durerea pe care el o îndurase... 

Azriel îi dădu drumul la mână, dar nu spuse 
nimic, ci rămase în spate, la o distanță suficient de 
mare încât sabia şi pumnalul să nu îi mai şoptească 
lui Bryce. Nu lăsă să se vadă dacă armele continuau 
să îl supere, ci le făcu semn celor două să meargă 
mai departe, după care înaintă prin beznă şi preluă 
el conducerea micului lor grup. Bryce îl privi preţ 
de o clipă, iar apoi îl urmă, simțind, din cine știe ce 
motiv, o apăsare în piept. 

Nesta înaintă prin tunel, ţinându-se, de data 
aceasta, puțin mai aproape de Bryce. La un moment 
dat, îi șopti: 

- Îmi pare rău pentru suferința fratelui tău. 

Cuvintele ei o calmară pe Bryce și o ajutară să se 
concentreze. 

- Într-o bună zi, îl voi face pe tatăl meu să 
plătească pentru asta. 

- Foarte bine, răspunse Nesta. Foarte bine. 


- Povestiţi-mi despre Daglani! 
Vocea lui Bryce răsună prea tare în peştera 
altminteri silenţioasă, în care stătea sprijinită de 


peretele tunelului, având deasupra capului un 
basorelief ce înfățișa trei femei Fee dansând. 
Mirosul sângelui ei umplea locul, iar rănile de pe 
mâini îi erau încă deschise și îi sângerau. Nu 
îndeajuns de tare încât să fie îngrijorător, ci avea 
doar o scurgere uşoară, din când în când. 

Azriel şi Nesta, așezați unul lângă celălalt cu 
lejeritatea dată de familiaritatea dintre ei, se 
încruntară amândoi. 

- Nu știu nimic despre Daglani, spuse Nesta, iar 
apoi se gândi puţin şi adăugă: Dar, cu aproape șapte 
luni în urmă, l-am răpus pe unul dintre 
contemporanii lor. 

Bryce ridică din sprâncene. 

- Deci nu un Asteri... adică un Daglan? 

Azriel se foi. Observându-i mișcarea, Nesta îi 
aruncă o privire piezişă şi apoi îi spuse lui Bryce: 

- Nu cred. Creatura aceea, Lanthys, era o specie 
aparte. Era... îngrozitor. 

Bryce își înclină capul. 

- Cum l-ai ucis? 

Nesta nu răspunse. 

Bryce îşi ridică privirea spre mânerul sabiei ce se 
zărea peste umărul războinicei. 

- Cu sabia aceea? 

Nesta se mulţumi să spună: 

- Numele ei e Ataraxia. 

- E un cuvânt din limba străveche. 

Nesta dădu din cap, adeverind. Bryce murmură: 

- Pace interioară... Aşa se numeşte sabia ta. 

- Lanthys a râs de asta, de asemenea. 

- Eu nu râd, replică Bryce, privind-o pe Nesta 
drept în ochi. 

Pe chipul acesteia din urmă se citea doar o 
curiozitate neascunsă. Ea spuse: 

- Cicatricea prin care emani lumină... are formă 
de stea în opt colţuri. De ce? 

Bryce se uită lung la lumina estompată de tricoul 
ei. 


- Cred că e simbolul Celor Născuţi din Stele. 

- Şi magia te-a însemnat astfel? 

- Da. Atunci când... am dezvăluit lumii cine 
eram, ce eram, mi-am scos steaua din piept. A lăsat 
în urmă cicatricea cu pricina, răspunse ea, iar apoi îi 
aruncă o privire lui Azriel și adăugă: Ca o arsură. 

Expresia de pe chipul lui Azriel era impenetrabilă. 
Însă Nesta întrebă: 

- Deci ai o stea în tine? O stea reală? 

Bryce ridică dintr-un umăr. 

- Da? Adică... nu literalmente. Nu e ca o sferă 
uriașă de gaze, care se învârte prin spaţiu. Dar e 
lumină stelară. 

Nesta nu păru prea impresionată. 

- Şi ai spus că aceşti Asteri... au stele în ei, de 
asemenea? 

Bryce se înfioră. 

- Da. 

- Atunci, care e diferenţa dintre tine şi ei? întrebă 
Nesta. 

- În afară de faptul că eu nu sunt o colonialistă 
intergalactică ticăloasă? 

Ar fi putut jura că Nesta surâse. Şi că Azriel 
scoase un chicot uşor, fantomatic. 

- Corect, fu de părere Nesta. 

- Eu... nu ştiu, murmură Bryce, dusă pe gânduri. 
Nu m-am prea gândit la asta. Dar... 

Îşi aminti de acele ultime clipe în care fugise de 
Rigelus, de exploziile de putere care sfărâmaseră 
marmura și sticla, trecându-i, arzătoare, pe lângă 
obraz... 

- Lumina mea e doar atât, adăugă ea. Lumină. 
Asterii pretind că puterile lor izvorăsc din stele 
sfinte, care se află în ei. Dar, folosindu-se de lumina 
aceea, pot manipula lucruri în mod fizic. Pot să 
ucidă şi să distrugă. Oare o lumină stelară care 
poate să fărâmițeze pietre este lumină? Ne-au 
îndrugat doar minciuni până acum, așa că se poate 
să nu aibă deloc stele în ei, să posede doar o magie 


strălucitoare, care seamănă cu o stea, iar ei să o fi 
numit stea sfântă doar ca să uimească pe toată 
lumea. 

Azriel spuse, foşnind din aripi: 

- Atunci, numele puterii lor are vreo importanţă? 

- Nu, recunoscu Nesta. Eram doar curioasă. 

Bryce se muşcă de buză. Oare în ce consta de fapt 
puterea Asterilor? Sau puterea ei? A ei era lumină, 
dar pesemne că a lor era, într-adevăr, forţa brută a 
unei stele... a unui soare. Atât de fierbinte şi de 
intensă, încât avea capacitatea de a distruge totul în 
calea ei. Un astfel de gând nu avea deloc darul să o 
liniştească, așa că, având nevoie de un nou subiect 
de discuţie, o întrebă pe Nesta: 

- Ce fel de sabie e asta? 

Mânerul simplu al armei se întrezărea peste 
umărul războinicei. 

- Una care poate ucide făpturi ce nu pot fi ucise, 
răspunse Nesta. 

- La fel şi Sabia Stelară, șopti Bryce, iar apoi dădu 
din cap spre Azriel. Și pumnalul tău poate să ucidă 
făpturi de neucis. 

- Se numește Grăitorul-de-Adevăr, murmură el 
cu acea voce lină, care părea cea a unei umbre. Și 
nu, nu poate. 

Bryce ridică dintr-o sprânceană. 

- Deci... pumnalul ăsta are darul de a spune 
adevărul? 

Azriel îi aruncă un surâs a cărui răceală o întrecea 
pe cea a aerului din peșteră. 

- Îi face pe oameni să spună adevărul. 

Poate că Bryce s-ar fi cutremurat, dacă nu ar fi 
surprins-o pe Nesta dându-și ochii peste cap. Asta îi 
dădu suficient curaj ca să îndrăznească să îl întrebe 
pe războinicul înaripat: 

- De unde provine pumnalul? 

Azriel o privi cu ochii lui cafenii, care erau plini 
de precauţie şi de calm. 

- De ce vrei să ştii? 


- Pentru că Sabia Stelară îi cântă, răspunse Bryce, 
arătând spre arma prinsă la spatele lui. Știu că o 
simţi şi tu, mărturisi ea, încercând să îl facă să dea 
lucrurile pe față. Te scoate din minţi, nu-i aşa? Şi 
senzația asta ţi se înrăutățeşte ori de câte ori mă 
apropii de tine. 

Din nou, Azriel nu lăsă să i se citească nimic pe 
chip. 

- Aşa este, răspunse Nesta în locul lui. Nu l-am 
mai văzut niciodată atât de agitat. 

Azriel se încruntă la prietena lui, dar recunoscu: 

- Se pare că cele două arme vor să fie aproape una 
de cealaltă. 

Bryce dădu din cap, încuviinţând. 

- Atunci când am aterizat pe peluza aceea, au 
reacționat instantaneu în clipa în care s-au aflat 
aproape una de cealaltă. 

- Cine se aseamănă se adună, spuse Nesta, dusă 
pe gânduri. Multe lucruri magice reacționează unele 
la celelalte. 

- Mi s-a părut ceva unic. Ca un soi de... reacţie. 
Sabia a emanat o lumină puternică. Pumnalul a 
emanat întuneric. Ambele sunt făurite din acelaşi 
metal negru. Iridiu, nu-i așa? întrebă Bryce, dând 
din bărbie spre Azriel, care purta pumnalul la şold. 
Minereu dintr-un meteorit căzut? 

Tăcerea lui Azriel fu o confirmare în sine. 

- V-am spus și în temniţă, continuă Bryce. În 
lumea mea există o profeție despre sabia pe care o 
port și despre un pumnal. Odată aduse laolaltă, ele 
vor reuni popoarele noastre. Atunci când pumnalul 
și sabia se vor reuni, la fel se va întâmpla și cu 
popoarele noastre. 

Nesta se încruntă. 

- Şi chiar crezi că ăsta e pumnalul cu pricina? 

- Prea multe lucruri se potrivesc, ca să nu fie aşa, 
spuse Bryce, ridicându-și mâna care încă îi sângera 
şi observând pe dată că amândoi se încordaseră, 
drept pentru care îşi depărtă degetele și adăugă: 


Simt atracţia dintre sabie şi pumnal. Şi cu cât mă 
apropii mai tare de ele, senzaţia asta se intensifică. 

- Atunci, stai departe de ele, o avertiză Nesta. 

Bryce îşi lăsă mâna în jos și se întoarse, cercetând 
din priviri zidurile sculptate. 

- Iar basoreliefurile acestea spun o poveste, să 
ştiţi! 

Nesta îşi ridică privirea spre imagini și se uită cu 
luare-aminte la cele trei Fee care dănțuiau în prim- 
plan, la stelele de deasupra lor, la insulele răzlețe şi 
îndeosebi la cea muntoasă, cu castelul construit pe 
cel mai înalt vârf al ei. lar dedesubt se afla, 
bineînţeles, acea lume de dincolo, plină de suferinţă. 
Memento mori. Et in Avallen ego. 

- Ce fel de poveste? 

Bryce ridică din umeri. 

- Dacă aș fi avut la dispoziţie câteva săptămâni, aş 
fi putut să privesc toate imaginile și să le analizez. 

- Dar nu ne cunoşti istoria, spuse Nesta. Nu ai 
dispune de nici un context. 

- Nu am nevoie de context. Arta are un limbaj 
universal. 

- Cum este cel tatuat pe spatele tău? întrebă 
Nesta. 

În regulă. Era rândul lor să pună întrebări. 

- Prietena voastră, Amren, a spus cumva că era 
aceeași limbă cu cea folosită în vreo carte? 

Azriel întrebă, cu chipul împietrit: 

- Cum se numeşte limba cu pricina în lumea 
voastră? 

Bryce răspunse, clătinând din cap: 

- Nu știu. Mai devreme, am spus adevărul. Eu și 
prietena mea ne-am... Am băut mult într-o noapte. 

Şi fumaseră o tonă de rădăcină-voioasă, dar nu 
era nevoie ca şi cei doi să afle asta, sau să le explice 
despre drogurile de pe Midgard. 

- Abia de îmi amintesc ce s-a întâmplat. Prietena 
mea mi-a spus că înseamnă: Prin dragoste, totul este 


posibil. 


Nesta plescăi din limbă, dar nu cu dispreţ, ci de 
parcă ar fi înțeles. 

Bryce continuă: 

- Ea a pretins că a ales textul dintr-o carte de la 
salonul de tatuaje, dar... eu nu cred că asta. 

Trebuia să schimbe subiectul, să nu mai discute 
despre Corn. Repede. Mai ales că Nesta fusese 
chemată ca să îi cerceteze tatuajul. 

Azriel întrebă: 

- Cum de cunoștea prietena ta o astfel de limbă? 

- Nu ştiu nici acum. De luni întregi încerc să îmi 
dau seama ce anume ştia. 

- De ce nu o întrebi, pur şi simplu? contracară 
Nesta. 

- Pentru că e moartă, o lămuri Bryce, pe un ton 
mai inexpresiv decât intenționase, dar ceva se frânse 
înlăuntrul ei în clipa în care rosti astfel de vorbe, 
chiar dacă trăise zilnic cu acea realitate timp de mai 
bine de doi ani. Asterii au poruncit să fie asasinată, 
după care au prezentat totul ca pe o crimă 
demonică, adăugă ea. Prietena mea era pe punctul 
de a descoperi un adevăr foarte important despre 
Asteri şi despre lumea noastră, aşa că ei au poruncit 
să fie ucisă. 

- Ce adevăr? întrebă Azriel. 

- Şi eu am încercat să aflu care era adevărul acela, 
răspunse Bryce. 

- Limba în care e scris tatuajul tău făcea parte din 
povestea asta? insistă Azriel. 

- Nu ştiu... Am reuşit doar să aflu că descoperise 
ce erau cu adevărat Asterii, ce anume le fac ei 
lumilor pe care le cuceresc. Dacă mă voi întoarce 
vreodată acasă..., spuse Bryce, simțind în suflet o 
apăsare cu adevărat insuportabilă, ...poate că voi 
afla şi restul. 

Se aşternu tăcerea. În cele din urmă, Nesta dădu 
din cap spre cele două Fee care dănţuiau deasupra 
lui Bryce. 


- Deci ce înseamnă imaginea asta? Dacă tot n-ai 
nevoie de context! 

Bryce studie basorelieful. Cercetă dansul, stelele, 
insulele idilice de pe fundal, iar apoi șopti: 

- Înseamnă că a existat cândva bucurie în lumea 
asta. 

Tăcere. Apoi Nesta întrebă: 

- Atâta tot? 

Bryce nu-şi luă privirea de la dansatori, de la stele, 
de la pământurile acoperite de vegetație. Ignoră 
întunericul de sub toate acestea. Se concentră 
asupra lucrurilor bune... mereu asupra lor. 

- Oare nu doar asta contează? 


CAPITOLUL 13 


Regina Viperă catadicsi să se întâlnească cu Ithan 
abia peste cinci ore. 

Şi poate că intervalul acela s-ar fi prelungit dacă 
Ithan nu ar fi deschis uşa dinspre holul pe care erau 
staționatți doi asasini Fee şi nu ar fi ameninţat să facă 
ravagii prin depozit. 

Abia atunci fusese însoţit acolo, în biroul ei. 

li lăsase pe Flynn, Dec, Marc și Tharion să 
dezbată în şoaptă nu numai despre cum naiba aveau 
să plece din Piaţa de Carne, ci şi despre o chestiune 
mult mai spinoasă: dacă să aibă sau nu încredere în 
Căprioară. Silfele, şocate de faptul că aceasta o 
menţionase pe regina lor pierdută, se retrăseseră în 
dormitorul lui Tharion, împreună cu Sigrid. Femela 
dragon încă nu ieşise din odaia ei. 

Însă Ithan se săturase de dezbătut, de pus 
întrebări. Nu se pricepuse niciodată la astfel de 
fleacuri. Poate că de vină era atletul din el, dar voia 
pur şi simplu să facă ceva. 


Nu avea importanţă dacă puteau sau nu să aibă 
încredere în Căprioară. Dacă ea îi putea duce în 
Pangera, mai aproape de prietenii lor... el avea de 
gând să accepte oferta. Dar mai întâi trebuia să îl 
scoată de acolo pe un alt prieten. 

Ithan se aşeză pe un scaun vechi, verde, dintr-un 
birou cu adevărat dărăpănat, privind-o pe Regina 
Viperă cum scria, tastă cu tastă, pe un calculator 
care ar fi putut la fel de bine să fie un bloc de 
cimeni. 

Pe calculatorul cu pricina se afla o statuie a Lunei, 
cu săgeata îndreptată spre chipul Reginei Vipere. 
Aceasta mai ţăcăni de câteva ori pe tastatură, 
intenţionat, cu unghiile-i lungi, după care îl privi pe 
Ithan cu ochii ei verzi. 

- Deci ce-a fost cu tot urlatul ăla? 

Ithan își încrucişă braţele pe piept. Pe birou se afla 
o statuetă a Cthonei, sculptată în piatră neagră. Cu 
un braţ, zeiţa ţinea un sugar la pieptul ei gol. În 
celălalt braţ, întins, ţinea o sferă: Midgard. Cthona, 
născătoarea de lumi. O atinse, distrat, adunându-şi 
curajul. 

- Vreau să discutăm despre ce vei face în legătură 
cu Sabine, spuse el. 

Regina Viperă se lăsă pe spătarul scaunului, 
legănându-şi părul lins, tuns bob. 

- Din câte ştiu eu, gărzile mele i-au tăiat gâtul lui 
Amelie Ravenscroft, iar ea, după ce s-a trezit, a 
găsit-o pe Sabine, Primul Aparent, i-a târât trupul 
acasă şi a hrănit-o constant cu primă lumină, ca să 
se regenereze. S-a pus deja pe picioare. 

Ithan simţi cum îi îngheţa sângele în vine. 

- Deci Sabine şi-a revenit rapid. 

Regina Viperă îşi înclină capul. 

- Sperai să se întâmple altfel? 

Ithan nu răspunse, ci întrebă, la rândul lui: 

- Şi acum ne vei da pe mâna ei pe mine şi pe 
Sigrid? 


Regina Viperă deschise un sertar, scoase din el o 
tabacheră de argint, luă o ţigară și şi-o puse între 
buze. 

- Depinde de cât de frumos îmi ceri să nu o fac, 
Holstrom. 

În timp ce regina vorbea, ţigara se mişca în sus și- 
n jos. Apoi ea luă o brichetă și o aprinse, trăgând un 
fum zdravăn. 

- Ce va trebui să fac? întrebă Ithan. 

Regina Viperă îl măsură din priviri, suflând 
cercuri de fum. Apoi îşi trecu limba peste buza de 
jos. Îl gustă... Îl mirosi. Aşa cum făceau șerpii. 

- Mai întâi, haide să facem cunoştinţă! Nu ne-am 
cunoscut niciodată, nu-i aşa? 

- Salut! Îmi pare bine de cunoştinţă! 

- Ce ţâfnos eşti! Te credeam un sentimental. 

Ithan își dezveli colții. 

- Nu ştiu de ce ai presupune aşa ceva. 

Regina Viperă mai trase o dată, lung, din țigară. 

- Nu ești tu lupul care a încălcat ordinele lui 
Sabine şi i-a condus pe ceilalți metamorfi spre 
Luncile Asphodel, ca să îi salveze pe oameni? Ca să 
îi pună la adăpost pe cei mai vulnerabili din Casa 
Pământului şi a Sângelui? 

Ithan mârâi: 

- Am făcut un lucru bun. Nu a însemnat nimic 
altceva. 

Regina Viperă expiră o dâră de fum, semănând 
mai mult cu un dragon decât cea aflată la etaj. 

- Asta rămâne de văzut. 

Ithan o sfidă: 

- În ziua aceea, şi tu ţi-ai trimis oamenii ca să 
ajute. 

- Am făcut un lucru bun, îi repetă vorbele Regina 
Viperă. Nu a însemnat nimic altceva. 

- Poate că şi acum vei fi dispusă să faci un lucru 
bun. 

- Cumperi sau vinzi, Holstrom? 


Ithan își ţinu în frâu lupul lăuntric, care urla la el 
să înceapă să sfârtece în stânga și-n dreapta. 

- Uite ce-i, eu nu mă joc. 

- Ce păcat! răspunse ea, privindu-și unghiile 
îngrijite. Nici Sabine nu se joacă. Voi, lupii, sunteți 
atât de plictisitori! 

lthan dădu să spună ceva, dar se răzgândi. În 
schimb, medită la ce spusese Regina Viperă, la ce 
făcuse. 

- Nu-ţi place de Sabine. 

Un zâmbet lent se înfiripă pe chipul reginei. 

- Îi place cuiva de ea? 

Ithan strânse din pumni. 

- Dacă nu-ţi place de ea, de ce i-ai dat drumul? 

- Te-aş întreba același lucru, căţeluș! Era la 
pământ... de ce nu ai ucis-o de tot? 

Ithan se încordă fără să vrea. 

- Desigur, continuă Regina Viperă, moștenitoarea 
Fendyr - Sigrid, ziceai? - ar trebui să o ucidă. Voi, 
lupii, nu numiţi asta... provocare? 

- Doar într-o luptă deschisă, cu membri ai haitei 
din Bârlog ca martori. Dacă Sigrid ar fi ucis-o pe 
Sabine noaptea trecută, așa ceva ar fi fost pur şi 
simplu un asasinat. 

- Chestiune de semantică. 

Fl simţi un fior pe şira spinării. 

- Vrei ca Sabine să moară! 

Regina nu spuse nimic. 

- Să înţeleg că acesta e prețul cerut? Vrei să o 
ucid... 

- O, nu! N-aș îndrăzni să mă amestec în astfel de 
politici. 

- Doar droguri și suferință, nu-i aşa? 

Reginei i se înfiripă din nou pe chip acel zâmbet 
lenevos. 

- Ce ar zice dragul tău frate dacă ar şti că ești aici, 
cu mine? 

Ithan n-avea de gând să îi ofere satisfacția de a-l 
vedea reacționând. 


- Spune-mi ce anume ne ceri ca să putem ieși cu 
totii de aici! 

- O luptă, răspunse Regina Viperă, stingând 
ţigara. Doar una. Cu tine în arenă. Un eveniment 
privat, toarse ea. Doar pentru mine. 

- De ce? întrebă than. 

- Pun mare preţ pe amuzament. Mai ales pe al 
meu, răspunse ea, zâmbind din nou, iar apoi 
adăugă: O singură luptă şi apoi puteţi să părăsiţi 
locul ăsta nevătămaţi... iar Ketos va fi liber. În cazul 
în care câştigi, primeşti toate cele de mai sus. Nu va 
fi nevoie de nimic altceva. 

La naiba! Ar fi trebuit să îl ia pe Marc cu el. Marc 
ar fi cântărit situaţia, ar fi depistat orice capcană de 
la un kilometru distanţă. 

Dar lthan știa că dacă ieşea din birou, dacă se 
ducea după altcineva, Regina Viperă şi-ar fi retras 
oferta. Acum totul depindea doar de el. 

- Voi lupta şi apoi ne vei lăsa pe toţi să plecăm. 
Imediat după luptă. 

Regina Viperă îşi cobori bărbia. 

- Ba chiar vă voi da o maşină care să vă ducă 
oriunde vreţi să mergeţi. 

O singură luptă. Fl luptase mult la viaţa lui. Iar 
Tharion luase parte la încăierările din arena reginei 
şi nu părea prea șifonat... 

- Nu voi gusta din veninul tău, spuse el. 

- Cine a zis că ţi-l ofer? ripostă ea, făcând o 
grimasă. 

- ÎI vei elibera și pe Tharion de venin, adăugă 
Ithan. Gata cu subjugatul! 

- Mă simt jignită, Holstrom! Veninul e o legătură 
sacră între semenii mei. 

- Nimic nu e sacru pentru tine. 

Regina Viperă ridică un deget şi întoarse statueta 
Lunei spre Ithan, cu săgeata îndreptată spre el. 

- Ce vorbeşti? 

- Prinderea în capcană nu are nici o valoare dacă 
nu e urmată de acţiune. 


Regina Viperă surâse. 

- Câtă ipocrizie! 

Ithan o privi drept în ochi, lăsând-o să vadă lupul 
din el — sau, oricum, ce mai rămăsese din el. 

Cu siguranță că dorinţa reginei ascundea un 
şiretlic, dar timpul se scurgea, iar el nu vedea altă 
variantă de a ieși din buclucul ăsta. 

- În regulă, răspunse Ithan. O luptă. 

- S-a făcut, toarse Regina Viperă, iar apoi, cu 
mişcări şerpuite şi graţioase, se ridică şi se duse la 
ușă. Lupta e diseară, la ora zece. Prietenii tăi pot să 
privească, dacă vor. 

Regina deschise uşa, ceea ce însemna că îi ordona 
să iasă din birou. Ithan se supuse, iar ea scoase o 
altă tabacheră, de data aceasta una de aur, și o 
deschise. Ithan deja trecea pragul, când Regina 
Viperă spuse: 

- Să nu îţi faci griji, îţi voi aduce un adversar pe 
cinste. 

Ea rânji şi adăugă, înainte să îi trântească uşa în 
nas: 

- Fă-ţi fratele mândru! 


În palatul Asterilor, aşezată la măsuţa de toaletă 
din odaia ei bogat ornamentată - o monstruozitate 
ce dădea spre cele şapte coline ale oraşului, decorată 
cu mătase aurie, catifea de culoarea fildeșului şi 
lemn de stejar lustruit, odaia perfectă pentru 
animalul de companie favorit, loial şi răsfățat, al 
Asterilor - Lidia Cervos îşi pieptăna părul. 

Nimânui nu i se păruse suspect şi nici nu i se 
pusese vreo întrebare atunci când, cu o zi în urmă, 
se dusese la Lunathion ca să îi transmită un mesaj 
Celestinei, iar apoi se oprise în Piaţa de Carne, ca să 
ia câteva daruri de petrecere. Nici măcar lui Mordoc 
nu îi păsase. 

Însă aliaţii ei... credeau, de asemenea, că ea era 
animalul de companie credincios al duşmanilor lor. 


Aşa că iat-o: singură. Rugându-se ca Declan 
Emmet şi prietenii lui să vină la întâlnirea pe care 
le-o dăduse. Rugându-se să o fi judecat corect pe 
Regina Silfilor, care se afla în adâncimile palatului. 

Uşa băii se deschise, lăsând să pătrundă aburi în 
odaie, iar Pollux ieși de acolo gol-goluț şi lucind 
după duș. 

- Nu te-ai îmbrăcat? întrebă el. 

Se încruntă la vederea capotului ei de mătase, de 
un gri mat, iar grimasa i se accentuă în momentul 
în care băgă de seamă că ea încă avea părul despletit 
şi necoafat. 

- Plecăm în cincisprezece minute! adăugă el. 

Şi aşa începea... dansul lor complicat. 

- Îmi începe menstruatia, răspunse ea, punându- 
şi mâna pe partea de jos a abdomenului. Nu pot să 
merg nicăieri. Va trebui să mă scuzi. 

Pollux își dădu pe spate părul blond şi merse la ea 
cu pași apăsați, care făceau ca mădularul lui greu să 
se legene ritmic, în timp ce aripile-i albe lăsau o 
dâră de apă pe covorul crem. 

- Rigelus ne-a rugat personal să fim prezenţi. Ia 
un tonic! 

- Am luat, răspunse ea, arătându-și întrucâtva 
irascibilitatea. 

Nu mințea. Chiar luase o poţiune - un 
contraceptiv de urgenţă, în caz că planul ei dădea 
greș. lar asta îi declanșase menstruaţia cu două 
săptămâni mai devreme. 

Chiar în clipa aceea, Pollux adulmecă şi îi simţi 
mirosul sângelui. 

- Ţi-a venit mai devreme! 

EI ştia, pentru că nu îi plăcea ca ei doi să facă sex 
atunci când ea sângera. Lidia ajunsese să îşi 
preţuiască menstruaţia. De obicei, Pollux chinuia pe 
altcineva în săptămâna cu pricina. 

Îl privi drept în ochi, chiar dacă doar pentru că 
mădularul lui era chiar în fața ei şi nu avea chef să îl 
mai privească nici măcar o secundă. În clipa aceea, 


tonicul își făcu treaba, drept care fu străbătută de o 
senzaţie de greață și de un junghi destul de dureros. 

Nu fu nevoie să se prefacă că se înfiora. 

- Spune-i lui Rigelus că îmi cer scuze. 

Pollux o privi fără strop de milă. Dimpotrivă, 
mădularul i se îngroșă. Îngerul reacționa precum o 
pisică ce se desfăta privind suferințele prăzii sale. 

Însă Lidia îl ignoră şi se întoarse spre oglindă. 
Simţi o mână lată şi puternică mângâind-o pe păr, 
dându-i-l într-o parte. Apoi simţi buzele lui pe gât şi 
limba mângâind-o pe după ureche. 

- Sper că te vei simţi mai bine curând! 

Lidia se forță să îşi ridice mâna spre părul lui. Să 
îşi treacă degetele printre şuvițele umede şi să 
geamă uşor. De durere sau de dorință. Era totuna 
pentru Baros. Acesta se trase în spate, frecându-și 
mădularul cu mâna. 

- Pe mai târziu! spuse el în timp ce se îndrepta 
spre garderobă, cu aripile strălucindu-i, albe, în 
urma lui. 

Cincisprezece minute mai târziu, Lidia se afla în 
patul lor, o masă mare de perne de puf şi de 
cearșafuri de mătase. Pollux era gata de plecare, 
îmbrăcat într-un frac splendid. Ce înfăţişare 
frumoasă avea monstrul acesta! 

- Lidia, toarse Barosul, pe un ton jos și posesiv, 
după care plecă. 

Ea rămase în pat, împotrivindu-se durerilor de 
măruntaie și senzației de greață, care nu se datorau 
doar menstruației. Se ridică de pe saltea abia după 
alte zece minute. 

Intră, grăbită, în baia încă umedă după ce Pollux 
făcuse duş - de obicei, cu apă atât de fierbinte, încât 
Lidia se întreba dacă nu cumva încerca să opărească 
răul din el - şi scoase punga cu produse de igienă 
feminină pe care ştia că Barosul nu ar fi deschis-o 
niciodată. De parcă dacă ar fi atins un tampon, 
mădularul i s-ar fi sfrijit şi i-ar fi căzut. 


În pungă se afla un telefon neînregistrat. În 
fiecare lună sosea câte unul nou, ascuns într-o cutie 
de tampoane. Porni din nou dușul, blocând toate 
zgomotele identificabile care ar fi putut să fie 
recepționate de camerele de înregistrare montate pe 
zidurile exterioare ale palatului, sau de către oricine 
altcineva de la celălalt capăt al liniei. Apoi formă 
numărul. 

Îi răspunse o operatoare: 

- Fincher Gresie și Parchet. 

Lidia își modulă vocea, fredonând pe un ton 
dulceag, melodios: 

- Caut parchet personalizat din lemn de frasin, 
bucăţi de şapte pe şapte. 

- O clipă, vă rog. 

Se auzi un alt sunet de apel, iar apoi o altă voce 
feminină spuse: 

- Aici parchet personalizat din lemn de frasin, 
şapte pe şapte. 

Lidia răsuflă uşurată. Mai sunase o singură dată, 
cu mult timp în urmă. Până acum, primise o 
mulțime de telefoane neînregistrate, pentru vreun 
caz de urgenţă, iar ea le distrusese în fiecare 
lună, nefolosite. 

Ei bine, asta era o urgenţă. 

- Aici Lumina Zilei, spuse ea cu vocea-i 
obişnuită. 

Femeia cu care vorbea, icni. 

- Solas. 

Lidia continuă rapid: 

- Am nevoie ca toți agenții să fie mobilizați și 
pregătiți de acțiune în două zile. 

Femeia de la celălalt capăt al liniei îşi drese glasul. 

- Eu... Agentă Lumina Zilei, nu cred că mai avem 
pe cine să mobilizăm. 

Lidia clipi lent. 

- Explică-te. 

- Am fost prea vătămați, am pierdut prea mulți 
oameni. lar după moartea agentului Arc Argintat, 


mulți au abandonat cauza. 

- Câţi au rămas? 

- Vreo două sute, poate. 

Lidia închise ochii. 

- Şi nu ne putem folosi de nici unul ca să.. 

- Comandamentul a sistat toate Done 
Agenţii se ascund. 

- Atunci, fă-mi legătura cu Comandamentul. 

- Nu... Nu sunt autorizată să fac asta. 

Lidia deschise ochii. 

- Şi dacă aș avea... informaţii valoroase? 

- Atunci, mi le poţi comunica și le voi transmite 
mai departe. 

Lidia bătu cu piciorul în podeaua de marmură. 
Făcuse cândva o învoială, care dusese la faptul că se 
afla aici, în locul acesta. La viaţa dublă pe care o 
ducea. lar să facă o altă învoială... 

- Spune-le celor din Comandament că voi vorbi 
cu ei şi doar cu ei. S-ar putea ca informaţiile astea să 
le dea o şansă de supraviețuire. 

Operatoarea se opri, cântărind situaţia. 

- Dacă nu sunt... 

- Ba sunt. Spune-le că are legătură cu un lucru pe 
care vor să îl facă de foarte mult timp şi că acum s- 
ar putea să aibă şanse de reuşită. 

O altă pauză. Probabil că operatoarea se gândea la 
toate lucrurile pe care le ştia. 

- Așteaptă o clipă! 

Dură câteva minute până când telefonul fu 
preluat de un bărbat. Până când Lidia îşi folosi 
parolele ca să se identifice şi ca să îşi confirme 
identitatea, iar el să facă la fel. Până când ea explică 
planul pe care îl elaborase încetul cu încetul și pe 
care acum trebuia să îl pună în aplicare. Totul, 
pentru ca Ophion să mai supravieţuiască o zi, da, 
dar chiar mai mult de atât, pentru ca ei să o ajute, 
fără să ştie, în încercarea de a asigura supraviețuirea 
lui Ruhn. 


Două zile. Lidia se rezumă la atât. O oră, un loc 
de începere a acţiunii şi ordinul ca ei să fie pregătiți. 
Nu aveau voie să rateze semnalul. Îi momise. Putea 
doar să spere că aveau să își facă apariţia, după cum 
îi promisese comandantul. 

Lidia încheie apelul şi zdrobi telefonul în pumn 
până când din el nu mai rămaseră decât fărâme de 
plastic şi de sticlă. Apoi deschise geamul de la baie - 
ca şi cum ar fi făcut-o doar ca să lase aburii să iasă - 
şi aruncă bucățelele în aerul nopţii înstelate. 


Alt râu, de data asta cu apă până la brâu, rece ca 
gheața. Dar măcar steaua continua să îi îndrume 
înainte şi nu erau nevoiţi să înoate. Mergeau prin 
apă fără să scoată o vorbă. Mâinile lui Bryce încă 
sângerau, aşa că o usturau de la contactul cu apa, iar 
atunci când ieşiră de partea cealaltă, ea tremura din 
cap până-n picioare. 

- Deci, în lumea ta, steaua aceea în opt colţuri 
este un simbol al Celor Născuţi din Stele, spuse 
Nesta în momentul în care se puseră din nou în 
mişcare, cu pantofii scârțâind. Nu înseamnă nimic 
altceva? 

- De ce atâtea întrebări despre stea? se miră 
Bryce, cu dinţii clănțănindu-i. 

Azriel mergea cu câţiva paşi în spatele lor, tăcând 
mâlc, dar Bryce ştia că el asculta fiecare cuvinţel. 

Nesta tăcu, iar Bryce crezu că nu avea să îi 
răspundă, dar apoi războinica spuse: 

- Am avut un tatuaj pe spate... recent. Unul 
magic, pe care acum nu îl mai am. Era o stea în opt 
colţuri. 

- Şi? 

- Ei bine, magia, puterea învoielii care a provocat 
apariția tatuajului... a ales modelul. Steaua nu 
însemna nimic pentru mine. M-am gândit că, 
poate, avea de-a face cu instruirea mea ca 
luptătoare, dar forma ei era identică cu cicatricea de 
pe pieptul tău. 


- Deci e limpede că suntem menite să fim cele 
mai bune prietene! o tachină Bryce pe Nesta, dar 
aceasta nu zâmbi, nici nu râse, aşa că Bryce o 
întrebă: De aceea... te-ai oferit să pleci în urmărirea 
mea? 

- Trăiesc pe tărâmurile Feelor de suficient de 
mult timp ca să ştiu că există forţe care uneori ne 
îndrumă, ne împing spre ceva. Am învăţat să le las 
să o facă. Şi să ascult, răspunse Nesta, zâmbind 
afectat, iar apoi adăugă: De aceea nu te-am ucis 
atunci când ţi-ai urmat lumina stelară şi ai sărit în 
râu. Şi tu te supuneai unei astfel de forțe. 

Bryce simţi cum i se strângea pieptul. Războinica 
avea o poveste de spus, una pe care, în alte 
circumstanțe, ei i-ar fi plăcut să o asculte. Dar 
înainte să ia măcar în calcul varianta de a mai pune 
niște întrebări, ceva masiv și alb își făcu apariţia în 
fața lor. Un schelet cu oase enorme. 

- Virmele? întrebă Bryce. 

Dar ea îşi dădu seama pe dată că nu era aşa. 
Monstrul din faţa lor era de alt soi, trupul lui 
părând a fi unul de sobek. Fiecare dinte îi era la fel 
de mare ca mâna lui Bryce. 

- Nu, răspunse Azriel din spatele lor, şoapta lui 
fiind aproape înăbușită de vuietul râului tumultuos. 
Și nu cred că Virmele l-a mâncat, fiindcă scheletul i- 
a rămas intact. 

— Ştii ce e? întrebă Bryce. 

- Nu, repetă Azriel. lar o parte din mine se 
bucură că nu știe. 

- Crezi că sunt şi alţii pe-aici? îl întrebă Nesta pe 
Azriel, scrutând întunericul. 

- Sper că nu, răspunse Azriel. 

Bryce se cutremură şi profită de ocazie ca să îşi 
continue drumul,  conducându-i pe ceilalţi, 
bucuroasă nevoie mare să lase mult în urma ei acele 
îngrozitoare oase străvechi. 

Râul vuia la fel de tare atunci când ajunseră într- 
un loc în care imaginile înfățișate de basoreliefuri îşi 


schimbau tematica. În mod normal, erau pline de 
viaţă, de acţiune şi de mișcare. Dar basorelieful pe 
care îl priveau acum înfățișa o imagine ...simplă. 
Atât de simplă, încât se vedea limpede că fusese 
concepută astfel în scopul de a capta întreaga atenţie 
a privitorilor, acesta fiind un lucru foarte important 
pentru cel care o cioplise. 

În piatră fusese sculptată o arcadă - reprezentarea 
ei, nu lucrul în sine - în jurul căreia licăreau stele. 
Acea arcadă încadra o siluetă masculină, o imagine 
de o profunzime aparte. Bărbatul îşi ținea mâna 
ridicată în semn de salut. 

Și poate că Bryce s-ar fi uitat cu mai multă atenţie 
la basorelief, dacă Virmele de Middengard nu ar fi 
ieșit, ca o explozie, din râul aflat în spatele lor. 


CAPITOLUL 14 


Virmele de Middengard îşi făcuse, în sfârşit, 
apariţia. Întocmai după cum plănuise Bryce. 

Picurase sânge pentru el tot drumul, lăsând o 
dâră în urma ei şi rupându-şi crustele din când în 
când, ca să îşi redeschidă rănile - pe care şi le 
provocase intenţionat, „căzând“ în pârâu. Dacă 
Virmele se baza pe miros ca să vâneze, atunci îi 
lăsase semnale fosforescente de-a dreptul, care să îl 
conducă până la ei. Bryce nu ştiuse când sau cum 
avea să atace monstrul, dar aşteptase. 

Și era pregătită. 

Bryce se dădu înapoi în momentul în care, pe 
lângă umbre, o lumină albastră erupse din Azriel, 
alături de unduirile de flăcări argintii care răbufniră 
din Nesta. Spate în spate, cu o concentrare maximă, 
cei doi înfruntară creatura masivă. Ataraxia licări în 


mâna Nestei. Grăitorul-de-Adevăr pulsă, întunecat, 
în mâna lui Azriel. 

Acum sau niciodată. Bryce îşi încordă picioarele 
şi se pregăti să o ia la sănătoasa. 

Nesta o privi în ochi preţ de o clipă, de parcă ar fi 
înțeles, în sfârșit, cum stătea treaba cu mâna lui 
Bryce „care nu se mai vindeca“ şi cu sângele pe care 
ea îl ştersese de pereţii peșterii. Cu întrebările ei 
despre sistemul de râuri interconectate din peşteri, 
precum și cu încercarea ei de a afla ce ştiau despre 
teren și despre Virme. Acum era limpede că Bryce 
încercase să îl asmută... asupra lor. 

- Îmi pare rău! spuse Bryce. 

Și fugi. 

Nu le voia răul, nu minţise în această privinţă. 
Fără îndoială că puteau să înfrunte Virmele și că 
aveau să scape cu viaţă. Nesta îi spusese că sora ei 
reuşise să o facă. 

Însă Bryce trebuia să afle ce anume o trimisese 
Urd să descopere. Dacă era vorba de informaţii care 
puteau să îi fie de folos sau care aveau să facă rău 
lumii ei, nu voia ca Azriel și Nesta să ştie. Să le 
folosească împotriva ei. Să le ofere Asterilor. Sau să 
le folosească împotriva Midgardului, pentru câștigul 
lor. Trebuia să descopere pe cont propriu ce se afla 
la capătul tunelului. 

Fa continuă să îl străbată în fugă, drumul fiindu-i 
luminat de străfulgerări de flamă argintie şi de 
magie albastră, adică de manifestarea puterilor 
Nestei şi ale lui Azriel, care se aprindeau ca niște 
fulgere împotriva urgiei dezlănţuite de Virme. 

În timp ce fugea, chipurile sculptate de-a lungul 
tunelului o priveau cu ochi dojenitori şi reci. Simţea 
fiecare respirație ca pe o tăietură de fierăstrău în 
gâtlej. Nu știa cât de departe trebuia să alerge, dar 
dacă reuşea să se mai îndepărteze puţin... 

Un strigăt reverberă în zidurile de piatră 
dindărătul ei. Nu era unul pe care să îl fi scos vreun 
urmăritor, ci era pur şi simplu unul de durere. 


Azriel. Bryce aruncă o privire peste umăr chiar în 
clipa în care lumina lui albastră se stinse. 

Apoi un strigăt de femeie răsună în cavernă, iar 
flacăra argintie a Nestei dispăru şi ea. Acum, Bryce 
nu mai vedea drumul decât datorită luminii stelare 
care îi izvora din piept. Alerga de zor, lăsând în 
urmă doar întuneric şi tăcere. 

Trebuia să continue. Cei doi erau războinici 
experimentați. Nu se aflau în primejdie de moarte. 

Însă tăcerea aceea, întreruptă doar de respiraţiile 
ei, sunetul paşilor grăbiţi... 

Era maestră la îndrugat baliverne. Reușise să îi 
distragă, să nu o mai creadă o mică ticăloasă 
manipulatoare, dar... 

Bryce încetini şi, în cele din urmă, se opri de tot. 
În spatele ei nu mai era decât întuneric. 

Se trezi faţă în față cu un basorelief ce înfățișa un 
câmp de luptă vast, în faţa zidurilor înalte ale unui 
oraș. Fee, monştri înaripaţi și fiare care îşi arătau 
colții se războiau de zor, într-o atmosferă îmbibată 
de durere și de suferință. O războinică Fee se afla în 
prim-plan, înfigând o suliță în gura unei alte Fee. 

Fee împotriva Feelor. Imaginea nu ar fi trebuit să 
o deranjeze. Nu ar fi trebuit să îi capteze atenția 
într-o măsură atât de mare. Nu ar fi trebuit să o 
tulbure atât de mult expresia nemiloasă a 
războinicei care îşi înfigea sulița în chipul desfigurat 
de durere al celeilalte Fee. 

Înţelesese cu mult timp în urmă că Feele nu se 
dădeau înapoi de la astfel de lucruri. O alina gândul 
că nu era ca ele, că nu avea să fie niciodată ca ele. 

Şi totuşi, ceea ce tocmai făcuse... 

Dar nu era un monstru. Sau era? 

Poate că avea să regrete hotărârea care i se născu 
în minte. Ştia că Hunt ar fi tipat la ea dacă ar fi aflat 
că întinsese cuiva o capcană şi că apoi s-ar fi decis 
să se întoarcă la cei prinși în ea și să îi ajute. 

Însă o luă din nou la fugă, gonind prin peșteră, 
înapoi la Nesta și la Azriel. 


Și se rugă în gând să mai aibă pe cine să salveze. 


Pe când se întorcea, Bryce îşi dădu seama că ceea 
ce luase mai devreme drept vuietul râului era, de 
fapt, mişcarea răsunătoare a corpului masiv a 
Virmelui. Probabil că Nesta şi Azriel făcuseră 
aceeaşi greşeală ca şi ea. 

În întuneric, lumina stelară poleia zidurile cu 
argintiu, reliefând clar lucrurile din jurul ei. 

Acum, lumina ei stelară i se părea... goală. Mai 
înainte, atunci când îi condusese pe Nesta şi pe 
Azriel, simţise acea lumină ca pe o mângâiere, ca pe 
ceva aducător de culoare şi de strălucire în acel 
tărâm al nopţii eterne. Însă în clipa de față, săltând 
odată cu fiecare pas al ei, i se părea dură. Lipsită de 
culoare. 

De parcă până şi lumina ar fi fost dezgustată de 
ea. 

Cei doi nu se mai aflau în tunel, lângă basorelieful 
ce înfáțişa acea arcadă. Judecând după felul în care 
se cutremurase pământul în faţa ei și după zgomotul 
de fălci, ei îl atrăseseră pe Virme înapoi spre râu. 

Amintindu-şi de antrenamentele lui Randall, 
Bryce îşi încetini treptat fuga, astfel încât să ajungă 
la malul râului în pas de plimbare. 

Observă, evaluează, decide. 

Așa că făcu tiptil ultimii câţiva pași spre apa 
învolburată, ţinându-şi mâna peste stea, ca să 
estompeze lumina şi... 

Cei doi nu erau acolo. Nici urmă de Virme sau de 
prada lui. Lui Bryce i se puse un nod în stomac. 
Nesta şi Azriel păruseră extrem de duri şi de 
capabili. Doar nu era cu putință ca Virmele să... 

Dar o făcuse. 

Nesta era întinsă pe o piatră mare din mijlocul 
râului, la nici trei metri depărtare. Nici urmă de 
Virme sau de Azriel. Poate că monstrul deja îl 
mâncase pe înger. Și în curând avea să se întoarcă 
după cealaltă parte a mesei lui. 


O, pe toţi zeii, ea făcuse asta! Dăduse greş într-un 
mod de neiertat... 

Împroşcând prin apa rece ca gheaţa, alunecând pe 
pietre, cu torentul spumegându-i în jurul taliei, 
Bryce fugi spre Nesta, care era întinsă pe piatră, iar 
apoi întinse mâna ca să întoarcă trupul 
luptătoarei... 

Nesta avea ochii deschişi. Şi plini de o furie 
arzătoare. 

Bryce simţi o mână prinzând-o de gât. O lamă 
împungând-o în spate. Apoi Azriel mârâi în şoaptă: 

- Dă-mi un motiv ca să nu-ţi înfig pumnalul în 
şira spinării. 

Bryce îşi arătă dinţii. 

- Pentru că m-am întors ca să vă ajut? 

Nesta pufni şi se ridică în picioare. Era întru totul 
nevătămată. 

- Virmele? reuși Bryce să întrebe, încercând să nu 
se gândească la pumnalul care îi era lipit de trup, 
sau la vibrația și smucitura induse de Sabia Stelară şi 
de pumnalul care se aflau acum atât de aproape de 
ea. 

- Ne vânează! se burzului Nesta, mânioasă, 
privind spre râu şi spre tunel. 

- Atunci, luați-o naibii la fugă! strigă Bryce, 
gâfâind. Tunelul e deschis... 

- Nu vom lăsa lighioana aia să mai trăiască, şopti 
Azriel pe un ton cumplit de veninos. 

Nesta o trase din teacă pe Ataraxia, a cărei lamă 
străluci uşor. Războinica era calmă, de parcă 
întreagă acea împrejurare nu ar fi fost decât o zi 
obişnuită de muncă. 

Bryce se înfurie. O, Solas să o ardă! Randall ar fi 
ucis-o pentru că fusese atât de proastă. 

- M-aţi ademenit aici! 

Nesta dădu din cap spre Azriel, care își luă 
pumnalul de pe spinarea lui Bryce, dar continuă să 
o țină cu mâna de umăr, fie pentru a o împiedica să 


se miște, fie pentru a o ajuta să își păstreze 
echilibrul în mijlocul râului vijelios. 

- M-ai salvat de capcanele din zidurile tunelului, 
spuse Nesta. Era logic că bunătatea ta îşi avea 
rădăcinile într-o conştiinţă vinovată! 

Bryce se gândi că mai degrabă mama ei ar fi ucis- 
o pentru că fusese atât de proastă. 

- Eu..., dădu ea să spună. 

Dar Nesta şopti: 

- Scutește-ne. 

Tonul ei tăios fu de ajuns ca să o facă pe Bryce să 
se uite la râul întunecat şi la tunelul care se întindea 
de o parte și de alta a acestuia. Până şi chemarea 
Sabiei Stelare şi a Grăitorului-de-Adevăr trecu pe 
plan secund pentru ea atunci când întrebă: 

- Cum a dispărut Virmele? 

- În albie sunt gropi adânci, murmură Azriel. 
Dându-și seama de puterea Nestei, s-a scufundat 
într-una dintre acele gropi. Dar, judecând după 
tremurul pietrei... a rămas în apropiere. Ne 
priveşte. 

- Atunci de ce naiba stăm în râu? 

Aruncându-i un zâmbet superior, Nesta îi 
răspunse: 

- Ca momeală. 


Fă-ţi fratele mândru! 

Regina Viperă ar fi putut la fel de bine să îl 
împuște, naibii, în stomac. De parcă ar fi ştiut 
întocmai cât de ruşinat ar fi fost Connor de cât de 
mult decăzuse el, Ithan. 

- Ce va face în privința lui Sabine? îl întrebă 
Tharion pe lthan după ce acesta se întoarse în 
apartament. 

Așa e, le spusese celorlalţi că asta voia să afle de la 
ea. 

- Nimic, răspunse Ithan. 

Sigrid stătea pe canapea, lângă Declan, privindu-l 
pe acesta mişcându-şi cu repeziciune degetele pe 


telefon. 

- Unde e Marc? întrebă Ithan. 

- A mizat pe privilegiile de care se bucură 
avocaţii, răspunse Flynn în locul lui Dec. Le-a 
îndrugat gărzilor câteva prostii legate de legi, iar 
apoi, la un minut după plecarea ta, a primit de la 
Regina Viperă un mesaj în care i se spunea că era 
liber să plece. 

Deci asta scria Regina Viperă la calculator! 

- Unde să plece? 

- La firma lui de avocatură, răspunse Dec, 
continuând să se concentreze asupra telefonului. Va 
verifica dacă există o cale juridică să ne scoată pe 
toți din încurcătura asta. 

- S-ar putea să am eu o soluţie, șopti Ithan. 

Îl priviră cu toţii, iar Tharion întrebă în șoaptă: 

- Ce ţi-a oferit, căţeluș? 

- Nimic cu care să nu mă descurc. 

Tharion se ridică de la masa de lângă fereastra ce 
dădea spre ringul de luptă. 

- Ai... 

- O luptă... la care să particip. În seara asta. 

Sigrid făcu ochii mari. 

- Ce fel de luptă? 

Ithan arătă spre fereastra din spatele lui Tharion. 

- Una de calitate, pentru ea. Acolo, jos. 

- Regina ţi-a spus cu cine? 

Ithan nu îl mai văzuse pe Ketos atât de serios. 

- Ar fi trebuit să îi ceri să specifice. Te va trage pe 
sfoară... Ne va trage pe toți pe sfoară cumva, spuse 
Tharion, iar apoi adăugă, cu voce mai tăioasă: Pe 
Hel, ce-a fost în capul tău?! 

- M-am gândit, ripostă than, că tu ai făcut o 
alegere proastă şi încercam să te scot din situația în 
care ai intrat. Să ne scot pe toţi din încurcătura asta. 

Tharion se mulțumi să se uite la el, clipind, cu 
ochii lui întunecaţi. Reci. 

- Nu ţi-am cerut să mă scoţi din asta. Crezi că pot 
să ies pur şi simplu de aici? Nu pot. 


- Regina Viperă a spus că ai putea... 

- Şi apoi, ce? întrebă 'Iharion, ridicându-se în 
picioare. Voi fi din nou la mila Reginei Râului. 
Regina Viperă ştie asta... ştie că nu am de ales şi că 
trebuie să rămân aici, cu ea, adăugă tritonul 
clătinând din cap, dezgustat. Idiotul şi cretinul 
naibii! înjură el, iar apoi ieşi cu pași apăsaţi din 
încăpere. 

Preţ de o clipă se așternu tăcerea. Apoi Declan 
spuse: 

- Ar fi trebuit să vorbeşti mai întâi cu noi. 

- Ei bine, n-am făcut-o! se răsti Ithan, după care 
oftă. Căprioara ne-a dat două zile. Marc e un geniu 
şi toate cele, dar chestiunile juridice durează. Nu 
avem atât timp la dispoziţie. 

- Tritonul are dreptate, spuse Sigrid pe un ton 
sumbru. Nu ar trebui să ai încredere în cineva ca ea. 
Cei care fac trafic cu vieţi nu au onoare. 

- Ştiu, răspunse Ithan. 

Preţ de o clipă, văzu în ochii lui Sigrid că ea ar fi 
putut să fie o Alfa dură, dar corectă. Purtătoare a 
unor cicatrici emoţionale care să o ajute să înțeleagă 
importanţa și valoarea fiecărei vieți. 

Poate că, totuşi, ar fi trebuit să îi ceară să o ucidă 
pe Sabine noaptea trecută. Ithan oftă din nou. 

Flynn se duse la bar. 

- Mai bine să bei, Holstrom! 

- Nu beau niciodată înainte de un meci, răspunse 
Ithan. 

- Crede-mă..., spuse Flynn, vârându-i un pahar 
de whisky în mână, ...ţinând cont de faptul că Vipe 
îti alege chiar ea adversarul, vei simţi nevoia să te 
mai relaxezi puţin! 


- Ai lăsat urme de sânge peste tot, ca să îl conduci 
spre noi, spuse Nesta. 

- Pe tine te vrea, nu pe noi! Aşa că tu îl vei atrage 
din nou aici. 


Bryce se uita când la Nesta, când la Azriel. 
Vorbeau cât se poate de serios. 

Bryce arătă spre bolovanul pe care stătuse întinsă 
Nesta cu câteva clipe în urmă. 

- Deci, ce? Ar trebui să stau pe piatra asta și să 
aştept ca Virmele să își facă apariţia şi să mă 
mănânce? 

- Ultima parte ţine de tine, spuse Nesta, 
întorcându-se spre celălalt capăt al râului. Dar, din 
câte am văzut, alergi rapid. Vei reuși să scapi la 
timp. Probabil. 

Ce nemernică! 

- Linişte, murmură Azriel, iar Bryce, neavând cu 
adevărat de ales, se supuse. 

Nu conta cât de puternic îi strălucea lumina 
stelară, Virmele fiind orb. lar acum, după ce 
mersese prin apă, mirosul sângelui ei stăruia în râu, 
ceea ce însemna că era doar o chestiune de timp 
până când Virmele avea să se întoarcă şi să 
adulmece... 

De fapt, fu doar o chestiune de câteva secunde. 

La început se auzi doar vuietul apei, iar, în clipa 
următoare, un zid de apă explodă în faţa lui Azriel, 
trupul mătăhălos al Virmelui făcându-l să pară 
pipernicit până și pe acel războinic puternic. 

Bryce nu mai văzuse niciodată o creatură atât de 
îngrozitoare, nici măcar în timpul atacului asupra 
Oraşului Semilunii. Raze de lumină albastră 
emanară din Azriel, străpungând creatura... 

Îi penetrară pielea închisă la culoare şi udă, iar 
apoi dispărură. 

Doar atât reuşi Bryce să vadă înainte să sară de pe 
piatră şi să îşi croiască drum prin apă, îndreptându- 
se spre arcada tunelului. 

Nesta trecu în fugă pe lângă ea, fluturând sabia 
Ataraxia, care era învăluită în flăcări argintii. Însă 
Virmele dispăru la fel de rapid precum îşi făcuse 
apariţia, întorcându-se în adâncitura de sub apă. 


- Unde e? urlă Nesta la Azriel, care se întoarse, 
cercetând din priviri râul, tunelul... 

În spatele lor, mai aproape de Bryce, Virmele 
țâșni iarăşi din apă, dintr-o altă adâncitură. 

Bryce adună cât mai multă lumină stelară, dar un 
foc argintiu ţâșni pe lângă ea. Virmele ţipă în clipa 
în care puterea acelui foc îl nimeri într-o parte a 
trupului. Cavernele se cutremurară, iar în apele 
râului căzură bucăţi de stâncă şi valuri de pietriș. 

Apoi focul dispăru, absorbit de pielea Virmelui, 
care se scufundă din nou. 

Azriel şi Nesta se aşezară din nou spate în spate, 
iar Bryce își veni în fire îndeajuns cât să întrebe: 

- Ce s-a întâmplat? 

- Mi-a... mâncat puterea, murmură Nesta. 

- Nu se poate așa ceva! exclamă Azriel, uitându- 
se lung la râu. 

- Ba asta a făcut! se răsti Nesta. Am simtit-o. 

- La naiba! se îngrozi Azriel. 

- Trebuie să o luăm la fugă, fu de părere Bryce. 

- Ba nu, se opuse Nesta, cu ochii luminaţi din 
nou de focul acela argintiu. Dihania aia nu va ieşi 
vie din lupta asta. 

De parcă ar fi auzit-o şi ar fi sfidat-o, Virmele 
țâşni din apă cu o mişcare puternică, deschizându- 
şi larg fălcile spre cei trei... 

Azriel flutură din aripi şi toți trei se înălţară în 
aer, mai repede decât reuşi Virmele să atace. El 
aproape că atinse cu botul picioarele încălțate în 
bocanci ale lui Azriel, dar, pierzând ocazia, plonjă 
din nou, dispărând sub apă. 

- Trebuie să îl încolțim cumva, ca să mă pot 
apropia cu Ataraxia de el, îi spuse Nesta lui Azriel. 

- Dacă puterea ta nu l-a ucis, nu avem de unde să 
ştim dacă o va face Ataraxia, spuse Azriel, gâfâind, 
în timp ce ateriza pe mal. Îmi rupe pripoanele de 
parcă ar fi pânze de păianjen! 

- Atunci, va lupta altcineva pentru noi, hotărî 
Nesta, iar Azriel se întoarse brusc spre ea, parcă 


alarmat. 

Însă Bryce întinse mâna spre Azriel şi spuse: 

- În regulă! Dă-mi Sabia Stelară! 

Fa îi vârâse în necazul ăsta... Putea să încerce să 
îi scoată din el. Sabia Stelară ucisese Secerători. 
Poate că avea să ucidă și dihania asta. 

- Să nu care cumva... Nesta! răcni Azriel, dar nu 
către Bryce, iar pielea lui aurie păli de groază. 

Ceva metalic scânteie în mâna Nestei precum 
lumina soarelui. O mască. 

- Nesta! o avertiză Azriel pe un ton ascuţit, plin 
de panică, dar fu prea târziu. 

Nesta închise ochii și îşi puse masca. O briză rece 
şi stranie străbătu tunelul. 

Bryce mai întâlnise un astfel de vânt, în Cantonul 
Oaselor. Un vânt încărcat de moarte, de 
putreziciune şi de tăcere. Fa simţi cum i se zbârli 
părul de pe brațe şi cum îi îngheţă sângele în vene 
atunci când Nesta deschise ochii. În ei nu se mai 
vedeau decât flăcări argintii, scânteietoare. 

Orice ar fi fost Masca, orice putere ar fi avut... era 
aducătoare de moarte. 

- Dă-o jos! se răsti Azriel, dar Nesta întinse mâna 
în bezna tunelului. 

Bryce auzi în gând o voce străveche, uscată, care îi 
şopti: 

Muritoare. Eşti muritoare și vei muri. Memento 
mori. Memento mori, memento... 

Oase pârâiră în întuneric. Pământul se cutremură. 

Azriel se dădu înapoi, spre zidul peşterii, 
apucând-o pe Bryce şi trăgând-o lângă el, de parcă 
astfel ar fi fost protejaţi de orice se apropia de ei. 
Sabia Stelară şi Grăitorul-de-Adevăr începură să 
vibreze şi să o atragă pe Bryce. Ea simţi o 
mâncărime în palme, de parcă deja ar fi ţinut cele 
două arme... 

Nu văzu ce anume smulsese Nesta din beznă, 
înainte ca Virmele să îi găsească. 


La fel ca înainte, monstrul ţâșni din râu, 
zvârcolindu-se în tunelul îngust și blocându-le calea 
de întoarcere. Scutul lui Ariel îi învălui pe toţi trei 
într-o lumină albastră. 

Cu fălcile larg deschise, dând la iveală rânduri de 
dinţi meniţi să sfârtece carnea, Virmele se repezi la 
ei. 

Dar ceva masiv şi alb se izbi de Virme. O creatură 
făcută doar din oase, mai mare decât Virmele. 

Scheletul pe care îl văzuseră în tunel. Readus la 
viaţă. 

Creatura îşi deschise fălcile ca să muşte din 
Virme, iar apoi îşi întinse braţele lungi, înfigându-și 
ghearele de o parte şi de alta a botului spurcat al 
Virmelui. 

Acesta din urmă ţipă, însă creatura se ţinu tare, 
mușcând din capul Virmelui şi scuturând întruna... 

Azriel o târî pe Bryce îndărăt, în timp ce sabia și 
pumnalul o chemau, îndemnând-o să le scoată din 
teacă şi să le folosească. Însă Azriel o trase tot mai 
adânc în tunel, pe când creatura nemoartă 
şi Virmele se luptau unul cu celălalt. Tavanul 
peşterii se cutremură, iar din el căzu o ploaie de 
pietriș. Azriel îşi arcui aripa, ocrotindu-i pe 
amândoi de ploaia tăioasă. 

Însă nimic din lumea aceea nu îi putea ocroti de 
creatura care se afla la câțiva pași de ei. 

Cu părul suflat de un vânt fantomatic, Nesta 
strălucea, aprinsă de un foc argintiu. Încă purta 
Masca, ţinându-și un deget îndreptat spre luptă. 
Poruncindu-i creaturii făcute din oase şi moarte să 
îl atace pe Virme. Încă o dată. Și încă o dată. 

- Ce face...? dădu Bryce să întrebe, dar Azriel îi 
acoperi gura cu palma şi o trase mai adânc în tunel. 

Așa că ea putu doar să privească, uimită şi 
îngrozită, cum Nesta își strânse degetele pumn. 

Fălcile creaturii nemoarte se închiseră în jurul 
părții din faţă a Virmelui. Acesta fu înfipt în pământ 
şi țintuit acolo, iar peștera se cutremură. Până şi 


Azriel se împletici, luându-și palma de pe gura lui 
Bryce. 

Virmele se zvârcoli, însă creatura nemoartă îl ţinu 
pe loc, în timp ce Nesta trase iarăşi din teacă sabia 
Ataraxia şi se apropie. 

- Trebuie să o ajutăm, îi spuse Bryce, gâfâind, lui 
Azriel. 

- Îți garantez că e în regulă, răspunse Azriel, 
îndemnând-o să pătrundă și mai adânc în tunel. 

Bryce își dădu seama că se îndepărtau de zona de 
impact. 

Probabil că Virmele simţise apropierea sabiei, 
fiindcă se împinse în oasele şi ghearele care îl 
țintuiau de stâncă. 

Reuşi să o îmbrâncească pe creatura nemoartă, 
dar asta, doar preţ de o clipă. 

Nesta își ridică din nou mâna liberă, iar creatura 
îl izbi din nou de pământ pe Virme, care se zbătu, 
disperat. 

Cu o graţie de dansatoare, Nesta se urcă pe coada 
creaturii pe care o adusese la viață, străbătându-i în 
fugă nodurile șirei spinării, de parcă ar fi călcat pe 
niște bolovani dintr-un pârâu. Astfel, ea ajunse pe 
un teren mai înalt, obținând un unghi mai bun. 

Virmele ţipă, dar Nesta se afla deja pe craniul alb 
al dihaniei nemoarte. Şi apoi sări, înălțându-și sabia 
şi repezindu-şi-o în jos... 

Drept în capul Virmelui. 

Un tremur de foc argintiu îl străbătu pe Virme. 
Vântul acela uscat şi rece cutreieră iarăși peştera, 
aducând moarte. 

Virmele se prăbuși la pământ. 

Tăcerea fu mai rea decât sunetul. 

Azriel îşi luă zborul, iar apoi ateriză şi se duse în 
goană la Nesta și la lighioana nemoartă, care încă își 
ținea strâns prada. 

- Dă-o jos! îi porunci Azriel războinicei. 

Fa își întoarse capul spre el cu o mișcare fluidă, pe 
care Bryce o mai văzuse doar în filmele de groază, la 


păpuşile posedate. 

- Dă-o jos! se răsti Azriel. 

Continuând să se uite la el, Nesta smulse sabia 
Ataraxia din trupul Virmelui și alunecă în jos pe 
trupul acestuia, aterizând pe piatră cu acea uşurinţă 
nefirească. 

Bryce simţi că i se încordau toți mușchii, în timp 
ce vocea aceea din mintea ei îi şoptea iarăşi şi iarăşi: 

Muritoare. Vei muri. Vei muri. Vei muri. 

Uri fiorul care o străbătu în clipa în care Nesta se 
apropie de ea cu paşi apăsaţi. Uri felul în care atât 
partea ei umană, cât și partea ei de Vanir tremurară 
la apropierea acelei entităţi, orice ar fi fost ea, 
închisă în Mască. 

Azriel nu dădu înapoi nici măcar un pas. Nesta se 
opri în fața lui. Prin găurile pentru ochi ale Măştii 
nu se vedea nimic uman sau de Fee. 

- Dă-o jos, spuse el pe un ton glacial. Lasă 
creatura să se odihnească din nou. 

Într-o clipă, creatura nemoartă se prăbuși, 
devenind iarăşi un morman de oase. 

- Cassian te aşteaptă, Nesta, spuse Azriel pe un 
ton mai blând. Dă-ţi jos Masca! 

Nesta rămase tăcută, cu sabia Ataraxia pregătită 
în mână. O singură lovitură și Azriel ar fi fost mort. 

- Te așteaptă în Casa Vântului, continuă Azriel. 
Acasă. 

Nesta clipi din nou. Focul argintiu tremură ușor. 

De parcă oricine ar fi fost Cassian şi orice ar fi 
fost Casa Vântului, erau singurele lucruri capabile 
să alunge cântecul de sirenă al Măştii. 

- Gwyn şi Emerie aşteaptă, insistă Azriel. Şi Feyre 
şi Elain, enumeră el, iar flacăra argintie pâlpâi, 
moment în care Azriel adăugă: Şi Nyx aşteaptă. 

Flacăra argintie se stinse cu totul. 

Masca pică de pe chipul Nestei, zăngănind pe 
piatră. 

Nesta se împletici, dar Azriel ajunse numaidecât 
lângă ea, prinzând-o, trăgând-o la pieptul lui și 


mângâind-o pe păr cu mâinile-i acoperite de 
cicatrici. 

- Slavă Mamei, şopti el. Slavă Mamei. 

Bryce dădu să se întoarcă iute cu spatele, simțind 
că era martoră la un moment foarte personal. 

Însă Nesta se îndepărtă de Azriel. Îşi recăpătă 
echilibrul, iar apoi se întoarse spre Bryce, cu sabia 
Ataraxia în mână. Pocni din degete cu cealaltă 
mână, iar Masca dispăru instantaneu, întorcându-se 
în cine ştie ce loc din care fusese invocată. 

Bryce avea atât de multe cuvinte în minte, încât 
nici unul nu îi ieşi pe gură. 

Nesta o vâri pur și simplu pe Ataraxia în teacă, la 
spate, după care îi ordonă lui Bryce: 

- Ia-o din loc! 


CAPITOLUL 15 


Bryce se opri din tremurat doar după câteva ore. 
Cu greu izbuti să îşi alunge de pe piele senzaţia 
aceea de vânt rece şi ucigător, iar din minte - şoapta 
care îi vestea moartea, laolaltă cu cea a tuturor 
lucrurilor. 

Nu mai întâlnise niciodată ceva asemănător 
Măştii cu pricina. Nesta păruse să fie la mila acelui 
obiect, adusă în simţiri doar de lista de nume pe 
care o recitase Azriel. Era limpede că numele erau 
ale unor fiinţe la care ţinea Nesta. 

Prin dragoste, totul este posibil. Chiar şi să te 
eliberezi de măşti ale morții. 

Nesta era tăcută, rămânând în spatele lui Azriel, 
aproape de el. Sau poate că el stătea, de fapt, 
aproape de ea, părând să o vrea îndeajuns de 
aproape încât, la nevoie, să o poată apuca. 

În cele din urmă, Bryce nu mai suportă. 


- Îmi pare rău! spuse ea. 

Cei doi nu îi răspunseră, aşa că se întoarse şi se 
uită la ei. Ambii aveau aceeaşi expresie glacială. 

- Chiar... îmi pare al naibii de rău! exclamă 
Bryce, cu inima bătându-i puternic. 

- Te dovedeşti a fi mai incomodă decât merită, 
mormăi Nesta pe un ton încordat. 

- Atunci, de ce nu mă ucideţi, pur și simplu?! se 
răsti Bryce. 

- Pentru că orice crezi că vei găsi la capătul 
acestor tuneluri, răspunse Azriel pe un ton ucigător 
de liniştit, orice îţi justifică efortul de a încerca să ne 
ucizi... cu siguranţă că merită văzut. 

- M-aţi putea lăsa aici şi aţi putea continua 
singuri. 

Probabil că n-ar fi trebuit să le sugereze asta. Prea 
târziu. 

— Steaua de pe pieptul tău ne sugerează contrariul, 
răspunse Nesta, depărtându-se în cele din urmă de 
Azriel şi începând să înainteze prin beznă. Deja am 
depus atât de mult efort ca să vedem ce vei face, 
încât merită să mergem până la capăt. 

- Efort? întrebă Bryce, înțelegând dintr-odată la 
ce se referise Nesta. Ştiaţi că aveam să cobor prin 
grilaj! 

- Da, Rhysand a bănuit că aşa urma să se 
întâmple... lar după ce te-ai disipat, s-a înfuriat de 
mama focului. Ce-i drept, a fost surprins că eşti în 
stare să o faci, dar ticălosul... ne-a trimis după tine, 
spuse Nesta fără să se întoarcă, păşind în întuneric 
cu acea neclintită încredere în sine care o 
caracteriza. Ne-a pus să ne asigurăm că exista o 
singură cale. Să ne asigurăm că şi tu credeai că 
exista o singură cale. Ca să îţi dai cărţile pe faţă... 
Să ne arăţi ce vrei cu adevărat să obţii. 

- Tu ai provocat surparea! 

Nesta ridică din umeri. 

- De fapt, Azriel a provocat-o. 


- De ce... De ce aţi face toate astea? De ce vă 
pasă? 

Nesta tăcu preț de o clipă. Azriel nu spuse nimic. 
Bryce îl simțea mai degrabă ca pe un zid 
amenințător și tăcut, ridicat în spatele ei. Apoi 
Nesta spuse: 

- Pentru că am mai văzut steaua pe care o porți în 
piept. 

- Da, mi-ai spus asta, adeveri Bryce. Tatuajul 
tau... 

- Nu mă refer la tatuajul meu. 

- Atunci, unde ai mai văzut-o? întrebă Bryce în 
şoaptă. 

Dacă ar fi reuşit să obţină răspunsuri... 

Însă Nesta continuă să înainteze prin beznă. 

- Nu într-un loc bun. 


După încă un răgaz de odihnă agitată, Bryce îşi 
dădu seama că Azriel şi Nesta încă erau furioşi pe 
ea. Pe bună dreptate, de altfel, dar oare ea nu era, la 
rându-i, îndreptăţită să fie furioasă pe ei? O 
manipulaseră la fiecare pas, o priviseră ca pe un 
animal de la grădina zoologică, făcând-o să creadă 
că fusese responsabilă pentru surpare, când de fapt 
ei o puseseră la cale... 

În timp ce continuau să străbată tunelul, îi aruncă 
o ocheadă piezişă lui Azriel. La rândul lui, acesta o 
privi cu răceală. 

În spatele lui, basoreliefurile continuau să 
împânzească zidurile tunelului, înfățișând Fee care 
zburdau pe dealuri sau care duceau un trai 
îndestulat în oraşe fortificate, cu aspect străvechi. O 
scenă a dezvoltării şi schimbării. Însă Azriel îşi 
aținti privirea spre drumul care li se deschidea în 
față și dădu din cap spre locul în care se oprise 
Nesta. 

- Avem o problemă, murmură aceasta în 
momentul în care cei doi o ajunseră din urmă. 


Un abis se întindea înaintea lor. Lumina stelară a 
lui Bryce se reduse acum la o singură rază, care 
trecea drept peste hău. Bryce înghiţi în sec. 

Da, la naiba, chiar că aveau o problemă! 


Ruhn reuşi să nu verse mâncarea şi cam la atât se 
reduse starea lui în timp ce stătea întins, dormind 
pe podeaua mizerabilă și puturoasă. 

Poate că îl biruise somnul fiindcă, vreme de 
câteva zile, nu reușise să doarmă cu adevărat. Poate 
că asta se întâmpla pentru că Athalar îl rugase să o 
facă, iar el, Ruhn, ştia în adâncul sufletului că 
trebuia să se maturizeze naibii. Dar iată-l stând 
acum pe un pod mental cunoscut şi uitându-se la o 
siluetă feminină care parcă ardea. 

Ruhn, ce s-a întâmplat? întrebă Lidia cu voce 
frântă, 

Trebuie să dau mai departe nişte informații, 
răspunse el, rostind fiecare cuvânt pe un ton rece şi 
tăios. 

Ce straniu era că puteau să vorbească aici, fără să 
se chinuie să tragă aer în piept! Flacăra care o 
învăluia pe Lidia se estompă până când din fiinţa ei 
nu mai rămase decât părul lung şi auriu, ceea ce îl 
aduse pe Ruhn în pragul deznădejdii. Era atât de-al 
naibii de frumoasă! Nu că ar fi contat pentru el, nici 
nu contase, de fapt, în săptămânile acelea în care 
ajunseseră să se cunoască mai bine, dar... 

Lidia se afla la o distanţă de circa trei metri. Ruhn 
nu se deranjase să înceapă cu stele sau cu noapte. 
Nu îi păsa. 

Bryce... încerca să ajungă în Hel ca să ceară ajutor, 
spuse el. Nu a ajuns acolo. 

Lidia afişă o mină indiferentă. 

Cum ai putea să știi asta? 

Prințul Gheenei l-a vizitat pe Hunt. I-a confirmat 
că Bryce nu este cu el... sau cu frații lui. 

Spre meritul ei, Lidia nu se clinti în clipa în care 
auzi rostit numele lui Apollion... Nici măcar nu 


întrebă de ce Hunt păstra legătura cu el. 

Unde s-a dus? 

Nu știm. Planul era să meargă în Hel, să adune 
armatele și să le aducă aici, dar dacă ea nu e acolo, 
am încurcat-o rău de tot. 

Exista... Exista posibilitatea ca Helul să se alieze 
cu voi? întrebă ea cu scepticism. 

Da. Încă există. 

De ce îmi spui toate astea? 

Ruhn îşi încleştă maxilarul. 

Nu știam dacă tu sau Comandamentul ați bănuit 
unde s-a dus Bryce sau dacă sperați că avea să facă 
vreun miracol la întoarcere. Dar ne-am gândit că ar 
trebui să știți că asta nu pare să fie o optiune. 

Lidia înjură printre dinţi. Își privi mâinile, de 
parcă ar fi văzut aievea cum se năruiau planurile pe 
care le făcuse Ophion. 

Nu ne bazam pe asistență din partea surorii tale 
sau din partea celor din Hel, dar, oricum, voi 
transmite mai departe avertizarea, spuse ea, iar apoi 
murmură, îngrijorată: E cumva... 

Fireşte că Zi avea să pună punctul pe i. 

Nu știu, răspunse el pe un ton inexpresiv, care 
spunea totul. 

Lidia își înclină capul, iar Ruhn o cunoştea 
îndeajuns de bine ca să ştie că acum medita la tot ce 
îi spusese el. La avertismentul Oracolului. 

Însă Lidia declară, pe un ton plin de încredere: 

Nu e moartă! 

Chiar așa? răspunse el pe un ton care, fără voia 
lui, sunase răutăcios. De ce ești atât de sigură de 
asta? 

Dar ea, nonşalantă, ignoră acea tentă de răutate. 

Rigelus și-a pus misticii să o vâneze. Vrea să o 
găsească. 

El nu știe ce ştiu eu. 

Așa e... Stie mai multe decât știi tu. Dacă ar crede 
că Bryce e moartă, el nu ar depune eforturi în van. Și 


nici nu crede că sora ta se află în Hel. Știe că ea s-a 
dus altundeva. 

Ruhn ignoră speranța care prinse să îi 
îinmugurească în piept. 

Atunci, ce înseamnă asta? întrebă el. 

Înseamnă că Rigelus crede că locul în care se află 
Bryce ar putea să schimbe ceva, răspunse Lidia, 
încrucişându-şi braţele pe piept. Înseamnă că, 
oriunde ar bănui el că s-ar afla ea... e îngrijorat din 
pricina asta. 

Nu văd cum ar putea să schimbe ceva. 

Atunci, îti subestimezi sora. 

Lua-te-ar naiba! se răsti el. 

Rigelus nu o subestimează câtuși de puțin pe Bryce, 
continuă ea pe un ton mai tăios. O caută mie de 
mistici, Ruhn! Ştii câte sarcini le dă el de obicei? Dar 
acum se concentrează cu toții doar pe găsirea ei. Ceea 
ce îmi arată limpede că Rigelus e foarte speriat. 

Ruhn înghiţi în sec. 

Ce s-ar întâmpla dacă misticii ar afla unde anume 
se află Bryce? 

Lidia clătină din cap, iar flăcările se contopiră cu 
şuvițele părului ei. 

Nu știu. Dar cu siguranță că Rigelus a pus la cale 
un plan. 

Era limpede că ea avea de gând să afle în ce consta 
planul respectiv. 

Ruhn întrebă: 

De ce nu reușesc să o găsească? Credeam că 
misticii lui pot să găsească orice. 

Universul e vast. Chiar și o mie de mistici au 
nevoie de ceva timp ca să cotrobăie prin fiecare 
galaxie și sistem stelar. 

De cât timp au nevoie? 

Privirea Lidiei se învăpăie. 

Probabil că de mai puțin timp decât îi trebuie lui 
Bryce... dacă încearcă într-adevăr să facă 
imposibilul. 

Adică ce anume să facă? 


Să găsească ajutor. 

Cam atât reuşi Ruhn să îndure. Se întoarse spre 
capătul lui de pod. 

Ruhn! 

EI se opri, cutremurându-se din pricina felului în 
care Lidia îi rostise numele, ce îi amintea de 
sentimentul pe care îl avusese în momentul în care 
ca i-l rostise pentru prima oară, după balul de 
echinocţiu, atunci când el aflase cine era ea. 

Dar tocmai asta era problema, nu? Ea ştia cine era 
el, iar el ştia cine era ea. Ştia că, deși poate că era 
agenta Lumina Zilei, fusese Căprioara zeci de ani 
înainte să hotărască să se revolte. Comisese 
numeroase fapte mârşave pentru Sandriel și pentru 
Asteri cu mult timp înainte să o ucidă pe Harpie ca 
să îi salveze lui viața. Oare faptul că trecuse în 
tabăra cealaltă ștergea pata aceea? 

Lidia şopti: 

Fac tot ce pot ca să vă ajut. 

Ruhn o privi peste umăr. Ea își cuprinsese 
mijlocul cu braţele. 

La naiba, nu îmi pasă ce faci! Am venit aici doar 
pentru că viața altora ar putea să depindă de asta. 

Văzu o străfulgerare de durere în ochii Lidiei, iar 
asta îi aţâţă furia. Cum de îndrăznea să arate aşa, de 
parcă ea ar fi fost rănită, când de fapt inima lui... 

Pentru mine, ești moartă, şuieră Ruhn, iar apoi 
dispăru. 


CAPITOLUL 16 


- E prea îngust ca să pot zbura, spuse Azriel, 
evaluând din priviri abisul ce părea fără fund şi care 
se întindea între ei şi restul tunelului. 


De data asta nu exista nici un pod. Doar o 
prăpastie îngustă, nesfârşit de adâncă. Mult prea 
strâmtă pentru ca Azriel să își poată întinde aripile. 
Mult prea lată ca să poată sări peste ea. 

- E o altă manipulare a voastră? o întrebă Bryce 
pe Nesta, pe un ton rece. 

Nesta pufni. 

- Piatra nu minte! Azriel nu poate să își întindă 
aripile nici măcar pe jumătate! 

Bryce se gândi că, deşi ajunsese atât de departe, 
acum o păştea primejdia să nu afle nici un răspuns 
şi să nu găsească nici un ajutor ca să se întoarcă 
acasă... lar steaua continua să lumineze în faţă, 
arătând spre tunelul situat de partea cealaltă a 
abisului. 

- Nu are nimeni o bucată de sfoară? întrebă ea pe 
un ton jalnic, însă cei doi îi răspunseră printr-o 
tăcere încărcată de scepticism, aşa că dădu din cap 
spre Azriel. Umbrele tale pot să ia diverse forme... 
ele au provocat surparea. Nu ai cum să faci un pod 
din ele, ori ceva de felul ăsta? Sau lumina ta 
albastră... parcă tu credeai că ea ar fi putut să îl 
stăpânească pe Virme. Fă o frânghie din ea! 

Azriel ridică din sprâncene. 

- Nici un astfel de lucru nu este câtuși de puţin 
posibil. Umbrele sunt făcute din magie, doar că sunt 
foarte condensate. Pietrele acestea, spuse el, arătând 
spre pietrele albastre din armura lui, îmi 
concentrează puterea și îmi îngăduie să o modelez 
în diverse lucruri care aduc a arme, dar, oricum, 
sunt doar magie... Doar putere. 

Bryce strânse din buze. 

- Deci e ca o prismă. 

Azriel ridică din umeri. 

- Desigur. 

- Sau poate că mai degrabă ca un laser? 

Limba celor doi fiindu-i acum întipărită în minte, 
Bryce pronunţă cuvântul laser de parcă i-ar fi fost, 
într-adevăr, la fel de străin precum le era lor. Îl rosti 


la fel ca în Midgard, dar cu accentul din lumea în 
care se afla acum, distorsionându-l întrucâtva. 

- Nu ştiu ce e aia, răspunse Azriel. 

- Asta tot nu ne ajută să ajungem de cealaltă parte 
a prăpastiei, spuse Nesta în același timp. 

Însă Bryce se încruntă la Azriel. 

- Îţi foloseşti vreodată puterea ca să îi încarci pe 
oameni? 

- Să îi încarc?! 

- Să îi alimentezi. Hmmm... să le dai altora din 
puterea ta, ca să ajuţi puterea lor. 

- Sugerezi că aş putea să fac asta cu tine? 

- Sunt destul de convinsă că nu cunoaşteţi 
conceptul de baterie, dar, da. Magia mea poate fi 
amplificată de puterea altcuiva. 

Celălalt cuvânt imposibil de tradus, baterie, îi 
atârna greu pe limbă. 

Însă Nesta o cercetă cu privirea, bănuitoare. 

- În ce scop? 

- Ca să mă pot teleporta, răspunse Bryce, rostind 
un alt cuvânt care nu avea traducere în limba lor. Să 
mă disipez, adăugă ea, arătând spre cealaltă parte a 
prăpastiei. Aş putea să ne teleportez pe toţi acolo. 

Azriel spuse: 

- Dă-mi un motiv să cred că nu te vei disipa afară 
din tunel, lăsându-ne aici pe mine şi pe Nesta. 

- Nu am cum să fac asta. Va trebui să aveţi 
încredere în mine. 

- După isprava de adineauri? 

- Ține minte că eu va trebui să am încredere că 
nu-mi vei găuri inima, răspunse Bryce, după care îşi 
atinse steaua de pe piept. Ținteşte drept aici! 

- Ţi-am mai spus: nu vrem să te ucidem. 

- Atunci, ţintește cu grijă! 

Azriel şi Nesta se priviră scurt. 

- Ştiţi, adăugă Bryce, v-aş oferi o garanţie, dacă aș 
putea. Dar mi-aţi luat, literalmente, tot ce aveam de 
valoare, spuse ea, arătând spre spatele lui Azriel. 


Nesta își înclină capul, iar apoi îşi vâri mâna în 
buzunar. 

- Cum rămâne cu asta? 

Telefonul ei. 

Telefonul ei. Din pricina mişcării  Nestei, 
aparatului i se aprinse ecranul de blocare, strălucind 
puternic în beznă şi afișând chipul lui Hunt. Faţa lui 
frumoasă și minunată, atât de plină de bucurie... 

Fără să scoată o vorbă, Azriel şi Nesta priviră 
lumina puternică şi fotografia, iar apoi Nesta îi vâri 
din nou telefonul în buzunar. 

- Obiectul ăsta are un portret vârât în apărătoarea 
lui, adăugă Nesta. În portret apari tu, alături de alte 
trei femei. 

Era vorba de fotografia în care apăreau Bryce, 
Danika, June şi Fury. Bryce uitase că o pusese acolo 
înainte să plece spre Pangera. Dar în buzunarul 
Nestei, protejat de vrăjile acelea simandicoase de 
impermeabilitate pe care le cumpărase, se afla 
singura ei legătură cu Midgardul. Cu cei care 
contau. lar dacă era blocată în afurisita asta de 
lume... se prea putea ca telefonul acela să fie tot ce îi 
mai rămăsese din lumea ei. 

- Ai aşteptat cu nerăbdare să mi-l fluturi pe la 
nas? întrebă Bryce. 

Nesta ridică din umeri. 

- Am bănuit că aveai să îl consideri valoros. 

- Cine zice că nu vă duc cu zăhărelul? Că nu vă 
fac să credeţi că înseamnă ceva pentru mine, ca să 
vă pot lăsa aici? 

- Din același motiv pentru care ai dat fuga înapoi 
să vezi dacă mai eram în viaţă, răspunse Azriel pe 
un ton rece. 

Ce-i drept, atunci când făcuse asta, lăsase garda 
jos. Așa că îi ceru lui Azriel: 

- Loveşte drept în stea! 

- Câtă putere? 

O, pe toţi zeii, probabil că era o idee foarte 
proastă să experimenteze cu o putere pe care nici nu 


o cunoştea, nici nu o înțelegea... 

- Puţină. Doar cât să te asiguri că nu mă prăjeşti. 

Avea impresia că, după tărăşenia cu Virmele, lui 
i-ar fi făcut nespusă plăcere să facă tocmai aşa ceva. 
Însă Azriel surâse şi spuse: 

- Mă voi strădui. 

Bryce se pregăti sufleteşte şi trase aer adânc în 
piept... 

Azriel acţionă înainte ca ea să apuce să expire, 
trimițând drept în stea un fulger albastru, a cărui 
putere era arzătoare şi ascuţită. Bryce se aplecă în 
față, tuşind și încercând să respire în pofida arsurii, 
a ciudăţeniei puterii lui Azriel. 

- Eşti bine? întrebă Nesta, oarecum îngrijorată. 

Oare să fi fost deosebită puterea lui? Sau senzaţia 
pe care ea o încercase, să fi avut legătură cu lumea 
aceea? Nu simţise astfel - atât de nediluată, ca un 
alcool puternic - nici măcar puterea lui Hunt. 

Bryce închise ochii şi numără până la zece, 
răsuflând adânc. Lăsând ca puterea lui Azriel să îi 
pătrundă lent în sânge. În oase. Simţi furnicături în 
membre. 

Se îndreptă de spate încetul cu încetul, iar apoi 
deschise ochii. Judecând după felul în care erau 
luminate chipurile celor doi, știu că privirea îi 
devenise incandescentă. 

Nesta și Azriel se încordară și îşi duseră mâinile la 
arme, aşteptându-se ca Bryce să o ia la fugă sau să îi 
atace. Însă ea își întinse mâinile - care acum 
străluceau de o lumină albă - spre ei. 

Nesta o apucă prima de mână. Apoi Azriel, cu 
palma lui bătătorită şi plină de cicatrici. În locul în 
care pielea li se atinse, se scurse lumină. Bryce ar fi 
putut să jure că umbrele lui zăboviră, privind 
precum niște şerpi curioşi. 

Bryce îşi închipui gura tunelului. Acolo voia să 
meargă... 

O clipă mai târziu, așa fu. 


Puterea brută din ea se estompă un pic după 
săritură, atât cât să dispară incandescenţa, iar pielea 
să îi revină la starea normală. Până când, din nou, 
steaua din piept îi rămase singura parte 
care strălucea. 

Însă văzu că Azriel şi Nesta o priveau cu expresii 
diferite de cele pe care le avuseseră înainte. 
Precauţie, dar şi ceva ce aducea a respect. 

- Să mergem! spuse Azriel, dând drumul mâinii 
el. 

Pentru că acum sabia şi pumnalul nu doar că o 
chemau, ci cântau de-a dreptul şi ar fi trebuit ca ea 
doar să întindă mâna după ele... 

Însă înainte să apuce să cedeze în faţa tentatiei, 
Azriel păşi apăsat în beznă. 

Faptul că ea se ţinea la câţiva paşi în urma lui tot 
nu fu de ajuns ca să înăbușe cântecul armelor. Însă 
Bryce, conştientă de faptul că Nesta o privea cu 
atenţie, încercă să îl ignore, străduindu-se să dea 
impresia că totul era în regulă. 

Chiar dacă ştia că nu era. Câtuşi de puţin. Şi avea 
impresia că orice îi aștepta la capătul tunelurilor 
avea să fie mult mai rău. 


- Cazanul, spuse Nesta câteva ore mai târziu, 
arătând spre un alt basorelief de pe zidul tunelului. 

Acesta înfățișa, într-adevăr, un cazan uriaș, 
cocoţat pe ceea ce părea a fi un vârf de munte 
pustiu, cu trei stele deasupra. 

Azriel se opri şi îşi înclină capul. 

- Acela e Ramiel, spuse el și, văzând privirea 
întrebătoare a lui Bryce, adăugă: Ramiel este un 
munte sacru al illyrienilor. 

Bryce dădu din cap spre basorelief. 

- Ce mare lucru poate să însemne un cazan? 

- E Cazanul, o corectă Azriel. 

Bryce clătină din cap, neînţelegând. 

- Nu aveţi povești despre el în lumea voastră? 
Feele nu au adus acea tradiţie cu ele? 


Bryce cercetă din priviri cazanul cel uriaș. 

- Nu. Avem cinci zei, dar nici un cazan. Ce 
însuşiri deosebite are? 

- Toată viaţa a provenit şi provine din el, răspunse 
Azriel pe un ton plin de ceva ce aducea a reverență. 
Mama l-a turnat în lumea asta și viaţa a înflorit din 
el. 

- Dar e şi real... nu doar un mit, șopti Nesta, 
înghițind în sec cu zgomot. Eu am devenit Fee 
Preaînaltă după ce un dușman m-a îmbrâncit în 
Cazan. E putere în stare pură, dar şi... conştientă. 

- Ca şi Masca pe care ţi-ai pus-o mai devreme. 

Azriel îşi strânse bine aripile, vădit reticent să 
discute cu un potențial inamic despre un 
instrument atât de puternic. Însă Nesta o întrebă pe 
Bryce: 

- Ai perceput o conştiinţă în Mască? 

Bryce dădu din cap în semn că da. 

- Nu mi-a vorbit, nici nu a făcut altceva 
asemănător. Doar că... am simtit-o. 

- Cum ai simtit-o? întrebă Nesta în şoaptă. 

- Ca şi cum ar fi fost moartea, şopti, la rândul ei, 
Bryce. Ca şi cum ar fi fost moartea întrupată. 

Privirea Nestei deveni distantă, sumbră. 

- Asta poate să facă Masca. Celui care o poartă, îi 
dă putere asupra Morţii înseși. 

Bryce simţi cum îi îngheţă sângele în vene. 

- Şi e... Masca e un tip normal de arme aici? 

- Nu, răspunse Azriel din faţa lor, cu umerii 
încordați. Nu este. 

Nesta îi explică lui Bryce: 

- Masca face parte dintr-o treime de obiecte cu o 
putere îngrozitoare, Făurite chiar de Cazan. Noi 
numim aceste trei obiecte Tezaurul Groazei. 

- lar Masca... îți aparține? 

- Şi eu am fost Făurită de Cazan, spuse Nesta fără 
să se mândrească defel, ci doar cu resemnare rece şi 
cu responsabilitate. Ceea ce îmi îngăduie să o 
folosesc. 


- Făurit, repetă Bryce, gânditoare. Ai spus că 
tatuajul meu era Făurit. 

- E un mister pentru noi, murmură Nesta. Ar fi 
trebuit să ai pigmentul Făurit de Cazan, în lumea 
asta, ca să fie aşa. 

Cornul provenea de aici. Theia şi Pelias îl 
avuseseră și îl aduseseră în Midgard. Poate că şi el 
fusese făcut de Cazan. 

Bryce îşi întipări în minte informaţia, dimpreună 
cu întrebările legate de ea. 

- În Midgard nu avem nimic care să semene cu 
Cazanul. Solas este zeul nostru soare, iar Cthona e 
perechea lui şi zeiţa pământului. Luna este sora lui, 
luna; Ogenas, zeița din mări, este sora geloasă a 
Cthonei. lar Urd ghidează totul - ea e ţesătoarea 
sorții, a destinului, explică Bryce, adăugând, o clipă 
mai târziu: Cred că datorită ei mă aflu aici. 

- Urd, murmură Nesta. Feele spun că în Cazan se 
află sorţile noastre. Poate că, în lumea voastră, 
Cazanul a devenit această Urd. 

- Nu ştiu, spuse Bryce. M-am întrebat mereu ce s- 
a întâmplat cu zeii lumilor din care se trăgeau cei ce 
au venit pe Midgard. Oare pribegii şi-au adus şi zeii 
cu ei? Oare am adus-o cu mine pe Urd, pe Luna sau 
oricare altă zeitate? se întrebă ea, arătând cu mâna 
spre peşteră. Oare zeii mei sunt aici, sau sunt 
singură, împotmolită în lumea voastră, fără să mă 
mai ocrotească nici un zeu? 

Se puseră din nou în mişcare, iar întrebările ei 
rămaseră fără răspuns. 

Dar, după ce Bryce văzuse ce putea să facă Masca, 
ea voia să ştie neapărat anumite lucruri, așa că mai 
puse o întrebare: 

- După ce muriţi, unde se duc sufletele voastre? 

Oare cei de aici măcar credeau în conceptul de 
suflet? Poate că ar fi trebuit să întrebe în primul 
rând despre asta. 

Însă Azriel șopti: 


- Ne întoarcem la Mamă şi ne odihnim, bucuroşi, 
în inima ei, până când ea ne găsește alt scop. O altă 
viață sau o altă lume în care să trăim. 

Azriel tăcu preţ de o clipă, iar apoi o privi pe 
Bryce cu coada ochiului, adăugând: 

- Dar în lumea voastră? 

Bryce simţi cum i se strângeau măruntaiele. 

- E... complicat. 

Neavând altceva de făcut în timp ce îşi continuau 
drumul, le explică: Cantonul Oaselor și alte 
Tărâmuri Tăcute, Regele din Adâncuri și Trecerile. 
Bărcile negre care fie că se răstoarnă, fie că ajung la 
mal. Însemnele Morţii, cu care îţi puteai cumpăra 
trecerea. Apoi le explică despre lumina secundă şi 
despre mașina de tocat suflete care le scotea energia 
rămasă, preschimbând-o în şi mai multă mâncare 
pentru Asteri. 

După ce termină de povestit, însoțitorii ei nu 
spuseră nimic. Nu pentru că ar fi rămas duşi pe 
gânduri, ci pentru că erau îngroziți. 

- Deci asta te aşteaptă? întrebă Nesta în cele din 
urmă. Să devii... mâncare? 

- Eu, nu, şopti Bryce. Eu... nu ştiu ce mă aşteaptă. 

- De ce? întrebă Azriel. 

- Prietena mea despre care v-am spus... cea care 
a aflat adevărul despre Asteri... după ce a murit, 
mi-am făcut griji gândindu-mă că, poate, nu avea să 
i se acorde onoarea de a ajunge la mal în timpul 
Trecerii. Nu am... putut să o las să aibă parte de o 
astfel de lipsă de respect. Pe atunci, nu ştiam despre 
lumina secundă. Aşa că am făcut o învoială cu 
Regele din Adâncuri: sufletul meu, locul meu în 
Cantonul Oaselor, în schimbul alor ei. 

Se lăsă din nou acea tăcere îngrozită. 

- Deci, după ce mor, nu mă voi odihni acolo. Nu 
ştiu unde voi ajunge. 

- Trebuie să fie o uşurare să ştii că măcar nu vei 
ajunge în Cantonul Oaselor, spuse Nesta. Ca să fii 
recoltată, adăugă ea, înfiorându-se. 


- Da, încuviinţă Bryce, dar care e alternativa? 

- Mai ai suflet? întrebă Nesta. 

- Sincer vorbind, nu ştiu, recunoscu Bryce. Eu 
simt că da, însă ce parte din mine va continua să 
trăiască după moartea mea? murmură ea, oftând. Şi 
dacă ar fi să mor în lumea asta... ce s-ar întâmpla 
cu sufletul meu? Oare și-ar găsi drumul înapoi spre 
Midgard, sau ar rămâne aici? 

Rostite cu voce tare, astfel de vorbe păreau și mai 
deprimante. Gâtlejul lui Bryce se strânse dureros de 
tare. 

Ceva incredibil de luminos o orbi: telefonul ei. 
Hunt îi zâmbea. 

- Poftim, spuse Nesta, iar Bryce luă telefonul fără 
să spună nimic, încercând să îşi înăbuşe lacrimile 
care o podidiseră în clipa în care îl văzuse pe Hunt. 
Te-ai ţinut de cuvânt şi ne-ai disipat. Aşa că ia-l! 

Bryce ştia că războinica o răsplătea pentru mai 
mult de-atât, dar dădu din cap, oricum, în semn de 
mulțumire. 

Le arătă ecranul Nestei și lui Azriel. 

- El e Hunt, spuse ea cu voce răguşită. Perechea 
mea. 

Azriel se uită cu atenţie la imagine. 

- Are aripi! 

Bryce dădu din cap, adeverind, cu gâtlejul 
insuportabil de încordat. 

- E înger... un malakh. 

Însă în momentul în care vorbi despre el, ochii 
prinseră să o usture și mai tare, așa că îşi vâri 
telefonul în buzunar. 

Apoi merseră mai departe prin beznă, iar, la un 
moment dat, Nesta o întrebă: 

- Atunci când ne oprim din nou... poţi să îmi 
arăţi cum funcţionează drăcovenia aia? 

- Telefonul? 

Cuvântul nu putea fi tradus în limba lor și, rostit 
cu accentul respectiv, suna de-a dreptul stupid. 


Însă Nesta dădu din cap, adeverind, cu privirea 
îndreptată spre tunelul ce li se deschidea în față. 

- Am înnebunit de-a binelea tot încercând să ne 
dăm seama la ce e bună drăcovenia! 


Tharion o încolți pe femela dragon în baia arenei. 
El abia dacă reuşea să se lase pe piciorul stâng, din 
pricina unei tăieturi la coapsă pe care i-o făcuseră 
ghearele metamorfului jaguar cu care se luptase în 
timpul spectacolului de la prânz. Însă în seara aceea 
nu avea să se bucure de prea multă atenţie din 
partea publicului, nu cu Ithan în arenă. 

- Să nu care cumva să îl ucizi pe Holstrom! o 
avertiză el pe Ariadne. 

Ea își dădu capul pe spate, privindu-l cu ochi 
scânteietori. 

- O, da? Cine a zis că mă voi lupta cu el? 

Ținând cont de faptul că rămăsese mai puţin de o 
oră până la începerea luptei și că nu fusese anunţat 
nici un adversar... 

- Pe cine altcineva ar asmuţi Vipe împotriva lui? 
Eşti singura de aici care e mai puternică decât el. 
Singura cu care merită să se lupte. 

- Cât de măgulitor sună asta! 

- Nu îl ucide, mârâi Tharion. 

Fa flutură din gene. 

- Că de nu? 

Tharion îşi încleştă maxilarul. 

- E un ins bun şi valoros pentru multă lume, iar 
dacă îl ucizi, îi faci jocul lui Vipe. Încheie lupta 
rapid şi fă-o cât mai puţin dureroasă! 

Ari râse rece, în contrast cu privirea ei arzătoare. 

- Nu-mi dai tu ordine! 

- Aşa e, recunoscu Tharion, dar te previn: dacă îl 
ucizi pe Ithan sau dacă îl răneşti astfel încât să nu 
mai poată să se vindece, te vei alege cu mai mulți 
duşmani decât ai putea vreodată să birui. Începând 
cu Tristan Flynn, care poate să pară un idiot 


arogant, dar care e în stare să te sfâșie în bucăţi cu 
mâinile goale, şi terminând cu mine. 

Ariadne pufni și încercă să treacă pe lângă el. 
Tharion o apucă de braţ, înfigându-şi ghearele în 
carnea ei moale. 

- Vorbesc serios. 

- Şi cu mine cum rămâne? întrebă ea cu dispret. 

- Ce-i cu tine? 

- ÎL avertizezi pe Ithan Holstrom să nu mă 
rănească? 

Tharion clipi, nevenindu-i să creadă. 

- Eşti dragon! 

Ariadne râse din nou, deloc amuzată. 

- Am o treabă de făcut. Şi eu am depus jurăminte. 

- Mereu ai grijă de cel care e cel mai important 
pentru tine! 

Ariadne încercă să îşi elibereze brațul, însă el o 
strânse şi mai tare. Ariadne şuieră: 

- Nu fac parte din mica voastră clică şi nici nu 
vreau să fac. Puțin îmi pasă de voi sau de ce anume 
încercaţi să faceți împotriva Asterilor. E limpede că 
veţi muri cu toţii din pricina asta. 

- Atunci, ce vrei, Ari? O viaţă ca asta? 

Pielea ei se încălzi, arzându-i palma, şi nu avu de 
ales decât să îi dea drumul. Ariadne se îndreptă cu 
paşi apăsaţi spre ușa care dădea în arena nefiresc de 
tăcută. După cum promisese Regina Viperă, doar ea 
avea să privească. 

Ariadne deschise ușa, însă spuse, peste umăr: 

- Vrei ca lupul tău să fie gătit cu sos pentru 
friptură la grătar, sau în zeamă de carne? 


Bryce, Nesta şi Azriel tocmai treceau printr-un 
pârâiaș, sărind din piatră în piatră. 

- Deci, un telefon, spuse Nesta, pronunţând mult 
prea apăsat cuvântul, poate să facă fotografii, care 
captează un anumit moment, dar nu și oamenii din 
el? 


- Telefoanele au camere foto, răspunse Bryce, iar 
camera foto este cea care... Da. E ca un fel de desen 
instantaneu al unui moment, adăugă ea, gândindu- 
se că, pe toţi zeii, trebuia să explice atâtea cuvinte, 
atâţia termeni din limba ei, însă, neavând încotro, îi 
dădu înainte: Dar e o imagine ale cărei detalii sunt 
surprinse la perfecţie. Şi nu mă întreba mai mult de 
atât, pentru că, serios vorbind, n-am idee cum 
funcţionează, de fapt. 

Nesta chicoti în timp ce ateriză, cu graţie, pe 
malul opus. Azriel continua să înainteze prin beznă, 
iar basoreliefurile din jurul lui se dezvăluiau, 
luminate de steaua lui Bryce: mai multe războaie, 
mai multă moarte, mai multă suferinţă... de data 
aceasta, la scară mai amplă: oraşe întregi arzând, 
oameni urlând de durere, distrugere şi suferinţă la 
un cu totul alt nivel, fiindcă nu mai era înfățișat nici 
un paradis care să contracareze suferinţa. Doar 
moarte. 

Nesta se opri pe malul pârâului, aşteptând-o pe 
Bryce. 

- Şi mai înmagazinează şi muzică. Cum ar fi o 
Simfonie? 

- Nu ştiu ce e aia, dar da, înmagazinează şi 
muzică. Am câteva mii de cântece pe el. 

— Mii?! se miră Nesta, răsucindu-se chiar în timp 
ce Bryce sări de pe ultima piatră și ajunse pe mal, 
împroşcând cu nisip. În chestia aia micuță? Tu le-ai 
înregistrat pe toate? 

- Nu... Există o întreagă industrie în care 
lucrează oameni a căror treabă constă în a le 
înregistra şi, din nou, nu ştiu exact cum 
funcţionează. 

Regăsindu-şi echilibrul, Bryce îl urmă pe Azriel, 
care se vedea acum doar ca o umbră mare, 
proiectată în bezna şi mai mare. 

Ajungând lângă Bryce, Nesta spuse: 

- Şi e o modalitate de a vorbi, mintal, cu alţi 
oameni. 


- Într-un fel. Se poate conecta la telefonul altora 
şi se creează o legătură reală între voci... 

- Şi, lasă-mă să ghicesc: nu ştii exact cum 
funcţionează. 

Bryce pufni. 

- E jalnic, dar adevărat. Acceptăm tehnologia fără 
să întrebăm ce naiba o face să funcţioneze. Nu aș 
putea să îți spun cum funcţionează nici măcar 
lanterna telefonului. 

Drept demonstraţie, apăsă pe buton și peştera se 
lumină, scenele de luptă şi de suferință de pe 
zidurile din jurul lor fiind şi mai accentuate acum. 
Aflat în fața lor, Azriel şuieră, întorcându-se spre ele 
şi acoperindu-și ochii, iar Bryce închise lanterna pe 
dată. 

Nesta spuse, rânjind: 

- Mă mir că nu poate să vă gătească mâncarea și 
să vă schimbe hainele! 

- Peste câţiva ani, e posibil să poată. 

- Dar aveţi magie pentru astfel de lucruri? 

Bryce ridică din umeri. 

- Da. În lumea din care vin, magia și tehnologia 
se cam suprapun. Dar pentru cei ca mine, care nu 
stăpânesc prea mult din prima categorie, tehnologia 
chiar umple golul. 

- Şi armele pe care ni le-ai arătat..., şopti Azriel, 
oprindu-se ca să se lase ajuns din urmă, ...puştile 
acelea... 

- Acolo e vorba de tehnologie, nu de magie, 
răspunse Bryce. Însă unii Vaniri au găsit o 
modalitate de a combina magia şi maşinăriile, 
obținând un efect letal. 

Se aşternu o tăcere grea. 

- Am ajuns, spuse Azriel, arătând spre întunericul 
din fața lor, acela fiind, din cât se părea, și motivul 
pentru care el se oprise locului. 

Drumul le era blocat de un perete masiv, de 
metal, înalt şi lat de cel puţin nouă metri, având în 
mijloc o stea în opt colțuri, colosală. 


Basoreliefurile continuau până la el: lupte și 
suferință, două femei alergând de o parte și de 
cealaltă a pasajului, de parcă ar fi fugit chiar spre 
acest zid... Într-adevăr, în jurul stelei fusese 
sculptată o arcadă, de parcă aceasta ar fi fost 
destinaţia de la bun început. 

Bryce îşi întoarse privirea spre Nesta. 

- Aici mi-ai văzut steaua? 

Nesta clătină încet din cap în semn de negare, 
uitându-se lung la zid, la steaua ieșită în relief, la 
peştera din jurul lor. 

- Nu ştiu unde e situat locul ăsta. Sau ce e locul 
ásta. 

- Există un singur mod în care putem să aflăm, 
spuse Bryce, afişând o bravură pe care, de fapt, nu o 
simţea. 

Se apropie de zid. Sprinten ca argintul viu, Azriel 
veni lângă ea, ţinând deja mâna pe Grăitorul-de- 
Adevăr. 

Cel mai apropiat colț al stelei se întindea în jos, 
chiar în fața lui Bryce. Așa că ea atinse metalul și 
împinse, dar steaua nu se clinti. 

Nesta veni lângă Bryce, atingând metalul cu 
mâna, la rândul ei. O bufnitură slabă răsună prin 
zidurile peșterii. 

- Chiar ai crezut că se va mişca? 

Bryce făcu o grimasă. 

- A meritat să încerc. 

Nesta dădu să spună ceva, intenţionând, probabil, 
să o ia peste picior, dar fu redusă la tăcere de 
metalul care începu să geamă. Războinica păși de-a- 
ndăratelea, împleticindu-se. Azriel întinse brațul 
spre ea, cu mâna lui plină de cicatrici înfășurată în 
lumină albastră. 

Ceea ce o lăsă pe Bryce singură în fața zidului. 

Dar nu ar fi putut să se miște nici dacă ar fi vrut. 
Nu era în stare să îşi ia privirea de la zidul care se 
mişca. 


Vârfurile stelei începură să se extindă și apoi să se 
contracte, de parcă ar fi respirat. Se auziră 
păcănituri metalice în spate, ca nişte mecanisme 
care se deplasau. Încuietori care se deschideau. 

lar în raza cea mai joasă a stelei se deschise o uşă 
triunghiulară. 


CAPITOLUL 17 


În spatele uşii care se deschisese în stea, aştepta 
doar un întuneric uscat, străvechi. Nici un sunet, 
nici o urmă de viață. Doar mai mult întuneric. Mai 
vechi, cumva, decât tunelul din spatele lor. Mai 
apăsător. Mai vigilent. 

De parcă ar fi fost viu. Şi înfometat. 

Oricum, Bryce păşi în el. 

- Ce e locul ăsta? întrebă ea în șoaptă, îndrăznind 
să facă încă un pas în tunelul aflat de cealaltă parte a 
ușii. Azriel şi Nesta o urmară, grăbiţi. 

Un sunet ascuţit, de metal, spintecă văzduhul, iar 
Bryce se întoarse repede... 

Prea târziu. Nici măcar Azriel, care deja 
reacționase, nu se mişcă suficient de rapid ca să 
oprească închiderea uşii. Ecoul bufniturii îi răsună 
lui Bryce în labele picioarelor, urcându-i apoi în 
gambe şi în coapse și stârnind vârtejuri de praf. 

Fuseseră închiși acolo. 

Steaua lui Bryce se lumină... iar apoi se stinse. 

Bryce simţi un fior rece pe brațe, un soi de 
instinct primitiv urlându-i în minte să fugă, fără să 
ştie de ce... 

Mâna lui Azriel se aprinse - lumină a Feelor, 
după cum spusese el mai devreme. Din aceasta se 
desprinseră două sfere, care plutiră în fața lor, 
luminând un pasaj scurt. La capătul lui se afla o 


încăpere vastă, circulară, a cărei podea era gravată 
cu simboluri şi desene asemănătoare celor de pe 
zidurile tunelului. 

- Acesta e locul în care am văzut ultima oară 
steaua de pe pieptul tău, şopti Nesta, temătoare, 
scoțând din teacă sabia Ataraxia, care străluci în 
întuneric. Noi îi spunem Închisoarea. 


Era întocmai ca în ziua meciului, își spuse Ithan 
în sinea lui. Simţea aceeaşi agitație înfiorându-i 
trupul, aceeaşi concentrare intensă punând 
stăpânire pe el. 

Doar că nu avea să existe un arbitru. Nici reguli. 
Nimeni care să ceară o scurtă pauză. 

Stătea pe marginea ringului gol din centrul 
arenei, înconjurat de prietenii lui şi de Sigrid. Silfele, 
neputând să suporte violenţa, aleseseră să se ţină la 
distanță. 

Nici urmă de dragon. 

Nu îndrăznise să caute informaţii despre cât de 
grave erau arsurile de gradul al treilea. Măcar să mai 
fie în stare, după luptă, să ajute la eliberarea lui 
Athalar și a lui Ruhn. Și a Copoiului, din cât se 
părea... 

Ce mai era şi asta? Ce rost aveau astfel de 
gânduri? 

Concentrează-te! 

Trebuia să rămână în viaţă, să câștige lupta. Dacă 
reușea, ei toţi ar fi putut să iasă de acolo chiar în 
seara aceea. El se pricepea la câștigat. Sau se 
pricepuse cândva. 

- Va încerca să îți distragă atenţia, spuse Flynn, 
care se afla lângă el, uitându-se lung la ringul gol. 
Dar dacă reuşeşti să treci de flăcările ei, cred că poţi 
să o învingi. 

- Am crezut că ţi s-au aprins călcâiele după 
dragon, bombăni Declan. Și să ştii că nu am vrut să 
fac un joc de cuvinte în legătură cu focul. 


- Nu atunci când e pe punctul de a-mi prăji 
prietenul! 

Ithan încercă să zâmbească, dar nu reuși. 

- Ari nu te va lua ușor, spuse în cele din urmă și 
Tharion. 

El se întorsese în apartament cu o oră în urmă, 
însă se dusese în odaia lui şi încuiase uşa. Măcar 
coborâse pentru luptă. 

- Deci ar trebui... să facă ce anume, Ketos? 
întrebă Flynn. Să stea locului și să se lase pârjolit? 

- Pun pariu că Reginei Vipere i s-ar părea foarte 
distractiv! spuse Declan cu înverșunare. 

Ithan zâmbi în sfârşit, fără să vrea. 

Tharion, în schimb, își păstră expresia sumbră în 
timp ce-i spuse: 

- Sunt şanse mari ca Ari să te rănească. Rău de 
tot. Dar e arogantă - folosește asta împotriva ei. 

Ithan o simţi pe Sigrid privindu-l, însă dădu din 
cap spre triton, în semn că era de acord cu spusele 
lui. 

- Promite-mi să îţi foloseşti magia apelor ca să 
stingi flăcările. Dacă faci asta, te asigur că mă voi 
descurca. 

Tharion surâse. 

- Holstrom, uite ce e... Mai devreme, am spus 
niște prostii pe care..., mormăi el, clătinând din cap, 
„Ştii, dacă reuşeşti să mă scoţi de aici, mă voi 
asigura că nu va fi în zadar. Pentru mine contează 
mult că măcar încerci. Că îţi pasă. 

- Suntem o haită, le spuse Ithan lui Tharion, 
Flynn și Dec. Asta facem unul pentru altul. 

Nici unul dintre ei nu îl contrazise. I se strânse 
inima. 

Ochii lui 'Tharion scânteiară de emoție. 

- Mersi. 

În acel moment se deschiseră, cu un scârţâit, uşile 
duble aflate de cealaltă parte a încăperii şi Regina 
Viperă își făcu apariţia, îmbrăcată într-o salopetă de 
un auriu metalic și încălțată cu adidaşi asortaţi. 


- Probabil că o va pune pe Ari să sară de pe 
grinzile acoperişului, ca o minge de foc, murmură 
Tharion în timp ce metamorful şarpe, deloc grăbit, 
străbătu încăperea cu o grație sinuoasă. 

Ithan îşi ridică privirea și, din cât reuşi să vadă cu 
ochii lui de lup, îşi dădu seama că partea de sus a 
ringului rămăsese goală. 

Regina Viperă se opri la câţiva paşi depărtare şi îi 
surâse. 

- Aşa ceva ai ales să porţi? întrebă ea, 
încruntându-se la vederea tricoului şi blugilor cu 
care fusese îmbrăcat de când ajunsese în gheena 
asta. 

Apoi Regina Viperă dădu din cap spre 'Iharion, 
certându-l: 

— Ar fi trebuit să îl mai spilcuieşti un pic! 

Tritonul afişă un chip împietrit şi nu scoase o 
vorbă. 

Cu salopeta scânteindu-i precum aurul topit, 
Regina Viperă se întoarse şi se îndreptă, ţanţoşă, 
spre cea mai apropiată treaptă. Se aşeză şi îi făcu lui 
Ithan un semn grațios cu mâna. 

- Poţi să începi! 

Ithan aruncă o privire la ringul gol. 

- Unde e dragonul? 

Regina Viperă îşi scoase telefonul şi tastă pe el, 
ecranul făcându-i faţa, deja palidă, să pară 
nepământesc de albă. 

- Ariadne? O, nu se mai află în slujba mea! 

- Poftim?! izbucniră Tharion şi Flynn în acelaşi 
timp. 

Fără să îşi ridice privirea, Regina Viperă continuă 
să tasteze cu rapiditate. Lumina se reflectă de pe 
unghiile ei lungi, vopsite, şi ele, într-o nuanţă de 
auriu metalic. 

- Cu o oră în urmă, am primit o ofertă prea bună 
ca să o refuz. 

- Nu e sclava ta! se răsti Iharion, mai vânăt la faţă 
decât îl văzuse vreodată Ithan. Nu o deţii, fir-ar să 


fie! 

- Nu, încuviință Regina Viperă, continuând să 
tasteze, însă aranjamentul s-a dovedit a fi... 
avantajos pentru amândouă. Ariadne a fost de 
acord, adăugă ea, iar apoi îşi înălță capul, 
cercetându-l pe Tharion cu ochii ei verzi, în care nu 
se vedea nici un strop de bunătate. Eu sunt de 
părere că ea a acceptat să plece ca să nu fie nevoită 
să îl prăjească pe Holstrom. Aş vrea să ştiu cine a 
făcut-o să se simtă prost în legătură cu asta. 

Se întoarseră cu toţii spre triton, care se holba, cu 
gura căscată, la Regina Viperă. 

- Desigur, continuă ea, tastând din nou la telefon, 
nu l-am informat pe noul ei angajator că dragonul 
ăsta e, de fapt, un vierme cu inima blândă. Dar, 
ţinând cont de locul în care se va afla, cred că se va 
îndârji rapid. 

Cuvintele îi fură întrerupte de sunetul unui mesaj 
pe care tocmai îl primise. 

Tharion arăta de parcă avea să i se facă rău. Ithan 
nu îl învinuia. 

Acesta din urmă se forță să se concentreze, să se 
calmeze. Regina Viperă voia să îl facă să îşi piardă 
stăpânirea de sine. Voia să îl ameţească. Îşi îndreptă 
umerii şi întrebă: 

- Atunci, cu cine mă lupt? 

Regina Viperă îşi vâri telefonul în buzunar şi 
zâmbi, arătându-şi dinţii aceia prea albi. 

- Cu moştenitoarea Fendyr, desigur. 


- Ar trebui să îi dăm de veste lui Rhys! 

- Ca să facem asta, am avea de urcat muntele şi de 
coborât pe lângă zidurile de apărare, pentru ca apoi 
să sperăm că nu suntem prea departe ca să îl putem 
contacta prin puterea gândului. 

Bryce îi asculta pe Azriel şi pe Nesta certându-se 
în şoaptă, mulţumită să îi lase pe ei să dezbată, în 
timp ce ea cerceta încăperea din priviri. 


- Locul acesta e ucigător, insistă Azriel pe un ton 
sumbru. Carcerele lui sunt lipicioase ca smoala. 

- Aşa e, încuviință Nesta, dar am ajuns până aici, 
așa că haide să vedem de ce am fost târâţi atât amar 
de drum! 

- De ce a fost târâtă ea până aici... de steaua 
aceea! 

În cele din urmă, se întoarseră amândoi spre ea, 
cu fețele încordate. 

Bryce se forță să pară cât mai nevinovată cu 
putinţă şi întrebă: 

- Ce e, de fapt, Închisoarea? 

Nesta îşi țuguie buzele preţ de o clipă, iar apoi 
spuse: 

- O insulă neguroasă, care se află în larg, lângă 
pământurile noastre. 

Îi aruncă o privire lui Azriel şi îl întrebă, dusă pe 
gânduri: 

- Crezi că am mers cumva pe sub ocean? 

Cu părul lui închis la culoare strălucind în lumina 
celor două sfere de deasupra, Azriel clătină încet din 
cap. 

- Nici vorbă să fi mers atât de departe! Probabil 
că uşa a fost un soi de portal care ne-a adus de pe 
uscat, aici. 

Nesta ridică din sprâncene. 

- Cum de se poate una ca asta? 

- Peste tot există peşteri care se deschid spre 
locuri îndepărtate, răspunse Azriel. Poate că tocmai 
ne-am aflat într-una dintre ele. 

El îi aruncă o privire lui Bryce, observând cu câtă 
atenţie asculta tot ce vorbeau, și adăugă: 

- Haideţi să intrăm! 

Apoi, cu palma lui bătătorită, o apucă de mână pe 
Bryce şi o trase spre o încăpere vecină. 

În lumina sferelor aurii ce pluteau deasupra lor, 
chipul lui Azriel părea rece și hotărât, iar ochii lui 
cafenii scrutau, neobosiţi, bezna. 


Fiind atât de aproape de el, mână în mână, Bryce 
simţi din nou sabia şi pumnalul vibrând și pulsând. 
Timpanele îi fremătau... 

Mânerul Sabiei Stelare se mută spre ea - ar fi 
putut să întindă cealaltă mână şi să-l atingă. Dintr-o 
singură mișcare, ar fi putut să apuce mânerul. 

Azriel îi aruncă o privire în semn de avertizare. 

Bryce se forță să pară inexpresivă, plictisită. Oare 
el îi aruncase privirea cu pricina ca să o pună în 
gardă cu privire la pericolele care pândeau în beznă, 
sau ca să lase în pace sabia și pumnalul? 

Poate că amândouă. 

Prea curând, prea iute, se apropiară de intrarea 
acelei încăperi mari, care se deschidea la capătul 
unui coridor scurt. Lumina celor două sfere dănţui 
peste gravurile și reliefurile ce acopereau în 
întregime podeaua de piatră, fiind la fel de 
complexe şi de detaliate precum basoreliefurile din 
tunelurile care duceau acolo. 

Bryce simți că între ea şi încăperea cu pricina 
plutea ceva rău prevestitor, apăsător, care îi avertiza 
să nu pună piciorul acolo. 

Până și sabia şi pumnalul părură să se liniştească. 
Steaua lui Bryce nu mai strălucea, de parcă ea, 
steaua, Nesta și Azriel şi-ar fi îndeplinit sarcina, 
ajungând în locul în care fuseseră obligaţi să o 
aducă pe Bryce. 

Aceasta din urmă răsuflă adânc. 

- Voi intra. Stai în spate! îi ceru ea lui Azriel. 

- Şi să pierd toată distracţia? Bombăni el. 

Nesta chicoti în spatele lor. 

- Vorbesc serios, spuse Bryce, încercând să îşi 
tragă mâna dintr-a lui. Rămâi aici! 

În loc să îi dea drumul, Azriel o strânse și mai 
tare de mână. 

- Ce simţi? întrebă el. 

- Vrăji de apărare, răspunse Bryce, cercetând din 
nou cu privirea caverna din faţa lor, care era de 
mărimea unei arene. 


Iar acolo, chiar în centrul încăperii, se afla... 

O altă stea în opt colţuri. 

Probabil că era chiar cea pe care o văzuse Nesta 
cândva. Parcă drept reacţie, steaua de pe pieptul lui 
Bryce se aprinse, iar apoi se stinse. 

Nesta veni lângă ei și arătă cu degetul. 

- Harpa stătea deasupra stelei ăleia! 

- Harpa? se miră Bryce, observând că Azriel se 
încrunta la Nesta, parcă voind să o avertizeze. 

Însă Nesta, fără să îşi ia privirea de la stea, spuse, 
mai mult pentru sine: 

- Vrăjile de apărare o ţineau acolo. 

Fără să dea drumul mâinii lui Bryce, Azriel privi 
cu atenţie încăperea și îi spuse Nestei: 

- Nu ştim ce altceva mai e ţinut la distanţă aici. 

- Data trecută nu am simţit nimic, în afară de 
Harpă, răspunse Nesta. 

Dar Azriel continuă să cerceteze încăperea din 
priviri, în căutarea potenţialelor pericole, ca un 
adevărat războinic. 

- Nu am simtit nici că exista o a doua intrare în 
locul ăsta, ripostă Azriel. În momentul de faţă, nu 
putem să presupunem nimic. 

Bryce pipăi amuleta archesiană de la gâtul ei. O 
protejase la galerie... O ajutase să treacă prin vrăjile 
de protecţie de gradul A ale Jesibei... 

Trebuia să existe un răspuns pe aici, pe undeva. În 
legătură cu ceva. Cu orice. 

Bryce apucă strâns amuleta, iar apoi îl privi pe 
Azriel peste umăr și făcu ochii mari. 

- Ai grijă! 

Azriel îi dădu pe dată drumul la mână, 
întorcându-se spre adversarul pe care nu îl văzuse și 
nu îl simţise. 

Spre adversarul inexistent. 

Bryce o zbughi cu repeziciunea Feelor şi, până ca 
Azriel să îşi dea seama că nu era nimic acolo, depăși 
linia trasată de vraja de apărare. 


Trăsăturile lui Azriel se contractară sub imperiul 
unei furii reci, însă Nesta zâmbi larg, iar ceva de pe 
faţa ei sugera că o aproba pe Bryce. 

- Acum eşti pe cont propriu, spuse Azriel, iar 
lumina emanată de mâinile lui semănă cu nişte 
pietre albăstrui care aruncau sclipiri reci, întocmai 
ca furia ce i se zugrăvise pe chip. 

Bryce ridică din sprâncene şi se dădu câţiva pași 
în spate. 

- Chiar nu puteţi să treceţi? 

Azriel se ghemui şi îşi trecu peste podeaua de 
piatră mâna acoperită cu cicatrici, iar furia i se 
domoli, înlocuită de curiozitate. 

- Sunt groase ca melasa! exclamă el, ridicându-şi 
privirea spre Bryce şi făcând o grimasă. Nu știu 
dacă să fiu impresionat sau îngrijorat, mormăi, 
ridicându-se, iar apoi dădu din bărbie spre Nesta. 
Ai de gând să intri? 

Nesta îşi încrucişă braţele pe piept și rămase lângă 
el. 

- Eu zic să vedem mai întâi ce se întâmplă! 

Bryce se încruntă. 

- Mersi! 

Nesta nu zâmbi, ci se mulţumi să o îndemne: 

- Mişcă-te rapid! Uită-te în jur, dar nu zăbovi! 

Bryce făcu o încercare: 

- M-aş simţi mai bine dacă aş avea sabia mea. 

Azriel rămase impasibil şi tăcut. 

Bine, fie. Oftând, Bryce cercetă gravurile de pe 
podea. Cercuri concentrice, chipuri și... 

I se zbârli părul de pe braţe. 

- Sunt constelaţiile Midgardului! spuse ea, 
arătând spre un roi de stele. Acela e Carul Mare. Şi 
acela e... Orion. Vânătorul. 

Hunt. Hunt al ei. 

Însoţitorii ei, tunelurile, lumea întreagă - totul se 
estompă în timp ce ea urmărea cu privirea stelele, 
schițându-le traseul. Amuleta archesiană i se încălzi 


pe piele, de parcă s-ar fi străduit să înlăture vrăjile 
de apărare dimprejur. 

- Arcaşul, şopti Bryce. Scorpionul şi Peştii... E o 
hartă a cosmosului meu, murmură ea, lovind cu 
bocancul o emisferă în relief, pe care era sculptată o 
față urlătoare. Şi iat-o pe Siph, planeta aflată cel mai 
în afară, explică, trecând apoi la următoarea, pe care 
era sculptată o față masculină cu un aer sumbru. 
Aici e Orestes! 

- Orestes? întrebă Azriel dintr-odată, atrăgându-i 
din nou atenţia spre locul în care rămăseseră el şi 
Nesta, lângă arcada tunelului. Războinicul? adăugă 
el. 

Bryce clipi, mirată. 

- Da. 

- Interesant, comentă Nesta, înclinându-şi capul. 
Poate că numele provine din aceeași sursă. 

Bryce arătă spre următoarea emisferă, chipul unui 
bătrân cu barbă. 

- Oden! îl numi ea. 

Apoi trecu la o emisferă situată mai aproape de 
centrul încăperii și întruchipând un tânăr care 
râdea. 

- Lakos! 

O altă emisferă se înălța de cealaltă parte a stelei, 
una pe care apărea un bărbat masiv, cu coif. 

- Thurr! 

Apoi arătă spre emisfera cu cap de femeie. 

- Farya! 

lar după Farya venea o emisferă mare, 
întruchipând un soare cu raze întortocheate. 

- Sol, şopti Bryce, arătând spre emisferă. 

Cercetă iarăşi încăperea din priviri, după care se 
întoarse spre steaua în opt colțuri. Chiar spre locul 
dintre Lakos şi Thurr. 

- Midgard, rosti Bryce, numele părând să răsune 
cu ecou în încăpere. Cineva s-a străduit din greu să 
făurească podeaua asta! Cineva care a fost în lumea 
mea şi care apoi s-a întors aici, adăugă ea, privind 


peste umăr la Nesta, dar chipul războinicei rămase 
impasibil. Ai spus că era o harpă pe steaua în opt 
colțuri? întrebă, iar Nesta încuviință, dând ușurel 
din cap. Ce fel de harpă? Era specială în vreun fel? 

- Poate să îl mute între locuri fizice pe cel care 
cântă la ea, răspunse Nesta, o idee cam prea iute. 

- Ce altceva? întrebă Bryce, iar pieptul îi străluci 
din nou. 

Azriel ridică mâna spre Nesta, de parcă ar fi vrut 
să îi acopere gura, să o facă să tacă, însă războinica 
spuse: 

- Harpa e Făurită. Poate să oprească însuşi 
timpul. 

- Opreşte timpul? murmură Bryce, simțind cum i 
se înmuiau genunchii. 

Întrebându-se cine anume din lumea ei ar fi fost 
în stare să creeze asemenea lucruri, ei îi veni în 
minte un singur grup de astfel de ființe. Care, dacă 
într-adevăr Făuriseră obiecte precum Harpa, aveau 
un motiv foarte bun pentru care să își dorească să se 
întoarcă în lumea asta: să le revendice. 

- A existat vreodată, se hazardă Bryce, o bănuială 
conturându-i-se brusc în minte, un obiect Făurit, 
numit Cornul? 

- Nu ştiu, răspunse Nesta. De ce? 

Bryce se uită la steaua în opt colţuri, însăși inima 
încăperii, a acestei hărți a cosmosului. 

- Cineva a pus Harpa acolo cu un motiv, îşi dădu 
ea cu părerea. 

- Ca să o ascundă, spuse Azriel. 

- Nu, şopti Bryce, întorcându-se cu totul spre stea 
şi atingându-și, cu mâna liberă, cicatricea de pe 
piept, care îi arăta limpede că fusese condusă până 
aici, exact până în locul în care se aflase Harpa. Un 
astfel de obiect a fost lăsat aici pentru cineva ca 
mine! 

- Ce vrei să spui? întrebă Nesta, iar piatra 
zidurilor îi făcu vocea să reverbereze. 


Bryce bolborosi, cuvintele rostogolindu-i-se din 
gură mai repede decât reuşea ea să le ordoneze: 

- Cred... Cred că toate acele basoreliefuri din 
tuneluri ar putea să aibă menirea de a ne reaminti 
ceea ce s-a întâmplat. Imaginile ne spun o poveste... 
Povestea lor. Şi sunt o invitaţie, un îndemn ca noi să 
venim aici, adăugă ea, arătând spre locul în care se 
aflau ei și spre pasajul din spatele lor. 

- De ce? şopti Azriel în felul acela al lui, ucigător 
de liniştit. 

Preţ de o clipă, Bryce se uită la steaua în opt 
colțuri, după care spuse: 

- Ca să descoperim adevărul. 

- Bryce...! o avertiză Nesta, de parcă i-ar fi citit 
gândurile întocmai. 

Însă Bryce nici măcar nu privi în urmă, ci păși pe 
stea. 


CAPITOLUL 18 


Hunt tuși, împroşcând sânge. Vedea stele de 
fiecare dată când i se dilata pieptul. 

- Fir-ar să fie, Athalar, mârâi Baxian, atârnat de 
cealaltă parte a lui Danaan, deși nici el nu o ducea 
cu mult mai bine. 

Stătuseră câteva ore pe podea înainte ca Pollux să 
se întoarcă şi să îi ridice din nou. Hunt ţipase 
întruna în timp ce umerii îi fuseseră dislocaţi din 
nou. 

Însă Pollux fusese chemat undeva și se părea că 
nimeni altcineva din palat nu era îndeajuns de 
dezaxat ca să îi tortureze, aşa că fuseseră lăsaţi 
acolo. 

Bryce. Cu fiecare respirație umedă, gâfâită, 
numele ei își făcea apariția şi apoi dispărea. Își 


dorise să aibă atât de multe lucruri împreună cu ea. 
O viaţă normală și fericită. Copii. 

O, pe toţi zeii, de câte ori se gândise la cum ar fi 
arătat chipul ei frumos în timp ce îi ţinea în braţe pe 
copilaşii lor înaripaţi? Aveau să aibă părul şi 
temperamentul mamei lor şi aripile lui gri. Iar, din 
când în când, ar fi zărit pe fețele lor angelice 
zâmbetul mamei lui. 

Ultima dată când fusese închis în aceste temnițe, 
nu avusese nici o viziune de viitor de care să se 
agaţe. Shahar murind, la fel ca majoritatea celor 
Căzuţi, toate visurile lui muriseră odată cu ei. Dar 
poate că acum era mai rău, fiindcă ajungea atât de 
aproape de astfel de visuri, putea să le vadă atât de 
clar, să ştie că Bryce se afla undeva... iar el, nu. 

Hunt alungă astfel de gânduri, care îi pricinuiau o 
durere mai rea decât cea din umeri și din întreg 
trupul lui frânt. 

- Danaan, eşti treaz, mârâi el. 

Plecarea timpurie a Barosului le dădea prilejul să 
stea de vorbă. Toate celelalte lucruri, toate 
insinuările lui Apollion şi Aidas, balivernele despre 
tatăl lui și despre coroana cea neagră - aureola - de 
pe fruntea lui... Toate acestea erau secundare. 

Toate eșecurile lui de pe Muntele Hermon, 
moartea celor Căzuţi, pierderea lui Shahar, 
înrobirea lui... Secundare. 

Toate eșecurile pe care le repetaseră în ultimele 
câteva luni şi care îi duseseră la dezastru, la situația 
de acum... Secundare. 

Dacă asta fusese unica lor ocazie de a izbândi, ar 
fi trecut peste toate. Ultima dată, nu fusese decât el. 
Şapte ani petrecuţi aici, jos, singur. Însoţit doar de 
tipetele celorlalți Căzuţi, care erau torturați în alte 
încăperi, amintindu-i tot timpul de eșecurile lui. 
Apoi, cei doi ani petrecuţi în temniţele lui Ramuel. 
Nouă ani de singurătate. 

Nu avea să îi lase pe cei doi prieteni de lângă el să 
îndure una ca asta. 


- Fă-o acum, Danaan! îl îmboldi Hunt pe Ruhn. 

- Dă-mi... o clipă, răspunse Ruhn, gâfâind. 

La naiba, dacă ceruse asta, prințul trebuia să fie în 
stare gravă. Ce tip mândru! 

- a-ţi un răgaz, spuse Hunt pe un ton blând, dar 
ferm, în timp ce măruntaiele i se strânseră din 
pricina sentimentului de vinovăţie. 

Spre meritul lui, Ruhn avu nevoie doar de un 
minut, după care se auzi din nou scârțâitul 
lanțurilor în care atârna. 

- Mai încet! îl avertiză Baxian, în timp ce Ruhn se 
legăna înainte şi înapoi, cu toată greutatea, 
încercând să  nimerească raftul cu arme şi 
dispozitive, care se afla în dreptul picioarelor lui, 
dar la care nu putea să ajungă cu nici un chip. 

- Prea departe, mormăi Ruhn, întinzându-și 
picioarele spre raft. 

Încercă să apuce vătraiul de fier pe care, dacă 
abdomenul îi rezista, ar fi putut să îl răsucească în 
sus şi să îl poziţioneze, folosindu-și picioarele, în 
interiorul zalelor lanțului, răsucindu-l până când, 
sperau ei, zalele aveau să se rupă. 

Șansele erau mici, dar orice şansă merita o 
încercare. 

- lată! exclamă Hunt, trăgându-se în sus, cu 
picioarele înainte, chiar dacă umerii îi pricinuiau o 
durere insuportabilă. 

Respirând adânc ca să alunge durerea, Hunt se 
ciocni de Ruhn, lovindu-l. Prinţul îşi înăbuşi un 
țipăt, dar, de data asta, reuşi să se arcuiască şi să 
ajungă mai aproape de raft. 

- Poţi să o faci, murmură Baxian. 

Ruhn se legănă în spate, iar Hunt îl lovi din nou, 
cu lacrimi în ochi din pricina durerii pe care i-o 
pricinuia acea mişcare în fiecare părticică a 
corpului. 

Dar raftul încă se afla prea departe. Doar câţiva 
centimetri în plus şi Ruhn ar fi reușit să apuce cu 


picioarele mânerul vătraiului de fier, însă acei câţiva 
centimetri erau de netrecut. 

- Opreşte-te! porunci Hunt, respirând greu. Ne 
trebuie un nou plan. 

- Pot să ajung la vătrai, mârâi Ruhn. 

- Ba nu poţi. Nici vorbă! 

Treptat, Ruhn se opri din legănat. Rămaseră 
tăcuţi cu toții, atârnând de lanțurile lor 
zăngănitoare. Apoi Ruhn întrebă: 

- Cât de tare muşti, Athalar? 

Hunt încremeni. 

- Ce naiba vrei să spui?! 

- Dacă... mă legăn spre tine, gâfâi Ruhn, poţi să 
îmi smulgi mâna? 

O undă de şoc îl străbătu pe Hunt ca un glonţ. De 
cealaltă parte a lui Ruhn, Baxian protestă: 

- Ce?! 

- Aşa aş ajunge mai departe, spuse Ruhn cu voce 
straniu de calmă. 

- La naiba, nu am de gând să îți smulg mâna! 
strigă Hunt. 

- Doar aşa voi putea ajunge la vătrai. Mâna îmi va 
creşte la loc. 

- Asta e nebunie curată! exclamă Baxian. 

Ruhn dădu din cap spre Hunt. 

- Avem nevoie să fii Umbra Mortis, care e un 
dur... Şi care nu ar ezita. 

- Un dur, nu un canibal! se împotrivi Hunt. 

- Împrejurări disperate, spuse Ruhn, privindu-l în 
ochi pe Hunt. 

Pe chipul prințului se puteau vedea doar hotărâre 
şi concentrare. Nici urmă de îndoială sau de frică. 

Probabil că Pollux nu avea să se întoarcă până 
dimineaţa. Planul lui Ruhn ar fi putut să 
funcționeze. 

lar vina care deja îl apăsa pe Hunt, care îi apăsa 
sufletul fărâmiţat... La urma urmei, ce mai conta? 
Încă o povară de purtat în adâncul inimii. După tot 
ce făcuse, după ce îi condusese spre dezastrul ăsta 


absolut pe Ruhn și pe Baxian, putea să le ofere 
măcar atât. 

Hunt își plecă uşor bărbia. 

- Athalar! interveni Baxian cu asprime. Athalar! 

Hunt îl privi pe Copoi, aşteptându-se să vadă 
dezgust şi groază pe chipul lui. În schimb, văzu o 
concentrare intensă. Baxian spuse: 

- O fac eu. 

Hunt clătină din cap, deşi probabil că Baxian ar fi 
reușit să ajungă la Ruhn dacă acesta din urmă se 
întindea spre el... 

- O fac eu, insistă Baxian. Am dinți mai ascuţiţi. 

Era o minciună. Poate că avea dinții mai ascuţiţi 
în forma lui de Copoi, dar... 

- La naiba, nu îmi pasă cine o face, mârâi Ruhn. 
Faceţi-o careva, înainte să mă răzgândesc! 

Hunt îl privi din nou pe Baxian, care, cu o mină 
calmă şi tristă, şopti: 

- Lasă-mă să port eu povara asta. Tu poţi să o 
duci pe următoarea. 

Vreme de mulţi ani, Copoiul fusese duşmanul lui 
Hunt în fortăreața lui Sandriel. Unde dispăruse 
bărbatul acela? Oare existase vreodată, sau fusese 
doar o mască? Și, în primul rând, oare de ce i se 
alăturase Baxian lui Sandriel? 

Poate că nu mai conta acum. Hunt dădu din cap 
spre Baxian, în semn de acceptare şi de mulțumire. 

- Ai fost o pereche demnă de Danika, spuse el. 

Ochii lui Baxian se umplură de durere și de 
dragoste. Poate că vorbele acelea atinseseră o rană, o 
îndoială care îl apăsase îndelung. 

Hunt simţi cum i se strângea inima. Și el cunoştea 
sentimentul acela. 

Însă Baxian îi făcu semn cu bărbia lui Ruhn, 
privindu-l pe prinț în ochi cu acea hotărâre de 
neclintit care îl făcuse celebru pe vremea când 
fusese unul dintre triarii lui Sandriel. 

Iată-l pe bărbatul cu care Hunt avusese de-a face 
odinioară, urmările fiind catastrofale. Inclusiv 


cicatricea şerpuitoare de pe gâtul lui Baxian, 
pricinuită de fulgerul lui Hunt. 

- Pregăteşte-te, îi şopti Baxian lui Ruhn. N-ai voie 
să urli. 


Sub pretextul că era la menstruaţie, Lidia avu 
parte de puţină intimitate, ceea ce îi permitea să se 
gândească la planul pe care îl elaborase, să încerce 
să estimeze, neliniștită, dacă avea să funcţioneze sau 
nu, să se plimbe încolo şi încoace prin odaia ei, 
întrebându-se dacă îşi pusese încrederea în 
persoanele potrivite. 

Încrederea era un concept străin de ea, chiar şi 
înainte să devină agenta Lumina Zilei. Cu siguranţă 
că tatăl ei nu îi insuflase niciodată un astfel de 
sentiment. lar după ce, la vârsta de trei ani, fusese 
gonită de mama ei drept în braţele acelui bărbat 
monstruos... Da, încrederea nu exista în lumea ei. 

Însă în clipa de faţă nu avea de ales şi trebuia să se 
bazeze pe încredere. 

Lidia tocmai îşi schimbase tamponul şi se spălase 
pe mâini, când Pollux intră, ţanţoş, în baie. 

- Veşti bune! anunţă el, aruncându-i un zâmbet 
fermecător. 

Părea mai vesel decât fusese de când evadase 
Quinlan. 

Lidia se rezemă de uşa băii, studiindu-şi uniforma 
imaculată. 

- O, da? 

- Mă mir că Rigelus încă nu ţi-a dat vestea, spuse 
Pollux, dezbrăcându-se de cămaşa lui pătată de 
sânge peste tot. 

Era îmbibată în sângele lui Ruhn, iar mirosul lui 
se simţea puternic în odaie. Sângele lui Ruhn... 

Cu muşchii încordaţi pe sub pielea-i aurie, Pollux 
intră sub duș, părând să fie animat un entuziasm 
sălbatic în timp ce pornea jetul de apă. Imediat, de 
pe trupul lui începu să se scurgă o cantitate 
incalculabilă de sânge. 


- Rigelus și ceilalți au reușit să o repare pe Harpie. 


Bryce stătu deasupra stelei în opt colțuri, dar la 
început nu se întâmplă nimic. 

- Ei bine..., dădu Nesta să spună. 

O lumină țâşni atât din steaua de la picioarele lui 
Bryce, cât şi din steaua de pe pieptul ei, cele două 
îimbinându-se şi contopindu-se. Apoi apăru o 
hologramă a unei tinere cu părul închis la culoare - 
o Fee Preaiînaltă, care parcă s-ar fi adresat unui 
public. 

Bryce cunoştea chipul acela în formă de inimă. 
Părul lung. 

- Silene, murmură ea. 

- Imaginea imortalizată în basorelief? întrebă 
Nesta. 

Bryce îi aruncă o privire, iar războinica păși prin 
bariera formată de vrăjile de apărare ca şi cum 
aceasta nu ar fi însemnat nimic. De parcă ar fi putut 
să o facă în tot acest timp. Azriel nu încercă să o 
oprească, dar rămase în gura tunelului. 

- La intrarea în tuneluri există un basorelief care 
înfăţişează o tânără femeie, îşi aminti Nesta. Ne-ai 
spus că se numea Silene. 

- Imaginea aceea îi seamănă întocmai, adeveri 
Bryce, dând din cap ca să îşi întărească vorbele. Dar 
cine e? 

Azriel şopti, îndurerat: 

- Seamănă cu sora lui Rhysand. 

Nesta îl privi cu un amestec de curiozitate şi de 
milă. Poate că Bryce ar fi întrebat ce semnificaţie 
avea acea legătură, însă holograma vorbi pe un ton 
apăsat, istovit şi trist: 

- Povestea mea începe înainte să mă nasc, într-o 
vreme pe care o ştiu doar din poveștile mamei și din 
amintirile tatei. Amândoi mi-au arătat cândva, în 
gând, cum era pe atunci, spuse ea, ducându-și 
degetul la frunte. Așa că vă voi arăta și eu. 

- Aveţi grijă! le avertiză Azriel, dar fu prea târziu. 


Chipul lui Silene dispăru, lăsând în urmă 
vârtejuri de ceaţă. Pâcla străluci, iluminând chipul 
şocat al Nestei, care veni lângă Bryce. 

Cele două se priviră una pe cealaltă. 

- La primul semn de pericol, o luăm la fugă, 
spuse Nesta printre dinți. 

Bryce dădu din cap în semn că era de acord - 
măcar cu atât. Apoi vocea lui Silene se auzi din 
ceață şi orice promisiune de-a o lua la fugă îi 
dispăru din minte. 

Eram sclavii Daglanilor. Timp de cinci mii de ani, 
poporul nostru - Feele Preaînalte - a îngenuncheat în 
fața lor. Erau cruzi, puternici și vicleni. Orice 
încercare de rebeliune a fost înăbușită înainte să se 
adune forțe armate. Generaţii întregi de strămoși au 
încercat. Cu toții au dat greș. 

Ceaţa se evaporă, în sfârşit, lăsând în urma ei 
priveliștea unui câmp plin de cadavre, sub un cer 
cenușiu, identic cu cel sculptat în tunelurile aflate în 
urmă, la o distanţă de câţiva kilometri: crucifixe, 
lighioane, oameni cu spatele spintecat și cu organele 
expuse... 

Daglanii au domnit peste Feele Preaînalte, iar noi, 
la rândul nostru, am domnit peste fiintele umane și 
peste pământurile pe care Daglanii ne-au îngăduit să 
le conducem. Totuși, era doar o iluzie a puterii. Știam 
cine erau adevărații noștri stăpâni. Am fost forțați să 
le plătim Zeciuială o dată pe an. Să le oferim, drept 
ofrandă, crâmpeie din puterea noastră. Pentru a le 
alimenta puterea... și pentru a o limita pe a noastră. 

Lui Bryce i se tăie răsuflarea în momentul în care 
apăru imaginea unei femei Fee care îngenunchea în 
fața unui tron, cu mâinile întinse în sus, ţinând în 
ele un sâmbure de lumină. Degete fine şi delicate 
apucară picătura de putere a femeii Fee. Aceasta 
scânteie, iluminând o piele palidă. 

Mâna care revendicase puterea aceea se ridică, iar 
Bryce încremeni atunci când văzu cui îi aparținea 


membrul cu pricina: o Asteri cu părul negru și cu 
pielea albă. 

Ochii aceia reci, desprinși din altă lume, erau 
inconfundabili. Stătea tolănită, înveşmântată în 
straie aurii, cu o coroană de stele pe cap. Pe buzele-i 
roşii apăru un zâmbet rece în clipa în care strânse 
tare în mână sâmburele de putere. 

Acesta dispăru, absorbit de trupul ei de Asteri. 

Odată cu trecerea mileniilor, Daglanii au devenit 
aroganti, convinși că aveau să stăpânească la 
nesfârşit peste lumea noastră. Însă, din pricina 
încrederii excesive în sine, nu au văzut cum dușmanii 
au început să se adune pe la spatele lor, o forță cum 
nu se mai coagulase vreodată. 

Lui Bryce i se opri respiraţia în gâtlej, iar Nesta 
încremeni lângă ea, în timp ce scena se schimbă, 
arătând-o pe o Fee Preaînaltă stând la un pas în 
spatele tronului femeii Asteri. Îşi ţinea bărbia 
ridicată și chipul îi era la fel de rece precum cel al 
stăpânei ei. 

Mama a slujit-o pe făptura aceea monstruoasă 
vreme de un secol, sclavă a fiecărui moft ticălos al ei. 

Înainte ca Silene să vorbească din nou, Bryce ştiu 
despre cine era vorba. Știu al cui adevăr o condusese 
acolo, printre stele, ca să îl descopere, în sfârşit. 

Theia. 


CAPITOLUL 19 


Lidia încremeni în clipa în care auzi vorbele lui 
Pollux, în timp ce acesta intră din nou sub jetul 
aburind de apă. 

- Cum adică au reparat-o pe Harpie? 

Barosul răspunse, acoperind zgomotul apei, 
dându-și capul pe spate ca să își ude părul bălai: 


- Au lucrat la ea ca la un soi de proiect favorit... 
Rigelus tocmai mi-a spus. Se pare că merge bine. 

- Ce anume merge bine? întrebă Lidia, folosindu- 
se de toată instruirea de care avusese parte, ca să îşi 
calmeze bătăile inimii. 

- Se pare că Harpia se va trezi. Rigelus mai are 
nevoie de un singur lucru, răspunse Pollux, 
deschizând uşa cabinei de duş şi întinzând mâna 
spre Lidia, gestul lui fiind mai degrabă un ordin 
decât o invitaţie. 

Cu degete amorţite, Lidia îşi descheie nasturii 
uniformei. 

- Cum rămâne cu menstruaţia mea? întrebă ea pe 
cel mai sfios ton de care fu în stare. 

- Apa va spăla sângele, răspunse Pollux, iar Lidia 
uri să îi simtă privirea în timp ce se dezbrăca. 

Intră în cabina de duş şi tresări în clipa în care 
simţi fierbinţeala apei. Pollux o lipi de trupul lui gol, 
apăsând-o deja cu mădularul lui erect. 

- Când se va trezi Harpia? întrebă Lidia, în timp 
ce Pollux o muşcă de gât îndeajuns de tare încât să o 
facă să tresară din nou. 

Dacă Harpia îşi revenea și le spunea Asterilor ce 
văzuse, cine o ucisese de fapt... 

Nici unul dintre planurile Lidiei, oricât de bine 
conceput ar fi fost, nu avea să mai conteze. 

Pollux o prinse cu mâna de fund şi strânse. O 
ciupi de ureche, fără să îşi dea seama de groaza care 
punea stăpânire pe ea în timp ce îi șopti, cu buzele 
lipite de pielea ei udă: 

- Curând. Într-o zi sau două îşi va reveni. 

O strânse din nou, de data asta — mai tare. 


Anunţul Reginei Vipere căzu peste încăpere ca o 
rachetă cu pucioasă. 

Uluit, 'Iharion privea când la Ithan, când la 
Sigrid, când la Regina Viperă. Palidă la faţă şi 
şocată, moştenitoarea Fendyr se uita, încremenită, 
la metamorful şarpe. 


Regina vorbi din nou, cu voce tărăgănată: 

- Ce mi-ai spus? Că nu sunt cu nimic mai bună 
decât Astronomul? întrebă ea, făcând semn spre 
arenă cu mâna-i împodobită cu unghii aurii, 
sclipitoare. Ei bine, acum ai ocazia să te eliberezi! 
Cred că e mai mult decât ţi-a oferit el vreodată. 

- Nu mă lupt cu Sigrid, mârâi Ithan, zbârlindu-se. 

- Atunci, tu şi prietenii tăi veţi rămâne aici, 
decretă Regina Viperă lăsându-se pe spate şi 
sprijinindu-se în mâini. Și orice misiune de salvare 
urgentă pe care o puneţi la cale pentru ceilalți 
prieteni ai voştri va da greş. 

Ticăloasa asta ştia totul. 

- Mă lupt eu cu Holstrom! se răsti Tharion. 

- Nu, se împotrivi Regina Viperă pe un ton 
dulceag, plin de venin. Holstrom şi fata intră în 
arenă, sau învoiala noastră cade! 

- Ticăloasa naibii..., începu Flynn, mânios. 

- O voi face! exclamă Sigrid, strângând din 
pumni. 

Se întoarseră cu toţii spre moștenitoarea Fendyr. 
Ithan făcu o grimasă care îi arăta pe deplin tortura 
lăuntrică. 

Tharion îi observă durerea şi îşi dori să nu se fi 
născut. Alegerile lui îi conduseseră spre asta. 
Greşelile lui. 

- Bine, îi spuse Regina Viperă lui Sigrid, care îşi 
arăta colții la ea, dar mulțumindu-se să îi arunce 
lupoaicei doar un zâmbet şerpesc. Se pare că s-ar 
putea ca asta să fie ultima ta noapte pe Midgard! 
Poate că ar fi trebuit să îți îmbunătăţești, totuși, 
garderoba. 


Bryce rămase cu privirea aţintită la acea femeie 
frumoasă, cu chipul împietrit, care ar fi putut să 
rivalizeze cu Căprioara în privința durității şi a 
frumuseții. Theia. 

Următoarele cuvinte rostite de Silene îi 
confirmară cât de mult semănau Regina Fee de 


demult şi Căprioara: 

Însă mama mea, Theia, s-a folosit de timpul 
petrecut în slujba Daglanilor ca să afle tot ce se putea 
afla despre instrumentele pe care aceștia le foloseau în 
cuceririle lor. Tezaurul Groazei, așa îl numeam în 
secret. Masca, Harpa, Coroana şi Cornul. 

Cu coada ochiului, Bryce o văzu pe Nesta 
aruncându-i o privire în clipa în care auzi ultimul 
cuvânt. 

Așadar, Cornul era înrudit cu Masca şi cu Harpa. 
Provenea de aici, ba, mai rău, făcea parte dintr-un 
arsenal letal al Asterilor... 

Şi al Theiei. 

Bryce îşi aminti de basorelieful din tunel care o 
înfățișa pe regina încoronată şi mascată - Theia. 
Aceasta ţinea în mână două instrumente: un corn şi 
o harpă. 

Daglanii, continuă Silene, s-au certat mereu în 
legătură cu cine anume ar fi trebuit să controleze 
Tezaurul, așa că, de cele mai multe ori, Tezaurul 
rămânea nefolosit. Acest lucru le-a adus ruina. 

Asta era, aşadar? Pentru asta fusese trimisă în 
lumea aceasta? Să afle despre acest Tezaur, care ar fi 
putut să fie ceea ce avea să îi distrugă pe Asteri? 
Bryce privi cum ceața o înfățişă pe Theia luând 
acele obiecte de pe nişte piedestale negre, scoţându- 
le din nişte celulele săpate în munte şi trecând prin 
nenumărate peşteri ca să străbată drumul cu 
repeziciune. 

Da, peşteri precum cea în care se aflau acum, 
adică nişte spaţii fermecate, capabile să îi mute pe 
distanțe mari, în doar câteva ore, pe cei care le 
străbăteau. Sau să îi mute doar într-o clipă. 

În imagine apăru o ninsoare, iar apoi se ivi Theia, 
aflată pe vârful unui munte, cu un monolit negru în 
spatele ei. 

- Ramiel, şopti Azriel din spatele lor, de dincolo 
de bariera trasată de vrăjile de apărare. 


În mijlocul vârtejurilor de ninsoare, Theia 
îmbrăţișă un bărbat arătos, lat în umeri. 

Mama şi tatăl meu, Fionn, şi-au ținut secretă 
dragostea de-a lungul anilor, știind că Daglanilor li s- 
ar fi părut amuzant să îi despartă dacă ar fi aflat 
despre aventura lor. Însă cei doi au reușit să se 
întâlnească în secret și să îsi plănuiască revolta. 

- Fionn a fost... strămoșul vostru, murmură 
Azriel, uimit. 

Nesta se întoarse spre el, încruntată. 

- Cred că e cazul să intri, murmură ea. 

Apoi îşi îndreptă degetul spre el, învăluindu-i 
aripile în flacăra ei argintie şi făcând să se ridice din 
podea nişte dâre subțiri de fum. 

Astfel, războinica trasă o cărare ce străpungea 
scutul format de vrăjile de apărare. Acestea licăriră, 
împotrivindu-se flăcării argintii, de parcă ar fi 
încercat să închidă drumul croit de ea, însă puterea 
Nestei le tinu la distanță. 

Fără urmă de teamă pe chipul lui frumos, Azriel 
străbătu pasajul îngust, delimitat de flăcări aurii. 
Nesta își retrase puterea doar după ce trecu Azriel, 
iar vrăjile, revărsându-se  năvalnic, lucitoare, 
refăcură de îndată bariera. 

Bryce arătă spre hologramă, spre bărbatul Fee cu 
păr bălai pe care Silene îl numea tată. Fionn. 

- El cine e? întrebă ea în şoaptă, fiindcă în 
istoriografia Midgardului sau în folclor nu fusese 
pomenit niciodată vreun Fionn. 

- Primul şi ultimul Rege Preainalt al acestor 
tărâmuri, șopti Azriel. 

Înainte ca Bryce să apuce se mediteze asupra unei 
astfel de informaţii, Silene continuă: 

Dar mama mea şi tatăl meu ştiau că aveau nevoie 
de cea mai valoroasă dintre armele Daglanilor. 

Bryce se încordă. Cu siguranță că acea armă le 
conferise principalul avantaj... 

Vălul de ninsoare din jurul Muntelui Ramiel se 
risipi, dând la iveală un imens bol de fier, situat la 


baza monolitului. Chiar şi din mijlocul viziunii, 
prezenţa lui se făcu simțită în lumea reală, 
apăsătoare și amenințătoare. 

- Cazanul! strigă Nesta, îngrozită. 

Deci nu o armă utilă. Cu sufletul la gură, Bryce 
ascultă continuarea confesiunii lui Silene: 

Cazanul făcea parte din lumea noastră, era 
moștenirea noastră. Dar după ce au sosit aici, 
Daglanii l-au capturat și și-au folosit puterile pentru 
a-l denatura. Pentru a-l preschimba din ceea ce 
fusese înainte, în ceva mai ucigător. Nu mai era doar 
un instrument al creaţiei, ci devenise și unul al 
distrugerii. lar grozăviile pe care le-a produs... 
părinții mei aveau să le folosească și pe ele în 
avantajul lor. 

Într-o altă scenă izvorâtă din memoria lui Silene, 
Fionn trase o sabie lungă din Cazan, picurând apă 
peste tot. O sabie neagră, al cărei metal absorbea 
orice urmă de lumină din jurul ei. Lui Bryce i se 
înmuiară genunchii. 

Sabia Stelară. 

Se mai aflau două siluete acolo, învăluite în 
ninsoarea deasă, dar Bryce abia dacă apucă să se 
întrebe cine erau, că Silene începu din nou să 
povestească: 

S-au luptat cu Daglanii și i-au învins, continuă ea. 
Folosindu-se chiar de armele Daglanilor, i-au distrus. 
Totuși, părinții mei nu s-au gândit că ar fi trebuit să 
afle celelalte secrete ale Daglanilor. Erau prea istoviţi, 
prea nerăbdători să lase trecutul în urma lor. 

- Stai așa, cum au folosit armele? interveni Bryce, 
atrăgându-și priviri pline de îngrijorare din partea 
Nestei şi a lui Azriel. Cum naiba le-au folosit? Şi ce 
alte secrete... 

Însă Silene continuă să vorbească, depănând 
amintiri legate de anumite momente istorice: 

Tatăl meu a devenit Rege Preaînalt, iar mama 
mea, regina lui. Și totuși, insula pe care vă aflați, 
locul acesta... mama l-a revendicat doar pentru ea. 


Insula pe care slujise cândva ca sclavă a devenit 
moșia ei, sanctuarul ei. Femeia Daglan care stăpânise 
locul înaintea mamei o alesese pentru faptul că era 
un punct strategic important din punctul de vedere al 
apărării, negura ascunzând-o oricărei priviri venite 
dinafară. La fel a făcut și mama. Dar, mai mult de 
atât, mi-a spus de nenumărate ori că insula aceasta 
avea un suflet şi că ea, mama, precum și moştenitorii 
ei, erau singuri demni să îl îngrijească. 

Nesta îi şopti lui Azriel: 

- Închisoarea a fost cândva teritoriu regal? 

Lui Bryce nu îi păsa... iar Azriel nu răspunse. 
Silene trecuse rapid peste faptul că Theia şi Fionn 
folosiseră Tezaurul şi Cazanul împotriva Asterilor, 
iar Bryce se întrebă de ce naiba venise pe planeta 
asta, dacă nu să afle informaţii care să o ajute să îi 
distrugă pe acei invadatori? 

Amintirile lui Silene continuară să se deruleze: 

După izgonirea Daglanilor, odată cu trecerea 
secolelor, întrucât nu se mai cerea Zeciuială nici de la 
noi, nici de la pământul nostru, puterile ni s-au 
consolidat. Pământul a devenit mai puternic. A 
redevenit ceea ce fusese înainte de sosirea Daglanilor, 
cu milenii în urmă. lar noi am redevenit ceea ce 
fuseserăm înainte de vremea aceea, creaturi a căror 
magie era legată de acest pământ. Astfel, puterile 
pământului au devenit puterile mamei mele. Asfințit, 
amurg... asta era insula în inima ei îngropată în 
vremuri străvechi și în asta s-a preschimbat puterea 
mamei, pământurile propășind odată cu regina. 
După cum spunea ea, era de parcă insula ar fi avut 
un suflet care a înflorit sub grija ei, hrănit de curtea 
pe care a clădit-o aici. 

Insule precum cele pe care cei trei le văzuseră în 
basoreliefuri, se înălțaseră din mare, acoperite de 
verdeață și fertile. 

Bryce nu reuşi să îşi mute privirea de la priveliștea 
nemaipomenită, în timp ce Silene continuă: 


După secole întregi în care pântecul i-a fost sterp, 
mama ne-a născut pe mine și pe sora mea în decurs 
de cinci ani. La vremea respectivă, tatăl meu se 
stingea deja... Era cu câteva secole mai în vârstă 
decât mama. Însă Fionn nu a considerat-o pe mama 
o succesoare vrednică, ci spunea că, neapărat, 
coroana ar fi trebuit să ajungă la cel dintâi copil, la 
sora mea, Helena. Fionn era de părere că sosise 
momentul ca o nouă generație să conducă. 

O astfel de părere nu le-a căzut bine mamei și 
multora de la curtea reginei, mai ales generalului ei, 
Pelias. El era de acord cu mama, care credea că 
Helena era prea tânără ca să moștenească tronul 
tatălui nostru. lar mama încă era în floarea vârstei, 
plină de putere. Mai mult de-atât, se vedea limpede 
că fusese binecuvântată chiar de zei, din moment ce i 
se dăruiseră, în sfârșit, copii. 

Așa că s-a întâmplat ca înainte: cei din spatele 
tronului s-au străduit să îl răstoarne pe cel aflat la 
putere. 

Imaginile se schimbară, înfățișând acum un soi de 
mocirlă, o mlaștină. Fionn călărea pe un cal ce 
mergea pe nişte fâșii de pământ acoperite de iarbă, 
pe sub copaci înfloriţi, cu arcul pregătit. 

Părinţii mei vânau deseori pe bucata vastă de 
pământ pe care Daglanii îl îngrijiseră drept terenul 
lor privat de vânătoare și în cuprinsul căruia 
făuriseră monștri îngrozitori, meniţi să servească 
drept pradă demnă de ei. Nu știu dacă cele 
întâmplate tatălui meu, în acea zi în care a ieșit la 
vânătoare însoțit de mama și de Pelias, au fost un 
accident sau nu, dar am bănuielile mele. 

O creatură îngrozitoare, cu blana închisă la 
culoare, care ar fi putut să fie rudă cu nokkul din 
galeria Jesibei, îl târî în adâncimile mlaştinii pe 
Fionn, legat şi cu căluş la gură, iar regele acela, 
cândva mândru, se puse pe strigat, deznădăjduit, în 
timp ce dispărea. 

Bryce încremeni, îngrozită. 


Theia şi Pelias rămaseră la marginea apei, iar 
chipurile lor erau de-a dreptul impasibile. 

Din copaci începură să cadă petale şi frunze. 
Păsările îşi luară zborul. Parcă o iarnă bruscă se 
aşternu peste mlaştină, ca şi când pământul murise 
odată cu regele lui. 

Apoi Sabia Stelară apăru în mijlocul apei, 
strălucind în lumina gri. O clipă mai târziu, o mână 
acoperită cu solzi ridică pumnalul: Grăitorul-de- 
Adevăr. Privind armele sclipitoare, de pe care se 
prelingeau picături de apă, Bryce nu putu să îşi dea 
seama dacă ele rămăseseră fără stăpân după răpirea 
lui Fionn sau dacă erau doar un dar din partea 
creaturii cu mână solzoasă. Oricum, nu mai 
conta... Ținând cont de o astfel de trădare şi de 
brutalitatea ei, cui naibii îi mai păsa? 

Tatăl meu nu a fost niciodată o persoană darnică. 
O avusese vreme îndelungată pe Gwydion, sabia lui, 
și nu i-o oferise mamei nici măcar o dată. De 
asemenea, pumnalul care îi aparținuse prietenului 
său drag, răpus în timpul războiului, îi atârnase la 
șold, nefolosit. Însă nu pentru multă vreme. 

Theia îşi întinse braţele spre apă și spre armele 
care îi fuseseră oferite. Sabia şi pumnalul plutiră 
spre ea, propulsate de aripi invizibile. Chemate de 
mâinile ei. 

Apucând armele, Theia emană lumină stelară, iar 
sabia și pumnalul străluciră de aceeaşi lumină, la 
rândul lor. 

În ziua aceea, mama s-a întors de la vânătoare 
însoțită doar de Pelias ṣi de armele tatălui meu. 
Întrucât ajutase la Făurirea lor, acestea răspunseseră 
chemării din sângele ei. Puterii ei. 

Bryce cunoştea acea chemare. O simţise încă de 
când ajunsese în lumea aceasta. O trecu un fior rece 
pe şira spinării. 

Și apoi a luat Tezaurul pentru sine. 

lat-o pe Theia pe tron, cu Harpa şi cu Cornul 
lângă ea, cu Masca în poală și cu Coroana pe cap. 


Pe tron şedea o putere nelimitată, necontrolată. 
Bryce abia dacă mai reuşi să respire. 

Theia, despre care Aidas vorbise atât de frumos... 
era de fapt o tirană ucigaşă? 

Parcă drept răspuns, Silene spuse: 

Poporul nostru i s-a închinat... Ce altă opțiune 
avea în fața unei astfel de puteri? Și, scurtă vreme de 
atunci încolo, mama a domnit. Nu pot să spun că 
anii aceia au fost unii blânzi pentru popor, dar nu au 
existat războaie. Măcar atât. 

- Da! strigă Bryce, furioasă, mai degrabă către 
Silene decât către ceilalţi, măcar ați avut parte de 
asta! 

Eu și sora mea am crescut. Mama ne-a educat 
Chiar ea, amintindu-ne mereu că, deși Daglanii 
fuseseră alungați, răul continua să dăinuie, pândind 
chiar sub picioarele noastre, așteptând să ne 
devoreze. Cred că ne-a spus asta ca să fim mereu 
cinstite și sincere, cu siguranță că într-o mai mare 
măsură decât fusese ea. Totuși, pe măsură ce am 
înaintat în vârstă și puterile ne-au sporit, a devenit 
limpede că exista un singur tron care să fie moștenit. 
Am iubit-o pe Helena mai mult decât am iubit orice 
altceva pe lume. Dacă și-ar fi dorit tronul, i l-aș fi 
cedat, însă era la fel de putin interesată de el ca și 
mine. 

Dar mamei nu i-a fost de ajuns să dețină tot ceea 
ce își dorise vreodată. 

- Ca orice mamă ambițioasă, bombăni Bryce. 

Mama și-a amintit de ceea ce spuseseră cândva 
Daglanii, de faptul că ei pomeniseră despre existenţa 
altor lumi, despre locuri pe care le cuceriseră. Iar ea, 
având două fiice și un singur tron... a hotărât că 
trebuiau cucerite neapărat lumi întregi pentru mine 
și pentru Helena. Pentru sporirea moștenirii pe care 
avea să ne-o lase. 

Bryce clătină iarăși din cap. Avea impresia că ştia 
cum aveau să decurgă lucrurile. 


Și, amintindu-și de învățămintele primite de la 
fosta ei stăpână, mama și-a dat seama că ar fi putut 
mânui Cornul și Harpa astfel încât să deschidă o 
poartă către alte lumi. Să ducă Feele pe noi culmi, 
spre noi avuții şi spre un nou prestigiu. 

Bryce își dădu ochii peste cap. Alt mileniu, aceiași 
domnitori Fee corupți şi plini de iluzii. 

Totuși, atunci când ea şi-a expus viziunea în fata 
curții, mulți dintre cei aflați de fată au refuzat. Abia 
dacă își alungaseră cuceritorii, iar acum li se cerea să 
devină cuceritori, la rândul lor? I-au cerut mamei să 
renunțe complet să se mai gândească la o astfel de 
nebunie. 

Dar ea nu voia să se lase descurajată. Suficient de 
multe Fee de pe pământurile ei și mânuitori de foc 
din sud sprijineau ideea, alături de negustori cărora 
le lăsa gura apă la gândul unor bogății neexplorate, 
din alte lumi. Aşa că mama a adunat o armată. 

Pelias i-a spus încotro să se îndrepte. Folosind hărți 
stelare vechi, adnotate cu grijă de foştii lor stăpâni, a 
ales o lume pentru ei. 

Bryce simți cum i se strângea stomacul. Probabil 
că Asterii păstraseră arhive și înregistrări și în 
lumea asta. Întocmai ca încăperea pe care o găsise 
ea în palat, plină cu notițe despre planetele cucerite. 
Asfinţit, aşa numiseră încăperea, de parcă dintre 
toate denumirile existente în arhiva dinăuntrul ei, 
lumea aceasta rămânea punctul focal. Locul acesta. 

Pelias i-a spus că era vorba despre o lume la care 
Daglanii  râvniseră îndelung, dar pe care nu 
avuseseră ocazia să o cucerească. O lume goală, dar 
bogată. 

Mama mea nu avea de unde să ştie că, în 
vremurile acelea de pace, Pelias își petrecuse timpul 
învățând magie străveche de invocare și căutându-i 
prin cosmos pe Daglanii rămaşi prin alte lumi. Pot 
doar să ghicesc ce voia de la ei... Pesemne că știa că, 
pentru a-i smulge Theiei Tezaurul și pentru a prelua 


el puterea, avea nevoie de cineva mai puternic decât 
el. 

- Idiotule! se răsti Bryce la imaginea în care 
apăreau Pelias şi Theia, aplecaţi peste o masă plină 
de hărţi stelare. De fapt, amândoi aţi fost nişte idioţi 
nenorociţi! 

Iar după toate acele căutări, cineva a răspuns, în 
sfârşit. Un Daglan care își folosise armata de mistici 
ca să cerceteze galaxii întregi, în căutarea lumii 
noastre. Daglanul i-a promis lui Pelias orice 
recompensă, dacă acesta din urmă ar fi determinat-o 
pe mama să folosească Tezaurul Groazei ca să 
deschidă un portal spre lumea indicată de el. 

Lângă ea, Nesta plescăi din limbă, dezgustată. 

Mama nu s-a îndoit de Pelias, complicele și aliatul 
ei, atunci când acesta i-a cerut să folosească Cornul și 
Harpa pentru a deschide o poartă spre lumea 
respectivă. Nu s-a întrebat prin ce mijloace şi din ce 
motiv aflase el că această insulă, casa noastră 
învăluită în negură, era cel mai bun loc în care ea 
putea să facă asta. Pur şi simplu, mama i-a adunat 
pe toți supușii noştri care se declaraseră dispuşi să 
cucerească şi să colonizeze... și a deschis poarta. 

Într-o încăpere, în încăperea aceea, dacă era să se 
ia după steaua în opt colţuri de pe podea - deşi 
gravurile ce înfățișau lumea celestă încă nu fuseseră 
adăugate —, lângă un tânăr bărbat Fee cu păr roşcat, 
care aducea alarmant de mult cu tatăl lui Bryce, îşi 
făcură apariţia Helena şi Silene, mai în vârstă şi 
frumoase, dar, cu toate astea, tinere şi... deşirate. 
Adolescente. 

În centrul încăperii se deschise o Poartă spre un 
pământ însorit, plin de verdeață. lar acolo, 
înconjurat de acea vegetaţie luxuriantă, aşteptându- 
Derdi 

- O, la naiba! strigă Bryce, simțind cum i se usca 
gura. Rigelus! 

Adolescentul Fee, care părea cam de o vârstă cu 
Helena şi cu Silene, îi zâmbi Theiei. O salută. 


Mama nu l-a recunoscut pe inamic, care, afișând o 
mină prietenoasă, i-a chemat pe ea și pe ceilalți, 
îndemnându-i să treacă prin portal. Dacă a ezitat 
cumva atunci când a aflat că lumea goală ce îi fusese 
făgăduită era, de fapt, populată, s-a liniștit în 
momentul în care străinul a pretins a fi Fee, separat 
cu mult timp în urmă de lumea noastră de către 
Daglani, pe care a pretins că el și ai lui îi alungaseră, 
la rândul lor. Și a mai pretins că așteptaseră cu toții 
amar de vreme ca poporul nostru să fie reîntregit. 

După doar câteva cuvinte rostite de acel Daglan, 
îndoielile mamei s-au risipit, iar exodul nostru spre 
Midgard a început. 

Şiruri lungi de Fee trecură prin încăpere, prin 
portal, în Midgard. 

Lui Bryce i se făcu rău. 

- S-a dat pe mâna Asterilor! Le-a dus plocon 
Tezaurul! 

- Neghioaba, mârâi Nesta, privind imaginea. O 
proastă flămândă de putere! 

Dar dacă Theia deschisese ușa spre tărâmul 
acesta, dacă avea Cornul şi Harpa, oare de ce Asterii 
nu se năpustiseră numaidecât asupra ambelor? Îşi 
doriseră lumea aceasta şi Tezaurul, iar Theia li le 
adusese, practic, pe amândouă. În plus, Asterii erau 
prea deştepţi, prea imorali ca să fi uitat de Corn şi 
de Harpă. Cu siguranţă că avuseseră un plan... 

Slavă Mamei, regina era suficient de paranoică în 
privința oricărui aliat sau tovarăș nou, fie acesta 
Asteri sau de oricare alt soi, așa că a ascuns Cornul și 
Harpa. Mi-a spus că a creat un sac de neant și că le-a 
dosit acolo. Numai ea putea să acceseze acel sac, 
numai ea putea să ia Cornul și Harpa din adâncimile 
lui. Însă nu ştia că Pelias îi spusese deja Daglanului 
despre existența celor două obiecte magice. lar mama 
habar nu avea că i se îngăduia să rămână în viată, 
chiar dacă doar pentru o vreme, ca Daglanii să își 
dea seama unde anume le ascunsese. Astfel încât 


Pelias, la comanda lor, să poată afla de la ea acel 
secret. 

Așa cum mama nu a știut nici că... Daglanii 
așteptaseră multă vreme ca ea să lase deschisă acea 
poartă către lumea noastră de baștină. Însă erau 
răbdători. Multumiţi să îngăduie ca tot mai multe 
dintre forțele Theiei să vină în noua lume, lăsând-o 
neprotejată pe a ei. Mulţumiţi să aștepte până când 
aveau să îi câştige încrederea, ca să pună mâna pe 
Corn și pe Harpă. 

Întreaga situație nu era decât o capcană, 
planificată să se desfășoare pe parcursul câtorva luni 
de zile sau al câtorva ani, la sfârșitul cărora Daglanii 
să poată obține Tezaurul de la Theia și să poată da 
buzna înapoi în lumea noastră de baștină, 
revendicând-o din nou... A fost o capcană 
îndelungată, elegantă, a cărei putere distrugătoare 
avea să fie declanșată la momentul potrivit. 

Și, distrași de frumuseţea noii noastre lumi, nu ne- 
am gândit că totul se dovedise a fi prea ușor. Prea 
simplu. 

Midgardul era un pământ bogat. Plin de verdeață, 
de lumină și de frumusete. Asemănător pământurilor 
noastre, cu o singură excepție uriașă. 

Amintirea lui Silene afișă o privelişte văzută din 
vârful unei stânci, aceea a unui câmp plin de 
creaturi. Unele înaripate, iar altele, fără aripi. 

Nu eram singurele ființe care veniseră în lumea 
aceasta cu speranța de a o revendica. Aveam să aflăm 
prea târziu că celelalte popoare fuseseră ademenite de 
Daglani sub pretexte asemănătoare, la fel de 
prietenoase. Și că și ele veniseră înarmate și pregătite 
să lupte pentru pământurile acestea. Dar înainte să 
se pornească un conflict între noi toți, am aflat că 
Midgardul era deja ocupat. 

Theia şi Pelias, secondaţi de Helena şi de Silene, 
cu zeci de rânduri de războinici în urma lor, se aflau 
pe stâncă, cercetând pământul acoperit de vegetaţie, 


precum şi oraşul enorm, înconjurat de ziduri, de la 
orizont. 

Lui Bryce i se tăie răsuflarea. Petrecuse ani întregi 
lucrând în compania cărților pierdute ale lui 
Parthos, ştiind că o civilizație umană măreaţă 
propășise cândva între zidurile acelui oraș, dar iată 
acum, în fața ei, dovada grandorii, a abilităţilor 
umane care existaseră pe Midgard. Și a căror urmă 
fusese ştearsă cu desăvârşire. 

Se încordă, cunoscând și urând ceea ce avea să 
urmeze. 

Pe Midgard am găsit orașe ridicate de mâini 
omenești. Lumea aceasta fusese populată în mare 
parte de ființe umane, existând doar o mână de 
creaturi neobisnuite, ce trăiau destul de retrase. Pe 
harta lumilor, aceasta era doar o pată albă. Şi 
deținea prea puțină magie, așa că nu putea să se 
împotrivească puterii Daglanilor. 

- Lua-v-ar naiba! şopti Bryce. 

Nesta mârâi în semn de încuviinţare. 

- Pată albă pe naiba! continuă să se revolte Bryce, 
strângând din pumni şi simțind cum o năpădea 
acea veche furie care clocotea de multă vreme 
înlăuntrul ei. 

Totuși, fiintele umane nu au fost încântate de 
sosirea noastră. 

În faţa zidurilor unui oraş fortificat, construit din 
piatră de culoare deschisă, făcea de pază o legiune 
de oameni care purtau armuri. Bryce nu voia să 
privească... Dar nu reuși să își ia ochii de la acela 
imagini. 

Mama mai avusese de-a face cu revolte ale 
oamenilor. Stia ce era de făcut. 

Acum se derulau imagini ale unor oameni care 
zăceau întinși la pământ, măcelăriți, nisipul de sub 
ei fiind îmbibat în sânge. Bryce prinse să tremure, 
cu maxilarul atât de încleștat, încât o durea. Atât de 
mulți morţi, soldați și civili deopotrivă! Adulţi și... 


o, pe toţi zeii, nu putea îndura să vadă cele mai mici 
dintre cadavre. 

Azriel înjură straşnic, în şoaptă. Nesta răsufla 
sacadat. 

Cu toate astea, Silene continuă să povestească cu 
voce monotonă, de parcă amintirea acelei nemiloase 
vărsări de sânge nu ar fi afectat-o deloc: 

Ne-am mutat din oraş în oraş, punând stăpânire pe 
pământ după bunul nostru plac. Făcându-i pe 
oameni sclavii noștri. Punându-i să construiască 
pentru noi. 

Însă unii dintre ei s-au împotrivit, orașele-stat ale 
lor unindu-se, așa cum noi, Feele, ne uniserăm 
cândva împotriva stăpânilor noştri. 

Bryce nu se însenină atunci când văzu şiruri de 
legiuni care purtau armuri de culoarea bronzului, 
precum şi falange aliniate împotriva Feelor 
inveşmântate în armuri scânteietoare. Ştia cum se 
sfârşea povestea. 

Și mai ştia că aceasta avea să fie ştearsă din istoria 
oficială. 

Dar oare Aidas avusese habar de ceea ce făcuseră 
Theia, Helena, Silene şi Feele? Trebuia să fi știut; la 
urma urmei, o iubise pe Theia. Şi totuşi, avusese 
îndrăzneala să vorbească despre ea de parcă n-ar fi 
fost o ticăloasă ucigaşă. Să pomenească despre 
faptul că Bryce avea lumina ei ca despre un lucru 
bun. 

Steaua aceea de pe pieptul ei... era lumina unui 
măcelar. Strămoaşa ei. 

Oare fusese trimisă aici ca să afle asta? 
Îngrozitorul adevăr? Să afle că nu era urmașa unei 
salvatoare curajoase, ci descendenta unei spiţe 
corupte moral? 

Nu conta dacă asta fusese sau nu voinţa stelei... 
Acum, când ştia, Bryce nu mai putea să uite. 

Nu avea cum să ispăşească faptele strămoşilor ei. 

Gândurile îi spintecară inima precum nişte 
cioburi de sticlă, așa că, poate, ar fi plecat de acolo 


chiar atunci, poate că i-ar fi spus memoriei lui 
Silene să se ducă naibii cu tot cu lecţia ei de istorie, 
dar dacă acea istorie insuportabilă ar fi putut să îi 
ofere vreun indiciu despre cum să salveze viitorul 
Midgardului...? 

Bryce continuă să asculte. 


CAPITOLUL 20 


Stând la marginea ringului, Ithan îşi dădu seama 
că nu putea să se miște. 

lată-l pretându-se la așa ceva! La această înjosire 
supremă, la această trădare a tot ce era el ca 
persoană, ca lup... 

De partea cealaltă a ringului, Sigrid era atât de 
mică! Atât de slabă, de fragilă şi de nouă în lumea 
asta. În realitatea asta. Oare pentru așa ceva o 
eliberase el din acvariu? Doar ca să sfârşească aici? 

- Începeţi! porunci Regina Viperă. 

Flynn, Dec şi Iharion stăteau pe margine, abia 
reuşind să îşi stăpânească furia. 

Tharion avusese dreptate. Fusese atât de neghiob 
să se încurce astfel cu Regina Viperă, să creadă că 
totul avea să fie uşor, că trebuia doar să verse puţin 
sânge şi, poate, să îndure câteva arsuri... 

lar acum, din cauza asta, Ariadne fusese dată la 
schimb. Nu o cunoștea pe femela dragon prea 
îndeaproape, dar nenorocul ei era o povară pe care 
tot el avea să o poarte. 

- Am spus să începeți! se răsti Regina Viperă. 

Ithan o privi pe Sigrid în ochii ei de un căprui- 
deschis. 

Alfa. Fendyr. Primul. Cu asta avea să se 
confrunte. Toate lucrurile în faţa cărora se plecase, 
pentru care luptase... 


lthan nu își îngădui să se gândească. Nu își 
anunţă mișcările. Se năpusti asupra adversarei lui 
înainte să fie tentat să bată în retragere din fața 
acestui hău îngrozitor... 

Dădu să îi tragă un pumn în faţă lui Sigrid, iar ea 
se feri cu o viteză surprinzătoare. Viteza unui Alfa. 

Ithan o atacă din nou, iar ea se feri încă o dată, 
acționând doar din instinct. 

Apoi Sigrid se năpusti asupra lui, mişcându-și 
mâinile cu ghearele scoase. 

Ithan fu șocat la vederea ghearelor, scoase cu atâta 
rapiditate. Rămase țintuit locului... o clipă prea 
mult. 

Sigrid îl lovi cu ghearele peste coaste și o durere 
ascuţită îl arse precum acidul... 

Ithan sări într-o parte, în timp ce Flynn înjură. 
Pipăindu-şi coastele, se alese cu degetele pătate de 
sânge cald. 

Analiză situația cu mai multă claritate. Cu mai 
mult calm. Chiar se luptau: lup contra lup. Alfa 
contra... orice ar fi fost el. Un lup fără haită. 

Ithan se năpusti din nou asupra ei, lovind în jos... 

Nimeri cu pumnul în abdomenul cel moale al lui 
Sigrid, dar aceasta nu se prăbuși la pământ, ci se 
răsuci și îl lovi cu cotul direct în nas. Nu era o 
manevră elegantă, dar era isteață. Se auzi un pârâit 
de oase şi îi dădu sângele, după care simţi gheare pe 
față... 

Se împletici din nou în spate. La naiba, ea 
încercase să îi scoată naibii ochii! Ithan o placă, 
izbind-o de pământ. 

- Holstrom! strigă Iharion, iar Ithan nu îşi dădu 
seama dacă tritonul voia să îl avertizeze sau să îl 
mustre. 

Însă nu apucă să se gândească la asta, fiindcă 
Sigrid își înfipse ghearele în umărul lui. Ithan se 
trase în spate, răcnind, iar apoi își scoase ghearele ei 
din carne. 


Sigrid îşi strânse picioarele, după care îl lovi. El o 
apucă de glezne, dar fu prea târziu. Sigrid îl nimeri 
cu picioarele în stomac, iar Ithan fu propulsat în 
spate... 

Se lovi de cealaltă parte a ringului, cu o bufnitură 
care îi răsună în oase. 


Ruşinat, Tharion privea masacrul care se derula 
în faţa lui. 

Merita să fie aici, în locul acesta, cu Regina 
Viperă, nu să fie eliberat, să se lupte cineva pentru 
el. 

Ariadne. Numele ei răsună înlăuntrul lui. 
Vândută sau dată la schimb, ce naiba o mai fi 
însemnat şi asta. Din cauza lui. Se părea că din 
cauza a ceea ce îi spusese el. 

Toate lucrurile de care se atingea se duceau pe apa 
sâmbetei. 

- Nu se va sfârși cu bine, murmură Flynn. Iar 
dacă va câștiga Ithan... 

Indiferent de starea în care avea să fie Sigrid, nu 
aveau să poată pleca în seara aceea. 

Totuşi, în pofida rușinii, Tharion fu nevoit să 
admită că lupoaica se lupta mai bine decât se 
aşteptase. Dezordonat şi neantrenat, da, dar nu se 
lăsa mai prejos de adversarul ei. Nu se dădea bătută. 

O adevărată Afla. Fără teamă şi îndrăzneață. 

Ea și Ithan se rostogoliră pe pământ, cu ghearele 
scoase şi făcând sângele să țâşnească... 

Ithan încasă o lovitură în maxilar, care îi lăsă 
pielea sfârtecată. Sigrid părea dornică să îl sfârtece 
în bucăţi. 

- O, pe Solas! bombăni Flynn, plin de 
compasiune, frecându-şi maxilarul. 

Tharion își înfipse unghiile în palme, până la 
sânge. 

Nu putea să privească lupta asta. Nu putea să lase 
să se întâmple așa ceva. Nu pentru el... nici măcar 
pentru libertatea lui. 


Sigrid lovi din nou, iar Ithan se rostogoli într-o 
parte, scăpând de furia ei ca prin urechile acului. 
Însă lupoaica se năpusti asupra lui într-o clipă, 
nimerindu-l cu ghearele în coapse. În momentul în 
care Flynn dădu să sară în arenă, Holstrom scoase 
un răcnet de durere. 

Tharion îl apucă pe lordul Feelor, ţinându-l cu 
degetele încleştate. 

- Uşurel, murmură el. E bine. 

O minciună sfruntată. Nici Ithan, nici Sigrid nu 
erau bine. Ba dimpotrivă. 

Flynn se zbătu, scăpând din strânsoarea lui 
Tharion şi întorcându-se spre Regina Viperă. 

- Asta trebuie să se încheie acum! 

- Se va încheia atunci când voi porunci eu, spuse 
din tribună, cu voce tărăgănată, conducătoarea 
Pieței de Carne. 

Tharion încremeni, dar mai avu puterea să spună: 

- Se încheie doar după ce cineva e făcut 
knockout. 

- Se încheie după ce unul dintre ei va fi în drum 
spre Cantonul Oaselor, îl contrazise Regina Viperă, 
scoţându-și telefonul şi făcându-le o poză lupilor 
însângeraţi, care se încăierau în ring. 

O luptă până la moarte. Tharion spuse, cu voce 
sugrumată: 

- Holstrom nu va... 

- Mai vedem, mormăi Regina Viperă. 

Ithan scoase un mârâit care îl făcu pe Tharion să 
se întoarcă spre arenă. Judecând după furia care îi 
scânteia în ochi în timp ce se feri de un alt atac al lui 
Sigrid, lupul auzise totul. 

- Te rog, lasă-mă să îi iau locul moştenitoarei 
Fendyr..., îi spuse Tharion lui Vipe. 

- Ajunge, peşte! se răsti Regina Viperă, vârându- 
și telefonul în buzunarul salopetei aurii. 

Poate că Tharion ar fi implorat-o, dacă Ithan nu i- 
ar fi strigat, gâtâind: 

— S-a isprăvit, Iharion! 


Holstrom era din nou în picioare, dându-i 
târcoale lui Sigrid, iar sângele îi curgea peste tot din 
trupul sfârtecat. Abia dacă își atinsese adversara. 

Tharion ştia că lupul nu avea să o vatăme în nici 
un fel. Că nu avea să o rănească pe femela asta care 
suferise atât de mult... Holstrom nu ar fi făcut aşa 
ceva pentru nimic în lume. 

Sufocat de valul de furie care îi năpădise corpul 
precum revărsarea unei mări învolburate, înecându- 
l, Iharion nu reuși să tragă aer în piept. La naiba, 
avea să o ucidă pe Regina Viperă pentru că îi 
obligase pe prietenii lui să treacă prin asta! Chiar 
dacă trebuia doar să se uite în oglindă ca să găsească 
persoana vinovată de situaţia încurcată în care se 
aflau. 

Sigrid spintecă din nou văzduhul cu ghearele, iar 
Ithan se feri, aplecându-se cu o eleganţă atletică. 

Lupoaica îl atacă, plină de forță și sigură pe sine, 
iar Tharion îşi dădu seama că ea acţiona astfel din 
pur instinct. Lovitură, pumn, eschivă... 

Nu era doar o moștenitoare a spiței Fendyr, ci era 
însăşi spița Fendyr, în cea mai puternică formă a ei. 

Era limpede că Ithan abia reușea să se ferească de 
fiecare lovitură. Avea sânge la gură și pe dinţi. Ochii 
căprui îi străluceau puternic, plini de furie. Nu față 
de lupoaica ce îl ataca, ci față de regină, adică faţă de 
cea care îi adusese într-o astfel de situație. 

- Fir-ar! Fir-ar! Fir-ar! scandă Flynn, trăgându-se 
de păr. 

Nemaiavând unde să se retragă, Ithan se lovi cu 
spatele de frânghiile împrejmuitoare, în timp ce 
Sigrid îi dădu un pumn puternic în față. 

Lui Tharion i se întoarse stomacul pe dos. Făceau 
toate astea pentru el, iar el era cel mai mare ratat de 
pe planetă... 

Însă în tot acest timp, Ithan își așteptase rândul. 
La un moment dat, se feri, după care își înfipse 
ghearele în stomacul moștenitoarei Fendyr. 


Sigrid urlă, împleticindu-se în spate, iar apoi căzu 
în genunchi. 

lthan se opri, gâfâind din greu. Cu chipul 
impasibil, se îndreptă spre femela care se ţinea de 
stomacul ce îi sângera. Fusese o lovitură puternică, 
însă nu fatală. Ghearele lui scânteiau în vârfurile 
degetelor. 

Lui Tharion i se tăie răsuflarea în clipa în care 
Ithan își ridică mâna ca să dea lovitura finală. 


Silene își continuă povestirea cu o voce la fel de 
egală și de impasibilă. O nemuritoare plictisită, 
recitând sec o istorie a suferinței altora. 

Continuam să ne războim cu oamenii, când ușa 
dintre lumi s-a deschis din nou. Mai multe Fee și-au 
făcut apariția, venind, de data aceasta, dintr-o altă 
lume. 

Pe poartă intrară niște creaturi înalte și frumoase. 
Văzându-le, Bryce simţi cum i se risipeau furia și 
disperarea. 

Fee dintr-o altă lume... Dar semănau atât de bine 
cu cele din locul acesta! Cum de era cu putință? Să 
fi fost vorba despre vreo altă străveche cucerire a 
Asterilor? Despre vreun alt loc pe care ei să îl fi 
colonizat şi pe care, în cele din urmă, să îl fi pierdut? 

Erau Fee ca şi noi, dar nu chiar ca noi. Forma 
urechilor, eleganța și puterea erau identice, dar cu 
toții erau metamorfi, adică se puteau preschimba 
într-un animal. Și cu toții, chiar și în forma lor 
umanoidă, aveau dinţi lungi, ca de câine. 

Iată o enigmă îndeajuns de mare pentru ca mama 
să se oprească din a-i ațâta pe toți la război. Acum pe 
planetă erau două tipuri de Fee. Din două lumi 
îndepărtate și care, aparent, nu aveau nici o legătură 
una cu cealaltă. Aceste Fee noi purtau în ele magia 
elementară, îndeajuns de puternică pentru ca Pelias 
să fie îngrijorat din pricina lor. Erau mai agresive, 
mai sălbatice decât Feele pe care le știam. Și îi dădeau 
socoteală numai lui Rigelus. 


De fapt, se părea că îl cunoșteau de multă vreme. 

Mama a intrat curând la bănuieli cum că gazda 
noastră nu era chiar atât de binevoitoare precum 
pretindea. Dar până să afle cât de mult se înșelase în 
privința lui Rigelus, a fost deja prea târziu. 

- Nu mai spune, mârâi Nesta pe un ton dezgustat, 
iar Bryce reuşi doar să dea din cap în semn că era de 
aceeași părere. 

Mama avea încredere doar în noi. Poate că, la un 
moment dat, avusese încredere şi în Pelias, însă 
acesta se dedase cu prea multă nerăbdare plăcerilor 
din lumea aceasta nouă, susținut chiar de Rigelus. 

Printr-o perdea, îl zăriră pe Pelias aruncând 
cadavrul unei femei într-un râu de lângă o vilă 
construită din piatră albă. Trupul femeii, despuiat, 
era plin de urme de lovituri. 

Bryce mai că nu căzu în genunchi în clipa în care 
văzu cum leşul acela învinețit pluti pe apă şi apoi se 
scufundă în undele limpezi ale râului. Pelias era 
deja plecat de multă vreme. 

- Ce tupeu au! spuse Nesta, scrâșnind din dinți. 
Au ucis copii în orașele acelea ale oamenilor! 

- Se întâmplă și astăzi, îi dezvălui Bryce, cu voce 
răgușită. Oamenii sunt aruncaţi în tomberoane 
după ce Vanirii i-au torturat şi i-au ucis. Se întâmplă 
zilnic în Midgard, iar totul a început din pricina 
ticălosului aceluia, adăugă ea, arătând cu degetul 
spre imaginile generate de amintirea lui Silene. Din 
pricina lui, a Theiei şi a tuturor celorlalți monștri! 

Ar fi răbufnit de tot, incapabilă să îşi mai 
domolească furia, dar reuşi să se stăpânească fiindcă 
Silene își continuă povestea. 

În cele din urmă, mama a vrut să descopere 
adevărul, iar pentru asta a avut încredere doar în 
mine și în Helena. Știa că am fi putut să îi fim foarte 
utile, deoarece purtam în noi și umbre, și lumina 
stelară. 

Helena şi Silene se strecurară prin întunericul 
dintr-un măreț palat de cristal, coborând pe o scară 


în spirală, făurită în întregime din cristal. 

- E palatul Asterilor, le șopti Bryce lui Azriel şi 
Nestei. Din Orașul Etern. 

Eu şi sora mea am stat ascunse vreme de o lună în 
fortăreața inamicului,  preschimbate, la rândul 
nostru, în niște umbre. Până să ne întoarcem la 
mama, descoperiserăm adevărul îngrozitor: de fapt, 
Rigelus și tovarășii lui nu erau Fee, ci paraziți care 
cucereau lume după lume, hrănindu-se cu magia şi 
cu vieţile cetățenilor acelor lumi. Erau Daglani, care 
își foloseau acum adevăratul nume: Asteri. 

După ce i-am spus totul mamei, ea ne-a povestit 
despre ceea ce se întâmplase cu mult timp în urmă. 
Ne-a dezvăluit tot ce făcuse începând de atunci. Dar, 
oricât de îngrozite și de furioase am fost din pricina a 
ceea ce îi făcuse ea tatălui nostru, mama nu a pierdut 
vremea cerându-și iertare pentru trecut, ci ne-a spus 
că dacă fuseserăm, într-adevăr, prinse în capcana 
unui inamic, trebuia să îl înfrângem. 

Bryce îşi puse mâna pe cicatricea în formă de stea 
de pe piept, strângând în pumn țesătura tricoului. 
Oare ar fi putut să scoată, să înlăture legătura cu 
acei doi ticăloşi fățarnici, să se rupă pentru 
totdeauna de ea? 

Mama păstrase acea hartă stelară pe care Daglanii 
o adnotaseră cu mult timp în urmă. lar o lume de pe 
ea i-a atras atenţia, o lume care, la fel ca a noastră, îi 
alungase cândva pe Daglani. 

Într-un dormitor amenajat cu grijă, Theia şedea la 
un birou, alături de fiicele ei. Regina flutură din 
mână. Invocate din sacul acela de neant, Harpa şi 
Cornul îşi făcură apariția pe birou, prinzând să 
strălucească alături de Sabia Stelară și de pumnal. 

Theia înclină din cap de parcă ar fi luat o decizie, 
iar apoi începu să cânte la Corn şi la Harpă. Magia 
celor două obiecte făcu să se deschidă între lumi un 
portal învolburat, care apoi se solidifică. Era o 
arcadă ce ducea către nicăieri. În faţa reginei stătea 


acum un bărbat arătos, cu păr bălai şi cu ochi 
albaştri ca safirul. 

Bryce icni. 

Atunci când mama a deschis portalul către lumea 
lui, Prințul Aidas i-a pus o singură întrebare: 

- Așadar, ai venit să ceri ajutorul Helului? 


Hunt se înfioră în timp ce Baxian vomita sânge, 
carne și oase pe podeaua de sub ei, iar mirosul... 

Ruhn gâfâia, tremura, însă nici gând să îl roage pe 
Copoi să se oprească. 

- Încă puţin, spuse Baxian, gâfâind de zor, iar, la 
vederea sângelui care i se prelingea pe bărbie, lui 
Hunt i se întoarse stomacul pe dos. Încă două 
mușcături şi se rupe de tot! 

Ruhn scânci, dar dădu din cap cu îndârjire, în 
semn de încuviințare. El şi Baxian se legănară unul 
spre celălalt, încrucişându-și picioarele, iar Baxian îl 
mușcă din nou, fără nici un avertisment. Nu aveau 
timp de pierdut. 

Hunt ignoră sunetele. Mirosurile. Bryce, viitorul 
lui şi copiii aceia frumoși - iată imaginea de care se 
agăță, în schimb. Scopul era să evadeze... să 
supraviețuiască. Scopul era Bryce. 

Chiar dacă nu ştia cum să dea din nou ochii cu ea 
după ce eşuase în a-i proteja de soarta asta. După ce 
fusese de acord să îşi lase prietenii să facă acel pas 
fatal. Nu știa cum avea să o mai privească în ochi pe 
Bryce. 

Ruhn scoase un urlet înăbușit, iar Baxian vomită 
din nou, fără să dea drumul încheieturii mâinii lui 
Ruhn, gata să renunţe la întregul plan. 

La naiba, ajunseseră prea departe ca să se 
oprească acum! Așa că Hunt spuse, cu vocea aceea 
dură și pe tonul acela rece şi impasibil al lui Umbra 
Mortis, întocmai cum îi spusese Ruhn că aveau 
nevoie să facă: 

- Din nou, Baxian! 


- Te rog, gemu Ruhn, ceea ce nu însemna că îl 
ruga pe Baxian să se oprească, ci, dimpotrivă, să se 
grăbească şi să termine odată cu asta. 

- Din nou! îi porunci Umbra Mortis lui Baxian. 

Acesta din urmă îndeplinea o astfel de sarcină 
cumplită în locul lui Hunt, pentru ca Umbra Mortis 
să nu fie nevoit să o îndure... 

Copoiul se aplecă în față şi muşcă apăsat, 
ronțăind. 

Ruhn urlă, zbătându-se sălbatic. 

Hunt nu ştia încotro să se uite mai întâi. La 
Baxian, care scuipa sânge și carne pe pietrele de sub 
el. La mâna şi o parte din încheietura încă ataşate de 
lanţ, sau la Ruhn, posesorul lor, care se legăna spre 
raft, plângând printre dinţi din pricina greutăţii ce îi 
apăsa acum pe un singur braţ, şi care îşi întindea 
picioarele... 

Hunt își ridică picioarele şi se împinse, iar Ruhn 
atinse partea de sus a vătraiului cu degetele de la 
picioare. 

- Mai tare! tuná Hunt. 

Avea să devină Umbra Mortis, avea să devină din 
nou afurisitul ăla de monstru, dacă asta însemna că 
prietenii lui ar fi avut o şansă să supravieţuiască... 

Ruhn se legănă spre Hunt, împroşcând cu sânge 
peste tot, iar Hunt se pregăti și apoi îl lovi din nou. 
Prințul atinse din nou vătraiul de fier cu degetele de 
la picioare. Îl apucă şi se trase îndărăt, luând 
vătraiul cu el. 

Ruhn se opri, bălăngănindu-se într-un singur 
braţ. 

Întrebându-se cum naiba avea să se tragă Ruhn în 
sus cu un singur braţ în loc de două, Hunt începu să 
se legene spre el. Dacă ar fi putut să își folosească 
picioarele ca să îl ajute pe Ruhn să se răsucească... 

- Ce acrobaţii! spuse tărăgănat, din prag, o voce 
masculină cunoscută. Și câtă hotărâre! 

O groază rece îl umplu pe Hunt în timp ce 
Rigelus se apropie de ei, însoţit de Pollux și de 


Hawk. 


lthan gâfâia deasupra lui Sigrid, cu ghearele 
ridicate. Moştenitoarea Fendyr era albă la față de 
durere şi continua să se țină cu mâinile de coastele 
însângerate. 

- Ucide-o, Holstrom! mârâi Regina Viperă din 
tribune, ridicându-se pe picioare în unduiri aurii. Şi 
s-a isprăvit, adăugă ea. 

Regina Viperă voise ca el să ajungă în acest punct 
de cotitură, o reală distracție: să hotărască dacă să îşi 
salveze prietenii, să îi salveze pe Athalar, pe Ruhn și, 
posibil, pe Bryce... sau pe Sigrid, care însemna 
însuşi viitorul spiței Fendyr. O alternativă a lui 
Sabine. 

De pe podea, Sigrid îşi ridică capul şi îl privi. Din 
nas îi curgea sânge. 

El îi făcuse asta. Nu se mai simţise niciodată atât 
de murdar, de nedemn ca atunci când își înfipse 
ghearele în stomacul ei. 

Dar Sigrid spuse, arătându-și dinţii plini de sânge: 

- Nu ţi-am mulțumit niciodată. 

Lumea întreagă se opri. Regina Viperă dispăru cu 
totul pentru Ithan. 

- Pentru ce anume? întrebă el, gâfâind. 

- Pentru că m-ai scos de acolo, răspunse ea, 
aruncându-i o privire plină de încredere, de 
tristeţe... 

Fă-ţi fratele mândru! 

Dacă fratele lui, Connor, ar fi fost aici... 

Ithan își cobori ghearele. Se întoarse încet spre 
Regina Viperă, al cărei chip era crispat de 
nemulțumire. 

- Să te ia naiba, cu tot cu învoiala asta! răcni el 
Dacă nu ne lași... 

Sigrid atacă. 

O încercare mârşavă, crudă, de a-i sfârteca gâtul. 
Ithan abia reuşi să blocheze lovitura, iar ghearele lui 


Sigrid i se înfipseră în antebraţ, provocându-i o 
durere arzătoare. 

- O Fendyr până în măduva oaselor! spuse 
Regina Viperă pe un ton aprobator. 

Nu era un compliment. Ithan își smuci braţul, 
sfârtecându-şi carnea şi răsuflând întretăiat, copleşit 
de durere... 

Sigrid încercă să îl nimerească din nou în gât şi, 
nereuşind, o luă de la capăt. Îl izbi de frânghii cu o 
forță pe care doar o Alfa Fendyr putea să o aibă. În 
timp ce ricoşă, îndreptându-se direct spre lupoaică, 
Ithan își văzu moartea. Era întipărită în privirea lui 
Sigrid. 

Avea să îl ucidă. Poate că el o scosese din acvariu, 
dar ea era, mai presus de orice, o Alfa. 

Iar lupii Alfa nu pierdeau. Nu în fața unor lupi 
inferiori lor. 

Fă-ţi fratele mândru! 

Acestea fură singurele cuvinte care îi răsunară în 
minte în timp ce plutea prin aer. Da, văzuse privirea 
din ochii lui Sigrid, dominaţia înnăscută, primitivă, 
ultimativă din ei. O astfel de alcătuire lăuntrică era 
incompatibilă cu mila. 

FEl ştia de ce nu îi ceruse lupoaicei să o ucidă de 
tot pe Sabine. De ce nu îi ceruse să împrăștie cenuşa 
adversarei şi să îşi revendice locul de Prim Aparent. 

Ştia şi ura asta. Se ura pe sine. Dar nu îndeajuns 
de mult încât să se abţină de la a o lovi. 

Fă-ţi fratele mândru! 

lthan dădu să îi tragă un pumn în umăr, o 
lovitură care ar fi făcut-o să cadă în genunchi. 

Dar Sigrid era rapidă... prea rapidă. Iar ea încă nu 
înțelegea cât de iute putea să se miște. 

Nici Ithan nu înţelegea. 

În clipa asta el îi ţintea umărul cu ghearele, iar în 
următoarea, ea reuşea să se mute la dreapta, cu 
gândul de a evita lovitura... 

lthan văzu scena cu încetinitorul, de parcă 
altcineva, un alt lup, ar fi fost prins în arenă. 


În clipa asta, Sigrid se ferea, atât de iute încât 
Ithan nu apucă să își tragă ghearele înapoi, iar în 
clipa următoare el încremeni, făcând ochii mari de 
şoc şi de durere. 

Nu, el nu îi străpunsese umărul cu ghearele. 

Ci ghearele lui îi tăiară gâtul. 


CAPITOLUL 21 


Aidas era un Prinț al Helului, continuă Silene. 

Lui Bryce i se tăie răsuflarea. 

Folosind săruri de invocare rare, care facilitau 
comunicarea dintre lumi, iscoadele lui din Midgard îl 
ținuseră la curent, din moment ce Asterii nu 
reușiseră să cucerească planeta lui. De atunci, Aidas 
își luase sarcina de a-i vâna pe Asteri. Pentru ca răul 
pe care îl întruchipau să nu mai triumfe vreodată. În 
lumea lui sau în oricare alta. 

Cumva, Helul era forța binelui în toată această 
poveste. Cum de reușise Aidas să ignore atrocitățile 
săvârşite de Theia? Ba, mai mult de-atât, să o 
iubească? Nu avea sens. Doar dacă Aidas nu era 
cumva, ca şi Theia, un ipocrit ucigaș... 

Mama și Aidas au vorbit ore întregi prin portal, 
nici unul dintre ei neîndrăznind să treacă în lumea 
celuilalt. Au făcut planuri multe zile după aceea, în 
secret. 

Curând, ne-am dat seama că aveam nevoie de mai 
mulți soldați. De orice Fee care ne era loială nouă... 
și de ființele umane. Chiar și de dușmanii pe care 
mama îi măcelărise și înrobise. Ultima lor fortăreață 
se afla la Parthos, unde toți erudiții și gânditorii se 
ascunseseră în marea bibliotecă. Așa că am mers la 
Parthos, disipându-ne în întuneric. 

- De necrezut! strigă Nesta, furioasă. 


Oraşul de piatră albă se înălță ca un vis, aşezat 
într-o deltă întinsă, cu solul negru. Parthos. 

Era mai frumos decât orice oraș care exista în 
prezent pe Midgard, cu turnuri şi cu coloane 
elegante, cu obeliscuri masive în pieţe, cu fântâni 
scânteietoare, cu rețele complexe de apeducte şi cu 
ființe umane care hoinăreau pe străzi în pace şi 
linişte, fără teamă. 

La marginea orașului, cu vedere la mlaștinile 
dinspre nord, se afla o clădire masivă, cu coloane... 
Ba nu, un complex de clădiri. 

Biblioteca din Parthos. 

Nu fusese doar un loc în care să se păstreze cărți. 
Complexul adăpostise mai multe facultăți dedicate 
diverselor domenii de studiu, cum ar fi artele, 
ştiinţele, matematica, filosofia, precum şi colecţia 
vastă de cărți, un tezaur de învățături ce acopereau 
o perioadă de mii de ani. 

Pe Bryce o duru inima în momentul în care văzu 
edificiul... aşa cum fusese cândva. Atunci când văzu 
ce se pierduse. 

Într-o îmbulzeală din mijlocul unui amfiteatru 
situat în centrul complexului, o mulțime de Fee şi 
de oameni se certau de zor, arătând cu degetul și 
țipând. 

Silene spuse: 

Întâlnirea nu a decurs bine, însă mama a rămas de 
neclintit. Le-a explicat tuturor ce anume aflase. De 
fapt, ea s-a referit la lucruri pe care ființele umane le 
știau de multă vreme, deși nu cunoscuseră detaliile. 

Taberele care se certau sfârșiră prin a se aşeza 
încetul cu încetul pe băncile de piatră, ascultând-o 
în tăcere pe Theia. 

Iar după ce ea a terminat de vorbit, ființele umane 
ne-au dezvăluit ce descoperiseră - un lucru care ne-a 
arătat că eram sortiti pieirii. 

În timp ce o femeie se desprinse din mulțime, 
Bryce își aminti să respire, să îşi păstreze calmul... 


Deoarece sunt niște paraziți, Asterii infectaseră apa 
pe care o consumam. Otrăviseră lacurile, pâraiele și 
oceanele. Otrava ne  pătrunsese în corpuri, 
pervertindu-ne magia. 

Pe toţi zeii! 

Asterii au creat un ritual al majoratului pentru 
toate creaturile magice care pătrundeau în Midgard, 
precum şi pentru urmaşii lor. În cadrul ritualului, din 
corpurile subiecţilor se extrăgea o mare doză de 
magie, care ieșea la suprafată precum o explozie și 
care apoi era îmbuteliată și oferită drept hrană 
Asterilor. Acea doză era mai consistentă, mai 
concentrată decât sâmburii de putere pe care îi 
obținuseră de la noi ani de zile, în cadrul Zeciuielii. 
Asterii au făcut ca acest ritual să pară o experiență 
aproape religioasă, au pretins că era o metodă de a 
colecta energie pentru rezervele de combustibil și s-au 
hrănit cu ea de atunci încolo. 

- Saltul, şopti Bryce, încremenind de groază. 

Simţi că Nesta şi Azriel o priveau, însă nu reuși să 
îşi desprindă mintea de acea amintire cumplită. 

Dacă vreun ins înzestrat cu puteri magice opta să 
nu treacă prin ritual, infecția din sângele lui avea să 
îl secătuiască până când se ofilea de tot... la fel ca 
ființele umane. lar lumea avea să creadă că asta i se 
întâmpla din pricina vârstei înaintate. Au fost 
răspândite minciuni cum că ar fi fost periculos să 
treci prin ritual în oricare alt loc decât într-unul 
dintre punctele de recoltare ale Asterilor, unde 
puterea era captată și redirecționată către ei, către 
orașele și tehnologia lor. 

Bryce simți că era pe punctul de a i se face rău. 

Ascendentul pe care îl aveau Asterii asupra celor 
din lumea ei nu se baza doar pe supremație militară 
şi magică. Paraziţii aceia se asiguraseră că îi 
dețineau pe toţi, însăşi puterea lor. Tirania lor 
pătrunsese, ca un vierme, în sângele fiecărei fiinţe 
de pe Midgard. 


Asta aflaseră ființele umane, Asterilor nepăsându- 
le de răspândirea unor astfel de informaţii printre 
oameni, întrucât, fiind lipsiți de puteri magice, 
aceștia din urmă nu erau afectați de infectia 
răspândită în apă. Așa că oamenii au privit, într-o 
tăcere plină de superioritate, cum noi, asupritorii lor 
neînduplecați, am devenit, fără să ştim, asupriţi. Cu 
o singură sorbitură de apă din această lume, le-am 
aparținut Daglanilor. Procesul nu putea fi inversat. 

De disperare, aproape că am capitulat pe loc. 

În sfârșit, Bryce putea să se conecteze la acea 
poveste. Până atunci, îşi ieşise întrucâtva din trup, 
parcă ascultând de la depărtare ultimele acte ale 
acestei nenorocite de istorisiri. 

Însă am sfârșit prin a le convinge pe fiinţele umane 
să aibă încredere în noi, iar mama a început să ia 
legătura cu unele dintre Feele care ne urmaseră pe 
Midgard. Cu cele în care spera că putea să aibă 
încredere. 

În cele din urmă, ea a adunat zece mii de Fee 
dispuse să mărșăluiască, majoritatea provenind din 
tinuturile noastre, cele ale asfințitului. lar în 
momentul în care mama a deschis întru totul ușa 
spre Hel, Aidas și frații lui au adus cu ei cincizeci de 
mii de soldați. 

Nu pot să descriu în cuvinte brutalitatea 
războiului. Vieţile pierdute, suferința şi teama. Însă 
mama nu a cedat. 

Asterii au trecut rapid la contraofensivă și, 
înţelepţi, l-au pus pe Pelias la conducerea armatelor. 
EI o cunoștea bine pe mama și îi știa tacticile. 

Și, chiar dacă armatele Helului au luptat cu mult 
curaj, iar soldaţii noștri, alături de ele, asta nu a fost 
de ajuns. 

Nu am aflat niciodată cum au devenit iubiti mama 
și Prințul Aidas. Știu doar că, deşi ne aflam în toiul 
războiului, nu am văzut-o niciodată pe mama atât 
de împăcată cu sine ca în acea perioadă. Fiindcă m- 
am minunat într-o zi cum de avusesem norocul ca 


portalul să se deschidă chiar spre Aidas, ea mi-a spus 
că asta s-a întâmplat pentru că ei doi erau pereche — 
sufletele lor se găsiseră unul pe celălalt prin galaxii, 
creând o legătură în ziua aceea fatidică, de parcă 
legătura de împerechere dintre ei ar fi fost într-adevăr 
un lucru fizic. Atât de profundă era iubirea lor. lar 
mama mi-a promis că, după încheierea războiului, 
aveam să mergem în Hel, la Aidas. Nu pentru a 
domni, ci pentru a locui acolo. Mi-a mai făgăduit că, 
după război, avea să își petreacă restul existenţei 
ispășindu-și păcatele. 

Nu a reușit să își țină acea promisiune. 

- Ce păcat! spuse Nesta fără strop de milă. 

Însă Bryce nu îşi mai găsea deloc cuvintele. Se 
simțea copleşită de groază și de disperare. 

Am primit veşti de la inamic în toiul nopții, chiar 
înainte ca acesta să atace: dacă ne predam, aveam să 
fim crutaţi. Dacă luptam, aveam să fim măcelăriți. 

Ne așezaserăm tabăra sus, pe munte, crezând că 
ninsorile aveau să ne protejeze, împiedicându-i pe 
inamici să avanseze spre noi. În schimb, ne-a fost frig 
și foame și abia dacă am avut timp să ne pregătim 
soldaţii. Aidas se întorsese în Hel, ca să facă noi 
recrutări, aşa că eu și Helena ne petreceam noaptea 
doar cu mama, ceea ce se întâmpla rareori. 

Helul n-a mai apucat să ne vină în ajutor. Mama 
nici măcar nu s-a sinchisit să încerce să deschidă un 
portal spre lumea lor. Forțele noastre de pe Midgard 
erau deja epuizate, iar noii recruți aveau să se 
strângă doar peste câteva zile. Am implorat-o pe 
mama să deschidă portalul ca să primim măcar 
sprijinul prinților, însă ea a răspuns că asta nu ne-ar 
fi fost de prea mare ajutor. Că ceea ce urma să se 
întâmple în noaptea aceea era inevitabil. 

- Neghioaba! spuse Nesta din nou, iar Bryce dădu 
mecanic din cap, în semn de încuviinţare. 

Dar, în loc să ne ceară să luptăm, mama ne-a dat, 
mie și surorii mele, o însărcinare esențială. 


Theia, plină de sânge, îi întinse Cornul Helenei și 
o îmboldi pe Silene să ia Harpa și pumnalul. Sabia 
Stelară o păstră ea. 

Locul prin care veniserăm prima dată în lumea 
aceasta se afla în apropiere. Unul dintre motivele 
pentru care acum ne așezaserăm tabăra acolo fusese 
ca mama să poată deschide din nou un portal şi 
recruta mai multe Fee care să lupte. Ea încă nu 
înțelegea prea multe despre călătoria între lumi; 
bănuia că, în cazul în care ar fi deschis un portal 
într-un alt loc, acesta ar fi dus spre un alt loc din 
lumea noastră de baștină. Așa că a mizat pe faptul că 
un portal deschis în punctul nostru de intrare în 
Midgard avea să ducă din nou spre curtea noastră 
domnească. Odată ajunsă acolo, ea avea să străbată 
tunelurile care săreau de la un teritoriu la altul şi să 
adune armate de Fee. Chiar dacă știa că acestea i se 
mai împotriviseră şi că, probabil, aveau să o refuze 
sau chiar să o ucidă, nu avea alte opțiuni. 

Nu a știut că, astfel, urma să îi facă jocul lui 
Rigelus, prin faptul că scosese Harpa și Cornul din 
acel sac de neant și că, după multă vreme, deschisese 
poarta din nou. Întrucât trupele ei se împuţinaseră 
atât de drastic, iar ea își consumase puterea, Rigelus 
ar fi profitat de momentul acela ca să sară dintr-o 
lume în cealaltă și să o cucerească. 

Însă ştiam suficient de multe despre cât de perfid 
era, ca să presupunem, chiar și atunci, că poarta 
dintre lumi trebuia închisă pentru totdeauna. 

- Cântaţi la Corn şi la Harpă şi plecați din lumea 
asta! ne-a poruncit mama. 

Plecarea noastră avea să se petreacă la iuteală, 
printr-o deschidere momentană a porții, prea rapidă 
ca Rigelus să apuce să profite. Înainte ca el să prindă 
măcar de veste despre ceea ce făcuserăm, aveam să 
deschidem poarta și să dispărem. 

Theia le sărută pe frunte pe amândouă. 

Mama ne-a avertizat că Pelias avea să vină după 
noi amândouă. Rigelus îl numise Prințul Feelor, iar 


Pelias avea să se folosească de noi pentru a-și 
legitima domnia, intenționând chiar și să își 
zămislească urmaşii cu noi. 

În pofida tuturor relelor pe care le făcuseră, a 
ticăloşiilor comise împotriva ființelor umane, Bryce 
tot simţi cum i se strângea pieptul de groază la 
gândul sorții care le aștepta pe cele două surori. 

Theia își trase fiicele aproape de ea şi emană o 
lumină stelară orbitoare. Şi, în spaţiul restrâns 
dintre trupurile lor, Bryce o văzu pe Theia ciupind o 
coardă joasă de pe Harpă. Drept răspuns, din trupul 
Theiei ieși o stea, una asemănătoare cu cea pe care 
Bryce putea să o scoată din pieptul ei. Acea stea se 
împărți în trei sfere de lumină scânteietoare, una 
dintre ele plutind spre pieptul lui Silene, cealaltă, 
spre cel al Helenei, iar ultima, de parcă ar fi fost 
mama din care se născuseră celelalte două stele, se 
întoarse spre trupul Theiei. 

Preţ de o clipă, străluciră toate trei. Până şi 
Grăitorul-de-Adevăr din mâna lui Silene păru 
înfăşurat de  unduiri întunecate, precum un 
acompaniament sumbru al strălucirii sabiei 
Gwydion din mâna Theiei, a cărei lumină pulsa. 

Mama ne-a dăruit protecția pe care putea să o 
ofere magia de care dispunea, transferând-o din 
trupul ei, prin intermediul Harpei, în trupurile 
noastre. Un alt secret pe care îl aflase de la stăpânii ei 
de demult era acela că Harpa nu doar că îl putea face 
să călătorească prin lume cu viteza gândului pe cel 
care o ținea în brate, ci că putea și să mute lucruri 
dintr-un loc într-altul, chiar și magie de la un suflet 
la altul. 

Theia ieşi din cort, ţinând în mână sabia 
Gwydion. Cu o eleganţă și cu o siguranță specifice 
Feelor, încălecă pe un magnific cal înaripat. În doar 
câteva clipe, ea se ridică în văzduh, plutind în 
noaptea care vuia de larma bătăliilor. 

Bryce icni. Până acum, Silene nu le arătase 
creaturile care migraseră pe Midgard alături de Fee, 


dar iată-le apărând în imagini! Așadar, pegașii din 
basoreliefurile sculptate în tuneluri nu fuseseră doar 
iconografie religioasă. lar acele creaturi trăiseră 
îndeajuns de mult pe Midgard încât să apară în cele 
mai timpurii lucrări de artă, ca, de pildă, în friza ce 
decora Baletul din Orașul Semilunii. Probabil că 
pegaşii dispăruseră cu toţii, devenind doar un mit, 
precum și o linie de jucării sclipicioase. 

lată un alt lucru frumos pe care îl distruseseră 
Theia și fiicele ei. 

În imaginile care continuau să se deruleze, Helena 
se întoarse spre Silene, cu ochii plini de panică. 

Pentru a evada, merita să ne asumăm riscul 
întoarcerii în lumea noastră de baştină, chiar dacă 
era posibil ca Feele de acolo să ne ucidă din pricina 
legăturii noastre cu Asterii, a nesăbuinței de care 
dăduserăm dovadă punându-ne încrederea în ei. 

Helena o apucă pe Silene de mână şi o trase spre 
capătul îndepărtat al taberei. Spre vârful înzăpezit 
din faţa lor, o arcadă naturală, de piatră. O poartă. 

Dar oricât de repede am fi alergat, nu a fost 
îndeajuns de repede. 

Dedesubt, Feele urcau muntele în goană. Nu 
inamicul gonea spre ele, ci chiar nişte membri ai 
curții lor, care îşi dăduseră seama ce anume făceau 
Helena și Silene. Încă strălucind de la magia mamei 
lor, ambele prințese stăteau pe versant, ca niște 
semnale luminoase, argintii, în noapte. Mulțimea de 
Fee alerga spre ele, cu copii mici în braţe, înfofoliți 
din pricina frigului. 

Bryce nu reuşi să îndure această din urmă oroare. 
Dar se forță să privească. În memoria acelor copii. 

Nu ne-am oprit. Nici măcar pentru oamenii noștri. 

Un val de ură o străbătu pe Bryce în clipa în care 
auzi vorbele lui Silene, o furie atât de violentă, încât 
ameninţa să o mistuie asemenea unei flăcări. 

Helena îşi duse Cornul la buze, în timp ce Silene 
ciupi o coardă a Harpei. Unduiri de lumină 
cutremurătoare, orbitoare, umplură arcada care 


apoi se înnegri, iar dincolo de ea apăru o încăpere 
de piatră, întunecată şi goală. 

Atunci ne-au găsit lupii. Feele metamorf, 
apropiindu-se din cealaltă parte a muntelui, dădură 
năvală prin zăpadă. Asterii își trimiseseră cei mai 
aprigi războinici ca să ne captureze. lar dacă am fi 
lăsat deschisă poarta spre lumea noastră de baștină, 
dușmanii aceştia ne-ar fi urmat. Aşa că a trebuit să 
închidem poarta. 

În sinea ei, Bryce se minună de faptul că lupii, 
metamorfii... fuseseră cândva Fee. Atât de 
asemănători cu genul de Fee din care făcea parte ea, 
și totuși atât de diferiţi... 

Silene vorbi din nou, iar în voce i se simţi, în 
sfârşit, un strop de emoție: 

Am ridicat din nou Harpa, însă sora mea nu a 
sunat din Corn. lar în clipa în care m-am întors... 

Silene se opri, văzând-o pe Helena stând câţiva 
metri mai departe, cu faţa spre inamicul care înainta 
prin zăpadă şi prin văzduh. Spre poporul lor 
disperat, înnebunit, care urca versantul, 
implorându-le pentru viaţa copiilor lui. 

Helena se uita la Feele care veneau în fugă şi la 
lupii care se apropiau. Se aplecă spre Silene şi ciupi 
coarda cea mai scurtă a Harpei pe care aceasta încă 
o ţinea în brate, iar apoi îşi îmbrânci sora în spate. 

Helena s-a folosit de Harpă ca să mă ajute să 
străbat distanța rămasă până la arcadă. 

Silene ateriză în zăpadă, la câteva sute de metri 
depărtare de sora ei. Dedesubt, lupii se apropiau de 
Helena. 

Sora mea nu privi în urmă, ci începu să coboare 
muntele în fugă, depărtându-se de trecătoare ca să 
tragă de timp în folosul meu. Însă am mai aruncat o 
privire. La ea, la lupii care o urmăreau. Şi la mama 
noastră, aflată mai în josul muntelui, care se lupta cu 
Pelias, calul ei înaripat zăcând mort, lângă ea. 

Pelias emană o explozie de putere, o putere cum nu 
mai văzusem vreodată la el. 


Puterea aceea o lovi pe Theia... în plin. 

Până şi cei care fugeau se opriră și priviră în 
urmă, la silueta întinsă într-o băltoacă de sânge. La 
Pelias, care se opri şi ridică Sabia Stelară. 

Cu o mişcare ușoară a mâinii, una aproape 
elegantă, el împlântă sabia în capul Theiei. 

Atunci am avut de ales: să rămân și să îmi răzbun 
mama, să lupt alături de sora mea... sau să 
supravietuiesc. Să întorc spatele trecutului. 

Silene sări prin portalul care ducea spre încăperea 
de dincolo, cântând, în tot acest timp, la Harpă. 

Și, în timp ce m-am rostogolit între lumi... s-a 
auzit Cornul. 

Silene căzu, parcă la nesfârşit, în jos, iar apoi în 
lateral. Bocetul Cornului se întrerupse abrupt, iar 
Silene se trezi întinsă într-o poziţie stranie pe o 
podea de piatră, înconjurată de întuneric. 

Era acasă. 

Ea se ridică plângând, împleticindu-se şi 
împroşșcând cu zăpadă în jur. Bryce nu simţi nici 
urmă de milă la vederea lacrimilor lui Silene. 

Nu atât timp cât prin piatra zidurilor încă 
răzbătea ecoul ţipetelor. Poporul lui Silene ajunsese 
la trecătoare şi acum Feele loveau în piatră, 
implorând să fie lăsate să treacă. 

Silene îşi acoperi urechile şi se prăbuşi din nou pe 
podea, strângând Harpa la piept. 

Un glas de bărbat răcni: 

- Mamă de Sus, deschide! Avem copii aici! Ia 
copiii! 

Bryce clătină din cap, amuţită de groază, în timp 
ce ţipetele şi implorările se estompară, pentru ca 
apoi să se oprească de tot, ca şi cum ar fi fost 
aspirate chiar de pietrele din locul acela, împreună 
cu zăpada ce se topea în jurul lui Silene. 

- Laşa naibii, şopti Bryce în cele din urmă, cu 
voce frântă. lată moştenirea ei... 

O tăcerea grea se aşternu în încăpere, întreruptă 
doar de răsuflarea apăsată a lui Silene, în timp ce 


îngenunche pe podea, strângând Harpa în brațe. 

În clipa aceea aveam un singur gând. Că toate 
aceste cunoștințe despre cele întâmplate aveau să 
piară odată cu mine. Că lumea mea de baştină avea 
să meargă înainte ca și cum Feele care plecaseră pe 
Midgard nu existaseră niciodată, că totul avea să 
devină o poveste rostită în soaptă în jurul focurilor de 
tabără, o legendă oarecare despre niște ființe ce 
dispăruseră. Nu am putut să mă gândesc decât la 
modalitatea asta de a-mi proteja lumea din care 
proveneam. De a-mi ispăși greșelile. 

Prea puţin, prea târziu. Și, desigur, Silene ar fi 
avut de beneficiat dacă îşi ascundea trecutul: dacă 
nu spunea nimănui cine era sau ce făcuseră ea şi 
familia ei, nu putea fi pedepsită pentru asta. Ce 
convenabil! Ce nobil din partea ei! 

Silene cercetă locul în care stătea îngenuncheată. 
Dedesubtul ei se afla steaua în opt colţuri, situată în 
centrul încăperii. Singurul ornament. 

Așeză uşurel Harpa peste stea. În timp ce zăpada 
din părul ei încă se topea, se ridică și îşi șterse 
lacrimile, iar apoi își adună magia, puterea pură, 
concentrată, a luminii ei. Aceasta tăie piatra aşa 
cum taie cuțitul untul cald... precum un laser. 

Lumină care nu era doar lumină, ci lumină aşa 
cum își puteau folosi Asterii puterea. 

Silene gravă pe podea planete, stele şi zei. O hartă 
a cosmosului. A lumii pe care o părăsise. După ce 
termină, se întinse lângă Harpă, ghemuindu-se în 
jurul pumnalului pe care îl ţinea în teacă, la șold. 

Ea își trecu degetele peste piatră, de parcă ar fi 
putut să îşi atingă cumva sora, aflată la stele 
distanţă. O sămânță de lumină stelară începu să i se 
formeze în vârful degetului... 

Imaginea se întunecă, iar apoi chipul lui Silene își 
făcu din nou apariţia... mai în vârstă, mai ofilit. Ea 
privi în gol cu ochii ei limpezi, albaștri, și spuse: 

Puterea îmi slăbește. Sper că mi-am trăit viața cu 
înțelepciune.  Ispășind  ticăloșiile,  neghiobia și 


dragostea mamei mele și încercând să îndrept 
lucrurile. Am săpat aceste tuneluri, calea până aici, 
ca să existe un soi de înregistrare despre ceea ce am 
fost și despre ceea ce am făcut. Dar mai întâi a trebuit 
să şterg toate aceste informaţii din memoria recentă. 

Chipul i se estompă și mai multe imagini îşi 
făcură apariţia. Un montaj mai rapid. 

Silene se îndepărtă de Harpă, străbătând 
încăperile goale şi frumoase ale unui palat dăltuit 
într-un munte - în muntele acela. 

Din moment ce dispăruserăm cu toții, casa noastră 
a rămas goală, de parcă celelalte Fee ar fi considerat- 
o blestemată. Așa că am blestemat-o cu adevărat. Am 
osândit-o întru totul. 

Fa străbătu încăperi care, desigur, îi fuseseră 
cunoscute la un moment dat, oprindu-se de parcă s- 
ar fi pierdut în amintiri. Apoi flutură din mână şi 
culoare întregi fură izolate cu piatră naturală. Încă o 
mişcare din mână şi niște săli ale tronului, minunat 
împodobite, fură înghiţite de munte, până când 
rămaseră întregi doar pasajele cele de mai jos, 
temniţele şi încăperea din adâncuri. 

În pofida eforturilor mele de a ascunde ceea ce 
fusese cândva locul acesta, prezenta Harpei încă se 
simțea. O putere formidabilă și străveche plutea în 
aer. A fost așa cum ne-a avertizat mama pe când 
eram copile: răul pândea mereu, chiar sub noi, 
așteptând să ne înșface. 

Așa că am căutat alt monstru care să ascundă 
acest rău. 

Sub un alt munte, mult spre sud, am găsit o fiinţă 
alcătuită din sânge, furie și coşmaruri. Cândva un 
animal de companie al Asterilor, monstrul se 
ascundea de multă vreme, hrănindu-se cu ființe care 
făceau imprudența de a se aventura prin locurile 
bântuite de el. Folosindu-mă de pumnal și de puterea 
mea, am pregătit o capcană și, de îndată ce el a venit 
să adulmece, l-am înhătat şi l-am târât aici. L-am 


închis într-una dintre celule și am ridicat bariere 
magice în fața ușii. 

Am vânat monştri, rând pe rând, adunând ceea ce 
mai rămăsese din animalele de companie ale 
Daglanilor, până când o mare parte din încăperile 
cele de mai jos s-au umplut de ei. Până când casa 
mea, cândva frumoasă, a devenit o închisoare. Până 
când până și pământul a fost atât de dezgustat de 
răul pe care îl adunasem aici, încât insulele s-au 
zbârcit și pământul a devenit neroditor. Caii 
înaripați care nu plecaseră împreună cu mama pe 
Midgard, care zburaseră cândva prin văzduh și care 
se jucaseră în valuri... au dispărut. Nu a mai rămas 
nici un suflet viu, cu excepția monstruozităților din 
munte. 

Bryce nu simţi nici urmă de milă sau de 
compasiune. Nu înghițea balivernele pe care le 
îndruga Silene despre binele comun. Ea făcuse toate 
aceste lucruri ca să își acopere spatele, ca să se 
asigure că Feele din lumea aceasta nu aveau să afle 
vreodată cât de aproape fuseseră ea şi mama ei de a 
le osândi. Ca să nu afle că Silene și Helena le 
osândiseră de fapt pe Feele din Midgard, 
închizându-le în afara portalului, împreună cu 
copiii lor. Dacă ar fi ţinut portalul deschis doar 
câteva secunde în plus, Silene ar fi putut să salveze 
zeci de vieţi. Dar nu o făcuse. 

Așa că la naiba cu plânsetele și cu ispășirea ei! 

Am plecat, rătăcind o vreme, luând la cunoștință 
ce se întâmplase cu pământurile în absența domniei 
Theiei. Acestea se împărțiseră în mai multe teritorii 
și, deşi nu se războiau între ele, nu mai erau regatul 
unit pe care îl știusem. 

Vă voi scuti de detaliile despre cum am ajuns să mă 
căsătoresc cu fiul unui Lord Preaînalt. Despre anii de 
dinainte și de după ce a devenit Lordul Preaînalt al 
Nopţii, iar eu, consoarta lui. A vrut să fiu Doamnă 
Preaînaltă, așa cum erau perechile celorlalți lorzi, dar 


am refuzat. Am văzut cum o afectase puterea pe 
mama mea şi nu am vrut să am de-a face cu ea. 

Dar după ce s-a născut primul meu fiu, atunci 
când bebelușul a tipat, iar sunetul acela era încărcat 
de noapte, l-am adus în Închisoare şi i-am turnat 
magia mea în sânge. Nimeni nu a ştiut că bebelușul 
care strălucea uneori de lumină stelară o moştenise 
de la mine. Că era lumina luceafărului de seară. A 
stelei de la asfinţit. 

lar insula aceasta, care devenise neroditoare și 
goală... și ea îi aparținea. Atunci când a crescut 
îndeajuns de mare, i-am dezvăluit ce anume lăsasem 
aici pentru el. Am făcut asta pentru ca cineva să 
poată accesa această mărturie, să afle care sunt 
riscurile îngrozitoare ale folosirii Tezaurului și să 
priceapă ce amenințare reprezentau Asterii, care 
așteptau mereu să se întoarcă aici. M-am asigurat că 
știa că arma îngropată, de care avea să aibă nevoie 
împotriva Asterilor, se afla aici, jos. L-am rugat doar 
să nu îi spună nimic tatălui său, perechea mea. Din 
câte ştiu eu, nu i-a spus niciodată. Și mi-a promis ca 
într-o bună zi să îi spună despre toate astea fiului său 
și, mai târziu, fiului acestuia. O rușine secretă, o 
istorie secretă, o armă secretă - cu toatele, tăinuite în 
spita noastră. Povara noastră, pe care trebuia să o 
ducem mai departe, gravată şi povestită aici, astfel 
încât, dacă istoria originală avea să fie denaturată 
sau dacă părți din ea aveau să fie uitate... iat-o aici, 
gravată în piatră. 

Nesta îl întrebă în şoaptă pe Azriel: 

- Rhys... ştie? 

- Nu, răspunse Azriel, fără urmă de îndoială în 
voce. Undeva pe parcurs... toate aceste lucruri au 
fost uitate şi nu au mai fost transmise din generaţie 
în generaţie. 

Lui Bryce nu îi păsa câtuşi de puţin. Acum 
cunoştea adevărul şi tot ce conta era să se întoarcă 
pe Midgard, ca să li-l împărtășească şi altora. Lui 
Hunt. 


Silene vorbi din nou: 

Însă în ceea ce privea restul lumii, m-am asigurat 
că mama mea și pământurile ei au devenit o șoaptă. 
Apoi o legendă. Locuitorii acestor ținuturi se întrebau 
dacă Theia existase cu adevărat. Vechea generatie a 
murit. Eu m-am agăţat de viață, chiar și după 
moartea perechii mele. Ca bătrână a poporului, le- 
am îndrugat oamenilor minciuni pe care le-am numit 
adevăr. 

Nenumărate generaţii au auzit din gura mea vorbe 
precum acestea: 

- Nimeni nu ştie ce s-a ales de Theia și de generalul 
Pelias. L-au trădat pe Regele Fionn, iar sabia 
Gwydion s-a pierdut pentru totdeauna, împreună cu 
pumnalul lui. 

Sau: 

- Theia și Fionn au avut două fiice. Neimportante 
și neimpresionante. 

Poate că cel mai greu mi-a fost să rostesc astfel de 
minciuni. Nu m-a durut faptul că numele meu a fost 
șters din istorie, ci că a trebuit să îl şterg și pe cel al 
Helenei. 

Bryce se încruntă. Ştergerea din istorie a numelui 
surorii ei i se păruse a fi un lucru mai rău decât 
măcelărirea familiilor de oameni? 

Fiul meu a avut fii, la rândul lui, şi am trăit 
îndeajuns de mult încât să îmi văd nepoții având şi ei 
fii. lar apoi m-am întors aici, în locul care fusese 
cândva plin de lumină şi de muzică și care acum 
adăpostea doar grozăvii. 

Ca să las această mărturie a mea ființei al cărei 
sânge o va invoca, adică să o dăruiesc vlăstarului 
provenit din vlăstarul meu, moștenitorului lăsat de 
moștenitorul meu. Tie... iți las povestea mea, 
povestea ta. ie, înscrise chiar în această piatră, îţi las 
moștenirea și povara pe care mama mea mi le-a 
transmis mie. 

Imaginea se înceţoșă, iar apoi Silene îşi făcu din 
nou apariţia: chipul acela bătrân şi istovit. 


Sper ca Mama să mă ierte, spuse Silene, iar 
holograma pieri. 

- Ei bine, eu nu te iert, fir-ar să fie! se răsti Bryce, 
ridicându-și degetul mijlociu spre locul în care 
apăruse Silene. 


CAPITOLUL 22 


Hunt putu doar să privească, disperat, cum Mâna 
Strălucită a Asterilor intră în încăpere, urmat de 
Pollux şi de Şoim. Acesta din urmă izbucni în râs la 
vederea mâinii care atârna de lanţuri. 

- Ca un şobolan care îşi roade un membru după 
ce a fost prins în capcană! îl tachină Șoimul pe 
Ruhn. 

- Lua-te-ar naiba! se răsti Baxian, cu fața, gâtul şi 
pieptul mânjite de sângele lui Ruhn. 

- Ai grijă la limbaj, îl mustră Rigelus, însă nu 
interveni atunci când Pollux smulse vătraiul de fier 
pe care Ruhn încă îl ţinea între picioare. 

Spre meritul lui, Ruhn încercă să nu îi dea 
drumul, ridicându-şi picioarele și încleştându-și-le 
în jurul uneltei. Dar în starea în care era, slăbit şi 
sângerând... nu avu ce să facă. Pollux îi smulse 
vătraiul și îl lovi cu el peste spinare, făcându-l să 
mârâie de durere, după care se folosi de vătrai ca să 
desfacă mâna retezată a lui Ruhn de pe cătuşa de 
sus. 

Aceasta ateriză pe podeaua murdară, cu o 
bufnitură dezgustătoare. 

Șoimul o ridică, zâmbind, de parcă ar fi fost o 
jucărie nouă, strălucitoare. 

Privindu-i pe cei trei, Rigelus şopti: 

- Dacă aş fi ştiut că vă plictisiţi atât de tare aici, 
jos, l-aş fi trimis pe Pollux înapoi mai repede. Şi eu, 


care credeam că v-aţi săturat de atâta durere... 

Cu paşi apăsaţi şi etalându-și aripile de un alb 
strălucitor, Pollux străbătu încăperea, iar apoi, 
strâmbându-şi fața într-un zâmbet plin de 
superioritate, trase de un mâner. Cei trei prizonieri 
căzură buluc pe podea. 

Urletul de durere care izbucni din gura lui Hunt 
estompă ţipătul pe care îl scoase Ruhn în clipa în 
care ateriză pe încheietura retezată. 

Hunt îşi îngădui o singură răsuflare, un singur 
moment, petrecut pe podeaua aceea mizerabilă, în 
care să se cufunde în întunericul glacial al laturii 
sale de Umbra Mortis, ceea ce îl ajută să lupte 
împotriva durerii, a vinei. Să se concentreze. Să îşi 
ridice capul. 

Rigelus continua să îi privească impasibil. 

- Sper că voi afla curând mai multe informaţii 
despre locul în care s-a dus domnişoara Quinlan, 
şopti el cu voce cântătoare. Dar poate că acum 
sunteţi dispuși să vorbiţi? 

- Cară-te naibii de aici! se răsti Ruhn. 

În spatele lui Rigelus, Șoimul îndoi degetele de la 
mâna retezată a lui Ruhn, până când doar cel 
mijlociu rămase întins. 

Hunt mârâi încet. Mârâitul lui Umbra Mortis. 

Cu toate astea, Rigelus, îmbrăcat în jacheta lui e 
un alb imaculat, aproape obscen de curată în locul 
acela, se apropie de Hunt, iar inelele de aur de pe 
degete îi scânteiară. 

- Nu mă bucur deloc să te văd purtând din nou 
aureola şi însemnul de sclav, Athalar! 

- Aureolă, sau coroană neagră? întrebă Hunt cu o 
voce pe care se căzni să şi-o facă puternică. 

Rigelus amuţi şi îi aruncă o privire uimită - 
singurul semn că fusese luat prin surprindere -, 
fiind limpede că termenul acela avea o semnificaţie 
aparte pentru el. Apoi şuieră: 

- Ai vorbit cu umbrele, aşa-i? 


- Cu Umbra Mortis şi cu toate celelalte, răspunse 
Hunt. lar Umbra morţii chiar a găsit interesantă 
conversaţia noastră! 

Baxian chicoti. 

Rigelus miji ochii la Copoi, iar după aceea se 
întoarse din nou spre Hunt. 

- Mă întreb ce ar face Umbra Mortis ca să le ţină 
în viaţă pe aceste două specimene jalnice? 

- Ce naiba vrei? mârâi Hunt. 

Pollux îi aruncă o privire de avertizare. 

- O sarcină neînsemnată, răspunse Rigelus. O 
favoare. Nu are deloc legătură cu domnişoara 
Quinlan. 

- La naiba, nu îl asculta, mormăi Baxian, iar apoi 
urlă în clipa în care Șoimul îl plesni cu un bici. 

- Aş fi dispus să vă ofer un răgaz..., îi spuse 
Rigelus lui Hunt, ignorându-l complet pe Copoi, ... 
dacă vei face ceva pentru mine. 

Deci despre asta fusese vorba, de fapt! Misticii lui 
Rigelus puteau să o găsească pe Bryce - el nu avea 
nevoie de ei trei pentru asta. Dar tortura, 
pedeapsa... Hunt se forță să îşi limpezească 
gândurile, să asculte fiecare cuvânt. Să se agațe de 
acel Umbra Mortis care fusese cândva, de latura lui 
întunecată, pe care se bucurase atât de mult să o lase 
în urmă. 

- Fulgerul tău e un dar, Athalar, continuă Rigelus. 
Unul rar. Foloseşte-l o dată pentru mine, şi poate că 
vom reuşi să ajungem la o învoială... mai 
confortabilă pentru voi trei. 

- Ca să faci ce anume?! se răsti Ruhn. 

- Un proiect adiacent al meu. 

- Nu cad la nici o învoială! se răsti Hunt. 

Rigelus îi aruncă un zâmbet trist. 

- Am presupus că aşa va fi. Deşi tot sunt 
dezamăgit să aud asta, spuse el scoțând din buzunar 
o bucată de piatră deschisă la culoare, un cristal, de 
fapt, neşlefuit şi lung cam de o palmă. Va fi mai greu 


să îl extrag de la tine fără consimțământul tău, dar 
nu imposibil. 

Lui Hunt i se strânse stomacul. 

- Să extragi ce anume? 

Ţinând cristalul în mână, Rigelus se apropie şi 
mai mult de el, ajungând la o distanţă de doar câțiva 
pași. Apoi îşi desfăcu degetele şi cercetă din priviri 
bucata de cuarţ din palma lui. 

- Un conductor natural foarte bun, spuse Mâna 
Strălucită, dus pe gânduri. Și un recipient excelent 
pentru putere, adăugă el, după care îşi ridică 
privirea spre Hunt şi lansă un ultimatum: Îţi voi da 
de ales: oferă-mi o fărâmă din fulgerul tău, iar tu şi 
prietenii tăi veţi fi cruțați de partea cea mai 
dureroasă a suferinţei voastre. 

- Nu! răspunse Hunt cu voce guturală. 

Rigelus continuă să afişeze o mină blândă. 

- Atunci, alege care dintre prietenii tăi va muri. 

O groază rece puse stăpânire pe Hunt. 

- Du-te naibii! strigă el, simțind cum Umbra 
Mortis se depărta prea mult ca să îi mai fie de vreun 
folos. 

Rigelus oftă, plictisit şi obosit. 

- Alege, Athalar: Copoiul sau Prinţul Feelor? 

Hunt se gândi că Rigelus nu putea, nu avea să facă 
așa ceva. 

Pollux rânjea ca un diavol, ţinând deja în mână 
un cuţit lung. Oricare dintre prietenii lui Hunt ar fi 
fost ales, Barosul avea să îi tărăgăneze moartea 
dureros de mult. 

- Deci? întrebă Rigelus. 

Avea să o facă; Mâna Strălucită avea să o facă, 
avea să îl oblige să aleagă între prietenii lui, sau să îi 
ucidă, pur şi simplu, pe amândoi. 

lar Hunt se urî mai tare ca niciodată, însă căută 
înlăuntrul lui fulgerul, suprimat şi sufocat de 
cătuşele gorsiene, dar încă adăpostit acolo. 

Rigelus nu avu nevoie de mai mult de-atât. Lipi 
cuarțul de antebraţul lui Hunt, spintecându-i pielea. 


Un fulger arzător, tăios ca acidul, ieși din Athalar, se 
rupse din sufletul lui, se contorsionă, străpungând 
zăgazul trasat de cătușele gorsiene, iar apoi se 
scurse, centimetru cu centimetru, în cristal. Hunt 
ţipă. Preţ de o clipă, trăi o revelaţie de o claritate 
îngrozitoare: aşa se simțeau duşmanii lui atunci 
când îi jupuia de vii, aşa se simţise Sandriel atunci 
când o distrusese şi, o, pe toți zeii, ce tare ardea... 

Iar apoi totul se opri. 

De parcă cineva ar fi apăsat pe un întrerupător, 
Hunt se umplu de întuneric și de nimic altceva. 
Fulgerul se întoarse în adâncul lui, dar cristalul din 
mâna lui Rigelus strălucea acum, plin de puterea pe 
care monstrul Asteri i-o scosese din trup. În clipa de 
față, cristalul era ca un soi de baterie încărcată cu 
primă lumină, sau ca recipientul în care se afla 
sâmburele de putere extras în timpul Căderii. 

- Cred că va fi de ajuns momentan, spuse Rigelus 
cu aceeaşi voce cântătoare pe care o avusese mai 
devreme. 

Vâri piatra înapoi în buzunar, iar aceasta îi 
lumină pantalonii închişi la culoare. 

Lui Hunt i se strânse gâtlejul şi simţi amăreală în 
gât. 

Mâna Strălucită se întoarse cu spatele şi le spuse 
Barosului şi Șoimului, fără să se uite înapoi: 

- Cred că doi din trei vor fi în continuare un 
stimulent bun pentru ca domnişoara Quinlan să se 
întoarcă, nu-i aşa? La alegerea călăului! 

- 'Ticălosule, am făcut ce mi-ai cerut, şopti Hunt. 

Rigelus se îndreptă, hotărât, spre scara ce ducea la 
ieşirea din încăpere. 

- Dacă ai fi fost de acord să îmi dai fulgerul de la 
bun început, ambii tăi tovarăşi ar fi fost cruțaţi. Dar 
pentru că m-ai făcut să depun atât de mult efort... 
cred că trebuie să înveţi care sunt consecinţele 
sfidării tale, oricât de scurtă ar fi fost ea. 

- Nu va înceta niciodată să te sfideze... Nici noi 
nu vom înceta, ticălosule! îi strigă Baxian, furios. 


Pentru Hunt însemna extraordinar de mult faptul 
că neîmblânzitul Copoi îi luase apărarea. Dar asta, 
în același timp, îi şi înrăutăţea situaţia. 

Ultima dată când se aflase în temniţă, fusese 
singur. Irebuise să îndure doar răcnetele soldaţilor. 
Fusese devorat de vină, însă situaţia de acum era 
diferită, fiindcă avea alături doi tovarăşi de luptă şi, 
pe lângă suferinţa lui, trebuia să o îndure şi pe a lor. 

Ar fi fost mai bine să pătimească de unul singur. 
Mult mai bine. 

lar Rigelus ştia asta. De aceea așteptase atât de 
mult până să coboare la ei; ca să îi dea timp lui Hunt 
să înţeleagă încurcătura în care se afla. 

Mâna Strălucită urcă treptele cu o eleganţă felină. 

- Vom vedea la ce va fi dispus Athalar să renunţe 
atunci când va fi cazul. Într-o situaţie în care până şi 
Umbra Mortis va trage linie. 


Lidia nu mai avea timp. Dacă era să acţioneze, 
trebuia să o facă acum. Nu exista marjă de eroare. 
Avea nevoie ca prizonierii să fie pregătiţi - în orice 
măsură ar fi reuşit ea să facă asta. 

Dar abia dacă păşi în temniţă, că i se şi tăie 
răsuflarea, fiindcă văzu ciotul care ar fi trebuit să fie 
mâna lui Ruhn. 

Prințul atârna, inconştient, în lanţuri. Athalar şi 
Baxian, la fel. Toţi trei erau acoperiţi de sânge. 

Pollux şi Șoimul gâfâiau, zâmbind ca nişte diavoli. 

- Ai ratat distracţia, Lidia! spuse Șoimul, 
ridicând... 

Ridicând... 

Mâna aceea lată şi tatuată, mâna lui Ruhn. Da, 
mâna care o atinsese pe ea, pe Lidia. În planul acela 
mental, suflet la suflet, mâinile acelea o mângâiaseră 
cu blândeţe şi afecţiune. 

- Bine lucrat, reuşi ea să îngâne, deşi pe 
dinlăuntru urla, îşi zgâria pereţii sufletului şi se 
înăbușea de furie. Care dintre voi a revendicat 
premiul? 


- De fapt, Baxian a făcut-o, răspunse Barosul, 
chicotind. În încercarea de a se elibera, i-a ros mâna 
lui Danaan precum un câine, ceea ce şi e. 

Lidia se forță să se întoarcă. Să îl privească pe 
Copoi de parcă ar fi fost impresionată. O părticică 
din ea chiar era. Însă durerea pe care o îndurase 
Ruhn... 

Își duse mâna la stomac şi se înfioră, ceea ce nu 
era întru totul o prefăcătorie. 

- Lidia? întrebă Şoimul, foşnind din aripile-i albe. 

- Menstruaţia, răspunse Pollux în locul ei, cu 
dispreţ. 

- Sunt bine! se răsti ea, dându-se în spectacol cu 
totul. 

Șoimul și Pollux se priviră unul pe celălalt, de 
parcă ar fi comentat pe mutește ciudățeniile firii 
femeiești. 

Lidia scoase o cutie de catifea dintr-un buzunar 
interior al hainei ei de uniformă. O deschise, dând 
la iveală două seringi în care strălucea prima 
lumină. 

- Ce-i aia? întrebă Șoimul, venind lângă ea și 
uitându-se lung la ace. 

Lidia se forță să le arunce amândurora un zâmbet 
plin de superioritate. 

- Mi se pare că e mare păcat că aripile lui Athalar 
şi ale Copoiului nu mai pot fi... țintele noastre. M- 
am gândit să le aducem din nou în joc. 

O doză de poțiune vindecătoare de la 
vrăjidoctorițe, combinată cu primă lumină, le-ar fi 
făcut aripile să crească la loc într-o zi sau două, în 
pofida puterii oprimante a cătuşelor gorsiene. Dacă 
ar fi ştiut despre mâna lui Ruhn, Lidia ar fi adus trei, 
însă nu ar fi avut cum să explice nevoia de trei 
seringi, nu fără să atragă prea multă atenţie. 

Și avea nevoie ca Athalar și Baxian să poată zbura. 

- Ce isteț din partea ta, Lidia! strigă Pollux, 
zâmbind, iar apoi dădu din cap spre cei doi îngeri, 
care îşi pierduseră cunoştinţa. Fă-o! 


Ea nu avea nevoie de permisiunea Barosului, însă 
nu protestă. 

- Aşteptaţi până când le cresc din nou complet, îi 
avertiză ea pe Pollux şi pe Şoim. Lăsaţi-i să savureze 
speranţa că își vor recăpăta aripile, iar apoi, găsiți o 
modalitate interesantă de a le îndepărta din nou! 

Leșinaţi fiind, Athalar și Baxian nu aveau cum să 
simtă înţepătura acului în mijlocul şirei spinării. 
Prima lumină le făcu spatele să strălucească, 
întinzându-se, ca un mănunchi de rădăcini 
luminoase, înspre cioturile aripilor. Rănile dintre ele 
se vindecau lent, însă Lidia îi ceruse vrăjidoctoriţei 
care făurise poţiunea să includă o vrajă axată pe 
aripi, fiindcă ar fi bătut la ochi ca cei doi să fie 
vindecați complet. 

Lent, chiar în fața ochilor ei, cioturile de pe 
spinările lor începură să se regenereze, carne, 
mușchi şi oase  adunându-se la un loc, 
multiplicându-se. 

Lidia îşi feri ochii de priveliștea aceea 
înfiorătoare. Putea doar să se roage ca Athalar şi 
Baxian să se vindece în timp util. 

- Preiau eu de aici! le spuse ea lui Pollux și 
Șoimului, îndreptându-se spre raft cu pași hotărâți. 

- Am crezut că ai venit să îi vindeci, spuse 
Șoimul, uitându-se când la ea, când la îngeri. 

- Le vindec doar aripile, îl lămuri Lidia. De ce să 
nu ne jucăm cu alte membre în timp ce ele îşi revin? 

Barosul zâmbi. 

- Pot să privesc? 

- Nu. 

Ruhn se foi, gemând uşor, iar Lidia abia dacă 
reuşi să se abțină să nu apuce o lamă lungă de pe 
raft și şi să o înfigă în burta lui Pollux. 

- Ştii că îmi place să privesc, toarse el, iar Şoimul 
chicoti. 

Acesta din urmă se gândi că Barosul era un 
ticălos desăvârșit. El, Șoimul, îl privise comițând 
toate acele atrocități sângeroase. De-a lungul anilor, 


alături de Sandriel, se desfătase privindu-l pe Baros 
la lucru. 

Ochii lui Pollux scânteiară de poftă. 

- Ce-ar fi să te dai în spectacol pentru noi? 

- leşiţi! Nu vreau să fiu distrasă! le ordonă Lidia, 
deloc amuzată. 

Poate că Pollux ar fi putut pretinde să deţină el 
controlul, dar ştia prea bine pe cine preferau Asterii. 
Ordinele Lidiei nu puteau fi ignorate. 

Șoimul chicoti, dar se supuse şi ieşi din încăpere, 
ca un mare lingău ce era. Barosul, în schimb, se 
duse la ea. Cu o blândeţe de iubit, o prinse de partea 
laterală a gâtului şi apoi o strânse suficient de tare 
încât să se învinețească, în timp ce îi spuse, cu 
buzele lipite de ale ei: 

- O să ţi-o trag până când scot toată lipsa de 
respect din tine, Lidia! Fie că sângerezi sau nu! 

Apoi, cu aripile strălucindu-i de furie, urcă 
treptele şi trânti ușa în urma lui. 

Lidia aşteptă, trăgând cu urechea. După ce se 
convinse că plecaseră amândoi, se duse degrabă la 
Ruhn, care zăcea întins pe podea. 

- Ridică-te! spuse ea cu o voce pe care şi-o păstră 
dură, rece. 

Prințul deschise frumoșii lui ochi albaştri. 

Ea îi cercetă chipul. 

Ruhn! 

Nu îi răspunse nimeni. De parcă durerea l-ar fi 
scobit, silindu-l să se golească pe dinlăuntru. 

Ruhn, ascultă-mă! 

Prințul îi spusese că era moartă pentru el. Se pare 
că întrerupsese și legătura dintre ei, dar Lidia îi 
vorbi, totuși, în gând: 

Ruhn, nu am mult timp la dispoziție. Am reușit să 
iau legătura cu niște inși care mă pot ajuta să vă scot 
de aici, dar Harpia va fi reînviată cumva și atunci 
adevărul va ieși la iveală. Dacă e ca planul meu să 
funcționeze, dacă e să supraviețuiți, trebuie să mă 
asculți... 


Insă Ruhn închise ochii, fără să îi mai deschidă. 


O tăcere apăsătoare şi insuportabilă umplu 
încăperea de sub Închisoare. Bryce se uită lung la 
steaua în opt colțuri, simțind cum o năpădea un 
sentiment de repulsie, cutreierând-o precum un 
val vâscos. 

- Erau îngrozitori! spuse ea cu voce râguşită. 
Nişte monştri oportuniști şi nesăbuiţi! 

- Totuşi, Silene şi Helena au închis portalul, o 
contrazise Nesta cu precauţie. 

Bryce îi aruncă o privire furioasă. 

- Doar după ce l-au deschis din nou... ca să 
evadeze! Ca să fugă. Şi i-au lăsat pe toţi acei copii în 
urmă. Ar fi putut să îl mai ţină deschis preţ de 
câteva clipe, ar fi putut să le salveze vieţile. Însă 
Silene a ales să se salveze pe sine. E o rușine! 

- Cu siguranţă că ceea ce le-ar fi făcut Pelias ar 
explica întrucâtva motivul pentru care au acţionat 
atât de rapid, spuse Azriel. 

Bryce arătă spre locul în care apăruse Silene. 

- Au lăsat copii de cealaltă parte! Ticăloasa naibii 
a lăsat copii de cealaltă parte, ca să se salveze pe 
sine, iar apoi a mai şi încercat să își justifice fapta 
mârşavă! 

Comportamentul celor două surori nu era cu 
nimic diferit de ceea ce făcuseră Feele din Valbara 
în primăvara aceea, în Orașul Semilunii: îi 
surghiuniseră pe nişte nevinovaţi în afara vilelor lor, 
în timp ce ele se ascunseseră cu laşitate înăuntru, 
protejate de vrăji de apărare. 

- Ce te-ai..., murmură Nesta pe un ton un pic 
mai blând, ...ce te-ai aşteptat să găseşti aici? 

- Nu ştiu, răspunse Bryce, râzând cu amărăciune. 
M-am gândit că poate... Feele de aici aveau să ştie 
cum să îi ucidem pe Asteri. Dar Silene a trecut rapid 
peste partea aceea. Am crezut că, în cei şaisprezece 
mii de ani nenorociţi care au trecut de atunci, Feele 


din Midgard au devenit ticăloșii detestabili de azi, 
nu că au fost ticăloşi detestabili de la bun început. 

Își frecă faţa, ochii care o usturau. 

- Am crezut că faptul că aveam lumina Theiei era 
un lucru... bun. De parcă Theia ar fi fost cumva mai 
bună decât Pelias. Dar nu a fost. Şi Aidas a iubit-o? 
se întrebă Bryce. Am crezut că, având lumina, 
deţineam un soi de avantaj în toată nebunia asta, 
adăugă ea. Dar nu e aşa. Înseamnă doar că sunt 
moştenitoarea unei spiţe de ticăloși egoişti şi 
uneltitori! 

Și, mai rău de-atât, parazitul acela din apele 
Midgardului... ce se putea face împotriva lui? Bryce 
trase aer în piept, sacadat. 

Simţi o atingere blândă pe umăr. Nesta. 

- Trebuie să îi spunem lui Rhys. Imediat, 
murmură Azriel cu voce răgușşită, de parcă încă îşi 
revenea după tot ce auzise. 

Bryce îşi întoarse brusc privirea spre el şi îi văzu 
îngrijorarea şi hotărârea de pe chip. Tot ceea ce 
percepuse Azriel... era o ameninţare la adresa lumii 
lui, a locuitorilor din cuprinsul ei. 

- Ce s-a întâmplat cu Cornul? o întrebă el cu o 
voce de un calm înspăimântător. 

Bryce îl privi în ochi, furioasă, fără să mai încerce 
să îi îndruge baliverne. 

- Ea e Cornul, Azriel! E tatuat în carnea ei, spuse 
Nesta, iar apoi își luă mâna de pe umărul lui Bryce 
şi o privi lung. Nu-i aşa? E singurul motiv pentru 
care tatuajul tău a reacționat așa mai devreme. 

Ochii cafenii ai lui Azriel scânteiară, plini de 
intenţii prădătoare. La nevoie, avea să i-l taie de pe 
spinare. 

Bryce se gândi că ar fi putut să o ia la fugă spre 
tunelul prin care se ieșea de acolo. Cei doi spuseseră 
ceva despre un urcuș, care era urmat de coborârea 
de pe un munte. 

Dar curtea aceea domnească era clădită pe o 
insulă, aşa că nu ar fi reușit să scape de Nesta şi de 


Azriel. 

Acesta din urmă începu să îi dea târcoale tacticos, 
chibzuind. Bryce se întoarse spre el, nescăpându-l 
din ochi, însă astfel ajunse cu spatele la Nesta, pe 
care o bănuia a fi cel mai mare prădător 
din încăpere. 

- Aşa ai ajuns în lumea asta! continuă Nesta, 
dându-se un pas în spate ca să aibă loc să scoată 
sabia Ataraxia, fără îndoială. De aceea doar tu poţi 
să vii aici. De aceea ai spus că nimeni altcineva nu 
poate să te urmeze. Doar tu ai Cornul, doar tu poţi 
să te deplasezi între lumi. 

- M-ai prins! exclamă Bryce ridicându-și braţele, 
îndepărtându-se de Nesta și prefăcându-se că se 
preda. Sunt un monstru rău şi mare, care sare din 
lume în lume. La fel ca strămoșii mei! 

- Eşti un factor de risc, spuse Nesta fără 
menajamente, cu ochii scânteindu-i, argintii, de la 
focul acela din altă lume. 

- V-am spus de o sută de ori: nici măcar nu am 
vrut să vin aici... 

- Nu are importanţă, răspunse Nesta. Ai venit 
aici, în locul în care se pare că Daglanii țin morțiș să 
se întoarcă. 

- Asterii ar avea nevoie de Corn ca să deschidă 
un portal. Poate că mă vor găsi, dar nu pot să intre 
în lumea asta. 

- Dar tu vrei să te întorci acasă, spuse Nesta, iar 
pentru asta va trebui să deschizi o poartă spre 
Midgard. Dacă Rigelus va fi chiar acolo, așteptând 
să treacă prin ea? 

Bryce se întoarse ca să rămână cu faţa spre Azriel, 
dar... 

Era înconjurată doar de umbre. 

Nesta îi distrăsese atenţia îndeajuns de mult încât 
ea să îl piardă din ochi pe Azriel, care se făcuse 
nevăzut. Lucraseră împreună, într-un duet silențios, 
desăvârșit. 


Nu voiau să atace, îşi dădu ea seama, în timp ce o 
umbră mai întunecată decât cele din jur prinse să 
alerge spre tunelul situat de cealaltă parte a 
încăperii, ci ca să aducă întăriri. 

- Nu! strigă Bryce. 

Fa întinse mâna, iar din degete îi ţâşni lumină. 
Aceasta se izbi de umbrele lui Azriel, străpungându- 
le şi dându-l la iveală pe războinicul din spatele lor. 
Dar nu fu în stare să îl oprească... 

Avea nevoie de mai multă putere. 

Steaua în opt colțuri îi scânteie sub tălpi, de parcă 
magia de care tocmai se folosise ar fi stârnit ceva în 
aceasta, făcând-o să reacționeze precum nişte 
tăciuni răscoliți. Oare steaua ei nu o îndrumase spre 
aflarea acelor informaţii, ci spre... altceva? Spre 
ceva tangibil? 

Pe principiul atracției între două entităţi similare. 

Tie, înscrise chiar în această piatră, spusese Silene, 
îți las moştenirea și povara pe care mama mea mi le- 
a transmis mie. 

Locul acesta, Închisoarea, curtea domnească care 
fusese cândva, era moştenirea ei. Putea să îl 
stăpânească aşa cum îl stăpânise Silene. 

lar apoi mai era şi imaginea aceea din amintirea 
lui Silene, în care ea stătea în centrul încăperii, 
lângă Harpă, întinzându-se spre una dintre gravuri, 
cu un sâmbure de lumină formându-i-se în vârful 
degetului... 

Înscrise chiar în această piatră... 

Silene îşi preschimbase fostul palat şi cămin în 
această Închisoare. 

Ca să o facă, probabil că impregnase piatra cu 
magie. Cu siguranţă că îşi cheltuise o parte din 
putere nu doar pentru a modifica terenul, ci şi 
pentru a ține monstrii în celulele lor. 

Theia îi arătase cum să o facă. În acele ultime 
clipe petrecute alături de fiicele ei, regina folosise 
Cornul pentru transferarea magiei din ea în Silene 


și în Helena, ca să le protejeze. Acel transfer avusese 
formă de stea. Oare Silene repetase asta aici? 

Oare era posibil ca Harpa, în clipa în care Silene 
se întinsese după ea, cu puterea pregătită, să îi fi 
transferat magia în locul acesta? 

„„„îți las moştenirea şi povara pe care mama mea 
mi le-a transmis mie. 

lar, aşa cum Theia îi dăruise puterea ei lui 
Silene... poate că aceasta, la rândul ei, lăsase 
puterea aceea aici, pentru a fi revendicată de un 
urmaș. 

Toate aceste gânduri o năpădiră pe Bryce cu 
repeziciunea unor stele căzătoare. Mai mult din 
instinct, se trânti în genunchi și lovi cu palma 
steaua în opt colțuri, pătrunzând cu mintea prin 
straturi de piatră şi de pământ - și iat-o, dormitând 
dedesubtul ei! 

Nu era chiar prima lumină, nu așa cum o ştia de 
pe Midgard, ci o putere brută a Feelor, dintr-o 
vreme de dinainte de Salt. Puterea urcă spre Bryce 
prin piatră, ca o săgeată scânteietoare, trasă 
în întuneric... 

Azriel dădu din aripi şi îşi luă zborul instantaneu, 
îndreptându-se spre ieşirea din tunel. 

Precum un soare mic ce răsărea chiar din piatră, 
o sferă de lumină țâşni din podea. O stea, identică, 
pur şi simplu, cu cea din pieptul lui Bryce. Acesteia i 
se trezi din nou la viață lumina stelară, întinzând, 
parcă, degete strălucitoare după steaua care plutea la 
doar câţiva centimetri depărtare de ea. 

Cu mâini tremurătoare, Bryce îndrumă steaua cea 
nouă spre cea care îi strălucea în piept. O făcu să îi 
intre în trup. 

O lumină albă erupse pretutindeni. 

O putere brută și străveche îi pârjoli venele. 1 se 
ridică părul în cap, iar ţăndări de piatră se înălțară 
din podea, plutind. Bryce era pretutindeni şi 
nicăieri. Era luceafărul de seară, întruchipa ultimele 


raze de lumină colorată de dinainte de lăsarea 
întunericului. 

Azriel aproape că ajunsese la tunel. Dintr-o 
mișcare a aripilor, ar fi pătruns deja în gura lui 
întunecată. 

Dar fu de ajuns ca Bryce să îşi pună la lucru 
puterea gândului și pe dată se formară stalactite şi 
stalagmite, care prinseră să îl urmărească, încercând 
să îl înghită. Încăperea deveni un lup care îşi mișca 
fălcile ca să îl prindă pe războinicul înaripat... 

Piatra se mișcase la porunca lui Bryce, aşa cum o 
făcuse şi la cea a lui Silene. 

- Oprește-l! ordonă ea, cu o voce care semăna 
mai mult ca niciodată cu cea a tatălui ei. 

Azriel plonjă spre arcada tunelului... şi se izbi de 
un zid de piatră. leşirea se închisese. 

El se întoarse încet, cu aripile zvâcnindu-i. Din 
nas i se prelingea sânge, fiindcă se ciocnise cu fața 
de piatra care îi stătea acum în cale. Își întinse 
aripile, pregătindu-se pentru o luptă. 

Muntele se cutremură, iar încăperea, odată cu el. 
Din tavan se prăbușiră valuri de pietriș. Pereţii 
începură să se deplaseze, piatra frecându-se de 
piatră şi scoțând gemete adânci, de parcă locul care 
fusese cândva acolo se chinuia acum să iasă din 
platoșa lui de stâncă. 

Însă Nesta se năpusti asupra lui Bryce cu sabia 
Ataraxia scoasă din teacă. Lama armei era învăluită 
într-o flacără argintie. 

Bryce ridică mâna, iar din piatră erupseră țăruşi 
după ţăruşi, blocând-o pe Nesta. Încăperea se 
cutremură din nou... 

- Opreșşte-te! răcni Azriel cu o voce fremătând de 
panică. Celulele... 

Cu toate că se afla la depărtare de ele, Bryce simți 
lucrurile care stăteau la pândă înăuntrul muntelui, al 
muntelui ei. Creaturi îngrozitoare şi abjecte. Unele 
dintre ele se aflau acolo încă de când le prinsese 
Silene în capcană, plănuindu-şi evadarea şi 


răzbunarea în tot acest timp. Dacă Bryce voia să 
aducă muntele la gloria lui de dinainte, trebuia să le 
dea drumul. 

Iar în clipa aceea, muntele - insula - îi vorbi. 

Ea spuse că se simţea atât de singură... Aşteptase 
atât amar de vreme. Rece, plutind în derivă pe 
marea aceea cenușie şi învolburată. Dacă Bryce ar fi 
încercat să comunice cu ea, să își deschidă inima 
față de ea... poate că ar cânta din nou. Trează. 
Dedesubt, în adâncuri, era ferecată o inimă 
vibrantă, vie. Dacă Bryce ar fi eliberat-o, pământul 
avea să se trezească din toropeala lui şi minunăţii de 
nedescris aveau să răsară din nou din el... 

Muntele se cutremură din nou. Nesta şi Azriel se 
opriseră la circa trei metri distanță de Bryce. 
Ataraxia strălucea orbitor, iar Grăitorul-de-Adevăr 
era învăluit în umbre. Sabia Stelară se afla tot în 
teacă, pe spatele lui Azriel, dar Bryce ar fi putut să 
jure că arma tresărise. De parcă l-ar fi îmboldit pe 
Azriel să o scoată din teacă. 

Nesta o avertiză pe Bryce, privind la pământul 
care se cutremura: 

- Dacă deschizi celulele... 

- Nu vreau să mă lupt cu voi, spuse Bryce cu o 
voce straniu de goală, de parcă unda de putere pe 
care o luase din depozitul lui Silene îi golise sufletul. 
Nu sunt duşmanul vostru. 

- Atunci, lasă-ne să te ducem din nou la Lordul 
nostru Preaînalt! se răsti Nesta. 

Sabia Ataraxia scânteie, drept răspuns. 

- Ca să ce? Să mă închideţi în temniţă? Ca să îmi 
rezecaţi Cornul de pe piele? 

- Dacă de asta e nevoie, da, răspunse Nesta pe un 
ton rece, îndoindu-şi genunchii şi pregătindu-se să 
atace. Dacă de asta e nevoie pentru ca lumea 
noastră să rămână în siguranţă. 

Bryce rânji cu sălbăticie, arătându-şi dinţii. Mai 
multe ţepuşe de piatră ieşiră din pământ, înclinate 
spre Nesta şi Azriel. 


- Atunci, veniţi și luaţi-l! 

Dintr-o fluturare de aripi, Azriel se năpusti asupra 
ei, iute ca o panteră... 

Bryce bătu din picior. Ţepuşele de piatră se 
înălțară şi mai mult, blocându-l. O lumină albastră 
izbucni din el, zdrobind pietrele. 

Bryce bătu iarăși din picior, dorindu-și să răsară 
alte țepuşe de piatră, ucigătoare... însă nu mai 
apăru nici una, fiindcă locul acela nu mai era acum 
decât un gol întins şi adânc. 

Bryce avu la dispoziţie doar o clipă ca să îşi dea 
seama că sub picioarele ei era un gol, după care 
pământul de sub ei se prăbușşi cu totul. 


CAPITOLUL 23 


Dacă prizonierii recurseseră la o acțiune atât de 
drastică precum era aceea de a-i mușca mâna lui 
Ruhn, asta însemna că erau pe punctul de a ceda. 
Ceea ce însemna că Lidia mai avea prea puţin timp 
la dispoziţie şi prea puţine opţiuni. 

Cea care îi rămânea acum părea cea mai 
înțeleaptă şi cea mai rapidă. Trebuia să se bazeze pe 
posibilitatea ca Declan Emmet să fi primit mesajul 
codificat pe care i-l trimisese prin labirintul ei 
securizat de canale și că, în consecință, modifica 
unghiul camerelor de luat vederi chiar în clipa de 
fată. 

Stăpâna Misticilor o zbughise de cum intrase 
Lidia pe uşa încăperii umede şi reci - cu siguranță, 
ca să i se plângă lui Rigelus despre sosirea 
neașteptată a Căprioarei, poruncindu-i acesteia să 
aştepte la recepție. 

Lidia rămase locului îndeajuns de mult încât să se 
asigure că Stăpâna plecase într-adevăr, după care îi 


ignoră, fireşte, ordinul, mergând la globul de cristal 
şi strigând: 

- Irithys! 

Regina, întinsă în glob, nu se trezi, ci rămase 
încolăcită pe o parte, dormind sau prefăcându-se că 
dormea. 

- Am nevoie de ajutorul tău, adăugă Lidia. 

Regina Silfilor deschise încetişor un ochi. 

- Ca să torturez alţi oameni? 

- Ca să mă torturezi pe mine! 

De data asta, Irithys deschise ambii ochi şi se 
ridică lent în capul oaselor. 

- Poftim? 

Lidia își apropie faţa de cristal şi şopti: 

- În temniţă e un înger. Hunt Athalar. 

Irithys icni. Îl cunoştea. Cum să nu îl știe, 
numărându-se, la rândul ei, printre cei Căzuţi? Degi 
nu luptase în rebeliunea eşuată, Irithys se născuse 
într-o epocă ce suferise de pe urma consecințelor 
acesteia, devenind moștenitoare a unui popor 
osândit, o regină înrobită în momentul încoronării 
ei. Desigur, cunoştea fiecare participant important 
la rebeliune şi ştia totul despre fiecare decizie care 
dusese la pedepsirea a generaţii de silfi. 

- Hunt a reînceput lupta, spuse Lidia. Iar în 
primăvara asta, o silfă s-a împrietenit cu el şi a 
murit ca să îi salveze perechea. Numele silfei era 
Lehabah. Pretindea că era o descendentă a Reginei 
Ranthia Drahl. 

Aşa cum văzuse imaginile cu Athalar răpunând-o 
pe Sandriel, Lidia fusese martoră şi la ultima şarjă a 
silfei de foc, care o salvase pe Bryce Quinlan. 
Rigelus considerase că era absolut necesar ca 
devotata lui Căprioară să ştie totul despre 
amenințările la adresa puterii Asterilor. 

Auzind vorbindu-se despre spița reginei lor de 
mult răposate, Irithys făcu ochii mari, fiindcă se 
credea că acea spiţă dispăruse. Ranthia Drahl fusese 
regina care, răsculându-se împreună cu Athalar şi 


cu Arhanghelul lui, îi osândise la această soartă de 
robie pe toți silfii, pe Irithys însăşi. Dar silfa se 
mulțumi să întrebe cu voce monotonă: 

- Şi? 

Lidia răspunse: 

- Am nevoie să mă ajuţi să îi eliberez pe Hunt 
Athalar şi pe doi tovarăși ai lui. 

Irithys se ridică în picioare, flacăra ei strălucind 
într-o nuanţă galbenă, ce îi trăda neîncrederea. 

- E o altă încălzire de-a ta? 

Lidia nu avea timp pentru minciuni sau pentru 
jocuri. 

- Încălzirea cu Hilde a fost un test. Nu ca să văd 
ce poți să faci, ci ca să văd cine eşti. 

Regina își înclină capul într-o parte, iar flacăra ei 
îşi păstră nuanţa galbenă. 

Lidia spuse: 

- Să văd dacă erai la fel de onorabilă și de demnă 
de încredere precum sperasem. 

- Cu ce scop?! se răsti silfa, emanând scântei de 
un roșu pur. 

- Ca să mă ajuţi cu o diversiune... care ar putea 
să salveze mai multe vieți, nu doar pe cele din 
temniță. 

- Eşti preferata lui Rigelus! pufni Irithys, iar apoi 
făcu un semn cu mâna ei de flăcări spre misticii care 
dormitau în acvariile lor. Cu nimic mai presus de ei, 
care i se supun întru totul! Ar minţi, dacă el le-ar 
porunci să o facă. S-ar îneca, dacă le-ar şopti, 
măcar, să o facă! 

- Pot să îţi explic mai târziu. În momentul de față, 
nu pot decât să te rog să ai... încredere în mine, 
încheie ea, înecându-se uşor. 

- Şi cum rămâne cu camerele de filmat? întrebă 
Irithys, aruncând o privire la ochii instalaţi peste 
tot, care priveau fără întrerupere. 

- Am oameni care lucrează pentru mine şi care s- 
au asigurat că ochii aceștia privesc în altă parte în 


momentul de față, răspunse Lidia, rugându-se în 
gând să fie aşa. 

Apoi, după ce înălță, tot în gând, şi o rugăciune 
către Luna, atinse sfera de cristal, dizolvând-o. Încă 
avea în sânge vraja de acces pe care i-o conferise 
Rigelus ca să deschidă sfera, aşa că încă putea să o 
facă. 

Intenţionase să o folosească pe Regina Silfilor ca 
să încerce să topească cătușele gorsiene cu care erau 
legați Ruhn, Baxian şi Athalar, însă lucrurile se 
schimbaseră. Avea nevoie de lrithys pentru o 
sarcină mai importantă. 

Silfa rămase suspendată în aer, liberă, cu braţele 
încrucişate, arzând acum într-o nuanţă portocalie, 
ce trăda precauţie. 

- Şi asta? întrebă ea, arătând spre tatuajul de pe 
gâtul ei. 

Lidia şopti, forțându-se să rămână calmă: 

- Am făcut o învoială cu Hilde în privinţa 
libertăţii ei. La momentul potrivit, trebuie să îmi 
facă o singură favoare, iar apoi va fi liberă. 

Irithys își înclină din nou capul într-o parte. 

- Şi partea în care trebuie să te torturez...? 

- Va veni după aceea. Ca lucrurile să fie credibile. 

- Ce anume să fie credibil? 

Lidia se uită la ceas. Nu mai avea mult timp. 

- Trebuie să ştiu dacă vrei să mă ajuţi sau nu. 

Spre meritul ei, Regina Silfilor nu pierdu vremea. 
Lidia o privi în ochi, dezvăluindu-și partea ascunsă 
şi lăsând-o pe Irithys să i-o vadă în întregime. 
Chipul acesteia din urmă scânteie de surprindere, 
iar apoi ea dădu încet din cap în semn de 
încuviinţare, prinzând să strălucească într-o nuanţă 
rubinie, hotărâtă. 

- Adu-o pe cotoroanţă! îi ceru ea Lidiei. 


Fu o chestiune de câteva minute să o aducă pe 
Hilde în sala peste care domnea Stăpâna Misticilor. 
Gărzile nu îi puseră nici o întrebare Căprioarei, care 


continua să aibă noroc şi în alte privinţe: Stăpâna nu 
se întorsese încă, ocupată fiind să i se plângă lui 
Rigelus. 

Văzând-o pe silfă, Hilde îi aruncă o privire 
încruntată Lidiei. Regina nu se mai afla în sfera de 
cristal, ci era liberă, arzând acum într-o nuanţă de 
roşu sângeriu. 

- Mă vei elibera după ce îţi voi face favoarea asta? 
o întrebă ea pe Căprioară. 

- Îţi jur pe onoarea mea că nu te va opri nimeni 
să pleci! 

Hilde cercetă cu atenţie expresia Lidiei. 

- Ce trebuie să fac? 

Lidia dădu din cap spre Irithys. 

- Desfă ce ai făcut cu ani în urmă. Îndepărtează-i 
tatuajul de pe gât. 

Hilde nu păru șocată, chiar deloc. În schimb, se 
uită din nou la Lidia, apoi la silfă, care rămânea 
tăcută şi atentă. 

- Stăpânul tău nu te va pedepsi pentru asta? 

Lidia răspunse: 

- Tot ceea ce fac e în interesul lui Rigelus, chiar 
dacă el nu își dă seama întotdeauna de asta. 

Ce minciună frumoasă! 

Însă Hilde îşi înclină capul în semn că era de 
acord, iar părul ei argintiu şi subțire licări, luminat 
de flacăra roşie a lui Irithys. 

- Atunci, mă voi adăposti în Casa mea până când 
îmi dovedești oficial nevinovăția. 

Lidia scoase o cheie şi se apucă să descuie cătușele 
gorsiene ale cotoroanţei. În clipa în care auzi 
clinchetul încuietorii, Irithys clocoti de furie lângă 
ea, arzând, încordată, într-o nuanţă de violet. 

Cătuşele căzură la pământ. 

Cătuşele abia dacă atinseseră podeaua, că Hilde se 
şi întoarse spre Lidia, deschizându-şi gura într-un 
strigăt de furie... 

Cu iuţeala gândului, Lidia își scoase arma și o lipi 
de tâmpla cotoroanței. 


- Nu prea cred! 

- Eşti o trădătoare ticăloasă! De îndată ce te 
denunţ, Rigelus îmi va da o recompensă pe cinste! 

Lidia împinse şi mai tare țeava armei în tâmpla 
cotoroanţei. 

- Elibereaz-o pe regină acum, sau glonţul ăsta îţi 
va străpunge creierul! Şi îți voi pune din nou 
cătuşele. 

Rana ar fi fost permanentă în cazul în care 
cătușele gorsiene îi încetineau vindecarea. Avea să 
moară aproape instantaneu. 

Hilde scuipă. O flegmă maroniu-verzuie ateriză la 
picioarele Lidiei. 

- De unde ştiu eu că nu mă vei ucide după aceea? 

- Jur pe arcul auriu al Lunei că nu te voi ucide! 

Existau puţine jurăminte mai puternice decât 
acela, în afară de jurământul de sânge al Feelor. O 
astfel de promisiune păru să fi funcţionat în cazul 
cotoroanţei, care îşi arătă dinţii stricaţi, furioasă, dar 
spuse: 

- Fie! 

Hilde flutură din mâna ei noduroasă şi rosti o 
scurtă incantaţie guturală, iar cerneala se topi pe 
gâtul făcut din flăcări al lui Irithys. Apoi, ca o ploaie 
neagră, se prelinse pe flacăra albastră a trupului ei, 
picurând pe pietrele de dedesubt. 

lar pe măsură ce se scurgea cerneala, silfa începu 
să ardă într-o nuanţă albă, orbitoare. 

Lidia îşi luă pistolul de la tâmpla cotoroanţei. 

- Așa cum am promis! 

Hilde rânji, întrebând: 

- Şi acum? Plec, ştiind că ai uneltit împotriva lui 
Rigelus? 

Lidia o privi pe Irithys şi spuse: 

- Tu ești la mutare! 

Zâmbind, Irithys îşi îndoi degetul mic, de un alb 
incandescent. 

Hilde izbucni în flăcări. Nu apucă nici măcar să 
tipe înainte să devină o mână de cenuşă risipită pe 


podea. Printre vârtejurile de fum înțepător ce 
năpădiseră încăperea, Irithys străluci precum o stea 
nou-născută. 

- Şi acum, Căprioară? întrebă Regina Silfilor, 
strălucitoare ca Solas însuşi. 

Lidia îşi întinse antebraţul. 

- Acum trebuie să faci ca toate astea să pară un 
accident. 

- Poftim? 

- Arde-mă! o îndemnă ea pe regină, dând din cap 
spre cenușa lui Hilde. Nu în halul ăla, dar... 
suficient de tare. Astfel încât să pară convingător 
atunci când le voi spune celorlalți că ai fost mai 
puternică decât mine şi decât Hilde în momentul în 
care te-am luat ca să mă ajuţi să îi torturez pe 
prizonieri. Şi că apoi ai evadat. 

Flacăra albă a lui Irithys deveni galbenă. 

- Am evadat ca să fac ce anume, totuşi? 

- Să creezi o diversiune. 

— Să ştii că te va durea! 

Lidia o privi în ochi pe silfă, murmurând: 

- Foarte bine. Ca să fie real, trebuie să doară. 

Îi explică reginei planul cât putu de repede, 
indicându-i traseul pe care fuseseră dezactivate 
camerele, astfel încât ea să poată să iasă din palat, și 
spunându-i unde să se ascundă şi când şi unde să 
atace. lar dacă, în pofida sorţilor mici de izbândă, 
avea să reușească... îi dezvălui ce anume îi mai 
cerea să facă după aceea. Oricât de nebunesc și de 
improbabil ar fi fost. 

Tot planul se baza pe Irithys. După ce Lidia sfârși 
de vorbit, regina clătină din cap... nu în semn de 
refuz, ci de șoc. 

- Pot să am încredere în tine? o întrebă Lidia pe 
silfă. 

lrithys începu să strălucească din nou într-o 
nuanţă de alb... Un alb incandescent. 

- Nu prea ai de ales, nu? 

Lidia îşi întinse din nou braţul spre ea. 


- Asigură-te că mă va durea, Majestate! 


Întuneric, pietriş şi praf. Tuşituri şi gemete. 

Judecând după sunetele din spatele ei, Bryce îşi 
dădu seama că Nesta şi Azriel trăiau. Cât despre 
starea în care erau... ei bine, în clipa aceea nu îi 
păsa în mod deosebit. 

Puterea pe care o absorbise din locul acela, 
primită chiar de la Silene, îi vibra prin corp, 
cunoscută şi totuși străină. Acum făcea parte din ea, 
nu ca o încărcare temporară de la Hunt, ci mai 
degrabă ca o putere ce se lipise de propria-i putere, 
se legase de ea. 

Ca două lucruri asemănătoare. De parcă steaua ei, 
ştiind de existența acestei magii, îşi atrăsese 
posesoarea înspre ea, ceea ce însemna, la urma 
urmei, atracţia dintre două puteri înrudite... 

Și chiar erau înrudite. Prin spița Helenei, Bryce 
purta lumina Theiei. Iar lumina aceasta... era tot a 
Theiei, venită prin Silene. Două surori, reunite, în 
sfârşit. Însă lumina lui Silene, amestecată acum cu 
cea a ei, a lui Bryce... 

Era lumină, dar nu era chiar la fel ca puterea pe 
care ea o avusese înainte. Nu reuşi să îşi dea seama 
ce anume simţea, nu avu timp să exploreze nuanțele 
mai fine, ci se ridică în picioare şi privi pâlpâirea 
slabă ce umplea încăperea în care căzuseră şi care 
fusese ascunsă la nivelul de sub spaţiul în care se 
afla steaua. 

În centrul acestei noi încăperi trona un sarcofag 
făcut din cuarț transparent. lar în el, tânără și 
frumoasă pe vecie, se afla o femeie cu părul închis la 
culoare. 

Prin mintea lui Bryce se prefirară rapid diverse 
posibilități. Cândva, înainte ca Theia să îl revendice, 
locul acesta fusese un palat al Asterilor. Iar în 
basoreliefurile din tunel, făcute de Silene pentru a 
ilustra învățăturile primite de la mama ci... 


Răul pândea mereu, ascuns chiar sub picioarele 
lor. 

Oare era posibil ca Silene să nu îşi fi dat seama la 
ce se referise Theia cu adevărat? Să nu fi realizat că 
spusele Theiei nu erau doar o metaforă? 

Că acolo, chiar sub ei, dormitând în sicriul acela 
uitat... 

Acolo aştepta acel rău ascuns chiar sub picioarele 
lor. 


CAPITOLUL 24 


Gâfâind, Bryce cercetă sicriul de cristal din 
centrul încăperii altminteri goale. 

În spaţiul acela nu existau uși. Din cât putea să îşi 
dea seama, singura intrare era prin tavanul care 
tocmai se prăbuşise, aducându-i acolo. 

În sarcofagul de cristal, femeia fusese minuţios 
conservată. 

Ba nu, nu conservată. Pieptul ei slab se ridica şi 
cobora lin. Dormea. 

Lui Bryce i se zbârli părul de pe ceafă. 

Femeia era unul dintre prizonierii despre care 
fusese avertizată să nu îi elibereze din Închisoare. O 
fiinţă străveche şi stranie, ținută acolo, într-o celulă 
de sub picioarele lor, atât de periculoasă, încât 
fusese închisă în cristal... 

Sicriul transparent o dezvăluia în întregime: părea 
umanoidă şi era zveltă, cu piele palidă. Rochia de 
mătase aurie îi accentua fiecare curbă delicată a 
trupului. 

Bryce nu mai văzuse niciodată o piele atât de albă, 
strălucind precum luna plină. Iar părul acela închis 
la culoare... era cumva prea închis la culoare. Nu 
reflecta deloc lumina, ceea ce era cu totul nefiresc. 


Și... era cumva rujată? Nimeni nu avea buze de o 
nuanță atât de intensă de roşu. Bryce folosise 
cândva o nuanță asemănătoare de ruj, despre care 
Danika spusese, în glumă, că era un roșu pentru sex 
oral. 

- Ce-ai făcut? întrebă Azriel cu glas răgușşit. 

Bryce se răsuci pe călcâie și îl văzu stând în 
picioare, cu aripile strânse, în timp ce Nesta se 
sprijinea de el de parcă ar fi fost rănită, cu sabia 
Ataraxia atârnându-i între degete. Azriel ţinea acum 
Sabia Stelară într-o mână și pe Grăitorul-de-Adevăr 
în cealaltă. 

Probabil că avea în el ceva sânge de Născut din 
Stele... un strămoș îndepărtat, pesemne. Sau poate 
că faptul că avea pumnalul îi permitea, cumva, să 
mânuiască şi Sabia Stelară. 

Parcă drept răspuns la întrebarea lui Azriel, 
femeia din sicriu deschise ochii. Erau de un albastru 
intens, izbitor... şi străluceau. 

Bryce încercă să se îndepărteze, dar încremeni 
locului. Femeia își întoarse privirea spre ea şi îşi 
arcui buzele roşii într-un zâmbet fad, complet lipsit 
de veselie, iar apoi îşi ridică mâna lungă și slabă spre 
capacul sarcofagului de cristal și spuse: 

- Eliberează-mă, sclavo! 

Chiar și înăbuşită de cristal, vocea îi era rece, 
nemiloasă. 

- Ţi-ai pierdut minţile?! o întrebă Nesta pe Bryce, 
furioasă, făcând un pas şchiopătat spre ea. 

- N-am vrut să deschid o celulă..., bâigui Bryce. 

- Nu e o celulă! se răsti Azriel. Nici măcar n-am 
ştiut de existența acestei încăperi! 

Femeia din sicriu le ignoră cearta. 

- Cât timp am dormit? întrebă ea, împingând din 
nou capacul sarcofagului de cristal. 

Sau să fi fost o cușcă? 

Azriel mârâi la Bryce: 

- Ai ştiut că e aici, jos? 


Fără să îşi abată privirea de la sicriu şi de la 
monstrul dinăuntrul lui, Bryce răspunse: 

- Nu. 

Femeia din sicriu lovi capacul, iar sunetul 
înăbuşit al bufniturilor reverberă în zidurile de 
piatră închisă la culoare. 

- Sclavo, fă aşa cum ţi s-a poruncit! 

- Să te ia naiba! se răsti Bryce. 

- Îndrăzneşti să mă sfidezi?! 

Bryce văzu că femeia strâmbă din nas, a dispreț. 

- O, eşti o corcitură: sclavă şi sclava sclavilor 
noștri. Nu e de mirare că eşti atât de necioplită! 

Ridicând sabia Ataraxia, Nesta o întrebă pe 
femeie, cu voce răgușită: 

- Ce ești? 

Femeia îşi trecu unghiile lungi peste partea 
interioară a capacului de cristal. Fără să îi mai 
privească pe cei trei, ea testă capacul, în căutarea 
vreunui punct slab. 

- Sunt zeița voastră. Sunt stăpâna voastră. Nu știți 
cine sunt? 

- La naiba, nu avem nici un stăpân! se răsti Bryce. 

Femeia zgârie cristalul cu unghiile, care lăsară în 
urmă brazde adânci, însă capacul rezistă. Apoi ea îl 
privi lung pe Azriel și zâmbi. 

- A, foarte bine, un soldat! Ucide-o pe femeia asta 
insolentă și eliberează-mă! îi porunci ea, arătând 
spre Bryce. 

Azriel nu se mişcă. Femeia din sicriu şuieră: 

- Îngenunchează, soldat! Plăteşte-ţi Zeciuiala, ca 
să îmi redobândesc puterea şi să ies din cuşca asta! 

Atunci Bryce ştiu. Înţelese întocmai ce rău fusese 
țintuit în acel sicriu, în tot acest timp. 

Lângă Azriel, Nesta se împlântă mai bine pe 
picioare. De parcă şi ea și-ar fi dat seama. Mişcarea 
aceea îi atrase privirea creaturii, ai cărei ochi se 
aprinseră de o furie pură. Se uită când la Nesta, 
când la Bryce, iar dinţii albi îi scânteiară în clipa în 
care o întrebă pe aceasta din urmă: 


- Theia a furat Cornul pentru tine? Fa l-a 
împlântat în trupul tău? 

Își întoarse din nou privirea spre Nesta. 

- Şi tu... ai legătură cu celelalte părți ale 
Tezaurului. Ţi le-a dat ţie? 

- Nu ştiu despre ce vorbeşti, răspunse Nesta pe 
un ton sec. 

Dacă Bryce mai avea cumva îndoieli cu privire la 
ce anume era creatura din sicriu, ele dispărură 
atunci când aceasta chicoti şi îi spuse Nestei, cu 
voce tărăgănată: 

- Le simt mirosul pe tine, fătucă! Crezi că un 
fierar nu își cunoaşte propria creaţie? 

Lui Bryce i se uscă gura. 

Femeia din sarcofag era o Asteri. 


Tharion rămăsese fără cuvinte. Minute, ore sau 
zile mai târziu, pe când străbăteau halele din Piaţa 
de Carne, îndreptându-se spre maşina care, 
pasămite, îi aștepta pe o alee lăturalnică de lângă 
depozit, încă nu își găsea cuvintele. 

Nimeni nu și le găsea. 

Ithan nu mai vorbise de când îi sfârtecase gâtlejul 
lui Sigrid. 

Fusese un accident. Tharion văzuse că Ithan 
intenționase să o lovească pe Sigrid în umăr, însă 
lupoaica se ferise atât de rapid, şi, la naiba, alesese 
direcția greşită, dintr-o prostie, din întâmplare, 
astfel încât lovitura devenise fatală. 

Se aşternuse tăcerea în timp ce lthan se uitase 
lung la pumnul și la ghearele lui, care îi 
străpunseseră de tot gâtul lui Sigrid. Doar mâna lui 
îi mai ţinea trupul la verticală, în timp ce ochii îi 
deveniseră goi... 

- Scoate-ți pumnul! îi poruncise Regina Viperă. 

Chipul lui Ithan devenise inexpresiv, iar Tharion 
ştiuse că la fel se întâmplase şi cu al lui. Apoi lupul 
îşi scosese ghearele și mâna din gâtul lui Sigrid. 


Retrăgându-şi-le, îi retezase lupoaicei şi ce mai 
rămăsese din gâtul ei subțire. Aceasta fusese 
profanarea, grozăvia cea de pe urmă. 

lar în momentul în care îşi scosese din rană 
blestematul de pumn, în timp ce trupul lui Sigrid se 
prăbuşise pe pământul arenei... capul i se 
rostogolise. 

lthan rămăsese  încremenit, contemplându-şi 
isprava cu ochi goi. lar Tharion nu reușise să îşi 
găsească cuvintele şi să îi spună că văzuseră cu toții 
ce intenţionase el să facă şi că ştiau că nu avusese 
nici o clipă intenţia de a o ucide pe Sigrid. 

Acum, asasinii aflaţi în slujba Reginei Vipere 
stăteau lângă ușa ce dădea spre alee, ținând-o 
deschisă. Așa cum li se promisese, un sedan negru 
fusese parcat acolo. 

Tharion făcu un pas - unul singur - în noapte, iar 
mirosul dulceag și ademenitor al Istrosului îl izbi 
din plin. Fiecare mușchi şi instinct din trupul lui 
prinseră viață, implorându-l să se ducă la apă, să se 
cufunde în sălbăticia și în magia ei, să renunţe la 
picioare în schimbul înotătoarelor, să lase unduirile 
râului să îi străbată branhiile, să îi pătrundă până în 
sânge... Dar el se împotrivi acelei porunci, acelei 
dorinţe, continuând să meargă spre sedan. 

Se urcară cu toţii în maşină fără să scoată o vorbă, 
Flynn la volan, iar Dec, pe locul din dreapta. 
Tharion ocupa un loc pe bancheta din spate, lângă 
cel care îşi asumase, de dragul lui, acea povară 
îngrozitoare. 

- Eşti..., întrebă Flynn în momentul în care porni 
mașina și se uită peste umăr, ca să pornească în 
marșarier pe alee, ...eşti în regulă, Holstrom? 

Ithan nu răspunse. 

Declan șopti, privind în jos la ecranul telefonului 
său: 

- Marc se ocupă de familiile noastre. Se asigură că 
toată lumea e în siguranță. 

O consolare a naibii de mică. 


Trei lumini strălucitoare se izbiră de parbriz, 
făcându-i pe toţi să tresară. Dar... erau silfele. Le 
uitaseră pe silfe. 

Flynn cobori geamul. Rithi, Sasa şi Malana intrară 
iute în maşină. 

- Pleacă, pleacă, pleacă, şopti Sasa, iar Flynn nu 
pierdu vremea cu întrebări, ci ieşiră în viteză, cu 
spatele, de pe alee. 

Dintr-un viraj lin, maşina ajunse pe o stradă 
principală, iar apoi acceleră, după care goniră prin 
labirintul de străzi pe care Tharion crezuse că nu 
avea să îl mai vadă vreodată. 

- Ce se întâmplă? le întrebă Declan pe silfe, 
cuibărite în suporturile pentru pahare care se aflau 
în partea din față a habitaclului. 

- l-am dat foc, răspunse Sasa, arzând într-o 
nuanţă de portocaliu-închis. 

- Aţi dat foc la ce anume? întrebă Flynn. 

Tharion rămase cu gura căscată atunci când 
Malana arătă cu degetul prin geamul din spate, la 
flăcările care se înălțau spre cerul nocturn de 
deasupra Pieței de Carne. 

- Regina Viperă vă va ucide, spuse Tharion cu 
voce răgușită, de parcă ar fi țipat. 

Poate că, într-adevăr, ţipase. Nu ştia sigur. 

- Va trebui să ne găsească mai întâi, răspunse 
Rithi. 

Holstrom rămase tăcut, dar Sasa îl întrebă: 

- De ce? 

Ştiau cu toții la ce se referea silfa. 

Ithan clătină din cap şi se uită pe geam. 

Tharion ştia că ar fi trebuit să îl implore pe 
Holstrom să îl ierte. Şi pe Sigrid, la fel, chiar dacă ea 
făcuse, de fapt, mișcarea care l-ar fi ucis pe 
Holstrom. 

- Ithan! insistă Sasa. 

- l-am făcut jocul întocmai, şopti el cu voce 
frântă. 


Nimeni nu vorbi. Nimeni nu părea să vrea să o 
facă. Așa că Tharion se gândi că putea foarte bine să 
întrebe: 

- În ce sens? 

Încă pătat de sânge și cu faţa complet inexpresivă, 
Ithan rămase cu privirea aţintită la geam, fără să 
scoată o vorbă. 

Străbătură oraşul, care rămăsese neschimbat, în 
pofida celor întâmplate. Ajunseră până la Rose Gate 
şi apoi îşi continuară drumul, până la Strada Estică. 
Până la coastă şi la nava care trebuia să îi aştepte. 

lar consecinţele tuturor celor întâmplate erau 
inevitabile. 


Bryce se trase în spate, în timp ce Azriel făcu un 
pas spre sicriul de cristal, ţinând în mâna stângă 
Grăitorul-de-Adevăr, care acum strălucea de o 
lumină neagră. 

Bryce îşi dădu seama că o mai văzuse pe creatura 
înveşmântată în auriu, care zăcea acum în sicriul 
acela de cristal. O văzuse atunci când Silene le 
istorisise povestea mamei ei. Femeia din faţa lor... 
era femeia Asteri care condusese acele ţinuturi. 
Stăpâna Theiei. 

Femeia îşi cobori ochii albaștri spre pumnal, 
întrebând, furioasă: 

- Soldat, îndrăzneşti să scoţi arma împotriva 
mea?! Împotriva celor care te-au plămădit din 
noapte și din durere?! 

- Ba nu ești creatoarea mea, se împotrivi Azriel 
pe un ton rece. 

Sabia Stelară îi scânteie în cealaltă mână. Nu lăsă 
să se vadă dacă cele două arme îl deranjau, dacă îl 
chemau. Mâinile nici măcar nu îi zvâcniră. 

Ochii femeii Asteri se aprinseră în clipa în care ea 
recunoscu sabia. 

- Fionn v-a trimis, aşadar? Să mă răpuneţi în 
somn? Sau trădătorul ăla de Enalius? Văd că ai 


pumnalul lui! Ai venit aici în calitate de emisar al 
lui? Sau de asasin al lui? 

Probabil că acele cuvinte însemnau ceva pentru 
Azriel, fiindcă războinicul scoase un suspin slab, 
trădându-şi șocul. 

- Da, minţi Nesta pe un ton impresionant de 
ameninţător, dar se pare că acum vom avea plăcerea 
de a te ucide în timp ce ești trează. 

Femeia zâmbi din nou. 

- Ca să ajungeţi la mine, va trebui să deschideţi 
sicriul! 

Bryce rânji la ea. 

- Fionn i-a trimis pe ei. Însă Theia m-a trimis pe 
mine. 

Un foc albastru clocoti în ochii creaturii. 

- Mă voi ocupa de ticăloasa aia trădătoare după 
ce mă ocup detine! 

Azriel începu să meargă roată pe lângă sicriu, 
făcând asta, fără îndoială, ca să evalueze cea mai 
bună modalitate de a o ataca pe Asteri. 

- Din nefericire pentru tine, o tachină Bryce, 
Theia a murit cu cincisprezece mii de ani în urmă. 
La fel și restul prietenilor tăi. În lumea aceasta, 
poporul tău e mai degrabă un mit aproape uitat. 

Vorbele ei avură darul de a o distrage pe femeie, 
ceea ce era tocmai lucrul care le trebuia. 

Preţ de o clipă, creatura clipi, năucită. De parcă o 
amintire i s-ar fi limpezit, ea spuse, mai degrabă 
pentru sine, dezvelindu-și într-o grimasă dinţii albi 
ca zăpada: 

- Theia era atât de încântătoare în ziua aceea! Mi- 
a zis că păream obosită şi că ar fi fost bine să mă 
odihnesc în adăpostul ăsta de cristal, de deasupra 
fântânii. În schimb, m-a închis în el. Ca să mă lase 
să mor de foame pe parcursul unui lung şir de eoni. 
Iar în visele mele, se făcea că ea dansa pe pietrele de 
deasupra mea. Dănţuia pe mormântul meu, în timp 
ce eu flămânzeam sub picioarele ei. Uneori se furişa 
până aici... O, da, o simteam aici, jos, în toiul nopții, 


când nimeni nu putea să descopere ce făcea ea, 
zăbovind, uitându-se pur şi simplu la mine... 

- Dă-mi Sabia Stelară, îi şopti Bryce lui Azriel. 

Lama aceea ucisese Secerători. Poate că reuşea să 
ucidă şi un Asteri. Poate că asta era informaţia pe 
care trebuia să o descopere venind aici. 

- Nu, se împotrivi Azriel. Tu ai adus această 
oroare asupra noastră. 

- N-am ştiut că era aici... 

- Eliberaţi-mă, sclavi! se oțări femeia. Nu mai am 
răbdare! 

De ce nu își avertizase Theia fiicele că un astfel de 
monstru se afla aici? De ce fusese atât de 
iresponsabilă, de nesăbuită...? 

Et in Avallen ego. Răul acesta existase chiar şi aici, 
pe insula care fusese un paradis în timpul domniei 
Theiei. lar ea îşi avertizase copiii în legătură cu el: 
răul pândea mereu sub picioarele lor, așteptând să le 
înşface. Literalmente. 

Întinarea provocată de Asterii care domniseră 
acolo, pretinsese Silene, rămăsese în locul acela. 
Îndeajuns de puternică încât să trebuiască să fie 
ascunsă de oroarea Închisorii. Doar că Silene nu îşi 
dăduse seama că acea întinare dăinuia fiindcă un 
Asteri încă era prezent acolo. 

Iar aici, în mod incredibil, se afla o legătură vie cu 
trecutul, cu răspunsurile pe care Bryce încă nu le 
avea. Dacă Urd o îndrumase până acolo... 

Bryce spuse pe un ton calm: 

- Am întrebări pentru tine. Dacă nu îmi răspunzi, 
voi fi fericită să te las aici până la sfârşitul eternității. 

- O, planeta asta va muri cu mult înainte să se 
termine eternitatea! Steaua ei va creşte tot mai mult 
şi, în cele din urmă, va devora totul în calea ei. 
Inclusiv lumea aceasta. 

- Mulţumesc pentru lecţia de astronomie! 

Un zâmbet lenevos se înfiripă pe faţa femeii 
Asteri. 


- Îţi voi răspunde la întrebări... dacă mă eliberezi 
din mormântul ăsta. 

Bryce o privi în ochi. 

- Să nu care cumva..., murmură Azriel. 

Însă Bryce era presată de timp. Hunt suferea cu 
fiecare minut care trecea. Era convinsă de asta. 

Pietrele şi vrăjile de apărare din acest loc se 
supuneau voinţei ei... 

Azriel se năpusti asupra lui Bryce, însă ea deja 
fluturase din mână spre sicriul de cristal. 

- Atunci, ridică-te! 

Se auzi un păcănit răsunător ca tunetul, iar 
capacul se descuie. 


CAPITOLUL 25 


Pentru Bryce, să deschidă sicriul fusese la fel de 
ușor precum fusese să le poruncească pietrelor 
muntelui să se miște. 

- Ce-ai făcut?! strigă Nesta, iar din ochii ei izvori 
un foc argintiu, ale cărui flăcări izbucniră și în jurul 
lamei sabiei Ataraxia. 

Femeia Asteri puse mâna pe partea de dinăuntru 
a capacului descuiat al sicriului şi începu să 
împingă. 

Bryce îşi spuse că, la naiba, nu avea de gând să 
rămână neînarmată în aşteptarea luptei cu creatura 
aceea. Aşa că întinse mâna spre Azriel, dorindu-și 
ca Sabia Stelară să zboare până la ea. Ceea ce se şi 
întâmplă. 

Azriel tresări şi umerii lui emanară umbre. Se 
pregăti să atace, însă Bryce îi spuse: 

- Theia mi-a arătat trucul ăsta în micul montaj cu 
amintiri al lui Silene. 


Asta simţise în tot acest timp, chemarea sabiei. 
Disponibilitatea armei de a-i sări în mână. De a fi 
invocată de la distanţă. 

Azriel îşi arătă dinţii, dar scoase o altă sabie, pe 
care o ţinuse în teacă, la spate, într-un 
compartiment ascuns al armurii. Apoi ridică 
cealaltă mână, în care avea Grăitorul-de-Adevăr, 
chiar în timp ce Nesta ridică sabia Ataraxia... 

Bryce se răsuci spre sicriu şi o văzu pe femeia 
Asteri ieşind lent din el, ca un păianjen care 
eclozează. 

Singura lumină era cea care emana din pieptul lui 
Bryce, ceea ce făcea ca pielea palidă a monstrului să 
pară şi mai albă, iar buzele-i roșii să pară aproape 
liliachii. Părul negru, lung, atârna pe lângă trupul 
slab, adunându-se pe piatra podelei precum un val 
de întuneric lichid. 

Însă femeia rămase chircită la pământ, de parcă 
nu ar fi avut suficientă putere ca să se ridice. 

- la-o spre stânga, murmură Azriel către Nesta, în 
timp ce puterea ardea în jurul amândurora... 

- Ba nu! se împotrivi Bryce, fără să se uite îndărăt 
în timp ce se apropie de femeie. 

Apoi se aşeză pe podeaua rece, punând Sabia 
Stelară lângă ea. 

Fu şocată să vadă că Azriel și Nesta nu atacară. 
Însă ei rămaseră doar la un pas distanță, cu armele 
pregătite. 

- Însoţitorii tăi cred că eşti nebună pentru că m- 
ai eliberat, spuse femeia Asteri, luându-și o scamă 
invizibilă de pe rochia de mătase aurie şi aşezându- 
se în capul oaselor. 

- Nu îşi dau seama că nu te-ai hrănit de 
șaisprezece mii de ani şi că pot să te bat măr. 

- Ba ne-am dat seama, bombăni Nesta. 

- Să Începem cu lucrurile de bază, 
exploatatoareo! se stropşi Bryce. Unde... 

- Îmi poţi spune Vesperus, mormăi creatura, cu 
ochii licărindu-i de iritare. 


- Eşti rudă cu Hesperus? întrebă Bryce, ridicând 
dintr-o sprânceană la auzul numelui atât de 
asemănător cu cel al bărbatului Asteri de pe 
Midgard. Cu Luceafărul de Seară? 

- Eu sunt Luceafărul de Seară! strigă Vesperus, 
furioasă. 

Bryce îşi dădu ochii peste cap. 

- În regulă, o să îţi spunem Luceafărul de Seară şi 
ție. Eşti mulțumită? 

- Nu mi se potriveşte? întrebă Vesperus, 
mișcându-şi degetele lungi, terminate cu unghii 
ascuțite. Am băut din magia tărâmului și magia 
tărâmului a băut din mine. 

- De unde ai venit, înainte să soseşti aici? 

Vesperus îşi împreună mâinile în poală. 

- De pe o planetă care a fost cândva verde, ca 
asta. 

- Şi care nu a fost îndeajuns de bună? 

- Am devenit prea numeroşi. Au izbucnit 
războaie între diferitele ființe din lumea noastră. 
Unii dintre noi am văzut schimbările care 
începuseră să apară la pământ, cum ar fi râuri care 
au secat, sau nori atât de denşi încât soarele nu 
putea să pătrundă prin ei, şi am plecat. Cele mai 
luminate minţi ale noastre au găsit modalităţi de a 
manipula structura lumilor, de a călători prin ele. Îi 
numeam drumeți. Călători prin lumi. 

- Aşadar, v-aţi distrus planeta şi apoi v-aţi dus să 
vă hrăniţi cu altele? 

- A trebuit să găsim hrană. 

Bryce strânse din pumnii lipiţi de podeaua de 
piatră, însă vocea îi rămase calmă. 

- Dacă ştiaţi cum să deschideţi portaluri între 
lumi, de ce a trebuit să vă bazați pe Tezaurul 
Groazei? 

- După ce am plecat din lumea noastră, puterile 
au început să ni se diminueze. Ne-am dat seama 
prea târziu că fuseserăm dependenţi de magia 
inerentă a pământului nostru. Magia din alte lumi 


nu era îndeajuns de puternică. Cu toate astea, nu 
am reuşit să găsim drumul înapoi spre casă. Noi, cei 
care ne-am aventurat până aici, am găsit modalități 
de a ne amplifica puterea, mulțumită darurilor 
pământului. Ne-am pus la un loc puterile și am 
umplut Cazanul cu darurile acelea, astfel încât să ne 
împlinească voia. Din el am Făurit Tezaurul. Iar 
apoi am legat însăși esența Cazanului de sufletul 
acestei lumi. 

O, pe Solas! 

- Deci, dacă distruge cineva Cazanul... 

- Va distruge această lume. Nu pot exista unul 
fără celălalt. 

În spatele lor, Nesta icni, însă Bryce spuse: 

- Ce lucru ticălos! 

- Asta e o chestiune secundară. 

- Aţi creat un buton de distrugere pentru lumea 
asta! 

- Am creat... butoane de distrugere pentru multe 
lumi. Pentru a ne proteja interesele, spuse ea pe un 
ton plin de calm, de infinită siguranţă. 

- Îl cunoşti pe Rigelus? 

- Pentru un vierme, îi rosteşti numele cu foarte 
multă nonşalanţă. 

- Ne știm îndeaproape. 

Femeia îşi ţuguie ușor buzele. 

- L-am cunoscut în trecere. Presupun că vrei să îl 
răpui... şi că ai venit să mă întrebi cum să o faci. 

Bryce nu răspunse. 

Vesperus o privi cu răceală. 

- Nu te voi ajuta în privința asta. Nu voi da în 
vileag secretele poporului meu. 

- Din cauza acestui soi de compasiune nu te-a 
ucis Theia? 

Vesperus se încruntă. 

- Theia a ştiut că, pentru cei ca mine, acest soi de 
pedeapsă ar fi fost mai rău decât moartea. Să fim 
închiși, dar în viaţă. Să nu respirăm, să nu mâncăm 


şi să nu bem, ci să fim lăsaţi într-o stare de veghe, 
flămânzind. 

Licărul acela din ochii ei - nu era furie, ci 
nebunie. 

- Ar fi fost milostiv din partea ei să mă ucidă. 
Theia nu cunoştea cuvântul milă. Am crescut-o încă 
din copilărie astfel încât să nu îl înțeleagă. Din când 
în când, venea aici şi se uita la mine. Dormeam, dar 
o simţeam acolo, jubilând, convinsă de triumful ei. 

Bryce simți un fior rece pe şira spinării. 

- Te-a ţinut aici, jos, ca pe un trofeu! 

Vesperus dădu din cap, adeverind. 

- Cred că își găsea plăcerea în suferința mea. 

- Nu o învinuiesc! se răsti Bryce, deși simţi o 
senzaţie uleioasă în stomac. 

Poate că Theia ajutase, în cele din urmă, 
Midgardul, însă nu era cu nimic mai presus decât 
monstrul care o crescuse. 

- Şi eu am întrebări pentru tine, corcitură! 

- Chiar te rog, spuse Bryce, fluturând din mână. 

- Dacă am pierdut războiul în fața Theiei, dacă 
poporul meu este acum doar un mit, cum de îl 
cunoşti îndeaproape pe Rigelus? Asterii mai 
locuiesc aici? 

- Nu, răspunse Bryce. Eu vin dintr-o altă lume, pe 
care Asterii încă o controlează. 

- De cât timp domnesc Asterii? 

- De cincisprezece mii de ani. 

- Probabil că Rigelus e foarte mulțumit de sine. 

- O, chiar e! 

Însă femeia Asteri îşi mută privirea în spatele lui 
Bryce, la Azriel şi la Nesta, și ridică din sprâncene. 

- Oare viaţa chiar e atât de insuportabilă sub 
domnia noastră, încât trebuie mereu să ne sfidaţi? 

Da. Nu. Bryce dusese o viață bună. Mai 
complicată pe alocuri, dar, în mare, acceptabilă. 
Însă pentru atât de mulți... 

- Are importanţă, insistă Vesperus, adresându-i- 
se din nou lui Bryce, că vă luăm puţin din putere? 


Altfel, ce aţi face cu ea? 

- Are importanţă că suntem mințiţi, răspunse 
Bryce. Că puterea noastră nu vă aparține, ca să o 
luaţi după cum vreţi voi. Că supremaţia voastră e 
necontrolată și necâştigată. 

- Există o ordine firească a universului, fătucă! 
Cei puternici domnesc peste cei slabi, iar cei slabi au 
de câştigat din asta. Toate lucrurile din natură sunt 
deopotrivă prădătoare şi pradă. Voi, Feele, 
considerați acest lucru un afront doar atunci când vi 
se aplică vouă. 

- Nu voi dezbate etica cuceririi cu tine. Rigelus şi 
ceilalți nu au nici un drept asupra lumii mele, dar au 
otrăvit apa din Midgard: e infestată cu un soi de 
parazit care ne ia din magie şi care ne face să le-o 
oferim Asterilor. Cum scap de el? 

Ochii lui Vesperus scânteiară de încântare. 

- Am sperat la ceva de genul ăsta, în locul 
Zeciuielii, care avea nevoie de consimțământul..., 
rosti ea cu dispreț, de parcă acel cuvânt ar fi avut un 
gust îngrozitor, ...supuşilor noștri, dar nu ne-am 
dat niciodată seama cum... Reţeaua de apă, zici? 
întrebă, râzând pe înfundate. Rigelus a fost mereu 
isteț! 

- Cum naiba scap de parazit? 

- Se pare că ai impresia că te-aş ajuta fără să 
primesc nimic în schimb. 

- Ştiu ce vrei şi nu vei primi asta. 

- Şi dacă ţi-aş spune că nu îmi doresc să 
domnesc, ci doar să trăiesc? 

- Tot o exploatatoare ai fi, un parazit care ar avea 
nevoie să se hrănească pe seama celor de aici. Nu 
meriti să fii eliberată! 

- Pe tărâmul acesta există un loc pentru creaturi 
ca mine. Pentru cei nedoriți. Se numește Mijlocul. 
Am visat despre el, l-am văzut în lunga mea 
toropeală. 

- Decizia nu îmi aparţine. 


- Folosește Coroana pe care o deţine nemernica 
asta Făurită, spuse Vesperus, dând din cap spre 
Nesta. Ai putea să croieşti o cale pentru a-ţi pune în 
aplicare viziunea, limpezindu-le mintea celor aflaţi 
dinaintea ta. 

Bryce nu avea idee la ce se referea Vesperus, dar 
ripostă cu răceală: 

- La naiba, ați avut o grămadă de timp la 
dispoziţie ca să găsiţi tot soiul de justificări pentru 
acțiunile voastre, nu-i aşa? 

- Suntem ființe superioare. Nu trebuie să 
justificăm nimic. 

- Te-ai potrivi de minune pe Midgard. 

- Dacă Rigelus a deţinut puterea atât de mult 
timp, înseamnă că lumea ta se află cu totul la 
cheremul lui și că nu o va abandona. Va fi învăţat 
din greșelile pe care le-am făcut eu şi tovarășii mei 
în lumea asta şi în altele. 

Bryce strânse din pumni. Corpul îi vibră de la 
efortul de a-şi ține puterea în frâu. 

Dintr-odată, Vesperus se uită la pumnii 
strălucitori ai lui Bryce. 

- Aşadar, a sosit momentul să ne luptăm? 

Femeia Asteri emană o undă de putere cu o 
cadență uniformă, pe care Bryce o simţi pe piele. 

Vesperus nu murise nici măcar după ce fusese 
privată de hrană atâta vreme. Ce ar fi rezolvat ea, 
Bryce, dacă ar fi eliminat nucleul uriaş de primă 
lumină de sub palatul Asterilor din Oraşul Etern? I- 
ar fi lăsat pe Asteri fără sursa lor de hrană, dar asta 
nu ar fi fost de ajuns. 

Aşa că Bryce lăsă ca o parte din puterea ei să 
pâlpâie spre suprafaţă. Ar fi putut să jure că lumina 
ei stelară era... mai grea. Diferită, într-un fel, după 
ce o adăugase pe cea revendicată de la Silene. 

- Ştiu că poţi să mori, spuse Bryce, simțind cum 
puterea îi străluci în ochi. Feele v-au ucis o dată, 
rataților, iar în lumea mea, Apollion l-a mâncat pe 
unul dintre voi. 


- L-a mâncat? întrebă Vesperus, şi mai amuzată. 

Bryce surâse. 

- I se spune Devoratorul de Stele. A mâncat-o pe 
Sirius. Așteaptă doar un semn de la mine, ca să vină 
să te mănânce şi pe tine. 

- Minti. 

- Aş vrea să fi putut să îţi arăt tronul gol pe care 
încă îl păstrează Rigelus pentru Sirius. E chiar 
drăguţ din partea lui! 

- Ce soi de creatură e acest Apollion? 

- Noi îi numim demoni, dar probabil că tu îi ştii 
sub alt nume. Ai tăi au încercat să le invadeze 
lumea, Hel. Nu s-a sfârşit prea bine pentru voi. 

- Atunci Hel şi acest Apollion vor plăti pentru un 
astfel de sacrilegiu, şuieră Vesperus. 

- Cumva, nu cred că tu îi vei face să plătească. 

Vesperus se bătu cu degetele peste genunchiul 
înveșmântat în auriu. Ochii îi deveniră de un 
albastru-închis, precum cerul nopţii, ce făgăduia 
moarte. Împingându-se în mâini, dădu să se ridice 
în picioare. 

- Nu te mişca! o avertiză Bryce, apucând mânerul 
Sabiei Stelare. 

Azriel și Nesta îşi îndreptară armele spre femeia 
Asteri. 

Însă aceasta, nepăsătoare, se ridică de tot. 
Neavând de ales, Bryce sări, ridicându-se şi ea. 
Vesperus se legănă, dar rămase în picioare. 

Precaută, femeia Asteri făcu un pas şovăitor în 
față. Bryce nu se clinti. 

Vesperus mai făcu un pas, mai stabil de data 
aceasta, şi zâmbi, uitându-se în spatele lui Bryce, la 
Azriel şi la Grăitorul-de- Adevăr. 

- Habar nu ai cum să îl foloseşti, nu-i aşa? 

Azriel îndreptă pumnalul spre femeia Asteri, care 
înainta spre ei. 

- Sunt destul de sigur că vârful lui îți va spinteca 
stomacul. 


Vesperus chicoti, părul ei închis la culoare 
legănându-se la fiecare pas pe care îl făcea. 

- Tipic pentru soiul tău! Vreţi să vă jucaţi cu 
armele noastre, dar habar nu aveți de adevăratele lor 
puteri. Mintea ta nu ar fi în stare să priceapă toate 
posibilitățile deodată. 

Azriel îşi desfăcu aripile, mârâind în şoaptă: 

- Pune-mă la încercare. 

Vesperus mai făcu un pas, aflându-se acum la 
circa treizeci de centimetri de Bryce. 

- Îi simt mirosul... Simt cât de multe lucruri din 
ceea ce am creat noi aici nu au fost folosite. 
Neghiobi ignoranti! 

Bryce îşi dădu frâu liber magiei. Datorită unui 
singur gând, îşi făcu părul să îi plutească din nou în 
jurul capului, ridicat de curenţii puterii ei 
amplificate de cea pe care o absorbise din acest 
munte. Înclină Sabia Stelară în faţă, iar lama fu 
învăluită de unduiri de lumină. 

Vesperus se trase în spate cu o jumătate de pas şi, 
la vederea armei strălucitoare, șuieră: 

- Am ascuns rezerve de putere peste tot pe aceste 
pământuri, în cazul în care scursurile noastre de 
supuşi ne-ar fi făcut... probleme. Se pare că am 
făcut un lucru înţelept. 

- Ba nu există astfel de locuri, ripostă Azriel cu 
răceală. 

- O, nu? întrebă Vesperus, aruncându-i un rânjet 
cât toate zilele, care îi dădu la iveală în întregime 
cele două șiruri de dinți mult prea albi. Ai căutat tu 
sub fiecare munte sacru, băiete? Inclusiv la baza 
fiecăruia dintre aceşti munţi? Magia atrage tot soiul 
de creaturi. Le simt şi acum, mişunând prin jur, 
mestecând din magie. Din magia mea. Sunt nişte 
scursuri la fel de mari ca voi! 

Bryce avu grijă să nu se uite la Nesta, care tocmai 
se strecura pe lângă sicriul de cristal. Războinica 
pretinsese mai devreme că Virmele de Middengard 


îi mâncase puterea... Oare la astfel de creaturi se 
referea Vesperus? 

Și, poate chiar mai important de atât, oare Nesta 
încă era slăbită? Sau îşi recăpătase puterea? 

Bryce apucă mai strâns Sabia Stelară. Puterea 
acesteia îi pulsa în palme precum bătăile unei inimi. 

- Dar de ce v-aţi stoca puterea aici? întrebă ea. 
Doar asta e o insulă, adică nu e o destinaţie la care 
să se ajungă ușor! 

-  Fătucă, există anumite locuri care 
înmagazinează mai bine putere decât altele. 
Locurile prielnice sunt cele în care vălul dintre lumi 
este subțire, iar magia abundă în mod firesc. 
Lumina noastră înfloreşte în astfel de medii, 
susținută de magia regenerativă a pământului, 
răspunse Vesperus, făcând apoi semn în jurul lor și 
adăugând: Insula aceasta e un loc subțire, iar ceața 
care o înconjoară adevereşte spusele mele. 

Bryce continuă, dându-i timp Nestei să se apropie 
de Vesperus: 

- Pe Midgard nu avem nimic de genul ăsta. 

Dar oare chiar așa era? Cantonul Oaselor, 
înconjurat de o negură impenetrabilă, adăpostea 
toată acea lumină secundă. 

- Fiecare lume are cel puţin un loc subţire, spuse 
Vesperus cu voce tărăgănată. Și mereu există 
anumiţi indivizi care sunt mai potriviți pentru a-l 
exploata; pentru a-i revendica puterile, pentru a 
călători, prin intermediul lui, spre alte lumi. 

Bryce îşi dădu seama că şi Falia Nordică era 
învăluită în ceață. O ruptură între lumi... un loc 
subţire. Iar malul de râu pe care aterizase în lumea 
aceea... şi el fusese ceţos. 

- Theia avea acest dar, spuse Vesperus, dar nu a 
înțeles cum să revendice lumina. În timpul 
antrenamentelor ei, am avut grijă să nu îi dezvălui 
cum ar fi putut să aprindă lumi întregi dacă ar fi 
vrut, dacă ar fi confiscat puterea ca să și-o amplifice 
pe a ei. Dar tu, Hoaţo de Lumină... Probabil că ai 


moștenit darul de la ea şi se pare că ai învăţat ceea 
ce ea nu a reușit să înveţe. 

Vesperus se uită lung la picioarele ei desculțe și la 
piatra podelei. 

- Theia nu a învăţat niciodată cum să acceseze 
puterea pe care am adunat-o sub palatul meu. A fost 
nevoită să o lase acolo, îngropată în temelia acestui 
munte. Pierderea ei... câştigul meu. 

Pe toţi zeii! Chiar acolo, sub picioarele lor, se afla 
un miez de primă lumină... 

Vesperus zâmbi. 

- Chiar că ar fi trebuit să mă ucizi atunci când ai 
avut ocazia! 

O lumină cuprinse picioarele femeii Asteri, 
pătrunzându-i în trup. O străfulgerare orbitoare, şi 
apoi... 

Triumfătoare şi bucuroasă, Vesperus îşi deschise 
gura cu buze roşii, însă din ea nu ieşi nici un sunet. 
Doar sânge negru. 

La auzul pârâiturii, Bryce clipi. Apoi văzu jetul de 
sânge și licărul argintiu care îşi făcu apariţia între 
sânii strălucitori ai lui Vesperus. 

Prima lumină care umplea trupul femeii Asteri 
pâlpâi... iar apoi se stinse. 

Nesta îi înfipsese sabia Ataraxia drept în piept lui 
Vesperus. 


CAPITOLUL 26 


Ithan nu merita să existe. Să respire. 

Și totuşi, iată-l pe bancheta din spate a unei 
mașini, apropiindu-se de docurile din Iona. lată-l, 
rugându-se în gând ca ciudata Căprioară să nu îi fi 
trădat şi ca nava să îi aștepte ca să îi ducă în 
Pangera. 


Asasinul semenilor tăi! Ucigașule! 

Astfel de gânduri îi răsunau în toată ființa, până 
în oase. 

El ucisese singura făptură care ar fi putut să îi 
conducă pe lupii din Valbara spre un alt viitor. 
Ucisese o alternativă la Sabine. 

Nu conta că fusese un accident. Îi sfârtecase gâtul 
şi, pe deasupra, o decapitase atunci când își 
retrăsese pumnul. 

Ca să îşi salveze prietenii, săvârşise acea faptă 
cumplită, îngrozitoare. Nu era cu nimic mai bun 
decât Căprioara. 

Ithan îşi zări reflexia în geamul mașinii şi 
întoarse iute privirea. 


A 


iși 

Ataraxia îl răpusese pe Virmele de Middengard, 
dar nimic nu indica faptul că putea ucide și un 
Asteri. Sau că exista vreun lucru, în vreo lume, care 
să facă asta, cu excepţia lui Apollion. 

- Ieși din raza ei de acțiune! o avertiză Bryce pe 
Nesta. 

Însă războinica mârâi: 

- Te ţinea de vorbă până când avea să se ivească 
ocazia să te ucidă cu rezerva aceea de lumină, 
nătângo! 

De pe buzele lui Vesperus se prelinse un fir de 
sânge negru. 

- Chiar că ești o nătângă, fătucă! 

Puterea părăsi mâna lui Bryce în clipa în care 
Vesperus şi-o puse pe a ei pe vârful sabiei Ataraxia 
şi împinse. Sabia îi ieşi din piept. Mişcarea fu 
îndeajuns de puternică pentru ca Nesta să se 
împleticească în spate, albă la față din pricina 
şocului. 

Vesperus se întoarse lent. Îi zâmbi Nestei şi apoi 
işi privi, surâzând, gaura dintre sâni, care se vindeca 
deja. Toată acea primă lumină era o magie 
vindecătoare de primă mână. Administrată în doză 
atât de mare... 


- Ataraxia nu a funcționat, şopti Nesta, încă 
şocată. Tezaurul... 

- Nu invoca Tezaurul! îi porunci Azriel. Nu îl 
aduce aproape de ea! 

Nesta clătină din cap. 

- Dar... 

- Nici măcar ca să ne salvezi viețile, mârâi Azriel. 

- O, voi pune mâna pe Tezaur cât de curând, 
spuse Vesperus, uitându-se la gaura de deasupra 
sicriului ei şi la încăperea de deasupra, acum 
distrusă. 

Preţ de o clipă, în gând, Bryce părăsi locul în care 
se afla şi se întoarse la Griffin Antichităţi, în 
biblioteca de sub galerie, ţinându-l la distanță pe 
Micah, în timp ce Lehabah o implora să plece... 

Atunci găsise o modalitate de a ucide un 
Arhanghel, la naiba! 

lar acum, două arme strigau, practic, la ea, 
cerându-i să le folosească. Bryce întinse mâna din 
nou spre Azriel şi îşi încordă voința, iar apoi, așa 
cum se întâmplase și cu Sabia Stelară, Grăitorul-de- 
Adevăr îi zbură din mână războinicului. Acesta 
încercă să apuce pumnalul, dar nici mișcarea lui 
iute nu fu îndeajuns de rapidă ca să oprească arma. 
Ca să o oprească pe Bryce, în timp ce pumnalul 
pluti spre ea. 

Mânerul Grăitorului-de-Adevăr ateriză în palma 
lui Bryce, rece şi greu. 

Trupul ei începu să vibreze, de parcă faptul că 
ținea câte o armă în fiecare mână, Sabia Stelară şi 
Grăitorul-de- Adevăr, o electriza. 

Bryce se îndreptă spre Vesperus, care se trase 
îndărăt, legănându-se... doar o idee. Aşa cum 
bănuise Bryce că avea să facă. 

În spatele ei, Nesta și Azriel dezlănţuiră fulgere de 
magie, unul argintiu şi altul albastru, care, 
îndreptându-se spre Vesperus din două direcţii 
diferite, îi distraseră atenţia preț de o clipă... 


Clipă de care Bryce se folosise pentru a-l ucide pe 
Micah. 

Clipa de care se folosi acum ca să se năpustească 
asupra femeii Asteri, cu sabia într-o mână și cu 
pumnalul în cealaltă. 

Os şi metal se ciocniră, iar Vesperus urlă, 
furioasă, în momentul în care Bryce îi împlântă în 
piept Sabia Stelară și Grăitorul-de- Adevăr. 

Bryce își canaliză puterea spre Sabia Stelară, a 
cărei lamă neagră fu străbătută de unduiri de 
lumină, şi îi porunci să îl sfâșie pe afurisitul de 
monstru... 

Îi porunci şi Grăitorului-de-Adevăr acelaşi lucru. 
Din pumnal se scurseră umbre... 

Iar în locul în care cele două arme se întâlniră, în 
locul în care lumina lui Bryce se contopi cu ele, 
puterea se ciocni de putere. 

I se înfundară urechile. O străbătu o magie 
precum fulgerul, care apoi izbucni din ea. Încăperea 
se cutremură, iar în trupul ei răsună o detunătură 
înăbușită. 

Sângele începu să îi vibreze precum o fiară care 
urla la lună. Zări vag o strălucire, o lumină radiantă 
care se scurse prin Sabia Stelară, prin pumnal... 

Vesperus se zvârcoli, căzând în genunchi, în afara 
razei de acțiune a lui Bryce. 

Femeia Asteri se îndoi de spate, apucând 
mânerele armelor. În clipa în care atinse metalul 
negru, ea şuieră: 

- Te voi ucide pentru asta... 

Însă o rostise lent... tărăgănat. 

Ba nu, timpul încetinea, unduindu-se, așa cum se 
întâmplase în cazul lui Micah, de parcă armele ar fi 
ucis-o pe Asteri, o mare putere la nivelul lumilor... 

O  străfulgerare de magie albastră străbătu 
încăperea, precum o panglică de cobalt ce 
străpungea lumina stelară și întunericul. Bryce văzu 
fiecare buclă şi fiecare spirală care se încolăciră în 
jurul gâtului lui Vesperus. 


Timpul îşi reveni la viteza normală. 

- Opreşte-te! strigă Bryce, însă fu prea târziu. 

Vesperus îşi duse mâna la gât, în timp ce lumina 
albastră a lui Azriel i se dizolvă în piele. Monstrul 
râse gâtuit, iar din gură începu să îi curgă sânge. 

- Sunteţi încă atât de ignoranți! Puterea voastră 
este şi va fi mereu a mea! 

O magie albastră își făcu apariţia în vârfurile 
degetelor lui Vesperus, absorbită din atacul 
illyrianului. Ea şi-o învălui pe după mână ca pe o 
mănușă şi apucă mânerul Sabiei Stelare. 

De parcă acea magie albastră ar fi constituit 
protecția de care avea nevoie ca să poată atinge 
arma, Vesperus smuci Sabia Stelară și apoi o lăsă să 
cadă pe podeaua de piatră cu un zăngănit, acoperită 
de sânge. 

Nu... Nu funcţionase. Sabia și pumnalul la un loc 
nu o uciseseră. 

Cu mâna învăluită în strălucire albastră, Vesperus 
privi cu atenţie la pumnalul care încă îi era 
împlântat în piept. Apoi îi zâmbi lui Bryce în timp 
ce, cu degetele ocrotite de magia pe care o 
absorbise, apucă mânerul. 

- Te voi eviscera cu el, fătucă! 

Nesta roti sabia Ataraxia în mână şi apoi o înălță, 
pregătindu-se să atace. Azriel îi strigă: 

- Îmbib-o cu putere! 

- Nu! strigă Bryce. 

Era limpede că Sabia Stelară şi Grăitorul-de- 
Adevăr o slăbiseră pe femeia Asteri. Dacă și-ar fi dat 
seama cum să le amplifice puterea, ar fi aflat cum să 
îi ucidă pe toți... 

Chiar în momentul în care Vesperus îşi scotea 
pumnalul din piept cu o mişcare lină, Nesta mânui 
sabia Ataraxia, retezând carne și os, împroşcând 
peste tot cu sânge negru - sau cu orice sânge de zeu 
le curgea prin vene Asterilor. 

Capul acoperit de păr închis la culoare al lui 
Vesperus se rostogoli pe podea. 


Nesta împlântă sabia Ataraxia, învăluită într-un 
foc argintiu, în capul căzut al femeii Asteri. Apoi 
făcu asta încă o dată. Și încă o dată. Sânge de zeu și 
lumină se scurseră din trupul frânt al lui Vesperus, 
iar, între lovituri, braţul Nestei se mişcă tot mai 
încet... 

Timpul încetinea din nou. Bryce vedea fiecare 
scânteie de flacără argintie ce se înfășura în jurul 
armei și o vedea reflectată şi în ochii Nestei. 

Sabia se împlântă pentru ultima oară în capul lui 
Vesperus. Centimetru cu centimetru, zdrobind oase 
şi îimproşcând cu sânge... 

Timpul îşi reluă curgerea, însă monstrul nu se 
mai mişcă. 

Vesperus, singura Asteri rămasă în lumea aceea, 
murise. 


Nava îi aştepta. Măcar asta mersese bine. 

Tharion nu suporta să îl privească pe Ithan. Sau 
pe oricare dintre prietenii lui, nici măcar pe silfe, 
care făcuseră atât de mult pentru el. 

Căpitanul le făcea cu mâna, un ordin tăcut să se 
grăbească până când încă mai erau la adăpostul 
întunericului. Zorii începeau să coloreze cerul în 
nuanţe cenușii. 

Lăsară maşina la capătul docului şi se duseră, 
grăbiţi, la barca mică ce îi aştepta. Odată ajunşi pe 
Cuirasatul din Străfund, aveau să fie de negăsit, 
chiar dacă Regina Viperă urmărea mașina până la 
malul apei. 

Tharion îşi vâri mâna în buzunar și pipăi piatra 
albă care avea să cheme nava. Dec, Flynn și silfele 
săriră în barcă. Dec începu să vorbească prin semne 
cu căpitanul. Însă Holstrom se oprise pe marginea 
docului. 

Tharion se duse, tăcut, lângă el. 

Apa era limpede, chiar și la şase metri de albie. 
Dacă altădată ar fi sărit în ea, s-ar fi desfătat în apa 
rece a oceanului... 


Nu îndrăznea să tulbure câtuşi de puţin apele 
lumii, ca să nu își anunţe prezența. Ce laş era! 

Flynn le strigă celor doi: 

- Urcati, ticăloşilor! 

Tharion îi aruncă o ocheadă lui Ithan, însă lupul 
își ţinea privirea îndreptată spre orizont, uitându-se 
la soarele ce răsărea. 

- Eşti pregătit? îl întrebă Tharion. 

Erau primele cuvinte pe care i le adresa lupului de 
când... Nu voia să se gândească la asta. 

- Trebuie să mă întorc, spuse Holstrom cu voce 
râgușită. 

- Poftim?! întrebă Tharion, întorcându-se cu totul 
spre el. Ce vrei să spui?! 

Lupul se întoarse lent şi îl privi cu ochi goi. 
Tharion se simţi apăsat de vină pentru ceea ce îi 
făcuse, fiindcă Holstrom se luptase pentru el. 

- În Orașul Semilunii, spuse Ithan, cu chipul 
împietrit. Trebuie să mă întorc. 

- De ce? 

- Holstrom! Ketos! strigă Dec în timp ce pornea 
motorul bărcii. 

Ithan răspunse în şoaptă: 

- Ca să îndrept lucrurile. 

Muşchii îi zvâcniră și, cu o străfulgerare de 
lumină, omul se transformă într-un lup masiv. 

- Ithan..., dădu Tharion să spună. 

Lupul se întoarse şi o luă la goană pe doc, înapoi 
spre zona rurală aridă, scăldată în lumina aurie a 
soarelui. 

Flynn urlă din toţi rărunchii: 

- Holstrom, ce naiba?! 

Însă lupul ajunsese deja la mal. Apoi ajunse la 
clădirea principală a portului. Apoi, pe aleea de 
lângă port... iar apoi se făcu nevăzut. 

Se așternu tăcerea, întreruptă doar de bâzâitul şi 
împroşcatul motorului. Tharion se întoarse spre 
barcă, spre cei doi prieteni de la bordul ei, spre 
silfele care licăreau ca trei steluțe. 


- Ce naiba s-a întâmplat? întrebă Flynn. 

Tharion clătină din cap, negăsindu-şi cuvintele, 
iar apoi urcă în barcă. 

Era vina lui... numai vina lui. Pe când barca 
aluneca spre larg, își ridică faţa către cer şi se 
întrebă dacă avea să mai vadă vreodată Valbara. 

Dacă măcar merita să o mai vadă. 


CAPITOLUL 27 


Preţ de o clipă, Bryce nu reuşi să se miște. 
Vesperus era moartă. 

Nesta reteză mâna creaturii, iar trupul acesteia se 
aprinse de acel straniu foc argintiu. 

În timp ce femeia Asteri se preschimba în cenușă, 
Bryce ridică sabia şi pumnalul. De pe ele încă picura 
sângele lui Vesperus. 

Bryce se întoarse spre Nesta şi Azriel. 

- Nu ar fi trebuit să o ucizi! îi spuse ea 
războinicei. Dacă am fi reuşit să o controlăm, am fi 
putut să scoatem atâtea informaţii de la ea... 

- Ai idee ce ai fost cât pe ce să faci? o întrebă 
Nesta, furioasă, acoperită de sângele întunecat, de 
zeu, al lui Vesperus, şi încă ţinând sabia Ataraxia în 
mână, de parcă nu se hotărâse dacă terminase sau 
nu cu uciderea. Îţi dai seama ce ai dezlănţuit? 
adăugă ea. 

- Credeţi-mă că ştiu mai bine decât voi ce pot să 
facă Asterii! 

- Atunci, chiar că nu poți să îţi scuzi acţiunile! se 
răsti Nesta, ridicând sabia. 

Azriel îşi întinse spre Bryce mâna plină de 
cicatrici, gâfâind de zor. 

- Deschide pasajul care ne scoate de aici! Vii cu 
noi! Chiar acum! 


Spre celula aceea de sub alt munte. Unde Bryce nu 
se îndoia câtuși de puțin că avea să fie interogată, 
aşa cum ar fi trebuit să fie Vesperus. 

- Asta s-o credeţi voi, la naiba! pufni ea, ridicând 
în juru-i un vârtej de pietriș. Aţi ucis-o pe singura 
fiinţă de aici care ar fi putut să îmi dea răspunsurile 
de care aveam nevoie. 

- Cauţi modalități de a-i ucide pe Daglani. Ei 
bine, eu tocmai l-am ucis pe monstru! spuse Nesta. 
Răspunsul ăsta nu ţi-e de ajuns? 

- Nu, replică Bryce. Acum am doar mai multe 
întrebări. 

Lăsă ca puterea să îi emane din steaua pe care o 
purta în piept şi din Cornul tatuat pe spinare. 

- Să nu îndrăznești cumva, o avertiză Azriel pe un 
ton ucigător de blând. 

Însă Bryce își folosi o fărâmă de putere. Ascuţită 
şi ţintită, aşa cum fusese cea cu care Silene sculptase 
în piatră. Aşa cum o făcuse chiar Azriel mai 
devreme, acționând asupra stelei ei. 

Lumina tăie în piatră şi sfârâi, trasând o linie la 
picioarele lui Azriel. 

Bryce nu îşi dădea seama ce anume se schimbase 
la puterea ei, după ce îi adăugase magia lui Silene, 
dar... aşa, da! Schimbarea avea să îi fie utilă. 

- Nu le voi spune despre voi, promise Bryce pe un 
ton calm, în timp ce o parte din ea se minuna de 
laserul pe care îl crease din magie pură, deși cealaltă 
parte se înfiora din pricină că acea nouă putere era 
straniu de asemănătoare celei pe care o folosise 
Rigelus împotrivă-i, înainte ca ea să sară prin Poarta 
din Palatul Etern. Jur pe viața perechii mele! Chiar 
dacă Rigelus..., murmură ea, iar apoi clătină din 
cap şi adăugă: Nu voi sufla o vorbă despre locul ăsta. 

Azriel îndrăzni să pună un picior peste linia pe 
care o trasase Bryce pe podea. 

- Te vor face să vorbeşti. Cei ca mine, cei ca ei... 
noi mereu obținem informaţiile de care avem 
nevoie. 


Privirea lui se întunecă, prevestind o durere 
nesfârșită. 

- Nu voi permite să se ajungă la asta, făgădui 
Bryce, iar din steaua ei izbucni iarăşi o putere 
arzătoare, care lovi drept în sarcofagul de cristal. 

Și Poarta care îi deschisese calea spre lumea aceea 
era făurită din cristal. 

Sarcofagul străluci... după care se întunecă de 
parcă ar fi fost un hău. 

- Te rog, spuse Azriel, privindu-i mâinile, care 
încă ţineau Sabia Stelară şi Grăitorul-de- Adevăr. 

Ochii lui cafenii erau plini de ceva ce aducea a 
panică. 

Bryce clătină din cap în semn de refuz şi se dădu 
în spate, spre gaura pe care o crease în acea lume. În 
univers. Nu putea decât să se roage ca acea cale de 
acces să ducă spre Midgard. 

O privi pe Nesta, ai cărei ochi argintii erau aprinși 
de furie. 

- Eşti un monstru, la fel ca ei! o acuză războinica. 

Bryce ştia asta. Ştiuse mereu. 

- Așa se întâmplă atunci când iubeşti. 

Un val de flăcări argintii se năpusti, mugind, 
asupra lui Bryce, însă ea sărise deja. Un frig cum nu 
mai cunoscuse vreodată îi străbătu capul, șira 
spinării... 

Apoi lumina flăcării argintii a Nestei se stinse 
brusc în clipa în care Poarta se închise deasupra lui 
Bryce, care, învăluită de întuneric, plonjă tot mai 
adânc în hău. 

Spre casă. 


Partea a Il-a 


CĂUTAREA 


CAPITOLUL 28 


La câteva ore după ce Pollux şi Șoimul plecaseră 
împreună cu Rigelus, Hunt tot nu ştia care dintre cei 
doi tovarăşi ai lui avea să fie ales ca să moară. 
Bănuia că Baxian, însă erau şanse mari ca Pollux să 
îşi dea seama că uciderea lui Ruhn ar fi devastat-o 
pe Bryce. Asta, dacă ea se mai întorcea vreodată 
acasă şi afla vestea. 

Revenindu-şi în simţiri, fusese surprins şi 
tulburat să simtă o greutate cunoscută, tot mai 
mare, la spate. Îi aruncase o privire lui Baxian şi îşi 
dăduse seama despre ce era vorba: în pofida 
cătuşelor gorsiene, aripile le creşteau în ritm rapid. 
Cu siguranţă că cineva le făcuse vreun tratament 
care să ducă la vindecarea lor, deşi asta, categoric, 
nu era un semn bun. 

Se întrebă dacă temnicerii îşi dăduseră cumva 
seama că mâncărimea aceea intensă era un chin la 
fel de îngrozitor precum biciuirea şi arderea cu 
fierul roşu. Hunt scrâşni din dinţi şi se zvârcoli, 
arcuindu-şi spinarea, de parcă asta ar fi estompat 
senzaţia aceea necruțătoare. Ar fi dat orice, chiar 
Orice, ca să se poată scârpina... 

- Orion! îi răsună în minte vocea lui Aidas, 
venind, totuși, din încăpere. 

O pisică, una cu ochi albaştri ca safirul, stătea 
ghemuită pe podea, înconjurată de băltoacele de 
sânge, de urină şi de excremente. Aceeaşi formă de 
care, cu luni în urmă, Rigelus se folosise ca să îl 
amăgească pe Hunt. 

- Aidas... sau Rigelus? mârâi Hunt. 

Aidas era îndeajuns de deștept încât să priceapă: 
Hunt avea nevoie de dovezi. Prinţul demon spuse: 

- Domnişoara Quinlan m-a întâlnit prima oară 
pe o bancă, într-un parc de lângă Templul 


Oracolului, pe vremea când avea treisprezece ani. 
Am întrebat-o ce anume îl orbeşte pe un Oracol. 

Deci chiar era el, nu un şiretlic al Asterilor! 

- Bryce..., gemu Hunt. 

- O caut, spuse Aidas. 

Hunt ar fi putut să jure că pisica părea tristă. 

- La ce vrea Rigelus să îmi folosească fulgerul? 

Aidas dădu din coadă. 

- Așadar, de asta se străduieşte atât de mult să te 
facă să cedezi! 

- A ameninţat că îl va ucide pe unul dintre ei... 
spuse Hunt, dând din cap spre Ruhn şi spre Baxian, 
„„„dacă nu îi dau o parte din fulger. 

Aidas se zbârli. 

- Să nu faci asta, Athalar! 

- Prea târziu! Rigelus mi-a recoltat fulgerul într- 
un cristal, așa cum fac Asterii cu prima lumină. Și, 
oricum, ticălosul îmi va ucide unul dintre cei doi 
prieteni. 

Ochii albaștri ai lui Aidas se umplură de 
îngrijorare, însă prinţul nu spuse nimic. 

Așa că Hunt întrebă din nou: 

- La ce vrea Rigelus să îmi folosească fulgerul? 

- Dacă ar fi să ghicesc, aş zice că e vorba despre 
acelaşi motiv pentru care au încercat să obţină 
fulgerul lui Sofie Renast: vor să învie morții. 

Pe Hunt îl luă cu amețeală. 

- Fulgerul meu nu poate să facă așa ceva. Nici 
măcar nu ştiam că fulgerul lui Sofie putea. 

Aidas clipi. 

- Ei bine, se pare că Rigelus crede că ambele surse 
de fulger o pot face. 

- Cum ai aflat? Noi nu am descoperit asta şi am 
încercat săptămâni de-a rândul să găsim informaţii 
despre Sofie. 

Hunt se strădui să își limpezească mintea 
înceţoşată. Nu, știa că aşa ceva nu era posibil. 

- În general, nu pierd vremea așteptând să mă 
contactezi, răspunse Aidas. Spionii mei aud zvonuri 


prin Midgard... iar atunci când unele dintre ele au 
legătură cu mine, mă duc să investighez. 

- Așadar, Regina Râului o vâna pe Sofie... în 
scopuri de necromanțţie? De ce nu s-a dus, pur și 
simplu, la Cantonul Oaselor? 

- Nu ştiu ce voia să facă Regina Râului. 

Hunt se forță să îşi amintească ce se întâmplase 
cu trupul lui Sofie după ce îl găsiseră la morga de la 
bordul Cuirasatului din Străfund. Ce făcuse Cormac 
cu el? Oare rămăsese pe navă? Şi dacă așa stăteau 
lucrurile, oare Regina Oceanului ştia ce se afla în 
posesia ei? Îl năpădiră o mulțime de întrebări, dar 
una dintre ele fu mai presantă decât celelalte. 

- La urma urmei, de ce nu a încercat Rigelus să 
găsească leşul lui Sofie? De ce s-a deranjat să mă 
vizeze pe mine? 

- Ai venit singur la el, într-un mod destul de 
convenabil, Athalar. Ca să nu mai pomenim de 
faptul că tu eşti în viaţă, adică ești mult mai ușor de 
manevrat decât un cadavru. 

- Există câţiva Arhangheli care s-ar putea să te 
contrazică! 

Aidas surâse, dar spuse: 

- Probabil că va dura o vreme până când Rigelus 
îşi va da seama cum să mânuiască fulgerul pe care l- 
a extras de la tine. Deşi recunosc că sunt... tulburat 
să aflu de noul lui experiment. Faptul că Rigelus se 
joacă în felul ăsta cu morții nu e de bun augur 
pentru nici unul dintre noi. 

- De ce acum? întrebă Hunt. Pentru numele lui 
Urd, am fost sclavul lor secole întregi! 

- Poate că au aflat, în sfârșit, ce te-a crescut tatăl 
tău să fii. 

Auzind asta, Hunt uită până și de afurisita de 
mâncărime de la spate. 

- Ce naiba înseamnă astfel de vorbe?! 

Dar Aidas se mulțumi să clatine din cap. 

- Asta e o poveste pentru altădată, Athalar. 


- Ba e poveste pentru acum, Aidas! Felul criptic 
în care te referi la tatăl meu, coroana neagră, 
secretele despre puterile mele... 

- Dacă nu ieşi din temniță, toate astea nu 
înseamnă nimic. 

- Atunci, la naiba, încetează cu aparițiile astea 
fantomatice, din umbre, și găseşte o cheie! 

- Nu pot. Trupul meu nu este real aici. 

- A fost îndeajuns de real în apartamentul lui 
Quinlan. 

- Acolo a fost vorba de un portal, de o invocare. 
Ceea ce se întâmplă acum e ca un... apel telefonic. 

- Atunci, trimite-ţi un amic prin Falia Nordică, să 
ne ajute... 

- Distanţa față de Nena e prea mare. Nu ar ajunge 
la timp ca să conteze. Vei obţine răspunsuri, 
Athalar, îţi promit. Dacă supravieţuieşti. Dar dacă 
Asterii pot să îţi folosească fulgerul ca să învie 
morții într-un mod mai rapid şi mai puţin limitat 
decât cel pe care li-l oferă necromanțţia tradițională, 
atunci armatele pe care ei ar putea să le creeze... 

- Nu mă faci să mă simt mai bine că i-am cedat 
lui Rigelus o părticică din el. 

Încă o vină care să îi împovăreze sufletul. Nu ştia 
cum de nu se frânsese deja sub greutatea ei. 

- Atunci, încearcă să nu îi mai dai, spuse Aidas, 
dar îl privi compătimitor. Îmi pare rău că unul 
dintre tovarășii tăi va muri mâine, adăugă el. 

- La naiba! exclamă Hunt cu glas răgușit. Ai idee 
pe cine au ales? 

Aidas îşi înclină capul, iar mişcarea aceea semănă 
mai mult cu cea a unei feline, decât cu cea a unui 
prinţ. De parcă el ar fi putut să audă lucruri pe care 
Hunt nu le auzea. 

- Pe cel a cărui moarte vă va afecta cel mai mult 
pe tine şi pe Bryce, răspunse Aidas, iar Hunt închise 
ochii. Pe Prinţul Feelor! 

Hunt își spuse că era numai vina lui. Nu învățase 
nimic de la cei Căzuţi. Şi fusese de acord să îndure 


el pedeapsa, dar ca aceasta să îi afecteze şi pe alţii, ca 
Ruhn să... 

- Îmi pare rău, repetă Prinţul Prăpastiei, părând 
sincer. 

Însă Hunt se mulţumi să spună, cu glas răgușit: 

- Dacă o vei găsi... Dacă o vei vedea din nou... 
Spune-i... 

Să nu se întoarcă. Să nu care cumva să vină în 
lumea asta de durere şi de chin. Şi că lui îi părea al 
naibii de rău că nu reuşise să oprească toate acestea. 

- Ştiu, spuse Aidas, neavând nevoie ca Hunt să îşi 
încheie fraza. 

Apoi dispăru în beznă. 


CAPITOLUL 29 


Bryce căzuse între lumi. Totuşi, atunci când 
ateriză, se izbi cu partea laterală a corpului de un 
zid. 

Din cât se părea, călătoriile interstelare magice nu 
ţineau cont de fizică. 

Capul îi zvâcnea, iar gura îi era dureros de uscată. 
Trupul ei refuză să se mişte, de parcă încă ar fi căzut 
prin spațiu şi timp, însă fibrele dure ale unui covor o 
zgâriară pe obraz, înăbuşind sunetele unui spațiu 
închis. Aerul era uscat, cu un vag iz de mucegai. Un 
miros cunoscut. 

Bryce auzi, de la câţiva paşi distanță, o voce 
masculină care spuse în limba ei: 

- Ce interesant! 

Erau cele mai minunate sunete pe care le auzise 
vreodată. 

Deşi poate că şi-ar fi dorit ca acele cuvinte să fi 
fost rostite de oricine altcineva în afară de Regele 
Toamnei. 


Acesta se înălța deasupra ei, cu mâinile înfăşurate 
în flăcări, iar deasupra lui pârâia şi zbârnâia un 
planetariu auriu. 

Bryce aterizase în biroul particular al tatălui ei. 

Regele Toamnei zâmbi în felul acela crud şi rece al 
lui. 

- Şi pe unde ai fost, Bryce Quinlan? 

Bryce deschise gura, iar puterea i se adună... 

Si apoi se stinse. 

- Pentru un ticălos bătrân, te mişti rapid, gemu 
ea, zbătându-se să scape de cătuşele gorsiene de la 
încheieturile mâinilor. 

Măcar nu aveau şi lanţuri, fiind limitate la cele 
două brățări. Însă era suficient: Bryce nu putea să 
invoce nici măcar o pâlpâire de lumină stelară. 

Tatăl ei ştia asta. El se îndreptă cu paşi măsuraţi 
spre uriașul lui birou de lemn, de parcă ar fi avut la 
dispoziţie tot timpul din lume. 

În cele câteva secunde de după ce ea aterizase 
acolo, în cel mai puţin nimerit loc din întreaga 
lume, fir-ar să fie, taică-său nu numai că îi 
dezactivase puterea cu cătuşele acelea, ci o şi 
dezarmase. Sabia Stelară şi Grăitorul-de-Adevăr se 
aflau acum pe birou, în spatele lui. Împreună cu 
telefonul ei. 

Deşi rămase așezată pe podea, Bryce îşi ridică 
bărbia. 

- Ruhn şi Hunt sunt în viată? 

În ochii Regelui Toamnei străluci ceva ce aducea a 
silă, de parcă astfel de legături neînsemnate ar fi 
trebuit să fie ultima ei grijă. 

- Îţi trădezi jocul, Bryce Quinlan! 

- Credeam că acum mă cheamă Bryce Danaan! 
exclamă ea, clocotind de furie. 

- Aşa e, în detrimentul spiţei, replică Regele 
Toamnei, cu ochii scânteindu-i. Pe unde ai fost? 

- Au avut reduceri la mall, răspunse Bryce pe un 
ton sec. Ruhn și Hunt mai sunt în viață? 


Regele Toamnei îşi înclină capul și îi măsură din 
priviri tricoul murdar şi colanţii rupți. 

- Am fost informat că nu mai erai pe planeta asta. 
Unde te-ai dus? 

Bryce rămase tăcută. 

Tatăl ei surâse. 

- Cred că pot să adun unu cu unu, spuse el. Te-ai 
întors dintr-o altă lume şi ai adus cu tine un pumnal 
care se potriveşte cu Sabia Stelară. E pumnalul din 
profeție, nu-i aşa? întrebă el, cu ochii sticlindu-i de 
lăcomie. Nu a mai fost văzut aici de la Primele 
Războaie. Dacă ar fi să ghicesc, ai reușit să ajungi 
într-un loc în care îmi doresc de multă vreme să 
merg. 

Aruncă o privire la planetariul care ticăia 
deasupra lor. 

- S-ar putea să vrei să te mai gândeşti înainte să 
iți faci bagajele, spuse Bryce. Cei de acolo nu sunt 
foarte amabili cu ticăloșii. 

- Din câte văd, călătoria ta nu ţi-a afectat gura aia 
obraznică! 

Bryce îi aruncă un zâmbet dulce ca mierea. 

- Şi eu văd că ai rămas un ticălos desăvârşit! 

Regele Toamnei își ţuguie buzele. 

- În locul tău, aş avea grijă, spuse el, pornind spre 
ea. Nimeni nu ştie că eşti aici. 

- Îţi iei ostatică propria fiică. Eşti un tată grozav, 
ce să zic! 

- Consideră-te oaspetele meu până când găsesc 
de cuviinţă să te eliberez. 

- Lucru care se va întâmpla când anume? întrebă 
ea, fluturând din gene cu o inocenţă exagerată. 

- După ce primesc asigurările pe care le vreau. 

Cu mișcări teatrale, Bryce se lovi peste bărbie, 
dusă pe gânduri. 

- Ce zici de asta: tu îmi dai drumul, iar eu nu te 
ucid, naibii, pentru că m-ai ținut din treabă? 

Se auzi un râset înfundat, înspăimântător. Cum 
de iubise mama ei o astfel de reptilă cu sânge rece? 


- Am pecetluit deja vrăjile de apărare din jurul 
vilei şi mi-am trimis servitorii şi santinelele de aici. 

- Vrei să spui că vom găti noi doi? 

Tatăl ei continuă să o fixeze cu acea privire 
intensă. 

- Nimeni nu va ști că te-ai întors în lumea asta 
decât după ce găsesc eu de cuviință să fac cunoscut 
un astfel de fapt. 

- Şi apoi le vei spune Asterilor? întrebă ea, cu 
inima tresăltându-i. 

Nu putea lăsa să se întâmple așa ceva. 

Tatăl ei zâmbi din nou. 

- Asta depinde întru totul de tine. 


Ithan alergă până la istovire, ajungând, în cele din 
urmă, la poarta estică a Oraşului Semilunii, situat la 
sute de kilometri depărtare de docul din Iona, unde 
îi lăsase pe Tharion și pe ceilalți. 

Asasinul semenilor tăi! Ucigașule! 

Fă-ţi fratele mândru! 

Nu reuşise să se urce în barca aceea. Mai degrabă 
s-ar fi aruncat în mare decât să ajungă la bordul ei, 
decât să navigheze spre soare-răsare și să lase toate 
astea în urma lui. 

Ketos era în stare, poate, să lase în urmă 
consecinţele acţiunilor lui, însă el, than, nu putea să 
facă așa ceva. 

În lumina aurie a soarelui-apune, Orașul 
Semilunii fremăta ca de obicei, neştiind ce făcuse 
Ithan şi cum se schimbaseră toate. 

Străbătu oraşul pe ocolite, luând-o prin FiRo, pe 
Bulevardul Central, în loc să se ducă direct spre 
Istros, prin Moonwood. Dacă avea să vadă un alt 
lup în momentul acela... 

Nu voia să se gândească la ce ar fi făcut. La ce ar fi 
spus. 

Ar fi putut să se piardă în mulțimea care forfotea 
la ora de vârf, dar optă pentru aleile şi străduțele 
lăturalnice de pe lângă Bulevardul Central, iar apoi 


se îndreptă spre sud, pe Strada Principală. Trecând 
în fugă pe lângă Poarta Inimii, nu îi aruncă nici 
măcar o privire. Şi nici nu își îngădui să privească 
spre est, spre vechiul apartament al lui Bryce și al 
Danikăi, atunci când trecu pe lângă el. 

Privi doar în față, spre râul care era tot mai 
aproape. Spre Docul Negru de la capătul străzii. 

În ciuda faptului că navetiștii de seară se 
îmbulzeau în restul orașului, Docul Negru era tăcut 
şi gol, învăluit în ceață. Mai în jos, pe chei, plângeau 
câteva persoane îndoliate, aşezate pe bănci, dar 
nimeni nu se afla pe doc. 

Ithan nu putu să privească mai departe prin ceaţă, 
spre Cantonul Oaselor. 

Fă-ţi fratele mândru! 

Se rugă în gând ca bietul Connor să nu se uite la 
el de dincolo de râu. 

Ithan își luă forma humanoidă, iar apoi merse de- 
a lungul debarcaderului, spre vest. Ştia unde era 
intrarea... Toată lumea ştia. 

Desigur, nimeni nu mergea vreodată acolo. 
Nimeni nu îndrăznea. 

Uşa mare şi neagră era plasată în mijlocul unei 
clădiri de marmură la fel de negre: o simplă fațadă. 
Clădirea aceea fusese construită după modelul unui 
mausoleu complex. Uşa era punctul central, motivul 
principal al existenţei întregului edificiu, având 
menirea de a-i duce pe oameni nu în clădire, ci sub 
ea. 

Nimeni nu stătea de pază la ușă. Ithan se gândi că 
nici nu era nevoie de aşa ceva, fiindcă cei care ar fi 
vrut să jefuiască locul ăsta meritau tot ceea ce îi 
aştepta înăuntru. 

Uşa neagră era acoperită de străvechi însemne 
primitive, ca niște zgârieturi făcute de unghii ale 
unor făpturi neomenești. Din centrul ei îl privea o 
gravură a unui craniu umanoid, cu coarne, 
înconjurat de flăcări. 


Ithan ciocăni în gravură, lovi cu degetele acel chip 
grotesc o dată şi încă o dată, făcând să se audă un 
sunet metalic, înăbușit. 

Uşa se deschise, tăcută ca un mormânt. De partea 
cealaltă găsi doar întuneric şi o scară lungă şi 
dreaptă, care ducea în beznă. 

Ziceai că era Hel pe Midgard. 

Intrând, Ithan nu simţi nimic şi avu impresia că el 
însuşi nu mai însemna nimic. Uşa se închise în 
urma lui, întemniţându-l într-o noapte densă, 
nesfârşită. 

Întemniţându-l în Casa Focului și a Umbrei. 


CAPITOLUL 30 


Dacă Regele Toamnei  gătea, într-adevăr, 
mâncarea servită la masă, atunci Bryce trebuia să 
recunoască cinstit că el nu era un bucătar rău. Pui la 
rotisor, fasole verde și felii groase de pâine aşteptau 
pe masa de marmură din vasta sufragerie a vilei. 

Se părea că ea ajunsese acolo pe la ora trei după- 
amiaza, într-o zi de vineri. Nu reușise să scoată 
decât acea informaţie de la taică-său, în timp ce el o 
condusese într-un dormitor de la etajul al doilea. 
Însă nu îi spusese şi data, ori măcar luna. Sau anul. 

O năpădise o senzaţie de greață uleioasă. Ultima 
dată, Hunt fusese ţinut prizonier în temniţele 
Asterilor ani întregi... Oare tot acolo era? Oare era 
măcar în viață? Dar Ruhn? Dar familia ei? 

Nimic din dormitorul acela, un amestec elegant, 
chiar dacă şters, de marmură şi de mobilă tapiţată 
excesiv, nu o ajuta să răspundă la acele întrebări. 
Voind să o rupă cu totul de lume, tatăl ei îi 
interzisese uitatul la televizor. De asemenea, Bryce 
nu mai avea telefon - nici măcar o linie fixă. 


Ferestrele, întinse de la podea până la tavan și 
orientate spre o curte interioară ce adăpostea o 
grădină cultivată cu lavandă, erau acoperite de o 
peliculă ce bloca vederea din exterior. Privind cerul, 
Bryce văzuse o bulă iridescentă, ce acoperea locul în 
întregime: vrăji de apărare, asemenea celor create de 
Fee pentru a-şi izola teritoriul în timpul atacului din 
primăvară. 

Însă în minte îi răsunară strigătele de implorare 
pe care le scoseseră părinţii Fee în timp ce Silene le 
închisese poarta spre lumea lor de baştină, lăsându- 
le copiii la cheremul cruzimii Asterilor. 

lar acum, câteva ore mai târziu, şedea la masa 
masivă din sufragerie, față în față cu tatăl ei. Între 
timp, făcuse un duş şi se îmbrăcase cu o pereche de 
blugi şi cu un tricou pe care i le dăduse el. Și nu 
putea decât să spere că cele două piese de 
îmbrăcăminte nu rămăseseră în posesia tatălui ei 
după ce fuseseră abandonate de cine ştie ce femeie 
cu care acesta avusese vreo aventură. 

- Aşadar, ăsta e planul? întrebă ea. Mă ţii închisă 
aici până când mă plictisesc atât de tare, încât îţi 
spun totul? Sau vrei să mă privezi de informaţii ca 
să îți fac mărturisiri complete, în schimbul unor 
veşti despre Hunt? 

Tatăl ei tăie puiul cu o precizie ce dădea indicii 
limpezi despre maniera în care se ocupa de inamicii 
lui. Apoi regele oftă pe nas. 

- Eşti încă în viaţă, ceea ce înseamnă că gazdele 
tale din cealaltă lume sunt foarte tolerante cu 
prostiile ireverenţioase care pot să le iasă unora pe 
gură. 

- În general, asta se numește farmec. 

Tatăl ei sorbi din vin. 

- Cât timp ai petrecut acolo? 

- Spune-mi despre Ruhn şi Hunt. 

Tatăl ei sorbi iarăși din vin. 

- Nici măcar n-a fost o încercare bună de a mă 
surprinde, astfel încât să îţi răspund. 


- Ştii ce? Numai un ticălos mârşav ar ţine 
informaţia asta pentru sine! 

Tatăl ei lăsă din mână paharul cu vin. 

- Uite cum vor decurge lucrurile, Bryce Quinlan. 
Pentru fiecare întrebare la care îmi răspunzi, vei 
primi și tu răspuns la una dintre întrebările tale. 
Dacă simt că minţi, nu îţi voi răspunde. 

- Să ştii că tocmai ce m-am ţinut de jocul ăsta cu 
cineva şi mai îngrozitor decât tine - da, ştiu, vorbele 
mele te şochează - și nu s-a terminat prea bine 
pentru ea. Aşa că ţi-aş propune să sărim peste 
sesiunea de întrebări şi răspunsuri și să îmi spui ce 
vreau să ştiu. 

Tatăl ei se mulțumi să o privească în tăcere. Era 
dispus să stea acolo toată noaptea, fir-ar să fie! 

Bryce bătu cu piciorul în podeaua de marmură. 

- În regulă. 

- Chiar ai ajuns în lumea de baştină a Feelor? 

- Da. 

Lui începu să îi zvâcnească un mușchi al 
maxilarului. 

- Athalar şi Ruhn sunt încă în viață. 

Bryce încercă să nu lase să se vadă cât era de 
uşurată. 

- Cât timp...€ 

Tatăl ei ridică un deget. 

- E rândul meu. 

Ticălosul! 

- Cum era lumea lor? 

- Nu ştiu... Am văzut doar o celulă, niște tuneluri 
şi ceva caverne. Dar... părea a fi liberă. Cel puţin, de 
Asteri, spuse ea, iar apoi, pentru că știa că avea să Îl 
supere, adăugă: Feele de acolo sunt mai puternice 
decât noi. În timpul Saltului, Asterii ne iau o parte 
din putere, fiindcă asta îi hrănește, îi ţine în viaţă. În 
cealaltă lume, Feele îşi păstrează puterea pură, 
deplină. 

Ar fi putut să jure că el pălise un pic la față, chiar 
şi în lumina aurie, flatantă, a celor două candelabre 


de fier identice care atârnau deasupra lor, lucru care 
o făcu să se înfumureze mai tare decât se așteptase. 

- Cât timp am fost plecată? întrebă ea. 

- Cinci zile. 

Deci  cronologiile celor două lumi erau 
asemănătoare. 

- ŞI... 

- Ce ai aflat cât timp ai fost acolo? 

Cum ar fi putut să îi răspundă? Să îi spună 
adevărul... 

- Încă procesez informaţiile. 

- Nu e un răspuns acceptabil. 

- Am aflat, se răsti ea, că cele mai multe dintre 
Fee, indiferent de lumea în care se află, tind să fie 
nemernice şi egoiste! 

Tatăl ei ridică din sprâncene. 

- Chiar așa? 

Bryce îşi încrucişă braţele. 

- Să zicem doar că ştiu o femeie care ar putea să 
te şteargă de pe faţa pământului fără să depună nici 
cel mai mic efort. 

Totuşi, Nesta nu o omorâse. Bryce pusese asta pe 
seama norocului, dar era posibil ca războinica s-o fi 
cruțat, pur şi simplu. Nesta nu semănase câtuşi de 
puţin cu Silene sau Theia. 

Nu mai conta acum, însă gândul acela îi stăruia în 
minte. 

- Asta tot nu-mi răspunde la întrebare. Cu 
siguranță că te-ai dus în lumea aceea cu un motiv... 
Ce ai aflat? 

- Unu la mână, am ajuns acolo din întâmplare. 
Doi la mână, practic ţi-am răspuns deja la întrebare, 
aşa că data viitoare fii mai explicit! 

O expresie întunecată, ucigătoare, străbătu chipul 
tatălui ei. 

- Cum... 

Bryce ridică un deget, imitându-l. 

- Ce s-a întâmplat după ce am plecat? 


La vederea degetului ei ridicat, lui i se aprinseră 
ochii chihlimbarii, fiindcă îl iritau siguranţa de sine 
şi îndreptăţirea cu care i se adresa Bryce, situația 
fiind înrăutățită de faptul că toate astea veneau din 
partea unei femei. 

Însă păru să își astâmpere furia și îşi luă, la rândul 
lui, o mină trufașă, dând impresia că savura veştile 
proaste pe care avea să i le dea, după cum se purtase 
şi ea mai devreme. 

- Asterii i-au aruncat pe Athalar şi pe fratele tău 
în temniță și au reuşit să ascundă informaţiile 
despre cele petrecute la palat. Ne-au spus doar 
nouă, celor care trebuia să ştim despre ceea ce s-a 
întâmplat, povesti el, terminându-șşi de băut vinul. 
Le-ai luat pe acele Fee în Midgard, cu tine? 

- Le-ai văzut sosind aici, cu mine? 

Nu era cazul să îi spună că nu se despărţise de ei 
în termeni tocmai buni. Probabil că Azriel ar fi ucis- 
o dacă ar fi rămas acolo chiar şi o clipă în plus. 

Bryce își trânti antebraţele pe masă, iar cătușele 
gorsiene zăngăniră în clipa în care se loviră de 
marmura rece. 

- Aşadar, ştiind că Ruhn e în temniţele Asterilor 
de cinci zile, tu nu ai făcut nimic ca să îl ajuţi? 

- Ruhn merită tot ce va primi. Şi-a ales soarta. 

Bryce îşi strânse din pumni, înfigându-şi unghiile 
în carne. 

- La naiba, e fiul tău! 

- Pot să am şi alți fii. 

- Nu şi dacă te ucid! strigă Bryce, simțind cum o 
pâclă albă, pe care o cunoştea foarte bine, îi 
împăienjeni vederea. 

Tatăl ei surâse, de parcă l-ar fi amuzat să observe 
că furia primitivă a Feelor se amesteca, la urma 
urmei, cu o mânie pur omenească. 

- Semeni atât de mult cu mama ta! exclamă el, 
afişând un zâmbet plin de superioritate, iar apoi 
adăugă: Despre soarta ei nu ai întrebări? 


- Stiu că, dacă i s-ar întâmpla ceva rău, nu ai 
putea să nu îmi spui, fiindcă ţi-ar plăcea prea mult 
să o faci. De ce i-au păstrat Asterii în viaţă pe Hunt 
şi pe Ruhn? 

- Cred că e rândul meu. 

- Ba eu cred că e rândul meu. „Despre soarta ei nu 
ai întrebări?“ se pune ca întrebare, nemernicule! 

Ochii tatălui ei scânteiară, de parcă, fără să vrea, 
ar fi fost amuzat... şi impresionat. 

- Prea bine. 

- De ce i-au ţinut în viață pe Hunt şi pe Ruhn? 

- Ca să îi folosească împotriva ta, presupun, deși 
nu pot să fiu sigur de asta, răspunse regele, iar apoi 
își mai turnă nişte vin, care, în lumina tot mai slabă 
a asfinţitului, luci precum sângele proaspăt. Spune- 
mi despre cuţit, adăugă el. Este cel din profeţiile 
noastre, frate cu Sabia Stelară? 

- Chiar el. Se numeşte Grăitorul-de- Adevăr. 

Regele dădu să spună ceva, dar Bryce bătu cu 
degetele în masă. Mai bine să afle cum stăteau 
lucrurile, pe unde ar fi putut să fie aliaţii lor... dacă 
supraviețuiseră. 

- Care e starea lui Ophion? întrebă ea. 

- De la atacul asupra laboratorului, nu au mai fost 
altele. Ai tăi aproape că au rămas fără oameni. 
Ophion este, practic, mort. 

Bryce se forță să nu tresară. 

Regele Toamnei bău iarăşi din vin. În ritmul ăsta, 
avea să golească sticla înainte ca soarele să apună de 
tot. 

- Cum ai obținut pumnalul? 

- L-am furat, răspunse Bryce, surâzând în clipa în 
care tatăl ei se încruntă, scârbit. Dar ceilalți prieteni 
ai mei... sunt în viață cu totii? 

- Dacă trădătorul ăla de Cormac se număra 
printre ei, atunci, nu. Însă ceilalți, din câte am auzit, 
sunt bine, mersi. 

Bryce ameți. Cormac era... 

- Ai furat pumnalul ca să împlinești profeția? 


Bryce ridică din umeri cu o nonşalanţă pe care nu 
o simţea, de fapt, iar apoi puse jos furculița. 

- M-am săturat de jocul ăsta! 

Cormac era mort. Oare murise în acea zi, în 
laborator, sau se întâmplase după aceea? În 
temnițele Asterilor, poate, interogat de ei? Sau 
fusese trimis pur şi simplu acasă, la ticălosul lui de 
tată, Regele Avallenului, care îl sfârtecase în bucăţi 
pentru că îi dezonorase numele? 

Regele Toamnei zâmbi de parcă ar fi câștigat. 

- Atunci, poți să pleci. Ne vedem mâine. 

Forţându-se să ignore mâhnirea care o rodea, 
Bryce întrebă: 

- Pentru ce anume? 

- Nu mi-ai răspuns la ultima întrebare, aşa că 
presupun că nici eu nu am de ce să îţi răspund la 
asta, nu-i aşa? 

- Lua-te-ar naiba! 

Tatăl ei se mulţumi să își încline capul, iar apoi 
reîncepu să mănânce în tăcere. 


Ithan cobori treptele scării Casei Focului și a 
Umbrei învăluit într-o beznă atât de adâncă, încât 
nici măcar el, cu privirea ochilor lui de lup, nu 
putea să o străpungă. 

Nu auzise niciodată nimic despre ce anume se afla 
la capătul scărilor, dar ştia prea bine că rămăsese 
fără opţiuni. 

Pierduse socoteala timpului. Aerul era dens și 
uscat. Ca un mormânt. 

Ecoul iscat de târșâitul tenişilor lui pe trepte 
reverbera în pereţii negri. Ithan se forță să vadă ceva 
în beznă, însă în zadar. Nu ar fi ştiut dacă treptele se 
sfârșeau cumva în gol. Nu ar fi avut parte de nici un 
avertisment. 

În cele din urmă, chiar nu avu parte de nici un 
avertisment. Însă nu în privința unei căderi. Se izbi 
cu capul de un perete, iscând un zăngănit metalic. 
Ricoșă, înjurând... 


O lumină blândă, aurie, pătrunse prin casa 
scărilor. 

Ithan nu se izbise de un perete, ci de o uşă, iar 
dincolo de ea, proiectată în lumină, se vedea silueta 
subţire a unei femei. El îi recunoscu vocea înainte să 
îi vadă limpede chipul. Vicleană, cultivată, plictisită. 

- Ei bine, e şi ăsta un fel de a bate la ușă, mormăi 
Jesiba Roga. 


CAPITOLUL 31 


Jesiba Roga îl conduse pe Ithan printr-o încăpere 
subterană de piatră neagră, luminată doar de focuri 
ce trosneau în vetre cu formă de boturi căscate, 
pline de colti. În faţa acelor şeminee stăteau tolăniți 
draki de diverse nuanțe, vampyri care beau sânge 
din pocale și daemonaki în costume de oameni de 
afaceri, care tastau la laptopuri. 

Un loc straniu de... normal. Ca un club privat. 

La o adică, chiar era un soi de club privat. Sediul 
oricărei Case era deschis pentru toți membrii 
acesteia, oricând. Unii dintre membri alegeau să 
locuiască în sedii, cei mai mulţi dintre aceştia fiind 
cei care se ocupau de operaţiunile zilnice ale Casei, 
dar alții veneau pur şi simplu să îşi petreacă timpul 
acolo, să se întâlnească unii cu alţii sau să se 
odihnească. 

lthan, spre rușinea lui, nu fusese niciodată în 
sediul Casei Pământului și a Sângelui din 
Lunathion. Nu fusese nici la sediul ei principal, în 
Hilene. Îşi amintea că Bryce mersese acolo în 
copilărie, însă nu își aducea aminte alte detalii. 

lthan o urmă pe Jesiba prin încăperea lungă, 
trecând pe lângă indivizi care abia dacă îl priviră. 


Apoi intrară pe nişte uşi de lemn negru, gravate cu 
sigiliul în formă de craniu cu coarne al Casei. 

Nu ştia la ce se aşteptase. La o sală de consiliu, la 
un birou simandicos... 

În nici un caz la barul elegant, de onix, luminat în 
nuanțe de albastru-închis, precum miezul unei 
flăcări. Un cvartet de jazz cânta pe o scenă mică, 
aşezată sub o arcadă în partea din spate a sălii. Se 
mai aflau acolo şi numeroase mese înalte, orientate 
spre arcadă, ale căror elemente decorative de sticlă 
străluceau în acea lumină albastră. Însă Roga se 
îndreptă direct spre barul făurit din obsidian, în faţa 
căruia se afla un şir de taburete înalte, aurite. 

La bar servea o femeie draki cu solzi aurii, 
îmbrăcată într-o rochie neagră, transparentă, care o 
salută din cap pe Roga. Farmazoana îi răspunse la 
salut înclinând uşurel din cap, iar apoi se aşeză şi 
bătu cu palma în taburetul de lângă ea, poruncindu- 
i lui Ithan: 

- Sezi! 

Auzind acea comandă care se referea fără 
înconjur la natura lui canină, Ithan se încruntă la 
farmazoană, dar apoi se supuse. 

O clipă mai târziu, barmaniţa împinse spre ei 
două pahare fumegânde, închise la culoare. Jesiba îl 
bäu pe al ei dintr-o singură mişcare, după care 
spuse, în timp ce din gură îi ieșeau jeturi de fum: 

- Am crezut că, atunci când mi-au zis că lthan 
Holstrom cobora treptele de la intrare, portarii 
fumaseră prea multă rădăcină-voioasă! 

lthan se uită în paharul lui, la lichidul 
chihlimbariu care arăta şi mirosea a whisky, deşi nu 
mai văzuse niciodată whisky din care să iasă fum. 

- 1 se spune spectacol de fum, îl lămuri Roga cu 
voce tărăgănată. Whisky, ghimbir ras şi un strop de 
magie draki, ca să arate elegant. 

Ithan o crezu pe cuvânt şi dădu pe gât restul 
băuturii. Aceasta îl arse până în stomac, 
străbătându-i vidul lăuntric. 


- Deci, spuse Roga, judecând după iuțeala cu care 
ai băut şi după simplul fapt că eşti aici, pot să 
presupun că... nu îţi merge bine. 

- Am nevoie de un necromant. 

- Şi eu am nevoie de o asistentă nouă, dar ai fi 
surprins să afli că pe lume se găsesc extrem de 
puţini asistenți competenţi. 

Ithan se încruntă. 

- Vorbesc serios! 

Roga îi făcu semn barmaniţei să le mai dea un 
rând de băuturi. 

- Şi eu la fel. De când Quinlan m-a părăsit ca să 
lucreze la Arhivele Feelor, sunt îngropată de vie în 
hârţogăraie. 

lthan era destul de convins că nu aşa se 
derulaseră lucrurile între Bryce şi Jesiba, dar spuse: 

- Uite ce e, nu am venit ca să vorbesc cu tine... 

- Aşa e, dar ești al naibii de norocos că portarii 
m-au chemat pe mine să mă ocup de tine şi nu pe 
altcineva. Dacă în locul meu venea una dintre 
vampe, se prea poate ca până acum să fi gustat deja 
din tine. 

Făcu semn din cap spre cea mai apropiată masă 
înaltă din spatele lor, la care stăteau două blonde 
superbe, îmbrăcate în rochii negre, mulate, fără 
băuturi în faţa lor. Îi priveau cu atenţie pe cei din 
încăpere, de parcă s-ar fi uitat la un meniu. 

Ithan își drese glasul. 

- Am nevoie de un necromant, repetă el. Imediat. 

Jesiba oftă și, cu o mișcare a capului, îi mulțumi 
barmaniţei care îi împinse în faţă încă un spectacol 
de fum. 

- Fratele tău e mort de prea multă vreme. 

- Nu pentru fratele meu, răspunse Ithan, ci 
pentru altcineva. 

De data aceasta, Jesiba bău lent, iar de pe buze îi 
ieşi fum la fiecare înghițitură. 

- Orice ar fi, puiuţ, te-aș sfătui să te împaci cu 
ideea că persoana respectivă e moartă. 


- Nu am cum să mă împac cu asta! se răsti Ithan. 

Ar fi putut să jure că paharele zăngăniră, că 
cvartetul de jazz ezită şi că cele două vampe se 
întoarseră din nou spre el. Jesiba le aruncă o privire 
şi cu toții își văzură din nou de treburile lor. 

- Pe cine ai ucis? întrebă Jesiba cu voce atât de 
scăzută, încât abia se auzi. 

Lui lthan i se strânse gâtlejul. Nu putea să 
respire... 

- Holstrom! spuse ea, iar ochii îi străluciră 
precum flăcările lumânărilor înfipte în sfeşnicele 
din spatele barului. 

Ithan nu avea cum să repare lucrurile, cum să le 
desfacă. Era un trădător, un ucigaș și... 

- Pe cine trebuie să învii? întrebă Roga pe un ton 
glacial. 

Ithan se forță să o privească în ochi, să înfrunte 
fapta pe care o săvârşise. 

- Pe o moștenitoare Fendyr pierdută. 


- Presupun că mâncarea de seara trecută a 
constat, de fapt, în resturi reîncălzite, dacă iaurţelul 
ăla de doi bani pe care mi l-ai lăsat azi-dimineaţă la 
ușă se pune ca mic-dejun, îi spuse Bryce Regelui 
Toamnei, trântindu-se într-un fotoliu de piele roşie 
şi privind spre planetariul ce îşi continua păcănitul 
monoton. 

Tatăl ei, care se afla de cealaltă parte a biroului 
supradimensionat, o ignoră. 

- Cât mă vei ţine aici? 

- Ne-am apucat iarăşi de jocul întrebărilor? 
Credeam că te-ai săturat de el seara trecută. 

Regele, al cărui păr roșcat alunecase peste umăru- 
i lat, nu își ridică privirea de la ce scria. 

Bryce strânse din dinți. 

- Încerc doar să îmi dau seama cât timp mai am. 

Stiloul lui auriu - la naiba, chiar un stilou! - 
lunecă mai departe pe hârtie. 


- Dacă micul-dejun pe care ţi l-am oferit este 
inadecvat, voi face cumpărături. 

Bryce își încrucişă picioarele; fotoliul de piele 
scârțâi în clipa în care ea se lăsă pe spate. 

- Ia te uită la tine: găteşti şi faci cumpărături. 
Aproape că s-ar zice că ești un adult funcţional, nu 
un pici răzgâiat! 

Umerii tatălui ei se încordară, întinzându-i peste 
piept materialul tricoului gri pe care îl purta. 

Bryce arătă spre planetariu. 

- Astronomul a spus că ţi l-au făcut niște meşteri 
din Avallen. Ce lux! 

Auzind de Astronom, Regele Toamnei miji din 
ochi, dar nu îşi ridică privirea din hârtia lui. Bryce 
continuă: 

- A spus că menirea planetariului e să ne facă să 
ne punem întrebări fundamentale despre noi înșine, 
ca, de pildă, cine suntem şi de unde venim. Îmi vine 
greu să cred că stai aici toată ziua și că te gândeşti la 
lucruri atât de profunde. 

Tatăl ei se opri din scris. 

- Spiţele de Fee slăbesc deja de câteva generații. 
Toată viaţa am investigat motivul pentru care se 
întâmplă asta. Planetariul a fost construit în 
încercarea de a răspunde la o astfel de întrebare. 

Bryce îşi suflă peste unghii. 

- Mai ales după ce eu, draga de mine, am devenit 
o Prinţesă Născută din Stele în toată regula, nu-i 
aşa? 

Tatăl ei apucă mai strâns stiloul, îndeajuns de 
strâns încât Bryce să se minuneze că placajul de aur 
nu se sfărâmă. 

- Cu mult înainte să te naști tu, mă întrebam de 
ce slăbesc spițele noastre. 

- De ce? Cui îi pasă? 

În cele din urmă, el își înălță capul, cu privirea 
rece şi moartă. 

- Îmi pasă dacă poporul nostru slăbeşte. Dacă 
devenim mai prejos de îngeri, de metamorfi, de 


vrăjitoare. 

- Aşadar, problema asta are de-a face cu egoul 
tău. 

- Are de-a face cu supraviețuirea noastră. Feele au 
un statut favorabil în faţa Asterilor. Dacă puterea 
noastră slăbeşte, Asterii nu vor mai fi interesaţi să 
ne conserve statutul cu pricina. Alţii se vor strecura 
ca să ia ce avem noi, precum niște prădători ce dau 
târcoale unui stârv. lar Asterii nu vor mişca un 
deget ca să îi oprească. 

- De asta tu şi Morven aţi uneltit ca eu şi Cormac 
să fim împreună? 

- Regele Morven a observat și el că puterea 
noastră slăbeşte, doar că el îşi permite luxul de-a se 
ascunde în spatele ceţii din Avallen. 

Bryce bătu darabana cu degetele pe brațul neted 
al fotoliului. 

- E adevărat că Asterii nu pot să pătrundă prin 
ceața care înconjoară Avallenul? 

- Morven este aproape convins că nu pot, deși nu 
ştiu dacă Rigelus a încercat vreodată să treacă de 
bariere. 

Regele aruncă o privire la ferestrele înalte din 
stânga lui, privind afară, la cupola vrăjită pe care o 
închipuia bula iridescentă ce scânteia deasupra 
măslinilor şi a lanurilor de lavandă. Era singura 
barieră în spatele căreia putea spera să se ascundă 
vreodată. 

Bryce îşi cântări opţiunile şi, în cele din urmă, 
îndrăzni să întrebe: 

- Termenul de loc subțire îţi spune ceva? 

Tatăl ei își înclină capul și, fir-ar să fie, o sperie cât 
de mult semăna mișcarea aceea cu cea pe care 
obișnuia să o facă ea. 

- Nu. Ce e? 

- Doar un termen pe care l-am auzit la un 
moment dat. 

- Minţi. Ai aflat despre el în lumea de baștină a 
Feelor. 


Poate că n-ar fi trebuit să întrebe. Poate că era 
prea periculos să îi fi dezvăluit asta. Periculos nu 
pentru ea, ci pentru lumea din care plecase. Bryce 
se opri din bătut darabana și își întinse palma peste 
braţul de piele rece şi neted. 

- Am auzit doar termenul, nu și definiţia lui. 

Tatăl ei o privi, simțind că îl mințea şi de data 
asta, însă ochii îi scânteiară de ceva ce aducea a 
admiraţie. 

- Sfidătoare până în măduva oaselor! 

Rămânând așezată, Bryce se prefăcu a face o 
jumătate de plecăciune. 

Regele Toamnei continuă, învârtind, absent, 
stiloul între degete: 

- Am ştiut mereu că mama ta ascundea ceva în 
privința ta. S-a străduit din răsputeri să te ascundă 
de mine. 

- Poate pentru că ești un sociopat? 

Degetele lui se încordară iarăși pe stilou. 

- Ember m-a iubit cândva. Doar ceva 
extraordinar ar fi stins acea dragoste. 

Bryce îşi propti bărbia în pumn, afişând o 
curiozitate inocentă. 

- Cum ar fi faptul că ai lovit-o? Ceva extraordinar 
de genul ăsta? 

Peste umerii regelui şi în părul lui lung se 
prelinseră dâre de foc, însă el spuse, fără emoție: 

- Să nu deschidem subiecte vechi. Ţi-am spus 
părerea mea despre asta. 

- Da, îţi pare atât de rău că ai făcut-o! Atât de rău, 
încât acum ai făcut întocmai lucrul de care mama s- 
a temut de la bun început: m-ai încuiat în vila ta. 

Tatăl ei arătă spre ferestre. 

- Ţi-a trecut prin minte că aici, ascunsă de lume 
şi de ochi iscoditori, eşti în siguranță? Că dacă ar fi 
aflat oricine de pe Midgard că te-ai întors, vestea 
aceasta ar fi ajuns curând la cei din Palatul Etern, iar 
acum ai fi fost moartă? 

Bryce îşi duse mâna la piept. 


- Îmi place la nebunie felul în care te dai drept 
salvatorul meu... Serios vorbind, ai nota zece 
pentru efortul depus, dar haide să terminăm cu 
aiurelile! Mă ţii închisă aici pentru că vrei ceva de la 
mine. Ce anume? 

Tatăl ei nu îi răspunse, ci se răsuci și ajustă o 
setare a unui dispozitiv ce aducea a prismă. În urma 
ajustării, lumina soarelui scăldă toate planetele ce 
compuneau planetariul. 

O prismă - opusul a ceea ce făcuse ea, servindu- 
se de puterile ei. Ea condensase lumina, în timp ce 
prisma o fracturase. 

Bryce îşi privi mâinile, atât de palide în 
comparaţie cu fotoliul de piele de un roșu sângeriu. 
Până în momentul acela, funcţionase pe adrenalină, 
disperare şi bravură. Oare cum reuşise să îşi 
transforme lumina într-un laser în acele ultime 
momente petrecute în lumea Feelor? Atunci i se 
păruse că o făcuse intuitiv, dar acum... Poate că era 
mai bine să nu știe. Să nu se gândească la felul în 
care lumina ei părea să semene tot mai mult cu 
proprietăţile puterii distructive a Asterilor. 

- Ruhn mi-a spus că te închizi toată ziua aici, 
căutând tipare, spuse Bryce, dând din cap spre 
planetariu, spre dispozitivul cu funcţie de prismă şi 
spre uneltele aurii de pe birou. Ce soi de tipare? 
întrebă ea. 

Ea şi Ruhn râseseră copios pe seama asta: mărețul 
Rege al Toamnei era doar un teoretician al 
conspiraţiilor. Ruhn, chicotind, se întrebase ce 
credea regele că avea să găsească, iar apoi tot el 
venise cu răspunsul: că universul juca x şi zero la 
scară largă. 

Amintindu-şi, Bryce simţi cum i se strângea 
inima. 

Regele Toamnei își mai făcu o notiță, scârțâitul 
stiloului fiind prea zgomotos în tăcerea apăsătoare. 

- De ce aș avea încredere că o copilă cu gura 
mare, fără pic de discreţie, ar putea să îmi păstreze 


secretele? 

- E un secret, aşadar? Vrei să spui că ar fi la 
mijloc niște chestiuni controversate? 

Chipul lui arătos se schimonosi de dispreţ. 

- l-am cerut cândva fratelui tău să îmi ofere o 
sămânță din lumina lui stelară. 

- Ce scârbos! Nu îi spune așa! 

Nările tatălui ei se umflară. 

- Mica sămânță pe care a reuşit să o obţină mi-a 
permis să folosesc asta într-un mod care mi s-a 
părut... benefic, spuse el, bătând cu palma în 
dispozitivul ce conţinea prisma. 

- Nu mi-am dat seama că era atât de important 
pentru tine să proiectezi curcubeie pe pereti. 

Tatăl ei o ignoră. 

- Dispozitivul ăsta  refractă lumina, 
descompunând-o, ca să îi pot studia fiecare faţetă, 
explică el, arătând spre un dispozitiv asemănător, 
aflat chiar în faţa celuilalt. Iar dispozitivul acela o 
adună din nou într-un singur fascicul. Încerc să 
îmbogăţesc lumina în timp ce aceasta se formează 
din nou. Dacă lumina poate fi descompusă și 
consolidată în cea mai elementară formă a ei, există 
posibilitatea ca, atunci când se formează din nou, să 
o facă într-o versiune mai puternică. 

Bryce nu îi spuse nimic despre pietrele albastre pe 
care le mânuise Azriel, despre cum și ele fuseseră un 
soi de prismă magică, condensându-i şi 
direcționându-i puterea. În schimb, mormăi: 

- lar ăsta e un mod util de a-ţi petrece timpul 
pentru că...? 

Tăcerea lui fu de-a dreptul muşcătoare. 

- Stai să văd dacă pricep! exclamă ea, pregătindu- 
se să numere pe degete. Asterii sunt formaţi din 
lumină. Se hrănesc cu prima lumină. Tu studiezi 
lumina, proprietăţile ei, dincolo de lucrurile pe care 
le cunoaștem deja cu ajutorul ştiinţei... 

Un mușchi prinse să zvâcnească în maxilarul 
regelui. 


- Sunt pe-aproape? întrebă Bryce. Dar dacă ai 
astfel de întrebări despre Asteri, de ce nu le ceri 
chiar lor să te lămurească? mormăi, gânditoare. 
Poate că vrei să foloseşti informaţiile împotriva lor? 

Tatăl ei ridică dintr-o sprânceană. 

- Chiar că ai o imaginaţie bogată! 

- O, categoric! Însă pe vremea când eram copil, 
nu ai fost deloc interesat de mine, iar acum, brusc, 
după ce mi-am dezvăluit lumina magică, vrei să fac 
parte din mica ta familie denaturată! 

- Singurul motiv pentru care sunt interesat de 
tine e spița pe care o vei transmite mai departe. 

- Păcat că Hunt complică partea asta! 

- Mai mult decât îţi dai seama. 

Bryce ezită, dar nu căzu în capcana de a pune 
întrebări despre un astfel de subiect. Continuă cu 
divagaţiile, începând să numere din nou pe degete. 

- Aşadar, fiica ta are puteri ce ţin de lumină, tu 
ești interesat de tipare ale luminii... vrei ca 
informaţiile să nu ajungă la urechile Asterilor..., 
enumeră ea, după care chicoti și își cobori mâna. 
O, nici nu are rost să încerci să negi! strigă, 
oprindu-şi tatăl, care tocmai voia să spună ceva. 
Dacă ai fi vrut să îi ajuţi, m-ai fi dat deja pe mâna 
lor! 

Regele Toamnei zâmbi. Era un zâmbet înfiorător 
de frumos. 

- Chiar că eşti copila mea. Mai mult decât a fost 
vreodată Ruhn. 

- Nu e un compliment! spuse ea, însă continuă, 
mulțumită să îl sâcâie cu bănuielile ei: Vrei să știi 
dacă pot să îi ucid pe Asteri, nu-i aşa? Dacă lumina 
Născută din Stele diferă de lumina lor, şi cum 
anume. Aici intervine planetariul: contemplarea 
originii noastre... a genului de lumină pe care îl 
avem, a felului în care poate să fie folosit ca armă. 

Nările tatălui ei se umflară din nou. 

— Şi ai aflat astfel de lucruri în călătoria ta? 


Bryce atinse cătuşa gorsiană de la încheietura 
mâinii. 

- Scoate-mi cătușele, iar apoi pot să îţi arăt ce am 
aflat. 

Tatăl ei zâmbi cu superioritate şi ridică din nou 
dispozitivul cu prismă. 

- Mai aştept. 

Bryce nu se gândise câtuşi de puţin că tactica ei ar 
fi putut să funcționeze, dar se pare că şi el ştia asta. 
Că era un joc, un dans în doi. 

Ea dădu din cap spre locul de pe birou în care, cu 
o zi în urmă, taică-său lăsase Sabia Stelară și 
pumnalul. Din spusele lui Ruhn, regele rareori 
îndrăznise să atingă sabia. Se părea că era adevă- 
rat, ținând cont de faptul că el nu le mutase de când 
ea aterizase forțat acolo. 

- Haide să vorbim despre cum mai putem să 
adăugăm ceva la portofoliul meu de Prinţesă 
Magică Născută din Stele: am reunit sabia şi 
pumnalul. Am îndeplinit profeția. 

- Nu ştii nimic despre profeție, spuse Regele 
Toamnei, întorcându-se la treburile lui. 

Bryce îl întrebă pe un ton dulceag: 

- Așadar, interpretarea mea e greşită? Atunci când 
pumnalul și sabia se vor reuni, la fel se va întâmpla și 
cu popoarele noastre. Ei bine, am mers în lumea 
noastră de baştină. Am întâlnit câţiva inşi de acolo. 
Le-am adus aminte că existăm şi noi. M-am întors 
aici. Aşadar, două popoare au fost reunite. 

Tatăl ei clătină din cap, de-a dreptul dezgustat. 

- Ştii la fel de puţine despre armele acelea, 
precum ştii despre adevărata ta fire. 

Bryce căscă zgomotos. 

- Ei bine, știu că doar Cei Aleși pot să mânuiască 
armele. Stai aşa... asta înseamnă că tu nu poţi? 
Ultima dată când am verificat... doar eu şi Ruhn am 
primit carnetele de membru ai Celor Aleşi. 

- Ruhn nu are puterea brută care se cere ca să 
mânuiești un astfel de lucru. 


- Dar eu am? întrebă ea pe un ton inocent. De 
aceea mă aflu aici? Vom coopera într-un soi de 
antrenament la care trebuie să mă supun ca să îi 
răpun pe Asteri pentru tine? 

- Cine zice că vreau să scap de Asteri? 

- Ai avut mare grijă să nu spui ce părere ai despre 
Asteri. Ba mă protejezi de ei, ba încerci să te asiguri 
că vor continua să aibă o părere bună despre Fee. 
Care dintre cele două atitudini ale tale e cea sinceră? 

- Nu pot fi amândouă? 

- Cum să nu! Dar dacă vei scăpa de Asteri, atunci 
ai obţine şi mai multă putere decât prin orice 
mașinaţiune care implica mariajul dintre mine și 
Cormac. 

Tatăl ei ajustă un cadran pe dispozitiv, iar lumina 
se mută un milimetru mai la dreapta. 

- Contează cine e la putere, atâta vreme Feele 
supraviețuiesc? 

- Ăăă... da. Una dintre opţiuni înseamnă o 
pacoste  dezlănţuită asupra acestei lumi prin 
intermediul unui parazit. Haide să nu o alegem pe 
asta! 

Tatăl ei lăsă iarăși dispozitivul din mână. 

- Explică-mi cum stau lucrurile cu acest... 
parazit. Ai spus că Asterii ne-ar lua o parte din 
putere prin Salt. 

Bryce se întrebă în gând ce să facă. Regele o privi 
în ochi și îşi dădu seama că stătea în cumpănă. 

Dar cui ar fi putut să îi spună tatăl ei? În 
momentul de față, cu cât ştiau mai mulţi inşi, fie ei 
chiar şi nemernici, cu atât era mai bine. Astfel, 
secretul acela nu avea să moară odată cu ea. 

lar după toate nenorocirile despre care aflase şi 
prin care trecuse... poate că i-ar fi fost de ajutor să 
expună toate piesele deodată. 

Aşa că Bryce îi spuse totul regelui. Tot ce aflase 
despre Asteri, istoria lor, tiparele de hrănire, prima 
lumină şi lumina secundă. O, pe toţi zeii, era mai 
rău atunci când o spunea cu voce tare! 


După ce își sfârși povestirea, se lăsă pe spate în 
fotoliu, conchizând: 

- Deci, practic, pentru Asteri suntem doar un fel 
de bufet uriaş! 

Cât timp Bryce îi împărtăşise toate acele 
informații, regele fusese liniștit şi atent, însă acum 
şopti: 

- Poate că Asterii au luat prea mult, de prea multă 
vreme, de la poporul nostru. De aceea spițele au 
slăbit, generaţie după generaţie. 

O spusese mai mult pentru sine, dar apoi își 
întoarse dintr-odată privirea spre Bryce şi adăugă: 

- Aşadar, toată apa de pe Midgard e contaminată! 

- Nu cred că un filtru te va ajuta, dacă asta 
plănuieşti. 

Regele se încruntă la ea. 

- Dar Feele din cealaltă lume nu suferă de această 
afecţiune? 

- Nu. Pe vremea când au fost stăpâni acolo, 
Asterii încă nu dezvoltaseră metoda asta josnică de 
furt! răspunse ea, iar apoi își frecă tâmplele şi 
adăugă: Dar poate că sabia și pumnalul ar fi în stare 
să ne scape de parazit. Poate că ar trebui să mă lași 
să te străpung cu ele, ca să vedem ce se întâmplă, 
murmură, ca și cum ar mai fi meditat la asta. 

- Nu vei înţelege niciodată cum funcționează! 
răspunse el pe un ton categoric. 

- Deci tu înţelegi? întrebă ea, vădit sceptică. 
Cum? 

- Nu eşti singura care are acces la texte antice. 
Colecţia Jesibei Roga este doar o frântură din a 
mea... şi o frântură din textele care se găsesc în 
Avallen. Am studiat folclorul suficient de multă 
vreme ca să ajung la nişte concluzii. 

- Bravo ţie! Eşti un geniu! 

În vârful degetelor regelui se iviră flăcări - 
aceleași cu care el îl arsese pe Ruhn pe vremea când 
acesta era copil. Bryce se strădui să îşi alunge din 


minte acel gând, chiar în momentul în care taică- 
său o avertiză: 

- În locul tău, nu aș fi atât de impertinentă! 
Supravieţuirea ta depinde întru totul de bunăvoința 
mea. 

Bryce simţi în stomac o senzație de greață acidă. 
Indiferent de jocul sau de dansul în care erau prinşi, 
ea putea să îi cedeze runda asta. 

- O, pe toţi zeii, eşti îngrozitor! 

Tatăl ei luă un alt carnețel aflat în apropiere și îi 
deschise coperta verde. Şi acela era plin de 
însemnări. Notiţele şi comentariile lui pe marginea 
cercetărilor pe care le întreprinsese. Dedesubt se 
afla o stivă de hârtii acoperite, de asemenea, cu 
scrisul lui. 

Răsfoind carneţelul, regele îi spuse lui Bryce cu 
voce egală, inexpresivă: 

- M-am săturat de tine. Pleacă. 


CAPITOLUL 32 


Șoimul lăsă uşa temniței deschisă, iar Hunt ştiu ce 
urma. Li se dădu din nou drumul şi se prăvăliră pe 
podeaua mizerabilă - Ruhn gemând din pricina 
mâinii mutilate —, iar Hunt ştiu că avea să fie de rău. 

Toate acestea, pentru ca el, Hunt, să facă ce voia 
Rigelus. Monstrul urmărea să îi epuizeze voinţa 
încetul cu încetul, să îl chinuie şi să se chinuie 
văzând cum sufereau tovarășii lui, să îl epuizeze 
până în punctul în care să îi implore pe călăi să se 
oprească, oferindu-le orice ca să înceteze, cedând ca 
să îi salveze pe ceilalți doi... 

- Ridicaţi-vă naibii! le porunci Șoimul, din prag, 
în timp ce Mordoc și alţi câţiva lupi intrară în 
încăpere cu paşi apăsaţi. 


Nu așteptară ca Hunt să se supună poruncii 
Șoimului, ci se întinseră după el, iar săgețile argintii 
de pe uniformele lor imperiale scânteiară. 

Hunt îşi arătă dinţii. Văzându-i expresia, 
văzându-l pe însuși Umbra Mortis, nefrânt, câţiva 
dintre lupi se dădură în spate. 

Până şi Mordoc, cu toate acele săgeți argintii de 
pe guler, şovăi, precaut. 

Hunt se ridică, deși picioarele îi tremurau și îl 
durea tot corpul. Aripile abia formate îi zvâcniră, 
încercând să se răsfire cu o furie angelică. Poate că 
totul se întâmpla doar din vina lui, dar nu avea să 
moară fără luptă. 

- Rigelus solicită o audienţă, spuse Șoimul cu 
voce tărăgănată, atingând un ceas de mână invizibil 
de pe încheietura lui subţire. Mai bine să nu îl facem 
pe Sanctitatea Sa să aștepte! 

Hunt nu pricepu cum de reuşiră să se ridice Ruhn 
și Baxian, aflați lângă el, dar cei doi o făcură, 
gemând şi șuierând. Îi aruncă lui Baxian o privire 
cu coada ochiului și văzu că acesta își ținea aripile — 
complet formate, dar la fel de slabe -, strânse astfel 
încât să le protejeze. 

Hunt nu spera mai deloc că aveau să își păstreze 
aripile în ziua aceea, dar să le piardă din nou ar fi 
fost mai bine decât să îl piardă pe Ruhn. Oare Bryce 
l-ar fi iertat vreodată dacă îl lăsa pe Ruhn să moară? 
Oare el s-ar fi iertat vreodată? 

Ştia deja răspunsul. 

Mordoc îndreptă o armă spre capul lui Hunt, iar 
ceilalți lupi îi urmară exemplul şi își îndreptară 
armele spre Baxian și spre Ruhn, în timp ce le 
desprinseră lanţurile din perete. 

Hunt văzu privirea istovită şi chinuită a lui Ruhn. 
Cum naiba aveau să urce chiar şi puţinele trepte 
până la locul în care se afla Șoimul? 

Mi-a părut bine de cunoștință, Athalar. 

Vocea prinţului era înăbuşită, de parcă îl sleia de 
puteri chiar şi consumul de energie necesar 


comunicării telepatice. Sau poate că istovirea asta 
era doar efectul cătușelor de piatră gorsiană. 

Dar, cumva... Ruhn părea să îşi cunoască soarta. 
Şi nu lăsa impresia că ar fi vrut să i se opună. 

- Câte un picior pe rând, prieteni, murmură 
Baxian în clipa în care ajunseră la baza scării. 

Hunt ura faptul că trebuia să se sprijine cu mâna 
de peretele de piatră rece ca să poată urca. Își ura 
respiraţia sacadată, durerea ascuţită din corp, 
efortul depus ca să ridice fiecare picior. 

Însă făcu după cum spusese Baxian: câte un picior 
pe rând. 

Iar apoi Şoimul fu chiar în faţa lor, încă râzând 
batjocoritor. Mordoc şi lupii îşi ţinură armele 
îndreptate spre ei, în timp ce nemernicul de Şoim 
făcu o plecăciune batjocoritoare. 

- Pe aici, prieteni! 

Mordoc chicoti, ticălosul! 

Hunt se împletici pe coridor, ameţit. Cana de 
ciorbă lungă şi pâinea uscată nu erau decât o hrană 
jalnică. Quinlan ar fi făcut o remarcă isteață pe tema 
asta. Parcă o şi auzea strigând la Şoim: 

„Unde-i pizza mea, păsăroiule?“ 

Hunt chicoti, ceea ce îl făcu pe Şoim să îi arunce o 
privire curioasă peste umăr. 

Ruhn se împletici, îndoindu-se într-un unghi 
periculos către podeaua de piatră. Lupii interveniră 
şi îl ridicară înainte să se prăbușească. Prințul își 
târşâi picioarele, împingându-se uşor în podea şi 
încercând să se îndrepte de spate, însă nu reuși. 

Hunt putu doar să privească, neputincios, cum 
doi lupi îl târâră pe Ruhn ca pe un nenorocit de sac. 

Poate că pentru prinţ ar fi fost o binefacere să 
moară. Era un gând îngrozitor, dar... 

- Sper că luăm ascensorul, bombăni Baxian din 
spatele lui. 

Hunt chicoti din nou. Era, pesemne, în pragul 
unei crize de isterie. 


- Taci naibii din gură! se răsti Mordoc, iar Baxian 
mârâi, fără îndoială că în urma unei lovituri pe care 
lupul i-o dădu peste cap și care se adăugă la cele 
îndurate din plin până acum. 

Slavă zeilor, chiar se îndreptau spre puţul 
ascensorului! Parcă la un semn, uşile placate cu aur 
se deschiseră și își făcu apariţia Căprioara, 
îmbrăcată în uniforma ei imaculată. 

- Bună dimineaţa, băieţi! spuse ea cu voce 
cristalină şi cu faţa rece precum moartea, ținând ușa 
deschisă cu mâna-i subţiratică. 

Celălalt braţ îi era prins într-o eșarfă şi bandajat 
din greu. 

- Lidia! exclamă Șoimul, dând din cap spre brațul 
ei rănit. Cum ţi se vindecă arsurile? 

Hunt intră şchiopătând în ascensor, lângă Lidia, și 
se uită lung la eșarfa ei. Oare terminase de făcut pe 
rebela şi revenise la cine era ea cu adevărat? Poate 
că se folosise de foc ca să convingă vreun prizonier 
să vorbească şi apoi devenise puţin prea 
entuziasmată de flacără. Chipul lui Ruhn rămase cu 
totul inexpresiv. Prințul stătea din nou pe picioare, 
îndreptându-se încet spre ascensor. 

- Se vindecă bine, răspunse Lidia. 

Fa se sprijini de panoul cu butoane și ochii aurii îi 
scânteiară. Îl adulmecă pe Baxian, după care îl 
întrebă pe Şoim: 

- Nu ai putut să îi speli mai întâi? 

- Rigelus mi-a poruncit să îi duc imediat, se scuză 
Soimul, îmbrâncindu-l pe Ruhn în ascensor. 

Prințul se izbi de peretele de sticlă din partea din 
spate a cabinei și căzu pe podea, gemând. Șoimul 
dădu să îl împingă și pe Baxian înăuntru, însă 
Copoiul îşi arătă dinţii, iar călăul nu mai încercă să 
îl atingă. Apoi Copoiul, care doar șchiopăta ușor, se 
duse lângă Hunt. 

Cât de multe se schimbaseră din anii aceia 
petrecuţi alături de Sandriel! Şi cât de puţine, în 
acelaşi timp. 


- Mai încap doi! se răsti Lidia la lupi, drept 
pentru care doi soldaţi cu chipuri împietrite intrară 
în ascensor, fiecare dintre ei având cel puţin o 
duzină de săgeți argintii prinse de gulerele 
uniformelor gri. 

Lidia îi porunci lui Mordoc: 

- Aşteaptă-ne sus, în faţa uşilor! 

Mordoc dădu din cap, supus, iar ochii aurii îi 
străluciră la gândul vărsării de sânge ce avea să 
urmeze. Mârâi ceva către ceilalți lupi şi aceştia 
porniră de degrabă spre scări. Cu o încântare 
sălbatică pe chip, Mordoc îi aruncă o ultimă privire 
Lidiei, după care îi urmă pe ceilalţi. 

Lidia aşteptă ca lupii şi căpitanul lor să părăsească 
palierul şi abia după aceea îşi luă mâna de pe uşă. 
Odată închisă, cabina începu să urce, ieşind din 
nivelurile subterane şi pătrunzând în palatul de 
cristal de deasupra. 

O lumină orbitoare îi împunse ochii lui Hunt: 
lumina zilei. Ochii lui, obişnuiţi cu întunericul, nu 
reuşiră să focalizeze imaginea şi, prin urmare, nu îl 
ajutară să distingă nimic în jurul lui. Îşi ridică aripa 
ca să blocheze lumina, mişcarea stârnindu-i o 
durere ascuţită în tot corpul. Ruhn şi Baxian 
șuierară, ferindu-se şi ei de lumină. 

- Doar o mostră din ceea ce vă va face Rigelus, 
chicoti Șoimul. 

Cei doi lupi chicotiră şi ei. 

Hunt îşi cobori aripa și îl privi pe ticălos cu ochii 
mijiţi. 

— Să te ia naiba! 

Pe Hel dacă aveau să îl facă nemernicii ăștia să 
implore şi să se ploconească - pentru viața lui sau a 
lui Ruhn! 

Lidia şopti: 

- Nici eu nu aș fi putut să o spun mai bine, 
Athalar! 

Hunt îşi întoarse privirea către ea, dar nu 
îndeajuns de repede. 


Cu siguranță că nici Șoimul nu privi spre ea 
îndeajuns de repede. 

lar Hunt ştiu că avea să preţuiască momentul 
acela pe vecie: momentul în care Lidia Cervos își 
scoase arma şi o descărcă drept între ochii 
Șoimului. 


CAPITOLUL 33 


Ruhn fu conștient doar de o lumină orbitoare şi 
de detunătura unor împuşcături. 

Trei cadavre căzură pe podea: Șoimul, urmat de 
doi lupi. Iar în faţa lor, coborându-şi arma pe lângă 
corp... Lidia. 

- Ce naiba?! strigă Baxian. 

Nu ştia. Ruhn nu îi spusese niciodată. Chiar şi 
plin de furie şi de dispreţ, nu îndrăznise să riște şi să 
ii împărtășească informaţiile despre identitatea 
agentei Lumina Zilei cuiva care ar fi putut să 
o trădeze. 

Folosindu-şi mâna cea sănătoasă, Lidia apăsă pe 
unul dintre butoanele ascensorului. 

- Avem la dispoziţie un minut şi treizeci şi cinci 
de secunde ca să ajungem la maşină! 

Scoase din buzunar un mănunchi de chei şi după 
aceea îngenunche în fața lui Athalar. Bâjbâi puţin cu 
mâna bandajată, dar îi eliberă mai întâi gleznele de 
cătuşele gorsiene, iar apoi, încheieturile mâinilor. 
Făcu acelaşi lucru cu Baxian. 

Ruhn clipi şi o văzu pe Lidia stând chiar în faţa 
lui, cu ochii luminoşi şi limpezi. 

- Rezistă, îi şopti ea. 

Își trecu degetele subțiri peste pielea lui, iar 
cătuşele de piatră gorsiană căzură pe podea. Magia 


lui se înteţi, inundându-l pe dinlăuntru cu un val de 
lumină stelară. 

Valul se opri la capătul braţului. La naiba, îi lipsea 
mâna... 

Se clătină. Lidia îl prinse, trăgându-l în sus cu 
uşurinţă. Însă Ruhn o auzi gemând pe înfundate din 
pricina durerii pe care o simţea în braţul pe care şi-l 
scosese din eşarfă. 

Mirosul ei îl lovi în plin, învăluindu-l, ţinându-l 
treaz de parcă l-ar fi cuprins fizic cu braţul, ca să îl 
ajute să stea în picioare. 

- De cât timp, Lidia? De cât timp ai trecut în 
tabăra opusă? întrebă Baxian, de-a dreptul șocat. 

- Vom avea timp mai încolo să ne povestim 
reciproc cum am devenit rebeli, răspunse Lidia, 
urmărind din priviri numărul în continuă 
schimbare al etajului. După ce se deschid ușile, 
luaţi-o la stânga, iar apoi intrați pe prima ușă, 
coborâţi două etaje, ieşiţi pe uşa de acolo și săriți în 
mașină! E destul de mare ca să încăpeţi toți trei... 
cu tot cu aripi, adăugă ea, privind peste umăr la 
Hunt şi la Baxian. S-au vindecat suficient de bine ca 
să puteți zbura? Injecţia cu primă lumină a 
funcţionat? 

Așadar, ei trebuia să i se mulțumească pentru 
acea vindecare... ca pregătire a evadării? 

- Sunt slăbite, dar funcţionale, răspunse Baxian, 
gâfâind. Dar ești nebună dacă tu crezi că putem să 
ieşim... 

- Taci! se răsti Lidia, strângându-l mai tare pe 
Ruhn cu braţul ei cel sănătos şi împingându-l spre 
ușă. Ne-a mai rămas doar un minut la dispoziţie! 

Se auzi zăngănitul ascensorului, iar Ruhn știu că 
ar fi trebuit să se pregătească, așa cum făceau Hunt 
şi Baxian, dar nu reuși să își miște trupul slab și 
chinuit, nici măcar atunci când se deschiseră uşile... 

Lidia îl mişcă ea. Dădu năvală pe coridor, aproape 
târându-l, după care coti brusc la stânga, cu Athalar 
şi cu Baxian în urma ei. 


Ruhn văzu scântei şi privirea începu să i se 
întunece. Abia reuși să se ţină pe picioare şi să 
continue să se mişte, în timp ce Lidia goni pe 
coridor, spre uşa de care le pomenise, iar apoi pe 
scări... 

Ruhn se împletici la prima treaptă, dar Lidia îl 
ajută, săltându-l în spate, ridicându-l. Cărându-l, 
fir-ar să fie, chiar dacă ea avea un braţ rănit. Poate 
că s-ar fi simţit nespus de înjosit dacă nu l-ar fi scos 
din minţi durerea pe care o simţea în fiecare nerv al 
braţului, la fiecare mişcare pe care o făcea. 

Coborâră, apoi trecură de uşa de sticlă şi ajunseră 
în garajul suprateran. Lângă bordură îi aştepta un 
jeep imperial cabrio, care avea o mitralieră montată 
în spate. 

- Baxian, la mitralieră! porunci Lidia, trântindu-l 
pe Ruhn pe scaunul pasagerului. 

În clipa aceea, durerea ameninţă să îl facă să îşi 
piardă cunoştinţa şi aşa fragilă. 

Copoiul nu avu nevoie de alte explicaţii, ci se târi 
spre mitralieră. Athalar se aruncă pe bancheta din 
spate, abia reuşind să îşi înghesuie înăuntru şi 
aripile. Apoi Lidia se urcă pe scaunul şoferului. 
Apăsă cu piciorul pe pedale şi mişcă schimbătorul 
de viteze, iar maşina demară vertiginos. 

Garajul, construit pe mai multe niveluri, era plin 
ochi de vehicule militare. Cineva avea să îi vadă, 
cineva avea să vină... 

La o curbă luată în coborâre, Ruhn se lovi de 
lambriurile laterale şi simţi impactul în tot corpul, 
în timp ce Lidia lăsă maşina să alunece, după care 
acceleră şi intră pe o rampă. Hunt râse sacadat, 
aparent impresionat, dar Athalar îi făcu semn să 
înceteze. 

O secundă mai târziu, Ruhn văzu de ce: 
ajunseseră la cabina de pază. Şase gărzi fuseseră 
postate în jurul ei: doi îngeri, patru lupi. Auziseră 
maşina care gonea. 


Gărzile abia dacă apucară să îl vadă pe Baxian la 
mitralieră. Nici măcar nu reuşiră să îşi ridice puştile 
sau să invoce vreo scânteie de magie, că teribilul 
Copoi şi trase o sută de gloanțe asupra lor. 
Mulțumită unghiului descendent al rampei, gărzile 
erau chiar în bătaia mitralierei. 

Jeepul îi spulberă pe toţi, împroşcat cu sânge 
pulverizat, trecând peste trupurile lor şi făcând să se 
audă nişte bufnituri dezgustătoare, iar apoi 
preschimbă bariera în fărâme. 

leşiră în lumina soarelui, dar calvarul nu se 
sfârşise. Se aflau acum în mijlocul orașului, 
înconjurați de duşmani. Ruhn nu reușea să respire. 

Se auzi o voce prin radio: vocea lui Declan 
Emmet. 

- Lumina Zilei, mă recepționezi? 

Lui Ruhn i se prelinseră pe față lacrimi fierbinți. 

Lidia conduse maşina pe podul de piatră lung şi 
larg care începea de la palat şi se sfârşea cu nişte 
porţi înalte, de fier. O altă cabină de pază îi aştepta, 
amenințătoare, în faţă. 

- Recepţionat, Emmet! spuse Lidia în microfonul 
staţiei radio. 

Ea tresări în momentul în care fu nevoită să apuce 
volanul cu mâna bandajată, iar Ruhn îşi spuse că 
dacă încă o durea, trebuia să fi avut un accident 
destul de grav. La gândul acesta, el simţi un junghi 
în piept. 

- Ne apropiem de porţile podului! anunță Lidia 
prin staţie. 

- Imaginile de pe camere sunt distorsionate. V- 
am pierdut urma în puţul ascensorului. Sunteţi cu 
toţii acolo? întrebă Dec. 

- Suntem cu toţii aici, răspunse Lidia, aruncându- 
i o privire lui Ruhn. 

- Să dea naiba, aţi reuşit! exclamă Dec, iar Ruhn 
suspină şi se înecă, după care Dec adăugă: În 
imagini se văd douăsprezece gărzi care păzesc 


poarta. Nu te opri, Lumina Zilei! Dă-i înainte! 
Repet: tot înainte! 

Goniră înspre cabina de pază, îndreptându-se 
direct către soldaţii cu armele aţintite asupra lor. 
Aceştia o văzură pe Căprioară la volan şi părură să 
şovăie. Toată lumea ştia că oricine o supăra, murea. 

- Lidia! o avertiză Baxian. 

Soldaţii erau prea numeroşi ca să poată fi 
împuşcaţi toți odată, oricât de şovăielnici ar fi fost. 

Lidia acceleră la maximum. 

Soldatul aflat cel mai aproape de ea - un înger - 
se catapultă în văzduh și își îndreptă pușca în jos, 
spre jeep. Fulgerul lui Athalar scăpără, o încercare 
slabă de a opri moartea ce avea să se abată asupra 
lor. 

Însă Baxian trase din nou cu mitraliera și îl 
răpuse pe soldat. Aripile îngerului, desfăcute în 
picaj, îi îimproşcă pe cei din jeep cu o ploaie rubinie 
de sânge. 

Lidia nu se opri, ci se mulțumi să se aplece în 
momentul în care începură să zboare gloanţele. 
Jeepul trecu prin baricadă, într-o explozie de lemn, 
iar palatul de cristal al Asterilor se contură în 
spatele lor ca o cumplită aducere aminte a locului 
din care evadaseră. 

Apoi trecură de porți. În jeep continuară să cadă 
așchii de lemn atunci când mașina viră brusc spre 
cel mai apropiat bulevard. leşind de pe o alee 
oarecare, o furgonetă albă ajunse în dreptul lor, iar 
ușa glisantă se deschise şi... apăru Tristan Flynn, cu 
o pușcă pe umăr. 

- Unde naiba ţi-e mâna?! îi strigă el lui Ruhn prin 
zgomotul împușcăturilor. 

Trase în urma lor de nenumărate ori, iar Baxian 
roti mitraliera spre partea din spate, descărcând o 
ploaie de gloanţe asupra inamicului care îi urmărea. 

În clipa aceea, Ruhn chiar că izbucni în plâns. 

Furgoneta viră. 


- La naiba! strigă Flynn în timp ce mașina ocolea 
în ultimul moment un pieton, o femeie draki care 
ţipă şi se trase în spate, lângă zidul unei clădiri. 

Radioul păcăni din nou, iar apoi se auzi vocea 
unui străin: 

- Lumina Zilei, suntem pregătiţi la Meridian! 

O altă voce: 

- Suntem pregătiți la Alcene! 

Încă una: 

- Pregătiţi la Ravilis! 

Și continuară așa: unsprezece locuri în total. 

Apoi o voce suavă de femeie spuse: 

- Aici Irithys! Sunt pregătită de aprindere la 
Palatul Etern! 

Acum goneau pe străzile înguste ale orașului, 
furgoneta în care se afla Flynn rămânând în spatele 
lor. 

- Ce naiba se întâmplă, Lidia? întrebă Hunt în 
şoaptă. Toate locurile acelea sunt situate de-a lungul 
Şirei Spinării, mârâi el. 

Athalar avea dreptate: fiecare dintre cele 
unsprezece oraşe era un depozit important, aflat de- 
a lungul căii ferate vitale pe care se transportau 
arme imperiale pentru front. 

Fără să îşi ia ochii de la drum, Lidia apucă staţia 
radio. 

- Aici Lumina Zilei! Aruncă-l în aer să ajungă 
până în Hel, Irithys! 

Ruhn cunoştea numele acela. Îşi aminti că cele 
trei silfe îi spuseseră lui Bryce, cu doar câteva 
săptămâni în urmă, că regina lor, Irithys, ar fi vrut 
să afle despre vitejia lui Lehabah. Regina pierdută a 
Silfilor de Foc. 

- E ca şi făcut! spuse Irithys. 

Și, pe când virară iarăşi brusc pe o stradă largă - 
iar Ruhn urlă din nou de durere în sinea lui, fiindcă 
se lovi încă o dată de ușa mașinii -, în partea 
cealaltă a oraşului avu loc o explozie. Una atât de 


mare, încât ar fi putut să fie provocată doar de 
cineva făcut din foc... 

În depărtare se auzi o altă erupție. 

Ruhn văzu imaginea în minte: şirul de explozii 
portocalii şi roşii de pe tot continentul. Depozit 
după depozit: nimicite cu toatele. Căprioara îi 
frânsese Pangerei Şira Spinării. O făcuse dintr-o 
singură lovitură letală, aprinsă de focul Reginei 
pierdute a Silfilor. 

Ruhn nu putu să nu admire simbolismul situaţiei, 
faptul că singura rasă de Vaniri care fusese alături 
de Athalar în timpul rebeliunii Celor Căzuţi, era cea 
care  aprinsese chibritul acum. Văzu, într-o 
străfulgerare, chipul lui Athalar, care strălucea de 
mirare, de mâhnire şi de mândrie. 

Întreg pământul părea să huruie din pricina 
exploziilor. Lidia spuse doar atât: 

— Aveam nevoie de ceva care să le distragă atenţia. 
Ophion şi Irithys ne-au ajutat în mod exemplar. 

Într-adevăr, nici măcar un pieton sau un şofer nu 
se uită la jeepul care gonea către zidurile oraşului. 
Toate privirile erau întoarse spre nord, spre gară. 

Îngeri îmbrăcaţi în uniforme imperiale zburară 
într-acolo, umbrind soarele. Sirenele sunau peste 
tot. 

Însă şi dacă s-ar fi dus vorba despre evadarea lor, 
Oraşul Etern - şi Pangera în întregime - aveau 
lucruri mai importante de care să se ocupe. 

- Iar Ophion avea nevoie de o şansă la 
supravieţuire, adăugă Lidia. Câtă vreme Şira 
Spinării rămânea intactă, nu puteau să avanseze. 

Îi spusese cândva lui Ruhn că Ophion încercase 
vreme de ani de zile să arunce în aer Şira Spinării, 
dar eşuase. Și totuşi, ea o făcuse. Reuşise cumva să o 
facă... pentru ei toţi. 

Cotiră pe un bulevard şi mai larg, care ieşea din 
oraş, iar furgoneta lui Flynn veni din nou în dreptul 
jeepului lor. 


- Ne ocupăm noi de autostradă! Mergeţi în port! 
strigă el. 

Lidia îl salută, iar Flynn îi făcu cu ochiul lui 
Ruhn, după care furgoneta se depărtă și lordul 
Feelor închise ușa. 

Însă în faţa lor, la poarta care se deschidea în 
zidurile oraşului, o lumină începu să pâlpâie. O 
alarmă de pe o altă cabină de pază. 

Din arcada de piatră masivă începu să coboare un 
grilaj de metal, pregătit să închidă orașul. Să îi 
prindă în capcană pe cei responsabili de atacul 
impotriva postului de pază... adică pe ei. 

Gărzile, care erau lupi în uniforme imperiale, se 
întoarseră spre ei, iar Ruhn se înfioră în momentul 
în care Baxian dezlănțui o ploaie de gloanţe asupra 
lor, înainte ca aceştia să apuce să îşi scoată armele. 
Oamenii de pe trotuare ţipară și se năpustiră în 
clădiri sau se adăpostiră după mașinile parcate în 
zonă. 

- Nu vom reuși să trecem! strigă Baxian în timp 
ce Lidia gonea spre postul de pază. 

- Lidia! o avertiză Athalar. 

- Lăsaţi-vă jos! le strigă ea. 

Ruhn închise ochii și se aplecă, în timp ce grilajul 
cobora cu o viteză alarmantă. Se auzi un scârţâit 
asurzitor, iar metalul  explodă,  împrăștiind 
fragmente peste tot deasupra lor. Maşina prinse să 
tremure şi să se zgâlțâie... 

Însă Lidia nu se opri. Jeepul ieşi în goană pe 
drumul din afara orașului, chiar în clipa în care 
grilajul de închidea în urma lor. 

- Cam la limită, nu crezi? îi strigă Hunt Lidiei. 

Ruhn deschise ochii şi văzu că mitraliera fusese 
smulsă cu totul. Baxian se ținea din răsputeri de 
partea din spate a jeepului, rânjind ca un nebun. 

Reușiseră, iar coborârea porţii oraşului închisese 
înăuntru maşinile sau patrulele care i-ar fi urmărit. 
Întocmai cum plănuise Lidia, fără îndoială. 


- Asta a fost partea ușoară! le strigă Lidia peste 
vuietul vântului, iar jeepul intră în zona rurală, 
printre crânguri de măslini şi dealuri vălurite. 

Ruhn, care se prăbuşise într-o parte, se foi. 
Încheietura îi sângera, fiindcă rana i se deschisese 
din nou. 

Vocea lui Declan se auzi prin staţia radio: 

- Lasă-mă să vorbesc cu el! 

Preţ de o clipă, Ruhn privi în ochii aurii și 
luminoşi ai Lidiei. Apoi aceasta îi întinse stația 
radio. Ruhn se forță să o apuce cu mâna sănătoasă. 
Dar sănătoasă era un termen relativ. Nu mai avea 
unghii. 

- Salut, Dec! gemu el. 

Declan râse cu voce îngroșată, de parcă s-ar fi 
forțat să îşi înăbuşe plânsul. 

- E al naibii de bine să îţi aud vocea! 

Ruhn închise ochii și înghiţi în sec, murmurând: 

- Te iubesc. Ştii asta? 

- Spune-mi-o din nou peste o oră, când ne vom 
vedea. Vă aşteaptă un drum demn de Hel. Dă-mi-o 
din nou pe Lumina Zilei! 

Fără să mai scoată o vorbă, Ruhn îi înmână staţia 
radio Lidiei, având grijă să nu îi atingă mâna şi să 
nu se uite la ea. 

- Aici Lumina Zilei, spuse Lidia. 

Ruhn aruncă o privire în spatele lor. O coloană de 
fum se înălța din acea parte a orașului în care se 
aflaseră  domurile de sticlă scânteietoare ale 
depoului feroviar. 

- Vrei să îţi spun mai întâi veştile bune, sau pe 
cele proaste? întrebă Dec prin stația radio. 

- Pe cele bune. 

- Cei mai mulți agenţi imperiali de securitate 
sunt la gară și orașul e închis. Irithys a reușit să 
scape şi s-a făcut nevăzută în zona rurală. A plecat 
cine ştie unde. 

- l-am dat instrucţiuni referitor la locul în care să 
se ducă şi la ceea ce trebuie să facă în continuare, 


şopti Lidia, iar apoi întrebă: Care sunt veştile 
proaste? 

- Mordoc şi două duzini de lupi au reușit să iasă 
şi ei pe poarta sud-vestică, înainte ca aceasta să se 
închidă. Cred că şi-au dat seama că ne îndreptăm 
spre coastă. 

- La naiba! se răsti Athalar de pe bancheta din 
spate. 

- Flynn? întrebă Lidia. 

- Flynn e în spatele lor. Mordoc și ai lui tocmai 
intră pe drumul pe care sunteți şi voi. La viteza de 
acum, vă vor ajunge în cel mult zece minute. Așa că 
măriți viteza! 

- Am atins deja viteza maximă. 

- Atunci, va trebui să găsiţi o cale de a scăpa de ei. 

Pe Ruhn îl străbătu o senzaţie de frig, care nu avea 
nimic de-a face cu rănile lui sau cu braţul care îi 
sângera. Se încumetă să o privească pe Lidia, cu 
adevărat. 

Ea se uita, concentrată, la drumul din faţa lor. 
Vântul îi sufla șuviţe din părul bălai, scoțându-i-le 
din cocul înalt. I se vedea în privire că făcea tot felul 
de calcule în minte. 

Baxian spuse, prin vuietul vântului: 

- Vor pune toate gărzile de aici şi până la coastă 
să supravegheze drumul! 

lar ei tocmai își pierduseră mitraliera. Lidia își 
scoase pistolul din tocul lipit de coapsă şi i-l întinse 
lui Athalar. 

- Asta e tot ce avem? întrebă el, verificând 
gloanţele. 

Fără să se uite, Ruhn știu că nu erau suficiente 
gloanţe în armă ca să iasă cu bine din situaţia asta. 

- Dacă aş fi luat mai multe arme la mine, cineva 
ar fi devenit bănuitor, răspunse Lidia pe un ton 
calm. 

Vocea lui Declan se auzi printre pârâiturile staţiei 
radio: 

- Care e planul, Lumina Zilei? 


Ruhn privi chipul ei frumos, perfect. Privi cum 
trăsăturile i se încordară sub impulsul unei hotărâri 
de nestrămutat. 

- Asigură-te că nava va fi la coordonatele 
planificate! îi spuse ea lui Declan. Pregăteşte trapa 
pentru o aterizare aeriană! 


CAPITOLUL 34 


Regele Toamnei rămase închis în biroul lui tot 
restul zilei, aşa că Bryce profită de ocazie și iscodi 
prin jur. Mai întâi în bucătărie, care era utilată astfel 
încât să poată fi folosită de o întreagă echipă de 
bucătari-șefi. Din fericire, camera de refrigerare era 
aprovizionată cu mâncare proaspăt gătită. Bryce luă 
un prânz alcătuit din rasol de păstrăv și orez cu 
plante aromatice, împreună cu un pahar din cea mai 
fină şampanie pe care o găsi - scoasă dintr-o ladă 
frigorifică din pivnita de vinuri - şi încercă 
mânerele tuturor ușilor care dădeau spre exterior, 
după care se resemnă cu o plimbare pe coridoarele 
vilei. 

Trecu pe lângă coloane albe și atriumuri înalte, pe 
lângă ferestre construite de la podea până la tavan și 
pe lângă panouri care le mascau cu măiestrie pe cele 
de control pentru tehnologie. Le deschise pe câteva 
dintre acestea din urmă, sperând să găsească o 
conexiune cu lumea exterioară, dar nu găsi decât 
comenzi ale sistemului de încălzire prin pardoseală, 
ale jaluzelelor automate şi ale sistemului de aer 
condiţionat. 

Apoi Bryce rătăci prin subsol, bând direct din 
sticla de şampanie. O sală de gimnastică, o saună 
umedă, o sală de masaj și o saună uscată ocupau 
una dintre aripile clădirii. Altă aripă adăpostea o 


piscină interioară, o sală de proiecţii video şi ceea ce 
părea a fi biroul de securitate al Regelui Toamnei, în 
care toate computerele şi camerele de filmare erau 
închise și blocate. Încercă în zadar să le pornească. 

Tatăl ei se gândise la toate. 

Urându-i să ajungă în cea mai întunecată parte a 
Helului, Bryce străbătu parterul: o cameră de zi 
formală, sufrageria, biroul lui - ale cărui uşi erau 
închise, transmițându-i tacit să nu care cumva să 
intre acolo —, iarăși bucătăria, o cameră retrasă şi o 
cameră cu jocuri în care se aflau, printre altele, o 
masă de biliard și una de shuffleboard?. 

Nici unul dintre televizoare nu funcționa. Bryce 
verifică şi observă că le lipseau cablurile de 
alimentare. Nici routerele interweb nu erau de găsit. 

Încercă să nu şi-o închipuie pe mama ei acolo, 
tânără, inocentă și încrezătoare. 

La următorul nivel, ușile fuseseră lăsate deschise; 
dădeau spre diverse camere de oaspeţi, care erau la 
fel de frumoase şi de şterse ca şi camera ei. O altă 
aripă a casei era încuiată. Fără îndoială că acolo se 
aflau camerele particulare ale tatălui ei. 

Cu toate astea, uşile duble de la celălalt capăt al 
aripii fuseseră lăsate descuiate. Le deschise şi simți 
un miros cunoscut, care îi făcu inima să se strângă. 

Ruhn. 

Postere cu trupe rock încă atârnau pe pereţi. Patul 
masiv, cu patru stâlpi şi cu cearșafuri de mătase 
neagă, era singurul semn de avuţie princiară. Toate 
celelalte lucruri parcă strigau tânăr rebel: cotoare de 
bilete lipite pe oglindă, ca un registru al tuturor 
concertelor la care fusese fratele ei, precum şi un 
dulap plin cu tricouri negre, blugi şi bocanci, în 
amestec cu un talmeş-balmeș de pumnale şi de săbii 
uzate. 

Era o capsulă temporală, din perioada în care 
Ruhn avusese cam douăzeci de ani, chiar înainte să 
se întoarcă din Avallen după ce trecuse prin Calvar 
şi ieşise victorios din el, cu Sabia Stelară. Oare se 


mai întorsese acolo, sau își găsise pur și simplu o 
altă locuinţă, ştiind că sabia îi conferea un avantaj 
față de tatăl lui? 

Sau poate că lucrurile nu se petrecuseră deloc așa. 
Poate că Regele Toamnei îl dăduse afară din casă, 
gelos și înverșunat din pricina Sabiei Stelare. Sau 
poate că, într-o zi, Ruhn plecase de bunăvoie. 

Ea nu îl întrebase niciodată pe fratele ei despre 
asta. Nu îl întrebase despre multe lucruri. 

Deschise sertarele biroului de lângă fereastră și 
descoperi un talmeș-balmeș de medicamente, de 
stilouri roase şi de... 

I se strânse inima în clipa în care scoase din sertar 
recipientul de balsam cu azotat de argint. Era marfă 
de prima calitate, folosită de obicei de 
vrăjidoctorițe... pentru tratarea arsurilor. Degetele i 
se încleștară în jurul recipientului de plastic, atât de 
tare, încât acesta trosni. Aşeză cu grijă tubul înapoi 
în sertar şi se trânti pe patul lui Ruhn. Cătușele 
gorsiene de la încheieturile mâinilor îi scânteiară 
ușor în lumina difuză. 

Ruhn reușise să plece din locul acela îngrozitor, 
iar ea se bucura de asta. O rugă în gând pe Cthona 
să o ajute să apuce ziua în care să i-o poată spune 
fratelui ei prin viu grai. 

Pentru moment, însă, se afla pe cont propriu. Şi 
era doar o chestiune de timp până când Regele 
Toamnei avea să îşi piardă răbdarea. 


Căprioara reuşise să facă un lucru de-a dreptul 
miraculos. Declan, Flynn şi Ophion ajutaseră, dar 
Hunt ştia că femeia care conducea maşina plănuise 
totul. 

Cumva, o găsise pe Irithys, Regina Silfilor de 
Foc... și o convinsese să fie scânteia care aprinsese 
acest atac uriaş, nemaiauzit. Pentru cei Căzuţi, 
pentru silfii care deveniseră Inferiori fiindcă le 
fuseseră alături - cei mai neînsemnaţi dintre Vaniri, 
proscrişii -, lovitura aceasta fusese pentru ei. Şi o 


dăduse persoana reprezentativă pentru cei ce căutau 
un semn. 

Irithys nu doar că era liberă în lume, ci ataca. 

Hunt clătină din cap, uimit, şi îi aruncă o privire 
lui Ruhn. Prinţul alunecase spre uşa din dreapta. 

Hunt ştia că atacul fusese înfăptuit în slujba 
rebeliunii, dar evadarea... aceasta fusese întru totul 
pentru Ruhn. 

- Ce vrei să spui prin aterizare aeriană? întrebă 
Baxian, gâfâind. 

Lidia viră pe drumul pavat şi intră pe unul de 
pământ, care şerpuia printre dealurile uscate, 
ducând spre munții de lângă țărm. Mașina sälta şi se 
clătina pe pământul prăfuit, făcându-l pe Hunt să 
simtă o durere ascuţită în fiecare rană. Ruhn gemu. 

Lidia nu răspunse, ci tură motorul la maximum, 
cotind pe după şi printre dealuri, prin umbra 
răzleaţă a măslinilor ce străjuiau drumul, în timp ce 
vântul fierbinte şi uscat le biciuia feţele. 

Fără nici un avertisment, Lidia frână, iar maşina 
derapă pe pietrişul inegal. Hunt se izbi de spătarul 
scaunului șoferului şi făcu o strâmbătură de durere. 

- La naiba, şuieră Lidia printre vârtejurile de praf 
care se ridicară. La naiba! 

După ce norul de praf se mai risipi, Hunt văzu, în 
sfârşit, ce o făcuse pe Lidia să se oprească brusc. La 
nici un metru în fața lor, drumul se sfârșea. Calea le 
era blocată de un crâng des de măslini, prea des ca 
să încerce să conducă prin el. 

- Lidia? întrebă Baxian, făcând-o să se răsucească 
în scaun şi să îi privească. 

- Am sperat ca drumul ăsta să ne ducă mai 
aproape de apă, murmură ea gâfâind, cu răsuflarea 
tăiată. 

Era prima dată când Hunt o vedea într-o astfel de 
stare. Lidia se uită peste umăr la Hunt, iar apoi, la 
Baxian. 

- De aici, va trebui să luaţi calea văzduhului, 
adăugă ea. 


- Poftim? întrebă Ruhn, încercând să se ridice de 
pe uşa din dreapta, peste care căzuse. 

Însă Lidia sări din maşină, fără să îşi mai deschidă 
ușa. Cu o privire sălbatică, deschise larg ușa din 
spate, întrebându-i pe Hunt şi pe Baxian: 

- Credeţi că puteți să zburati? 

Hunt reuși să coboare târâş de pe bancheta din 
spate şi să stea în picioare, dar durerea și epuizarea 
îl ameţeau. Sprijinindu-se cu o mână de mașină, îşi 
întinse aripile proaspăt formate. 

Un junghi de durere, ascuţit şi adânc, îi străbătu 
spinarea. Scrâșni din dinţi şi le mişcă. Dădu din ele 
o dată, de două ori, ceea ce stârni nori de praf dens 
la picioarele lor. 

- Da, cred că da, răspunse el cu voce aspră, 
încercând să ignore durerea. 

De partea cealaltă a jeepului, Baxian făcea acelaşi 
lucru cu aripile lui negre, învăluite într-un nor de 
praf. Copoiul dădu din cap în semn că da. 

Lidia se grăbi să meargă la ușa din dreapta, cu 
pământul scârțâindu-i sub bocanci, și o deschise cu 
putere. Ruhn aproape căzu la picioarele ei, dar Lidia 
îl prinse cu brațul sănătos și începu să îl târască spre 
Hunt, motiv pentru care Prinţul Feelor îi aruncă o 
privire mânioasă, în timp ce se chinuia să îşi 
găsească echilibrul. Lidia nici măcar nu se uită la 
Ruhn, ci le porunci lui Hunt și lui Baxian: 

- Căraţi-l împreună! Cuirasatul din Străfund vă 
aşteaptă. 

Hunt nu spuse nimic, ci îl ajută pe Ruhn să stea în 
picioare. Efortul îi pricinui un alt junghi, care îl 
sfârtecă din cap până-n picioare. 

- Cum rămâne cu tine? întrebă Baxian, care, 
târându-şi prin țărână vârfurile aripilor negre, se 
duse, şontâc, de partea cealaltă a lui Ruhn. 

Lidia își ridică bărbia și lumina soarelui dănţui pe 
colierul ei de argint. 

- Eu sunt premiul mai important. Mordoc va veni 
după mine. Asta vă va face să câștigați timp. 


- Te pot căra eu! insistă Baxian în timp ce îşi 
trecea braţul pe sub umerii lui Ruhn, iar Hunt mai 
că nu oftă ușurat în clipa în care Baxian îi mai luă 
din povară. 

Ruhn nu spuse nimic. Ținut în picioare de cei doi, 
nici măcar nu se mișca. 

Lidia clătină din cap spre Copoi, în semn de 
refuz. 

- Amândoi sunteţi cu un picior în groapă. Luaţi-l 
pe Ruhn şi plecaţi! Acum! 

Expresia de pe faţa ei nu lăsa loc de negociere. 

- Acum, mârâi ea din nou, părând să fi încheiat 
orice discuţie, întrucât, o clipă după aceea, se 
preschimbă. 

Hunt nu o văzuse niciodată pe Lidia în forma ei 
de căprioară. Era încântătoare, cu blana de un auriu 
atât de pal, încât părea aproape albă. Ochii ei aurii 
erau încadraţi de gene dese, închise la culoare. Între 
ochi avea o porțiune de un auriu mai închis, ce 
aducea a flacără. 

Însă Lidia îl privi pe Ruhn. Doar pe el. 

Pe jumătate atârnând între Hunt și Baxian, Ruhn 
se uită lung la ea. Dar tot nu spuse nimic. 

Lumea întreagă păru să își ţină răsuflarea în clipa 
în care acea căprioară plină de graţie se duse la 
Ruhn şi îşi frecă blând, afectuos, botul de gâtul lui. 

Ruhn nu se clinti. Nici măcar nu clipi atunci când 
Lidia se îndepărtă de el, cu ochii aurii zăbovind 
asupra feţei lui... doar o clipă în plus. 

Apoi o zbughi spre copaci, ca o rază de soare, 
dispărând într-o clipă. 

De parcă nu fusese niciodată acolo. 


Ruhn se uită spre pădure, spre locul în care 
dispăruse Lidia, şi îşi duse mâna la gât. Pielea îi era 
caldă, de parcă ea încă l-ar fi atins. 

- Bine, mormăi Athalar, aplecându-se ca să îl 
apuce de picioare pe Ruhn. După ce număr până la 
trei! strigă el. 


Baxian îl apucă mai bine de umeri pe prinț. 

Își mișcară aripile şi Ruhn se mișcă odată cu ele. 

- Lidia..., murmură el. 

Însă Athalar şi Baxian se înălțară în văzduh, 
gemând de durere. Lumea se înclină. Prinseră să 
zboare, Athalar ţinându-l pe Ruhn de picioare, iar 
Baxian, de umeri. 

Ruhn atârna ca un sac de cartofi. La vederea 
distanței ameţitoare față de pământul arid de 
dedesubt, simţi un gol în stomac. Un munte se 
înălța în faţa lor, iar dincolo de el se întindea marea 
albastră, scânteietoare. 

În spatele lor, gonind printre măslini ca un fulger, 
alerga cerboaica aceea frumoasă, aproape albă. O 
căprioară. 

Ca să ajungă la mare, ea trebuia să urce prin 
dumbrăvile de pe deal și apoi pe muntele acela 
stâncos. 

Oare putea să coboare de cealaltă parte? Atunci 
când vorbise cu Dec, ea pomenise doar de o 
aterizare, nu și de o cale de scăpare pe mare sau pe 
uscat. 

Lidia nu venea cu ei. 

Revelația aceasta răsună în sufletul lui Ruhn 
precum dangătul unui clopot de înmormântare. 

- O, la naiba! strigă Athalar, iar Ruhn se uită în 
direcţia în care privea îngerul, în spatele lor. 

O haită de două duzini de lupi străbătea pădurea, 
părând un mușuroi de furnici. Cu toţii se îndreptau 
direct spre căprioară. 

Haita era condusă de un lup mai mare decât 
ceilalți: Mordoc. Și se apropia repede de Lidia, care 
încetini pe dealuri. 

- Opriţi-vă! strigă Ruhn cu voce răguşită. Trebuie 
să ne întoarcem! 

- Ba nu, se împotrivi Athalar pe un ton rece, 
apucându-l mai strâns de picioare pe Ruhn. 

Cine era mai rapid: o căprioară sau un lup? 


Dacă o prindeau, avea să se sfârşească totul. Lidia 
ştiuse asta, şi totuși plecase. 

- Dati-mi drumul! se răsti Ruhn, însă malakimul 
îl ținu strâns, atât de strâns, încât pe prinţ îl dureau 
oasele. 

Lupii reduseră distanța care îi despărțea de prada 
lor, de parcă dealurile ar fi fost o nimica toată 
pentru ei. Însă Athalar şi Baxian prinseseră un 
curent de aer și planau acum rapid, iar Lidia se 
micșoră iute în depărtare... 

- DAȚI-MI DRUMUL! răcni Ruhn. 

Sau încercă să o facă. Vocea lui, răgușită de atât 
urlat, se auzi puţin mai tare decât o şoaptă. 

- O legiune aeriană vine dinspre est! îl anunţă 
Baxian pe Hunt. 

Ruhn își ridică privirea şi se uită în direcţia 
indicată de Athalar. Aşa era: ca un nor de lăcuste, 
niște soldați înaintau spre ei. 

- Nenorociţii, şuieră Athalar, dând mai repede 
din aripi, iar Baxian ţinu pasul cu el. 

Se îndreptară iute spre mare. 

Tot mai departe de Lidia, care se apropia acum de 
vârful muntelui celui înalt. Fu ultima dată când o 
văzu Ruhn, în timp ce zburară pe deasupra vârfului 
arid. 

În faţa lor se întindea oceanul vast. Ruhn se 
răsuci, încercând să o mai vadă pe Lidia. 

I se strânse stomacul. 

De parcă Ogenas însăşi l-ar fi tăiat în jumătate, 
versantul dinspre mare al muntelui fusese retezat. 
Dincolo de vârf, pe Lidia nu o mai aștepta nimic, 
doar un salt letal în apa aflată la sute de metri mai 
Jos. 


CAPITOLUL 35 


Hunt ignoră ţipetele şi înjurăturile lui Ruhn. Ştia 
că dacă în locul Lidiei ar fi fost Bryce, urmărită de 
două duzini de lupi, şi el s-ar fi aflat în aceeaşi stare. 
Cândva, cu mult timp în urmă, chiar scosese şi el 
astfel de sunete în momentul în care Shahar și 
Sandriel căzuseră la pământ, iar sângele lui Shahar 
prinsese să curgă... 

Scânteierea soarelui în apa mării îi făcea capul să 
zvâcnească. Sau poate că asta i se întâmpla din 
pricina epuizării și a rănilor. Era zguduit de durere 
la fiecare mișcare a aripilor și mai că nu i se tăia 
răsuflarea de fiecare dată. Însă direcţionă durerea 
aceea spre sufletul lui. O acceptă. Merita fiecare 
pulsaţie a ei. 

Dar dedesubtul lor, apărând din apă precum o 
balenă... 

O trapă metalică lucioasă ieşi la suprafaţă. Apoi o 
persoană îşi făcu brusc apariţia prin ea, dând cu 
frenezie din mâini. lar Hunt se întrebă dacă nu 
cumva halucina, fiindcă îl recunoscu pe Tharion, 
care le semnaliza de pe îngusta punte exterioară a 
Cuirasatului din  Străfund, îndemnându-i să 
coboare. 

Hunt şi Baxian plonjară, iar Ketos sări pe botul 
mărețului vas, strigându-le ceva, însă vântul îi 
devoră cuvintele. 

Dinspre coastă, îngerii măriră viteza, apropiindu- 
se de vas. Hunt simţi cum îl ustura tot corpul de la 
contactul cu bura rece a valurilor, a cărei sare îi 
ardea rănile deschise. Străbătând ultimii trei metri, 
aproape că se prăbuşi, dar apoi reuși să aterizeze pe 
metalul ud al navei. 

Tharion dădu fuga la ei, cu o mină din care 
reieşea clar urgenţa situaţiei. 

- Am spus să aterizaţi în trapă! le strigă tritonul. 

Hunt scrâșni din dinţi, însă Ruhn se ridicase deja 
în picioare, legănându-se, gata să cadă în apă. 

- Lidia! îi spuse el pe nerăsuflate lui Tharion, 
arătând spre stânci. 


Se legănă din nou şi Tharion îl prinse. Cu mâna 
sănătoasă, Ruhn îl apucă pe triton de antebrațu-i 
musculos. Tharion îşi cobori privirea, văzu că 
prinţului îi lipsea o mână și păli. 

Însă Ruhn gemu: 

- Trebuie să o ajuţi... 

- Nava nu poate să se apropie de țărm mai mult 
de-atât, spuse Tharion pe un ton împăciuitor. 

- Nu nava! se răsti Ruhn, pe un ton impresionant 
de ameninţător. Tu! 

Hunt privi spre munte, spre stânca ce se înălța, ca 
un uriaș, lângă țărmul îndepărtat. 

- Ruhn, chiar dacă Lidia ajunge pe muchie... Ar 
trebui să facă un salt mortal. S-ar frânge în bucăţi în 
clipa în care ar atinge apa. 

- Te rog! imploră Ruhn, privindu-l în ochi pe 
Tharion, iar vocea i se frânse. 

Tharion se uită la Hunt şi la Baxian, dându-și 
seama că nu erau în stare să mai zboare nici treizeci 
de centimetri. Oftă, dar spuse: 

- Sunt mereu dispus să fac pe eroul. 

Tritonul i-l dădu pe prinţ lui Baxian și se dezbrăcă 
de haine. Deloc stânjenit de goliciunea lui, tritonul 
sări în valurile de cobalt şi, o clipă mai târziu, 
coada-i masivă ieşi la suprafață. Nu privi în urmă 
înainte să se facă nevăzut sub apă, ca o străfulgerare 
portocalie pe albastrul mării. 

Baxian începu să şoptească o rugăciune către 
Ogenas. 

Hunt mai că i se alătură. 

Poate că era și vina lui. Dacă ar fi oprit-o pe 
Bryce, dacă i-ar fi oprit pe ceilalți de la a-i înfrunta 
pe Asteri, nici unul dintre ei nu ar fi fost în situația 
de acum. Nimic din toate astea nu s-ar fi întâmplat. 

Ruhn, livid la față, rămase tăcut în tot acest timp, 
uitându-se la țărm. De parcă ar fi reuşit să o vadă pe 
metamorfa de pe stânci, care alerga să își salveze 
viaţa. 


Lidia simţea cum fiecare respiraţie îi ardea 
plămânii. 

Urca în galop, călcând doar pe pietre alunecoase 
şi pe nenumărate rădăcini şerpuite, care puneau 
piedici copitelor ei delicate. 

Situaţia asta nu era parte din plan. Făcuse o 
neghiobie apucând-o pe drumul acela, fără să ştie 
unde avea să se sfârșească, fără să aibă habar că 
ducea la poalele unor dealuri aride, urmate de un 
munte pe care să fie nevoită să îl urce. 

Însă Ruhn și îngerii reușiseră să scape. Ei trei ar fi 
trebuit să se afle deja pe navă. 

Și Irithys reuşise să scape şi să se ducă să facă ce 
trebuia făcut. Măcar nu greșise punându-și 
încrederea în regină. Măcar atât mersese bine. 

Din tufărişul aflat în spatele ei se auziră mârâituri, 
iar Lidia le recunoscu pe toate. 

Lupii ei. Soldaţii ei. Cel mai gros mârâit, dezolant 
de aproape de ea, îi aparținea lui Mordoc. 

Lidia se forță să alerge mai iute. Găsi o cărare care 
cotea brusc, ironia sorții făcând ca aceasta să fie 
chiar o potecă pentru căprioare. O legiune de îngeri 
se contură pe cer precum un nor de furtună. 

Trebuia să ajungă la apă. Dacă reușea să alerge 
până la țărm, poate că ar fi avut o şansă să înoate și 
să se urce pe navă. 

Desișul se mişcă în stânga ei, iar Lidia sări spre un 
bolovan chiar în clipa în care Mordoc ieşi dintre 
copaci, mișcând din fălci. 

Lidia izbuti să scape în ultimul moment. 

Mordoc ţâșni în sus. Avea să treacă de bolovan și 
să o ajungă curând. Imediat în spatele lui erau 
Vespasian şi Gedred, călăii şi vânătorii lui 
preferaţi - călăii şi vânătorii ei preferați. Cu boturile 
pline de spume, cei doi se cățărau tot mai sus pe 
stânci. 

Lidia sări din nou, urcând pe bolovan, iar apoi 
ajunse în vârful lui. Lupii nu puteau să sară la fel de 
departe, dar ea nu aşteptă să îi vadă cum încercau să 


o facă, ci străbătu porțiunea plată din vârful 
bolovanului, iar apoi îşi continuă urcușul. 

Crengi și ţepi îi sfâşiară blana, picioarele. 

Nările i se umplură de mirosul propriului sânge, 
dens, cu iz de cupru. Copitele îi alunecară pe 
pietrele răzlețe, scoțând un sunet ce aducea a 
trosnet de oase. Trebuia să existe o cărare care să 
străbată versantul, o modalitate de a trece de 
cealaltă parte şi de a cobori spre apă... 

lată! Circa patru sute de metri mai sus, o muchie 
teşită înconjura muntele. Goni tot înainte, iar 
mârâiturile din spatele ei se apropiară din nou. 
Trebuia să ajungă la muchie. Trebuia să ajungă 
la apă. 

Trupul acela nu îi îngăduia să plângă, dar aproape 
că o făcu în momentul în care ajunse, în sfârșit, la 
curba ce înconjura muntele, în momentul în care 
văzu muchia întinzându-se în faţa ei. 

Ca un deget lung, aceasta ieşea în afară, deasupra 
mării aflate la circa o sută cincizeci de metri 
dedesubt. Restul muntelui era doar un perete 
vertical de stâncă. 

Nu exista altă cale în jos. Şi nici cale de întoarcere. 

Din felul în care copitele i se înfigeau în piatră, îşi 
dădu seama că stânca era făcută din rocă moale, 
care s-ar fi fărâmițat dacă ea, reluându-și forma 
umanoidă, ar fi încercat să coboare. Asta, desigur, 
dacă Mordoc şi ceilalţi nu ar fi împuşcat-o mai întâi. 

Auzind în spatele ei mârâitul crunt al lui Mordoc, 
Lidia privi peste umăr, chiar în momentul în care 
acesta se preschimbă. Lupii din spatele lui făcură la 
fel. 

Aşa că Lidia se preschimbă şi ea în forma ei 
umanoidă. Gâfâind și străduindu-se să își ajusteze 
simţurile la trupul acela, făcu un pas în spate, spre 
muchie. 

Vespasian, aflat în stânga lui Mordoc, scoase o 
puşcă şi o îndreptă spre ea. 


- Asta mi se pare o scenă cunoscută, spuse 
Mordoc, gâfâind, cu o sclipire sălbatică în privire. 
Ce i-ai zis ticăloasei ăleia de Păsări a Tunetului? 

Lidia mai făcu un pas în spate, iar Gedred, la 
rândul ei, îşi scoase arma și o îndreptă spre ea. 

Mordoc scuipă pe pământul uscat și se şterse la 
gură cu dosul palmei. 

- Eşti mai rapidă decât un glonț? Asta ai întrebat- 
o pe Sofie Renast în noaptea aceea, spuse căpitanul 
ei, râzând şi arătându-şi dinţii prea mari. Să vedem, 
Lidia! Să vedem cât de rapidă eşti acum, târfă 
trădătoare! 

Lidia privi când la Vespasian, când la Gedred. Nu 
văzu nici urmă de milă pe chipurile lor, ci numai 
ură și furie. Erau lupi care lăsaseră o căprioară să îi 
conducă. lar aceasta îi trădase. 

Acum o făceau să plătească. 

Nu aveau să o împuște letal, ci doar să o 
schilodească, întocmai cum făcuse și ea cu Sofie 
Renast, ca să o poată târi înapoi la Asteri, care aveau 
să o sfâşie în bucăți. Ei sau Pollux. 

Strigătele legiunii aeriene se auziră tot mai 
aproape. Oare Pollux era cu ei? Oare conducea 
stolul de îngeri care venea să o înșface? 

În spatele ei, la capătul muchiei, o aştepta 
moartea. Una rapidă şi milostivă. 

Genul de moarte pe care Asterii nu aveau să i-o 
îngăduie. Dacă reușea să ajungă la capătul stâncii... 
totul putea să se sfârșească iute. 

Căzând şi sfărâmându-şi capul de stânci, probabil 
că nu avea să simtă mare lucru. O scurtă explozie de 
durere, poate, iar apoi, nimic. 

Chiar dacă nu avea să vadă vreodată lucrurile 
pentru care muncise, la care sperase. 

Lidia alungă gândul acela, aşa cum făcuse mereu. 

Gedred îngenunche şi îşi propti puşca de umăr. 
Pregătită să tragă. 

Așa că Lidia își duse mâna la colierul de argint pe 
care îl purta la gât şi îl smulse dintr-o mişcare. 


- Din moment ce ne amintim de trecut, îţi voi 
repeta ceea ce mi-a spus şi mie Sofie în noaptea 
aceea! strigă ea, aruncând la pământ colierul acela 
odios şi zâmbindu-le lui Mordoc şi lupilor. Să ajungi 
în Hel! 

Apoi o luă la fugă mai iute decât alergase vreodată 
în forma ei umană, gonind spre marginea stâncii. 
Două gloanţe se înfipseră în pământ, la picioarele ei. 
Se dădu într-o parte, ferindu-se cu uşurinţă de cel 
de al treilea. 

Fa îi învățase pe lupi tot ce ştiau, aşa că acum se 
folosi de asta împotriva lor. 

- ÎMPUŞCAȚI-O PE NENOROCITA AIA! zbieră 
Mordoc la lunetişti. 

Viaţa Lidiei se topi în fiecare pas. În fiecare 
mişcare a braţelor. Gloanţele împroşcară pietre şi 
nisip în dreptul picioarelor ei. Mai avea de făcut 
doar câţiva paşi. 

- UCIDEȚI-O! răcni Mordoc. 

Însă marginea stâncii era chiar acolo, iar Lidia 
trecu de ea. 

Suspină în clipa în care sări, primind îmbrăţişarea 
văzduhului şi îndreptându-se spre stâncile și spre 
valurile care o așteptau mai jos. 

Preţ de o clipă, de una singură, avu impresia că 
apa se înălța ca să o întâmpine. 

Însă era invers: ea cădea. 

Se auzi o detunătură ca o rupere de nori. Lidia 
simţi cum i se sfărâma pieptul şi cum i se spulberau 
oasele, iar apoi văzu roşu în faţa ochilor. 

Râse sugrumat, cu gura plină de sânge, în timp ce 
muri. 


CAPITOLUL 36 


După ce Ithan îi spuse pe cine voia să învie din 
morți, Jesiba Roga îl scoase destul de repede din 
bar. Lupul se trezi dus într-un birou - al ei, din cât 
se părea — plin de lăzi și de cutii care conțineau, mai 
mult ca sigur, relicve pentru afacerea ei. 

Roga îi făcu vânt pe un scaun așezat în fața unui 
birou negru, masiv, și se așeză pe un fotoliu de 
catifea albă, cu ciucuri, situat de partea cealaltă, 
după care îi porunci să îi spună totul. 

Ithan o făcu. Avea nevoie de ajutor și ştia că nu 
avea să îl obțină dacă nu era sincer. 

După ce lupul termină de povestit, Roga se lăsă 
pe spate în fotoliu, iar lumina difuză a veiozei de pe 
birou îi polei în nuanţe aurii părul de culoarea 
platinei. 

- Ei bine, nu aşa m-am așteptat să decurgă seara 
asta, spuse farmazoana, frecându-şi sprâncenele 
pensate îngrijit. 

Pe etajera încastrată din spatele ei se aflau trei 
terarii de sticlă, pline cu diverse creaturi mici. Oare 
să fi fost oameni pe care ea îi transformase în 
animale? Pentru binele lor, Ithan spera că nu. 

Dar poate că Jesiba ar fi avut cum să îl 
preschimbe și pe el într-un vierme, pe care apoi să îl 
strivească sub talpă. Așa ceva ar fi fost o ușurare 
pentru Ithan. 

Un licăr apăru în ochii Jesibei, de parcă şi-ar fi dat 
seama la ce se gândea el. Însă farmazoana se 
mulțumi să șoptească: 

- Așadar, ai nevoie de un necromant care să o 
învie pe Sigrid Fendyr. 

- Nu a trecut foarte mult timp, spuse Ithan. 
Probabil că trupul ei e încă suficient de proaspăt ca 
să... 

- N-am nevoie să îmi spună un lup regulile 
necromanțţiei. 

- Te rog, o imploră Ithan cu voce răgușită. Uite ce 
e, eu doar... Ştii, am dat-o în bară. 

- Chiar aşa? întrebă ea pe un ton rece, bizar. 


Ithan înghiţi în sec, cu gâtlejul uscat, şi dădu din 
cap, adeverind. 

- Trebuia să o salvez, iar ea trebuia să îi facă pe 
cei din neamul Fendyr mai buni, să salveze pe toată 
lumea. 

Roga îşi încrucişă brațele. 

- De cine şi de ce să salveze? 

- De Sabine. De cât de al naibii de îngrozitori au 
devenit lupii... 

- Din câte îmi amintesc, lupii au mers în Luncile 
Asphodel în primăvară. 

- Sabine a refuzat să ne lase să mergem. 

- Şi totuşi, ai sfidat-o şi te-ai dus. Ceilalţi te-au 
urmat. 

- Nu am venit la tine ca să dezbatem politica 
lupilor. 

- Dar aici e vorba de politică! O învii pe Sigrid 
şi... ce va urma? Te-ai gândit bine la asta? 

Ithan mârâi: 

- Trebuie să îndrept lucrurile. 

— Şi crezi că un necromant va rezolva problema. 

Ithan îşi arătă colții. 

— Ştiu la ce te gândeşti... 

- Nu ştii nici măcar ce gândeşti tu, Ithan 
Holstrom. 

- Nu-mi vorbi de parcă... 

Jesiba ridică un deget. 

- Îţi amintesc că te afli în Casa mea și că îmi ceri 
o favoare uriașă. Ai venit neinvitat, lucru care în 
sine este o încălcare a regulilor noastre. Deci, dacă 
nu vrei să te dau pe mâna vampelor, ca să te 
secătuiască de sânge şi să te lase să putrezeşti pe 
doc, îţi sugerez să ai grijă la ton, puiut! 

Ithan se încruntă la ea, dar își ţinu gura închisă. 

Roga surâse. 

- Ce câine bun! 

El se stăpâni şi nu mârâi, iar zâmbetul ei se lărgi. 

Însă, o clipă mai târziu, Jesiba întrebă: 

- Unde e Quinlan? 


- Nu ştiu. 

Ea dădu încet din cap, ca pentru sine. 

- Ştii că nu fac nimic pe gratis. 

Ithan o privi drept în ochi, încercând să o facă să 
priceapă că avea să îi dea orice își dorea. Roga îşi 
țuguie buzele, dezgustată de soiul ăsta de disperare. 
Lui Ithan nu îi păsa. 

- Cei mai mulţi necromanţi, continuă ea, sunt 
nişte ticăloși aroganti şi alunecoși, care te vor păcăli. 

- Grozav, murmură el. 

- Dar cunosc unul care s-ar putea să fie demn de 
încredere. 

- Spune-mi prețul pe care mi-l ceri. Şi pe al lui. 

- Ți-am spus deja: am nevoie de un asistent 
competent. Dacă îmi amintesc bine, ai studiat 
istoria la CCU, spuse ea şi, văzând privirea 
întrebătoare a lui Ithan, adăugă: Quinlan turuia 
întruna despre cât de mândră era de tine. 

Ithan simţi o durere insuportabilă în piept. 

Roga își dădu ochii peste cap, fără să lase să se 
înţeleagă dacă făcea asta drept completare a ceea ce 
tocmai spusese, sau dacă doar o enerva expresia 
feței lui. Apoi arătă spre lăzile şi spre cutiile din 
jurul ei. 

- După cum vezi, am bunuri care trebuie sortate 
şi expediate. 

Ithan clipi lent. 

- Vrei să spui că... dacă lucrez pentru tine, mă vei 
pune în legătură cu un necromant? 

Roga dădu din cap în semn că da. 

- Dar trebuie să se facă acum, pledă el, cât timp 
trupul ei e încă proaspăt... 

- Voi face aranjamente ca trupul să fie transportat 
de oriunde l-a aruncat Regina Viperă și îl voi ţine... 
la gheață, de fapt. Întreg şi nevătămat. Până când 
necromantul va fi disponibil. 

- Mai exact, în cât timp se poate face asta? 

- De ce atâta grabă? întrebă ea, zâmbind. 


lthan nu putea să îi răspundă. Nu credea că 
pentru ea ar fi însemnat ceva dacă i-ar fi spus că 
sentimentul de vinovăţie îl ucidea și că nu mai era 
în stare să suporte o astfel de povară nici o clipă în 
plus. 

- Să începem cu câteva zile, Holstrom. Câteva zile 
de muncă cinstită... iar apoi vom decide dacă faci o 
treabă îndeajuns de bună încât să merite ajutorul pe 
care îl cauţi. 

- Aş putea să ies de aici și aş putea să îl întreb pe 
cel mai apropiat necromant... 

- Ai putea, dar s-ar putea ca vampele să te muşte 
înainte să apuci. Sau s-ar putea să îl întrebi pe 
necromantul greșit şi... să fii nemulțumit după 
aceea. 

Jesiba îşi porni laptopul. Îşi tastă parola, iar apoi 
spuse, fără să își ia privirea de la ecran: 

- Conţinutul lăzii aceleia mari pe care scrie 
Lasivus trebuie despachetat și catalogat. Mai e un 
laptop pe bufetul de acolo. Parola e JellyJubilee. 
Ambele cuvinte cu majusculă, fără spaţii. Nu te uita 
aşa la mine, Holstrom! Quinlan a ales parola asta! 

Fără să mai spună nimic, Ithan se ridică încet și se 
îndreptă spre ladă. 

Își scoase ghearele și le folosi pe post de rangă, 
deschizând capacul lăzii. Acesta ateriză pe covor cu 
o bufnitură surdă, împroşcând praf. 

- Dacă strici ceva, Holstrom..., mormăi 
farmazoana de la biroul ei, continuând să tasteze, ... 
trebuie să plătești. 

Nici că putea fi mai adevărat de-atât. 


Bryce nu îl văzu pe Regele Toamnei tot restul 
zilei. Cotrobăi prin bucătărie după mâncare pentru 
cină, ca să nu fie nevoită să îndure încă o masă şi un 
joc de 20 de întrebări cu el. 

Tocmai își ducea farfuria spre dormitor, când 
temnicerul ei își făcu apariţia în capul scărilor. 

- Încercam să te găsesc. 


Fa ridică farfuria pe care se afla un sendviş cu unt 
şi şuncă, 

— lar eu încerc să mănânc. Pa! 

Bryce ajunse în capul scărilor de piatră, dar 
Regele Toamnei nu se dădu din calea ei. 

— Vreau să vorbim. 

Își ridică ochii la el şi uri faptul că era mai înalt 
decât ea. Cu toate astea, reuși să îl privească de sus — 
căutătură cu care izbutise de minune să îl enerveze 
pe Hunt atunci când se cunoscuseră. Şi, fără să vrea, 
în pofida a tot ce se petrecuse între ei, întrebă: 

- De ce nu ai golit camera lui Ruhn? 

Tatăl ei îşi înclină capul. Era limpede că nu se 
așteptase la o astfel de întrebare. 

- Există vreun motiv pentru care ar fi trebuit să o 
fac? 

- Pare un gest îngrozitor de sentimental din 
partea ta. 

- Am alte zece dormitoare în casa asta. Dacă voi 
avea vreodată nevoie de camera lui, voi pune să fie 
golită. 

- Ăsta nu e un răspuns. 

- Cauţi un răspuns anume? 

Bryce dădu să îi arunce o replică tăioasă, dar se 
răzgândi, mulțumindu-se să îi arunce o privire 
calmă. 

Regele Toamnei spuse, cu voce un pic cam slabă: 

- Haide, iscodeşte-mă... 

- Te-ai întrebat vreodată ce s-ar fi întâmplat dacă 
nu ţi-ai fi trimis bătăuşii să ne vâneze, sau dacă nu 
te-ai fi debarasat de mine pe vremea când aveam 
treisprezece ani? 

Ochii tatălui ei scânteiară. 

- În fiecare zi. 

- Atunci, de ce? întrebă ea cu voce uşor 
tremurătoare. Ai lovit-o şi apoi te-ai simţit groaznic 
din cauza asta... Încă te simţi groaznic din cauza 
asta. Dar pe noi ne-ai vânat şi mai că nu ai ucis-o 
făcând asta. Iar ani mai târziu, după ce mi-am făcut 


apariţia, te-ai purtat frumos cu mine vreo două zile, 
pentru ca apoi să îmi faci vânt. 

- Nu răspund în faţa ta! 

Bryce clătină din cap, dezgustată. Îi pieri şi pofta 
de mâncare. 

- Nu înţeleg... nu te înţeleg. 

- Ce e de înţeles? Sunt rege. Regii nu trebuie să se 
explice. 

- Dar taţii, da. 

- Parcă nu voiai să ai de-a face cu mine. 

— Ştii, partea asta nu s-a schimbat, dar de ce naiba 
nu ai vrea să fii o persoană cumsecade? 

Tatăl ei o privi preţ de o clipă îndelungată, 
insuportabilă, cu expresia aceea pe care Bryce ştia 
că şi ea o afişa deseori. Expresia pe care o moştenise 
de la el: rece şi nemiloasă. Regele Toamnei spuse: 

- Şi eu, care credeam că ai avut parte de un tată 
real în persoana lui Randall Silago şi că nu mai aveai 
deloc nevoie de mine! 

Bryce aproape că scăpă farfuria din mână. 

— Eşti... eşti gelos pe Randall?! 

Chipul lui era împietrit, însă vocea i se îngroșă 
atunci când spuse: 

- La urma urmei, s-a ales cu mama ta. Și te-a 
crescut. 

- Vorbele tale aduc a regret. 

- Ți-am spus deja: trăiesc în fiecare zi cu un astfel 
de regret, spuse el privind-o cercetător, cu tot cu 
farfuria din mâinile ei. Dar poate că, în cele din 
urmă, vom trece peste asta! adăugă, iar o clipă mai 
târziu, murmură: Bryce... 

Ea nu ştiu ce să simtă sau ce să creadă în clipa în 
care el îi rosti numele. Fără să îl adauge pe cel de 
familie, fără nici un strop de batjocură. Însă îşi 
drese glasul şi spuse: 

- Ajută-mă să găsesc o cale de a-i scoate pe Hunt 
şi pe Ruhn din temniţele Asterilor şi apoi vom vorbi 
despre cum poți să devii un tată mai bun. 


Rosti ultimele cuvinte în timp ce trecu pe lângă el, 
îndreptându-se spre dormitorul ei. Chiar dacă nu 
mai voia să mănânce, trebuia să se îndepărteze de 
el, trebuia să se gândească... 

Taică-său strigă în urma ei: 

- Cine a zis că Athalar şi Ruhn mai sunt în 
temniţă?! Nu mai sunt acolo de azi-dimineaţă! 

Bryce se opri şi se întoarse lent spre el. 

- Unde sunt? întrebă ea cu voce calmă, 
inexpresivă, aşa cum era şi a lui ori de câte ori când 
se enerva. 

Însă tatăl ei îşi încrucișă pur şi simplu braţele, 
îngâmfat ca o pisică. 

- Asta e marea întrebare, nu-i așa? Au evadat. Au 
dispărut în mare, dacă e să dăm crezare zvonurilor. 

Bryce încercă să cuprindă cu mintea spusele 
tatălui ei. 

- M-ai... lăsat să cred că sunt în temniță. Deşi ai 
ştiut în tot acest timp că erau liberi. 

- Chiar erau în temniţă atunci când ai venit. 
Statutul lor s-a schimbat între timp. 

- Ştiai că urma să se schimbe? întrebă Bryce. 

O furie arzătoare îi umplu mintea, ochii. Chiar 
dacă o parte din ea se întreba de nu cumva, după 
discuţia lor, şi el avusese nevoie să se distanţeze, iar 
dezvăluirea pe care tocmai i-o făcuse... era cea mai 
bună metodă de a o îndepărta din nou. 

- M-am mulțumit să îţi răspund la întrebări, după 
cum mi-ai cerut. Ai vrut să afli unde i-au dus 
Asterii după confruntarea voastră. i-am spus 
adevărul. Iar astăzi nu mi-ai cerut să te aduc la zi cu 
veştile, aşa că... 

Farfuria şi sendvișul din mâinile ei zburară spre 
capul lui. 

- Ticălosule! 

Tatăl ei înălță un zid de foc, care distruse farfuria 
și mâncarea. Scrumul rămas din pâine şi din carne 
căzu pe podea, printre cioburi. 


- Ce crize de furie! exclamă el, uitându-se la 
mizeria de pe covor. lar asta, tocmai când ai aflat că 
fratele şi perechea ta sunt liberi! 

- Ce-ai zice să facem un târg? strigă Bryce, 
furioasă, urând mai mult ca niciodată cătușele 
gorsiene pe care le purta. Mă eliberezi chiar acum, 
iar eu îţi dau un șut în fund printr-un portal, direct 
spre lumea de baştină a Feelor. Du-te și fă-ți 
bagajele! 

Tatăl ei chicoti. 

- Mă vei duce în lumea aceea a Feelor indiferent 
dacă îți dau drumul sau nu. 

- O, da? 

- Am auzit că mama ta şi Randall au adoptat un 
fiu. Ar fi păcat ca băiatul să păţească ceva. 

Bryce îşi dădu ochii peste cap. 

- Să nu vii plângând la mine după ce mama și 
Randall îţi vor tăbăci fundul! Au făcut-o o dată... 
Sunt convinsă că se vor bucura să îţi amintească de 
ce sunt în stare. 

- O, dar nu eu le voi călca pragul! răspunse el, 
aruncându-i un zâmbet îngâmfat, plin de încredere 
în sine. Să zicem că cineva îi şoptește lui Rigelus că 
părinţii tăi adăpostesc un băiat rebel... 

Bryce îşi dădu din nou ochii peste cap. 

- Ai urmat vreun curs la şcoală? Introducere în 
Arta de a Fi un Tip Rău? Vino-ţi în fire! Nu vei 
cuceri nici o lume! 

- Dacă deschizi o ușă între lumi la cererea mea, s- 
ar putea ca Rigelus să fie îndeajuns de recunoscător 
încât să îmi aloce o mare parte din ea. 

Bryce se uită la cioburile farfuriei. Erau îndeajuns 
de ascuţite ca să poată să îi taie gâtul cu ele. 

El îi zâmbi cu superioritate, de parcă ar fi ştiut la 
ce se gândea. 

Tatăl ei nu era de partea Asterilor sau împotriva 
acestora. Era pur şi simplu un oportunist. Dacă 
alungarea lor i-ar fi adus mai multă putere, atunci s- 
ar fi luptat cu ei. Dacă să se plece în faţa lor se 


dovedea a fi mai profitabil, atunci avea să se 
prosterneze în faţa tronurilor lor de cristal. Oricât 
ar fi zis el că voia să le ajute pe Fee, credea doar în 
câştigul propriu. 

- Eşti deja rege aici, spuse ea cu voce încordată. 

- Al unui continent. Ce înseamnă asta față de o 
planetă întreagă? 

- Ştii ce? Poate că nu ești Alesul Născut din Stele, 
dar cred că, dintre noi toţi, tu ai cele mai multe 
lucruri în comun cu Theia. Şi ea era de aceeași 
părere, dar a învăţat prea târziu că Rigelus nu 
imparte cu nimeni. 

- Ținând cont de pumnalul pe care l-ai readus în 
scenă, s-ar putea ca Rigelus să fie dispus să 
negocieze. 

Bryce îl scormoni cu privirea. 

- De ce crezi că armele îl vor afecta în vreun fel? 

- Armele acelea, împreună, i-ar aduce sfârșitul. 

- Crede-mă că am încercat să le folosesc pe un 
Asteri şi nu au avut nici un efect! 

Cel puțin nu înainte ca Nesta să intervină, se gândi 
ea. 

Tatăl ei nu dădu vreun semn că ar fi fost şocat de 
acea mărturisire. 

- Le-ai poruncit să funcţioneze? 

- Cam greu să le poruncesc ceva, netotule, dacă 
nici măcar nu știu ce pot să facă! 

- Pot să deschidă un portal către nicăieri! strigă 
Regele Toamnei, cu flăcări în ochi. 

- Ce vrei să spui? întrebă Bryce. 

- Sabia Stelară e Făurită, după cum ai zis, 
răspunse el, fluturând agale din mână, cu scântei în 
vârfurile degetelor. Pumnalul poate să Desfăurească 
lucruri. Făurit și Desfăurit. Materie şi antimaterie. 
Cu afluxul potrivit de putere - o comandă din 
partea celui menit să le mânuiască - pot fi 
contopite. Şi pot să creeze un loc în care nu există 
strop de viaţă sau de lumină. O lume care nu este 
nimic. Nicăieri. 


Bryce simţi cum genunchii i se înmuiară uşor. 

- Nu... Nu se poate aşa ceva. 

- Ba da. Acum câteva secole, am citit despre asta 
în Arhivele din Avallen. 

- Atunci, cum pot să înfăptuiesc așa ceva? 
Trebuie doar să le poruncesc armelor să se 
contopească în nicăieri, iar ele o vor face? 

- Nu ştiu, recunoscu el. În urma cercetărilor, nu 
am descoperit paşii de urmat pentru a contopi 
armele, ci doar ce anume pot să facă ele. 

Preţ de o clipă îndelungată, Bryce se uită la 
bărbatul din faţa ei. Apoi aruncă o privire la scările 
ce coborau spre etajul de dedesubt, unde se afla 
biroul lui. 

- Vreau să văd cu ochii mei documentele de care 
vorbeşti! 

- Se află în Avallen, iar femeilor li se permite 
intrarea doar până în antreul arhivelor. 

- Da, probabil că am împroşca toate cărţile cu 
sângele nostru menstrual! 

Tatăl ei se strâmbă. 

- Poate că e mai bine că ai reuşit să scapi de 
logodna cu Cormac. Felul tău bădăran de a fi nu ar 
fi fost tolerat prea bine în Avallen. 

- O, cei de acolo s-ar fi dat pe brazdă după ce m- 
ar fi văzut mânuind Sabia Stelară şi după ce şi-ar fi 
amintit cine şi ce sunt! 

- Asta ar fi însemnat un afront în sine. Sabia nu a 
fost deținută niciodată de o femeie. 

- Poftim? se miră Bryce, scoțând un hohot de râs 
care răsună între pereţii de piatră. Vrei să spui că, în 
cincisprezece mii de ani, sabia a fost revendicată 
doar de bărbaţi? 

- Neavând voie să intre în Peştera Prinţilor, 
femeile nu au avut ocazia să încerce să o revendice, 
chiar dacă lumina stelară le curgea prin vene. 

Bryce rămase cu gura căscată. 

- Îţi baţi joc de mine? Li s-a interzis femeilor 
intrarea în Peştera Prinţilor doar ca să nu pună 


mâna pe sabie? 

Tăcerea lui era răspunsul la întrebare, drept care 
ea se răsti: 

- Sunt aproape sigură că există reguli, chiar și în 
imperiul ăsta de doi bani, care împiedică tratarea 
femeilor în halul ăsta! 

- În mare parte, Avallenul se guvernează singur 
de multă vreme, iar vălul de negură îi ascunde 
datinile de lumea modernă. 

- Dar undeva în Avallen există informaţii despre 
ce pot să facă armele astea! 

- Da, dar ca să treci de negură, trebuie să fii 
invitat. Şi ținând cont de relaţia ta curentă cu 
Morven... 

Aşadar, nu avea sä intre în veci de veci. Cu 
siguranță că nu fără ajutorul celui din fața ei. 

Bryce ameți și, preț de o clipă, toate lucrurile pe 
care le făcuse şi pe care le mai avea de făcut o 
apăsară atât de tare, încât abia mai reuși să respire. 

- Trebuie să mă întind, scrâşni ea. 

Dădu să plece spre dormitor, iar Regele Toamnei 
nu o opri. De parcă ar fi ştiut că învinsese în disputa 
lor. 

Bryce străbătu în tăcere coridorul a cărui piatră îi 
înăbușea zgomotul pașilor. 

Însă nu se duse în camera ei, ci în cea a lui Ruhn 
şi se prăbuși pe patul lui. Nu se mișcă vreme 
îndelungată. 


CAPITOLUL 37 


Viaţa lui Ruhn se rezuma acum la maşinării care 
bipăiau, la monitoare care licăreau şi la un scaun 
incomod, de vinil, ce îi servea deopotrivă drept loc 
de şezut şi de dormit. 


De fapt, avea un pat în care să doarmă, dar era 
prea departe de camera aceasta. Flynn şi Dec 
veniseră de câteva ori ca să îl sedeze pe prinţ şi ca să 
îl târască în camera lui pentru un tratament 
fortifiant, fiindcă mâna încă i se vindeca. 

Degetele i se formaseră din nou, însă erau palide 
şi slăbite. Vrăjidoctoriţele aveau o rezervă mică de 
poţiuni cu primă lumină, o raritate pe o astfel de 
navă, unde prima lumină era interzisă și unde 
iluminau totul cu un soi de bioluminiscenţă, însă 
Ruhn îi refuzase. Le ceruse să îi administreze Lidiei 
fiecare picătură din ele. Mâna lui avea să se vindece 
după tipicul de modă veche. Dacă el şi Baxian îşi 
mai reveneau după chinul care dusese la faptul că 
cel din urmă fusese nevoit să îi smulgă mâna celui 
dintâi, mușcându-i-o - asta era o cu totul altă 
poveste. 

Însă una de care Ruhn avea să se ocupe mai 
târziu. 

- Dormi puţin, îl îndemnă Flynn din prag, ţinând 
în mână o ceașcă din care venea miros de cafea și 
dând din cap spre pat, cabluri și aparate medicale. 
Pot să stau eu de veghe! 

- Sunt bine, răspunse Ruhn cu voce răgușită. 

Începând cu ziua trecută, abia dacă deschisese 
gura. Nu voia să stea de vorbă cu nimeni. Nici 
măcar cu Flynn și cu Dec, chiar dacă veniseră după 
e]. Chiar dacă îl salvaseră. 

Totul, din pricina femeii care se afla acum în fața 
lui. 

În timp ce reconstruiseră ceea ce mai rămăsese 
din trupul ei, inima i se oprise de două ori. Chiar 
dacă poţiunea de primă lumină îi vindecase rănile 
suferite la inimă. În ambele dăţi, Ruhn dormise în 
patul lui, aproape de capătul opus al afurisitei de 
nave. 

Așa că nu mai plecase din camera asta. 

Faptul că mai rămăsese ceva din Lidia i se datora 
în primul rând lui Tharion, care crease o saltea 


moale de apă, ce o protejase de impactul cu stâncile. 
Însă tritonul fusese, totuşi, prea departe ca să îi 
poată opri plonjonul cu totul. 

Însă asta nu mai contase, fiindcă fusese deja 
împuşcată, alegându-se cu o gaură cât pumnul în 
inimă. 

Gaura se vindecase mulțumită acelei rare şi 
preţioase poţiuni cu primă lumină. lar inima ei 
funcţiona din nou - cel puţin așa indica monitorul 
care îi marca fiecare bătaie. Plămânii: reparaţi. 
Coastele: reconstruite. Craniul crăpat: peticit. 
Creierul fusese introdus la loc. 

Lui Ruhn îi revenea mereu în minte felul în care 
arătase Lidia atunci când Iharion o adusese pe 
Cuirasatul din Străfund. Trupul îi era inert şi atât 
de... mic. Până atunci, Ruhn nu îşi dăduse seama 
cât de mică era față de el. 

Sau cum ar fi fost lumea fără ea. 

Pentru că Lidia murise. Atunci când Tharion o 
adusese de pe coastă, fusese moartă de-a binelea. 
Până și darul ei de Vanir, acela de a se autovindeca, 
devenise inoperant. 

Ceva din Ruhn se frânse în clipa în care el o 
văzuse. Nici măcar Pollux, Șoimul şi temnița 
Asterilor nu reușiseră să facă asta. 

Așa că vrăjidoctoriţele îşi goliseră rezervele de 
poţiuni cu primă lumină ca să o trateze pe Lidia. 
Apoi Athalar îşi folosise fulgerul ca să îi pornească 
forţat inima, pentru că nici măcar prima lumină nu 
fusese de ajuns ca să i-o facă să bată din nou. 
Athalar folosise fulgerul de trei ori până acum, 
fiindcă, atunci când Lidiei i se oprise inima, durase 
prea mult până ca aparatul să fie încărcat. 

Ruhn îl întrebase cum de se gândise să încerce 
asta, iar îngerul bombănise ceva despre cum ar fi 
trebuit să îi mulțumească lui Rigelus pentru idee, 
dar nu dezvăluise mai mult. Ruhn se simţise prea 
ușurat să audă inima Lidiei bătând din nou, aşa că 
nu mai pusese nici o întrebare. 


- Ruhn, amice, trebuie să dormi, spuse Flynn în 
cele din urmă, intrând în cameră şi lăsându-se pe 
scaunul de lângă cel al lui Ruhn. Te sun dacă se 
trezește. Te sun şi dacă doar se mișcă. 

Dar Ruhn continua să se uite ţintă la femeia mult 
prea palidă de pe pat. 

- Ruhn! 

- Ultimul lucru pe care i l-am spus a fost că era 
moartă pentru mine, şopti el. 

Flynn oftă. 

- Sunt convins că a ştiut că nu ai vorbit serios. 

- Dar am vorbit serios! 

Prietenul lui înghiţi în sec. 

- Nu mi-am dat seama că relaţia voastră a devenit 
atât de... intensă. 

— Şi tot a făcut toate astea ca să mă salveze, spuse 
prințul, ignorând rugămintea nerostită a lui Flynn 
de a-l pune la curent. 

Sentimentul de vinovăţie avea să îl macine de viu. 
Ce-i drept, ea făcuse lucruri îngrozitoare în timp ce 
fusese Căprioara, atât înainte, cât şi după ce 
devenise Lumina Zilei, lucruri pe care el nu putea să 
le ierte, şi totuşi... Se simţea ameţit de atâtea emoţii: 
furie, vină şi celălalt lucru. 

Flynn îl strânse de umăr. 

- Du-te să dormi, Ruhn. Am eu grijă de iubita ta. 

Nu era iubita lui. Nu era nimic pentru el. 

Însă tot îl ignoră pe Flynn. Nu se mișcă de pe 
scaun, dar închise ochii. Se concentră asupra 
propriei respiraţii până când i se făcu somn. 

- Ticălos încăpățânat ce eşti, bombăni Flynn, dar 
azvârli, oricum, o pătură peste el. 

Zi! spuse Ruhn în vidul acela dintre ei, aşa cum 
făcuse aproape în fiecare oră ce se scursese până 
acum. Zi, mă auzi? 

Nici un răspuns. 

Lidia! 

Până atunci, nu îi spusese niciodată pe nume. Nici 
măcar aici, lângă patul ei de suferinţă. 


Încercă din nou, trimițând mesajul în neant, ca pe 
o rugăminte: 

Lidia! 

Însă întunericul nu făcu decât să vuiască drept 
răspuns. 


- Așadar..., îi spuse Hunt lui Tharion în timp ce 
se aşezară la o masă din cantina pustie a 
Cuirasatului din Străfund, ...Regina Viperă, zici? 

Tharion ciuguli din rasolul de peşte şi din fâșiile 
subțiri de salată de alge. 

- Mai bine să nu discutăm despre asta, Athalar! 

Pierduseră prânzul, dar reușiseră să cerşească 
niște resturi de la bucătari. 

- În regulă! spuse Hunt, flexându-și aripile ce i se 
înzdrăveniseră întru totul, mulțumită primei lumini 
pe care Lidia reuşise să i-o administreze folosindu- 
se de un şiretlic. Mersi că aţi venit să ne luaţi! 

Tharion își ridică privirea. Era sumbră, pustie. 

Hunt cunoștea acel sentiment. Încerca să nu se 
simtă aşa în fiecare secundă din fiecare minut. În 
lipsa torturii fizice care să îi distragă atenţia, se 
îneca în sentimentul acela. Iar asta se întâmpla chiar 
acum, când el şi prietenii lui erau, în sfârşit, la 
adăpost și în siguranță. 

- Holstrom a zis că suntem o haită, spuse 
Tharion. Nu apreciez neapărat comparaţia canină, 
dar îmi place ideea. De cum ne-a anunțat Lidia că 
peste câteva zile urma să fiți executaţi... a trebuit să 
facem ce era nevoie. 

Într-un fel. Desigur, nu fusese chiar atât de uşor, 
dar după ce ieșise din Piaţa de Carne, el se implicase 
cu totul. 

Cu o zi înainte, Hunt fusese informat despre tot 
ce se întâmplase. Sau măcar despre o parte din cele 
petrecute. Ţinând cont de faptul că Lidia încă nu își 
recăpătase cunoştinţa, el nu avea idee de tot ceea ce 
făcuse ea ca să organizeze totul. 


Nimic din întreaga poveste nu i se părea real. 
Totul era atât de improbabil, de imposibil. 

Noaptea trecută se trezise ud leoarcă de sudoare, 
convins că era din nou în temniţă. Trebuise să 
aprindă luminile ca să își dea seama că se afla într- 
un alt loc. Acele prime secunde petrecute în beznă, 
fără să ştie unde anume se găsea, fuseseră 
insuportabile. 

Îşi dorise ca Bryce să îi fie alături. Nu doar să 
doarmă lângă el şi să îi aducă aminte că reuşise să 
scape, ci... avea nevoie de cea mai bună prietenă a 
lui. 

Însă Bryce era departe de el, lucru care îl trezise 
de-a binelea din somn, întrerupându-i visele cu ea 
prăbuşindu-se prin spaţiu, singură şi pierdută 
pentru totdeauna. 

Tharion păru să îşi dea seama de turnura pe care 
o luaseră gândurile prietenului său, fiindcă întrebă 
în şoaptă: 

- Cum te simţi, Athalar? 

- Aripile şi-au revenit, răspunse Hunt, 
strângându-şi-le la spate. Emoțional, însă... 
murmură el, ridicând din umeri. 

Noaptea trecută stătuse la duş o oră, sub apa 
aproape clocotită, lăsând-o să curețe mizeria și 
sângele adunate în temniță. Aşa cum făcuse în zilele 
acelea de dinainte să o cunoască pe Bryce, lăsând ca 
apa să alunge mizeria și întunericul din el. Însă unul 
dintre însemne nu putea fi şters. 

Tharion îşi mută privirea spre fruntea lui Hunt. 

- Sunt nişte monştri că ți-au făcut asta din nou! 
spuse tritonul, iar trăsăturile i se contractară sub 
imperiul furiei clocotitoare care îl cuprinse. 

- Sunt nişte monștri indiferent dacă mi-ar fi 
tatuat din nou aureola sau nu, spuse Hunt 
ridicându-și mâna și arătându-i stigmatul de pe 
încheietură, de unde dispăruse litera C, care fusese 
imprimată acolo drept anulare. Crezi că un sclav 
încă mai poate să fie prinț? întrebă el. 


- Sunt convins că ticăloşii ăia de Fee au ceva 
reglementări care interzic asta, spuse Tharion 
zâmbind strâmb, dar cu siguranţă că Bryce va putea 
să le ocolească! 

Hunt alungă durerea pe care o simţi în piept. Nu 
suporta să își închipuie expresia de groază și de 
furie de pe chipul lui Bryce atunci când ea avea să 
vadă aureola, stigmatul. Dacă Bryce se mai întorcea 
vreodată. 

Acel ultim gând era mai insuportabil decât 
oricare altul. 

Hunt se forță să nu se mai gândească la asta și îl 
întrebă pe Tharion: 

- Tu cum te simţi? 

- Cam la fel ca tine, dar rezist, răspunse Tharion, 
ciugulind iarăşi din mâncare. Eu... merg înainte cu 
paşi mărunți, murmură el, iar ochii căprui i se 
adumbriră dintr-odată. 

- Nici o veste de la Holstrom? 

Tritonul clătină din cap în semn de negare, 
fluturându-și pletele roşcate. În cele din urmă, lăsă 
furculita din mână și întrebă: 

- Ce crezi că urmează să se întâmple? 

Hunt își sprijini antebraţele de masa de metal. 

- Sincer vorbind? Nu ştiu. Ieri, principalul meu 
scop era să nu mor. Astăzi? Mă gândesc doar la 
locul în care ar putea să se afle Bryce şi la ce trebuie 
să fac ca să o găsesc. 

Şi la cum să porte povara vinovăţiei între timp. 

- Chiar crezi că e într-o altă lume? 

Luminile orbitoare ale cantinei se reflectau în 
tăblia de metal a mesei, creând o ceață luminoasă. 

- Dacă nu e în Hel, atunci, da, sper că e în altă 
lume și că e în siguranţă. 

- Vom găsi o modalitate de a o aduce înapoi. 

Hunt nu se mai obosi să îi spună tritonului că, 
probabil, era imposibil să facă asta. Bryce era 
singura persoană de pe Midgard în stare să 
deschidă un portal care să poată să o aducă acasă. 


- Bryce ar vrea să le povestesc şi altora... despre 
ceea ce a aflat în privința Asterilor, spuse el. Aşa că 
mă gândesc că voi începe cu Regina Oceanului. Nu 
s-a aliat cu Ophion, dar pare... să îi ajute, şopti, 
arătând spre nava din jurul lor. 

- Of, mormăi Ketos, făcând o grimasă, și eu, care 
credeam că m-ai căutat doar ca să luăm prânzul 
impreună! 

- Chiar așa a fost. Am vrut să văd cum te simți, 
spuse Hunt, iar apoi recunoscu: Dar am vrut să văd 
şi dacă poţi să ajungi cumva la ea. 

- La Regina Oceanului? întrebă Iharion, râzând 
rece şi sec. Ai putea la fel de bine să mă întrebi dacă 
sunt în stare să ajung cumva la Ogenas. 

- S-a străduit atât de mult să îi ajute pe inamicii 
Asterilor! spuse Hunt, bătând darabana în tăblia 
mesei. Vreau să știu de ce. 

Tharion îi cercetă chipul într-un fel ce îi aminti 
lui Hunt de ce Ketos fusese făcut Căpitanul 
Serviciului de Informaţii al Reginei Râului. Hunt îl 
lăsă pe triton să vadă hotărârea pură care îl 
însuflețea. 

- În regulă, răspunse Tharion pe un ton solemn. 


Voi vedea ce pot să fac. Deși..., adăugă el, 
înfiorându-se. 
- Ce e? 


- Ținând cont de cele întâmplate cu sora și cu 
nepoata ei... s-ar putea să nu iasă prea bine. 

- Eşti pe navă şi nimeni n-a încercat să te ucidă 
sau să te trimită înapoi la Regina Râului... Asta 
trebuie să însemne ceva. 

- Cred că are mai mult de-a face cu importanţa 
Lidiei, decât cu a mea, chiar dacă mă ucide să spun 
asta, răspunse Tharion, oftând adânc. Și crede-mă 
că, de când m-am urcat pe navă, am înghiţit o 
grămadă de reproşuri pentru că am dezertat din 
slujba Reginei Râului. În mare, sunt un proscris. 

- Ei bine... e posibil să poţi folosi asta în 
avantajul tău şi să o poţi ademeni pe Regina 


Oceanului aici, pentru o întâlnire. 

Tharion îşi încrucişă braţele musculoase. 

- Aş prefera să nu o fac. 

- Mai gândeşte-te, îl îndemnă Hunt. Voi 
aprecia... orice suporţi să faci. 

Tharion îşi trecu degetele prelungi prin părul 
roșcat. 

- Da, da, ştiu, murmură el, foindu-se pe banca de 
metal şi scoțând un telefon din costumul de 
neopren, după care începu să tasteze. Să văd dacă 
Sendes poate să vorbească, adăugă, ridicându-se în 
picioare cu o graţie fluidă. Te anunţ dacă reușesc 
ceva. 

În ochii tritonului nu se vedea nici urmă din acea 
scânteie care licărea de obicei în ei. 

- Mersi! spuse Hunt. Ţine-mă la curent! 

Tharion dădu din cap în semn de încuviinţare şi 
se îndepărtă cu paşi apăsaţi, continuând să tasteze. 

Hunt îşi termină de mâncat peştele, iar apoi 
înghiţi și ceea ce lăsase Tharion în farfurie, după 
care părăsi cantina. Coridoarele navei erau tăcute. 
Se folosi de plimbare pentru a-și întinde aripile 
vindecate, punându-le la încercare puterea. Astfel, 
străbătu coridoarele căptușite cu sticlă, dincolo de 
care se întindea doar oceanul întunecat. Toată apa 
aceea teribilă era ţinută în frâu numai de magia 
Reginei Oceanului. Hunt nu putu să nu se 
minuneze de asta. 

Nu revăzuse biodomul situat cu câteva niveluri 
mai sus. Nu putea îndura să vadă locul în care el şi 
Bryce deveniseră oficial o pereche. 

Îl găsi pe Baxian în sala de sport care li se 
atribuise, una dintre zecile de la bordul navei și cea 
mai apropiată de camerele lor. Copoiul ridica 
greutăți. 

- Ai nevoie de cineva care să te asiste! îl avertiză 
Hunt, oprindu-se lângă banca pe care metamorful 
înger gemea sub povara barei, cu aripile-i negre 
răsfirate sub el. Ar fi trebuit să mă întrebi! adăugă el. 


- Nu erai în camera ta, răspunse Baxian, 
coborând bara pe pieptul lui gol, musculos. 

Dâre de transpiraţie i se prelingeau pe adâncitura 
dintre pectorali, iar pielea maronie îi scânteia. Încă 
se vedeau rămășițe din tatuajul pe care i-l făcuse 
Danika în dreptul inimii: Prin dragoste, totul este 
posibil. Nu se știa cum avea să îl înlocuiască 
vreodată... Lui Hunt i se strânse inima. 

Baxian adăugă: 

- Le-am întrebat pe silfe dacă te-au văzut, iar ele 
mi-au spus că prânzeai. 

Hunt se oprise lângă cămăruţa fără hublouri în 
care, de când ajunseseră pe navă, se ascunseseră 
Malana, Sasa şi Rithi. El le întrebase pe silfe dacă 
voiau să li se alăture lui şi tritonului. Însă ele, 
îngrozite tot timpul din pricina faptului că se aflau 
acolo, sub apă, nu voiseră să ia prânzul cu ei. Nu 
suportau să vadă nava sau vreun semn că erau 
înconjurate de un ocean nesfârşit. Așa că 
rămăseseră în odaia lor lipsită de hublouri, uitându- 
se neîncetat la un reality-show prostesc, despre 
agenți imobiliari care vindeau vile pe plajele din 
Insulele Coronal, şi prefăcându-se că nu erau 
înconjurate de o capcană uriașă, mortală pentru 
neamul lor. 

Mai devreme, îl duruse să le vadă adunate în jurul 
televizorului. Lehabah le-ar fi îndrăgit. Lehabah ar fi 
trebuit să fie acolo, împreună cu ele. Împreună cu ei 
toți. 

Baxian nu își luă privirea de la greutăţile pe care 
le ridica. 

- Aveam pur și simplu nevoie să vin aici pentru o 
vreme. 

- De ce? 

- Gânduri rele, se multumi Baxian să răspundă. 

- Aha... 

Probabil că unele care includeau gustul sângelui 
lui Ruhn în gura lui. Fără să mai spună nimic, Hunt 
se duse în spatele băncii, apropiindu-se atât cât să 


poată ajunge la bară, iar Baxian o ridică din nou, cu 
braţele tremurându-i. Avea pe puţin două sute 
şaptezeci de kilograme pe ea. 

- La a câta ridicare ai ajuns? întrebă Hunt. 

- La a optzecea, mârâi Baxian, forțându-se să 
salte greutăţile, iar aripile îi zvâcniră sub el. 

Hunt îşi asumă sarcina de a ghida bara înapoi pe 
suportul ei. 

- Vreau să ajung la o sută, spuse Copoiul. 

- Cu paşi mărunți, amice! 

Baxian gâfâi, cu privirea aţintită în tavan, după 
care și-o mută la Hunt, pe care îl vedea cu susul în 
Jos. 

- Ce s-a întâmplat? 

- Vreau doar să știu cum se simte prietenul meu. 

- Sunt bine, răspunse Baxian, ridicându-se în 
capul oaselor şi sprijinindu-și mâinile de coapse. 

Aripile îi atârnau până la plăcile negre, de plastic, 
ale pardoseli. 

Hunt ştia că Baxian mințea, dar dădu din cap, 
aprobator. Dacă amicul lui voia să vorbească, avea 
să vorbească. 

Cu o zi înainte, Hunt îi spusese totul lui Baxian, 
în timp ce zăcuseră în camera vrăjidoctoriţei, 
îndurând cusutul rănilor, înghiţitul poţiunilor și 
luptându-se cu durerea. Îi spusese despre Bryce şi 
Căprioară şi despre toate chestiile pe care le aflaseră. 

Baxian reacţionase bine, deşi se vedea că încă era 
şocat de implicarea Căprioarei. Hunt nu îl învinuia. 
Și lui încă îi era greu să creadă. Însă Baxian lucrase 
cu Lidia de şi mai multă vreme decât el, aşa că, 
probabil, avea să îi ia mai mult timp ca să își 
modifice părerea despre ea. 

Baxian dădu din cap spre Hunt. 

- Ai avut noroc cu îndepărtarea aureolei? 

Hunt nu îndrăzni să se uite la peretele de oglinzi 
din spatele Copoiului. Nu suporta să își vadă chipul, 
fiindcă aureola aceea îi mutila din nou fruntea. Ar fi 
putut să jure că, din timp în timp, simţea cum 


pigmentul îl ardea. Înainte, nu i se întâmplase 
niciodată aşa ceva, însă aureola asta, tatuată de 
Rigelus, se simţea altfel. Mai rău. Într-un fel, părea 
vie. 

- Nu, răspunse el. Data trecută, Hypaxia Enador 
m-a scăpat de ea. Deci, dacă nu există cumva vreo 
regină-vrăjitoare care să se ascundă la bordul navei, 
trebuie să învăţ să trăiesc cu aureola pentru o 
vreme. 

- Rigelus e un ticălos dat naibii! Așa a fost mereu. 

Baxian își şterse sudoarea de pe frunte cu dosul 
palmei. 

Hunt își înclină capul. 

- Spune-mi sincer, ce s-a schimbat la tine? Acest 
nou Baxian Argos se datorează doar faptului că ţi-ai 
găsit perechea în Danika? 

Să îi aducă în discuţie perechea moartă însemna 
să se aventureze pe un potenţial câmp minat. Să îţi 
pierzi perechea era ca și cum ţi-ai fi pierdut 
jumătate din suflet; să trăieşti fără ea era un chin. 

- Nu vreau să vorbesc despre trecut, răspunse 
Baxian, strângându-și dintr-odată aripile pe lângă 
Corp. 

Hunt se hotări să renunţe la subiect. 

- Atunci, haide să vorbim despre următorii paşi, 
propuse el, pliindu-și, la rândul lui, aripile încă ușor 
încordate, dar care peste o zi aveau să îşi revină cu 
totul la normal. 

- Ce e de vorbit? În mare: Asterii trebuie să 
dispară. 

Hunt pufni. 

- Mă bucur că suntem pe aceeași lungime de 
undă! 

Se rugă în gând ca Tharion să fi reușit să o 
convingă pe Sendes să o contacteze pe Regina 
Oceanului şi ca aceasta din urmă să fie pe aceeași 
lungime de undă ca ei. 

Îl privi cu atenţie pe bărbatul pe care crezuse că îl 
cunoştea de atâţia ani. 


- Oare e prea mult să sper că unii dintre foştii 
triari ai lui Sandriel ar putea fi antiimperialişti în 
secret? 

- Nu întinde coarda! Doi e deja un număr uriaş. 
Trei, dacă te includem pe tine. 

Din fericire, nu fusese efectiv unul dintre triarii 
ei - doar se văzuse nevoit să le îndure mizeriile în 
timp ce supraviețuise ani de-a rândul, legat de 
Sandriel. Ignorând fiorul de groază pe care i-l 
stârnea simpla amintire a acelor ani, Hunt întrebă: 

- Dar tu şi Lidia nu aţi avut niciodată idee că 
amândoi erati... 

- Nu. Deloc. Mi se părea la fel de rea ca și Pollux, 
răspunse Baxian, după care îşi şterse sudoarea de pe 
frunte, iar respiraţia i se uniformiză. Crezi că va 
supraviețui? 

Hunt îşi frecă maxilarul. 

- Sper că da. Avem nevoie de ea. 

- Pentru ce? 

Hunt îi surâse fostului său dușman, devenit 
prieten. 

- Ca să îi facem pe nemernici să plătească pentru 
ticăloşiile lor. 


Tharion se strădui să îşi vină în fire. Să se 
concentreze asupra faptului că, în pofida şanselor 
mici de izbândă, reuşiseră să îşi salveze prietenii din 
temnițele Asterilor. Iar el chiar făcuse mai mult de- 
atât, salvând-o pe Lidia Cervos de la o moarte 
sigură. 

Însă nu conta. Holstrom rămăsese în urmă. 
Holstrom, căruia el, Tharion, îi distrusese viața. 

Şi nu doar viaţa lui, ci şi viitorul lupilor. Tritonul 
suferea amarnic la gândul că moștenitoarea Fendyr 
era moartă din cauza lui. Tehnic vorbind, din cauza 
lui Holstrom, dar... nimic din toate astea nu s-ar fi 
întâmplat dacă nu ar fi făcut el alegerile pe care le 
făcuse. 


Nu lăsase pe nimeni să afle despre ziua pe care o 
petrecuse după ce urcase pe navă şi în cursul căreia 
îşi vărsase măruntaiele. În parte, din cauza 
sevrajului provocat de lipsa veninului Reginei 
Vipere, dar şi din pricina dezgustului stârnit de tot 
ceea ce făcuse, de ceea ce devenise. 

Ariadne fusese vândută, doar zeii știau unde. Sau 
cui. Fie, nu fusese vândută efectiv, întrucât Regina 
Viperă nu o deținuse, dar... plecase ca să nu fie 
nevoită să îl ucidă pe Holstrom. Sau cel puţin așa o 
lăsase să creadă Regina Viperă, alegându-se cu un 
schimb avantajos, deși în tot acel timp plănuise să o 
bage pe Sigrid în ring cu Ithan. 

Dacă exista un nivel mai jos de fundul arenei, 
Tharion tocmai îl găsise. 

Se forță să nu mai scrâșnească din dinţi și să se 
concentreze asupra lui Sendes. Aceasta se afla în 
centrul punţii, ascultând raportul unuia dintre 
soldaţi. 

Nici unul dintre ceilalţi tehnicieni sau ofiţeri de 
pe punte nu îi vorbi lui Tharion, nici nu îl privi. 

Măcar nimeni de aici nu îl făcea trădător, dar 
ştiau cu toții că dezertase din slujba Reginei Râului. 
Și, ţinând cont de faptul că regina nu era prea iubită 
pe nava asta, Iharion ştia că atitudinea celor de aici 
avea mai mult de-a face cu faptul că el dezertase din 
neamul Apelor. Din rândul lor. 

Voia să le strige tuturor celor de pe punte că, dacă 
ar fi putut, ar fi dezertat din propria-i fiinţă. 

După ce îl lăsă pe soldat să plece, Sendes se 
întoarse, în sfârșit. 

- Scuze pentru asta! 

Tharion îi făcu semn cu mâna că nu era nevoie să 
se scuze. Ţinând cont de cât de mult le datorau lui 
Sendes şi navei acesteia, căpitanul nu trebuia să îşi 
ceară vreodată scuze, din nici un motiv. 

- Am impresia că în ultimele zile am tot rostit 
cuvintele astea, dar aş vrea să îţi cer o favoare. Încă 
una. 


Căpitanul surâse. 

- Spune! 

Tharion se pregăti sufletește. 

- Dacă aș intenţiona să iau legătura cu Regina 
Oceanului, ca să stabilesc o întâlnire între ea, mine 
şi Hunt Athalar... ai putea facilita asta? 

Sendes înghiţi în sec. Nu era un semn bun. 

- Dacă rugămintea mea te pune într-o poziţie 
ciudată..., adăugă Tharion numaidecât, ... să nu îţi 
faci griji în privinţa asta! Doar că i-am promis lui 
Athalar că te voi întreba și... 

- i se va îndeplini dorința, spuse ea cu tristeţe în 
glas. Regina Oceanului vine mâine pe navă. 

Tharion înghiţi în sec, surprins. 

- În regulă, spuse el pe un ton precaut. Pari... 
îngrijorată? 

Sendes se trase de guler. 

- Vrea să vă vadă. Pe toţi. 

Tharion ridică din sprâncene. 

- Atunci, problema e rezolvată. 

- În timpul apelului, mi-a lăsat impresia că nu e... 
întru totul încântată de faptul că sunteţi aici, spuse 
Sendes, făcând o grimasă. S-ar putea ca asta să aibă 
legătură cu faptul că Regina Viperă și Regina Râului 
amenință să îi declare război pentru că te 
adăposteşte. 

Fi, la naiba! 


CAPITOLUL 38 


Ithan se aruncă după cartea ce reuşise cumva să o 
ia la sănătoasa spre uşa biroului. Lupul ateriză peste 
ea cu o bufnitură care îi răsună până în oase. 

Spre groaza lui, cartea se zvârcoli sub el, 
încercând să ajungă la uşă şi la lumea ce o aştepta 


dincolo de ea. 

- Faceţi linişte! mârâi Jesiba, continuând să 
tasteze. 

Ithan mormăi ceva, lăsându-se cu toată greutatea, 
semnificativă, de altfel, peste cartea plimbăreaţă... 

- Ajunge! se răsti Jesiba, iar, la auzul tonului ei 
poruncitor, cartea se opri. 

Însă Ithan nu se mișcă decât după ce fu sigur că 
aceasta îşi ascultase întru totul stăpâna. Se ridică 
puţin și privi cartea cu coperţi de piele albastră. Se 
încordă, iar apoi întinse o mână spre ea. 

Însă cartea rămase pur şi simplu locului. Inactivă. 
Ca oricare altă carte... 

Încercă să îl prindă de degete, iar Ithan se aruncă 
din nou asupra ci. 

- Lehabah era mult mai eficientă... şi mânca mult 
mai puţin. Unde încape atâta mâncare, lupule? 

Ithan nu putu să răspundă, fiindcă se lupta din 
nou cu cartea, pe care o cuprinsese în brațe, 
strângând-o la piept. Apoi se ridică în picioare şi se 
duse la raftul pe care ar fi trebuit să rămână cartea, 
în timp ce el despacheta încă o ladă... 

- Am spus că ajunge! se răsti Jesiba din nou, iar 
cartea încremeni în braţele lui Ithan. 

Acesta o puse înapoi pe raft, înainte ca afurisita să 
poată scăpa din nou. După care o mai îmbrânci o 
dată, în semn că o dădea naibii. 

Cartea îl îmbrânci, la rândul ei, de parcă ar fi fost 
gata să sară de pe raft şi să înceapă runda a treia de 
lupte cu el, însă o unduire de lumină aurie îi 
scânteie pe cotor - o barieră ce se închidea din nou. 
Vrăji de apărare, care să ţină închise cărțile magice. 
Cartea se izbi de barieră, dar nu putu să treacă. 

Din spatele biroului, Jesiba spuse: 

- Am crezut că am păcălit-o cu vraja de apărare 
de dinainte. Să vedem cum încearcă să treacă prin 
asta! 

Parcă drept răspuns, cartea răpăi din nou pe raft. 
Ithan îi arătă degetul mijlociu şi apoi se întoarse 


spre farmazoană. 

Muncise fără încetare ziua trecută, despachetând 
lăzi, inspectând mărfurile, catalogând conţinutul, 
reambalând artefactele din ele, atașând noi etichete 
de expediere... Treburi mărunte, dar care îl ţineau 
ocupat. 

Care nu îl lăsau să se gândească la sângele ce îi 
mânjea mâinile. La cadavrul despre care putea doar 
să spere că se afla pus la gheaţă, într-adevăr, undeva 
în furnicarul ăsta subteran. 

Nu pleca din biroul lui Roga. Aceasta ordonase să 
i se aducă mâncare din bucătăriile private ale Casei 
şi îi poruncise ca, dacă avea nevoie să se 
odihnească, să se ghemuiască pe covor, ca un câine 
ce era. 

Aşa şi făcuse, ignorând insulta, şi dormise atât de 
adânc, încât Roga fusese nevoită să îl împungă cu 
piciorul ca să îl trezească. 

Poate că Ithan ar fi obiectat la un astfel de 
tratament, dar farmazoana îi dăduse vești bune: 
Hunt Athalar, Ruhn Danaan și Baxian Argos 
evadaseră din temnițele Asterilor în timpul unei 
operațiuni de salvare care incinerase toată Şira 
Spinării. 

Căprioara reuşise. Iharion, Flynn şi Dec 
reuşiseră. Cumva, izbutiseră să o facă. Se simţise 
atât de ușurat, încât gâtlejul i se încordase dureros 
de tare, în timp ce măruntaiele i se strânseseră de 
rușine că nu îi ajutase. 

De atunci, Ithan și Jesiba schimbaseră doar câteva 
cuvinte. Roga își petrecuse cea mai mare parte a 
timpului vorbind la telefon cu clienţii, sau mergând 
la întâlnirile Casei, despre care nu îi spunea nimic 
lui Ithan. Dar acum el se uită la raft, la cartea 
magică ce se lovea din nou, tremurând, de vrăjile de 
apărare care o ţineau la locul ei. Se decise să o 
ignore şi îi spuse Jesibei: 

- În timpul Summitului, Micah a zis că acele cărți 
ale tale provin din biblioteca din Parthos, iar Amelie 


a bârfit apoi o grămadă pe tema asta. Micah era de 
părere că volumele respective sunt tot ce a mai 
rămas din bibliotecă. 

- Hmmm..., murmură Jesiba, continuând să 
tasteze. 

Ithan se trânti pe scaunul din faţa biroului ei. 

- Am crezut că Parthos era un mit. 

- Cărţile spun altminteri, nu-i aşa? 

- Atunci, care e adevărul? 

- Nu e unul uşor de acceptat de către Vaniri, 
răspunse ea, oprindu-se din tastat, ridicându-şi 
privirea de la ecranul laptopului şi uitându-se la 
Ithan. 

- Conform spuselor lui Amelie Ravenscroft, 
Micah a afirmat că în bibliotecă se aflau cunoştinţe 
adunate de către fiinţele umane pe o perioadă de 
două mii de ani înainte de Asteri. 

- Şi? întrebă ea, afişând o mină inexpresivă. 

Ithan arătă spre cartea cea furioasă. 

- Așadar, fiinţele umane posedau magie? 

Roga oftă pe nas. 

- Nu. Cărţile magice de aici... ar fi trebuit să fie 
gardienii bibliotecii. În urmă cu câteva sute de ani, 
asta le-am fermecat să facă. Să apere cărțile, 
atacându-i pe cei care încercau să le fure. 

Ithan îşi aminti că Bryce îi spusese că o astfel de 
carte ajutase la salvarea ei atunci când se luptase cu 
Micah. 

- Însă tomurile au dezvoltat vieţi şi dorinţe 
proprii, explică  farmazoana. Au devenit... 
conştiente, adăugă ea, încruntându-se la cartea care 
se purtase urât. lar până să încerc eu să desfac 
vrăjile care le dăduseră viaţă, existenţa lor devenise 
deja prea pregnantă ca să fie anulată. Așa că am avut 
nevoie de monitori precum Lehabah, care să îi 
păzească pe gardieni. Să se asigure că nu evadau şi 
că nu aveau să pricinuiască şi mai multe necazuri. 

- De ce nu le-ai vândut, pur şi simplu? 

Roga îi aruncă o privire nespus de furioasă. 


- Pentru că vrăjile mele sunt scrise în ele! Nu voi 
permite ca astfel de cunoștințe să ajungă în lumea 
largă. 

Înainte să dezerteze, stabilindu-se în Casa Focului 
şi a Umbrei și luându-și titulatura de farmazoană, 
Roga fusese vrăjitoare. Ithan putea doar să își 
închipuie ce văzuse o astfel de ființă în nespus de 
lunga ei viață. 

- Aşadar, ce conţin cărţile de la Parthos? 

Roga începu să tasteze din nou. 

- Nimic. Și, în același timp, totul. 

Ithan pufni. 

- Ca de obicei, eşti criptică! 

Roga se opri iarăşi din tastat. 

- Tomurile astea i-ar plictisi pe cei mai mulți. 
Unele dintre ele sunt cărți de matematici complexe, 
volume întregi despre numere imaginare. Unele 
sunt tratate de filosofie. Unele sunt piese de teatru, 
tragedii, comedii, iar altele sunt cărţi de poezie. 

- Şi sunt legate cu toatele de viaţa fiinţelor umane 
de dinainte de Asteri? 

- O civilizaţie măreaţă a înflorit pe Midgard cu 
mult înainte să fie cucerită de Asteri, răspunse 
Jesiba, iar Ithan ar fi putut să jure că farmazoana era 
tristă acum. O civilizaţie care aprecia cunoașterea în 
toate formele ei! Într-atât de mult, încât o sută de 
mii de oameni au venit la Parthos ca să salveze 
aceste cărţi de Asterii şi de Vanirii care voiau să le 
ardă, povesti ea, iar apoi clătină din cap, dusă pe 
gânduri. O lume în care oamenii iubeau şi preţuiau 
atât de mult cărţile şi învăţătura, încât erau dispuși 
să moară pentru ele. Poţi să îţi imaginezi cum era o 
astfel de civilizaţie? O sută de mii de bărbaţi și de 
femei s-au luptat ca să apere o bibliotecă... În ziua 
de azi, aşa ceva ar părea o glumă proastă. Dar au 
luptat şi au murit..., adăugă ea, cu privirea 
aprinzându-i-se dintr-odată, ...doar ca să tragă de 
timp pentru ca preotesele să apuce să ia cărţile pe 
furiș şi să le ducă pe nave. Armatele de Vaniri le-au 


interceptat pe cele mai multe, iar preotesele au fost 
arse pe ruguri aprinse cu acele cărți de preţ ale lor. 
Însă una dintre nave, Griffin, s-a strecurat prin 
blocada impusă de Vaniri. A străbătut Marea 
Haldren şi a găsit adăpost în Valbara. 

Ithan clătină ușurel din cap. 

- Cum de ştii toate astea, când nimeni altcineva 
nu le știe? 

- Şi tritonul ştie câte ceva, se eschivă ea. El a 
ajutat nava Griffin să traverseze marea, la cererea 
Reginei Oceanului. 

- De ce? 

- El e cel care trebuie să îți răspundă la o astfel de 
întrebare, dacă vrea. 

- Dar tu de ce ştii toate astea? Cum de ai această 
colecţie? 

- Mă voi abţine de la a te compara cu un câine 
care a înșfăcat un os, răspunse Jesiba, închizând 
laptopul cu un pocnet uşor, după care își împleti 
degetele şi își aşeză mâinile pe capacul lui. Vezi tu, 
Quinlan ştia când să își ţină gura! Nu m-a întrebat 
niciodată de ce am cărţile astea și de ce am 
amuletele archesiene pe care le purtau preotesele de 
la Parthos. 

Ithan simți că i se usca gura. Întrebă în șoaptă: 

- Ce... Cine eşti? 

Jesiba izbucni în râs, iar Ithan ar fi putut să jure că 
mai multe cărţi de pe raft tremurară. Fl abia dacă 
mai respira în clipa în care Jesiba pocni din degete. 

Părul ei scurt crescu dintr-odată, revărsându-i-se 
pe umeri în șşuvițe lungi şi ondulate, care îi 
îndulceau expresia feţei. Machiajul i se şterse, dând 
la iveală trăsături ce o făceau să pară cumva mai 
tânără... mai inocentă. 

Era Jesiba și parcă totuși nu era ea. Era o Jesiba 
imortalizată în floarea tinereţii. A inocenţei. Însă ea 
vorbi din nou, cu vocea aceea blazată pe care i-o știa 
Ithan dintotdeauna: 


- Ca să nu crezi că mint... La această stare mă voi 
întoarce mereu, la ea mă pot întoarce, doar să îmi 
doresc. 

- Deci... poţi să operezi transformări magice? 

Jesiba nu zâmbi. 

- Nu. Am fost blestemată de un demon. De un 
prinţ care mi-a capturat nava şi cărțile de pe ea. 

Ithan își simţi inima bubuindu-i în piept. 

- Aproape că ajunsesem în Marea Haldren, când 
Apollion a găsit nava Griffin, povesti Jesiba cu voce 
monotonă. El auzise despre rezistenţa eșuată de la 
Parthos, despre nave și despre preotesele arse 
împreună cu cărţile lor. Prințul voia să afle ce 
anume putea să fie atât de valoros pentru noi, 
oamenii, încât să fim dispuși să murim pentru asta. 
Nu a înţeles atunci când i-am spus că nici o putere 
nu era mai mare decât cunoaşterea şi nici o armă, 
mai puternică decât învăţătura, spuse ea, zâmbind 
cu amărăciune. A refuzat să mă creadă. Şi m-a 
blestemat pentru obrăznicia de care dădusem 
dovadă, după părerea lui, ascunzându-i adevărul. 

Ithan înghiţi în sec. 

- Ce fel de blestem? 

Jesiba făcu semn spre părul ei lung și spre faţa 
intinerită. 

- Să trăiesc fără să mă schimb, până când aveam 
să îi arăt adevărata putere a cărţilor, răspunse ea pe 
un ton lipsit de afectare. El încă e convins că aceste 
cărți sunt o armă şi că într-o zi mă voi sătura de 
trăit şi că i le voi da, dezvăluindu-i presupusele 
arme secrete pe care le conţin. 

- Dar... am crezut că erai vrăjitoare! 

Jesiba ridică din umeri. 

- Chiar am fost, o perioadă. Cum ai clasifica o 
femeie din stirpea oamenilor, care nu îmbătrâneşte? 
Care revine mereu la aceeași vârstă, la aceeași stare 
fizică din momentul în care a fost blestemată? Am 
prețuit anii petrecuţi la Parthos, alături de suratele 
mele preotese. După ce au apărut dinastiile de 


vrăjitoare, am crezut că, alături de ele, aş putea să 
găsesc o tovărăşie asemănătoare. Un cămin. 

- Ai... fost preoteasă la Parthos?! 

Jesiba dădu din cap în semn că da. 

- Preoteasă, vrăjitoare... iar acum, farmazoană. 

- Dar dacă erai om, de unde provine magia ta? 

Doar îi spusese că Apollion îi conferise o viaţă 
lungă, nu putere! 

Ochii ei gri se întunecară precum marea 
furtunoasă pe care o traversase cu mult timp în 
urmă. 

- Atunci când Apollion a găsit nava pe care mă 
aflam, era plin de putere, fiindcă tocmai o mâncase 
pe Sirius. Nu cred că a fost intenționat, dar în 
momentul în care magia lui... m-a atins, ceva s-a 
transferat în mine. 

Din felul în care rostise atins, Ithan se lămuri 
despre părerea pe care o avea Jesiba în legătură cu 
ceea ce îi făcuse Apollion. 

- Mi-a luat o vreme să îmi dau seama că aveam şi 
alte puteri în afară de tinereţe veşnică, spuse ea pe 
un ton calm. Și, din fericire, am avut la dispoziţie 
cincisprezece mii de ani ca să ajung să le stăpânesc. 
Să le las să devină parte din mine şi să prindă ele 
însele viaţă, așa cum au făcut cărțile. 

Pe Ithan îl străbătu un fior de groază. 

- Vrei să... începi să îmbătrâneşti din nou? 

Era o întrebare periculos de personală, dar, spre 
surprinderea lui, Jesiba îi răspunse, deşi cu voce 
cam scăzută: 

- Nu încă. Aştept să vină vremea. 

- Pentru ce anume? îndrăzni el să întrebe. 

Jesiba privi peste umăr la mica bibliotecă, la 
cartea țâfnoasă, care se potolise, în sfârşit, de parcă 
s-ar fi îmbufnat. 

- Pentru formarea unei lumi în care cărţile 
acestea să fie, în sfârşit, în siguranţă. 


CAPITOLUL 39 


Bryce îl găsi pe Regele Toamnei în biroul lui, cu 
păru-i roșcat strălucind în lumina dimineţii. Privea 
Sabia Stelară și pumnalul de pe biroul lui. 

Probabil că spusele ei de seara trecută atinseseră o 
coardă sensibilă. Foarte bine! 

- Atât de aproape, dar atât de departe. Atât de 
nevrednic,  murmură ea, închizând uşa şi 
apropiindu-se de birou. 

În ochii lui prinseră să dănţuiască flăcări. 

- Ce vrei, fătucă? 

Bryce ocoli iute biroul, ducându-se lângă scaunul 
lui şi uitându-se la arme din unghiul lui. Regele 
Toamnei se încruntă, de parcă îi displăcea simplul 
fapt că ea se afla atât de aproape de el. 

- Mama ţi-a povestit vreodată ce s-a întâmplat în 
noaptea aceea în care a încercat să mă ducă într-un 
loc sigur? Atunci când gorilele tale i-au prins din 
urmă pe ea și pe Randall? 

- În locul tău, aş avea mai multă grijă la cuvintele 
pe care le folosesc! se răsti el. 

Bryce zâmbi. 

- Randall nu mai pusese mâna pe o armă de foc 
de ani de zile. De la întoarcerea de pe front, de când 
jurase că nu avea să mai folosească niciodată 
vreuna. Era pe punctul de a-şi rosti jurămintele în 
fața lui Solas, când Marele Preot i-a cerut să ajute o 
mamă singură şi pe fiica ei în vârstă de trei ani, care 
încercau să scape de tine. lar în noaptea aceea, 
ticăloasele tale de gărzi ne-au ajuns din urmă... A 
fost prima dată când Randall a pus din nou mâna pe 
o armă de foc. I-a tras un glonț în cap 
comandantului gărzilor. Randall a urât fiecare 
afurisită de secundă în care a făcut asta. Dar a făcut- 
o. Pentru că în clipa aceea, chiar și după doar trei 


zile de fugă, ştia că deja se îndrăgostise de mama. Și 
că ar fi făcut orice pentru ea. 

Regele Toamnei strâmbă din nas, enervat. 

- Vrei să spui ceva anume cu asta? 

Bryce se apropie şi mai mult de tatăl ei. 

- Vreau să spun că nu am învăţat despre dragoste 
doar de la mama. Am învăţat despre ea şi de la tatăl 
meu. De la tatăl meu real. De la tatăl meu om, de 
tatăl meu lipsit de puteri, de la tatăl meu pe care eşti 
gelos până la nebunie. El m-a învăţat să lupt ca în 
Hel pentru cei pe care îi iubesc. 

- Mă plictisesc deja, spuse Regele Toamnei, dând 
să se îndepărteze de Bryce, însă ea îl apucă de braţ. 

- Ți-am luat-o cu mult înainte. M-am plictisit de 
tine în clipa în care ai deschis gura. 

Se auzi un pârâit de piatră. 

Regele Toamnei se trase în spate, însă fu prea 
târziu. Cătuşa gorsiană i se închisese deja peste 
încheietura mâinii. 

- Ticăloaso! şuieră el, iar Bryce îşi aruncă cealaltă 
cătuşă la pământ. N-ai idee cu cine te pui... 

- Ba am: cu un ratat inutil şi demn de milă. 

El sări în picioare, însă Bryce înhățase deja 
pumnalul și Sabia Stelară. Regele Toamnei se opri în 
clipa în care fiica lui le îndreptă spre el. 

Ţinând strâns pumnalul şi sabia în mâini, Bryce 
spuse pe un ton mieros: 

- Să facem o învoială: tu nu te împotriveşti, iar eu 
nu te străpung cu ele și nu experimentez cum să 
deschid în stomacul tău un portal spre nicăieri. 

În ochii lui se aprinse o flacără, dar apoi aceasta 
se stinse, zăgăzuită de cătușa care îl strângea cu 
putere. 

Bryce zâmbi şi îşi înclină capul. 

- Apropo, mersi pentru informaţiile despre arme! 
M-am gândit eu că s-ar putea să ştii ceva util. Păcat 
că te-ai descotorosit de servitori, pentru că, dacă 
strigi, nu te va auzi nimeni. 

Regele Toamnei se făcu alb la faţă de furie. 


- Ai venit aici intenționat! 

- Îmi recunosc vinovăția! răspunse ea, dându-și 
părul peste umăr. Ştiam că ai făcut cercetări secole 
la rând. Eşti singura persoană obsedată de Sabia 
Stelară şi de secretele ei, deși nu eşti Cel Ales, ci 
doar un rebut jalnic. Aşa că am venit aici ca să aflu 
răspunsuri. Mai exact, ca să aflu ce poate să facă o 
armă ca aceasta şi cum să scap de micii tăi prieteni 
intergalactici, explică ea, rânjind, după care adăugă: 
Iar tu ai presupus că am ajuns aici pentru câă...? 

Regele Toamnei se încruntă la ea. 

- O, da, spuse Bryce, pentru că sunt fiica ta 
proastă și incompetentă! Aşadar, ai crezut că am 
ajuns aici din greșeală? întrebă ea râzând. Şi 
probabil că te-ai gândit că apariţia mea era un soi de 
dar din partea Lunei. Că ai primit aprobarea zeilor 
şi că lucrurile au fost sortite astfel de Urd! 

Tăcerea lui fu o confirmare în sine. 

Bryce se bosumflă în glumă. 

- Ghinion! Și mare ghinion în ceea ce priveşte 
cătușa! Deşi cred că pricepi ironia situaţiei: am 
folosit cheia pe care o ținea Ruhn în camera lui şi 
despre care el mi-a povestit cândva. Asta trebuia să 
folosim ori de câte ori îl legai cu cătușele, ca să nu 
poată riposta, și îl ardeai. Iar torturile surveneau 
îndeajuns de des încât fiul tău să investească într-o 
cheie care să descuie cătuşele. A lăsat-o în biroul din 
camera lui, ca să se poată elibera după ce îl trimiteai 
acolo, ca să sufere. 

Regele Toamnei nu spuse nimic nici de data asta. 
Ticălosul nu avea de gând să nege. 

- Sinceră să fiu, chiar mi-ar plăcea să te ucid în 
clipa asta, mârâi Bryce, cu ochii strălucindu-i de o 
furie arzătoare. Pentru mama, dar și pentru Ruhn. 
Și cred că și pentru mine..., murmură ea, după care 
dădu din cap spre ușă şi adăugă: Dar, într-adevăr, 
avem o învoială, nu-i aşa? lar eu am azi o întâlnire 
fierbinte. 


Regele Toamnei îi aruncă o privire de-a dreptul 
ucigătoare. 

- Asterii te vor ucide! 

- Poate. Însă tu nu îi vei ajuta spunându-le despre 
asta. 

Întinse Sabia Stelară spre faţa lui. Regele Toamnei 
nu îndrăzni să se mişte în clipa în care Bryce îl lovi 
ușor peste nas cu vârful ei. 

- Ce păcat că ţi-ai scos din priză toate 
electronicele şi că ai închis interwebul! Nu vei putea 
cere ajutor din dulapul de la subsol. 

Regele Toamnei mormăi plin de furie, înecându- 
se: 

- Din... 

- O, să nu îţi faci griji! Ţi-am lăsat acolo niște apă 
şi o găleată. Cât să îţi ajungă, probabil, până când 
una dintre gărzile tale netoate se va întreba ce se 
întâmplă aici și va veni să verifice, spuse ea, după 
care se prefăcu a cădea pe gânduri și, în cele din 
urmă, murmură: Deşi s-ar putea să îi fie al naibii de 
greu să treacă de vrăjile de apărare. 

- La fel și ţie! 

- Din nefericire pentru tine, nu, nu-mi va fi. Nu 
ai instalat vrăji de apărare împotriva teleportării. E 
un dar atât de rar pe-aici, încât nici măcar nu te-ai 
gândit să faci o vrajă împotriva lui, nu-i așa? Ce 
noroc pe capul meu! 

- Mi-aş calcula următoarele mutări cu foarte 
mare grijă, dacă... 

- Da, da, îi tăie ea vorba, arătând cu sabia spre 
ușă. Să mergem! Locuinţa ta subterană te așteaptă. 

În timp ce fu escortat la subsol, Regele Toamnei 
nu încercă nici un şiretlic, precauţia trăgându-i-se, 
în mod evident, de la faptul că Bryce avea asupra ei 
două arme deosebit de puternice. 

Încă de când Vesperus se zvârcolise sub cele două 
lame, într-un colțişor al minţii lui Bryce se 
înfiripase un gând. Îşi amintise că Ruhn îi povestise 
despre obsesia Regelui Toamnei faţă de Sabia Stelară 


şi mizase pe faptul că s-ar fi putut ca tatăl ei să ştie 
ceva şi despre pumnal. 

Fusese cea mai grea decizie pe care o luase 
vreodată: să vină aici și să joace un astfel de joc, în 
loc să îi poruncească portalului să o ducă direct la 
Hunt. Însă, după cum se temuse, Hunt încă se afla 
în temniţă şi ar fi fost prea riscant ca ea să își facă 
apariția acolo. lar cunoştinţele despre cele două 
arme erau prea importante. 

Însă acum ştia un pic mai mult. Sabia Stelară și 
Grăitorul-de-Adevăr puteau să deschidă un portal 
spre nicăieri, orice ar fi însemnat și asta. Acum mai 
trebuia să afle cum să le forţeze să o facă. 

Ce bine că taică-său îi spusese și unde anume pe 
Midgard putea să găsească mai multe informaţii 
despre arme! 

Odată ajunşi la subsol, Regele Toamnei rămase 
locului în momentul în care Bryce îndreptă sabia 
spre dulapul deschis. La fel ca mare parte din casă, 
subsolul era ignifugat. Probabil că Regelui Toamnei 
avea să îi ia ceva timp ca să treacă de uşa grea de 
oțel, iar asta, dacă reuşea să scape de cătuşa 
gorsiană. 

Regele Toamnei mârâi în timp ce intră, mergând 
de-a-ndăratelea, în dulap. 

- Pentru asta, te voi ucide pe tine şi pe ticăloasa 
de maică-ta! 

Bryce îi făcu semn să intre mai adânc în dulap. 

- Te trec pe lista doritorilor programaţi pentru 
mâine! 

Acestea fiind zise, îi trânti ușa în nas şi o încuie. O 
clipă mai târziu, Regele Toamnei se izbi de ușă, care 
se cutremură, dar rezistă. 

Fluierând încetişor şi azvârlindu-și Sabia Stelară 
pe umăr, Bryce ieși din subsol. 

Mai avea atât de multe lucruri de făcut! Locuri în 
care să meargă. Oameni pe care să îi vadă. 

Și mai multe de învățat. 


Cinci minute mai târziu, Bryce îşi scoase telefonul 
din sertarul biroului aflat în camera de lucru a 
Regelui Toamnei. Bateria telefonului era complet 
descărcată, iar după ce cotrobăi rapid prin birou, 
Bryce nu găsi nici urmă de încărcător. Așa că îşi 
îndesă telefonul sub betelia colanţilor, iar apoi luă 
Sabia Stelară şi pumnalul de pe birou. 

Dispozitivul cu prismă al Regelui Toamnei se afla 
în locul în care îl lăsase acesta. O rază de soare 
leneşă pătrunse prin ferestre, adunându-se în 
prismă şi refractându-se sub forma unui curcubeu 
pe una dintre planetele aurii din planetariu: pe 
Midgard. Lumină descompusă. Lumină pură. 

În haosul din acele ultime clipe ale luptei cu 
Vesperus şi din aceste ultime zile petrecute alături 
de Regele Toamnei, Bryce încă nu avusese ocazia să 
exploreze magia pe care o luase din rezerva lui 
Silene. 

Bănuia că revendicase magia, întrucât Silene, cu 
siguranță, o lăsase acolo pentru moștenitorii ei. Dar 
de ce nu o revendicaseră aceştia? De ce nu o făcuse 
fiul ei, care auzise adevărul direct de la maică-sa? 
Bryce ştia că era posibil ca acum să nu mai afle 
niciodată răspunsul. Însă avea toată libertatea de a 
încerca să afle câte ceva despre puterea pe care 
ajunsese să o deţină. 

Trase aer adânc în piept şi îşi adună magia. 
Expirând, trimise în prismă un jet din lumina ei 
stelară, puterea fiindu-i mai rapidă ca niciodată. 

Lumina stelară lovi prisma, trecu prin ea şi... 

- Hmmm... 

De partea cealaltă a prismei nu se formă un 
curcubeu. Nici măcar ceva care să semene cât de cât 
cu unul. 

Îi luă o clipă să înţeleagă ce anume vedea: o rază 
de lumină stelară în degrade. Dacă un curcubeu ar 
fi fost plin de culoare, aceasta începea cu un alb 
tremurător şi se întuneca treptat. 


Un anticurcubeu, de fapt. Lumină căzând în 
întuneric, picături de lumină stelară plonjând din 
cea mai înaltă rază şi ajungând jos, la fâșia de umbră 
de dedesubt, devorate de întunericul ce pândea în 
partea cea mai de jos a acesteia. 

Precum lumina tot mai slabă a zilei, a amurgului. 

Oare ce însemna asta? Bryce era destul de 
convinsă că lumina ei fusese pură înainte, dar acum, 
amestecată cu puterea lui Silene... conţinea și 
întuneric. Ascuns dedesubt. 

Et in Avallen ego. 

Oare asta schimba ceva la puterea ei? La ea? 
Faptul că acum avea și stratul acela de întuneric? 

Bryce îşi alungă din minte o astfel de întrebare. 
Putea să se gândească mai târziu la asta. Însă în 
clipa de faţă... 

Luă caietele şi hârtiile de pe birou și le vâri în 
partea din față a hanoracului. 

Apoi mișcă într-o parte prisma de pe birou, cale 
de câţiva centimetri, ţintind dispozitivul aflat în 
partea cealaltă a încăperii, pe cel despre care Regele 
Toamnei spusese că era posibil să poată captura din 
nou lumina, cu o putere adăugată, poate. Dar dacă 
lumina ar fi explodat din ambele prisme şi s-ar fi 
întâlnit la mijloc? Ce s-ar fi întâmplat dacă toată 
acea magie s-ar fi ciocnit? 

Întreagă acea lumină puternică, acele mici 
fragmente de magie, ar fi produs energie în urma 
coliziunii. Şi ar fi alimentat-o pe ea, pe Bryce, ca pe 
o baterie. 

Sau cel puţin așa spera. 

- Pot să aflu într-un singur mod, bombăni Bryce 
pentru sine. 

Înălţă o rugăciune către Cthona şi apoi trimise 
două raze de lumină, ca două arcuri electrice, ce 
înconjurară prismele şi intrară drept în ele. 

Din prisme izbucniră două fascicule identice, 
îndreptându-se unul spre celălalt. Fâşii de lumină ce 
cădeau în întuneric, puterea ei redusă la cea mai 


elementară formă. Iar în locul în care se întâlniră 
cele două fascicule, se izbiră lumina și întunericul, 
precum și întunericul și lumina... 

Bryce păși în miezul exploziei. 

Păși în miezul puterii ei. 

Aceasta o aprinse pe dinlăuntru, îi aprinse chiar şi 
sângele. Părul i se ridică deasupra capului și, odată 
cu el, începură să plutească şi pixurile, hârtiile şi alte 
mărunțişuri din birou. 

O imensă cantitate de lumină și de întuneric: 
puterea se afla în contopirea celor două. Bryce 
înțelese acum felul în care întunericul modela 
lumina. 

Însă toată acea putere compusă din contrarii care 
se ciocneau... fu amplificarea de care avea nevoie 
Bryce. 

La plecare, ridicându-şi degetul mijlociu și 
îndreptându-și-l spre podeaua de sub picioarele ei 
şi, implicit, spre Regele Toamnei, care stătea, 
bosumflat, dedesubt, Bryce se teleportă din vilă spre 
locul în care își dorea cel mai mult să ajungă. 

Acasă. Oriunde ar fi fost asta în cuprinsul 
Midgardului. 

Deoarece căminul ei nu mai era doar un loc fizic, 
ci şi o persoană. 

Așa spusese și Silene atunci când vorbise despre 
Theia şi Aidas: sufletele lor se găsiseră peste lumi, 
pentru că erau pereche. Îşi erau cămin unul 
celuilalt. 


lar pentru Bryce, acasă însemna Hunt. Şi aşa avea 
să fie mereu. 


Ruhn era atât de epuizat, încât, în pofida crampei 
dureroase de la gât, nu se sinchisi să își schimbe 
poziția de pe scaun într-una mai confortabilă. 
Aparatele bipăiau neîncetat, ca niște greieri metalici 
ce marcau trecerea nopții. 

Avu impresia vagă că Declan îl înlocuise pe 
Flynn, iar apoi că Dec plecase şi că Flynn se 


întorsese. 

Nu ştiu ce anume îl trezi: o posibilă fluctuaţie a 
aparatului sau o modificare a ritmului respirației 
Lidiei, dar... îl străbătu o senzaţie de linişte. 
Deschise ochii, care îi erau cârpiţi şi îl dureau, şi 
privi spre pat. 

Lidia era tot lipsită de cunoștință. Palidă ca 
moartea. 

Lidia! 

Nici un răspuns. Ruhn îşi propti coatele pe 
genunchi și își frecă faţa. La urma urmei, ar fi putut 
să se culce pe podeaua de gresie. Ar fi fost mai bine 
decât să se contorsioneze pe scaun. 

- "Neaţa! spuse Flynn. Vrei niște cafea? 

Ruhn mormăi în semn de confirmare. Flynn îl 
bătu pe spate şi ieşi din încăpere, uşa deschizându- 
se și închizându-se automat. 

O, pe toţi zeii, avea dureri din cap până-n 
picioare! Cât despre mână... Îşi studie cu atenţie 
degetele subțiri, straniu de palide, lipsite de tatuaje 
sau de cicatrici. Mâna continua să îi fie slăbită, de 
parcă încă îşi reclădea puterea care, în ziua Saltului, 
se stocase în sângele lui nemuritor. 

Își flexă degetele și tresări, iar apoi se ridică lent în 
capul oaselor și își roti gâtul. La naiba, cât de tare îl 
durea! La a treia rotaţie, privi spre pat şi o văzu pe 
Lidia uitându-se la el. 

Încremeni cu totul. 

Ochii aurii îi erau înceţoşaţi din pricina durerii și 
epuizării, însă se deschiseseră, iar ea era... ea era... 

Ruhn clipi ca să se asigure că nu visa. 

Lidia întrebă cu voce răgușşită: 

- Sunt moartă sau vie? 

Ruhn simţi un gol în piept. 

- Vie, şopti el, iar mâinile începură să îi tremure. 

Lidia surâse, încordându-se de parcă ar fi trebuit 
să îşi adune toate puterile pentru asta. Atunci Ruhn 
îşi dădu seama de gravitatea situaţiei: ce era ea, cine 
era şi ce făcuse. 


În fața lui se afla Căprioara, afurisita de 
Căprioară. Cum de putea să simtă atâta ușurare în 
privința revenirii la viață a unei ființe pe care o ura 
atât de mult? Și, în acelaşi timp, cum putea să urască 
pe cineva a cărui viață conta pentru el mai mult 
decât a lui? 

Lidia îşi abătu privirea sticloasă de la el, uitându- 
se la încăperea fără ferestre, la aparate şi la perfuzii. 
Nările i se umflară, adulmecând tot ce se afla acolo, 
ca să distingă mai mult decât mirosul antisepticelor 
şi pe cel al altor poţiuni. Privirea i se limpezi 
întrucâtva, parcă a recunoaştere. 

Apoi Lidia întrebă, şoptind abia audibil: 

- Unde suntem? 

Întrebarea îl surprinse pe Ruhn. Ea plănuise 
evadarea asta. Oare rănile îi afectaseră mintea? Pe 
toţi zeii, el nici măcar nu se gândise la potenţialele 
daune cauzate de faptul că Lidia fusese privată de 
oxigen un timp atât de îndelungat! 

- Pe Cuirasatul din Străfund..., şopti el drept 
răspuns. 

Lidia se mişcă. 

Tuburi şi cabluri de monitoare zburară în toate 
părțile, smulse din brațul ei atât de repede, încât 
improșcară cu sânge. Aparatele sunară zgomotos, 
iar Ruhn nu reuși să acționeze îndeajuns de rapid ca 
să o oprească. Fa sări din pat, alunecă pe podea și 
apoi se repezi să iasă din încăpere. 

Uşa de sticlă se deschise cu un şuierat şi Flynn își 
făcu apariţia, ținând în mâini două cești de cafea. La 
vederea Lidiei, se dădu iute într-o parte, strigând: 

- Ce naiba?! 

Ea ieși în goană, abia reușind să stea în picioare, 
iar Ruhn se stăpâni cu greu să nu o zbughească 
după ea. 

Cele câteva vrăjidoctoriţe aflate pe coridor la ora 
aceea se puseră pe ţipat, surprinse, în momentul în 
care metamorful căprioară trecu pe lângă ele, 
împleticindu-se. Îmbrăcată într-un halat medical de 


un albastru-deschis, Lidia se izbea ușurel de pereţi, 
cu grația unui mânz nou-născut. Picioarele îi 
fuseseră reconstruite - nu le mai folosise niciodată 
pe acestea. 

- Ce Hel?! strigă Flynn, care se afla cu un pas în 
urma lui Ruhn şi care acum mirosea a cafeaua ce se 
vărsase pe el atunci când se ferise din calea Lidiei. 

Fugara se îndreptă spre scară şi, chiar înainte ca 
ușa de acces să se închidă în urma ei, Ruhn o văzu 
împiedicându-se şi căzând în genunchi pe trepte, iar 
apoi ridicându-se din nou. 

- Lidia! gâfâi el, simțind cum fiecare pas îi 
pârjolea plămânii. 

La naiba cu trupul lui care încă se vindeca... 

Se izbi de uşa pe care tocmai ieșise Lidia, însă 
aceasta se afla deja la jumătatea scării, urcând cu 
picioarele ei lungi și albe pe treptele placate cu 
gresie gri. 

Ea îşi continuă urcușul, urmând linia sinuoasă a 
scării, fără să îşi dea seama sau fără să îi pese că 
Ruhn era pe urmele ei. La un moment dat, deschise 
o ușă nemarcată şi o zbughi pe coridorul aflat în 
spatele acesteia. La vederea ei şi a lui Ruhn, care 
continua să o urmărească, o droaie de inşi îmbrăcaţi 
în haine civile se lipiră de pereţii înțesaţi de tablouri 
pictate în culori pastelate şi de afișe. 

Respirând sacadat şi suspinând, Lidia îşi tot 
întindea gâtul, încercând să vadă prin ferestrele 
sălilor pe lângă care trecea. Ruhn citi ce scria pe 
plăcuţele de pe șirul de uși de lemn: Clasa a II-a. 
Clasa a VI-a. Clasa a IV-a. 

La un moment dat, Lidia se opri brusc, 
prinzându-se de tocul unei uși. Ruhn o ajunse din 
urmă chiar în momentul în care ea îşi lipea faţa de 
geam. 

Clasa a VIII-a. 

Un grup de copii aflați la vârsta gimnaziului, cei 
mai mulți dintre ei, din neamul Apelor, cu pielea 
dungată şi de diverse culori, şedeau în băncile 


dispuse pe mai multe șiruri în sala de clasă. Lidia îşi 
puse mâna pe uşă, cu obrajii brăzdați de lacrimile 
care prinseseră să îi izvorască din ochi. 

Iar apoi un băiat cu păr bălai și cu ochi albaştri își 
luă privirea de la învăţătoare şi se uită la fereastra 
care dădea în coridor. Copilul nu era din neamul 
Apelor. 

Ruhn simţi cum i se clătina podeaua sub picioare. 
Băiatul semăna la față cu Lidia. Și avea acelaşi 
colorit. 

Un alt băiat, din stânga lui, care nu era nici el din 
neamul Apelor, avea părul închis la culoare şi ochi 
aurii. Ochii ei. 

În spatele lui Ruhn și al Lidiei, Flynn mormăi, 
surprins: 

- Ai fraţi pe nava asta? 

- Nu sunt fraţii mei, răspunse Lidia în șoaptă, 
încleștându-și degetele pe sticlă. Sunt fiii mei. 


CAPITOLUL 40 


Cu brațele încrucișate, Hunt se sprijini de peretele 
vastei săli de consiliu de pe Cuirasatul din Străfund. 
Tharion şi Baxian se aflau de o parte şi de cealaltă a 
lui, cel dintâi afişând o nonşalanţă prefăcută, iar cel 
de al doilea fiind însăşi întruchiparea amenințării. 

În încăpere se afla doar o masă de consiliu și, deși 
atunci când intraseră în sală, cu cinci minute 
înainte, li se spusese să se aşeze, rămăseseră cu toţii 
în picioare. 

Hunt revizui în minte tot ce avea de spus. Regina 
Oceanului îi transmisese lui Sendes că voia ca 
Tharion să fie adus în faţa ei, însă Hunt ştia că nu 
avea să aibă o ocazie mai bună ca să îi adreseze 
reginei întrebările la care voia răspunsuri. Asta, 


presupunând că Tharion nu avea să fie bătut măr 
înainte ca el, Hunt, să apuce să spună ceva. O astfel 
de situaţie i-ar fi compromis planurile. 

Tritonul nu lăsa să se vadă dacă era agitat. Doar 
îşi îndepărta scame invizibile de pe costumul 
acvatic şi arunca din când în când o privire la ceasul 
digital de pe peretele din partea îndepărtată a sălii. 
Însă Hunt îi observase privirea goală, care era cea a 
unui bărbat pregătit să își înfrunte sfârşitul şi care, 
probabil, credea că merita ceea ce îl aştepta. 

Nava trepidă de putere, de parcă în adâncul mării 
s-ar fi produs un cutremur, unul ameninţător şi letal 
precum un tsunami, străvechi şi rece precum 
fundul unei gropi oceanice. 

- A sosit, murmură Tharion. 

Aripile închise la culoare ale lui Baxian foşniră şi 
se strânseră mai tare, iar posesorul lor îl privi pieziş 
pe Hunt. 

— Ai întâlnit-o vreodată pe Regina Oceanului? 

- Nu, răspunse Hunt, strângându-şi şi el aripile. 

Își dori să fi avut la el o armă oarecare. Chiar dacă 
poseda fulgerul şi era înzestrat cu acea 
nemaipomenită forță brută, ar fi fost oarecum 
liniştitor să simtă greutatea unei arme de foc sau a 
unei săbii în dreptul şoldului. Deşi nici una dintre 
ele nu ar fi fost utilă împotriva fiinţei care tocmai 
sosise pe navă. 

- Nici măcar nu am văzut-o vreodată pe regină, îi 
spuse el lui Baxian. Dar tu? 

Copoiul îşi trecu mâna peste cârlionţii lui scurţi, 
deşi şi negri. 

- Nu. Dar tu, Ketos? 

- Nu, fu tot ce răspunse tritonul, uitându-se din 
nou la ceas. 

Faptul că nici măcar Tharion nu o cunoscuse pe 
Regina Oceanului nu avea de ce să surprindă pe 
nimeni. Regina era o enigmă chiar mai mare decât 
Regina Râului şi se zvonea că se născuse chiar din 
Ogenas. În calitate de fiică a unei zeițe, probabil că 


ar fi putut să asmută forţa zdrobitoare a întregului 
ocean împotriva navei şi... 

Uşa se deschise cu un pârâit. În pragul ei își făcu 
apariția Sendes, care anunţă: 

- Majestatea Sa Fără Măsură de Adâncă, Regina 
Oceanului! Comandantul se dădu deoparte, 
frângându-se de mijloc, în timp ce o femeie micuță 
intră în urma eci. 

Hunt clipi. Până şi Tharion păru să îşi înăbuşe 
şocul, respirând scurt şi sacadat. 

Trupul ci seducător abia dacă depăşea înălțimea 
de un metru şi douăzeci de centimetri. Avea pielea 
albă precum pântecul unui peşte, iar ochii ei 
migdalaţi erau la fel de închişi la culoare precum cei 
ai unui rechin. Faţa ei în formă de inimă nu era nici 
frumoasă, nici urâtă, iar buzele în formă de boboc 
de trandafir aveau culoarea roşiatică a bibanului de 
mare. Se deplasa cu o lejeritate stranie, de parcă nu 
ar fi fost obişnuită să se afle pe pământ solid, iar 
rochia de alge şi de corali moi avea o trenă care se 
târa în urma ei, făcând să zăngănească scoicile cu 
care era brodată. 

Cei trei se dezlipiră de perete şi, urmând 
exemplul lui Sendes, se plecară şi ei. 

Însă, în timp ce făcea asta, Hunt o privi pe Regina 
Oceanului și o văzu trecându-și lent privirea peste 
ei. Îşi mişca doar ochii, nimic altceva. lată un 
prădător nemaipomenit, care îşi evalua prada. 

După ce hotări că cei trei i se închinaseră în mod 
adecvat, se îndreptă cu paşi apăsaţi spre capul 
mesei. La fiecare pas, lăsa pe podeaua de gresie o 
urmă de talpă udă, deşi întreaga-i făptură părea a fi 
în întregime uscată. De unele şuvițe de păr avea 
prinse scoici ce semănau cu nişte mărgele. 

- Aşezaţi-vă! le porunci ea cu voce profundă, 
unduitoare și întru totul înfiorătoare. 

Făcură întocmai, în foşnete de aripi şi trosnete de 
scaune. Dându-şi seama că îşi alesese scaunul cel 
mai apropiat de acela pe care şedea regina, Hunt se 


întrebă dacă nu cumva o enervase pe Urd în ziua 
aceea. Baxian se aşeză vizavi de el, iar ticălosul de 
Tharion reuşi cumva să se fofileze şi să se aşeze cel 
mai departe - la mică distanţă de uşă. 

Hunt îşi poziţionă aripile pe lângă spătarul 
scaunului şi întâlni privirea lui Baxian, care îi 
mărturisea pe muteşte: 

Ei bine, fac pe mine de frică! 

Hunt se uită cu subînțeles la scaunul lui, de parcă 
ar fi spus: 

Nu tu stai cel mai aproape de ea. 

Regina îi cercetă cu acea privire necruțătoare 
specifică zeităților. 

Hunt înghiţi în sec fără să vrea. Nu se simţise 
niciodată atât de mic, de neînsemnat. Chiar şi în 
fata  Asterilor, îşi amintise mereu că era un 
războinic, ba încă unul al naibii de bun, aşa că ar fi 
putut măcar să îi înfrunte o ultimă dată. Dar în faţa 
acestei femei... O văzu în ochii ei, o simţi în sânge: 
cu un Singur gând, ea ar fi putut să îi curme 
existența, prăvălind asupra lui un val de putere. 

Sendes îşi drese glasul şi spuse, cu voce uşor 
tremurătoare: 

- Vi-i prezint pe Hunt Athalar, Baxian Argos şi 
Tharion Ketos! 

-  Oaspeţii noştri din Valbara, zise Regina 
Oceanului. 

În vocea ei răsunase un vuiet de vijelii, chiar dacă 
nu ridicase tonul. Hunt se încordă. 

Cu iuțeala unei furtuni care ar fi cuprins marea, 
regina păru să crească... Ba nu, chiar creștea, tot 
mai înaltă, până când o întrecu pe Sendes şi ajunse 
aproape de o înălțime cu Hunt. 

Puterea i se înteți, umplând încăperea, târându-le 
ca un vârtej sufletele slabe spre centrul ei lipsit de 
aer. Regina Oceanului îşi concentră atenţia asupra 
lui Tharion şi spuse pe un ton înspăimântător de 
ameninţător: 

- Mi-ai adus o mulţime de necazuri la ușă! 


Ruhn încercă, în zadar, să priceapă ceea ce auzise. 
Lidia avea... copii?! 

În spatele lor se auzi o voce de femeie: 

- Domnişoară Cervos! 

Lidia nu se întoarse, ci continuă să se uite lung la 
băieţii din sala de clasă. 

Însă Ruhn se uită. El văzu o femeie din neamul 
Apelor, cu chipul blând şi cu pielea închisă la 
culoare, care îi spuse: 

- Sunt directoarea Kagani. Eu conduc această 
şcoală. 

Degetele Lidiei se încleştară şi mai tare pe sticla 
ferestrei ce dădea spre coridor. 

- Pot să fac cunoştinţă cu ei? întrebă ea în şoaptă, 
cu voce frântă. 

Kagani oftă uşor. 

- Cred că s-ar tulbura prea tare dacă i-am scoate 
acum din ora de curs. În plus, ar bate la ochi. 

Lidia se întoarse în sfârşit, făcând o grimasă care 
îi dezveli dinţii. 

— Vreau să îmi cunosc copiii! 

Văzându-i expresia feţei, Ruhn rămase uluit. 
Furie, durere şi ferocitatea de nepotolit a unei 
mame. 

- Ştiu că vrei, răspunse Kagani cu un calm 
imperturbabil, dar cel mai bine ar fi să vorbim în 
biroul meu, după orele de curs. Biroul dă chiar în 
coridorul ăsta. 

Căprioara nu se clinti. 

- Gândeşte-te la ceea ce e mai bine pentru ei, 
Lidia, o sfătui Kagani. Te înţeleg, crede-mă... Şi eu 
sunt mamă. Dacă aș fi..., murmură ea, înghițind în 
sec, ...dacă aş fi făcut alegerile pe care le-ai făcut tu, 
aş vrea şi eu același lucru. Dar sunt şi dascălul 
şi susținătoarea acestor copii, aşa că te rog ca acum 
să te gândeşti mai întâi la gemeni. Așa cum ai făcut- 
o în fiecare zi din ultimii cincisprezece ani. 

Lidia privi chipul femeii cu o francheţe pe care 
Ruhn nu o mai văzuse la ea. Apoi se uită, peste 


umăr, la sala de clasă. Băiatul blond stătea acum în 
picioare lângă bancă şi o privea cu ochi mari. Cel cu 
părul închis la culoare îi arunca ocheade precaute, 
fără să se ridice din bancă. 

Cei doi aveau atât de multe trăsături în comun cu 
Lidia! Dacă i-ai fi văzut separat de mama lor, ar fi 
fost puţin probabil să îţi dai seama de legătura 
dintre ei, însă era imposibil să nu o observi dacă îi 
vedeai pe cei trei adunaţi la un loc. 

- În regulă, şopti Lidia, luându-și mâna de pe 
geam. În regulă, repetă ea. 

Kagani oftă încet, uşurată. 

- Ce-ar fi să te duci şi să te aranjezi puţin? 
Cursurile mai durează cinci ore, așa că nu te grăbi! 
Mănâncă ceva! Poate că ar fi bine să primeşti 
permisiune şi de la vrăjidoctoriţa ta, spuse ea, dând 
din cap spre găurile pe jumătate vindecate de pe 
pielea braţului Lidiei, rămase în locurile din care ea 
iși smulsese perfuzia. 

- În regulă! repetă aceasta din urmă. 

Apoi dădu să plece. De parcă Ruhn şi Flynn nici 
măcar nu ar fi existat. 

Directoarea Kagani adăugă cu blândeţe: 

- Îi voi contacta pe părinţii adoptivi temporari ai 
lui Brann şi Actaeon, să văd dacă pot să vină şi ei. 

Lidia dădu din cap în semn de încuviinţare, 
tăcută, fără să se oprească din mers. 

Ruhn îl privi pe Flynn, care ridică din sprâncene. 
Ruhn ridică şi el din sprâncene, într-o încuviinţare 
tacită. 

Apoi o mișcare bruscă îi atrase atenţia lui Ruhn, 
care se întoarse spre Lidia, întinzându-se orbește 
spre ea. 

Însă nu se mişcă suficient de rapid ca să o prindă, 


aşa că ea se prăbuşi, leşinată, pe podea. 


Tharion nu mai cunoscuse niciodată pe cineva 
atât de înspăimântător şi de ademenitor precum 
Regina Oceanului. Nu mai voise niciodată să 


plângă, să râdă şi să urle în acelaşi timp... Deşi 
înclină spre cea din urmă variantă atunci când 
regina îi arătă cât de nemulțumită era de el. 

- Tharion Ketos! strigă ea, rostindu-i numele de 
parcă acesta i-ar fi lăsat un gust urât în gură. Cum 
se face că nu una, ci două regine cer să ţi se taie 
capul? 

Tharion se înfioră şi spuse, cât mai fermecător 
posibil - prima şi cea mai bună apărare a lui, de 
altfel: 

- Pentru că tind să am efectul ăsta asupra 
femeilor? 

Regina nu zâmbi, dar tritonul ar fi putut să jure că 
Sendes, care stătea în prag, se străduia să îşi înăbuşe 
zâmbetul. 

Regina Oceanului îşi împreună mâinile peste 
abdomenul ei bombat şi moale. 

- Am fost informată că Regina Viperă din 
Lunathion oferă o recompensă de trei milioane de 
mărci de aur în schimbul tău. 

Athalar, ca un coţcar ce era, fluieră încet. 

- Cinci milioane dacă eşti capturat viu, ca să te 
poată pedepsi ea însăşi, adăugă regina. 

Tharion se înecă. 

- Pentru ce anume...? întrebă el, adăugând în 
grabă: ... Majestatea Voastră! 

- Nu cunosc detaliile şi nici nu vreau să le ştiu, 
răspunse Regina Oceanului, ai cărei dinţi sidefați 
licăriră de sub buzele-i roșii. Dar cred că mânia ei a 
fost stârnită de faptul că prezenţa ta a atras anumite 
persoane care au provocat daune colosale 
proprietăţii ei. Regina Viperă consideră că tu ești 
responsabil pentru asta. 

Tharion o încurcase rău de tot. 

- Însă problemele mele nu se încheie aici, 
continuă regina, iar Iharion ar fi putut să jure că 
dinţii aceia scânteietori i se ascuţiseră. Aşa-numita 
mea soră din Istros cere, de asemenea, să îi fii trimis 


înapoi. Mă ameninţă cu războiul - pe mine - dacă 
nu i te predau. Presupun că vrea să te execute. 

Tharion abia dacă mai reuşea să respire. 

- Vă rog, şopti el, părinţii mei... 

- O, în locul tău, nu mi-aş face griji pentru 
familia ta! rosti Regina Oceanului, furioasă, 
deducând, cumva, la ce anume se gândea el, iar 
dinţii i se încovoiară, ascuţiţi ca niște lame, făcând-o 
să semene cu un rechin sadea. Regina Râului şi 
Regina Viperă te vor doar pe tine. Aş vrea să îmi 
prezinți un motiv bun pentru care nu ar trebui să te 
dau pe mâna lor... să le las să se ciorovăiască pentru 
stârvul tău! 

Tharion se căzni să găsească o modalitate de a 
aplana situaţia, de a o câştiga pe regină de partea lui, 
dar nu îi veni nimic în minte. Norocul, din care 
avusese până atunci, în mod nefiresc, cu carul, i se 
terminase în cele din urmă... 

- Dacă îl vei da pe mâna lor, spuse o voce 
tărăgănată, venind din dreptul uşii deschise, vei mai 
avea o regină care să fie furioasă pe tine! 

Tharion simţi un gol în stomac. 

Bryce Quinlan intră pe ușă, făcându-i cu ochiul 
Reginei Oceanului. 

- Tharion îmi slujeşte mie! 


CAPITOLUL 41 


Hunt își părăsise corpul. Poate că murise. Bryce se 
afla în ușă și îi zâmbea larg Reginei Oceanului. 

Era Bryce, şi totuşi... nu era. 

Ca de obicei, ea purta haine cât se poate de 
obișnuite, adică blugi strâmţi, un tricou alb și o 
bluză neagră de trening. O, la naiba, ba chiar era 
încălțată cu tenişii ăia de un roz fosforescent! Însă 


avea ceva diferit în postură, în felul în care lumina 
părea să radieze din ea. 

Era cumva mai în vârstă. Nu că ar fi avut riduri în 
plus sau ceva de genul ăsta, ci ochii îi erau mai în 
vârstă. De parcă ar fi trecut prin nişte împrejurări 
hotărâtoare, bune şi rele deopotrivă. Hunt 
recunoscu acea schimbare pentru că ştia că se 
regăsea și pe chipul lui. 

Regina Oceanului o privi pe Bryce fără să 
clipească. 

— Şi cine ești fu, mai exact? 

Bryce răspunse fără șovăială: 

- Eu sunt Bryce Danaan, Regina Feelor din 
Valbara! 

Hunt scoase un suspin gâtuit. 

Atunci Bryce îl privi, cercetându-i chipul, văzând 
lacrimile pe care Hunt nu reuși să le oprească. Îşi 
plimbă privirea peste aureolă, iar apoi și-o aținti la 
încheietura mâinii lui, însă nu lăsă să i se vadă 
nimic pe faţă. Se duse pur şi simplu spre scaunul lui 
şi chiar era ea: era mirosul ei, fir-ar să fie, iar pielea 
ei fină îi atingea mâna în timp ce ochii ei îi scrutau 
fața. 

- Salut! exclamă el cu voce răgușită, simțind că îl 
usturau ochii. 

Bryce îl strânse de mână și ochii i se umplură de 
lacrimi. 

- Salut! 

Fa clipi ca să alunge lacrimile, iar apoi se întoarse 
spre Regina Oceanului, care le monitoriza fiecare 
mișcare. Fiecare respiraţie. 

Dându-și la iveală dinţii ca de rechin, ea îi spuse 
lui Bryce: 

- Nu recunosc nici o regină care să poarte un 
astfel de titlu. 

- Eu, da! replică Hunt, pliindu-și aripile la spate. 

Se ridică şi se duse lângă Bryce. Ea îşi trecu 
degetele peste ale lui, stârnindu-i un fior de plăcere 
care îl străbătu din cap până-n picioare. 


- E perechea mea, adăugă el, schițând o 
plecăciune adresată Reginei Oceanului, chiar dacă 
instinctul îl îndemna să nu își expună pentru nimic 
în lume ceafa în fața ei. Prinţul Hunt Athalar 
Danaan, la dispoziția Majestății Voastre! Pot să 
depun mărturie că Tharion Ketos o slujește pe 
regina şi perechea mea. Oricare altă afirmaţie în 
ceea ce îl priveşte e falsă! 

Bryce îi aruncă o privire piezişă, de parcă i-ar fi 
spus: 

Eşti un mare mincinos, dar te iubesc! 

Regina Oceanului continua să o privească pe 
Bryce cu un chip la fel de rece precum cursul nordic 
al Mării Haldren. 

- Asta rămâne de văzut, spuse ea, iar apoi arătă 
spre Tharion cu unghia ei făcută din sidef pur. 
Tharion Ketos, vei rămâne pe această navă până 
când voi decide altminteri! 

Tharion înclină din cap, însă nu se mişcă şi nu 
scoase o vorbă. 

Regina Oceanului își cobori degetul şi îi aruncă o 
privire tăioasă lui Bryce. Din instinct, Hunt îşi flexă 
genunchii, pregătit să sară între ele ca să își 
protejeze perechea. Însă nici un fulger, nici un 
pistol, nici o altă armă nu ar fi putut să o salveze pe 
Bryce dacă Regina Oceanului ar fi dezlănţuit 
întreaga furie a mării asupra lor. La adâncimea la 
care se aflau, nu ar fi avut nici o șansă să ajungă la 
suprafaţă în timp util. Desigur, asta dacă trupurile 
nu le-ar fi explodat mai întâi din cauza presiunii. 

Însă acea ființă aproape divină se mulțumi să le 
spună, pe un ton cam arogant: 

- Regină sau nu, acum sunteţi cu toții oaspeţi pe 
nava mea... și veți pleca doar la cererea mea. 

Hunt se abţinu de la a-i spune că politica ei de 
check-out nu era prea prietenoasă față de oaspeţi, 
mai ales în momentul în care Regina Oceanului o 
privi pe Bryce mijind din ochii ei închiși la culoare 
şi o întrebă: 


— Tatăl tău, Regele Toamnei, mai respiră? 

Bryce surâse. 

- Momentan. 

Regina Oceanului îi cântări vorbele, iar apoi îi 
zâmbi, la rândul ei, lui Bryce, dezvelindu-și dinţii 
încovoiaţi, de rechin. 

- Nu îmi amintesc să te fi invitat pe navă. 

Bryce îşi privi unghiile - un gest atât de specific 
ei, încât Hunt simţi cum i se strângea pieptul. 

- Fi bine, cineva mi-a trimis o invitaţie 
electronică! 

Hunt îşi cobori iarăşi capul, în încercarea de a-şi 
ascunde rânjetul. Uitase cât de amuzant era să o 
vadă pe Bryce în mediul ei, jucându-i pe degete pe 
neghiobii ăştia. Atitudinea ei îi mai ușura din 
greutatea care îi apăsa pieptul, mai aplana din 
groaza aceea primitivă... doar o idee. 

Regina Oceanului spuse cu voce monotonă: 

- Nu ştiu despre nimic de genul ăsta. 

Hunt zări un licăr de amuzament în ochii 
chihlimbarii ai lui Bryce, însă ea explică pe un ton 
foarte serios: 

- M-am teleportat aici. Trebuia să îmi găsesc 
perechea. 

— Tu şi perechea ta puteți să plecaţi! spuse Regina 
Oceanului, fluturând din mâna-i cu unghii de sidef, 
iar un crab pustnic se ivi printre şuviţele ei de 
culoare închisă, după care se făcu din nou nevăzut. 
Am lucruri importante de discutat cu Căpitanul 
Ketos! 

Tharion îşi ridică privirea şi făcu o grimasă. Poate 
că, totuși, sentinţa lui de condamnare la moarte nu 
fusese amânată. 

Însă Bryce spuse din nou, fără şovăială: 

- Da, înţeleg, însă treburile mele sunt puţin mai 
urgente. 

- Mi se pare foarte puţin probabil să fie așa. 

Două regine se înfruntau. lar Hunt era absolut 
convins că Bryce era acum regină. Postura ei, 


puterea pe care o emana... Nu avea nevoie de o 
coroană ca să domnească peste încăperea aceea. 
Bryce trase scurt aer în piept, acesta fiind singurul 
semn că avea emoţii, şi îi spuse stăpânei mărilor: 
- Te înşeli. 


Bryce se stăpâni doar prin puterea voinței, 
izbutind să se abțină de la a-l îmbrăţişa numaidecât 
pe Hunt și de la a-l săruta cu foc. Doar prin puterea 
voinței nu se înfuriase şi nu începuse să plângă în 
clipa în care văzuse aureola tatuată din nou pe 
fruntea lui şi însemnul de pe încheietura mâinii. 

Avea să îi ucidă pe Asteri pentru asta. 

Desigur, plănuise deja să o facă, dar după ce 
văzuse ce îi făcuseră lui Hunt cât timp fusese 
plecată, îşi jură că moartea Asterilor avea să fie una 
lentă şi dureroasă. 

Bineînţeles, asta avea să se întâmple după ce îşi 
dădea seama cum anume putea să îi ucidă. 

Plănui în gând ca, de îndată ce avea să îl țină în 
braţe pe Hunt, să nu îi mai dea drumul niciodată. 
Dar aveau atât de multe lucruri de făcut acum, încât 
nu putea să cedeze în momentul de față, nu putea să 
îl strângă în braţe şi să îl iubească. 

Nu îndrăzni să întrebe unde era Ruhn, nu de față 
cu Regina Oceanului. Însă Baxian era alături de 
Hunt, așa că, probabil, şi fratele ei se afla prin 
apropiere. Regele Toamnei îi spusese că fuseseră 
salvați cu toţii. Aşadar, Ruhn trebuia să fie prin 
preajmă. 

Însă nu putea aştepta să îşi revadă fratele. Avea să 
îl pună la curent mai târziu. 

- Am călătorit în lumea de baştină a Feelor, îşi 
începu ea povestirea. 

O tăcere plină de uluire se aşternu peste încăpere. 
Nimeni nu mai respira. Hunt vibră efectiv, plin de 
fulger și de curiozitate, însă Bryce nu își luă privirea 
de la Regina Oceanului, în timp ce aceasta spuse, pe 
un ton neutru: 


- Presupun că ai aflat ceva. 

Bryce dădu scurt din cap, adeverind. 

- Ştiam deja că Asterii sunt paraziți intergalactici, 
dar am aflat că au infectat apele Midgardului atunci 
când au invadat această lume. 

- Infectat..., murmură Regina Oceanului pe un 
ton meditativ. 

Bryce dădu iarăşi din cap, în semn că acesta era 
adevărul. 

- Efectiv, Asterii au introdus un parazit în apă... 
Sau ceva ce aduce a parazit. Nu ştiu exact ce este. 
Orice ar fi, îi face pe toți cei de pe Midgard să fie 
nevoiți să își ofere prima lumină prin intermediul 
Saltului. Altminteri ne-am pierde puterile - ne-am 
veşteji și am muri. 

- La naiba, şopti Hunt, însă Bryce tot nu se uită la 
el şi nici la Tharion, la Baxian sau la Sendes, care se 
holbau cu toţii la ea, îngroziți. 

Numai Regina Oceanului nu păru surprinsă. 

Dându-şi seama, Bryce miji din ochi şi spuse: 

- Ştiai... despre asta. 

Regina Oceanului clătină uşor din cap. 

- Nu. Însă m-am întrebat mereu de ce poporul 
meu trebuia să treacă în continuare prin Salt, chiar 
şi aici, jos. Dar acum, după ce mi-ai dezvăluit aceste 
adevăruri cumplite, Bryce Quinlan, ce vei face? 

- Cred că îi voi înfrunta pe Asteri, răspunse 
Bryce. Îi voi alunga din lumea aceasta. 

- Cum anume? întrebă Regina Oceanului, 
foindu-se şi făcând să îi zăngănească mărgelele de 
coral de pe rochie. 

Bryce se eschivă, nefiind prea dispusă să îi spună 
totul acestei străine. 

- Presupun că o notificare de evacuare nu ar 
funcţiona? întrebă ea. 

Cei trei bărbaţi din încăpere nici măcar nu clipiră, 
dar Sendes se foi. 

Regina Oceanului spuse de îndată: 


- E o nebunie! Ai avea nevoie de întregi armate ca 
să te lupţi cu Asterii. 

- Ai binevoi să îmi pui una la dispoziție? ripostă 
Bryce. 

- Oamenii mei sunt iscusiţi la lupta în apă, nu pe 
uscat, însă Ophion dispune de soldaţi, oricât de 
puţini au mai rămas. Cred că Lidia Cervos i-a 
folosit deunăzi, cu efecte devastatoare. Deși încă nu 
am aflat câţi dintre ei au supraviețuit misiunii. 

Bryce o întrebă pe regină: 

- Așadar, colaborezi într-adevăr cu Ophion? 

- Ne oferim reciproc asistență ori de câte ori 
putem: le adăpostesc agenţii, dacă aceştia reuşesc să 
ajungă aici. Dar cei din Ophion au la fel de multe 
prejudecăţi în privința noastră precum au Vanirii 
împotriva muritorilor. Li se pare... dezgustător că 
trebuie să ne accepte ajutorul. 

- Numeroşi Vaniri i-au ajutat pe cei din Ophion 
de-a lungul anilor! interveni Baxian pe un ton 
categoric. 

Lui Bryce îi veni în minte chipul Danikăi şi simți 
cum i se strângea inima. Dacă Danika nu mai avea 
cum să fie de față, era drept ca, în schimb, să fie 
perechea ei. 

- Iar cei din Ophion nu îi suferă pe nici unul 
dintre ei, spuse comandantul Sendes, care se afla tot 
lângă uşă. Am avea nevoie de o punte solidă între 
noi ca să demarăm discuţiile despre unificarea 
armatelor. 

Hunt se întoarse spre Bryce. În ochi încă i se 
citeau șocul şi tulburarea cauzate de dezvăluirile ei, 
dar întrebă în şoaptă: 

- Ce zici de Briggs? 

Bryce se îngrozi. 

- Nici vorbă! Va schimba taberele şi ne va ucide. 

Fi îi veni în minte fața suptă și scofâlcită a fostului 
lider al rebelilor, împreună cu ochii lui de un 
albastru-închis, care păruseră să îi pătrundă până în 
adâncul sufletului. 


- Are dreptate, spuse Regina Oceanului, 
împreunându-și din nou mâinile pe abdomen, cu 
un gest regal. E nevoie de o altă cale. 

Afişând o nonşalanţă pe care, de fapt, nu o simţea, 
Bryce spuse: 

- Helul ne va ajuta! 

Regina Oceanului scoase un pufnet disprețuitor. 

- Ai încredere în demonii ăia? 

- Da! 

Regina ridică din sprâncene, aşa că Bryce adăugă, 
strângând din dinți: 

- Cei din Hel au ştiut toate astea de milenii 
întregi. Și au încercat din răsputeri să îndrepte 
lucrurile. Să ajute la eliberarea noastră. Asta 
încercau să facă în timpul Primelor Războaie. 

Prietenii ei tăcură din nou, uluiți. 

Însă Regina Oceanului pufni uşor, sceptică. 

- Şi asta ai aflat tot în cealaltă lume? 

- Da, răspunse Bryce pe un ton calm, refuzând să 
se lase momită. 

- Ai suficient de multă încredere în Hel încât să 
deschizi Falia Nordică de tot pentru a le permite 
armatelor lor să treacă prin ea? 

- Da, dacă asta e singura şansă pe care o avem de 
a-i înfrânge pe Asteri. 

- Ai da la schimb un rău pe altul. 

Bryce nu reuşi să oprească lumina stelară care 
începu să îi pulseze pe sub piele, condensându-se şi 
ascuțindu-se în lucrul acela care putea să spintece 
piatra. 

- Nu înclin să spun că Prinții Helului sunt răi, 
ținând cont de faptul că au refuzat să îi lase pe 
Asteri să câştige în toţi aceşti ani. Şi că s-au străduit 
din răsputeri să încerce să ne ajute, deși îi va costa. 
Helul nu ne e dator cu nimic, dar, cu toate astea, 
sunt atât de convinşi că e important să eliberăm 
universul de Asteri, încât încearcă să facă asta de 
mii de ani, pledă Bryce, ridicând dintr-o 


sprânceană, iar apoi adăugă: Aș zice că e un 
angajament destul de solid. 

Regina Oceanului păru să crească vreo doi 
centimetri, apoi încă doi. Dădu din bărbie, 
arătându-i-l pe Hunt lui Bryce. 

- Perechea ta a vânat demoni secole la rândul... 
A văzut cu ochii lui brutalitatea şi setea de sânge 
care îi caracterizează. Fl ce are de spus despre 
presupusul lor altruism? 

Hunt îşi îndreptă umerii, întru totul de neclintit. 
Văzându-l, Bryce simţi cum i se strângea gâtlejul, 
fiindcă știa că el era întru totul de partea ei. 

- Mi-e greu să accept asta, mai ales că au distrus 
Lunathionul astă-primăvară, dar dacă Bryce are 
încredere în ei, atunci şi eu am încredere în ei. În 
plus, am rămas fără opţiuni. 

Bryce îl cruță de necesitatea de a aprofunda 
subiectul, spunând: 

- Mai e ceva. 

Se întoarseră cu toţii spre ea. Hunt avu măcar 
bunul-simţ de a părea agitat. 

Bryce o privi pe Regina Oceanului şi spuse: 

- Trebuie să ne îndreptăm spre Avallen. 

- De ce? întrebă regina, căreia îi vui în glas un 
adevărat tsunami. 

- Trebuie să le cercetez arhivele. S-ar putea ca asta 
să fie de ajutor cauzei noastre, răspunse Bryce, 
gândindu-se că afirmaţia ei era măcar parțial 
adevărată. Aș vrea să aflu mai multe despre Primele 
Războaie şi despre implicarea Helului, adăugă ea. 

Fie, ultima parte era o minciună, dar nu avea de 
gând să dea lămuriri despre ce anume voia să caute 
pe insula învăluită în ceață. 

Regina Oceanului mormăi: 

- Nu îmi amintesc să fi devenit un serviciu de 
transport, Bryce Quinlan! Presupui cumva că nava- 
oraş, proprietatea mea, îţi stă la dispoziţie? 

- Vrei sau nu să câştigi acest război? 


Odată rostite aceste vorbe, o undă de şoc străbătu 
încăperea. Hunt se încordă și se pregăti de o 
confruntare fizică. 

Însă Bryce străluci de lumină stelară în momentul 
în care răspunse: 

- Uite ce e, ştiu că nimic nu e gratuit, dar, fir-ar să 
fie, haide să vorbim pe șleau! Spune-mi ce dorești. 
Te-ai dat peste cap ani de zile ca să încerci să îi ajuţi 
pe cei oprimaţi, ca să îi învingeţi pe Asteri. Aşa că 
de ce îngreunezi lucrurile acum, când avem în 
sfârșit o şansă să îi înfrângem? 

- Devine obositor! exclamă Regina Oceanului. 
Nu am venit aici ca să îmi dea ordine o regină 
impostoare! 

- Spune-mi cum vrei tu, ripostă Bryce, dar cu cât 
întârziem mai mult să acționăm, cu atât le va fi mai 
ușor lui Rigelus şi celorlalți Asteri să ia măsuri 
impotriva noastră. 

— Totul li se pare urgent celor tineri! 

- Da, înțeleg asta, dar... 

- Nu terminasem de vorbit. 

Bryce nu lăsă să se vadă fiorii ce o trecură în clipa 
în care Regina Oceanului o cercetă din priviri. 

- Chiar ești tânără. Şi idealistă. Şi lipsită de 
experiență. 

- Să nu uiţi de necalificată şi de îmbrăcată 
întotdeauna neadecvat! 

Regina îi aruncă o privire în semn de avertizare. 
Bryce îşi ridică mâinile, prefăcându-se a se preda. 

Nu îndrăzni să se uite la Hunt şi la ceilalți ca să 
vadă dacă zâmbeau. Îl simţea pe Tharion tremurând 
literalmente. 

Regina Oceanului expiră prelung. 

- Nu te cunosc, Bryce Quinlan, iar până acum nu 
am văzut prea multe lucruri care să îmi spună că 
ești un aliat de încredere. Poporul meu a reușit să se 
ferească de influența Asterilor timp de milenii 
întregi, să fie în siguranță aici, jos, luptând 
împotriva lor aşa cum a putut. Şi totuși, tocmai ce 


m-ai informat că nici măcar aici nu suntem 
neatinşi. Până şi aici, pe teritoriul meu, parazitul 
Asterilor ne infectează pe toți. 

- Îmi pare rău că am fost aducătoarea acestor 
veşti proaste, spuse Bryce, dar ai fi preferat să ţi le 
ascund? 

- Sincer vorbind? Nu ştiu. 

Regina Oceanului își privi încheietura mâinii, pe 
care i se înfășura, în chip de brățară vie, un șarpe 
laticauda dungat în alb și negru, otrăvitor ca Helul. 

Ea întrebă în șoaptă: 

- Te-ai gândit la o evacuare? 

Bryce tresări. 

- Încotro? Nu există loc pe Midgard, poate cu 
excepţia acestei nave, care să nu fie sub controlul 
Asterilor. 

Într-adevăr, Avallenul părea să fie apărat de ceața 
care îl înconjura, însă Regele Morven tot se plecase 
în faţa Asterilor. 

Regina își înălță capul și răspunse: 

- Spre lumea de baștină a Feelor. 

Hunt se foi și aripile îi foşniră. 

- Adică să plecăm de tot de pe această planetă? 
întrebă el. 

Fără să își ia ochii de la Bryce, Regina Oceanului 
răspunse, îndemnând-o: 

- Da. Foloseşte Cornul, lasă-i pe cât mai mulţi să 
treacă, iar apoi închide calea pentru totdeauna. 

Un val de groază o cuprinse pe Bryce. 

- Şi pe ceilalţi să îi abandonăm aici? Să fie sclavi și 
jgheaburi din care să se hrănească Asterii? 

Dacă ar fi făcut aşa ceva, nu ar fi fost cu nimic 
mai bună decât Silene. 

Regina Oceanului o întrebă: 

- Nu e mai bine să fie câţiva liberi, decât să fie 
morți cu toţii? 

Scoţând un hohot de râs înfundat, Hunt se 
apropie de Bryce, spunându-i Reginei Oceanului: 


- Doar nu vorbeşti serios! Cum naiba am alege 
cine să vină? Poporul tău? Familiile noastre? În ce 
univers ar fi drept să facem aşa ceva? 

Așezat la masa de consiliu, Baxian dădu din cap 
în semn de încuviinţare, însă Iharion nu se clinti. 
Poate că nu voia să atragă din nou atenţia sau furia 
reginei. Ce ticălos fără şira spinării! Însă Bryce își 
înăbuși disprețul. Avea nevoie de cât mai mulţi aliați 
posibil. 

- Nu zic că e drept, spuse Regina Oceanului, 
mângâind șarpele încolăcit în jurul încheieturii ei, 
dar s-ar putea să fie necesar. 

Bryce înghiţi în sec. 

- M-am întors ca să îi ajut pe toţi, nu ca să îi 
abandonez la mila Asterilor. 

- Poate că Urd te-a trimis în cealaltă lume ca să 
pui bazele unui adăpost sigur. Te-ai gândit la asta? 

Bryce răbufni: 

- Atunci, la ce bun toate astea? Furișatul, navele, 
contactele Ophion? La ce naiba au folosit toate 
astea, dacă, la urma urmei, vrei doar să fugi de 
Asteri? 

Regina o pironi cu ochii ei întunecaţi, mai negri 
decât Groapa Melinoë. 

- Nu îndrăzni să îmi pui la îndoială 
devotamentul, fătucă! M-am luptat şi am făcut 
sacrificii pentru această lume, într-o vreme când 
nimeni altul nu era dispus să o facă. Odinioară, 
regatul meu era mai vast decât îți poți închipui, însă 
au venit Asterii și insule întregi au dispărut în mare, 
îngrozite, luând cu ele însăşi inima acestei lumi. 
Însăși inima neamului Apelor. Crede-mă că ştiu 
prea bine cât de zadarnic e să li te împotriveşti 
Asterilor. 

Lui Bryce i se tăie răsuflarea. 

- Stai puţin... Ai fost aici înainte de Asteri? 
Neamul Apelor a fost aici înainte de ei? Am crezut 
că doar ființele umane locuiau pe Midgard la 
vremea aceea. 


Regina Oceanului căzu pe gânduri, pradă 
amintirilor. 

- Ei ocupau uscatul... iar noi, mările. Popoarele 
noastre se întâlneau doar ocazional; de acolo vin şi 
legendele oamenilor despre neamul Apelor. 

Regina zâmbi nostalgic, după care se concentră 
din nou asupra lui Bryce, sfredelind-o cu o privire 
tăioasă şi calculată. 

- Dar da, adăugă ea, am fost mereu aici. 
Midgardul a avut mereu magie, așa cum întreaga 
natură are o magie inerentă. Atâta doar că Asterii 
nu au catadicsit să o recunoască. 

Bryce se strădui să memoreze noile informații. 

- Fie, aţi câștigat premiul pentru poporul care a 
suferit cel mai mult timp pe Midgard! Dar asta nu 
vă îndreptățește să săriţi în faţa cozii de evacuare a 
Midgardului. 

Hunt o atinse uşor pe umăr, în semn de 
avertisment blând. Însă Bryce îl ignoră şi îşi puse 
mâinile pe masă, aplecându-se peste tăblie și 
spunându-i în față Reginei Oceanului: 

- Refuz să deschid o astfel de uşă! Nu te voi ajuta 
să condamni cea mai mare parte a populaţiei de pe 
Midgard, în timp ce câţiva aleşi își iau tălpăşița! 

Șarpele de la încheietura mâinii Reginei 
Oceanului şuieră spre Bryce, însă chipul stăpânei lui 
rămase la fel de rece precum sloiurile de gheaţă din 
nord. 

- Vei accepta ideea atunci când prietenii tăi şi cei 
dragi ai tăi vor începe să moară în jurul tău. 

- Nu cumva să o tratezi de sus, mârâi Hunt la 
regină. 

Sendes își drese glasul, încercând să îi scoată din 
încurcătură, însă Bryce auzi doar un vuiet şi văzu 
doar o lumină albă, orbitoare, care îi acoperi 
vederea... 

- Eşti o laşă! se răsti Bryce la Regina Oceanului. 
Te ascunzi în spatele puterii tale, dar ești o lașă! 


Nava se cutremură, de parcă însăşi marea se 
învolburase, furioasă. 

Însă Regina Oceanului spuse: 

- În pofida instinctelor mele, te voi lăsa pe tine şi 
pe oamenii tăi în Avallen, așa cum mi-ai cerut. 
Consideră că asta e un ultim dar din partea mea. 

Bryce scrâşni din dinţi atât de tare, încât o duru 
maxilarul. 

- Însă după ce vei eşua în cine ştie ce revoltă crezi 
că poţi să pui la cale..., spuse Regina Oceanului, 
făcându-le semn că întrevederea se încheiase, după 
care se îndreptă cu paşi mari şi apăsaţi spre uşă, 
lăsând o dâră de apă în urma ei, ...după ce îţi vei da 
seama că am dreptate şi că fuga e cea mai bună 
opţiune, îţi cer un singur lucru în schimbul 
serviciului pe care ţi l-am făcut: să îi iei cu tine pe 
cât mai mulţi din poporul meu. 


CAPITOLUL 42 


Bryce fu impresionată de faptul că Hunt, Tharion 
şi Baxian nu îşi pierdură cumpătul decât după ce 
ajunseră în cabina în care abia dacă încăpeau cu 
toţii, darămite atâtea egouri. Ei îi fusese imposibil să 
rămână calmă. 

Dar de cum se închise uşa, izbucni un haos 
desăvârşit. 

- Ce naiba! răbufni Hunt. 

- Eşti în regulă? întrebă Bryce. 

- Lumea de baștină a Feelor? se miră Tharion. 

Baxian chicoti în același timp cu el, exclamând: 

- Asta a fost o chestie dată naibii! 

Tharion se trânti într-unul dintre paturile 
suprapuse. Pielea lui bronzată se făcuse palidă ca 
ceara. 


- Numai tu te-ai certa cu Regina Oceanului, 
Picioare! 

Baxian îi spuse tritonului: 

- Obligat să rămâi pe navă, zici? 

Tharion se înfioră. 

- Am încurcat-o! 

Bryce se întoarse spre Hunt, care se sprijinea de 
ușa pe care o închisese după el. La vederea expresiei 
lui mult prea calme, ea ridică din sprâncene. 
Cunoștea expresia aceea. Fără îndoială că Hunt se 
întreba cât de repede ar fi putut să îi dea pe toți 
afară şi să o tăvălească până când avea să o facă să 
îşi piardă minţile. 

Degetele i se încovoiară în teniși și îi făcu cu 
ochiul lui Hunt, care îşi dădu ochii peste cap, 
zâmbind, fără să vrea, cu colțul gurii. 

Însă Bryce mai văzu și scânteia întunecată din 
privirea lui: durere. Orice i se întâmplase cât timp 
fusese ea plecată, îi lăsase semne și pe dinlăuntru. 

Însă aveau să vorbească mai târziu despre asta. 
Bryce întrebă: 

- Unde e Ruhn? 

- E cu Lidia, şopti Hunt. 

- Cu Lidia?! 

Baxian dădu din cap, adeverind, după care se 
așeză lângă Tharion, foşnind din aripile-i negre. 

- Da. Lidia ne-a scos pe toţi din temniță. Acum 
€... într-o stare cam proastă. Ruhn a vegheat asupra 
ei. 

Lui Bryce i se strânse inima. 

- Oare Lidia va...? 

Înainte să apuce să își sfârșească întrebarea, ușa se 
deschise cu putere. Fulgerul lui Hunt creă 
instantaneu un zid pârâitor în fața ei. 

Însă Bryce ţipă de bucurie, fiindcă Ruhn apăru în 
prag, cu ochii căscaţi din pricina șocului. 


Bryce îşi privi fratele. Iar Ruhn o privi pe ea. 


Apoi, dintr-odată, se îmbrăţişară și râseră. Din 
întreaga ființă a lui Bryce se revărsă atâta bucurie, 
încât lumina ei stelară străluci puternic, aruncând 
umbre dese prin încăperea înghesuită. 

- Bryce! exclamă Ruhn, zâmbind larg, iar ei i se 
strânse gâtlejul la auzul vocii lui pline de mândrie în 
ceea ce o privea. 

Îl apucă de mână, nereuşind să găsească cuvintele 
potrivite, dar apoi îi văzu braţele. 

Toate tatuajele îi erau făcute ferfeniță, de parcă 
pielea i-ar fi fost sfâșiată atât de adânc încât... 

Lumina ei stelară se stinse. 

- Ruhn..., şopti ea. 

- Sunt întreg, răspunse el, aruncându-i o privire 
lui Baxian. Din nou! 

- Nu vreau să ştiu ce înseamnă privirea aceea, 
murmură Bryce, în timp ce Baxian tresări, făcând o 
grimasă prin care își cerea scuze. 

- Crede-mă că nu vrei, adeveri Hunt, trecându-și 
brațul pe după umerii ei şi ducând-o la patul din 
fața celui în care se odihneau Baxian și Tharion. 

Se așeză îndeajuns de aproape de ea încât 
coapsele li se atingeau şi merse până acolo încât îşi 
puse chiar şi o aripă peste umerii ei. De parcă nu 
voia să o mai scape vreodată din ochi. 

Bryce îi inspiră mirosul și îi simţi căldura, 
gândindu-se că acestea erau cele mai minunate 
lucruri din univers. 

Ruhn clipea uluit, privind-o pe Bryce ca şi cum 
încă nu ar fi fost convins că ea era într-adevăr 
prezentă. 

- Nu am halucinații, nu? întrebă el. 

- Nu, răspunse Bryce, bătând cu mâna pe pat, 
lângă ea. 

Însă Ruhn rămase în dreptul uşii, cu o mină 
sumbră. 

- Mă doare nespus de tare să o spun, dar nu pot 
să rămân multă vreme aici. 

- Ce s-a întâmplat? întrebă Baxian. 


- Lidia s-a trezit, răspunse Ruhn. Şi... a avut 
câteva surprize de împărtășit cu noi, îngăimă el. 


- Deci..., îi spuse Hunt lui Ruhn cinci minute 
mai târziu, în tăcerea plină de uluire care se lăsase 
în încăpere, ...iubita ta are... copii. 

Bryce se simțea ameţită după ce auzise 
destăinuirile făcute de fratele ei. 

Ruhn se mulţumi să îi arunce o privire plină de 
mâhnire lui Hunt, ceea ce o făcu pe Bryce să nu mai 
vrea să îl tachineze. În schimb, ea fluieră încet. 

- Cum naiba a reușit Lidia să ascundă asta? Când 
i-a făcut pe copii? 

Baxian mormăi pe un ton ameninţător: 

- Cred că mai bine ne-am întreba dacă sunt ai lui 
Pollux. 

- Nu au aripi, spuse Ruhn cu voce plină de 
încordare. Dar asta nu înseamnă nimic, de fapt. 

- Ea se simte bine? întrebă Bryce. 

Îi datora totul Lidiei. Totul. Dacă putea să o ajute 
în vreun fel... 

- Doarme din nou, răspunse Ruhn. Cred că 
urcatul în viteză al scărilor a secătuit-o de energie. 

- Probabil că a fost alimentată de adrenalină, își 
dădu cu părerea Iharion, gânditor. 

Privirea lui Ruhn deveni înceţoşată, plină de 
îngrijorare, iar Bryce îşi dădu seama că Hunt îi făcu 
o favoare fratelui ei în clipa în care schimbă 
subiectul, întorcându-se spre ea şi spunând: 

- Bun, povesteşte-ne! Cum naiba ai ajuns pe nava 
asta? Cum ne-ai găsit? 

Putea să le facă pe plac, ca să îi distragă atenţia lui 
Ruhn. 

- Ţi-am spus: m-am teleportat, explică ea, 
privindu-l în ochi pe Hunt şi întrezărind dragostea 
şi durerea din ei, ceea ce o făcu să şoptească: Tu eşti 
căminul meu, Hunt. Dragostea noastră trece 
dincolo de stele și de lumi, mai ţii minte? întrebă, 
surâzând, iar apoi adăugă: Te voi găsi mereu. 


Hunt înghiţi în sec, amintindu-și, fără îndoială, că 
acelea erau cuvintele pe care i le spusese el înainte 
ca ea să sară prin Poarta de la Palatul Etern. Însă, de 
parcă nu ar mai fi putut să suporte privirea ei, şi-o 
abătu pe a lui şi întrebă: 

- De unde te-ai teleportat? 

Fie. Trebuia să îi dea timp să își rezolve 
problemele. 

- Din casa tatălui meu drag. Unde el avea 
impresia că mă ţinea prizonieră. 

- Avea impresia?! se miră Ruhn. 

Bryce ridică din umeri. 

De data asta, Hunt îi dădu ei o mână de ajutor. 

- Ne poţi explica ce i-ai spus Reginei Oceanului? 
Despre paraziţii din apă şi despre Asteri? 

- Ce mai e de spus? Asterii au infectat apele 
Midgardului. Paraziţii se află în noi toţi. Ne forţează 
să facem Saltul, iar dacă nu îl facem, ei ne absorb 
puterea. 

- Cum așa?! izbucni Ruhn. 

Bryce oftă şi le explică din nou. 

De data asta, o luă de la început. Le povesti cum 
ajunsese în cealaltă lume, cum fusese ţinută în 
temniţă. Cum evadase şi cum străbătuse tunelurile 
împreună cu Azriel şi cu Nesta. Apoi le povesti 
despre lucrurile pe care le aflase în încăperea aceea 
secretă: despre lumea Feelor, Daglani, Theia, Fionn 
şi Pelias, despre Silene și Helena, despre ajutorul 
primit din partea Helului. Despre cum revendicase 
puterea lui Silene şi despre faptul că lumina ei 
stelară părea diferită acum. Apoi descrise 
confruntarea cu Vesperus și le destăinui că îl furase 
pe Grăitorul-de- Adevăr de la Azriel. 

Îi luă o oră să le explice totul, deşi nu pomeni 
nimic despre Mască sau despre Tezaur. Cu cât știau 
mai puţine persoane despre ele, cu atât mai bine. 
Atunci când ajunse cu povestirea la partea în care 
izbutise să se concentreze asupra lui Hunt şi să se 


teleporteze la el, ochii lui scânteiară, atât de plini de 
dragoste încât ea simţi cum o durea pieptul. 

Ruhn nu spuse nimic în tot acest timp, chiar dacă 
telefonul îi vibra des în timp ce vorbise Bryce. 
Aceasta avu impresia că primea veşti de la cineva 
despre starea Lidiei. 

Hunt se aplecă în faţă, sprijinindu-şi antebraţele 
de coapse. 

- În regulă, murmură el, răsuflând prelung. E... 
mult de cuprins cu mintea. Dă-mi o clipă! 

Dusă pe gânduri, Bryce îşi frecă, prin tricou, 
cicatricea în formă de stea în opt colţuri. 

- Spuneţi-mi ce s-a întâmplat aici, şopti ea. Vă 
rog. 


După ce ei terminară de povestit, Bryce avu 
nevoie de un minut ca să îşi pună ordine în gânduri. 

De fapt, de zece minute. 

Apoi murmură: 

- Îmi pare rău. 

Plecă din încăpere, iar, odată ajunsă pe coridor, o 
cuprinse durerea de stomac şi i se tăie răsuflarea. 

- Bryce! strigă Hunt din spatele ei, apropiindu-se 
cu paşi apăsați. 

Nu reuşi să se întoarcă spre el. Îi părăsise şi 
suferiseră atât de mult... 

- Quinlan, mârâi el. 

O prinse de cot, oprind-o. Coridorul era gol, iar 
fereastra lui dădea spre marea neagră, zdrobitoare, 
ce apăsa sticla. 

- Bryce! repetă Hunt, întorcând-o cu blândeţe 
spre el. 

O podidiră lacrimile. 

Hunt o strânse în braţe, înfăşurându-și aripile în 
jurul lor, învăluind-o în mirosul acela cunoscut, 
ademenitor, de ploaie şi de cedru. 

- Şştt, şopti el, iar Bryce îşi dădu seama că 
începuse să plângă, zdrobită de tot ceea ce li se 
întâmplase. 


Fa îl cuprinse pe după mijloc şi îl strânse tare. 

- Am fost atât de îngrijorată... 

- Sunt bine. 

Însă Bryce îi cercetă chipul şi ochii cu contur 
argintiu. 

- Hunt, zăcutul în temniţa aceea nu înseamnă că 
ai fost... bine. 

- Am supravieţuit. 

Însă chipul i se adumbri în clipa în care rosti acele 
cuvinte. Îşi lăsă capul în jos, sprijinindu-și fruntea 
de a ei, iar Bryce simţi pe piele acea aureolă odioasă. 

- La limită, recunoscu el. 

Bryce îl strânse şi mai tare în braţe, tremurând. 

- Gândul la tine mi-a dat forță să rezist, adăugă 
el. 

Fu ca şi cum i-ar fi tras un pumn în inimă. 

— Şi tu m-ai ajutat pe mine să merg înainte. 

- Da? întrebă el cu atâta dragoste în voce, încât 
Bryce avu impresia că avea să îi explodeze inima. 
Stiam eu că frumuseţea asta a mea avea să îmi 
prindă bine într-o zi! 

Bryce râse şovăielnic. Îşi duse mâna la faţa lui şi 
şi-o trecu peste trăsăturile-i puternice şi frumoase. 

- Îmi pare rău, şopti Hunt, iar durerea din 
cuvintele lui aproape că o făcu să cadă din picioare. 

- Pentru ce anume? 

El închise ochii şi înghiţi în sec. 

- Pentru nebunia pe care am cauzat-o. 

Bryce se trase în spate. 

- Tu?! Tu ai cauzat nebunia asta?! 

Hunt deschise ochii din nou; privirea îi era 
dezolată, precum marea aflată dincolo de ferestrele 
din spatele lor. 

- Ar fi trebuit să te avertizez, ar fi trebuit să ne 
forţez pe noi toţi să ne gândim mai bine înainte să 
ne aruncăm în coşmarul ăsta... 

Bryce rămase cu gura căscată, uitându-se lung la 
el. 


- Dar m-ai avertizat! Ne-ai avertizat pe toţi, spuse 
ea, cuprinzându-i obrazul cu mâna. Însă singurii 
vinovaţi de toate astea sunt Asterii, Hunt! 

- Ar fi trebuit să mă străduiesc mai tare. Nici unul 
dintre noi n-ar fi acum în situaţia asta... 

- Permite-mi să te opresc! spuse Bryce pe un ton 
vehement, punându-și palma pe pieptul lui. Regret, 
oare, durerea şi suferința pe care le-aţi îndurat? Pe 
Solas, bineînțeles că da! Abia dacă pot să mă 
gândesc la asta. Dar regret, oare, că am luat 
atitudine, că încă luăm atitudine? Nu. Niciodată. Și 
nu ai fi putut să mă opreşti; asta e o luptă pe care aş 
fi început-o oricum! declară ea, încruntându-se, 
după care adăugă: Credeam că eram de aceeaşi 
părere, că eram dispuși să facem orice trebuia. 

Hunt spuse, cu o mină inexpresivă: 

- Fram... Suntem. 

- Nu pari prea sigur de asta. 

- Tu nu a trebuit să îţi vezi prietenii sfârtecați de 
vii. 

În clipa în care o rostise, Bryce îşi dădu seama, 
văzându-l cum făcuse ochii mari, că el îşi regreta 
vorbele. Însă tot o răniră, tot o loviră în inimă ca 
niște pietre. Tot o făcură să se înfurie. 

Dar se mulțumi să se uite la oceanul negru, care 
se împingea în sticlă, la moartea aceea care se afla la 
doar câţiva centimetri de ei, şi şopti: 

- În fiecare secundă în care am fost plecată, a 
trebuit să trăiesc cu groaza că, poate, nu aveam să 
mă mai întorc niciodată acasă, că nu aveam să te 
mai revăd. Mă tot întrebam dacă măcar mai erai în 
viaţă. 

Îi aruncă o privire piezișă şi zări o undă de răceală 
străbătându-i chipul. Nu mai văzuse răceala aceea 
de multă vreme. 

Era chipul lui Umbra Mortis. 

Hunt spuse, cu o voce la fel de rece: 

- Atunci, e bine că am supravieţuit amândoi. 


Nu era o rezolvare. Nici pe departe. Însă nu asta 
era discuţia pe care voia să o aibă cu el în clipa 
aceea. Aşa că spuse pe un ton inexpresiv, 
întorcându-se cu spatele la fereastră: 

- Da, ce bine! 

- Aşadar, chiar ne îndreptăm spre Avallen? 
întrebă Hunt pe un ton precaut, schimbând 
subiectul, la rândul lui, iar masca aceea de Umbra 
Mortis se făcu nevăzută. Eşti pregătită să ai de-a 
face cu Regele Morven? 

Bryce dădu din cap în semn că da şi îşi încrucişă 
braţele. 

- Nu vom reuși să îi înfrângem pe Asteri dacă nu 
aflu ce anume e portalul acela spre nicăieri și cum ar 
putea să îi ucidă. Regele Toamnei mi-a spus că 
Arhivele din Avallen ar deţine un tezaur de 
informaţii despre cele două arme. Cât despre 
Morven... tocmai am petrecut câteva zile în 
compania unui rege netrebnic al Feelor. Morven nu 
poate să fie mai rău decât el. 

Hunt se foi, strângându-și bine aripile. 

- Sunt de acord cu planul tău şi aşa mai departe, 
dar... chiar crezi că în Arhivele din Avallen se 
găsește ceva ce n-a fost deja descoperit? 

- E singurul loc de pe Midgard în care s-ar putea 
să existe indicii: inima a tot ce ţine de cei Născuţi 
din Stele. 

- Accept orice avantaj am putea să obținem, dar 
repet: Regele Morven nu e chiar prietenos. 

Bryce își privi cicatricea în formă de stea, care 
abia dacă se zărea prin decolteul tricoului. 

- Ne va întâmpina cu entuziasm. 

- De ce eşti atât de convinsă de asta? 

Bryce îşi vâri mâna în buzunarul interior al hainei 
ei sport şi, cu un gest plin de entuziasm, scoase 
carneţelul tatălui ei. 

- Pentru că deţin secretele murdare ale Regelui 
Toamnei! 


CAPITOLUL 43 


Lidia Cervos se uită lung la fiii ei. Părinţii lor 
adoptivi temporari, din neamul Apelor, stăteau de o 
parte şi de cealaltă a băieţilor, privind-o cu o 
concentrare de prădători. Abia acum le aflase 
numele: Davit şi Renki. Însă, judecând după faptul 
că cei doi păreau pregătiți de atac, Lidia se gândi că 
băieţii ei fuseseră bine îngrijiţi. Iubiti. 

Directoarea Kagani şedea de cealaltă parte a 
biroului, cu mâinile împreunate în față. Tăcerea era 
de-a dreptul palpabilă. Lidia nu știa cum să îi pună 
capăt. 

Stând acolo, îmbrăcată într-un costum acvatic 
tactic de un albastru-închis, specific Cuirasatului 
din Străfund, ea nu avea idee cine era. Acum purta o 
uniformă proiectată pentru un stil de viață acvatic, 
mult mai confortabilă decât cea veche. Nici urmă de 
colierul ei argintiu, de medaliile imperiale sau de 
însemnele acelei vieţi false pe care o crease. 

Era doar ea, Lidia. 

La câteva ore după ce leșinase, se trezise din nou, 
culcată într-un alt pat de spital, dar decuplată de la 
tuburi şi perfuzii. Sperase ca vrăjidoctorița care o 
ajutase să se dea jos din pat să creadă că îi 
tremuraseră picioarele din pricină că încă era 
slăbită. 

Dar continua să tremure chiar în acel moment, în 
timp ce se afla în faţa fiilor ei. 

Brann, cu păr bălai şi cu ochi albaștri, îmbrăcat 
într-un tricou de un verde viu şi în nişte blugi rupți 
în dreptul genunchilor, o privea ţintă în ochi, fără să 
bată în retragere, așa cum făcuse Actaeon cel cu păr 
închis la culoare şi cu ochi aurii, care purta blugi şi 
tricou de culoare neagră. Lidia îi spuse acestuia din 
urmă, pe un ton cât putu de blând: 


- Sunt... multe lucruri pe care trebuie să vi le 
spun. Amândurora. 

Actaeon îi aruncă o privire lui Davit, tatăl său 
adoptiv, care avea pielea maronie şi purta o 
uniformă albastru-închis, de ofiţer. Davit, aşezat în 
stânga băiatului, dădu din cap în semn de 
incurajare. 

Lidiei i se strânse pieptul. Fusese alegerea ei. Nu 
putuse decât să o accepte, şi totuşi... 

Îl privi pe Brann, ai cărui ochi străluceau de un 
foc lăuntric. Neînfricat... Nesăbuit. Un lider 
înnăscut. Mai văzuse expresia aceea pe chipul lui, 
chiar şi pe vremea când mic de tot. 

Brann întrebă: 

— Şi ce? Acum ar trebui să locuim cu tine? 

Alarmat, Actaeon își întoarse dintr-odată capul 
spre părinţii lui adoptivi. Văzându-i expresia, Lidia 
simţi un junghi în inimă. Dar, silindu-se să ignore 
durerea, răspunse: 

- Nu. 

Copleşită, nu mai putu să adauge nimic. 

Renki, cel cu pielea deschisă la culoare, care era 
îmbrăcat în salopeta bleumarin pe care o purtau 
medicii de pe navă, venind, probabil, direct de la 
serviciu, îl asigură pe Actaeon: 

- Nu se schimbă nimic. Veţi rămâne cu noi. În 
plus, mama voastră trebuie să se ocupe de niște 
treburi. 

Brann ridică din sprâncene, de parcă ar fi întrebat 
ce fel de treburi, dar Actaeon şopti: 

- Nu e mama noastră. 

Lidia îi resimți cuvintele ca pe o lovitură în 
stomac. 

Davit spuse, pe un ton uşor tăios: 

- Ba este, Ace. 

Auzind acel nume de alint, Lidia fu străbătută de 
un val copleşitor de gelozie. Fiul ei cel brunet își 
ridică capul şi... 


O putere pură îi licări în ochi. Ea mai văzuse 
expresia aceea şi pe chipul lui, cu mult timp în 
urmă. Actaeon era ca o stâncă tăcută şi gânditoare, 
spre deosebire de Brann, care era ca un foc 
mistuitor. 

Lidia surâse, fără să vrea, în pofida cuvintelor ce o 
îndureraseră. Le spuse lui Actacon și lui Brann: 

- Sunteţi exact aşa cum eraţi ca bebeluşi. 

Brann îi întoarse zâmbetul. Actaeon, nu. 

Directoarea Kagani îi întrerupse: 

- Pe moment, nu vom eticheta pe nimeni şi 
nimic. Lidia are, într-adevăr... treburi care o vor 
împiedica să se stabilească imediat într-un loc. Și 
chiar şi după ce o va face, vom purta o nouă discuţie 
cu toţii, ca să stabilim ce e mai bine pentru voi doi. 
Si pentru taţii voştri. 

Lidia îl privi pe Renki în ochi. Văzu autoritatea și 
caracterul protector din ei. Văzu şi licărul 
implorator din spatele acestora: 

Te rog să nu-mi iei fiii. 

Era acelaşi sentiment pe care i-l transmisese ea 
cândva Reginei Oceanului. O rugăminte ce nu 
fusese ascultată. 

Cei doi erau băieții ei, bebeluşii ei, pentru care îşi 
schimbase cursul vieţii, dar care fuseseră crescuţi de 
acei masculi. Actaeon și Brann erau, într-adevăr, fiii 
lor. Nu prin sânge, ci prin dragoste şi afecţiune. Fi îi 
protejaseră, îi crescuseră bine. 

Fa nu ar fi putut să ceară nimic în plus: faptul că 
băieţii se ataşaseră astfel de taţii lor era mai mult 
decât sperase vreodată. 

Așa că Lidia spuse, chiar dacă simţi cum ceva din 
sufletul ei se prăbușea: 

- Nu am de gând să vă iau de lângă părinţii voştri. 

Inima îi bătea nebunește în piept şi ştia că o 
auzeau cu toţii, dar îşi ridică bărbia, plină de curaj. 

- Nu ştiu când voi termina ceea ce am de făcut 
sau dacă misiunea mea se va încheia vreodată. Dar 
dacă va fi aşa, dacă mi se va îngădui să mă întorc 


aici... mi-ar plăcea să vă revăd, spuse ea, iar apoi 
privi spre părinţii gemenilor şi adăugă: Pe voi toți. 

Renki îi aruncă o privire plină de recunoștință și 
dădu din cap, în semn că era de acord. Davit se 
mulțumi să îşi pună mâna pe umărul lui Actaeon. 

Brann spuse: 

- Te referi la munca pe care o faci... sub numele 
de Căprioara? 

Lidia îi aruncă o privire alarmată directoarei 
Kagani. Fa îi pusese pe cei de aici să promită că nu 
aveau să le spună băieţilor cine şi ce era ea... 

- În locul ăsta există televizoare, explică Brann, 
văzând-o surprinsă şi îngrozită. Te-am recunoscut 
astăzi. Până acum, nu am avut idee că erai mama 
noastră biologică, dar ştim ce faci. Pentru cine 
lucrezi. 

- Lucrez pentru Regina Oceanului, spuse Lidia. 
Pentru Ophion. 

- Îi slujeşti pe Asteri, interveni Actaeon pe un ton 
glacial. Ucizi rebeli la ordinul lor. 

- Ace! îl avertiză din nou Davit. 

Însă Actaeon nu se lăsă, ci își privi geamănul și îl 
întrebă: 

- Tu ești de acord cu ocupaţia ei? Cu ea? Ştii ce le 
face rebelilor? 

Privirea lui Brann se înflăcără din nou. 

- Da, dobitocule, știu! 

- Ai grijă la limbaj! îl avertiză Renki. 

Actaeon îl ignoră și insistă: 

- Iubitul ei e Barosul! 

- Pollux nu e iubitul meu, interveni Lidia, 
crispându-se. 

- Atunci, prietenul tău cu care te tăvălești! se răsti 
Actaeon. 

- Actaeon..., mârâi Renki. 

Directoarea îi potoli: 

- Ajunge, Actaeon! ordonă directoarea Kagani, 
care apoi scoase un oftat, se întoarse spre Lidia și 


adăugă: Cred că e de ajuns pe ziua de azi. Pentru noi 
toți. 

Actaeon scoase un hohot de râs sec, care semăna 
leit cu râsul mamei lui. 

- Abia am început! anunţă el, după care arătă spre 
fratele lui, întrebând: Vrei să faci pe cățeluşul loial? 
N-ai decât! Te vei potrivi de minune printre lupii ei! 

- Eşti un dobitoc, ştiai? îl certă Brann, furios. 

- Băieți, ajunge! exclamă Davit, privind-o pe 
Lidia și înfiorându-se. Îmi pare foarte rău pentru 
asta! I-am crescut mai bine de atât. 

Lidia dădu din cap, politicoasă. Gâtlejul i se 
strânse, însă îi spuse lui Actaeon: 

- Înţeleg. Chiar înțeleg. 

Se ridică, gata să se prăbuşească sub greutatea 
privirilor celor aflaţi de față, însă izbuti să murmure 
către Davit și Renki: 

- Mulţumesc că le-aţi purtat de grijă. Că i-aţi 
iubit. 

O usturau ochii şi simţea o apăsare uriaşă în 
piept, gata de implozie, așa că nu mai spuse nimic, 
ci ieși din biroul directoarei, închizând uşa în urma 
ei. Cu un semn din cap, îşi luă rămas-bun de la 
secretara care se afla în anticameră, iar apoi ieşi pe 
coridor, căznindu-se să răsufle, luptând împotriva 
acelei implozii... 

- Lidia! se auzi o voce masculină în spatele ei. 

Se întoarse și îl văzu pe Renki, care venea după 
ea. 

Pe chipul lui se citea mâhnirea. 

- Îmi pare atât de rău pentru felul în care au 
decurs lucrurile! Ani de zile am discutat cu Davit 
despre această posibilitate şi nu am plănuit 
niciodată ca întâlnirea noastră să decurgă aşa, spuse 
el, trecându-și mâna prin părul negru. Nu vreau să 
crezi că... am încercat cumva să îi întoarcem pe 
băieţi împotriva ta. 

Lidia clătină din cap. 

- Nici nu mi-a trecut prin minte o asemenea idee! 


Renki se foi, iar bocancii lui negri scârțâiră uşor 
pe podeaua de gresie. 

- Nici noi nu am ştiut cine erai. Până astăzi. Ni s- 
a spus că mama lor era agent sub acoperire pentru 
Ophion, dar nu am ştiut cât de adânc infiltrată ai 
fost. 

- Doar directoarea Kagani şi Regina Oceanului 
ştiau. 

- Mi-ar plăcea mult să aud întreaga poveste, dacă 
ai voie să o spui. Şi lui Davit i-ar plăcea. 

Lidia înghiţi în sec. 

- Poate că vă voi povesti totul cu altă ocazie. 

- Da, desigur. Odihnește-te! o îndemnă el, 
cercetând-o cu privirea şi făcând o grimasă. Sunt 
medic, adăugă, pe un ton șovăielnic. De fapt, am 
făcut parte din echipa care te-a adus pe navă. Mă 
bucur să văd că ţi-ai revenit. 

Lidia dădu din cap, politicoasă, neştiind prea bine 
ce să spună. 

Renki continuă: 

- Davit e căpitan pe una dintre navetele 
submersibile care efectuează misiuni de 
recunoaștere, aşa că uneori e plecat cu zilele sau cu 
săptămânile... Uneori rămân doar eu cu băieții. Ei 
bine, eu și părinții noștri, care ne ajută mult. Îi 
adoră pe băieți. 

Bunici. De care băieții nu ar fi avut parte 
altminteri. 

- Aveţi frați şi surori? întrebă ea. 

Renki răspunse: 

- Eu am doi fraţi, iar Davit are o soră. Aşa că 
Brann și Actaeon au o droaie de veri. Au crescut 
într-o haită, ca să zic așa. 

Lidia surâse. 

- Le-a fost greu să locuiască aici fără să facă parte 
din neamul Apelor? 

- Uneori, răspunse Renki. Pe vremea când erau 
mici, nu înțelegeau de ce nu puteau sări în apă 
împreună cu ceilalți copii. Am avut parte de multe 


crize de furie din partea lor. Mai ales din partea lui 
Brann, detalie el, surâzând afectuos. Dar Actaeon e 
un mic geniu. A proiectat căști și înotătoare pentru 
el și pentru fratele lui, pe care să le folosească în 
scopul de a ţine pasul cu ceilalți. Chiar și la 
adâncimi mari. 

Lidia simţi cum i se umfla pieptul de mândrie. 

- De aceea îi spuneţi Ace?? 

Renki zâmbi larg. 

- Da. Încă de când era bebeluș, desface lucruri şi 
Je reasamblează în ceva mai inteligent şi mai grozav. 

- Îmi amintesc, şopti ea. Mereu desfăcea orice 
jucărie pe care i-o dădeam..., adăugă, după care se 
opri dintr-odată. 

Însă Renki continuă să zâmbească. 

- Aşa face şi acum. Dar, din punctul ăsta de 
vedere, faptul că locuim pe navă e un dezavantaj. 
Directoarea Kagani aduce cei mai buni profesori pe 
care îi poate găsi, dar suntem limitați în ceea ce 
priveşte educaţia superioară pe care ar trebui să i-o 
oferim. Dacă am fi pe uscat, Ace ar putea să meargă 
la o şcoală pentru copii supradotaţi, dar aici... 
suntem nevoiți să accesăm filmări ale programelor 
din Valbara şi să îl îndemnăm să le vizioneze. 

Lidia puse deoparte în minte acel tezaur minunat 
de informaţii, ca să le savureze mai târziu. 

- Şi Brann? 

Renki râse din toată inima. 

- Brann este... Ei bine, e genul de băiat plin de 
francheţe. Un atlet şi un războinic înnăscut. E 
neînfricat. Iute la mânie și iute la râs. Se descurcă 
bine la şcoală, dar în momentul de față e mai 
interesat să îşi petreacă timpul împreună cu amicii 
lui. Nu îmi place să spun asta, dar e şmecherul 
proverbial. Eu și Davit ne mulțumim să îl lăsăm în 
pace. 

- Aşadar, cei doi băieţi sunt ca soarele și luna, 
şopti ea. 

Zâmbetul lui Renki se mai domoli. 


- Da, întocmai, adeveri el, iar apoi îşi vâri mâna 
în buzunar şi scoase o carte de vizită. Iată e-mailul 
şi numărul meu de mobil, dacă ai nevoie de ceva. 
Nu ştiu dacă băieţii sunt pregătiţi pentru o vizită la 
domiciliu, dar dacă vrei să treci pe la noi, anunță- 
mă. Sau dacă vrei să vorbeşti cu mine ori cu Davit, 
dacă ai întrebări... 

Lidia luă cartea de vizită şi dădu din cap, 
recunoscătoare, negăsindu-şi cuvintele. 

Renki spuse: 

- Poate că Ace a îndrugat câteva... lucruri urâte, 
dar să nu crezi că el nu şi-a pus întrebări în privința 
ta în tot acest timp. Cred că băieţii îşi amintesc 
oarecum de tine. Directoarea Kagani spune că erau 
prea mici la vremea aceea, dar eu pot să jur că își 
amintesc. Mi-au zis cândva că aveai părul ca al lui 
Brann și ochii ca ai lui Ace. Ţinând cont de faptul că 
abia astăzi au aflat cine erai, îi voi crede, în sfârşit. 

- Foarte amabil din partea ta să îmi spui asta! 

Renki o privi în ochi. Căutătura lui era încărcată 
de tristeţe şi de încă ceva. 

- Voi mai discuta cu Ace ca să îi schimb în bine 
părerea pe care o are în privința ta. Dar, momentan, 
trebuie să îi dai timp. 

Lidia își înclină capul. 

- Mulţumesc. 

Nu îndrăzni să mai spună ceva, ci se întoarse şi 
începu să străbată din nou coridorul. 

Aproape că ajunsese la scară, aproape că alungase 
toate lacrimile ce amenințau să înceapă să îi curgă, 
când auzi pași grăbiţi şi târşâiţi în spatele ei. Fără să 
se uite peste umăr, ştiu că pe ea o căutau. Încetini şi 
se opri în faţa uşii de acces care dădea spre scară, 
fără să o deschidă. 

Se întoarse doar în momentul în care mesagerul îi 
întinse o bucată de algă marină. Cel care i-o înmâna 
era un tânăr din neamul Apelor, care o privi cu un 
amestec de curiozitate şi de precauţie. 


- Din partea Majestății Sale Fără Măsură de 
Adânci! o anunţă acesta, după care se trase într-o 
parte, așteptând un răspuns. 

Lidia despături frunza lată și netedă. Citi 
conţinutul, iar apoi îi răspunse mesagerului, 
înclinând din cap: 

- Mă voi duce direct la ea! 

Forţându-se să nu se uite în urmă, să nu mai vadă 
ușa biroului în care se aflau Brann și Actacon, 
deschise uşa care dădea spre scară. Însă bufnitura 
cu care uşa se închise în spatele ei îi răsună drept în 
suflet. 

Cinci minute mai târziu și zece niveluri mai jos, 
Lidia se trezi în fața suveranei mărilor. Regina 
Oceanului stătea în picioare, în faţa unui perete de 
sticlă ce dădea spre întunericul etern al apelor 
adânci, iar părul negru îi plutea în jur de parcă s-ar 
fi aflat într-adevăr sub apă. 

Trecuseră cincisprezece ani de când Lidia o 
văzuse ultima dată. De când vorbise ultima dată cu 
ea. 

La fel ca atunci, Regina Oceanului îi venea până la 
piept, însă Lidia se încordă în clipa în care simţi 
puterea ce umplea întregul loc. 

Petrecuse decenii întregi îndurând prezența 
Asterilor. Puterea acestei femei, oricât ar fi fost de 
mare... putea fi suportată, la urma urmei. Poate că 
acela fusese principalul motiv pentru care, în urmă 
cu toți acei ani, Regina Oceanului o băgase în seamă 
pe Lidia: aceasta din urmă o înfruntase fără să 
tremure. 

- Am auzit că ţi-ai întâlnit copiii, spuse Regina 
Oceanului fără să se întoarcă. 

- Îi mulţumesc lui Ogenas pentru un astfel de dar, 
răspunse Lidia, înclinându-şi capul cu respect, deși 
regina nu o vedea. 

- Nu îmi amintesc să îţi fi acordat permisiunea de 
a-ți abandona postul. 


Lidia îşi ridică bărbia, străduindu-se să răsufle 
calm, în timp ce Regina Oceanului se întoarse lent, 
foarte lent, privind-o cu ochii aceia la fel de negri 
precum oceanul de afară. 

- Nu îmi amintesc să îţi fi acordat permisiunea de 
a-i aduce pe toţi aceşti fugari pe una dintre navele- 
oraş care îmi aparţin! exclamă ea. 

Lidia nu spuse nimic, conştientă de faptul că nu 
primise nici măcar permisiunea de a vorbi. 

Ochii Reginei Oceanului  scânteiară. Era 
mulțumită de acea mică dovadă de ascultare din 
partea Lidiei. 

- Munca noastră se bazează pe caracterul ei 
secret, se bazează pe faptul că Asterii ne consideră o 
amenințare mult prea vagă ca să ne investigheze. 
Evităm bărcile Omega, le oferim ocazional adăpost 
agenţilor Ophion. Dar atât. Fără atacuri, fără 
conflicte directe. Însă acum le-ai oferit Asterilor un 
motiv să înceapă să se întrebe ce anume înoată mai 
exact în adâncuri. Ce anume fac eu, mai exact, aici. 

Lidia rămase tăcută, aşa că Regina Oceanului 
flutură din mână, acordându-i, astfel, permisiunea 
de a vorbi. 

- Nu am avut de ales, răspunse Lidia, privind la 
podeaua placată cu gresie. Nu puteam risca să 
pierdem nişte agenţi atât de valoroşi pentru cauza 
noastră. Dar pot să te asigur că, înainte să plec, 
Rigelus şi ceilalţi nu te considerau o prioritate. 

- Poate că nu, îi dădu dreptate Regina Oceanului, 
crescând cu câţiva centimetri şi aspirând aproape 
tot aerul din încăpere, dar acum inamicii lor cei mai 
căutați se află pe nava asta. În doar câteva zile, 
misticii lui ne vor găsi. 

- Atunci, e bine că vor pleca mâine spre Avallen! 
rosti Lidia cu o insolenţă involuntară. 

Auzise veştile de la câţiva ofiteri care, trecând pe 
lângă ea, îşi dăduseră seama cine era și o ocoliseră 
cu toţii cât putuseră de mult. Însă Regina Oceanului 


se mulțumi să îi arunce un surâs. Unul 
înspăimântător, de rechin. 

- Şi e bine..., spuse ea cu o blândeţe în care se 
strecura o undă de ameninţare, ...că şi tu vei pleca 
mâine. 

Gândurile Lidiei se învolburară. În pofida anilor 
de antrenamente şi de exersare a stăpânirii de sine, 
ea nu putu să spună decât atât: 

— Fiii mei... 

- I-ai văzut, murmură regina, arătându-şi colții 
ascuţiţi. Te poţi considera într-adevăr binecuvântată 
de Ogenas din punctul acesta de vedere. lar acum îţi 
vei relua îndatoririle. 

Cu cincisprezece ani în urmă, plecarea aceea 
insuportabilă îi sfâşiase sufletul Lidiei şi aproape că 
o distrusese. lar acum... 

- Mă dispreţuieşti! spuse Regina Oceanului, 
părând încântată. 

Lidia îşi înăbuşi în suflet orice fărâmă de 
disperare, orice fărâmă de sfidare. Nu contau 
sentimentele ei. Contau doar Actaeon şi Brann. 

Aşa că spuse pe un ton anost şi sec, la fel de gol şi 
de lipsit de suflet precum îl avusese în toţi acei ani 
petrecuţi alături de Asteri şi de Pollux: 

- Spune-mi ce am de făcut. 


Ruhn se plimba încolo şi încoace prin camera lui, 
scrâşnind din dinţi până când îl durură. Bryce 
fusese în lumea de baștină a poporului lor. Și tatăl 
lor o ţinuse ostatică. Ce-i drept, ea pusese la cale 
asta, dar... 

Abia mai târziu, după ce se despărţiseră, îşi 
dăduse seama de adevărata însemnătate a acestor 
lucruri. 

Poate că ar fi trebuit să meargă la sală, ca să mai 
scape de agresivitatea care îi vuia în corp, anulând 
orice bucurie pe care o simţise în momentul în care 
o văzuse pe Bryce. Ar fi trebuit să transpire până 
când avea să îşi înăbușe nevoia de a-şi găsi tatăl şi 


de a-l şterge de pe faţa Midgardului pentru ceea ce 
încercase să îi facă lui Bryce. Pentru faptul că el, 
Ruhn, nu fusese acolo ca să îl oprească, să o apere 
de el. 

Își dezlegă șireturile de la bocanci, iar apoi își 
dădu jos tricoul cu mânecă lungă, azvârlindu-l spre 
dulăpiorul aflat în celălalt capăt al camerei lui, unde 
se aflau hainele şi tenişii care i se dăduseră. Avea 
nevoie să meargă vreo zece kilometri pe bandă și 
apoi să ridice greutăţi. Poate că avea să aibă norocul 
de a găsi în sală pe cineva care să îl asiste. 

Ruhn luă un tricou alb, pe care îl ţinu în mână în 
timp ce deschise larg ușa, cu gândul de a și-l trage 
pe el în timp ce se ducea spre sală... 

Se ciocni de Lidia. 

Mirosul ei îl izbi, tulburându-i simţurile, așa că 
făcu un pas în spate, ca să nu îl mai simtă. 

- Salut! exclamă el, după care adăugă, impulsiv: 
Te-ai trezit! 

Lidia, care avea ochii uşor sticloşi, îşi ridică 
bărbia şi răspunse: 

- Da. 

Ruhn își răsuci tricoul în mâini. Lidia era 
îmbrăcată cu unul dintre costumele acvatice ale 
navei, care nu mai lăsa câtuşi de puţin loc 
imaginaţiei. Însă gândurile lui o luară razna atunci 
când Lidia își cobori privirea spre pieptul lui, la 
pectoralii lui, la rămășițele tatuajelor. lar apoi ea 
privi în jos, la abdomenul lui. La  betelia 
pantalonilor. 

Poate că el nu îi explorase trupul, cel puţin nu în 
planul acesta, dar sufletele lor făcuseră dragoste, cu 
siguranță, şi nu avea idee ce naiba însemna asta 
pentru ei. 

- Mă duceam la sală, spuse el, ridicând tricoul, iar 
palmele îi transpirară. Cum te simţi? 

- Mai puternică, murmură ea, deși astfel de vorbe 
nu erau tocmai un răspuns, iar apoi dădu din cap 


spre o uşă aflată vizavi de a lui. M-au mutat în 
camera aceea! 

Ruhn păşi pe coridor, închizând ușa camerei în 
urma lui. Mirosul ei îl învălui, ameţitor și îmbătător, 
atât de ademenitor, încât îi lăsă gura apă... După 
care îi văzu privirea glacială şi făcu un pas îndărăt, 
ridicând din sprâncene. 

- E o locuință adecvată pentru agenta Lumina 
Zilei? 

Lidia îl privi deloc amuzată, de parcă sufletele lor 
nu ar fi comunicat niciodată. Îi ocoliră doi ofiţeri 
aflaţi în trecere. Ruhn îi auzi şoptind în timp ce se 
îndreptau spre ascensorul de la capătul coridorului: 

- Uite-o. Fir-ar să fie, e chiar ea. 

Lidia îi ignoră. 

Uşile ascensorului se deschiseră. Ruhn se gândi, 
fără să vrea, la ultima dată când el şi Lidia fuseseră 
într-unul. Atunci, ea îi trăsese un glonţ în cap 
Șoimului și îi ucisese pe lupi. În acele clipe, ochii ei 
fuseseră sinceri și rugători. Acum nu se vedea în ei 
nici urmă de aşa ceva. 

- Ţi-ai văzut deja fiii? întrebă el, neputând să se 
abţină. 

- Da, răspunse Lidia, întorcându-se spre ușa ei şi 
vârând o cheie în broască. 

Ciudat: se ciocnise de ea în fața uşii lui. Oare îl 
căutase? 

- Cum a... mers? o iscodi, în schimb. 

- Sunt o străină pentru ei, răspunse ea fără să îl 
privească, pe un ton lipsit de orice urmă de emoție 
sau de sentiment. 

- Cum sunt părinţii adoptivi? 

Se auzi păcănitul încuietorii. 

- Un cuplu cumsecade, din neamul Apelor. 

Ruhn ar fi vrut să afle o mulțime de lucruri: 

Ce s-a întâmplat? Cine e tatăl lor? Cum au ajuns 
aici? 

Oare cum reuşise ea să ascundă totul? Familia 
ei... La naiba, băieții erau moștenitori de sex 


masculin ai spiţei Enador! Hypaxia le era mătușă. 

Însă Lidia spuse pe un ton distant, întorcându-se, 
în sfârşit, spre el: 

- Tot ce am făcut a fost pentru ei, să știi. 

- Pentru copiii tăi? întrebă el, simțind o durere în 
piept. 

Lidia îşi privi mâinile, inelul cu rubin de pe deget, 
regal şi impunător. 

- Nu i-am mai văzut de când aveau optsprezece 
luni. Nici măcar în poze. 

Însă astăzi îi recunoscuse pe loc. Ştiuse în ce clasă 
erau, își amintise întocmai unde se afla şcoala pe 
navă și fugise drept spre într-acolo. 

Ruhn zăbovi în fața ușii camerei lui. Preţ de o 
clipă, își îngădui să privească fața Lidiei. 
Perfecţiunea lui imposibilă, lumina din ochii ei 
aurii, strălucirea părului ei. Cea mai frumoasă 
femeie pe care o văzuse vreodată şi, la naiba, asta 
nici nu conta! Nimic din toate astea nu contase 
vreodată atunci când venea vorba de ea. 

- Ce s-a întâmplat? o întrebă el. 

- Ce mai contează? răspunse ea pe un ton precaut 
şi tăios. Credeam că nu vrei să auzi povestea mea 
tristă, după cum ai spus tu cândva. 

Ei bine, merita asta. 

- Uite ce e, spuse el, încordat, nu poți să te aștepți 
să aflu cine ești, ce eşti, şi să fiu imediat împăcat cu 
asta, bine? Încă analizez toate informaţiile. 

- Ce e de analizat? Sunt cine sunt şi ştii ce am 
făcut. Faptul că am copii nu şterge asta. 

Bine, era furioasă. 

- Am impresia că vrei să îţi port pică. 

- Am vrut să asculti, dar nu ai făcut-o! se răsti ea. 
În schimb, acum, când am un fel de trecut de femeie 
acceptabil de trist, ești dispus să mă asculti. 

- Astea-s prostii! 

La naiba, ea şi Bryce s-ar fi înțeles de minune, se 
gândi Ruhn. lar acum, când se aflau amândouă pe 
navă... o parte din el voia să fugă şi să se ascundă. 


Lidia continuă: 

- Ai fi ascultat dacă nu aș fi avut drept poveste 
din trecut decât faptul că mi-am dat seama de ceea 
ce era corect şi că am vrut să lupt pentru asta? Că 
m-am angajat să fac orice trebuia, voind să mă 
asigur că binele avea să învingă tirania? Sau faptul 
că sunt mamă face ca alegerile mele să fie mai uşor 
de acceptat pentru tine? 

- Majoritatea tipilor o iau la sănătoasa dacă află 
că femeia pe care o plac se întâmplă să aibă copii. 

În ochii Lidiei licări un foc rece. 

- Asta înseamnă puterea masculină pentru voi! 

- Am avut impresia că ţi-a cam plăcut puterea 
mea, drăguţo! 

Lidia pufni şi se întoarse spre ușa camerei ei. 
Alungându-l. 

Ruhn se enervă. 

- Aşadar, care e povestea ta tristă, Lidia? la să o 
auzim! 

Lidia privi îndărăt, având pe față o expresie de 
dispreț desăvârşit. Înainte să îi închidă uşa în nas, 
spuse: 

- Nu meriţi să o auzi. 


CAPITOLUL 44 


Pe când Ithan așeza cu grijă o figurină a Cthonei 
care năştea în patru labe, cu planeta Midgard 
vizibilă între picioarele ei, sună telefonul Jesibei. 
Acel clinchet ascuţit străpunse tăcerea, însă pe Ithan 
îl ajutară reflexele lui de jucător de sunball să nu 
scape din mână figurina fragilă de marmură. 

- Ce e? 

Nici măcar cu auzul lui de lup, Ithan nu reuși să 
îşi dea seama cine era interlocutorul Jesibei. 


- În regulă. 

Ea încheie apelul și îşi mută pe dată privirea spre 
Ithan. Acesta așeză cu grijă figurina într-o ladă, 
făcând să foşnească umplutura de polistiren. 

- Ce e? întrebă el pe un ton precaut. 

- Vino cu mine! 

Jesiba se ridică în picioare şi străbătu încăperea cu 
paşi apăsaţi, surprinzător de rapizi, ţinând cont de 
faptul că pantofii ei de un albastru-închis aveau 
tocuri de zece centimetri. Nu îşi mai schimbase 
părul înapoi la scurtimea lui obișnuită, iar pentru 
than era... ciudat să îi vadă şuviţele bălaie 
unduindu-se. La fel se întâmplase și cu fața ei, care 
rămăsese nemachiată. În forma aceea, nu părea să 
fie decât cu câţiva ani mai în vârstă decât el. 

Ea se opri în prag şi arătă spre peretele de lângă 
bibliotecă. 

— Ia şi aia cu tine! E încărcată. 

Ithan aruncă o privire la arma de pe perete. 
Auzise despre ceea ce îi făcuse Bryce lui Micah cu 
ea. 

Însă Ithan nu ezită câtuşi de puțin, ci străbătu 
încăperea şi luă de pe perete Pușca Nimicitoare de 
Zei. 


Jesiba îl conduse pe Ithan printr-un labirint placat 
cu piatră de culoare închisă şi luminat de focurile 
acelea aurii, mocnite. Coridoarele erau straniu de 
silențioase, iar Ithan își dădu seama că nu avea idee 
de oră. Judecând după tăcerea din jur, bănui că era 
miezul nopţii. Însă se putea să nu fie aşa în Casa 
Focului și a Umbrei, unde locuiau atât de mulți 
prădători nocturni. 

Sincer vorbind, nu prea conta. 

Sunetele unei mulțimi de voci ricoșară din 
zidurile de piatră cu mult înainte ca ei doi să ajungă 
în sala aceea rotundă. 

Acolo se contopiseră stalactite şi stalagmite, 
formând stâlpi. Ithan se strădui din răsputeri, dar 


nu putu să își amintească defel cum se numeau 
stâlpii aceia. Spre deosebire de celelalte încăperi, 
care aveau pereţii ciopliţi și lustruiţi, cei de aici erau 
făuriți din piatră brută. Dinspre tavanul boltit, 
susținut de grinzi de lemn, răsuna ecoul 
murmurelor şi  sporovăielilor mulțimii, prea 
condensat ca să poată fi identificate cuvintele în 
sine. 

Cei aflați în sală tăcură în momentul în care 
Jesiba intră, cu pași ţanţoși, pe sub arcada naturală. 
Ithan se afla la un pas în spatele ei, ţinând în mâini 
faimoasa puşcă, mai ușoară decât se aşteptase el. Cu 
toate astea, nu ţinuse niciodată în mână ceva mai 
electrizant. 

Mulțimea se dădu deoparte, lăsând-o pe Jesiba să 
treacă. Aceasta privi drept înainte în timp ce merse 
spre centrul încăperii, cu trena veșmântului de un 
albastru-închis târându-se în urma ei şi bătând cu 
tocurile un ritm puternic, hotărât. Dacă vreun ins 
din mulțime fusese cumva şocat de noua ei coafură 
şi de lipsa machiajului, nimeni nu îndrăzni să spună 
ceva. Sau să o privească prea stăruitor. 

Însă Ithan se uită drept înainte, la ceea ce - la 
cine - se afla în centrul încăperii. Preţ de o clipă, 
inima i se opri în piept. 

Astronomul își ridică degetul noduros şi arătă 
spre el. 

- Eşti ca și mort, hoțule, mârâi bătrânul. 


Tharion ştia că scăpase ca prin urechile acului. 
Ştia că sosirea lui Bryce îl scutise de a fi trimis de 
Regina Oceanului înapoi la Lunathion. 

La naiba, se pusese o recompensă pe capul lui! 

Dar să fie obligat să rămână pe navă... oare era 
mai bine decât să fie ținut captiv de Regina Râului 
sau de Regina Viperă? Obligat să rămână aici ca 
oaspete, pretinsese Regina Oceanului. Dar el ştia ce 
voise ea să spună, de fapt. 


- Avallen mi s-a părut mereu un loc înfiorător, 
murmură Flynn în timp ce se înghesuiau cu toții la 
masa din cantina ce deservea nivelul de pe vas în 
care se aflau camerele lor. 

Se apucaseră să discute despre faptul că în ziua 
următoare aveau să ajungă pe insula învăluită în 
ceaţă. 

La ora aceea de seară, toate mesele erau pline ochi 
de inşi veniţi să cineze, care conversau și râdeau atât 
de tare, încât Tharion abia dacă își auzea tovarășii. 

- Dar Morven e îngrozitor, continuă Flynn. ÎL ştiu 
de mic copil şi chiar e un şarpe, la naiba! El şi 
Gemenii Ucigași. 

- Gemenii Ucigaşi? întrebă Athalar pe un ton în 
care se amestecau panica şi amuzamentul. 

El şedea lângă Bryce, ținându-și brațul pe după 
mijlocul ei și jucându-se, absent, cu vârfurile 
şuvițelor părului ei. Tharion ştia că, şi dacă ar fi avut 
mai mult loc la masă, cei doi tot ar fi stat foarte 
aproape unul de celălalt. 

- O poreclă pe care le-am dat-o verilor mei 
îndepărtaţi..., spuse Ruhn, mestecând un dumicat 
de pâine, ....după ce au încercat de mai multe ori, 
impreună cu Cormac, să ne ucidă în Peștera 
Prinţilor. 

Rostind numele lui Cormac, în ochii lui apăru o 
licărire de regret. 

Tharion își alungă din gând imaginea ultimelor 
clipe ale lui Cormac, nedorind să își aducă aminte 
cum fugise în timp ce Cormac se nimicise singur. 
Apucă furculița atât de strâns, încât încheieturile 
degetelor i se albiră. 

- Gemenii Ucigaşi pot să îţi citească gândurile... 
fie că vrei sau nu, spuse Ruhn, îndreptându-şi spre 
Bryce bucata de pâine pe jumătate mâncată. Nu cer 
permisiunea, așa cum a făcut individul ăla de la 
Curtea Nocturnă. 

Bryce făcu o grimasă. 

- Ne putem apăra împotriva abilităţilor lor? 


- Da, răspunse Ruhn, dar trebuie să fii mereu 
vigilent, chiar şi atunci când nu îi vezi în preajma ta. 
Şi i se supun necondiţionat lui Morven. 

Bryce îşi privi unghiile. 

- Ce-mi plac bătăușii ăștia de modă veche! 

Tharion zâmbi, slăbind strânsoarea în care ținea 
furculita. 

Însă Ruhn clătină din cap. 

- Nu sunt bătăuși obişnuiţi, iar Morven nu e un 
ticălos obişnuit. În timpul Calvarului... 

- Ştiu, spuse Bryce, luând nişte orez cultivat într- 
una dintre numeroasele grădini hidroponice de pe 
navă. E unchiul nostru mare și rău. L-ai călcat pe 
nervi, el te-a trimis în Peştera Prinţilor ca să te 
pedepsească, iar tu i-ai arătat de ce erai în stare... 

- E tatăl lui Cormac, spuse Declan pe un ton 
precaut. Nu uitaţi că tocmai a pierdut un fiu și un 
moștenitor. 

Tharion îşi privi farfuria plină cu orez și cu peşte, 
constatând că pofta de mâncare îi dispăruse precum 
spuma mării pe nisip. 

- L-a renegat degrabă, spuse Lidia Cervos din 
capătul îndepărtat al mesei. 

Tharion mai că nu dăduse pe spate, şocat, atunci 
când ea se aşezase la masa lor. Dar... unde 
altundeva să stea în sala plină ochi? 

Observase că Ruhn stătea la celălalt capăt al 
mesei. 

Lidia adăugă: 

- Daţi-mi voie să vă avertizez şi eu: Regele 
Morven încuviinţează doar lucrurile care sunt în 
avantajul lui. Dacă vreţi să îl convingeţi să nu vă dea 
numaidecât pe mâna Asterilor, trebuie să ticluiți 
povestea potrivită. 

- Plănuisem să merg drept la arhive, spuse Bryce. 
Nu e nevoie de o vizită la rege. 

- Ceaţa îl informează despre toate cele, o preveni 
Ruhn. Morven va ști că am sosit pe insulă şi se va 
înfuria dacă nu... îi aduci salutul tău. 


- Aşadar, ne vom purta politicos cu el, conchise 
Athalar, dând pe gât apa din pahar. 

Ceilalți meseni, uimiţi, îngroziţi și curioși, se tot 
uitau spre masa lor. Iar ei se prefăceau cu toții că nu 
observau. 

- Şi, adăugă Ruhn, înfiorându-se, femeilor nu li se 
permite să intre în incinta în care se păstrează 
arhivele. 

Tharion îşi dădu ochii peste cap. 

- Ei, nu mai spune..., bombăni el. 

- Da, da, adeveri Bryce, dând din mână, Regele 
Toamnei a ținut morțiș să îmi pomenească despre 
regulile care interzic accesul femeilor. Dar, din 
păcate pentru Morven, am de gând să intru. 

Hunt o îmboldi cu aripa lui gri. 

- Presupun că ai pus la cale un plan pe care ni-l 
vei dezvălui în cel mai prost moment cu putinţă. 

- Cred că vrei să spui că în cel mai grozav 
moment cu putinţă! îl corectă Bryce, iar Tharion 
zâmbi din nou fără să vrea. 

- Bagă de seamă că, de fapt, nu mi-a răspuns, îi 
şopti Hunt lui Baxian. 

Acesta murmură, chicotind: 

- Aşa era şi Danika. 

Tharion văzu dorul și tristețea de pe chipul 
Copoiului. Un bărbat care își pierduse perechea. Se 
zvonea că aşa ceva era mai rău decât să îţi pierzi 
sufletul. Tharion nu putea să îşi dea seama dacă îi 
părea rău de el pentru pierderea suferită, sau dacă îl 
invidia fiindcă fusese suficient de norocos încât să 
îşi găsească perechea. Se întrebă ce ar fi preferat 
Baxian: să nu o cunoască deloc pe Danika, sau să o 
piardă la un moment dat, perspectiva secolelor pe 
care ar fi putut să le petreacă împreună fiind 
curmată în chip brutal. 

Bryce se întinse peste masă și îl strânse de mână 
pe Copoi, faţa ei având o expresie în care se îmbinau 
dragostea şi durerea. Tharion își întoarse privirea de 
la expresia identică pe care o afișă Baxian în timp 


ce, la rândul lui, îi strânse mâna lui Bryce. Da, cei 
doi tocmai împărțeau un moment strict privat, 
intim, de doliu. 

După o clipă de tăcere în care Baxian şi Bryce se 
gândiră, plini de jale, la lupoaica pe care o iubiseră 
amândoi, Flynn luă cuvântul: 

- Avallen e un loc vechi şi malefic. La naiba, 
trebuie să ne mişcăm repede, ca să ieşim de acolo 
într-un timp cât mai scurt! 

Bryce dădu drumul mâinii lui Baxian. 

- Cercetarea durează, spuse ea pe un ton afectat, 
imitând la perfecţie o învăţătoare, dar apoi adăugă 
rapid, pe tonul ei normal: În plus, vreau să vizitez 
Peştera Prinţilor. 

Tharion auzise doar legende despre celebrele 
peşteri şi nici una dintre ele nu era de bine. 

Ruhn rămase cu gura căscată. 

- Şi crezi că poţi să faci asta fără ca măcar să îl 
saluți pe Morven? se minună el. Accesul femeilor e 
interzis şi acolo! 

Bryce îşi încrucişă braţele și se lăsă peste Athalar. 

- Bine, bine, poate că trecem pe la el ca să bem un 
ceai! 

Dar fratele ei nici nu voia să audă de așa ceva. 

- Peştera Prinţilor... De ce? Ce legătură are asta 
cu portalul spre nicăieri? 

Bryce ridică din umeri şi începu din nou să 
mănânce. 

- În Peştera Prinţilor a fost ţinută mereu Sabia 
Stelară. Cred că s-ar putea să găsim ceva informaţii 
acolo. 

- Din nou... nu e tocmai un răspuns, îi șşopti 
Hunt lui Baxian. 

Tharion își înăbuşi zâmbetul amuzat, mai ales că 
Bryce se încruntă la perechea ei. Athalar o sărută pe 
frunte, acel banal gest drăgăstos făcându-l pe 
Baxian să își întoarcă privirea de la cei doi. 

Tharion își dori să îi fi putut oferi ceva Copoiului, 
să îl aline cumva. Dar zeii ştiau că tritonul nu era 


genul care să fie în stare să ofere sfaturi despre 
dragoste, ci, pesemne, doar despre pierderi... 
Învăţase să trăiască cu golul pe care îl simţea în 
suflet de când fusese ucisă Lesia, dar se îndoia că 
Baxian ar fi vrut să audă cum cineva încerca să 
traseze o paralelă între a pierde o soră şi a-ţi pierde 
perechea. 

- Nu ar trebui să rămânem în Avallen nici măcar 
o clipă în plus față de cât e nevoie! insistă Flynn, 
atrăgându-i din nou atenţia lui Tharion. Credeţi-mă 
că, de fiecare dată când am fost pe insulă, magia 
mea a fost... nefericită, mărturisi el şi, ca şi când ar 
fi vrut să îi întărească spusele, o mlădiţă delicată i se 
înfăşură pe după mână, printre degete. Da, ori de 
câte ori mă aflu acolo, se usucă şi moare! 

Aşa făcu şi mlădiţa cea magică: se veşteji şi se 
prefăcu în praf, care căzu peste farfuria lui cu peşte 
şi orez pe jumătate mâncate. Flynn mai luă, oricum, 
o îmbucătură din ele. 

- Mereu uit că posezi magie, dar nu o să mai 
glumesc pe seama faptului că nu poţi să ţi-o 
manifeşti în Avallen, spuse Bryce. 

- Mersi, bombăni Flynn, vârându-şi încă o 
îmbucătură de mâncare în gură. 

- După ce ajungem pe insulă, ar trebui să ne 
despărțim, spuse Declan, plimbându-şi mâncarea 
de colo-colo în farfurie. O parte dintre noi pot să 
meargă la arhive, iar ceilalţi, în Peştera Prinţilor. 
Vom căuta cu toții informaţii suplimentare despre 
Sabia Stelară şi despre legătura ei cu pumnalul. 

Tharion aruncă o privire la marea fereastră de pe 
peretele îndepărtat al cantinei, ce dădea spre 
oceanul negru, copleşitor, şi spuse: 

- Iar eu voi fi aici, rugându-mă lui Ogenas să 
găsiți ceva util despre cum îi putem distruge pe 
Asteri cu armele acelea. 

Ogenas - Păstrătoarea de Mistere. Ea era zeița 
potrivită dacă voiai să ceri cunoaştere. 


- Arhive! spuseră în cor Ruhn, Flynn şi Declan, 
ridicând mâinile. 

Bryce se încruntă la ei. 

- Neghiobilor! Mă bazam pe faptul că mă veţi 
îndruma, fiindcă voi aţi mai fost acolo, spuse ea, iar 
apoi se întoarse spre Athalar şi Baxian şi adăugă, 
oftând: Se pare că vom explora nişte peşteri. 

- Să ştiţi că, în timpul Calvarului, ne-a luat ceva 
vreme să ajungem la mormântul lui Pelias şi la Sabia 
Stelară, spuse Ruhn. Dar asta s-a întâmplat şi din 
cauză că eram urmăriţi şi vânaţi de strigoi, de 
Cormac şi de Gemenii Ucigaşi. Aşa că s-ar putea să 
existe o rută mai directă, deşi peste tot e ceaţă, iar 
aceasta încearcă să te inducă în eroare la fiecare pas. 

- Grozav! exclamă Bryce. 

Tharion observă că ochii parcă i se luminară, ca şi 
când cuvintele fratelui ei ar fi aprins scânteia unei 
revelații. 

- De asemenea, există basoreliefuri peste tot în 
peşteri, inclusiv în cavou, adăugă Ruhn. S-ar putea 
să vă ia ceva vreme până când daţi de vreun indiciu 
semnificativ. Luaţi-vă provizii pentru câteva zile! 

- Am reţinut, spuse Athalar cu voce sumbră. 

- Fantastic, mormăi Baxian, de lângă el. 

Dându-şi seama de însemnătatea cuvintelor pe 
care le rostise cu câteva clipe înainte, Tharion simţi 
cum i se strângea inima. El avea să fie acolo, pe 
navă, în timp ce ei plecau la mari depărtări. În ziua 
următoare, se despărțeau. Da, urma să rămână fără 
fiinţele acestea pe care Urd le adusese în viaţa lui şi 
pe care nu le merita... 

- Vin cu voi! spuse Lidia. În Avallen. 

Fusese atât de tăcută până atunci, încât Tharion 
uitase că ea şedea în celălalt capăt al mesei. 

Atunci când vorbi Căprioara, Ruhn nici măcar nu 
o privi, însă 'Iharion observă că nici ea nu se uita la 
el, intenţionat. Doar la Bryce. 

- De ce? întrebă aceasta din urmă. Tu... Copiii tăi 
sunt pe navă! 


Lidia se crispă întrucâtva. 

- Regina Oceanului mi-a spus limpede că dacă nu 
îmi reiau îndatoririle ca agenta Lumina Zilei, 
protecţia pe care le-a oferit-o până acum... va 
înceta, se confesă ea, iar toţi ceilalți îi aruncară 
priviri surprinse. Ştiţi, Asterii au creat o versiune 
nouă, mai rea, de armuri mecanice, care depăşesc 
hibrizii de acum câteva săptămâni. Cele noi nu mai 
necesită piloţi care să le opereze, ci doar tehnicieni 
plasați într-o sală aflată la distanță. Rigelus a 
poruncit ca armurile să fie aşezate pe vârful 
Muntelui Hermon, adăugă, aruncându-i o ocheadă 
lui Hunt, care rămăsese împietrit de uluire la auzul 
unei astfel de veşti. Regina Oceanului vrea să aflu 
cum putem să le oprim, dar mă tem că nu pot să 
găsesc mai multe informaţii decât au raportat deja 
toate canalele de știri. Armurile au fost deja 
construite și sunt gata să fie puse în funcțiune. Nu 
putem să facem nimic ca să împiedicăm asta. 

- Avallen se află în direcția opusă față de Orașul 
Etern, mârâi Hunt. Te-am duce prea departe spre 
nord. 

Lidia clătină din cap. 

- E inutil să îmi petrec timpul căutând o 
modalitate de a opri armurile mecanice - o soluţie 
care, cel mai probabil, nici nu există. Am convins-o 
pe Regina Oceanului că i-ar fi mai de folos ca eu să 
vă însoțesc la Avallen și aflu ce anume veți 
descoperi acolo. 

- Deci, spuse Bryce, te-ai oferit să... ce anume? Să 
ne spionezi pentru Regina Oceanului? Și ne spui 
asta? 

Lidia dădu ușor din cap, adeverind. 

- Ai făcut-o să se agite, Bryce Quinlan, iar asta nu 
e bine! Dar întrucât am... legături cu grupul vostru, 
a înțeles de ce ar fi avantajos să mă trimită. 

În cele din urmă, îi aruncă o privire lui Ruhn, dar 
Prințul Feelor continuă să o ignore. 


- Chiar crezi că nu se poate face nimic în privinţa 
noilor armuri? întrebă Bryce. Par a fi periculoase! 

Lidia își păstră o mină solemnă. 

- Distrugerea lor ar presupune mobilizarea unor 
soldaţi care să mărșăluiască spre Oraşul Etern. Forțe 
de care nu dispunem. Așa că, cel puţin pentru o 
perioadă, vă voi însoţi, în aşteptarea momentului în 
care să ne dăm seama cum anume putem să punem 
capăt tuturor acestor nenorociri. 

O tăcere plină de uluire se lăsă printre cei aşezaţi 
la masă. Lui Tharion i se tăie răsuflarea la gândul 
implicaţiilor pe care le aveau spusele Lidiei. 

- O, ce grozav! bombăni Flynn, remarca lui 
făcând-o pe Lidia să îi arunce o privire tăioasă. Eşti 
în echipa Arhive sau în echipa Peşteri? 

- Asta rămâne de văzut, răspunse ea pe un ton 
calm. Așa cum rămâne de văzut dacă îl veți putea 
convinge pe Morven ca măcar să vă permită să 
intrați în oricare dintre ele. Mai ales dacă femeile au 
interdicţie. 

- Îl vom convinge! exclamă Bryce, zâmbind în 
felul acela dezarmant al ei, iar Tharion observă 
privirea suspicioasă pe care i-o aruncă Hunt. 

Tritonul avea să își bată capul cu asta mai încolo. 
Prietenii lui plecau, iar el rămânea pe navă, sub 
controlul Reginei Oceanului. Nu avea importanţă 
dacă Bryce îl revendica drept supus al ei sau ce-o fi 
fost... Nu puteai să i te împotriveşti suveranei 
mărilor. 

Nu l-ar fi surprins dacă, plecându-și privirea, şi-ar 
fi văzut pieptul golindu-i-se. 

Însă prietenii lui continuară să vorbească, iar el 
încercă să savureze momentul: camaraderia dintre 
ei, tonurile şi ritmurile vocilor lor. 

Despărțirea se apropia. Probabil că nu avea să îi 
mai revadă în veci. 


- Nava asta e doar o versiune enormă a inelului 
Astronomului, şopti Sasa, plutind deasupra mesei 


de consiliu făurite din sticlă. Malanei i-a displăcut 
de când am urcat la bord. 

Într-adevăr, cea de a treia silfă nu se zărea 
nicăieri. 

- Se simte bine? întrebă Bryce. 

- Se va simţi bine după ce vom părăsi nava, 
răspunse Rithi, admirându-și reflexia în suprafaţa 
de sticlă a mesei, dar apoi îşi ridică dintr-odată 
privirea spre chipul lui Bryce şi adăugă: După ce 
vom fi iarăşi în aer liber. 

- Despre asta am venit să vorbim cu voi, spuse 
Lidia, privind când la o soră, când la cealaltă, din 
locul ei situat de cealaltă parte a mesei. Despre ce 
veţi face în continuare, adăugă ca. 

Bryce fusese surprinsă şi uşor tulburară atunci 
când, după cină, Lidia o trăsese într-o parte şi îi 
explicase planul ei. Bryce avea o legătură strânsă cu 
comunitatea silfelor, iar Lidia avea nevoie ca 
tripletele să fie trimise într-o misiune esenţială. 
Căprioara insistase că ar fi fost mai bine dacă 
rugămintea respectivă venea din partea cuiva în 
care ele aveau încredere. 

Silfele se priviră una pe cealaltă. 

- Plănuiserăm să ne alăturăm vouă în Avallen, 
spuse Sasa, ridicându-şi bărbia. Asta, dacă nu 
cumva aţi prefera să nu aveţi trei silfe... 

- Ar fi o onoare şi o bucurie să am trei silfe alături 
de mine! exclamă Bryce, sperând ca tonul ei sincer 
să le arate că vorbea serios, că o durea inima încă de 
când Lidia o trăsese deoparte mai devreme, fiindcă 
amintirea chipului frumos al lui Lehabah îi 
strălucea cu putere în minte. Şi, sinceră să fiu, aţi fi 
foarte utile, declară ea, gândindu-se că, în bezna din 
Peştera Prinţilor, chiar şi având lumina stelară, trei 
flăcări în plus ar fi fost foarte utile. Dar..., adăugă 
apoi, cântărindu-şi cu grijă cuvintele. 

Lidia o scuti de efort. 

- Irithys e liberă! 


Silfele icniră, căpătând o nuanţă de portocaliu 
vibrant. 

- Liberă? întrebă Rithi în şoaptă. 

- A evadat, se corectă Lidia. Am ajutat-o să iasă 
din palatul Asterilor în schimbul ajutorului pe care 
mi l-a dat ca să îi salvez pe prietenii noștri din 
temniță. 

- Unde e acum? întrebă Sasa, iar flacăra i se 
înfierbântă până când căpătă o nuanţă alburie. 

- De aceea am venit să vorbim cu voi, o lămuri 
Bryce. Nu ştim exact unde e. 

- Ne-aţi... pierdut regina? întrebă Sasa cu voce 
scăzută. 

- Atunci când ne-am despărţit, adăugă Lidia iute, 
în timp ce Rithi şi Sasa începură să capete o nuanţă 
furioasă, de alb incandescent, i-am cerut lui Irithys 
să caute o fortăreață a neamului vostru. Mi s-a părut 
că... a ezitat. Cred că s-ar putea să își facă griji în 
privinţa felului în care va fi primită. 

Silfele se mulțumiră să o privească lung, 
zbârlindu-se, nervoase. 

- Deci, interveni Bryce, ne întrebam dacă aţi vrea 
să plecaţi în căutarea ei. Să vă asiguraţi că e... în 
siguranță. Şi să îi oferiţi tovărăşia voastră. 

- Regina noastră nu vrea să își vadă poporul? 
întrebă Rithi pe un ton periculos de jos, continuând 
să ardă cu o flacără albă, care îi mărturisea 
indignarea. 

- Irithys, răspunse Lidia pe un ton calm, şi-a 
petrecut cea mai mare parte a existenţei închisă 
într-un glob de cristal. Probabil că voi puteţi să 
înţelegeți mai bine decât oricine altcineva de pe 
Midgard că... nu e uşor să fii brusc eliberat, să te 
trezești singur pe lume. Aşa că vă cer..., adăugă ea, 
dar apoi o privi pe Bryce şi se corectă: Vă cerem să o 
găsiţi. Să îi oferiţi tovărăşie și îndrumare, dar și... 

- Să ne ajutaţi, încheie Bryce. Avem nevoie ca voi 
trei să susțineți Midgardul, să o faceţi pe Irithys să 
înțeleagă pentru ce anume luptăm. Și, poate, să o 


convingeți să ne ajute din nou în lupta împotriva 
Asterilor. La momentul potrivit. 

Silfele le priviră pe Bryce şi pe Lidia preţ de o 
clipă îndelungată. 

Sasa întrebă: 

- Pentru o astfel de misiune, v-aţi încrede în 
Inferiori şi în sclavi? 

- În privinţa unei sarcini atât de importante, nu 
am avea încredere în nimeni altcineva, răspunse 
Lidia. 

Pe Midgard nu existau prea mulți Vaniri care ar fi 
spus asta... chiar crezând în ceea ce afirmau. Bryce 
simți cum o păștea pericolul de a începe să o placă 
pe Căprioară. 

Însă Rithi întrebă: 

- Doar nu credeţi că nişte silfe ar conta în lupta 
dusă împotriva Asterilor?! Strămoșii noştri nu au 
reuşit să o facă pe vremea când s-au luptat cu cei 
Căzuţi... şi atunci ne-am confruntat doar cu 
malakimii! 

- Lehabah a contat în lupta împotriva lui Micah, 
spuse Bryce, cu gâtlejul cumplit de încordat. O silfă 
a luptat cu un Arhanghel și i-a tăbăcit dosul! 
Prezenţa ei mi-a dat timpul necesar ca să îl ucid. Ca 
să ucid un Arhanghel. 

Silfele făcură ochii mari. 

- L-ai ucis pe Micah? întrebă Rithi în şoaptă. 

Lidia nu păru surprinsă. Fiind Căprioara, 
probabil că auzise despre tărășenia asta imediat 
după ce se întâmplase. 

- Cu ajutorul lui Lehabah, răspunse Bryce. 
Datorită ajutorului lui  Lehabah, adăugă ea, 
înghițind în sec ca să alunge durerea pe care o 
simţea în gâtlej. Deci, da, cred că silfele pot să 
conteze şi că vor conta în lupta împotriva Asterilor! 

Surorile se priviră, de parcă ar fi putut să 
vorbească telepatic, ca Ruhn. 

Apoi Sasa o privi în ochi pe Bryce şi spuse, fără 
urmă de teamă: 


- O vom găsi pe Irithys! Iar atunci când va sosi 
momentul, vom lupta împreună cu ea împotriva 
Asterilor. 

Cele trei silfe începură să ardă cu o flacără de un 
albastru viu. 


- A mers bine, spuse Bryce câteva minute mai 
târziu, în timp ce ea şi Lidia străbăteau coridorul, 
întorcându-se spre camerele lor. Mă bucur că m-ai 
pus să vorbesc cu ele. 

Căprioara rămase tăcută, privind drept în faţă. 

- Te simţi bine? îndrăzni să întrebe Bryce. 

Căprioara cinase la masa lor, dar rămăsese tăcută 
în cea mai mare parte a timpului. Şi cu siguranță că 
nu se uitase nici măcar o dată la Ruhn. Și nici el nu 
o băgase în seamă. 

- Sunt în regulă, răspunse Lidia, iar Bryce ştiu că 
era o minciună. 

Nu îşi mai spuseră nimic tot restul drumului, 
oprindu-se doar după ce ajunseră în dreptul 
cabinelor care le fuseseră repartizate. Hunt deja o 
aștepta pe Bryce într-a lor. Dar înainte ca Lidia să 
apuce să intre în cabina ei, Bryce spuse: 

- Mulţumesc. 

Lidia se opri şi se întoarse spre ea. 

- Pentru ce anume? 

- Pentru că mi-ai salvat perechea. Și fratele. Şi pe 
cel care a fost perechea prietenei mele celei mai 
bune. Ştii tu, trei dintre cei mai importanţi oameni 
din viaţa mea, explică ea, zâmbind șovăielnic. 

Lidia înclină din cap într-o manieră regală, plină 
de eleganţă. 

- Măcar atât puteam să fac și eu, răspunse ea. 

Apoi se întoarse ca să își deschidă ușa. 

- Hei! exclamă Bryce. 

Lidia se opri din nou. Bryce dădu din bărbie spre 
Căprioară şi spre cabina din spatele ei, unde avea să 
stea singură. 


- Ştiu că nu ne cunoaştem, dar dacă ai nevoie să 
vorbeşti cu cineva... Cu cineva care nu e Ruhn..., 
spuse ea, după care ridică din umeri şi adăugă: Sunt 
la o ușă distanţă. 

Pe toţi zeii, cât de prostesc sunaseră vorbele ei! 

Însă Lidia surâse, iar în ochi i se citi ceva ce 
aducea a surpriză. 

- Mulţumesc, răspunse ea, iar apoi intră în cabină 
ci, închizând ușa încetișor. 


Peste zi, Hunt numărase, practic, minutele rămase 
până când avea să o prindă pe Bryce singură în 
camera lor şi apoi să o dezbrace. Dar acum, când 
stăteau amândoi întinşi în patul de cuşetă mult prea 
îngust, cu luminile stinse, singurul sunet din 
încăpere fiind respiraţiile lor... nu știa de unde să 
înceapă. 

Nu le era de ajutor nici conversaţia aceea de doi 
bani pe care o purtaseră mai devreme. El îi spusese 
adevărul, iar ea nu voise să îl audă, neputând să îl 
accepte. 

Dar era vina lui: dintre ei toţi, el ar fi trebuit să se 
fi învăţat minte și să nu îi mai conducă pe ei toţi, 
din nou, pe drumul acela. Nu înţelegea cum de 
Bryce nu îşi dădea seama de asta. 

- Pot să fiu sinceră într-o privinţă? întrebă ea din 
întunericul care îi învăluia, iar apoi nu aşteptă ca el 
să răspundă, ci spuse: În afară de faptul că am de 
gând să îl momesc pe Morven cu notițele Regelui 
Toamnei, nu am alt plan solid în ceea ce îl priveşte. 
Şi nu am unul de rezervă în caz că pe Morven nu îl 
interesează acele notițe. 

Alungându-şi din minte gândurile despre cearta 
lor de mai devreme, Hunt spuse: 

- O, ştiu asta! Nu ţi-ai dat nici pe departe atâtea 
ifose câte obişnuiești să îţi dai ori de câte ori ai un 
plan genial secret! 

Bryce îl plesni peste umăr. 


- Vorbesc serios! În afară de notițele Regelui 
Toamnei, singurul lucru pe care pot să i-l mai ofer 
lui Morven e potenţialul meu de reproducere. Şi 
întrucât suntem căsătoriţi... 

- Îmi ceri să divorțăm?! 

Bryce chicoti. 

- Nu. Încerc să spun că nu valorez nimic pentru 
dobitocii ăștia. Din moment ce uterul meu e... luat. 

- Hmmm...» sexy, mormăi el, mușcând-o uşor de 
ureche. Mi-a fost dor de tine. 

Puteau să dezbată mai târziu aspectele mai dificile 
ale conflictului lor. Sau a doua zi. Sau niciodată. 

Hunt își trecu mâna peste șoldul ei şi peste 
coapsă. Mădularul îi tresări în clipa în care degetele 
lui simţiră moliciunea pielii ei, iar nările îi 
adulmecară mirosul dulceag de liliac şi de nucșoară. 

- Oricât de mult aş vrea să ţi-o trag până când 
uiţi de tine, Athalar, spuse ea, iar Hunt râse cu 
buzele lipite de părul ei, am putea doar... să ne 
ținem în braţe în noaptea asta? 

- Bineînţeles, răspunse el, cu inima tresărindu-i, 
iar apoi o strânse mai tare în brațe, fiind nespus de 
fericit să îi simtă mirosul în nări şi, lipit de al lui, 
trupul acela atât de îmbietor, daruri pe care socotea 
că nu le merita. Te iubesc, adăugă el. 

Bryce se împinse în el, cuprinzându-l cu braţul pe 
după mijloc. 

- Şi eu te iubesc, îi şopti, la rândul ei. Echipa 
Peșteri până la capăt. 

Hunt pufni în râs. 

- Haide să ne facem niște tricouri cu sloganul 
ásta! 

- Nu mă ispiti! Dacă Avallenul nu ar fi fost o 
insulă izolată, fără interweb, le-aş fi comandat deja, 
ca să ajungă la castelul lui Morven în timp util. 

Hunt rânji și, preţ de o clipă prețioasă, îi dispăru 
greutatea pe care o simţea în piept. 

- Chiar nu au interweb? întrebă el. 


- Nu. Ceaţa blochează totul. Legenda spune că 
nici măcar Asterii nu o pot străpunge, răspunse ea, 
scoțând un sunet sinistru, ca de fantomă, şi dând 
din degete, după care se opri, dusă pe gânduri, 
pentru ca apoi să adauge: Vesperus a spus ceva 
despre niște aşa-numite locuri subțiri - învăluite în 
ceaţă. Închisoarea din lumea de baștină a Feelor era 
un astfel de loc. Şi mi se pare o coincidență prea 
mare ca străvechile Fee Născute din Stele să 
clădească o fortăreață tot într-un loc învăluit într-o 
ceață prin care inamicii să nu poată pătrunde. 

Hunt ridică din sprâncene. 

- Cum de poate ceața să acţioneze ca un zid 
împotriva Asterilor? 

- O întrebare mai bună ar fi de ce Asterii au lăsat- 
o în pace atâta vreme dacă e în stare, într-adevăr, să 
îi ţină la distanţă. 

Hunt o sărută pe frunte. 

- Bănuiesc că vei găsi răspunsurile la întrebările 
tale în cel mai dramatic mod posibil. 

Bryce se cuibări mai aproape, iar el o ţinu strâns 
în brațe. 

- Mă cunoşti bine, Athalar. 


Ithan nu îndrăzni să îndrepte spre Astronom 
Puşca Nimicitoare de Zei. Dar rămase pe poziţii, 
pregătit să o facă, în timp ce Jesiba întrebă: 

- Despre ce e vorba? 

Peste mulțimea de draki, vampe, daemonaki şi 
mulți alţii pe care Ithan nu reușea să îi identifice, se 
aşternu o tăcere mormântală. Veniseră cu toţii acolo 
ca să fie martorii unei pedepse. Lui Ithan i se uscă 
gura. 

Ochii gri ca ardezia ai Astronomului ardeau de 
ură. 

- Lupul a furat ceva ce îmi aparţine! 

Jesiba ridică din umeri. 

- Am rezolvat problema cu silfele şi cu dragonul. 


- Nu încerca să te joci cu mine, Jesiba! se răsti 
Astronomul. Știm amândoi că lupul ăsta a luat mai 
mult decât copiliţele alea de foc! 

Fa îi aruncă lui Ithan o privire de parcă i-ar fi 
spus că, redus la starea de căţeluş, era pe cont 
propriu de acum înainte. 

lthan se duse la ei. Îşi simțea mâinile 
transpirându-i pe puşca de metal și de lemn neted. 

- Un acvariu nu e un loc potrivit pentru un lup! 

Sau pentru oricine, la o adică! îşi spuse el în 
minte. 

- În plus, ea nici nu îţi aparținea! adăugă, pe un 
ton categoric. Şi nici nu avea însemnul de sclavă! 

- Tatăl ei mi-a vândut-o. A fost un transfer 
neoficial de proprietate. 

- Era copilă și nu aveai nici un drept... 

lthan o ucisese. Nu avea nici un drept să 
vorbească despre ea de parcă el nu ar fi fost la fel de 
rău ca bărbatul din faţa lui... 

- Eşti un hoț, lupule, și cer să fiu plătit! Cer să îmi 
fie înapoiată! 

Dintr-odată, Ithan simți că îi era imposibil să mai 
rostească vreun cuvânt. Nu mai putea să vorbească. 

Însă o voce de femeie, încântătoare şi cadenţată, 
se auzi din spatele mulțimii: 

- Moştenitoarea Fendyr nu va mai fi niciodată a 
ta, Astronomule! 

Mulțimea şuieră și se dădu deoparte. Regina 
Hypaxia Enador intră în sală, cu veşmintele 
plutindu-i în urma ei, suflate de un vânt fantomatic. 

Cu coada ochiului, Ithan o văzu pe Jesiba 
zâmbind larg. 

- Hypaxia! spuse farmazoana. Chiar necromantul 
pe care îl căutam! 

Faptul că Jesiba reuşi să alunge mulțimea fără să 
scoată un cuvânt, era o dovadă a fermităţii cu care 
conducea locul acela, Casa aceea. 

lthan nu ştia dacă să se uite la Hypaxia ori la 
Astronom, sau dacă să le evite privirile. 

Astronomul aşteptă să plece mulțimea, iar apoi îi 
spuse reginei vrăjitoare: 

- Dacă ştii unde se află lupoaica şi ascunzi 
informaţia cu pricina, atunci, potrivit legii, eşti... 

- Nu se mai aplică nici o lege aici, interveni 
Hypaxia, întrucât moștenitoarea Fendyr nu era o 
sclavă legală. Aşa cum ai spus tu. 

Zeilor mari! Ithan şi-ar fi dorit să aibă măcar o 
frântură din calmul ei, din inteligenţa aceea senină. 
Hypaxia continuă: 

- Aşa că Ithan Holstrom nu avea ce să fure. Doar 
i-a permis unui civitas liber, adică unui cetăţean cu 
drepturi depline, să aleagă dacă voia să rămână într- 
un afurisit de acvariu... sau să plece. 

După care el o ucisese. 

Jesiba îi aruncă lui Ithan o privire de avertizare, 
transmiţându-i mental să nu care cumva să sufle o 
vorbă despre asta, iar el îi răspunse printr-o ocheadă 
ce afirma că nu era nici pe departe atât de prost. 

Jesiba privi cu subiînţeles la tricoul lui cu 
inscripția CCU SUNBALL. 

Ithan îşi dădu ochii peste cap şi se întoarse spre 
regina vrăjitoare, care stătea față în față cu 
Astronomul. 

- Lupoaica aceea m-a costat sume colosale în aur. 
Pierderea unui mistic... 

— Îţi voi plăti, spuse Ithan cu voce răguşită. 

Înainte să moară, părinţii lui făcuseră câteva 
investiţii înțelepte. Avea atât de mulţi bani, încât nu 
ştia ce să facă, la drept vorbind, cu ei. 

- Cer zece milioane de mărci de aur! 

Ithan izbucni într-un acces de tuse. Era el înstărit, 
dar o astfel de sumă... 


- Consider-o plătită, declară Jesiba pe un ton 
calm. 

Ithan se întoarse brusc spre ea, dar farmazoana 
spuse, aruncându-i un zâmbet afabil Astronomului: 

- Adaug-o la nota mea de plată lunară. 

Astronomul se încruntă la ea, apoi la Ithan şi, în 
cele din urmă, la Hypaxia, care îl privea cu un 
dispreț glacial. Dar nu făcu decât să scuipe pe 
dușumea, după care ieşi cu pași apăsați, fluturându- 
şi părul lung şi aţos. 

În tăcerea care se așternu, Jesiba se întoarse spre 
Hypaxia şi spuse: 

- Te-am sunat cu câteva zile în urmă şi ţi-am 
cerut să vii imediat. Nu-ţi funcţionează mătura? 

Ithan se întoarse spre Jesiba. 

- Ea e necromantul la care te gândeai? 

Sincer să fie, nu ştia de ce nu se gândise chiar el la 
asta. Tocmai colaborase cu ea, fir-ar să fie, atunci 
când încercaseră să îl invoce pe Connor în timpul 
echinocţiului de toamnă. Poate că renunţase la idee 
pentru că invocația nu funcţionase şi se aleseseră, în 
schimb, cu Regele din Adâncuri, dar... 

- Tatăl Hypaxiei a fost cel mai bun necromant pe 
care l-am cunoscut vreodată, spuse  Jesiba, 
încrucişându-și braţele. Fiica lui are acelaşi dar ca şi 
el. Holstrom, dacă e să îi încredinţezi cuiva sarcina 
ta, ea e aceea! 

Hypaxia ridică din sprâncene, uşor surprinsă, de 
parcă nu era obişnuită să fie lăudată, dar îi spuse 
Jesibei: 

- Ar trebui să vorbim în biroul tău. 

- De ce? 

Regina vrăjitoare păru să se gândească dacă să 
răspundă sau nu, dar, în cele din urmă, spuse: 

- Vrei să ştii de ce am întârziat câteva zile? Lucrul 
de care mă temeam în toamnă s-a adeverit: 
Morganthia Dragas şi sabatul ei au pus la cale o 
lovitură în numele a ceea ce consideră ele a fi 
conservarea obiceiurilor vechi ale neamului 


vrăjitoarelor. Nu mai sunt Regina Vrăjitoarelor din 
Valbara, spuse ea, ducându-şi mâna la piept, spre 
broşa ce o întruchipa pe Cthona, care acum era 
ruptă în două, şi adăugând: Ca să scap de călăii 
Morganthiei, am jurat credință Casei Focului şi a 
Umbrei. 


Lidia îl lăsase pe Renki să hotărască unde anume 
aveau să se întâlnească în dimineața aceea, iar 
tritonul alesese un loc neutru, privat. Relaxant, 
după cum îl descrisese el. 

Lidia își dori să fi fost şi ea relaxată atunci când se 
aşeză pe canapeaua din silenţioasa zonă de recreere 
pentru elevi - directoarea Kagani interzisese accesul 
acolo timp de o oră - şi îşi privi fiii. Aceștia stăteau 
pe canapeaua de vizavi, care era pătată și boţită, 
lucru de aşteptat într-un spaţiu destinat odihnei 
elevilor. 

Cu o noapte în urmă, Davit muncise până târziu, 
așa că venise doar Renki. Tritonul şedea în faţa unui 
stand de băuturi, în cealaltă parte a încăperii, ca să 
le ofere spaţiu Lidiei şi băieţilor. Însă intimitatea era 
iluzorie. 

Lidia îşi dorea să fi rămas împreună cu prietenii 
ei. 

Erau şanse mari ca Morven să nu le îngăduie să 
plece vii din Avallen. Ea avusese nevoie să își vadă 
fiii o ultimă dată înainte să plece, dar asta nu 
însemna că situaţia era una comodă. 

Ace stătea rezemat de pernele canapelei, cu 
brațele încrucişate, uitându-se la televizorul de 
deasupra mesei de foosball, la care erau difuzate 
rezumate ale meciurilor de sunball. Însă Brann o 
privea deschis, cu privirea luminată de isteţimea şi 
de firea lui combativă. Chiar că era un războinic. La 
un moment dat, o întrebă fără nici un preambul: 

- De ce ai vrut să te întâlnești cu noi atât de 
devreme? 


Lidia îşi şterse discret palmele transpirate de 
pantalonii costumului tactic. Avu impresia că ambii 
băieți observară mişcarea. 

- M-am gândit să vă stau la dispoziţie în cazul în 
care aveaţi aveţi întrebări despre mine. Despre 
trecutul meu. 

Înfruntase grozăvii fără să tresară, dar situaţia de 
acum... îi făcea inima să bată nebunește. 

Brann se gândi la vorbele ei, strâmbând din colțul 
gurii. Fără să îşi ia ochii de la televizor, Actaeon 
spuse: 

- E din cauză că pleacă. 

Într-adevăr, Ace era prea deştept pentru binele 
lui. Chiar dacă nu voia să se uite deloc la ea, Lidia îl 
privi, iar apoi spuse: 

- Da. Astazi. 

Brann se uită când la unul, când la celălalt. 

- Unde? 

Ace răspunse înainte să apuce Lidia să o facă: 

- Nu îţi va spune. Nu te sinchisi să întrebi. Nu ştie 
ce înseamnă cuvântul sinceritate. 

Lidia strânse din dinţi. 

— Aş vrea să vă pot spune, însă misiunea noastră 
are caracter secret. 

Ace îşi întoarse privirea spre ea. 

- lar noi, copiii, o să le spunem tuturor în ce loc 
te afli, nu-i aşa? 

Pe toţi zeii! 

— Aş vrea să vă pot spune, repetă ea. 

Brann o întrebă cu voce răguşită: 

— Te vei întoarce? 

Lidia îi răspunse cu sinceritate: 

- Sper că da. 

Actaeon îşi întoarse din nou privirea spre 
televizor. 

- Până acum, ai reuşit să scapi din orice belea, ca 
un şarpe. Nu văd de ce lucrurile ar sta altfel de data 
asta. 


O parte vulnerabilă și neprotejată a ei îi resimţi 
cuvintele ca pe o lovitură. 

Brann îi aruncă o privire de avertisment 
geamănului său. 

- Ei, nici chiar aşa, Ace! 

Era limpede că discutaseră înainte despre cum 
aveau să se comporte. 

Și era limpede că Ace o ura. 

Fie. Putea trăi cu un astfel de gând. Fiul ei era în 
siguranţă şi era iubit. Știind asta, putea să îndure 
ranchiuna pe care i-o purta el. 

- Suntem în război, spuse ea, iar situaţia se va 
înrăutăți. Nu pot să divulg numele locului în care 
mă duc, dar pot să vă spun că e posibil să nu mă 
mai întorc. De fiecare dată când mă aventurez în 
lume, mai ales acum, când inamicii mei ştiu 
adevărul despre mine, sunt şanse mari să nu mă mai 
întorc. 

Ace se răsti: 

- Ar trebui să ne pară rău și să plângem după 
mămica noastră?! 

Ca să reziste, Lidia avu nevoie de toată voinţa ei. 
Adunându-şi calmul acela pe care și-l perfecționase 
de-a lungul anilor, ea răspunse: 

- Cu o clipă în urmă, ai pretins că n-aş şti ce 
înseamnă sinceritatea. Fi bine, acum vorbesc sincer 
cu voi. Nu vă pot împiedica de la a interpreta asta 
drept manipulare. Dar, înainte să plec, am vrut să vă 
văd astăzi pe amândoi, ca să îmi iau rămas-bun. 

Brann privi iarăşi când la unul, când la celălalt, iar 
apoi spuse: 

- Cred că De ce? e cea mai mare întrebare a mea. 
De ce ne-ai lăsat aici? 

- Nu am avut de ales, răspunse ea, conştientă de 
prezenţa lui Renki în cealaltă parte a încăperii. Fie 
vă lăsam aici, în siguranţă și alături de niște fiinţe 
care aveau să vă iubească, fie riscam să vă aduc într- 
o lume care v-ar fi oferit exact opusul. De atunci şi 
până acum, m-am... gândit neîncetat la voi. 


Lucrurile luau o turnură pe care voia să o evite. 
Nu plănuise să discute despre un astfel de subiect în 
decursul vizitei. De fapt, nu ar fi vrut să discute 
niciodată despre asta. Şi ştia că dacă mai rămânea 
acolo o clipă în plus, probabil că ar fi spus mai 
multe decât ar fi fost înțelept din partea ei, lucruri 
pe care nu era pregătită să le spună cu voce tare - 
lucruri pe care băieţii poate că nu erau pregătiţi să le 
audă. 

În schimb, cu degete uşor tremurătoare, își scoase 
de pe deget inelul cu rubin și îl aşeză pe masă, între 
ei. 

- Vreau să vi-l dau vouă, murmură ea, iar apoi se 
căzni să spună, cu gâtlejul strâns: Este o moştenire 
de familie, de pe partea tatălui meu. Pe el nu merită 
să îl pomenesc, dar rubinul ăsta..., bâigui, fără să îşi 
privească fiii, fiindcă nu putea să îndure vederea 
expresiilor pe care probabil că le afișau. Inelul e 
foarte valoros! Puteţi să îl vindeţi ca să vă plătiți 
taxele universitare sau găzduirea... atunci când veţi 
fi suficient de mari, vreau să spun. Dacă plecaţi 
vreodată de pe nava asta. Nu că ar trebui să o faceți. 

Deja bătea câmpii. Înghiţi în sec și, în cele din 
urmă, îi privi. Ace afişa o mină inexpresivă, însă 
Brann căsca ochii, uimit, la rubinul ostentativ de 
mare. 

- Sau, dacă vreţi, puteţi să îl păstraţi, şopti ea. 

Își dori să le fi putut lăsa o altă bucăţică din ea, 
una care să nu fi avut legătură cu monstrul ce îi 
dăduse viaţă, dar nu mai avea nimic altceva. 

După aceea, Lidia se ridică în picioare, iar Renki 
îşi întoarse privirea spre ea. Lidia dădu din cap în 
semn că întâlnirea cu fiii ei se apropia de sfârşit. 

Se întoarse spre cei doi băieţi, care deveniseră 
niște fiinţe aprige, puternice şi capabile fără ca ea să 
fi avut nici un aport la creşterea lor. 

- Ştiu asta că nu va conta în ochii voştri, spuse, 
privindu-l pe Ace, care se uita din nou la televizor, 
dar sunt foarte mândră de voi. De bărbaţii care 


sunteți şi care încă deveniți. Atunci când vă privesc, 
ştiu că... am făcut alegerea potrivită, conchise, 
surâzându-i lui Brann. 

Ochii lui scânteiară. 

- Îţi mulţumesc pentru asta. Pentru că ni i-ai 
dăruit pe părinţii noştri, spuse el, arătând spre 
Renki. 

Lidia înclină din cap. 

- Mult noroc în lumea de afară! îi ură Brann. 
Oriunde te-ai duce. 

Ea își duse mâna la inimă. 

Brann îl înghionti cu cotul pe Ace, care o privi cu 
ochii lui aurii, mulțumindu-se să spună: 

- Pa! 

Continuând să îşi ţină mâna în dreptul inimii, 
Lidia se bătu cu pumnul în piept, iar apoi se răsuci 
pe călcâie și se puse în mişcare. 

Plecă, neştiind încotro se ducea, ci doar că trebuia 
să nu se oprească din mers. Altminteri, ar fi trebuit 
să găsească un loc în care să se prăbuşească și să 
moară. 

Străbătu coridoarele scânteietoare ale navei. 
Merse întruna și nu își îngădui să privească înapoi. 


Ithan aşteptă ca Jesiba să închidă ușa biroului ei, 
iar apoi se întoarse spre Hypaxia. 

- Ce s-a întâmplat? întrebă el. 

Înainte să o pornească prin încăperi, Jesiba îl 
avertizase să tacă din gură, iar el se supusese, chiar 
şi atunci când se opriseră în sala de mese 
întunecată, pentru ca fosta regină vrăjitoare să își ia 
ceva de mâncare. Se părea că nu mai pusese nimic 
în gură de câteva zile. Oprirea aceea îl făcuse pe 
Ithan şi mai nerăbdător. Dar acum, când se aflau în 
siguranță, în spatele ușilor închise ale biroului 
Jesibei, aveau să primească răspunsuri. 

- După cum am zis..., răspunse Hypaxia cu voce 
întrucâtva monotonă, în timp ce aşeză tava cu 
mâncare pe masă, ...fostul general al mamei, 


Morganthia, şi-a pus armatele să îmi înconjoare 
fortăreaţa. Mi-au spus condiţiile lor: să renunţ la 
coroana de mur pitic sau să mor. Le-am oferit 
coroana, dar ei au auzit cumva cuvântul moarte. 

- Pot să facă asta? Să te... detroneze pur şi 
simplu? întrebă Ithan. 

- Da, răspunse Jesiba, așezându-se în fotoliul ei 
de piele. Dinastiile de vrăjitoare au fost întemeiate 
cu nepărtinire, ţinând cont de dreptul de a 
îndepărta un conducător nepotrivit. Regula a fost 
făcută în scopul de a-i proteja pe oameni, însă 
Morganthia s-a folosit de asta spre avantajul ei. 

Hypaxia se trânti pe unul dintre scaunele din fața 
biroului Jesibei și se frecă la ochi cu degetul mare și 
cu arătătorul. Era cel mai normal gest pe care îl 
văzuse vreodată Ithan la regina vrăjitoare. 

- Primul act al Morganthiei ca regină a fost să 
poruncească să fiu executată. Iar al doilea a fost să 
desfacă vraja de animaţie făcută de mama pentru 
profesorii mei. 

lthan ridică din sprâncene, aşa că Hypaxia 
adăugă: 

- Sunt, adică au fost, fantome. 

El nu avea idee despre cum se putea una ca asta, 
dar spuse oricum: 

- Îmi pare rău. 

Hypaxia dădu din cap în semn de mulţumire și 
murmură, mâhnită: 

- Vraja era legată de coroană. lar după ce coroana 
a devenita ei... 

Își ridică privirea spre Jesiba, cu o mină 
imploratoare. 

- Jeleşti trei oameni morți de multă vreme, spuse 
Jesiba cu răceală, iar Ithan o uri pentru asta. Mai 
bine jeleşte-ţi poporul, care acum e legat de o regină 
smintită şi de sabatul ei. 

Hypaxia se îndreptă de spate. 

- O spui de parcă ai crede că ar fi trebuit să mă 
lupt cu ea. 


- Chiar ar fi trebuit! ripostă Jesiba, iar un foc 
întunecat îi scânteie în ochi, un sâmbure din 
puterea lui Apollion, transformat în ceva nou. 
Înainte să renunti la coroană, ai încercat măcar să o 
păstrezi? 

— Aş fi murit. 

- Şi ţi-ai fi păstrat onoarea! Mama ta ar fi fost 
mândră de tine. 

- O lovitură fără vărsare de sânge a fost o 
alternativă mai bună decât să lupt, decât să implic 
fiinţe inocente care să moară pentru mine... 

- După ce va începe să domnească pe deplin, 
Morganthia va vărsa mult mai mult sânge decât s-ar 
fi vărsat, poate, pentru tine, spuse Jesiba, închizând 
ochii şi clătinând din cap, dezgustată de-a dreptul. 

- N-am venit aici ca să mă judeci, Jesiba! se răsti 
Hypaxia cu voce şuierătoare, mai feroce decât o 
văzuse vreodată Ithan. 

- Întrucât sunt conducătoarea adjunctă a acestei 
Case, acum răspunzi în fața mea. 

Ithan încercă să tempereze şocul care îl străbătu. 
Aşadar, Jesiba era conducătoarea adjunctă a Casei 
Focului şi a Umbrei? 

Și credea că Hypaxia era cel mai bun necromant 
care să îl ajute, deşi îi avea pe toţi ceilalți la 
dispoziţia ei? 

- Mai mult de-atât, continuă Jesiba, adresându-i- 
se Hypaxiei, fără să bage de seamă cât de surprins 
era Ithan, întrucât am petrecut secole întregi alături 
de vrăjitoare, am informaţii la care merită să fii 
atentă. 

Hypaxia se răsti: 

- Ne-ai abandonat poporul! 

— Și tu ai făcut la fel! 

Încăperea se umplu de o tăcere jalnică şi 
tensionată. Hypaxia luă o îmbucătură, una singură, 
din sendvişul cu şuncă şi cu brânză de pe tavă. 

Ithan îşi dădu seama că ea nu ştia ce era, de fapt, 
Jesiba. Continua să o creadă o vrăjitoare dezertoare. 


- Uite ce e, spuse el, ştiu că aveţi de rezolvat 
câteva chestiuni, dar... problema mea chiar e 
urgentă. 

Fosta regină vrăjitoare se întoarse spre el, iar 
privirea i se îmbună. Mai luă o îmbucătură de 
sendviş și, după ce înghiţi, spuse: 

- Jesiba m-a sunat şi m-a pus la curent cu cele 
întâmplate. Îmi pare rău. 

Ithan își lăsă capul în jos, cuprins de ruşine. 

Din câteva îmbucături, Hypaxia termină de 
mâncat sendvişul, după care vorbi din nou: 

- Necromanţia nu e o treabă ușoară, Ithan. 

- Îmi amintesc, răspunse el. 

Hypaxia strânse din buze. Da, ea îşi amintea 
fiecare minut din confruntarea lor cu Regele din 
Adâncuri, însă spuse, cu ochii strălucindu-i de 
hotărâre: 

— Voi încerca să te ajut. 

Lui Ithan aproape că i se tăie răsuflarea. 

Hypaxia adăugă: 

- Voi începe mâine. Astăzi am obligații. 
Jurăminte de depus aici. 

Jurăminte față de Regele din Adâncuri, care, în 
timpul echinocțiului de toamnă, fusese suficient de 
impresionat de abilităţile ei încât să îi spună că avea 
să o primească bucuros aici. Până şi Morganthia 
Dragas ar fi ezitat înainte să se ia la harță cu Regele 
din Adâncuri. 

- Nu am mult timp la dispoziţie, spuse than. 

- Jurămintele acestea nu pot să aștepte! hotărî 
Jesiba, arătând spre uşa biroului ei, acele vorbe fiind, 
de fapt, un ordin pentru Hypaxia. Trebuie depuse la 
Docul Negru înainte de răsăritul soarelui, fătucă! Ai 
luat masa, așa că du-te! 

Hypaxia nu ezită, ci o luă din loc, cu veşmintele 
plutindu-i în urma ei, și închise ușa. 

- Nătânga! exclamă Jesiba, tolănindu-se în 
fotoliu. O nătângă inocentă și idealistă! 


Ithan nu se mișcă, întrebându-se dacă Jesiba nu 
cumva îl uitase. 

Însă ea îşi ridică ochii la el. 

- Mereu a fost aşa. Mai rău decât Quinlan. Se lasă 
condusă de inimă, ca un câine în lesă. Dau vina pe 
mama ei, pentru că a ţinut-o izolată. Nu e de mirare 
că Celestina a cucerit-o atunci când... 

Ithan tresări. 

- Stai așa. Hypaxia şi Celestina? întrebă el, 
înclinându-şi capul într-o parte, iar Jesiba dădu din 
cap, adeverind. Flynn mi-a spus că Celestina a fost 
motivul pentru care Asterii au ştiut că Bryce se 
îndrepta spre Oraşul Etern! Doar Hypaxia nu ar fi... 

- S-a terminat acum, îi tăie Jesiba vorba. Ştiu din 
surse sigure că Hypaxia... nu a fost deloc încântată 
atunci când a aflat că Celestina i-a trădat pe 
prietenii tăi. Dar nici măcar trădarea aceea nu i-a 
deschis îndeajuns ochii ca să anticipeze mutarea 
Morganthiei. 

- Ba a anticipat-o, o contrazise Ithan. A venit aici 
în primăvară și i-a cerut lui Ruhn să o protejeze de 
Morganthia. Am păzit-o... 

- Protecţie! se răsti Jesiba. Păzit, nu acţionat! A 
ştiut că Morganthia era o ameninţare pentru ea și a 
ales să aștepte atacul dușmanului, în loc să dea ea 
prima lovitură. În loc să găsească aliați, s-a jucat de- 
a vrăjidoctorița în oraș şi a făcut dragoste cu 
Arhanghelul ăla. În loc să își adune puterile, a dat 
fuga la un Prinț al Feelor şi la un lup, ca să o apere 
ei! adăugă ea, clătinând iarăși din cap. În toţi acești 
ani în care a ţinut-o izolată de sabaturile corupte, 
Hecuba a vrut să o protejeze. Dar n-a reușit decât să 
facă din ea o creatură ezitantă! 

Jesiba își încrucişă braţele pe piept şi se uită în 
gol, cu faţa contorsionată de furie și de dispreț. 

Ithan îndrăzni să o întrebe: 

- De ce ai dezertat din rândul vrăjitoarelor? 

- Nu mi-a plăcut direcţia în care se îndreptau. 


- Iar asta s-a întâmplat pe vremea când Hecuba 
era regină? 

- Cu mult timp înainte de asta. Vrăjitoarele se află 
în declin de generaţii întregi. E vorba de o prăbușire 
atât din punctul de vedere al magiei, cât și al 
moralității. Ce fată naivă! murmură ea pentru sine, 
sprijinindu-şi capul de spătarul fotoliului. 

- Ce fel de jurăminte trebuie să depună Hypaxia 
înainte de răsăritul soarelui, la Docul Negru? 

- Unele vechi. 

- Asta nu e... 

- Îţi este interzis să cunoşti misterele Casei 
Focului şi a Umbrei. 

- Hypaxia se va... schimba? 

- Nu. Jurămintele ei nu se compară cu cele 
depuse de Secerători. Declararea loialității este un 
proces legal, însă unul care trebuie onorat aşa cum a 
stabilit Regele din Adâncuri. 

lar Jesiba îi servea drept adjunct Regelui din 
Adâncuri. 

- Nu ştiam că deţii o poziţie atât de importantă 
aici! 

- Mă simt flatată! Şi, înainte să întrebi, află că 
prietena ta, Quinlan, habar n-are despre asta. Cei 
din Casa Focului şi a Umbrei nu vorbesc. Însă 
Conducătorii orașului știu. 

- Şi Astronomul... ştie. 

Jesiba dădu din cap, adeverind. 

- Ce învoială ai cu el? Ai spus că ai o notă de plată 
lunară. La naiba! Nu am cum să îţi plătesc atâţia 
bani... 

- E vorba de o amortizare fiscală pentru Casă, 
răspunse Jesiba, fluturând din mână. Şi am început 
să mă satur de atâtea întrebări din partea ta. Întrebi 
despre lucruri pe care nu ai dreptul să le ştii. 

- Atunci, nu îmi mai spune atât de multe! 

Jesiba îi aruncă un zâmbet larg. 

- Nu ești chiar atât de plictisitor pe cât ar sugera- 
o trecutul tău de atlet! 


- Mă simt flatat, mormăi el, imitând-o. 

Jesiba râse pe înfundate, după care spuse: 

- Câteva secole după ce Apollion m-a schimbat, a 
auzit zvonuri cum că aș fi avut... puteri. Şi, pentru 
că nemernicul ăsta de Apollion e un leneş, l-a trimis 
pe fratele lui, Aidas, să investigheze. Şi, pesemne, să 
mă ucidă dacă mă dovedeam a fi într-adevăr 
o amenințare, povesti ea, rostind numele prinților 
demoni de parcă i-ar fi cunoscut bine. Însă Aidas a 
concluzionat că nu reprezentam o ameninţare și a 
descoperit că încă aveam biblioteca şi că încă sfidam 
porunca fratelui său de a dezvălui aşa-zisa ei putere. 
În mod bizar, eu şi Aidas am devenit prieteni, 
oarecum. Încă suntem. Presupun că e din cauză că 
ne-am obișnuit deja unul cu celălalt. A trecut... 
multă vreme între timp. 

- Așadar, ce i-a raportat lui Apollion? 

- Că trebuia să fiu respectată, dar lăsată în pace. 

- Şi Apollion l-a ascultat? 

Jesiba ridică din umeri. 

- ÎL trimite pe Aidas să mă verifice din când în 
când. 

- Ce legătură are asta cu Astronomul? 

- ÎL plătesc pe Astronom de ani de zile ca să caute 
o modalitate de a desface puterea lui Apollion 
asupra sufletului meu. 

Ithan se simţi dezgustat. 

- Deci îl plăteşti, iar el face ce vrei tu? 

- Îl plătesc, recunoscu ea pe un ton afabil, dar şi 
el are de câştigat din orice descoperire pe care o 
face. 

- De ce? 

- Vrea să afle răspunsul ca să se folosească de el şi 
să întinerească, la rândul lui. E om... Sau cel puţin a 
fost, înainte ca sufletul să îi fie întinat de atâta magie 
malefică. Se teme de moarte mai mult decât de orice 
altceva. Va avea enorm de câștigat dacă reușește să 
găsească răspunsul. Presupun că suntem două 
creaturi nefericite, care trăiesc una pe spinarea 


celeilalte, spuse ea, încruntându-se. Poate că ţi se 
pare fragil, dar e şiret! Va căuta alte moduri ca să te 
tragă pe sfoară. 

Formulând acea concluzie, Jesiba făcu semn din 
cap spre perete, unde pusese la loc Puşca 
Nimicitoare de Zei. 

- Mi-ai fi poruncit să îl ucid astăzi? întrebă Ithan. 

- Nu, răspunse Jesiba. Pușca era doar o 
ameninţare. Încă am nevoie de el. 

- Cred că oamenii de ştiinţă numesc asta relație 
de simbioză. 

- Păi, am început să am înclinații spre o astfel de 
relaţie cu mult timp înainte să își înceapă el 
existenţa. 

- Aşadar, te-ai folosit de ciudatul ăsta și de 
puterea pe care el o are asupra unor inocenți... 

- Tu n-ai părut să ai mustrări de conștiință atunci 
când te-ai folosit de el ca să afli informaţii despre 
fratele tău! 

Probabil că Astronomul îi povestise Jesibei despre 
vizita aceea. 

- Ai putea... să îmi explici mai pe larg, te rog? 
insistă el şi, văzând privirea ei nedumerită, adăugă: 
De ce te-ai folosit de Astronom? 

- Şi eu, care credeam că felinele sunt înclinate 
spre o curiozitate excesivă! 

- Poţi să dai vina pe partea aceea din mine care a 
ales să studieze istoria la facultate. 

Jesiba surâse şi se uită în tavan, suspinând, iar 
apoi răspunse: 

- În decursul cercetărilor pe care le-am făcut de-a 
lungul mileniilor, am aflat că focul unui dragon se 
numără printre puţinele lucruri care îl pot face să 
şovăie pe un Prinţ al Helului. 

- Voiai să foloseşti un astfel de foc împotriva lui 
Apollion? întrebă Ithan, rămânând cu gura căscată 
din pricina cutezanţei ei. 

Jesiba își privi unghiile îngrijite. 


- M-am gândit că ar fi putut să fie... o unealtă 
utilă în negocieri. 

Ithan râse, impresionat. 

- Uau! Şi ce s-a întâmplat? 

- Am auzit un zvon prin oraș cum că Astronomul 
deţinea un dragon. Aşa că l-am căutat pe bătrân și 
m-am oferit să o cumpăr imediat pe Ariadne, 
mărturisi Jesiba, încrucişându-și iarăși brațele. Dar 
ticălosul nu a vrut să o vândă pentru nimic în lume. 
Totuși, mi-am dat seama că era posibil să fi apărut o 
altă oportunitate: puteam să mă folosesc de misticii 
lui, punându-i să caute în Hel răspunsuri despre 
cum să mă eliberez, în timp ce Ariadne i-ar fi păzit. 

- Dar ai spus că vrei să aștepți şi... să nu mai fii 
tânără decât după ce cărţile vor fi în siguranţă. 

- Da. Dar atunci când va veni acel moment, vreau 
să fi găsit deja soluţia. 

- De ce? 

- Ca să nu mă răzgândesc. 

Ithan nu văzu, dar simţi greutatea tuturor acelor 
ani care apăsau pe umerii Jesibei. 

- Nu eşti ca majoritatea lupilor pe care i-am ştiut, 
murmură ea, dusă pe gânduri. 

- Vorbele tale se vor a fi o insultă, sau un 
compliment? 

Chiar nu își dădea seama. 

Jesiba îşi desfăcu braţele şi se apucă să bată 
darabana cu degetele pe tăblia biroului. 

- Sunt multe lucruri pe care nu le ştii despre 
adevăr, lthan Holstrom! Prea multe ca să le 
pomenesc acum şi aici, spuse ea, iar apoi se opri din 
bătut darabana, cu privirea clocotindu-i de o durere 
şi de o furie străvechi. Dar haitele de lupi au ajuns 
primele la Parthos. Ei au început măcelul şi arderile. 
Haitele de lupi, conduse de copoi crescuţi de Asteri, 
mi-au vânat surorile. N-am uitat asta niciodată. 

Amintindu-şi de istoria ruşinoasă a semenilor lui, 
Ithan simţi un junghi în stomac. Totuşi, întrebă: 

- Crescuţi ca să se poarte astfel? 


Jesiba zâmbi strâmb. 

- Darul exista deja în rândul lupilor, dar Asterii l- 
au încurajat. L-au introdus în anumite spiţe. Încă o 
fac. 

— Aşa cum s-a întâmplat în cazul Danikăi. 

Jesiba începu să bată din nou darabana. 

- Pentru Asteri, neamul Fendyr a fost... o spiță 
atent cultivată. 

- În ce sens? 

Jesiba îi aruncă o privire arzătoare lui Ithan, iar el 
se gândi că acea femeie trăise de-a lungul întregii 
existențe a Asterilor în Midgard. Abia dacă reuşea 
să cuprindă cu mintea una ca asta. 

- Nu te-ai întrebat niciodată de ce neamul Fendyr 
este atât de dominator? Generaţie după generaţie? 

- Genetica.... 

- Da, genetica influenţată de Asteri! Lui Sabine şi 
lui Mordoc li s-a poruncit să se înmulțească. 

- Dar Sabine a luat titlul de la fratele ei... 

- La imboldul cui? E o femeie furioasă și îngustă 
la minte. Fratele ei era mai inteligent, dar, evident, 
un ins fără valoare, dacă şi-a vândut fiica 
Astronomului. Probabil că Asterii l-au considerat 
nedemn şi au convins-o pe Sabine să îl provoace. Iar 
după ce Sabine a ieșit învingătoare, Asterii l-au 
trimis pe Mordoc la ea, ca să producă o spiţă de... 
Fendyri mai competenți. 

- Ei bine, Micah le-a dat planurile peste cap. 

- Şi cine crezi că trăgea sforile în ceea ce îl privea? 

Ithan se bucură că stătea așezat. 

- Crezi că Asterii l-au pus pe Micah să o ucidă pe 
Danika? După ce s-au chinuit atât de mult ca să îi 
dea viață? Ca să nu mai pomenim de faptul că Haita 
Diavolilor şi Connor şi-au găsit sfârșitul în urma 
acelei uneltiri... 

- Cred că Danika era nesăbuită şi încăpățânată şi 
că Asterii au știut că nu aveau să o poată controla 
vreodată aşa cum o controlează pe Sabine. Cred că 
şi-au dat seama că, în cazul Danikăi, reușiseră să 


creeze o lupoaică atât de puternică, încât ea putea să 
rivalizeze cu cei cu care m-am confruntat în timpul 
Primelor Războaie. Lupi adevăraţi. lar Danika nu 
era de partea lor. Trebuia eliminată. 

Ithan se pleoști pe scaun, dar apoi îi veni în minte 
un gând. 

- Regele din Adâncuri ne-a spus mie şi Hypaxiei 
că, în privinţa lui Connor... că Regelui din 
Adâncuri i se poruncise să nu se atingă de fratele 
meu. De ce? 

Jesiba îşi luă o mină impenetrabilă. 

- Nu ştiu. Cel mai probabil, pentru că a fost 
valoros în viață şi că acum e valoros şi în moarte. 

- Pentru cine? 

- Pentru Asteri. Fi ştiu ce înseamnă Connor 
pentru Quinlan, pentru tine... Motiv pentru care 
sufletul lui este foarte valoros. 

Ithan se simți ametit. 

- Eu sunt un nimeni! 

Jesiba îl privi cu dispreţ, dar îi sună telefonul 
înainte să apuce să mai zică ceva. Răspunse după 
primul sunet de apel. 

Ascultă în tăcere, iar apoi spuse pe un ton tăios: 

- În regulă! 

Farmazoana încheie apelul și îl privi lung pe 
Ithan. 

- Eşti așteptat jos, la morgă. 

- Aveţi aici o morgă privată? 

Jesiba îşi dădu ochii peste cap. 

- Hypaxia a terminat de depus jurămintele într- 
un timp record. Te așteaptă jos. Cu cadavrul lui 
Sigrid. 


CAPITOLUL 46 


- Până aici poate să vă ducă nava, spuse 
comandantul Sendes, în timp ce Bryce și Hunt se 
căzneau să își păstreze echilibrul pe puntea de sus a 
Cuirasatului din Străfund, zdruncinată de valuri. 

Erau înconjurați de o mare gri, învolburată, iar 
vântul umed şi şuierător trecea prin jacheta subțire 
a lui Bryce, pătrunzându-i până în oase. 

Nu era chiar modul în care își închipuise ea că 
avea să intre în legendara patrie a Feelor. 

Hunt își întinse larg aripile, care erau aproape de 
aceeaşi nuanță cu apa, de parcă ar fi testat curenții 
ca să se deprindă cu ei. De cealaltă parte a lui, 
Baxian se uita lung la apă, încordându-și aripile 
împotriva vântului. 

Nu că ar fi trebuit să zboare foarte departe. 

Zidul de ceaţă se înălța chiar din mare şi se 
întindea până la nori. Poate că trecea chiar și 
dincolo de aceștia, dar aşa ceva era imposibil de 
văzut. 

După cum bănuise Bryce, ceața era aproape 
identică cu cea care învăluia Cantonul Oaselor. 
Impenetrabilă, amenințătoare... Oare să fi existat 
într-adevăr locuri subțiri între lumi? Şi de ce naiba 
nu puteau Asterii să treacă de ceața asta? 

- Nu aveţi cum să navigaţi pe sub ceaţă? o întrebă 
Hunt pe Sendes, dând din cap spre negura 
învolburată din fața lor. 

Sendes clătină din cap în semn că nu. Vântul 
aspru îi flutura şuvițele de păr închis la culoare ce i 
se desprinseseră din coada împletită. 

- Nu. Nu există ceaţă sub apă, însă locul ei e ţinut 
de o barieră. Aceasta e invizibilă, dar e tare ca 
piatra. 

- Aşadar, există vrăji de apărare? întrebă Bryce, 
tremurând din nou. 

Silfele de foc, care stătuseră cocoţate pe umerii ei 
atunci când ieşise pe punte, în aerul glacial, 
plecaseră cu câteva clipe în urmă. Trei flăcări 
străbătuseră la iuțeală distanța până la întinderea de 


uscat numită Pangera. Pe când silfele se făceau 
nevăzute la orizont, Bryce înălțase în gând o 
rugăciune către Solas. 

- Nu sunt vrăji de apărare aşa cum le ştim noi, 
explică Sendes, abia tresărind în clipa în care un val 
rece ca gheaţa se izbi de latura navei, udând-o, în 
timp ce Bryce, aflată la câțiva paşi mai încolo, şuieră 
la vederea jetului de apă şi sări cu un pas în spate, ca 
să nu o ajungă. Par să fie mai degrabă... naturale 
decât o vrajă, adăugă căpitanul. Nici măcar Regina 
Oceanului nu ne-a poruncit vreodată să încercăm să 
pătrundem prin ceața de aici. E ca şi cum 
Midgardul însuși le-ar fi făcut. 

Hunt îi aruncă o privire lui Bryce, care avea fața 
udă de apă de mare. 

- Aşadar, aici e o barieră care îi ține la distanţă şi 
pe Regina Oceanului şi pe Asteri? întrebă el. 

Bryce dădu din cap, adeverind, iar apoi își vâri 
mâinile ude și reci în buzunarele jachetei. Însă 
mâinile nu i se încălziră mai deloc. 

- Ţi-am spus eu că ceața merită să fie cercetată! 

Noaptea trecută, în pat, voise să vorbească cu el 
despre cearta lor, însă fusese extenuată şi, în plus, 
atât de fericită să stea pur şi simplu întinsă lângă el, 
încât nu îi spusese nimic. 

Hunt își ridică privirea spre zidul înalt de ceaţă; 
penele aripilor îi fluturară, foşnind în bătaia 
vântului. 

- Deci cum au reușit, totuși, Feele să intre aici? 

- Astfel de ființe ticăloase pot să se strecoare 
oriunde. Cele străvechi erau exact la fel, răspunse 
Bryce. 

Sendes mârâi în semn de încuviinţare, dar îi sună 
telefonul, așa că se retrase la o oarecare distanță, ca 
să citească mesajul pe care tocmai îl primise. 

Baxian veni lângă Hunt şi făcu numaidecât o 
grimasă, fiindcă puntea fu măturată de un alt val, 
care, de data asta, îi udă pe toţi. La naiba, ce rece 
era! 


- Deci, care e planul? îl întrebă Copoiul pe Hunt. 
Noi doi zburăm pe lângă zidul de ceaţă, în misiune 
de recunoaştere, căutând o intrare? 

Cu o mină sumbră, Hunt dădu din cap, 
adeverind. 

- Poate că o să găsim o sonerie pe undeva! glumi 
el. 

- Fratele tău întârzie, îi spuse Baxian lui Bryce. N- 
ar trebui să rămânem aici mai mult decât e nevoie. 
Probabil că sunt bărci Omega prin preajmă. 

- Nava știe cum să se ferească de ele, ripostă 
Bryce, ascunzându-se după Hunt ca să evite un alt 
jet de apă rece ca gheaţa. 

- Da, dar noi nu vrem să se afle că ne îndreptăm 
spre Avallen! spuse Baxian, întinzându-şi aripile 
negre, fluturând din ele şi împroşcând cu picuri, 
după care îl întrebă pe Hunt: Ne întâlnim din nou 
aici în zece minute? 

Înainte ca Baxian să se înalțe în văzduh, trapa din 
spatele lor scârțâi şi din ea ieşi Ruhn, urmat de 
Flynn şi Dec. Toţi trei erau înarmaţi, la fel ca Bryce, 
Hunt și Baxian, cu arme din arsenalul Cuirasatului 
din Străfund. Aveau doar pistoale și pumnale, dar 
era mai bine decât nimic. 

- Scuze, scuze! spuse Ruhn, văzând că Hunt se 
încruntase. Flynn şi Dec au descoperit vafele de la 
cantină și nu au putut să reziste tentației. 

Flynn se bătu peste stomac. 

- Chiar că ştiţi cum se serveşte un mic-dejun pe 
cinste! îi spuse el lui Sendes, care îşi vâri telefonul în 
buzunar şi veni, țanţoşă, la ei. 

Poate că Bryce ar fi râs, dacă Tharion, încordat şi 
palid, nu și-ar fi făcut apariţia din trapa aflată în 
spatele lor. Tritonul veni la ea, privind-o cu ochi 
osteniţi, în care se citea o mâhnire adâncă. 

Bryce întinse mâna și îi cuprinse în palmă 
maxilarul puternic. 

- Rezistă, murmură ea. 

- Mersi, Picioare! 


Tharion îi strânse mâna, iar apoi se dădu în spate, 
către balustradă, făcând o față impenetrabilă. 

Bryce își dori să fi avut mai multe de spus, să îl fi 
putut alina mai mult. După tot ce făcuse el în 
ultimele luni ca să îi ajute, asta era tot ce putea ea să 
facă? Să îl lase în urmă? 

O mişcare în dreptul trapei îi atrase din nou 
atenţia: Lidia îşi iți capul bălai. Deşi Ruhn şi 
prietenii lui continuau să dezbată dacă vafele 
mergeau mai bine cu sirop sau cu frişcă - dintre 
toate subiectele pe care puteau să le abordeze în acel 
moment -, Bryce ar fi putut să jure că fratele ei se 
încordă. 

Însă Lidia nu îl privi pe Ruhn. Nu spuse nimic, ci 
se mulțumi să se uite la zidul învolburat de ceaţă, 
fără să lase să i se vadă pe față dacă era cumva 
surprinsă de prezența amenințătoare a acelui 
obstacol. Nu dădu explicaţii pentru întârziere şi nici 
nu îşi ceru scuze. 

Căprioara aruncă o privire în spate, la trapa 
deschisă. Fără îndoială că se gândea la fiii ei, care se 
aflau dedesubt. 

Baxian o privea... de parcă ar fi fost o enigmă 
pentru el. Bryce nu îl învinuia. Copoiul lucrase 
îndeaproape cu ea, cu Căprioara, şi totuși iat-o aici, 
atât de diferită acum, sub aceeași înfățișare pe care 
i-o știa dintotdeauna! Până şi el își ascunsese 
adevăratele convingeri sub o mască. 

Însă Bryce nici nu putea măcar să își închipuie 
cum se simţea Lidia. Se duse la ea şi îi şopti: 

- Îmi pare rău că nu poți să rămâi cu ei. 

Dintr-odată, Lidia îşi întoarse ochii aurii spre ea. 
Preţ de o clipă, Bryce se pregăti pentru un răspuns 
înțepător. Dar apoi umerii Lidiei se lăsară ușor, iar 
ea răspunse: 

- Mulţumesc. 

Privirea i se îmblânzi, de parcă şi-ar fi amintit de 
oferta pe care Bryce i-o făcuse noaptea trecută, 


aceea de a sta de vorbă cu ea. Spuse din nou, de data 
aceasta, în şoaptă: 

- Mulţumesc. 

Bryce dădu din cap şi se întoarse, iar atunci văzu 
că Ruhn le privea cu atenţie. Pe dată, fața lui Bryce 
deveni impenetrabilă. Orice ar fi fost între el și 
Lidia, ea nu şi-ar fi vârât nasul pentru nimic 
în lume. 

- Eram pe punctul de a pleca în recunoaştere, dar 
tocmai mi-am dat seama că voi trei aţi mai fost aici! 
le spuse ea, în schimb, fratelui ei, lui Flynn şi lui 
Dec, iar apoi arătă spre ceață şi întrebă: Cum 
intrăm? 

Un val neobişnuit de mare zdruncină Cuirasatul 
din Străfund. Hunt ajunse instantaneu lângă Bryce 
şi îşi puse mâna pe spatele ei, ca să o sprijine. 

- Alfadobitoc mai eşti, bombăni ea, dar îi îngădui 
să îi vadă licărul jucăuș din privire. 

Însă Ruhn şi cei doi prieteni ai lui se încruntară 
unii la alții. Fratele ei spuse: 

- În mod normal, ai nevoie de o invitaţie din 
partea lui Morven, însă am aflat în timpul 
Calvarului că dacă ai Sabia Stelară, atunci 
primeşti... acces privilegiat. 

Bryce ridică din sprâncene, dar se înfioră în clipa 
în care o lovi o altă pală de vânt udă şi rece. Se trase 
mai aproape de Hunt, de căldura emanată de el, iar 
perechea ei o acoperi cu aripa-i gri, ca să o apere de 
rafale. 

- Cum anume? 

Ruhn dădu din bărbie spre sabia pe care Bryce o 
ținea în teacă, la spate. 

- Scoate-o din teacă și vei vedea! 

Bryce și Hunt se priviră unul pe celălalt, precauţi, 
iar Ruhn oftă. 

- Ce e? Credeţi că e un soi de farsă? îi certă el. 

Bryce răspunse: 

- Nu știu! Eşti îngrozitor de criptic! 


Baxian, aflat de partea cealaltă a lui Hunt, chicoti, 
înveselit de spectacol. O, pe toţi zeii, el şi Danika 
fuseseră perfecţi unul pentru celălalt! 

În pofida durerii lăuntrice pe care i-o stârnise 
amintirea Danikăi, Bryce se încruntă la Copoi, iar 
după aceea scoase sabia, cu o mișcare fluidă. Lama 
neagră nici măcar nu scânteie în lumina gri. 
Pumnalul de la şold i se păru mai greu, de parcă ar 
fi fost atras spre lamă... 

- Ca să vezi, mormăi 'Iharion, ridicându-şi 
privirea spre zidul de ceaţă. 

- Chiar că am găsit o sonerie, murmură Hunt. 

În zid se deschisese o ușă triunghiulară, întocmai 
ca aceea din peșterile lui Silene. 

Bryce văzu o barcă albă, opusul celor de la Docul 
Negru, navigând spre ei. Simţi cum i se zbârlea 
părul de pe braţe. Prora arcuită a bărcii era sculptată 
în formă de cap de cerb, de ale cărui coarne măreţe 
atârnau două felinare. 

Apoi cerbul acela cu ochii strălucitori îşi mişcă 
buzele, spunând, cu o voce bărbătească al cărei 
timbru grav arăta că regele care vorbea se afla la o 
distanță de kilometri întregi: 

- Bine ai venit, Bryce Danaan! Te aşteptam. 


Tharion își privi prietenii urcându-se în barca 
albă, îngerii având aripile bine strânse. Barca nu se 
clătina deloc pe valurile unduitoare, ghidată de cine 
ştie ce magie - una care, de altfel, o și trimisese 
acolo. Flynn privi cu precauţie cum Lidia sări în 
barcă, urmându-l pe Ruhn, însă ezită înainte să 
sară, la rândul lui. Se întoarse spre Tharion și îi 
întinse mâna. 

- Ne mai vedem, tritonule! 

Tharion îi privi cu atenție mâna lată și bătătorită, 
cu pielea aurie, stropită de apa mării. În spatele lui, 
Sendes, care le făcuse deja cu mâna celorlalți, se 
îndrepta acum spre trapă. 


Dacă era să facă ceva, trebuia să o facă pe dată, 
fiindcă dacă mai rămânea fie şi o singură zi pe nava 
aceea... lucrurile nu aveau să se sfârşească bine 
pentru el. 

Ceea ce însemna că, de fapt, îi rămânea o singură 
opţiune. 

Sendes se opri lângă trapa deschisă și îl chemă să 
coboare. Ei doi aveau de mers în diverse locuri și 
aşa mai departe. 

Flynn privi, încruntat, la mâna pe care încă o 
ţinea întinsă, la Tharion, care stătea pur și simplu 
acolo... 

Tritonul se puse în mişcare. 

Se prinse de balustradă și sări peste ea, aterizând 
în barca albă cu o bufnitură care îi făcu pe ceilalți să 
îl ia la rost. 

- Ketos, ce naiba?! se răsti Athalar, prinzându-se 
de marginea bărcii care se legăna. 

Însă o clipă mai târziu, Flynn ateriză în spatele lui 
Tharion, poruncindu-i bărcii - sau magiei care o 
controla: 

- Pleacă, pleacă, pleacă! 

Tharion simţi cum sângele prinse să îi curgă 
năvalnic prin vene în timp ce barca începea să se 
îndepărteze de Cuirasatul din Străfund, iar, în clipa 
următoare, Sendes ajunse lângă balustradă, 
privindu-l cu ochii mari, şocată. 

- Regina te va ucide! îi strigă ea. Tharion...! 

Tritonul îi zâmbi larg comandantului. 

- Va trebui să treacă mai întâi de ceaţă! 

Abia rosti ultimul cuvânt, când prora bărcii şi 
pătrunse prin celebra ceaţă. 

Totuși, ar fi putut să jure că oceanul din spatele 
lor se cutremurase, de parcă din ape creştea deja un 
măreț leviatan, plin de putere, ridicându-se ca să 
vină după el... 

Pătrunseră în ceața densă. Senzaţia de putere pură 
dispăru. Nu se mai vedea nimic în afară de apa 
cenuşie din jurul bărcii şi de ceața plutitoare, atât de 


densă, încât, dincolo de ochii strălucitori ai 
cerbului, nu vedeai nimic după o limită de câteva 
zeci de centimetri. 

În cele din urmă, Tharion se întoarse cu faţa spre 
prietenii lui şi văzu că îl priveau lung, unul mai 
alarmat decât celălalt. Lidia Cervos clătină încetişor 
din cap, de parcă ar fi înțeles mai bine ca oricare 
dintre ei gravitatea a ceea ce făcuse tritonul. 

- Fi bine, spuse el pe un ton cât putu de 
nonșalant, așezându-se şi încrucișşându-și 
picioarele, nu că aş vrea să mă invit singur la 
petrecere, dar vin și eu cu voi! 


CAPITOLUL 47 


- N-ai idee câţi inşi a trebuit să conving să nu îi 
mănânce cadavrul până să ajungă aici, mormăi 
Jesiba, în timp ce Ithan se uita în gol, la conturul 
cadavrului acoperit cu un cearşaf alb, în morgă. 

La adâncitura dintre gât şi cap. 

Hypaxia, care lucra la ceva lângă masa de disecţie, 
le strigă: 

- S-ar putea să dureze ceva timp! 

lthan privi în jur, la morga sterilă, placată cu 
gresie peste tot, şi reuși să îngâne: 

- De ce aveţi o morgă aici? 

Jesiba se așeză pe un taburet cu aspect medical, 
ținându-şi spatele foarte drept. 

- Unde altundeva ar trebui să înviem morti? 

- Nu ştiu de ce te-am întrebat aşa ceva. 

- Ai ciopârţit-o rău de tot, ştii? 

Ithan se încruntă la farmazoană. Jesiba îi făcu cu 
ochiul. 

Însă Hypaxia se întoarse spre ei şi, pentru prima 
oară de când coborâse acolo, Ithan reuşi să o vadă 


clar. Chipul îi era brăzdat de riduri de la epuizare, 
iar ochii îi erau trişti. Deznădăjduiţi. 

Oare ce o costase faptul că jurase credință Casei? 
Jesiba susținuse că ritualul se derulase neobișnuit de 
repede... Oare de aceea părea atât de secătuită? O 
parte din el nu voia să afle. 

Dădu să îi spună că nu trebuia să facă asta pentru 
el, că ar fi trebuit să se odihnească, dar... nu mai 
avea timp. Cu cât aşteptau mai mult, cu atât scădeau 
şansele să reuşească să o învie pe Sigrid, care fusese 
decapitată... 

Decapitată.... 

Stomacul îi fu cuprins de un val de greață. 

- Ia loc, Ithan! îl îndemnă Hypaxia cu blândeţe. 

Filamente de lumină verzuie i se înfăşurară pe 
degete, în timp ce se apropia de masă, ţinând în 
mână un pacheţel. 

- Aceea e cumva o trusă de cusut? întrebă Ithan, 
care se gândea că în curând avea să verse peste tot. 

Jesiba pufni. 

- Ai face bine să speri că va avea capul la locul lui 
atunci când o trezeşte Hypaxia! 

Fosta regină vrăjitoare scoase dintr-un dulăpior o 
seringă strălucitoare, plină cu primă lumină, pe care 
o puse pe o tavă aşezată pe un cărucior cu roți. 

- De cum se trezeşte, o injecție cu primă lumină 
îi va vindeca rănile, dar capul trebuie reataşat mai 
întâi, pentru ca tendoanele să crească din nou şi să 
se prindă. 

- În regulă, se învoi Ithan, trăgând aer adânc în 
piept ca să alunge senzaţia de greață. În regulă. 

La naiba! Era un monstru pentru că făcuse să fie 
necesare toate procedurile astea. 

- Suntem gata! spuse Hypaxia. 

Jesiba îi atrase atenţia lui Ithan: 

- Eşti sigur că vrei să învii un Fendyr? 

El nu răspunse. Nu putea să înfrunte răspunsul. 
Aşa că nu spuse nimic. 

Hypaxia începu să rostească o incantaţie. 


Hunt se afla de numai zece secunde în sala 
tronului lui Morven Donnall și deja ura să fie acolo. 

După ce acea barcă albă, strălucitoare, îi trecuse 
prin ceaţă, se așteptase ca apoi să ajungă într-un soi 
de paradis văratic. Nu se gândise nicidecum la un 
cer înnorat, deasupra unor dealuri verzi, acoperite 
de o vegetaţie bogată, și la un castel de piatră gri, 
cocoţat pe o stâncă, deasupra unui râu șerpuitor, ale 
cărui ape erau... tot gri. În depărtare, văzuse 
gospodării în care se aflau căsuțe cu acoperișuri de 
paie, iar pe deal se zărea un oraș format din clădiri 
cu unul sau cu două etaje, care se întindeau până 
aproape de castel. 

Fără zgârie-nori. Fără autostrăzi. Fără maşini. 
Felinarele pe care le văzu ardeau cu flacără, nu cu 
primă lumină. 

Barca plutise în jos pe râu, spre stâncă, 
pătrunzând în castel printr-o peşteră de la poalele 
acestuia. Tăcuseră cu toții în timpul călătoriei, 
presupunând că cerbul de la proră avea urechi care 
funcționau la fel de bine ca și gura, putând să îi 
transmită fiecare cuvânt celui care îl aștepta la 
castel. 

Acum se aflau în prezenţa unui bărbat care şedea 
în fața lor, pe un tron ce părea lucrat dintr-o singură 
pereche de coarne. Se vedea că făptura pe al cărei 
cap crescuseră trebuia să fi fost una colosală, de 
soiul unora ce nu se găseau nicăieri pe Midgard. 
Oare pe aici rătăceau cerbi atât de mari? lată un 
gând deloc... liniștitor. 

Același lucru se putea spune şi despre umbrele 
care se încolăceau ca nişte şerpi în jurul regelui, 
sălbatice și întortocheate. Pe capul cu păr închis la 
culoare al lui Morven se afla o coroană ţesută din 
umbre încolăcite, mai întunecate decât Gheena. 
Acele umbre difereau, într-un fel, de cele ale lui 
Ruhn: erau mai solide, mai... furioase. 

Bryce şi Ruhn se aflau în faţa micului lor grup, iar 
Hunt şi Baxian se priviră scurt. Judecând după 


încruntătura acestuia din urmă, nu era deloc 
impresionat de locul acela. 

- Nu i-ar strica o renovare, dacă mă întrebi pe 
mine, bombăni Tharion de lângă Hunt, făcându-l să 
surâdă. 

Câtă îndrăzneală avea tritonul să facă glume, 
tocmai după ce  încălcase ordinele Reginei 
Oceanului! Da, Hunt se bucura că Tharion era cu ei, 
dar, fir-ar să fie, oare ce fusese în mintea lui atunci 
când sărise în barcă? 

De fapt, Hunt știa la ce se gândise tritonul și nu îl 
învinuia pentru alegerea făcută, dar aveau deja 
suficienţi inamici. Dacă fapta lui o făcea cumva pe 
Regina Oceanului să se întoarcă împotriva lor... 

Judecând după privirile glaciale pe care ceilalți i le 
tot aruncau lui Ketos, nici ei nu erau mulțumiți de 
întorsătura pe care o luaseră lucrurile. Dar în clipa 
de faţă erau nevoiţi să aibă de-a face cu un alt 
conducător. 

- Aduci trădători și inamici ai imperiului în casa 
mea! spuse Regele Feelor, iar umbrele din jurul lui 
se opriră din unduirea lor, precum nişte prădători 
care se pregăteau să atace. 

Însă Bryce arătă spre ea însăși, iar apoi spre Ruhn, 
întruchiparea derutei inocente, şi spuse: 

- Vorbeşti cu mine, sau cu el? 

Baxian își lăsă capul în jos, de parcă s-ar fi chinuit 
să își înăbușe zâmbetul. Lui Hunt îi veni să facă la 
fel, dar nu îndrăzni să îşi ia privirea de la regele cu 
chipul împietrit sau de la umbrele pe care el le 
comanda. 

- Bărbatul acesta, spuse regele privind cu dispreț 
la Ruhn, a fost dezmoștenit de tatăl lui. Tu, Bryce 
Danaan, ești singura ființă de viță regească ce se află 
în faţa mea! 

- Of, ce dur..., îi şopti Bryce lui Ruhn. 

Lui Ruhn îi scânteiară ochii, dar nu scoase o 
vorbă. Bryce arătă spre castelul mic şi întunecat din 
jurul lor. 


- Ştii, sunt surprinsă de cât de umbrit şi de 
deprimant e locul ăsta! Cormac mi-a spus că ar fi 
fost... mai drăguţ. 

Lui Morven îi scânteiară ochii închişi la culoare, 
iar coroana de umbre de pe capul lui păru să se 
întunece şi mai tare. 

- Numele lui nu mai este recunoscut sau acceptat 
aici! 

- O, da? întrebă Ruhn, încrucişându-şi brațele. Ei 
bine, noi îl recunoaştem şi îl acceptăm. Cormac şi-a 
dat viaţa ca să facă din lumea asta un loc mai bun! 

- A fost un mincinos şi un trădător - nu doar față 
de imperiu, ci şi faţă de dreptul lui din naștere. 

- Iar aşa ceva nu e acceptabil, spuse Bryce pe un 
ton cristalin. Toată acea materie primă pentru 
reproducere... a dispărut. 

- Ţin să îţi amintesc că vei fi fiind de viţă regală, 
însă eşti în continuare femeie. lar femeile Fee 
vorbesc doar atunci când li se adresează cineva. 

Bryce surâse. 

- Acum chiar că ai încurcat-o, mârâi Hunt, 
hotărând că era momentul să se ducă lângă 
perechea lui, după care îi spuse regelui: Crede-mă 
că atunci când îi spune cineva să tacă, lucrurile nu 
se sfârșesc cu bine pentru nimeni! 

- Nu voi lăsa un sclav să îmi vorbească! exclamă 
Morven, furios, dând din cap spre încheietura 
mâinii lui Hunt, unde se afla, sub mâneca neagră, 
însemnul abia vizibil, iar apoi arătând cu capul spre 
aureola de pe fruntea lui Hunt. Cu atât mai puţin pe 
un înger Căzut, repudiat de întreaga lume! adăugă 
el. 

- Of, nu, spuse Bryce, privind în tavan şi 
suspinând, după care se întoarse spre grup și 
adăugă: Bine, haideţi să facem o numărătoare! Dacă 
sunteți dezmoşteniţi, repudiaţi sau ambele, ridicaţi 
mâna! 

Tharion, Baxian, Lidia, Hunt şi Ruhn ridicară 
mâinile. Bryce îi privi cu atenţie pe Flynn şi pe Dec, 


care purtau, ca de obicei, blugi negri şi tricouri, şi 
suspină din nou. Făcu un gest bombastic, de parcă 
le-ar fi spus că aveau cuvântul. 

Flynn zâmbi afectat și se duse, țanțoș, lângă 
Bryce. 

- Din câte ştiu eu, încă sunt moștenitorul tatălui 
meu. Îmi pare bine să te revăd, Morven! 

Hunt ar fi putut să jure că umbrele lui Morven 
şuierară. 

- Ar fi în interesul tău, Tristan Flynn, să îmi 
vorbești cât se poate de respectuos! 

- O, da? întrebă Flynn, încrucişându-și braţele, 
plin de aroganță îndreptăţită. 

Morven îi făcu semn cuiva din spatele lor, iar 
delicata broderie argintie de la încheieturile şi de la 
gulerul jachetei sale negre, impecabil croite, scânteie 
în lumina focului. Hunt se întoarse şi zări două 
gărzi mătăhăloase, care se desprinseseră din umbre. 
Nu le simţise, nu le auzise... 

Judecând după chipurile şocate ale lui Tharion şi 
Baxian, îşi dădu seama că erau la fel de surprinși ca 
şi el. 

Însă Ruhn, Flynn şi Declan se încruntară de parcă 
i-ar fi recunoscut pe cei care se apropiau de ei. 
Amândoi erau înalţi şi înarmaţi până-n dinţi. Se 
vedea limpede că erau gemeni. 

Gemenii Ucigaşi, despre care le povestise Ruhn, 
care puteau să îţi citească gândurile după bunul lor 
plac. 

Însă nu asta era principala grijă a lui Hunt... Nu 
incă. 

Pentru că între ei, îmbrăcată cu colanţi negri și cu 
un pulover alb, cu părul șaten-deschis acoperindu-i 
fața... Hunt nu avea idee cine era acea femeie Fee. 
Însă era furioasă, ba chiar fierbea de-a dreptul de o 
mânie îndreptată împotriva gărzilor, a regelui şi... 

- Ce naiba?! răbufni Flynn. 

- Sathia? întrebă Declan, cu gura căscată. 


- Se pare..., mormăi Morven în timp ce Gemenii 
Ucigași o târau pe femeia Fee tot înainte, ţinând-o 
strâns de braţe cu încheieturile degetelor, îndeajuns 
de tare încât să îi lase vânătăi, ...că sora ta a cam dat 
de bucluc, Tristan Flynn. 


CAPITOLUL 48 


Bryce nu ştia asupra cui să se concentreze: asupra 
Sathiei Flynn, care se zbârlea, furioasă, în sala 
tronului lui Morven, sau asupra chipului şocat al lui 
Tristan, care încerca să înţeleagă scena ce se derula 
în faţa lor. Bryce optă pentru cea de a doua variantă, 
mai ales că Flynn se răsti la Regele Avallenului: 

- Ce vrei să spui prin bucluc?! 

Morven răspunse: 

- Se pare că numeroase Fee din Valbara simt... că 
urmează o perioadă de agitaţie şi caută adăpost pe 
pământurile mele. 

Umbrele acelea unduitoare i se încolăciră în jurul 
gâtului, al umerilor, părând tulburător de 
amenințătoare. Umbrele regelui și ale Gemenilor 
Ucigași... păreau diferite de cele ale lui Ruhn: mai 
sălbatice, mai rele. Umbrele lui Ruhn erau blânde şi 
tainice precum noaptea, iar ale lor semănau cu 
peşterile întunecate, lipsite de orice rază de lumină. 

- Dacă ai descris locul ăsta ca pe o vacanţă de lux, 
ești pe punctul de a primi câteva recenzii de o stea, 
bombâăni Bryce, făcându-l pe Tharion să 
chicotească. 

Însă ea nu îi zâmbi tritonului. Tocmai adăugase 
un alt conducător aproape atotputernic pe lista lor 
de inamici. Nu voia să îi vorbească lui Tharion în 
clipa aceea. Iar el se opri rapid din chicotit, ştiind că 
Bryce era departe de a fi fericită. 


Aşa că ea îl privi pur şi simplu pe Flynn, care 
pentru prima dată în viaţă, poate, era al naibii de 
serios. 

- Lasă-mă să ghicesc: părinţii mei au dat fuga 
încoace, îi spuse el Regelui Cerb cu o voce plină de 
dispreţ, după care îşi roti privirea prin sală și 
adăugă: Unde e tatăl meu cel brav? Și toți ceilalți, 
dacă tot veni vorba? 

Chipul lui Morven părea cioplit în piatră. 

- Câtorva dintre ei li s-a permis să intre. Însă cei 
mai mulți au fost trimiși înapoi la Lunathion. Dar, 
desigur, cei care rămân aici au de plătit un preţ. 

Flynn se întoarse lent spre sora lui. 

- Ce i-ai promis? întrebă el cu glasul plin de furie 
şi de o urmă de teamă, dar fără să se năpustească 
asupra ei sau asupra gemenilor care o ţineau. 

Bryce îi măsură din priviri şi văzu că amândoi 
deja îi zâmbeau. Și apoi, în adâncul minţii ei, două 
umbre întunecate, îngemănate, mârâiră, pregătindu- 
se să atace... 

Bryce le incineră cu un zid mental de lumină 
stelară. 

Gemenii șuierară, iar unul dintre ei clipi, de parcă 
lumina cu pricina l-ar fi orbit fizic. Bryce rânji şi 
menţinu zidul acela strălucitor în mintea ei. O clipă 
mai târziu, cineva bătu politicos în el, iar Bryce auzi 
în minte vocea lui Ruhn: 

Ține zidul ridicat. Orice ar fi. 

Aruncându-le priviri tăioase gemenilor, Bryce 
răspunse: 

Spune-le lui Hunt şi celorlalţi să ridice și ei un zid! 

Am făcut-o deja! o linişti Ruhn. Ar trebui să vezi 
fulgerul din jurul minţii lui Athalar. Le-a făcut 
sondele scrum! 

Bleah! Nu spune sonde! 

Ruhn pufni, iar prezența lui se estompă în mintea 
ei chiar în clipa în care Morven adăugă: 

- Sathia nu mi-a promis nimic. De fapt, a refuzat 
să plătească prețul cerut. Unul generos, de altfel: să 


aleagă între bărbaţii de lângă ea. Și, întrucât 
singurul merit pe care îl are aici o femeie constă în 
copiii pe care ar putea să îi aducă pe lume în 
Avallen, nu văd de ce sora ta ar trebui să mai 
rămână în acest refugiu. 

Dură o clipă până când Bryce pricepu spusele 
regelui. 

- Scuză-mă, spuse ea, privind când la chipul 
drăguţ și furios al Sathiei, când la Regele Cerb şi la 
umbrele lui sălbatice, dar, ca să fim înțeleşi: vrei să 
zici că oricărei femei care caută refugiu aici i se cere 
să se căsătorească? 

- Ar fi riscant ca o grămadă femei necăsătorite să 
zburde pe aici fără o rudă de sex masculin sau fără 
un soț, răspunse Morven, curățând o pată invizibilă 
de pe pantalonii lui negri ca noaptea. 

- Da, spuse Bryce, doar zeii știu ce s-ar întâmpla 
dacă noi, femeile, am fi nesupravegheate. Anarhie 
desăvârșită. Orașele s-ar prăbusși. 

Însă Flynn îi spuse lui Morven: 

- Atunci, aduceţi-i aici pe fraţii şi pe soţii lor! 

Bryce se încruntă la el, dar Morven răspunse: 

- Nu am nevoie de mai mulți bărbaţi pe pământul 
acesta. 

Bryce scrâşni din dinţi atât de tare, încât o duru. 
lată cine era bărbatul care convenise cu Regele 
Toamnei ca ea şi Cormac să se căsătorească, pentru 
a aduce un aport de putere şi de demnitate spiţei 
regale a Feelor. Individul ăsta se gândea doar la 
procreare. 

Flynn întrebă: 

- Şi părinţii mei? 

Morven pufni. 

- Le-am îngăduit lordului și lui Lady Hawthorne 
să rămână aici, întrucât legăturile noastre datează 
încă de pe vremea Primelor Războaie. Momentan 
locuiesc în nord, în cabana mea particulară de 
vânătoare. 


- Atunci, trimite-o pe Sathia la tatăl meu! se răsti 
Flynn. 

- Nu o va face, spuse Sathia în cele din urmă, iar 
Bryce observă că, deşi vocea de Fee îi era suavă și 
vădea o ființă cultivată, avea o fermitate ca de oțel. 
Fie că mă căsătoresc aici, fie că mă întorc la 
Lunathion! 

- Atunci întoarce-te! îi porunci Flynn surorii lui. 

Sathia clătină încet din cap. 

- Locul acela nu mai e unul sigur. 

- Ai vila ta comodă, spuse Ruhn cu o asprime 
neobișnuită în voce. Vei fi în regulă. 

Sathia clătină din nou din cap şi se uită lung la 
fratele ei. 

- Din cauza ta locul acela nu mai e unul sigur. 

- Poftim?! izbucni Flynn. 

- S-a dus vestea, spuse Morven de pe tronul lui 
făurit din coarne și din umbre, că l-ai ajutat pe 
ăsta..., mormăi el, dând din cap spre Ruhn, ...să 
evadeze. Împreună cu alți doi inamici ai imperiului! 
exclamă, aruncându-le o privire rece lui Baxian şi 
lui Hunt, care, la rândul lor, se încruntară la el, 
cumplit de ameninţători. Toţi cei din familia 
Hawthorne sunt acum căutaţi de Asteri, ca să fie 
interogați! 

- Vor să ne ucidă ca să te pedepsească pe tine! 
răbufni Sathia, arătând acuzator cu degetul spre 
Flynn. Am fost avertizaţi că Legiunea 33 venea să ne 
aresteze și a trebuit să plecăm în toiul nopții. 
Hainele de pe mine sunt singurele pe care le am. 

- Ce sacrificiu din partea ta! o şicană Flynn, însă 
Bryce îi observă vinovăția din privire. 

Declan își scosese deja telefonul, fără îndoială ca 
să vadă cum o duceau familia lui şi Marc... 

- Din pricina ceţii, nu există semnal aici, îi spuse 
Sathia lui Declan. 

El păli la față, bombănind: 

- Am uitat. 

Însă Sathia adăugă în şoaptă: 


- l-am sunat pe părinţii tăi înainte să plecăm. Au 
spus că vor lua legătura și cu iubitul tău. 

Flynn o privi cu gura căscată, însă Declan îi 
mulțumi cu o înclinare scurtă din cap. 

- Ce e? întrebă Sathia, încruntându-se la fratele 
ei. Crezi că sunt chiar atât de monstruoasă? 

Flynn îi aruncă un nou zâmbet dispreţuitor în 
semn că da, iar Bryce interveni, voind să îi 
scutească pe ceilalți de cearta celor doi. 

- În regulă, îi spuse ea lui Morven, deci insiști ca 
sora lui Flynn să se căsătorească cu unul dintre... 
ciudaţii ăştia? 

Arătă spre Gemenii Ucigaşi, care o ţineau pe 
Sathia, şi se asigură că zidul acela mental de lumină 
stelară continua să rămână intact. Nu avea de gând 
să le permită celor doi să îi pătrundă în minte. 

- Seamus şi Duncan sunt verii tăi şi lorzi ai 
Feelor! se răsti Morven la Bryce. Li te vei adresa cu 
respect, aşa cum se cuvine din partea unei femei! 

O, pe toți zeii! 

- Nu mi-ai răspuns la întrebare, spuse ea, arătând 
spre Sathia, care părea de-a dreptul intrată în 
panică. Intenţionezi să o forțezi să se căsătorească, 
sau o vei deporta, ca să fie ucisă de Asteri? 

Morven răsuci o umbră în jurul degetului său 
prelung şi lat. 

- Tatăl ei a fost de acord că este în interesul ei să 
se căsătorească. Şi a mai fost de acord ca, în cazul în 
care refuză, să fie trimisă înapoi la Lunathion, 
răspunse el, strângând din pumn şi zdrobind 
umbra. Refuză de prea multă vreme orice bărbat pe 
care taică-său i l-a propus drept soț. Răbdarea lui a 
ajuns la capăt şi m-a implorat să mă ocup eu de 
această chestiune. 

- Tatăl Anului, mârâi Baxian în spatele ei. 

Bryce încuviinţă cu un mormăit. 

Sathia spuse, cu o răceală impresionantă: 

- Am dreptul să refuz orice pretendent care îmi 
este prezentat. 


Morven o privi cu dezgust. 

- Da, fătucă! Așa cum este dreptul tatălui tău să te 
dezmoştenească pentru că nu ţi-ai făcut datoria de a 
duce mai departe spița neamului vostru. 

Bryce bombăni: 

- Aşadar, ce sens are să le oferiţi femeilor dreptul 
de a refuza, dacă le pedepsiți pentru asta? 

- Nu e problema noastră, mârâi Flynn, până și 
Ruhn întorcându-se spre el, şocat. Nu am venit aici 
ca să ne ocupăm de asta. 

- Aşadar, nu aţi venit aici ca să cereţi azil? întrebă 
Morven, sprijinindu-și bărbia în pumn. 

- Nu, mârâi Hunt, înaintând şi înfoindu-şi uşor 
aripile. Nu de asta am venit. 

Îi aruncă o privire lui Bryce, făcându-i semn să 
înainteze. 

La rândul ei, Bryce îl privi pe Ruhn, dându-i de 
înțeles că aveau să se ocupe mai târziu de problema 
legată de Sathia, iar apoi îşi alungă grija aceea din 
minte, îşi ridică bărbia și se duse lângă Hunt. 

- Am venit ca să accesez Arhivele din Avallen și 
Peștera Prinţilor, spuse ea. 

- Acces respins! exclamă Morven. 

- M-ai înţeles greșit, spuse Bryce pe tonul acela 
care nu lăsa loc nici unei replici. Nu îţi ceream 
permisiunea, declară ea, iar steaua de pe piept 
începu să îi strălucească, iluminându-i tricoul şi 
hanoracul. Ca Prinţesă Născută din Stele, am acces 
la orice parte a Avallenului! 

- Eu hotărăsc cine este demn să intre pe tărâmul 
meu! se răsti Morven. 

- Lumina stelară spune altceva, îl înfruntă Bryce, 
scoțând din teacă Sabia Stelară și pumnalul. La fel şi 
ele! 

De parcă tecile lor le-ar fi limitat mai înainte 
puterea, armele de metal îi vibrau acum în palmă și 
în sus, pe brațe, atrăgându-se reciproc cu atâta 
violenţă, încât ea trebui să își folosească toată forța 
ca să le țină separate. 


Morven păli. Până şi umbrele lui se traseră 
îndărăt. 

- Ce ţii în mâna stângă? întrebă el. 

Până şi Gemenii Ucigaşi și Sathia o priveau pe 
Bryce cu ochi mari, de parcă nu și-ar fi putut lua 
privirea de la ea. 

- O împlinire pe cinste a unei profeții, răspunse 
ea, sperând din tot sufletul că reușea să ascundă 
faptul că brațele îi tremurau din pricina efortului de 
a ţine armele separate, din pricina faptului că ignora 
acel instinct care o îndemna să le împreuneze, nu să 
le ţină departe una de cealaltă. 

- De unde ai pumnalul? șuieră Morven. 

- Deci, ştii ce e? întrebă Bryce, la rândul ei. 

- Da! îi răspunse el, furios. Îi simt puterea! 

- Ei bine, atunci îmi va fi mai uşor, jubilă Bryce, 
vârând ambele arme înapoi în teci şi, din fericire, 
atracția lor se estompă. Acum am mai puţine de 
explicat, adăugă ea, dând din cap spre Morven, iar 
acesta se încruntă. Voi intra în locurile care mă 
interesează și apoi voi ieși din ele cât ai zice peşte! 

Umbrele lui Morven reveniră, întunecând atât de 
tare aerul din spatele tronului, încât acum regele 
lăsa impresia că şedea în fața unui vid. 

- Femeilor le este interzis să intre în Arhivele din 
Avallen şi în Peştera Prinţilor. 

- Nu îmi prea pasă de asta, îl înfruntă Bryce. 

- Ne calci în picioare tradiţiile sacre! 

- Ar fi cazul să ignori o astfel de regulă. 

Morven, ale cărui nări se umflară ușor, trecu la 
amenințări: 

- Fătucă, țin să îți amintesc că, la un cuvânt din 
partea mea, Asterii te vor înhăța! 

- Pentru asta, ar trebui să deschizi mai întâi zidul 
de ceață, ripostă Bryce. Și s-ar părea că te-ai străduit 
din răsputeri să nu o faci... Şi să nu le oferi un 
motiv pentru care să vină aici. 

- Te pot da afară gărzile mele! 


Bryce arătă spre Hunt, iar apoi spre Baxian şi spre 
ceilalți. 

- Gărzile mele s-ar putea să le îngreuneze sarcina. 

- E regatul meu... 

- Nu contest asta. Vreau doar să arunc o privire 
prin arhivele voastre. Câteva zile doar, după care 
vom pleca de pe capul tău, spuse ea, scoțând din 
buzunarul hanoracului carnețelul Regelui Toamnei. 
Ba chiar voi îndulci învoiala: iată jurnalul particular 
al tatălui meu. Ei bine, cel mai recent, cel puțin. 
Toate uneltirile pe care le pune la cale în momentul 
de faţă, notate pe hârtie. Cam prostesc din partea 
lui, dacă mă întrebi pe mine. Dragă jurnalule, astăzi 
am făcut o listă cu toți dușmanii mei și cu modurile 
în care plănuiesc să îi ucid. E atât de greu să fii rege... 
Aș vrea să fi avut vreun prieten. 

Ea rânji la vederea lui Morven, care, cu ochii 
mijiți, sorbea deja din priviri carneţelul cu coperţi 
de piele. Îi arătă prima pagină, pe care se vedea 
scrisul de neconfundat al tatălui ei. Cu siguranță că 
Morven îl cunoștea bine, întrucât cei doi ticăloşi 
comunicau preponderent prin scrisori aşternute pe 
hârtie, din moment ce în Avallen nu existau 
calculatoare. 

- Dacă ne laşi să rămânem, din clipa în care 
plecăm de aici, carneţelul e al tău! 

Morven bătu darabana cu degetele pe brațul 
tronului. Peștele muşcase momeala. 

În cele din urmă, umbrele regelui se mai 
luminară, iar el spuse: 

- Prezența voastră aici poate să abată mânia 
Asterilor asupra mea. 

Bryce căzu pe gânduri, iar apoi spuse: 

- Ei bine, s-ar părea că nu ai nici o problemă să 
adăpostești fugari dacă i-ai primit pe părinţii lui 
Flynn. 

Regele se încruntă la ea, cu ochii plini de un 
întuneric infernal. 

Bryce continuă: 


- Vreau să spun că, dându-ne pe mâna Asterilor, 
ai putea, probabil, să te revanşezi pentru dezonoarea 
pe care ţi-a adus-o Cormac... Dar dacă ne vei preda 
lor, probabil că va trebui să faci acelaşi lucru şi cu 
părinţii lui Flynn şi cu ceilalți nobili. Şi mă îndoiesc 
că poporul tău va fi încântat dacă vei trăda nişte 
nobili fandosiţi. Eşti într-o grea încurcătură, nu-i 
aşa? conchise ea, încrucișându-și braţele. 

Morven bătu cu cizma în podea. 

- E foarte greu să încerci să păcăleşti ambele 
tabere, nu-i aşa? întrebă Bryce pe un ton 
compătimitor. 

- Nu păcălesc nici o tabără! răspunse Morven. Le 
sunt loial Asterilor! 

- Atunci, fă să se risipească ceața și invită-i aici, la 
o gustare! 

Morven păstră o tăcere grăitoare. 

Bryce surâse. 

- M-am gândit eu! exclamă ea, dând din cap spre 
Sathia. Încă ceva: sora lui Flynn nu se căsătoreşte cu 
nimeni şi vine cu noi. 

Sathia, rămasă cu gura căscată, se uită lung la 
Bryce, dar aceasta din urmă îi aruncă o privire în 
semn de avertizare. Ea o văzuse pe Sathia Flynn 
doar de la distanţă, la petreceri. De obicei, părul 
tinerei era vopsit în diverse nuanţe lucioase de 
şaten-închis sau de blond. Acum, părul ei avea o 
nuanță obișnuită de şaten-deschis, aceasta fiind, 
probabil, culoarea lui naturală. Era ca şi cum Bryce 
ar fi întrezărit-o pe femeia reală, care se ascundea în 
profunzimile fiinţei Sathiei. 

- Nu pot să permit una ca asta, spuse Morven. E 
necăsătorită. 

- Fratele ei e aici, replică Bryce, dând din cap spre 
Flynn. Deşi e un petrecăreț iresponsabil, măcar are 
organele care contează pentru tine! 

Flynn se încruntă, însă Dec îi trase un cot 
îndeajuns de tare ca acesta să facă un pas în faţă și 
să spună, bâlbâindu-se ușor: 


- Îmi voi asuma răspunderea... pentru Sathia. 

Sora lui se zburli ca o pisică furioasă, dar nu spuse 
NIMIC. 

- Nu! răspunse Morven, iar o umbră, o fărâmă 
inertă și plictisită de magie, i se înfăşură în jurul 
încheieturii mâinii, ca o brățară. Eşti un însoțitor 
nepotrivit, lucru pe care l-ai demonstrat de 
nenumărate ori! 

Hunt îi aruncă o privire lui Bryce, iar ea știu la ce 
se gândea. O clipă mai târziu, Ruhn îi spuse acelaşi 
lucru, în gând: 

Deși mă doare să o spun... s-ar putea să fie nevoie 
să renunțăm la treaba asta. Sathia e sora lui Flynn şi 
toate cele, dar nu are legătură cu lupta noastră. 

Bryce clătină discret din cap. 

Chiar vrei să o lași la mila lui Morven? 

Crede-mă, Bryce, Sathia se descurcă și singură. 

Însă Bryce îi aruncă o ocheadă Lidiei, care privise 
toată scena cu o concentrare rece, clară, rămânând 
întru totul tăcută, în felul acela al ei care îi făcea pe 
ceilalți să uite că se afla de față. Se părea că nici 
măcar Morven nu observase până în clipa aceea că 
Lidia se afla în sala tronului, fiindcă acum mârâi 
uşor, surprins. 

Totuşi, Căprioara o privi pe Bryce în ochi, iar 
aceasta din urmă încercă să o întrebe din priviri: 

Tu ce ai face? 

Lidia păru să înţeleagă, fiindcă șopti: 

- Pentru mine n-a luptat nimeni niciodată. 

Atât îi trebui lui Bryce. 

Ea adună putere în steaua de pe piept şi dădu să 
spună ceva, dar, din spatele lor, Tharion spuse: 

- Mă voi căsători eu cu Sathia. 


Hypaxia avu nevoie de şapte ore, şapte minute şi 
şapte secunde ca să o readucă la viaţă pe Sigrid. 

În tot timpul în care Hypaxia stătuse deasupra 
cadavrului şi recitase incantaţii, Ithan abia dacă se 
mișcase de pe taburet, iar Jesiba plecase, se întorsese 


aducându-și laptopul şi lucrase o parte din timp. Ba 
chiar îi oferise ceva de mâncare lui Ithan, dar el 
refuzase. 

Nu avea poftă de mâncare. Dacă magia Hypaxiei 
nu funcționa... 

Fosta regină vrăjitoare, care răgușise deja, se opri 
brusc din incantații. 

- Eu... 

Ithan nu reușise să privească în timp ce ea îi 
cususe capul la loc lui Sigrid, ci se mulțumise să se 
uite în altă parte, întorcându-șşi ochii spre cadavru 
doar după ce Hypaxia îşi isprăvise treaba şi îl 
acoperise din nou cu cearşaful. 

Hypaxia se trase în spate, împleticindu-se. Ithan 
sări în picioare şi o prinse în brațe. 

- Ce ai făcut? întrebă Jesiba, închizând iute 
laptopul. 

Ithan o ajută pe Hypaxia să se ţină pe picioare, iar 
fosta regină vrăjitoare începu să se uite când la el, 
când la Jesiba, neajutorată şi... îngrozită. Cu coada 
ochiului, Ithan văzu ceva alb mişcându-se. 

Se întoarse în clipa în care cadavrul de pe masă se 
ridică în capul oaselor. Cearşaful căzu, dând la 
iveală chipul cenușiu al lui Sigrid, cu ochii închiși. 
Ithan văzu linia neregulată de cusături groase şi 
necruțătoare de pe gâtul ei. Încă era îmbrăcată cu 
vechile ei haine, țepene de la sângele întărit. 

Cusăturile pocniră în momentul în care Sigrid îşi 
întoarse capul. 

Dar pieptul... nu i se umfla şi nici nu i se 
dezumfla. Nu respira. 

Sigrid deschise ochii. Erau de un verde acid, 
arzător. 

- Secerătoare, șopti Jesiba. 


CAPITOLUL 49 


- Ketos, vorbesc serios, e îngrozitoare, mârâi 
Flynn la Tharion, în umbra coloanelor care 
mărgineau o parte a sălii tronului și care, din 
fericire, erau umbre normale, nu dintr-acelea 
îngrozitoare, pe care le controla Regele Feelor. E o 
idee groaznică! Sathia îţi va distruge viaţa! 

- Viaţa mea e deja distrusă, răspunse 'Iharion, cu 
vocea la fel de pustie precum felul în care se simţea. 
Dacă supraviețuim, putem să divorțăm. 

- Feele nu divorţează, îl lămuri Flynn, apucându-l 
strâns de braţ. Pentru ele, căsnicia e literalmente 
până la moarte. 

- Ei bine, eu nu sunt Fee... 

- Dar Sathia e. Dacă divorțezi de ea, nu va mai 
avea nici o șansă să se recăsătorească vreodată. Va fi 
considerată întinată. După prima căsnicie, singurele 
căi de scăpare sunt moartea sau văduvia. O văduvă 
se poate recăsători, dar o femeie divorțată... nici 
vorbă! Asta ar însemna ca respectiva Fee să ajungă 
persona non grata. 

În partea cealaltă a sălii, Declan și Ruhn vorbeau 
în şoaptă cu Sathia. Probabil că purtau aceeași 
conversaţie. 

Morven stătea pe tron, încruntat, flancat de 
gemenii cei monstruoși, iar umbrele roiau în juru-i 
precum un roi de aspide şuierătoare. În clipa care 
sosiseră gemenii, Iharion simţise cum spre mintea 
lui se furişaseră nişte umbre alunecoase. Instinctiv, 
înălțase în calea lor un râu cu apă învolburată, 
creând un șanț mental în jurul lui. Nu fusese pe 
deplin conștient de ceea ce făcea, dar funcţionase. 
Umbrele se înecaseră. 

Asta îi uşurase luarea unei decizii. Şi aşa fusese 
destul de greu să fie forțat să suporte prezenţa 
Gemenilor Ucigași, să ia în calcul căsătoria cu 
cineva care putea să citească în mintea altora... 

Tharion îi spuse lui Flynn: 

- Sora ta ar fi o paria doar printre Fee. Indivizii 
obișnuiți nu vor avea o problemă în privinţa 


divorțului. 

Flynn nu bătu deloc în retragere, ci îşi arătă colții. 

- E fiica lordului Hawthorne! Va dori mereu să se 
căsătorească în rândul Feelor. 

- Mi-a acceptat oferta. 

Cu cel mai șoptit şi sec da pe care tritonul îl auzise 
vreodată, dar fusese, totuşi, o acceptare clară. 

Flynn răbufni: 

- Pentru că e disperată şi speriată! Crezi că starea 
asta de spirit e potrivită pentru a lua o decizie în 
cunoștință de cauză? 

Tharion îl privi drept în ochi. 

- Nu văd pe nimeni altcineva care să încerce să o 
ajute. 

Flynn mârâi: 

- Uite ce e, Sathia e răsfăţată, mărginită și rea ca 
un șarpe, dar e sora mea mai mică. 

- Atunci, găseşte tu o soluţie care să o scoată din 
încurcătură şi care să nu implice moartea ei! 

Flynn se încruntă, iar Tharion îi răspunse cu 
aceeaşi monedă. 

De cealaltă parte a încăperii, Sathia își croi drum 
pe lângă Dec și Ruhn şi veni valvârtej la Flynn și la 
Tharion. Era scundă, însă avea o prestanţă care 
domina încăperea. Îl privi pe Tharion cu ochii ei 
închiși la culoare, scăpărători. 

- Deci, o facem? 

Tonul acela liniștit şi sec dispăruse cu totul. 

Bryce, Athalar şi Baxian priveau din capătul opus 
al sălii, iar Căprioara, de la câţiva pași depărtare de 
ei. 

Nici unul dintre oaspeţii lui Morven nu se 
așteptase ca ziua să decurgă astfel, începând cu 
faptul că Tharion îi scăpase din gheare Reginei 
Oceanului şi culminând cu spectacolul acela de doi 
bani. Dar dacă ar fi fost Lesia în locul lui Sathiei, 
tritonul ar fi vrut ca cineva să intervină ca să o ajute, 
fie el un soldat dezertor sau nu. 

Așa că Tharion îi spuse Sathiei: 


- Da. Haide să o facem! 

Morven chemă numaidecât o Preoteasă a 
Cthonei. De parcă ticălosul ar fi încercat să îl facă să 
se dezică în ultimul moment de acţiunea prin care 
încerca să o salveze pe Sathia. 

Totuşi, după nici cinci minute, Tharion se trezi cu 
o soţie. 


- Tu, mârâi Sigrid la Ithan, vocea ei răgușită fiind 
redusă la o şoaptă. 

Ithan încremeni de groază. 

- Ce s-a întâmplat?! îi strigă Jesiba Hypaxiei, care 
încă se agăța de lthan, acesta retrăgându-se, la 
rândul lui, spre ușă. 

Însă Sigrid fu cea care îi răspunse, în timp ce îşi 
mişcă gâtul, rupându-şi şi mai multe copci şi dând 
la iveală, astfel, o cicatrice crâncenă: 

- Am ajuns la o ușă. Ea a vrut să mergem într-o 
direcţie, spuse lupoaica, zâmbind schimonosit, iar 
cu am apucat-o în cealaltă. 

Hypaxia clătină din cap, înnebunită. 

- Nu a vrut să vină, mi-a alunecat printre 
degete... 

Parcă venind de nicăieri, o voce rece şi 
înfricoşătoare răsună în încăpere: 

- Nu aveam cum să las să îmi scape un astfel de 
premiu! 

Până şi Jesiba se ridică în picioare atunci când 
Regele din Adâncuri apăru în pragul morgii. 

La fel ca în noaptea echinocţiului de toamnă, era 
îmbrăcat în veșminte închise la culoare şi 
zdrenţuite, ce pluteau, umflate de o  briză 
fantomatică. 

- Nu aveai nici un drept! îl provocă Hypaxia, 
trecând pe lângă Ithan, ale cărui simţuri se ascuţiră 
în prezenţa înfiorătorului Rege din Adâncuri şi a 
puterii lui eterne. Nu aveai dreptul să o 
transformi... 

Fl rămase în prag, parcă plutind prin aer. 


- Nu sunt eu stăpânul morţilor? Ea nu avea 
Trecerea făcută, adăugă el. Sufletul putea să îi fie 
revendicat de oricine. Tu i-ai oferit o opţiune, 
vrăjitoareo! Eu i-am oferit alta. 

Regele îi făcu semn lui Sigrid, care se dădu jos de 
pe masă de parcă ar fi fost vie. De parcă n-ar fi 
murit niciodată. Dacă n-ar fi fost ochii de un verde 
acid şi cicatricile, poate că Ithan chiar ar fi crezut 
asta. 

O Fendyr era Secerătoare. Pe jumătate în viaţă, un 
cadavru ambulant... 

Era un sacrilegiu. O ruşine. 

Și era numai vina lui. 

- Care e alegerea mai atrăgătoare? întrebă, dus pe 
gânduri, Regele din Adâncuri, în timp ce Sigrid îl 
luă de mână. Să fi fost adusă la viaţă de tine, 
Hypaxia, să fi fost sub comanda, sclava ta... sau să 
fie liberă? 

- Ba să fie servitoarea ta! îl corectă Hypaxia pe un 
ton impresionant de hotărât. 

- Mai bine a mea decât a ta, răspunse Regele din 
Adâncuri, iar apoi dădu din cap spre Ithan și îi 
spuse: Tinere Holstrom, îți sunt recunoscător! Poate 
că sufletul ei ar fi plutit în derivă pentru totdeauna. 
Acum se află pe mâini bune. 

- Ce ai de gând să faci? îndrăzni să întrebe Ithan. 

Regele din Adâncuri se uită la Sigrid şi zâmbi, 
dându-și la iveală dinţii prea mari, maronii. 

- Vino, animalul meu de companie! Ai multe de 
învăţat. 

Însă Sigrid se întoarse spre Ithan, care fu mai 
scârbit de sine ca niciodată în clipa în care ea îi 
spuse cu vocea aceea răgușită, de Secerătoare: 

- M-ai ucis! 

- Îmi pare rău! spuse el, deși cuvintele nu puteau 
să îi exprime regretul întru totul. 

Nici nu aveau să o facă vreodată. 

- Nu voi uita asta! 


Nici el. Toată viaţa. O privi drept în ochi, urând 
culoarea lor verde ca acidul şi faptul că arătau atât 
de lipsiţi de viaţă... 

Era vina lui. El o dăduse în bară. El provocase 
catastrofa asta desăvârșită. 

- Vom vorbi curând, îi spuse Regele din Adâncuri 
Jesibei, cuvintele lui sunând mai degrabă ca un 
avertisment decât ca o invitaţie. 

Înainte ca Jesiba să apuce să răspundă, Regele din 
Adâncuri şi Sigrid dispărură într-un vârtej 
întunecat de vânt. 

Doar după ce resturile umbrelor lui dispărură din 
morgă, Jesiba spuse: 

- Ce dezastru! 

Hypaxia îşi privea mâinile, de parcă ar fi încercat 
să îşi dea seama unde greşise. 

Ithan nu putu să îşi stăpânească tremurul care îl 
cuprinse din cap până în picioare, până în oase. 

— Găseşte o soluţie! 

Hypaxia nu își ridică privirea. 

Ithan mârâi, cu inima bătându-i atât de repede, 
încât avu impresia că urma să verse: 

- Găseşte o soluție. 

Jesiba plescăi din limbă. 

- Ce a fost, a fost, căţeluş! 

- Nu accept asta! strigă Ithan, arătându-şi dinţii şi 
făcând semn spre Hypaxia. Desfă ce ai făcut! 

Fosta regină vrăjitoare îşi ridică lent ochii spre el. 
Sumbri, rugători, obosiţi. 

- Ithan... 

- GĂSEȘTE O SOLUȚIE! răcni lthan, iar 
instrumentele  necromantice ale  vrăjitoarei 
zăngăniră, dar lui nu îi păsa, nimic nu mai conta în 
afară de necazul peste care dăduse. REPAR-O! urlă 
el din nou, întorcându-se spre Jesiba. Ştiai că se va 
întâmpla asta? întrebă, cu vocea întretăiată. 

O, pe toţi zeii, ce făcuse? Ce naiba făcuse?! 

Jesiba îl privi ţintă. 


- Nu. lar dacă îmi mai vorbeşti vreodată pe tonul 
asta... 

- S-ar putea să existe o cale, şopti Hypaxia. 

Până şi Jesiba amuţi și se întoarse, odată cu Ithan, 
spre fosta regină vrăjitoare. 

- După ce morții trec pragul Împărăției 
Secerătorilor..., spuse Hypaxia privindu-l pe Ithan 
în ochi, iar durerea i se preschimbă în hotărâre 
pură, ...necromanţia poate să îi conducă spre acel 
prag, dar poate să îi şi tragă înapoi. 

- Cum? întrebă Jesiba. 

Ithan abia dacă mai putea să respire. 

- Avem nevoie de o Pasăre a Tunetului. 

- Nu a mai rămas nici una! strigă Jesiba, 
azvârlindu-şi mâinile în aer. 

- Sofie Renast a fost o Pasăre a Tunetului, spuse 
Ithan, vorbind mai mult cu sine însuşi decât cu cele 
două femei. Am crezut că era posibil ca şi fratele ei 
să fi fost una, dar... 

- Sofie Renast a murit, spuse Jesiba. 

- Unde e corpul ei? întrebă Hypaxia, iar cuvintele 
îi răsunară ca un clopot funebru în cuprinsul 
morgii. 

Jesiba pricepu înaintea lui Ithan. 

- După dezastrul de mai înainte, spuse ea, 
arătând spre masa pe care zăcuse Sigrid până de 
curând şi spre cearșaful căzut pe podea, chiar vrei să 
încerci să învii din nou mortii? 

- Sofie e moartă de prea mult timp ca să o învie, 
spuse Ithan, cu stomacul cuprins de o senzaţie de 
greață. 

ȘI, deşi nu o spuse cu voce tare, era de acord cu 
Roga în ceea ce privea palmaresul Hypaxiei. 

- Dacă nu i s-a făcut Trecerea, atunci magia ar 
trebui să funcţioneze, deşi starea de descompunere 
a trupului ei ar trebui să fie una... înfiorătoare, 
răspunse Hypaxia, plimbându-se încolo şi încoace 
prin încăpere. Ar trebui să mai aibă suficient fulger 
în vene ca să creeze o punte între viaţă şi moarte. 


Cândva, Păsările Tunetului puteau să îi ajute pe 
necromanți, puteau să îşi folosească fulgerul ca să 
țină sufletele morţilor. Ba puteau chiar să își 
imprime puterea asupra obiectelor obișnuite, ca, de 
pildă, asupra armelor, conferindu-le acestora 
proprietăți magice... 

- Şi crezi că Sofie ar putea să anuleze cumva 
transformarea lui Sigrid în Secerătoare? întrebă 
Ithan. 

- Cred că fulgerul lui Sofie ar putea să tragă 
sufletul lui Sigrid înapoi la viață și să îi dea ocazia să 
facă din nou alegerea respectivă, răspunse Hypaxia. 
E posibil ca, petrecându-și câteva zile ca 
Secerătoare, Sigrid să se răzgândească. 

Se făcu liniște. Ithan se uită la Jesiba, însă 
vrăjitoarea tăcu, de parcă ar fi cântărit fiecare cuvânt 
al Hypaxiei. 

Ithan înghiţi în sec. 

- Va funcţiona? 

- S-ar putea, șopti Jesiba, privind-o ţintă pe 
Hypaxia. 

- Dar unde se află cadavrul ei? insistă than. 
Ultima dată am auzit de la prietenii mei că se afla pe 
nava Reginei Oceanului. Se prea poate să i se fi făcut 
vânt de multă vreme prin ecluza pneumatică... 

- Dă-mi treizeci de minute, spuse Jesiba, iar apoi 
ieşi din cameră fără să aştepte un răspuns. 


Ithan nu avea ce să facă, decât să aştepte. Nu avea 
chef să facă nimic, decât să stea la birou şi să îşi 
privească mâinile. 

Nenorocitele lui de mâini, pătate de sânge. 

Încercase să o salveze pe Sigrid de Astronom şi 
reuşise doar să o ucidă. Şi apoi să îi transforme 
cadavrul în Secerător. Fiecare alegere pe care o 
făcuse îi dusese pe amândoi din rău în mai rău, 
până la o adevărată catastrofă. 

Trebuia să rezolve lucrurile. Să repare totul. 


Exact treizeci de minute mai târziu, Jesiba intră în 
pas vioi pe uşile metalice ale morgii. 

- Ei bine, a fost nevoie de mai multe mite decât 
mi-aş fi dorit să dau, însă am vești bune şi veşti 
proaste, spuse ca. 

- Cele bune mai întâi! o rugă Ithan, ridicându-şi 
privirea, în sfârşit, de la mâinile lui. 

În tot acest timp, Hypaxia stătuse pe celălalt scaun 
de la birou, tăcută şi gânditoare. 

- Ştiu unde se află corpul lui Sofie, spuse Jesiba. 

- Şi veştile rele? întrebă Hypaxia în șoaptă. 

Jesiba îi privi ţintă cu ochii ei cenușii, scânteietori. 

- Se află în Avallen. La Regele Cerb. 


CAPITOLUL 50 


Ruhn nu avea idee cum de reuşise Bryce să nu îl 
ucidă pe Morven. Sincer vorbind, nu ştia cum de nu 
îl ucisese nici el. 

Dar se apucară numaidecât de treabă. 

Deși, aparent, Bryce se afla în echipa Peşteri, ea 
insistă ca mai întâi să verifice şi arhivele împreună 
cu ei — preț de câteva ore, cel puţin. 

Arhivele din Avallen erau impunătoare şi vaste, 
aşa cum şi le amintea Ruhn de la ultima şi singura 
vizită pe care o făcuse pe insulă. Ce-i drept, nu i se 
permisese niciodată să intre în clădire, dar, 
judecând după exteriorul ei cenușiu și impunător, 
rivaliza ca dimensiune cu nava Reginei Oceanelor, 
Cuirasatul din Străfund. Un oraş al învățăturii, 
încuiat în spatele ușilor de plumb. 

Care putea fi accesat doar de spițele regale - de 
bărbaţii de viță regală. 

- Chiar trebuie să muncim? mârâi Flynn, 
scărpinându-se în cap. Nu putem să ne odihnim 


puţin? Locul ăsta îmi dă fiori... Trebuie să mă 
relaxez. 

Athalar îi aruncă o privire tăioasă lui Flynn. 

- Ne dă fiori tuturor! 

- Ba nu! se împotrivi Flynn pe un ton solemn, 
clătinând din cap. V-am spus deja că magia mea 
urăște locul acesta. 

- Ce vrei să spui? întrebă Bryce, întorcându-şi 
capul spre el. 

Flynn ridică din umeri. 

- Pământul pare... putred. De parcă magia mea 
nu ar putea să se agaţe de nimic, nu ar putea să se 
identifice cu nimic. E ciudat. Asta m-a deranjat şi 
prima dată când am fost aici. 

- Da, atunci s-a plâns tot timpul, adeveri Declan, 
alegându-se cu un cot în coaste de la Flynn. 

Dar acesta din urmă dădu din bărbie spre Sathia, 
care se afla la câțiva metri depărtare de el. 

- O simti şi tu, nu-i aşa? 

Strâmbând din gura ei ca un boboc de trandafir, 
sora lui recunoscu: 

- Şi magia mea e neliniștită în  Avallen. 
Afirmațiile fratelui meu nu sunt complet lipsite de 
temei. 

- Ei bine, spuse Bryce, fii tare, Flynn! Cred că un 
bărbat Fee mare şi dur ca tine poate să treacă peste 
asta. Ne vom relaxa diseară. lar mâine ne împărțim 
în echipa Arhive şi echipa Peşteri şi lucrăm cât 
putem de repede, adăugă ea, ridicând o mână spre 
una dintre ușile de plumb, însă fără să o atingă. Şi 
crede-mă că nici eu nu vreau să rămân pe insula 
asta îngrozitoare nici o clipă mai mult decât e 
necesar! 

- De acord, bombăni Athalar, ducându-se lângă 
Bryce. Să găsim ce ne trebuie şi să plecăm naibii de 
aici! 

- Ce căutăm, mai exact? întrebă Sathia. Ştii, 
Bryce, tot ceea ce mi-ai spus despre cealaltă lume 
Fee şi despre tot ce ai aflat... Îmi pare rău, dar am 


nevoie de ceva mai multe instrucțiuni pe care să le 
urmez după ce ajungem în locul în care trebuie să 
lucreze echipa mea. 

Atunci când Flynn ceruse ca Sathia nu vină cu ei, 
Bryce întrebase dacă, din moment ce erau cu toţii 
dușmani cunoscuţi ai Asterilor, mai conta cumva 
dacă încă o persoană afla ceea ce ştiau ei. 

lar Sathia refuzase să fie lăsată singură, în pofida 
siguranței pe care i-o oferea statutul ei de femeie 
căsătorită, care îi dădea acum dreptul de a se mișca 
liber. Ea declarase că nu avea de gând să rămână 
închisă într-o cameră şi să mucezească acolo. Așa că 
se agățase de Bryce, care începuse să îi explice tot ce 
aflase despre Theia şi despre fiicele ei, precum și 
despre istoria Feelor din Midgard și din afara lui. 

De când îşi rostiseră amândoi jurămintele, Sathia 
nu vorbise deloc cu Tharion, ceea ce nu părea să îl 
supere câtuși de puţin pe triton. 

Totul era o nebunie. Însă Ruhn auzise ceea ce îi 
spusese Lidia lui Bryce, cum că nu avusese 
niciodată pe cineva care să lupte pentru ea. Iar astfel 
de vorbe nu îi căzuseră bine deloc. 

Ruhn îndrăzni să arunce o privire spre locul în 
care se afla Lidia. Aceasta privea, dusă pe gânduri, 
intrarea impunătoare a clădirii ce adăpostea 
arhivele. Observase şi el că Morven fusese şocat să o 
vadă în sala tronului. Iar la plecarea lor, Regele Cerb 
păruse să vrea să stea de vorbă cu Căprioara, dar ea 
ieșise din sală înainte ca el să își pună intenţia în 
aplicare. 

Lidia îşi întoarse privirea aurie spre el, iar Ruhn 
ar fi putut să jure că îl străbătuse un val de foc pur... 

Se uită repede în altă parte. 

Sathia o întrebă pe Bryce: 

- Și dacă nu găseşti răspunsurile pe care le cauţi? 

- Atunci, suntem terminaţi, răspunse Bryce fără 
ocolişuri. 

Apoi ea îşi lipi palma de uşile arhivelor. Ruhn 
simţi cum metalul se cutremură. 


Gemând, ușile se deschiseră spre interior, lăsând 
să se vadă doar o masă de întuneric brăzdată de 
lumina soarelui. Ruhn şi Dec se priviră unul pe 
celălalt, cel din urmă ridicând din sprâncene în 
clipa în care văzu cum clădirea se supusese fără pic 
de împotrivire. Însă Bryce intră fără să îşi facă cea 
mai mică problemă, urmată de Athalar și de Baxian. 

- Şi chiar ai de gând să intri în Peştera Prinţilor? o 
întrebă Sathia pe Bryce în timp ce pășeau în spațiul 
acela întunecat. 

- Ştiu că, probabil, prezenţa mea feminină va face 
ca peştera să se prăbușească de indignare, răspunse 
Bryce, a cărei voce răsună pe sub cupola masivă de 
deasupra lor. Dar voi intra, fără îndoială! 

Ruhn chicoti și se uită la cupolă. Era placată cu 
un mozaic făurit din pietre de onix, presărat cu 
bucăţi de opal și cu stele de diamant. Vârful cupolei 
era decorat cu o semilună de sidef pur, care 
strălucea în beznă, straniu de asemănătoare cu 
unghiile ascuţite ale Reginei Oceanului. 

Sathia o ajunse din urmă pe Bryce şi o întrebă în 
şoaptă: 

- Şi... pumnalul pe care îl porţi la şold e chiar 
acel pumnal? 

- Şocant, ştiu, răspunse Bryce. Fata petrecăreață 
care poartă pumnalul pomenit în profeţii... 

- Ba nu, spuse Sathia. Nu la asta mă gândeam. 

Bryce se opri, întorcându-se, iar Ruhn ştiu că 
Athalar asculta cu atenţie fiecare cuvânt al Sathiei şi 
că îi observa fiecare mişcare. 

Sora lui Flynn explică: 

- Mă întrebam ce înseamnă asta. Nu doar în ceea 
ce îi privește pe Asteri şi conflictul vostru cu ei, ci ce 
anume înseamnă pentru Fee. 

- Un mare nimic! pufni Flynn. 

- Ni s-a spus că poporul nostru va fi unit odată cu 
întoarcerea pumnalului, ripostă Sathia pe un ton 
tăios, după care o întrebă pe Bryce, pe un ton mai 


blând: Asta face parte din... planul tău, oricare ar fi 
el? Să unești Feele? 

Bryce, care cerceta minuţios din priviri rândurile 
nesfârșite de rafturi, răspunse cu răceală: 

- Feele nu merită să fie unite. 

Până și Ruhn încremeni. Nu se gândise niciodată 
la ce anume ar fi făcut Bryce dacă ar fi ajuns lider al 
Feelor, dar... 

- Quinlan, haide să ne începem explorarea! spuse 
Athalar, luiând-o pe după umeri. 

- Da, da, bombăni Bryce. Presupun că nu are sens 
să sper că există un catalog digital. În consecinţă... 
cred că va trebui să procedăm în stil clasic, își dădu 
ea cu părerea, arătând cu degetul spre peretele 
ocupat de cataloage doldora de fişe. Căutaţi orice 
mențiune despre sabie şi despre pumnal, orice 
document despre ceţurile care păzesc acest loc, 
despre Pelias şi Helena... Poate că ne-ar fi de folos 
chiar și însemnări legate de zorii istoriei 
Avallenului, fie în timpul Primelor Războaie, fie 
imediat după. 

- Avem... multe de căutat, spuse Flynn. 

- Pun pariu că îţi doreşti să fi învăţat să citeşti! 
spuse Sathia pe un ton vesel, îndreptându-se spre 
cataloage. 

- Ştiu să citesc! o înfruntă Flynn, bosumflându- 
se, iar apoi mormăi: Doar că e plictisitor. 

Ruhn pufni, iar cineva din apropiere făcu la fel. 
Lidia. 

Se priviră din nou, în felul acela, iar Ruhn îi 
spuse, oarecum stânjenit: 

- Ar trebui să ne apucăm de treabă! 

Era posibil să piardă zile întregi răsfoind atât de 
multe cataloage. Mai ales că nu se vedea nici urmă 
de bibliotecar sau de ghid erudit prin preajmă. De 
fapt, întregul loc părea neglijat. Pustiu. La fel și 
castelul, orăşelul şi pământurile. 

Atunci când fusese acolo, cu zeci de ani în urmă, 
totul i se păruse lui Ruhn nespus de misterios şi de 


ciudat: Avallen, faimoasa insulă învăluită în ceaţă. 
Acum se gândea doar la Cormac, care crescuse în 
întunericul şi în liniştea unor astfel de meleaguri. La 
focul lui interior, înăbuşit de locul acela. 

Și totuşi Cormac îşi iubise poporul, voind să facă 
ceea ce era drept faţă de el. Şi față de toți cei de pe 
Midgard. 

Trebuia să existe ceva bun în Avallen, ținând cont 
de faptul că sărmanul Cormac provenise din locul 
acela. Însă Ruhn nu reușea în ruptul capului să își 
dea seama ce anume. 

Feele nu merită să fie unite. 

Cuvintele lui Bryce pluteau în aer, de parcă încă 
reverberau din cupola de deasupra lor. lar Ruhn nu 
ştia de ce, dar pe măsură ce cuvintele se aşezară în 
întuneric... îl întristară. 

După câteva minute încordate, Declan spuse: 

- Ei bine, iată ceva interesant! 

Stătea la cea mai apropiată masă, având un teanc 
de hărți desfăşurat în faţa lui. Una mare, a 
Midgardului, era întinsă deasupra celorlalte. 

Ruhn se îndreptă cu pași mari spre prietenul lui, 
bucuros că i se oferea acel moment de respiro. 

- Ce e? 

Ceilalți îi urmară exemplul, adunându-se în jurul 
mesei. 

Dec arătă spre locul în care se afla Avallenul pe 
harta a cărei hârtie era veche și îngălbenită, în 
pofida vrăjilor de conservare care o protejau. 

- M-am gândit că dacă ne uităm la hărţi vechi, 
am putea să aflăm câteva indicii despre ceață, ştiţi 
voi, să vedem cum o figurau cartografii din vechime 
şi alte amănunte de acelaşi fel. Iar apoi am găsit asta! 

Athalar își frecă ceafa şi spuse: 

- Cu riscul de a fi ridicol, trebuie să te întreb: la ce 
mă uit? 

- Sunt insule aici, răspunse Declan. Zeci de 
insule! 

Ruhn pricepu de îndată cum stătea treaba. 


- Nu ar trebui să existe nici o insulă în jurul 
Avallenului, spuse el. 

Bryce se aplecă mai tare, trecându-şi degetele 
peste desenul care înfățișa arhipelagul. 

- De când datează harta asta? 

- Din timpul Primelor Războaie, răspunse Dec, 
scoțând o altă hartă de la baza teancului. Acesta e 
Midgardul acum. Nu există insule în zona asta, cu 
excepţia celei pe care ne aflăm. 

- Deci..., murmură Baxian. 

- Deci, repetă Dec, enervat, nu e ciudat că au 
existat insule acum cincisprezece mii de ani, iar 
acum au dispărut? 

Tharion îşi drese glasul. 

- Păi, nivelul mării mai creşte... 

Dec le aruncă tuturor o privire nimicitoare şi 
scoase o a treia hartă. 

- lată, harta asta datează de la o sută de ani după 
Primele Războaie. 

Ruhn aruncă o privire. Nu exista nici o insulă. 

De cealaltă parte a mesei, Lidia cerceta din priviri, 
tăcută, diferitele hărți. Îşi ridică privirea spre Ruhn, 
iar inima lui începu să bată mai repede şi sângele îi 
fremătă din pricina apropierii ei... 

- Toate acele insule au dispărut în decurs de o 
sută de ani, murmură Bryce. 

- Imediat după sosirea Asterilor, adăugă Athalar. 

Ruhn îşi întoarse privirea de la Lidia, se uită din 
nou la hărţi și înțelese despre ce era vorba. 

- Ei bine, spuse el, în pofida ceţii, se pare că 
Avallenul a consimţit să îndeplinească cererea 
făcută de Asteri, dezvăluindu-și forma şi linia de 
coastă pentru întocmirea hărților oficiale ale 
imperiului. De ce ar fi ascuns insulele? 

- Nu există insule, şopti Sathia. Cele de pe prima 
hartă! indică ea, arătând cu degetul spre coasta de 
nord-vest. Am venit din direcţia aceea. Nu am văzut 
nici măcar o insulă. E posibil ca ceața să le fi ascuns 


pe unele dintre ele, dar ar fi trebuit să vedem măcar 
câteva. 

- Nici eu n-am văzut sau auzit vreodată să existe 
alte insule aici, confirmă Flynn. 

Se făcu linişte şi se uitară cu toţii la cele trei hărţi, 
de parcă acestea ar fi dezvăluit un mare secret. 

Athalar întrebă în șoaptă: 

- Ce înseamnă asta? 

Dec clătină din cap şi se uită la Bryce. 

- Cred că ai dreptate să te întrebi de ce ceața îi 
împiedică pe Asteri să pătrundă în acest loc. Ceva s- 
a întâmplat aici cu mult timp în urmă, ceva 
important. Dar ce anume? 

- Şi, murmură Lidia, iar cadenţa vocii ei îl făcu pe 
Ruhn să se înfioare de plăcere, cunoștințele acestea 
ne sunt de vreun folos? 

Bryce bătu cu palma în cea mai veche hartă, iar 
Ruhn văzu, efectiv, cum i se învârteau rotiţele în 
minte. 

- În amintirile pe care le-a depănat, Silene a spus 
ceva despre insula care a fost cândva curtea ei, 
murmură Bryce, căzând pe gânduri, de parcă ar fi 
încercat să îşi amintească exact cuvintele. A spus că 
pământul... s-a zbârcit. Că atunci când, pentru a 
ascunde prezența Harpei, a început să găzduiască 
monştrii aceia, insula pe care se afla Închisoarea a 
devenit stearpă. lar Regina Oceanului a spus că, 
după sosirea Asterilor, insulele s-au veştejit efectiv, 
scufundându-se în mare, îngrozite. 

- Şi? întrebă Flynn. 

Privirea lui Bryce se limpezi din nou. 

- Pare ciudat că două fortărețe ale Feelor, ambele, 
așezate pe nişte insule, au fost cândva arhipelaguri, 
şi că apoi ambele și-au pierdut toate insulele, mai 
puţin pe cea centrală, după sosirea unor... forţe 
neprietenoase. 

Ruhn ridică din sprâncene. 

- Nu îmi vine să cred că de data asta chiar ne-ai 
spus la ce te gândeai! 


Bryce îi arătă degetul mijlociu, iar Athalar chicoti. 
Bryce dădu din cap, plină de hotărâre. 

- Echipa Arhive trebuie să continue să cerceteze 
treaba asta! 

Ceilalţi se împrăștiară din nou pentru a-și relua 
cercetările, dar Bryce îl apucă pe Ruhn de cot 
înainte ca acesta să apuce să plece. 

- Ce e? întrebă el, coborându-şi privirea spre 
mâna cu care îl strângea sora lui. 

Bryce îl privi drept în ochi. 

- Nu avem mult timp la dispoziţie. 

- Știu, spuse Ruhn. Vom căuta cât de repede 
putem. 

- Câteva zile! îi aminti Bryce, dându-i drumul la 
braț şi aruncând o privire spre uşile arhivelor, în 
spatele cărora se întindea insula. Nu cred că avem 
mai mult de atât la dispoziţie înainte ca Morven, în 
pofida riscurilor pe care le presupune asta pentru 
poporul de aici, să decidă că e în interesul lui să le 
spună Asterilor că suntem în Avallon. Sau înainte ca 
misticii Asterilor să ne localizeze. 

- Ar fi posibil ca nici privirea misticilor să nu 
poată pătrunde prin vălul de ceață, sugeră Ruhn. 

- Da, ar fi posibil, dar aş prefera să nu aflăm 
adevărul plătind un preţ prea mare. Câteva zile, 
Ruhn, după care plecăm de aici! 

- Ar putea să dureze mai mult de atât să străbaţi 
peșterile, o avertiză Ruhn. Eşti sigur că acolo e ceva 
ce merită găsit? Din câte mi-am dat seama, pe 
zidurile lor erau doar chestii cu funcţie decorativă, 
iar tunelurile dădeau pe dinafară de ceaţă. Am 
termina mult mai repede cu arhivele dacă am căuta 
cu toții prin cataloage. 

- Trebuie să mă uit la peșteri, șopti Bryce. Pentru 
orice eventualitate. 

Ruhn pricepu atunci, de parcă cineva ar fi turnat 
o găleată de apă rece pe el. Bryce nu era pe deplin 
sigură că putea să găsească ceva care să o ajute să 
unească armele. Să îi ucidă pe Asteri. 


E] o strânse de umăr. 

- Vom găsi o soluţie, Bryce! 

Ea îi zâmbi, mâhnită, iar Ruhn nu putu decât să îi 
întoarcă zâmbetul. 


În orele pe care şi le petrecură răsfoind prin 
cataloage, nu mai găsiră nimic în legătură cu 
insulele dispărute, cu ceața, sabia sau cu pumnalul. 
Abia dacă trecuseră printr-o mică parte din întreaga 
hârțogăraie, când Bryce hotărî să se oprească pentru 
cină. Mâinile ei erau atât de uscate de la praf, încât o 
usturau. 

Grupul se îndreptă în tăcere spre sala de mese a 
castelului. Ce zi a naibii de lungă! Sentimentul acela 
părea să se reflecte în fiecare dintre paşii lor târșâiți. 

Sala de mese era goală, deşi un mic bufet cu 
mâncare fusese pregătit pentru ei. 

- Cred că am ajuns mai devreme, spuse 'Iharion 
în timp ce grupul cercetă cu privirea încăperea 
luminată de foc, cu tapiseriile ei decolorate, ce 
înfăţişau vânători ale Feelor de demult. Prada lor se 
afla în centrul uneia dintre ele: un cal alb, înlănțuit 
şi înşeuat. 

Bryce tresări. Nu, nu era un cal! Era un cal 
înaripat. 

Așadar, acel soi de cai supraviețuise şi aici, cel 
puțin, preţ de câteva generaţii, înainte ca specia lor 
să se stingă, sau să fie vânaţi de Fee până când 
dispăruseră cu totul. 

- Nu am ajuns devreme, spuse Sathia, de lângă 
Tharion, cu faţa încordată. Cina oficială a început 
cu cincisprezece minute în urmă. Dacă ar fi să 
ghicesc, aș zice că a fost mutată în altă sală, unde se 
află acum toţi ceilalți. 

- Oare nimeni nu vrea să mănânce alături de noi? 
întrebă Hunt. 

Bryce răspunse: 

- Probabil că li se pare nedemn de ei să se 
amestece cu cei ca noi. 


Hunt, Baxian şi Tharion se întoarseră spre ea, 
aruncându-i priviri sceptice. Bryce ridică din umeri 
şi adăugă: 

- Bine aţi venit în viața mea! 

Hunt se încruntă tare de tot, iar pe Bryce o luă 
gura pe dinainte: 

- Să ştii că nu trebuie să te simţi vinovat pentru 
asta! 

Hunt îi aruncă o privire supărată foc, iar ceilalți 
plecară de lângă ei. 

- Ce înseamnă vorbele astea? întrebă el în șoaptă. 

Nu era nici momentul, nici locul potrivit să 
discute despre un astfel de subiect, însă Bryce 
răspunse: 

- Nu reușesc să te citesc. Nu îmi dau seama dacă 
vrei să fii aici sau nu. 

- Bineînţeles că vreau, mârâi Hunt, iar ochii îi 
scăpărară. 

Bryce nu bătu în retragere. 

- Ba ești implicat cu totul, ba ești melancolic și te 
simţi vinovat... 

- Nu am dreptul să mă simt astfel? mormăi el. 

Ceilalți ajunseseră deja la masă. 

- Ba da, ai, răspunse ea în şoaptă, deşi ştia că 
ceilalți puteau să îi audă, acesta fiind dezavantajele 
de a te afla în anturajul unor alţi Vaniri. Dar cu toţii 
am făcut alegeri care ne-au condus spre consecinţele 
de acum. Greutatea lor nu se răsfrânge doar asupra 
ta şi nu e... 

- Nu vreau să vorbesc despre asta, spuse Hunt, 
pornind spre centrul încăperii. 

- Hunt..., murmură ea, însă el își văzu de drum, 
cu aripile strânse. 

În cealaltă parte a încăperii, Baxian, care își trăgea 
un scaun la masă, îi aruncă o privire prin care părea 
să o roage să îi dea ceva timp lui Hunt și să fie 
blândă cu el. 

Ea oftă şi dădu din cap în semn că era de acord. 
Putea să facă asta. 


Se serviră singuri şi se așezară aleatoriu la masa 
masivă, suficient de mare încât să încapă patruzeci 
de oameni: Ruhn, Flynn, Sathia şi Dec într-un grup; 
Tharion, Baxian, Hunt şi Bryce, în celălalt. Lidia se 
așeză lângă Bryce, fără să se uite la Ruhn, care le 
privea dintr-un loc aflat mai departe, de cealaltă 
parte a mesei. 

- Aşadar, iată Avallenul, spuse Lidia, rupând 
tăcerea stânjenitoare. 

- Ştiu, murmură Bryce. Încerc să îmi adun 
maxilarul de pe podea. 

- Îmi aminteşte de casa tatălui meu, şopti Lidia, 
înfruptându-se din cartofi şi din carnea de miel. 

O mâncare consistentă şi simplă. Cu siguranță că 
nu era festinul rafinat pe care îl savurau Morven și 
curtea lui în altă parte. 

- Pesemne că au amândoi abonament la Viața în 
Evul Mediu, spuse Bryce, iar Lidia surâse. 

Era atât de ciudat să o vadă pe Căprioară 
zâmbind. Ca pe o persoană. 

Probabil că bărbaţii se gândiră la același lucru, 
fiindcă Baxian o întrebă: 

- De cât timp, Lidia? De cât timp ai devenit 
spioană? 

Ea tăie carnea cu mişcări grațioase, iar Bryce se 
înfioră fără să vrea. 

- De când ai început tu să crezi în această cauză? 
îl întrebă Lidia pe Baxian. 

- De când mi-am întâlnit perechea, pe Danika 
Fendyr. Cu patru ani în urmă. 

La auzul vocii lui încărcate deopotrivă de 
mândrie și de durere, Bryce simţi un junghi în 
piept. O mâncară degetele din pricina dorinţei de a 
se întinde peste masă și de a-l lua de mână, așa cum 
o făcuse cu o seară înainte. 

Lidia clipi lent, șoptind: 

- Îmi pare rău, Baxian. 

Baxian înclină din cap, mulțumindu-i. Apoi le 
spuse Lidiei şi lui Hunt: 


- Nu prea reuşesc să mă obişnuiesc cu faptul că 
mă aflu aici, alături de voi doi. Având în vedere ceea 
ce făceam toţi trei nu cu mult timp în urmă. Având 
în vedere cine eram. 

- Te cred, murmură Bryce. 

Hunt testă cu degetul mare marginea unui cuţit, 
iar apoi tăie şi el carnea pe care o avea în farfurie. 

- Cred că Urd se folosește de niște căi misterioase 
pe care să ne ghideze. 

Lidiei îi scânteiară ochii. Hunt îşi ridică paharul 
cu apă în cinstea ei. 

- Mulţumesc că ne-ai salvat fundurile! 

- A fost o nimica toată, răspunse ea, tăind din 
nou carnea de miel. 

Baxian îşi lăsă furculiţa jos. 

- Ai riscat totul. Îţi suntem datori. 

Bryce aruncă o privire în partea îndepărtată a 
mesei și băgă de seamă că Ruhn îi privea. Se uită la 
el cu severitate, de parcă l-ar fi îmboldit să spună şi 
el ceva, dar Ruhn o ignoră. 

Fără să observe că el îi privea cu atâta atenţie, 
Lidia zâmbi strâmb. 

- Găsiţi o cale de a-i ucide pe Asteri şi suntem 
chit! 

Restul cinei trecu în mare parte în linişte, iar 
Bryce se simți tot mai obosită, astfel că atunci când 
termină de mâncat, voia doar să se întindă undeva. 
Din fericire, o persoană din castel catadicsi să aibă 
de-a face cu ei: o bătrână Fee, care le spuse cu 
asprime că avea să îi conducă în camerele lor. 

Chiar dacă nu erau bineveniţi acolo, măcar li se 
oferiseră camere acceptabile, înşirate cu toatele de-a 
lungul aceluiaşi coridor. Bryce nu prea fu atentă la 
cine cu cine stătea în cameră, gândindu-se doar la 
cum să ajungă mai repede într-a ei, însă observă că 
Tharion şi Sathia se simţiră stânjeniți în momentul 
în care intrară împreună pe o uşă aflată pe la 
jumătatea coridorului. 


Bryce oftă atunci când ea și Hunt intrară în 
camera lor. Ar fi vrut să aibă energia necesară ca să 
stea de vorbă cu Ruhn, ca să afle cum se simţea el 
acum, după toate cele întâmplate, dar... 

- Trebuie să mă întind, spuse ea, prăbușindu-se 
pe pat, cu faţa în jos. 

- Azi a fost o zi ciudată, mormăi Hunt, scoţându-i 
sabia şi pumnalul din teacă, aşezându-le cu multă 
grijă lângă pat şi apoi întorcând-o, blând, cu fața 
spre el. Eşti bine, Bryce? 

Ea se uită la chipul lui, la aureola tatuată pe 
frunte. 

- Sper din tot sufletul să găsim aici ceva care să 
facă să merite efortul depus. 

Hunt se aşeză lângă ea, scoţându-şi propriile arme 
şi aşezându-le pe o noptieră. 

- Aşa, dintr-odată, eşti îngrijorată că nu vom găsi 
nimic? 

Bryce se ridică în picioare, incapabilă să stea 
nemișcată, în pofida epuizării. Începu să se plimbe 
încolo şi încoace prin fața căminului, în care 
trosnea un foc zdravăn. 

- Nu ştiu. Sincer vorbind, nu m-am aşteptat să 
găsesc în arhive un semn uriaș, scris cu litere de 
neon, care să proclame că răspunsurile pe care le 
căutăm sunt aici. Dar dacă Asterii îi atacă familia lui 
Flynn... 

Nu îşi permisese să se gândească la asta mai 
devreme. Odată ajunsă pe insulă, nu putuse să facă 
nimic ca să intervină, fiindcă nu avea nici telefon, 
nici interweb. 

- Da, dacă Asterii fac asta în privinţa familiei lui 
Flynn, atunci o vor ataca şi pe a mea. 

- Randall şi Ember pot să îşi poarte singuri de 
grijă, spuse Hunt ridicându-se, după care se duse la 
ea şi o luă de mâini, liniştind-o întrucâtva prin 
atingerea lui caldă și plină de putere. Vor fi bine! o 
asigură el. 


- Însă ameninţarea Asterilor ne face să avem un 
timp limitat pentru explorările noastre, pe care 
trebuie să le sfârşim înainte ca ei să ne prindă din 
urmă, murmură ea, repetând ceea ce îi spusese şi lui 
Ruhn. 

- Ştiu, răspunse Hunt cu blândeţe, dându-i 
deoparte o şuviţă de păr de pe faţă, iar Bryce savură 
acea atingere alinătoare, plină de dragoste. Vom 
reuşi, Quinlan! adăugă el. Pe toţi zeii, ai călătorit 
între lumi! În comparaţie cu asta, ceea ce facem noi 
acum e o nimica toată. 

- Nu o ispiti pe Urd! 

- Nu fac asta. Doar îţi spun adevărul. Nu îţi 
pierde încrederea tocmai acum! 

- Trebuie să găsim o modalitate să îndepărtăm 
aureola, spuse Bryce privindu-i din nou fruntea 
tatuată şi suspinând. 

— Asta nu e o prioritate. 

- Ba este. Am nevoie de tine la putere maximă 
spuse ea, iar apoi, dându-și seama că se exprimase 
greşit, adăugă: Am nevoie să fii liber. 

- Voi fi. Vom fi cu toţii. 

Bryce îl privi în ochii închişi la culoare şi îl crezu. 

- Îmi pare rău dacă te-am forțat prea tare mai 
devreme. 

- Sunt bine, răspunse el, însă vocea nu îi suna ca 
și cum spusele lui ar fi fost adevărul curat. 

- Nu încercam să îţi impun cum să te simţi, Hunt. 
Vreau doar să ştii că nici unul dintre noi, mai ales 
cu, nu te consideră responsabil pentru toate 
nenorocirile care s-au întâmplat. Suntem o echipă. 

El îşi plecă privirea, iar ea uri greutatea care îi 
apăsa capul, care îi făcea aripile să atârne. 

- Nu ştiu dacă pot să fac asta din nou, Bryce. 

Fa simţi o strângere de inimă. 

- Să faci ce anume? 

- Să fac alegeri care să îi coste viaţa pe ceilalţi, 
răspunse el, aruncându-i o privire sumbră. Lui 
Shahar îi era mai uşor, știi? Ei nu îi păsa deloc de 


vieţile altora. Şi a murit atât de repede, încât nu a 
trebuit să suporte greutatea vinovăţiei pe care poate 
că ar fi simţit-o ulterior. Uneori o invidiez pentru 
asta. La momentul respectiv, chiar am invidiat-o 
pentru că, murind, a scăpat de toate astea. 

- Acum vorbește Umbra Mortis, eul tău din 
trecut, spuse Bryce, încercând să glumească şi să 
alunge, astfel, valul de îngrijorare și de durere care o 
cuprinsese auzindu-i tonul lipsit de viață. 

- Poate că acum avem nevoie de Umbra Mortis. 

Lui Bryce nu îi plăcură câtușşi de puţin vorbele lui. 

- Am nevoie de Hunt, nu de un asasin cu coif. 
Am nevoie de partenerul meu, spuse ea, sărutându-l 
pe obraz. Am nevoie de tine. 

Întunericul din ochii lui se lumină, ceea ce o făcu 
să își simtă inima mai uşoară şi să îl sărute din nou 
pe obraz. 

- Ştiu că ar trebui să mergem să ne spălăm înainte 
de culcare şi să folosim oala de noapte, sau ce 
prostii vor fi având ei pe post de toaletă în muzeul 
ăsta, dar... 

- Dar? întrebă el, ridicând din sprâncene. 

Bryce se înălță pe vârfuri și îşi trecu gura peste a 
lui. Gustul lui... O, pe toţi zeii! 

- Dar mai întâi trebuie să te simt. 

Hunt o îmbrăţișă, strângând-o de mijloc. 

- Slavă zeilor! 

Desigur, mai erau multe de discutat. Dar în clipa 
aceea... 

Hunt își plecă faţa spre a ei, iar Bryce şi-o ridică 
spre a lui şi se sărutară adânc şi voluptuos. Extaz 
pur. Acel sărut îi aminti lui Bryce de cămin, de 
eternitate şi de toate lucrurile pentru care luptase. 
De toate lucrurile pentru care avea să continue să 
lupte. 

După felul în care Hunt îi răspunse la sărut, Bryce 
ştiu că şi el îşi dăduse seama de asta. Spera că el avea 
să își deschidă inima în fața acelui sentiment, că 
avea să îl lase să ardă orice urmă de remuşcare. 


- Te iubesc, spuse el cu gura lipită de a ei, după 
care o sărută mai adânc. 

Bryce îşi înăbuşi un oftat de uşurare, petrecându- 
şi braţele pe după gâtul lui. Hunt o prinse de fund şi 
o ridică, ducând-o lin până la patul enorm, cu 
perdele. 

Se dezbrăcară şi își contopiră gurile, explorând şi 
gustând. Se mângâliară şi se atinseră. Apoi Hunt se 
întinse peste ea, iar Bryce îşi lăsă bucuria şi magia 
să strălucească. 

- Ia te uită la tine, șopti Hunt, coborându-şi 
şoldurile sub mâinile ei, tachinându-i intrarea cu 
mădularul. Uită-te la tine, repetă el. 

Zâmbind, Bryce își lăsă să strălucească și mai tare 
lumina Născută din Stele, devenită atât de 
strălucitoare şi de argintie, încât arunca umbre peste 
pat. 

- Îţi place? 

Drept răspuns, Hunt se împinse de tot în ea. 

- Eşti al naibii de frumoasă, şopti el. 

În jurul aripilor şi al frunţii i se adunară fulgere, 
de parcă puterea lui, chiar și estompată de aureolă, 
reacționa, involuntar, la a ei. 

Bryce gemu în clipa în care el se retrase, aproape 
ieşind din ea, însă apoi Hunt se afundă din nou, 
înclinându-și pelvisul astfel încât să se înfigă mai 
adânc. Iar atunci când mădularul lui îi atinse locul 
cel mai ascuns, mai îndepărtat, iar fulgerul lui 
pâlpâi deasupra ei, în ea... 

Pereche. Sot. Prinţ. Hunt. 

- Da, spuse el. 

Pesemne că ea își exprimase gândurile cu voce 
tare, fiindcă Hunt o penetră mai adânc, mai intens. 

- Te iubesc al naibii de mult, Bryce! 

Auzindu-l, ea își înteţi magia, preschimbând-o 
într-un val de energie. Sau poate că fusese, de fapt, 
orgasmul ei, care explodase odată cu acel val. Nu se 
mai sătura de Hunt. Parcă nu reușea să se apropie 


suficient de mult de el... Avea nevoie să fie în el, în 
sângele lui... 

Pe Solas, Bryce, mârâi Hunt, pătrunzând-o 
dintr-o mişcare lungă şi languroasă. Nu pot... 

Nici nu voia ca el să o facă. Îl prinse de fund, 
înfigându-şi adânc unghiile în carnea lui, 
îndemnându-l fără cuvinte. 

- Bryce! o avertiză el, dar continuă să se mişte în 
ea, stârnind o avalanșă de fulgere care se încolăciră 
în jurul lor, trosnind. 

- Nu te opri! îl imploră ea. 

Magiile li se ciocniră; sufletele li se împreunară. 
Bryce se împrăștie printre stele, prin galaxii, în timp 
ce fulgerele alunecau în urma ei. 

Avu senzaţia vagă că Hunt fusese aruncat odată 
cu ea, că strigase de extaz și de surprindere. Ştiu că 
trupurile le rămaseră unite într-o lume îndepărtată, 
dar aici, în acest loc dintre locuri, se contopiră întru 
totul, se intersectară, se transferară și deveniră ceva 
mai mult. 

Stele, planete şi nebuloase în culori de curcubeu 
se învolburară în jurul lor, întunericul fiind 
spintecat de fulgere mai strălucitoare decât soarele. 
Acesta din urmă și luna rămaseră într-un echilibru 
perfect, doi aştri suspendaţi pe același cer. Iar sub ei, 
mult mai jos, Bryce văzu Avallenul, care fremăta de 
magia lor, de atâta magie încât insula părea să fie 
însăși sursa acesteia, de parcă ei ar fi fost însăşi 
sursa întregii magii, lumini şi iubiri... 

Apoi toate acestea dispărură. Culorile se stinseră 
şi rămaseră doar aer cald şi răsuflări sacadate. 
Greutatea trupului lui Hunt peste al ei, mădularul 
lui pulsând în ea, iar, deasupra lor, aripile lui 
deschise. 

- Pe toți... zeii! spuse Hunt, ridicându-se ca să se 
uite la ea. 

Fusese mai mult decât o tăvăleală, doar sex sau 
doar dragoste. Cu raze de lumină stelară 


strălucindu-i în păr, Hunt se uită lung la Bryce, iar 
ea știu că în părul ei licăreau fulgere. 

- M-am simţit de parcă puterea mea te-a pătruns, 
spuse Hunt, privind fulgerul ce i se prelinse pe corp 
lui Bryce. Îţi... aparţine. 

- Aşa cum lumina mea îţi aparţine ţie, spuse ea, 
atingând o rază de lumină stelară ce sclipea printre 
şuvițele lui de păr închise la culoare. 

- Mă simt ciudat, recunoscu el, dar nu se mişcă. 
Mă simt... 

Atunci o simţi și Bryce. Pricepu, în sfârșit, ce 
fusese aceasta dintotdeauna, cum învățase să o 
numească în cealaltă lume. 

- Făurit, şopti ea, oarecum temătoare. Aşa se 
simte. Orice ar fi puterea asta care poate să curgă 
între noi... la fel poate şi puterea mea Făurită, care 
izvorăşte din Corn. 

Hunt îşi plecă privirea spre el însuşi, spre locul în 
care trupurile le erau încă împreunate. În clipa 
aceea, Bryce simţi un junghi de vinovăţie la gândul 
că încă nu îi spuse tot ce știa despre celelalte obiecte 
Făurite din univers, despre Mască, despre Tezaur. 

- Pesemne că e o curgere în ambele sensuri: 
puterea mea curge în tine, iar a ta, în mine, spuse 
ea. 

- Se pare că am trecut, totuşi, de faza în care 
sfârşeam într-un loc nou de fiecare dată când 
făceam sex, spuse el, cercetând camera cu privirea. 

- Ce uşurare! pufni Bryce. Nu cred că lui Morven 
i-ar fi plăcut să aterizăm goi-goluți în dormitorul 
lui! 

- Categoric că nu, încuviință Hunt, sărutând-o pe 
frunte şi dându-i deoparte o șuviţă de păr. Dar ce 
înseamnă asta? 

- Iată încă un lucru de care trebuie să ne dăm 
seama, răspunse Bryce, ridicându-şi capul și 
sărutându-l. 

- Echipa Peşteri până la capăt! spuse el, cu gura 
lipită de a ei. 


Bryce râse, iar respiraţiile li se amestecară şi li se 
împletiră precum sufletele lor. 

- Ti-am spus eu că ar fi trebuit să comand 
tricouri! 


CAPITOLUL 51 


Tharion stătea în dormitorul de piatră străvechi, 
în care se afla un pat cu perdele şi ai cărui pereţi 
erau acoperiţi de tapiserii, şi nu știa ce să îi spună 
soției lui. 

Se părea că nici Sathia Flynn nu ştia ce să îi spună 
lui, pentru că se aşeză pe un scaun de lemn sculptat, 
în fața şemineului în care pârâia focul, şi se uită la 
flăcări. 

Abia dacă schimbaseră mai mult de o vorbă toată 
ziua. Dar acum, când erau nevoiţi să împartă 
camera... 

- Poţi să dormi tu în pat, spuse el, parcă prea tare, 
prea apăsat. 

- Mulţumesc, răspunse ea, cuprinzându-şi corpul 
cu brațele. Lumina focului îi dănțui pe părul șaten- 
deschis, făcând să strălucească şuviţele aurii din el. 

- Nu... nu mă aştept la nimic din partea ta, spuse 
Tharion. 

Ea îi aruncă o privire sarcastică peste umăr. 

— Bine. Nici eu. 

- Bine, repetă 'Iharion, tresărind, după care se 
duse la fereastră, uitându-se la întunericul lipsit de 
stele, care părea un zid negru, străpuns doar de 
câteva lumini de la focurile ce ardeau în vetrele 
căsuțelor ţărăneşti. E vreodată... mai puţin mohorât 
pe aici? întrebă el. 

— Asta e prima mea vizită, așa că nu pot să mă 
pronunţ, răspunse ea pe un ton puţin cam tăios, de 


parcă nu ar fi fost obişnuită să vorbească normal cu 
ceilalți indivizi, dar apoi adăugă: Sper că nu. 

Tharion se duse la scaunul de lemn din faţa ei şi 
se trânti pe el. Blestemăţia de scaun era tare ca 
Helul. Se foi, încercând să găsească o poziție mai 
confortabilă, dar renunţă o clipă mai târziu şi spuse: 

- Să o luăm de la început. Eu sunt Tharion Ketos, 
fostul Căpitan al Serviciului de Informaţii al Reginei 
Râului... 

- Ştiu cine eşti, şopti ea pe un ton blând, care 
contrasta cu calmul oțelit din privire. 

Tharion ridică dintr-o sprânceană. 

- O, da? E de bine sau de rău? 

Ea se mulțumi să clatine din cap. 

- Eu sunt Sathia Flynn, fiica lordului Hawthorne. 

- Şi? 

Sathia își înclină capul într-o parte, iar câteva 
şuviţe din părul ei lung îi alunecară peste umăr. 

- Ce altceva mai e de spus? 

Tharion se prefăcu că se gândea. 

- Culoarea preferată? 

- Albastru. 

- Felul de mâncare preferat? 

— Tartele cu zmeură. 

Tharion râse. 

- Vorbeşti serios? 

Sathia se încruntă. 

- Ce e în neregulă cu tartele cu zmeură? 

- Nimic, răspunse el, după care adăugă: Felul meu 
de mâncare preferat sunt foitajele cu brânză. 

Sathia râse ușor, dar râsul i se stinse în clipa în 
care întrebă: 

- De ce? 

Tharion enumeră motivele pe degete: 

- Sunt crocante, conţin brânză... 

- Nu. Vreau să spun... De ce ai făcut asta? întrebă 
ea, arătând spre ei doi. 

Tharion se gândi cum să își îndulcească povestea, 


dar... 


- Aranjamentul nostru ar putea foarte bine să fie 
unul cinstit, mărturisi el, oftând. Sunt un fugar. 
Regina Viperă a pus o recompensă de cinci 
milioane de mărci de aur pe capul meu. 

Sathia se înecă. 

- Poftim?! 

- Surpriză! spuse el, după care adăugă: Scuze! Am 
impresia că, pesemne... ar fi trebuit să îţi 
mărturisesc asta mai devreme. 

- Crezi?! strigă ea, dar apoi se stăpâni, afişând pe 
chipu-i palid un calm exersat, după care întrebă 
pentru a treia oară: De ce? 

- Am dezertat din slujba ei. Ei bine, mai întâi am 
dezertat din slujba Reginei Râului, care acum vrea 
să mă ucidă, apoi am dezertat din slujba Reginei 
Vipere, care vrea şi ea să îmi facă acelaşi lucru. Iar 
după aceea, Regina Oceanului mi-a oferit adăpost şi 
mi-a interzis să părăsesc nava, dar nu i-am ascultat 
ordinul și am fugit, iar acum iată-mă aici, nereuşind 
să mă fac atrăgător nicidecum, nu-i aşa? 

- Tatăl meu o să crape de necaz! concluzionă 
Sathia, în ai cărei ochi se ivi un licăr de amuzament 
răutăcios. 

Tritonul se gândi că putea să se folosească de 
faptul că ea avea simțul umorului. 

- Deşi mă bucur să aud asta, spuse el, făcând-o să 
surâdă, confesiunea mea a fost un mod elaborat de 
a spune... că am dat-o în bară. 

Cadavrul lui Sigrid îi trecu prin faţa ochilor, dar 
alungă acea imagine mentală. 

- Am dat-o în bară prea rău, adăugă el. 

- Deci faptul că te-ai căsătorit cu mine e o 
încercare de a-ţi răscumpăra vina? întrebă ea, iar de 
pe faţă îi dispăru orice urmă de amuzament. 

- E o încercare pe care am făcut-o ca să redevin 
în stare să mă pot privi din nou în oglindă, răspunse 
el fără menajamente. Să ştiu că am făcut ceva bun, la 
un moment dat, pentru altcineva. 


- În regulă, spuse ea, iar apoi se uită din nou la 
foc. 

- Pari... relativ împăcată cu treaba asta cu 
căsătoria, spuse el. 

- Am crescut știind că soarta avea să mă ducă 
spre altar, răspunse ea pe un ton sec. 

- Dar ai crezut că aveai să te căsătoreşti cu un 
bărbat Fee... 

- Nu ţin morțiş să vorbesc despre lucrurile la care 
s-au așteptat ceilalți de la mine toată viaţa, spuse ea 
pe un ton de-a dreptul regal. Sau despre ușile care 
imi sunt închise acum. Am rămas în viaţă şi nu a 
trebuit să mă căsătoresc cu Bătăușul Numărul Unu 
sau cu Bătăuşul Numărul Doi, așa că da, sunt 
împăcată cu asta. 

- Faptul că ei pot să citească gândurile nu te-a 
fermecat, nu-i așa? 

- Chiar şi fără darurile lor telepatice, sunt nişte 
brute și niște bătăuși. Îi detest! 

- Mă bucur să ştiu că ai standarde, spuse Tharion, 
întinzându-i mâna. Îmi pare bine de cunoştinţă, 
Sathia! 

Cu degetele-i delicate, ea îi strânse mâna cu 
precauţie, dar și cu fermitate, fără ezitare. 

- Şi mie îmi pare bine de cunoştinţă... bărbate! 


Se crăpa de zi în Avallen, deși Lidia nu mai văzuse 
în viața ei un răsărit atât de mohorât. Ce-i drept, 
având în vedere somnul ei agitat de peste noapte, nu 
prea avea dispoziția să aprecieze orice fel de răsărit 
de soare, fie el senin sau înnorat. Dar, în timp ce se 
afla într-unul dintre micile balcoane ce dădeau spre 
peisajul rural deluros, sprijinindu-se cu braţele de 
balustrada de piatră plină de licheni, nu putu să nu 
se întrebe dacă Avallenul avea vreodată parte de 
soare. 

Oraşul - de fapt, mai mult un orășel -, fusese 
construit în vârful unui deal stâncos, iar fiecare 
stradă a lui avea vedere la peisajul rural verde din 


jur, un mozaic de ferme mici şi de gospodării 
pitoreşti. Un tărâm pierdut în timp... Şi nu în sensul 
bun. 

Până şi Ravilis, fosta fortăreață a lui Sandriel, 
fusese mai modernă decât locul acesta. Nicăieri nu 
se vedea nici urmă de primă lumină. Feele de aici 
foloseau lumânări. 

Iar, judecând după străzile neobişnuit de liniștite, 
se părea că primiseră ordin să îi evite pe vizitatori 
cu orice preţ. Dar Lidia ar fi putut să jure că 
nenumărate Fee o priveau de la ferestrele oblonite 
ale caselor cu aspect antic de pe străzile ce urcau 
spre castel. 

Ştiuse că Morven conducea insula cu o mână de 
fier, dar nu se așteptase chiar la o astfel de supunere. 

Abia dacă reuşise să doarmă noaptea. Îi apăruseră 
mereu în minte fețele fiilor ei așa cum le văzuse 
ultima oară, precum și fețele lor de pe vremea când 
fuseseră bebeluşi. Şi-i amintise dormind în 
pătuţurile lor atât de liniştit, atât de frumos, în cea 
din urmă noapte, atunci când îi privise pentru 
ultima oară şi apoi plecase, coborând de pe 
Cuirasatul din Străfund şi intrând în naveta 
submersibilă. 

Și atunci, și acum, se simţise ca în pragul morții, 
de parcă Luna o străpunsese cu o săgeată otrăvită, 
făcându-i o rană invizibilă ce sângera mereu şi care 
nu putea fi vindecată nicidecum. 

Lidia se frecă pe faţă şi simţi cât de reci îi erau 
obrajii. Poate că ar fi fost mai bine să nu-și fi revăzut 
fiii. Să nu se fi întors niciodată pe navă şi să nu fi 
redeschis rana aceea. 

Nici o tortură pe care ar fi inventat-o Pollux sau 
Rigelus pentru ea nu ar fi putut să doară mai tare ca 
asta. Vântul rece şuieră, gemând pe străzile înguste 
ale oraşului străvechi, învăluit în ceaţă. 

Sub ea, în curte, Bryce şi Athalar, Baxian, Tharion 
şi noua mireasă a tritonului se pregăteau să plece. 
Ruhn şi cei doi prieteni ai lui erau cu ei, vorbind în 


şoaptă. Fără îndoială că treceau încă o dată în 
revistă tot ceea ce ştiau despre Peştera Prinţilor. 

De fapt, ea nu știa de ce ieşise pe balcon. Ceilalți 
nu se sinchisiseră să îi spună că aveau să plece și 
nici nu o invitaseră în curte, ca să îşi ia rămas-bun. 
În cele din urmă, Baxian îşi ridică privirea, fie 
pentru că o simţise pe Lidia, fie pentru că o zărise, şi 
îi făcu un semn de rămas-bun. Lidia îi răspunse la 
fel. 

Ceilalţi îşi întoarseră și ei capetele şi o zăriră, 
Bryce făcându-i cu mâna cu ceva mai mult 
entuziasm decât ceilalți. 

Flynn şi Dec se mulțumiră să o salute înclinând 
din cap. Ruhn nici măcar nu își ridică privirea. 
Prinţul Feelor își mai îmbrăţişă o dată sora, după 
care se întoarse la castel și dispăru din peisaj, 
împreună cu cei doi prieteni ai lui. Bryce şi echipa ei 
se îndreptară spre porți şi, dincolo de ele, spre 
ținutul încă pe jumătate adormit în lumina cenușie. 

Peste pietrele balconului prinseră să se prelingă 
umbre, iar Lidia nu se întoarse ca să îl întâmpine pe 
Morven atunci când acesta păşi lângă ea. 

- Ce sentimental din partea ta să îi saluti la 
plecare! 

Lidia continuă să privească grupul care se 
îndrepta acum spre pâlcul de dealuri ce se înălța la 
orizont. 

- Doreşti ceva? 

La auzul acelei întrebări obraznice, Morven 
şuieră: 

- Eşti o trădătoare nenorocită! 

În cele din urmă, Lidia îşi întoarse privirea spre 
Regele Feelor. Se uită îndelung la fața lui palidă şi 
plină de ură. 

- Iar tu ești un laş lipsit de caracter, care și-a 
renegat propriul fiu la primul semn că dăduse de 
necaz! 

- Dacă ai fi avut chiar şi un strop de onoare, dacă 
ai fi înţeles câtuşi de puţin ce presupune datoria 


regală, ai fi priceput de ce am făcut asta. 

Umbrele se împletiră peste broderia argintie de pe 
umerii elegantei lui haine negre. I se spunea Regele 
Cerb, dar asta era o insultă la adresa metamorfilor 
cerbi. Lui Morven nu îi plăceau deloc animalele, în 
ciuda faptului că tronul îi fusese făurit din oasele 
unui animal nobil, măcelărit. 

- Ai şti că există lucruri mai importante chiar și 
decât copiii tăi, adăugă el. 

Nu exista nimic mai important. Nimic. Ea se afla 
din nou în misiune aici, pe insulă, fiindcă nu avea să 
existe niciodată ceva mai important decât cei doi 
băieţi pe care îi lăsase pe Cuirasatul din Străfund. 

- Să ştii că mi-a făcut plăcere să te văd 
ploconindu-te! spuse ea. 

Și chiar aşa fusese. În ciuda a tot ce se întâmplase, 
ei îi plăcuse fiecare secundă în care Morven 
îngenunchease în fața Asterilor. Aşa cum îi plăcu 
acum să îl vadă zbârlindu-se de furie la amintirea 
umilinței îndurate. 

- La ce inimă neagră ai, nu mă îndoiesc că aşa a 
fost, spuse Morven, dispreţuitor. Dar mă întreb: 
dacă va apărea o ofertă mai bună, oare îţi vei trăda 
prietenii la fel de uşor precum ţi-ai trădat stăpânii? 

Lidia strânse din pumni, dar își păstră mina 
impasibilă. 

- Eşti bosumflat pentru că nu ţi-ai dat seama ce 
eram eu cu adevărat, Morven, sau pentru că am fost 
martoră la momentul tău de ruşine? La momentul 
în care ai dat la schimb loialitatea față de fiul tău, 
pentru viaţa ta? 

Morven fierbea de furie, iar umbrele lui se 
pregătiră de atac. 

- Nu ştii nimic despre loialitate! 

Lidia râse pe înfundate şi aruncă o privire la cele 
cinci siluete care se îndreptau spre verdele peisaj 
rural din depărtare. Spre femeia roșcată din centrul 
grupului. 


- Nu am avut niciodată un lider care să îmi 
stârnească acest sentiment. 

Observând spre cine anume se îndrepta privirea 
Lidiei, Morven se încruntă. 

- Eşti o proastă dacă o urmezi! 

Lidia îi aruncă o privire piezișă şi se desprinse de 
lângă peretele de piatră al balconului. 

- Iar tu ești un prost dacă nu o vei face, şopti ea, 
îndreptându-se spre intrarea boltită a camerei. Iar o 
astfel de greșeală îți va aduce pieirea. Atât pe a ta, 
cât şi pe cea a Avallenului. 

Morven se răsti la ea: 

- Asta e cumva o ameninţare?! 

Lidia îşi văzu de drum, lăsându-și în urmă 
dușmanul și întorcând spatele acelui răsărit atât de 
mohorât. 

- Nu, e doar un sfat profesional. 


Uşor transpirat după ce străbătuseră vreme de 
câteva ore ogoarele vălurite, ca să ajungă la grupul 
acela de dealuri stâncoase, lăsând în urmă castelul 
care acum nu se mai zărea decât ca o simplă turlă ce 
se înălța în depărtare, în spatele lor, Hunt o întrebă 
pe Bryce: 

- Aşadar, toate acele discuţii, toate miturile şi 
toate zbaterile în privința Peşterii Prinţilor, se 
vădesc a fi doar atât? 

Bryce se uită în jur. 

- Sub aşteptări, nu-i aşa? 

Intrarea în peşteră era puţin mai mare decât o 
fantă între doi bolovani. Pe pietre erau gravate rune 
antice, tocite de vreme, aceasta fiind singura 
diferență față de oricare altă crăpătură din peretele 
de stâncă. 

Asta, dacă nu puneau la socoteală și fâșia de ceață 
ce parcă izvora din întunericul crăpăturii. 

- Morven are nevoie de un decorator! spuse 
Tharion, aruncând o privire în beznă. Chiar cred că 


ar putea să renunţe la tema asta de umbre și de 
suferinţă pe care au adoptat-o strămoșii lui. 

- Lui îi place, spuse Sathia. Așa arată Avallenul 
încă de când a fost construit, imediat după 
încheierea Primelor Războaie. Tatăl lui l-a păstrat 
intact, la fel și bunicul lui, şi tot aşa până la Pelias 
însuşi. 

Hunt și Bryce se priviră scurt. Tocmai de aceea 
veniseră. În fața lor se afla singurul loc în care era 
posibil să se fi păstrat vreo fărâmă de adevăr. Lui 
Hunt nu îi plăcea nicidecum să intre într-o peşteră; 
o parte intrinsecă a lui bătea în retragere la ideea de 
a fi atât de departe de vânt, atât de adânc sub 
pământ, prins din nou în capcană. Dar se forță să 
treacă peste groaza care îl cuprinsese şi o întrebă pe 
Sathia: 

- Ai vreo idee despre cum îi ţine ceața pe Asteri 
departe de Avallen? 

Cu o zi în urmă, ea nu le spusese nimic despre 
asta, dar poate că nu o făcuse pentru că lor nu le 
trecuse prin minte să întrebe. 

- Nu, răspunse Sathia. Se zvoneşte doar că magia 
ceţii este atât de veche, încât e anterioară chiar şi 
sosirii Asterilor. 

- Ei bine, spuse Tharion, făcând un gest dramatic, 
doamnele mai întâi, Picioare! 

- Cât cavalerism! răspunse Bryce. 

- Tu eşti cea care are lanternă încorporată, îi 
reaminti Hunt. 

Dându-și ochii peste cap, ea îi spuse Sathiei, care 
părea îngrijorată: 

- Iată sfatul meu: nu îi lăsa să îţi dea ordine! 

- Nu îi voi lăsa, promise Sathia. 

Din cine ştie ce motiv, Hunt o crezu. 

Bryce se uită la sora lui Flynn de parcă s-ar fi 
gândit la același lucru. 

- E atât de bine să mai avem o femeie cu noi! 
exclamă ea, dând din cap spre Baxian, Iharion şi 


Hunt. Clubul Alfadobitocilor începea să devină prea 
aglomerat pentru gustul meu! 

Apoi Bryce se opri la linia dintre lumină şi 
umbră, iar ceața care se prelingea pe podeaua 
peșterii îşi întinse ghearele albe și curbate spre 
adidaşii ei roz. Lumina stelară reuşi să străpungă 
întunericul doar pe o distanţă de câțiva metri în fața 
ei, iluminând un nor de ceaţă şi mai gros, ce masca 
orice amenințare care i-ar fi așteptat dincolo de el. 

Fa nu se putu hotări să treacă de linia aceea. 

- Locul ăsta nu mi se pare a fi în regulă, murmură 
Baxian, venind lângă Bryce. 

- Să sperăm că vom vedea din nou lumina zilei, 
şopti şi Tharion, aflat la un pas în spatele lor. 

- O să reuşim, mormăi Hunt, ajustându-și 
rucsacul greu dintre aripi. Nu avem de ce să ne 
facem griji, cu excepţia strigoilor. Şi a spectrelor. Şi 
a bazaconiilor înfricoșătoare, după cum le numea 
Ruhn. 

- O, doar atât! exclamă Bryce, aruncându-i o 
privire ironică, iar apoi îi spuse Sathiei, arătând spre 
turlele care abia se întrezăreau peste întinderea 
verde: Nu e prea târziu să ne întoarcem la castel. 

- Nu am de gând să trândăvesc, mai ales că 
ticăloşii ăia care citesc gândurile sunt mereu prin 
preajmă, la pândă! se răsti Sathia. 

Se întoarseră cu toţii spre ea. 

- S-a întâmplat... ceva? întrebă Hunt, îngrijorat. 

Tharion îi aruncă Sathiei o privire scrutătoare. 

- Nu vreau să rămân singură în castelul ăla! 
declară ea, înfășurându-și braţele în jurul corpului 
şi înfigându-şi degetele în puloverul alb, iar Bryce 
înțelese că nu voia să mai discute despre asta. 

- Mi se pare drept, spuse Hunt, interpretând şi el 
corect tonul Sathiei. Dar Ruhn m-a avertizat că 
majoritatea ființelor  dinăuntrul peşterii sunt 
străvechi și rele, şi că le place să bea sânge. Şi să 
devoreze suflete. Însă nu sunt sigur de ordinea în 
care fac toate astea. 


- O, deci se poartă ca nobilimea obișnuită! 
remarcă Bryce, ajustându-și și ea rucsacul pe umeri, 
iar apoi îi făcu iute cu ochiul Sathiei, adăugând: Te 
vei simți ca acasă. 

Femeia Fee îi aruncă un zâmbet strâmb, dar, spre 
meritul ei, nu fugi țipând din peșteră, nu se smulse 
dintre degetele apucătoare și ceţoase ale acesteia. 
Dacă  Sathia prefera, într-adevăr, să înfrunte 
pericolele din acea peşteră în loc să aibă de-a face 
cu Gemenii Ucigaşi, poate că Bryce le era datoare, ei 
şi femeilor de pretutindeni, să le tăbăcească 
fundurile celor doi monștri, la întoarcere. 

Dacă aveau să se întoarcă. 

- Bun! spuse Hunt. Potrivit spuselor lui Declan, 
mormântul lui Pelias și locul de odihnă al Sabiei 
Stelare se află chiar în centrul rețelei de peşteri. 

Le ceruseră servitorilor de la bucătărie, care 
păruseră foarte surprinşi, mâncare şi apă cât să 
ajungă pentru o călătorie de câteva zile. 

- Dar în locul ăsta există o mulţime de lucruri 
care vor încerca să ne mănânce pe drum, adăugă 
Hunt. 

Ignorând felul în care i se strângea stomacul, 
Bryce se gândi că fusese într-o altă lume, înfruntase 
un Asteri... Putea să se descurce cu câţiva strigoi şi 
cu câteva spectre. La urma urmei, avea alături de ea 
trei tipi duri. Şi pe Sathia. Putea să facă asta. 

Îmbărbătată de un astfel de gând, ea se întoarse 
spre ceilalți şi întinse mâna. 

- Scandăm Hai, echipa Peșterii! după ce număr 
până la trei? 

Se uitară cu toții la ea, dar nu își puseră mâinile 
peste mâna ei. Nici măcar Hunt, ticălosul! După 
tăvăleala de noaptea trecută, putea măcar să o 
răsplătească cu puţin spirit de echipă. Însă el îi 
aruncă o privire ca şi cum ar fi îndemnat-o să fie 
rezervată. 

La naiba cu asta! Bryce își ridică mâna şi strigă: 

- Hai, echipa Peşterii! 


Ecoul strigătului ei se lovi de stânci, răsunând de- 
a lungul pasajului şi în inima întunericului ceţos din 
adâncuri. După care se întrerupse brusc, de parcă 
adâncurile însele l-ar fi devorat. 

- Asta nu e deloc înfiorător, murmură Hunt. 

- Absolut normal, confirmă Baxian. Absolut 
normal să se întâmple asta cu un ecou. 

- Nu ai de ce să îţi faci griji, spuse Bryce pe un 
ton glumeţ, săltându-şi rucsacul. Te voi proteja de 
peştera asta înfricoşătoare! 

Acestea fiind spuse, ea păşi în întuneric. 


Morven îl încolţi pe Ruhn în faţa sălii de mese, 
după micul-dejun, chiar înainte ca acesta din urmă 
şi prietenii lui să plece din nou la arhive. 

- Haide să vorbim, îi ceru Morven, făcându-i 
semn cu degetul îndoit. 

Masa de umbre din ziua de dinainte dispăruse, 
însă coroana de umbre îi plutea şi acum deasupra 
capului. 

Ruhn le făcu semn din cap lui Flynn şi lui Dec să 
înainteze în continuare pe coridor. 

- Şi eu, care credeam că nu exist pentru tine! 
spuse el. 

Morven îi aruncă o privire rece, care îl făcea pe 
tatăl lui Ruhn să pară de-a dreptul vesel, prin 
comparaţie. Însă Prinţul Feelor observă că regele nu 
vorbi decât după ce Lidia trecu pe lângă ei şi apoi 
ieşi pe uşă fără să le arunce nici măcar o privire. 

- Cu ce intenţii a venit sora ta aici? 

- Bryce ţi-a spus deja, răspunse Ruhn pe un ton 
încordat. Vrea informaţii. 

- Despre ce anume? 

- Despre sabie şi pumnal, în primul rând. Restul 
este secret. Ticălosule! rămase nerostit. 

Ochii lui Morven se întunecară, până când 
deveniră închiși la culoare precum cea mai neagră 
noapte. 

— Şi plănuieşte să revendice Avallenul pentru ea? 


Ruhn izbucni în râs. 

- Poftim?! Nu! lar dacă ar fi avut o astfel de 
intenţie, nu ți-aş fi spus, dar crede-mă că locul ăsta 
nu i se potriveşte câtuşi de puţin, răspunse el, 
privind cu atenţie coridorul întunecat, ca o criptă. 
Întreabă-l pe tata! 

- Iată un alt subiect: pesemne că sora ta i-a făcut 
ceva tatălui vostru. Cum altfel să ajungă ea în 
posesia jurnalului Regelui Toamnei? 

- Dacă Bryce i-a făcut vreun rău, asta nu a 
implicat și încercarea de a-i revendica coroana. Ea 
nu mi-a destăinuit nimic despre aşa ceva, spuse 
Ruhn, încruntându-se la rege. Și repet: dacă ar fi 
plănuit într-adevăr un fel de lovitură de stat, de ce 
naiba ți-aş fi spus despre asta? 

- Pentru că eşti cu adevărat Fee, nu o corcitură... 

- În locul tău, aş avea grijă cum vorbesc despre 
Bryce! 

Umbrele i se adunară lui Morven în degete și în 
umeri. Umbre sălbatice şi furioase, pe care cele ale 
lui Ruhn nu voiau să le întâlnească. Umbrele regelui 
păreau a fi cumva corupte, la fel ca cele pe care le 
mânuiau mintal Seamus şi Duncan. 

- Eşti Născut din Stele. Ai o obligaţie față de 
poporul nostru. 

- Să fac ce anume? 

- Să te asiguri că poporul va supraviețui. 

- Şi Bryce e Născută din Stele! 

Ruhn, Dec şi Flynn le dăduseră lui Bryce şi 
celorlalți toate indicaţiile posibile cu privire la ceea 
ce aveau de înfruntat în labirintul întunecat al 
Peşterii Prinţilor. Însă călătoria pe care cei trei o 
întreprinseseră cândva prin reţeaua de peșteri 
ceţoase fusese atât de haotică, încât ei nu puteau să 
spună mare lucru despre o rută directă spre 
mormântul lui Pelias. Bryce nu păruse prea 
îngrijorată de asta, în ciuda comentariului ei din 
seara trecută cum că nu mai aveau mult timp la 


dispoziţie. Dar poate că doar încercase să 
pară curajoasă. 

- Da, spuse Morven pe un ton dispreţuitor, şi ce a 
făcut sora ta cu moştenirea ei ca Născută din Stele, 
în afară de a arăta dispreţ faţă de Fee? 

- Nu ştii absolut nimic despre Bryce! 

- Ştiu că şi-a călcat în picioare descendența de 
Fee atunci când şi-a anunţat uniunea cu îngerul ăla! 
exclamă Morven, iar umbrele îi tremurară de furie. 

- Bine, spuse Ruhn, dând să plece. Oficial, am 
încheiat discuţia. Pa! 

Morven îl apucă de braţ pe Ruhn, iar umbrele i se 
prelinseră din mână pe antebraţul acestuia, 
strângându-l cu putere. 

- După ce am avut de-a face cu sora ta ieri, m-am 
rugat toată noaptea Lunei ca să mă îndrume, spuse 
regele, iar ochii îi străluciră de o fervoare fanatică. 
Luna mi-a îngăduit să îmi dau seama că tu, în 
ciuda... fărădelegilor tale... eşti singura speranţă ca 
poporul nostru să îşi recapete întrucâtva 
credibilitatea în timpul generațiilor viitoare. 

Ruhn îşi creă iute propriile umbre pe braţ, care le 
muşcară pe cele ale lui Morven, eliberându-l din 
strânsoarea lor cu o uşurinţă satisfăcătoare. 

- Luna nu mi se pare genul de zeiță care să se 
înjosească vorbind cu ticăloşi ca tine. 

În ciuda umbrelor sfâşiate, Morven îşi înfipse din 
nou degetele în braţul lui Ruhn. 

- Aici sunt femei care... 

- Nu! strigă Ruhn, smucindu-se din strânsoarea 
unchiului său şi păstrând un zid de umbre ridicat în 
spatele lui, în timp ce se îndepărtă. Pa! 

- Netot egoist ce eşti! şuieră Morven. 

Ruhn ar fi putut să jure că şi umbrele regelui 
şuieraseră. Însă se mulțumi să îşi ridice braţul 
deasupra capului şi să îi arate lui Morven degetul 
mijlociu, fără ca măcar să se uite înapoi. 

Îi găsi pe Dec şi pe Flynn așteptând afară, lângă o 
fântână din curte, la o distanţă sigură de Lidia. 


- Ce-a fost asta? întrebă Flynn, venind alături de 
Ruhn. 

- Nu merită să vă explic, îi răspunse prințul, fără 
să scape din ochi domul arhivelor, care se afla la 
câteva străzi distanţă. 

Declan o întrebă pe Lidia: 

- Există vreo şansă ca Morven să dea fuga la 
Asteri? 

- Nu încă, răspunse Lidia în şoaptă. Afirmațiile 
de ieri ale surorii tale erau adevărate; s-a descurcat 
bine cu Morven, spuse ea, iar apoi se întoarse spre 
Ruhn şi adăugă: Ai avea de învăţat un lucru sau 
două de la Bryce. 

- Ce vrea să însemne asta? întrebă Ruhn pe un 
ton poruncitor. 

Flynn şi Dec îşi făcură de lucru privind cu atenţie 
vitrina unei măcelării închise, pe lângă care tocmai 
treceau. 

- Eşti prinț! răspunse Lidia cu răceală. Trebuie să 
începi să te comporti ca atare. 


CAPITOLUL 52 


Eşti prinț! Trebuie să începi să te comporti ca atare. 

La naiba! Lidia ştia exact ce să spună ca să îl 
enerveze. Ca să îl facă să se gândească la ea în orele 
care treceau, în timpul căutărilor zadarnice după 
informaţii despre insulele dispărute, despre Sabia 
Stelară, pumnal sau ceaţă. 

Fa ieşise la plimbare şi lipsise o jumătate de oră, 
după care se întorsese, mirosind a mare, şi tot nu îi 
spusese nici măcar o vorbă. 

Flynn, aflat chiar lângă Prinţul Feelor, închise încă 
un sertar inutil, plin de fişe de catalog, și spuse: 


- Ai putea să vorbeşti cu Lidia. Simt literalmente 
cum îţi tot prefiri prin minte spusele ei! 

- Ba nu prefir nimic. 

- Ba da, adeveri Declan, aflat de partea cealaltă a 
lui Ruhn. 

- Ba tu ești cel care are gânduri obsesive! exclamă 
Ruhn, dând din cap spre faţa încordată a lui Dec. 

- Am motive întemeiate. Nu pot să iau legătura 
cu familia mea sau cu Marc... 

Ruhn se îmbună. 

- Nu încape îndoială că sunt bine cu toții! Înainte 
de nenorocirile care s-au întâmplate în Piaţa de 
Carne, i-ai avertizat să se dea la fund, iar Sathia a 
spus că a luat legătura cu ei. Marc trebuie să îi fi pus 
la adăpost până acum. 

- Asta nu îmi ușurează deloc situaţia, ţinând cont 
de faptul că, surghiunit aici, pe tărâmul ăsta 
medieval, nici nu pot să dau de ei prin telefon sau 
interweb. 

Ruhn şi Flynn mârâiră în semn că erau de acord. 

- Locul ăsta e oribil! spuse Dec, închizând cu 
brutalitate sertarul pe care tocmai îl verificase. La fel 
şi sistemul bibliotecii ăsteia, adăugă el, iar apoi 
aruncă o privire la rândul de cataloage nesfârșit de 
lung și îi strigă Lidiei: Ai găsit ceva? 

Ruhn încercă, în zadar, să nu se uite la Lidia. Ea 
se apucase să cerceteze capătul îndepărtat al arhivei, 
pe care de bună seamă că și-l alesese dinadins, și 
încă nu le adresase nici un cuvânt, deși se aflau cu 
toții acolo de ore întregi. 

- Nu! răspunse ea, iar apoi își văzu de treabă. 

Bine. 

Foarte bine. 


- Ei bine, trebuie să recunosc că ăsta chiar e un 
loc înfricoşător, şopti Hunt, iar sunetul vocii i se 
lovi de piatra neagră şi netedă, după care fu înghiţit 
de ceața densă. 


Mirosul de mucegai și de putregai îi dădea deja 
dureri de cap, tulburându-i toate instinctele care îi 
spuneau să iasă din spaţiul acela închis şi ceţos și să 
se înalțe în văzduh, în spaţiul sigur al vântului și al 
norilor... 

- După ce ai văzut un Virme de Middengard 
hrănindu-se..., murmură Bryce în bezna umedă, 
încercând în zadar să înlăture ceața din faţa ei, ... 
nimic nu mai e la fel de rău. 

- Nu vreau să ştiu despre ce vorbeşti! spuse 
Baxian. 

Hunt aprecie faptul că nu fusese nevoit să îl roage 
pe Baxian să meargă în partea expusă a lui Bryce. 
Tharion şi Sathia se ţineau după ei, coborând, fără 
să vorbească prea mult, pe poteca îngustă. Ruhn le 
spusese că basoreliefurile de pe zidurile peşterii 
începeau puţin mai spre interior, dar încă nu 
găsiseră nici unul. Doar piatră... şi o ceață atât de 
groasă, încât vedeau doar la câțiva pași în față. 

Bryce spuse: 

- Gândeşte-te la un vierme de pământ, cu gura 
plină de rânduri duble de dinţi. Cât două autobuze 
de oraş. 

- Am spus că nu vreau să aflu nimic despre asta, 
bombăni Baxian. 

- Nici măcar nu e atât de rău, în comparaţie cu 
alte grozăvii pe care le-am văzut, continuă Bryce, iar 
apoi recunoscu, fie şi numai pentru că o urmaseră 
în întunericul acela ucigător şi meritau să ştie tot 
adevărul: cei din lumea de baştină a Feelor au un 
obiect numit Masca, o unealtă care poate, 
literalmente, să învie morţii. Nu e nevoie de 
necromanțţi. Şi nici de cadavre proaspete. 

Cu toţii se uitară lung la ea. 

- Vorbeşti serios? întrebă 'Iharion. 

Bryce adeveri pe loc, dând din cap cu 
solemnitate. 

- Am văzut cum a fost folosită pentru a anima un 
scheletul unei creaturi moarte de multă vreme. Și 


cum i-a conferit acelui schelet suficientă putere ca 
să poată înfrunta Virmele. 

Hunt fluieră tare. 

- lată o magie a morţii foarte puternică! 

Nu se plânse că Bryce nu îi spusese despre asta 
până atunci, fiindcă nici el, categoric, nu putea să îi 
destăinuie că Rigelus îi luase fulgerul pentru a face 
ceva asemănător. Din fericire, Baxian nu suflase o 
vorbă despre asta. Fi doi nu auziseră nimic despre 
ce se alesese de fulgerul lui, dar nu avea cum să fie 
de bine. 

Încă un lucru pe care trebuia să îl ispăşească. 

Într-adevăr, Bryce îi spusese cu o noapte în urmă 
că fiecare dintre ei avea o vină pentru acţiunile lor 
colective. Dar asta nu îl împiedica să se simtă 
vinovat. Nu voia să mai vorbească despre acel 
subiect. Nu voia să se mai simtă astfel. 

- Da, spuse Bryce, înaintând în beznă, puterile 
din lumea de baștină a Feelor sunt... ieşite din 
comun. 

— Şi totuşi, Asterii vor să se încurce din nou cu cei 
de acolo, spuse Baxian. 

- Rigelus ştie cum să ţină ranchiună, mormăi 
Bryce, iar apoi se opri brusc. 

Toate instinctele lui Hunt se activară. 

- Ce e? întrebă el, scrutând întunericul ceţos din 
faţa lor. 

Însă Bryce privea ţintă la peretele din stânga ei, în 
piatra căruia fusese săpat un basorelief de o precizie 
surprinzătoare. 

- O stea în opt colţuri! exclamă Baxian. 

Bryce îşi duse mâna la piept, iar degetele i se 
profilară pe fundalul strălucitor al luminii stelare. 

Hunt privi steaua săpată în piatră, precum şi 
basoreliefurile care începeau la o distanţă de câţiva 
metri față de aceasta şi care se continuau în ceaţă, 
de parcă locul acela ar fi marcat intrarea într-un 
culoar oficial. Bryce se puse din nou în mişcare, 
întorcându-şi capul într-o parte şi în alta, atentă la 


basoreliefurile complexe, artistice, de pe stânca 
neagră. Hunt abia dacă reușea să ţină pasul cu ea, 
străduindu-se să nu o piardă din vedere prin vălul 
gros de ceaţă. 

Pe ziduri fuseseră gravate imagini ale unor Fee 
care purtau armuri elaborate. Multe dintre acele 
fiinţe ţineau în mână frânghii ce păreau să fi fost 
împletite din stele, înfăşurate în jurul gâturilor unor 
cai zburători care țipau de furie în timp ce erau traşi 
spre pământ. Unii dintre ei se scufundau într-o apă 
ce arăta precum marea, înecându-se. 

- O vânătoare, şopti Bryce. Așadar, Feele din 
timpuri străvechi chiar au ucis toți pegaşii Theiei. 

- Ce înseamnă asta? întrebă Sathia. 

- Că nu erau admiratori ai păpuşilor 
simandicoase Născute din Stele, răspunse Hunt. 

Însă Bryce nu zâmbi. 

- Basoreliefurile sunt la fel ca acelea din peșterile 
lui Silene. Stilul artistic diferă, dar cel al povestirii 
este asemânător. 

- Ar avea sens să fie aşa..., spuse Tharion, 
trecându-şi degetele peste o imagine ce înfățișa un 
cal care se îneca, zvârcolindu-se, ...dacă ne gândim 
la faptul că basoreliefurile din ambele locuri au fost 
făurite în aceeaşi perioadă. 

- Da, murmură Bryce, care apoi îşi văzu de drum. 

Un fascicul din lumina ei stelară spintecă ceața, 
arătând drept înainte. Nu exista nici un loc mai 
ferit, în care Hunt să o poată încolți, întrebând-o la 
ce naiba se gândea cu adevărat, mai ales că, dintr- 
odată, ceva se mişcă în umbră, în stânga lui. 

Hunt îşi trecu mâna peste umăr ca să-şi scoată 
sabia din teacă şi îşi pregăti fulgerul, deşi acesta nu 
avea puterea lui obişnuită, din cauza blestematei de 
aureole... 

- Strigoi! îi avertiză Baxian, scoţându-şi sabia 
dintr-o singură mişcare. 

Un pâlc de umbre prinse să se zvârcolească, 
şuierând precum un mănunchi de şerpi. 


- Nu se apropie mai mult, şopti Sathia, al cărei 
glas era plin de o teamă la fel de densă precum ceața 
din jurul lor. 

Hunt îşi înfăşură fulgerul în jurul pumnului, iar 
scânteile făcură ca pereţii umezi să lucească precum 
oglinda unui iaz. Însă şi lumina emanată de Bryce 
era puternică, aşa că strigoii se retraseră şi mai mult. 

- Avantajele date de faptul că sunt Prinţesa 
Născută din Stele, Superputernică şi cu Magie 
Specială! spuse Bryce cu voce tărăgănată, trecând pe 
lângă ungherele şi nişele de piatră pline de strigoi. 
Ruhn mi-a spus că, în timpul Calvarului, ăștia de 
aici au fugit de lumina lui stelară. Se pare că nici a 
mea nu le place prea tare, adăugă ca. 

Sathia trecu pe lângă cel mai apropiat grup de 
strigoi, rămânând la un pas în urma lui Bryce. 

O mână scorojită, de culoarea agatului, îşi făcu 
apariţia în stânga lui Hunt, ieşind dintr-un morman 
de umbre şi prinzând să zgârie piatra cu unghiile-i 
lungi şi crăpate... 

Înainte ca Hunt să apuce să îşi folosească fulgerul, 
lumina stelară a lui Bryce se aprinse din nou. Mâna 
se retrase, iar dinspre stânci se auzi un şuierat slab. 

- Prinţesa Născută din Stele, Superputernică şi cu 
Magie Specială, spuse Hunt, impresionat. 

Însă Bryce se întoarse spre liniile crestase de 
strigoi în stâncă şi îşi trecu mâna peste ele. Frecă 
fărâmele de praf şi de resturi între arătător şi degetul 
mare, le mirosi, iar apoi îl privi pe Hunt. 

- Flynn are dreptate: nu-mi place aici, spuse ea, 
după care, spre disperarea lui Hunt, linse, linse, fir- 
ar să fie, substanţa întunecată de pe degete şi făcu o 
grimasă. Nu, nu-mi place! Chiar deloc! 

Sathia, care se afla la câțiva paşi în urma lui Bryce, 
se înfioră. 

- Deci simţi şi tu? Cât de... mort pare totul? De 
parcă ar putrezi ceva aici! 

Hunt nu avea idee despre ce naiba vorbeau cele 
două femei. Judecând după expresiile nedumerite 


ale lui Tharion și Baxian, nici ei nu știau. 

Bryce înaintă din nou prin beznă şi prin ceaţă. 
Ceilalţi nu avură de ales decât să ţină pasul cu ea, 
pentru a rămâne în haloul acela protector de lumină 
stelară. 

- În faţă e apă, spuse Baxian, al cărui auz fin 
sesiză acest lucru înainte ca Hunt să îl perceapă. Un 
râu, unul mare, după vuietul care se aude! 

Bryce îi aruncă o privire lui Hunt. 

- Ce bine că avem printre noi doi tipi daţi naibii, 
cu aripi! 

Și iată că în ochii ei se ivi din nou acea scânteie. 
Fugară, ce-i drept, dar... Hunt aproape că putea să îi 
audă creierul lucrând. Făcând legătura între nişte 
puncte pe care el nu era în stare să le vadă. 

- Staţi pe aproape, murmură Bryce, conducându-i 
în adâncimile peşterii. În ultima vreme am petrecut 
dezgustător de mult timp sub pământ și pot să vă 
spun că nu ne aşteaptă nimic bun! 


Flynn şi Dec plecaseră ca să aducă mâncarea de 
prânzul a tuturor, iar Ruhn se resemnă să lucreze în 
tăcere alături de Lidia, singurele sunete pe care le 
scoteau fiind foşnetul hârtiei şi bufniturile sertarelor 
în care, din păcate, nu dădeau peste vreun 
document util. 

După căutări care se dovediseră zadarnice, el nu 
găsise nimic din ceea ce căuta. lar dacă era să se ia 
după faptul că Lidia ofta din când în când, frustrată, 
nici ea nu fusese mai norocoasă. Sunetele pe care 
Căprioara le tot scotea acum erau cu totul diferite 
de suspinele mulțumite, semănând cu torsul pisicii, 
pe care ea le scosese în brațele lui atunci când 
sufletele li se contopiseră, când se mișcase în ea... 

Vere! 

Ruhn se întoarse foarte încet spre ușa deschisă a 
intrării impunătoare, dar nu văzu pe nimeni în 
prag. Nu se zărea decât lumina cenușie a zilei. 

În stânga ta! 


Cu braţele încrucișate, Seamus se sprijinea de un 
raft ticsit de documente, aflat în apropiere. Pe 
pieptul lat îi atârna un pumnal, la fel ca în urmă cu 
multe decenii. Şi, la fel ca atunci, părul negru îi era 
tuns scurt. Ruhn știa că vărul lui se tundea aşa 
pentru ca nici un inamic să nu îl poată apuca de 
plete. Iar dacă Seamus era acolo, asta însemna... 

În dreapta ta! îi spuse Duncan în minte. 

Ruhn se uită în cealaltă parte şi îl văzu pe fratele 
lui Seamus sprijinit de raftul opus, de parcă ar fi fost 
imaginea în oglindă a fratelui său. În loc de pumnal, 
Duncan era înarmat cu o sabie subţire, pe care o 
ținea prinsă la spate. 

Fără să îi scape din ochi pe cei doi, Ruhn îi 
întrebă: 

Ce vreţi? 

Din instinct, își ținuse până acum mintea 
învăluită în stele şi umbre, însă făcu o analiză 
rapidă, ca să se asigure că zidurile mentale îi erau 
intacte. 

Duncan rânji. 

Unchiul nostru ne-a trimis ca să ne asigurăm că 
femeia se comportă așa cum trebuie. 

Ruhn îi aruncă o privire Lidiei, care încă răsfoia 
catalogul. La naiba, mintea ei era nepăzită... 

În chipul cel mai natural cu putință, mintea lui 
căută să intre în legătură cu a ei. De parcă ar fi putut 
să o protejeze cumva de cei doi. 

Însă la celălalt capăt al punţii mentale dintre ei se 
afla un zid de foc. Nu era o simplă flacără, ci un 
incendiu care se învolbura până la cer, de parcă ar fi 
generat curenți și o întreagă climă care îi aparțineau 
numai lui. Dedesubt părea să freamăte magmă, 
vizibilă prin crăpăturile din furtuna învolburată de 
flăcări. 

Fi bine, deci nu trebuia să își facă griji în privinţa 
ei. 

Ne strici distracţia, vere! spuse Seamus. 


Ar fi distractiv să îi scormonim prin minte! adăugă 
Duncan. 

Ruhn îi privi pe cei doi și le porunci: 

Dispăreți! 

Prezența ei pângărește acest loc! spuse Seamus, 
întorcându-și privirea spre Lidia şi uitându-se la 
omoplaţii ei cu o intensitate care nu îi plăcu câtuși 
de puţin lui Ruhn. 

La fel și a ta! ripostă Ruhn. 

Seamus își mută la Ruhn privirea-i întunecată. 

Să știi că îți simțim mirosul pe ea, spuse el, 
arătându-și colții. Ia spune-mi: a fost ca și cum te-ai 
fi tăvălit cu o Secerătoare? 

Ruhn mârâi ușor, iar Lidia îl auzi şi se întoarse 
spre el. Nu păru deloc surprinsă, de parcă ar fi fost 
conştientă de prezenţa celor doi în tot acest timp şi 
ar fi așteptat doar un semnal oarecare ca 
să intervină. 

Le aruncă o privire calmă verilor lui. 

- Seamus! Duncan! V-aş ruga să nu vă băgaţi în 
mintea mea. 

Seamus se zbârli ameninţător, aşa cum numai 
Feele ştiau să o facă. 

- Am vorbit cumva cu tine, ticăloaso?! 

Ruhn îşi încleștă maxilarul atât de tare, încât îl 
duru, dar Lidia îi privi pe prinții gemeni cu ochii ei 
aurii şi întrebă: 

- Să vă arăt cum îi fac pe bărbaţii ca voi să stea de 
vorbă cu mine? 

Duncan mârâi: 

- Ai noroc că unchiul nostru ne-a poruncit să nu 
acționăm. Altfel, le-am fi spus deja Asterilor că ești 
aici, Căprioară! 

- Ce câini buni! îi lăudă Lidia în bătaie de joc. Voi 
avea grijă să îi spun lui Morven să vă dea 
amândurora o recompensă. 

Ruhn zâmbi. Dar... Lidia îi ceruse să se poarte ca 
un prinț, aşa că afișă o mină rece şi neutră. O mască 
la fel de dură precum era a ei. 


- Spune-i lui Morven că dacă avem nevoie de 
ajutorul lui, îi trimitem vorbă! le spuse el verilor săi. 

Alungarea lor fu mai eficientă decât orice șicană. 
Duncan se desprinse de raft, încovoindu-şi mâinile 
pe lângă corp, iar pe după încheieturile degetelor 
prinseră să i se încolăcească umbre. Acestea erau 
mai întunecate şi mai sălbatice decât cele ale lui 
Ruhn, de parcă ar fi fost desprinse dintr-o noapte 
furtunoasă. 

- Eşti o ruşine pentru poporul nostru! strigă 
Duncan. O ruşine! 

Având  întipărită pe față aceeași grimasă 
dispreţuitoare, Seamus se duse cu paşi apăsaţi la 
geamănul lui, căruia îi spuse: 

- Nu-ţi pierde vremea cu el! 

Seamus îi șopti în minte lui Ruhn: 

Vei primi ceea ce ţi se cuvine. 

Ruhn își păstră o mină impasibilă. Ba chiar 
princiară, ar fi spus unii. 

- Îmi pare bine că v-am văzut! 

Din nou, faptul că nu ripostase îi enervă şi mai 
tare pe ambii lui veri, care mârâiră, iar apoi se 
răsuciră pe călcâie şi își luară tălpășița. 

Abia după ce dispărură dincolo de uşile masive, 
Ruhn o întrebă în şoaptă pe Lidia: 

- Eşti bine? 

- Da, răspunse ea, privindu-l cu ochii ei aurii, 
ceea ce îi tăie răsuflarea lui Ruhn. Cei doi sunt la fel 
ca toţi ceilalți dobitoci pe care i-am întâlnit! adăugă, 
gândindu-se la Pollux, după care se întoarse la 
catalog şi spuse: S-ar înţelege de minune cu triarii 
lui Sandriel! 

- Ţin să îți amintesc că, în timp, mulţi dintre 
triarii ei s-au dovedit a fi de partea noastră! îi atrase 
atenția Ruhn. 

Însă nu îi veni în minte ce altceva să mai spună, 
aşa că se aşternu din nou tăcerea. Aceasta se 
înstăpâni atât în mintea lui, cât şi în sala aceea vastă. 


Lui Ruhn nu îi rămase nimic de făcut în afară de 
reluarea căutărilor printre vrafurile de documente. 

După câteva minute lungi, situaţia deveni 
insuportabilă. Tăcerea. Încordarea. Și, doar ca să 
spună ceva, ca să curme suferința aceea, Ruhn o 
întrebă dintr-odată pe Lidia: 

- De ce foc? 

Lidia se întoarse încet spre el. 

- Poftim? 

- Mereu mi te-ai arătat ca o minge de foc. De ce? 

Lidia își înclină capul, cu o scânteiere mocnită în 
privire. 

- Stelele și noaptea erau deja luate. 

Văzându-i zâmbetul, Ruhn simţi că lumea 
redevenea normală şi trăi un moment de 
destindere. Parcă se reîntorseseră la vremurile în 
care ei doi erau doar Zi și Noapte. La rândul lui, 
zâmbi fără să vrea. 

Dar Lidia îl privi ţintă şi întrebă: 

- Cum de...? 

La rândul lui, Ruhn o scrută, făcând ochii mari. 

- La ce te referi? 

- Cum de ai ajuns aşa? întrebă ea în şoaptă. Tatăl 
tău e... 

- Un dobitoc psihotic. 

Lidia râse. 

- Da. Cum ai scăpat de influenţa lui? 

- Prietenii mei, răspunse el, dând din cap spre ușa 
pe care ieşiseră aceştia. Flynn şi Dec m-au ţinut 
sănătos la cap. Mi-au oferit o perspectivă. Fi bine, 
poate că nu Flynn, dar Dec, da. Încă o face. 

- Aha! 

Ruhn îşi îngădui luxul de a-i privi cu atenţie 
chipul, expresia. Observă că era uşor îngrijorată şi 
întrebă: 

- Cum a fost cu fiii tăi ieri, înainte să plecăm? 

Auzise că ea se dusese să își ia rămas-bun de la ei, 
dar nu aflase nimic despre întâlnirea lor în sine. Și 


având în vedere cât de tulburată păruse după ce 
plecaseră de pe Cuirasatul din Străfund... 

- Grozav, răspunse Lidia, atât de concis, încât 
Ruhn crezu că nu avea să continue, dar apoi ea 
adăugă, iar un mușchi al maxilarului îi zvâcni: 
Groaznic! Cred că Brann ar vrea să mă cunoască 
mai bine, dar Ace, adică Actaeon... mă urăște. 

- Va dura o vreme până să se obișnuiască 
amândoi cu gândul că și-au regăsit mama. 

Lidia schimbă subiectul: 

- Crezi că sora ta chiar va găsi ceva care să poată 
fi folosit împotriva Asterilor? 

Având în vedere cât de mulţi oameni căutaseră, 
probabil, un astfel de lucru de-a lungul secolelor, 
Ruhn înţelese de ce întrebase ea tocmai asta. 

- La cum o ştiu eu pe Bryce, pune ceva la cale. 
Mereu are câţiva aşi în mânecă. Dar..., murmură el, 
răsuflând adânc, ...acum, când ea se află în afurisita 
de Peşteră a Prinţilor, o parte din mine nu vrea să 
ştie ce anume ar putea să însemne acei aşi. 

- Sora ta e formidabilă! spuse Lidia, plină de 
admiraţie. 

Ruhn îşi ascunse mândria care îl năpădi la auzul 
acelei laude şi spuse doar: 

- Chiar este. 

Și lăsă lucrurile aşa. 

Însă tăcerea care urmă fu diferită. Mai uşoară. lar 
Ruhn ar fi putut să jure că o surprinse pe Lidia 
privindu-l la fel de des precum o privea şi el pe ea. 


lthan străbătu coridoarele Casei Focului şi a 
Umbrei alături de Hypaxia, cu stomacul plin, foarte 
mulțumit după ce luase un mic-dejun surprinzător 
de bun în sala de mese întunecată. Ajunseseră 
suficient de devreme în sală, aşa că cei mai mulți 
meseni încă nu sosiseră. 

Devorase o cantitate uriaşă de mâncare, chiar şi 
pentru el, dar având în vedere că în ziua următoare 
plecau spre Avallen, voise să se alimenteze cât mai 


mult posibil. El ar fi vrut să plece pe loc, dar se părea 
că Jesiba trebuia să le aranjeze transportul şi să le 
obțină permisiunea de a intra pe insulă şi, din 
moment ce nu aveau să spună nimănui adevăratul 
motiv pentru care mergeau acolo, mai trebuia și să 
îi toarne o serie de minciuni persoanei ei de contact 
de pe insula Feelor. 

lthan avea să poată îndrepta în curând greşeala 
aceea îngrozitoare. Aveau să găsească trupul lui 
Sofie, să îi ia fulgerul şi apoi să găsească o soluţie. 
Era doar un firicel de speranță, dar de care el se 
agăța cu frenezie. Și care îl împiedica să se 
prăbușească mental cu totul. 

Şi pentru care trebuia să îi mulțumească femeii de 
lângă el, care nu stătuse pe gânduri, ci îl ajutase de 
atâtea ori. De dragul ei, se forță să spună pe un ton 
vesel, în timp ce îşi mângâie stomacul tare ca piatra: 

- Ştiai că au o mâncare atât de bună aici? 

Hypaxia zâmbi. 

- De ce crezi că am dezertat atât de uşor? 

- Ai venit aici pentru mâncare, așa-i? 

Hypaxia zâmbi larg, iar el ştiu că o astfel de 
expresie era rară pe chipul acelei regine solemne. 

- Mereu o fac pentru... 

Dintr-odată, coridoarele întunecate se zguduiră, 
iar din tavan prinseră să cadă şuvoaie de moloz. 
Ithan îşi păstră echilibrul și o prinse pe Hypaxia de 
cot, ca să o ajute să rămână în picioare. 

- Ce naiba a fost asta? murmură el, privind bolțile 
de piatră de deasupra lor. 

Urmă încă o explozie. Ithan o luă la fugă, iar 
Hypaxia îl urmă, grăbită. Ajunseră la biroul Jesibei 
și o găsiră pe farmazoană așezată la masa de lucru, 
cu fața încordată, cu ochii măriți de groază... 

- Ce naiba se întâmplă? întrebă Ithan, grăbindu- 
se să ajungă lângă computerul ei, pe care rula o 
transmisiune în direct, înfățișând bombe ce 
explodau. 


Încăperea prinse să se zguduie, iar Ithan îi făcu 
semn Hypaxiei să se vâre sub birou, dar fosta regină 
vrăjitoare nu o făcu, ci se mulțumi să întrebe: 

- Imaginile de pe monitor sunt de deasupra 
noastră? 

- Nu, răspunse Jesiba cu voce răguşită, plină de 
groază. Pe Istros au ancorat nişte bărci Omega. În 
imagini se văd clădiri care se  prăbuşesc. 
Lansatoarele de pe punţile bărcilor tocmai au 
bombardat  Luncile Asphodel cu rachete cu 
pucioasă. 


CAPITOLUL 53 


lthan şi Hypaxia străbătură oraşul în fugă. 
Cartierele erau fie pline de locuitori şi de turişti 
intraţi în panică, fie învăluite într-o linişte 
mormântală şi sinistră. Locuitorii se îngrămădeau 
pe trotuare, în stare de șoc. lthan se pregăti 
sufletește pentru ceea ce avea să găsească în 
cartierul de nord-est, dar tot rămase şocat la 
vederea trecătorilor însângeraţi, pe care praful şi 
cenuşa de pe ci îi făceau să semene cu nişte 
fantome. În braţele unora dintre ei ţipau copii. Iar 
străzile de la intrarea în Luncile Asphodel erau 
avariate de explozii şi pline de trupuri ce zăceau 
nemișcate şi tăcute. 

Printre ruinele în flăcări se vedeau maşini care se 
topiseră. Din clădiri rămăseseră doar mormane de 
moloz. Peste tot zăceau cadavre carbonizate. Unele 
dintre ele erau insuportabil de mici. 

Ithan simţi cum începea să plutească spre un loc 
îndepărtat, departe de el însuşi. Nu mai auzi 
tipetele, sirenele sau vuietul clădirilor care încă se 


prăbuşeau. Lângă el, Hypaxia nu spunea nimic, dar 
chipul ei solemn și tăcut era brăzdat de lacrimi. 

Însă nici un cadavru, nici o mașină şi nici o 
clădire nu se zăreau în apropierea locului de origine 
al exploziilor. 

În centrul Luncilor Asphodel nu mai rămăsese 
decât un crater uriaş, care încă fumega. 

Rachetele cu pucioasă fuseseră atât de fierbinţi, 
atât de mortale, încât distruseseră totul în calea lor. 
Topiseră totul. Oricine fusese lovit direct, murise pe 
loc. Poate că acel sfârşit instantaneu fusese un act de 
îndurare față de locuitori, eliminându-i cât se putea 
de repede, nimicindu-i înainte să poată înțelege 
grozăvia care se petrecea şi să fie cuprinşi de frică. 

Instinctul de lup îl făcu pe lthan să se 
concentreze. Îl făcu să fie din nou atent. Astfel, văzu 
că Hypaxia scoase din geantă o fiolă cu poţiune de 
vindecare cu primă lumină şi că alergă spre cei mai 
apropiați oameni care se aflaseră dincolo de raza 
exploziei: doi părinţi tineri şi un copil mic, acoperiţi 
cu toții din cap până-n picioare cu praf cenușiu, 
ghemuiţi la intrarea unei clădiri parţial prăbuşite. 

Poate că Hypaxia renunţase la rolul de regină, dar 
era în primul rând o tămăduitoare, indiferent de 
Casa din care făcea parte. Şi, mulțumită 
apartenenţei la Aux şi antrenamentului de haită, 
Ithan putea să ajute şi el. Nu conta faptul că era un 
lup fără haită, un exilat dezonorat şi un ucigaș. Tot 
putea să ajute. Tot avea să ajute, indiferent de cum îl 
numea lumea. Indiferent de lucrurile de neiertat pe 
care le făcuse. 

Aşa că el fugi spre cel mai apropiat om, o 
adolescentă îmbrăcată în uniformă şcolară. 
Nenorociții aleseseră să atace dimineața, când cei 
mai mulţi dintre locuitori se aflau pe străzi, în drum 
spre serviciu, când copiii mergeau la şcoală. Aşadar, 
în spaţiu deschis, victimele fuseseră lipsite de 
apărare... 


Ithan mârâi, iar fata, cu fruntea însângerată, pe 
jumătate ţintuită de o bucată de ciment, se trase în 
spate, înfiorată. Se căznea să îşi dea deoparte blocul 
de ciment de pe fluierele picioarelor, îngrozită de el, 
de prezenţa lui... 

Ithan alungă lupul din el, potolindu-și furia. 

- Hei, spuse el, îngenunchind lângă ea şi 
întinzând mâna spre bucata de ciment, am venit să 
te ajut! 

Fata încetă să mai împingă, înnebunită, blocul de 
ciment. Își ridică ochii plini de sânge la Ithan, în 
timp ce el trase cu ușurință bolovanul acela de pe 
ea. Carnea de pe fluierul piciorului stâng îi fusese 
sfâşiată până la os. 

- Hypaxia! o strigă el pe vrăjitoare, care deja se 
îndrepta spre ei. 

Dar fata, a cărei faţă era îngrozitor de albă, îl 
apucă de mână și îl întrebă: 

- De ce? 

Ithan se mulțumi să clatine din cap, negăsindu-și 
cuvintele. Hypaxia se aruncă în genunchi în fața 
fetei, scoțând din geantă o altă fiolă cu primă 
lumină. Ithan îşi dădu seama, tresărind, că era una 
dintre puţinele pe care le avea Hypaxia. Din 
nefericire, era nevoie de mult mai multe. 

Dar şi dacă ar fi venit acolo toate vrăjidoctoriţele 
din Orașul Semilunii, oare ar fi fost de ajuns? 

Oare acele vrăjidoctoriţe și leacurile lor aveau să 
fie vreodată suficiente pentru a vindeca răul ce se 
înfăptuise acolo? 


- Simţi ceva? îl întrebă Hunt pe Tharion în timp 
ce se aflau pe malul unui râu adânc și lat, care 
curgea vijelios prin sistemul de peşteri. 

Bryce, care se afla la câţiva pași de ei, îi lăsase pe 
bărbaţi să vorbească în timp ce ea cerceta râul ale 
cărui capete erau ascunse în ceață, pereţii acoperiți 
de basoreliefuri, aflaţi şi de cealaltă parte a râului, 


precum şi mirosul de mucegai și de umezeală al 
locului. 

Până acum nu găsise nimic care să îi spună ceva 
nou despre arme, despre ceaţă sau despre cum să le 
tăbăcească fundul Asterilor, dar reținea cu grijă tot 
ce vedea. 

- Nu, răspunse tritonul, a le cărui cuvinte Bryce le 
asculta doar pe jumătate. Magia mea simte doar că 
este... rece. Şi că străbate toate peșterile. Dar nimic 
altceva. 

- Presupun că ăsta e un lucru bun, spuse Baxian, 
strângându-și aripile, după care îi făcu iute cu 
ochiul lui Bryce, atrăgându-i atenţia, şi strigă: Nu 
sunt Virmi pe aici! 

Bryce se încruntă la el. 

- Dacă ai fi văzut unul, nu ai mai glumi, răspunse 
ea, iar apoi, nedându-i Copoiului timp să răspundă, 
îi întrebă pe el şi pe Hunt: Vă simțţiţi în stare să ne 
căraţi în zbor? 

În timp ce Hunt le luă în braţe pe ea și pe Sathia și 
traversă râul în zbor, iar Baxian făcu acelaşi lucru cu 
Tharion, Bryce renunță la conversație, 
frământându-şi mintea de zor. Îşi amplifică 
fasciculul de lumină stelară astfel încât să îi 
cuprindă pe toți, iar apoi prinse să cerceteze din 
priviri basoreliefurile care li se iviră în cale. 

Nu spuneau aceeaşi poveste precum aceea relatată 
de basoreliefurile lui Silene, nu făceau referire la 
nici un rău adormit, care să fi existat sub lumea 
locuită de Fee. Nu se vedea decât acel râu de lumină 
stelară în care, din cât se părea, Feele de demult îi 
înecaseră pe pegași. 

Da, Feele de aici nu fuseseră cu nimic mai bune 
decât cele din lumea Nestei. 

Continuară să meargă prin peșteră vreme de ore 
întregi, străbătând nenumărați kilometri. Se mai 
opreau din când în când, iar câte unul dintre ei 
făcea de veghe, în timp ce restul trupei încerca să 


ațipească, dar somnul acela era departe de a fi 
suficient sau odihnitor. 

Strigoii, rămăşiţe ale unor umbre malefice, 
pândeau în crăpăturile şi în nișele din jur. Șuierau, 
însetaţi de sânge cald și înspăimântați de lumina 
stelară a lui Bryce. Numai cineva înzestrat cu darul 
celor Născuţi din Stele sau cineva aflat sub protecţia 
lor ar fi putut să supravieţuiască acolo, jos. 

Bryce simţea pe spate apăsarea Sabiei Stelare, iar 
pumnalul îi tot zgândărea şoldul. Cele două arme îi 
împovărau fiecare pas, prinse într-o luptă stranie de 
a se apropia una de cealaltă, luptă care se intensifica 
pe măsură ce drumeţii pătrundeau tot mai adânc 
in peşteră. 

Bryce le ignoră, urmărind, în schimb, 
basoreliefurile de pe pereți şi de pe tavane. Imagini 
brutale, sculptate cu grijă şi precizie: bătălii 
nemiloase, nesfârşite, mari vărsări de sânge. Oraşele 
în ruine şi pământurile care se surpau, erau înghiţite 
cu toatele de acel râu de lumină stelară, de parcă un 
val de putere Născută din Stele măturase totul în 
calea lui. 

- Am o întrebare care ar putea să fie considerată 
impertinentă, spuse Sathia, a cărei voce răsună în 
tot tunelul. 

Bryce pufni. 

- Nu ştiai? Impertinența e mottoul echipei 
Peşteri! 

Sathia își iuți pasul şi veni lângă Bryce. 

- Ei bine, s-ar părea că nu vrei să ai nimic de-a 
face cu Feele. 

- Bingo! răspunse Bryce. 

- Şi totuşi, iată-te aici, având asupra ta cele mai 
sacre două artefacte ale noastre! 

- Trei, dacă pui la socoteală şi Cornul de pe 
spatele meu. 

Tăcerea uluită a Sathiei păru să se împrăștie prin 
intreaga peşteră. 

- Cornul...?! Cum aşa? 


- Tatuaj magic simandicos, răspunse Bryce, dând 
din mână. Dar te rog să continui! 

Sathia înghiţi în sec. 

- Iată-te deținând trei dintre cele mai sacre 
artefacte ale noastre. Cu toate astea, plănuiești să 
faci... ce anume cu Feele? 

- Nimic. Ai dreptate, nu vreau să am de-a face cu 
ele. 

Basoreliefurile din jurul lor, mai ales cele care 
descriau măcelărirea pegașilor, nu făceau decât să îi 
întărească lui Bryce acel sentiment. Așa că ea îi 
aruncă o privire piezișă Sathiei, adăugând: 

- Fără supărare! 

- De ce? stărui Sathia. 

Neavând chef de o astfel de discuţie, Bryce îi 
aruncă tinerei o privire prin care îi dădea de înţeles 
că ar fi trebuit să închidă subiectul. Dar Sathia o 
privi în ochi cu sinceritate și fără pic de teamă. 

- Feele nu sunt... poporul meu preferat, 
mărturisi Bryce, oftând. Nu au fost niciodată, dar 
după primăvara asta, cu atât mai mult. Chiar nu 
vreau să fac parte dintr-un grup de laşi care au 
închis afară nevinovaţi în ziua în care demonii au 
năvălit în oraș, și care par să aibă de gând să facă 
asta din nou, la scară mai mare, aici, în Avallen. 

- Unii dintre noi nu au avut de ales. A trebuit să 
ne închidem în vilele noastre, spuse Sathia cu voce 
încordată. Părinţii mei mi-au interzis să... 

- Niciodată nu am lăsat ca interzicerea unui lucru 
să mă împiedice să îl fac, declară Bryce. 

Sathia se încruntă la ea, dar întrebă: 

- Dacă vei... dacă vom... supravieţui, ce se va 
întâmpla? 

- Ce vrei să spui prin ce se va întâmpla? 

- Ce vei face cu sabia și cu pumnalul? Cu cornul? 
Să spunem că cele mai nebunești speranţe ale tale în 
privința nimicirii Asterilor se vor împlini şi că vom 
găsi - aici sau în arhive - cunoştinţele care ne 
trebuie pentru a-i învinge. După plecarea lor, tu, 


care nu vrei să ai nimic de-a face cu poporul nostru, 
vei păstra aceste obiecte? 

- Vrei să spui că nu ar trebui să le păstrez? 

- Te întreb ce ai tu de gând să faci. Cu ele şi cu 
tine însăţi. 

- Schimb mottoul echipei Peşteri! anunță Bryce. 
Acum e Vezi-ţi de treaba ta! 

- Vorbesc serios, spuse Sathia, fără să se lase 
abătută din drum de prosteala lui Bryce. O să 
renunțţi pur şi simplu la poporul nostru? 

- Nu văd prea multe motive ca să rămân aici, 
răspunse Bryce cu răceală. Nu înţeleg nici de ce ai 
vrea tu să o faci. Eşti privită doar ca un bun de 
schimb. Așa te văd Regele Toamnei, Morven și tatăl 
tău. Singura ta valoare constă în potenţialul tău de 
reproducere. Nu îi pasă nimănui nici cât negru sub 
unghie dacă ești inteligentă, curajoasă sau bună. Te 
vor doar pentru uterul tău și să te ferească Luna să 
ai probleme cu el! 

- Ştiu asta, răspunse Sathia cu aceeași răceală. 
Am ştiut-o încă din copilărie. 

- Şi eşti de acord cu așa ceva? ripostă Bryce, pe 
un ton involuntar tăios. Eşti de acord să fii folosită 
și tratată în felul ăsta? De parcă ai fi mai prejos 
decât ei? Nu te deranjează să nu ai nici un drept, 
nici un cuvânt de spus în privinţa viitorului tău? 
Eşti de acord cu o viaţă în care să le aparţii rudelor 
tale de sex masculin sau soţului tău? 

- Nu, dar asta e lumea în care m-am născut. 

- Ei bine, acum ești doamna Ketos! exclamă 
Bryce, dând din cap spre 'Iharion, care le privea cu 
atenție. Aşa că pregăteşte-te pentru tot ce presupune 
asta! 

- Ce înseamnă asta? întrebă 'Iharion. 

Dar Sathia, ignorând tachinările lui Bryce, 
întrebă: 

- Ce ai de gând să le faci Feelor? 

- Aoleu..., murmură Baxian. 

- Să le fac?! întrebă Bryce, oprindu-se. 


Sathia nu bătu în retragere. 

- Cu toată puterea pe care o ai. Cu ceea ce ești, cu 
ceea ce porți asupra ta. Plănuiești ca, folosindu-te 
de toate astea, să le faci vreun rău Feelor? 

Hunt fluieră uşor, în semn de avertizare. 

Dar Bryce răbufni: 

- Vreau doar ca Feele să mă lase naibii în pace! 
Iar eu, la rândul meu, le voi lăsa naibii în pace! 

Sathia arătă cu degetul spre Sabia Stelară prinsă la 
spatele lui Bryce. 

- Dar profeția spune că în momentul în care cele 
două arme vor fi reunite, la fel se va întâmpla şi cu 
poporul nostru. Trebuie să însemne că tu vei face 
asta. Că tu vei uni toate popoarele de Fee... 

- Am făcut-o deja, o întrerupse Bryce. Am făcut 
legătura între Feele din Midgard şi cele din lumea 
noastră de baștină. Profeţia s-a împlinit. Sau sperai 
la altceva? 

Sathia îi aruncă o privire înflăcărată, vădindu-se a 
fi o nesupusă, în ciuda vieţii pe care o dusese. 

- Speram la o Regină a Feelor. La cineva care ar 
putea schimba lucrurile în bine. Care ar fi dispusă 
să lupte pentru asta. 

- Ei, ce să îi faci, te-ai ales cu mine, în schimb! 
răspunse Bryce, continuând să înainteze prin beznă 
şi strângând din pumni. 

Poate că avea să folosească puterea aceea de tip 
laser ca să şteargă basoreliefurile de pe pereţi, cu 
aceeași uşurinţă cu care Rigelus spulberase statuile 
din Palatul Etern. Poate că avea să creeze o explozie 
de lumină stelară atât de puternică, încât să îi 
anihileze pe toţi strigoii care șuierau în jurul lor. 

- Feele şi-au săpat singure groapa. N-au decât să 
cadă în ea. 

Sathia renunţă la discuţie. 

Hunt se duse lângă Bryce și îi puse o mână pe 
umăr, de parcă ar fi vrut să o sprijine, dar Bryce ar fi 
putut să jure că până şi el era dezamăgit de ea. 


Nu conta. Treaba lor dacă voiau să păstreze o 
spiţă lungă şi denaturată de tirani Fee. 


De cum se întoarseră de la arhive, Ruhn și Lidia 
fură abandonaţi de Flynn și de Dec, care îi lăsară să 
ia o cină dureros de tăcută în sala de mese - de 
altfel, cu desăvârşire goală - a castelului. 

Ruhn voia să o întrebe atât de multe lucruri pe 
Lidia, să stea de vorbă cu ea despre ele, dar nu își 
găsea cuvintele. Așa că mâncă, părându-i-se că 
furculița era insuportabil de zgomotoasă ori de câte 
ori atingea farfuria şi că fiecare mușcătură se auzea 
de parcă ar fi ronțăit cioburi de sticlă. Iar după ce își 
terminară cina, plecară spre camerele lor fără să 
scoată o vorbă, fiecare pas răsunându-le pe coridor 
precum un tunet. 

Dar înainte de a se despărţi, Ruhn, care tocmai se 
pregătea să intre în camera lui, răbufni: 

- Crezi că sora mea e bine? 

- Tu ai mai fost în Peştera Prinţilor, răspunse 
Lidia, întorcându-se spre el. Tu să îmi spui! 

Ruhn clătină din cap. 

- Sincer vorbind, nu ştiu. Bryce are o mulțime de 
probleme pe cap. Peşterile acelea sunt derutante 
Chiar şi atunci când ai o zi bună. Dacă nu te 
concentrezi, pot fi letale. 

- Ei bine, eu cred că, fiind însoţită de Athalar și 
de Baxian, sora ta va fi bine, spuse Lidia, 
încrucişându-și brațele. 

- Tharion s-ar simţi insultat de vorbele tale! 

- Nu îl cunosc suficient de bine pe Ketos ca 
războinic, ca să îl pot judeca. 

- Ithan Holstrom îi spune Căpitanul Oarecare, 
dar eu cred că îl subapreciază. Dacă are chef, 
Tharion poate să fie un dur. 

Lidia zâmbi, iar Ruhn, fir-ar să fie, avu o senzaţie 
ciudată în piept. 

- Sora ta va fi bine, repetă Lidia. 

Ruhn dădu din cap, expirând. 


- Tu şi Hypaxia păstraţi legătura? 

- Nu. De la bal încoace, nu. 

Fără să își mai cântărească vorbele, Ruhn întrebă: 

- În noaptea aceea... chiar aveai de gând să te 
întâlneşti cu mine în grădină? 

În ochii Lidiei apăru un licăr fugar de 
surprindere. Buzele i se țuguiară, de parcă s-ar fi 
gândit cum să răspundă. 

- Harpia a ajuns acolo înaintea mea, spuse ea în 
cele din urmă. 

Ruhn făcu un pas spre ea şi, dintr-odată, 
coridorul i se păru prea mic. 

- Dar aveai de gând să vii, aşa cum plănuiserăm? 

- Mai contează? 

Ruhn îndrăzni să mai facă un pas. Până în acel 
moment, nu îşi dăduse seama că șoldurile ei se 
arcuiau atât de ademenitor înainte să i se îngusteze 
spre talie. 

Strânse din pumni și se uri din pricina dorinţei 
aprige care îl străbătu, aproape tăindu-i răsuflarea. 
O dorea. O dorea goală sub el, dorea ca ea să îi 
rostească numele printre gemete. Voia ca ea să îi 
spună totul şi își voia... îşi voia prietena înapoi. Da, 
o voia pe acea prietenă cu care putea să vorbească 
sincer, care ştia despre el lucruri pe care nu le mai 
ştia nimeni altcineva. 

Mai făcu un pas spre ea și o văzu tremurând. El 
nu putu să îşi dea seama dacă asta se întâmpla din 
cauză că Lidia se temea, sau din cauză că se străduia 
să se înfrâneze. 

Ajuns în fața ei, Ruhn o văzu închizând ochii şi 
văzu cum pielea de pe gât i se zbătea în ritmul 
pulsului. 

- Lidia, murmură el. 

Mirosul ei se schimbă ușor, ca și cum ar fi fost 
emanat de corolele unor flori nocturne care tocmai 
se deschideau. Mirosul acela era excitare pură. 
Mădularul lui deveni dureros de tare. 


Lui Ruhn nu îi mai păsă câtuşi de puţin că el şi 
Lidia se aflau în mijlocul unui coridor şi că verii lui 
cei îngrozitori bântuiau prin castel. O cuprinse cu o 
mână pe după mijloc, aproape gemând în clipa în 
care îi simţi rotunjimea, care se potrivea perfect în 
mâna lui. 

Lidia nu deschise ochii, iar pulsul continuă să i se 
zbată în trup. Cu cealaltă mână, Ruhn îi înclină 
capul într-o parte. Se aplecă şi își trecu gura peste 
locul acela care pulsa rapid. 

Lidiei i se tăie răsuflarea, iar Ruhn aproape că îşi 
dădu ochii peste cap. Gustul pielii ei... la naiba, 
avea nevoie de mai mult de atât! Își trecu dinţii 
peste pielea catifelată a gâtului Lidiei şi apoi o linse 
pe după ureche. Mădularul îi fremătă. 

Trupul Lidiei se relaxă, se făcu moale sub palmele 
lui, iar capul ei se înclină şi mai mult. O invitație. 
Ruhn o linse pe gât şi își cobori mâna de la talia ei, 
spre fund... 

Lidia se crispă. Se trase din strânsoarea lui. 

De parcă și-ar fi venit în fire. De parcă și-ar fi 
amintit cine era. Cine era el. 

Ruhn rămase locului, încremenit, simțindu-se ca 
un neghiob, gâfâind ușor, cu mădularul erect, iar ea 
se mulțumi să îl privească lung, făcând ochii mari. 

- Eu..., murmură el, neştiind ce să spună şi ce să 
facă. 

Era amețţit cu totul. Femeia aceasta vărsase atât de 
mult sânge! Și totuși... 

- Noapte bună! spuse el cu voce răguşită. 

Se răsuci pe călcâie şi o porni spre camera lui, 
înainte să se facă de râs şi mai mult. 

Lidia nu îl opri. 


CAPITOLUL 54 


Bryce stătea întinsă pe pământul tare şi rece, 
încercând să se prefacă, pe cât de mult putea, că era 
din nou în patul ei, că nu o împungea nici o piatră 
în osul şoldului, că braţul ei era cea mai confortabilă 
pernă... 

După cum se foia Sathia lângă ea, îşi dădu seama 
că nici aceasta nu reușea să se pregătească de 
culcare. 

Hunt adormise imediat. Respirația lui profundă 
se auzea acum ca un ritm uşor, la care Bryce încerca 
să se concentreze în speranţa că avea să adoarmă şi 
ea. Presupunea că, în zilele lui de războinic, Hunt se 
obişnuise cu condiţii mai dure, dar... nu. Ea nu voia 
să se gândească la toate lucrurile îngrozitoare pe 
care le îndurase el pentru ca acum să îi fie uşor să 
doarmă pe solul acela îngrozitor de accidentat. Mai 
ales că, în mod clar, îl rodea de viu un sentiment de 
vinovăţie  neîntemeiat, legat de multe lucruri 
îngrozitoare întâmplate în trecutul lui de luptător. 

Ei îi fusese mai uşor în lumea de baștină Feelor, 
fiindcă, ori de câte ori încercase să doarmă, fusese 
atât de epuizată încât adormise aproape 
instantaneu. Dar aici, chiar şi bine păzită de Baxian, 
care stătea de veghe, somnul nu venea. 

Bryce se întoarse pe spate, lumina stelară 
schimbându-și direcția odată cu ea, de parcă ar fi 
fost raza unui far. La naiba, cum să doarmă cu o 
lumină orbitoare bătându-i în ochi? 

Năpădită de un val de nefericire, se uită la tavanul 
peşterii, sculptat cu ramuri ce închipuiau coroanele 
copacilor dintr-o pădure. O lucrare frumoasă, 
remarcabilă, ce nu fusese niciodată documentată, 
nu fusese niciodată dezvăluită lumii întregi, ci doar 
câtorva bărbaţi de spiţă regală care căutaseră Sabia 
Stelară. 

Arma cu pricina se afla acum în stânga ei, o 
prezenţă care fremăta și pulsa, intensificată de 
pumnalul din dreapta ei, care zvâcnea în 


contratimp. De parcă cele două lame ar fi stat de 
vorbă. 

Minunat, ce mai! Lângă ea avea loc o petrecere în 
pijamale. Bryce ignoră pe cât posibil zbârnâitul 
armelor, concentrându-se, în schimb, asupra 
peşterilor şi asupra sculpturilor din ele. 

Femeilor nu li se permisese niciodată să intre 
acolo. Uite că acum intraseră două femei Fee! Ea 
spera ca acum toţi prinții morți de multă vreme şi 
îngropaţi în peşteri să se zvârcolească în sarcofagele 
lor. 

Atâta frică de femei, atâta ură! De ce? Din cauza 
Theiei? Pelias fusese cel care întemeiase pe Midgard 
stirpea celor Născuţi din Stele. Oare toate 
interdicțiile şi restricţiile izvorâseră din teama lui 
ca, la un moment dat, să nu apară din nou o 
suverană asemenea Theiei? 

Bryce presupunea că erudiţii şi militanţii 
petrecuseră secole întregi cercetând acest subiect şi 
dezbătând pe marginea lui, aşa că probabilitatea ca 
ea să găsească un răspuns, chiar dacă ştia adevărul 
despre Theia, era aproape nulă. Însă asta nu făcea ca 
o astfel de concluzie să fie mai uşor de digerat. 

Aşa că Bryce se ghemui pe o parte, uitându-se la 
râul de stele sculptat, luminat de raza ei stelară. Râul 
neamului ei, menit să dăinuie milenii întregi. 
Obârşia ei, într-o formă literalmente înstelată. 
Obârşia ei, care curgea chiar prin aceste peşteri. O 
moştenire plină de cruzime şi de durere. 

Și-ar fi dorit ca Danika să fie acum alături de ea. 
Fa ar fi înţeles complexitatea și greutatea unei 
moșteniri atât de denaturate, faptul că viitorul unui 
popor depindea de acea unică moştenitoare. 

Danika, ființa care îşi dorise mai mult pentru 
lumea aceea și pentru ea, pentru Bryce, care ar fi 
trebuit să lumineze lumea a cărei conducătoare 
fusese menită să fie. 


Dar poate că Feele şi spita lor nu meritau lumina 
stelară. Poate că meritau să se afunde în beznă 


pentru totdeauna. 


Flynn şi Dec, ca doi nemernici ce erau, nu veniră 
să ia micul-dejun. Aşa că Ruhn și Lidia mâncară 
singuri din nou. 

Ruhn stătuse treaz aproape toată noaptea, ba cu 
mădularul întărit și tânjind, ba neliniștit, gândindu- 
se la primejdiile pe care le aveau de înfruntat Bryce 
şi ceilalți în Peștera Prinţilor. Poate că ar fi trebuit să 
fi mers cu ei. Poate că fusese o lașitate să rămână la 
castel, chiar dacă aveau nevoie de informații din 
arhive. Flynn şi Dec le-ar fi putut găsi şi singuri. 

Pe când el şi Lidia tocmai terminau de mâncat, 
ușile sălii de mese se deschiseră, iar Ruhn se pregăti 
să aibă de-a face cu dobitocii lui de veri. În schimb, 
în sală își făcu apariția un bărbat Fee înalt, ce 
aruncă o privire în jur, după care închise cu 
precauţie uşa în urma lui, ca și cum nu ar fi vrut să 
fie văzut. 

- Lidia Cervos! tună el. 

În timp ce bărbatul se apropia de masă, Ruhn 
întinse mâna ca să îşi ia cuțitul din cizmă. Afişând o 
mină impenetrabilă, Lidia se mulțumi să îl 
privească pe intrus. Ruhn încercă în zadar să își 
liniştească bătăile iuți ale inimii. Dădu să spună 
ceva. Să îi poruncească străinului să se prezinte, să îi 
ceară să plece... 

- Am venit să îți mulțumesc, spuse bărbatul, 
ducându-şi mâna la buzunar. 

Ruhn își scoase cuțitul, dar intrusul dădu la iveală 
doar o bucată de hârtie. Un mic portret al unei 
familii de Fee alcătuite dintr-o femeie și din trei 
copil mici. 

Însă Lidia nu se uită la portret, de parcă nu ar fi 
suportat să îl vadă. 

- Cu zece ani în urmă, mi-ai salvat viaţa! spuse 
bărbatul. 

Ruhn nu își mai simțea trupul. Nu știa cum să se 
poarte. lar Lidia se uita pur şi simplu în podea. 


Bărbatul continuă: 

- Unitatea mea era staționată la baza de la Kelun. 
Era miezul nopţii atunci când ai dat buzna peste noi 
şi am crezut că ne-a sunat ceasul. Dar tu ne-ai spus 
că venea Barosul, că trebuia să fugim. Toţi şapte şi, 
pe deasupra, familiile noastre, suntem în viață astăzi 
mulțumită ţie. 

Lidia dădu uşor din cap, dar mişcarea aceea păru 
să însemne mai degrabă o mulțumire, însoţită de 
rugămintea ca el să pună capăt acelor destăinuiri. 
Nu din smerenie sau din stinghereală... Pe chipul ei 
plecat spre podea se citea durere. De parcă n-ar fi 
suportat să asculte vorbele acelui bărbat. 

El, însă, îi întinse din nou portretul familiei lui. 

- M-am gândit că ai vrea să vezi urmările alegerii 
pe care ai făcut-o în noaptea aceea. 

Lidia tot nu îşi ridică privirea. Ruhn nu putea să 
se mişte. Nu reuşea să respire. 

Bărbatul continuă: 

- Câţiva din unitatea mea încă suntem aici, în 
secret. Prinţul Cormac ne-a convins pe toţi să ne 
alăturăm cauzei. Dar nu am spus niciodată, nici lui, 
nici altcuiva, cine ne-a salvat. Nu am vrut să punem 
în pericol ceea ce făceai. Dar atunci când am auzit 
zvonuri că tu, Căprioara, vreau să zic, i-ai sfidat pe 
Asteri, unii dintre noi am reluat legătura. În cele din 
urmă, bărbatul observă stânjeneala Lidiei. Poate că 
e prea devreme ca să înţelegi tot ce ai făcut, vieţile 
pe care le-ai salvat, dar... m-am gândit că ai vrea să 
ştii că îţi suntem recunoscători. Îţi suntem datori. 

- Nu îmi sunteţi datori cu nimic, răspunse ea, 
privindu-l, în sfârșit, în ochi. Ar trebui să pleci. 
Ruhn rămase uimit în clipa în care își dădu seama 
că ea încerca să îl alunge pe bărbatul acela, însă 
Lidia adăugă o lămurire: Presupun că ţi-ai ţinut 
secrete faţă de Morven activităţile şi asocierile. Nu 
risca să îl înfurii acum! 

Bărbatul dădu din cap în semn că înţelegea pe 
deplin spusele ei. 


- Mulţumesc! repetă el. 

Apoi plecă. 

Ruhn curmă tăcerea care se înstăpânise între ei, 
întrebând: 

- Le-ai arătat cine erai de fapt? 

- Riscam fie ca identitatea mea să fie dezvăluită 
lumii, fie să îi las să moară, șopti ea în timp ce se 
îndreptau spre uşă. Nu aș mai fi putut să trăiesc cu 
mine însămi dacă aș fi ales cea de a doua variantă. 

Ruhn ridică dintr-o sprânceană. 

- Nu vreau să par complet insensibil, dar de ce? 
Erau doar şapte la număr. Nu ar fi contat pentru 
rebeliune. 

- Poate că nu pentru Ophion în ansamblu, dar ar 
fi contat pentru familiile lor. Soţi şi soţii, copii, 
părinți..., enumeră ea, fără să îl privească pe Ruhn. 
Familiile sperau ca cei şapte să se întoarcă acasă 
teferi şi nevătămaţi! 

- Cu siguranță că a fost mai mult decât atât, 
insistă el. Pentru tine, a fost în joc mult mai mult 
decât atât. 

Lidia deschise ușa și, abia după ce ajunseră pe 
coridor, mărturisi: 

- Cred că doar am sperat că... dacă fiii mei ar fi 
fost vreodată într-o situaţie asemănătoare, cineva ar 
fi făcut acelaşi lucru pentru ei. 

Lui Ruhn i se strânse inima auzind spusele ei, 
auzind acel adevăr. 

- Drumul tău a fost dificil, Lidia... La naiba! Nu 
cred că l-aş fi putut să îndur toată presiunea asta 
psihică. Dar ai făcut un lucru incredibil. Să nu uiţi 
asta! 

- Aş fi putut să salvez mai mulţi, şopti ea, 
rămânând cu privirea aţintită la podea în timp ce 
străbătură coridorul gol. Ar fi trebuit să salvez mai 
mulți. 


Lidia nu știa ce să creadă despre întâlnirea pe care 
o avusese de dimineaţă cu fostul rebel. 


Poate că Urd îl trimisese la ea, ca să îi aducă 
aminte că alegerile și sacrificiile ei făcuseră, de fapt, 
un oarecare bine în lume. Chiar dacă gândul la ele o 
rodea de vie. 

Atunci când ea, Lidia, părăsise nava - atât în 
urmă cu atâţia ani, cât și acum - Regina Oceanului 
nu îi dăduse de ales. Dar aici, pe această insulă 
oribilă a Feelor... Aici, cel puţin, se aflau nişte 
oameni care beneficiaseră de poziţia imposibilă în 
care fusese pusă. 

Acum, după-amiază, Flynn și Declan încă nu 
ajunseseră înapoi la arhive. Lidia şi Ruhn îşi 
reîncepură căutările, iar tăcerea dintre ei deveni, 
treptat, de-a dreptul insuportabilă. Singurele 
mirosuri de acolo erau cel al fișelor de catalog 
mucegăite și cel îmbietor și liniştitor al lui Ruhn. La 
un moment dat, Lidia lăsă din mână un catalog și 
strigă: 

- Mă duc să caut niște cafea în biroul învăţaţilor! 
Vrei să vii cu mine? 

Ruhn se uită la ea şi, pe toţi zeii, ce chipeș era! Ea 
nu îşi permisese niciodată să se gândească pur şi 
simplu la frumuseţea lui. Chiar şi cu tatuajele 
sfârtecate, dovada torturilor la care îl supusese 
Pollux... 

Ochii lui albaştri scânteiară, de parcă şi-ar fi dat 
seama la ce se gândea ea. 

- Desigur, să mergem! 

Chiar şi felul în care vorbea, timbrul vocii lui... ea 
ar fi putut să se desfete cu așa ceva cât era ziua de 
lungă. lar cu o noapte în urmă, atunci când el o 
atinsese şi o linsese... 

Oare Ruhn avea idee de cât de aproape fusese ea 
să îl roage să o dezbrace, să o lingă peste tot, iar apoi 
să petreacă o vreme îndelungată între picioarele ei? 

- Ce-i cu privirea asta? întrebă Ruhn cu o voce 
Joasă, groasă. 

În timp ce el se îndreptă spre ea, Lidia observă 
fiecare mușchi care se mișca în umerii lui, în braţele 


lui, în coapsele lui puternice, observă felul în care 
lumina soarelui scânteia în păru lui lung şi negru, 
preschimbându-l într-o cascadă nocturnă, 
mătăsoasă. Partea capului tunsă scurt părea să o 
imbie să își treacă degetele peste părul moale şi 
catifelat, în timp ce l-ar fi mușcat uşor de urechea-i 
ascuţită... 

Ruhn ajunse în dreptul ei, iar Lidia se urni din 
loc, pentru că alternativa era să se înfăşoare în jurul 
lui. 

- Mi-e mintea înceţoșată. Am nevoie de o ceașcă 
de cafea, se scuză ea. 

Cu o noapte în urmă, dormise iarăşi prost. La 
început, din cauza amintirii a ceea ce făcuseră ea şi 
Ruhn pe coridor, dar apoi se gândise la Brann şi la 
Actaeon, la ultima conversaţie purtată cu ei, și îşi 
dorise să se fi aflat pe podul acela mental, împreună 
cu prietenul ei, Noapte, care să fi şezut pe fotoliul 
lui, alături de ea. 

Nu doar ca să aibă cu cine să vorbească, ci ca să 
stea de vorbă cu el. Despre... orice. 

Ruhn i se alătură. 

- Cine ar fi crezut că tu, Căprioara, eşti 
dependentă de cofeină? 

Ruhn îi aruncă un surâs, iar ei începură să îi 
tremure genunchii. Dar nici unul dintre ei nu mai 
spuse nimic, ci amândoi se mulțumiră să exploreze 
coridorul din spatele arhivelor, deschizând și 
închizând uşi. Găsiră un dulap plin cu mături și cu 
mopuri pe jumătate putrezite, un altul plin cu 
diverse cristale de cuarț, care erau, fără îndoială, un 
fel de dispozitiv ştiinţific de înregistrare necesar, 
insula fiind cu totul lipsită de tehnologie. Mai 
descoperiră şi câteva încăperi goale, în care se aflau 
doar niște mese de lucru uzate, acele spaţii servind 
cândva, fără îndoială, drept birouri particulare. 

- Morven trebuie să investească într-o nouă sală 
de recreere, spuse Ruhn atunci când văzură, în 


sfârşit, bucătăria. Încăperea asta nu are cum să fie 
bună pentru moralul angajaţilor! 

Lidia privi spaţiul întunecat şi prăfuit, blatul de 
lemn de lângă perete, plin de excremente de şoareci, 
pânzele de păianjen de sub rândul de dulapuri. 

- Parcă e un clişeu medieval prost, spuse ea, 
apropiindu-se de ceaunul plin de murdărie întărită, 
care zăcea în vatra întunecată. Asta e cumva... 
terci? 

Ruhn se duse lângă ea, iar mirosul lui o făcu să se 
umezească între picioare. 

- Nu știu de ce toată lumea crede că Avallenul ar 
fi un paradis rupt din basme. De ani de zile îi tot 
spun lui Bryce că e oribil aici! 

Lidia se întoarse dinspre cazanul plin de acea 
mâzgă veche de cel puţin câteva zile şi începu să 
deschidă dulăpioare. Un şoarece își făcuse cuib într- 
o cutie de biscuiţi râncezi, dar ea măcar găsi un 
borcan închis, în care se aflau pliculeţe de ceai. 

- Ar fi trebuit să îmi dau seama că nu aveam cum 
să găsim aici strop de cafea, spuse ea, iar apoi 
aruncă o privire în jur, căutând un ceainic. 

Îl văzu pe Ruhn ţinând unul în mână, lângă 
chiuveta veche, şi pompând apă în acel recipient 
negru. 

- Sora ta a avut dreptate atunci când s-a întrebat 
ce se întâmplă cu locul ăsta. Dar crezi că Morven 
ascunde ceva? 

- Tu eşti cea care îi face pe spioni să vorbească, 
răspunse Ruhn, ducându-se la vatră și aruncând 
câțiva buşteni în cenușă. Tu să îmi spui! adăugă el. 

Muşchii antebraţului i se mișcară în timp ce luă 
niște surcele și cremene, aprinzând focul cu un soi 
de eficienţă care nu ar fi trebuit să o facă pe Lidia să 
îi lase gura apă. Ruhn îi aruncă o privire peste umăr 
cu ochii lui curioşi, de un albastru viu, iar ea îşi 
dădu seama că îi pusese o întrebare şi că era 
stânjenitor să nu îi răspundă, ci doar să se uite lung 
la el. La braţele lui. 


Îşi drese glasul și se apucă să caute două căni. 

- Morven nu ne-a dat niciodată mie sau Asterilor 
vreun motiv ca să cercetăm locul acesta. A venit 
mereu atunci când a fost chemat şi și-a oferit 
serviciile fără să pună întrebări. Era, în opinia lui 
Rigelus, sluga perfectă. 

- Deci nu s-a discutat niciodată despre ceţurile 
astea şi despre faptul că Morven se putea ascunde în 
spatele lor oricând voia? 

Focul se aprinse, iar Ruhn se ridică și făcu un pas 
în spate, supraveghindu-l. 

- Nu, răspunse Lidia. Cred că Rigelus era convins 
că ceața de aici nu e decât o... ciudățenie 
fermecătoare a Midgardului şi a Feelor. Ceva care îi 
conferă acestei lumi un strop de personalitate. Şi 
din moment ce Morven şi strămoșii lui s-au 
comportat frumos, au fost lăsați în pace. 

Ruhn își vâri mâinile în buzunarele blugilor lui 
negri. 

- Sunt destul de surprins de faptul că, după ce s-a 
aflat adevărul despre Cormac, Asterii tot nu au venit 
să își vâre nasul în Avallen, doar ca să vadă ce 
anume ar fi putut să îl facă pe prinţ să devină rebel. 

- Morven a venit târâş direct în Orașul Etern, 
răspunse Lidia, strângând din dinţi. Şi şi-a renegat 
fiul pe dată. 

- Da, cu tatăl meu în urma lui. 

Lidia îi cercetă chipul, văzând durerea şi furia pe 
care Ruhn nu şi le ascundea deloc. 

- Ieri, atunci când ţi-am spus că ar trebui să te 
comporți mai mult ca un prinț... 

- Nu îţi face griji în privinţa asta! 

- Ştiu cu ce fel de monștri te confrunţi, spuse ea 
privindu-i antebraţele de pe care acum dispăruseră 
în mare parte cicatricile lăsate de arsurile suferite în 
copilărie, nemairămânând decât câteva dungi roz, 
lucioase, neatinse nici măcar de rănile provocate de 
Pollux. 


- Pot să îmi port singur de grijă! răspunse el pe 
un ton categoric, atârnând ceainicul de cârligul de 
deasupra focului și legănându-l deasupra flăcării. 

- Ştiu că poţi, încercă ea să îl împace, însă nefiind 
în stare să îi explice și de ce avea această convingere. 
Eu doar... văd cât eşti de bun, Ruhn. Emoţiile ţi se 
citesc pe chip, iar asta se întâmplă tocmai pentru că 
simți într-un fel în care Morven și Regele Toamnei 
nu 0 fac. Nu vreau ca ei să se folosească de asta 
împotriva ta. Să își dea seama ce anume pot să facă 
ori de câte ori vor să te rănească. 

Ruhn se întoarse încet spre ea, cu precauţie în 
ochii lui albaştri, frumoși. Dar şi cu tandrete. 

- Ar trebui să iau vorbele tale ca pe un 
compliment? 

Lidia pufni în râs şi puse două pliculeţe de ceai în 
cănile cele mai puţin prăfuite pe care le găsise. 

- Da, e un compliment, Ruhn, răspunse ea, 
privindu-l în ochi şi surâzând. Acceptă-l și mergi 
mai departe. 


Nu găsiră nimic nou în ziua aceea. Flynn şi Dec 
nu își mai făcuseră apariţia, părând, aşadar, 
mulţumiţi să îi lase pe Ruhn şi pe Lidia să facă toată 
treaba. Sau poate că plecaseră într-o misiune 
importantă şi nu putuseră să dea de veste, neavând 
cum să trimită mesaje sau să sune. 

- Ia ascultă aici! spuse la un moment dat Lidia, 
care tocmai despăturise un pergament străvechi. 

Ruhn se opri din nesfârşitul lui răsfoit şi se duse la 
ea. Observase felul în care se uitase la el mai 
devreme, dorinţa pură din ochii ei, mirosul ei. Toate 
astea îi distrăseseră atât de mult atenţia, încât abia 
reuşise să aprindă focul în bucătăria aceea 
deplorabilă. 

Însă el îşi stăpâni dorinţa de a o mirosi, de a-şi 
îngropa fața în scobitura gâtului ei și de a-i linge 
pielea catifelată. 


Lidia arătă cu degetul spre pergamentul 
desfășurat pe masă. 

- În catalog era trecut titlul acestui pergament: 
Rădăcinile magiei inspirate de pământ. 

- Şi? 

Fa făcu o grimasă. 

- Mi se pare ciudat că atât Flynn, cât şi Sathia, nu 
suportă Avallenul. 

- Ce legătură are asta cu înfrângerea Asterilor? 

- M-am gândit că ar merita să scot din arhivă 
câteva dintre scrierile cele mai vechi despre magia 
inspirată de pământ, despre rolul pe care l-a jucat 
aceasta în Primele Războaie sau imediat după ele. 
Acest pergament a fost cel mai vechi pe care l-am 
găsit. 

Flynn îşi alesese un moment al naibii de 
nepotrivit în care să lipsească. 

- Şi...? 

- Pergamentul nu ne spune mai mult decât ştim 
deja despre tipul obişnuit de magie inspirată de 
pământ pe care o posedă Feele, dar pomenesc într- 
adevăr despre faptul că indivizii înzestrați cu ea au 
fost trimişi să cerceteze pământurile, să simtă unde 
anume era potrivit să se construiască. Astfel, ei au 
descoperit nu numai cele mai bune arii geografice, 
ci şi pe cele mai bune din punct de vedere magic. 
Asemenea ființe puteau să simtă liniile Ley, canalele 
de energie care străbat pământul în tot Midgardul. 
Le-au spus Asterilor să îşi construiască orașele la 
intersecția mai multor linii Ley, acolo unde acele 
linii de putere se întretaie în mod natural, şi au ales 
locurile acelea și pentru Fee. Dar au ales Avallenul 
doar pentru Fee. Pentru a fi fortăreața lor personală 
şi eternă. 

Ruhn se gândi. 

- Bine... Aşadar, dacă Flynn şi Sathia spun că 
locul ăsta e mort și în putrefacție... 

- Spusele lor nu se potrivesc cu afirmaţiile 
înregistrate aici despre Avallen. 


- Dar de ce ar fi minţit Feele din trecut cum că 
aici ar exista acele linii Ley? 

- Nu cred că au minţit, răspunse Lidia, arătând 
spre hărţile pe care Dec le lăsase întinse pe o altă 
masă. 

- Cred că Avallenul pe care l-au vizitat la început, 
plin de toate acele linii Ley, adică de linii energetice 
care țin de magie... Cred că a existat. Dar mai cred 
că apoi s-a schimbat ceva. 

- Dar ştiam deja că ceva s-a schimbat, spuse 
Ruhn pe un ton precaut. 

- Da, dar nu și cețurile. Oare asta să fie ceva 
intenționat? Oare să fi fost lăsate intacte ceţurile, 
dar să se fi modificat restul - insule întregi care au 
dispărut, pământul care putrezeşte? 

- Dar asta le-ar fi dăunat doar Feelor, iar noi ştim 
cu toţii că acestea dau pe dinafară de ticăloșie, 
nevăzându-şi decât de interesele proprii. Nu ar 
renunţa niciodată de bunăvoie la nici un fel de 
putere. 

- Poate că nu au făcut-o de bunăvoie, îşi dădu cu 
părerea Lidia. Orice s-a întâmplat aici, ceața a ținut 
totul ascuns de Asteri. 

- Ce crezi că au vrut să ascundă? De ce şi-ar fi 
făcut propriul pământ să putrezească? 

Lidia arătă spre cataloagele din spatele lor. 

- Poate că răspunsul se află undeva pe rafturile 
astea. 

Ruhn dădu din cap în semn de încuviinţare. Deși 
se întrebă în sinea lui dacă erau pregătiți să afle 
răspunsul. 


Bryce şi Baxian se aflau pe malul unui al doilea 
râu, cercetându-i malul îndepărtat, în lumina slabă 
pe care Bryce o îndreptase spre acesta. Vadul fiind 
prea îngust, ea avea să fie nevoită să îi teleporteze pe 
toți pe partea cealaltă. Își menţinu steaua 
strălucitoare, în mijlocul șoaptelor malefice ale 
strigoilor care îi înconjurau. 


Până atunci nu găsiseră nimic util în 
basoreliefuri. Fee ucigând dragoni, Fee dansând în 
hore, Fee desfătându-se cu gloria lor. Nimic util. 
Numai fleacuri superficiale. 

La vederea tuturor acelor scene, Bryce scrâșni din 
dinți. 

- Danika gândea la fel în privinţa celorlalți lupi, 
să ştii, şopti Baxian, nevrând să îl audă ceilalți. Fa 
ura felul de a fi al multora dintre ei şi voia să 
înţeleagă cum de ajunseseră în halul ăsta. 

Bryce se întoarse spre el, iar lumina ei stelară 
străluci un pic mai tare atunci când lumină capătul 
îndepărtat al râului și apoi, pe măsură ce posesoarea 
ei se întorcea spre Copoi, deveni mai slabă. 

- Lupii sunt, în general, mult mai buni decât 
Feele! 

- Poate că da, răspunse Baxian, aruncându-i o 
privire cercetătoare Dar cum rămâne cu fratele tău? 
Sau cu Flynn şi Declan? Cum rămâne cu ea? întrebă 
el, dând din cap spre locul în care stăteau Sathia, 
Tharion şi Hunt. Crezi că sunt cu toţii o cauză 
pierdută? 

- Nu, recunoscu Bryce. 

Baxian aşteptă ca ea să continue. Bryce răsuflă 
prelung. 

- Şi nici Feele pe care le-am întâlnit în cealaltă 
lume nu erau chiar atât de rele. Poate că aş fi putut 
chiar să fiu prietenă cu ele dacă circumstanţele ar fi 
fost diferite. 

- Aşadar, Feele nu sunt inerent rele! 

- Bineînţeles că nu! se răsti Bryce. Dar cele mai 
multe din această lume... 

- Cunoşti toate Feele din Midgard? 

- Pot să le judec după acţiunile lor colective! 
răbufni Bryce. Felul în care i-au blocat pe ceilalți 
afară în timpul atacului... 

- Da, asta a fost o porcărie. Dar până ca Holstrom 
să sfideze ordinele, nici lupii nu i-au ajutat pe cei 
lăsaţi pradă dușmanului. 


- Ce vrei să spui? 

- Că liderul potrivit face toată diferenţa. 

La auzul cuvintelor liderul potrivit, Bryce se trase 
înapoi. Baxian continuă: 

- Poate că Feele din Valbara nu sunt cel mai 
caritabil popor din lumea noastră, dar gândește-te şi 
la cine anume le-a condus în ultimii cinci sute de 
ani. Şi chiar la cine le-a condus cu mult înainte de 
perioada asta. La fel se întâmplă și în cazul lupilor. 
Primul nu e rău, dar e un singur individ cumsecade 
dintr-un şir de conducători brutali. Danika încerca 
să schimbe asta și a fost ucisă din acest motiv. 

- Rigelus mi-a spus că au omorât-o pentru ca 
informaţiile despre adevărata lor natură să nu iasă la 
iveală, spuse Bryce. 

Baxian îi aruncă o privire tăioasă. 

- Şi tu crezi tot ce spune Rigelus? În plus, de ce nu 
ar putea fi valabile ambele motive? Asterii au vrut să 
îşi păstreze secretele intacte, da, dar şi să distrugă 
sâmburele de speranță pe care îl oferea Danika. Nu 
doar lupilor, ci întregului Midgard. Speranţa că 
lucrurile ar putea să fie diferite. Mai bune. 

Bryce îşi masă pieptul care o durea, lumina ei 
stelară fiind neobişnuit de slabă. 

- Cu siguranţă că ar fi ucis-o şi din pricina asta. 

Chipul lui Baxian se crispă de durere. 

- Atunci, fă ca moartea ei să nu fi fost în zadar, 
Bryce! 

Ea se simţi ca şi cum Copoiul i-ar fi tras un pumn 
în față. 

- Şi ce, vrei să încerc să răscumpăr Feele? întrebă 
ea. Să le cumpăr niște cărţi care îi învaţă pe indivizi 
cum să se ajute singuri, să le pun să stea în cerc și să 
vorbească despre sentimentele lor? 

Chipul lui părea de piatră. 

- Dacă crezi că ar fi eficient, sigur că da! 

Bryce se încruntă la el. Dar răsuflă prelung. 

- Dacă vom supraviețui luptei ăsteia cu Asterii, 
mă voi gândi la asta. 


- S-ar putea să meargă mână în mână, spuse el. 

- Dacă începi să îndrugi prostii despre adunatul 
unei armate de Fee ca să îi înfruntăm pe Asteri... 

- Nu. Nu suntem într-un film de acţiune, 
răspunse el, iar apoi îşi înclină capul și adăugă: Dar 
dacă crezi că ai reuşi... 

Bryce râse fără să vrea. 

- Sigur că da! O pun asta pe lista mea cu lucruri 
de făcut. 

Baxian surâse. 

- Am vrut doar să ştii că Danika simţea şi se 
gândea la multe astfel de lucruri. 

- Mi-aș fi dorit să fi vorbit cu mine despre asta, 
murmură Bryce, oftând. Mi-aş fi dorit să fi vorbit cu 
mine despre o mulțime de lucruri. 

- A vrut să o facă, spuse el cu blândeţe. Și cred că 
faptul că ţi-a pus Cornul pe spate, a fost modul ei de 
a te... manipula ca să o apuci pe un drum de felul 
ăsta. 

- Tipic pentru Danika! 

- A văzut asta în tine. A văzut ce ai putea să 
însemni pentru Fee, spuse Baxian cu o voce care 
devenise insuportabil de tristă. Se pricepea să vadă 
astfel de lucruri în oameni, adăugă el. 

Bryce îl atinse pe braț. 

- Mă bucur că a putut să stea de vorbă cu tine 
despre toate astea. Chiar mă bucur. 

Baxian îi aruncă un zâmbet plin de mâhnire. 

- Şi eu mă bucur că te-a avut pe tine ca prietenă. 
Nu am putut să îi fiu alături, nu am putut să plec de 
la Sandriel, așa că mă bucur al naibii de mult că ea a 
avut pe cineva care să o iubească necondiţionat. 

Lui Bryce i se strânse gâtlejul. Ar fi putut să îi 
îndruge lui Baxian o platitudine cum că aveau să se 
revadă cu toţii în viaţa de apoi, dar... viaţa de apoi 
era o făcătură. Iar sufletul Danikăi dispăruse deja. 

Hunt și ceilalți se ridicară în picioare. 

- Oameni buni, trebuie să ne vedem de drum! 
strigă el. 


- De ce? întrebă Bryce, ducându-se la ei. 

Lumina ei stelară se diminuă, de parcă i-ar fi spus 
că se îndrepta în direcţia greșită, ceea ce o făcu pe 
Bryce să îi spună în gând: 

Știu! 

- Nu ar trebui să zăbovim, chiar dacă Prinţesa 
Magică, Născută din Stele, ne veghează! spuse 
Tharion, făcându-i cu ochiul lui Bryce. Cred că 
începem să fim prea ispititori pentru strigoi, fu el de 
părere, dând din cap spre masa contorsionată de 
umbre, abia vizibilă în ceaţă. 

Șuieratul lor devenise atât de puternic, încât 
Bryce îl simţea până în oase. 

- În regulă! răspunse ea, împotrivindu-se 
impulsului de a-și astupa urechile ca să nu mai audă 
zgomotul acela enervant. Să mergem! 

- E prima decizie înţeleaptă pe care ai luat-o, 
mormăi, în tunelul din spatele lor, o voce joasă de 
bărbat. 

Și nu aveau unde să fugă, nu aveau ce să facă 
decât să rămână pe loc şi să înfrunte ameninţarea. 
Una în toată puterea cuvântului, fiindcă Morven ieşi 
din ceață, urmat de regele Toamnei, ai cărui ochi 
ardeau ca doi cărbuni aprinși. 


CAPITOLUL 55 


Hunt îşi lăsă fulgerul să i se adune în degete și să i 
se încolăcească prin păr, pe când cei doi regi ai 
Feelor se apropiară de ei, unul, învăluit în flăcări, iar 
celălalt, în umbre. Şuieratul strigoilor, duhoarea lor 
îngrozitoare, le mascaseră apropierea. Dacă nu 
cumva Morven îi îmboldise pe strigoi să facă atâta 
gălăgie, ca să se poată strecura atât de aproape fără 
ca Baxian, cu auzul lui fin, să se alerteze. 


Fulgerul lui Hunt era doar o scânteie din ceea ce 
ar fi fost în lipsa aureolei, dar era de ajuns ca să îi 
poată prăji pe cei doi ticăloşi... 

Regele Toamnei nu se uita decât la Bryce, cu 
chipul schimonosit de o ură cumplită. 

- Credeai că dulapul ăla poate să mă ţină închis?! 

Fulgerul lui Hunt sfârâi în jurul regelui, 
răsucindu-i-se pe după antebraţ. Athalar era vag 
conştient de faptul că Tharion forma o dâră de apă 
direct din râul pe care se pregătiseră să îl traverseze, 
îndreptând-o spre cei doi regi. De Baxian, care 
stătea cu sabia scoasă şi mârâind... 

Părând extrem de nepăsătoare, Bryce îi spuse 
tatălui ei: 

- L-am închis pe Micah într-o baie, aşa că un 
dulap mi s-a părut suficient de bun pentru tine. 
Totuşi, trebuie să recunosc că am sperat să rămâi 
acolo un pic mai mult. 

Umbrele lui Morven se zbătură în jurul lui ca 
nişte câini de vânătoare care trăgeau de lese. 

- Vă veţi întoarce cu noi la castelul meu şi veţi 
înfrunta consecințele faptului că v-aţi tratat 
suveranul cu atâta neruşinare! 

Bryce râse. 

- Ba nu mergem nicăieri cu tine! 

Morven zâmbi, iar umbrele i se domoliră. 

- Ba eu cred că o veţi face. 

Nişte mâini întunecate şi scorojite îi scoaseră din 
umbră pe Flynn şi pe Declan. Cei doi se zbăteau, 
dar strigoii îi ţineau în frâu. Doar mâinile 
creaturilor erau vizibile, restul corpurilor lor 
rămânând ascuns în umbre, de parcă n-ar fi 
suportat să se afle atât de aproape de lumina stelară 
a lui Bryce. 

Sathia scoase un strigăt de şoc. Însă Hunt întrebă: 

- Unde naiba e Ruhn? 

- E ocupat să o curteze pe târfa aia trădătoare, 
răspunse Morven. Nici măcar nu a băgat de seamă 
că nepoţii mei i-au luat pe neghiobii ăștia. 


Hunt auzi în minte două voci: 

Te vom ucide și apoi îți vom tăvăli perechea până 
când va fi... 

Lumina stelară explodă, reducând vocile la tăcere, 
dar dezvăluindu-le lui Bryce şi celorlalți că Gemenii 
Ucigaşi pândeau în spatele celor doi regi, aflați la 
câțiva pași de Dec şi de Flynn, de parcă fraţii le-ar fi 
poruncit strigoilor să îi ţină pe cei doi. 

Bryce emană o lumină albă, strălucitoare, care se 
ciocni de flăcările albăstrui şi aurii ale Regelui 
Toamnei și de întunericul impenetrabil al umbrelor 
lui Morven. 

- Ce naiba vreţi? întrebă Bryce. 

Flynn şi Declan ţipară ascuţit. Deși strigoii nu își 
mișcaseră mâinile, prietenilor ei le curgea sânge din 
nas, picurând pe pământ. 

Seamus şi Duncan zâmbiră. Orice le-ar fi făcut 
ticăloşii aceia minţilor lui Dec şi lui Flynn... 

- Trădătoare răsfăţată ce ești! se răsti Morven la 
Bryce, cu umbrele din nou pregătite de atac. Ai 
încercat să mă cuceresti cu cercetările tatălui tău. El 
nu te-ar fi lăsat niciodată să pui mâna pe ele dacă nu 
l-ai fi restricționat cumva mai întâi. M-am dus 
imediat să investighez. 

Văzând că Bryce se prefăcu a căsca, plictisită, 
Hunt rămase uluit. 

- Greşeala mea! Am presupus că vrei să ai un 
avantaj faţă de nemernicul ăsta, spuse ea, arătând cu 
degetul mare spre Regele Toamnei. Dar nu am luat 
în calcul faptul că eşti prea prost ca, fără ajutorul lui, 
să înţelegi ce scria în notițele acelea. 

Hunt trebui să îşi înăbușe un chicotit, în pofida 
pericolului în care se aflau cu toţii. Privirea ofensată 
a lui Morven părea un pic prea forțată. Era limpede 
că Bryce o nimerise. Regele Toamnei se uită la el cu 
o ură cumplită. 

- Dă-le drumul! îi strigă Bryce lui Morven. Iar 
apoi vom sta de vorbă ca nişte oameni în toată firea. 


- Vor fi eliberaţi după ce vă veţi întoarce la 
castelul meu, răspunse acesta. 

- Atunci, ucide-i acum, pentru că nu mă voi 
întoarce cu voi! 

Flynn şi Dec o priviră indignaţi, însă strigoii îi 
ținură pe loc. Morven nu spuse nimic. Nici măcar 
umbrele nu i se mișcară. Gemenii Ucigași se 
mulțumiră să se uite la Bryce, pregătindu-se de 
luptă. 

Hunt le spuse: 

Să vă văd, nenorociţilor! 

Judecând după felul în care gemenii se încruntau 
la el, se întrebă dacă îi auziseră cumva gândurile. 

Însă Bryce îi surâse lui Morven. 

- Ştiu că nu îi vei ucide, fiindcă sunt prea valoroşi 
ca mijloace de reproducere. La asta se reduce totul, 
nu-i aşa? La reproducere! 

Chiar dacă vârfurile degetelor îi erau învăluite în 
flăcări roşii, Regele Toamnei spuse cu răceală: 

- Noi, Feele, trebuie să ne păstrăm puterea și 
dreptul din naștere. Spiţele regale au tot slăbit, 
ajungând de-a dreptul vlăguite la nivelul generaţiei 
voastre. 

- Cormac a dovedit asta prin lipsa lui de caracter! 
spuse Morven, furios. Trebuie să facem tot ceea ce 
ne stă în putinţă ca să ne întărim spițele. 

- Cormac a fost mai războinic decât vei fi tu 
vreodată! răbufni 'Iharion, iar dâra lui de apă se 
îngustă până când deveni ascuţită ca vârful de ac. I- 
ar fi zdrobit mutra oricui i-ar fi stat în cale! 

- Păcat că sunt căsătorită acum, spuse Bryce, dusă 
pe gânduri. Şi că voi, Feele, nu divorțaţi. Păcat! 

Morven rânji dispreţuitor. 

- De dragul procreării, se pot face excepții. 

Un val de furie îl cuprinse pe Hunt. 

- Toată discuţia asta despre reproducere mi se 
pare îngrozitor de familiară, spuse Bryce, căscând 
din nou. Şi dacă stau să mă gândesc bine, toată 
treaba asta cu Regele Feelor versus Regina Feelor e 


ca şi cum istoria se repetă, declară ea, încruntată, 
prefăcându-se că medita la acel subiect. Dar ştiţi ce? 
S-ar putea ca unele lucruri să fie diferite în zilele 
noastre! conchise, surâzând. 

Mângâie mânerul pumnalului, iar Hunt ar fi putut 
să jure că Sabia Stelară vibrase uşor, de parcă i-ar fi 
răspuns. 

- Purtând acele arme, ne faci de ruşine poporul şi 
istoria! spuse Morven pe un ton acuzator. 

- Nu uitaţi că mai port şi asta, răspunse Bryce 
ridicând mâna, iar din ea izvori un val de lumină 
pură şi concentrată. 

- O, crezi că simpla lumină poate să învingă 
întunericul adevărat?! ţipă Morven, în spatele căruia 
se ridică un zid de umbre negre şi adânci, sufocante 
şi lipsite de viaţă. 

Hunt îşi adună din nou fulgerul. În jurul 
încheieturii mâinii şi al antebraţului i se încolăci un 
lanţ arzător. Cu o singură lovitură, i-ar fi prăjit pe 
strigoii care îi ţineau pe Dec şi pe Flynn, eliberând, 
astfel, încă doi aliaţi în lupta aceea... 

Însă Regele Toamnei privi cu atenţie sâmburele 
acela de lumină concentrată din degetul lui Bryce. 
Flăcările lui se  înmulţiră. Orice urmă de 
amuzament sau de furie îi dispăru de pe chip în 
clipa în care îi şopti lui Morven: 

- Fugi. 

- Ei bine, asta e prima decizie înţeleaptă pe care 
ai luat-o tu, îi spuse Bryce pe un ton ironic. 

O rază de lumină tăioasă şi arzătoare îi ţâşni din 
mână, pierzându-se în tavan. 

Apoi peste ei toţi prinseră să cadă bucăţi de rocă. 


Ruhn tocmai se gândea că ar fi trebuit să se ducă 
să vadă pe unde dispăruseră prietenii lui, care 
lipsiseră toată ziua, şi era pe punctul de a o face 
după ce el şi Lidia părăsiseră arhivele în seara aceea, 
dar, în schimb, se trezi mergând alături de ea spre 
camerele în care erau găzduiţi. 


— Ştiu că e o situaţie neobișnuită, spuse ea după ce 
ajunseră la ușa lui, dar mi-a plăcut să lucrez cu tine 
astăzi. 

Ruhn se opri locului, înghițind în sec, iar apoi 
reuşi să spună: 

- Pesemne că e frumos să poți, în sfârșit... să fii 
tu însăţi. Să dai lucrurile pe față. 

- E complicat, șopti ea. 

Lidia se foi, de parcă ar fi vrut să spună mai 
multe, dar nu știa cum să o facă, așa că Ruhn decise 
să îi facă o favoare şi întrebă: 

- Vrei să intri pentru un minut sau două? 

Lidia ridică dintr-o sprânceană, așa că Ruhn 
adăugă: 

- Doar ca să stăm de vorbă. 

Ea surâse, dând din cap în semn că era de acord. 
Ruhn deschise uşa și se dădu într-o parte ca să o 
lase să intre. Se aşezară în fotoliile ponosite din faţa 
focului care trosnea, iar, preț de o clipă, Lidia se 
mulțumi să se uite la flăcări, de parcă acestea i-ar fi 
vorbit. 

Ruhn era pe punctul de a-i oferi o băutură, când 
ea spuse: 

- Totul e complicat în viața mea. Toate relaţiile, 
reale sau false... uneori nici măcar nu pot să 
deosebesc aceste două categorii. 

Vocea îi era molatică şi... tristă. lar întreaga ei 
făptură părea complet epuizată. 

Ruhn își drese glasul. 

- Atunci când noi doi... 

Ne-am tras-o, gândi el. 

- Atunci când ne-am culcat împreună... reluă, ... 
ştiai cine eram. Vreau să spun că nu îmi cunoșteai 
doar numele de cod. 

Lidia îl privi în ochi, cu reflexia flăcărilor 
dănţuindu-i în privire. 

- Da. 

- lar asta... a complicat cumva lucrurile? 


Lidia se uită la el cu ochii ei aurii precum flăcările 
din fața lor, iar inima lui Ruhn începu să bată cu 
putere. 

- Nu. Am fost şocată, dar adevărata ta identitate 
nu a complicat nimic. 

- Șocată?! 

Lidia arătă spre el. 

- Tu eşti... tu. 

- Şi asta e... de rău? 

Lidia pufni în râs, iar acesta era atât de 
asemănător cu cel al lui Zi, încât lui Ruhn i se tăie 
răsuflarea. 

- Eşti prințul sfidător şi petrecăreţ. Ai o mulțime 
de piercinguri şi de tatuaje. Nu aș fi ghicit că erai un 
rebel care lupta pentru o cauză nobilă. 

- Lupta asta nici nu era în planul meu de viaţă 
pentru următorii cinci ani, crede-mă! 

Lidia râse din nou, iar sunetul acela senzual 
ajunse direct la mădularul lui Ruhn, înfăşurându-se 
strâns pe după el. Vocea ei avusese mereu efectul 
ăsta asupra lui. 

- De ce ai riscat? 

- La început? întrebă Ruhn, ridicând din umeri și 
încercând să treacă peste dorinţa puternică care îi 
zvâcnea în corp. Cormac m-a  şantajat, 
amenințându-mă că avea să îi spună tatălui meu 
despre abilitățile mele telepatice. Dar apoi mi-am 
dat seama că era... corect să mă angajez într-o astfel 
de luptă. 

- Agentul Arc Argintat ne va lipsi foarte mult. 
Deja ne lipsește. 

- Deci îl cunoșteai pe Cormac? 

- Nu, dar ştiam despre lucrurile pe care le făcuse 
pentru Ophion şi despre cei implicaţi în luptă. A 
fost un bărbat bun, răspunse Lidia, iar apoi ea 
aruncă o privire spre uşa închisă şi adăugă: Tatăl lui 
nu merita un fiu ca el. 

Ruhn dădu din cap în semn că era de acord cu 
spusele ci. 


Lidia îl privi cu atenţie. 

- Nici tatăl tău... nu merită un fiu ca tine. 

Cuvintele acelea nu ar fi trebuit să însemne nimic, 
mai ales din partea Căprioarei, dar lui Ruhn i se 
strânse gâtlejul în clipa în care percepu sinceritatea 
desăvârșită din vocea ei. 

- Pot să te întreb despre înţelegerea ta cu Regina 
Oceanului îndrăzni el. 

Lidia își încleştă maxilarul. 

- Eram... Eram tânără şi înspăimântată pe 
vremea când am făcut învoiala cu ea. Dar şi acum aș 
face aceleași alegeri. De dragul fiilor mei. 

- Ce s-a întâmplat? întrebă el, iar apoi o privi în 
ochi și adăugă: Știu că nu e treaba mea, dar... 

- Nu Pollux e tatăl lor. 

Ruhn mai că nu suspină de ușurare. 

- E..., începu Lidia să spună, căznindu-se să îşi 
găsească cuvintele. Mă trag dintr-o linie lungă de 
metamorfi cerb puternici. Avem ritualuri. Unele 
secrete, vechi. Nu ne închinăm neapărat la aceiaşi 
zei la care vă închinaţi voi. Cred că zeii noştri sunt 
mai vechi decât lumea asta, dar o astfel de credinţă 
nu mi-a fost confirmată niciodată. 

- Lasă-mă să ghicesc: ai participat la vreun ritual 
sexual secret și ai rămas însărcinată? 

Lidia făcu ochii mari, iar apoi râse - de data asta, 
cu poftă, gutural. 

- În mare, da. E vorba despre un ritual de 
fertilitate, care a avut loc în adâncurile Pădurii 
Aldosiene. Am fost aleasă dintre femeile din familia 
mea. Un bărbat din altă familie a fost ales, de 
asemenea. Nu ne-am cunoscut reciproc identitățile, 
nici familiile noastre nu le-au ştiut. A fost rapid și 
nu foarte interesant, iar dacă a existat într-adevăr o 
magie a fertilităţii, n-aş putea să ţi-o descriu. 

- Şi... erai deja cu Pollux pe atunci? 

- Ruhn..., murmură Lidia, privindu-şi mâinile, 
„„tatăl meu m-a luat de lângă mama pe vremea 
când aveam doar trei ani. Îmi amintesc că am fost 


luată şi că nu am înțeles ce se întâmpla. Abia mai 
târziu, după ce am fost destul de mare, am aflat că 
tatăl meu era un monstru însetat de putere. Nu 
merită nici să îmi consum suflul vorbind despre el și 
am învinovăţit-o pe mama pentru că l-a lăsat să mă 
ia. Am devenit micuța lui protejată, cred că dintr-o 
oarecare speranţă pe care el o nutrea, cum că mama 
avea să fie rănită atunci când avea să afle că 
ajunsesem exact ca el. 

Lidia trase aer în piept, tremurând. 

- M-am antrenat, am uneltit și am ajuns printre 
triarii lui Sandriel, o mare onoare pentru casa mea. 
O serveam deja pe Sandriel de zece ani atunci când 
tatăl meu m-a ales pentru ritualul cu pricina. 
Devenisem expertă în... a-i face pe oameni să 
vorbească. Eu și Pollux ne dădeam târcoale, dar încă 
nu mă hotărâsem să îl primesc în patul meu. Aşa că 
m-am dus la ritual. 

Ruhn nu putea să se miște şi nu ar fi putut să 
vorbească nici dacă ar fi vrut. 

- Câteva săptămâni mai târziu, am știut că eram 
însărcinată. Dobândirea unui copil conceput în 
urma unui ritual sacru ar fi fost sărbătorită. Ar fi 
trebuit să dau fuga la tatăl meu ca să îi dau vestea 
cea bună, dar am ezitat. Pentru prima dată în viaţă, 
am ezitat. Şi nu ştiam de ce nu puteam să îi spun. De 
ce, atunci când mă gândeam la copilul care creştea 
în mine, atunci când mă gândeam să i-l dau, nu am 
putut să o fac. 

Îşi dădu o şuviță de păr pe după ureche, mişcarea 
aceea  pripită fiind în contradicție cu 
comportamentul ei de obicei echilibrat. Ruhn se 
abținu de la a-i pune mâna pe umăr. 

- Am ştiut că, în decurs de câteva zile, Pollux sau 
ceilalți - pe atunci Athalar încă era cu noi —, aveau 
să simtă mirosul sarcinii. Așa că mi-am înscenat 
propria răpire şi dispariție. Am făcut astfel încât să 
pară că am fost prinsă de Ophion. Nici măcar nu 
ştiam încotro fugeam. Dar mă tot gândeam la 


copii — ştiam deja că erau gemeni - și la faptul că aş 
fi făcut orice ca să îi țin departe de tatăl meu. De 
Sandriel. Ştiam, în adâncul sufletului meu, ce fel de 
monştri slujeam. Ştiusem dintotdeauna. Şi nu voiam 
să fiu ca ei. Nu doar de dragul copiilor, ci şi de 
dragul meu. Așa că am fugit. 

- Şi atunci te-a găsit Regina Oceanului? întrebă el 
cu voce răguşită. 

- Eu am găsit-o pe ea. În momentul în care m-am 
oprit, în sfârşit, ca să îmi trag răsuflarea, mi-am 
amintit ce au susținut unii rebeli în timp ce îi... 
interogam. Că oceanul însuși avea să vină să îi ajute. 
Mi s-a părut îndeajuns de straniu, aşa că am riscat. 
Am intrat într-o bază militară rebelă care îmi era 
cunoscută și m-am predat. Am implorat să fiu dusă 
în ocean. 

Ruhn nu putea să îşi imagineze ce simţise Lidia în 
momentul acela, știind că vieţile copiilor ei atârnau 
în balanță. 

- Comandanții de cel mai înalt rang ai rebelilor 
au înţeles şi m-au trimis pe Cuirasatul din Străfund. 
Regina Oceanului m-a primit, dar cu un preţ pe 
care trebuia să îl plătesc. Puteam să rămân pe nava 
ei, să nasc copiii şi apoi să stau acolo ceva vreme, 
dar în schimbul protecţiei ei și al protecţiei 
neîntrerupte oferite copiilor mei, trebuia să mă 
întorc. Aveam să mă duc înapoi la stăpânii mei şi să 
îi mint că fusesem interogată și ţinută prizonieră 
mai bine de doi ani. Trebuia să devin tot mai 
apreciată de Asteri, să le câştig încrederea, după care 
să transmit orice informaţie către Ophion şi, 
implicit, către Regina Oceanului. 

— Şi n-ai putut să îţi vezi copiii. 

- Nu. Nu aveam să îmi revăd copiii. Ca să am 
acces la ei, trebuia să fie de acord însăşi Regina 
Oceanului. 

- Dar e groaznic! 

- Da, însă fiii mei au fost în siguranţă. 

- Iar tu ai fost obligată să o slujeşti pe regină. 


- Da. Am încercat, totuşi, să îi salvez pe rebelii 
care mi-au ieşit în cale. 

- A fost ideea ta sau a ei să îi salvezi? 

Ruhn îşi dădu seama cât de vital era răspunsul ei 
doar după ce îi puse întrebarea. 

- Ţi-am spus: mi se deschiseseră ochii. Și, deşi a 
trebuit să joc rolul de anchetator şi de slujitoare 
loială, am făcut tot posibilul să atenuez pagubele. 
Au fost şi agenţi care erau pe punctul de a vorbi, de 
a divulga secrete vitale... Pe ei a trebuit să îi omor. 
Accidente în timpul torturii. Însă le-am oferit o 
moarte rapidă şi miloasă. Pe cei care au rezistat sau 
care aveau şanse... am încercat să îi ajut să evadeze. 
Uneori, asta nu a funcționat. 

- Aşa cum s-a întâmplat în cazul lui Sofie Renast. 

- Da, aşa cum s-a întâmplat în cazul ei, şopti 
Lidia. Nu am vrut să se înece. Greşeala de 
sincronizare... mi-o asum. 

Ruhn o luă de mână, lent, asigurându-se că ea îi 
îngăduia să o atingă. 

- Ce s-a întâmplat după ce te-ai întors? 

- Pollux mi-a mărturisit sentimentele pe care le 
avea faţă de mine. Mi-a spus că încercase cu 
disperare să mă găsească în cei doi ani în care 
lipsisem. Că, străduindu-se să dea de mine, 
măcelărise nenumărați rebeli. Lidia de dinainte s-ar 
fi culcat cu el. Şi știam că asta mi-ar fi întărit 
acoperirea. Restul e istorie, spuse ea, iar apoi îşi 
ridică privirea şi se uită drept în ochii lui Ruhn. Vezi 
tu, nu sunt complet nevinovată. Dacă nu ar fi fost 
fiii mei, se prea poate să fi devenit persoana care 
crede lumea că sunt, ignorând pe vecie acea slabă 
voce lăuntrică ce îmi şoptea că nu era bine ce 
făceam. 

- Pesemne că te-ai simțit atât de... singură, spuse 
el. 

Un licăr de surprindere apăru în ochii Lidiei în 
clipa în care îşi dădu seama că el o înţelegea. Ruhn 
se simţi ruşinat. 


- Apoi ai apărut tu, spuse ea. Un agent aproape 
incompetent și un ins nesăbuit. 

Ruhn chicoti. 

Lidia zâmbi. 

- Şi m-ai văzut. Pentru prima oară, m-ai văzut pe 
mine. Puteam să vorbesc cu tine aşa cum nu o 
făcusem cu nimeni altcineva. Mi-ai amintit că 
eram - că sunt -— în viaţă. Nu mă mai simţisem aşa 
de foarte multă vreme. 

Ruhn îi cercetă fața din priviri, trecând peste 
frumuseţea ei remarcabilă şi pătrunzând în sufletul 
ei arzător. 

- Nu te uita aşa la mine, şopti ea. 

- Cum anume? murmură el. 

Însă Lidia clătină din cap și se ridică în picioare, 
îndreptându-se spre uşă. 

Ruhn o ajunse din urmă înainte ca ea să apuce să 
jasă. 

- Lidia! 

Fa se opri, dar nu se uită la el. 

Ruhn îi puse o mână pe obraz şi îi întoarse ușurel 
fața spre a lui. Pielea ei era atât de catifelată, atât de 
caldă! 

- Lidia, spuse el cu voce aspră, atunci când am 
aflat cine eşti... asta m-a dat peste cap. Să știu că 
erai Căprioara, dar şi Lidia... şi Zi. Zi a mea. Dar 
acum..., murmură, înghițind în sec. 

- Acum? întrebă ea, coborându-şi privirea spre 
buzele lui. 

Acea căutătură făcu să i se întărească mădularul 
lui Ruhn. El spuse, cu voce aproape guturală: 

- Acum nu îmi mai pasă cine naiba eşti, atâta 
vreme cât ești a mea. 

Lidia îi aruncă o privire surprinsă. 

- Pentru că eu sunt al tău, Zi. Sunt al tău, fir-ar să 
fie! 

Faţa Lidiei se schimonosi, iar Ruhn, care nu 
suporta să o vadă plângând, deși plânsul acela era 


unul de uşurare și de bucurie, se aplecă în faţă, 
apropiindu-și gura de a ei. 

Sărutul nu începu cu blândeţe. Era un sărut cu 
gura deschisă: dinţii li se ciocniră, iar limbile li se 
loviră una de cealaltă. Lidia îl cuprinse de după gât, 
iar Ruhn o trase spre el, lipind-o de pieptul lui. 

Da, da, da. 

Își trecu mâna peste fundul ei și o strânse, făcând- 
o să geamă gutural. Totuşi, Lidia îşi desprinse buzele 
de ale lui. 

- Ruhn.... 

Fl se opri. 

- Ce e? 

Dacă ea voia ca el să se oprească, ei bine, avea să o 
facă. Avea să îi dea orice şi-ar fi dorit. 

Lidia își trecu degetele peste pieptul lui, făcându-l 
să se cutremure, şi întrebă: 

- Eşti sigur? 

- Da, șopti el, ciupindu-i buza de jos. 

O duse la pat şi o întinse pe el. Lidia îşi trecu 
degetul peste locul de pe buza lui din care fusese 
smuls  cercelul, iar apoi peste cercelul din 
sprânceană. 

- Nu am suportat, șopti ea, lipindu-și gura de 
fruntea lui. Nu am putut... 

Începu să tremure, iar el o strânse mai tare în 
brațe. 

- Sunt aici, şopti el. Am reușit. 

Lidia tremură şi mai tare, de parcă toate lucrurile 
pe care le trăise şi le făcuse se dezlănțuiau acum 
într-un fel de şoc posttraumatic. 

- Sunt aici, spuse el din nou, aplecându-se și 
sărutând-o pe partea laterală a gâtului. Sunt aici, 
repetă el, sărutând-o sub ureche. 

Lidia își ridică mâinile şi îl mângâie pe spate. Se 
opri din tremurat. 

- Sunt aici, spuse el, sărutând-o la baza gâtului. 

Apoi trase în jos fermoarul costumului ei tactic. 


Nu purta sutien. Sânii ei, mari şi plini, cu muguri 
de un roz trandafiriu, i se revărsară în mâini. Ruhn 
înjură şi, neputând să se abţină, își cobori capul şi 
supse unul dintre sfârcuri. 

Lidia icni, iar sunetul acela îi îmboldi mădularul. 
Ruhn își trecu dinţii peste sfârcul ei, trăgând ușor 
de el. 

Lidia îşi plimbă mâinile în jurul taliei lui, 
încercând să ajungă în partea din faţă şi... Mda, nici 
gând. El voia să exploreze mai întâi. Fără să îşi ia 
gura de pe sânul ei delicios, o prinse de încheieturi 
cu o mână şi i le ţintui deasupra capului, 
poziționându-se mai ferm între picioarele ei. 

Lidia tresări. 

Fu doar o pâlpâire, dar Ruhn o simţise. Trupul ei 
se încordase uşor. Ruhn se opri şi își înălță capul, 
privind mâinile pe care le ţintuise... 

Nenorocitul ăla! 

Fl îi dădu imediat drumul. 

Avea să îl ucidă. Avea să îl rupă pe Pollux în 
bucăţi, membru cu membru, pană cu pană, pentru 
că ea tresărise astfel, amintindu-și de chinurile pe 
care el o făcuse să le îndure... 

Privirea Lidiei se îmbună. Ea îi cuprinse faţa cu 
palmele și şopti: 

- E doar o amintire veche. 

Una care nu ar fi trebuit să existe. Una pe care 
Pollux o crease. 

- Ruhn.... 

O prinse de încheieturile mâinilor şi o sărută uşor 
pe fiecare dintre ele. Apoi i le aşeză pe piept, peste 
inimă, sărutând-o în tot acest timp. 

- Ruhn, spuse ea din nou, dar el se întinse lângă 
ea, iar apoi îşi trecu brațul peste mijlocul ei. 

- Rămâi cu mine în noaptea asta, şopti Ruhn. 

Un şuviță din umbrele lui se încolăci în jurul 
flăcărilor din sfeşnice, micşorându-le. 

- Fără sex. Doar... rămâi cu mine. 


Ruhn îi simţi privirea aţintită asupra lui în beznă. 
Dar apoi Lidia se mișcă şi se auzi şuieratul 
fermoarelor în clipa în care ea se dezbrăcă. Ruhn își 
dădu jos pantalonii şi se cuibări sub pături. 

Apoi îi simţi corpul cald, moale şi apetisant, 
lipindu-se de al lui. 

Și, da, îşi dorea atât de tare să o pătrundă, încât 
scrâşni din dinţi, dar mirosul ei îl alină. ÎI linişti. Îşi 
trecu mâna peste talia ei goală şi o trase mai 
aproape, lipind-o cu sânii de pieptul lui. Își cobori 
mâna mai mult, spre fundul ei, şi ar fi fost de ajuns 
să schimbe unghiul ca să ajungă între picioarele ei. 

Însă nu era vorba despre sex. Iar pe măsură ce 
respiraţia li se linişti, în timp ce se priviră unul pe 
celălalt în întunericul aproape de nepătruns, Ruhn 
îşi dădu seama că nu se simţise niciodată mai văzut 
ca în acele clipe. 

Apoi ochii Lidiei se închiseră și respiraţia ei 
deveni egală. 

Dar Ruhn rămase treaz, ţinând-o strâns în brațe, 
şi nu îi dădu drumul până în zori. 


- E un laser, cumva?! strigă Tharion, în timp ce 
bucăţi de stâncă se prăbușiră din locul în care le 
dislocase lumina stelară, blocând accesul la cei doi 
regi ai Feelor, la Flynn, la Dec, la Gemenii Ucigași şi 
la o grămadă de strigoi. 

Însă Bryce porunci: 

- La râu! 

- Ce-ai spus?! se răsti Hunt, în timp ce ea fugea 
deja spre apa întunecată și învolburată. 

- Săriţi în râu! strigă Bryce, a cărei lumină stelară 
se legăna la fiecare pas. 

- 'Teleportează-ne dincolo! replică Hunt. 

Flynn şi Declan rămăseseră blocaţi de cealaltă 
parte a stâncii prăbușite, ceea ce însemna că 
prietenii lor trebuiau să găsească un mijloc prin care 
să îi îndepărteze de regi şi de gemeni... 


- Săriţi acum! le porunci Bryce, alergând către 
malul râului. 

Hunt dădu să o prindă, să o oprească din a face 
acel gest pur nebunesc... 

Bryce sări drept în râu. Hunt ar fi putut să jure că 
în acel moment lumina stelară strălucise mai tare, 
de parcă ar fi fost de acord cu decizia ei. 

Apoi lumina din pieptul ei se stinse. 

lar în bezna ce se înstăpânise brusc, atunci când 
doar fulgerul lui Hunt mai pâlpâi în jurul lor, 
strigoii începură să şuiere, apropiindu-se tot mai 
tare, de parcă ar fi putut să treacă prin stâncă. 

- La râu! strigă Tharion, înhăţând-o pe Sathia și 
alergând spre apă. 

Tritonul plonjă, iar ea ţipă, trasă de el. Vuietul 
râului înghiți sunetul și îi înghiţi şi pe ei într-o 
fracțiune de secundă. 

Adevărul era că nu mai aveau de ales. Hunt se 
uită la Baxian şi văzu că era la fel de enervat ca şi el. 
Ar fi putut să îi înfrângă pe regi. Cu siguranţă că 
Bryce ştia asta. Și totuşi... 

Ea alesese să provoace o surpare, să îi blocheze pe 
regi, însă fără să îi ucidă, optase să o ia în josul 
râului în loc să se teleporteze de partea cealaltă... 
Însă nu îi spusese lui Hunt de ce alesese să facă toate 
astea. Probabil că o făcuseră din cauză că ei doi se 
sfădiseră, probabil că ea nu mai avea încredere în el. 
Hunt se gândi că habar nu avea cum să înceapă să 
remedieze o astfel de situaţie... 

- Athalar, revino-ți! strigă Baxian. 

Cel dintâi clipi. Încremenise locului, ametit. 
Baxian îl privea cu ochi mari. Hunt îşi alungă 
sentimentul de rușine, gândindu-se că Bryce nu 
făcea nimic fără motiv. Apoi arătă spre râu şi îl 
îndemnă pe Copoi: 

- Sari! 

Hunt nu aşteptă să vadă dacă Baxian îl urma, ci 
îşi strânse bine aripile şi sări. 

Hunt se cutremură de frig, clănțănind din dinţi, 
în timp ce se târi pe un mal întunecat, slab luminat 
de steaua lui Bryce. 

După o curgere în aval vijelioasă și derutantă, râul 
se liniştea şi se vărsa în bazinul din jurul lor. Un mal 
îngust le era singura cale de scăpare. Tharion se afla 
deja lângă Bryce. Sathia, care tremura, era între ei, 
iar Baxian tocmai se târa pe mal, la câțiva metri mai 
încolo de Hunt, târându-şi aripile închise la culoare 
pe stânca de lângă el. 

Hunt îi strigă lui Bryce: 

- Ce naiba?! 

- Mai târziu, Athalar, murmură Bryce, 
întorcându-se spre o boltă naturală de piatră, care 
dădea într-un tunel. 

Steaua ei strălucea puternic, mai intens decât o 
făcuse în amonte. 

- Ba nu, acum! răspunse el ridicându-se iute în 
picioare, cu apa curgându-i şiroaie din cizme şi cu 
aripile ude leoarcă, imposibil de grele. Spui că 
suntem implicați cu toții în asta, că luăm decizii 
împreună, după care te răzgândești şi faci o 
nenorocită de trăsnaie de genul ăsta?! 

Bryce se întoarse spre el, arătându-şi dinţii. 

- Ei bine, cineva trebuie să conducă! 

Hunt se enervă. 

- Ce naiba vrea să însemne asta? 

- Înseamnă că nu las ca frica și vinovăția să mă 
înghită cu totul! răspunse Bryce, iar ceilalți 
rămaseră tăcuți, la câțiva paşi mai încolo. Înseamnă 
că las deoparte toate durerile din trecut și că mă 
concentrez pe ceea ce trebuie făcut acum! 

- Şi vrei să spui că eu nu o fac? ripostă Hunt 
întinzându-şi braţele, cu fulgere pâlpâindu-i în 


palme, şi arătând spre peșterile din jurul lor. Sunt 
aici, nu-i aşa? adăugă el. 

- Vrei măcar să fii aici? întrebă ea, iar vocea îi 
ricoșă din stânci. Pentru că s-ar părea că teama de 
consecinţe îți depăşeşte dorința de a-i învinge pe 
Asteri. 

- Așa şi e! răcni el fără să vrea. Va fi greu să ne 
bucurăm de libertate dacă suntem morți! 

- Prefer să mor încercând să îi înfrâng pe Asteri, 
decât să îmi petrec restul vieții ştiind adevărul și 
nefăcând nimic. 

Vuietul din cap aproape că îl făcea pe Hunt să nu 
mai audă nici un sunet din jurul lui. 

- Toţi cei pe care îi iubim vor muri, de asemenea! 
Eşti dispusă să riști asta? Mama și tatăl tău? Syrinx? 
Fury şi June? Eşti dispusă să îi laşi să fie torturați și 
ucişi? 

Bryce încremeni, tremurând de furie. 

Hunt trase aer adânc în piept, venindu-şi în fire, 
şi își scutură apa din aripi. 

- Uite ce e, îmi pare rău, spuse el, respirând adânc 
încă o dată. Ştiu că nu e momentul să ne certăm. S- 
ar putea ca toată treaba asta să fie o greșeală 
colosală, s-ar putea ca toți cei pe care îi ştim să fie 
ucişi, dar... îţi voi face pe plac. Te susţin. Promit. 

Bryce clipi o dată. Şi apoi încă o dată. 

- Nu îmi e suficient, şopti ea. 

Hunt o privi cu ochi mari. 

- Nu îmi e suficient să îmi faci pe plac. 

- Ei bine, obișnuieşte-te cu sentimentul ăsta! o 
îndemnă el. 

- Vino-ţi în fire, Umbra Mortis! 

Acestea fiind zise, Bryce pătrunse valvârtej în 
întunericul cețos, în timp ce steaua îi lumina 
drumul. 

- Vai de mine..., le spuse 'Iharion pe un ton 
glumeţ Sathiei şi lui Baxian, dar Hunt nu zâmbi. 

Porniră cu toţii după Bryce, lăsând urme de apă 
peste tot. 


- Cum naiba ai ştiut să ieși aici? o întrebă Baxian 
pe Bryce, încercând, probabil, să domolească 
încordarea ce umplea acum peşterile la fel de 
palpabil ca şi ceața care îi sufoca. 

- Am ştiut fiindcă am mai fost aici, răspunse 
Bryce pe un ton încă aspru. 

Până şi lui Hunt i se domoli furia suficient de 
mult încât să se întrebe dacă nu cumva Bryce se 
lovise la cap în râu. Mai ales atunci când se 
apropiară de un zid solid de piatră. 

Bryce îşi puse palma pe stâncă și împinse, iar 
arcada se deschise sub palma ei. Lumina stelară i se 
aprinse, dând la iveală peretele și basoreliefurile 
care înconjurau ușa triunghiulară. 

O stea în opt colțuri. lIdentică - lucru 
nemaipomenit — cu cicatricea de pe pieptul ei. 

- Peşterile astea sunt aproape identice cu cele pe 
care le-am străbătut în lumea de baştină a Feelor, 
spuse Bryce, ocolindu-l dinadins cu privirea pe 
Hunt și făcând un pas spre intrarea marcată cu stea, 
după care adăugă: Râul care curgea prin ele crease 
scurtături. Virmele s-a folosit de acele scurtături ca 
să se furișeze până la mine. Dar steaua mea 
strălucea mai tare ori de câte ori voia să o apuc într- 
o anumită direcţie, la fel ca aici. M-a ghidat spre 
unul dintre râurile din lumea Feelor. Am ascultat-o 
şi am sărit în el, iar acesta m-a condus spre un pasaj 
ce m-a dus exact acolo unde trebuia să fiu pentru a 
afla adevărurile spuse de Silene. Iar acum, steaua 
mea a strălucit mai tare atunci când am privit în 
josul râului. M-am gândit că acesta ar putea să ducă 
la un alt pasaj, poate că la unul care să conţină o altă 
fărâmă de adevăr - orice care să mă ajute împotriva 
Asterilor. 

- A fost o deducție logică nebunească! spuse 
Tharion. Și cum rămâne cu Flynn şi cu Dec? Regele 
Toamnei, Morven şi Gemenii Ucigași încă îi ţin 
captivi, nenorociţii ăia de strigoi încă îi țin captivi... 


- Va urma și confruntarea aceea, răspunse Bryce, 
păşind cu calm în întunericul și în ceața învolburată 
care aşteptau şi potrivindu-şi pumnalul la șold. Dar 
nu încă, adăugă ea. 

Neavând de ales, o urmară cu toții. 

- Ce înseamnă toate astea? îl întrebă Baxian pe 
Hunt, pe un ton aproape tânguitor. 

Hunt își alungă şi ultima rămășiță de furie, cu 
ochii aţintiţi la perechea lui. 

- Cred că suntem pe cale să aflăm. 


Flynn şi Dec nu veniră la micul-dejun nici în 
dimineaţa următoare. Ruhn dădu o tură rapidă prin 
castel şi prin împrejurimi, însă nu văzu nici urmă de 
ei sau de Gemenii Ucigași. Întâlni în cale doar 
câţiva nobili şi servitori Fee, care nu ştiau cum să se 
comporte cu el, oscilând între a fi dispreţuitori şi a i 
se închina, iar el alese să îi ignore. Grăbit să se 
întoarcă în camera lui, ajunse acolo tocmai în clipa 
în care Lidia ieşea pe uşă. 

Ea se uită la faţa lui şi îl chestionă: 

- Ce s-a întâmplat? 

Ruhn nu se întrebă cum de ghicise, fiindcă ştia 
prea bine că ea trebuia să se descurce de minune la 
a citi oamenii, lucru pe care îl făcuse de-a lungul 
întregii sale vieți de adult. Supraviețuirea ei 
depinsese de asta. 

El se asigură că toate armele lui se aflau la locul 
lor. 

- Flynn şi Dec... Nu cred că sunt aici. Nici verii 
mei cei ciudați. Nici Morven. 

Privirea  Lidiei deveni pătrunzătoare, dar şi 
precaută. 

- S-ar putea ca dispariţia lui Flynn şi a lui Dec să 
nu aibă legătură cu dispariția celorlalți, spuse ea. 

- Ba are. Prietenii mei nu mă lasă baltă. 

Iar el fusese atât de al naibii de distras de ea, de 
dorința lui față de ea, încât nu se mai gândise la 


faptul că Flynn şi Dec lipseau de tot mai multă 
vreme. 

Lidia îi puse mâna pe braţ. 

- Unde crezi că s-au dus? 

Ruhn trase scurt aer în piept. 

- Morven şi gemenii trebuie să aibă de-a face cu 
asta. Pesemne că i-au dus pe Flynn şi pe Dec la 
Peştera Prinţilor. 

- Ca să îi folosească împotriva lui Bryce? 

Ruhn simţi că i se făcea rău. 

- Poate că da. Însă cred că Morven i-a luat pe 
post de momeală... pentru mine. Se aşteaptă să mă 
duc după ei. 

- Dacă e o capcană, atunci nu ar trebui să dăm 
fuga... 

- Prietenii mei au dat fuga să mă salveze din 
temniţele Asterilor, spuse el, privind-o în ochii ei 
frumoşi. I-ai găsit, iar ei au dat fuga să mă ajute. Nu 
pot să îi las în mâinile lui Morven. 

- Nu ţi-am propus să îi abandonăm, răspunse 
Lidia, îndreptându-se spre camera ei, intrând şi 
lăsând uşa deschisă, iar Ruhn o văzu luând două 
pistoale de pe noptieră şi vârându-le în tocurile 
prinse de centura pe care o purta. Spuneam doar că 
trebuie să ne gândim la o strategie înainte să 
mergem să îi salvăm! 

Ruhn simţi o văpaie în piept şi nu îndrăzni să dea 
un nume acelei senzații. 

Dar, oricum, o simţi în timp ce se înarmară şi 
plecară să îşi salveze prietenii. 


Hunt nu lăsă garda jos nici măcar o secundă, 
chiar dacă vorbele din timpul certei lui cu Quinlan 
atârnau în aer precum reziduurile de artificii. În 
mâna strânsă pumn îi pâlpâiau fulgere, în timp ce 
cu cealaltă ţinea sabia. Nu renunţă la nici la fulger, 
nici la armă în timp ce intră, alături de ceilalți, într- 
o încăpere surprinzător de simplă, situată la celălalt 
capăt al tunelului. 


Hunt aruncă o privire la pereţii de piatră neagră, 
pe care erau sculptate imagini complexe, dintre care 
se remarcau o seamă de peisaje splendide. 

Se auzi un sunet de piatră frecându-se de piatră și, 
inainte ca Hunt să apuce să se întoarcă, uşa 
triunghiulară se închise în urma lor, mai rapidă 
chiar şi decât fulgerul îngerului. Tharion, aflat cu un 
pas în faţa lui, fluieră uşor. 

Baxian îl privi pe Hunt într-un mod care îi dădu 
de înțeles că şi el bănuia că numai Bryce putea să 
deschidă ușa aceea. Nu era un gând prea liniștitor, 
mai ales având în vedere priveliştea din faţa lor. 

Singurul obiect din încăpere era un sarcofag de 
marmură albă, a cărui culoare contrasta puternic cu 
pereţii de piatră neagră. Pe capacul sarcofagului era 
sculptată statuia unui bărbat Fee îmbrăcat în 
armură, care își ținea mâinile strânse în jurul unui 
obiect ce lipsea. 

Bryce dădu din cap spre el. 

- Pesemne că acolo stă Sabia Stelară atunci când 
nu e folosită, spuse ea cu voce monotonă, de parcă 
ar fi fost secătuită de cearta de mai devreme. 

Sathia se apropie cu mers împleticit. 

- Mormântul prinţului Pelias! exclamă ea. 

- Ruhn mi-a povestit că descendenţii lui cei 
ciudați sunt  înşiraţi de-a lungul pereților 
principalelor pasaje de aici, spuse Bryce, arătând 
spre singura ieşire alternativă: o altă boltă de piatră, 
situată de cealaltă parte a încăperii, abia vizibilă 
prin ceaţă. 

Își potrivi Sabia Stelară de la spate și atinse, 
agitată, Grăitorul-de-Adevăr de la șold, de parcă 
armele ar fi deranjat-o. 

Hunt cercetă încăperea aceea boltită, studiind 
poveştile spuse pe pereți: un arhipelag cuibărit într- 
o mare de lumină stelară, un tărâm idilic și senin, 
aşa cum credea lumea că era Avallenul. 

- Nu văd nimic despre Sabia Stelară sau despre 
pumnal, cu atât mai puţin despre cum pot fi 


unificate, recunoscu Hunt. Sau despre ceaţă, adăugă 
el. Insulele sunt reprezentate, dar nimic altceva, 
conchise el, făcând semn spre insule, spre cerul 
aparent senin. 

Poate că ajunseseră într-un impas în ceea ce 
privea aflarea de infirmaţii. 

- S-ar putea să găsim ceva în pasajul principal, 
spuse Tharion. 

Însă Bryce se apropie de sarcofag. Își plecă 
privirea spre chipul frumos şi perfect sculptat al 
primului Prinţ Născut din Stele. 

- Salut, violator nenorocit ce ești! spuse ea cu 
voce rece şi furioasă. 

Hunt abia dacă putea să respire. Se întrebă dacă 
Urd îi urmărea, dacă era posibil ca apăsarea din 
încăpere să nu se datoreze ceţii, ci prezenţei zeiţei, 
care îi ghidase până acolo. 

- Ai crezut că ai câştigat, şopti Bryce către 
sarcofag. Dar în cele din urmă, ea te-a depășit. Ea a 
râs ultima. 

- Bryce? îndrăzni Hunt să o întrebe. 

Ea își ridică privirea de la sculptura care îl înfățișa 
pe prinţul Pelias, iar în ochi nu i se citea nimic din 
inima ei omenească. Doar o ură glacială, de Fee, 
față de bărbatul mort de mult timp, aflat în faţa ei. 

Hunt îi spuse pe un ton neutru: 

- Poţi să ne pui la curent? 

Cu toate astea, Tharion fu cel care arătă spre 
camera mortuară goală. 

- Poate că Pelias a construit o altă cameră pe aici, 
care chiar conţine ceva despre sabie și pumnal și 
despre portalul acela spre nicăieri... 

- Ba nu, şopti Bryce. Ne aflăm exact acolo unde 
trebuie să fim, explică ea, arătând spre podeaua 
acoperită cu o gravură care înfățișa râuri 
şerpuitoare de stele. Locul ăsta nu a fost construit 
de Pelias. El nu a avut nimic de-a face cu tunelurile 
şi cu gravurile astea. 


Îşi puse mâna pe podea, iar lumina ei stelară se 
scurse prin gravurile săpate în piatră, prin pereţi, 
prin tavan... 

Imaginile care păruseră a fi mări sau râuri de stele 
se umplură de lumină stelară, prinzând... viaţă. Se 
mișcau, curgeau în cascadă, se scurgeau. O ilustrație 
secretă, făurită doar pentru cei care aveau darurile 
şi viziunea necesare descifrării ei. 

Râul ondulat de lumină stelară curse direct spre 
sarcofagul din centrul camerei și se învolbură în 
jurul lui ca un vârtej. 

Bryce se lipi de sicriu şi împinse, încordându-şi 
picioarele... 

lar sarcofagul alunecă, dând la iveală o scară 
mică, secretă, aflată dedesubt. 

Bryce gâfâi preţ de o clipă, iar apoi faţa i se 
lumină de un zâmbet sumbru. 

- Locul ăsta a fost construit de Helena. 

Cu fiecare pas făcut în jos pe scările secrete, sabia 
şi pumnalul pulsau mai puternic, de parcă ar fi vrut 
să se afle acolo, de parcă trebuia să se afle acolo. 
Chiar în clipa în care Bryce îşi spuse în sinea ei că 
era timpul să şi le dea jos de pe spate şi de la brâu, 
ca să aibă parte de o clipă de uşurare, ea ajunse jos 
de tot, la baza scării. 

Se auzea susurul unui pârâu care trebuia să se afle 
în centrul învăluit în ceață al camerei aceleia de sub 
pământ. Era, fără îndoială, o ramificaţie a râului ce 
curgea cu un nivel mai sus, apa fiind filtrată prin 
roca neagră. Iar lângă pârâu era gravată o stea în opt 
colțuri, pe care se aflau un ulcior și un castron 
negre. 


- Ce naiba e asta? murmură Hunt, rămânând 
aproape de Bryce, de parcă, în pofida certei lor, voia 
în continuare să o protejeze. 

Dar poate că tocmai nevoia aceea de a o proteja îi 
crea sentimentul de vinovăţie, frica ce îl devora cu 
totul. 

Bryce vorbise serios: nu era de ajuns ca el să îi 
facă pe plac. Ea avea nevoie de Hunt, de tot ceea ce 
era el, ca să lupte alături de ea. Şi nu ştia cum să îi 
transmită asta, cum să îl facă să îi înțeleagă şi să îi 
accepte acea cerinţă. 

Lui Bryce îi clănțăneau dinţii de frig, dar se 
strădui să ignore asta şi privi cu atenţie pârâul, 
ulciorul şi castronul. Steaua în opt colţuri. În două 
dintre vârfurile acesteia fuseseră scobite două fante: 
una mică şi una mai mare. 

În acel spaţiu nu se mai afla nimic altceva. 

- Nu ştii ce e asta? îl întrebă ea pe Hunt, 
gândindu-se că putea să se joace de-a normalitatea 
cu el, cel puţin pentru moment. 

- La naiba, m-am cam săturat de surprize! 
izbucni Tharion, ajungând la baza scării, urmat de 
Sathia. 

Bryce ridică un deget şi lăsă ca lumina să i adune 
în centrul încăperii. 

- Şi mai e şi aia, spuse Tharion. 

Însă Bryce nu îşi luă privirea de la Hunt, care o 
privea, la rândul lui. Ea îşi îndreptă fasciculul de 
lumină spre pământ şi crestă cu el o linie mică, a 
cărei lungime nu depăşea doi centimetri. 

- Helena a făcut gravura asta folosindu-se de 
aceleaşi daruri pe care sora ei, Silene, le-a folosit în 
lumea lor de baștină. Dar există o mare diferenţă, 
care e şi motivul pentru care Helena a ales locul ăsta 
ca să construiască atât peşterile, cât şi încăperea în 
care ne aflăm. 

Îngenunche şi îşi frecă degetele de resturile 
rămase de o parte şi de alta a tăieturii, iar apoi şi le 
ridică spre Hunt. 


- Recunoşti asta? întrebă ea. 

Hunt studie cu atenţie praful negru şi scânteietor 
de pe degetele ei, după care se albi la față. 

- E sare neagră. 

Bryce dădu lent din cap, adeverind. Baxian pufni, 
sunet care aducea suspect de mult cu constatarea că 
dăduseră de naiba. 

- Peşterile astea sunt făcute în întregime din sare 
neagră, spuse Bryce. 

Îşi dăduse seama de asta imediat după ce strigoiul 
zgâriase linii în perete. Ea cunoştea mirosul sării 
negre, precum şi senzația greţoasă, de putrefacție, 
pe care o stârnea aceasta. Bănuielile îi fuseseră 
confirmate de îndată ce o gustase. 

Hunt se încruntă. 

- Crezi că Helena încerca să îşi cheme sora din 
lumea lor de baştină? 

- Nu, răspunse Bryce, clătinând din cap. A trimis- 
o pe Silene înapoi în acea lume ca să fie în 
siguranță. Helena era o nemernică, dar nu ar fi făcut 
niciodată ceva care să pună în pericol siguranța 
surorii ei. 

- Atunci, ce e locul acesta? întrebă Tharion. 

Sathia fu cea care înţelese prima. 

- A fost creat pentru a invoca demoni. Pentru a 
comunica cu Helul. 

O tăcere uluită invadă încăperea. 

- Erau singurii aliați care îi mai rămăseseră, 
explică Bryce. lar Helena semăna cu mama ei. S-a 
dus la Pelias ca să câştige timp și ca, astfel, sora ei să 
poată scăpa. A fost o luptătoare. 

Poate că Helena făcuse unele lucruri de neiertat, 
dar Bryce putea recunoaște că fusese o luptătoare. 
Până la capăt, dacă era să se ia după încăperea în 
care se aflau ei acum. 

Hunt întrebă, cu aripile zvâcnind: 

- Dar de ce să construiască un întreg labirint 
subteran de peşteri? Şi de ce să i-l dedice soțului ei 
violator? 


Bryce ridică din umeri. 

- Ca să existe un motiv pentru care ea să continue 
să vină aici. l-a construit lui Pelias un mormânt 
durabil, în care sabia lui să zacă pentru totdeauna, 
până când avea să apară un succesor demn de ea, de 
Helena. 

- Nu ai de unde să ştii asta, spuse Hunt pe un ton 
precaut, de parcă s-ar fi temut să nu se certe din 
nou. 

Prudenţa aceea o cam supără pe Bryce, dar ea 
spuse: 

- Peşterile sunt aproape identice cu cele din 
lumea de baştină a Helenei, pe care ea le-a explorat 
în copilărie. lar Avallenul, aşa cum era şi căminul în 
care văzuse lumina zilei, e învăluit în ceaţă. E, de 
asemenea, un loc subțire. judecând după toată ceața 
de aici, poate că Avallenul, peşterile acestea, sunt un 
loc subţire chiar mai puternic decât cel din lumea de 
baştină a Feelor. Închisoarea de acolo, curtea 
domnească de dinainte de Închisoare... Vesperus a 
spus că a ales acel loc fiindcă era unul subţire, ce 
facilita călătoria între lumi. lar Theia ştia asta. 
Probabil că i-a spus şi Helenei. 

Tharion îşi drese glasul. 

- Deci Helena a creat toate aceste peșteri doar ca 
să aibă parte de o linie privată cu Helul? 

- Cam aşa stau lucrurile, răspunse Bryce. 
Avallenul avea toate cele necesare. Dar felul în care 
Helena a construit peșterile sugerează că i s-au pus 
la dispoziţie resurse. Ea nu ar fi putut să o facă în 
secret. Pesemne că a avut aprobarea lui Pelias. Și ce 
modalitate mai bună de a ascunde adevăratul scop 
al acestui loc şi de a-l proteja de-a lungul timpului, 
decât să îl mascheze într-un templu închi- 
nat patriarhatului? 

Bryce arătă spre camera aflată deasupra lor, în 
care se afla sarcofagul ce conţinea osemintele pe 
care ea ar fi vrut să le împrăștie într-o fosă septică. 
Apoi continuă: 


- Helena ştia că bărbaţii Fee nu aveau să dărâme 
vreodată locul ăsta şi nici să îl perturbe în vreun fel. 
Ce naiba! Morven refuză să modernizeze Avallenul 
în orice fel, fiindcă vrea ca acesta să rămână 
neschimbat, aşa cum era pe vremea când trăia 
Pelias. Helena îi cunoştea bine pe aceşti bărbaţi. Ştia 
că dacă şi-ar fi ascuns secretul aici, dedesubt, acesta 
avea să fie conservat şi să rămână netulburat. 

- Bine, să presupunem preţ de o clipă că noi 
credem toate astea, spuse Tharion. Dar de unde știi 
că încăperea în care ne aflăm chiar a fost o cameră 
secretă, folosită de Helena ca să comunice cu Helul? 
Ce înseamnă ulciorul şi castronul? 

- Că, la câtă sare e aici, uneori i se făcea sete? 
glumi Baxian, iar Hunt mârâi. 

Dar Sathia se duse la pârâu. 

- Apa trece direct prin sarea neagră, iar camera e 
plină de sarea asta, spuse ea privind-o pe Bryce în 
ochi, încruntată. Poţi să invoci un demon dacă bei 
apă în care s-a dizolvat sare neagră? 

- Nu am auzit niciodată de aşa ceva, nici măcar în 
anii în care am vânat demoni, spuse Hunt. 

- Dacă Helena ar fi invocat demoni aici, cineva ar 
fi observat, spuse Baxian. Temperatura ar fi scăzut 
atât de mult, încât oricine altcineva din peşteri ar fi 
simţit asta, chiar şi cu un nivel mai sus. 

- Poate că nu îi chema aici..., răspunse Bryce, 
ducându-se lângă steaua în opt colţuri, pe care erau 
aşezate ulciorul şi castronul şi ale cărei două vârfuri 
conţineau acele fante săpate mult prea adânc încât 
ochiul unui privitor să poată evalua adâncimea lor, 
„„„Ci aici, explică ea, atingându-şi una dintre laturile 
capului. 

- Poftim?! se minună Hunt. 

Bryce îngenunche şi scufundă ulciorul în apa 
întunecată şi rece ca gheaţa. Ulciorul şi castronul 
fuseseră făurite tot din sare neagră. 

- Cei Născuţi din Stele puteau să comunice 
telepatic. Încă pot, spuse ea, dând din cap spre râul 


aflat cu un nivel mai sus, dincolo de care pândeau 
Gemenii Ucigaşi. Poate că sarea a ajutat-o pe 
Helena să vorbească telepatic cu Helul. Poate că 
cineva din Hel poate să ne spună cum să îi ucidem 
pe Asteri. Apollion însuşi a mâncat-o pe Sirius... 
Poate că, în tot acest timp, el a ştiut răspunsul pe 
care îl căutăm. 

Hunt răbufni: 

- Să nu care cumva... 

Bryce își duse ulciorul la buze, însă un fulger 
sfărâmă vasul înainte să apuce să bea din el. 

Bryce se întoarse, furioasă foc: 

- Ce naiba...! 

Hunt, strălucind de fulgere, se îndreptă spre ea, 
mânios. 

- Nu bea din aia... 

- Nu e momentul să faci pe alfadobitocul! 

- „„.„fără mine! încheie el. 

Bryce se uită lung la Hunt în timp ce acesta apucă 
acel castron, perechea ulciorului, și i-l întinse. 

Era pregătit să o urmeze în Hel. 


Atunci, aveau să o facă împreună. Aşa cum 
puterile şi sufletele le erau legate, aşa aveau să bea și 
apa plină de sare împreună. 

- S-ar putea... să fie o idee foarte proastă, spuse 
Tharion în timp ce Bryce şi Hunt stăteau faţă în față, 
genunchi în genunchi şi mână în mână. 

Hunt tindea să fie de acord cu el, dar spuse: 

- Apollion ni s-a arătat în vis atât mie, cât și lui 
Bryce. Poate că a folosit aceeași metodă de 
comunicare pe care a folosit-o cu Helena. 

- Şi ce? întrebă Baxian, în timp ce Sathia aduna 
apă în castron. Aveţi de gând să beţi, în speranţa că 
veţi leşina şi că... veţi vorbi cu Helul? Ca să le cereţi 
răspunsuri despre sabie şi pumnal pe care se poate 
să fi uitat cumva să vi le spună până acum? 

- Helena a lăsat asta aici cu un motiv, spuse 
Bryce, uitându-se ţintă la Hunt, în a cărui privire nu 


se vedea nici urmă de îndoială sau de teamă, ci doar 
o concentrare de oţel. Aşa cum Silene a lăsat toate 
acele indicii în peşterile din lumea ei de baştină, 
adăugă ea. Pentru ca cineva să le găsească. O fiinţă 
care să poată purta Sabia Stelară şi a cărei lumină 
stelară să fie atrasă de puterile armei, care să o 
conducă, astfel, până aici. O fiinţă care să fi aflat, 
poate, adevărul... şi care să fi ştiut unde să caute. 

Bryce îşi ridică privirea spre tavan, privind scara 
care ducea sus. 

- Cred că Helena a creat locul ăsta ca să ne ajute, 
conchise ea. 

- Helena şi Silene nu au fost tocmai... oameni 
buni, o avertiză Baxian. 

- Aşa e, dar îi urau pe Asteri, răspunse Bryce. 
Voiau să scape de ei la fel de mult cum vrem și noi. 

În clipa aceea, ochii ei scânteiară de o speranță 
atât de puternică, încât lui Hunt aproape că i se tăie 
răsuflarea. Preţ de o clipă ce nu dură nici măcar cât 
o bătaie întreagă de inimă, Hunt aproape că crezu 
că ar fi putut să reuşească. 

- Dacă astfel o să avem o şansă, oricare ar fi ea, 
trebuie să încercăm! Vreau răspunsuri! Vreau să aflu 
adevărul! strigă Bryce, ducându-şi castronul la buze 
şi bând apoi din el. 


Bryce cădea pe spate, dar nu se mișca. Trupul îi 
rămase îngenuncheat, dar sufletul... îi cădea, 
îngheţat, în întuneric, în nimic şi spre nicăieri. O 
prezenţă în preajma ei, alături de ea, pâlpâi de 
fulgere. Hunt. 

Era cu ea. Sufletul îi cădea alături de al ei. 

Îşi asumaseră un risc. Totul era un risc, de fapt, 
dar ea trebuia să creadă că Urd o condusese acolo. 
Că Helena fusese la fel de inteligentă ca sora ei şi că 
se luptase până la sfârşit cu bărbatul care o abuzase. 
Că sora lui Silene intrase în joc nu doar pe durata 
vieţii ei, ci şi pentru generaţiile viitoare. 


În speranţa că, poate, într-o bună zi, la milenii 
după moartea ei, avea să se nască o altă femeie 
căreia să îi curgă prin vene lumina stelară a Iheiei, 
moștenită nu de la Pelias, ci chiar de la ea, de 
la Helena. 

Da, lumina stelară a Theiei. Moştenită de ea, de 
Bryce Adelaide Quinlan. 

Și poate că, având convingeri potrivnice 
oamenilor, Helena sau Silene nu ar fi ales-o pe ea, 
dar asta nu era problema ei. 

Senzaţia de cădere se opri. Bryce rămase 
înconjurată doar de întuneric, rece ca gheaţa şi 
uscat. Lumina ei stelară pâlpâi, palidă şi slabă în 
întunericul impenetrabil. Cineva o luă de mână și 
nu avu nevoie să se uite ca să știe că Hunt se afla 
lângă ea în... orice ar fi fost locul acela. Lumea 
aceea a viselor. 

Două lumini albastre străluciră în depărtare, 
apropiindu-se de ei. Hunt o strânse mai tare de 
mână, în semn de avertizare. Fulgerul lui pâlpâi. 
Dar luminile se apropiară tot mai mult. Şi mai mult. 
Iar atunci când intrară în haloul proiectat de steaua 
Elisi 

Aidas surâdea, cu ochii lui frumoşi plini de 
bucurie și de speranță. 

- Se pare că te-ai rătăcit puțin în drumul tău spre 
mine, Bryce Quinlan, dar bine ai venit în Hel! 


CAPITOLUL 58 


Fusese nevoie de două zile de muncă fără odihnă 
pentru a-i ajuta pe oamenii din Lunci. Dar pe Ithan 
nu îl deranja şi abia dacă se mai gândea că trebuia 
să meargă în Avallen. Nu lua seama nici la epuizare 
sau la nevoile corpului său în timp ce săpa printre 


dărâmături scoțând din ele morţi sau muribunzi, ori 
în timp ce îi ţinea pe răniţi la pământ pentru ca 
Hypaxia sau o altă vrăjidoctoriță să îi salveze. Şi tot 
mai erau şi alții. Atât de mulţi alţii, răniți sau morți. 

Nu se vedea nici urmă de Guvernator, dar măcar 
Legiunea 33 îşi făcuse apariţia. Aux, Fee şi un 
număr mic de lupi, sosiseră la scurt timp după 
explozii. Ithan se ţinuse departe de cei din urmă, 
atât pentru a evita conflictul, cât și pentru a nu fi 
reperat de vreun simpatizant Asteri care ar fi putut 
veni să privească cu desfătare la ruine. 

Ithan îşi ţinea capul plecat, continuând să lucreze, 
făcând puţinul de care era în stare ca să ajute la 
salvarea răniților, la îndepărtarea dărâmăturilor sau 
la mutarea cadavrelor. 

Nu existau Ireceri, nu pentru oameni. Nu 
existaseră niciodată Treceri pentru ei. Aşa că 
trupurile oamenilor fuseseră aşezate - pe 
nenumărate rânduri - în foaierul celei mai 
apropiate clădiri de birouri care rămăsese intactă. 

În Lunci veniseră lupi, ce-i drept, dar aceştia erau 
mai puțini de o duzină. Doar echivalentul a două 
haite venise să ajute. Ce ruşine! 

Trebuia să se schimbe ceva în lumea aceea. Şi, în 
timp ce stivuia mortii, în timp ce așeza copil după 
copil mort în foaierul acelei clădiri, Ithan își dădu 
seama că schimbarea trebuia să înceapă cu el. 

Fă-ţi fratele mândru! 

Trebuia să ajungă în Avallen. Trebuia să o aducă 
înapoi pe Sigrid. Doar cu ea, cu un alt moştenitor 
Fendyr care să îi conducă pe lupi... Doar atunci 
puteau să înceapă schimbările. 

Un viitor nou. Pentru toţi. 


În primele cinci minute, Tharion monitoriză 
constant respiraţia lui Bryce şi a lui Hunt. 

Baxian şi 'Iharion îi prinseseră în clipa în care se 
prăbuşiseră brusc pe spate, lipsiţi de cunoştinţă, şi îi 
întinseseră ușurel pe solul de sare neagră. Nu se 


mișcau. Singurul semn de viaţă vizibil consta în 
faptul că piepturile li se umflau și dezumflau. Orice 
s-ar fi întâmplat, se petrecea într-adevăr în minţile 
lor. 

Apoi Iharion, Sathia şi Baxian se aşezară, 
precauţi, la câţiva paşi de prietenii lor. 

- Cât timp le dăm? întrebă Sathia. Până să 
încercăm să îi trezim, vreau să spun. 

Tharion şi Baxian se priviră unul pe altul. 

- Cincisprezece minute? 

- Haideţi să le dăm treizeci! propuse Baxian, iar 
apoi adăugă: Dar vom continua să îi monitorizăm. 

Se lăsă liniştea, întreruptă doar de sunetul 
respirației lor şi de susurul pârâului care curgea prin 
cavernă. Lângă Tharion, Sathia, pierdută în gânduri, 
răsucea întruna în mâinile-i subțiratice castronul de 
sare neagră. 

- Ai mai făcut vreodată aşa ceva? o întrebă 
Baxian, văzând că era neliniştită. 

- Nu, răspunse ea. Nu sunt genul de ființă 
pasionată de aventură. 

- Ai trecut prin Calvar? întrebă Baxian. 

Sathia dădu uşor din cap, adeverind, cu aerul că 
acea experiență nu fusese una bună. 

O parte din Tharion voia să o întrebe despre asta, 
dar el întrebă, în schimb: 

- Ce s-a întâmplat între tine şi fratele tău ca să se 
creeze o asemenea prăpastie între voi? 

Brusc, Sathia îl privi în ochi. 

- Ce s-a întâmplat mai exact între tine şi Regina 
Râului ca să se pună o recompensă atât de mare pe 
capul tău? 

Tharion îi aruncă un zâmbet indolent. 

- Nu ştii? 

- Am pus laolaltă câteva informaţii. Ai supărat-o 
pe fiica ei cea îngâmfată şi a trebuit să fugi. Dar ce ai 
făcut ca s-o superi? 

Tharion bătu darabana în podeaua rece de piatră. 


- Am vrut să anulez logodna noastră. Ea nu a 
vrut. 

Sathia se îndreptă de spate. 

- Ai fost logodit? Cu fiica Reginei Râului? 

- Vreme de zece ani. 

Ea puse castronul jos. 

- Și nu și-a dat seama că, după zece ani, nu voiai 
să te căsătorești cu ea? 

Tharion aruncă o privire spre locul în care zăceau 
Bryce și Hunt, nemișcaţi, de parcă ar fi fost morți. 

- Nu prea am chef să vorbesc despre asta. 

Totuşi, Sathia insistă: 

- Așadar, ai rupt logodna, dar ea... a încercat să o 
menţină? 

- Şi să mă ţină pe mine. Dedesubt. Pe vecie. 

Surprinderea şi groaza de pe faţa Sathiei îl făcură 
să râdă. Râsul era singura alternativă la plâns. 

- Da, ăsta e adevărul, adăugă el. 

- Dar ai fi putut să pleci de acolo înot! 

- Nu poţi să pleci înot de la Regina Râului. Nu îi 
refuză nimic fiicei ei. M-ar fi blocat în forma mea 
umanoidă, ca să se asigure că nu aş fi putut să înot. 

Sathia păru din nou îngrozită. 

- l-ar face asta unuia dintre semenii ei? Ţi-ar 
distruge înotătoarele doar ca să te ţină închis? 

- Ea nu face parte din neamul Apelor, răspunse 
el. E un spirit elementar. Şi, da, îi pedepsește tot 
timpul aşa pe cei din neamul Apelor. 

- Dar aşa ceva e o barbarie! 

- La fel e şi să le tratezi pe femeile Fee ca pe nişte 
iepe de prăsilă și să le forțezi să se căsătorească. 

Sathia își înclină capul. 

- Ai fugit de căsătoria cu fiica Reginei Râului... și 
ai sfârșit căsătorit cu o străină. 

Tritonul ştia că Baxian asculta cu atenţie, chiar 
dacă era concentrat asupra lui Bryce și a lui Athalar. 

- Mi s-a părut o opţiune mai bună. 

- Dar nu are sens! 


Tharion suspină. Şi poate pentru că se aflau pe o 
insulă blestemată din mijlocul Mării Haldren, sau 
poate pentru că erau la sute de metri sub pământ, 
unde nu îi vedea decât Cthona, el îi spuse Sathiei: 

- Surioara mea, Lesia, a... murit anul trecut. 

Sathia păru surprinsă de turnura pe care o luase 
conversaţia. 

- Îmi pare rău, Tharion, spuse ea cu blândeţe, 
părând sinceră. 

Baxian murmură: 

- Nu ştiam. Condoleanţele mele, Ketos. 

Amintirea Lesiei îi străluci cu putere în minte lui 
Tharion. Roşcată, frumoasă şi plină de viaţă. Îl duru 
pieptul, de parcă avea să îi iasă inima din el. 

Dar acea amintire era mai bună decât cealaltă pe 
care o avea cu Lesia: fotografiile cadavrului ei, 
făcute chiar de cel care o ucisese. Da, fotografiile în 
care se vedeau urmările brutalităţilor la care o 
supusese monstrul acela, el, fratele ei, nefiind alături 
de ea ca să o protejeze. 

Tharion continuă: 

- Ştiu că tu şi Flynn aveţi o relaţie... tensionată, 
dar eşti tot sora lui mai mică. lar la un moment dat, 
ai avut anumite probleme. Şi am ştiut că, dacă Lesia 
ar fi fost în aceeaşi situație, aş fi vrut să o ajute un 
bărbat cumsecade. 

Privirea Sathiei se îmbună. 

- Ei bine, mulţumesc! Dacă reuşim să scăpăm cu 
viață din asta, spuse ea, arătând spre peşteri şi spre 
lumea de dincolo de ele, voi încerca să aflu dacă 
există o modalitate de a te elibera din această... 
situaţie. 

- Crede-mă că e în interesul meu să rămân 
căsătorit cu tine până când fiica Reginei Râului va 
trece la alt amărât. Dacă sunt necăsătorit... 

— Va veni după tine. 

Tharion dădu din cap, adeverind. 

- E o metodă laşă şi jalnică, ştiu. Şi, la o adică, 
probabil că mama ei va veni după mine şi mă va 


ucide oricum, dar măcar nu va trebui să îmi petrec 
viaţa în postura de concubin regal. 

- În regulă, spuse Sathia, îndreptându-şi umerii. 
Căsătorie să fie, atunci! hotări ea, iar apoi surâse, 
adăugând: Deocamdată. 

După câteva clipe de tăcere, ea se uită la Bryce şi 
la Hunt şi îl întrebă pe Tharion: 

- Crezi că ei doi chiar sunt în Hel? 

- O parte din mine speră că da, iar cealaltă parte 
speră că nu, răspunse tritonul. 

- Sunt în Hel, şopti Baxian. 

Sathia se întoarse spre el. 

- De unde ştii? 

Baxian arătă spre prietenii lor adormiti. 

- Priviţi! 

Bryce şi Hunt zăceau liniștiți pe solul de sare 
neagră, cu mâinile împreunate, cu trupurile 
acoperite de un strat subțire de gheaţă. 


Barca neagră în care îi urcă Aidas pe Bryce şi pe 
Hunt era o combinaţie între cea care îi dusese în 
Avallen şi cele care transportau cadavrele spre 
Cantonul Oaselor. Dar în loc de un cap de cerb, la 
proră era un craniu de cerb, în ochii căruia dănţuia 
o flacără verzuie în timp ce barca naviga prin 
peșteră. Lumina verde, sinistră, ilumina roca neagră 
din care erau sculptate coloane și clădiri, pasarele și 
temple. 

Străvechi. Şi pustii. 

Bryce nu mai văzuse niciodată un loc atât de lipsit 
de viaţă. Atât de... nemișcat. Până și Cantonul 
Oaselor păruse locuit, chiar dacă de morți. Dar aici 
nu mișca nimic. 

Râul era lat, însă liniştit. Ecoul clipocitului apei 
care se izbea de carenă părea să răsune prea tare 
după ce se lovea de pietre, de tavanul care era atât 
de înalt, încât se estompa în penumbră. 

- E ca un oraş al morţilor, murmură Hunt, 
înfăşurându-şi o aripă în jurul lui Bryce. 


Aidas, care stătea la proră, se întoarse, ținând în 
mâini o prăjină lungă, pe care o folosea ca să 
cârmească. 

- Chiar așa şi e, spuse el, arătând cu mâna-i albă 
spre clădiri, temple și bulevarde. E locul în care 
morții noștri dragi vin să se odihnească, înconjurați 
de toate înlesnirile pe care le-au avut în viaţă. 

- Dar noi nu suntem... cu adevărat aici, spuse 
Bryce. Nu-i aşa? Doar visăm? 

- Într-un fel, răspunse Aidas. Corpul tău fizic 
rămâne în lumea ta. În peștera Helenei, explică el, 
privind peste umăr. 

- Ai ştiut despre povestea Helenei în tot acest 
timp! spuse Hunt pe un ton acuzator. 

Ochii lui Aidas scânteiară. 

- M-ai fi crezut? 

Fiind atât de aproape de Hunt, Bryce simți cum 
fiecare mușchi din corpul lui se încordă. Perechea ei 
spuse: 

- Poate că adevărul ar fi fost un bun început în 
acest sens. 

Dar înainte ca Aidas să poată răspunde, barca se 
apropie de un mic chei care ducea spre ceea ce 
părea a fi un templu, iar o siluetă ieși dintre 
coloanele acestuia şi cobori pe treptele din față. 
Avea părul şi pielea de aur. 

Fulgerul lui Hunt se aprinse, luminând întregul 
oraș și râul. 

Apollion ridică o mână. Un fulger pur și sfârâitor 
dănţui de jur împrejurul întregului loc, ţâşnind 
apoi, într-un arc, spre cel al lui Hunt. 

- Bine ai venit, fiule! spuse Prinţul Gheenei. 


CAPITOLUL 59 


Cuvintele acelea se învolburară în mintea lui 
Hunt. Apollion, Prinţul Gheenei, îl numise... 

Bryce sări din barcă şi ajunse pe țărm, cu pieptul 
strălucind de lumină stelară. 

- Ce naiba ai spus?! strigă ea. 

Indiferent de încordarea sau de disputele care ar fi 
putut existe între ei, ar fi murit luptând pentru el. 
Hunt sări după ea şi aripile îl stabilizară în clipa în 
care ateriză pe pietrele negre, colțuroase. Apollion îl 
numise fiul lui... 

Prințul Gheenei cobori iute treptele, fiecare pas 
părând să răsune prin caverna vastă. În urma lui 
venea un alt bărbat, îmbrăcat într-o armură 
întunecată la culoare și al cărui păr foarte creț era 
aproape ascuns de coiful de război. 

- Thanatos! spuse Bryce, oprindu-se dintr-odată, 
iar o ploaie de pietricele ţâșni de sub tălpile tenişilor 
ei de un roz fosforescent. 

Hunt mai avu destulă minte încât să se ducă lângă 
perechea lui, dar Aidas era deja acolo, ridicând o 
mână. 

- Suntem aici ca să vorbim. Nu va exista violenţă. 

Din interiorul coifului ornamentat, ochii lui 
Thanatos străluciră de o furie ucigătoare. 

- Fă după cum îţi spune el! îi porunci Apollion 
Prințului Prăpastiei, oprindu-se la baza treptelor 
templului. 

Hunt își încolăci fulgerul în jurul antebraţelor, 
gata să lovească, în timp ce mârâi la Prinţul 
Gheenei: 

- Ce naiba ai vrut să spui cu... 

Nu își termină vorba, pentru că Aidas o atinse pe 
Bryce pe umăr. Acţionând din instinct, Hunt se 
năpusti asupra lui, intenționând să îl îmbrâncească 
pe Prințul Prăpastiei departe de perechea lui. 

Dar trecu, pur şi simplu, prin trupul prințului 
demon. 

Hunt se împletici îndărăt şi își ridică mâinile. 
Degetele îi străluceau de o lumină albăstruie, slabă. 


Bryce era înconjurată de aceeaşi aură. 

Acolo se aflau stafi. 

Apollion chicoti pe înfundate, în timp ce Hunt se 
întoarse lângă Bryce. 

- Veţi vedea că, aflându-vă în această stare, nu 
puteţi să ne faceţi rău. Şi nici noi, vouă. 

Vocea lui profundă ricoşa din pereţi precum un 
tunet. 

Fiule. Nu era posibil... 

- Aşa a plănuit Helena, spuse Aidas, privind-o 
ţintă pe Bryce. De-a lungul întregii perioade din 
viață pe care şi-a petrecut-o alături de Theia, Helena 
a fost o fată tăcută, dar a ascultat mereu. 

- Ai destăinuit prea multe! răbufni Thanatos. 

Aidas îl ignoră. 

- Helena a aflat că sarea neagră îi permitea să 
comunice cu noi, protejându-i, în același timp, 
mintea şi sufletul. 

La fel ca bariera de sare pe care Bryce o presărase 
în apartamentul ei în ziua în care îl invocase pe 
Aidas, aceea fiind o perioadă în care Hunt încă o 
credea o petrecăreaţă frivolă, care se juca cu focul. 

- În regulă! interveni Hunt. Grozav, suntem 
protejaţi! strigă el, privindu-l cu atenţie pe Prinţul 
Gheenei în timp ce îi tremurau până și oasele, cu 
toate că se forța din răsputeri să își biruie groaza. Ce 
naiba ai vrut să îmi transmiţi atunci când mi-ai spus 
„fiule“? 

Thanatos scoase un pufnet batjocoritor. 

- Ba nu eşti fiul lui! spuse el, smulgându-şi coiful 
de pe cap și vârându-și-l sub braţ. Mai degrabă, al 
meu. 

Lui Hunt i se înmuiară genunchii. 

- Poftim?! 

- Haideţi să ne aşezăm şi să avem o discuţie 
civilizată, o îndemnă Aidas pe Bryce, care privea 
spre umbrele templului ce se profila dincolo de 
trepte. 

- Cred că stăm bine aici, se eschivă ea. 


Hunt își limpezi gândurile îndeajuns de mult 
încât să bage de seamă încotro privea Bryce. Atunci 
văzu câinii. Ochii lor lăptoși străluceau în 
întunericul dintre coloane. 

- Nu vă vor face nici un rău, spuse Aidas, dând 
din cap spre câinii de vânătoare care semănau teribil 
de mult cu Păstorul cu care se luptaseră Bryce şi 
Hunt în Cantonul Oaselor. Sunt tovarășii lui 
Thanatos, adăugă el. 

Hunt îşi pregăti fulgerul, nu că ar fi folosit la mare 
lucru în forma aceea iluzorie. Îi sfârâi pe degete, în 
mod normal o prezență familiară, încurajatoare, 
dar... 

Nimeni nu știuse vreodată cine îi dăduse viaţă lui 
Hunt. Şi nici de unde provenea fulgerul. 

- Tocmai asta mă îngrijorează, murmură Bryce, 
fără să îşi ia privirea de la câini şi arătând din cap 
spre Thanatos. El devorează suflete... 

- Templul Haosului este un loc sacru, spuse 
Apollion pe un ton tăios, cuvintele răsunându-i 
iarăși precum un tunet. Nu îl vom pângări niciodată 
prin violență. 

Hunt îl măsură din priviri pe Apollion, iar apoi pe 
Thanatos. Ce naiba... 

Însă Thanatos o mirosi pe Bryce, cu un gest 
aproape la fel de canin precum cel al câinilor de 
vânătoare care pândeau din umbră, şi spuse: 

- Lumina ta stelară miroase... mai proaspăt. 

Foamea din cuvintele lui îi linişti lui Hunt haosul 
din minte, preschimbându-l pe înger într-o armă 
pregătită pentru o confruntare violentă. Nu îi păsa 
câtuși de puţin dacă nu avea să afle niciodată 
răspunsurile despre originea lui. Dacă nemernicul 
de Thanatos făcea o singură mișcare împotriva lui 
Bryce, cu sau fără forme fantomatice... 

Dar ea spuse cu nonșalanţă: 

- Folosesc un deodorant nou. 

- Ba nu, spuse Thanatos, neînțelegând gluma, 
simt mirosul în spiritul tău. Sunt Prințul Sufletelor, 


cunosc astfel de lucruri. Puterea ta a fost atinsă de 
ceva nou! 

Bryce își dădu ochii peste cap, dar, preţ de o clipă, 
Hunt se întrebă dacă Thanatos nu avea cumva 
dreptate: Bryce îi explicase cum prisma din biroul 
Regelui Toamnei îi dezvăluise că lumina ei era acum 
îmbibată cu întuneric, de parcă ar fi devenit lumina 
stinsă a zilei, a amurgului... 

- Nu avem mult timp la dispoziţie, spuse Aidas, 
iritat. Perioada voastră de visare nu va fi prea 
îndelungată. Vă rog, veniţi în templu! Pe cuvântul 
meu de onoare că nu vei păţi nimic, promise el, 
plecându-şi capul. 

Hunt dădu să spună că onoarea Prințului 
Prăpastiei nu însemna mare lucru, însă Bryce îl 
cercetă pe Aidas îndelung, fără grabă, cu ochii ei 
chihlimbarii. Apoi spuse: 

- În regulă! 

Alungând momentan orice gând plin de furie şi 
orice întrebare incomodă, Hunt supraveghe din 
priviri ieșirea din spatele lor, în timp ce se mutară 
de pe ţărmul cu pietriș, pe treptele netede ale 
templului. Urcară, iar apoi intrară într-un spațiu 
care aproape că era imaginea în oglindă a unui 
templu de acasă. De fapt, era identic cu ultimul 
templu în care se aflase Hunt: Templul lui Urd. 

El îşi alungă din minte amintirea ambuscadei 
pusă la cale de Pippa Spetsos, a disperării cu care 
luptaseră atunci pentru vieţile lor, a faptului că se 
ascunseseră în spatele altarului, abia reuşind să 
scape de-acolo. Dar în locul altarului de piatră 
neagră care ar fi trebuit să se afle în centrul 
templului, aici se găsea doar o groapă fără fund, 
înconjurată de cinci scaune de lemn negru. 

Hunt şi Bryce se aşezară pe scaunele cele mai 
apropiate de scările din spatele lor, de râu și de 
barca ce încă zăbovea la mal. Aidas se duse la 
scaunul aflat în partea cealaltă a lui Bryce, 
așezându-se pe el cu o grație de felină. Lumina 


albăstruie din coşurile în care ardea jar era reflectată 
de părul lui blond. 

Ochii lui Apollion străluciră ca nişte cărbuni 
aprinşi în clipa în care îi spuse lui Hunt: 

- Sunt dezamăgit să văd că încă nu te-ai eliberat 
de coroana neagră, Orion Athalar! 

- Să îmi explice cineva ce naiba înseamnă asta! 
răbufni Hunt. 

Îşi imaginase multe lucruri pe care avea să le facă 
în viață, dar să stea în cerc, alături de trei Prinţi ai 
Helului, nu fusese niciodată pe lista lui. 

- Coroanele negre erau zgărzi în Hel, răspunse 
Thanatos pe un ton sumbru, corpul lui puternic 
părând pregătit să sară peste groapă şi să atace, în 
timp ce Hunt îi urmărea fiecare respiraţie. Vrăji, 
create de Asteri pentru a ne înrobi, adăugă el. Erau 
o legătură, una pe care Asterii au adaptat-o în 
timpul următorului lor război... de pe Midgard. 

Hunt se întoarse spre Aidas. 

- Atunci când ne-am întâlnit pentru prima oară, 
ai părut surprins să vezi o astfel de coroană pe 
fruntea mea. De ce? 

Dar înainte ca Aidas să răspundă, o făcu 
Apollion: 

- Pentru că Prinții Helului nu pot fi stăpâniţi de 
coroanele negre. Asterii au învăţat lecţia asta... și ea 
le-a adus pieirea. Iar pe tine, care ai fost făurit de 
Prinții Helului, nu ar trebui să te afecteze. 

Făurit de ei?! De nenorociţii aceia?! 

Hunt nu ştia ce să spună, ce să facă, în timp ce 
toate lucrurile din viața lui se învolburară şi se 
diluară, iar inima începu să îi bată cu putere, ca un 
tunet. 

- Eu... Eu nu... 

- Începeți să vorbiți! se răsti Bryce la Apollion, 
apropiindu-şi scaunul cu câțiva centimetri de cel al 
lui Hunt. 

Hunt ştia că nu o făcuse de frică, ci din 
solidaritate, iar asta îl linişti întrucâtva. 


- Mama lui Hunt a fost înger, adăugă Bryce. 

Imaginea chipului iubitor şi ostenit al mamei îi 
trecu lui Hunt prin faţa ochilor, iar el simţi cum i se 
strângea inima. 

- Aşa este! spuse Apollion, iar felul în care 
zâmbi... 

O furie cumplită îi orbi toate simţurile lui Hunt. 

- Ai îndrăznit... 

- Nu a fost abuzată, răspunse Aidas, ridicându-şi 
mâna elegantă. Poate că avem putere asupra 
coșmarurilor, dar nu suntem monştri. 

- Explicaţi! le porunci Bryce prinților demoni, 
pulsând de lumină stelară. 

Thanatos mai adulmecă o dată aerul, savurându-l, 
şi se alese cu o privire glacială din partea lui Aidas. 

- De la început! porunci Bryce. 

În ciuda vorbelor aprinse pe care şi le spuseseră 
mai devreme, Hunt nu o iubise niciodată mai mult 
ca atunci, nu fusese niciodată atât de recunoscător 
că Urd îi alesese ca pereche o femeie dură, atât de 
loială şi de feroce. Era convins că ea avea să obţină 
răspunsurile de care aveau nevoie. 

- Ce ştii până acum? o întrebă Aidas. Nu doar 
despre  Athalar, ci despre întreaga istorie a 
Midgardului. 

- Rigelus are o mică încăpere în care îşi păstrează 
trofeele, răspunse Bryce, iar apoi își încrucişă 
braţele şi trăsăturile i se înăspriră. Are o întreagă 
secțiune despre invadarea planetei voastre, continuă 
ea. Şi ştiu că Helul a avut cândva facţiuni care s-au 
războit între ele, dar că apoi v-aţi rezolvat 
problemele şi aţi mărșăluit la unison ca să îi daţi 
afară pe Asteri din Hel. Un an mai târziu, i-aţi vânat 
printre stele şi i-aţi găsit pe Midgard. V-aţi luptat 
din nou cu ei, dar de data asta lucrurile nu au mai 
mers bine. Aţi fost alungaţi de pe Midgard şi de 
atunci tot încercaţi să vă furişaţi înapoi prin Falia 
Nordică. 

- Asta e tot? întrebă Apollion cu voce tărăgănată. 


Bryce îi spuse, precaută, lui Aidas: 

- Ştiu că ai iubit-o pe Theia. Că ai luptat pentru 
ea. 

Prinţul Prăpastiei îşi privi cu atenţie mâinile 
prelungi şi subțiri. 

- Așa este. O iubesc în continuare, deși a trecut 
mult timp de la moartea ei. 

Hunt avu impresia că întunericul din groapa 
aflată în faţa lor respira. 

- Chiar dacă nu a fost aproape cu nimic mai bună 
decât Asterii? îl întrebă Bryce pe un ton sfidător. 

Aidas îşi ridică capul. 

- Nu se poate nega modul în care Theia şi-a 
petrecut cea mai mare parte a vieţii. Dar a existat şi 
bunătate în ea, Bryce Quinlan. Şi dragoste. A ajuns 
să îşi regrete acţiunile, atât pe cele din lumea ei de 
baştină, cât şi pe cele de pe Midgard. A încercat să 
îndrepte lucrurile. 

- Prea puţin, prea târziu, răspunse Bryce. 

- Ştiu, recunoscu Aidas. Crede-mă că ştiu. Dar 
sunt multe lucruri pe care le regret şi eu. 

Gâtul puternic i se mișcă atunci când înghiţi în 
sec. 

- Ce s-a întâmplat? insistă Bryce. 

Hunt aproape că nu voia să ştie. 

Aidas oftă, un sunet încărcat de trecerea a 
nenumărate milenii. 

- Asterii i-au ordonat lui Pelias să se folosească de 
Corn pentru a închide Falia Nordică, ca să nu poată 
fi atacați. Pelias a făcut-o, închizând în acelaşi timp 
și porţile către toate celelalte lumi, dar Cornul s-a 
rupt înainte ca el să apuce să o închidă complet pe 
cea care dădea în Hel. În Falie a rămas o crăpătură 
minusculă, prin care se pot strecura cei ca mine. 
Helena a folosit sarea neagră pentru a mă contacta, 
în speranţa de a lansa o nouă ofensivă împotriva 
Asterilor, dar nu am reușit să găsim o cale. Dacă 
Falia nu era deschisă complet, nu puteam să atacăm. 


Mai mult de-atât, numărul nostru era atât de redus, 
încât nu am fi avut nici o şansă. 

Thanatos continuă povestirea, sprijinindu-şi 
coiful pe un genunchi: 

- Vampyrii şi Secerătorii au dezertat şi au trecut 
de partea Asterilor. Ne-au trădat, laşii! strigă el, iar, 
din umbrele care se profilau îndărătul lui, câinii de 
vânătoare mârâiră, de parcă ar fi fost de acord cu el. 
În mare, ei fuseseră căpitanii şi locotenenţii noştri! 
Fără ei, în sânul armatelor noastre domnea 
dezordinea. Aveam nevoie de timp ca să ne 
revenim. 

- Cred că Helena şi-a dat seama că războiul nu 
avea să fie câştigat în timpul vieţii ei, continuă 
Aidas. Şi nici în timpul vieţii vreunuia dintre fiii ei. 
Semănau prea mult cu tatăl lor și erau încântați de 
beneficiile pe care le aveau pentru că erau pe placul 
Asterilor. 

Bryce îşi desfăcu braţele şi se aplecă în față. 

- Îmi pare rău, dar tot nu înţeleg de ce Helena a 
construit Peştera Prinţilor. Doar ca să stea de vorbă 
cu voi de la distanţă, de parcă aţi fi fost cu toţii niște 
prieteni prin corespondenţă? 

Un zâmbet se ivi pe buzele pline ale lui Aidas. 

- Într-un fel, da. Helena avea nevoie de sfatul 
nostru. Dar între timp și-a dat şi ea seama de ce 
anume făcuse Theia în ultimele ei clipe de viaţă. 


CAPITOLUL 60 


Peştera Prinţilor era exact aşa cum şi-o amintea 
Ruhn: oribilă şi derutantă. Dar el măcar avea un 
sâmbure de lumină stelară care să ţină la distanţă 
strigoii şi alte monstruozități ce pândeau din 


întunericul ceţos. Totuși, trebui să se concentreze 
din greu ca să o invoce și ca să o menţină strălucind. 

Ruhn și Lidia intraseră în peşteră cu câteva ore în 
urmă, iar el simţise imediat mirosurile lui Flynn şi 
ale lui Dec plutind în aer. Împreună cu cel al lui 
Morven şi cel al Gemenilor Ucigași. Însă cel de al 
şaselea miros fu cel care îl făcu pe Ruhn să alerge pe 
culoare, în timp ce Lidia ţinea, fără efort, pasul cu 
el. Acel miros îi bântuia coşmarurile lui Ruhn - şi 
pe cele din stare de trezie, și pe cele din timpul 
somnului. 

Tatăl lui era aici. Cumva, Regele Toamnei se afla 
în Peștera Prinţilor. Şi nu stătea la pândă, 
așteptându-şi fiul, ci se afunda tot mai adânc în 
tuneluri, pe urmele lui Bryce. Ruhn înainta cu 
frenezie, chiar şi atunci când picioarele îi cereau să 
încetinească la pas. 

Mirosul lui Morven şi cel al tatălui său, urmate de 
celelalte, se simțeau în tuneluri aproape ascunse şi 
în pasaje care coborau abrupt, de parcă Regele Cerb 
ar fi cunoscut toate rutele secrete și directe. 
Pesemne că le cunoştea, fiind Regele Avallenului. 
Sau poate că strigoii îi arătau drumul. 

În cele din urmă, Ruhn simți o sete insistentă, aşa 
că făcu o pauză doar cât să bea nişte apă. Lidia nu se 
plângea, ci îl urma neabătută, mereu atentă la orice 
ameninţare. Cu toate astea, pe când străbăteau iute 
un culoar, ea şopti: 

- Îmi cer scuze pentru noaptea trecută. 

Deşi instinctul îi striga să se grăbească, Ruhn se 
opri. 

- Ce vrei să spui? 

Lidia înghiţi în sec, iar chipul îi păru aproape 
incandescent în lumina lui stelară. 

- Îmi pare rău că am... tresărit. 

Ruhn clipi. 

- De ce naiba ţi-ai cere scuze pentru asta? 

Pollux ar fi trebuit să îşi ceară scuze, se gândi el. 
La naiba, avea să îl facă pe nenorocit să îşi ceară 


scuze în faţa Lidiei, în genunchi, înainte să îi tragă 
un glonţ în cap. 

Lidia se îmbujoră, iar faţa îi străluci, rozalie, pe 
fundalul întunericului ceţos din spatele lor. 

- Îmi place să cred că sunt imună la... unele 
amintiri persistente. 

Ruhn clătină din cap, pe punctul de a obiecta, de 
a-i spune că era absolut în regulă, dar ea continuă. 

- Tot ce am făcut cu Pollux, am făcut de 
bunăvoie. Chiar dacă uneori tipul lui de 
divertisment mi se părea greu de digerat. 

- Înţeleg, răspunse Ruhn cu voce uşor răguşită. 
Chiar înţeleg. Nu te judec, Lidia. Nu trebuie să 
facem nimic din ceea ce nu vrei să faci. Niciodată. 

- Şi totuşi, vreau, spuse Lidia, aruncând o 
ocheadă la buzele lui. 

- Vrei să ce anume? întrebă el, coborându-şi 
vocea. 

- Să aflu cum se simte corpul tău. Gura ta. În 
realitate. Nu într-o lume de vis. 

Ruhn se lăsă de pe un picior pe celălalt, cu 
mădularul întărit. Nu își ascunse excitarea din ton 
sau din miros în clipa în care spuse: 

- Oricând vrei, Lidia. 

Desigur, mai puţin în clipa aceea. Dar după ce 
avea să se ocupe de cine știe ce nenorocire urma să 
li se întâmple în peşteri... 

Drept răspuns, pulsul Lidiei păru să trepideze. 

— Te doresc tot timpul. 

La naiba! Ruhn se aplecă spre ea. Îşi plimbă gura, 
iar apoi limba, în sus pe gâtul ei. Lidia gemu încet, 
făcându-i testiculele să se umfle. 

Ruhn îi spuse cu gura lipită de pielea ei moale: 

- După ce ieşim din peşterile astea, îmi vei arăta 
exact unde mă vrei şi cum mă vrei. 

Lidia se zvârcoli puţin, iar Ruhn ştiu că, dacă şi-ar 
fi strecurat mâna între picioarele ei, ar fi simţit că 
era udă. 

- Ruhn..., murmură ea. 


El o sărută din nou pe gât și privi, printre pleoape 
grele, cum sfârcurile i se întăriră, împingându-se în 
materialul subțire al cămășii ei. Avea să le exploreze 
mult. Poate că ar fi putut să le exploreze puţin chiar 
atunci... 

Un șuierat răguşit şi străvechi se auzi dinspre 
rocile din apropiere. 

Chiar că nu era locul potrivit. Ruhn se depărtă de 
Lidia şi o privi în ochi. Erau sticloşi din pricina 
dorinţei. 

Dar ea își drese glasul şi murmură: 

- Trebuie să continuăm. 

- Da! fu el de acord. 

- Poate că ar trebui să te opreşti un moment, 
spuse ea ușor fâstâcită, zâmbind la vederea 
umflăturii din pantalonii lui. 

Ruhn îi aruncă o privire ironică. 

- Nu crezi că strigoii ar aprecia asta? 

Lidia chicoti. Apoi îl prinse de mână şi îl făcu să 
alerge din nou, la pas constant şi ritmat. 

- De acum înainte, vreau să fiu singura care să 
aprecieze așa ceva! 

Fără să vrea, Ruhn se umplu de o îngâmfare tipic 
masculină. 

- Pot să mă împac cu ideea asta. 


- Ştiu ce a făcut Theia, spuse Bryce, clătinând din 
cap. A încercat să îşi trimită fiicele înapoi în lumea 
lor de baștină, dar numai Silene a reuşit să se 
întoarcă. 

Aidas ridică dintr-o sprânceană. 

- Presupun că ai spicuit frânturi de adevăr, dacă 
ştii de Silene după nume. Ai aflat ce s-a întâmplat cu 
ea? 

- A lăsat un... filmuleţ magic care explica totul, 
răspunse Bryce, scoțându-l pe Grăitorul-de-Adevăr 
din teaca de la şold şi constatând că, măcar în lumea 
aceea, lamele celor două arme nu se atrăgeau 
reciproc. Silene l-a avut cu ea atunci când s-a întors 


în lumea ei de baştină. lar acum l-am adus înapoi pe 
Midgard. 

Aidas tresări la vederea pumnalului. 

- Silene a povestit ce s-a întâmplat în timpul 
ultimei întâlniri pe care a avut-o cu mama ei? 

Bryce îşi dădu ochii peste cap. 

- Spune-mi odată ce s-a întâmplat! 

Thanatos şi Apollion se foiră pe scaunele lor, 
enervaţi de ireverenţa ei, dar Aidas zâmbi. 

- Mie şi Helenei ne-a luat ani de zile ca să 
înţelegem ce a făcut Theia, de fapt, cu magia ei. 

- Şi-a protejat fiicele, spuse Bryce, amintindu-și 
cum steaua Theiei se împărţise în trei, câte o sferă 
revenindu-i fiecărei fiice. A folosit Harpa ca să le 
transmită magia ei, ca pe un fel de vrajă de 
protecţie. 

Aidas clătină din cap 

- Theia a folosit Harpa ca să își împartă magia, 
toată magia, între ele trei. O treime pentru Silene. O 
treime pentru Helena. Iar restul a rămas la ea, la 
Theia, spuse el, cu ochii întunecaţi de o veche 
mâhnire. De ce crezi că Theia a fost înfrântă de 
Pelias în ziua aceea? Cu doar o treime din puterea 
ci, nu a avut nici o şansă împotriva lui. 

- Dar sabia şi pumnalul? întrebă Bryce. 

- Theia s-a străduit să îi împiedice pe Asteri să 
poată folosi puterea ei ca să mânuiască sabia și 
pumnalul. Ambele arme erau acordate la puterea ei, 
pentru că ea contribuise la Făurirea lor, explică 
Aidas cu calm. De aceea Sabia Stelară îi cheamă pe 
urmașii Helenei, pe urmaşii Theiei. Dar numai pe 
cei care au suficient din lumina stelară a Theiei 
pentru a-i declanşa puterea. Strămoșii voştri i-au 
numit Fee Născute din Stele. Asterii nu au nici o 
putere asupra armelor, pentru că nu au fost Făurite 
de mâinile lor. Şi întrucât Sabia Stelară şi pumnalul 
au fost Făurite de Theia în acelaşi moment, a existat 
mereu o legătură între ele. Și tânjesc de mult timp să 
fie reunite, aşa cum au fost în momentul Făuririi lor. 


- Cine se aseamănă se adună, murmură Bryce. De 
aceea Sabia Stelară și Grăitorul-de-Adevăr vor 
întruna să fie aproape unul de celălalt! De aceea o 
tot iau razna! 

Aidas dădu din cap, adeverind. 

- Cred că atunci când ai deschis Poarta, în ciuda 
dorinței tale de a ajunge în Hel, dorința Sabiei 
Stelare de a ajunge la pumnal, şi invers, a fost atât de 
puternică, încât portalul a fost redirecționat către 
lumea în care cele două arme au fost Făurite. 
Întrucât uşa dintre lumi era închisă, ele nu se 
puteau reuni. Dar, odată ce ai deschis-o, atracția 
reciprocă a armelor a fost mai puternică decât 
voinţa ta neantrenată. 

Aşa se şi întâmplase. Cu Sabia Stelară în mână, 
Bryce se dusese direct la Grăitorul-de-Adevăr, 
aterizând pe pajiştea aceea, la doar câţiva paşi de 
Azriel și de pumnal. 

Bryce privi armele şi făcu o grimasă. 

- Încerc să nu mă sperii de faptul că lucrurile 
astea sunt... conştiente, cum s-ar zice, murmură ea. 

Dar o simţise, nu-i aşa? Atracția aceea, chemarea 
aceea dintre ele. La naiba, ar fi jurat chiar că 
vorbiseră cu o noapte în urmă. Ca doi prieteni care 
fuseseră despărțiți și care acum se grăbeau să se 
pună reciproc la curent în privinţa fiecărui detaliu al 
vieţii lor. 

Peste cincisprezece mii de ani de la separarea lor. 

Aidas întrebă: 

- Dar nu ai reunit doar armele în lumea de 
baștină a Feelor, nu-i așa? 

Mâinile lui Bryce străluciră slab de aura aceea 
fantomatică. 

- Nu, recunoscu ea. Cred că... Cred că am 
revendicat o parte din magia Theiei. Silene a lăsat-o 
acolo, aşteptând. 

Bryce crezuse că fusese o altă stea, nu o bucată 
dintr-una mai mare. 


Aidas nu păru surprins, dar ceilalți doi prinți 
păreau atât de derutați, încât Bryce mai că nu 
zâmbi. Îi aruncă o privire lui Hunt, care dădu ușor 
din cap, părând să îi ceară să vorbească. 

Aşa că Bryce le explică cum revendicase puterea 
din Închisoare, le poveşti despre ceea ce văzuse şi 
aflase din memoria lui Silene, precum și despre 
confruntarea ei cu Vesperus. 

În încheiere, spuse: 

- Am crezut că Silene și-a lăsat acolo puterea ei, 
dar tot a mai avut magie după aceea. Pesemne că, de 
fapt, a lăsat în pietre puterea Theiei. Aceasta a fost 
absorbită de a mea, de parcă ar fi fost, de fapt, a 
mea. lar atunci când lumina mea a strălucit prin 
prisma Regelui Toamnei, ea se transformase deja. A 
devenit... mai plină. Acum e mânjită de întuneric. 

Aidas spuse, dus pe gânduri: 

- Aş zice că aveai deja o treime din puterea 
Theiei, partea care i-a fost dăruită iniţial Helenei și 
pe care ai moştenit-o de la ea, şi că ai mai luat o 
treime din locul în care a ascuns-o Silene. Dar dacă 
vei reuși să găsești ultima treime, partea pe care 
Theia a păstrat-o iniţial pentru ea... Mă întreb cum 
va arăta lumina ta atunci. Ce ar putea face. 

- O cunoșşteai pe Theia, replică Bryce. Tu să îmi 
spui! 

- Cred că ai început deja să vezi crâmpeie din ea 
după ce ai obținut partea ascunsă de Silene, spuse 
Aidas. 

Bryce se gândi. 

- Puterea laser? 

Aidas râse. 

- Theia îi spunea foc stelar. Dar ai dreptate. 

Bryce se încruntă. 

- Este... la fel cu puterea Asterilor? 

Nu își dăduse seama cât de mult o apăsase 
întrebarea aceea. O măcinase. 

- Nu, interveni Apollion, încruntându-se. Sunt 
asemănătoare în ceea ce priveşte capacitatea lor de a 


distruge, însă puterea Asterilor e o unealtă destinată 
exclusiv distrugerii. O armă contondentă şi 
malefică. 

Aidas adăugă, cu ochii lucindu-i de compasiune: 

- Abilitatea focului stelar de a distruge e doar una 
dintre faţetele unui dar minunat. Cea mai mare 
diferență, bineînțeles, constă în modul în care 
purtătorul lui alege să îl folosească. 

Simţind cum i se lua o piatră de pe inimă, Bryce 
surâse. 

Hunt interveni: 

- Deci, ca să clarificăm: mai există o a treia parte 
din puterea Theiei pe undeva? Sau exista? 

- Helena a știut că partea ei din magia maică-sii 
avea să se transmită generaţiilor viitoare, spuse 
Aidas. Dar după ce a murit Theia, tot ceea ce a 
rămas din puterea ei se afla în Sabia Stelară. După ce 
s-a despărţit de fiicele ei, Theia şi-a pus puterea în 
sabie. 

Bryce clătină din cap. 

- Stai aşa! Vreau să mă lămuresc! Theia și-a 
împărţit puterea în trei părți: câte una pentru fiecare 
dintre fiicele ei, iar ultima parte a transferat-o în 
Sabia Stelară. Deci ultima parte a magiei Theiei se 
află... aici? A așteptat în tot acest timp? 

- Nu, răspunse Aidas. Helena a îndepărtat-o din 
sabie. 

Bryce gemu. 

- Vorbeşti serios? Nu putea să fie mai uşor? 

Aidas pufni. 

- Helena nu a considerat că ar fi fost înţelept să 
lase în sabie, chiar şi în secret, ceea ce mai rămăsese 
din steaua Theiei. 

- Dar cum ar fi putut Asterii să se folosească de 
puterea Theiei pentru a mânia sabia şi pumnalul, 
dacă ea era moartă? stărui Bryce. 

- Ar fi putut să o învie, şopti Hunt. 

Aidas dădu din cap cu solemnitate, adeverind. 


- Theia nu a vrut ca ei să poată accesa întreaga 
putere a stelei folosindu-se de spița ei, nici măcar 
folosindu-se de cadavrul ei. Aşa că a împărțit-o în 
trei, transferând în Sabia Stelară doar o cantitate 
suficientă ca să îl înfrunte pe Pelias, doar cât să 
câştige suficient timp ca fiicele ei să fugă. Şi-a dăruit 
magia fiicelor ei, crezând că amândouă aveau să 
evadeze în lumea lor de baştină şi că aveau să fie 
ferite de Asteri pentru totdeauna. 

- Atunci de ce nu a trimis şi Sabia Stelară cu ele? 

- Pentru că atunci pumnalul și sabia ar fi fost 
împreună, răspunse Thanatos. 

- Dar ce fel de ameninţare reprezintă împreună? 
întrebă Bryce, strigând de nerăbdare. Regele 
Toamnei mi-a spus că pot să deschid un portal spre 
nicăieri. Despre asta e vorba? 

- Da, confirmă Aidas. lar împreună, cele două 
arme pot să dezlănțuie distrugerea supremă. Theia 
le-a despărțit pentru a-i împiedica pe Asteri să 
dobândească vreodată această putere. Nu ştia 
să existe o modalitate prin care cele două arme să 
poată fi reunite de cineva care nu făcea parte din 
spița ei, dar se știe că Asterii sunt... creativi. 

- Cum a scos Helena puterea din sabie? Nu avea 
Harpa, spuse Bryce. 

- Nu, încuviință Aidas. Dar Helena ştia că 
Midgardul are propria magie. Un tip de magie 
brută, mai slabă decât cea din lumea ei de baştină, 
dar care, în concentraţii mari, putea să fie puternică. 
A aflat că aceasta curgea prin lume prin nişte canale 
ample, conductori naturali de magie. 

- Liniile Ley, şopti Bryce. 

Aidas dădu din cap în semn că da. 

- Liniile acestea pot să transporte magie, dar și 
comunicații pe distanțe mari. 

Cum ar fi cele dintre Porţile din Orașul Semilunii, 
despre care vorbise cu Danika în ziua în care făcuse 
Saltul. 


- Există linii Ley în tot universul. Iar planetele, 
cum ar fi Midgardul, Helul, lumea de baştină a 
Feelor, care se află de-a lungul acestor linii, sunt 
unite de timp și spaţiu şi de Vidul însuși. Liniile Ley 
subţiază vălurile care ne separă. Asterii au ales 
multă vreme lumi care se află pe liniile Ley, tocmai 
în acest scop. Le era mai ușor să se deplaseze între 
lumi, să colonizeze acele planete. Există anumite 
locuri în fiecare dintre aceste lumi unde se 
suprapun cele mai multe linii Ley şi, astfel, bariera 
dintre lumi e cea mai slabă acolo. 

Bryce simţi cum toate piesele din puzzle începeau 
să se aşeze la locul lor. 

- Locuri subțiri, spuse ea cu o siguranţă bruscă. 

- Exact, răspunse Apollion în locul lui Aidas, 
dând din cap. Falia Nordică, Falia Sudică - ambele 
se află deasupra unui nod imens de linii Ley. Şi, deşi 
cele care se află sub Avallen nu sunt la fel de 
puternice, insula este un loc subţire unic, datorită 
prezenţei sării negre, care o leagă de Hel. 

- Şi ceața? Care e treaba cu ea? întrebă Hunt. 

- Ceaţa este rezultatul puterii liniilor Ley, 
răspunse Aidas. Ele indică existența unui loc 
subţire. În speranţa de a găsi o linie Ley suficient de 
puternică pentru a o ajuta să transfere și să ascundă 
puterea Theiei, Helena a trimis o flotă de Fee cu 
magie inspirată de pământ, care să cerceteze fiecare 
loc ceţos pe care l-au putut găsi pe Midgard. Atunci 
când Feele i-au spus despre un loc învăluit într-o 
ceaţă atât de densă, încât nu reuşiseră să o 
străpungă, Helena s-a dus să investigheze. Ceaţa s-a 
dat deoparte din calea ei, de parcă ar fi aşteptat-o. 
Helena a găsit mica rețea de peşteri din Avallen... şi 
sarea neagră de dedesubt. 

Aidas zâmbi misterios, iar apoi îşi continuă 
povestirea: 

- S-a întors în Orașul Etern şi l-a convins pe 
Pelias că numai un astfel de loc ar fi fost un sit de 
înmormântare demn de el. Pelias a fost suficient de 


vanitos și de arogant încât să o creadă. Aşa că au 
întemeiat regatul Feelor în Avallen, iar ea i-a 
sculptat mormântul regal în stâncă. I-a îndrugat 
minciuni despre cum îşi dorea ca generaţiile 
viitoare să i se închine, să fie nevoie să se nască cu 
sângele potrivit pentru a avea privilegiul de a-i 
obţine sabia, care avea să fie îngropată împreună cu 
el. 

Aidas arătă spre Sabia Stelară din teaca de pe 
spatele lui Bryce. 

- Helena ştia că Pelias nu avea să se despartă 
niciodată de trofeul lui, nu înainte de a muri. Iar 
după ce el a murit, ea s-a folosit, în sfârșit, de 
puterea brută a liniilor Ley din Avallen ca să ia 
steaua pe care mama ei o impregnase în Sabia 
Stelară şi să o ascundă. 

- Atunci, de ce există profeția despre sabie și 
pumnal? întrebă Hunt. Dacă Theia era atât de 
speriată de reunirea lor, de ce s-a minţit că s-ar 
încerca readucerea lor împreună? 

Aidas îşi încrucişă picioarele. 

- Helena a pornit profeția, a însămânţat-o în 
folclorul Feelor. Ştia că, în ciuda temerilor mamei ei, 
era nevoie de sabie şi de pumnal pentru a-i distruge 
pe Asteri. Ştia că dacă apărea un urmaș care putea 
să revendice toate cele trei bucăți de magie, acesta 
avea să aibă nevoie de sabie şi de pumnal pentru a 
valorifica puterea aceea. Puterea 'Theiei, întregită, 
este singurul lucru care poate să unească şi să 
activeze adevărata putere a armelor şi care poate să 
pună capăt tiraniei Asterilor. 

Lui Bryce i se uscă gura. În sfârșit, iată o 
modalitate reală de a le veni de hac acelor 
nemernici! 

- Deci, unde e? întrebă Bryce. Unde e ultima 
parte din puterea Theiei? 

- Nu ştiu, răspunse Aidas cu tristeţe. Helena nu a 
destăinuit asta nimănui, nici măcar mie. 


Bryce expiră prelung, frustrată, dar Hunt insistă, 
adresându-li-se prinților: 

- Aşadar, pentru a uni sabia şi pumnalul, Bryce 
trebuie să găsească lumina stelară pe care Helena a 
luat-o din Sabie, ultima treime din puterea Theiei, 
care e ascunsă undeva în Avallen? 

- Da, răspunse Aidas. 

- Dar cum să determin cele două arme să 
deschidă portalul acela spre nicăieri, şi ce naiba 
înseamnă asta, la urma urmei? se tângui Bryce. 

Thanatos răspunse cu asprime: 

- Ne întrebăm asta de eoni întregi! 

Aidas îşi trecu mâna prin păru-i auriu. 

- Din câte bănuim, înseamnă distrugerea 
supremă. 

- Fantastic, mormăi Bryce. 

Totuși, Hunt întrebă: 

- Dacă Avallenul e unul dintre locurile subțiri 
mai puternice, de ce le-au permis Asterii Feelor să 
trăiască acolo? 

- Sarea neagră, în cantitate atât de mare, îi ţine la 
distanță. Nu și-au dat seama că prezenţa sării negre 
ne atrage pe noi la fel de mult precum îi respinge pe 
ei, spuse Apollion cu satisfacție. Sarea asta are 
aceleași proprietăţi care ne-au făcut imuni la robia 
coroanelor lor negre. 

Auzind asta, Bryce se încordă şi îi aruncă o 
privire lui Hunt, dar perechea ei renunţă pentru 
moment la propriile nelămuriri şi întrebă: 

- Helena ştia că Asterii au fost respinşi din acest 
loc? 

Aidas dădu din cap, adeverind. 

- Atunci când şi-a dat seama de asta, a luat-o ca 
pe o confirmare a deciziei ei de a ascunde puterea 
Theiei aici. 

Bryce îşi înclină capul. 

- Dar, la urma urmei, de ce s-a deschis ceața 
pentru ca Helena să treacă prin ea? 


- Anumite persoane înzestrate cu anumite daruri, 
pot să acceseze puterea locurilor subţiri - în orice 
lume. Se numesc călători prin lumi, răspunse Aidas, 
arătând, cu un gest plin de graţie, spre Bryce. Tu eşti 
unul dintre ei. La fel au fost Helena și Theia. 
Abilităţile lor naturale le-au permis să se deplaseze 
prin ceaţă. 

Bryce se prefăcu a-şi îndepărta o scamă invizibilă 
de pe umeri. 

- Adaugă asta pe lista lui Bryce de prostii ale 
Prințesei Magice Născute din Stele, spuse Hunt, 
chicotind, dar apoi se încruntă. Dacă sabia şi 
pumnalul puteau dintotdeauna să deschidă un 
portal spre nicăieri, de ce nu le-a folosit chiar Theia 
în timpul Primelor Războaie? întrebă el. 

- Fiindcă se temea, răspunse Aidas cu o voce 
brusc încordată. Pentru toată lumea. 

- O, da, distrugerea supremă! exclamă Bryce. 

- Da, încuviinţă Aidas. 

Thanatos scoase un pufnet disprețuitor, dar 
Apollion păru să îl privească pe Aidas cu milă. 

- Theia, explică Aidas, a speculat despre ceea ce 
ar fi putut să facă unirea armelor, dar nu a pus-o 
niciodată în practică. Se temea că, dacă ar fi deschis 
un portal către nicăieri, tot Midgardul ar fi putut să 
fie atras în el. Poate că ar fi reuşit să îi prindă pe 
Asteri într-o altă lume, dar ar fi osândit şi lumea 
asta să îi urmeze. Aşa că a ales să fie prudentă. Iar 
atunci când ar fi trebuit să renunţe, naibii, la 
precauţie... a fost prea târziu pentru ea. Pentru noi. 
A fost mai sigur, mai înțelept, să despartă şi armele, 
și puterea ei. 

- Dar Helena era de altă părere, spuse Bryce. 

- Helena a considerat că merita riscul, răspunse 
Aidas. A suferit foarte mult în anii de după Primele 
Războaie și a văzut și suferința altora. Am ajuns să 
fiu de acord cu ea. Nu a vrut să îmi spună unde a 
mutat puterea Theiei, dar ştiu că s-a asigurat că avea 
să poată fi accesată de către urmaşul care ar fi putut 


să apară şi care, fireşte, avea să fie înzestrat cu acea 
treime din lumina Iheiei. Persoana care ar fi putut 
cumva, contrar aşteptărilor, să unească bucăţile din 
puterea Theiei... şi apoi cele două arme. 

- Ce anume orbește un oracol? şopti Bryce. 

- Steaua Theiei, şopti Aidas, drept răspuns. Ţi-am 
spus: Oracolul nu a văzut în ziua aceea... dar eu, da. 
Te-am văzut pe tine, atât de tânără, de isteaţă și de 
curajoasă, purtătoare a luminii stelare pe care 
Helena îmi spusese să o aștept. Treimea aceea din 
puterea Theiei, transmisă prin spiţa Helenei. 

Hunt întrebă: 

- Dar ce ar trebui să facă Bryce? Să găsească 
ultima bucată de putere a Theiei, să o folosească pe 
arme şi să deschidă acest portal spre nicăieri, 
rugându-se în acelaşi timp să nu rămânem cu toții 
blocați înăuntru, alături de Asteri? 

- Cam aşa ceva, da, răspunse Aidas, cu privirea 
aţintită la Bryce. Însă Theia şi Helena nu au 
anticipat un lucru: că vei purta Cornul, renăscut, în 
corpul tău. Un alt mod de a deschide porțile 
dintre lumi. 

- Şi ce ar trebui să facă ea cu asta? mârâi Hunt. 

Aidas surâse. 

- Să deschidă complet Falia Nordică, desigur. 


CAPITOLUL 61 


- Deci, spuse Bryce pe un ton răspicat, de parcă 
îşi acorda timp ca să înțeleagă mai bine cele aflate, 
de ce nu am putea să folosim pur și simplu Cornul 
ca să deschidem portalul spre nicăieri? 

- Pentru că nimeni nu ştie ce e portalul respectiv 
sau unde este. Cumva, sabia şi pumnalul sunt 
îndreptate spre locul în care se află portalul. Cele 


două arme sunt singura cale de a ajunge în acel loc 
de nicăieri. 

Hunt se simți ameţit. La naiba, se simţise ameţit 
în ultimele zece minute! 

Însă Bryce refuză să accepte cele aflate. 

- Şi dacă nu aș fi recuperat niciodată pumnalul? 
Dacă nu aș fi venit niciodată în Avallen? Dacă nu aș 
fi avut niciodată ocazia, sau aș fi refuzat să vin aici, 
sau ştiu eu ce altceva? 

Apollion și Thanatos se foiră pe scaune, fie 
plictisiți, fie exasperaţi, dar Aidas continuă să 
vorbească. 

- Nu ştiu cum a sperat Helena că vei putea 
recupera pumnalul din lumea ei de baștină. Cât 
despre Avallen... Helena a vrut ca eu să te 
impulsionez. Dar urai atât de mult Feele, încât nu ai 
fi avut încredere în mine dacă te-aş fi îmboldit să 
călătoreşti spre fortăreaţa lor. 

- Aşa e, murmură Bryce. 

- Însă eu şi frații mei aveam îndoieli în privința 
planurilor Helenei. Am continuat să ne punem 
speranţele în redeschiderea Faliei Nordice, ca să 
putem continua lupta împotriva Asterilor. Dacă 
avea să apară cineva ca tine, un călător prin lumi, 
iar Avallenul nu avea să fie accesibil pentru ca tu să 
revendici puterea Theiei, tot aveam nevoie de o 
modalitate de a te... alimenta, ca să zic așa. 

Atunci el se întoarse, în sfârşit, spre Hunt. 

Acesta abia dacă mai putea să respire. Aici, după 
atâta așteptare, aici erau răspunsurile. 

- Eşti fiul celor doi fraţi ai mei doar în cel mai vag 
sens, spuse Aidas. 

Hunt simţi o oarecare ușurare în piept, chiar dacă 
i se strânse stomacul. 

- La început, Thanatos a refuzat să ne ajute, 
adăugă Apollion, uitându-se plin de mânie la fratele 
lui. 

- Nu am fost de acord cu planul! răbufni 
Thanatos, strângându-și bine coiful. Nici acum nu 


sunt de acord, adăugă el. 

- Fratele meu, spuse Aidas, dând din cap către 
Thanatos, excelează de mult timp la meşterirea 
lucrurilor. 

- Ciudat, murmură Bryce, n-aş fi zis că eşti genul 
de persoană care face cuverturi. 

Hunt îi aruncă o privire sceptică lui Bryce, dar 
Aidas zâmbi, iar apoi îi spuse lui Hunt: 

- În timpul Primelor Războaie, așa cum le numiţi 
voi, Thanatos l-a ajutat pe Apollion să creeze noi 
tipuri de demoni care să lupte de partea noastră. 
Demonii kristallos, concepuţi special ca să caute 
Cornul, ca să găsim o cale liberă de intrare în 
Midgard. Păstorul. Hăitaşii groazei. 

Aidas dădu din cap spre Hunt, de parcă ar fi știut 
despre cicatricea de pe spatele acestuia, lăsată de 
unul dintre ei. 

- lată doar câteva dintre creaţiile fraților mei, 
adăugă Aidas. 

Bryce clătină din cap. 

- Dar veninul demonilor kristallos poate să 
anuleze magia! Dacă ştiați cum să faceţi aşa ceva, de 
ce nu v-aţi folosit de asta împotriva Asterilor, în 
război? 

- Am încercat, răspunse Aidas. Însă veninul a 
avut același efect asupra puterilor lor. 

- Scuză-mă, îl întrerupse Hunt, dar vreţi să 
spuneți că am fost creat de voi doi, ticăloșilor?! Ca 
un fel de animal de companie?! întrebă el, arătând 
mai întâi spre Thanatos, iar apoi spre Apollion. 

- Nu ca un animal de companie, răspunse 
Apollion pe un ton sumbru, ci ca armă. Pentru ea, 
oricând avea să apară ea, adăugă el, dând din cap 
spre Bryce. 

- Dar nu aţi știut că cronologiile aveau să se 
suprapună, spuse Bryce, cu răsuflarea uşor 
întretăiată. 

- Nu. Au existat şi experimente anterioare, spuse 
Apollion. Am sperat să se răspândească şi să se 


înmulțească în Midgard, dar... Asterii au aflat de 
planul nostru şi i-au eliminat pe cei creaţi de noi. 

- Păsările Tunetului! exclamă Bryce, uimită. Voi 
le-aţi făcut şi pe ele? 

- Da, răspunse Aidas pe un ton pragmatic, și le- 
am trimis prin fisurile din Falia Nordică. Dar, cu 
generații în urmă, au fost vânate până când aproape 
că au dispărut. Dar să binecuvântăm un înger cu 
puterea lor, să făurim un soldat perfect... iată un 
dar de miere otrăvită! Asterii au crezut că au obţinut 
cumva, prin reproducerea selectivă a malakimilor, 
un soldat fără cusur, care să îi servească. Au crezut 
că, că datorită genialităţii lor, a apărut pe lume 
cineva ca Hunt Athalar. 

- Dar te-ai răzvrătit, îi spuse Apollion lui Hunt, 
vădit mândru. Erai prea valoros ca să te ucidă, însă 
au vrut să te supună. Au încercat să te facă sclavul 
lor. 

Hunt abia dacă își mai simţea corpul. 

- Putem, vă rog, să derulăm puţin în spate? 
interveni Bryce. Aţi creat Păsările Tunetului ca să 
îmi sporească puterea, în cazul în care nu aș fi reușit 
să obțin sabia şi pumnalul și dacă aș fi avut vreodată 
nevoie de un impuls ca să deschid Falia. Dar după 
ce ele au fost vânate... l-ați făcut pe Hunt, iar apoi 
m-am născut eu... 

- Pe atunci Athalar era deja înrobit, spuse Aidas, 
dar l-am supravegheat îndeaproape. 

Apollion dădu din cap spre Hunt. 

- De ce crezi că te pricepi atât de bine la vânat 
demoni? E în sângele tău... O parte din mine e în 
sângele tău. 

Lui Hunt i se strânse gâtlejul și i se făcu rău. 
Gândul că i-ar fi datorat ceva Prințului Gheenei... 

- Aşa cum şi-a dăruit o parte din esenţă pentru 
demonii kristallos, spuse Thanatos, la fel mi-a dat 
ceva pentru tine. Focul lui demonic. 

- Foc demonic?! se miră Bryce. 


- Fulgerul, spuse Thanatos, fluturând din mână, 
iritat. Acesta poate să ucidă aproape orice. Chiar şi 
un Asteri. 

- Aşa l-ai ucis pe Sirius? întrebă Bryce. Cu... 
focul tău demonic? 

- Da, răspunse Apollion, iar apoi i se adresă lui 
Hunt: Numele tău era un indiciu în acest sens; i-a 
fost şoptit mamei tale atunci când te-ai născut. 
Orion... stăpânul lui Sirius. 

- Ce isteț! se răsti Hunt, după care întrebă: Stai 
așa, fulgerul meu îi poate ucide pe Asteri? 

Un sentiment de speranță strălucitoare şi 
frumoasă îi umplu pieptul. 

- Nu, răspunse Apollion. E... diluat față de al 
meu. Ar putea să îi rănească, dar nu i-ar ucide. Cred 
că sângele angelic al mamei tale mi-a temperat 
puterea. 

Speranţa pe care o simţise Hunt se stinse, iar locul 
îi fu luat de o senzaţie mai întunecată, mai vâscoasă. 

- Ce rola jucat mama mea în toate astea? întrebă 
el. 

Putea să îndure ideea de modificări genetice, 
dar... 

- A existat un om de știință care lucra la Arhivele 
Asterilor, răspunse Aidas. Un înger care cerceta 
originile Păsărilor Tunetului şi ciudățeniile legate de 
puterea lor. A numit proiectul după un zeu al 
furtunilor aproape uitat. 

- Proiectul Thurr, spuse Bryce. Oare Danika îl 
investiga şi ea? Am găsit menţiuni despre el după 
moartea ei. 

- Nu ştiu, răspunse Aidas, însă îngerul cerceta 
Păsările Tunetului din ordinul Asterilor, care se 
temeau că acestea ar fi putut să se întoarcă. Însă 
cercetările lui l-au condus, în schimb, la noi. După 
ce i-am spus adevărul, s-a oferit să ne ajute în orice 
fel putea. Chiar pe atunci Thanatos îşi termina 
lucrarea. Și, având deja un bărbat care se oferise 


voluntar, mai era nevoie doar de o femeie cu care să 
se înmulțească. 

Hunt nu mai putu să respire. Bryce își puse o 
mână pe genunchiul lui. 

- Tatăl tău o cunoștea oarecum pe mama ta, 
spuse Aidas. Şi ştia că, dacă ea ar fi avut un partener, 
asta ar fi ajutat-o să iasă din sărăcie. Avea de gând să 
rămână alături de ea. Să îşi lase în urmă viața şi să te 
crească în secret. 

Hunt abia reuşi să întrebe: 

- Ce s-a întâmplat? 

- Misticii i-au spus lui Rigelus despre legătura 
tatălui tău cu noi. Nu au descoperit totul, nu au aflat 
nimic despre tine sau despre mama ta, ci doar că el 
a vorbit cu noi. Rigelus a pus să fie arestat, torturat 
şi executat. 

Lui Hunt îi stătu inima-n loc. 

- Nu a cedat, spuse Apollion, cu ceva ce aducea a 
bunătate în voce. Nu a pomenit niciodată de mama 
ta sau de sarcina ei. Asterii nu au ştiut niciodată că 
aveai vreo legătură cu el. 

- Cum... cum îl chema? 

- Hyrieus, răspunse Aidas. A fost un bărbat bun, 
Hunt Athalar. Ca și tine. 

Bryce îl strânse de genunchi; mâna ei era atât de 
caldă... sau oare el era nefiresc de rece? 

- Bine, deci Hunt a fost creat ca să fie o baterie de 
rezervă pentru mine... 

- Așadar, pot să fac același lucru şi pentru Ruhn? 
o întrerupse Hunt. 

- Nu, răspunse Thanatos. Lumina Prințului 
Feelor, afinitatea lui față de aceste locuri subțiri, nu 
e suficient de puternică. Nu ca a ei. 

Hunt apucă mâna pe care Bryce şi-o ţinea pe 
genunchiul lui. 

- E scris în ADN-ul meu ca eu și Bryce să fim 
pereche? Și asta a fost proiectat? 

- Nu, răspunse Aidas repede, aşa ceva nu a fost 
plănuit. Cred că un astfel de lucru a fost lăsat în 


seama puterilor superioare. Oricare ar fi ele. 

Hunt se întoarse spre Bryce şi văzu doar dragoste 
în ochii ei. Nu putu suporta asta. 

Îl cuprinse o senzaţie de groază, rece ca bruma. 
Fusese creat de acești bărbați doar ca să dea și să 
sufere din cauza asta, și unde naiba îl ducea aşa 
ceva? Cine naiba era el? 

- Bine, am înţeles, focul demonic și focul stelar: o 
combinaţie puternică spuse Bryce. Dar Helena a 
lăsat toate drăcoveniile astea ca să ajute la încheierea 
acestui conflict. Mi se pare că voi, în schimb, vreţi 
doar să deschid o afurisită de poartă ca să intrați 
prin ea și să biruiţi în luptă. 

- E chiar atât de rău, întrebă Thanatos pe un ton 
mieros, să ne puneţi pe noi să facem partea urâtă? 

Bryce se încruntă la el. 

- E lumea mea! Vreau să lupt pentru ea! 

- Atunci, luptă alături de noi! o provocă 
Thanatos. 

O tăcere încordată se așternu între ei. Hunt nu 
ştia cum să înceapă măcar să cuprindă cu mintea 
întreagă acea nebunie. Dar frigul din venele lui... îi 
crea o senzaţie plăcută. De amorţeală. 

- Mi-ar fi prins bine un pic mai mult timp ca să 
mă pregătesc, mormăi Bryce. 

Aidas se mulțumi să clatine din cap. 

- Înainte, nu erai pregătită. Şi dacă ai fi spus cui 
nu trebuia? Ştii ce le fac Asterii celor care le contestă 
divinitatea! Nu puteam să riscăm. Nu te puteam 
risca pe tine. A trebuit să aştept să găseşti singură 
răspunsurile. Dar oare nu ţi-am cerut de la început 
să mă cauţi? Oare nu ţi-am promis să te ajut? Asta 
încerca şi Apollion să facă, în felul lui greșit: să vă 
pregătească pe amândoi pentru toate astea, pentru a 
lupta cu Asterii. 

- Dar cum, mai exact..., întrebă Hunt, căznindu- 
se să treacă peste fiorul acela rece, încântător, ce-l 
amorțea, ...i-aţi alungat pe Asteri din Hel prima 
dată? 


- Le-a fost greu să se hrănească cu magia noastră, 
răspunse Thanatos cu o voce plină de dezgust. Şi au 
descoperit că puterile noastre rivalizau cu ale lor. 
Au fugit înainte să îi putem ucide. 

Bryce înghiţi în sec, privindu-l cu atenţie pe 
Apollion. 

- Şi chiar ai mâncat-o pe Sirius? Adică ai înghiţit- 
0? 

Dar Aidas fu cel care îi răspunse, cu chipul 
îndurerat din nou: 

- După ce am dezamăgit-o pe Theia, am fost atât 
de furios, încât..., murmură el, clătinând iarăşi din 
cap şi uitându-se recunoscător la fratele lui, ...știi, 
Apollion a făcut-o pentru mine. A intrat pe câmpul 
de luptă în ziua aceea și l-a transformat pe Pelias în 
nimic. Sirius a fost furioasă, fiindcă Pelias era unul 
dintre favoriţii ei. Iar atunci când ea l-a atacat pe 
Apollion, el a răpus-o cu focul lui demonic, i-a scos 
inima de flăcări din piept şi a mâncat-o. 

Hunt se înfioră, dar Bryce întrebă: 

- Cum e posibil așa ceva? 

- Eu sunt întunericul însuşi, spuse Apollion cu 
blândețe. Adevăratul întuneric. Cel care există în 
măruntaiele unei găuri negre. 

Hunt tremură până în măduva oaselor. Apollion 
nu spusese așa ceva ca să se laude. 

— Şi de ce nu poţi să îi mănânci pur şi simplu și pe 
restul? întrebă Bryce. 

- Trebuie să fie aproape de ei, răspunse Aidas. Iar 
Asterii sunt conștienți de talentele fratelui meu. ÎI 
vor evita cu orice preţ. 

Prinții pâlpâiră, de parcă ar fi fost proiectaţi pe un 
ecran care dădea o eroare. 

- Nu mai avem mult timp, spuse Thanatos. 
Efectul sării negre e pe sfârşite. 

Bryce se concentră asupra lui Apollion. 

- Mi-aţi tot spus că aveţi armatele gata de 
mobilizare, remarcă ea, arătând spre templu, spre 


oraşul mort din afara lui. Locul ăsta pare destul de 
gol! 

Ochii lui Apollion deveniră tot mai întunecaţi. 

- Ți-am permis să vezi doar o parte din Hel. 
Terenurile şi armatele noastre se află în altă parte. 
Sunt pregătite. 

- Aşadar, dacă deschid Falia Nordică folosindu- 
mă de Corn... spuse ea, iar Hunt își drese glasul în 
semn de avertisment, ...veţi veni toți șapte şi 
armatele voastre? 

- Noi trei, o corectă Aidas. Ceilalţi patru fraţi ai 
noștri sunt implicaţi în prezent în alte conflicte, 
ajută alte lumi. 

- Nu mi-am dat seama că sunteţi salvatori 
intergalactici, spuse Bryce. 

Aidas surâse. Bryce ar fi putut să jure că la fel 
făcuse și Apollion. 

- Dar da, continuă Aidas, deschiderea Faliei 
Nordice e singura cale pentru ca armatele noastre să 
pătrundă complet şi rapid pe Midgard. 

- După ce s-a întâmplat în primăvara asta, îi 
spuse Hunt perechii lui, ai încredere că nu vor 
mânca, naibii, pe toată lumea? 

- Acelea au fost animalele noastre de companie, 
insistă Aidas, nu armatele noastre! Şi au fost aspru 
pedepsite pentru ceea ce au făcut. De data asta, vor 
respecta regulile şi ne vor urma ordinele pe câmpul 
de luptă. 

Bryce îi aruncă o privire lui Hunt, dar acesta nu 
reuşi să îi citească expresia feţei. Prinții pâlpâiră din 
nou, iar templul licări şi se estompă. Hunt simţi o 
smucitură în pântec, trăgându-l înapoi spre trupul 
pe care îl lăsase pe Midgard. 

- O să mă gândesc la propunerea voastră, îi 
anunţă Bryce. 

- Ăsta nu e un joc, fătucă! răbufni Thanatos. 

Bryce îi aruncă o privire rece Prințului Râpei. 

- M-am săturat ca oamenii să folosească termenul 
de fată ca pe o insultă! 


Thanatos dădu să îi răspundă, dar dispăru brusc; 
conexiunea lui se întrerupsese. 

Apollion îi spuse lui Hunt, uitându-se la aureola 
de pe fruntea acestuia: 

- Nu irosi darurile care ti-au fost oferite de mine 
şi de fratele meu! Un fiu adevărat al Helului nu 
poate fi întemnițat! 

Apoi dispăru şi el. 

Fiu al Helului. Îngheţa până şi sufletul în el la 
gândul acela. 

Doar Aidas rămase, părând să se agațe de 
conexiune în timp ce îi spuse lui Bryce, privindu-i 
cu atenţie chipul cu ochii lui albaștri: 

- Dacă găseşti acea ultimă bucată din puterea 
Theiei... şi dacă preţul unirii sabiei cu pumnalul e 
prea mare, Bryce Quinlan, atunci nu o face! Alege 
viaţa! exclamă el, aruncându-i o privire lui Hunt şi 
apoi adăugând: Alegeți-vă unul pe celălalt! Am trăit 
cu alternativa asta timp de milenii, iar pierderea nu 
devine niciodată mai ușor de suportat. 

Bryce întinse o mână fantomatică spre Aidas, însă 
Prinţul Prăpastiei dispăru. 

Și întregul Hel odată cu el. 


Bryce deschise ochii şi văzu foc. Un foc 
strălucitor, incandescent. 

Fulgerul lui Hunt o înconjură instantaneu, dar fu 
prea târziu. 

Regele Toamnei şi Morven se aflau în încăpere; 
reușiseră cumva să îi ajungă din urmă. Cel din 
urmă era învăluit de umbre, dar tatăl ei ardea, plin 
de furie. 

Iar în centrul încăperii, înconjurați de un foc pe 
care nici măcar apa lui Iharion nu putea să îl stingă, 
se aflau prietenii ei. 


CAPITOLUL 62 


Bryce îşi acordă doar o clipă ca să privească în 
jur: Tharion, Baxian, Sathia, Flynn și Declan stăteau 
înghesuiți cu toţii, înconjurați de un cerc de foc. Nu 
se vedea nici urmă de strigoi în umbre, însă 
Gemenii Ucigaşi se aflau chiar în afara cercului de 
flăcări, rânjind ca niște nemernici. 

Regele Toamnei nu se sinchisi să îi înconjoare pe 
ea şi pe Hunt cu foc, știind că nici măcar fulgerul lui 
Hunt nu l-ar fi putut opri dacă alegea să îi mistuie 
pe prizonieri. Acea măsură de protecţie era 
suficientă. 

-  Ridică-te! îi porunci Morven lui Bryce, 
mânuind umbrele ca pe nişte bice. Am așteptat 
destul ca să vă reveniţi din starea aceea de 
catalepsie! 

Hunt şuieră, iar Bryce îi aruncă o privire şi văzu 
nişte umflături roşii, pline de băşici, pe antebraţul 
perechii ei. Îl arseseră pe Hunt în încercarea de a-l 
trezi... 

Bryce își ridică privirea spre Regele Avallenului, 
care purta coroana-i de umbre. Și la tatăl ei, care 
stătea lângă el, cu chipul rece în ciuda focului ce îi 
ardea în vârfurile degetelor. 

- Ce aţi făcut cu ajutorul sării negre? întrebă 
Regele Toamnei pe un ton calm. Pe cine aţi văzut? 

Bryce scoase din teacă Sabia Stelară și pumnalul. 

- Renunţă la armele alea! se răsti Morven. Le-ai 
întinat suficient de mult timp! 

Focul se strânse mai tare în jurul prietenilor lor. 
Baxian înjură în momentul în care o limbă de foc îi 
pârli penele negre. 

- Îmi pare rău, le spuse Bryce regilor, fără să 
coboare armele, dar sabia și pumnalul nu 
funcţionează în cazul rataţilor respinşi! 

Regele Toamnei rânji dispreţuitor. 

- Gusturile lor sunt îndoielnice. În sfârşit, vom 
remedia asta. 

- O, da, spuse Bryce, dusă pe gânduri, am uitat că 
l-ai ucis pe ultimul Prinț Născut din Stele pentru că 


erai prea gelos pe el. 

Regele Toamnei, aşa cum făcuse şi ultima dată 
când ea îl acuzase de asta, se mulțumi să 
chicotească. Morven, însă, îl privi, de parcă s-ar fi 
îndoit brusc de el. 

Însă Regele Toamnei spuse: 

- Gelos? Pe plodul ăla smiorcăit? Era nedemn de 
sabie, dar nu mai nedemn decât tine. 

Bryce afişă un zâmbet încântător. 

- O voi lua ca pe un compliment. 

Regele Toamnei continuă: 

- L-am ucis pe băiat pentru că voia să pună capăt 
spiţei. Să pună capăt Feelor, explică Regele Toamnei, 
după care ridică din bărbie spre Bryce şi adăugă: 
Așa cum vrei şi tu, fără îndoială! 

Bryce ridică din umeri. 

- Nu voi nega. 

- O, ştiu ce e în inima ta, Bryce Quinlan! răbufni 
Regele Toamnei, furios. Ştiu ce ai face dacă ai fi 
lăsată în voia ta! 

- M-aş uita obscen de mult la televizor? 

Flacăra lui spori, făcându-i pe prietenii ei să se 
apropie şi mai tare unii de alţii. Mai era periculos de 
puţin spaţiu între ei şi foc. 

- Eşti o ameninţare la adresa Feelor! Ai fost 
crescută de mama ta ca să ne detești; nu eşti 
potrivită să porți numele regal. 

Bryce dădu drumul unui hohot de râs aspru şi 
plin de amărăciune. 

- Crezi că mama m-a întors împotriva ta? O, nu, 
eu m-am întors împotriva ta în momentul în care ti- 
ai trimis bătăuşii după noi, ca să îi omoare pe ea şi 
pe Randall. Și te-am urât în fiecare clipă de atunci şi 
până acum, ratat jalnic ce eşti! Vrei să dai vina pe 
cineva pentru faptul că eu cred că Feele sunt niște 
mizerii, niște indivizi lipsiți de orice valoare? 
Atunci, uită-te în oglindă! 

- Ignoră-i balivernele isterice! îl avertiză Morven 
pe Regele Toamnei. 


Regele Toamnei își arătă dinţii. 

- Ai lăsat ca un pic de putere moștenită şi un titlu 
să ţi se urce la cap! 

- Da, spuse Bryce, vezi tu, ştiu din surse sigure că 
şi Helena mi-a lăsat o moștenire aici, în Avallen. Ca 
să mă ajute să îi înfrunt pe Asteri. 

Umbrele lui Morven se ridicară în spatele lui, gata 
să nimicească totul în calea lor. 

- Îţi vei dori moartea în clipa în care Asterii vor 
pune mâna pe tine! 

Bryce apucă mai strâns armele. Acestea fremătară, 
atrăgându-se reciproc. De parcă ar fi implorat-o să 
le reunească, în sfârșit. Bryce le ignoră și îi întrebă, 
în schimb, pe Regii Feelor.: 

- Ne veţi preda în cele din urmă? 

- Pe viermii cu care umbli, da, răspunse Regele 
Toamnei fără dram de milă în glas. Dar pe tine... 

- O, da, înmulţirea! exclamă Bryce, văzând 
privirea sceptică pe care i-o aruncă Hunt atunci 
când îi auzi tonul şi simțind că o dureau brațele de 
la efortul de a ţine armele separate. Presupun că și 
Sathia, Flynn şi Dec vor fi ţinuţi pentru 
reproducere, dar oricine nu e Fee, are ghinion. Îmi 
pare rău, băieţi! spuse ea. 

- Nu e o glumă! şuieră Morven. 

- Nu, nu e, spuse Bryce, privindu-l în ochi. Și m- 
am săturat să râd de voi, proștilor! 

Morven nici măcar nu tresări. 

- Poate că micul tău spectacol de lumini ne-a 
surprins data trecută, dar dacă acum mai vedem o 
singură scânteie pornită de la tine, prietenii tăi vor 
arde. Sau vrei să îţi facem o demonstraţie cu o 
metodă alternativă? întrebă Morven, arătând, cu 
mâna-i învăluită în umbre, către Gemenii Ucigași. 

Bryce verifică dacă zidul ei mental de lumină 
stelară era intact, dar, bătăuși fiind, gemenii atacară 
persoana care, după cum presupuneau ei, era cea 
mai slabă. 


Într-o clipă, Sathia privea cu ochi mari 
confruntarea, iar în următoarea, ea smulse un cuțit 
din teaca prinsă de coapsa lui Tharion. 

Și şi-l duse la gât. 

- Opriţi-vă! răcni Tharion la gemeni, care 
chicoteau. 

Mâna Sathiei tremură şi îşi apăsă şi mai tare 
pumnalul de gât, până când îi dădu uşor sângele. 

- Dacă faci o singură mișcare spre ea, peşte, 
cuțitul ăla îi va spinteca gâtul! ameninţă Morven. 

- Las-o în pace! strigă Bryce, făcând un pas 
inainte. 

La rândul lor, sabia şi pumnalul din mâinile ei 
păreau acum să o tragă înainte, spre centrul 
încăperii. Bryce le apucă mai strâns. 

Focul din jurul prietenilor ei se aprinse şi mai 
tare. O pană a lui Baxian luă foc, iar Dec abia reuși 
să o stingă înainte ca focul să se extindă. 

- Aruncă armele, iar gemenii îi vor elibera 
mintea! strigă Regele Toamnei. 

Bryce privi sabia şi pumnalul, împotrivindu-se 
smuciturii pe care o simțea din partea ambelor 
arme, care parcă încercau să ajungă în centrul 
încăperii. 

Dar acolo, de cealaltă parte a cercului de foc... 
acolo era Sathia, cu o groază pură și neajutorată pe 
chip, cu sângele șiroindu-i pe gât. Un singur gând 
din partea lui Seamus sau a lui Duncan, o singură 
mişcare, şi cuțitul acela i s-ar fi înfipt în gât. 

Bryce aruncă armele la pământ. 

Metalul lor întunecat zăngăni pe piatră cu o 
fermitate îngrozitoare, în timp ce se opriră aproape 
de steaua în opt colțuri. Unde Bryce nu putea să le 
ajungă. 

Însă nici unul dintre regi nu înaintă, de parcă s-ar 
fi temut să ridice armele sau chiar să se afle aproape 
de ele. 

Gemenii Ucigași se bosumflară fiindcă li se 
stricase distracţia, însă Sathia cobori cuțitul. Dar 


încă își ținea degetele încleştate pe el, pe lângă corp, 
evident, la îndemnul gemenilor. Nimeni nu 
îndrăzni să încerce să i-l smulgă din mână. 

Însă Bryce se uită la Regele Toamnei şi răcni la el: 

- Mi-ai îndrugat toate balivernele alea despre cât 
de mult o iubeai pe mama și despre faptul că, 
chipurile, regretai că ai lovit-o, dar asta îi faci 
propriei tale fiice?! Şi fiicei unuia dintre prietenii tăi 
Fee?! 

- Ai încetat să mai fii fiica mea în clipa în care m- 
ai închis în propria mea casă! 

- Vai, m-ai lovit direct în inimă cu asta! replică 
Bryce, bătându-se peste piept în chip batjocoritor, 
iar steaua străluci, drept răspuns. 

Lumina stelară pe care o moştenise de la Helena. 

- Trage de timp, îi spuse Regele Toamnei lui 
Morven. Aşa a făcut și cu Micah... 

- O, da, spuse Bryce, înaintând cu un pas, atunci 
când i-am tăbăcit fundul! Ţi-a spus cumva? îl 
întrebă ea pe Morven. Ştii, trebuia să fie un mare 
secret. L-am ciopârţit pe nenorocitul ăla pentru ce i- 
a făcut Danikăi, şuieră ea, apropiindu-se cu încă un 
pas. 

Gemenii Ucigaşi părură să tresară, surprinși. 

Bryce se mulțumi să le zâmbească atât lor, cât și 
Regelui Toamnei şi lui Morven, spunând: 

- Dar ce i-am făcut lui Micah nici nu se compară 
cu ce vă voi face vouă! 

Își întinse mâinile. Sabia Stelară şi Grăitorul-de- 
Adevăr zburară spre ele, aşa cum o făcuseră şi în 
lumea de baştină a Feelor, atrăgându-se reciproc. 

Dar Bryce nu pentru ea trăsese de timp. Ci pentru 
Hunt. 

În timp ce sabia şi pumnalul zburară spre ea, 
fulgerul lui Hunt, care se strânsese într-un val pe 
care Bryce îl simţea în spatele ei, ţâşni spre Gemenii 
Ucigaşi. 

Aceştia avură de ales: fie să renunţe la controlul 
pe care îl aveau asupra Sathiei pentru a intercepta 


cele două fulgere care se îndreptau spre ei, fie să se 
lase nimiciţi de fulgerele lui Hunt. 

Gemenii aleseră să trăiască. Un zid de umbre se 
izbi de sulițele de fulger care îi amenințau. Atât 
trebui să vadă Bryce ca să se pună în mișcare. 

Regele Toamnei scoase un strigăt de avertizare, 
dar Bryce alerga deja spre dușmani. Şi spre el, 
bineînţeles. 

Frupse fără reţineri într-o strălucire de lumină 
stelară. 


Întreaga peşteră se cutremură în clipa în care se 
ciocniră fulgerul şi umbrele. Blestemând aureola 
care îi estompa puterea, Hunt scrâșni din dinţi 
atunci când gemenii îi deviară uşor fulgerul. Fără 
aureolă, cei doi nemernici ar fi fost deja niște 
stârvuri în flăcări. Însă aureola îl controla îndeajuns 
de mult încât cei doi să îl poată ţine la distanţă, 
chiar dacă fuseseră nevoiţi să renunţe la controlul 
lor asupra Sathiei. 

Tharion reuşise să îi ia cuțitul înainte ca ea să îl 
scape şi să i se înfigă în picior, iar Sathia stătea acum 
ghemuită în cercul de foc, ţinându-și capul în 
mâini. 

Explozia de lumină stelară care izbucni din Bryce 
în timp ce ea alergă spre dușmanii ei, părea că avea 
să dărâme întreaga cavernă. Părul din cap i se 
ridică, iar vârfurile degetelor îi  străluceau, 
incandescente de la focul stelar. 

Hunt rămase uluit de puterea ei, de frumusețea, 
de postura amenințătoare şi de măreţia ei. 

Dar unul dintre Gemenii Ucigaşi râse, sunetul 
acela răutăcios făgăduind că Bryce avea să sufere. 
Șase strigoi țâşniră din umbre, fiind ei înşişi la urma 
urmei aproape nişte umbre, în hainele lor 
întunecate și zdrenţuite, întinzându-și mâinile 
acelea scorojite. 

Oare ce lucruri necurate făcuseră gemenii ca să 
devină stăpânii acelor ființe nenorocite? 


Hunt îi văzu deschizându-și larg fălcile pline de 
dinți curbați, lungi de circa opt centimetri, şi 
îndreptându-se spre Bryce, a cărei atenţie era 
distrasă... 

Răcnind de furie, Hunt trimise o jumătate de 
duzină de sulițe de fulgere sfârâitoare spre strigoi. Şi 
o a şaptea, una norocoasă, spre zidul de umbre al 
gemenilor. 

În locurile în care fulgerul se izbi de acel rău 
străvechi, strigoii explodară, rămânând din ei doar 
un praf sfârâitor. Dar fulgerul lui se frânse atunci 
când se lovi de zidul de întuneric al gemenilor. Îi 
împiedică să se alăture luptei împotriva lui Bryce, 
dar nu le distruse scutul. 

- Ajut-o! se răsti Baxian peste trosnetul flăcării, 
dar Hunt clătină din cap şi azvârli mai multe fulgere 
spre gemenii care ripostau acum cu un zid de 
umbră ce înainta lent. 

Hunt îi aruncă o privire scurtă Sathiei, care privea 
cu ochii mari cum Bryce se năpustea asupra celor 
doi Regi ai Feelor. 

Aceasta din urmă ţâşni ca o stea căzătoare prin 
caverna întunecată. 


- Nu are nevoie de ajutorul meu, șopti Hunt. 


Foc şi umbre se ciocniră de lumina stelară, iar 
Bryce se dezlănţui asupra lumii. 

Totul avea să se încheie în ziua aceea. Acolo. 
Atunci, 

Ceea ce se întâmpla acum nu avea nimic de-a face 
cu Asterii sau cu Midgardul. Feele putreziseră sub 
conducerea unor lideri precum bărbaţii aceia, dar 
poporul ei putea să fie mult mai mult de atât. 

Bryce purtă greutatea acestui fapt cu fiecare 
pumn de foc stelar cu care îl lovi pe Regele Toamnei 
și care îl făcu să se îndepărteze, cu fiecare zid 
sufocant de umbre pe care Morven îl trimise ca să o 
împingă înapoi spre pârâu. 


Nu se dusese în lumea de baștină a Feelor doar 
pentru sabie şi pentru pumnal, sau ca să găsească 
un glonț magic care să oprească degenerarea lumii 
ei. Acum ştia asta. 

Urd o trimisese acolo ca să vadă, chiar și în mica 
parte a celeilalte lumi pe care o văzuse, că existau 
Fee bune şi curajoase. Poate că fusese nevoită să îi 
trădeze pe Nesta și pe Azriel, să îi păcălească, dar 
ştia că, în adâncul inimii lor, erau oameni buni. 

Feele din Midgard erau capabile de mai mult. 

Ruhn dovedea acest lucru. Flynn şi Dec dovedeau 
acest lucru. Chiar și Sathia dovedise acest lucru, în 
cele câteva zile de când o cunoştea. 

Bryce lansă spre Morven o linie de foc stelar pur, 
care străpunse adânc podeaua de sare neagră. 
Regele se feri, rostogolindu-se din raza ei de acțiune 
cu îndemânarea unui războinic. 

Totul avea să se încheie în ziua aceea. 

Meschinăria, șovinismul şi aroganța care le 
caracterizaseră pe Feele din Midgard timp de 
generaţii. Moștenirea lui Pelias. 

Totul avea să se încheie în ziua aceea. 

Lumina stelară se aprinse în jurul ei, iar 
întunericul amurgului lui Silene, al Theiei, o 
modelă, transformând-o în acel foc stelar. Dacă 
Bryce ar fi reuşit să găsească a treia și ultima bucată 
şi să întregească steaua... 

Bryce era deja întreagă. Ceea ce avea, cine era, îi 
era suficient. Ea era de ajuns ca să îi înfrunte pe 
ticăloşii aceia. 

Fusese mereu de ajuns, cu sau fără putere. Cu sau 
fără prostii Născute din Stele. 

Ea era de ajuns. 

Gemenii Ucigași răspunseră acum la ambuscada 
lui Hunt cu aceeaşi monedă. Bryce ştia că, din locul 
în care stătea el, Hunt nu putea să vadă ce puneau 
cei doi la cale în spatele zidului lor de umbre, cum 
se împingeau spre el, spulberându-i fulgerele. 


Dar din locul în care se afla ea, Bryce putea să 
vadă cum foloseau gemenii zidul acela împotriva lui 
Hunt. Îl foloseau pentru ca Hunt să nu îi vadă cum 
se întoarseră spre ea. 

Nici măcar fulgerul lui nu fu suficient de rapid în 
clipa în care Gemenii Ucigași se năpustiră asupra lui 
Bryce cu săbiile scoase. În timp ce, cu ghearele lor 
de umbre, îi răzuiau zidul mental. 

Totul avea să se încheie în ziua aceea. 

Bryce explodă: în minţile gemenilor, în trupurile 
lor, inundându-i cu foc stelar. 

O parte din ea se trase îndărăt, îngrozită, atunci 
când siluetele lor uriașe se prăbuşiră la pământ, cu 
găuri aburinde în locul ochilor. În locul creierilor. 
Le topise mințile. 

Morven ţipă de furie... şi de ceva ce aducea a 
frică. 

Ea făcuse asta. Cu doar două treimi din steaua 
Theiei, reuşise să... 

- Bryce! strigă Hunt. 

Dar era prea târziu: Morven trimise după ea un 
bici de umbre, ascuns sub o dâră de foc a Regelui 
Toamnei. Biciul i se înfășură lui Bryce pe după 
picioare şi o trase. Ea se izbi de piatră, iar lumina 
stelară se stinse, pâlpâind. 

Impactul îi trimise un fulger de durere în craniu 
şi lumea se învârti cu ea. Sau poate că erau umbrele, 
care o trăgeau mai aproape de zidul de flăcări. 

Bryce tăie lesa de umbre cu mâna-i învăluită în 
foc stelar. 

Sfâşie întunericul în fâşii. Se ridică într-o clipă, 
dar nu suficient de repede încât să se poată feri de 
pumnul de flăcări pe care Regele Toamnei îl azvârli 
spre abdomenul ei... 

Bryce se teleportă spre tatăl ei, făcând asta iute şi 
instinctiv, de parcă doar ar fi răsuflat. 

Totul avea să se termine în clipa aceea. 

Regele Toamnei se împletici, şocat, în momentul 
în care Bryce îi apucă pumnul arzător cu o mână. 


Atunci când îl strânse tare, înfigându-şi cu putere 
unghiile în el, focul lui îi arse pielea, orbind-o de 
durere, dar ea îşi înfipse unghiile și mai adânc şi 
trimise o explozie de foc stelar în trupul regelui. 

Tatăl ei răcni de durere, căzând în genunchi. 
Morven, atât de uluit, încât încremenise, înjură cu 
năduf. 

Bryce se uită la ce îi făcuse pumnului Regelui 
Toamnei. La ceea ce fusese cândva mâna lui. 

Din ea nu mai rămăseseră decât carne topită şi 
oase. 

Regele Toamnei vomită de durere, căzând în 
genunchi şi ținându-şi mâna la piept. 

- Crezi că darurile alea te fac specială?! răbufni 
Morven, furios, revenindu-şi din stupoare, iar în 
jurul lui prinse să freamăte un întreg cuib de umbre. 
Fiul meu putea să facă acelaşi lucru şi, în cele din 
urmă, a fost doar un gunoi! La fel ca tine! 

Umbrele lui Morven ţâşniră spre ea precum un 
stol de corbi. 

Bryce împroşcă iute cu un zid de lumină stelară, 
distrugând păsările-umbră, dar urmară altele, venite 
de pretutindeni şi de nicăieri, de dedesubt... 

Regele Toamnei se ridică în picioare, cu faţa 
cenușie din pricina durerii, ţinându-şi la piept 
rămășițele carbonizate ale mâinii. 

- Am să te învăţ o definiţie nouă a chinului! se 
răsti el. 

Și nici un antrenament nu ar fi putut să o 
pregătească pe Bryce, nici o teleportare, oricât de 
rapidă, nu putea să o ajute să evite cele două atacuri 
fulgerătoare, la fel de puternice, ale Regilor Feelor. 

Reușşi să se ferească de explozia de foc mistuitor a 
tatălui ei, dar umbrele lui Morven o apucară din 
nou. Mâini de întuneric pur o trântiră atât de tare 
pe solul dur, încât rămase fără suflare. Sabia Stelară 
şi Grăitorul-de-Adevăr îi zburară din mâini. 

O femeie strigă şi, preţ de o clipă, Bryce avu 
impresia că fusese Cthona, sau poate chiar Luna. 


Dar fusese Sathia. 

Chiar ea, din nou în picioare, și totuşi nu era ea. 
Era fiecare femeie Fee care trăise înaintea lor. 

Bryce trimise o explozie lumină spre exterior, 
fărâmiţând umbrele lui Morven. Acestea se 
îndepărtară şi îl văzu pe Regele Toamnei stând 
deasupra ei, cu o sabie de flacără în mâna care îi 
rămăsese intactă. 

- Ar fi trebuit să fac asta cu mult timp în urmă! 
răcni el, coborând sabia arzătoare spre inima ei 
expusă. 

Regele Toamnei reuși să parcurgă doar jumătate 
din distanţă înainte ca o lumină să izbucnească din 
pieptul lui. 

Fulgerul lui Hunt îl... 

Ba nu. 

Nu fulgerul lui Hunt strălucea prin cutia toracică 
a Regelui Toamnei. 

Ci Sabia Stelară. Mânuită de Ruhn, care stătea în 
spatele lui. 

Ruhn, care înfipsese sabia drept în inima rece a 
tatălui lor. 


Ruhn ştia în sinea lui de ce străbătuse acele 
peşteri. Era un Prinţ Născut din Stele şi venise să 
îndrepte un rău vechi şi cumplit. 

Cu Sabia Stelară în mână, străpungând inima 
tatălui său... Ruhn ştiu că se afla tocmai acolo unde 
trebuia să fie. 

Regele Toamnei mârâi, șocat, iar din gură îi curse 
sânge. 

- Din cauza ta, cunosc toate definițiile chinului! 
se răsti Ruhn, scoțând sabia. 

Tatăl lui se prăbuşi cu fața în jos pe podeaua de 
sare. 

Până și umbrele lui Morven se opriră, în timp ce 
Regele Toamnei se străduia să se împingă în mâini. 
Lidia, care îi păzea spatele lui Ruhn de Regele Cerb, 
nu spuse nimic. 


Ruhn nu simţi nici un strop de milă, nici unul, în 
timp ce tatăl lui vărsă sânge. În timp ce acel sânge se 
scurse pe pietre. Regele Toamnei își ridică capul și îl 
privi în ochi pe Ruhn. 

Pe chip i se citeau o perfidie şi o ură arzătoare. 

Ruhn îi spuse în minte, le spuse tuturor în minte: 

Am mințit în legătură cu ceea ce mi-a spus 
Oracolul. 

Ochii tatălui său se aprinseră de şoc atunci când îi 
auzi vocea în gând, lucru pe care fiul lui îl păstrase 
secret în toți acești ani. Lui Ruhn nu îi păsa ce 
părere avea Morven despre asta şi nici măcar nu se 
sinchisi să se uite la Regele Cerb. Bryce şi Athalar 
puteau să se descurce foarte bine cu umbrele, dacă 
Morven era atât de prost încât să atace. 

Așa că Ruhn se uită pur și simplu la faţa plină de 
ură a tatălui său și vorbi în gând: 

Oracolul nu mi-a spus că voi fi un rege bun și 
cinstit. Mi-a spus că spița regală se va sfârși cu mine. 

Avu impresia că prietenii lui priveau cu ochii 
mari, dar i se adresă doar bărbatului deplorabil din 
fața lui. 

Am crezut că se referea la spita ta. 

Ruhn ridică Sabia Stelară însângerată. Flăcări 
mocneau de-a lungul trupului tatălui său, 
conturându-i silueta puternică. Dar Ruhn nu mai 
era un băiat fricos, care se tatua pentru a-şi ascunde 
cicatricile. 

M-am înșelat. Cred că Oracolul se referea la toți, 
continuă Ruhn telepatic. La spițele bărbătești. 
Inclusiv la Prinții Născuţi din Stele - la toți 
nenorociții care ați corupt și furat și care nu v-ati 
cerut scuze nici măcar o dată pentru asta. La întregul 
sistem. La porcăria asta cu coroane și moșteniri. 

Vocea batjocoritoare a tatălui său îi umplu mintea: 

Eşti un plod răsfățat și nerecunoscător, care nu a 
meritat niciodată să îmi poarte coroana... 

Nici nu o vreau! răbufni Ruhn, închizând puntea 
dintre minţile lor, care îi permitea tatălui său să 


vorbească. Se săturase să îl asculte. 

De pe buzele regelui se prelinse sânge, în timp ce 
trupul lui de Vanir încerca să se vindece, să își 
adune forțele ca să atace. 

Spița va înceta odată cu mine, nenorocitule, îi 
spuse Ruhn pe cale telepatică, pentru că îmi cedez 
coroana și titlul reginei! 

Tatăl lui deveni pământiu la față, de-a dreptul 
înspăimântat. Cu coada ochiului, Ruhn văzu cum 
steaua lui Bryce începu să strălucească. 

Ruhn surâse, plin de o pace senină. 

Am presupus mereu că profeția Oracolului 
însemna că aveam să mor. 

Drept răspuns la vâlvătaia lui Bryce, Ruhn îşi lăsă 
sâmburele de lumină stelară să pâlpâie de-a lungul 
lamei sabiei. Pentru ultima oară. 

Dar voi trăi, îi spuse el tatălui său. Şi voi trăi 
bine... fără tine! 

Nici măcar umbrele lui Morven nu fură suficient 
de rapide atunci când Ruhn flutură din nou Sabia 
Stelară prin văzduh. Iar apoi îi tăie gâtul tatălui său. 


Bryce rămase fără cuvinte în momentul în care 
Ruhn îi tăie capul Regelui Toamnei. În timp ce 
fratele ei înfipse Sabia Stelară în craniu înainte ca 
aceasta să apuce să atingă pământul. 

Fa se ridică. Veni lângă Ruhn, care stătea țeapăn, 
continuând să ţină în mâini sabia însângerată, cu 
capul tatălui lor înfipt în ea. 

Focul din jurul prietenilor lor rămase, de parcă ar 
fi fost o închisoare impenetrabilă. De parcă Regele 
Toamnei ar fi impregnat flăcările cu o energie din 
afara sa, ca să dăinuie chiar și după moartea lui. O 
ultimă pedeapsă. Lidia se duse degrabă la Ruhn, ca 
şi cum ar fi putut să găsească vreo cale de a anula 
flăcările... 

- Dă-le drumul! îl somă Bryce pe Morven cu o 
voce pe care nu o recunoscu întru totul. Înainte să 
te străpungem şi pe tine! 


Morven îşi arătă colții. Dar, în pofida urii 
înflăcărate din ochii lui, se lăsă în genunchi și îşi 
ridică mâinile în semn de supunere. 

- Mă predau! 

Focul dispăru. Morven clipi, de parcă ar fi fost 
surprins, dar nu spuse nimic. 

Prietenii lor se ridicară instantaneu, iar Hunt îşi 
puse mâna pe spatele Sathiei, ca să o ajute să stea pe 
picioare. Apoi veniră cu toţi, la unison, în spatele lui 
Bryce şi al lui Ruhn. lar preț de o clipă, Bryce o 
văzu: nu o lume împărțită în Case... ci o lume 
unită. 

Ea se duse câţiva paşi mai încolo şi apucă 
pumnalul de lângă cadavrul decapitat al Regelui 
Toamnei. Nu se uită la cadavru, la sângele care încă 
băltea din el, în timp ce îi spuse lui Ruhn: 

- Helena a creat profeția ca să explice o dată 
pentru totdeauna ce pot să facă aceste arme, puterea 
de care e nevoie pentru a-i înfrunta pe Asteri. Dar 
cred că, în felul ei, profeția a însemnat și speranţa ei 
față de mine. Faţă de ceea aş fi putut să fac pe lângă 
simpla mânuire a puterii. 

Ochii lui Ruhn, albaștri şi strălucitori, se umplură 
de derută. 

- Sabia! spuse Bryce, arătând cu capul spre Sabia 
Stelară din mâna lui, iar apoi ridică într-a ei 
Grăitorul-de-Adevăr. Pumnalul! adăugă ea, iar apoi 
arătă spre prietenii lor, spre Feele, îngerii, tritonul și 
metamorfii din spatele lor. Poporul! conchise ea. 

- Nu a fost vorba doar despre Fee, şopti Ruhn. 

- Nu trebuie neapărat să fie doar Fee, îl corectă 
Bryce. Poate să însemne orice vrem noi, proclamă 
ea, surâzând. Poporul nostru, le spuse ea lui Ruhn și 
celorlalți. Poporul din Midgard. Unit împotriva 
Asterilor. 

Durase atât de mult, o călătorie printre stele şi pe 
sub pământ... dar iată-i. 

Morven scuipă pe jos. 


- Dacă plănuiţi să vă luptaţi cu Asterii, veți eşua! 
Nu contează dacă unificaţi toate Casele. Veţi fi șterși 
de pe fața Midgardului. 

Bryce îl privi pe regele îngenuncheat. 

- Apreciez încrederea de care dai dovadă. 

Furioase, umbrele începură să i se așeze din nou 
pe umeri lui Morven. Să îi coboare pe braţe. 

- Mă predau acum, fătucă, dar Feele nu vor 
accepta niciodată ca regină o corcitură făcută din 
flori, nici măcar pe una care poartă puterea Helenei! 

Ruhn se năpusti asupra lui, cu Sabia Stelară 
înclinată, dar Bryce îl blocă iute cu un braţ. Preţ de 
o clipă îndelungată, Bryce se uită în jos, la faţa lui 
Morven. Îl privi cu adevărat pe bărbatul de sub 
coroana de umbre. 

Găsi doar ură în el. 

- Dacă învingem, șopti ea, această nouă lume va 
fi una corectă. Una dreaptă. Fără ierarhii şi alte 
fleacuri dintr-astea. 

Se uită la Hunt, la aureola de pe fruntea lui. Erau 
exact lucrurile pentru care luptase el. Pentru care 
suferiseră el şi cei Căzuţi. Ochii lui străluceau. 

- Dar în momentul de față sunt Regina Feelor din 
Valbara! proclamă Bryce, dând din cap spre trupul 
Regelui Toamnei, care se răcea pe pământ, iar apoi 
adăugă, zâmbindu-i cu superioritate lui Morven: Şi 
a Avallenului! 

- Vei fi regină a Avallenului peste cadavrul 
meu..., şuieră Morven, dar el se opri din vorbit şi 
păli la faţă atunci când văzu zâmbetul de pe faţa ei. 

- După cum spuneam, reluă Bryce, în momentul 
de faţă sunt regină. Sunt judecător, juriu... 

Bryce se uită la Sathia, încă zguduită şi cu ochii 
larg deschişi în urma atacului gemenilor, dar 
neînfricată. Neclintită, în ciuda a ceea ce încercaseră 
să îi facă bărbaţii din viaţa ei, bărbatul acela. 

Aşa că Bryce se uită la Morven şi încheie pe un 
ton dulceag: 

- Şi, la naiba, sunt călăul tău. 


Regele din Avallen încă ardea de ură în clipa în 
care Bryce îi înfipse pumnalul în inimă. 


În faţa lui Ruhn se afla o Regină a Feelor învăluită 
în lumină stelară, neclintită în fața duşmanilor ei. 
Judecând după dragostea ce strălucea pe chipul lui 
Athalar în timp ce o privea pe Bryce, Ruhn știu că şi 
îngerul vedea acelaşi lucru. 

Dar Sathia fu cea care se apropie de Bryce. Cea 
care îngenunche la picioarele ei, înclinându-şi capul 
şi spunând: 

- Trăiască Bryce, Regina Feelor de pe Midgard! 

- Of, spuse Bryce, înfiorându-se, haideţi să 
începem cu Avallenul şi cu Valbara şi să vedem 
unde ajungem! 

Dar Flynn şi Declan îngenuncheară şi ei. lar Ruhn 
se întoarse spre sora lui şi îngenunche la rându-i, 
întinzându-i Sabia Stelară cu ambele mâini. 

- Pentru a îndrepta un rău vechi, spuse el, şi în 
numele tuturor Prinţilor Născuţi din Stele de 
dinaintea mea. Sabia îţi aparţine! 

Niciodată nişte cuvinte nu fuseseră atât de 
potrivite. Și nimic nu fusese vreodată atât de 
potrivit ca momentul în care Bryce luă Sabia Stelară 
de la el în chip de revendicare oficială, şi o cântări în 
mâini. 

Ruhn privi cum sora lui se uita când la Sabia 
Stelară, când la Grăitorul-de-Adevăr, prima armă 
strălucind de lumină, iar cealaltă, de întuneric. 

- Şi acum? întrebă ea în şoaptă. 

- Adică, spuse Ruhn cu voce tărăgănată, în afară 
de a ne gândi preţ de câteva clipe la moartea celor 
doi nemernici de acolo? 

Făcu semn cu capul spre Morven şi spre tatăl lui. 

Bryce zâmbi sec. 

- Măcar am aflat câteva lucruri. 

- O, da? 

Ceilalți se înghesuiră cu toţii în jurul lor, 
ascultând. 


- Se pare, spuse Athalar cu o dezinvoltură despre 
care Ruhn ar fi putut să jure că era forțată, că Theia 
a făcut niște chestii ciudate cu magia ei stelară, 
împărțind-o între ea şi fiicele ei. Pe scurt, Bryce are 
două dintre acele bucăţi, dar Helena s-a folosit de 
rețeaua de linii Ley şi de magia naturală din Avallen 
pentru a ascunde a treia bucată undeva pe insulă. 
Dacă Bryce reuşeşte să pună mâna pe bucata aceea, 
sabia şi pumnalul vor putea să deschidă un portal 
spre nicăieri, înăuntrul căruia am putea să îi 
închidem pe Asteri. 

Bryce îi aruncă lui Hunt o privire de parcă ar fi 
vrut să îi transmită că asta nu era totul, dar spuse: 

- Aşadar, avem o misiune nouă: să găsim puterea 
pe care a ascuns-o Helena. Aidas mi-a spus că, după 
moartea lui Pelias, Helena s-a folosit de liniile Ley 
din Midgard ca să o ascundă în aceste peşteri, 
explică ea, oftând şi studiindu-le fețele. Aveţi vreo 
idee despre locul în care ar putea să fie? 

Ruhn clipi. 

- Da, spuse el cu voce răguşită. Am eu o idee. 

- Vorbeşti serios? întrebă Athalar, încruntându- 
se. 

- Nu trebuie să pari atât de şocat, mormăi Ruhn. 

Lidia veni lângă el, adăugând: 

- După ce a murit Pelias, zici? 

- Da, răspunse Hunt. E o poveste lungă... 

- Cred că face parte din pământ, îl întrerupse 
Lidia. E chiar în oasele Avallenului. 

Bryce şi Athalar ridicară din sprâncene, dar Ruhn 
îi aruncă o privire Lidiei şi dădu din cap în semn de 
încuviinţare, spunând: 

- Așa se explică multe. 

Bryce interveni: 

- Cum ar fi...€ 

- Cum ar fi motivul pentru care Avallenul, care 
făcea parte dintr-un arhipelag, acum e o singură 
insulă, răspunse Ruhn. Ai spus că Helena s-a folosit 
de liniile Ley din Avallen ca să ascundă aici steaua 


mamei ei, nu-i aşa? Cred că, făcând asta, a drenat 
toată magia pământului din liniile Ley și a refolosit- 
o pentru a întemnița puterea Theiei. Iar asta a făcut 
ca pământul să se ofilească. Așa cum ai spus că 
pământurile lui Silene s-au ofilit în jurul acelei 
Închisori, cât timp Închisoarea i-a ţinut înăuntru 
partea ei de putere. 

- Aidas mi-a povestit că i-a spus Helenei să facă 
acest loc exact aşa cum şi-a făcut Silene peşterile, 
inclusiv modul în care a fost stocată puterea, spuse 
Bryce, dusă pe gânduri. Silene avea Cornul, așa că 
Helena a trebuit să se folosească, în schimb, de 
liniile Ley. Cu toate astea, ambele demersuri au avut 
un efect dezastruos asupra pământului în sine, 
spuse Bryce, uitându-se din nou la arme. 

- Cum propui să scoatem magia? întrebă Lidia. 
Nu avem idee ce trebuie să facem ca să ajungem la 
ea. 

Nu îi răspunse nimeni. Şi, la naiba, Morven şi 
Regele Toamnei zăceau pur şi simplu acolo, morţi, 
dezmembrațţi și... 

- Are cineva vreo idee luminată? întrebă Tharion 
în tăcerea tensionată care se aşternuse. 

Ruhn îşi înăbuși râsul, dar Bryce se întoarse încet 
spre triton, de parcă ar fi fost surprinsă. 

- Lumină, murmurá ea, iar apoi se uită cu atenţie 
la fața lui Athalar. Luminează, șopti ea, de parcă 
acela ar fi fost răspunsul la toate întrebările. 


x 


Luminată. 

Lumină. 

Luminează. 

Lumea păru să se oprească, de parcă Urd însăşi ar 
fi încetinit mersul timpului, în timp ce gândurile o 
copleşiră pe Bryce. 

Se uită la pereţi. La râul de lumină stelară pe care 
îl creionase Helena în partea de jos a fiecărui 
basorelief. 


Cu doar câteva ore în urmă, crezuse că acel râu 
întruchipa spița celor Născuţi din Stele, zugrăvită în 
mod artistic. 

Dar Silene înfățişase în basoreliefurile ei răul care 
se ascundea sub Închisoare, avertizându-i, fără să 
vrea, despre Vesperus... Poate că şi Helena lăsase 
un indiciu. O ultimă provocare. 

Bryce se uită la steaua în opt colțuri din centrul 
încăperii. La cele două fante ciudate din vârfuri. 
Una mică, iar alta, mai mare. 

Se uită la armele pe care le ţinea în mâini: un 
pumnal mic şi o sabie mare. S-ar fi potrivit perfect 
în fantele din podea, ca nişte chei într-o încuietoare. 

Chei pentru a debloca puterea stocată dedesubt. 
Ultima bucată de putere de care avea nevoie pentru 
a deschide portalul spre nicăieri. 

Puterea aceea îi aparținuse inițial unei Fee 
îngrozitoare, dar... nu era musai să fie aşa. Putea să 
aparţină oricui. Ea, Bryce, putea să o ia, dacă voia. 

Ca să lumineze lumea aceea. 

- Bryce? întrebă Hunt, punându-și o mână pe 
spinarea ei. 

Bryce îşi veni în fire, respirând adânc. Nisipul şi 
țăndările de piatră rămase după lupta ei cu Regii 
Feelor începură să plutească în sus. 

Ea trecu prin norul acela de resturi și se duse 
drept la steaua în opt colţuri de pe podea, perfect 
asemănătoare cu cea de pe pieptul ei. Norul se 
învolbură, devenind o furtună care o prinse pe 
Bryce în mijlocul său. 

Bryce trase aer adânc în piept, pregătindu-se 
sufleteşte, iar apoi şopti: 

- Sunt pregătită. 

- Pentru ce anume? întrebă Hunt, dar ea îl ignoră. 

În timp ce expira, înfipse armele în fantele stelei 
în opt colţuri. În fanta mică, pumnalul, iar în cea 
mare, sabia. 

Apoi, ca o cheie care s-ar fi rotit într-o 
încuietoare, armele eliberară ceea ce se afla 


dedesubt. 


CAPITOLUL 63 


Prin intermediul armelor, lumina explodă în 
mâinile ei, în brațele ei, în inima ei. Bryce o auzi 
curgându-i prin picioare, curgând prin piaträ. Auzi 
cântecul pământului de sub ea. Tăcut, vechi şi uitat, 
dar prezent. 

Auzi cum  Avallenul îşi  cedase bucuria, 
pământurile verzi şi strălucitoare, cerul şi florile, 
pentru a putea păstra puterea aşa cum i se ceruse, 
aşteptând în tot acest timp ca cineva să o dezlănţuie. 
Să o elibereze. 

- Bryce! strigă Hunt, iar ea își privi perechea în 
ochi. 

Nimic din ce spuseseră Prinții Helului despre el 
nu o speria. Nu îi făuriseră şi sufletul. Sufletul lui îi 
aparținea în totalitate ei, aşa cum sufletul ei era doar 
al lui. 

Helena legase sufletul acestui pământ cu lanţuri 
magice. Gata! Bryce nu avea să mai permită Feelor 
să revendice nimic. 

- Eşti liber, îi şopti Bryce Avallenului, le şopti 
pământului şi magiei pure şi inseparabile din 
adâncul lui. Fii liber! spuse ea. 

Și aşa fu. 

Din stea izbucni o lumină, iar peșterile se 
cutremurară din nou. Se legănară, se zdruncinară şi 
tremurară... 

Zidurile se îndoiau, iar Bryce avu impresia că 
Hunt se aruncă spre ea, dar că se prăbuşi în 
genunchi, în timp ce pământul se mişcă în sus. 
Piatra se fărâmiţă în jurul lor, îngropând sarcofagul 
lui Pelias, cadavrele celor doi regi proaspăt răposați 


şi pe cele ale tuturor celorlalți strămoşi odioși ai lor, 
de jos. Îi măcină, preschimbându-i în praf. Lumina 
soarelui pătrunse şi însuşi pământul se despică, în 
timp ce Bryce şi ceilalți erau împinși în sus. 

Lumina soarelui, nu cerul cenușiu. 

Fi ieşiră cu toţii la suprafață. Acum se aflau pe 
dealuri, la mai puţin de un kilometru de castel şi de 
oraşul regal. De parcă peșterile s-ar fi retras pe 
întreagă acea rută. 

lar din pământul stâncos de sub ei, pornind din 
steaua de la picioarele lui Bryce, răsăriră iarbă şi 
flori. Râul din peşteri ţâşni cu putere la suprafaţă, 
dănțuind în josul dealului nou format. 

Sathia și Flynn râseră şi apoi îngenuncheară, 
înfigându-şi degetele în iarbă. Magia inspirată de 
pământ din venele lor se intensifică, iar din mâinile 
lui Flynn ţâşni un stejar, înălțându-se deasupra lor. 
Din mâinile Sathiei se revărsară mlădițe de căpşuni 
şi rugi de mure, mănunchiuri de zmeură şi tufe de 
afine... 

- Pe toţi zeii! spuse Tharion, arătând spre mare. 

Nu mai era gri și învolburată, ci de un turcoaz 
vibrant și limpede. Şi, ridicându-se din apă, 
întocmai cum văzuseră pe harta pe care o găsise 
Declan, apărură insule, mari şi mici. Cu o vegetaţie 
bogată şi fremătând de viaţă. 

Pe insula pe care se aflau ei apărură păduri, apoi 
munți şi râuri. 

Atât de multă viață, atât de multă magie, eliberată, 
în sfârşit, de sub controlul Vanirilor. Un loc nu doar 
pentru Fee, ci pentru toată lumea. Pentru ei toți. 

Bryce o simţea: bucuria pământului de a fi văzut, 
de a fi eliberat. Se uită la Ruhn, al cărui chip 
strălucea de uimire. De parcă tatăl lor nu ar fi zăcut 
sub pământ, pierdut pentru totdeauna în întuneric, 
cu oasele date drept pradă viermilor. 

Însă pe chipul luminos al lui Ruhn se putea citi 
doar uimire şi eliberare. 

Gata cu durerea. Gata cu frica. 


Bryce nu ştia când anume începuse să plângă, dar 
Ruhn fu lângă ea într-o clipă, îmbrăţişând-o. Apoi 
plânseră amândoi în hohote. 

Prietenii lor se retraseră, înțelegând că pe cei doi 
nu îi străbătea doar o bucurie pură, ci că bucuria lor 
era temperată de mâhnire pentru anii de suferință 
înduraţi şi de speranță pentru anii ce aveau să 
urmeze. 

Bryce ştia că era posibil ca lumea să se sfârșească 
în curând, că era posibil să moară cu toţii odată cu 
ea. Dar în clipa aceea, paradisul care înflorea în 
jurul lor, pământul acela trezit la viață, era dovada 
felului în care fusese acea lume înainte de Asteri, 
înainte de Fee şi de Vaniri. 

Dovada a ceea ce ar fi putut exista după aceea. 

Ruhn se trase în spate, înlăcrimat, cuprinzându-i 
lui Bryce fața cu mâinile. Ea nu se putea opri din 
plâns, din plâns şi din râs, căci inima îi era atât de 
plină, încât îi dădea pe dinafară. 

Fratele ei o sărută pe frunte şi spuse: 

- Trăiască regina! 


CAPITOLUL 64 


Pământul se trezise, iar Feele din Avallen erau 
îngrozite. 

Hunt încercă să nu se simtă triumfător în 
momentul în care văzu castelul distrus. Ocupanţii 
castelului și întreg orașul fuseseră cruțaţi, dar lujeri 
şi copaci crescuseră prin castelul lui Morven şi îl 
dărâmaseră cu totul. 

- Un ultim Lua-v-ar naiba! din partea 
pământului, îi şopti Bryce lui Hunt atunci când 
ajunseră pe un deal cu vedere spre ruine. 


În depărtare, înconjurând clădirea demolată, se 
afla un grup de Fee tăcut şi îngrijorat. 

Lângă Hunt, Bryce fremăta de putere, de la 
Helena și de la spița ei blestemată, dar și de la 
vindecarea unei răni sufleteşti persistente care se 
închisese atunci când Ruhn îi tăiase capul tatălui lor. 

Hunt o cuprinse cu brațul de după mijloc, 
privindu-le pe Feele care se uitau, uimite, la ruine, 
la insula Avallen și la noile insule din jurul ei. 

Bryce îşi ridică privirea spre el. 

- Eşti... în regulă? 

Hunt tăcu o clipă îndelungă, privind peisajul. 

- Nu. 

Bryce se lipi mai tare de el. 

Hunt înghiţi în sec. 

- Sunt un construct demonic ciudat, făcut în 
eprubetă. 

- Poate că de acolo provii, Hunt, spuse ea, 
zâmbindu-i cu blândeţe, dar nu asta ești, nu asta ai 
devenit. 

Hunt se uită la ea. 

- Mai devreme am avut impresia că nu îţi place 
persoana care am devenit. 

Bryce oftă. 

- Hunt, înţeleg... toate lucrurile pe care le simți. 
Chiar înţeleg. Dar nu pot să fac asta fără tine. Fără 
tine în întregime. 

Îl duru inima în clipa în care o privi. 

- Ştiu. Mă străduiesc. Doar că..., răspunse el, 
frământându-se să găsească vorbele potrivite. Cel 
mai mare coșmar al meu ar fi să te văd în mâinile 
Asterilor. Să te văd moartă. 

- Și ca să evităm o astfel de soartă, merită să îi 
lăsăm să domnească pe veci? 

Ea nu pusese acea întrebare pe un ton tăios, ci pe 
unul plin de curiozitate. 

- O parte din mine spune că da. O parte din mine 
foarte zgomotoasă, recunoscu el. Dar o altă parte 
din mine spune că trebuie să facem tot ce este 


necesar pentru a pune capăt acestei situaţii. Pentru 
ca generaţiile viitoare, perechile viitoare... să nu fie 
nevoite să facă aceleași alegeri, să îndure aceeași 
soartă ca noi. 

Avea să încerce să îşi depăşească frica. Pentru ea, 
pentru Midgard. 

- Ştiu, spuse ea cu blândețe. Dacă ai nevoie să 
vorbeşti, dacă ai nevoie de cineva care să te 
asculte... sunt aici. 

Hunt îi cercetă fața, cu dragoste pură în inimă. O 
parte din întuneric și durere persistau, da, dar avea 
să se lupte să le depăşească. Şi ştia că Bryce avea să îi 
ofere spațiul necesar ca să o facă. 

- Mersi, Quinlan! 

Bryce se ridică pe vârfuri și îl sărută pe obraz. Un 
sărut uşor şi dulce, care îi încălzi şi ultimele frânturi 
amorțite ale sufletului. 

Apoi Bryce cercetă iarăși ruinele din priviri, 
luându-l de mână pe Hunt, după care o porniră spre 
prietenii lor, care se adunaseră la poalele dealului. 

- Am obţinut ultima bucată din puterea Theiei, 
dar ce urmează acum? Cum îi înfruntăm pe Asteri? 
Cum să ne apropiem suficient de mult de ei ca să 
folosim pumnalul şi sabia și să îi azvârlim prin 
portalul ăla? 

Hunt o sărută pe tâmplă. 

- Odihneşte-te astăzi! Bucură-te preţ de câteva 
clipe că ai trecut la un nivel superior! 

Bryce pufni. 

- Asta nu sună a strategie demnă de Umbra 
Mortis! 

- Nu îmi dau seama dacă e o insultă sau nu, spuse 
el, împingând-o ușurel cu aripa. Avem alte lucruri 
urgente de rezolvat mai întâi, Bryce! 

- Da, ştiu, spuse ea în timp ce se opri lângă 
prietenii lor, iar apoi li se adresă tuturor: Din 
moment ce acesta e un loc subțire, care poate să 
reziste împotriva Asterilor..., spuse ea, arătând spre 
o linie îndepărtată de ceață din larg, singura 


rămășiță a întunericului care învăluise insula timp 
de milenii întregi, ...trebuie să aducem aici cât mai 
mulţi locuitori cu putință! Iar asta, fără ca forțele 
imperiale să îşi dea seama! 

- Cuirasatul din Străfund ar putea să ne fie de 
ajutor, propuse Flynn. 

Tharion făcu o grimasă, dar nu obiectă. 

Lidia întrebă: 

- Dar cum vor trece prin ceaţă? 

Bryce ridică o mână şi, în depărtare, ceața se 
despărţi, după care se închise la loc. 

- Nu ai auzit? Sunt o călătoare prin lumi 
simandicoasă, care poate face astfel de chestii din 
născare! În plus, spuse ea, zâmbind strâmb, acum 
sunt Regina Avallenului. Să mânuiesc ceața e un 
avantaj al slujbei. 

- Bineînţeles! exclamă Hunt, dându-și ochii peste 
cap şi alegându-se cu o lovitură în coaste. 

Dar Ruhn o avertiză: 

- Feele nu vor fi fericite să împartă cu alții. 

Bryce arătă spre ruine, spre pagubele pe care le 
dezlănțuise, chiar dacă fără să știe. 

- Nu au de ales. 

Ruhn pufni. 

- Chiar că trăiască regina! 

Declan strigă de sus, de pe deal, şi se întoarseră cu 
toţii spre el. 

- Nu ştiu ce ai făcut cu ceața, Bryce, dar am 
semnal! 

Își ridică telefonul în semn de triumf, după care 
îşi cobori capul și citi mesajele primite. 

- Victorii mici, comentă Bryce. 

Lidia și Tharion râseră. 

Însă amuzamentul Căprioarei se domoli atunci 
când ea se întoarse spre Tharion, de parcă ar fi fost 
atrasă de chicotitul tritonului. 

- Să ştii că ai putea să te ascunzi aici! Regina 
Oceanului nu are cum să treacă prin ceață decât 
dacă îi permite Bryce. 


- Să mă ascund, murmură 'Iharion pe un ton 
dezgustat, de parcă acel cuvânt ar fi avut un gust 
urât. 

- Alternativa ar fi să o implori să nu te omoare, 
iar apoi, pentru tot restul vieții, să faci tot ce îţi cere 
ea, spuse Lidia. 

- Exact ca Regina Râului! remarcă Tharion. 

Sathia îl privea cu atenţie, curioasă. 

Tritonul ridică din umeri şi o întrebă cu 
îndrăzneală pe Lidia: 

- Cum poți trăieşti astfel, mereu la cheremul ei? 

Buzele Lidiei se strânseră şi se prefăcură cu toții 
că nu ascultau fiecare cuvânt, atunci când ea 
răspunse, în cele din urmă. 

- Nu am avut de ales, murmură, uitându-se la 
Ruhn cu ochi strălucitori. Dar nu o voi mai face! 

Ruhn tresări şi se întoarse spre ea. 

- Poftim? 

Lidia îi spuse, le spuse tuturor: 

- Dacă vom supraviețui luptei cu Asterii, nu mă 
mai întorc la ea. 

Hunt văzuse suficient de bine cum era Regina 
Oceanului ca să ştie cum aveau să se termine 
lucrurile. 

Bryce spuse pe un ton prudent: 

- Dar fiii tăi... 

- Dacă vom supravieţui, duşmanii mei vor fi 
morți, răspunse Lidia, ridicându-şi bărbia cu o 
graţie regală. Și cu siguranță că Regina Oceanului 
nu va mai avea nevoie de serviciile mele, anticipă 
ea, după care dădu din cap spre Iharion, adăugând: 
Nu mă mai întorc la ea şi nici tu nu ar trebui să o 
faci. Epoca suveranilor despotici s-a încheiat. Acesta 
e primul pas! exclamă, făcând semn spre ruine. 

Auzind cu câtă siguranță rostise ea cuvintele 
acelea, Hunt simţi un fior pe șira spinării. 

Bryce dădu să spună ceva. 

Dar Baxian se întoarse spre Declan, de parcă ar fi 
simţit că ceva era în neregulă. O secundă mai târziu, 


Declan își ridică brusc capul. 

O liniște prevestitoare de rău se așternu peste 
Hunt. Peste toți. 

Nimeni nu vorbi în momentul în care Declan se 
apropie de ei. Declan înghiţi în sec. Iar atunci când 
se uită la Ruhn, la Bryce, lacrimi îi scânteiau în ochi. 

- Asterii au făcut o mișcare. 

Bryce îl apucă de braț pe Hunt, de parcă asta ar fi 
împiedicat-o să cadă. 

- Spune-mi! îi ceru Lidia, croindu-și drum 
printre ei ca să ajungă la Declan. 

Acesta se mulțumi să se uite la Căprioară, iar apoi 
din nou la Bryce. 

- Asterii au organizat un atac, condus de Pollux şi 
de Mordoc, asupra tuturor bazelor Ophion. Le-au 
şters de pe hartă. 

- La naiba! exclamă Hunt. 

Dar Declan clătină din cap. 

- I-au nimicit şi pe toţi luptătorii din tabere. 

Lui Hunt îi tremurară genunchii. 

Iar în momentul în care Declan se uită la Bryce, 
Hunt știu că avea să fie de rău. Îşi dori să fi putut 
anula orice se făcuse... 

- Şi au trimis Garda Asteriană în Luncile 
Asphodel. Au... spus că acolo era un focar de 
activitate a rebelilor. 

Bryce începu să clatine din cap, dându-se în spate. 

Declan spuse cu voce frântă: 

- Au lansat zece rachete cu pucioasă asupra 
Luncilor. Peste toţi cei care locuiesc acolo. 


Partea a III-a 


ASCENSIUNEA 


CAPITOLUL 65 


Ithan se afla pe puntea bărcii de pescuit care 
văzuse şi decenii mai bune, cu Hypaxia lângă el. Se 
părea că Jesiba Roga nu credea că aveau nevoie să 
călătorească cu mijloace luxoase. 

Dar cel puţin echipajul de metamorfi rechini nu 
pusese întrebări. Și nici nu trăncăni aiurea în timp 
ce opriră motorul, iar barca se legănă pe valurile gri 
ale Mării Haldren chiar în faţa zidului de ceaţă 
impenetrabil, înalt până la cer. 

Ithan dădu din cap spre broşa ruptă de pe mantia 
Hypaxiei. 

- Vreo șansă ca mătura ta să mai funcţioneze? 
Am putea să zburăm pe deasupra lor. 

- Nu, răspunse Hypaxia. În plus, numai Morven 
ne poate lăsa să trecem. 

Ithan întinse o mână spre ceață şi o răsuci pe 
după degete. 

- Deci, cum îl contactăm? Batem în bariera de 
ceaţă? Trimitem o rachetă de semnalizare? 

O spusese pe un ton mai vesel decât era, de fapt, 
starea lui de spirit. Undeva, dincolo de cețurile 
acelea, se afla trupul lui Sofie. Se părea că Morven îi 
spusese Jesibei că puteau să îl ia; răposatul lui fiu îl 
trimise acasă la el, iar Regele Feelor încă nu îl 
aruncase la gunoi. Un noroc neașteptat, urzit chiar 
de Urd. Jesiba susținuse că Morven nu avea să se 
atingă de el, că avea să fie bucuros să se debaraseze 
de cadavru. 

Asta, dacă reuşeau să treacă de barieră. Hypaxia 
îşi ridică spre ceață mâna de un maro-deschis, de 
parcă ar fi testat-o. 

- Se simt... 

Drept răspuns, perdeaua de ceaţă se cutremură şi 
se despărți. 


Lumina soarelui pătrunse prin ea. Mările gri 
deveniră turcoaz. Vântul se încălzi, devenind o briză 
blândă şi înmiresmată. Un paradis se afla dincolo de 
ceaţă. 

Până şi metamorfii rechini icniră, şocaţi. Dar 
Ithan îi aruncă o privire Hypaxiei, care avea, şi ea, 
ochii larg deschişi. 

- Ce s-a întâmplat?! 

Hypaxia clătină încet din cap. 

- Ăsta nu e Avallenul despre care am auzit. 

- Ce vrei să spui? 

Lupul din Ithan intră instinctiv în alertă, pregătit 
de acţiune. 

Hypaxia îi făcu semn căpitanului să navigheze 
prin ceața despărțită, spre pământul acela 
îmbelşugat şi îmbietor, mai frumos chiar și decât 
Insulele Coronal. Fosta regină vrăjitoare spuse în 
șoaptă: 

- Ceva extraordinar s-a întâmplat aici. 

Ithan oftă. 

- Te rog, spune-mi că a fost o schimbare 
extraordinară în bine! 

Tăcerea ei nu îl linişti. 


Hunt o găsi pe Bryce stând în vârful ruinelor a 
ceea ce fusese cândva un turn, înconjurată de 
încrengături de lujeri și de trandafiri înfloriți. Un 
loc frumos și suprarealist în care să se odihnească o 
Regină a Feelor. 

Pământul părea să o cunoască: flori mici se 
cuibăriseră în jurul ei, ba chiar unele dintre ele i se 
încolăciseră în șuviţele lungi ale părului roșcat. 

Cu toate astea, atunci când se așeză lângă ea, 
Hunt văzu că faţa îi era pustiită. Devastată. 

Lacrimile îi lăsaseră dâre sărate pe obraji, iar ochii 
ei chihlimbarii, de obicei atât de plini de viaţă şi de 
foc, erau acum goi. Hunt nu mai văzuse un astfel de 
vid în ochii ei de când o găsise la Lethe, bând ca să 
alunge durerea provocată de moartea Danikăi; rana 


se redeschisese atunci când îşi dăduse seama că tatăl 
ei ascunsese informaţii vitale, care ar fi fost de folos 
în anchetă. 

Hunt se aşeză lângă ea, pe o bucată de piatră 
denivelată, şi își strecură o aripă în jurul ei. De 
acolo, de sus, se vedeau insulele din mijlocul 
oceanului de un albastru-verzui intens. Avallenul se 
trezise şi se preschimbase într-un paradis, iar o 
parte din Hunt îşi dorea să se înalțe în văzduh şi să 
exploreze fiecare centimetru din el, dar... 

- Toată acea putere nouă de la Theia nu a ajutat 
cu nimic, spuse Bryce cu voce răguşită. Nu am 
găsit-o la timp ca să îi ajut, ca să îi salvez! 

Hunt o sărută pe tâmplă şi îi promise: 

- Vom face astfel încât să conteze, Bryce! 

- Îmi pare rău că m-am purtat ca o ticăloasă cu 
tine, în legătură cu sentimentele care te încearcă, 
şopti ea. 

- Bryce..., începu el să spună, găsindu-şi cu greu 
cuvintele. 

- Îmi cer scuze pentru că ţi-am cerut să treci 
peste asta, continuă ea. Dar... 

Strânse din buze, de parcă ar fi încercat să îşi 
înăbuşe un hohot de plâns. 

- Ceea ce s-a întâmplat, declară el cu voce aspră, 
nu e vina ta. Nu e vina nimănui, doar a Asterilor. Ai 
avut mereu dreptate în privinţa asta. 

De parcă nu ar fi auzit nimic din ceea ce îi spusese 
el, Bryce murmură pe un ton lipsit de vlagă: 

- Fury şi June se urcă într-un elicopter împreună 
cu părinții mei, cu Emile - Cooper, adică - şi cu 
Syrinx. 

Bryce aruncă o privire în jos, la patul de flori pe 
care îşi aruncase telefonul. 

— Asterii nu i-au găsit înainte de atac, adăugă ea, 
dar îi vreau pe toţi aici. În siguranţă în spatele ceţii! 

- Foarte bine, spuse Hunt. 

Își petrecuseră cu toții ultima oră dând telefoane, 
înnebuniți, familiei şi prietenilor. Hunt se gândise 


mult timp dacă să riște să îi sune pe Isaiah şi pe 
Naomi, dar în cele din urmă hotărâse să nu o facă, 
nevrând să le creeze probleme în caz că le erau 
ascultate telefoanele. Acela era unul dintre motivele 
pentru care o căutase pe Bryce, deși ştia că ea venise 
acolo ca să fie singură. 

Castelul lui Morven zăcând acum în ruine, ceilalți 
căutau adăpost pentru noapte. Judecând după fața 
mohorâtă a lui Ruhn, se părea că Feele nu erau prea 
ospitaliere. Ghinion, ar fi vrut să spună Hunt. Feele 
acelea aveau să primească un întreg aflux de 
persoane. 

- Am putea să rămânem aici, murmură Bryce, iar 
Hunt ştiu că doar lui i-ar fi spus una ca asta. Am 
putea să ne adunăm toți prietenii şi familiile, pe toți 
cei care ar reuși să traverseze Marea Haldren şi... 
am rămâne pur și simplu în spatele ceţii. Pentru 
totdeauna. Practic, asta mi-a cerut şi Regina 
Oceanului. lar dacă m-aș ascunde astfel, nu aş fi cu 
mult mai bună decât strămoșii mei. Dar dacă aş 
proceda astfel, cel puţin o parte oarecare din 
locuitorii de pe Midgard ar fi în siguranţă. 

În timp ce majoritatea ar fi rămas la cheremul 
Asterilor. 

Hunt se aplecă în față, ca să îi vadă chipul. 

- Asta vrei să faci? 

- Nu, răspunse Bryce, îşi ridicându-şi privirea 
spre orizontul presărat cu insule, la zidul de ceaţă de 
dincolo de el. Ştii, toţi cei care vor reuşi să ajungă 
aici, toți refugiații, vor fi primiţi înăuntru. l-am 
poruncit ceții să facă asta. 

În mod normal, Hunt ar fi şicanat-o cu glume 
despre ce Regină a Feelor Născută din Stele, Super 
Puternică şi cu Magie Specială era ea, dar acum îşi 
tinu gura. O lăsă să vorbească în continuare. 

- Dar noi... Noi nu putem să ne ascundem aici la 
nesfârșit. 

Privirea sumbră de pe chipul lui Bryce îl făcu pe 
Hunt să îşi strângă mai tare aripa în jurul ei. 


- Nu, încuviinţă el, nu putem. 

O lăsa să vadă cât de serios vorbea. Că avea să 
lupte până la sfârşit. 

Bryce îşi sprijini capul de umărul lui. 

- Nici măcar nu pot să mă gândesc la ce au făcut. 
La Ophion şi la tabere... la Lunci... 

Vocea i se frânse. 

Nici el nu putea să cuprindă cu mintea tot ce se 
întâmplase. Atâţia nevinovaţi uciși! Copii! 

- Avem o obligaţie, spuse Bryce, ridicându-și 
capul. Faţă de ei. Faţă de Midgard. Şi față de alte 
lumi. Avem obligaţia de a pune capăt situaţiei ăsteia! 

Bryce îl privi intens, iar Hunt recunoscu chipul ei 
iubit, dar şi chipul unei regine. Drept răspuns, 
fulgerul îi fremătă. Şi nu mai contă pentru el că 
nenorociții aceia de Apollion şi de Thanatos îl 
creaseră, îi făuriseră puterea. Dacă fulgerul lui putea 
să o ajute, să o salveze, să salveze Midgardul de 
Asteri, atunci asta era tot ce conta. 

Bryce adăugă: 

- Eu am obligaţia de a-i pune capăt! 

Ea își trecu privirea peste arhipelagul liniștit și, 
preţ de o clipă, Hunt își putu să își închipuie cum ar 
fi fost o viață acolo, împreună cu copiii și cu 
prietenii lor. O viaţă pe care puteau să o clădească în 
locul acela neatins. 

Imaginea fermecătoare din mintea lui străluci, 
aflându-se atât de aproape, încât aproape că putea să 
o atingă. 

Bryce spuse, de parcă s-ar fi gândit la același 
lucru: 

- Cred că Urd avea nevoie să vin aici. Nu doar 
pentru putere, ci ca să aflu despre ceaţă. 

- Să ştii că ar putea să fie un refugiu? 

Bryce clătină din cap. 

- M-am întrebat de ce ceața îi ţinea departe pe 
Asteri, m-am întrebat cum am putea să o folosim 
împotriva lor. Am crezut că aveam să venim aici şi 
să găsim răspunsuri, şi vreo armă secretă, poate, 


cum ar fi un dispozitiv sofisticat de alungare a 
Asterilor. 

În cele din urmă, își întoarse spre el privirea 
sumbră şi epuizată. 

- Dar cred că Urd a vrut să vin aici ca să văd cu 
ochii mei că ceața chiar reuşeşte să îi țină departe pe 
Asteri, că o societate ar putea să prospere aici. Că aş 
putea să fiu în siguranţă pe insulă, împreună cu toți 
cei dragi. 

Gura îi tremură, dar strânse din buze. 

- Cred că Urd a vrut să văd şi să aflu toate astea, 
continuă ea, și să trebuiască să decid dacă să rămân 
sau să merg dincolo de ceaţă şi să lupt. Asta e tot ce 
a fost și este ceața: o tentaţie. 

- Poate că a fost un cadou, fu de părere Hunt. Nu 
un test sau o provocare, Bryce, ci un cadou! exclamă 
el, iar în clipa în care o văzu ridicând din sprâncene, 
îi explică: Mă refer la faptul că Urd îi lasă pe cei 
dragi ţie să fie în siguranţă aici, în timp ce tu te duci 
să le tragi o mamă de bătaie Asterilor. 

Bryce zâmbi cu o tristețe de nedescris. 

- Să ştiu că vor fi protejaţi aici... chiar dacă vom 
eșua. 

Hunt nu încercă să o asigure că aveau să 
reuşească. În schimb, îi promise cu blândețe: 

- O vom face împreună. Noi doi vom pune capăt 
nebuniei ăsteia împreună. 

Îi dădu o șuviță de păr pe după urechea ei ușor 
ascuţită. 

- Îţi sunt alături, Bryce! În întregime. Noi doi 
vom duce totul la bun sfârşit. 

Bryce îşi ridică bărbia, iar el ar fi putut să jure că 
în jurul capului îi strălucea o coroană de stele. 

- Vreau să îi şterg de pe fața planetei, spuse ea. 

Şi, deşi o spusese încet, vocea îi fusese plină de o 
furie pură, de prădător. 

- Mă duc să aduc mopul și găleata, spuse el, 
zâmbind larg. 


Cu o furie şi o postură regală, Bryce se uită la el și 
râse. Primul strop de normalitate dintre ei, vesel și 
frumos. Un alt lucru pentru care să lupte. Până la 
sfârşit. 

Lujeri de flori nocturne, purpurii, se deschiseră în 
jurul ei drept răspuns, în pofida luminii zilei. Oare 
lucrurile se îndreptaseră mereu în direcția aceea? În 
grădina nocturnă, cu luni în urmă, chiar înainte de 
a fi atacați de demonii kristallos, Hunt ar fi putut să 
jure că florile se deschiseseră pentru ea. Oare ele 
simţiseră puterea aceea, moştenirea aceea înfiripată 
în amurg din venele ei? 

- E uimitor! spuse el, dând din cap spre insula 
care părea să îi răspundă lui Bryce la fiecare emoție. 

- Cred că în asta a constat cândva Închisoarea, 
insula din lumea de baştină a Feelor. Pe vremea 
când conducea Theia, vreau să spun. Înainte ca 
Silene să strice totul. Poate că ambele insule - cea de 
aici și cea din cealaltă lume - sunt legate într-un fel 
prin faptul că sunt locuri subţiri, ele revărsându-se 
întrucâtva una în cealaltă. Poate că în cealaltă 
lume... Poate că am trezit şi pământul din 
jurul Închisorii. 

Hunt ridică din sprâncene. 

- Mă gândesc că există o singură cale de a afla. 

Bryce pufni. 

- Nu cred că mă vor lăsa vreodată să mai pun 
piciorul în lumea aceea! 

- Crezi că există vreo şansă să îi putem recruta pe 
cei de acolo ca să lupte pentru noi? 

- Nu. Adică, nu ştiu ce ar spune, dar... Nu le-aș 
cere asta. Nu aş cere asta nimănui. 

- Retrag ce am spus mai devreme, cum că ar 
trebui să luăm o pauză de la planificare. 
Dimpotrivă, trebuie să începem să ne gândim la 
strategia noastră. 

Hunt ura să pună povara asta pe umerii ei, dar 
acum erau siliți să facă o mișcare. Bryce avea 
dreptate: nu se puteau ascunde în spatele ceții. 


- E limpede că asterii vor să ne răzbunăm pentru 
ceea ce au făcut, spuse el. Probabil că Rigelus se 
aşteaptă să încercăm să adunăm o armată și să îi 
atacăm, dar așa ceva nu va funcționa. Vom fi mereu 
depăşiţi ca armament și ca număr de luptători. 

O luă de mână şi adăugă: 

- Eu... Bryce, am pierdut deja o armată şi... 

- Ştiu, spuse ea. 

Dar el insistă: 

- De asemenea, vorbim despre faptul că trebuie să 
ne confruntăm cu șase Asteri. Dacă am fi fost doar 
noi împotriva lui Rigelus, poate că am fi reușit... 
dar toţi șase? Îi separăm? Îi eliminăm pe rând? 

- Nu. Dacă l-am ataca doar pe unul dintre ei, 
atunci ceilalți ar avea timp să se adune. Trebuie 
loviți toţi odată, împreună. 

Hunt se gândi la asta. 

- E timpul să lăsăm Helul să intre, nu-i aşa? 

Bryce dădu din cap în semn că da, în timp ce 
briza înmiresmată îi ciufuli părul. 

- Ce înseamnă asta? întrebă Hunt. 

Steaua de pe pieptul ei străluci. 

- Mergem la Nena. Trebuie să deschidem Falia 
Nordică. 

- La naiba! Bine! Dar, ignorând importanţa 
covârșitoare a unei astfel de acțiuni și presupunând 
că totul va merge bine, ce se întâmplă în 
continuare? Intrăm pur şi simplu în palat şi 
începem să ne luptăm? 

Bryce se uită din nou la insule şi la marea 
sclipitoare. Expresia aceea regală i se zări din nou pe 
chip, iar Hunt ştiu că acum se întrezărea lidera în 
care ea avea să se transforme. Dacă aveau să 
iasă victorioși. 

- Care e singurul lucru pe care Rigelus ni l-a spus 
în mod constant? întrebă Bryce. 

- Că suntem nişte neghiobi? 

Bryce chicoti. 


- S-a dat peste cap ca să îţi ofere libertatea..,, 
spuse ea, dând din cap spre însemnul de pe 
încheietura lui, ...ca modalitate de a mă îmbia să nu 
vorbesc despre uciderea lui Micah. Şi ca tu să nu 
spui nimic despre uciderea lui Sandriel. 

Hunt îşi înclină capul. 

- Vrei să faci public acest lucru? 

- Cred că Rigelus şi Asterii nu vor ca lumea să 
afle ce am făcut. Să afle că preţioşii lor Arhangheli 
ar putea fi uciși. Ba, mai mult decât atât, de către doi 
aparent necunoscuţi. 

Fu rândul lui Hunt să chicotească. 

- Nu suntem chiar nişte necunoscuţi! 

- Da, dar tot am de gând să arăt Midgardului că şi 
Arhanghelii pot fi ucişi. 

- Bine, asta e... grozav, spuse Hunt, iar sângele 
începu să îi curgă mai repede la gândul că Rigelus 
avea să o ia razna. Dar ce vei obține cu asta? întrebă 
el. 

- Vor fi atât de ocupați să manipuleze ceea ce va 
apărea în presă, încât nu se vor mai gândi la noi 
pentru o vreme, răspunse Bryce, zâmbind uşor, cu 
cruzime, semănând puţin de tot cu tatăl ei, care 
acum zăcea mort sub pământ. Diversiunea noastră 
îi va distrage mai bine decât oricare armată venită 
din Hel. 

- Cred că e o idee bună, spuse Hunt, meditând la 
spusele ei. Vorbesc serios! Dar cum ai de gând să îţi 
dovedeşti afirmaţiile? Toată lumea va trebui să te 
creadă pe cuvânt, iar Asterii ar nega imediat. 

- De aceea trebuie să vorbesc cu Jesiba. 

- De ce? 

Bryce se ridică în picioare şi îi întinse mâna ca să 
îl ajute să se ridice. 

- Pentru că ea are înregistrarea video cu ceea ce i- 
am făcut lui Micah. 


În faţa lui Ithan se întindea cu adevărat un 
paradis pe Midgard. Apă limpede precum cristalul, 


vegetaţie abundentă, pâraie și cascade ce se vărsau 
în mare, nisip fin, păsări care cântau... 

Totuși, el rămase în alertă, în timp ce barca se 
opri într-un golfuleț, suficient de aproape de țărm 
pentru ca el şi Hypaxia să sară din ea şi să străbată 
prin apă cei câţiva metri care îi despărțeau de plajă. 

- Încotro? o întrebă el pe fosta regină vrăjitoare, 
scrutând frunzişul dens care mărginea plaja și 
dealurile înalte. 

- Conform spuselor Jesibei, castelul se află la 
câţiva kilometri spre interior, dar nu am văzut nimic 
în timp ce ne apropiam. 

Deasupra lor se auzi zgomot de aripi, iar than se 
preschimbă din instinct, corpul lui puternic de lup 
împingând-o pe Hypaxia în spatele lui, în timp ce 
mârâi spre văzduh. 

O clipă mai târziu, simţi două mirosuri. 

lar mintea i se goli cu totul în timp ce Hunt 
Athalar ateriză pe nisip, cu Bryce în braţe. 


CAPITOLUL 66 


Întors la forma lui umanoidă, Ithan se aşeză în 
iarbă, în faţa lui Bryce și a lui Hunt, fără să poată 
scoate vreun cuvânt. Hypaxia, aşezată lângă el, îi 
dădu spaţiu de gândire. 

În spatele lui Bryce stăteau Ruhn, Flynn, Dec şi 
Tharion, precum și Lidia și Baxian. Împreună cu o 
femeie care, din cât se părea, era soția lui Tharion şi 
sora lui Flynn. 

Cu siguranță că se întâmplase o nebunie. Ithan 
ştia asta, însă ei nu îi oferiră nici o explicaţie, 
așteptând, în schimb, să le spună el de ce venise 
acolo. Ce se întâmplase. 


Gâtlejul i se strânse insuportabil de tare, fiindcă se 
uitau cu toții la el, așteptând. 

- Eu... am nevoie de cadavrul lui Sofie Renast. 

- Fi bine, nu asta mă aşteptam să aud, răspunse 
Hunt, fluierând. 

Ithan îl privi rugător pe Umbra Mortis. 

- Jesiba ne-a spus că Regele Morven are corpul... 

- Îl avea, îl corectă Ruhn, încrucişându-şi braţele. 

Tatuajele lui arătau de parcă ar fi fost trecute 
printr-un tocător de hârtie. Ithan observase asta de 
cum își văzuse prietenii, de cum îi îmbrăţişase pe 
toți atât de tare, încât se plânseseră de strânsoare. 

Ruhn continuă: 

- Practic, cadavrul îi aparține acum lui Bryce. 

Ithan clătină din cap, neînțelegând. 

Hunt mormăi: 

- Morven a murit, iar Bryce e regina Avallenului. 

lthan se mulțumi să clipească iute către Bryce, 
care îl privea cu atenţie. Ca şi cum ar fi știut că ceva 
Sea 

- Luncile! spuse el dintr-odată. 

Oare auziseră despre asta aici? Oare... 

- Știm, spuse Flynn. 

- Nenorociţii naibii, murmură Iharion. 

Bryce îl întrebă doar: 

- Cât de grav e? 

lthan nu găsi cuvintele potrivite ca să vorbească 
despre cadavrele cele mici. Erau atât de multe... 

- Aşa cum era de așteptat, răspunse Hypaxia pe 
un ton sumbru. Ba chiar mai grav de atât. 

Se aşternu o tăcere grea. 

- Dacă ai plecat din oraș într-un moment în care 
puteai să îl ajuţi, spuse Lidia Cervos, privindu-şi 
sora, înseamnă că s-a întâmplat ceva cu adevărat 
important! De ce ai nevoie de trupul lui Sofie? 

Se uitară din nou cu toţii la Ithan, iar el nu îşi 
putu stăpâni amărăciunea în momentul în care le 
spuse: 

- Pentru că am dat-o în bară. 


Totul ieşi la iveală: cum găsise o altă moştenitoare 
a neamului Fendyr, cum o eliberase de Astronom... 
după care o ucisese. 

Nimic din toate astea nu erau o noutate pentru 
Tharion, Flynn sau Dec, dar, judecând după felul în 
care Bryce şi Ruhn se încruntau la cei trei, se părea 
că, în haosul din ultimele zile, aceştia uitaseră să le 
dea informaţia. 

lthan nu reuşea să priceapă cum de uitaseră 
tocmai de lucrul care îi distrusese viaţa la propriu, 
dar nu insistă asupra unui astfel de aspect. Trecu la 
partea care era o noutate pentru toţi: cum el şi 
Hypaxia încercaseră să o aducă la viaţă pe Sigrid. Şi 
cum moștenitoarea Fendyr era acum o Secerătoare. 

După ce termină de povestit, văzu că îl priveau cu 
toţii cu ochi mari, mai ales Bryce, care nu spusese 
nimic atunci când el vorbise despre o alternativă la 
Sabine, una pe care Danika ar fi plăcut-o. 

În încheiere, Ithan spuse: 

— Aşadar, dacă trupul lui Sofie e intact... 

- Nu e, răspunse Bryce în şoaptă. 

În clipa în care o privi pe Bryce în ochii ei de 
culoarea whiskyului, Ithan simți cum i se strângea 
pieptul. 

- Castelul lui Morven s-a prăbuşit, spuse Bryce cu 
tristeţe. Trupul lui Sofie se află sub tone de moloz, 
chiar dacă e intact. 

Ithan îşi luă fața în mâini și prinse să respire 
sacadat. 

Flynn îl cuprinse cu braţul pe după umeri, în 
semn de alinare, şi îl strânse uşor. 

- Poate că există o altă cale... 

- Aveam nevoie de o Pasăre a Tunetului, spuse 
Ithan fără să îşi ia mâinile de pe faţă. 

Nu putea să repare, să desfacă ceea ce făcuse. 
Adusese  năpasta asta asupra unei lupoaice 
nevinovate, asupra poporului său... 

- Uite ce e, spuse Bryce, răsuflând adânc, iar 
blândeţea din tonul ei aproape că îl ucise. O altă 


moștenitoare Fendyr ar fi fost un lucru uimitor! 
Dar... 

Ithan își luă mâinile de pe față. 

- Dar ce? 

Lui Hunt îi scânteiară ochii atunci când îl auzi pe 
Ithan mârâind, dar Bryce spuse, fără şovăire: 

- Avem probleme mai mari acum. Iar timpul nu 
este de partea noastră. 

- Am ucis-o, spuse Ithan cu voce tremurătoare. 
Am ucis-o, fir-ar să fie... 

Însă Athalar îi spuse Hypaxiei: 

- Rigelus voia să îmi ia fulgerul. Eşti sigură că nu 
ar fi de ajutor în cazul lui Sigrid? 

- S-ar putea să merite să încercăm, recunoscu 
Hypaxia, dar nu am materialele care mi-ar trebui ca 
să capturez genul tău de putere. 

Ruhn îşi înălță capul. 

- Cum ar fi nişte cristale? 

Se întoarseră cu toţii către prinţ, dar acesta se uită 
la Lidia. Căprioara le explică: 

- Am găsit în arhive o ascunzătoare plină de 
cristale. 

Ruhn adăugă: 

- Rigelus a folosit unul în temniţă, ca să adune 
puterea lui Athalar. Ar funcţiona și pentru tine? 

Hypaxia dădu lent din cap, adeverind, şi îi spuse 
lui Hunt: 

- Nu ar fi nevoie de foarte multe. 

Bryce îi privi pe ceilalţi. Ruhn înţelese la ce se 
gândea şi le făcu semn prietenilor lui. 

- Haideţi să luăm cristalele acelea din arhive! Să 
sperăm că edificiul care le adăposteşte mai e în 
picioare. 

Flynn, Dec, Lidia, Baxian și Iharion, împreună cu 
soția lui, plecară împreună cu Ruhn. Doar Tharion 
privi înapoi, o singură dată, cu ochii plini de milă. 
De parcă ar fi înţeles ce însemna să o dai în bară atât 
de tare. Să regreți. 


Însă Bryce îl apucă de mână pe Ithan, captându-i 
din nou atenţia. 

- Ce a fost, a fost, Ithan! 

- Jesiba a spus acelaşi lucru, spuse el cu tristețe. 

- Şi are dreptate, adeveri Bryce, iar lângă ea, 
Athalar dădu din cap, în semn că asta era și părerea 
lui. Ai ucis-o pe Sigrid și acum ea e o Secerătoare. 
lar eu cred că este... cu adevărat admirabil că 
încerci să o aduci la viaţă... 

- Nu mă lua de sus, mârâi el, iar Athalar îi aruncă 
din nou o privire de avertizare. 

- Nu fac asta, se apără Bryce. Unul dintre 
motivele pentru care te iubesc este faptul că vei face 
orice ca să îndrepţi lucrurile. 

Ea era regina din Avallen, iar Ithan putea să vadă 
asta în ochii ei: scânteia de lider ce strălucea în ei. 

- Tocmai încercarea de a îndrepta lucrurile a dus 
la dezastrul cu Sigrid, spuse el clătinând din cap, 
dezgustat. 

- Poate că aşa e, murmură Bryce, aruncându-i o 
privire Hypaxiei. Dar voi doi... Am nevoie de 
ajutorul vostru. Trebuie să cred că Urd v-a trimis 
aici pentru asta. 

- Pentru ce anume? întrebă Hypaxia, înclinându- 
şi capul. 

Bryce şi Hunt se priviră scurt. Îngerul făcu semn 
spre perechea lui, de parcă i-ar fi spus că ea trebuia 
să depene acea poveste. 

- Trebuie... să vă pun la curent cu multe lucruri, 
murmură Bryce, rupând nişte fire de iarbă. 


- Nu glumeai atunci când spuneai că ai multe 
lucruri cu care să ne pui la curent, remarcă Ithan 
după ce Bryce termină de povestit. 

- Totuşi, care e rolul nostru în toate astea? întrebă 
Hypaxia. Dacă te gândeşti să strângi o armată ca să 
vii în ajutorul Helului, află că eu nu am nici o 
influență asupra vrăjitoarelor, iar Ithan nu ar fi în 
stare să îi convingă pe lupi... 


- Fără armate din Midgard! spuse Bryce. Oricum 
nu avem timp pentru asta. 

Hypaxia se trase de una dintre buclele care îi 
încadrau faţa. 

- Atunci, ce? 

Ochii lui Bryce prinseră să strălucească. 

- Vreau să creezi un antidot pentru parazitul 
Asterilor. 

Hypaxia clipi lent. Partea aceea din povestea lui 
Bryce fusese cel mai greu de suportat: faptul că erau 
cu toţii infectați de ceva din apă, că magia le era 
ciuntită. 

Bryce continuă: 

- Hypaxia, ai descoperit un antidot pentru synth. 
Am nevoie să o faci din nou. Ajută-ne să ne 
îmbunătăţim puterile înainte de a-i înfrunta pe 
Asteri! Eliberează-ne de limitările pe care ni le-au 
impus! 

Hypaxia căzu pe gânduri. 

- Ai foarte multă încredere în abilităţile mele! Va 
trebui să studiez parazitul înainte de a începe măcar 
să mă gândesc la proprietăţile unui antidot... 

- Nu avem timp pentru a aplica întreaga metodă 
ştiinţifică, spuse Bryce. 

- Aş ezita să vă dau ceva ce nu a fost testat pe 
deplin, ripostă Hypaxia. 

- E un lux pe care nu ni-l permitem, spuse 
Athalar cu fermitate. Orice reuşești să încropeşti, 
chiar dacă e ceva temporar, chiar dacă se limitează 
la a ţine o vreme parazitul la distanţă... 

- Nici măcar nu ştiu dacă e posibil aşa ceva, spuse 
Hypaxia, însă Ithan văzu că ochii îi licăreau deja de 
idei. Şi aş avea nevoie de un laborator. Având în 
vedere starea Avallenului după ce l-ai... revendicat, 
nu cred că mă pot folosi de ceva de aici. 

- Şi, oricum, nu există curent electric, spuse 
Bryce. Aşa că va trebui să vă întoarceți la Casa 
Focului și a Umbrei din Lunathion. Se pare că veţi fi 


ascunși și protejaţi acolo. Mai ales dacă Jesiba e prin 
preajmă. 

Ithan nu îi spusese despre cine sau ce era Jesiba de 
fapt. Acela era secretul Jesibei şi numai ea trebuia să 
hotărască dacă să îl dezvăluie sau nu. 

Abia atunci îşi dădu seama de spusele lui Bryce. 

- Cum adică noi? întrebă el. Nu ştiu nimic despre 
ştiinţă. Nu o pot ajuta cu nimic pe Hypaxia. 

- Ştii să lupţi, spuse Athalar. Şi să aperi. Hypaxia 
va avea nevoie de cineva care să o păzească în timp 
ce lucrează. 

Ithan se întoarse spre Bryce, care îl privea cu o 
expresie sumbră. 

- Dar Sigrid..., murmură el. 

- Avem nevoie de antidot, Ithan, spuse Bryce cu 
blândeţe, dar ferm. Mai mult decât orice altceva. 
Hunt vă va da fulgerul lui pentru Sigrid, dar mai 
întâi avem nevoie de antidot. Cât de repede posibil! 
îi spuse ea apoi Hypaxiei. 

Aceasta din urmă şi Bryce se priviră una pe 
cealaltă preț de o clipă îndelungată. 

- Prea bine, răspunse Hypaxia, înclinându-şi 
capul. 

Ithan închise ochii. Să își abandoneze misiunea, 
să o lase pe Sigrid să rămână Secerătoare... 

Însă prietenii lui aveau nevoie de el. Îi cereau 
ajutorul. Să îi refuze, chiar dacă ar fi făcut-o pentru 
a o salva pe Sigrid de la soarta ei îngrozitoare... 
Deja îi dăduse viaţa peste cap lui Sigrid. Nu avea să 
le facă acelaşi lucru şi prietenilor lui. 

Așa că Ithan deschise ochii și întrebă: 

- Când ne întoarcem în Orașul Semilunii? 

Bryce îi răspunse, cu o mină sumbră: 

- Chiar acum. 

- Acum?! se miră Hypaxia, părând şocată pentru 
prima oară. 

- Barca încă vă aşteaptă, spuse Athalar, arătând 
spre oceanul îndepărtat. Vom merge să luăm 
cristalele de la ceilalţi, iar eu voi alimenta pietrele 


pentru voi. După ce vi le aduc, urcaţi-vă în barcă şi 
navigați spre Lunathion! 

- Şi dacă, sau când, voi găsi un antidot pentru 
parazit? îi întrebă Hypaxia pe Bryce şi pe Hunt. 
Cum vă contactez? 

- Sunaţi-ne! răspunse Bryce. Dacă nu puteţi să 
daţi de noi, duceţi antidotul în Oraşul Etern. Există 
o flotă de armuri mecanice pe Muntele Hermon. 
Ascundeţi-vă în apropierea lor şi vă vom găsi. 

- Dar când anume? 

Cu chipul împietrit, Bryce răspunse: 

- Veţi şti când va fi prea târziu ca să ne ajutați. 

- Bryce..., dădu Ithan să spună. 

Însă Bryce dădu din cap spre marea scânteietoare. 

- Cât de repede poţi, îi repetă ea fostei regine 
vrăjitoare. Te implor! 

Spunând asta, se duse la Athalar, iar el o luă în 
brațe, țâşni în văzduh şi amândoi se îndreptară în 
zbor în direcţia în care plecaseră ceilalți. 

Ithan își dădu seama că nu mai era nici o șansă să 
stea de vorbă cu Tharion, cu Flynn sau cu Dec. Nici 
măcar să îşi ia rămas-bun. Judecând după felul în 
care Hypaxia îi privea pe înger şi pe Bryce 
dispărând înspre ruinele îndepărtate, bănuia că ea 
se gândea la același lucru în privinţa Lidiei. 

Douăzeci de minute mai târziu, Bryce şi Athalar 
se întoarseră. Îngerul ţinea în mână o jumătate de 
duzină de cristale de cuarț sfârâitoare. Fulgere 
îmbuteliate. 

Hypaxia le vâri în buzunar, promițând că avea să 
le folosească într-un mod cât mai potrivit. Bryce o 
sărută pe obraz, iar apoi făcu același lucru cu Ithan. 

Cândva, el ar fi dat orice pentru acel sărut. Însă 
acum sărutul lui Bryce îl lăsă pustiit, ametit. 

Athalar se mulţumi să îl bată pe umăr pe umăr, 
după care se înălță din nou spre cer împreună cu 
Bryce, devenind în curând doar o pată pe bolta 
albastră. 


Atunci când rămaseră din nou singuri, Hypaxia 
arătă spre cărarea pe care veniseră dinspre plajă. 

- Ithan, trebuie să facem față acestei provocări, 
spuse ea cu o voce plină de siguranţă, iar apoi bătu 
ușor cu palma cristalele pline de fulger ce străluceau 
acum prin buzunarul veşmântului ei de un 
albastru-închis. 

Zicând acestea, ea porni spre barcă şi spre sarcina 
care îi aştepta. 

lthan mai zăbovi o clipă. Eşuase şi în misiunea 
asta. Avusese încă o şansă să o repare pe Sigrid şi 
dăduse greș. Era important să îşi ajute prietenii — şi 
întreg Midgardul, de altfel —, dar decizia luată apăsa 
greu asupra lui. 

Se considerase mereu un tip de treabă, dar poate 
că, de fapt, nu era. Poate că se amăgise singur. 

Acum nu ştia ce să mai creadă. 

În cele din urmă, se duse după Hypaxia, 
întorcând spatele Avallenului şi fărâmei de speranţă 
pe care insula i-o oferise. Să aibă fulgerul, dar să fie 
nevoit să amâne orice efort de a o ajuta pe Sigrid... 

Nu avea de ales. Trebuia să continue să pună un 
picior în faţa celuilalt. 

Poate că la un moment dat nu avea să mai lase în 
urmă o dâră de distrugere absolută. 


CAPITOLUL 67 


Hunt îl găsi pe Baxian aranjând baloturi de paie 
proaspete în grajdurile castelului. Pentru că se aflau 
la o distanţă suficient de mare de castelul propriu- 
zis, acestea fuseseră ferite de prăbușirea clădirii şi 
rămăseseră intacte. 

- Le-ai dus fulgerul lupului şi vrăjitoarei? întrebă 
Baxian în loc de salut. 


- Se îndreaptă deja spre Lunathion cu el, însă 
prioritar e să încerce să găsească un remediu pentru 
parazit. 

- Bine, mormăi Baxian. Sper că vor avea mai mult 
succes decât am avut eu în găsirea unei locuințe 
pentru la noapte. 

- E chiar atât de rău? întrebă Hunt, sprijinindu-se 
de tocul uşii. 

- Nimeni nu vrea să ne cedeze o cameră sau 
măcar un pat, aşa că, dacă nu vrem să îi scoatem pe 
locuitori afară din case..., spuse Copoiul, făcând un 
semn grațios către grajduri, ...bine ai venit la Hotel 
Balegă! 

Hunt chicoti, cercetând grajdul cu privirea. 

- Sincer să fiu, am dormit în locuri mult mai rele. 
Caii ăştia au o casă mai frumoasă decât cea în care 
am crescut eu. 

Era trist, dar adevărat. 

- La fel și eu, spuse Baxian, iar Hunt fu atât de 
surprins, încât ridică dintr-o sprânceană, pe când 
Baxian adăugă: Am crescut... într-una dintre 
părțile mai sărace din Ravilis. Pentru că eram pe 
jumătate metamorf, adică pe jumătate metamorf 
Copoi și pe jumătate înger, părinţii mei nu au fost 
prea îndrăgiţi nici în Casa Pământului şi a Sângelui, 
nici în Casa Cerului şi a Aerului. Le-a fost foarte 
greu să îşi păstreze locurile de muncă. 

- Care dintre părinţii tăi a fost înger? 

- Tatăl meu, răspunse Baxian. A fost căpitan în 
Legiunea 45 a lui Sandriel. Lui i-a fost mai ușor 
decât mamei, care a fost alungată de toți cei pe care 
i-a cunoscut vreodată pentru că s-a întinat având o 
relaţie cu un înger. Dar amândoi au plătit pentru că 
erau împreună. 

Din felul în care vocea lui Baxian coborâse, Hunt 
îşi dădu seama că situația părinţilor lui trebuia să fi 
fost cu adevărat dramatică. 

- Îmi pare rău, spuse el. 


- Aveam opt ani. Încă nu ştiu cum a început să se 
strângă gloata, dar..., povesti Baxian, oprindu-se ca 
să înghită în sec, iar apoi termină de aşezat un balot 
de fân, trecând imediat la altul, ...în cele din urmă, 
mama a fost sfâşiată în bucăţi de semenii ei Copoi, 
iar tatăl meu a fost prins chiar de îngerii pe care îi 
comanda şi a avut parte de Moartea Vie. 

Hunt pufni. 

- La naiba! 

- Călăii lui erau atât de cruzi, încât..., spuse 
Baxian, clătinând din cap, ...i-au tot tăiat aripile de 
fiecare dată când începeau să se vindece. În cele din 
urmă, el a pierdut atât de mult sânge, încât nu a 
supravieţuit. 

- Îmi pare rău, spuse Hunt din nou. Nu am ştiut. 

- Nimeni nu a ştiut. Nici măcar Sandriel, se 
confesă Baxian, întinzând o pătură peste următorul 
balot. De atunci, am fost pe cont propriu. Nici o 
parte a familiei nu a vrut să adăpostească un corcit, 
aşa cum îmi ziceau, drept pentru care am învăţat 
cum să mă descurc singur în mahalale. Am învăţat 
cum să rămân ascuns, cum să ascult informații 
valoroase, cum să vând informaţiile cu pricina - 
părţilor interesate. Am devenit suficient de bun la 
asta încât mi-am făcut un renume. Șarpele, aşa îmi 
ziceau, pentru că i-am păcălit pe mulţi. Iar Sandriel 
a auzit în cele din urmă de mine şi m-a recrutat 
pentru triarii ei, să fiu principalul ei spion şi 
vânător. Șarpele a devenit Copoiul, dar... am păstrat 
câteva caracteristici ale celui dintâi. 

Hunt îşi aminti de armura reptiliană a prietenului 
său. 

- Am urât ceea ce făceam, am urât-o pe Sandriel, 
am urât-o pe Lidia, despre care am crezut mereu că 
putea să îşi dea seama de porcăriile pe care le 
făceam şi îndrugam, dar... ce altceva aș fi putut să 
fac? spuse Baxian, terminând cu baloturile şi 
întorcându-se spre Hunt. Să fiu unul dintre triarii 
lui Sandriel era mai bine decât să trăiesc în 


mahalale, uitându-mă mereu peste umăr ca să văd 
cine voia să îmi vină de hac. Dar grozăviile pe care 
Sandriel ne-a pus să le facem... Am meritat asta, 
adăugă el, atingându-şi cicatricea pe care i-o lăsase 
Hunt pe gât. 

- Cu toţii am făcut lucruri îngrozitoare pentru 
Sandriel, spuse Hunt cu voce răgușşită. 

- Da, dar tu nu ai avut de ales. Eu, da. 

- Ai ales să te oprești, să te îndepărtezi de astfel 
de lucruri. 

- Mulțumită Danikăi, spuse Baxian. 

- Există oare scuză mai bună decât iubirea? 
întrebă Hunt. 

Baxian zâmbi cu tristeţe. 

- I-am spus totul, să ştii. Danikăi, vreau să zic. Şi 
a înțeles; nu m-a judecat. Mi-a spus că are o 
prietenă pe jumătate om, pe jumătate Fee, care se 
confruntase cu probleme similare. Cred că 
dragostea pe care i-o purta lui Bryce i-a permis să 
vadă dincolo de toate vinile mele şi să mă iubească 
oricum. 

Hunt zâmbi. 

- Ar trebui să îi spui asta lui Bryce. 

Baxian îl privi cu precauţie. 

- Voi doi... sunteţi bine? întrebă el, bâlbâindu-se 
ușor. Mi s-a părut că v-aţi cam ciondănit acolo jos, 
în peşteri. 

- Da, răspunse Hunt, respirând prelung. Da, 
suntem. Am stat de vorbă. 

- Și treaba cu Helul... eşti în regulă cu asta? 
întrebă el. 

Bryce îi informase deja pe toţi despre ceea ce 
susținuseră Prinții Helului în privinţa originilor lui 
Hunt. 

Acesta din urmă se gândi puţin. 

- Pare mai puţin important decât tot ce se 
întâmplă, știi ce zic? Bietul de mine, cu problemele 
mele legate de tatăl meu! Sau de taţii mei? Nici 
măcar nu ştiu câți am. 


Baxian pufni în râs. 

- Mai contează profilul tău genetic exact? 

Hunt se gândi din nou. 

- Nu. Sunt doar chestii din sângele meu, magia 
mea. Nu mă definesc, răspunse el, ridicând din 
umeri, iar apoi adăugă: Sau cel puţin aşa spune 
Bryce. Mă străduiesc să cred asta. 

Baxian dădu din cap spre aureola de pe fruntea 
lui Hunt. 

- Atunci, cum de nu ai îndepărtat-o încă? Prinții 
Helului au susţinut că ai fi avut mereu puterea să o 
faci. 

Hunt aruncă o privire la tavanul cu grinzi. 

- O voi face, se eschivă el. 

Baxian îi aruncă o privire de parcă ar fi văzut prin 
el. De parcă ar fi înţeles că Hunt avea nevoie de un 
răgaz. Îi trebuia ceva vreme ca să cuprindă toate 
astea cu mintea. Voia să scape de aureolă, dar să 
devină întru totul Prinţul Helului sau ce-o fi fost... 
pentru asta nu era pregătit. Nu încă. 

Însă Baxian se mulțumi să spună: 

- Totuşi, Bryce are dreptate. Adevărata ta 
identitate nu se referă la ceea ce există din punct de 
vedere biologic în organismul tău, ci are de-a face 
cu cine anume te-a crescut. Și cu persoana care ai 
devenit. 

Hunt văzu în minte chipul mamei lui, acea 
amintire pe care o păstra adânc în inimă. 

- Tu şi Bryce aţi făcut schimb de notițe despre 
cum să mă încurajați? 

Baxian râse, iar apoi se uită în jur. 

- Apropo, ea unde e? S-a dus să mai facă grădini? 

Hunt râse pe înfundate. 

- Probabil că da. Însă am venit să te caut... Ştii, 
avem un consiliu de război într-un minut, dar am 
vrut să te întreb ceva mai întâi. 

Baxian îşi încrucişă braţele puternice, acordându- 
i lui Hunt toată atenţia. 

- Ce anume? 


- În curând se va dezlănţui un haos complet. Am 
nevoie de cineva care să se ocupe de tot dacă nu voi 
fi prin preajmă. 

- Şi unde vei fi? 

- Vei afla curând, răspunse Hunt, privindu-l drept 
în ochi. Dar acum am nevoie de un locţiitor. 

Baxian ridică din sprâncene. Preţ de o clipă, Hunt 
îşi aminti de momentele în care se aflase într-un 
cort de război, dându-le ordine soldaţilor înainte de 
luptă. Se scutură, alungând fiorul rece stârnit de 
acea amintire, şi îşi strânse aripile. 

Însă Baxian zâmbi ironic. 

- Cine a spus că tu eşti la conducere? 

Hunt își dădu ochii peste cap. 

- Soţia mea, ea a spus, glumi el, însă insistă: 
Aşadar, te învoiești? Am nevoie de cineva care poate 
să lupte pe uscat și în aer. 

- O, îmi propui asta doar pentru că am aripi? 
întrebă Baxian, zbârlindu-și penele negre, emfatic. 

- Întreb, răspunse Hunt, observând scânteia de 
amuzament de pe chipul Copoiului, pentru că am 
încredere în tine, deşteptule! Din cine ştie ce motiv 
ciudat. 

- O, legăturile create în temniţele Asterilor! spuse 
Baxian pe un ton degajat, deși în ochi i se vedeau 
umbrele amintirilor a tot ceea ce înduraseră 
împreună. Dar sunt onorat, adăugă el. Da, poţi să ai 
încredere în mine. Spune-mi ce trebuie făcut şi o voi 
face. 

- Mulţumesc, răspunse Hunt, arătând spre ieşire. 
S-ar putea să regreti asta peste câteva minute, dar îţi 
mulțumesc! 


— Să văd dacă am înţeles bine, spuse Ruhn. 

Se adunaseră cu toții în jurul unui foc în mijlocul 
unui câmp deschis, cam singurul loc intim pe care 
reuşiseră să îl găsească, departe de urechi 
iscoditoare. Ba chiar Flynn ridicase în jurul lor un 
mic crâng de stejari. Magia lui inspirată de pământ 


părea să explodeze în acel loc, de parcă țărâna 
renăscută l-ar fi chemat să o umple, să o 
îimpodobească. 

Însă Ruhn privi ţintă la sora lui în timp ce spuse: 

- Mergem la Nena. Să deschidem Falia Nordică. 

Bryce, care stătea pe o piatră mare, cu Hunt lângă 
ea, spuse simplu: 

- Eu mă duc la Nena. Împreună cu Hunt. Și cu 
părinții mei... Am nevoie de competențele specifice 
ale lui Randall. Baxian va rămâne aici, împreună cu 
Cooper până când se întorc părinţii mei. Tu îi vei 
lua pe nătângii ăştia doi, spuse ea dând din cap spre 
Flynn şi Declan, care se încruntară la ea, şi te vei 
întoarce în Lunathion. 

Ruhn clipi. 

- Ca să... murim? Pentru că asta se va întâmpla - 
dacă vom fi prinşi. 

- Ca să îi găsiţi pe Isaiah și pe Naomi. Să vedeți 
dacă ni se pot alătura. Fără îndoială că telefoanele şi 
e-mailurile le sunt urmărite. Nu avem altă 
modalitate de a-i contacta. 

- Vrei să mergem să îi convingem pe doi dintre 
triarii Celestinei să schimbe tabăra? întrebă Dec. 

Hunt răspunse: 

- Nu va fi nevoie de prea multă muncă de 
convingere, dar aşa e. Avem nevoie de ei. 

Ruhn clătină din cap. 

- Dacă te gândeşti să aduni un fel de armată 
angelică pentru a-i învinge pe Asteri, poţi să uiţi de 
asta! Nici un înger nu îl va urma pe vreunul dintre 
noi în luptă, nici măcar pe Athalar. 

Bryce nu bătu în retragere. Era planul ei şi nimic 
nu avea să îi clintească pe ea sau pe Hunt, iar Ruhn 
ştia asta. El dădu să se certe în continuare cu ei, însă 
Dec îl întrerupse. 

- Ce ziceţi de el? întrebă Dec, arătând spre 
Baxian. Are mai multă trecere în rândul îngerilor. 

Bryce clătină din cap. 


- Baxian va rămâne aici, ca să ajute la 
coordonarea refugiaților care vor sosi şi ca să 
conducă în locul nostru, spuse ea, arătând spre sine 
şi spre Hunt. 

- Am putea să facem noi asta, propuse Flynn. 

- Ba nu, răspunse Bryce pe un ton calm. Nu aţi 
putea. Feele se tem mai tare de Baxian, aşa că el va fi 
cel mai eficient. 

- Cine zice asta? întrebă Flynn. Şi noi suntem 
destul de înfricoşători! 

- O zice faptul că el a reuşit măcar să ne obţină 
grajdurile ca loc în care să dormim, mârâi Hunt. 

Baxian deja ridicase de mai multe ori din 
sprâncene spre lordul Feelor. 

- Voi nu aţi reușit, adăugă Hunt. 

Flynn şi Dec se încruntară, însă lui Ruhn i se tăie 
răsuflarea în clipa în care Bryce se uită la Lidia. 

- Nu voi pretinde că pot să îţi dau ordine. Știu că 
ai o obligaţie față de Regina Oceanului. Aşa că fă ce 
trebuie să faci! 

- Mă voi duce cu Ruhn, şopti Lidia, iar el, auzind- 
O, simţi o scânteiere în piept. 

Bryce se mărgini să dea din cap în semn de 
încuviinţare, însă Ruhn văzu recunoştinţa din ochii 
surorii lui. 

- Şi eu? întrebă Tharion în cele din urmă, cu 
sprâncenele ridicate. 

- Am nevoie să te întorci la Regina Râului, 
răspunse Bryce în şoaptă. Și să o convingi să 
adăpostească cât mai mulți locuitori de pe Midgard 
în Adânc. 

Tharion păli. 

- Picioare, mi-ar plăcea să fac asta, dar ea mă va 
ucide! 

- Atunci, găseşte o modalitate de a o convinge să 
nu o facă! îi ordonă Athalar tritonului pe un ton de 
general, uitându-se ţintă la el. Foloseşte-ţi acele 
abilități de Căpitan Oarecare și găseşte un lucru pe 
care regina și-l dorește mai mult decât să te ucidă. 


Tharion îi aruncă o privire Sathiei, cercetând-o cu 
atenţie. 

- Nu va fi... mulţumită de noua mea stare civilă. 

- Atunci, găseşte ceva care să îi fie pe plac, îl 
îndemnă Hunt. 

Tharion își încleștă maxilarul, însă Ruhn își dădu 
seama că tritonul deja își cântărea opțiunile. 

- Curtea Albastră a fost singura facțiune din 
Orașul Semilunii care a adăpostit refugiaţi în timpul 
atacului din primăvară, spuse Bryce. Aţi făcut tot 
posibilul ca să îi puneţi la adăpost pe nişte inşi 
complet nevinovaţi. Fă apel la acea trăsătură de 
caracter a Reginei Râului. Spune-i că se apropie o 
furtună şi că, după cele petrecute în Luncile 
Asphodel, avem nevoie să adăpostească un număr 
cât mai mare de refugiaţi, numărul maxim pe care îl 
poate găzdui Curtea Albastră. Dacă e cineva 
îndeajuns de fermecător ca să o influenţeze, acela 
eşti tu, Iharion! 

- O, Picioare, spuse Tharion, frecându-şi fața, 
cum să rezist dacă mă rogi în felul ăsta? 

Sathia, spre surprinderea lui Ruhn, îi puse o mână 
pe genunchi tritonului şi îi promise lui Bryce: 

- Vom merge amândoi. 

- Atunci, chiar că regina îl va ucide pe Iharion! 
spuse Flynn. 

Sathia se încruntă la fratele ei. 

— Ştiu şi eu câte ceva despre cum să interacționezi 
cu conducători aroganţi, spuse ea, ridicându-și 
bărbia. Nu mi-e frică de Regina Râului. 

Tharion păru că ar fi vrut să o avertizeze în 
privinţa asta, dar îşi tinu gura. 

- Bine, îi spuse Bryce Sathiei. Și mulțumesc. 

- Deci asta a fost, conchise Ruhn. În zori, ne 
împrăştiem în toate vânturile? 

- În zori..., spuse Bryce, iar pieptul i se aprinse de 
o lumină stelară ce ilumină întregul peisaj rural, ... 
vom riposta! 


Ruhn încă se gândea la toate astea, la ce voia 
Bryce să facă. Voia să deschidă Falia Nordică spre 
Hel. Pesemne că era nebună... Totuşi, avea 
încredere în ea. Şi în Athalar. Fără îndoială că 
dosiseră şi alți aşi în mânecă, dar că aveau să îi 
dezvăluie la momentul potrivit. 

Ruhn se foi pe balotul foșnitor şi tepos de fân, 
nereuşind să doarmă. Poate că asta i se întâmpla din 
pricină că Lidia era întinsă vizavi de el, privind în 
tavanul cu grinzi. 

Privirile li se întâlniră și Ruhn o întrebă în minte: 

Nu poți să dormi? 

Mă gândesc la toți agenții Ophion pe care i-am 
întâlnit de-a lungul anilor. Nu i-am cunoscut 
niciodată personal, dar cei care m-au ajutat să 
organizez atacurile de pe Şira Spinării şi au lucrat cu 
mine timp de ani de zile până atunci, acum nu mai 
sunt. 

Nu a fost vina ta. 

Atacul asupra Luncilor Asphodel a fost îndreptat 
împotriva surorii tale. Dar măcelărirea celor din 
Ophion, a celor din tabere... Astea au fost ca să mă 
pedepsească pe mine. Ophion m-a ajutat să vă scap, 
iar Rigelus a vrut să se răzbune. 

Pe Ruhn îl durea inima să se gândească la toate 
astea. 

Îi vom face pe Asteri să plătească! 

Lidia se întoarse pe o parte, privindu-l drept în 
față. O, pe toți zeii, ce frumoasă era! 

Cum te simti? întrebă ea cu blândețe. După... cele 
întâmplate cu tatăl tău? 

Nu știu, răspunse Ruhn. Mi s-a părut potrivit la 
momentul respectiv, ba chiar m-am simţit bine. Dar 
acum... 

Clătină uşor din cap, iar apoi adăugă: 

Nu simt nimic. Mă tot gândesc la mama mea, dacă 
îți vine să crezi, și la ce va spune ea. S-ar putea să fie 
singura persoană care îl va jeli. 

L-a iubit? 


Era atașată de el, chiar dacă o trata aproape ca pe 
o iapă de prăsilă. Dar el i-a asigurat confortul în toți 
acești ani, drept răsplată pentru că i-a născut un fiu. 
Mama i-a fost mereu recunoscătoare pentru asta. 

Lidia întinse mâna peste spaţiul îngust dintre ei şi 
o găsi pe a lui. Degetele lui erau încă ciudat de 
palide şi de nebătătorite, dar pielea ei era atât de 
moale şi de caldă, iar oasele de dedesubt, atât de 
puternice! 

Vei găsi o modalitate de a te împăca, în timp, cu 
ceea ce i-ai făcut tatălui tău. Eu am făcut-o în ceea ce 
îl privește pe al meu. 

Ruhn ridică dintr-o sprânceană. 


L-am omorât, da! răspunse ea cu sinceritate, dar 
istovită. 

De ce? 

Pentru că a fost un monstru, fată de mine şi față de 
mulți alții. Am făcut ca moartea lui să pară urmarea 
unui atac al rebelilor. Le-am spus celor din Ophion să 
îsi ia armurile mecanice şi să îl aştepte atunci când a 
mers cu maşina printr-o trecătoare de munte, în 
drum spre o întâlnire cu mine. Rebelii au lăsat în 
urma lor un vehicul aplatizat şi un cadavru. Apoi au 
ars totul. 

Ruhn clipi. 

Decapitarea tatălui meu pare mult... mai rapidă. 

Cu siguranţă că așa a fost. 

În ochii Lidiei se citea doar o furie rece. 

Le-am cerut agenţilor Ophion vârăâți în armurile 
mecanice să îl strivească lent. Așa au făcut. 

Pe Cthona, Lidia! 

Dar şi eu m-am întrebat, şopti ea, ce avea să spună 
mama mea, Hecuba, după aceea. M-am întrebat ce 
părere avea regina vrăjitoarelor din Valbara despre 
moartea fostului ei iubit. M-am întrebat dacă ea se 
gândea la mine. Dacă avea să fie câtuși de putin 
interesată să mă contacteze după moartea lui. Dar 


nu am primit niciodată nici un semn de la ea. Nici 
măcar o dată. 

Îmi pare rău! spuse el, strângând-o de mână. 

O clipă mai târziu, o întrebă: 

Așadar, chiar ai de gând să nu te întorci la Regina 
Oceanului? 

Nu mă întorc. Nu ca spion al ei. Am vorbit serios 
mai devreme. Nu slujesc nimănui. 

E ciudat să spun că sunt mândru de tine? Pentru că 
sunt! 

Lidia râse şi îşi împleti degetele cu ale lui, 
mângâindu-i dosul palmei cu degetul mare. 

Te văd, Ruhn, spuse ea cu blândeţe. Te văd în 
întregime. 

Cuvintele ei erau un dar pentru el. Pieptul i se 
strânse. Se aplecă spre ea şi, în linişte, ca să nu îi 
audă ceilalți, îşi lipi gura de a ei. 

Fu un sărut blând, aproape silențios. Ruhn se 
trase în spate o clipă mai târziu, însă Lidia își puse 
mâna liberă pe obrazul lui. Ochii aurii îi străluceau, 
chiar și în întunericul luminat de lună al grajdurilor. 

De îndată ce nu vom mai dormi într-un grajd, 
înconjurați de martori..., îi şopti ea în minte, pe un 
ton suav ce îi ajunse până în mădular, înfășurându- 
se bine de jur împrejurul acestuia, ...vreau să te 
ating. 

Auzind asta, Ruhn simţi cum i se întărea 
mădularul, începând să îl doară de-a dreptul. 
Închise ochii, împotrivindu-se, însă Lidia îşi trecu 
buzele peste ale lui, tachinându-l în tăcere. 

Vreau să te călăresc, îi şopti ea în minte şi îşi trase 
mâna dintr-a lui, cuprinzându-i mădularul prin 
pantaloni. Ruhn își mușcă buza de jos ca să nu 
geamă. Lidia își trecu degetele de-a lungul 
mădularului. 

ÎI vreau în mine. 

Îl apăsă cu podul palmei, iar Ruhn îşi înăbuși un 
geamăt. 

Te vreau în mine, adăugă ea. 


Da, fir-ar să fie! fu tot ce reuși Ruhn să spună, să 
gândească. 

Râsul Lidiei îi răsună în minte, iar ea își desprinse 
buzele de ale lui şi îi găsi locul acela de sub ureche. 
Îşi trecu dinţii peste pielea lui prea fierbinte, iar el se 
zvârcoli în mâna ei şi fânul foşni al naibii de tare... 

- Vă rog să nu v-o trageţi chiar lângă noi, mormăi 
Flynn de la câțiva metri mai încolo. 

- Extraordinar! strigă Bryce din partea cealaltă a 
grajdurilor. Chiar aşa?! 

Ruhn închise ochii, încercând să îşi controleze 
erecţia. 

Însă Lidia spuse, râzând pe înfundate: 

— Scuze... 

- Perverşilor, mormăi Declan, întorcându-se pe 
cealaltă parte şi făcând fânul să foșnească. 

Ruhn o privi din nou pe Lidia și o văzu zâmbind, 
cu chipul luminat deopotrivă de încântare și de 
obrăznicie. 

Şi la naiba dacă nu era cel mai frumos lucru pe 
care el îl văzuse vreodată! 

- Îmi stai pe cap! 

- Scuze, scuze! spuse Ithan, care se plimba încolo 
şi încoace prin morga pe care Hypaxia o 
transformase rapid într-un laborator. Doar că nu 
ştiu ce să fac în timp ce tu lucrezi la chestiile alea 
ştiinţifice, adăugă el. 

Aplecată deasupra biroului, Hypaxia pregătea 
lucrurile de care avea să aibă nevoie ca să îşi înceapă 
experimentele. 

Apoi ea îi spuse lui Ithan cu voce monotonă, fără 
să îşi ridice capul: 


- Mi-ar prinde bine o mostră din parazit. 

Ithan se opri locului. 

- Cum anume? se miră el, iar apoi îşi răspunse 
singur la întrebare: Aha, vrei un pahar cu apă! Crezi 
că înoată cu tonele prin ea? întrebă, aruncând o 
privire spre chiuvetă. 

- Mă îndoiesc că infestarea este atât de evidentă, 
având în vedere câți oameni de știință şi câte 
vrăjidoctorițe au studiat apa de-a lungul anilor. Dar 
parazitul trebuie să fie în ea, pe undeva, dacă 
suntem infectați cu toţii. 

Ithan oftă şi se îndreptă spre chiuvetă, luând o 
cană pe care scria Universitatea Korinth Facultatea 
de Științe Mortuare. O umplu cu apă şi o trânti 
lângă Hypaxia. 

- Poftim! Cea mai bună apă din Istros! 

- Cana aceea ar putea fi contaminată, spuse 
Hypaxia, trasând, cu ajutorul unei rigle, o grilă pe o 
bucată de hârtie. Mai întâi avem nevoie de un 
recipient steril. Și de mostre din mai multe surse 
diferite de apă. 

- Oare ţi-am spus că urăsc știința? 

- Ei bine, mie îmi place foarte mult! răspunse 
Hypaxia, tot fără să şi ridice privirea, după care 
continuă: Sunt pahare sterile în dulap, de-a lungul 
peretelui din spate. la mai multe mostre de la 
robinetul ăsta, din Istros în sine şi una dintr-o sticlă 
de apă cumpărată de la magazin. Vom avea nevoie 
de o bază de mostre mai amplă, dar astea sunt 
suficiente pentru fazele iniţiale. 

Ithan luă câteva recipiente sterile și se îndreptă 
spre ușă. 

La naiba, acum ajunsese şi sacagiu! Prietenii lui 
din echipa de sunball aveau să îl ia peste picior din 
greu. Desigur, asta dacă avea să mai vorbească 
vreodată cu ei. 

Însă nu spuse nimic, ci ieşi pur și simplu, iar 
Hypaxia nu îl strigă. 


Ithan îmbutelie şi etichetă diferitele probe, îi dădu 
Hypaxiei câteva fiole cu sângele lui - ca punct de 
pornire pentru o persoană infectată -, după care 
aceasta îl trimise din nou după mai multe mostre de 
apă din diferite surse. Din sala de mese, de la un 
restaurant din apropiere şi, cel mai grozav dintre 
toate, din canale. 

Tocmai se întorcea, intrând pe ușa întunecată a 
Casei Focului şi a Umbrei, când simţi cum i se 
zburlea părul de pe ceafă. Cunoștea sentimentul 
acela ciudat şi tulburător. Se întoarse brusc... 

Nu era Sigrid. O altă Secerătoare, înveșmântată în 
negru din cap până-n picioare, alunecă ușor 
deasupra  debarcaderului. Oamenii fugiră de-a 
dreptul. Strada din spatele ei se goli complet. 

Însă ea continuă să se îndrepte spre uşa lângă care 
Ithan încremenise. Practic, el nu avu de ales şi îi 
tinu ușa deschisă. 

Secerătoarea trecu pe lângă el, cu vălurile negre 
umflându-i-se. Sub materialul închis la culoare 
care-i acoperea faţa, i se vedeau ochii strălucitori, de 
un verde acid. Măruntaiele lui se lichefiară în clipa 
în care o auzi mulțumindu-i cu voce răgușită, după 
care îşi văzu de drum spre casa scării. 

lthan aşteptă cinci minute întregi înainte să o 
urmeze. Ea nu mirosea deloc. Nici măcar a cadavru. 
De parcă ar fi încetat să mai existe în vreun fel 
pământesc. Treaba asta îl scoase din minţi pe lupul 
din el. 

Dar... 

Ithan adulmecă din nou aerul de pe casa scării în 
timp ce cobori spre cele mai joase niveluri ale Casei, 
spre laboratorul-morgă. Pe când se strecură în 
laborator şi închise ușa în urma lui, întrebă: 

- Ce se întâmplă cu parazitul după ce murim? 

Hypaxia îşi ridică privirea din hârtiile, fiolele şi 
formularele ei. 

- Poftim? 


- Tocmai am văzut o Secerătoare, explică Ithan. 
Secerătorii sunt morţi. Sau, mă rog, au murit. Deci 
mai au parazitul? Nu mănâncă și nu beau, aşa că nu 
ar putea fi reinfectaţi, nu? Dar oare parazitul dispare 
după ce murim? Moare şi el? 

Hypaxia clipi lent. 

- Iată o întrebare interesantă! lar dacă parazitul 
moare într-adevăr după moartea gazdei, atunci 
Secerătorii ar putea să ne ofere o cale de a-l localiza 
pur şi simplu, prin lipsa lui din corpurile lor. 

- De ce am impresia că o să îmi ceri să...? 

- Am nevoie să îmi aduci un Secerător. 


Zorile, în nuanţe violete şi aurii, se iviră peste 
insulele Avallen. Însă Bryce avea ochi doar pentru 
elicopterul care cobora pe câmpul înverzit şi înflorit 
din fața ruinelor castelului lui Morven. Ea zâmbi 
sumbru. 

Vuietul era asurzitor pentru urechile ei de Fee, 
însă insistase să fie de față. Să vadă cum Fury îi 
făcea cu mâna de pe scaunul pilotului, iar June o 
saluta, înnebunită de bucurie, de lângă ea. 

La rândul ei, Bryce le făcu iute cu mâna, având 
gâtlejul dureros de strâns, iar apoi uşa laterală a 
elicopterului se deschise culisând şi se auzi un lătrat 
pătrunzător. 

Syrinx fu de neoprit: sări din elicopter şi alergă 
spre ea prin iarba înaltă. Bryce se lăsă în genunchi şi 
îl îmbrățișă, îl sărută şi îl lăsă să o lingă pe toată fața, 
în timp ce el dădea din coada de leu și urla de 
bucurie. 

Se auzi un scârţâit de cizme în iarbă, iar Bryce îl 
văzu pe Randall îndreptându-se spre ea, cu un 
rucsac în spate şi cu o pușcă atârnată de umăr. 
Ochii lui se luminară în clipa în care o văzu. 
Randall îl bătu ușurel peste umăr pe băiatul înalt de 
lângă el, pe Emile, acum Cooper. 

lar Bryce râse, plină de o bucurie pură, atunci 
când mama ei sări din elicopter îndărătul celor doi, 


după care aruncă o privire la fiica ei, care stătea 
îngenuncheată pe pajişte, şi îi strigă: 

- Bryce Adelaide Quinlan, ce tot aud cum că ai 
sări dintr-o lume în alta?! 

Ithan ştia că nu avea cum să convingă el personal 
un Secerător. Cel puţin nu fără să rişte ca sufletul să 
îi fie supt și devorat. Dar, din fericire, existau o 
mulțime de Secerători care aveau să răspundă la 
chemarea Jesibei Roga. Din păcate, unul dintre ei 
ajunse la morgă în termen de o oră de la solicitarea 
făcută de Jesiba către Regele din Adâncuri. 

Ithan trecu în revistă unde anume se afla fiecare 
ieșire, îşi aminti de puterea lui, de pumnalul din 
cizmă, de cât de repede putea să își scoată ghearele 
sau să se preschimbe... 

Secerătorul era relativ proaspăt, judecând după 
felul în care intrase ţanţoş, culisând doar uşor, în 
morgă. Părea înclinat să facă pe vedeta rock, cu 
blugii lui negri, rupti, atârnându-i precar de mult pe 
oasele proeminente ale șoldului şi cu o serie de 
tatuaje împrăștiate pe trunchiu-i tulburător de 
palid. Nu purta cămaşă. Se sinchisise să încalțe o 
pereche șmecheră de cizme negre, lăsate parţial 
dezlegate în partea de sus, iar la încheieturile 
mâinilor purta două brățări de piele neagră. 

O, pe toţi zeii, Bryce s-ar fi distrat de minune pe 
seama lui, ţinând cont de faptul că părul lung, bălai, 
îi era ciufulit cu mare grijă. Desigur, asta până când 
i-ar fi văzut ochii de un verde acid şi gâtul pe care se 
vedea exact unde primise lovitura mortală. Rana 
i se închisese, însă cicatricile rămăseseră. 


- Mulţumesc că ai venit! spuse Hypaxia, stând, cu 
un aer regal, lângă masa de examinare. Va dura doar 
câteva clipe, adăugă ea. 

Secerătorul aruncă o privire la ea, apoi la Ithan, 
dar se îndreptă agale spre masă și apoi sări pe ea cu 
o bufnitură care făcu metalul să se cutremure. 

- Am auzit că ai dezertat, doamnă vrăjitoare! 

Vocea îi era răgușşită, îngrozitoare. Poate că ar fi 
putut să fie urmarea rănii letale de la gât, dar era 
tipică pentru Secerători. Aşa sunase și vocea lui 
Sigrid... 

- Bine ai venit în Casă! adăugă Secerătorul, 
rânjind cu buzele-i albăstrui, iar apoi dădu din cap 
spre Ithan și întrebă: Ce caută un pui de lup aici? 

Ithan îşi stăpâni teama înnăscută faţă de creatura 
din faţa lor şi își încrucișă brațele. 

- Ce-ţi pasă ţie? 

- Tu eşti Holstrom, nu-i aşa? întrebă Secerătorul, 
continuând să rânjească. 

Dacă dobitocul ăsta avea să spună ceva despre 
Connor... 

- Am fost în Aux, spuse Secerătorul, atingându-și 
unul dintre tatuaje. În haita metamorfilor lei. 

O, la naiba! Ithan auzise despre tipul acela. Un leu 
de rang neînsemnat, care, în urmă cu câteva luni, își 
făcuse apariţia împreună cu haita lui la o inspecţie 
Aux de rutină a unui cuib de vampyri din Piaţa de 
Carne. Rănile de pe gât corespundeau cu cele pe 
care vampele i le pricinuiseră tipului respectiv. Dar 
să fi ales să devină Secerător, în aceeași Casă cu cele 
care îl uciseseră... 

După felul în care îi scânteiaseră ochii, Ithan nu 
putu să nu se întrebe dacă nu cumva devenise 
Secerător nu ca să scape de moartea reală, ci pentru 
a se răzbuna într-o zi. 

Hypaxia se apropie de Secerător şi întrebă: 

- Pot să îţi ating capul? 

Secerătorul nu îşi luă privirea de la fosta regină. 

- Atinge-mă peste tot pe unde vrei, drăguță! 


Pe toţi zeii! Ithan îşi înăbuși un mârâit, dar 
Hypaxia își puse, netulburată, mâinile-i maronii pe 
părul lui auriu, strălucitor. 

Ithan se abţinu să întindă mâna după pumnalul 
din cizmă, iar Secerătorul trase aer adânc în piept. 
Oare o mirosea, sau se pregătea să îi devoreze 
spiritul? 

- Sufletul tău miroase a nori de ploaie şi a fructe 
de pădure, spuse ciudatul, care, spre groaza lui 
Ithan, își linse buzele. Ţi-a mai spus cineva asta 
vreodată? 

Ithan habar nu avea cum de reușea Hypaxia să îşi 
țină mâinile pe capul Secerătorului. Lupului îi venea 
să îi smulgă dobitocului braţele din articulaţii și să îl 
bată măr cu ele. 

Secerătorul inspiră din nou. 

- Un pic de vrăjitoare, un pic de necromantă, așa- 
i? 

- Trebuie să se concentreze, spuse Ithan printre 
dinții încleştați. 

Secerătorul îl privi cu ochii lui de un verde acid. 
O întrebă pe Hypaxia: 

- Îți distrag cumva atenția, dragă? 

Ea nu îi răspunse. Cu o expresie distantă, se 
concentră asupra a ceea ce se afla în mintea 
Secerătorului. 

Acesta trase din nou aer adânc în piept, dându-și 
ochii peste cap. 

- O, pe toţi zeii, mirosul tău e ca vinul... 

- Am terminat, mulțumesc! spuse Hypaxia pe un 
ton politicos, dându-se în spate și luând notițe pe 
hârtiile stivuite pe biroul ei. Te rog să îl saluţi pe 
stăpânul tău din partea mea! 

Preţ de o clipă îndelungată, Secerătorul se holbă 
de-a dreptul sălbatic la ea. Ithan abia dacă mai 
respira, gata să se năpustească asupra lui, deşi 
netrebnicul nu putea fi ucis... 

- Ne mai vedem pe aici, spuse Secerătorul, mai 
mult ca pe o promisiune decât ca pe o urare de 


despărţire, iar apoi sări de pe masă. 

Se îndreptă din nou, ţanţoș, spre uşi, de data asta 
plutind un pic mai mult, aşa cum făceau Secerătorii, 
de parcă ar fi încercat să se dea mare în faţa reginei. 

Abia după plecarea lui, Ithan răsuflă prelung. 

- Ce ciudat nenorocit! 

Hypaxia se rezemă de masa de examinare. 

- Totuşi, presupunerea ta a fost corectă: nu avea 
parazitul, spuse ea încrucişându-şi brațele, după 
care adăugă: Sau, cel puţin, nu am simţit nici unul. 
Nu am simţit nimic viu în el. 

— Şi atunci? 

- Voi compara ceea ce am simțit la el cu ceea ce 
am descoperit în sângele tău. Voi vedea ce iese în 
evidență şi dacă pot să izolez locul în care se află 
parazitul în tine. 

Bun. Măcar contribuise cu ceva. 

- Cum de ai putut să suporţi să fii atât de aproape 
de el? întrebă Ithan cu o curiozitate de nestăpânit. 

- A trebuit să îndur o mulţime de situaţii 
incomode și de oameni dificili în viaţa mea, 
răspunse  Hypaxia, plecând de lângă masă, 
ducându-se la computer şi pornind monitorul. Nu 
mă deranjează un Secerător care se simte singur, 
speriat, şi care e nou în viaţa de dincolo. 

- Singur? Speriat? întrebă Ithan, izbucnind în râs. 

Dar Hypaxia îi aruncă o privire peste un umăr, cu 
o expresie indescifrabilă. 

- Nu ai putut să vezi ce se ascundea sub bravada 
lui? Hainele și atitudinea arată cu câtă disperare 
încearcă să se agaţe de viaţa lui de muritor. Este 
extrem de înspăimântat. 

- Îl compătimeşti! 

- Da, recunoscu ea. Pe el şi pe toţi Secerătorii, 
adăugă, întorcându-se la computerul ei. 

Inclusiv pe Sigrid, fără îndoială. Pieptul lui Ithan 
se strânse de vinovăţie, însă el spuse: 

- Celor mai mulţi care sunt pe jumătate vii le face 
plăcere să ne terorizeze pe noi, ceilalți. 


- Poate că aşa e, dar existenţa lor e întocmai după 
cum o sugerează numele: o jumătate de viaţă. Nu 
trăiesc cu adevărat. Mi se pare trist. 

Ithan se gândi la vorbele ei. 

- Eşti... o persoană cu adevărat bună. 

Fa chicoti. 

- Vorbesc serios, insistă el. Vrăjitoarelor le este 
mai rău fără tine. 

Hypaxia îi aruncă din nou o privire peste umăr, 
iar de data asta ochii îi erau plini de tristețe. 

- Mulţumesc, spuse ea, iar apoi dădu din cap spre 
ușă și adăugă: Acum trebuie să mă concentrez. 
Fără... să stai pe capul meu. 

Ithan o salută milităreşte. 

- Mesaj recepționat! Dacă ai nevoie de mine, mă 


găseşti pe coridor. 


- Regina tuturor acestor lucruri, zici? 

Bryce nu se opri din cotrobăit prin cuferele cu 
provizii pe care Fury le adusese cu elicopterul, chiar 
dacă prietena ei îi pusese acea întrebare, cu un 
rânjet amuzat pe chip. 

- Ai luat ochelarii de protecţie? întrebă Bryce, 
căutând sub un strat de căciuli de iarnă. 

Tot echipamentul de iarnă era acolo, așa cum 
ceruse. Într-un timp atât de scurt, prietena ei 
adunase o gamă uimitor de largă de jachete, 
pantaloni, căciuli, mănuși şi straturi de bază; 
practic, tot ce aveau să le trebuiască pentru a 
supraviețui temperaturilor sub zero din Nena. 

Bryce intenţiona să plece din Avallen de îndată ce 
părinţii ei se vor fi odihnit după călătoria cu 
elicopterul, de îndată ce aveau să îl lase pe Cooper 
cu Baxian și să îşi întipărească în minte tot ce le 
spusese ea la sosire. 

Părinţii ei stăteau acum în iarbă, de cealaltă parte 
a câmpului, vorbind în tihnă, iar Syrinx şedea în 
poala lui Randall, aşa că Bryce îi lăsă în pace, 
folosind răgazul respectiv ca să verifice 


echipamentul pe care îl adusese Fury. Iar verificarea 
nu însemna că nu avea încredere în faptul că Fury 
se gândise la fiecare detaliu. 

Dar ar fi trebuit să verifice oricum, doar ca să se 
asigure că aveau tot echipamentul de care ar fi putut 
să fie nevoie. Atât de multe lucruri ar fi putut să 
meargă prost, atât de multe lucruri îngrozitoare, iar 
ca îşi lua părinții umani în acea expediţie, chiar avea 
de gând să facă asta... 

O mână subţire şi maronie o atinse pe 
încheietură. 

- B, eşti bine? 

Bryce îşi ridică privirea şi o văzu pe Juniper lângă 
ea, cu o încruntătură adâncă pe chipul ei frumos. La 
câţiva metri mai încolo, Fury stătea cu brațele 
încrucișate şi cu sprâncenele ridicate. 

Bryce oftă, întorcându-se cu spatele la cele trei 
cufere masive care urmau să fie încărcate în 
elicopterul ce se contura în spatele lor. 

Prietenele ei erau acolo. La loc sigur, în spatele 
ceţii din Avallen. Ar fi trebuit să se simtă mai 
uşurată... Hunt spusese că asta era un dar din 
partea lui Urd. Dar acum, când le vedea aici... 

Un al patrulea cufăr se afla în iarbă, lângă 
elicopter. Fury nu reușise să adune foarte multe 
înainte de decolarea lor rapidă din Valbara, dar 
totuși... cufărul conţinea un număr considerabil 
de arme. 

Pistoale. Puşti. Pumnale. 

Sincer vorbind, armele acelea erau mai mult o 
glumă, având în vedere faptul că aveau să se 
confrunte cu şase ființe intergalactice aproape 
atotputernice. Cele mai multe dintre arme le erau 
destinate celorlalți, ca să li se dea o şansă de 
supravieţuire. 

În rest, totul avea să se rezume la ea. 

Fury şi Juniper se mulțumeau să o privească. 
Aşteptând. De parcă puteau să vadă toate acele 
frământări pe chipul ei. Aşa cum Juniper, în iarna 


aceea îngrozitoare, simţise doar din tonul lui Bryce 
că disperarea o împinsese la limită. 

Juniper, care în ultimul mesaj vocal pe care i-l 
lăsase ei, lui Bryce, fusese atât de furioasă, după ce 
aceasta din urmă făcuse un lucru de neiertat și îl 
sunase pe directorul Baletului din Orașul Semilunii. 
Dar pe chipul lui Juniper se vedeau acum numai 
dragoste și uşurare. 

Ea își desfăcu braţele în tăcere, iar Bryce se repezi 
să o îmbrăţişeze. 

Simţind căldura prietenei sale, mirosul ei, lui 
Bryce i se strânse gâtlejul, iar ochii prinseră să o 
usture. O clipă mai târziu, simţi şi mirosul şi braţele 
lui Fury în jurul lor, aşa că închise ochii, savurând 
clipa aceea. 

- Îmi pare atât de rău că v-am târât în asta! spuse 
Bryce cu voce răgușşită. June, îmi pare rău pentru 
tot! Îmi pare atât de rău! 

Juniper o strânse şi mai tare în braţe. 

- Avem cu toatele probleme mai mari de 
înfruntat. Eu şi cu tine nu mai avem nici un motiv 
de supărare. 

Bryce se trase în spate şi îşi privi prietenele. Le 
destăinuise cât de mult putuse lor, părinţilor ei și lui 
Cooper. 

Fury se încruntă. 

- Ar trebui să vin cu voi. Sunt mai de folos pe 
teren. 

Bryce ar fi dat orice ca o persoană atât de 
înzestrată precum Fury să îi ţină spatele. Dar acum 
nu era vorba despre siguranța ei, despre confortul 
ei. 

- Eşti exact acolo unde trebuie să fii! insistă 
Bryce. Când oamenii vor auzi că Fury Axtar păzeşte 
Avallenul, se vor gândi de două ori înainte să atace 
locul ăsta. 

Fury își dădu ochii peste cap. 

- Sunt pe post de bonă! 

Bryce clătină din cap. 


- Ba nu. Am nevoie de voi aici, ca să îi ajutaţi pe 
cei care vor reuşi să ajungă pe insulă. Trebuie să fiți 
ajutoarele lui Baxian. 

- Bine, bine! se învoi Fury, dând din bărbie spre 
restul prietenilor lor, care stăteau de cealaltă parte a 
elicopterului. Trebuie să recunosc că abia aştept să îl 
frec la cap pe Baxian despre el şi Danika. 

Se uitară amândouă la bărbatul chipeş care 
vorbea cu Tharion şi cu Ruhn şi care, probabil, simți 
atenţia pe care i-o acordau, fiindcă se întoarse spre 
ele. Baxian tresări. 

Juniper râse. 

- Nu mușcăm! îi strigă ea Copoiului. 

- Mincinoaso, mormăi Fury, ceea ce o făcu pe 
Juniper să râdă din nou. 

Baxian, în mod înţelept, reveni la conversaţia lui. 
Deşi Juniper și Fury observaseră că 'Iharion îl 
înghiontise în coaste, rânjind. 

- Nu pot să cred că Danika nu ne-a povestit 
niciodată despre el, spuse Juniper în şoaptă, cu 
tristeţe. 

- Danika nu ne-a spus multe lucruri, remarcă 
Bryce, pe un ton la fel de blând. 

- Nici tu, o tachină Fury, înghiontind-o cu cotul. 
Și, repet: Regina Avallenului? 

Bryce își dădu ochii peste cap. 

- Dacă vrei postul, îți aparține! 

- O, nici pentru tot aurul din lume! spuse Fury, 
cu un licăr de amuzament în ochii ei închişi la 
culoare. Tu eşti cea care trebuie să se ocupe de 
spectacolul ăsta! 

Juniper se încruntă la iubita ei. 

- De fapt, Fury vrea să spună că îţi ţinem spatele. 

Bryce o sărută pe June pe obrazul ei moale și 
catifelat. 

- Mersi! exclamă ea, iar apoi își privi din nou 
prietenele și adăugă: Dacă nu ne întoarcem... 

- Nu gândi aşa, B! insistă Juniper, însă Fury nu 
spuse nimic. 


Aceasta din urmă se mișcase ani de zile prin 
umbrele imperiului. Ştia bine ce şanse aveau. 

Bryce continuă: 

- Dacă nu mă întorc, ceața vă va ţine în siguranţă 
aici. Le va permite să treacă doar refugiaților, dar tot 
aş sta cu ochii în patru după agenţi Asteri. Există 
suficiente resurse naturale pentru a susţine pe toată 
lumea şi, într-adevăr, nu există primă lumină care să 
alimenteze echipamente tehnologice, dar... 

Juniper îşi puse din nou mâna pe încheietura lui 
Bryce. 

- Ne vom descurca, B! Tu du-te și fă... ce trebuie 
să faci. 

- Salvează lumea! spuse Fury, chicotind. 

Bryce se strâmbă. 

- Da. Cam aşa e, pe scurt. 

- Ne vom descurca, repetă Juniper, strângând-o 
mai tare de încheietură pe prietena ei. Şi tu la fel, 
Bryce. 

Aceasta își scoase telefonul, îi desfăcu husa i le 
arătă fotografia cu ele pe care o pusese acolo. 
Fotografia care le amintea despre vremurile în care 
fuseseră patru. 

- Păstraţi-mi-o, spuse ea, dându-i-o dădu lui 
Fury. Nu vreau să o pierd. 

Fury cercetă cu atenţie fotografia: cât de fericite 
fuseseră, cât de tinere păreau. Îi strânse degetele lui 
Bryce în jurul fotografiei, iar ochii îi deveniră 
strălucitori în clipa în care îi spuse: 

- Ia-o cu tine! Astfel, vom fi din nou toate patru. 

Lui Bryce i se strânse din nou gâtlejul, dar vâri 
fotografia în buzunarul din spate al blugilor. Şi îşi 
îngădui să se uite la June şi la Fury pentru ultima 
oară, să le memoreze fiecare trăsătură. 

Prietene pentru care merita să lupţi. Pentru care 
merita să mori. 


Ember Quinlan aştepta pe dealul pe care 
ajunseseră Bryce şi prietenii ei atunci când se 


ridicaseră de sub Peștera Prinţilor. 

Cu faţa încordată, Ember se uită la pământul 
acoperit de iarbă. Nu se vedea nici urmă de peșteri. 

- Aşadar, trupul lui e pur și simplu... acolo, 
dedesubt. 

Bryce dădu din cap, adeverind. Ştia la cine se 
referea mama ei. 

- Ruhn l-a decapitat și i-a străpuns capul cu sabia, 
iar apoi l-a înghiţit pământul. Nu există nici o şansă 
să se întoarcă. 

Ember nu zâmbi, ci doar se uită la pământ, în 
adâncurile căruia se afla cadavrul Regelui Toamnei. 

- Mi-am petrecut atât de mult timp fugind de el, 
temându-mă de el! Să îmi imaginez o lume în care 
el nu mai există... 

Ember îşi ridică privirea spre chipul lui Bryce. 
Văzându-i durerea și ușurarea din ochi, fiica ei o 
cuprinse în braţe şi o strânse tare. 

- Sunt atât de mândră de tine, şopti Ember. Nu 
pentru că... te-ai ocupat de el, ci pentru toate astea. 
Sunt atât de mândră de tine, Bryce! 

Pe Bryce o usturară ochii. 

- Am putut să o fac doar pentru că am fost 
crescută de o mamă dură. 

Ember chicoti. Se dădu în spate și îi cuprinse faţa 
lui Bryce cu ambele mâini. 

- Arăţi diferit. 

- Diferit în sens pozitiv sau negativ? 

- Pozitiv. Ca un adult funcţional. 

Bryce zâmbi. 

- Mersi, mamă! 

Ember o strânse tare în braţe. 

- Dar nu contează dacă eşti Regina Feelor sau a 
Universului, sau mai ştiu eu ce prostie de genul 
ăsta..., spuse Ember, iar fiică-sa râse, dar ea adăugă: 
Vei fi mereu copila mea dragă. 

Bryce își îmbrăţişă strâns mama şi toate gândurile 
despre bărbatul îngrozitor care zăcea mort în 
adâncuri, dispărură. 


În depărtare, elicopterul se auzi din nou, de data 
aceasta, pilotat de Randall, mulțumită anilor lui de 
serviciu obligatoriu în armata peregrinilor. Toţi 
oamenii erau obligaţi să servească. Abilităţile pe 
care Randall le deprinsese în acei ani rămăseseră 
utile, mai ales acum, însă Bryce ştia că experienţa 
aceea îl apăsa greu pe suflet. 

În cele din urmă, Bryce își ridică privirea din 
îmbrățişarea mamei ei şi îl văzu pe Hunt făcându-i 
semn să urce la bord, lovindu-se în chip enervant 
peste încheietura mâinii, de parcă i-ar fi strigat că 
nu mai trebuia să piardă timpul. 

Bryce se încruntă, știind că, având privirea ageră, 
de înger, el putea să o vadă chiar şi de la distanţa 
aceea, dar îşi mai tinu o clipă mama în braţe. Îi 
inspiră mirosul, atât de familiar şi de liniștitor. Ca să 
se simtă ca acasă. 

Ember o îmbrăţișă, la rândul ei, mulțumită să fie 
acolo, să îşi țină fiica în braţe încă o clipă. 

La urma urmei, asta conta, de fapt. 


CAPITOLUL 70 


Ithan se săturase să facă pe garda de corp, chiar și 
la un etaj mai jos. În timp ce Hypaxia comparase 
ceea ce observase la Secerător cu probele de apă și 
cu sângele lui Ithan, el împachetase artefacte în 
biroul Jesibei. Şi se uitase la ușă din două în două 
minute, de parcă Hypaxia ar fi putut să dea buzna în 
orice clipă, declarând că dezvoltase un antidot 
pentru parazit. Dar asta nu se întâmplă. 

Intrând din nou în morgă, el o găsi pe Hypaxia la 
birou, cu capul în mâini. Fiole de toate dimensiunile 
şi formele erau împrăștiate lângă ea, pe suprafața 
metalică. 


Ithan îndrăzni să îi pună o mână pe umăr. 

- Nu te da bătută! Eşti pur şi simplu epuizată: ai 
muncit aproape o zi întreagă, fără pic de odihnă. Vei 
găsi un leac. 

- L-am găsit deja. 

Lui Ithan îi luă o clipă ca să înţeleagă spusele 
Hypaxiei. 

- Ai... Vorbeşti serios? 

Hypaxia dădu din cap, adeverind, iar apoi 
împinse cu vârful degetului o fiolă plină cu un 
lichid transparent. 

- A mers mai repede decât am îndrăznit măcar să 
sper. Am reușit să folosesc antidotul pentru synth ca 
şablon. Synth-ul şi parazitul au proprietăți comune 
de modificare a magiei... Te voi scuti de detalii. 
Însă, cu modificările pe care le-am făcut, cred că 
antidotul va izola parazitul şi îl va ucide în același 
mod în care funcţiona antidotul pentru synth. 
Dar... 

- Dar? întrebă lthan, cu răsuflarea aproape 
întretăiată. 

Hypaxia suspină. 

- Dar nu e nici pe departe perfect. A trebuit să 
folosesc fulgerul lui Athalar pentru a-l lega. Mă tem 
că a trebuit să îl folosesc pe tot, din păcate. 

Făcu semn spre biroul ei, pe care se aflau acum 
şase cristale de cuarţ. Inactive. Goale. 

Lui Ithan i se strânse inima în piept. 

- E în regulă. 

Deocamdată, Sigrid avea să rămână Secerătoare, 
dar el nu voia să renunţe la încercarea de a o ajuta. 

- Fulgerul lui Athalar ține antidotul laolaltă, dar 
nu permanent, continuă Hypaxia. Antidotul e foarte 
instabil: o mică zdruncinătură ar putea să îl 
inactiveze complet. Dacă aș avea mai mult timp la 
dispoziție, poate că aş găsi o modalitate de a-l 
stabiliza, dar deocamdată... 

Ithan o strânse de umăr. 

- Spune-mi ce e! 


Hypaxia făcu o grimasă, iar apoi spuse: 

- Antidotul nu e o soluţie permanentă. Efectul lui 
va dispărea şi, din moment ce apa din Midgard încă 
e contaminată cu parazitul, ne vom reinfecta de 
cum se va întâmpla asta. 

- Cât timp va funcţiona o doză de antidot? 

- Nu ştiu. Câteva săptămâni? Câteva luni? Mai 
mult de câteva zile, cred, dar va trebui să îl tot 
perfecționez. Să găsesc o modalitate de a-l face 
permanent. 

- Dar deocamdată va funcţiona? 

- Teoretic. Câtă vreme fulgerul lui Athalar îl ține 
legat. Dar nu am avut curajul să îl testez pe mine 
însămi ca să văd dacă funcționează și este sigur, dar 
şi... ca să aflu cine sunt fără ca acest lucru să se 
hrănească din mine. 

Hypaxia își înălță capul şi îl privi în ochi pe Ithan, 
cu fața sumbră şi epuizată. Apoi murmură: 

- Dacă eliminăm parazitul, ce se va întâmpla? Ce 
vei face tu cu puterea suplimentară? 

- Îmi voi ajuta prietenii. Nu că asta ar însemna 
mare lucru. 

- Şi lupii? 

- Ce-i cu ei? 

- Dacă vei avea mai multă putere, ar fi posibil să o 
depăşeşti ca abilități pe Sabine. S-ar putea ca noua 
ta condiție să te facă suficient de puternic încât să o 
poți provoca. S-ar putea să fii în stare să pui capăt 
tiraniei lui Sabine, Ithan! adăugă ea, privindu-l cu 
seriozitate. 

- Eu..., murmură el, nereuşind să găsească 
cuvintele potrivite, nu m-am gândit cu adevărat la 
ce vom face în continuare. 

Hypaxia nu fu deloc impresionată. 

- Trebuie să o faci! Cu toţii trebuie să o facem. 

Ithan se crispă. 

- Nu sunt genul care planifică. Sunt jucător de 
sunball, ce naiba... 


- Ai fost jucător de sunball, spuse ea. Și bănuiesc 
că nu te-ai gândit la implicaţiile faptului că vei avea 
cea mai mare putere din rândul lupilor, pentru că 
eviţi să te gândeşti la ceea ce îți doreşti cu adevărat. 

Ithan se încruntă la ea. 

- Şi ce mi-aş dori cu adevărat? 

- Vrei ca Sabine să dispară. Nimeni în afară de 
tine nu va putea să înfăptuiască asta. 

Lui Ithan i se făcu rău. 

- Nu vreau să conduc pe nimeni. 

Hypaxia îi aruncă o privire de parcă l-ar fi văzut 
aşa cum era în realitate, dar spuse pe un ton 
dezamăgit, care îi ajunse lupului până la inimă: 

- Toate discuţiile astea nu au nici un rost. Nici 
măcar nu ştim dacă antidotul funcționează. 

Ea se uită la flacon. 

Avea să o facă, Ithan era convins de asta. Avea să 
îl încerce, avea să riște totul... 

El înşfăcă fiola fără nici un avertisment prealabil. 
Apoi o duse la gură și înghiți. 

Hypaxia se întoarse spre el, cu ochii măriți de 
îngrijorare... 


Apoi Ithan nu mai văzu decât întuneric. 


Își simţi trupul... şi mai mult de atât. 

Simţi lupul din el, și pe el însuși, și putere, de 
parcă ar fi putut să sară de pe un continent pe altul 
dintr-o singură mişcare... 

Apoi, dintr-odată, deschise ochii. Oare lumea 
fusese întotdeauna atât de clară, atât de limpede? 
Oare morga mirosise atât de puternic a antiseptic? 
Oare într-una dintre cutii putrezea un cadavru? 
Oare când ajunsese acolo cadavrul acela? Sau oare 
zăcea de mult timp în morgă? 

Cât despre mirosul de lavandă și de eucalipt... 

Hypaxia stătea îngenuncheată deasupra lui, 
respirând greoi. 

- Ithan... 


O clipire, o străfulgerare, iar el se preschimbă. 
Hypaxia se împletici îndărăt în momentul în care 
văzu lupul care îşi făcu apariţia, mai repede decât se 
preschimbase vreodată. 

Încă o clipire şi o străfulgerare, iar Ithan reveni la 
corpul lui umanoid. 

La fel de uşor ca respiratul. Rapid ca vântul. Ceva 
era diferit, ceva era... 

Sângele îi urlă la o lună nevăzută. Degetele i se 
încovoiară pe podea în timp ce se ridică, zgâriind cu 
ghearele. 

- Ithan? întrebă în şoaptă fosta regină vrăjitoare. 

- A funcţionat! strigă el, iar cuvintele acelea 
răsunară în încăpere, în lumea întreagă. Parazitul a 
dispărut... Simt asta. 

Cumva, o barieră fusese înlăturată. Una care îi 
poruncise să se retragă, să se supună... Acum 
rămăsese din ea doar cenuşa. Acum în ființa lui 
rămăsese doar putere dominatoare. Neîncătuşată. 

Însă golul lăsat de bariera aceea se umplea de o 
forță crescândă, furioasă... 

Ithan întinse mâna şi îi porunci să iasă la iveală 
acelui lucru pe care îl simţea crescându-i sub piele. 
Gheaţă și zăpadă îşi făcură apariţia în palma lui. Nu 
i se topiră pe piele. 

La naiba, putea să invoce zăpada! Magia cânta în 
el, îngânând o melodie veche și stranie. 

Lupii nu aveau o astfel de magie. Nu avuseseră 
niciodată, din câte auzise el. Se puteau metamorfoza 
şi erau puternici, da, dar această putere 
elementară... nu ar fi trebuit să existe într-un lup. Și 
totuşi, iată că era prezentă. Creștea înlăuntrul lui, 
umplând locul acela în care parazitul existase fără 
ca el să își fi dat seama vreodată. 

- Trebuie să produci mai mult antidot! strigă 
than cu voce aspră. Trebuie să li-l ducem 
prietenilor noştri! 

Hypaxia îi aruncă un zâmbet posomorât și se 
întoarse valvârtej la birou. 


- Mă ocup de asta. Tu ce ai de gând să faci? 
întrebă ea, privindu-l stăruitor. 

lthan se uită cu atenţie la uşa care dădea în 
coridor. 

- Cred că e timpul să încep să îmi fac nişte 
planuri. 


- Numai fiica mea ne-ar târî până la Nena, 
bombăni Ember, tremurând din pricina frigului 
care îi tăia răsuflarea până şi lui Hunt. Nu puteai să 
faci asta, ştiu și eu, pe Insulele Coronal? 

- Falia Nordică, mamă..., spuse Bryce clănțănind 
din dinţi, se află în nord. 

- Există şi una sudică, mormăi Ember. 

- E şi mai frig acolo, spuse Bryce iar apoi se uită 
la Hunt și Randall, cerându-le ajutor. 

Hunt chicoti, în ciuda temperaturilor scăzute şi a 
vântului şuierător care îi izbiseră de cum coborâseră 
din elicopter. 

Nu putuseră să zboare mai departe de atât. Zidul 
negru, masiv, se întindea pe kilometri întregi în 
ambele direcţii, după care se curba spre nord, 
înzestrat cu vrăji de apărare care protejau spaţiul 
aerian de deasupra lui. Hunt ştia din hărți că zona 
înconjurată de zid avea un diametru de şaptezeci şi 
opt de kilometri, numărul acela aparţinând unei 
aritmetici sacre, şi că în centrul ei, undeva pe 
terenul arid şi acoperit de zăpadă, se afla Falia 
Nordică, învăluită în ceaţă. Nenumărate bariere 
protejau Midgardul de Falie și de Hel, care se afla 
dincolo de ea. 

- Ar fi bine să ne punem în mişcare, spuse 
Randall, făcând semn cu capul spre uşile de plumb 
din zidul aflat în fața lor. 

- Nu există santinele, observă Hunt, alăturându-i- 
se lui Randall, recunoscător pentru echipamentul de 
iarnă de care Axtar reuşise cumva să le facă rost. Ar 
trebui să fie cel puţin cincisprezece pe aici. 


- Poate că au dat bir cu fugiţii pentru că era al 
naibii de frig, spuse Bryce, tremurând îngrozitor. 

- Un paznic angelic nu dă niciodată bir cu fugiţii, 
spuse Randall, trăgându-şi cât putu de bine pe față 
gluga de la parka lui căptușită cu blană artificială. 
Faptul că nu sunt aici... nu e un semn bun. 

Hunt dădu din cap spre puşca din mâinile 
înmănușate ale lui Randall. 

- Funcţionează la temperaturile astea? 

- Ar face bine să funcţioneze, mormăi Ember. 

Însă Hunt îi aruncă o privire lui Bryce și își 
invocă fulgerul. Ştia că focul ei stelar i se încălzea 
deja pe sub mănuşii. Acum, când puterea Iheiei 
fusese unificată în ea, nu se putea decide dacă era 
nerăbdător sau îngrozit să vadă ce putea să facă acel 
foc stelar. 

- E o capcană? întrebă Ember în timp ce se 
apropiau de porţile impunătoare, închise, şi de 
postul de pază abandonat. 

Hunt aruncă o privire pe geamul înghețat al 
cabinei, iar apoi trase cu putere de ușă. Pe aceasta se 
formase o crustă de gheaţă atât de groasă, încât 
trebui să tragă cu o forță considerabilă ca să o 
deschidă. Cercetă rapid interiorul şi văzu că bruma 
se depusese pe pupitrul de comandă, pe scaune, pe 
dozatorul de apă. 

- Nu a mai fost nimeni pe aici de ceva vreme. 

- Nu îmi place asta! spuse Ember. E prea uşor. 

Hunt îi aruncă o privire lui Bryce. Ea avea ochii 
înlăcrimaţi de la frig, iar vârful nasului îi era de un 
roșu aprins. La temperaturile de acolo, ei nu ar fi 
rezistat nici zece minute înainte să degere. El și 
perechea lui şi-ar fi revenit, dar Ember şi Randall, 
cu sângele lor uman... 

- Haideţi să încălzim cabina! spuse Bryce, intrând 
şi începând să şteargă bruma de pe întrerupătoare. 
Poate că radiatorul încă funcţionează! 

Ember îi aruncă lui Bryce o privire prin care îi 
dădea de înțeles că ea și Hunt evitaseră să îi 


răspundă atunci când își exprimase îngrijorarea, 
dar, în cele din urmă, intră şi ea în cabină. 


Reușiră să pornească radiatorul... Doar unul 
dintre ele. Celelalte erau prea îngheţate ca să mai 
funcţioneze. Însă aparatul fu suficient ca să 
încălzească spaţiul mic și ca să le ofere cât de cât un 
adăpost lui Randall şi lui Ember, în timp ce Bryce și 
Hunt explorară din nou terenul friguros, cercetând 
zidul şi poarta. 

- Crezi că e o capcană? întrebă Bryce, cu gura şi 
cu nasul acoperite de fular. 

Găsise câteva perechi de ochelari de zăpadă în 
cabina de pază, iar lumea se vedea tăios de clar prin 
lentilele lor. Oare așa se văzuse şi prin coiful de 
Umbra Mortis al lui Hunt? 

El, care, la rândul lui, purta ochelari polarizați, 
răspunse: 

- Nu am auzit vreodată ca postul de pază de la 
Falia Nordică să fie gol, aşa că... ceva se întâmplă, 
cu siguranţă. 

- Poate că Apollion ne-a făcut o favoare şi a 
trimis câțiva hăitaşi ai groazei ca să o golească, 
spuse Bryce, iar de îndată ce ea rosti numele 
prințului demon, vântul păru să se liniştească. Ei 
bine, asta nu e deloc înfricoşător! adăugă ea. 

- Atât de departe spre nord..., spuse Hunt, 
întorcându-se în loc şi cercetând terenul, ...mai știi, 
poate că sunt adevărate toate avertismentele alea 
cum că nu trebuie să îi rosteşti numele de partea 
asta a Faliei. 

Bryce nu îndrăzni să testeze acea teorie, dar se 
duse la porţile de plumb din zid și își puse mâna 
înmănuşată pe ele. 

- Am auzit că zidul şi porţile au sare albă 
încorporată în ele. Ca măsură de protecţie 
împotriva Helului. 

- Şi totuşi, asta nu i-a împiedicat pe demoni să se 
strecoare prin ele, spuse Hunt, cu o expresie 


indescifrabilă din cauza ochelarilor de protecţie şi a 
fularului de pe gură. Am vânat destui demoni ca să 
ştiu cât de imperfect e zidul. Și gărzile, presupun. 

- Nu vreau să îmi imaginez ce a trecut pe aici în 
absența gărzilor. 

Hunt nu spuse nimic, lucru deloc liniştitor. 

- Deci, cum trecem? întrebă Bryce. 

- În cabină e un buton, răspunse Hunt. Nimic 
sofisticat. 

Bryce îl împunse cu cotul. 

- Floare la ureche, măcar o dată! 

O rafală de vânt rece ca gheaţa o izbi în spate, 
parcă împingând-o spre zid. Chiar şi cu toate 
straturile de echipament de iarnă, ar fi putut să jure 
că frigul tăios îi ajunse până la oase. 

- Ar trebui să plecăm înainte să se întunece, spuse 
Hunt, dând din cap către soarele care cobora deja 
spre linia orizontului. Aici avem lumină doar vreme 
de câteva ore. 

- Bryce, trebuie să vezi ceva! strigă tatăl ei, din 
cabină. 

Îi găsiră pe Ember și pe Randall în faţa unui 
monitor care pâlpâia. 

- Înregistrarea de pe camerele de securitate, spuse 
Ember, arătând cu un deget tremurător. 

Bryce ştiu că tremuratul acela nu era de la frig. 
Mama ei apăsă o tastă de pe computer şi imaginile 
începură să ruleze. 

- Aceea e cumva...? şopti Bryce. 

- Trebuie să ajungem la Falie, mârâi Hunt. Acum. 

- Dacă pui piciorul în Bârlogul ăla fără o invitaţie 
din partea Primului sau a lui Sabine, ești mort, 


puiut! 

- Ştiu, răspunse Ithan, împachetând încă o ladă 
pentru Jesiba Roga. 

Fra o sarcină stupid de banală, având în vedere 
toate grozăviile care se întâmplau. Dar când, cu 
câteva clipe în urmă, dăduse buzna în birou ca să îi 
dea vestea cea bună, Roga refuzase să stea de vorbă 
cu el, afirmând că avea să o facă numai după ce 
lupul îşi câștiga pâinea muncind vreme de câteva 
minute. Așa că iată-l acolo, împachetând și vorbind 
în acelaşi timp. 

- Dar dacă eu şi Hypaxia plecăm spre Orașul 
Etern, s-ar putea... să murim, spuse el, înecându-se 
în momentul în care rosti acel cuvânt. Vreau ca ei să 
ştie adevărul! 

- Şi la ce adevăr te referi? 

Ithan, care până atunci stătuse aplecat deasupra 
lăzii, se îndreptă de spate. 

- Adevărul despre ce i-am făcut lui Sigrid. Vreau 
să se ştie că Sigrid există, cred, chiar dacă e o 
Secerătoare. Vreau să se ştie că... 

- Deci vrei să îți uşurezi conştiinţa vinovată! 

Ithan îi aruncă o privire tăioasă. 

- Vreau ca ei să ştie ce s-a întâmplat. Că da, Sigrid 
e acum o Secerătoare şi că am eşuat total în 
încercarea de a repara treaba asta, dar că, practic 
vorbind, au o alternativă la Sabine, chiar dacă e 
vorba de cineva doar pe jumătate viu. Ar fi un lucru 
radical şi nemaiauzit să acceptăm un Secerător ca 
Prim, dar s-au întâmplat şi lucruri mai ciudate, nu-i 
aşa? 

Jesiba începu să tasteze la calculator. 

- De ce îți pasă? 

- Pentru că lupii trebuie să se schimbe. Trebuie să 
ştie că pot să aleagă pe altcineva în afară de Sabine. 

Își privi palma şi îşi dori să se formeze gheaţă pe 
ea. Aceasta îi acoperi pielea cu o peliculă subţire, 
după care se topi. 


- Trebuie să știe că există un antidot care ar putea 
să le confere puteri mai mari decât ale ei, că nu 
trebuie să fie servili față de ea, adăugă el. 

- Lupii vor avea nevoie de o dovadă în acest sens. 
Altfel, nu vei ieși de acolo în viaţă, spuse Jesiba. 

- Asta nu e de ajuns? întrebă el, formând un mic 
sloi de gheață pe vârful degetului, cam atât putând 
să controleze fără greș. 

Presupunea că trebuia să ia legătura cu Feele sau 
cu vreo silfă de gheaţă, adică să ia lecţii de la 
făpturile care puteau să îl înveţe cum să își 
controleze noua abilitate. 

Hypaxia luase antidotul la câteva minute după el. 
Leşinase, ca și el, dar se trezise fremătând de putere. 
Ithan ar fi putut să jure că o briză uşoară și jucăușă 
îi sufla acum tot timpul prin păr şi că părea să 
emane un fel de putere constantă, chiar și atunci 
când nu o folosea. 

După ce îi dăduse vestea Jesibei, îi oferise o fiolă 
Jesibei, dar farmazoana o refuzase, sub cuvânt că 
antidotul nu avea să o ajute în nici un fel. Iar apoi ea 
îi ordonase să înceapă munca deplorabilă pe care o 
făcea acum, în timp ce îi explica restul lucrurilor. 

Jesiba spuse: 

- La cum îi ştiu eu pe lupi, vor crede că Quinlan 
mi-a cerut să îţi fac ceva care te-a adus într-o 
stare... nefirească. 

- Ei ştiu că Bryce e o persoană bună. 

- Oare? Din câte îmi amintesc, nu au fost deloc 
amabili cu ea de când au murit Danika şi Haita. Şi 
nici tu nu ai fost. 

Ithan se îmbujoră. 

- A fost o perioadă grea. Pentru noi toți. 

- Danika Fendyr v-ar fi tras în ţeapă pe toți la 
porţile Bârlogului pentru felul în care ați tratat-o pe 
Quinlan. 

- Danika ar fi..., începu el să spună, dar apoi se 
opri, fiindcă tocmai îi venise în minte un gând. 
Danika a pus la îndoială toate astea, să știi! Chiar și 


ei i s-a părut ciudat că cei din neamul Fendyr au 
rămas necontrolați atât de multă vreme. 

- Chiar aşa? 

Ithan se întoarse spre biroul farmazoanei. 

- Eu şi Bryce am găsit nişte documente de 
cercetare pe care le-a ascuns Danika. Voia să ştie 
motivul pentru care cei din neamul Fendyr erau atât 
de dominatori. Cred că nici ea nu era de acord cu 
asta, spuse Ithan, dând din cap ca pentru sine, după 
care adăugă: Ea i-ar fi încurajat pe ceilalți să ia 
antidotul. Să îi facă vânt lui Sabine. 

Jesiba ridică din sprâncene. 

- Dacă așa spui tu... Ai cunoscut-o pe Danika 
mult mai bine decât mine. 

- Ştiu că îşi ura mama şi că era de părere că 
ierarhiile erau extrem de nedrepte, spuse el, făcând 
câţiva pași încolo şi încoace. Trebuie să pun mâna 
pe documentele acelea, mârâi el. Le voi duce în 
Bârlog ca să le arăt tuturor că nu doar eu pun la 
îndoială situaţia curentă, ci că până și unul dintre 
Fendyri nu era de acord cu acel instinct de 
dominare al lor care ajunsese să nu mai fie controlat 
câtuşi de puţin. S-ar putea ca astfel de dovezi să îi 
influenţeze să accepte o alternativă la Sabine. Sigrid 
e o Fendyr, dar nu pe linie directă. S-ar putea ca asta 
să îi ajute să o accepte ca alternativă. 

- Vor spune că le-ai falsificat, replică Jesiba, 
continuând să tasteze. 

- E un risc pe care trebuie să mi-l asum, răspunse 
Ithan, îndreptându-se cu paşi mari spre uşă. Zilele 
în care Sabine i-a ținut pe lupi subjugaţi, în care ne 
cerea să stăm deoparte în timp ce nevinovațţii 
sufereau... trebuie să se încheie. Avem nevoie de o 
schimbare. De una mare. Și poate că, dacă ne ajută 
Urd, ceea ce e cel mai important în Sigrid încă a 
rămas intact, neschimbat de faptul că a devenit o 
Secerătoare. Dacă așa stau lucrurile, o prefer 
oricând pe Sigrid lui Sabine. 


Poate că, de fapt, nu era vorba despre a anula ceea 
ce fusese făcut, ci mai degrabă despre a juca până la 
capăt mâna proastă pe care o primise. De a se 
adapta. 

- Oricât de deschis la minte ai fi, Holstrom, 
murmură Jesiba, închizându-şi laptopul, chiar crezi 
că e o decizie înțeleaptă nu numai să te duci la 
Bârlog complet lipsit de apărare, dar și să începi să 
le predici lupilor cum că ar trebui să accepte o 
Secerătoare ca Prim Aparent? Să nu uităm că unii 
dintre lupi s-ar putea chiar să o placă pe Sabine şi 
stilul ei de conducere. De fapt, probabil că mulţi o 
fac. 

- Da, dar e timpul să le dăm șansa de a alege 
altceva. De a se elibera de sub controlul ei. 

- Uiţi, spuse Jesiba pe un ton sumbru, că ei au 
fost, încă de la început, principalii executanţi ai 
Asterilor. Nu au dat niciodată vreun semn că ar fi 
vrut să se elibereze de sub controlul nimănui. 

- E un risc pe care trebuie să mi-l asum, insistă el. 
Și nu pot să stau degeaba în timp ce Hypaxia 
reproduce antidotul. 

- Quinlan ţi-a cerut să o protejezi pe Hypaxia. 

- Nu va dura mult. Stai cu ochii pe ea în locul 
meu, te rog! 

Se îndreptă spre ușă şi, în timp ce apucă mânerul, 
Jesiba îi spuse cu voce împovărată, resemnată: 

- Ai grijă, puiuț! 


lthan se furișă până la apartamentul lui Bryce, 
folosindu-se de o tulburător de exactă hartă a 
canalizării pe care o avea Casa Focului și a Umbrei. 
Nu voia să se întrebe cine altcineva folosea cu regu- 
laritate tunelurile respective. 

Chiar dacă avea acces la apartament, favoare pe 
care Danika i-o acordase cu mult timp în urmă, 
intră în clădire pe ușa de pe acoperiş. Fără îndoială 
că clădirea era supravegheată, iar el rămase cât mai 
în umbră posibil. Nu știa dacă paznicul de la parter 


îl văzuse pe camerele de luat vederi, căci nu veni 
nimeni să investigheze. 

Documentele Danikăi erau tot acolo unde le 
lăsaseră el și Bryce: în sertarul cu corespondenţă 
nedorită. Le răsfoi doar ca să se asigure că într- 
adevăr conţineau tot ce-şi amintea el. 

Așa era. Documentele ar fi putut să însemne o 
dovadă convenabilă pentru afirmaţiile lui. 

Vedeți? Până și Danika a vrut ca toate astea să se 
schimbe. Și, da, Sigrid este o Fendyr, dar e şi diferită. 
Ea ar putea să însemne un pas în direcția cea bună. 

Avea să găsească o modalitate mai elocventă de a 
o spune, dar numele Danikăi încă avea importanţă. 

Ithan împături cu grijă teancul de hârtii şi le vâri 
în buzunarul de la spate al blugilor. De partea 
cealaltă a ferestrelor apartamentului, oraşul rămase 
liniștit... Tăcut. Îndurerat. 

Iar în clădirea aceea, în apartamentul acela... 

O, pe toți zeii, ce ciudat era să vadă apartamentul 
atât de gol şi de stătut, fără ocupanţii lui! 

lthan aruncă o privire la canapeaua modulară 
albă, de parcă i-ar fi văzut pe Athalar şi pe Bryce 
stând acolo, cu Syrinx ghemuit lângă ei. 

Cât de îndepărtată i se părea acum viaţa aceea! Se 
îndoia că astfel de vremuri aveau să se mai întoarcă 
vreodată. Se întrebă dacă prietenii lui aveau să se 
mai întoarcă vreodată. Dacă Bryce avea să... 

Nu îşi încheie gândul. 

Nu avea de ales, trebuia să continue. Indiferent de 
cum era sortit să se sfârşească demersul lui. Iar 
Jesiba avea dreptate. Să intri în Bârlog era, probabil, 
sinucidere curată, dar... Aruncă o privire pe 
coridor, la uşa dormitorului lui Bryce. 

Poate că nu era musai să intre în Bârlog 
neinarmat. 

Dură prea mult, al naibii de mult, ca porţile să se 
deschidă, bucăți de gheață şi de zăpadă 
desprinzându-se de pe ele şi căzând pe pământ. 
Bryce trecu prima, cu focul stelar arzându-i pe sub 
mânuși. 

- Nu înţeleg ce caută Harpia aici? întrebă Ember 
în timp ce se strecura pe porţi în urma lui Bryce, cu 
Randall urmând-o îndeaproape şi cu Hunt încheind 
plutonul. 

- Nu mai e Harpia, răspunse Bryce. E un fel de... 
o chestie ciudată, trezită din moarte prin 
necromanțţie, făurită de Asteri cu ajutorul a ceea ce 
au reuşit să facă folosind o parte din fulgerul lui 
Hunt. Nu ştiu sigur ce e Harpia, dar nu vrem să 
avem de-a face cu orice ar fi ea acum. 

Bryce văzu îngrijorarea şi vinovăția de pe faţa lui 
Hunt, însă nu avea timp să îl asigure că nu era vina 
lui. El nu avusese de ales, trebuise să îi dea fulgerul 
lui Rigelus. Fulgerul fusese folosit în scopuri 
îngrozitoare, ce-i drept, dar nu era vina lui. 

Ember protestă: 

- Dar Harpia i-a mâncat pe gardieni... 

- Tocmai de aceea mergem la Falie, spuse Bryce, 
dând din cap spre Hunt, ai cărui ochi străluceau de 
o hotărâre de nestrămutat. Chiar acum, la naiba! 

Hunt o ridică numaidecât pe Ember în braţe şi îşi 
întinse aripile. Bryce îl apucă pe Randall şi îi spuse: 

- Surpriză: pot să mă teleportez! Să nu vomiti! 

Din fericire, Randall nu vomită în timp ce se 
teleportară la patruzeci de kilometri distanţă, 
ajungând până în centrul zidului circular. Dar el 
vomită, ce-i drept, după ce se văzu din nou cu 
picioarele pe pământ. 

Ajunseseră acolo înaintea lui Hunt şi a lui Ember, 
aşa că Bryce nu făcu decât să își privească tatăl care 
vărsa în zăpadă, năucit de valurile de ameţeală care 
încă îl chinuiau. 

- E..., spuse Randall, vomitând din nou, ...e util, 
dar oribil! 


- Cred că asta mă descrie pe scurt, glumi Bryce. 

Randall râse, vomită din nou, iar apoi se şterse la 
gură şi se ridică. 

- Nu eşti oribilă, Bryce. Nici pe departe! 

- Aşa o fi. Dar asta este, spuse ea, arătând spre 
structura din faţa lor şi spre ceața învolburată. 

Un arc masiv de cuarț transparent se înălța la 
doisprezece metri în văzduh, partea lui cea mai de 
sus fiind aproape ascunsă de ceața plutitoare. Totuși, 
puteau să vadă direct prin arcadă şi nu era nimic 
înăuntru, în afară de ceea ce putea fi descris doar ca 
o ondulaţie a lumii. Între lumi. Iar de partea cealaltă 
se vedea și mai multă ceaţă. 

- Probabil că Asterii au construit arcada în jurul 
Faliei pentru a încerca să o limiteze, spuse Bryce. 
Sau pentru a încerca să o controleze, bănuiesc. 

În spatele lui Randall, Hunt şi Ember se apropiau, 
venind prin văzduh. 

- Voi spune asta o singură dată şi atât, declară 
tatăl ei. Crezi că deschiderea Faliei... e cea mai bună 
idee? 

Bryce răsuflă prelung şi fierbinte, iar respiraţia i se 
contopi cu ceața care plutea pe lângă ea. 

- Nu. Dar e singura pe care o am. 


Nu se vedea nici o panglică neagră de doliu în 
Bârlog. Nici un cântec de jale nu îi era oferit drept 
ofrandă Cthonei, ca să o implore pe zeiță să îi 
călăuzească pe cei care muriseră recent. De fapt, de 
undeva din complex se auzea o staţie de muzică din 
care bubuia un ritm cadențat. 

Ithan ar fi trebuit să se aștepte ca Sabine să îşi 
vadă de viaţă de parcă nu s-ar fi schimbat nimic. De 
parcă nu ar fi avut loc o atrocitate într-un district 
vecin. 

În această perioadă a anului, era o tradiţie pentru 
multe familii din Bârlog să se împrăștie în zona 
rurală ca să se bucure de veștejirea frunzelor şi de 
toamna răcoroasă de la munte, așa că în Bârlog 


rămâneau doar câteva haite. Ithan ştia cine avea să 
fie acolo, aşa cum ştia că la porţi aveau să fie de pază 
doar Perry Ravenscroft, lupoaica Omega din haita 
Trandafirul Negru, care era sora mai mică a lui 
Amelie. 

La fereastra postului de pază era expusă o statuetă 
de bronz a Îmbrăţişării: soarele care apunea sau 
răsărea în spatele a doi munti. Şi tocmai pentru că o 
cunoştea atât de bine pe Perry, Ithan înțelegea că 
acea mică decoraţiune era modul ei de a spune 
oraşului că în Bârlog existau şi lupi care jeleau, care 
se rugau la Cthona să îi aline pe cei morți. 

Ochii lui Perry, mari, ca de smarald, se măriră 
atunci când îl ea văzu pe Ithan apropiindu-se de 
cabina de pază. Lupoaicei i se părea, probabil, că el 
se materializase din nimic. De fapt, acele abilităţi de 
a se furişa se datorau noii lui viteze şi liniștii 
nefireşti cu care se deplasa, ajutate de faptul că 
mersese prin canalizare, întrucât avusese nevoie să 
rămână ascuns până în ultimul moment posibil. 

Perry se năpusti asupra stației radio de pe birou, 
cu părul ei lung şi castaniu sclipind în lumina 
soarelui de după-amiază, dar Ithan ridică o mână. 
Perry se opri. 

- Vreau doar să vorbim, spuse el prin geam. 

Cu ochii ei verzi, Perry îi cercetă faţa, iar apoi se 
uită la locul acela de deasupra umărului lui Ithan, la 
sabia pe care el o purta. După aceea, aruncându-i o 
ultimă ocheadă iscoditoare, ea deschise ușa cabinei. 
O clipă mai târziu, lthan îi simţi mirosul de 
scorţişoară şi de căpşuni. 

La cât de aproape se afla de ea, putea să îi numere 
pistruii de pe puntea nasului. Pielea palidă de sub ei 
păru să se albească şi mai tare în timp ce lthan îi 
explica motivul pentru care venise. 

- Sabine e la o întâlnire... 

- Nu vreau să o văd pe Sabine. Trebuie să vorbesc 
cu toți ceilalți, spuse el, iar apoi adăugă: Ai fost 


singura care a verificat dacă mai eram în viață 
după... tot ce s-a întâmplat. 

Perry îi trimisese mesaje din când în când. Nu 
multe, dar întrucât Amelie îi era ei atât Alfa, cât și 
soră, Ithan ştia că Perry nu îndrăznea să rişte să 
comunice cu el mai mult de atât. 

- Te rog, Perry, lasă-mă doar să intru în curte! 
insistă el. 

- Spune-mi despre ce vrei să vorbeşti cu noi şi mă 
mai gândesc! 

Chiar dacă era Omega, cea mai neînsemnată din 
haita Trandafirul Negru, ea nu bătu în retragere în 
fața lui. 

Doar pentru curajul de care dădea dovadă, Ithan 
îi spuse mai întâi ei secretul lui: 

- Vreau să vorbesc cu voi despre un nou viitor 
pentru lupi. 


Ithan ştia că, datorită faptului că Perry era atât de 
iubită şi că cei din Bârlog aveau atât de multă 
încredere în ea, se strânsese în curte acea mulțime 
de lupi, chemată de mesajul în care ea spusese că 
urma să se facă un anunţ de ultimă oră. 

Ithan rămase în umbra coloanelor de sub aripa 
nordică a clădirii, privindu-i pe cei pe care îi 
socotise prieteni, aproape o familie, adunându-se în 
spaţiul acoperit cu iarbă. Copacii în nuanţe roşii şi 
aurii, din micul parc aflat îndărătul lor, se legănau 
în briza răcoroasă de toamnă. Din fericire, vântul 
acela îi ascundea lui lthan mirosul de nările 
celorlalți lupi. 

După ce se adunară suficient de mulţi, circa o 
sută, Perry urcă cele câteva trepte din faţa uşilor 
clădirii și spuse: 

- Deci... a venit aproape toată lumea! 

Ceilalţi lupi îi zâmbiră, nedumeriţi, dar 
îngăduitori. Mereu fusese aşa în cazul lui Perry, 
artista rezidentă a Bârlogului, care la vârsta de patru 
ani îşi pictase camera în toate culorile curcubeului, 


chiar dacă părinţii ei îi porunciseră să aleagă o 
singură nuanţă. 

Perry îi aruncă o privire lui lthan, cu ochii 
strălucindu-i de frică. El nu îşi dădu seama dacă 
Perry se temea pentru el, sau pentru ea însăși. 

- Dă-i drumul, îi şopti lupoaica, iar apoi cobori 
de pe scară şi păşi în iarbă. 

Fă-ţi fratele mândru! 

Deşi cuvintele acelea fuseseră rostite de Regina 
Viperă, Ithan le ţinu aproape de inima lui în 
momentul în care ieşi din umbră. 

Se auziră mârâituri, mormăieli şi strigăte de 
surpriză. Ithan îşi ridică mâinile. 

- N-am venit ca să provoc necazuri! 

- Atunci, ieşi naibii de aici! strigă cineva. 

Acela fusese Gideon, care stătea undeva în spate, 
al treilea ajutor al lui Amelie. Ea însăşi îşi croia 
drum prin mulţime, cu faţa schimonosită de furie... 

- Tot ce suntem e o minciună! spuse Ithan înainte 
ca Amelie să ajungă la el şi să înceapă să îl lovească. 

Unii dintre ei se liniștiră. lthan continuă, 
deoarece caninii lui Amelie se lungeau deja şi ştia că 
în curând ea avea să se preschimbe complet. 

- Şi Danika Fendyr a pus la îndoială identitatea 
noastră! strigă lthan. Dar a murit înainte să 
reuşească să afle adevărul. 

Cuvintele acelea avură efectul dorit. Mulțimea 
tăcu. Însă Amelie continua să înainteze, 
îmbrâncindu-i pe toţi cei din calea ei, iar Gideon îi 
venea pe urme, ameninţător şi masiv... 

Ithan se uită la Perry, care stătea în fața mulțimii, 
cu ochii ei verzi aţintiţi asupra lui. Ei îi spuse: 

— Asterii ne-au introdus în creiere un parazit care 
ne-a reprimat magia inerentă, reducând-o la cele 
mai elementare componente: preschimbarea şi 
puterea. Dar chiar şi aceste abilităţi au fost ciuntite. 
Iar Asterii ne-au făcut asta doar în scopul ca noi să 
rămânem executanţii lor credincioși, aşa cum am 
fost de când s-a deschis Falia Nordică. 


Amelie se afla la trei metri distanță, cu muşchii 
încordaţi, gata să sară pe trepte, să îl ţintuiască la 
pământ şi să îl sfâşie în bucăți... 

- Priviţi! strigă Ithan, întinzând o mână, iar în 
palmă i se ivi pe dată un strat de gheaţă. 

Mulțimea icni la unison. Până și Amelie se 
împletici, şocată. 

Ithan lăsă ca gheaţa să îi formeze o pojghiță pe 
degete, după care spuse: 

- Magie, magie elementară! A existat pur şi 
simplu în venele mele, în stare latentă, în tot acest 
timp. 

O privi din nou în ochi pe Perry, observându-i 
şocul şi ceva ce aducea a dorinţă. 

- O prietenă a mea, o vrăjidoctoriţă, mi-a făcut 
un antidot, adăugă el. L-am luat şi am descoperit ce 
sunt cu adevărat. Cine sunt cu adevărat. Ce anume 
doarme în spiţa tuturor lupilor, reprimat de Asteri 
timp de cincisprezece mii de ani. 

- E un truc de vrăjitoare! se răsti Amelie, dând să 
se strecoare pe lângă sora ei mai mică. Mişcă-te! îi 
ordonă ea lui Perry, nu ca soră a ei, ci ca Alfa a ei. 

Însă Perry, în pofida constituţiei sale slabe, se ținu 
tare pe picioare. Şi îi spuse lui Amelie, iar vocea i se 
auzi în toată curtea: 

- Vreau să aud ce are de spus. 


Ithan vorbi cât de repede putu, făcându-le lupilor 
un rezumat despre parazit şi despre ceea ce îi făcea 
acesta magiei lor. lar apoi, pentru că încă păreau 
neîncrezători, le explică ce se întâmpla de fapt în 
Cantonul Oaselor, le dădu lămuriri despre lumina 
secundă. Despre maşina de tocat suflete. 

După ce termină, than o privi din nou pe Perry. 
Era albă la față din pricina șocului. 

- Regina Hypaxia Enador poate să confirme tot 
ce v-am spus, declară Ithan. 

- Nu mai e regină! strigă un lup. A fost dată afară! 
Ca şi tine, Holstrom! 


Ithan îşi arătă colții. 

- E genială! Şi-a dat seama cum să repare chestia 
asta din creierele noastre, cum să ne redea magia. 
Aşa că, la naiba, nu mai vorbi despre ea pe un astfel 
de ton! 

lar la răcnetul din vocea lui, la ordinul pe care 
tocmai îl dăduse, lupii din mulțime luară poziția de 
drepți. Nu de furie sau de frică, ci... 

- Ce-ai făcut? întrebă Perry, făcând un pas 
împleticit în față. Ithan, ești... 

- Mai există o moștenitoare Fendyr! continuă 
Ithan cu fermitate. 

Mulțimea se agită. Perry îi aruncă o privire uluită. 

- Ce vrei să spui? întrebă ea. 

Ithan nu putea să îndure deruta şi speranţa din 
vocea ei, din ochii ei strălucitori. 

- Numele ei e Sigrid, spuse el, iar gâtlejul i se 
strânse dureros de tare. E... fiica răposatului frate al 
lui Sabine. Și... 

- Ajunge! se răsti Amelie, împingându-se, în 
sfârşit, în față. Vorbăria asta nebunească se opreşte 
acum! 

lthan mârâi, jos şi adânc, și până şi Amelie se 
opri, cu un picior pe treaptă. 

El o privi în ochi, o lăsă să vadă totul în privirea 
lui. 

- De ce trădătorul ăsta e încă în viață?! răsună în 
curte vocea lui Sabine. 

lthan se întoarse, asigurându-se, precaut, că 
Amelie rămânea în raza lui vizuală, şi o privi pe 
Primul Aparent apropiindu-se. 

La un pas în urma ei, ieșind din umbră, veneau 
Sigrid şi Astronomul. 

- Secerătoare, murmură Perry, dându-se înapoi. 

Nu ca să fugă, ci ca să îl protejeze pe un lup tânăr, 
aflat la câţiva pași în spatele ei, care tremura, 
îngrozit până în măduva oaselor, din pricina ochilor 
de un verde acid ai Secerătoarei din mijlocul lor. 

Judecând după mersul destul de normal al lui 
Sigrid, ea încă se afla în toiul tranziţiei. Dar 
mișcările îi erau deja ciudate. Începutul acelui mers 
alunecat, nefiresc de lin, pe care numai Secerătorii 
îl aveau. 

Şi nu se schimbase de hainele ei distruse și 
însângerate. Ca dovadă, îşi dădu lthan seama, 
pentru că erau pătate și de sângele lui. Iar lupii 
aveau să simtă asta dintr-o singură adulmecare. 

Străduindu-se să găsească cuvintele potrivite în 
timp ce arătă cu degetul spre Sigrid, Ithan spuse: 

- Nu e o ameninţare pentru voi! 

- E o Secerătoare! strigă cineva din spate. 

Astronomul rânjea la lthan. Bătrânul ticălos 
pusese toate astea la cale: o adusese pe fosta lui 
mistică la Sabine. Doar ca să se răzbune pe Ithan. 

- Nu ştiu ce poveste vă îndrugă Holstrom, spuse 
Sabine cu voce tare, dar să nu credeţi nici un cuvânt 
din ea! 

Mulțimea se retrăgea, încercând cu disperare să se 
îndepărteze de Secerătoarea de lângă Sabine. 

- Ithan Holstrom e un mincinos, declară Sabine, 
şi un trădător a tot ceea ce susţinem noi. 

- Ba nu e adevărat, mârâi Ithan. 

- O, nu? strigă Sabine, arătând spre Sigrid, care 
stătea lângă ea și privea mulțimea cu o mină 
nepăsătoare. Uite ce i-ai făcut nepoatei mele dragi! 
adăugă Sabine. 

Cuvântul acela lovi în mulțime ca un val 
dezlănţuit. Ithan simţi cum lupii puneau lucrurile 
cap la cap, înțelegând că Secerătoarea din faţa lor 
era moștenitoarea Fendyr despre care le vorbise cu 
câteva clipe în urmă. 

- Nepoată, şoptiră ei. Oare e posibil ca... 


Astronomul îşi împreună în față mâinile zbârcite, 
însăși întruchiparea unei bătrâneţi senine. 

- E adevărat! anunţă el. În urmă cu douăzeci de 
ani, Lars Fendyr m-a căutat şi şi-a vândut puiul cel 
mai mare ca să îmi slujească, spuse, arătând spre 
Sigrid. Ea a fost tovarășa mea credincioasă, pe care 
am îndrăgit-o ca pe o fiică! minţi, întorcându-şi 
ochii închişi la culoare spre Ithan şi privindu-l cu 
ură. Până când băiatul ăsta a răpit-o şi a 
transformat-o în chestia asta! 

Mulțimea se întoarse, concentrându-şi acum 
întreaga atenţie asupra lui Ithan, pe care cu toții îl 
priveau acum cu ochi neîncrezători, acuzatori... 

- Singura fiică a fratelui meu! strigă Sabine ca să 
se facă auzită peste murmurul mulțimii ce se 
vânzolea. Ucisă cu sânge-rece de el, explică ea, 
arătând spre Ithan. Așa cum el şi prietenii lui Fee au 
încercat să mă omoare şi pe mine! 

- Asta €..., dădu Ithan să spună, văzând cât de 
tare pălise Perry. 

- E adevărul! îi luă Sabine vorba din gură, 
rânjind. Am înregistrarea video, din amabilitatea 
Reginei Vipere. Le arăt bucuroasă tuturor cât de 
brutal ai executat o tânără lupoaică lipsită de 
apărare! 

Ithan încremeni de groază. 

Pentru Regina Viperă, toate astea fuseseră mereu 
un joc pe termen lung. Nu doar pentru 
amuzamentul propriu, ci şi pentru a se folosi, în 
avantajul ei, de faptul că ştia ce făcuse Ithan. Relaţia 
ei cu Sabine era tensionată, aşa că de ce să nu o 
îndulcească printr-o mică ofertă de pace? 

Marc îi spusese lui Ithan că Regina Viperă nu 
făcea tranzacţii cu bani, ci cu favoruri şi informaţii. 
Aşa că el căzuse drept în capcana ei. 

— Apoi a încercat să o învie din morţi cu ajutorul 
unui necromant, continuă Sabine, arătând spre 
Secerătoare. Ca să o folosească pe post de marionetă 
în scopul de a-mi uzurpa poziţia. 


- Asta nu e... 

Astronomul adăugă: 

- Iar tânăra a dat fuga la mine, în singurul loc în 
care a ştiut întotdeauna că era în siguranță. 

Judecând după expresia împietrită de pe chipul 
lui Sigrid, cu siguranță că ea o făcuse dintr-un cu 
totul alt motiv. 

- Iar atunci când am aflat ce a păţit, spuse 
Astronomul, aruncându-i o privire plină de milă lui 
Sigrid, am adus-o imediat în Bârlog, la voi, dragii 
mei! 

Ce se întâmpla nu putea fi aievea. 

Sabine rânji. Ba era pe cât se putea de aievea. 

- În această dimineaţă, Sigrid m-a informat că 
atunci când s-a confruntat cu o astfel de înrobire de 
nedescris, a vrut să îşi protejeze poporul, așa că a 
ales, în schimb, să devină Secerătoare, spuse Sabine. 
Iar în cele din urmă și-a croit drum încoace, să fie 
moștenitoarea mea. 

Se aşternu o tăcere încărcată de şoc. 

Ithan fusese un mare neghiob să creadă că Sigrid 
avea să fie ca Danika, să creadă că ea alesese să 
devină  Secerătoare, dar că și-ar fi dorit în 
continuare bucurie, pace şi ce era mai bine pentru 
lupi, în locul urii pure care îi strălucea acum în ochi 
în timp ce se încrunta la el. 

Însă Amelie o privea pe Sabine cu uluire pură. Ea 
era moștenitoarea lui Sabine. Să numească pe 
altcineva în locul ei, ba mai mult, pe o 
Secerătoare... 

Perry se uita când la sora ei, când la Sabine, când 
la Secerătoare. 

- De ce nu o laşi pe noua ta moștenitoare să ne 
spună chiar ea câteva vorbe, Sabine? 

Sabine mârâi la Perry, iar aceasta se dădu un pas 
în spate. 

Văzând frica ei, supunerea, Ithan se înfurie. 

- Toată lumea ştie că neamul Holstrom își doreşte 
de mult timp să îi înlocuiască pe cei din neamul 


Fendyr, continuă Sabine. 

- Prostii! se răsti Ithan. 

- Tradițiile noastre dăinuie pentru că sunt 
puternice! strigă Sabine către mulțime. 

Astronomul se apropie mai tare de Sigrid, 
privindu-i pe lupi. 

- Să îl ascultăm pe băiatul ăsta îndrugând 
propaganda unei vrăjitoare renegate... 

- Mergeţi în Cantonul Oaselor! interveni Ithan. 
Vorbiţi cu fratele meu! El vă va spune... 

- Numai scursurile din Casa Focului şi a Umbrei 
pot să facă astfel de lucruri, spuse Sabine cu dispreţ. 

- Moștenitoarea ta, spuse Perry în şoaptă, dar 
autoritar, face parte din Casa aceea, Sabine. 

Sabine îi zâmbi cu superioritate lui Perry, gest 
care îl făcu pe Ithan să vadă roșu în faţa ochilor. 

- Sigrid s-a alăturat Casei Pământului și a 
Sângelui! spuse ea, iar mulțimea murmură din nou. 
Și, continuă Sabine, va locui aici de acum înainte, în 
calitate de viitor Prim Aparent al vostru. 

Astronomul dădu din cap în semn de 
încuviințare, iar barba lui lungă atinse centura pe 
care o purta peste veșminte. 

- Mă doare să mă despart din nou de fiica mea de 
suflet, dar o voi face pentru binele vostru. De acum 
înainte, Sigrid face parte din Bârlogul vostru: un lup 
adevărat. 

- Nu îmi amintesc să fi aprobat cererea, spuse o 
voce bătrână și stinsă. 

Mulțimea tăcu în clipa în care Primul intră, 
şchiopătând, pe poartă. Până şi Astronomul își 
înclină capul în semn de respect. 

Pesemne că Sabine o pregătise pe Sigrid, pentru 
că lupoaica îşi îndoi genunchii în fața Primului şi își 
înclină capul. 

- Bunicule! spuse ea cu voce răgușită. 

Auzind acel timbru, şoapta aceea răguşită, de 
Secerător, ceilalți lupi icniră. 


Primul privi cu atenţie chipul pământiu al lui 
Sigrid. Ochii ei de un verde acid. Rănile de pe gât. 

Nu spuse nimic, ci își întoarse privirea lăptoasă 
spre Ithan. Ochii îi erau plini de tristeţe şi de durere. 

Ithan înghiţi în sec, dar nu se dădu înapoi. 

- Îmi pare rău. Nu... nu am vrut să se termine 
aşa, spuse el, simțind atenţia mulțimii ca pe o 
greutate pe piele. Încercam doar să îndrept 
lucrurile! 

- În detrimentul viitorului lupilor! răbufni 
Sabine. 

Ithan întinse mâna peste umăr și scoase arma pe 
care o luase din dormitorul lui Bryce. 

Sabia Fendyr ieși din teacă scâncind. Ochii lui 
Sabine se aprinseră de furie şi de dorinţă... 

Dar than îngenunche în faţa străvechiului Prim 
şi îşi înclină capul, întinzându-i arma drept ofrandă. 

- Nu am nici o intenţie să uzurp spița Fendyrilor, 
spuse el, cu privirea în pământ. Vreau doar ce e mai 
bine pentru poporul nostru. Am crezut că Sigrid ar 
putea fi... diferită, dar m-am înșelat. M-am înșelat 
foarte tare şi îmi pare foarte rău. 

Sabine răbufni cu furie: 

- Tată, nu asculta prostiile astea... 

- Linişte! ordonă Primul, cu o voce puternică, așa 
cum than nu o mai auzise de ani de zile şi care îl 
făcu să îndrăznească să îşi ridice privirea spre 
bătrân. Am auzit ce ai povestit, îi spuse Primul lui 
Ithan. Te-am urmărit pe camerele de luat vederi, 
adăugă el, iar apoi privirea lui lăptoasă păru să se 
limpezească preţ de o clipă, lăsând să se întrevadă o 
frântură din lupul puternic și drept care fusese 
cândva. Danika a intuit, într-adevăr, ceea ce ne-ai 
spus tuturor, continuă Primul. A bănuit-o şi m-a 
întrebat despre asta și, deşi am crezut mult timp 
acelaşi lucru, m-am ferit de adevăr. A fost... mai 
ușor să continui așa decât să înfrunt o realitate 
dureroasă. Să păstrez mai degrabă o stabilitate, 
decât să risc un viitor incert. 


Primul luă sabia pe care i-o întindea Ithan. Mâna- 
i zbârcită tremură din cauza efortului de a ține arma 
aceea grea. 

- Am permis ca poporul nostru să fie forțat să 
servească în Aux..., continuă el, uitându-se acum la 
Perry, ...chiar dacă sufletele lor de artişti detestă 
acest lucru. 

Ochii lui Perry străluciră de durere. 

- Draga mea, ceea ce ţi-a spus Ithan e adevărat! A 
fost mereu adevărat, începând cu Primele Războaie 
şi cu atrocitățile de nedescris pe care poporul 
nostru le-a comis în numele Asterilor. Fiica mea, 
continuă el, aruncându-i o privire lui Sabine, care 
mârâia încet, nu a vrut să mă asculte atunci când 
am afirmat că lupii ar putea să fie mai mult de atât, 
mai buni decât am fost noi. Însă nepoata mea a 
făcut-o. 

Bătrânul lup oftă apăsat. 

- Poate că Danika ne-ar fi condus înapoi la ceea 
ce eram înainte de a ne lăsa subjugaţi de către 
Asteri, murmură el. Am crezut mult timp că a fost 
ucisă din cauza acestui scop al ei, de către puterile 
care își doresc ca starea de lucruri actuală să rămână 
așa cum e, mărturisi, plecându-și privirea spre lupul 
care stătea îngenuncheat la picioarele lui. Dar o 
astfel de stare de lucruri trebuie curmată! exclamă, 
întinzându-i sabia lui Ithan și apoi proclamând: 
Ithan Holstrom este moştenitorul meu! 

Un val de tăcere uluită străbătu mulțimea, lumea. 
Ithan nu putea să respire. 

- Şi nimeni altcineva, încheie Primul. 

Sabine se făcuse albă ca varul. 

- Tată... 

Primul îi aruncă o privire rece fiicei lui. 

- Te-am lăsat să acţionezi necontrolat mult prea 
multă vreme. 

- l-am ţinut în siguranţă pe ai noștri, am ţinut în 
siguranță acest oraș... 


- În clipa asta ţi se retrag titlul, rangul şi 
autoritatea! 

Sabine îi aruncă o privire uluită tatălui ei. Lângă 
ea, Sigrid privea cu ochii ei verzi, strălucitori, când 
la unul, când la celălalt. 

Astronomul se uita acum la porţile estice 
îndepărtate, de parcă ar fi început să se întrebe dacă 
nu cumva pariase pe calul greşit. 

- Ia-o! îi spuse Primul lui Ithan, întinzându-i 
iarăşi sabia. 

Ithan clătină din cap. 

- Nu am venit aici ca să... 

- M-am mai oferit cândva să te fac Alfa, Ithan 
Holstrom! Acum mă ofer să te fac Prim. Nu renunţa 
la asta! 

Ithan nu întinse mâna după sabie. 

- Eu..., murmură el, dar nu apucă să îşi termine 
refuzul. 

Într-o clipă se uita la sabie, iar în următoarea, 
Sabine o smulse din mâinile tatălui ei şi o înfipse în 
chipul lui bătrân. 

Mulțimea izbucni în ţipete şi răcnete. Cu coada 
ochiului, Ithan o văzu pe Amelie târând-o pe Perry, 
care se zbătea, în afara razei de acțiune. 

Primul se prăbuși la pământ în faţa lui, cu ochii 
nevăzători, acoperiţi de sânge. Dacă o vrăjidoctoriță 
ar fi ajuns acolo destul de repede, poate că... 

Sigrid se mișcă. 

Ithan nu putu să își stăpânească groaza în clipa în 
care ea se năpusti asupra trupului bunicului ei și îşi 
lipi gura de buzele lui zbârcite, inspirând adânc. 

Lumina se aprinse în gura Primului, iluminându-i 
obrajii supţi, după care Sigrid o inspiră, o bău pe 
toată. 

Sufletul lui, prima lui lumină... 

Sigrid își dădu capul pe spate și înghiţi lumina 
aceea, esenţa lui. Pielea îi străluci în timp ce lumina 
îi aluneca pe gât centimetru cu centimetru. 

Nu mai exista cale de întoarcere pentru Prim. 


Oricum, Sabine îi tăie capul. Astronomul, cu gura 
căscată şi împroşcat cu sânge, se împletici un pas, 
holbându-se, cu gura căscată, la Sigrid, care își 
îndreptă privirea verde spre el, hămesită... 

Ithan avu doar o clipă la dispoziţie ca să se 
întoarcă, să sară de pe trepte, înainte ca Sabine să îl 
atace cu sabia însângerată. Însă nu putea să-și ia 
ochii de la Prim. De la Sigrid, Secerătoarea pe care 
el o crease, care îi mâncase sufletul bătrânului lup, 
înfometată ca un vampyr... 

- Ithan! strigă Perry, iar el îşi veni în fire în timp 
ce Sabine se năpusti din nou asupra lui, lovind cu 
sabia. 

Ithan sări înapoi, aproape eviscerat. 

- Sabia asta îmi aparţine! urlă Sabine, mânuind 
arma. Titlul îmi aparține! 

Ithan se preschimbă atât de rapid, încât până şi ea 
rămase uluită. 

Fă-ţi fratele mândru! 

În clipa în care Ithan se năpusti asupra ei, Sabine 
lovi cu sabia atât de năprasnic, încât, dacă l-ar fi 
nimerit, i-ar fi despicat în două chiar şi craniul 
lupului care devenise el cu doar câteva clipe 
în urmă. 

Ithan sări direct spre armă, încleştându-şi fălcile 
în jurul ei. 

Ochii lui Sabine se învăpăiară de șoc atunci când 
Ithan muşcă, simțind un gust metalic în gură. 

Și sfărâmă sabia Fendyr între dinți. 

Cea mai mare parte a mulțimii fugise în 
momentul în care Sigrid începuse să se hrănească 
cu sufletul Primului. Dar Perry şi Amelie, împreună 


cu Gideon, rămăseseră lângă copaci, urmărindu-i 
din priviri pe Sabine şi pe Ithan. 

Sabine se uită lung la cele șapte bucăţi în care se 
rupsese sabia Fendyr, iar apoi îşi ridică privirea 
furioasă la Ithan. 

Dintr-o străfulgerare aproape instantanee, Ithan 
se transformase înapoi în forma lui umanoidă. 

- E doar o bucată de oțel, spuse el, gâfâind, încă 
simțind în gură gustul metalic, înțepător, al lamei. 
Ai fost obsedată de ea atâţia ani, n-ai suferit-o pe 
Danika pentru că o avea... E doar o bucată de 
metal! 

Ghearele lui Sabine  scânteiară. Fa mârâi, 
arătându-și colții. 

În spatele ei, însă, Sigrid se apropia de Astronom, 
care căzuse la pământ și care acum se târa înapoi, cu 
mâinile ridicate. Bărbatul o imploră: 

- Oare nu te-am tratat bine, oare nu te-am adus 
acolo unde mi-ai cerut să te aduc? 

Astronomul nu apucă să îşi pledeze cauza până la 
capăt. Sigrid, din răutate sau copleșită de foame, nu 
îi dădu bătrânului timp să tipe, ci sări pe el şi îşi lipi 
gura de a lui. 

Până şi Sabine se opri și o privi pe Sigrid 
înfigându-şi ghearele în pieptul lui, smulgându-i 
inima ce încă pulsa şi inspirând adânc în același 
timp, iar lumina aceea strălucitoare a sufletului lui, 
lumina secundă, îi urcă bătrânului prin corp, spre 
gurile lor lipite... 

Dar asta nu era problema lui Ithan. Nu în clipa 
aceea. Îşi întoarse capul spre Sabine și mârâi, la 
rândul lui, prelung şi apăsat. 

Nasul lui Sabine se încreți. 

- Nu eşti Alfa, puiuț, mârâi ea, năpustindu-se 
asupra lui. 

Ithan atacă. Sprintă drept spre ghearele morţii, 
care îl așteptau. 

Sabine se năpusti asupra lui, iar Ithan se aplecă, 
alunecând, apucă cea mai lungă bucată de sabie şi o 


ridică... 

Începu să plouă cu sânge, iar Sabine ţipă atunci 
când se prăbușşi în iarbă, cu o bufnitură surdă. Ithan 
sări în picioare şi se întoarse. Sabine stătea ghemuită 
pe pământ, ţinându-şi mâna pe burtă. De parcă asta 
ar fi împiedicat organele să i se reverse pe iarbă. 

Ithan fu vag conştient de prezenţa lui Sigrid în 
spatele lui. Ea înghiţi sufletul Astronomului 
muribund şi apoi îi lăsă cadavrul nemișcat pe 
scările din piatră. 

Însă Ithan se apropie încet de Sabine, iar în acel 
moment nu mai există nimeni pe lume, nici o altă 
sarcină în afară de aceea. Sabine își ridică la el 
privirea furioasă, suferindă. 

- Tot ce am făcut, spuse ea, gâfâind, a fost pentru 
lupi. 

- Ba a fost pentru tine! se răsti Ithan, oprindu-se 
în faţa ei. 

Sabine rânji, arătându-şi colții acoperiţi de sânge. 

- Îi vei conduce spre ruină! 

- Vom vedea, fu tot ce spuse Ithan, care apoi se 
transformă din nou în lup cu rapiditatea aceea 
nefirească. 

Sabine îl privi pe lup în ochi... şi îşi văzu moartea 
în ei. Dădu să vorbească, însă Ithan nu o lăsă. Fa 
vărsase deja destulă otravă în lume. 

Un salt, o mușcătură cu fălcile-i imposibil de 
puternice şi totul se isprăvi. 

Cu plusul de forţă pe care îl dobândise, Ithan 
frânsese oţelul sabiei. Prin comparaţie, să străpungă 
oase şi carne era o nimica toată. 

Dar atunci când simţi pe limbă sângele lui Sabine, 
Ithan văzu roşu în faţa ochilor. Roşu strălucitor, 
arzător. Furie, răcnete şi colți. Sânge, măruntaie şi o 
furie primordială... 

- Ithan. 

Vocea tremurătoare a lui Perry îl trezi din 
amețeală. Din ceea ce îi făcuse trupului lui Sabine. 
Avea gura plină de sângele ei, carnea ei între dinţi... 


- Ceilalți te privesc, îi şopti Perry, apropiindu-se 
de el. 

Încă în forma de lup, Ithan dădu să se întoarcă 
spre cei care văzuseră sălbăticia faptelor lui, însă 
Perry îi spuse: 

- Nu te uita! 

Apoi căzu în genunchi în faţa lui și îşi dădu capul 
pe spate, expunându-şi gâtul. 

- Mă predau! strigă ea, adăugând, o clipă mai 
târziu: Mă predau în fața Primului! 

Cuvintele acelea îi stârniră lui Ithan un sentiment 
de groază, de disperare și de sufocare. Dar nu reuşi 
să îşi reprime instinctul, ci se aplecă în faţă şi o 
muşcă ușor pe Perry de gâtul ei subțire, simţindu-i 
în gură gustul de scorţişoară şi de căpşuni. 

Îi acceptă supunerea faţă de el. Recunoaşterea din 
partea ei. 

În apropiere se auzi un zgomot înăbușit de pași. 
Apoi Amelie veni în faţa lui, palidă din pricina 
şocului... 

Dar căzu şi ea în genunchi. Își expuse gâtul. 

Ori i se supunea lui than, ori murea. Ca 
potenţială rivală a lui, el nu ar fi avut de ales decât să 
o ucidă. Aruncă o privire în spate şi văzu cadavrul 
Astronomului întins pe scări. Sângele i se prelingea 
pe trepte. Dar Sigrid dispăruse. De parcă ar fi ştiut 
că el avea să o atace. 

Se relaxă puţin atunci când o muşcă şi pe Amelie 
de gât, acceptându-i predarea. Simţi un gust mai 
amar, mai stătut decât cel dulceag al lui Perry, dar îl 
acceptă oricum. 

- Trăiască Ithan, Primul Lupilor din Valbara! 
strigă Amelie suficient de tare încât să o audă toată 
lumea. 

Drept răspuns, Bârlogul se umplu de un cor de 
urlete. Apoi oraşul. Apoi pustietatea din afara 
zidurilor oraşului. De parcă întregul Midgard l-ar fi 
salutat pe Ithan. 


După ce încetară urletele, el îşi ridică spre cer 
capul de lup şi urlă, la rândul lui. Un urlet de 
triumf, de durere şi de jale. 

Fă-ţi fratele mândru! 

lar după ce se stinse ecoul acelui urlet, Ithan ar fi 
putut să jure că auzise un țipăt de lup venind chiar 
dinspre Cantonul Oaselor. 


CAPITOLUL 75 


Ruhn nu îşi recunoscu oraşul. 

Istrosul era plin de nave de luptă imperiale. Lupi 
dădeau târcoale pe străzi. Celor din Legiunea 33 li 
se alăturase Garda Asteriană. 

lar Luncile încă ardeau mocnit în nord, dâre de 
fum ridicându-se spre cerul de un albastru strident. 

Însă, în timp ce el şi Lidia se strecurară prin 
canalizare, îndreptându-se spre Comitium, cel mai 
mult îl tulbură liniştea din jur. Flynn şi Dec se 
despărţiseră de ei cu câteva străzi în urmă, ca să 
cerceteze cartierul general al serviciului Aux, în 
căutarea unui indiciu privind locul în care ar fi 
putut să se afle Isaiah şi Naomi. Dacă puteau să îi 
intercepteze pe Isaiah şi pe Naomi în Comitium, ar 
fi economisit ore întregi de căutări. 

Apoi urma partea cea grea: să găsească un loc 
sigur în care să îşi dea întâlnire cu ei şi în care să 
rămână suficient de mult timp ca să le explice totul. 
Însă, pentru moment, Ruhn încerca să îi găsească 
pe triarii Celestinei. Și mai încerca și să nu se lase 
prins în timp ce o făcea. 

- Drumul ăsta ar trebui să dea într-un tunel care 
să ne ducă drept sub Comitium, îi şopti Ruhn 
Lidiei. 


Canalizarea părea goală, dar în Orașul Semilunii 
mereu privea cineva. Mereu asculta cineva. 

- Odată intraţi în clădire, pot să îţi arăt drumul 
spre cazarmă, spuse ea. 

- Ştii unde sunt camerele de luat vederi...? 

Lidia se încruntă la el. 

- Ori de câte ori ne vizita Ephraim, trebuia 
neapărat să ştiu unde erau. Ca agenta Lumina Zilei 
şi Căprioara deopotrivă. Aș putea să străbat locul 
ăsta chiar şi legată la ochi. 

Ruhn respiră adânc. 

- În regulă. Dar după ce ajungem la cazarmă... 

- Atunci ne vom folosi de umbrele tale şi ne vom 
ascunde până când îşi fac apariţia Isaiah şi Naomi. 
Dacă nu cumva sunt deja acolo şi reuşim să îi 
prindem atunci când sunt singuri. 

- Corect. Am înţeles, spuse Ruhn, rotindu-și 
gâtul. 

Lidia îl privi cu atenţie. 

- Pari... agitat. 

Ruhn pufni. 

- E prima mea misiune alături de iubita mea. 
Vreau să o impresionez! 

Lidia zâmbi, în timp ce Ruhn apucă pe un alt 
tunel. 

- Aşadar, sunt iubita ta? întrebă ea. 

- Eşti... de acord cu asta? 

Lidia îi zâmbi cu sinceritate. Zâmbetul acela o 
făcea să pară mai tânără, mai veselă, aşa cum ar fi 
putut să fie dacă Urd nu ar fi condus-o pe un drum 
al vieţii al naibii de ciudat. Lui i se tăie răsuflarea. 

- Mda, Ruhn! Sunt de acord cu asta. 

EI îi zâmbi, la rândul lui, amintindu-și cum îl 
certase ea atunci când se întâlniseră prima dată, 
fiindcă scosese un mda, purtându-se, adică, prea 
familiar. 

Ruhn văzu că se apropiau de o ușă metalică uzată, 
pe care scria Accesul interzis. 


- Aoleu, inscripția asta e, practic, o invitaţie! 
spuse prințul, făcând-o pe Lidia să râdă în timp ce 
el sparse ușa, lovind-o cu piciorul. 


Navele de luptă imperiale de pe Istros îl privară 
pe Tharion de bucuria care îl încerca ori de câte ori 
simţea mirosul familiar şi îmbietor al râului. La fel 
de mult îl întristă şi prezența bărcilor Omega 
andocate lângă nave. Şi chiar lângă Docul Negru se 
afla... SPQM Faustus. Însăşi barca Omega de care 
abia reușiseră să scape în ziua aceea, pe Ydra. 

Nu îndrăznise să se aventureze în partea cea mai 
nordică a orașului, ca să vadă pagubele suferite de 
Luncile Asphodel. Nu pentru asta se aflau în oraș el 
şi prietenii lui. În plus, știa că nu ar fi văzut nimic 
care să îl facă să se simtă mai bine. Orașul era 
sinistru de tăcut, de parcă ar fi fost în doliu. 

În timp ce stătea pe debarcader, cu faţa şi cu părul 
ascunse sub o şapcă de sunball, Tharion se încruntă 
atât de tare la armadă, încât Sathia îl avertiză: 

- Dacă te mai încrunţi mult, o să atragi atenţia 
asupra noastră! 

- Ar trebui să mă strecor pe sub apă și să le 
găuresc toate carenele, mârâi Iharion. 

- Concentrează-te! îl îndemnă ea. Dacă te dedai 
la sabotaje, nu ne vom atinge scopul pentru care am 
venit. Şi e clar că încă e imperios necesar să ne 
atingem scopul, adăugă ea, încruntându-se, de 
asemenea, la vederea navelor. 

- Toate ambarcaţiunile astea țin orașul ostatic! se 
revoltă Tharion. 

- Un motiv în plus ca să o implorăm pe Regina 
Râului să îi adăpostească pe locuitori. 

Tharion văzu doar hotărâre şi calm pe fața în 
formă de inimă a Sathiei. 

- Ai dreptate, spuse el, iar apoi scoase un fluierat 
stins şi aşteptă. 

O  vidră îmbrăcată cu o vestă galbenă, 
strălucitoare, sări pe debarcader, picurând apă peste 


tot. Se ridică pe picioarele din spate în faţa lui 
Tharion, cu mustăţile tremurându-i și împroşcând 
cu stropi. 

Sathia zâmbi larg. 

- Opreşte-te, bombăni Tharion. Asta doar le 
încurajează să fie şi mai drăguțe. 

Sathia își mușcă buza și, deși fu un gest care îl 
distrase complet, Tharion își veni în fire suficient de 
mult încât să îi spună vidrei: 

- Transmite-i Reginei Râului că Tharion Ketos 
vrea să o întâlnească! 

Mustăţile vidrei tresăriră din nou. 

Sathia adăugă: 

- Te rog. 

Tharion își înăbuși imboldul de a-şi da ochii peste 
cap, dar adăugă și el: 

- Te rog. 

Apoi scoase din buzunar o monedă de aur, 
adăugând: 

- Şi fă-o repede, prietene! 

Vidra apucă moneda cu degetele-i mici și negre şi 
o întoarse pe cealaltă față, iar ochii îi străluciră la 
vederea sumei scandalos de mari. Apoi mișcă din 
coada lungă și sări înapoi în apa limpede, turcoaz, 
fără să stârnească aproape nici o unduire, după care 
se făcu nevăzută. 

Tharion o privi înotând grațios spre adâncuri, iar 
apoi dispărând în întuneric, spre Curtea Albastră. 
Singurele semne de viață din adânc erau nişte 
lumini minuscule, strălucitoare. 

- Şi acum? întrebă Sathia, privind din nou navele 
de război andocate pe râu. 

Dacă un singur soldat de pe ele l-ar fi recunoscut 
pe Tharion... 

Tritonul își trase şapca de sunball mai bine pe cap. 

- Acum stăm la pândă în umbre și aşteptăm, 
răspunse el. 


- Locul ăsta nu pare să fie sigur, spuse Ember 
pentru a cincea oară, în timp ce Bryce se afla în fața 
arcadei Faliei Nordice. 

Hunt aştepta la zece pași în spatele ei, în timp ce 
penele îi îngheţau. 

- Ba dimpotrivă, continuă Ember. Deschizi Falia 
Nordică pentru Hel. Şi ar trebui să credem că 
demonii ăştia, prinții, pentru numele lui Urd, sunt 
buni? 

- Nu sunt convinsă că sunt buni, răspunse Bryce. 
Dar sunt de partea noastră. Ai încredere în mine, 
mamă! 

- Ai încredere în ea, Ember! spuse Randall, dar, 
după vocea lui încordată, Hunt își dădu seama că 
nici el nu era prea fericit. 

- Oricând eşti gata, Athalar! îi strigă Bryce. 

- Credeam că nu mai ai nevoie de mine ca să te 
alimentez, spuse Hunt. Mai ales că acum ai steaua 
aia simandicoasă! 

- Nu vreau să încerc pe cont propriu în 
împrejurarea de față, spuse Bryce. Mi se pare că o 
situaţia are o miză cam mare ca să îmi testez noile 
puteri. 

- Pun pariu că ai putea să o faci! strigă Hunt peste 
vuietul vântului, dar fie. După ce număr până la 
trei! 

Bryce încremeni locului și îşi îndreptă umerii. 

Hunt îşi adună fulgerul. Se rugă în gând la toți 
zeii, chiar dacă până atunci cam fuseseră împotriva 
lui. Puterea fulgerului îi era familiară și totuşi i se 
păru dintr-odată și străină. Foc demonic, aşa îl 
numise Apollion. 

Răspunsuri, în sfârșit! Aflase de ce era ceea ce era, 
de ce doar el avea fulgerul. Până și Păsările 
Tunetului, create de Hel, fuseseră vânate până la 
dispariție de către Asteri. Odată cu moartea lui 
Sofie, ele dispăruseră cu desăvârşire. 

Chiar dacă învierea Harpiei - un alt lucru care se 
întâmplase din vina lui —, sugera că Asterii dețineau 


acum alte metode de a învia morţii. Deşi acestea ar 
fi funcționat doar dacă nemernicii aceia reuşeau să 
pună din nou mâna pe fulgerul lui. Însă decât să se 
întâmple asta, el prefera să moară. 

- Unu! strigă Hunt, ridicându-şi mâna învăluită 
în fulgere. 

Nu îl dezlănțuise niciodată cu totul. Nu văzuse 
niciodată ce putea să facă tot deodată. O întorsese 
pe Sandriel pe dos, dar nu îl folosise niciodată la 
putere maximă, nici măcar în timpul bătăliei de pe 
Muntele Hermon, atunci când fuseseră prea mulți 
aliați în jurul lui ca să îşi asume un astfel de risc. 
Lordul Fulgerului, aşa îl numise Oracolul. 

- Doi! 

Oare în ziua aceea Oracolul văzuse ce era, de 
unde îi provenea puterea? 

Îmi aminteşti de ceea ce s-a pierdut cu mult timp în 
urmă. 

Păsările Tunetului, vânate până la dispariţie. 

Oare vântul îi flutura parka lui Bryce, sau ea 
tremura în timp ce aştepta lovitura? Hunt nu își 
dădu ocazia să se răzgândească. Să se oprească. 

- Trei! 

Lansă o suliță de fulger spre perechea lui. 


CAPITOLUL 76 


Așa cum se întâmplase în ziua aceea în palatul 
Asterilor, atunci când sărise din lumea ei într-alta, 
fulgerul lui Hunt îi străpunse spatele lui Bryce, 
trecând prin Corn, prin steaua de pe pieptul ei, iar 
apoi îi ieși din corp și intră în Poartă. 

Ember ţipă de frică şi până şi Randall se dădu cu 
un pas în spate, împleticindu-se, însă Hunt își lăsă 


fulgerul să curgă prin Bryce, menţinând constant 
fluxul dintre ei. 

- Deschide-te! strigă Bryce, a cărei voce fu 
purtată de vânt. Un petic de întuneric începu să 
crească în mijlocul porții. 

Hunt canaliză mai mult fulger spre Bryce, iar 
peticul acela se lărgi, centimetru cu centimetru. 

Falia Nordică fusese fixată pe Hel... până în clipa 
aceea. Până când puterea lui trecuse nu numai prin 
Cornul de pe spatele lui Bryce, ci şi prin steaua de 
pe pieptul ei: legătura cu o altă lume. Lucrul acesta 
reorientă Poarta - la fel ca în ziua aceea, în Palatul 
Etern - ca să se deschidă în alt loc. Cel puţin, asta 
era teoria lor. Nimeni nu încercase vreodată să 
manipuleze Falia Nordică astfel încât să se deschidă 
în altă parte decât Hel, dar... 

- Ajunge, Hunt! îl avertiză Ember. 

Hunt o ignoră și trimise încă un puseu de putere 
în perechea lui. Părul lui Bryce pluti în sus, zăpadă 
şi gheață plutind împreună cu el, însă ea rămase 
straniu de calmă, până când vidul umplu întreaga 
suprafață a Porții masive. 

Hunt îşi întrerupse fulgerul şi alergă spre locul în 
care se afla Bryce, în faţa zidului de întuneric. 

Întuneric... presărat cu lumină stelară. 

De partea cealaltă, o femeie cu părul castaniu- 
auriu şedea într-un fotoliu, în faţa unui şemineu. 
Întunericul acela era noaptea înstelată de dincolo de 
ferestrele ei. 

lar femeia rămase șocată în momentul în care 
Bryce își ridică mâna în semn de salut şi spuse: 

- Bună, Nesta! 


Regina Râului şedea pe un scaun așezat în fața 
unui panou de calculator din camera de control 
conectată la Ecluza Pneumatică de Vest, adică pe un 
tron improvizat în spațiul acela steril şi utilitar. 
Tehnicianul care opera computerul părăsise camera 
aproape în fugă, la comanda tăioasă a reginei. 


Tharion ştia foarte bine că ecluza pneumatică 
putea fi ușor curățată cu furtunul pentru a elimina 
orice urmă de sânge. Un cadavru evacuat prin 
intermediul ei ar fi ajuns direct la sobekii care se 
învârteau pe afară ca niște Secerători. 

În caz că Sathia observase acele detalii, în caz că 
înțelesese că ea şi Tharion fuseseră aduşi acolo doar 
pentru că existau condiţii ca să se scape mai comod 
de cadavrul lui, ea nu lăsă să se vadă asta. 

Soţia lui făcu pur şi simplu o reverență, 
aplecându-se cu grație, în contradicție cu 
îmbrăcămintea ei de zi cu zi, care consta în colanți 
şi într-un pulover alb. 

- Majestate! spuse Sathia cu vocea ei de persoană 
elevată, complet lipsită de agresivitate. Este o onoare 
să vă cunosc! 

Regina Râului o studie pe Sathia cu ochii ei 
întunecaţi la culoare. 

- Ar trebui să o primesc cu brațele deschise pe 
femeia care a uzurpat poziţia fiicei mele? 

Sathia nici măcar nu tresări. 

- Dacă uniunea mea cu lharion v-a adus 
suferință sau v-a jignit, atunci îmi cer iertare din 
toată inima. 

O clipă de tăcere, prea lungă pentru a fi 
liniștitoare. Tharion își ridică privirea spre Regina 
Râului şi văzu că îl privea. Căutătura ei era rece, 
crudă. Neimpresionată. 

- Să înţeleg, spuse Regina Râului, că îți doreşti 
foarte tare ceva de la mine, dacă te-ai întors şi ai 
îndrăznit să îmi înfrunţi mânia! 

Tharion își înclină capul. 

- Da, Majestate. 

- Şi totuşi, ţi-ai adus cu tine soția... Pentru ce 
anume? Ca să mă înduioşeze? Sau ca să o foloseşti 
pe post de scut? 

- Având în vedere că abia dacă îmi ajunge până la 
piept, spuse Tharion pe un ton sec, nu cred că ar fi 
un scut prea bun. 


Sathia îi aruncă o privire glacială, iar Regina 
Râului se încruntă. 

- Întotdeauna faci glume! Mereu faci pe prostul! 
exclamă regina, fluturându-şi spre Sathia mâna 
împodobită cu inele de scoici şi de corali. Draga 
mea, presupun că ar trebui să te felicit pentru nuntă, 
dar, în schimb, îţi voi ura noroc. Cu un soţ ca el, vei 
avea mare nevoie! 

- Vă mulțumesc! răspunse Sathia pe un ton atât 
de sincer, încât Tharion aproape că o crezu şi el. Fie 
ca bunele voastre urări să ajungă direct la urechile 
lui Urd! 

Bine, poate că îşi subestimase soţia. Părea să se 
simtă mai în largul ei decât el în mediul ăsta. 

Într-adevăr, Regina Râului păru suficient de 
intrigată de grația de care dădea dovadă Sathia, deși 
se afla sub presiune, încât să spună: 

- Fi bine, Tharion, să auzim ce a fost atât de 
important încât ai îndrăznit să intri din nou pe 
tărâmul meu! 

Tritonul își strânse mâinile la spate şi îşi scoase 
pieptul în afară, postură pe care ştia că o prefera 
Regina Râului. Nu îi văzu nicăieri cuțitul zimțat, 
făurit din sticlă de mare, dar ştia că îl avea 
mereu la ea. 

- Am venit în numele lui Bryce Quinlan, Regina 
Feelor din Valbara și din Avallen, ca să cer azil la 
Curtea Albastră pentru locuitorii din Orașul 
Semilunii. 

Urmă o altă pauză lungă și înspăimântătoare. 

- Regină, zici? întrebă Regina Râului. A Feelor 
din Valbara şi din Avallen? 

Își întoarse privirea spre Sathia, care, bănuia 
Tharion, era reprezentanta Feelor în cazul de faţă. 

Sathia își plecă bărbia. 

- Bryce Quinlan conduce acum ambele teritorii. 
Atât eu, cât și Tharion îi slujim ei. 

Regina își întoarse spre Tharion ochii negri și 
nespus de adânci, precum ai unui rechin. Avea ochii 


la fel ca sora ei, Regina Oceanului, își dădu el 
seama. 

- Ar trebui să mă încânte să aud că ai dezertat din 
nou? 

- Am făcut ceea ce mi s-a părut a fi principial, 
răspunse Tharion. 

- Principial, repetă Regina Râului, gânditoare. Ce 
principii ai tu în afară de a te asigura că 
supravieţuieşti cu orice preț? Principiile tale te-a 
făcut să îmi deflorezi fiica, jurându-i să o iubeşti 
până la moarte, după care te-ai jucat cu 
sentimentele ei un deceniu întreg? 

La naiba! Dar Sathia răspunse în locul lui, cu 
calmul acela neclintit: 

- Acestea au fost greşelile tinereţii, la care 
Tharion a reflectat mult. Şi a învăţat din ele. 

Regina Râului o privi din nou cu atenţie pe 
Sathia. 

- Aşa a făcut? Sau oare ţi-a îndrugat mieros 
baliverne, ca să te curteze? 

- M-a adus în fața voastră, ripostă Sathia. Dovadă 
că e dispus să îşi asume răspunderea pentru 
acțiunile lui. 

Doar o persoană specială îi putea vorbi aşa 
Reginei Râului. Fără să bată câtuşi de puţin în 
retragere, fără să tremure în fața puterii ei, a 
chipului ei etern. 

Regina Râului miji din ochi, gândindu-se, în mod 
vădit, la acelaşi lucru. 

- lar Regina Bryce a crezut că 'Iharion era cel mai 
bun emisar care să îmi ceară o favoare atât de mare? 

Sathia nu îşi plecă deloc bărbia. 

- Şi-a amintit cum, în timpul atacului din această 
primăvară, Tharion şi poporul vostru au adus 
nevinovaţi, cu atât curaj şi altruism, aici, jos, la 
adăpost. 

La naiba, chiar că se pricepea! 

Regina Râului făcu semn cu mâna către fereastra 
care dădea spre adâncuri și spre monştrii care 


dădeau târcoale acolo. 

- Şi are vreun motiv întemeiat pentru care să nu îl 
ucid pe Tharion pe loc și să nu îi arunc trupul la 
fiarele râului? 

Sathia nici măcar nu aruncă o privire spre sobekii 
care dădeau târcoale. 

- Tharion se află acum în slujba Reginei Bryce. 
Dacă îl nimiciţi, veţi avea de-a face cu Feele. 

Regina își arătă dinţii mici și ascuţiţi. 

- Vor trebui să ajungă mai întâi în Adânc! 

Sathia nu şovăi câtuși de puţin. 

- Cred că nu ar fi în interesul vostru să deveniți 
un oraş sub asediu. 

O, pe toți zeii, soţia lui avea tupeu, nu glumă! În 
mod înţelept, 'Iharion nu lăsă să i se vadă nici o 
reacție pe față, dar, pe Ogenas, dacă ei doi 
supravieţuiau acelei întâlniri, voia ca Sathia să îl 
înveţe tot ce ştia! 

Regina Râului scoase un pufnet dispreţuitor, dar 
îşi înclină capul şi apoi schimbă subiectul. 

- Cum de are fătuca aceea dintr-odată o 
asemenea putere? 

- E o poveste pe care nu poate să o spună decât 
ea, răspunse Sathia, ducându-şi mâinile la spate. 
Dar are aliaţi puternici. În lumea aceasta și în altele. 

- În altele?! 

Tharion îndrăzni să spună, cu o voce la fel de 
calmă şi de echilibrată ca a soţiei lui: 

- Bryce îi consideră pe Prinții din Hel drept aliați. 

- Atunci, e un duşman al Midgardului! Şi o 
imbecilă, dacă vrea să îi ascundă pe oamenii din 
acest oraș de demonii cu care s-a aliat. 

- Nu vrea să îi ascundă pe oameni de Hel, 
răspunse Tharion, ci de mânia Asterilor. 

Regina Râului clipi lent. 

- Îmi cereţi să iau atitudine împotriva Republicii 
înseşi! 

- Cele întâmplate în Luncile Asphodel au fost o 
ruşine, spuse Tharion cu o voce periculos de şoptită. 


Dacă nu vă opuneţi unor asemenea acţiuni ale 
Republicii, atunci sunteți complice la măcelul 
dezlănțuit de ea. 

Sathia îi aruncă o privire în semn de avertizare, 
însă Regina Râului îl cercetă cu atenţie. De parcă nu 
îl văzuse cu adevărat până în acel moment. 

Dădu să spună ceva, iar pieptul lui Tharion se 
umplu de speranţă... 

Dar apoi ușa interioară ce dădea spre încăperea 
aceea se deschise cu un şuierat, iar fiica Reginei 
Râului îşi făcu apariţia, cu faţa-i frumoasă 
schimonosită de furie şi tristeţe. Ea strigă: 

- Cum ai putut să faci una ca asta?! 


- E un Prinț al Helului? întrebă în şoaptă Ember, 
aflată la câţiva pași în spatele lui Bryce, cu dinții 
clănțănindu-i de frig. 

- Ţi se pare că arată a prinţ? o chestionă Randall 
cu voce şuierătoare. 

Zăpada îi scârțâia sub tălpi în timp ce țopăia de 
pe un picior pe altul, ca să se încălzească. 

- Bryce a spus că Aidas i s-a arătat sub formă de 
pisică, aşa că cine ştie... 

- Oameni buni..., murmură Bryce în timp ce 
Nesta se ridică lent, foarte lent, din fotoliul de lângă 
şemineu. 

Un pumnal îi apăruse cumva în mână, de parcă ar 
fi fost ascuns sub perna fotoliului. 

Funcţionase. Reuşiseră să facă Falia Nordică să se 
deschidă spre un alt loc decât Helul. 

- Ce faci? întrebă Nesta, iar Bryce îşi dădu seama 
în momentul acela că nici unul dintre ceilalți nu 
putea să înțeleagă spusele războinicei, ceea ce 
însemna că ar fi trebuit să facă ea pe traducătoarea. 

Aşa că Bryce îi șopti lui Hunt, care făcuse ochii 
mari, dar care era gata să se pună oricând în 
mişcare: 

- Lasă-mă un minut. 

Apoi se întoarse spre Nesta. 


- Nu am de gând să îţi fac rău, nici ţie, nici lumii 
tale, spuse Bryce în limba Nestei. 

- Atunci, de ce am un portal uriaș în sufragerie? 

Ochii ei gri-albăstrui străluceau de o violență de 
prădător. În vârfurile degetelor începuseră deja să i 
se adune flăcări argintii. Oare ar fi rezistat focului 
stelar al lui Bryce? Mai ales ţinând cont de forța 
puterii ei amplificate? 

Dar Bryce nu venise acolo pentru asta. 

- Trebuia să vorbesc cu tine. 

- De unde ai ştiut că aveam să fiu fi singură? 

- Nu am ştiut. Urd mi-a făcut o favoare. 

Pumnalul şi flacăra argintie nu dispărură. 

- Închide portalul! 

- Doar după ce îți spun ceea ce am de spus. 

Flacăra argintie îi pâlpâia acum Nestei în ochi. 

- Atunci, spune ce ai de spus și apoi dispari! spuse 
războinica, iar apoi își cobori privirea spre şoldul lui 
Bryce. Și dă-mi pumnalul pe care l-ai furat! 

Bryce o ignoră şi înghiţi în sec. 

Ember îi şopti lui Randall: 

- Nu cred că merge prea bine. 

Randall îi făcu semn să tacă. 

Însă Nesta îl privi pe Hunt, contemplându-i 
aripile, fulgerele care îi dănțuiau în mână și spre 
aureola de pe frunte. 

- E perechea ta? 

Bryce dădu din cap, adeverind, şi îi făcu semn lui 
Hunt să facă un pas înainte. 

- Hunt Athalar! îl prezentă ea. 

Nu avea să mai folosească niciodată numele de 
Danaan. Pentru nici unul dintre ei. 

Hunt se apropie şi îşi înclină capul în semn de 
salut. Bryce ar fi putut să jure că văzuse un fulger în 
privirea lui, de parcă puterea pe care o invocase, 
suficientă pentru a deschide Falia Nordică, îl 
umplea până la refuz. 

Dar Nesta se mărgini să îl studieze, după care se 
întoarse spre Bryce. 


- Ce vrei? 
Bryce îşi îndreptă umerii. 
- Am nevoie să îmi dai Masca. 

- Este o cerere sau o amenințare? întrebă Nesta în 
şoaptă. 

Chiar şi despărțite de un portal, Bryce ar fi putut 
să jure că pământul se cutremurase de puterea 
războinicei. 

- Este o rugăminte. O afurisită de rugăminte 
disperată! pledă Bryce, desfăcându-și palmele spre 
Nesta, în semn de implorare. Am nevoie de Mască 
pentru a avea un avantaj împotriva Asterilor. Pentru 
a-i distruge. 

- Nu! răspunse Nesta, fără pic de milă în privire. 
lar acum închide portalul și dispari! strigă ea, 
aruncând o privire peste umăr, la stelele care păreau 
să clipească în depărtare. Înainte ca Lordul Preaînalt 
să ajungă aici şi să te sfâșie în bucăţi! 

- Ce e aia? murmură Hunt, observând întunericul 
ce se apropia. 

- Rhysand, îi răspunse Bryce în şoaptă, iar apoi îi 
spuse Nestei: Te rog! Nu am nevoie de Mască 
pentru totdeauna. Doar... până când se termină 
lupta pe care vrem să o dăm aici, în lumea noastră. 
Apoi voi înapoia Masca. 

Nesta râse glacial. 

- Te aștepți să am încredere în cineva care a 
încercat să ne înșele și să ne păcălească la fiecare 
pas? 

- Chiar v-am păcălit, o sfidă Bryce cu răceală, iar 
ochii Nestei scânteiară. Dar asta nu are nici un fel 
de importanță acum. Uite ce e, înțeleg: Masca este 


incredibil de puternică şi de periculoasă. Nici eu nu 
aş avea încredere în cineva care mi-ar cere să 
folosească Cornul. Dar lumea mea are nevoie de 
asta. 

Nesta nu spuse nimic. 

Întunericul se apropia tot mai mult, emanând 
furie şi o mânie primordială. Bryce făcu un pas în 
față, iar Nesta ridică pumnalul. 

- Te rog, spuse Bryce din nou. Promit că voi 
returna Masca şi Grăitorul-de-Adevăr. După ce voi 
fi făcut ceea ce trebuie să fac aici. 

- Pesemne că mă consideri o proastă dacă crezi 
că îți voi preda una dintre cele mai letale arme din 
lumea mea! Mai ales ţinând cont de faptul că 
monștrii din lumea ta au vrut să pună mâna pe ea și 
pe restul obiectelor din Tezaurul Groazei timp de 
milenii. Ca să nu mai pomenim că puţini pot să 
folosească Masca şi apoi să rămână vii. Dacă ţi-o 
pui pe faţă, s-ar putea să mori. 

- E un risc pe care sunt dispusă să mi-l asum, 
răspunse Bryce, calmă. 

- Şi eu ar trebui să am încredere că, după tot ce ai 
făcut aici, vei înapoia Masca fiindcă ești o fiinţă 
bună la suflet? 

Bryce dădu din cap, adeverind. 

- Da. 

Nesta râse sec, aruncând o privire spre 
întunericul care se apropia. 

- Să ştii că tot ce trebuie să fac e să aştept până 
când el ajunge aici. Atunci îţi vei dori să fi închis 
portalul. 

- Ştiu, răspunse Bryce, iar gâtlejul i se strânse. 
Dar te implor! Asterii tocmai au exterminat o 
întreagă comunitate umană din orașul meu. Familii, 
preciză ea, simțind că ochii o usturau de lacrimile 
pe care vântul rece ca gheața ameninţa să le îngheţe. 
Au ucis copii. Ca să mă pedepsească. Ca să îmi 
pedepsească perechea..., mărturisi, arătând spre 
Hunt, ...pentru că am scăpat din ghearele lor. 


Nenorocirile astea trebuie să înceteze... Trebuie să 
se oprească undeva. 

În ochii Nestei licări o furie rece. 

Bryce nu putu să își înăbuşe lacrimile, care i se 
prelinseră pe obraji şi înghețară instantaneu. 

- Ştiu că nu ai încredere în mine. Nu ai nici un 
motiv să o faci. Dar îți promit că îţi voi înapoia 
Masca. Am adus garanții, ca să îți dovedesc că 
intenţiile mele sunt bune. Că chiar o voi înapoia. 

Și spunând asta, Bryce îşi conduse părinții în faţă. 
Ember şi Randall o priviră cu precauţie, dar se 
apropiară de portal. 

Bryce simți că i se rupea inima, dar îi spuse cu 
fermitate Nestei: 

- Aceştia sunt părinţii mei: Ember Quinlan și 
Randall Silago. Ţi-i încredințez ţie, ca să rămână în 
lumea ta până când îi distrug pe Asteri și îţi 
inapoiez Masca. 

Nesta făcu ochii mari de uimire, dar se stăpâni şi 
își îndreptă umerii. 

- Şi dacă vei muri înainte să îţi atingi țelurile? 

- Atunci, părinţii mei vor fi mai în siguranţă în 
lumea ta, decât într-a mea. 

- Dar Masca va fi în lumea ta. În mâinile 
Asterilor. 

- Nu am nimic mai important de oferit decât pe 
ei, spuse Bryce cu voce tremurată. 

- Nu e vorba despre a-mi oferi ceva. 

Bryce îşi înăbuşi un hohot de plâns, iar Ember şi 
Randall se întoarseră spre ea, derutaţi şi încrezători, 
furioși pe ea fără să ştie de ce. 

- Bryce! strigă Hunt, privind cu atenţie furtuna 
care se apropia. Ar trebui să închidem conexiunea! 

Doar Hunt ştia ce lucru oribil făcea perechea lui. 
Cât de mult o duruse faptul că trebuise să îl lase pe 
Cooper în urmă, pentru că ar fi fost prea suspect să 
insiste ca el să vină într-o misiune atât de 
periculoasă. Dar Baxian, Fury şi June aveau să aibă 
grijă de el... şi de Syrinx. 


- Ce se întâmplă, Bryce? întrebă mama ei. 

Bryce nu putu să își stăpânească lacrimile în 
momentul în care îşi privi părinţii. Poate că o făcea 
pentru ultima oară. 

- Nimic, răspunse ea, întorcându-se din nou spre 
Nesta. Dacă nu vrei să îmi dai Masca, atunci ia-i 
oricum! spuse ea. 

Nesta amuți. 

- Ia-mi părinţii, o rugă Bryce pe războinică, iar 
vocea i se frânse. Nu au idee de ce sunt aici, cine eşti 
tu sau ce e lumea ta. Ei cred că vorbesc cu cineva 
din Hel. Dar ia-i şi ţine-i în siguranţă! E tot ce îţi 
cer! 

Nesta o privi cu atenţie pe Bryce, iar apoi îi privi 
pe mama şi pe tatăl ei. Puse pumnalul pe măsuţa de 
lângă fotoliu. 

- I-ai lăsa în lumea mea... deşi s-ar putea să nu îi 
mai vezi niciodată? 

- Da, răspunse Bryce. De Hunt am nevoie ca să 
mă ajute împotriva Asterilor. Dar părinții mei sunt 
oameni. Vor fi ţinte uşoare pentru Asteri, care deja 
îi vânează. Sunt oameni buni, adăugă ea, căznindu- 
se să îşi înăbușe un alt hohot de plâns. Sunt cei mai 
buni! 

- Bryce..., spuse Randall cu suficientă teamă în 
voce încât ea să își dea seama că el văzuse 
întunericul ce se apropia şi că simţea că ceva nu era 
în regulă cu planul ei. 

Dar Bryce nu putea să se uite la părinții ei, ci doar 
la Nesta. 

Focul argintiu din ochii gri-albăstrui ai femeii se 
înteți. Apoi dispăru. 

Nesta întinse mâna spre Bryce. Ceva auriu 
străluci în ea. 

Masca. 

- Nu ştiu cât te va ajuta, șopti Nesta, dar poftim, 
poţi să o împrumuţi. 

Aruncă o privire spre Ember şi spre Randall, iar 
Bryce înţelese: garanţia ei era acceptată. 


Bryce înghiţi în sec. 

- Ce naiba e chestia aia? murmură Hunt, de parcă 
ar fi simţit puterea străveche, nemărginită, care se 
scurgea din Masca pe care Nesta o ţinea în mână. 

- Mulţumesc, spuse Bryce, întinzând mâna spre 
războinică. 

Bryce ar fi putut să jure că însăşi lumea, ba chiar 
toate lumile - totul se cutremură în clipa în care 
Nesta își trecu mâna în Midgard şi îi dădu Masca. 

Apoi Bryce o apucă cu degetele-i înmănușşate și o 
simţi: oribilă, pustie şi crudă, însă steaua de pe 
pieptul ei păru să toarcă în prezenţa Măştii. 

Bryce o vâri în jachetă și închise fermoarul. O 
simţi vibrându-i pe corp, îi simţi ritmul străvechi 
răsunându-i în oase. Lumina ei stelară păru să 
pâlpâie, drept răspuns. De parcă orice fărâmă din 
Theia rămasă în Bryce cunoştea Masca și se bucura 
să o revadă. 

- Mulţumesc, repetă Bryce. 

Întunericul estompa acum orașul de sub fereastra 
Nestei. 

- Mult noroc! şopti războinica. 

Bryce îşi înclină capul în semn de mulțumire și 
apoi dădu din el, discret, spre Hunt... 

Puterea lui îi lovi pe părinţii ei. Nu sub formă de 
fulger, ci ca un vânt dezlănțuit în spatele lor, care îi 
împinse prin portal, prin Falia Nordică şi apoi în 
lumea Nestei. 

- Bryce! strigă mama ei, împleticindu-se, dar 
Bryce nu mai aşteptă. 

Nu spuse nimic, ci îi porunci Cornului să 
întrerupă legătura, să dărâme puntea dintre lumile 
lor. Ultima imagine pe care o văzu fu întunericul, 
puterea lui Rhysand, izbindu-se de ferestrele 
camerei Nestei. Din acel tablou mai făceau parte 
chipul revoltat al mamei ei, Randall apucându-și 
arma... 

Zăpada și ceața se întoarseră. Falia era închisă. Iar 
părinţii lui Bryce se aflau de cealaltă parte a ei. 


Ei i se înmuiară genunchii. Hunt o prinse iute de 
cot. 

- Trebuie să plecăm de aici! 

Avea Masca. Şi Cornul. Și steaua Theiei. Şi armele. 
Trebuia să fie de ajuns ca să înfrunte niște zei vii. 

- Bryce, trebuie să plecăm! spuse Hunt, mai tare 
acum. Poţi să ne teleportezi înapoi la zid? 

Ar fi trebuit să se simtă uşurată ştiind că părinții 
ei se aflau în cealaltă lume, alături de oameni despre 
care aflase că erau cumsecade, dar nici mama ei, 
nici Randall nu aveau să o ierte vreodată. Nu doar 
pentru că îi azvârlise în lumea aceea, ci şi pentru că 
îi lăsase fără Cooper. 

- Ce naiba! şuieră Hunt, întorcându-se şi 
trăgând-o pe Bryce în spatele lui. 

Chiar în momentul acela, Harpia, îmbrăcată în 
alb, ca să se camufleze în zăpadă, plonjă din ceaţă. 
Până şi aripile negre îi fuseseră vopsite în alb, ca să 
nu iasă în evidenţă. 

În mijlocul ceţii învolburate, era la fel de 
îngrozitoare precum şi-o amintea Bryce, dar fața 
ei... nu avea nimic viu, nimic cât de cât conştient. 
Era doar o coajă. O gazdă. Cu o singură misiune: să 
ucidă. 

Orice speranță de reușită fu pierdută pentru 
Tharion atunci când fiica Reginei Râului se aruncă 
în poala mamei ei și se puse pe plâns. 

- Te-ai căsătorit cu ea?! 

lată singurele cuvinte pe care el reuși să le 
discearnă printre plânsete. 

Sathia se uită lung la fată, de parcă ar fi rămas fără 
politețuri pe care să le întoarcă în avantajul lor. 


Regina Râului mângâie părul negru al fiicei ei, 
murmurând cuvinte blânde de liniștire, însă în ochi 
îi strălucea o ură pură faţă de Tharion. 

- Eu..., dădu să spună Iharion, dar nu găsi 
cuvintele potrivite. 

Auzindu-i vocea, fiica Reginei Râului își înălță 
capul, cu fața brăzdată de lacrimi. Râul de afară se 
cutremură, zguduind Curtea Albastră. 

- Te-ai vândut unei târfe Fee?! strigă ea, după care 
o adulmecă pe Sathia şi adăugă: Care are pământ în 
vene? Nici măcar o picătură de apă care să te îmbie? 

Sathia îndură insultele cu chipul împietrit, iar el 
îşi dădu seama în ce fel fusese tratată toată viaţa. 
Ceea ce nu îi căzu deloc bine. 

Asta fu de ajuns ca să îl îmboldească să răspundă: 

- Magia ei face vegetaţia să crească, e plină de 
viață şi de frumusețe. Nu e înecăcioasă și 
înăbuşitoare. 

Fiica Reginei Râului se ridică lent. 

- Îndrăznești să îmi vorbeşti în felul ăsta?! 

În clipa în care tritonul îi văzu furia de răsfăţată 
plină de capricii, în care văzu mânia mamei ei... se 
sătură. La naiba, chiar se sătură! 

Tharion arătă spre fereastră. Nu spre sobeki, ci 
spre oglinda apei, care se afla prea departe ca să 
poată fi văzută. 

- Sunt nave de luptă imperiale în râu! Luncile 
Asphodel sunt o ruină în flăcări, cu cadavre de copii 
împrăștiate pe străzi! 

Nu mai țipase niciodată astfel. La nimeni, cu atât 
mai puțin la fosta lui regină și la fosta lui prinţesă. 

Dar nu reuși să oprească furia pură și disperarea 
care izbucniră din el. 

- Şi pe tine te interesează doar cu cine s-a 
căsătorit un nenorocit de bărbat prost? Sunt 
bebeluşi în dărâmăturile alea! Iar tu plângi doar 
pentru tine! 

Sathia îl privea cu gura căscată, alarmată, dar 
Tharion i se adresă direct Reginei Râului: 


- Bryce m-a trimis să vă implor să ne ajutaţi, dar 
v-o cer şi eu personal! Nu ca bărbat din neamul 
Apelor, nu ca membru al Curţii Albastre, ci ca fiinţă 
vie care iubește acest oraș! Nu există alt loc în 
Valbara care să poată rezista furtunii. Acest loc, 
Adâncul... poate rezista măcar atacurilor iniţiale. 
Oferiţi-le copiilor din Orașul Semilunii un adăpost! 
O şansă. Dacă nu vreți să îi primiţi pe toţi locuitorii, 
atunci luaţi măcar copiii! 

- Nu, se smiorcăi fiica Reginei Râului, m-ai folosit 
şi m-ai abandonat! Nu ai dreptul să ne ceri 
asemenea favoruri, să îi ceri Curţii Albastre astfel de 
favoruri! 

- Îmi pare rău! izbucni Tharion. Îmi pare rău că 
te-am indus în eroare, că m-am culcat cu tine și că 
mi-am dat seama prea târziu că mersesem prea 
departe. Îmi pare rău că te-am dus cu zăhărelul ani 
de zile... Nu am ştiut cum să vorbesc cu tine sau 
cum să mă port ca un adult şi îmi pare rău. Nu a 
fost corect din partea mea, ci a fost imatur şi urăsc 
că ţi-am făcut asta, ție sau oricui altcuiva. 

Prinţesa se încruntă, trăgându-și nasul. 

Tharion spuse: 

- Şi m-am căsătorit cu Sathia ca să o scot dintr-o 
situație foarte grea. Regele Morven din Avallen o 
forța să se căsătorească cu o brută de Fee, iar 
singurele ei opţiuni erau să înfrunte mânia Asterilor 
şi să moară, sau să se căsătorească. I-am oferit o cale 
de ieşire: să se mărite cu mine. Îi datoram surorii 
mele să ajut o femeie aflată la ananghie. Căsătoria 
noastră nu e menită să simbolizeze ce anume simt 
față de tine sau faţă de ea. 

- Şi faptul că e o frumuseţe Fee nu te-a influențat 
deloc? întrebă fiica Reginei Râului cu dispreț. 

- Nu, răspunse Tharion cu sinceritate. Eu..., 
murmură el, privindu-şi soția, care era într-adevăr 
drăguță, chiar frumoasă, fără ca asta să fi contat în 
momentul în care se oferise să o ajute, ...Sathia era 


o ființă care dăduse de necaz şi care avea nevoie de 
ajutor! 

Fiica Reginei Râului fierbea de furie. 

Tharion spuse, cu voce frântă: 

- Dar dacă îi veţi primi pe locuitorii oraşului, 
dacă îi veți adăposti împotriva furtunii pe care o vor 
dezlănțui Asterii... după ce se va încheia totul, dacă 
voi mai fi în viață... voi divorța de soția mea şi mă 
voi căsători cu tine! promise el, privind-o pe 
prințesă drept în ochi. 

Sathia se întoarse brusc spre el, dar Tharion nu 
putea să o privească, nu putea suporta să îi vadă 
reacţia la gândul că ar fi abandonat-o și pe ea... 

Fiica Reginei Râului se smiorcăi, ca un copil care 
se linişteşte după o criză de furie. 

- Accept. Mă voi căsători cu tine după ce scapi de 
ea. 

- Ba nu o vei face! spuse Regina Râului, iar vocea 
ei zgudui încăperea, râul întreg. Fiica mea nu 
acceptă această ofertă. Nici eu. 

Tharion simţi un gol în piept. 

- Vă rog, imploră el. Dacă aţi putea doar... 

- Nu am terminat de vorbit, spuse ea, ridicând o 
mână. 

Tharion se supuse. 

- Nu mai doresc ca fiica mea să fie legată de 
cineva ca tine, nici acum, nici în perspectivă. În ce 
priveşte o căsătorie între voi, asta nu se va întâmpla 
niciodată. 

- Mamă... 

- Acum eşti problema soției tale, îi spuse lui 
Tharion Regina Râului. 

Tritonul închise ochii, care îl usturau, urând 
situația în care se afla, urând faptul că irosise, din 
pricina unor prostii de ordin personal, acea 
oportunitate, acea posibilitate de refugiu pentru 
oamenii din Oraşul Semilunii. 

- Însă dorinţa ta de a-ţi sacrifica libertatea de a 
locui Deasupra nu e lucru de lepădat, declară 


Regina Râului. Înclinându-şi capul într-o parte, iar 
una dintre scoicile din părul ei făcu picioare şi i se 
vâri sub cosițe. Nu m-ai întrebat niciodată de ce te- 
am trimis să cauţi trupul lui Sofie Renast și să îl 
găsești pe fratele ei, adăugă ea. 

Tharion deschise ochii şi văzu că îl privea cu o 
căutătură plină de curiozitate. Nu cu bunătate, ci cu 
ceva asemănător respectului. 

- Nu... Nu era treaba mea să pun întrebări, se 
smeri el. 

- Ți-e frică de mine, la fel ca tuturor ființelor 
înțelepte, spuse ea, ușor îngâmfată. Dar și eu mă 
tem, la rândul meu. De perspectiva ca această lume 
să fie lăsată la mila Asterilor. 

Tharion încercă să nu se holbeze la ea și nici să nu 
rămână cu gura căscată. 

- Poporul nostru este străvechi, spuse Regina 
Râului. Eu şi surorile mele ne amintim cum era 
lumea înainte de sosirea Asterilor şi deplângem 
faptul că magia pământului s-a stins. Insule întregi 
au dispărut în mare, iar civilizațiile noastre, odată 
cu ele. Şi, deşi puterea noastră era limitată şi nu i- 
am putut opri pe Asteri, am încercat, totuși, să o 
facem, fiecare în felul ei. 

Fiica ei o privi de parcă nu o cunoștea. 

Dar Regina Râului spuse mai departe: 

- Ne amintim de puterea pe care o aveau Păsările 
Tunetului şi de faptul că Asterii le-au vânat pe toate 
pentru că se temeau de ele. Iar atunci când am aflat 
că una dintre ele a fost ucisă și că fratele ei, tot o 
Pasăre a Tunetului, se afla în libertate, am ştiut că 
Asterii aveau să încerce să recupereze astfel de 
bunuri cu orice preț. Poate că nu ştiam de ce, dar 
am ghicit că cei doi aveau să fie căutaţi de Asteri. Nu 
voiam să îi las să pună mâna pe Sofie sau pe fratele 
ei. 

Tharion amuțţi. 

- I-aţi... i-ați vrut pentru a-i opri pe Asteri? 

Regina Râului dădu ușurel din cap, adeverind. 


- Poate că asta nu a însemnat cu adevărat mare 
lucru, dar să îi ţin la adăpost a fost încercarea mea, 
oricât de neînsemnată, de a zădărnici planurile 
Asterilor. 

Tharion nu putu decât să își plece capul și să 
recunoască: 

- Emile nu era o Pasăre a Tunetului, ci doar un 
om. Acum se ascunde. 

- Şi totuși, mi-ai ascuns asta! 

Râul tresări, simțind nemulțumirea suveranei lui. 

- M-am gândit că era mai bine ca băiatul să 
dispară complet din lume. 

Preţ de o clipă foarte îndelungată, Regina Râului 
îi cercetă din nou chipul. 

- Văd ce fel de bărbat ești, spuse ea pe un ton mai 
blând decât o auzise el folosind vreodată. Văd ce 
bărbat vei deveni, adăugă, dând din cap către Sathia. 
Unul care vede o femeie aflată la ananghie și care o 
ajută fără să se gândească la consecinţele asupra 
propriei vieţi! medită cu glas tare, dând din cap 
solemn, dusă pe gânduri. Mi-aș fi dorit să fi văzut 
mai mult din bărbatul acela aici. Mi-aș fi dorit ca tu 
să fi fost bărbatul acela pentru fiica mea. Dar dacă 
acum ești bărbatul acela şi ești astfel de dragul 
acestui oraş... 

Făcu un semn cu mâna, iar sobekii se îndepărtară 
pe dată. 

- Atunci, Curtea Albastră va ajuta pe oricine 
putem să aducem aici înainte ca navele de război să 
prindă de veste. Voi adăposti pe oricine, din orice 
Casă. 


Harpia era o grozăvie. Hunt putea să simtă lipsa 
prezenţei ei reale. Goliciunea care se scurgea din ea. 

Asterii o înviaseră din morţi, dar îi lăsaseră 
sufletul în urmă. 

Nu apelaseră la necromanțţi, care foloseau sufletul 
cuiva pentru a-l învia, ci creaseră, în schimb, 
soldatul perfect pe care să îl posteze în locul acela: 


unul care nu simţea frigul, care nu avea nevoie să 
mănânce şi care nu avea nici un fel de scrupule. 

lar Hunt ştia că totul se întâmplase mulțumită 
fulgerului său. Focului său demonic. Ştia, în 
adâncul sufletului, că nu era vina lui, dar nu era mai 
puţin adevărat că el îi dăduse fulgerul lui Rigelus. 

Iar asta dusese la crearea acestui coşmar. 

Pesemne că Rigelus ghicise că el şi Bryce aveau să 
vină la Falia Nordică, aşa că o pusese pe Harpie să 
stea la pândă. 

Hunt îşi adună fulgerul, iar ceața străluci sinistru 
în jurul lui, dar Bryce o întrebă pe Harpie: 

- Ce ţi-au făcut? 

Harpia nu răspunse. Nu dădu nici un semn că ar 
fi auzit sau că i-ar fi păsat. De parcă și-ar fi pierdut 
vocea. Însăşi identitatea. 

- Frige-o pe ticăloasă! îi strigă Bryce lui Hunt, iar 
el trimise numaidecât o dâră de fulger către Harpie. 

Aceasta se feri, aripile-i vopsite în alb mișcându- 
se la fel de repede ca întotdeauna... 

Ba nu, nu fuseseră vopsite în alb, ci deveniseră 
albe. De parcă ceea ce îi făcuseră Asterii, folosindu- 
se de fulgerul lui Hunt, le-ar fi albit de tot. 

Hunt mai aruncă un fulger, iar apoi încă unul, și 
poate că, la naiba, ar fi luminat tot cerul, dar 
blestemata aceea de aureolă... 

- Athalar! răsună o voce cunoscută, bărbătească, 
din ceața de deasupra lor. 

Hunt nu îndrăzni să îşi ia ochii de la Harpie, dar 
pricepu cine îl strigase. 

Isaiah. 

- Ce naiba?! întrebă o voce de femeie la fel de 
cunoscută. 

Naomi. 

Însă cea de a treia voce, care se auzi din spatele lui 
atunci când persoana căreia îi aparținea ateriză în 
zăpadă, fu cea care îi îngheță sângele în vine. 

- Ce grozăvie nouă mai e şi asta? 

Sosise Guvernatoarea Valbarei. 


Bryce nu ştia ce era mai rău: Celestina sau Harpia. 
Femeia care îi înjunghiase pe la spate, sau cea care 
încercase, literalmente, să îi taie gâtul lui Ruhn. 

Fa și Hunt nu puteau să înfrunte doi inamici 
deodată, nu la temperaturi sub zero, complet 
secătuiți de puteri după ce deschiseseră Falia, fără să 
vadă mai nimic de ceaţă. 

Harpia se năpusti, iar Hunt își lansă fulgerul, atât 
de rapid încât doar îngerii cei mai iuți ar fi putut să 
evite lovitura. Harpia o făcu, după care plonjă către 
pământ, direct spre Bryce, cu ceața scurgându-i-se 
de pe aripile albe. Bryce se rostogoli din calea ei, iar 
Harpia se izbi de pământ, împroșcând cu zăpadă, 
dar se ridică pe dată şi se năpusti din nou spre 
Bryce. 

Isaiah o lovi pe Harpie cu un zid de vânt, 
îimpingând-o înapoi. Dar Celestina era la doar 
câţiva paşi distanţă, iar Hunt se întorcea deja ca să o 
înfrunte... 

Bryce îşi descheie fermoarul jachetei groase, 
simțind instantaneu usturimea vântului rece pe 
piele. Apucă Masca. 

Şi, fără nici un avertisment, își puse pe față acel 
obiect de aur, rece ca gheața. 


Cu Masca pe faţă, se simţea de parcă s-ar fi aflat 
sub apă sau la o altitudine foarte mare. Mintea îi era 
plină de puterea Măştii, sângele îi fremăta, pulsând 
în ritmul prezenței din capul ei, din oasele ei. 
Lumea păru să se dilueze în elementele ei de bază: 
viu sau mort. Era în viaţă, dar cu Masca aceea ar fi 
putut să scape chiar și de moarte şi ar fi putut să 
trăiască veşnic. 

Steaua din pieptul ei fredonă, întâmpinând 
puterea aceea ca pe un vechi prieten. 

Bryce alungă sentimentul de repulsie care o 
încerca. Hunt își pregătea fulgerele pentru 
Celestina, făcând ca ceața să strălucească la fiecare 


trosnet, iar Harpia trecuse de zidul de vânt al lui 
Isaiah şi se năpustea din nou spre Bryce... 

- Opreşte-te! îi strigă Bryce Harpiei. 

Era vocea ei şi totuşi nu era. 

Harpia se opri. 

Toată lumea se opri. 

- Bryce, şopti Hunt, dar el se afla acum prea 
departe. Era în viaţă, iar ea avea treabă cu mortii. 

- Îngenunchează! 

Harpia căzu în genunchi, în zăpadă. 

- Orice armă malefică ai avea..., începu Celestina 
să spună. 

- Mă voi ocupa de tine mai târziu! exclamă Bryce 
cu vocea aceea care răsuna în ea şi care crea unduiri 
în ceaţă. 

Până şi Arhanghelul tăcu în timp ce Bryce se 
apropie de Harpie şi îşi plecă privirea spre faţa ei 
îngustă şi plină de ură. Cu adevărat lipsită de suflet. 

Un corp fără pilot. 

O senzaţie rece de groază o cuprinse pe Bryce, în 
pofida îmbrăţișării diabolice a Măştii. Poate că era 
un act de milă, se gândi ea în timp ce privi la chipul 
gol şi furios al Harpiei. Poate că ceea ce urma să 
facă era un act de milă. 

Nu exista nici un suflet de care să se agaţe, căruia 
să îi comande. Doar corpul. Dar Masca păru să 
înțeleagă cum anume trebuia acţionat. 

- Ţi-ai făcut treaba, spuse Bryce, a cărei voce 
reverberă în peisajul îngheţat. Odihneşte-te! 

Fu dezgustător şi, totuşi, o uşurare atunci când 
ochii Harpiei se închiseră, iar ea se prăbuşi la 
pământ. Pielea începu să i se zbârcească, trupul ei 
revenind la forma pe care o avusese în moarte. 

Pomeţii i se afundară şi chipul i se descompuse. 
Bryce ştia că, sub echipamentul alb al îngerului, 
corpul ei făcea acelaşi lucru. 

După ce Harpia, devenită doar o bucată de piele 
uscată, rămase să zacă în zăpadă, Bryce își scoase, în 


sfârșit, Masca - şi îi văzu pe Naomi, pe Isaiah şi pe 
Celestina uitându-se la ea șocați, cuprinși de groază. 


CAPITOLUL 79 


- Nu, spuse Ruhn la telefon, în timp ce el şi Lidia 
mergeau din nou prin canale, nu erau la cazarma 
privată a triarilor. Am aşteptat ore în şir, dar sunt 
barăcile sunt pustii. Nu a venit nimeni, nu a plecat 
nimeni. După cum arătau camera lui Isaiah și cea a 
lui Naomi, nu a mai fost nimeni acolo de câteva zile. 

Lidia mergea înainte, cu capul plecat, verificând 
un telefon cu cartelă pe care îl adusese cu ea de pe 
Cuirasatul din Străfund - cu ani în urmă, din cât se 
părea. 

- Așadar, ce facem? întrebă Flynn. Continuăm să 
aşteptăm? Dec a reuşit să acceseze computerele Aux 
în timp ce eu cercetam zona, dar nici el nu a găsit 
nimic despre mișcările lor. Se pare că la Aux nici 
măcar nu se ştie că au dispărut. 

Având în vedere că  Asterii urmăreau să 
pedepsească pe oricine era prins că se asocia cu ei, 
cu grupul de rebeli, fusese mai sigur să îi observe pe 
cei din Aux de la distanță, decât să vorbească direct 
cu cineva. Oricum, exista riscul să fie daţi pe mâna 
Asterilor de orice individ mai întreprinzător. 

Ruhn se gândi. 

- Dacă Isaiah şi Naomi lipsesc, probabil că 
Celestina vrea să nu li se observe absenţa, spuse el. 

De la celălalt capăt al liniei telefonice, Declan 
întrebă: 

- Crezi că i-a omorât? 

- Se poate, răspunse Ruhn, în timp ce Flynn îl 
trecu pe difuzor. Mâine ne întoarcem acolo, ca să 
vedem dacă reuşim să mai aflăm ceva. Voi doi fiți 


atenţi la orice semn al prezenţei lor! Verificaţi şi 
pieţele în care se fac crucificări. 

- La naiba! spuse Flynn. 

- Voi încerca să accesez imaginile de securitate 
din Comitium, se oferi Dec. Poate că am găsi în ele 
informaţii care să ne îndrume în direcţia corectă. 

Ruhn oftă. 

- Ai grijă! Ne întâlnim la apus, în colțul de nord- 
est al intersecţiei de după poligonul de tragere. 

- Recepţionat! răspunseră Flynn şi Dec în cor, 
după care închiseră. 

Ruhn şi Lidia mai merseră, tăcuţi, cale de un 
kilometru sau doi prin canalul puturos, iar apoi 
Ruhn spuse: 

- Cândva m-ai adormit spunându-mi o poveste. 
Despre o vrăjitoare care s-a transformat într-un 
monstru. 

- Ce-i cu ea? întrebă Lidia, aruncându-i o privire 
piezişă. 

- E o poveste reală sau ai inventat-o? 

- Era o poveste pe care mi-o spunea mama, șopti 
ea. Singura poveste pe care îmi amintesc că mi-o 
spunea în copilărie, înainte... să mă lase să plec. 

Ruhn tocmai era pe punctul de a întreba dacă 
asemănările dintre prințul cel rău şi Pollux, precum 
şi cele dintre cavalerul cel bun și el, Ruhn, fuseseră 
profetice, dar în momentul în care auzi tristeţea din 
vocea ei... 

- Îmi pare foarte rău că ai trecut prin asta, Lidia. 
Nu pot să îmi imaginez cum e să îi faci aşa ceva 
unui copil! Gândul de a-mi lăsa copilul pe mâinile 
unui străin... 

- Şi totuşi, eu am făcut-o, spuse ea, privind în gol. 
Exact ce mi-a făcut mama le-am făcut şi eu fiilor 
mei. 

Ruhn simţi un junghi în inimă la auzul acelei voci 
încărcate de vinovăţie şi de durere. 

- Tu ţi-ai încredinţat fiii unei familii iubitoare... 


- Nu știam asta. Habar nu aveam pe mâinile cui 
au nimerit. 

- Dar alternativa era să îi iei cu tine. 

- Poate că ar fi trebuit să o fac. Poate că ar fi 
trebuit să fug în sălbăticie şi să mă ascund pentru 
totdeauna, împreună cu ei. 

- Ce fel de viaţă ar fi fost asta? Le-ai dăruit o viață 
reală și fericită pe Cuirasatul din Străfund. 

- O mamă adevărată ar fi... 

- Chiar ești o mamă adevărată! exclamă el, 
apucând-o de mână şi oprindu-se locului. Lidia, ai 
făcut o alegere imposibilă: ai ales să îți protejezi 
copiii chiar dacă asta însemna să nu îi vezi crescând. 
La naiba, dacă asta nu te face o mamă adevărată, 
atunci nu știu ce anume te-ar face! 

Un val de durere străbătu chipul Lidiei, aşa că 
Ruhn o luă în braţe, iar ea se sprijini de pieptul lui. 

- Ei au fost singurul lucru care m-a motivat să 
continui, spuse ea. Ori de câte ori treceam printr-o 
nouă grozăvie, ştiam că fiii mei erau în siguranţă şi 
că alegerile mele îi ţineau la adăpost. 

Ruhn își trecu o mână în jos. pe spatele ei, 
bucurându-se să o simtă, încercând să o aline cum 
putea mai bine. Stătură așa minute îndelungate, 
doar ţinându-se în braţe. 

- Ţi-am mai spus, murmură ea, lipită de pieptul 
lui, că îmi aminteşti că sunt vie. 

Drept răspuns, Ruhn o sărută pe creștetul capului, 
pipăindu-i cu buzele părul auriu, mătăsos. 

- Vreme îndelungată nu am fost, spuse ea. Mi-am 
făcut treaba în calitate de Căprioara, de Lumina 
Zilei, doar ca să îmi ţin fiii în siguranţă și pentru a 
face ceea ce credeam că era corect. Dar nu am simţit 
nimic. Eram, în esență, un spectru în majoritatea 
zilelor, ocupând un corp ce era doar o carcasă goală. 
Dar apoi te-am întâlnit pe tine şi a fost ca şi cum m- 
aş fi întors în corpul meu. Ca şi cum aş fi fost... 
trează, spuse ea, trăgându-se în spate şi cercetându-i 


chipul din priviri. Nu cred că am fost vreodată cu 
adevărat trează până să te întâlnesc pe tine. 

Ruhn îi zâmbi, cu inima prea plină ca să își 
găsească cuvintele. Așa că o sărută uşor, afectuos. 

Lidia îşi strecură mâna într-a lui şi apoi îşi văzură 
din nou de drum. Însă, la un moment dat, Ruhn o 
opri din nou, îi dădu capul pe spate şi o sărută încă 
o dată. 

- Ştiu că mai avem niște treburi de rezolvat, spuse 
el cu gura lipită de a ei, dar... prietenă, amantă, 
orice vrei să îmi fii, sunt de acord. 

Lidia zâmbi, cu buzele lipite de ale lui. 

- Îi mulțumesc lui Urd în fiecare zi că odinioară 
Cormac ţi-a cerut să fii persoana mea de contact. 

Ruhn se trase în spate, zâmbind larg. 

- Încă îţi datorez o bere! 

- Dacă reuşim să trecem prin asta, Ruhn, îţi fac 
eu cinste cu o bere! 

Ruhn zâmbi din nou şi o cuprinse cu brațul de 
după mijloc, după care începură iarăși să înainteze 
prin beznă. Merseră la pas într-o liniște primitoare 
şi prietenoasă, preţ de câţiva kilometri buni, iar apoi 
telefonul Lidiei vibră. Ea îl scoase din buzunar și se 
uită la ecran. 

- E de la Cuirasatul din Străfund, spuse ea, 
oprindu-se ca să deschidă mesajul. 

Ruhn o privi în timp ce citea cuvintele înşirate pe 
ecran, dar ea se opri în scurtă vreme și mâinile 
prinseră să îi tremure. 

- Pollux, şopti Lidia, iar Ruhn încremeni în timp 
ce ea îşi ridică privirea spre el şi murmură, cu ochii 
plini de panică: Mi-a luat fiii. 


Hunt nu îşi îngădui să se gândească la cât de 
îngrozitoare şi de măreaţă era Bryce atunci când 
purta Masca. La ce fusese în stare să îi facă Harpiei. 

Se întoarse spre Celestina, în spatele căreia se 
aflau Isaiah şi Naomi. Toţi trei erau îmbrăcaţi în 
echipament de iarnă rezistent. Aripile albe ale lui 


Isaiah şi ale Guvernatoarei erau aproape invizibile 
pe fondul strălucitor al zăpezii. Feţele celor trei încă 
erau crispate din pricina șocului. 

- Ce faceţi aici? întrebă Hunt. 

- Ce e aia? întrebă Naomi în șoaptă, ignorându-i 
întrebarea, cu ochii aţintiți la obiectul auriu din 
mâinile lui Bryce. 

- Moarte, răspunse Isaiah, cenușiu la faţă. Masca 
aceea e... moarte. 

Hunt îi întrebă din nou: 

- Ce faceţi aici? 

Isaiah își întoarse brusc privirea spre Hunt. 

- Am urmărit chestia aia, răspunse el, arătând 
spre mormanul de haine ce rămăsese din Harpia 
înviată. Persoanele de contact ale Celestinei au 
raportat că postul de pază de la zid a fost atacat de o 
nouă grozăvie, aşa că am venit în goană până aici, 
temându-ne că era ceva din Hel... 

- De ce nu aţi trimis o legiune? întrebă Hunt, 
privindu-i pe cei doi îngeri care îi fuseseră cândva 
cei mai apropiaţi tovarăşi. De ce aţi venit chiar voi? 

- Pentru că Asterii ne-au ordonat să ne retragem, 
răspunse Naomi. Dar cineva trebuia, totuşi, să 
oprească acest carnagiu. 

Hunt o privi pe Celestina în ochi. Chipul fără 
cusur al Arhanghelului nu era decât o mască 
îimpietrită. 

- Ai scăpat din lesă? 

Văzu un licăr de furie în privirea ei. 

- Regret ce v-am făcut ţie şi alor tăi, Hunt 
Athalar, dar a fost necesar să... 

- Scutește-mă! răbufni Hunt. La naiba, ne-ai dat 
pe mâna Asterilor! 

- Hunt, spuse Isaiah, ridicând o mână, uite ce-i, e 
multă dușmănie aici... 

- Duşmănie?! explodă Hunt. Am ajuns în temniță 
din cauza ei! 

Arătă cu degetul spre Guvernatoare. Bryce se 
apropie de el, alinându-l cu prezenţa ei liniştitoare. 


Hunt arătă spre fruntea lui, care abia se vedea de 
sub echipament. 

- Din cauza ei, am din nou această afurisită de 
aureolă pe frunte! 

Celestina rămase pur şi simplu locului, 
tremurând. 

- Aşa cum am spus, regret ce am făcut. M-a 
costat mai mult decât ai putea să crezi, spuse ea, 
părând că încerca să își stăpânească lacrimile. 
Hypaxia... a pus capăt relaţiei noastre. 

- Ce, prietenei tale nu i-a plăcut că ești un şarpe 
cu două feţe? întrebă Hunt. 

- Ei, Hunt..., murmură Bryce, dar lui nu îi păsă 
deloc. 

- Trebuia să fii bună, spuse Hunt cu voce frântă. 
Trebuia să fii Arhanghelul cel bun. Iar tu ești chiar 
mai rea decât Micah! strigă el, scuipând, iar saliva i 
se transformă în gheaţă înainte să atingă zăpada. În 
ceea ce îl privea pe Micah, măcar ştiai clar când 
trăgea pe sfoară pe cineva! 

Fulgerul i se zvârcoli în vene, căutând o cale de 
jeşire. 

- Hunt, spuse Naomi, ceea ce a făcut 
Guvernatoarea a fost o ticăloşie, dar... 

- A încălcat ordinele Asterilor ca să vină aici, 
încheie Isaiah. Haideţi să plecăm din frigul ăsta, să 
intrăm în cabina de pază şi să vorbim... 

- La naiba, am terminat-o cu vorbitul! spuse 
Hunt, iar puterea lui se agită. Am terminat-o cu 
Arhanghelii şi cu nenorocitele voastre de minciuni! 

Fulgerul îi şuieră prin zăpadă. Văzu scântei în faţa 
ochilor şi astfel ştiu că avea fulgerul în ei. 

Celestina îşi ridică mâinile înmănușate. 

- Nu vreau să mă cert cu tine, Athalar! 

- Ghinion! răspunse Hunt, iar fulgerul îi alunecă 
pe limbă. Eu vreau să mă cert cu tine! 

Fără nici un alt avertisment, își dezlănțui puterea 
asupra Arhanghelului. Şi-o dezlănţui cu totul, dar 
nu fu de ajuns. Puterea îi era limitată, restricționată 


de aureolă, de acea lesă anume creată ca să îi țină pe 
demoni în frâu. 

Însă lesa nu funcționase în cazul prinților 
demoni. La naiba dacă avea să o lase să mai 
funcţioneze asupra lui! 

Hunt își lăsă puterea să crească tot mai mult. 
Zăpada din jurul lui se topi. 

Apollion îi dăduse esenţa lui, focul lui demonic. 
lar dacă asta îl făcea un fiu al Helului, aşa să fie! 

Hunt închise ochii și văzu cercul negru al 
aureolei, imprimat chiar pe sufletul lui. Lujerii ei 
întortocheaţi, cu spini. Vraja care îl limita. 

Toată lumea știa că vraja de înrobire nu putea fi 
anulată. Hunt nici măcar nu încercase să o facă. 
Însă se săturase să mai joace după regulile Asterilor. 
După regulile oricui. 

Întinse mâna, în minte, spre spinii negri ai 
aureolei. Își înfășură degetele în fulger, în foc 
demonic, în puterea care era a lui și numai a lui. 

Şi o spintecă. 

Spinii aureolei tremurară şi sângerară. Tușul 
negru se scurse în jos, dizolvându-se în nimic, 
înghițit de puterea care se aduna acum în el, 
crescând... 

Hunt deschise ochii şi îl văzu pe Isaiah uitându-se 
la el cu teamă și uimire. Fruntea prietenului său era 
în continuare mutilată de aureolă. 

Gata cu asta. 

Îi fu mai uşor acum, când știa unde era și cum să 
o distrugă. Hunt întinse un filament din puterea lui 
spre Isaiah şi, înainte ca prietenul lui să apuce să se 
dea înapoi, îi spintecă aureola de pe frunte. 

Isaiah şuieră şi făcu doi paşi în spate, 
împleticindu-se. Un vânt furibund se formă în jurul 
picioarelor lui în clipa în care aureola i se desprinse 
de pe frunte. 

Celestina se uita când la unul, când la celălalt, cu 
groaza întipărită pe faţă. 

- Asta nu e... Asta nu e... 


- Îţi sugerez să fugi! spuse Hunt cu o voce rece ca 
gheaţa, întocmai ca vântul usturător care le sufla 
peste feţe. 

Dar Celestina se îndreptă de spate. Rămase pe 
poziţie. Şi, cu un curaj la care Hunt nu se aştepta, 
întrebă: 

- Ce căutaţi voi aici? 

De parcă întrebarea i-ar fi distras lui atenţia, de 
parcă, punând-o, Arhanghelul ar fi reușit să îşi 
amâne pedeapsa... 

Bryce răspunse în locul lui: 

- Am venit să deschidem Falia Nordică către Hel. 

Naomi se întoarse spre Bryce şi întrebă: 

- Poftim?! 

Isaiah, prea uimit de faptul că aureola îi fusese 
îndepărtată, nu era deloc atent la discuție. El se 
mulțumea să își privească mâinile, de parcă ar fi 
putut să vadă puterea dezlănțuită pe care o 
controlau acum. 

Celestina clătină din cap. 

- V-aţi pierdut minţile! strigă ea, proptindu-se 
bine pe picioare, iar în jur îi străluci o putere albă, 
incandescentă. Dacă vrei să te lupţi cu mine, 
Athalar, dă-i drumul! Dar nu vei deschide Falia! 

- O, ba cred că da! răspunse Hunt, lansându-și 
fulgerul spre ea. 

Lumea se fisură atunci când fulgerul lui se izbi de 
un zid format din puterea ei, iar Hunt trimise spre 
ea și mai mult fulger. Zăpada se topi, însăși piatra de 
sub tălpile lor se îndoi şi se deformă în timp ce el 
lovea la nesfârșit cu fulgerul... 

- Athalar! strigă Naomi. Ce naiba...! 

Celestina îşi revărsă puterea sub forma unui zid 
de vânt strălucitor. 

Hunt îl străpunse cu fulgerul. Se săturase de 
Arhangheli. De ierarhiile lor. Se săturase de... 

Isaiah se vâri între ei, cu mâinile ridicate. 

- Oprește-te! strigă el, privind cum puterea 
strălucea în ochii prietenului său. Athalar, opreşte- 


te! 

- Merită să moară! Toţi afurisiţii de Arhangheli 
merită să moară pentru ceea ce ne fac, spuse Hunt 
printre dinți. 

Dar își dădu brusc seama că Bryce nu se mai afla 
lângă el. 

Fugea înapoi spre Falie, iar steaua îi strălucea 
orbitor. Acum, când celelalte două bucăţi din steaua 
Theiei fuseseră unite cu cea cu care se născuse ea, 
steaua îi strălucea la fel de tare ca soarele. Un soare 
era o stea, la naiba! 

- Nu! strigă Celestina, iar puterea i se înteți. 

Hunt îşi trimise fulgerul spre Arhanghel cu atâta 
forță, încât îi spulberă puterea, trântind-o în zăpadă 
cu o bufnitură care îl umplu de satisfacţie. 

Aripile Celestinei se desfăcură larg, zăpada se 
împrăștie, iar din nas şi din gură prinse să îi curgă 
sânge. 

- Nu face asta! îi strigă ea lui Bryce. Mi-am 
dedicat ani din viaţă pentru a împiedica deschiderea 
Faliei, spuse, gâfâind. Găseşte o altă cale! Nu face 
asta! 

Bryce se opri brusc, împroşcând cu zăpadă. 
Steaua aceea magnifică din pieptul ei străluci, 
făcând zăpada să  lucească. Bryce îi spuse 
Arhanghelului, gâfâind: 

- Prinții Helului şi-au oferit ajutorul, iar 
Midgardul are nevoie de el, fie că ştii asta sau nu. Eu 
şi Hunt am ucis deja doi Arhangheli. Nu ne face să 
te ucidem şi pe tine! 

Hunt îi aruncă o privire întrebătoare lui Bryce. De 
parcă ar fi existat o alternativă în privința uciderii 
Celestinei... 

- Voi..., şopti Celestina, voi i-ați omorât pe 
Micah şi pe Sandriel. 

- Erau mai puternici decât tine, spuse Hunt, așa 
că nu cred că ai prea multe şanse. 

Fulgerul i se aprinse de jur împrejur, gata să 
lovească, să o jupoaie dinspre interior, aşa cum 


făcuse cu Sandriel. 

Însă ochii căprui ai Celestinei se măriră în clipa în 
care văzură fulgerul dezlănţuit şi răspândindu-se 
împrejur. În cele câteva săptămâni în care lucrase 
împreună cu Athalar, ea nu văzuse niciodată în 
întregime ce putea să facă fulgerul lui. 

- Cum de... ai puterea Arhanghelilor fără să fii 
unul dintre ei? întrebă ea. 

- Pentru că sunt Umbra Mortis, răspunse Hunt cu 
o voce la fel de neînduplecată precum gheaţa din 
jurul lor. 

Și nu se simţise niciodată Umbra Mortis mai mult 
decât se simțea în momentul acela, în timp ce o 
privea pe Celestina și ştia că, dându-i o singură 
lovitură în inimă, ar fi preschimbat-o într-un leş 
însângerat şi arzând mocnit. 

Celestina îşi cobori privirea şi căzu în genunchi. 
De parcă ar fi ştiut-o și ea. 

O dâră de fulger pur, brut, se formă deasupra 
umărului lui Hunt, o aspidă gata să îşi atingă ţinta. 
Hunt se uită la Bryce, aşteptând ca aceasta să îi facă 
semn din cap să o incinereze pe Celestina. 

Însă Bryce se uită la el cu tristețe și îi şopti pe un 
ton afectuos: 

- Ba nu eşti, Hunt. 

Neînţelegându-i cuvintele, el îi aruncă o privire 
nedumerită. 

Bryce făcu un pas în față, un singur pas, iar 
zăpada îi scârțâi sub tălpi. 

- Nu ești Umbra Mortis, spuse ea. În adâncul 
sufletului tău, nu ai fost niciodată. Şi nici nu vei fi. 

Hunt îndreptă spre Celestina un deget înfășurat 
în fulger. 

- Ea şi toți cei ca ea ar trebui să dispară de pe fața 
Midgardului! 

- Poate că aşa e, spuse Bryce cu blândețe, făcând 
încă un pas, iar lumina ei stelară se stinse. Dar nu 
ucişi de tine. 


Îl cuprinse un val de dezgust. Nu o urâse 
niciodată pe Bryce, dar o uri în clipa aceea, când se 
îndoia de el. 

- Nu merită să moară, Hunt! 

- Ba da, merită, fir-ar să fie! se răsti Hunt. Mi-i 
amintesc pe fiecare dintre ei, pe toţi îngerii care au 
mărșăluit împotriva noastră pe Muntele Hermon, 
întreg Senatul, Asterii şi Arhanghelii prezenţi la 
condamnarea mea. Mi-i amintesc pe toți, iar ea nu e 
cu nimic mai bună decât ei. Nu e cu nimic mai bună 
decât Sandriel. Decât Micah. 

- Poate că aşa e, spuse din nou Bryce, cu voce 
încă blândă, liniştitoare, iar el uri și asta. Nu o iartă 
nimeni. Dar nu merită să moară. Și nu vreau ca 
mâinile tale să fie mânjite de sângele ei. 

- Atunci când a fost vorba de Regele Toamnei, 
unde era mila de acum? Tu nu l-ai oprit pe Ruhn! 

- Tot ce a făcut Regele Toamnei în viaţa lui lungă 
şi ticăloasă a fost să provoace durere. Nu merita nici 
măcar să îl bag în seamă, darămite să îi arăt milă. Ea 
merită. 

- De ce? întrebă Hunt, privindu-şi perechea, iar 
furia i se mai potoli întrucâtva. De ce? 

- Pentru că a făcut o greșeală, răspunse Naomi, a 
cărei faţă era îndurerată şi care făcu acum un pas în 
față. Iar de atunci încolo a tot încercat să o îndrepte. 
Eu și Isaiah nu am însoţit-o până aici pentru că ne-a 
ordonat, ci pentru că am vrut să o ajutăm. 

Hunt arătă spre Falia aflată la doar câţiva paşi de 
Bryce. 

- Te va împiedica să o deschizi! 

- Ba nu o voi face, promise Celestina, ținându-și 
capul plecat. Mă predau, adăugă ea. 

- Dă-i drumul, Hunt! strigă Bryce. 

- Morven s-a predat și totuși l-ai ucis! se răsti 
Hunt la ea. 

- Ştiu, răspunse Bryce. Şi voi trăi cu gândul ăsta. 
Nu ţi-aş dori să porţi aceeași povară. Hunt, avem 
destui dușmani. Las-o să plece! 


- Jur pe Solas însuşi, spuse Celestina, făcând cel 
mai înalt jurământ pe care putea să îl facă un înger, 
că vă voi ajuta, dacă îmi stă în putere! 

- Nu am de gând să cred pe cuvânt un Arhanghel. 

- Ei bine, vom avea nevoie de un Arhanghel, 
spuse Bryce, iar furia lui Hunt se domoli și mai mult 
în timp ce o privea. 

- Poftim?! 

Bryce aruncă o privire la corpul Harpiei, pe 
jumătate topit din cauză că fusese atins atunci când 
fulgerul lui Hunt se întâlnise cu puterea Celestinei. 
Pietrele din jurul Harpiei se deformaseră: fulgerul 
modificase însăşi piatra. Bryce se duse lângă Hunt și 
îl luă de mână. 

Fulgerul se prelinse pe pielea ei, dar el nu îl lăsă să 
doară. Nu ar fi putut să o rănească vreodată. 

- Ai spus că eşti de partea mea în întregime, 
murmură Bryce, privindu-l pe el şi numai pe el. 
Lasă trecutul în urma ta şi concentrează-te pe ceea 
ce urmează. Avem o lume de salvat şi am nevoie de 
perechea mea alături de mine pentru a face asta. De 
nimeni altcineva. Nici de un fiu al Helului, nici de 
Umbra Mortis, nici măcar de Hunt Athalar. Am 
nevoie de perechea mea. De Hunt pur şi simplu. 

Hunt văzu în ochii ei că orice se întâmplase, 
oricine fusese el şi orice făcuse, nu conta pentru ea. 
Nici faptul că fusese făurit în Hel nu conta pentru 
ea. Dar în fotografiile acelea din primăvara trecută, 
Bryce reuşise să surprindă esenţa lui, cine era el în 
adâncul sufletului. Cel pe care ea îl adusese pe linia 
de plutire. Cel pe care îl iubea. 

Hunt, pur și simplu. 

Aşa că renunţă. Renunţă la fulger, la moartea care 
îi cânta în vene. Renunţă la imaginea mentală a 
fetelor lui Apollion şi Thanatos, care zâmbeau cu 
dispreț.  Renunţă la furia îndreptată către 
Arhanghelul din faţa lui şi către Arhanghelii care 
existaseră înaintea ei. 

Hunt, pur și simplu. Îi plăcea asta. 


Fulgerul i se stinse, sfârâind, până când dispăru 
cu totul. Și îi spuse lui Bryce, ca şi cum ar fi fost 
singura persoană de pe Midgard sau din orice 
galaxie: 

- Te iubesc, Bryce, pur și simplu! 

Fa chicoti și îl sărută uşor pe obraz. 

- Acum, Hunt, dacă nu mai ai de gând să o ucizi 
pe Celestina, spuse ea, scoțând iarăşi Masca din 
jachetă, vom trezi din morți o armată! 

- Ce armată? întrebă Isaiah în şoaptă. 

- Îi vom trezi pe cei Căzuţi, răspunse Bryce, 
aruncând Masca în aer și prinzând-o de parcă ar fi 
fost o minge de sunball. 

Lui Hunt i se înmuiară genunchii. 

- Ai spus că vom folosi Masca pentru a lupta cu 
Asterii! 

- Şi aşa vom face, îl asigură Bryce, aruncând din 
nou Masca în sus şi apoi prinzând-o. E vina ta că nu 
ai cerut detalii despre cum anume o vom folosi 
împotriva lor. 

Așa era. El presupuse pur și simplu că ea avea să 
îşi pună Masca și că asta avea să îi dea un avantaj ca 
să îi ucidă. 

Hunt se scutură din cap până-n picioare. 

- La naiba, ţi-ai pierdut mințile! 

Auzindu-l, Bryce se opri din aruncat Masca în sus 
şi spuse cu o voce mai blândă: 

- Avem nevoie de o diversiune pentru Asteri. 
Helul nu va fi de ajuns. Dar o armată de morți, o 
armată a celor Căzuţi, va funcționa foarte bine. O 
armată care nu va trebui să moară din nou. lar 
Isaiah și Naomi o vor conduce. 

- De aceea i-ai trimis pe Ruhn şi pe Lidia să îi 
aducă, șopti Hunt, căznindu-se să iasă din starea de 
Şoc. 

Isaiah îi aruncă lui Hunt o privire întrebătoare, 
dar Bryce răspunse: 

- Da. M-am gândit că dacă reușeam să găsim 
Masca și să o luăm de la Nesta... planul ar putea să 


funcționeze. 

- Dar cum poţi să îi trezești din morţi? întrebă 
Hunt, amintindu-și că Bryce îi povestise că Nesta se 
folosise de oasele unei fiare. Corpurile lor nu mai 
sunt..., adăugă el. 

- Asterii le-au păstrat aripile, răspunse Bryce, 
apăsând cu dezgust pe fiecare cuvânt. V-au păstrat 
aripile, ca pe un soi de trofee. Dar cred că, fiindcă 
nu au avut parte de Treceri, o parte din sufletele lor 
ar putea să fie încă ataşate de ele. 

Hunt își frecă fața înghețată. 

- Şi atunci ai de gând să faci o grămadă de aripi să 
zboare pe aici? 

Bryce îi aruncă o privire tăioasă. 

- Nu. Ei bine, da, dar numai pentru a le duce 
acolo unde avem nevoie de sufletele lor. 

- Ai spus că Masca poate să reanimeze cadavre, 
nu că ar putea să le dea sufletelor niște trupuri noi. 

- Asta am văzut că a făcut Nesta, spuse Bryce. 
Dar steaua Theiei... 

Își puse mâinile făcute căuș în dreptul pieptului, 
scoțând la iveală steaua frumoasă şi strălucitoare. 
Aceasta lumină ceața și făcu să scânteieze zăpezile 
de la picioarele lor. 

- Uau..., şopti Naomi. 

Steaua pe care Bryce şi-o scosese din piept în ziua 
aceea, în timpul atacului din primăvară, fusese doar 
o parte din steaua pe care o ţinea acum în palme. 

- Steaua, spuse Bryce, cu faţa strălucindu-i în 
lumina ei, pare cumva să recunoască Masca. 
Adineauri, atunci când mi-am pus Masca, am simțit 
atracția dintre cele două puteri. V-am simţit pe voi 
toți şi am simțit ceea ce a mai rămas în Harpie, 
fracțiunea aceea minusculă din sufletul ei, care se 
agăța de cadavru. Poate că e ceva legat de steaua 
Theiei. Poate că steaua are puterea de a-i comanda 
Mâăsștii să facă... diferite lucruri. 

- Nu e momentul să experimentezi cu chestia 
asta! o avertiză Hunt. 


- Ştiu, fu de acord Bryce. Dar cred că ar fi nevoie 
doar de o bucăţică din cei răposaţi şi aş putea să îi 
înnoiesc. Nu să le dau viață cu adevărat, dar 
sufletele lor s-ar întoarce... și ar primi forme noi. 
Spre deosebire de... Spre deosebire de ce i-au făcut 
Asterii Harpiei. 

- Atunci, Masca poate cu adevărat să învie morții, 
spuse Naomi cu voce răgușită. 

Bryce dădu din cap în semn de încuviințare. 

- Cei Căzuţi nu ar primi corpuri noi, care să 
respire, dar, da, ar putea să ne ajute. 

- Atunci, ce fel de corpuri ar primi? întrebă 
Isaiah, aruncându-i o privire neliniștită lui Hunt. 

- Pe cele pe care Asterii le-au confecționat deja 
pentru noi, răspunse Bryce cu o voce un pic cam 
scăzută. Îmbinarea perfectă dintre magie și 
tehnologic. 

- Noile armuri mecanice, îşi dădu seama Hunt. 
Cele pe care Asteri le-au amplasat pe Muntele 
Hermon. 

Bryce dădu din cap cu solemnitate, adeverind. 

- Cred că Rigelus a amplasat armurile acolo ca să 
vă zădărască, dar treaba asta e pe cale să se întoarcă 
împotriva lui, prostul naibii! Lidia a spus că 
armurile nu au nevoie de piloţi pentru a funcţiona, 
așa că nu trebuie să ne facem griji cu privire la vreo 
interferenţă fizică. Dec poate să le acceseze sistemul 
informatic, blocându-le accesul, în timp ce sufletele 
celor Căzuţi se vor contopi cu armurile mecanice şi 
le vor pilota sub comanda lui Naomi şi a lui Isaiah. 

Dar dacă Bryce punea în practică ceea ce 
sugera... 

- Nu putem să facem așa ceva, spuse Hunt cu 
voce răgușită, iar aripile i se lăsară brusc. Nu pot să 
le cer să moară din nou pentru noi, chiar dacă sunt 
deja morţi. Cei Căzuţi au sacrificat deja prea mult. 

Bryce se duse la el şi îl luă de mână. 

- Costumele acelea trebuie să fie pilotate de cei 
Căzuţi. Altminteri, vor fi folosite împotriva noastră 


de către Asteri. Avem nevoie ca Asterii şi soldaţii lor 
să fie ţinuţi ocupați. 

Dar Hunt simţi cum i se strângea inima. 

- Bryce... 

- Va fi alegerea lor dacă să se întoarcă sau nu, 
dacă să piloteze armurile sau nu. Atunci când îi voi 
trezi din morți, le voi da posibilitatea să aleagă. Și 
voi fi alături de tine în fiecare clipă, promise Bryce, 
iar apoi dădu din cap către Isaiah şi Naomi. Ei îi vor 
comanda pe cei Căzuţi. Nu trebuie să mai porţi 
această povară. Voi avea nevoie de tine alături de 
mine, în palatul Asterilor. 

Hunt închise ochii, respirându-i parfumul. Se 
gândi că Celestina ar fi putut să îi atace şi că, totuşi, 
ea rămăsese îngenuncheată. 

Şi, aşa cum făcuse în ziua aceea în care Hunt îi 
dăduse lui Sandriel ceea ce i se cuvenea, Isaiah 
îngenunche dintr-odată în fața lui. Naomi i se 
alătură. 

- Nu sunt Arhanghel! spuse Hunt cu bruscheţe. Şi 
nu am fost de acord să vă conduc, așa că ridicați-vă! 

Celestina spuse: 

- Poate că epoca Arhanghelilor s-a încheiat. 

- Pari fericită! 

- Aş fi, dacă s-ar întâmpla asta, spuse Celestina, 
ridicându-se în picioare. Ți-am destăinuit cândva că 
Shahar era prietena mea. Poate că atunci nu am avut 
curajul să lupt alături de ea, spuse Arhanghelul, 
ridicându-și bărbia, dar acum am. 

Dar Hunt nici nu voia să audă de asta. 

- Şi ce vei face tu în tot acest timp? 

Bryce răspunse înaintea Celestinei: 

- Se va duce la fortăreaţa lui Ephraim, ca să îi 
distragă atenţia acestuia. 

Hunt îi aruncă o privire surprinsă. La fel şi 
Celestina, așa că Bryce le explică: 

- E Arhanghelul care se află cel mai aproape de 
Oraşul Etern. Trebuie să îl ținem ocupat. Dacă 
Ephraim se alătură luptei, lucrurile se vor complica. 


Celestina dădu din cap cu solemnitate. 

- Mă voi asigura că Ephraim va rămâne la o 
distanță de cel puţin o sută de kilometri de capitală. 

- Cum vei face asta? întrebă Hunt. ÎI vei lega? 

- Voi face tot ce este necesar pentru a pune capăt 
situației actuale, răspunse Celestina, ridicându-și 
din nou bărbia. 

Hunt arătă spre Falie. 

- Vom deschide Falia către Hel. Cu câteva 
momente în urmă, nu păreai prea entuziasmată de 
ideea asta. 

Celestina se uită la Hunt şi la Bryce. 

- Ideea voastră contrazice toate lucrurile pentru 
care am muncit, dar... se pare că, într-adevăr, tot ce 
aţi făcut voi doi a fost în interesul nevinovaţilor de 
pe Midgard. Nu cred că ați deschide Falia dacă asta 
i-ar pune în pericol pe cei vulnerabili. 

- Da?! răbufni Hunt. Şi unde naiba erai tu atunci 
când Luncile Asphodel au fost nimicite din temelii?! 

Privirea lui Bryce se răci întrucâtva. Ochii 
Celestinei se umplură de o mâhnire reală. 

- A fost picătura care a umplut paharul, Hunt, 
spuse Isaiah. De aceea noi, ca şi ea, am încălcat 
ordinele  Asterilor. Ei nu ne-au dat nici un 
avertisment. Navele au venit pe Istros și ni s-a spus 
că asta se făcea pentru protecţia noastră. Nici măcar 
nu ştiam că navele pot să trimită rachete aeriene 
atât de departe! 

Cu genele umezite de lacrimi care înghețară 
rapid, Naomi adăugă: 

- A fost cea mai laşă, cea mai oribilă... Nu 
suntem solidari cu așa ceva! Nici unul dintre noi nu 
e. Nici Celestina şi, cu siguranţă, nici Legiunea 33. 

Hunt își întoarse privirea spre Bryce şi văzu în 
ochii ei doar durere, precum și o hotărâre rece, 
nestrămutată. Ea spusese adevărul. Aveau destui 
dușmani. Unii care trebuiau să plătească. 

Și poate că el nu avea încredere în nici un cuvânt 
care ieşea din gura unui Arhanghel, dar dacă Isaiah 


şi Naomi o credeau pe Celestina, asta însemna ceva. 
Isaiah, care suferise sub conducerea Arhanghelilor 
la fel de mult ca și el, era acolo, ajutând-o pe 
Celestina, deși ştia că îi trădase prietenul. Isaiah nu 
era un nemernic fără coloană vertebrală, ci era bun, 
deștept şi curajos. 

Iar Isaiah era acolo. 

Aşa că Hunt spuse: 


- În regulă. Haideţi să batem la uşa Helului. 


Hunt mai avea destul fulger ca să o lovească din 
nou pe Bryce. Îl dezlănţui, iar acesta trecu prin ea și 
intră în Poartă, în inima Faliei Nordice. 

Voința ei, strălucind de la acea lumină stelară 
condensată, schimbă încă o dată locul către care se 
deschidea Poarta. 

Celestina, Isaiah şi Naomi rămaseră la un pas în 
spate, strălucind cu toţii de putere, pregătindu-se 
pentru ce era mai rău. 

Un întuneric impenetrabil se răspândi prin 
arcadă. În masa aceea de beznă nu se vedeau decât 
doi ochi albaștri, strălucitori. 

Prinţul Aidas se ivi din întuneric, îmbrăcat 
impecabil în hainele-i de un negru ca smoala și fără 
să aibă deranjat nici măcar un fir din părul lui auriu. 
Cercetă din priviri terenul înghețat și soarele care 
apunea la capătul acelei scurte zile de iarnă. 

Bryce îşi întinse braţul, făcând un gest grandios, 
în timp ce Prinţul Prăpastiei păşi prin Falia Nordică. 

- Bine ai revenit pe Midgard! spuse ea. Sper să ai 
parte de o şedere plăcută. 


CAPITOLUL 80 


- Deci, spuse Jesiba, bătând darabana pe tăblia 
biroului, puiuțul se duce să le propună lupilor un 
medicament pentru  deparazitare, iar apoi se 
întoarce acasă Prim! 

Ithan ignoră împunsătura. 

- Am nevoie să mă pui în legătură cu Regele din 
Adâncuri, spuse el. 

Făcuse un duș în cazarma din Bârlog şi se 
schimbase în nişte haine Aux simple, iar apoi 
verificase rapid dacă Perry şi ceilalți erau în regulă. 
După aceea, dăduse fuga înapoi la Casa Focului și a 
Umbrei. Era Prim, da, şi tot ce presupunea asta, 
dar... 

- De ce? 

- Trebuie să îmi văd fratele. Și, având în vedere 
faptul că ultimele două dăţi în care m-am încurcat 
cu morţii au fost un dezastru total, vreau ca de data 
asta să nu mai fac greşeli. Am nevoie de ajutorul 
Regelui din Adâncuri, răspunse Ithan în timp ce se 
plimba încolo şi încoace prin birou. 

- Repet: de ce? 

EI se uită țintă la Jesiba. 

- Deoarece Connor încearcă să dea de mine. 

Auzise urletul acela din Cantonul Oaselor şi ştia 
cui îi aparținea. Cine îl chema. 

În timp ce Ithan se spălase şi își schimbase 
hainele, Hypaxia împărţise antidotul în Bârlog, 
dându-li-l tuturor celor care voiseră să îl ia. Se părea 
că Perry fusese prima la rând. Iar la plecarea din 
Bârlog, atunci când o verificase, lui Ithan îi fusese 
clar că ea nu mai era o Omega. 

El nu rămăsese acolo suficient de mult timp încât 
să afle ce anume era acum Perry, ce puteri 
dobândiseră ea și ceilalți, daruri îngropate de multă 
vreme în spița lupilor. Le poruncise tuturor ca 
aceste cunoștințe noi să nu iasă din bârlog, iar lupii 
fuseseră de acord. 

Îl ascultaseră. 


- Ai avut dreptate, îi spuse Ithan Jesibei, e nevoie 
de un plan. Deocamdată, nu am idee ce fac. 

- Ai putea să iei lecţii de la Quinlan despre cum 
să gândești cu doi paşi înainte. 

Ithan se încruntă la ea. 

- Vreo veste din Avallen? 

- Quinlan a sunat cu două ore în urmă. Voia o 
favoare, ca de obicei. Și voia să afle ce progrese ai 
făcut, răspunse farmazoana, zâmbind. Și, desigur, 
după ce i-am spus ce a reușit să facă Hypaxia, a 
cerut să îi duci un camion plin cu antidot. 

- Când? Unde? 

Jesiba zâmbi din nou. 

- În Orașul Etern. Peste o zi. Cred că Quinlan s-a 
săturat să fie tratată ca un nimic. A spus să iei niște 
lupi cu tine, dacă ai vreunul care să te susțină. 

Ithan se uită lung la ea. Nu numai că era Prim, 
dar i se cerea să și acționeze ca Prim... 

- Va avea loc o bătălie? 

- Nu ştiu, răspunse Jesiba, privindu-l cu 
solemnitate, iar apoi adăugă: Dar, în locul tău, aș 
duce puii și lupii vulnerabili în ascunzători sigure. 
Nu în Bârlog, nu în oraş. Evacuează-i departe, în 
sălbăticie. Ascunde-i. Iar apoi ia-i cu tine pe cei mai 
buni luptători pe care îi ai şi mergeţi în Oraşul 
Etern. 

- Nu au rămas mulţi în Bârlog... Majoritatea sunt 
plecați. 

- Atunci, ia pe cine e prin preajmă. Va fi mai bine 
decât să nu iei pe nimeni. 

Ithan făcu un pas, apoi încă unul. 

- Poate că ar fi trebuit să o las pe Sigrid în 
acvariu. Ar fi fost mai bine decât să fie Secerătoare, 
spuse el, gândindu-se că era singurul vinovat pentru 
situația cumplită în care ajunsese ea, iar apoi îşi 
frecă fruntea şi adăugă: Uite ce-i, eu doar... Trebuie 
să îmi văd fratele. Pentru ultima oară. 

- E imposibil! 

Ithan își arătă colții. 


- Ştiu că poţi să îl rogi pe Regele din Adâncuri, 
spuse el, iar apoi nu mai aşteptă ca ea să răspundă, 
ci o întrebă: Ştii despre lumina secundă? Ştii că 
sufletele noastre sunt doar hrană pentru Regele din 
Adâncuri și pentru Asteri? 

- Da. 

Ithan clătină din cap. 

— Şi asta nu te deranjează? 

- Bineînţeles că mă deranjează. Mă deranjează de 
cincisprezece mii de ani. Dar asta e doar o parte a 
stăpânirii Asterilor, care poate fi descrisă drept o 
fiară cu multe capete. 

Ithan îşi frecă fața. 

- Poţi să mă ajuţi, sau nu? 

Avea să aibă nevoie de tot ajutorul pe care îl putea 
primi. Nu era un lider. Judecând după încurcătura 
în care o implicase pe Sigrid, nu era un ins apt să ia 
decizii pentru alţii. Încercase să o salveze pe 
lupoaică și eşuase... cu desăvârşire. Iar ea fusese o 
singură viață. Acum, când toți lupii din Valbara 
erau responsabilitatea lui... 

Se impotrivi din răsputeri sentimentelor 
apăsătoare de panică şi de groază care îl asaltau. 

Jesiba rămase tăcută preț de o clipă, iar apoi șopti: 

- Lasă-mă să văd ce pot să fac, puiuţ. Şi adu-o pe 
Hypaxia cu tine, îi ceru ea lui Ithan, strângând din 
buze. 


Bryce tocmai intrase în cabina de pază, când îi 
sună telefonul. Avusese nevoie doar de o clipă, fir-ar 
să fie, de un moment de singurătate, ca să cuprindă 
cu mintea implicaţiile vaste pe care le presupuneau 
cele mai recente acţiuni ale ei. 

Își aruncase părinţii în lumea Feelor. 

Avea Masca, cele două arme şi puterea Theiei. 
Avea tot ce îi trebuia ca să aibă o şansă de 
supravieţuire în urma unei confruntări cu Asterii. 

Avea totul... Cu excepţia părinţilor ei. 


Bryce se simțise mereu alinată de gândul că, 
indiferent de ceea ce făcea sau de locul în care se 
afla, Ember Quinlan și Randall Silago erau în 
Nidaros, că Ember şi Randall existau şi că aveau să 
fie mereu acolo şi să lupte pentru ea. Să lupte 
împreună cu ea, dacă era să se raporteze cu 
onestitate la mama ei. Să ştie acest ultim fapt era o 
alinare în sine. 

lar acum părinţii ei erau... duși. Trăiau, da, însă 
de cealaltă parte a universului. 

Ei ar fi putut să rămână în Avallen, adăpostiţi în 
spatele ceţii, alături de toți ceilalți, de Cooper, în 
primul rând, însă avusese nevoie de ei. Îi fuseseră 
necesari ca să cadă la învoială cu Nesta, dar avusese 
nevoie şi să ştie că Asterii nu aveau să mai poată 
pune vreodată mâna pe ei. 

Era un gest egoist din partea ei, ştia asta. Chiar 
laș. Dar nu îl regreta nici măcar o secundă. 

Și îşi dorea cu adevărat doar o secundă de răgaz, 
ca să cuprindă totul cu mintea. Motiv pentru care se 
afla în cabina de pază. 

Până când sună telefonul. 

Nu avusese semnal dincolo de zid, aşa că nu știa 
dacă nu cumva, mulțumită lui Urd, ea şi Ruhn se 
sincronizaseră chiar în clipa de față, sau dacă fratele 
ei încercase fără încetare să dea de ea. Răspunse 
după primul sunet de apel. 

- Ruhn? 

- Am nevoie de tine aici! 

- Ce s-a întâmplat? 

Simţi panică în fiecare cuvânt rostit de el. 

- Pollux a interceptat Cuirasatul din Străfund în 
timp ce nava lăsa oameni la marginea ceţii din 
Avallen. A măcelărit o mulțime de masculi din 
neamul Apelor și, nu îmi dau seama cum, ticălosul 
ştia despre fiii Lidiei. I-a luat. Îi ţine captivi la palat. 

Bryce aproape că își scăpă telefonul. Afară, Hunt 
era doar o umbră în întuneric şi zăpadă, iar 
însoțitorii lor, alte umbre în jurul lui. 


- Cred că Asterii şi-au dat seama cum să ne 
atragă în preajma lor, şopti Bryce. 

- Cuirasatul din Străfund ne-a trimis o navetă de 
transport. Suntem pe cale să ne urcăm la bord, 
împreună cu Flynn şi cu Dec, şi să ne îndreptăm 
spre Orașul Etern, spuse Ruhn cu voce răgușită. Dar 
dacă cei doi copii sunt în temniţă... 

Bryce simţi cum i se întorcea stomacul pe dos. 

- În regulă, şopti ea. Da, bineînţeles. În regulă. Ne 
urcăm imediat în elicopter. 

Ruhn întrebă, răsuflând sacadat: 

- Aţi... făcut ce trebuia făcut acolo? 

- Da, răspunse Bryce. 

Apoi ieşi din cabină şi fu împresurată pe dată de 
vântul șuierător şi de frigul brutal. Hunt și Aidas 
stăteau înghesuiți unul într-altul, plănuind. Isaiah şi 
Naomi se aflau la câțiva paşi depărtare, intervenind 
din când în când, dar păstrând distanța, de parcă nu 
s-ar fi simţit prea împăcaţi cu ideea că se aflau în 
prezenţa unui Prinţ al Helului. Cu câteva clipe în 
urmă, bătând din aripile ei albe, orbitor de 
strălucitoare în lumina zăpezii, Celestina zburase 
spre fortăreaţa din Ravilis a lui Ephraim. Înainte să 
plece, promisese din nou că avea să îl ţină ocupat pe 
Ephraim. Arhanghelul înclinase din cap, salutându-l 
pe Hunt pentru o ultimă dată, însă el nu îi 
răspunsese. 

În spatele lui Hunt și al celorlalți, întinzându-se în 
depărtare, mărşăluiau armatele Helului. Acopereau 
întreaga distanță de patruzeci de kilometri de la zid 
şi până la Falia încă deschisă. 

Soldaţii aceia erau nişte grozăvii nefirești, mai ales 
animalele de companie care fuseseră dezlănţuite 
asupra Oraşului Semilunii în primăvară. Bryce se 
bucura sincer că avea amuleta archesiană în jurul 
gâtului, deşi se întreba dacă aceasta ar fi putut să 
țină la distanţă atâția demoni, în cazul în care 
aceştia s-ar fi decis să ia o gustărică. 


Judecând după umerii încordaţi ai lui Hunt, Bryce 
îşi dădu seama că acel spectacol al armatelor era la 
fel de neliniştitor și pentru el. 

Umanoizi cu coarne şi cu aripi de piele, care 
păreau a fi infanteriști. Fiare reptiliene albe ca 
oasele, care se târau în patru labe şi care erau câini 
de război. Fiinţe scheletice, cu fălci prea mari, pline 
de dinţi ca nişte ace, pe care licărea o mâzgă verzuie. 
Și mai erau multe altele, atât de multe: fiinţe care se 
târau, ființe care zburau, ființe care cercetau 
Midgardul cu ochi lăptoşi, lipsiţi de vedere, și care 
hămăiau cu gândul la vărsarea de sânge ce avea să 
urmeze. 

Hunt nu comentă în legătură cu acele şiruri 
nesfârşite de coşmaruri. Îşi petrecuse toată viaţa 
vânând tocmai creaturile care acum luptau pentru 
ei. Oare câţi dintre soldaţii Helului ştiau asta, la 
rândul lor? Oare câţi dintre ei intraseră în Orașul 
Semilunii cu doar câteva luni în urmă şi 
dezlănţuiseră, bucuroase, durere şi moarte? 

Dar de data aceasta, după cum își dăduseră 
cuvântul prinții, fiarele se conformau disciplinei 
militare. Cât despre soldaţi, Bryce nu se uită prea 
atent la chipurile de sub armura lor umanoidă. La 
aripile ţepoase care se întrezăreau pe deasupra 
şirurilor, la mâinile cu gheare, ce strângeau sulițele. 
Însă acei soldaţi nu vorbeau, nici nu mârâiau. La 
fiecare pas pe care îl făceau prin aerul glacial, aburii 
respirațiilor le ieşeau de sub vizierele coifurilor. La 
fiecare pas făcut mai adânc în Midgard. 

Întregul Hel, gata de atac. 

Bryce trebuia să aibă încredere în alegerea pe care 
o făcuse, în speranța că avea să se dovedească a fi 
cea corectă. 

- Spune-i Lidiei că venim! îi transmise Bryce lui 
Ruhn, care încă era la telefon, ascultând şi el 
zgomotul de fond pe care îl făceau tălpile, copitele și 
ghearele ce zguduiau, ca un tunet, pământul 
înzăpezit. Şi spune-i că nu venim singuri! 


CAPITOLUL 81 


- Scena asta îmi pare cunoscută, îi șopti Ithan 
Hypaxiei în timp ce se aflau pe Docul Negru, fiecare 
dintre ei ținând în mână câte un Însemn al Morţii. 
Tu, eu, Regele din Adâncuri... 

- Cel mai bun prieten al nostru, spuse Hypaxia pe 
un ton ironic, privind ceața din Cantonul Oaselor, 
care se înălța peste râu ca un zid impenetrabil. 
Mergem? întrebă ea, arătând spre apă. 

Ithan dădu din cap în semn de încuviinţare, iar 
apoi îşi aruncară amândoi Însemnele Morţii în râu. 
Acestea aterizară cu o plesnitură uşoară, formând 
unduiri într-o singură direcţie: spre sud. Spre 
Cantonul  Oaselor. Apoi Însemnele dispărură, 
înghiţite de ceaţă. 

În liniştea care urmă, Ithan îndrăzni să spună: 

- Jesiba mi-a destăinuit că tu şi Guvernatoarea aţi 
fost... împreună. Cât timp? 

Hypaxia tresări, îndurerată. 

- O vreme. Dar nu mai suntem. 

- Chiar şi în perioada în care ea era cu Ephraim? 

- Înțelegerea ei cu Ephraim e un contract politic. 
Ceea ce avem noi două... Ceea ce am avut..., 
murmură Hypaxia, clătinând din cap, iar lumina 
argintie a lunii licări în buclele ei închise la culoare. 
Sunt convinsă că Jesiba ţi-a spus că am fost naivă. 

- Posibil, se eschivă el. 

Hypaxia se uită la locul în care Însemnul Morţii 
dispăruse în adâncuri. 

- Ştii, toată lumea mi-a spus că Arhanghelii nu 
sunt de încredere. Că există acele tabere de 
antrenament secrete unde sunt îndoctrinaţi, că 
ajung să fie doar nişte marionete în mâinile 
Asterilor. Însă Celestina a petrecut foarte mult timp 
la Nena şi am crezut că asta a scăpat-o de influenţa 
lor, spuse Hypaxia, muşcându-și buza, după care 


adăugă: Se pare că, de fapt, a motivat-o să facă tot ce 
putea ca să evadeze de pe bucata aia înghețată de 
pământ. 

- Cu toţii... luăm decizii proaste, spuse Ithan, 
oftând. O, pe toţi zeii, ce stupid a sunat asta! 

Hypaxia râse pe înfundate. 

- Apreciez spusele tale oricum, murmură ea, 
adăugând apoi, pe un ton serios: Dar atunci când 
am aflat ce făcuse... Ei bine... Mi-e dor de mama în 
majoritatea zilelor, dar mai ales în ultima vreme, 
mai ales după tot ce s-a întâmplat cu Celestina. Așa 
că înţeleg de ce îl cauţi pe fratele tău, spuse, arătând 
spre ceața de peste drum. 

- Îmi pare rău pentru mama ta! 

- Cei mai mulţi îmi spun că ar trebui să trec peste 
moartea ei. Dar..., şopti ea, iar umerii i se plecară, 
„„„Nu știu dacă va veni vreodată o zi în care să nu 
mai simt că dispariția ei a lăsat un gol imens în 
inima mea. 

- Da, cunosc sentimentul, șopti el, simțind un 
junghi în piept, după care îşi drese glasul şi întrebă: 
Așadar, nu ai putut să îţi învii mama prin 
necromanțţie? 

- Nu, răspunse Hypaxia pe un ton solemn. A luat 
măsuri ca să se asigure că sufletul ei nu avea să 
sfârșească în ghearele Regelui din Adâncuri. Şi chiar 
dacă aş fi putut să o fac, nu i-ar fi plăcut ca eu să fi 
folosit necromanţia pentru ceva atât de... egoist. 

- Totuși, e mama ta! 

- A fost şi regina mea, replică Hypaxia, 
ridicându-şi bărbia. Și ar fi fost îngrozită dacă ar fi 
aflat că am dezertat din rândul vrăjitoarelor și că 
mi-am cedat coroana. Așa că nu, nu vreau să o văd. 
Nu aș putea să dau ochii cu ea, chiar dacă aş avea 
ocazia. 

- Totuşi, nu eşti încă vrăjitoare? Adică, da, acum 
ești în Casa Focului și a Umbrei, dar nu ai încetat să 
fii vrăjitoare! 


Poate că Jesiba respinse titlul, însă asta fusese 
alegerea ei. 

- Sunt încă vrăjitoare, spuse Hypaxia, strângând 
din pumni. O astfel de calitate nu poate să îmi fie 
luată niciodată. 

Ithan cercetă din priviri scândurile negre de sub 
picioarele lui. Trebuia să aranjeze Trecerea pentru 
Prim. Şi pentru Sabine, bănuia el. 

Dar oare chiar trebuia să o facă? Sufletul Primului 
nu mai era. Tot ce mai putea să ofere el Cantonului 
Oaselor era doar un trup gol. lar dacă cei din 
Lunathion aveau să vadă barca Primului 
răsturnându-se, fără să înțeleagă de ce... Nu, chiar 
nu putea lăsa să se întâmple așa ceva. 

l-ar fi oferit cu plăcere lui Sabine înjosirea de a 
lăsa pe toată lumea să îi vadă barca răsturnându-se. 
De asemenea, ar fi fost bucuros să îi lase sufletul să 
trăiască în Cantonul Oaselor până când avea să vină 
momentul să fie transformat în hrană misterioasă 
pentru Asteri, dar în primul rând trebuia să decidă 
dacă ea merita sau nu o Trecere. 

O, pe toți zeii, şi-ar fi dorit ca Bryce să fie cu el! 
Fa ar fi ştiut ce să facă, având idei de genul: 

Taie-o în bucăţi foarte mici şi vâr-o în tocătorul de 
resturi! 

lthan pufni, iar apoi înălță o rugăciune către 
chipul luminos al Lunei, aflat deasupra lui, pentru 
ca prietena să îi fie în siguranţă... și în mişcare. 

O barcă neagră ieşi din perdeaua de ceaţă, 
îndreptându-se spre Ithan şi Hypaxia, care aşteptau 
pe doc. De altfel, Jesiba îi asigurase că aşa avea să se 
întâmple. 

El înghiţi în sec. 

- A venit taxiul. 


Ithan ştia că era Primul Lupilor din Valbara, dar 
cu siguranţă că nu se simţea ca atare. Toată treaba 
asta era o glumă, el fiind doar un individ... 
obişnuit. Ce-i drept, unul care avea mai multă 


putere decât își dăduse seama, dar acum mulți alții 
depindeau de el. Trebuia să ia decizii. 

În calitate de căpitan al echipei de sunball, măcar 
avusese antrenori care să îi spună ce să facă. Acum 
el era și antrenor, și căpitan. 

Și, având în vedere că eşuase sistematic în ultima 
vreme, că fiecare încercare a lui de a o ajuta pe 
Sigrid nu făcuse decât să o împingă în braţele unei 
sorți întru totul dezastruoase... o, pe toţi zeii, chiar 
că nu se simţea deloc ca fiind Primul! 

Dar măcar încercă să arate a Prim, ţinându-și 
spatele şi umerii drepți, în timp ce el şi Hypaxia 
stătură în fața Regelui din Adâncuri într-un templu 
de piatră gri, închinat lui Urd. 

Regele din Adâncuri era tolănit pe un tron, sub o 
statuie uriașă a unei femei care ţinea un bol de 
metal negru între mâinile-i ridicate. Simboluri 
ciudate erau gravate pe castron, precum şi pe 
degetele, pe brațele şi pe corpul ei. Ithan presupuse 
că acea femeie se voia a fi Urd. În nici un alt templu 
nu se găsea o reprezentare a zeiței, nimeni nu 
îndrăznea să facă așa ceva. Cei mai mulți susțineau 
că soarta era imposibil de descris într-o formă sau 
alta. Dar se părea că morții, spre deosebire de cei 
vii, îşi închipuiau cum arăta ea. lar simbolurile 
acelea care se regăseau pe castron şi pe pielea ei... 
semănau cu niște tatuaje. 

Lui Ithan i se părură straniu de familiare. Dar nu 
avu timp să mediteze la asta, fiindcă el şi Hypaxia 
trebuiră să își plece capetele în fața Regelui din 
Adâncuri. 

- Mulţumim că ne-ați primit în audienţă! spuse 
Ithan, încercând să respire normal. 

Se rugă în gând ca în umbrele ceţoase să nu se 
ascundă nici unul dintre câinii de vânătoare pe care 
Regele din Adâncuri îi trimisese după ei la 
echinocțiul de toamnă. 

Măcar nu se aflau Secerători prin preajmă. Nici 
urmă de Sigrid, oriunde se va fi dus ea. Iată încă o 


încurcătură de care trebuia să se ocupe, dar într-o 
altă zi. Asta, desigur, dacă reușea să mai trăiască o 
zi. 

Cu degetele-i noduroase şi zbârcite, Regele din 
Adâncuri bătea darabana pe braţele de piatră ale 
tronului său. 

- Prime, îi spuse el lui Ithan, sunt onorat ca prima 
ta vizită politică să fie la mine! Deși cred că 
protocolul dictează ca mai întâi să te întâlneşti cu 
Guvernatoarea, spuse el, aruncându-i Hypaxiei o 
privire cu subînțeles. Dacă nu cumva te afli într-o 
companie care ar face ca o astfel de vizită să 
devină... incomodă. 

Hypaxiei îi licăriră ochii, dar nu spuse nimic. 

Veniseră acolo cu un motiv, așa că Ithan spuse, 
bâlbâindu-se ușor: 

— Ştiţi, Majestate... 

Regele din Adâncuri zâmbi, arătându-și dinţii 
înnegriți şi bătrâni. Ithan încercă să nu se înfioare. 
Apoi spuse: 

- Jesiba Roga ne-a zis că aţi fost de acord să vă 
facem o cerere. Aş dori să vorbesc cu fratele meu, 
Connor Holstrom. 

Regele din Adâncuri se întoarse spre Hypaxia. 

- Nu ţi-am dat cumva sarcini de care să te ocupi? 

- Să împart pungi cu sânge vampyrilor nu e un 
mod prea fericit de a-mi petrece timpul! spuse 
Hypaxia cu o autoritate impresionantă. 

- Poate că ar fi mai bine să te repartizez să îi 
serveşti pe Secerători? întrebă el, zâmbind cu 
cruzime. Le-ar plăcea să guste din tine, fătucă! 

- Vreau o întâlnire de doar cinci minute cu fratele 
meu, Îl întrerupse Ithan. 

- Ca să faci ce anume? întrebă Regele din 
Adâncuri, aplecându-se în faţă. 

- Vreau doar să îi spun câteva lucruri. 

- Să îţi iei rămas-bun, pentru că nu ai apucat să o 
faci în viață? îl tachină Regele din Adâncuri. 

- Da! spuse Ithan pe un ton tăios. 


Regele din Adâncuri își înclină capul. 

- Şi promiţi să nu îl avertizezi referitor la ce îl 
aşteaptă? 

- Contează dacă o fac? Oricum e deja prins în 
capcană aici, spuse Ithan, arătând spre templu şi 
spre pământul arid din afara lui. 

- Nu mă interesează tulburările civile - nici 
măcar printre cei morţi, spuse Regele din Adâncuri. 
lar prea multă agitaţie ar stârni atenţie şi întrebări 
nedorite. 

Din partea Asterilor, fără îndoială. 

Ithan îşi încrucişă braţele. 

- Nu asta părea să vă fie poziţia atunci când mi- 
ați trădat prietenii şi i-ați dat pe mâna Pippei 
Spetsos. 

- Pippa Spetsos urma să ajute la extinderea 
semnificativă a regatului meu, spuse creatura din 
fața lor. A fost o investiție pentru Secerătorii mei, ca 
să îi menţin mulţumiţi şi hrăniţi. 

Ithan își alungă din minte amintirea trupului 
frânt al Primului și a felului în care Sigrid îi supsese 
sufletul. 

Hypaxia întrebă cu glas calm: 

- De ce au dezertat Secerătorii de la Apollion și vi 
s-au alăturat? 

Regele din Adâncuri tresări. 

- Nu îi rosti numele aici! 

- Îmi cer iertare, murmură Hypaxia, deşi nu 
părea să îi pară rău deloc. 

Însă Regele din Adâncuri se linişti. 

- În Hel, Secerătorii erau conducătorii vampyrilor 
şi se hrăneau cu ei, dar atunci când vampyrii au 
dezertat şi au venit în lumea asta, Secerătorii şi-au 
urmat sursa de hrană. Şi, în plus, ei au descoperit că 
celelalte ființe de pe Midgard erau un adevărat 
festin. Așa că au rămas, lăsându-i în pace pe 
vampyri şi hrănindu-se după bunul lor plac cu 
restul populaţiei. 


De data asta, Ithan se cutremură fără să vrea. Nu 
putea să își imagineze cum era Helul, dacă 
Secerătorii şi vampyrii se plimbau brambura pe 
acolo... 

- Dar nu sunteţi din Hel, spuse Hypaxia. 

- Nu, răspunse Regele din Adâncuri, ţintuindu-l 
pe lIthan cu privirea ochilor lui lăptoşi. Am fost 
născut de Vid, dar poporul meu, murmură el, 
aruncându-i un zâmbet crud lui Ithan, nu le era 
necunoscut strămoşilor tăi, lupule. M-am furişat pe 
lângă ei atunci când au atacat orbeşte Midgardul. 
Locul ăsta e mult mai potrivit pentru nevoile mele 
decât peşterile şi grotele în care stăteam închis. 

Ithan se simţi ameţit. 

- Aţi venit din lumea metamorfilor? 

- Pe vremea aceea nu erați cunoscuţi ca 
metamorfi, băiete. 

- Atunci, ce... 

- Iar ea, adăugă Regele din Adâncuri, arătând 
spre acea reprezentare neobișnuită a lui Urd, ce se 
înălța deasupra lui, nu era o zeiță, ci o forţă care 
guverna lumile. Un cazan al vieţii, ce deborda de 
limbajul creaţiei. Aici i se spune Urd, dar acest 
cuvânt e o versiune denaturată a adevăratului ei 
nume. În lumea aceea veche, noi o numeam Wyrd. 

- Toate bune şi frumoase, spuse Hypaxia, dar 
cererea prietenului meu... 

- Du-te și vorbeşte cu fratele tău, băiete, spuse 
Regele din Adâncuri cu voce tărăgănată, aproape 
melancolică, de parcă l-ar fi epuizat toată acea 
vorbărie despre lumea aceea veche din care se 
trăgea. Ai șapte minute la dispoziţie. 

Lui Ithan i se uscă gura. 

- Dar unde...? 

Regele din Adâncuri arătă spre ieşirea din spatele 
lor. 

- Acolo. 

Ithan se întoarse. Şi iată-l pe Connor, la fel de plin 
de energie precum fusese în viață, stând în pragul 


templului. 

lthan nu ştia dacă să râdă sau să plângă atunci 
când se aşeză lângă fratele lui, pe treptele din față 
ale templului. Hypaxia rămăsese înăuntru și vorbea 
acum în şoaptă cu Regele din Adâncuri. 

Connor arăta exact ca în ziua în care Ithan îl 
văzuse ultima oară, încurajându-l din tribune la 
meciul acela de sunball, doar că acum el emana o 
lumină albăstruie. Semnul unei fantome. 

Ithan aflase într-un mod dureros ce însemna asta, 
mai exact: încercase să îşi îmbrăţişeze fratele, dar 
braţele îi trecuseră prin el. 

Șapte minute. lar o parte din ele deja se 
scurseseră. 

- Voiam să îţi spun atât de multe lucruri! exclamă 
Ithan. 

Connor deschise gura, dar din ea nu ieşi nici un 
sunet. 

Ithan îi aruncă o privire surprinsă. 

- Nu poţi... Nu poţi să vorbeşti? 

Connor clătină din cap. 

- Niciodată? Sau doar acum? 

Connor mimă cu buzele cuvântul niciodată. 

- Dar Danika a vorbit cu Bryce... 

Connor se bătu peste piept, de parcă ar fi vrut să 
spună: 

Aici! 

Ithan își frecă faţa. 

- La naiba! Regele din Adâncuri știa că nu poţi să 
vorbeşti şi... 

În momentul în care Connor îi puse o mână pe 
umăr, Ithan văzu o lumină albastră, strălucitoare. 


Nu se simţi nicicum, fiindcă lumina aceea era 
imponderabilă. Însă privirea pe care i-o aruncă 
fratele lui, plină de compătimire şi de grijă... 

- Îmi pare rău că nu am fost acolo, spuse Ithan cu 
voce frântă. 

Connor clătină încet din cap. 

- Ar fi trebuit să fiu acolo... 

Connor își puse un deget pe buze, asta 
însemnând: 

Nu mai spune nici un cuvânt! 

Ithan înghiţi în sec, cu gâtlejul strâns. 

- Mi-e dor de tine în fiecare zi. Mi-aş dori să fii 
cu mine. Eu... La naiba, în momentul de faţă am 
dat de necazuri mari de tot şi aş avea nevoie de 
fratele meu. 

Connor îşi înclină capul. 

Spune-mi! 

Ithan o făcu. Îi povesti totul, cât de succint putu, 
conştient de fiecare secundă care se scurgea. Îi vorbi 
lui Connor despre Sigrid, despre Sabine şi despre 
Prim. Despre noua calitate pe care o avea el acum. 
Despre parazit și despre antidot. 

După ce termină, lthan aruncă o privire la 
telefon. Mai rămăseseră doar două minute. Connor 
se mulțumea să se uite la el, surâzând. 

- Ce e? întrebă Ithan. 

Fratele lui își duse o mână la inimă și înclină din 
cap, în semn de respect față de Prim. 

Ithan se încruntă la el. 

- Nu e amuzant, să știi! 

Connor își înălță capul, clătinând din el. În ochii 
lui se citea doar mândrie. 

Lui Ithan i se strânse gâtlejul. 

- Acum nu știu ce să fac. Cum să fiu Prim. Cum 
să repar încurcătura asta cu Sigrid, dacă aşa ceva 
mai poate fi reparat. Oricum, am rămas fără fulger 
de la Athalar. Poate că sunt un nemernic fiindcă 
deocamdată am lăsat-o deoparte pe Sigrid, dar 
trebuie să îi ajut mai întâi pe Bryce şi pe ceilalți. 


Sunt atât de al naibii de depășit de situaţie! Și... mai 
sunt și alte lucruri pe care nu pot să ţi le spun. Aș 
vrea să pot, dar... 

Connor aruncă o privire în spatele lor, spre 
templu și spre Regele din Adâncuri. 

După ce se convinse că erau cu adevărat singuri, 
el îi întinse mâna lui Ithan. O sămânță de lumină 
sclipea în ea. Connor o duse la gură şi mimă că o 
mânca. 

- Ştii? întrebă Ithan în şoaptă. Despre lumina 
secundă? 

Connor dădu din cap, adeverind. 

Ithan scoase un pufnet dispreţuitor. 

- Bineînţeles că Haita Diavolilor avea să își dea 
seama! 

Dar Connor nu zâmbi, ci își vâri mâna în buzunar 
şi scoase de acolo un obiect pe care îl puse pe jos, 
între ei. 

Un glont. 

Fra confecţionat din același metal puturos din 
care se făceau şi Însemnele Morţii. De parcă ar fi 
fost creat din toate monedele aruncate în râu. 
Pesemne că proprietățile metalului din care era 
făcut le permiteau morţilor să îl atingă și să îl miște. 

- Nu înțeleg, spuse Ithan. Ce e? 

Connor începu să gesticuleze, prea rapid pentru 
ca Ithan să îl poată urmări. 

Însă apoi se auzi un foșnet de veşminte pe piatră, 
aşa că lthan apucă glonţul cel negru înainte ca 
Regele din Adâncuri să își facă apariţia printre 
coloanele templului și să spună: 

- Timpul tău s-a sfârşit! 

Connor se uită la mâna lui Ithan, iar apoi își 
ridică ochii la faţa acestuia, implorându-l din priviri 
să înțeleagă ce voia să spună. 

- Încă un minut! imploră Ithan. Vă rog! 

- Ţi s-a acordat deja mai mult decât primesc 
majoritatea muritorilor. Fii recunoscător! 


- Să fiu recunoscător, repetă Ithan în şoaptă, în 
timp ce Hypaxia i se alătură Regelui din Adâncuri. 
Pentru ce anume? Pentru că fratele meu se află aici?! 

Strigătul lui ricoșă din coloanele cenușii, din 
pietriș, din ceața care se întindea în pustietatea 
aceea. 

Connor îi făcu semn să tacă. Ithan îl ignoră. 

- Refuz să accept asta! strigă el, furios, iar 
ghearele îi sclipiră în vârful degetelor. Că mai bine 
de atât nu se poate... 

- Aminteşte-ţi de jurământul pe care l-ai făcut, 
puiuţ! îl avertiză Regele din Adâncuri. 

Ithan se zbârli. 

- Ce ești tu, dacă nu un ciudat venit din altă 
lume, care a profitat de lumea asta?! 

Connor îl privi cu ochi măriţi de uimire, 
îndemnându-l din priviri să tacă, să se potolească. 

Însă conştiinţa care se trezise în Ithan de cum 
dispăruse parazitul, nu voia să se lase înăbușită. 
Lupul se uită lung la creatura aceea, la lucrul acela 
din lumea de baștină a poporului său și își dădu 
seama ce era, de fapt, Regele din Adâncuri. 

Dușman! îi cântă sângele, spunându-i despre 
peșterile de sub dealuri, despre morminte jefuite şi 
despre bezna umedă şi stătută. 

Dușman! 

Mârâitul lui Ithan spintecă ceața, reverberând în 
templu. Vârtejuri de gheaţă i se formară în vârfurile 
degetelor. Până și Connor se dădu înapoi, surprins. 

- Ce-i asta? întrebă Regele din Adâncuri, făcând, 
la rândul lui, un pas în spate, spre interiorul 
templului. 

Ithan se uită în jos, la mâinile lui. La pojghița de 
gheaţă de pe ele. 

Dusman! 

Morţii lipsiți de glas, suferința... Ithan nu avea de 
gând să mai îndure aşa ceva. 

- Pleacă de pe tărâmul meu! strigă Regele din 
Adâncuri, iar lupul îi mirosi frica, surprinderea şi 


groaza. 

De parcă regele l-ar fi recunoscut și el în Ithan pe 
acel dușman străvechi. 

Regele din Adâncuri se mai dădu înapoi un pas, 
până când aproape că intră în templu, iar în clipa 
următoare alunecă pe gheaţa ivită acolo de nicăieri. 
Îşi recăpătă echilibrul, în foșnet de veşminte, și 
ridică o mână noduroasă, iar than ştiu din instinct 
că el avea să cheme câinii de vânătoare. 

Dar nu îl lăsă să o facă. 

O pojghiță de gheaţă acoperi mâna veştejită a 
Regelui din Adâncuri. Apoi braţul. Apoi umărul... 

- Opreşte-te chiar acum! urlă regele. 

Însă gheaţa continua să îl acopere. Ithan nu o 
opri. Să vadă şi monstrul acela ce ucigaș nemilos 
era, să vadă că el, Ithan, nu avea să lase ca fratele lui 
să fie victima unei astfel de ticăloșii, aşa cum nu 
trebuiau să fie nici părinţii lui, nici toți aceia care îi 
erau dragi. 

Gata cu Trecerile. Nu avea să mai participe 
niciodată la vreuna. 

Distrusese de unul singur spița Fendyr. De ce să 
nu distrugă și Moartea? 

Regele din Adâncuri dădu să strige, însă gheaţa 
lui Ithan îi acoperi fața, corpul. Un frig desăvârșit, 
pe care Ithan îl simți în inimă. Îi auzi vântul rece, 
capabil să ucidă în câteva secunde. 

lthan cedă în faţa lui. Îl turnă în fiinţa care era 
acum imobilizată pe scări, ca o statuie. 

Connor îi aruncă o privire îngrozită fratelui său, 
dar acesta nu îndrăzni să își ia ochii de la Regele din 
Adâncuri şi să se uite la chipul Hypaxiei. 

Ithan deveni atât de rece, încât uită ce era căldura. 
Uită de foc, de soare şi... 

Connor veni în faţa lui. Şi mârâi. 

Ithan îşi pierdu concentrarea. Dar în loc de 
dezgustul şi de groaza pe care se aștepta să le vadă 
pe fața lui Connor, văzu, în schimb, doar tristeţe şi 
îngrijorare. 


- Ei bine, e şi ăsta un mod de a-i închide gura 
vorbărețului ăstuia! spuse Jesiba Roga, ieşind cu 
paşi apăsaţi din umbra templului. 

lthan se întoarse brusc, însă Jesiba îi spuse 
Hypaxiei, care, încordată și vibrând de putere, stătea 
lângă cea mai apropiată coloană: 

- Fă-o! 

Fosta regină vrăjitoare nu lovi cu puterea-i 
strălucitoare, ci pur şi simplu ridică un vas gol, în 
care de obicei ardea jăratic, care se afla lângă 
intrarea templului. Cu chipul împietrit, Hypaxia 
legănă obiectul acela făurit din metal negru. 

Iar Regele din Adâncuri se sfărâmă într-un milion 
de cioburi de gheaţă scânteietoare. 

Urmă o tăcere îngrozitoare. lthan rămase cu 
privirea ațintită la grămada de gheaţă care se alesese 
de Regele din Adâncuri... și nu simţi nimic. 

Regele din Adâncuri era mort. Dispăruse. 

Ithan îl ucisese. 

- Se pare că vom avea nevoie de un nou 
Conducător al Casei, îi spuse Jesiba pe un ton calm 
Hypaxiei, care se uita la Regele din Adâncuri cu o 
privire în care se citea groaza față de ceea ce făcuse. 

Faţă de ceea ce făcuseră. 

- Am băut antidotul, îi șopti Hypaxia lui Ithan, 
ignorând-o pe Jesiba. Atunci când l-am lovit... am 
adăugat în lovitură un pic din puterea mea. 

Hypaxia îşi întinse mâna însângerată spre Ithan, 
iar acesta își dădu seama că şi el sângera peste tot, 
din pricina exploziei de şrapnel de gheaţă ascuţit ca 
un brici. Șiroaie roşii curgeau pe mâinile și pe faţa 
lui, iar Hypaxia nu arăta nici ea cu mult mai bine. 


Ithan îşi strecură mâna însângerată într-a ei, care 
prinse să strălucească, urmarea fiind că amândoi se 
vindecară pe dată. Tăieturile de pe fața ei dispărură. 
La fel şi ale lui, judecând după furnicăturile pe care 
le simțea. Vindecarea fusese mai rapidă decât cea pe 
care ar fi putut vreodată să o înfăptuiască orice 
vrăjidoctoriță. 

- Joaca rămâne pe mai târziu, spuse Jesiba. Avem 
treabă de făcut. 

- Ce treabă? întrebă Ithan. 

- Dacă îl ucizi, îi iei locul, îi spuse Jesiba 
Hypaxiei. Practic, tu ești acum conducătoarea Casei 
Focului şi a Umbrei. Şi a acestui loc. 

Hypaxia păli. 

- Nu se poate una ca asta! Nu îmi doresc o astfel 
de povară! 

- Ghinion! Tu l-ai ucis. 

Cu faţa contorsionată de durere şi de furie, 
Hypaxia înaintă spre Jesiba. 

- Ştiai că așa se va întâmpla! o acuză ea. M-ai pus 
să îl însoțesc pe Ithan nu ca să îl ajut, ci... 

- Am avut o presimţire cum că lucrurile s-ar fi 
putut aranja în favoarea ta, răspunse Jesiba, calmă. 
Dar, chiar dacă ai moștenit acest loc de drept, 
trebuie să iei rapid câteva decizii. Înainte ca Rigelus 
să afle. 

- Cum ar fi? întrebă Ithan, uitându-se la Connor, 
care încă stătea în apropiere, în capul scărilor, 
privindu-i cu o admiraţie adânc întipărită pe fața lui 
fantomatică. 

- Cum ar fi ce e de făcut cu sufletele de aici, 
răspunse Jesiba, dând din cap spre Connor. 

- Le dăm drumul! fu de părere Ithan. Nici măcar 
nu avem nevoie de Tărâmurile Liniştite, nu-i aşa? 

- Nu, nu avem, răspunse Jesiba. Înainte de 
venirea Asterilor, moartea a funcţionat foarte bine și 
fără ele. 

Dar Connor clătină din cap. 

- Nu-i aşa? întrebă Ithan. 


Connor dădu din cap spre pumnul încleştat al lui 
fratelui său, în care se afla glonţul cel negru. Încercă 
să spună ceva, dar nici un sunet nu îi ieși de pe 
buze. 

- Of, haide! exclamă Jesiba, întorcându-se spre 
Hypaxia. Porunceşte-i odată să vorbească! 

Hypaxia ridică din sprâncene, spunând: 

- Vorbeşte! 

Connor răsuflă adânc. Hypaxia era cu adevărat 
stăpâna acelui loc. Ithan se minună de asta. 

Şi auzi vocea fratelui său, vocea pe care o 
cunoştea de o viaţă întreagă, strigând: 

- Nu ne trimite în eter! 

- Connor. .., murmură Ithan. 

Connor o privi pe Hypaxia în ochi. 

- Nu pierde această ocazie! 

Începu să coboare scările, aproape alergând, iar 
ceilalți trei abia dacă reușiră să se țină după el. Cu 
pași puternici şi siguri, Connor străbătu bulevardul 
pustiu, mărginit de obeliscuri împodobite cu 
gravuri stranii, până la Poarta Morților, al cărei 
cristal aştepta, stins, în beznă. 

Abia după ce ajunseră în faţa Porții, Connor vorbi 
din nou. 

- Glonţul acela, spuse el, făcând semn spre 
proiectilul din mâna lui Ithan, a fost făcut de noi, de 
cei morţi. Pentru Bryce, adăugă, cu un surâs 
îndurerat. Ca să îl folosească împreună cu Puşca 
Nimicitoare de Zei. 

- Ce e atât de special la el? întrebă Jesiba. 

- Nimic încă, dar a fost făurit astfel încât să ne 
conţină. În glonţ trebuie să se afle lumina noastră 
secundă, explică el, iar, drept răspuns, Poarta începu 
să strălucească. Plănuiserăm să luăm legătura cu 
Jesiba și să o rugăm ca, prin intermediul poziţiei ei 
în Casa Focului şi a Umbrei, să dea de unul dintre 
voi. Dar s-a întâmplat să vii tu, Ithan, adăugă 
Connor, cu un zâmbet strâmb, iar dacă atenţia 
Regelui din Adâncuri tot era distrasă... Ei bine, s-a 


întâmplat un pic mai devreme decât plănuiserăm, 
dar toată lumea era pregătită. Cred că Urd a făcut ca 
lucrurile să iasă astfel. 

După tot ce auzise şi trăise, Ithan nu se îndoia de 
afirmaţia fratelui său. 

- Așa că morţii au început exodul prin această 
Poartă, povesti Connor. Tocmai terminaseră, când 
am fost chemat la tine. 

Un mediu conductor, precum cel de care se 
folosise Bryce în primăvară. 

- Toată lumina noastră secundă, de la fiecare 
suflet de aici, șopti Connor, îţi aparține și poţi să o 
pui în glonțul ăsta. Folosește-o cu cap! 

Lui Ithan i se strânse gâtlejul. 

- Dar dacă... Dacă te transformi în lumină 
secundă... 

- Sunt deja mort, lthan, spuse Connor cu 
blândeţe. Şi nu îmi vine în minte un mod mai bun 
de a-mi încheia existenţa decât dând o lovitură care 
să îi răzbune pe toți strămoşii noștri prinşi în 
capcană şi devoraţi de Asteri, declară el, iar apoi 
dădu din cap spre glonţ, cu chipul iluminat de 
Poarta strălucitoare. Uită-te la gravuri! 

Memento Mori. Literele străluciră în lumina 
difuză a Porții. 

Jesiba râse pe înfundate. 

- De la mine ţi-a venit ideea, nu-i aşa? 

Connor zâmbi cu jumătate de gură, iar Ithan, 
văzându-l, aproape că izbucni în lacrimi. O, pe toți 
zeii, ce mult îi lipsise zâmbetul acela! Ce mult îi 
lipsise fratele lui mai mare! 

Însă Poarta Morților străluci mai tare, de parcă ar 
fi sosit momentul. De parcă nu ar fi putut să mai 
conţină multă vreme toate acele suflete, lumina 
secundă în care se transformaseră. 

Connor îi spuse lui Ithan: 

- Chiar că sunt mândru de tine, să știi! În fiecare 
zi de până acum și în fiecare zi de acum înainte. 
Nimic din ceea ce faci nu va schimba asta. 


Ithan simți cum i se rupea inima. 

- Connor... 

- Spune-i lui Bryce..., îi ceru Connor, iar ochii îi 
scânteiară în clipa în care păși spre Poarta 
strălucitoare, sub a cărei arcadă prinse să sclipească 
un zid de lumină, ...să nu irosească glonţul! 

Connor păşi pe sub arcadă şi dispăru, înghiţit de 
acel zid de lumină. 

Nu mai era. Iar de data asta, pentru Ithan fu la fel 
de insuportabil, de neînțeles, ca fratele lui să fi fost 
acolo, să îl fi văzut şi să îi fi vorbit, iar apoi să îl fi 
pierdut din nou... 

Zidul de lumină începu să se contracte, să 
pulseze, iar Ithan ar fi putut să jure că acum auzea 
în depărtare şuieratul Secerătorilor, care se grăbeau 
spre ei. Zidul de lumină tremură și se contractă şi 
mai mult, condensându-se, în cele din urmă, într-o 
mică sămânță de lumină pură. 

Aceasta pluti pe sub bolta Porții, vibrând cu atâta 
putere, încât lui Ithan i se zbârli părul de pe brațe. 

- Pune-o în glonţ! îi ordonă Jesiba lui Ithan, care 
deşurubă capacul glonțului şi apoi se apropie cu 
grijă de sămânță. 

Toate sufletele fiinţelor de acolo... Visele celor 
morţi, dragostea lor față de cei vii... 

Ithan lunecă ușurel glonțul în jurul seminței de 
lumină și apoi puse capacul la loc. Ridică glonţul, 
ținându-l între degetul mare și arătător, cu vârful de 
metal împungându-i pielea. 

În timp ce lumina pluti prin glonţ, inscripția 
Memento Mori fu iluminată pentru scurt timp, literă 
cu literă. 

Apoi lumina dispăru, iar metalul întunecat se 
contură limpede în penumbra cenușie. 

- Şi ce rămâne de făcut? întrebă Ithan cu voce 
aspră, abia reușind să vorbească. 

Connor fusese acolo, iar acum nu mai era. Se 
dusese pe vecie. 


- Trebuie să mă ocup de Secerători, murmură 
Hypaxia, uitându-se la depărtările învăluite în ceaţă, 
de unde se auzea un șuierat ce devenea din ce în ce 
mai puternic. 

Ithan simţi un gol în inimă, dar se stăpâni și 
întrebă: 

- Cum rămâne cu Sigrid? 

Hypaxia îl iscodi, precaută: 

- Ce ai vrea să fac cu ea? 

- Doar... Of, la naiba! se înfurie Ithan, habar 
neavând ce să îi răspundă. Spune-i că vreau să 
vorbesc cu ea. Trebuie să vorbesc cu ea, dar numai 
după ce mă întorc din Orașul Etern. 

Dacă avea să se mai întoarcă. 

Hypaxia dădu din cap cu solemnitate, 
încuviinţând. 

- Dacă o întâlnesc, îi transmit mesajul. 

- Secerătorii nu vor accepta prea bucuroși 
schimbarea de putere, o avertiză Jesiba pe Hypaxia. 

- Atunci, te numesc adjuncta mea şi îţi ordon să 
mă ajuţi! decretă Hypaxia pe un ton sec. 

- Cu plăcere! exclamă Jesiba, privindu-şi unghiile 
vopsite în roşu. 

- Nu ai voie să îi ucizi, o atenționă Hypaxia pe 
farmazoană. 

Jesiba îi zâmbi ironic vrăjitoarei și îi făcu semn 
din cap lui Ithan, care reuși să își alunge mâhnirea 
îndeajuns de repede ca să îi întâlnească, neclintit, 
privirea oțelită. 

- Mişcă-ţi fundul către Pangera, Primule! Şi du-i 
glonţul lui Bryce Quinlan. 


Tharion nu vorbi şi abia dacă respiră în timp ce el 
şi Sathia își croiră drum către lumea de deasupra 
apelor, ajungând, în cele din urmă, în aer liber. 
Vreme de câteva ore, tritonul făcuse planuri, 
împreună cu foștii lui colegi, în legătură cu modul 
în care urma să se desfăşoare exodul din oraș, cu 
modul în care aveau să răspândească vestea fără să 


se afle despre plan. Desigur că la un moment dat 
avea să se împrăștie zvonul despre găzduirea unor 
refugiaţi la Curtea Albastră, dar sperau ca până 
atunci să reuşească să ducă un număr cât mai mare 
de inși Adânc. După aceea, Curtea Albastră avea să 
se închidă, iar celor de acolo nu le mai rămânea 
decât să se roage ca puterea Reginei Râului să 
reziste în fața torpilelor de pucioasă ale bărcilor 
Omega ce străbăteau apele. Era riscant... dar era un 
plan. 

Doar după ce se ascunseră pe o alee întunecată, 
Tharion îi spuse Sathiei: 

- Am reuşit. Am reuşit, la naiba... 

Sathia zâmbi. Avea un zâmbet frumos. Ea era 
frumoasă. 

Însă din umbrele de pe alee se auzi o voce 
mieroasă: 

- Ce întorsătură interesantă de situaţie, nu-i aşa? 

Tharion îşi scoase cuțitul de la şold şi păşi în faţa 
Sathiei, în timp ce Regina Viperă ieşi la lumină, 
mărginită de asasinii ei Fee drogaţi şi mătăhăloși. 

- Nu am nimic de împărţit cu tine! îi spuse 
Tharion Reginei Vipere. 

Ea era îmbrăcată într-una dintre salopetele ei 
obişnuite. De data asta, purta una de un albastru ca 
oceanul şi era încălțată cu adidași de piele întoarsă, 
cu vârful înalt, de culoarea ametistului și cu şireturi 
cafenii. 

- Mi-ai dat foc la casă! se stropși Regina Viperă, 
fulgerându-l cu ochii ei verzui, de şarpe, care 
semănau cu cei ai unui Secerător. 

Asasinii Fee din spatele ei se mișcară, de parcă ar 
fi fost o extensie a furiei care o cuprinsese. 

- Colin? întrebă Sathia, iar Tharion văzu că ea se 
uita lung la unul dintre bărbații Fee. Colin? repetă 
ea. Am crezut că... 

Regina Viperă îl privi, la rândul ei, pe acel bărbat 
Fee impunător, iar apoi pe Sathia, întrebând-o pe 
aceasta din urmă: 


- Tu cine naiba eşti?! 

-  Sathia Flynn, fiica lui Padraig, lordul 
Hawthorne, răspunse Sathia, accentuându-și fiecare 
cuvânt cu o doză zdravănă de dispreţ pur şi 
ridicându-şi bărbia. Ştiu cine eşti, așa că nu te obosi 
să te prezinţi! Dar vreau să ştiu de ce prietenul meu 
se află în slujba ta. 

Sathia avea acum o atitudine diferită față de grația 
curtenitoare pe care o adoptase în faţa Reginei 
Râului. De data asta era poruncitoare, glacială şi te 
cam băga în sperieți. 

Regina Viperă scoase un pufnet dispreţuitor. 

Sathia își arătă dinţii. 

- Colin, pleacă de lângă gunoiul ăsta și vino 
acasă! strigă ea. 

Bărbatul Fee cel înalt se mulțumi să privească în 
gol, așa cum făcuse în tot acel timp. De parcă nu o 
auzise. 

- Colin! strigă Sathia pe un ton tăios, în care se 
ghicea o undă de panică. 

- McCarthy va răspunde doar dacă îi poruncesc 
eu, spuse Regina Viperă cu voce tărăgănată, 
ducându-se la el şi trecându-şi peste pieptul lui lat 
mâinile cu manichiură îngrijită, iar unghiile vopsite 
într-o nuanță de auriu metalic îi scânteiară pe 
jacheta lui de piele neagră. Dar lasă-mă să ghicesc, 
sunteţi prieteni din copilărie? întrebă ea. Gardă de 
corp Fee sărac şi frumos, fetiță bogată și răsfăţată... 

Pe buzele vopsite într-o nuanță purpurie ale 
reginei apăru un zâmbet insinuant. Ea îl mângâie pe 
bărbat pe obraz, şoptindu-i mieros: 

- De-aia ai venit târâș la mine? Tatăl ei nu te-a 
lăsat să îi faci curte? 

Lui Tharion îi stătu inima în loc atunci când văzu 
durerea de pe chipul Sathiei. Ea şopti, mai mult 
pentru sine: 

- Tata mi-a spus că ţi-ai găsit o slujbă nouă la 
Korinth. 


- Padraig Flynn a fost întotdeauna un mincinos 
excelent, spuse Regina Viperă. Și un client şi mai 
bun. El mi-a făcut cunoștință cu McCarthy, 
bineînțeles! mărturisi ea, arătând spre asasinul cu 
chip inexpresiv. 

Sathia păli, iar apoi îl imploră pe bărbat, cu voce 
frântă: 

- Vino acasă, Colin! Te rog! 

Tharion nu avea idee cum de putea cineva, 
inclusiv bărbatul acela drogat, să reziste rugăminţii 
din vocea ei. De pe chipul ei. 

- E prea târziu pentru asta, spuse Regina Viperă, 
iar apoi îi făcu semn din cap lui Tharion. Noi doi 
avem afaceri neterminate, tritonule! 

- Lasă-l în pace! se răsti Sathia, arătându-şi colții 
în clipa în care Regina Viperă se apropie de Tharion. 
Să nu cumva să îl atingi! 

Tharion îi luă mâna şi i-o strânse, în semn că ar fi 
fost mai bine să tacă. 

- Şi cu ce drept îmi porunceşti să mă îndepărtez 
de el, fătucă? 

- Sunt soţia lui! se răsti Sathia. 

Regina Viperă izbucni în râs. Tharion ar fi putut 
să jure că văzuse durere în ochii albaştri, 
strălucitori, ai lui McCarthy. Doar o licărire. 

- Lasă-l în pace! Pe el și pe Colin! strigă Sathia 
din nou, iar pe după degete prinseră să i se 
încolăcească niște lujeri. 

- Asta nu e o opţiune care să mă intereseze, 
fătucă! răspunse Regina Viperă, înclinându-șşi capul 
într-o parte. 

Asasinii, inclusiv Colin, îşi îndreptară armele spre 
ei. Oare era o închipuire a lui Iharion, sau arma lui 
McCarthy tremura ușor? 

Tritonul își vâri cuțitul în teacă şi ridică mâinile, 
pășind din nou în faţa Sathiei. 

- Cu mine ai treabă! îi spuse el Reginei Vipere. 

Reuşise să își facă datoria şi să o convingă pe 
Regina Râului. lar dacă Sathia devenea văduvă... 


atunci se putea recăsători, conform legii Feelor. Și 
era posibil chiar să găsească o cale de a-l salva pe 
bietul McCarthy și de a-l lua apoi de bărbat. Așa că 
îi spuse Reginei Vipere: 

- Înainte să îmi tragi un glonţ în cap, las-o pe 
soția mea să plece de aici! 

- O, dar n-am de gând să te ucid atât de repede, 
răspunse Regina Viperă. Nici o şansă, Ketos! 

Regina făcu un pas spre Tharion, iar asasinii se 
mişcară odată cu ea. 

- Dacă mai faci un singur pas spre prietenul 
meu..., spuse o voce feminină cunoscută, ...vei 
muri! 

Lui Tharion i se înmuiară genunchii atunci când 
aruncă o privire peste umăr şi o văzu pe Hypaxia 
Enador, care venea cu paşi mari dinspre chei, 
însoţită de Ithan Holstrom, furios şi ameninţător. 

- Nu primesc ordine de la foste regine vrăjitoare! 
spuse Regina Viperă. 

Gărzile ei nu se dădură înapoi nici măcar cu un 
centimetru. Însă pistolul lui Colin McCarthy chiar 
tremura, de parcă posesorul lui s-ar fi împotrivit din 
toată fiinţa ordinului primit. 

- Dar de la Conducătoarea Casei Focului și a 
Umbrei? ripostă Hypaxia. 

Văzând lumina verzuie ce strălucea în ochii ei, 
Tharion simţi cum i se tăiau genunchii. 

Sathia îl prinse de mijloc, ajutându-l să stea în 
picioare. 

Tharion şopti: 

- Pax? 


Însă amica lui, femeia aceea care îi fusese prietenă 
din momentul în care se cunoscuseră la Summit, 
care păruse să vadă întotdeauna adevăratul bărbat 
de sub farmecul lui aparent, continuă să se încrunte 
la Regina Viperă. 

- Dacă te atingi de el sau de prietena lui, vei 
atrage asupra ta mânia Casei Focului şi a Umbrei! 

Holstrom se duse în dreptul ei şi adăugă, 
debordând de putere, de magie rece şi stranie: 

- Și mânia tuturor lupilor din Valbara! 

Tharion ştia că o singură persoană putea să facă o 
astfel de afirmaţie. 

Bărbatul din faţa lui era Primul. Nu încăpea nici o 
îndoială în privinţa asta. Însă puterea aceea ciudată 
care se revărsa din el... ce naiba era aia? 

Regina Viperă se uită îndelung şi stăruitor la 
Ithan și apoi la Hypaxia. 

- Schimbare de putere, murmură ea, scoțând o 
țigară din buzunarul salopetei. Interesant! 

Ţigara i se mişcă între buze, iar ea o aprinse, 
trăgând un fum lung. Apoi îl ţintui pe Tharion cu 
privirea-i de șarpe şi spuse: 

- Recompensa de pe capul tău rămâne în 
picioare. 

- Renunţă la recompensă! îi porunci Ithan cu o 
voce în care vibra autoritatea pură a unui Alfa. 

- Nu voi ierta, nici nu voi uita ce ne-a făcut Ketos 
mie și alor mei. Dar astăzi va pleca de aici în viaţă... 
cu îngăduința mea. 

Hypaxia îi aruncă o privire plină de dispreț. 

- Tu vei pleca de aici în viaţă. Cu îngăduinţa 
noastră. 

Regina Viperă mai trase un fum lung din ţigară și 
îl suflă spre Hypaxia. 

- Aşa se întâmplă dacă îi dai unei vrăjitoare o 
fărâmă de putere reală: i se urcă drept la căpşorul ei 
drăguţ. 

- Du-te naibii! se răsti Ithan. 


Regina Viperă prinse să se retragă pe alee, 
fluierând ascuţit către asasinii ei înainte de a se 
îndepărta. Aceștia se întoarseră la unison și o 
urmară cu pași apăsaţi. 

Colin McCarthy nici măcar nu se uită înapoi. 

- Ce naiba?! le strigă Tharion lui Ithan și 
Hypaxiei. Primul lupilor din Valbara şi 
Conducătoarea Casei Focului şi a Umbrei?! Ce s-a 
întâmplat? 

- Ce s-a întâmplat cu tine? ripostă Ithan. Unde 
sunt ceilalți? Bryce e aici? 

- Bryce? Nu, e în Nena. E... 

Nu se aflau în locul potrivit ca să îi aducă la zi cu 
noutățile. 

Dar Ithan întrebă, trecându-și mâinile prin păr: 

- În Nena? O, la naiba! 

- De ce te înfurii așa? întrebă Tharion. 

Hypaxia spuse pe un ton solemn: 

- Trebuie să ajungem la Bryce. Imediat. 

- Bine, se învoi Tharion. Voi încerca să dau de ea 
sau de Athalar. 

Hypaxia şi Ithan se puseră în mișcare, iar Tharion 
îi urmă, cu Sathia la câţiva paşi după el. De îndată 
ce uşa Casei Focului şi a Umbrei se profilă în fața 
lor, Hypaxia ridică o mână şi aceasta se deschise la 
comanda ei. 

Ithan intră fără să scoată o vorbă, dar Tharion, 
reușind să îşi revină cât de cât din uimire, o întrebă 
pe Hypaxia: 

- Cum ai ajuns...? 

- E o poveste lungă, răspunse ea, dându-și o buclă 
închisă la culoare pe după ureche. Dar mai întâi, 
intră în Casă! E singurul loc sigur din oraş. 

Tharion aruncă o privire în spate. Sathia, albă la 
față ca varul, se uita lung la ușa deschisă din fața lor. 

- Dă-mi un minut, o rugă el pe Hypaxia, iar ea 
dădu din cap, încuviinţând, după care păşi în bezna 
de dincolo de ușă. 


- Hypaxia ne este prietenă, îi explică Tharion cu 
blândeţe Sathiei. Nu ți se va întâmpla nimic rău 
înăuntru. 

Sathia își ridică privirea sumbră şi deznădăjduită 
la fața lui. Tânăra arăta de parcă ar fi văzut o 
fantomă. 

Și poate că văzuse. 

- A fost Calvarul meu, spuse ea, cuvintele 
ieșindu-i de pe nişte buze nespus de albe. Mi-am 
dat seama doar după aceea. După ce Colin... a 
plecat. Pierderea lui a fost Calvarul meu. 

Tharion își puse cu blândeţe mâna pe spatele ei, 
surprins de faptul că stomacul i se strânse într-un 
mod straniu, şi o împinse uşurel spre uşă. 

- Îmi pare rău, spuse el, conducându-şi soția în 
bezna de peste prag. 

Era tot ce putea să îi ofere. 


Acum se aflau cu toţii în biroul Jesibei Roga. 

- Semnalul de telefonie din Nena e de doi bani. 
Au loc niște interferenţe ciudate chiar acum. Dar, 
din cele câteva cuvinte pe care am reuşit să le 
deslușesc, Bryce şi Hunt se îndreaptă de urgență 
spre Oraşul Etern, spuse Tharion. 

- Foarte bine! exclamă Holstrom, plimbându-se 
încolo şi încoace prin faţa biroului Jesibei. Asta mi-a 
spus şi Roga mai devreme. Dar unde ne vom 
întâlni? 

- lată partea cea mai grea, recunoscu Tharion, 
așezându-se pe un scaun, după ce îi oferise unul și 
Sathiei, care acum şedea liniştită, pierdută în 
gânduri. Semnalul s-a întrerupt înainte să ajungem 
la partea asta! Am încercat să îi sun înapoi şi pe 
Quinlan, și pe părinţii ei, dar... nimic. 

- Poate că au reuşit să deschidă Falia, murmură 
Hypaxia, gânditoare. S-ar putea ca magia care se 
revarsă în Midgard dinspre Hel să întrerupă 
conexiunea. Uncori, prin prezenţa lor, demonii 


cauzează întreruperi de curent electric. Imaginează- 
ţi ce ar putea să facă o mulțime de demoni deodată! 

- Se poate, dar asta nu schimbă problema în 
cauză, spuse Holstrom. 

Lupul se schimbase: cumva, în doar o zi, se 
transformase dintr-un ins debusolat, într-unul plin 
de putere și de concentrare. Dintr-un lup singuratic, 
în Prim. Tharion reuşise să afle de la el o poveste 
vagă despre cum se confruntase cu Sabine și despre 
cum Hypaxia îl înfruntase pe Regele din Adâncuri, 
devenind, astfel, Conducătoarea Casei Focului şi a 
Umbrei. Dar, dincolo de asta, Ithan și Hypaxia 
păreau să fi atins o treaptă superioară. În 
chip spectaculos. 

Mai ales Ithan. Chiar şi cel mai puternic dintre 
lupi avea doar abilităţi de preschimbare şi o putere 
fizică uriaşă, dar nu şi magie adevărată. Şi totuşi, 
Holstrom avea dintr-odată abilitatea de a mânui 
gheața. De parcă puterea ar fi fost blocată în spița 
lui în tot acest timp şi, dintr-odată, eliberată. Dar 
Tharion alungă gândul acela în momentul în care 
Holstrom adăugă: 

- Trebuie să găsim o cale de a lua legătura cu ei! 

- Sunt sigur că, dacă Falia e deschisă, îi vom 
vedea venind de la un kilometru distanță, spuse 
Tharion. 

- Trebuie să îi găsim pe Hunt şi pe Bryce înainte 
să înceapă o confruntare cu Asterii! insistă Ithan, 
luând de pe birou o fiolă care conţinea un lichid 
transparent. Hypaxia a găsit un leac pentru 
parazitul Asterilor. Trebuie să li-l distribuim cât mai 
multor persoane. 

Tharion clipi, şocat. Sathia se smulse din 
gândurile ei şi prinse să asculte. 

Apoi Ithan scoase din buzunar un glonț lung, de 
culoare închisă. 

- Şi trebuie să îi ducem asta lui Bryce cât mai 
repede posibil. 


- Ce e aia? întrebă Tharion, simțind cum în 
glonțul acela negru fremăta un soi de putere stranie, 
străveche. 

Ithan răspunse, posomorât: 

- Un dar de la cei morti. 


CAPITOLUL 85 


- Ei bine, prieteni! le spuse Bryce lui Hunt, 
Declan şi Flynn, lui Ruhn şi Lidiei. 

Se adunaseră cu toții la marginea Orașului Etern, 
înghesuiți într-o furgonetă albă, obișnuită, care 
făcea parte dintr-o flotă ascunsă de Ophion prin 
toată Pangera, în cazul în care un agent urmărit de 
dușman ar fi avut vreodată nevoie de un vehicul cu 
care să evadeze. Şi, deşi Lidia era înnebunită şi voia 
să îşi salveze fiii cât mai repede, pasul acela era 
necesar. 

- Sunteţi gata să schimbaţi lumea? îi întrebă 
Bryce. 

Jesiba tocmai le trimisese imaginile cu moartea 
lui Micah. 

- La naiba, haideţi să începem înregistrarea! 
strigă Flynn. 

Dec, care tasta la laptop, dădu din cap în semn că 
era de acord. 

- Înregistrăm în treizeci de secunde! o avertiză el 
pe Bryce. 

Ea îl privi spre Hunt, care îi stătea alături, tăcut şi 
dus pe gânduri. Îngrozit, își dădu ea seama. 

- Ultima dată când am luat poziţie ca acum, 
împreună cu cei Căzuţi... m-a costat totul, spuse 
Hunt, înghițind în sec, cu voce răgușită și cu teamă 
în ochi, dar ridicându-și privirea spre Bryce, care ar 
fi putut să jure că îi scânteiau fulgere de-a lungul 


aripilor. Însă de data asta o am pe Bryce Adelaide 
Quinlan alături de mine! adăugă el. 

Bryce îi luă mâna şi i-o strânse cu putere. 

- Am eu grijă de tine, iubitule, şopti ea. 

Lui Hunt îi scânteiară ochii, fiindcă recunoscuse 
cuvintele pe care el i le spusese ei cândva, mai precis 
în ziua în care lui Bryce se scosese venin din picior. 

O strânse de mână, la rândul lui. 

- Haideţi să îi dăm drumul! 

Declan le făcu semn, iar lumina roşie de la 
camera video a laptopului se aprinse. 

Bryce se uită țintă în obiectivul camerei şi spuse: 

- Sunt Bryce Quinlan, moștenitoarea Feelor 
Născute din Stele, Regina Feelor din Avallen şi din 
Valbara, dar, cel mai important... fiica pe jumătate 
umană a lui Ember Quinlan şi a lui Randall Silago! 

Hunt păru că abia mai respira în momentul în 
care Bryce spuse: 

- Acesta este perechea şi soţul meu, Hunt Athalar. 
Si suntem aici ca să vă arătăm... 

În clipa aceea, o lovi un val de emoție. 

Hunt îşi dădu seama și continuă el, fără să 
clipească: 

- Suntem aici pentru a vă arăta că Republica nu 
este atotputernică, aşa cum aţi fost făcuţi să credeţi, 
spuse el, după care îşi ridică bărbia şi adăugă: Cu 
secole în urmă, am condus o legiune, noi, cei 
Căzuţi, împotriva Arhanghelilor şi împotriva 
Asterilor. Ştiţi cum s-a terminat. În ziua aceea, pe 
Muntele Hermon, un singur alt grup de Vaniri ne-a 
venit în ajutor: silfii. Am suferit cu toţii din cauza 
faptelor noastre, iar noi, cei care am supraviețuit, 
suntem pedepsiţi şi în ziua de astăzi. 

Înghiţi în sec, iar Bryce nu îl iubise niciodată mai 
mult ca atunci. Hunt spuse mai departe: 

- Dar astăzi noi vă spunem că merită. Da, merită 
să ripostăm. Da, e posibil să îi sfidăm şi să rămânem 
în viaţă. Da, ierarhiile lor, regulile lor... sunt numai 
prostii. Şi a venit timpul să le punem capăt. 


Poate că Bryce ar fi zâmbit, dacă nu şi-ar fi regăsit 
aplombul şi nu i-ar fi venit în minte cuvintele 
potrivite. 

- Ceea ce s-a întâmplat pe Pajiştile Asphodel a 
fost o atrocitate! spuse ea. Noi, poporul din 
Midgard, nu trebuie să permitem să se mai repete 
vreodată ceea ce s-a întâmplat cu acele familii 
nevinovate! 

Bryce privi drept în obiectivul camerei şi privi și 
lumea din spatele ei, spunând: 

- Asterii vă mint pe toţi, în fiecare secundă a 
fiecărei zile. În ultimii cincisprezece mii de ani, ne- 
au minţit, ne-au înrobit, iar noi nu am știut nici pe 
departe ce se întâmpla, de fapt. Se folosesc de un 
parazit pe care l-au introdus în apă, ca să ne 
controleze şi ca să ne recolteze magia prin 
intermediul Saltului. Fac toate astea fiindcă au 
nevoie de magia noastră, au nevoie de noi, de 
puterea noastră. Fără puterea celor din Midgard, 
Asterii nu sunt nimic! 

Îşi îndreptă umerii, simțind mândria lui Hunt ca 
pe un val de căldură care i se revărsă în corp. Dar 
Hunt o lăsă să vorbească în continuare, o lăsă să 
preia frâiele. Aşa că Bryce își continuă destăinuirile: 

- Asterii nu vor să știți asta. Au uneltit și au ucis 
ca să îşi păstreze secretele. 

Chipul Danikăi și chipurile celor din Haita 
Diavolilor îi trecură prin fața ochilor. Pentru ei 
vorbea, pentru Lehabah, pentru toţi cei din Lunci. 

- Ni s-a spus că suntem prea slabi şi că ei sunt 
prea puternici ca să ripostăm. Dar asta e doar o altă 
minciună. Aşa că ne aflăm aici ca să vă arătăm că se 
poate face. Eu am ripostat şi am ucis un Arhanghel 
pe care Asterii l-au folosit ca pe o marionetă pentru 
a-i ucide pe Danika Fendyr şi pe cei din Haita 
Diavolilor. Am ripostat şi am învins... Şi am 
înregistrările video care o dovedesc. 

Apoi Declan apăsă pe un comutator, iar 
videoclipul începu să ruleze. 


Bryce aruncă o privire la camera mică și 
sărăcăcioasă din casa conspirativă. Aceasta din 
urmă se afla lângă cea mai nordică secţiune a 
zidului care înconjura Oraşul Etern. 

- Lidia e convinsă că suntem la adăpost aici? 

Hunt, care își ținea aripile strânse în spaţiul 
strâmt, dădu din cap spre un pat minuscul. 

- Da. Și sunt destul de sigur că toate hotelurile de 
cinci stele ne-ar raporta pe loc Asterilor. 

- Nu asta am vrut să spun, bombăni Bryce, 
trântindu-se pe patul scârţâitor şi plin de cocoloaşe, 
care era mai degrabă un pat de campanie. Vreau să 
spun că toţi cei din Ophion sunt... morți, adăugă 
ea, înecându-se în clipa în care rosti cuvântul. Cine 
poate să afirme că locul ăsta nu a fost compromis? 
Lidia nu e tocmai într-o stare de spirit calmă. S-ar 
putea să nu gândească limpede. 

- Dec şi Flynn sunt de pază, spuse Hunt, 
aşezându-se lângă ea şi scoțând un geamăt. Cred că 
putem să ne odihnim noaptea asta. 

Bryce se frecă pe faţă. 

- Nu sunt sigură că voi putea dormi, știind că 
videoclipul va fi difuzat în curând. 

lar, la scurt timp după aceea, Helul avea să își 
înceapă marșul către Oraşul Etern. Bryce spera din 
tot sufletul ca prezența armatelor să rămână 
neobservată până la momentul potrivit. Luase 
măsuri ca să se asigure de asta. 

Hunt o întrebă, ridicând din sprâncene: 

- Vrei să faci şi altceva în afară să dormi? 

În ciuda tuturor grijilor care o apăsau, în pofida a 
ceea ce îi aştepta în ziua următoare, Bryce rânji. 

- Poftim? întrebă ea, lăsându-se pe spate și 
sprijinindu-se în coate, iar patul scoase de îndată un 
scârțâit prelung și îngrozitor. Of! Dacă mai are 
cineva vreo îndoială că suntem pe cale să ne tăvălim 
din greu, patul ăsta le va da tuturor un indiciu! 

Hunt zâmbi din colțul gurii, dar ochii i se 
întunecaseră şi îşi aţinti privirea spre buzele ei. 


- Sunt de acord cu o partidă de sex zgomotos, 
declară el, sprijinindu-se într-o mână şi apropiindu- 
şi buzele de ale ei. S-ar putea să fie ultima noastră 
noapte... 

Bryce îi astupă gura cu palma. 

- Nu, nu spune asta, îl rugă ea cu voce gâtuită. 

Hunt se trase uşor înapoi, privind-o cu o tandreţe 
imensă. 

- Vom supravieţui, Quinlan! Cu toţii. Îţi promit. 

Bryce se aplecă în față şi își trecu uşor gura peste 
a lui. 

- În momentul ăsta nu vreau să mă gândesc la 
ziua de mâine. 

Fl nu replică decât: 

- Ei bine? 

Bryce îşi trecu limba peste buzele lui, el îşi 
deschise gura, iar ea îşi vâri limba înăuntru, gustând 
din esenţa lui Hunt, perechea şi soţul ei. 

- Vreau să mă gândesc la tine..., spuse ea, 
trăgându-se îndărăt şi trecându-și mâna peste 
pieptul lui şi peste abdomenul lui tare ca piatra, ...la 
tine deasupra mea! 

Hunt tresări şi îşi înclină capul. Bryce sărută locul 
în care se aflase aureola din strânsoarea căreia el 
reuşise, în cele din urmă, să se elibereze. 

Apoi Bryce îşi cobori mâna până la blugii lui 
negri şi la mădularul tare, care se împingea deja în 
ei. 

- Vreau să mă gândesc la asta înăuntrul meu, 
spuse ea, cuprinzându-l cu palma. 

- La naiba, mormăi Hunt, întorcându-se şi 
întinzând-o pe spate, sub el. Te iubesc, adăugă el. 

Bryce îi luă capul în mâini şi îl privi în ochi. 

- Te iubesc mai mult decât orice pe lumea asta... 
Și mai mult decât pe oricine altcineva. 

Hunt închise ochii şi o sărută pe tâmplă. 

- Parcă nu îţi luai rămas-bun! 

- Nu e un rămas-bun..., răspunse ea, mângâindu- 
i şira spinării şi aripile catifelate, ...e doar adevărul. 


Hunt îşi lipi buzele de gâtul ei și îşi trecu dinţii 
peste locul în care bătea pulsul. 

- Eşti cea mai bună prietenă a mea, știi asta? 
murmură el, trăgându-se îndărăt şi privind-o ţintă, 
iar Bryce nu putu să îşi împiedice steaua să se 
aprindă. Vreau să spun că eşti perechea şi soţia 
mea - la naiba, încă sună ciudat! - dar eşti şi cea 
mai bună prietenă a mea. N-am crezut niciodată că 
o să am parte de aşa ceva. 

Ea îşi trecu degetele peste maxilarul lui puternic, 
peste obrajii lui. 

- După Danika, n-am crezut..., începu să spună, 
dar ochii prinseră să o usture, așa că se întinse și îl 
sărută din nou. Şi tu eşti cel mai bun prieten al meu, 
Hunt. M-ai salvat la modul propriu, cred, dar m-ai 
salvat şi... pe dinlăuntru, aici, spuse ea, punându-și 
mâna în dreptul inimii, în locul în care scăpăra 
steaua. 

O altă referire la primăvara trecută, la tot ceea ce 
se înfiripase între ei de atunci și până acum, la 
cuvintele rostite în timpul a ceea ce ea crezuse că 
era ultimul ei apel telefonic. 

Hunt o privi în ochi şi văzu atât de multă dragoste 
în ei, încât nu putu să îndure, atât de multă 
dragoste, încât aceasta copleşi toată groaza legată de 
ceea ce putea să aducă noaptea aceea şi ziua 
următoare. În acel moment nu existau decât ei: 
Bryce şi Hunt. Nu existau decât sufletele şi trupurile 
lor. Nimic altceva nu mai conta. 

Hunt, pur şi simplu. Şi Bryce, pur şi simplu. 

Aşa că ea îl sărută din nou şi după aceea nu mai 
vorbiră. 

Hunt răspunse întocmai la mișcările limbii ei, iar 
atunci când se simţi apăsată de greutatea trupului 
lui, Bryce fu năpădită de un val de bucurie şi de 
alinare, de senzaţia că era acasă. Acasă... El era casa 
ei. Lucru dovedit, de altfel, şi de abilitatea ei de a se 
teleporta în locul în care se afla el. Acasă nu era un 
loc sau un lucru, ci el. Oriunde se afla Hunt... acolo 


era acasă pentru ea. La nevoie, l-ar fi găsit și cale de 
mai multe galaxii. 

Plin de blândețe, de dragoste, Hunt îi dădu jos 
tricoul cu mânecă lungă, iar ea îi smulse tricoul 
negru de pe umeri. 

Hunt chicoti și se ridică, descheindu-şi cureaua şi, 
apoi, fermoarul. 

- Ce nerăbdătoare eşti! 

Bryce își frecă coapsele una de cealaltă, disperată 
să simtă senzația de frecare. Mai ales după ce 
mădularul lui impresionant de lung ieşi din 
pantaloni şi... 

- Nu porţi chiloţi? întrebă ea, înecându-se. 

- Lenjeria intimă pe care mi-au oferit-o pe 
Cuirasatul din Străfund era prea mică pentru asta, 
explică Hunt, rânjind, după care își cuprinse 
mădularul cu palma şi începu să și-l frece, iar ea 
gemu la vederea picăturii care apăru în vârful lui. Şi 
acum haide să vedem ce lenjerie porţi tu, Quinlan! 
exclamă el, cu ochii întunecaţi de dorinţă, trăgându- 
i în jos colanții. 

Bryce îşi ridică bazinul, iar arcurile saltelei 
scârțâiră, făcându-l pe Hunt să pufnească în râs. 

Dar râsul i se stinse în gâtlej la vederea chiloților 
ei tanga, roşii ca cireaşa. 

- Asta ţi-au dat pe Cuirasatul din Străfund? 

- Nu pe Cuirasatul din Străfund, răspunse ea, 
zâmbind larg în timp ce Hunt îi dădea jos colanții, 
lăsând-o doar în minusculii chiloţi de dantelă. I-am 
luat din castelul lui Morven. În camerele de oaspeţi 
erau pachete întregi, nedesfăcute, cu chiloți din 
ăştia. 

Steaua i se aprinse în momentul în care îl auzi pe 
Hunt râzând gutural, iar respiraţia i se tăie atunci 
când el o luă de genunchi şi îi desfăcu larg 
picioarele. 

- Dacă nenorocitul ăla nu ar fi fost mort, i-aş fi 
trimis un bilet de mulțumire. 


Hunt o sărută pe partea din față a lenjeriei, 
încălzind-o cu răsuflarea lui fierbinte. 

- La naiba, Quinlan, şopti el cu gura lipită de 
pelvisul ei, iar Bryce îşi vâri mâna în părul lui 
mătăsos în timp ce el își trecea degetul peste partea 
din faţă a chiloților, jucându-se cu intrarea ei. Pur și 
simplu... la naiba! 

Bryce trase de chiloţi, înnebunită. 

Hunt îi făcu pe plac şi i-i dădu jos, cu o lentoare 
crudă şi brutală. Bryce mârâi, dar el mai întâi 
flutură chiloţii ca pe un steag și abia apoi îi aruncă. 

- N-aș vrea să stric lucrul ăsta preţios! 

- O să te stric eu pe tine dacă nu mă pătrunzi 
chiar acum! reuși ea să spună, desfăcându-și mai 
larg picioarele. 

Aproape că avu orgasm văzând dorința intensă, 
foametea vorace de pe chipul lui Hunt. Mai ales în 
clipa în care el îşi ridică, încet de tot, privirea plină 
de fulger pur spre ochii ei. 

- Hunt..., îl imploră Bryce, iar el se năpusti 
asupra ei. 

O apucă de şolduri şi o ridică de pe saltea, 
înclinând-o exact așa cum o voia, în timp ce o 
pătrunse dintr-o mișcare prelungă și lină. 

Bryce gemu de cât de mare era, de cum îi umplea 
fiecare părticică. Își înfipse degetele în mușchii tari 
ai fundului lui, ţintuindu-l acolo pentru o clipă şi 
bucurându-se de felul în care îi simțea mădularul 
înăuntrul ei şi de felul în care o apăsa greutatea 
trupului lui. 

- Cum? rosti el, gâfâind, cu buzele lipite de părul 
ei. Cum naiba de e așa de bine de fiecare dată? 

Bryce își simţi degetele încovoindu-i-se şi mai 
tare, îndemnându-l să se miște. Hunt se retrase 
aproape de tot, iar apoi se afundă din nou în ea, 
destul de tare încât să o facă să geamă din nou. 

- Îți place asta? întrebă el, înclinându-i pelvisul 
din nou şi jucându-se cu ea. Îți place mădularul 
meu înfipt atât de adânc în tine? 


Bryce reuşi doar să dea din cap în semn că da. 
Hunt o răsplăti împingându-se din nou în ea, 
prelung, făcând-o să vadă stele. 

Erau... stele reale care dănţuiau în jurul lor, 
umplând camera. 

- Quinlan, şopti el, privind cu ochi mari stelele 
care pluteau pe lângă ei. 

Dar Bryce avea nevoie de mai multă fricțiune, de 
mai multă plăcere. Îşi cuprinse un sân cu mâna, 
strângându-l, frecându-și sfârcul tare între degete. 

- La naiba! răbufni el, împingându-se din nou în 
ea, atât de adânc şi de puternic, încât se desprinseră 
de saltea. 

Hunt împinse din nou, iar apoi fulgerul îi scânteie 
pe deasupra umerilor, peste aripi, şi o fâşie de fulger 
îi înconjură fruntea precum o coroană... 

Bryce ridică o mână strălucitoare şi fulgerul lui i 
se răsuci peste degete, curentând-o uşor. 

Hunt se retrase, iar geamătul ei de protest se 
transformă într-unul de plăcere pură atunci când el 
o întoarse pe burtă și se afundă din nou în ea, 
întinzând-o atât de tare pe dinăuntru, încât ea abia 
dacă putu să suporte. 

Lumină stelară se revărsă din pieptul lui Bryce, iar 
fulgerul lui i se prelinse de coloana vertebrală, 
aducând cu el extaz. 

- Hunt! strigă ea, aproape de punctul culminant. 

Hunt îşi înfipse degetele în şoldurile ei. 

- Vreau să ştiu că ajungi la orgasm, Bryce! 

O izbi un val de extaz, care o zgudui. Lumina ei 
stelară se aprinse, iar camera deveni orbitor de 
luminoasă. Hunt se împinse în ea cu mișcări sigure 
și constante, iar Bryce îi simţi fulgerul între coapse, 
îi simţi fulgerul în sânge. Fiinţele li se contopiră 
complet în atâta lumină, în atâta putere... 

Hunt strigă răgușit, singurul avertisment înainte 
de a ejacula în ea, lucru care o făcu să atingă din 
nou punctul culminant la gândul că el o pătrunsese 
atât de adânc, însemnând-o. 


Hunt îşi puse degetele pe clitorisul ei, mângâind-o 
în toiul orgasmului, amplificându-i-l. Bryce se 
ridică spre el, lipindu-se de pieptul lui în timp ce el 
işi rotea degetele. Ea nu trăise niciodată o senzaţie 
atât de perfectă precum era cea din clipa aceea, val 
după val de plăcere revărsându-se peste ea şi din ea. 

Apoi lumea se linişti, lumina se stinse. Rămaseră 
îngenuncheaţi pe pat, Bryce sprijinindu-se de Hunt, 
iar el ținându-şi o mână între picioarele ei şi pe 
cealaltă, pe după mijlocul ei, în timp ce o săruta de 
zor pe scobitura dintre gât şi umăr. 

- Bryce..., murmură el cu gura lipită de pielea ei, 
cu pieptul atingându-i-se de coloana ei vertebrală. 
Bryce... 

Ea îşi puse mâna peste a lui, ţinându-l între 
picioarele ei, de parcă ar fi putut să imortalizeze acel 
moment sau să oprească următorul răsărit de soare. 

Hunt tresări şi o sărută din nou. 

- Pot să... La naiba, pot să te simt! În mine. 

Bryce se răsuci doar cât să se uite la fața lui 
devastată de uimire. 

- E ca şi cum partea aceea din tine care e... 
Făurită sau cum i-ai spus, şopti el. O pot simţi în 
mine. De parcă o bucată din tine e cuibărită acolo. 

- Foarte bine, răspunse Bryce, sărutându-l pe 
maxilar şi simţindu-i fulgerul în ea, ca pe un mic 
soare ce o alimenta cu energie. Orice se va întâmpla 
mâine, adăugă ea, respirând greoi, voi avea cu mine 
o bucată din tine. Dându-mi putere. 

Fa simţi că aproape putea să invoce acel fragment 
de fulger care îi ajunsese în corp. Îi curgea pe sub 
piele, aţâţând-o atât de tare, încât nu avea idee cum 
ar fi putut să adoarmă. 

Hunt o trase spre el, ţinând-o strâns în timp ce se 
lăsară pe patul scârţâitor. 

- Dormi, Quinlan, îi şoptise el cu gura lipită de 
părul ei. Îți sunt alături orice s-ar întâmpla. 


CAPITOLUL 86 


Ithan îl lăsase pe 'Iharion să îşi revină după doza 
de antidot pe care o luase. Reacţionase atât de 
puternic, încât ţevile din Casa Focului şi a Umbrei 
se spărseseră din pricina intensității magiei lui 
inspirate de apă. 

Hypaxia fiind ocupată să facă ordine în rândul 
celor din Casă, Ithan se dusese la Bârlog. Care acum 
era... al lui. 

Fi bine, nu avea să fie niciodată al lui, deoarece le 
aparținea tuturor lupilor care îl considerau căminul 
lor. Dar era responsabilitatea lui. 

O găsi din nou pe Perry în cabina de pază, 
mâzgălind într-un caiet. Bătu în geam, atrăgându-i 
atenţia. Ea făcu ochii mari, iar el îi zâmbi cu 
jumătate de gură. 

- Munceşti din greu sau lucrezi cu greu? o 
tachină el. 

Dar ea sări în picioare şi deschise repede uşa. 

- Scuze, eu doar... 

- Per, eu sunt, Ithan! strigă el, alarmat şi îngrozit. 

Perry se îndreptă de spate, luând poziție de 
drepți, aşa cum îi plăcuse lui Sabine. Ei, la naiba! 
Ithan îşi spuse că avea să se ocupe de asta mai 
târziu. Deocamdată... Adulmecă, încercând să îşi 
dea seama de schimbarea subtilă din izul ei. 
Mirosea în continuare a căpşuni şi scorţişoară, 
miros pe care îl cunoscuse toată viața, dar după 
antidot... Nu reuşi să identifice cu precizie 
schimbarea. Noua componentă a mirosului fusese 
foarte puternică în momentul în care ea luase 
antidotul, dar acum se estompase. 

Nu avea timp să se gândească la asta, să se întrebe 
de ce în faţa lui se afla din nou o lupoaică Omega. 
Ithan aruncă o privire prin porţile deschise ale 
Bârlogului. 


- Unde e toată lumea? 

Perry se foi. 

- Ei... au plecat, răspunse ea, fâstâcindu-se ușor. 

Ithan clipi lent. 

- Cum adică au plecat? 

Oare Regina Râului începuse deja evacuarea? EI 
venise aici ca să le spună tuturor că ar fi fost mai 
bine să se dea la fund vreme de câteva săptămâni, 
ducându-se să stea la Curtea Albastră, dar poate că 
Regina Râului le transmisese deja mesajul. 

- Întreaga schimbare i-a zguduit, spuse Perry. Îţi 
sunt loiali, Ithan, dar sunt îngrijorați. Au plecat cu 
toții din oraș. Au spus că vor să aştepte până după 
Anul Nou ca să vadă cum se vor... încheia lucrurile. 
Peste câteva luni. 

Ithan cântări frica din ochii ei. Nu pentru el, 
dar... 

- Şi unde e sora ta? întrebă el în şoaptă. 

Lupul din el începu să se zbârlească, mârâind la 
gândul că avea o adversară. 

- Amelie i-a condus afară din oraș, răspunse 
Perry înghițind în sec. Cred că a vrut să se asigure 
că toată lumea avea să ajungă la destinaţie, adăugă 
ea, plecându-şi privirea. 

- Sunt convins, spuse than. 

Perry se foi din nou. 

- Tu de ce n-ai plecat? 

- Cineva trebuia să rămână în urmă ca să îţi dea 
de veste, mormăi ea, îmbujorându-se. 

- Mi-e greu să cred că sora ta te-a forțat să rămâi. 

- Ea a vrut să plec cu ei, dar nu puteam să 
abandonez Bârlogul. L-au mutat pe Prim în foaier. 
Cred că unii au vrut să rămână pentru Trecere, dar 
cei speriaţi au vrut să plece. Nu mi s-a părut corect 
să îi abandonez trupul acolo. Singur. 

Lacrimi îi scânteiară în ochii verzi ca smaraldul, 
plini de mâhnire sinceră la gândul sorții vitrege a 
bătrânului lup. 


Agresivitatea care începuse să îl îmboldească pe 
Ithan dispăru la vederea durerii și loialității de pe 
chipul lui Perry. O strânse de umăr. 

- Mersi că ai rămas, Per. 

Fa îl urmă în Bârlog și apăsă pe un buton 
dinăuntrul curţii ca să închidă porţile în urma lor. 
Ithan se opri pe pajiştea acoperită de iarbă şi privi 
copacii din parc, care se îndoiau în bătaia brizei 
răcoroase. Sângele care cursese la intrarea în clădire 
fusese curățat. Cadavrul lui Sabine şi cel al 
Astronomului... 

- l-am aruncat în canalizare, spuse Perry, 
însuflețită de o furie tăcută, înțelegând privirea pe 
care o aruncase lthan la locul în care zăcuseră 
cadavrele. Nu merită să aibă parte de Treceri. Mai 
ales Sabine. 

Fu surprins de actul de sfidare al acelei lupoaice 
care de obicei era paşnică, dar dădu din cap în semn 
de încuviinţare. 

- Să putrezească în rahatul oraşului pare un 
sfârşit potrivit pentru Sabine, spuse el, iar Perry 
pufni în râs. 

Nu era un amuzament real. Trecuseră amândoi de 
multă vreme de stadiul acela. 

- Unde te-ai dus? întrebă Perry, atât de timid 
încât Ithan îşi dădu seama că ea încă îl evalua. 

Atât ca prieten, cât și ca Alfa şi Prim al ei, 
învățând cât de mult îşi putea permite în relaţia cu 
el. 

- E o poveste lungă, răspunse Ithan, dar m-am 
întors pentru a-i duce pe toţi în siguranță. 

Îi povesti despre Regina Râului și despre Curtea 
Albastră. 

- Dar acum, spuse el în încheiere, trebuie să mă 
îndrept spre Orașul Etern. 

Perry îl cercetă cu atenţie, înțelegând, în mod clar, 
mai mult decât îi spusese el. 

- Așadar, ne vom confrunta cu Asterii? 


- Noi nu vom face nimic, răspunse el. Eu mă voi 
confrunta cu ei. 

- Dar tu eşti Prim, insistă ea. Vorbeşti în numele 
tuturor lupilor din Valbara. Alegerile tale sunt 
alegerile noastre. Dacă tu li te opui Asterilor, noi ne 
opunem Asterilor. 

- Atunci, lepădaţi-vă de mine! exclamă el. Dar eu 
plec. 

- Nu asta am spus, se apără ea. Nu mă opun ţie. 
Lucrurile trebuie să se schimbe, şi să se schimbe în 
bine. Dar lupii sunt împrăștiați în momentul de față. 
La casele lor de vacanţă, în călătorii... prea departe 
ca să ajungă la Curtea Albastră înainte ca tu să te 
duci în Orașul Etern. 

- Şi? 

- Dă-le de veste înainte de a pleca! Dă-le câteva 
ore ca să găsească adăpost, fie ajungând la Curtea 
Albastră, fie găsind un loc în sălbăticie, în care să se 
ascundă. În clipa în care Asterii te vor vedea pe tine, 
Primul, opunându-te lor în orice calitate, îi vor 
ataca pe lupi ca să te pedepsească. Iar după ce s-a 
întâmplat în Lunci..., spuse ea, iar ochii i se 
umplură de durere. Nu cred că există vreo atrocitate 
pe care să nu o comită! 

Ithan dădu să obiecteze. Trebuia să îi ducă glonțul 
şi antidotul lui Bryce în clipa aceea. Se putea chiar 
să fie deja prea târziu. 

Dar nu putea trăi cu încă o moarte de lup pe 
conștiință. lar dacă un singur pui ar fi fost rănit 
pentru că el nu le dăduse timp să se ascundă... 

- Trei ore, încuviință lthan. Ştii cum să trimiţi 
mesaje criptate? 

Perry dădu din cap în semn că da. 

- Atunci, începe să răspândeşti vestea, o îndemnă 
el, uitându-se spre foaierul de dincolo de coloanele 
şi de treptele exterioare ale clădirii. Iar eu voi începe 
să sap un mormânt. 

- Un mormânt?! protestă Perry. Dar Trecerile... 


- Nu mai există Treceri, şopti than. Regele din 
Adâncuri e mort. 

Se aşternu o tăcere plină de uimire. Apoi Perry 
spuse: 

- Dar... Cantonul Oaselor! 

- E o minciună. Totul, răspunse el, după care 
arătă spre telefonul pe care Perry îl ţinea deja în 
mână. Dă-le de ştire, iar apoi vom vorbi! Îţi voi 
spune tot ce ştiu. 

Perry îl privi în ochi, plină de îngrijorare, de şoc 
şi de hotărâre. Apoi începu să tasteze la telefon. 

- Ithan, mă bucur că eşti Prim, şopti ea. 

El fu gata să îi răspundă că, dintre toţi lupii, ea era 
singura care se bucura, dar se mărgini să încline din 
cap, în semn de mulțumire. 


Tharion vâri ultima armă de foc într-un rucsac şi 
se întoarse spre locul în care Hypaxia aşeza fiole cu 
antidot într-o geantă. 

- Câte ai? întrebă el. 

Apa îi şoptea în urechi, în inimă, în vene. Un flux 
constant de magie, de parcă un râu învolburat ar fi 
curs prin el, gata să se dezlănțuie la un simplu gând. 

- Circa două duzini, răspunse ea. Nu sunt 
suficiente. 

- Vei avea nevoie de fabrici întregi care să îl 
producă, spuse Tharion. 

Hypaxia îi inmână geanta. 

- Poftim. Nu îl scutura prea mult în timpul 
călătoriei. Fulgerul lui Athalar le ţine legate; dacă 
sunt agitate, acest lucru ar putea destabiliza dozele 
până într-atât încât să nu mai funcționeze. 

Tharion îşi înclină capul. 

- Tu nu vii? 

Fl plănuia să îşi croiască drum tocmai spre palatul 
Asterilor, cea mai probabilă scenă pentru o 
confruntare între Bryce și Asteri. La naiba, simpla 
idee era o nebunie! O idee sinucigaşă. Dar pentru 


prietenii lui, pentru Midgard, avea să se ducă. 
Transportând şi antidotul, desigur. 

Ochii  Hypaxiei străluciră cu lumina aceea 
verzuie. 

- Nu, rămân aici, răspunse ea. 

Tharion cântări greutatea cuvintelor ei şi se aşeză 
pe marginea biroului Jesibei. Farmazoana plecase ca 
să rezolve un conflict între vampyri şi 
vrăjidoctoriţele din oraș, pricinuit de un atac al 
vampyrilor asupra unei bănci de sânge. 

- De ce? 

- Cineva trebuie să se ocupe de toate ţevile sparte 
din Casă, îl tachină Hypaxia. 

Tharion se îmbujoră uşor. Avea să dureze o vreme 
până ca lumea să uite de felul în care erupsese el 
după ce ingerase antidotul. Dar fusese atât de multă 
putere, dintr-odată! Antidotul îl umpluse până la 
refuz de apă, de un amestec de muzică, furie, 
distrugere şi viaţă. 

- Haide, Pax, spune-mi de ce! o rugă el. 

Hypaxia îşi cobori privirea spre mâinile ei. 

- Pentru că dacă lucrurile se sfârșesc prost, cineva 
trebuie să rămână aici şi să ajute Lunathionul. 

- Dacă lucrurile se sfârşesc prost, toată lumea e 
oricum distrusă, obiectă el. Îmi pare rău să spun 
asta, dar prezenţa ta aici nu va schimba mare lucru. 

- Vreau să continui să fabric antidotul, adăugă ea, 
pentru că ai dreptate: de una singură nu voi ajunge 
nicăieri. Trebuie să găsesc o modalitate mai bună de 
a-l stabiliza. Vreau să mă apuc de asta chiar acum. 

Tharion se uită la prietena lui, se uită cu adevărat 
la ea. 

- Eşti bine? 

Hypaxia îşi plecă spre podea ochii atât de 
schimbaţi de când preluase tronul Casei Focului şi a 
Umbrei. 

- Nu. 

- Pax... 


- Dar nu am de ales, spuse ea, îndreptându-și 
umerii, iar apoi adăugă, făcând semn cu capul spre 
ușă: Ar trebui să îţi iei soţia şi să pleci. 

- Oare detectez o notă de dezaprobare în vocea 
ta? 

Hypaxia surâse. 

- Nu. Ei bine, nu sunt de acord cu o mare parte 
din motivele care te-au făcut să te căsătorești cu ea, 
dar aprob... căsătoria în sine. 

- Bine, bine, pune-te la rând ca să îmi faci 
morală! 

- Cred că Sathia ar putea fi bună pentru tine, 
Tharion. 

- Într-adevăr? 

Hypaxia îi aruncă un zâmbet secretos. 

- Da. 

Tharion îi zâmbi, la rândul lui. 

- Dă-i gata, Pax! 

- Să sperăm că nu la propriu, răspunse Hypaxia, 
făcându-i cu ochiul. 

Zâmbind fără să vrea, Tharion ieşi din biroul 
Jesibei. O lăsase pe Sathia într-o cameră de oaspeţi 
mică, să se spele şi să se odihnească, deşi știau 
amândoi că, oricât de mult s-ar fi odihnit, nu avea 
să fie pregătită pentru nebunia cu care urma să se 
confrunte. 

Se oferise să o trimită la Curtea Albastră, dar ea 
refuzase. Iar dacă ar fi lăsat-o în Avallen, el s-ar fi 
abătut prea mult de la drumul lui. Aşa că Sathia 
avea să vină cu el. 

Tharion bătu la uşa camerei de oaspeţi şi o 
deschise fără să aştepte ca ea să îi răspundă. 

Camera era goală. Găsi doar un bilet pe pat, ce 
mirosea a Sathia. Tharion îl citi o dată. Apoi a doua 
oară, înainte să priceapă cu adevărat ce scria în el. 

Nu îl pot lăsa pe Colin în mâinile ei. Sper că 
întelegi. 

Mult noroc. Și îti multumesc pentru tot ce ai făcut 
pentru mine. 


Sathia îl părăsise. Asta însemnau, de fapt, 
mulțumirile de la sfârşit. Aşa îi trebuia; el îi făcuse 
lucruri şi mai rele fiicei Reginei Râului. Şi totuși... 

Tharion puse biletul înapoi pe pat. Nu o 
învinovăţea. Era alegerea ei să se ducă să îşi salveze 
fostul iubit de la a fi un asasin drogat. Și era o 
alegere nobilă, de altfel. Nu, nu o învinovăţea deloc. 

Oricum, era mai bine dacă nu mergea cu el în 
Oraşul Etern. Avea să fie mai în siguranţă la 
Lunathion. 

Cu toate astea, Tharion se uită la biletul de pe pat 
preţ de o clipă nespus de îndelungată. 

Și, deşi ştia că se ducea să îi provoace pe Asteri şi 
că, probabil, avea să moară în acea confruntare, în 
timp ce părăsi Casa Focului și a Umbrei, iar apoi 
Lunathionul, Tharion se gândi, fără să vrea, la 
Sathia. 


Videoclipul pe care îl înregistraseră Hunt şi Bryce 
urma să fie difuzat din clipă în clipă. Ruhn era al 
naibii de mândru de sora lui. Fa ştia cum să profite 
la maximum de o mână proastă. 

Momentul acela avu loc la scurt timp după 
miezul nopţii, după ce Declan apăsă pe o tastă. 

Iar în clipa aceea, stând pe podeaua dormitorului 
fără ferestre din casa conspirativă de care le făcuse 
rost Lidia, Ruhn aruncă o privire la ea, care stătea 
lângă el, şi spuse: 

- Mai sunt doar câteva ore până în zori. Apoi ne 
vom pune în mișcare. 

Lidia se uita în gol, dând din genunchi, agitată. 
De când primiseră vestea că fiii ei fuseseră răpiți, ea 
vorbise foarte puţin. Şi, deşi Ruhn tânjise să o atingă 
în momentele acelea de liniște, se abţinuse să o facă. 
Lidia avea alte lucruri pe cap. 

- Nu ar fi trebuit să mă întorc pe Cuirasatul din 
Străfund, spuse Lidia în cele din urmă. 

- Dacă Pollux a reușit să afle despre copiii tăi, 
contracară Ruhn, i-ar fi răpit oricum, fie că erai sau 


nu pe navă. 

- Ar fi trebuit să mă lăsaţi să mor în Marea 
Haldren, spuse ea. Iar Pollux nu ar mai fi avut nici 
un motiv ca să îi atace. 

- Hei! exclamă Ruhn, apucând-o de mână şi 
strângându-i-o cu putere. Nimic din toate astea nu e 
din vina ta, spuse el. 

Fa clătină din cap, iar Ruhn îi atinse fața ușurel. 

- În momentul ăsta, poţi să simţi orice vrei tu. 
Dar în zori, după ce plecăm de aici, va trebui să îţi 
îngropi sentimentele şi să redevii Căprioara. Pentru 
ultima oară. Fără Căprioară, nu vom putea intra în 
palat. 

Lidia îl privi în ochi şi se aplecă în faţă, lipindu-şi 
fruntea de a lui. 

Ruhn îi inspiră parfumul, absorbindu-l adânc în 
corpul lui, dar îşi dădu seama că parfumul ei îl 
însemnase deja. Că fusese acolo, ascuns în el, încă 
de la acea primă dată. 

- Pot să..., bâigui Lidia, înghițind în sec. Putem 
să... 

- Spune-mi ce vrei, răspunse el, sărutând-o pe 
obraz. 

Avea să îi dea orice îi cerea. 

Lidia se trase în spate și îşi puse mâna pe 
maxilarul lui. 

- Pe tine. Te vreau pe tine. 

- Eşti sigură? 

Avea atâtea probleme care o împovărau! Ţinând 
cont de faptul că fiii ei căzuseră în mâinile Asterilor, 
nu o învinovăţea dacă... 

- Am nevoie să nu mai gândesc o vreme, spuse 
ea, iar apoi adăugă: Şi... am nevoie să te simt. Să îţi 
simt corpul real. 

Îşi trecu degetele peste buzele lui, iar în clipa în 
care îi simţi atingerea, Ruhn închise ochii. 

- Spune-mi exact ce vrei, Lidia! 

Ea își trecu buzele peste ale lui, iar el tresări. 

- Te vreau cu totul, în mine. 


Pe faţa lui Ruhn se ivi un zâmbet care prinse să se 
tot lăţească. 

- Mă bucur să îţi fiu de ajutor! 

Se luă după ea, lăsând-o să dea tonul. De fiecare 
dată când îl săruta, o săruta şi el. O lăsă să îi arate 
unde voia ca el să o atingă, să o lingă, să o savureze. 

Din fericire, părţile corpului pe care Lidia voia ca 
el să se concentreze cu adevărat erau cele care îl 
interesaseră în mod deosebit și pe el. În clipa în care 
îi simţi gustul dulceag pe limbă, mai că nu juisă în 
pantaloni - iar asta, înainte ca gemetele ei slabe să îi 
umple urechile de parcă ar fi fost cea mai frumoasă 
muzică pe care o auzise vreodată. 

- Ruhn..., murmură ea, dar nu îi porunci să se 
oprească, aşa că el continuă să o lingă cu mișcări 
prelungi, dorindu-și din suflet să mai fi avut 
piercingul din buză, ştiind că ar fi putut să o 
înnebunească cu el. 

Însă aveau să aibă timp de asta mai târziu. 

Lidia se arcui pe pat, iar orgasmul ei îl făcu să se 
zvârcolească, să îşi dorească cu disperare să simtă 
orice pe mădular. 

Lidia îi curmă suferința o clipă mai târziu, cu 
ochii aproape învăpăiaţi, atunci când îi desfăcu 
fermoarul şi îi cuprinse mădularul cu mâna ei 
subţire... 

Ruhn se zbătu la prima atingere şi fu pe punctul 
de a începe să o implore, dar Lidia îl împinse pe 
spate, făcându-l să se întindă în pat. Apoi se urcă pe 
el, încălecându-l, şi îşi folosi mâna cu care îi ținea 
mădularul ca să îl ghideze spre intrarea ei. 

Ruhn îşi vâri mâinile în părul ei auriu, iar şuviţele 
mătăsoase i se prelinseră printre degete. O privi în 
ochi atunci când se lăsă în jos, peste el. 

O simţi caldă şi strâmtă şi strânse din dinţi, 
gâfâind din cauza valului de plăcere care îl cuprinse, 
a senzaţiei de perfecţiune, a potrivirii desăvârşite... 

Lidia se aşeză deasupra lui, lăsându-se în jos de 
tot, iar pieptul i se umfla şi dezumfla atât de repede, 


încât Ruhn o prinse de mâini şi îi sărută vârfurile 
degetelor. Lidia închise ochii și începu să îşi miște 
şoldurile, aşa că nu mai rămase nimic de spus sau 
de făcut în timp ce îl călări. 

Ruhn îşi ridică pelvisul, iar gemetele ei se întețiră. 
Fl îşi dori să poată devora sunetul acela. Se mulțumi 
să se ridice şi să o sărute adânc, în timp ce picioarele 
ei se înfăşurară pe după mijlocul lui. Poziţia aceea îi 
făcu mădularul să se afunde imposibil de adânc și 
îşi pierdu minţile. Se sălbatici de-a dreptul la gândul 
că o pătrunsese până într-atât, înnebunit de mirosul 
şi de gustul ei, de senzaţia pe care i-o lăsa... 

Lidia se mişca în ritm cu el, la fel de sălbatic ca și 
el, zgâriindu-l cu dinţii pe gât, pe piept. La fiecare 
împingere, mădularul lui se freca de un perete 
interior și, la naiba, aveau să moară de 
atâta plăcere... 

Apoi Lidia îşi dădu capul pe spate, iar Ruhn îi 
simți mușchii delicați strângându-se în jurul 
mădularului său în timp ce ea avu orgasm, ceea ce îl 
făcu să juiseze, la rândul lui. Se împinse în ea în tot 
acest timp, partea aceea sălbatică din el savurând 
faptul că ejaculase în ea, că era a lui şi că el era al ei. 
Exista un cuvânt pentru asta, pentru sentimentul pe 
care îl încerca, dar îi scăpa. 

Apoi Lidia se linişti, iar Ruhn o lăsă să se întindă 
peste el, corpurile lor ajungând să fie o încrengătură 
de brațe şi de picioare, cu mădularul lui încă 
îngropat de tot în ea. La fiecare respiraţie, ea se 
împingea în el, degetele lui trecându-i peste coloana 
vertebrală, iar şi iar. 

Lidia era acolo. El era acolo. 


Atât timp cât avea să le îngăduie Urd. 


Lidia zăcu în braţele lui Ruhn în timp ce orele se 
scurseră, dar ea nu reuși să adoarmă. 

Împreunarea lor fusese tot ce-și dorise, tot ceea ce 
îi trebuise. Nu se simţise niciodată atât de protejată, 


atât de prețuită. Şi totuşi, fiii ei erau în continuare în 
mâinile Asterilor. În mâinile lui Pollux. 

Orele se scurseră lent. Lidia se detaşă de acea 
parte din ea care inventaria toate grozăviile posibile 
pe care le-ar fi putut îndura Brann şi Actaeon. 
Grozăvii cu care ea însăşi îi chinuise pe mulți. 

Poate că asta era pedeapsa ei. Pedeapsa pentru 
atât de multe vini. 

Ruhn se foi, iar Lidia se cuibări mai aproape de el, 
respirându-i parfumul, savurând forța trupului lui 
în jurul trupului ei. 

Și încercă să nu se gândească la ziua ce urma. 


CAPITOLUL 87 


În dimineața următoare, ascunși în furgoneta 
neînmatriculată, parcată pe o alee prăfuită din 
Oraşul Etern, Ruhn îi aruncă o privire Lidiei, care se 
sprijinea, cu chipul împietrit, de panoul lateral 
metalic, iar apoi și se duse mai aproape de ea. 

Abia dacă dormise, iar Ruhn nu o învinovăţea. În 
dimineața aceea, văzând cât de suptă era la față pe 
când se strecuraseră afară din casa conspirativă şi se 
urcaseră în furgonetă, el rămăsese aproape de ea, 
alinând-o pe cât putuse. Acum îşi puse o mână pe 
genunchiul ei, spunând: 

- Încă o oră sau pe-acolo și apoi intrăm în palat. 

Încă o oră până când Declan avea să le poată 
confirma dacă Asterii erau într-adevăr distraşi de 
videoclipul pe care ei, rebelii, îl lansaseră în întreaga 
lume. Din rapoartele iniţiale ale lui Dec, datând din 
dimineața aceea, videoclipul le provocase Asterilor 
un dezastru capital. Imaginile fuseseră difuzate pe 
toate canalele de ştiri și pe toate site-urile de 
socializare. Dec le confirmase și că accesase reţeaua 


imperială, aflând că în dimineața aceea Asterii şi 
consilierii lor aveau să se întâlnească pentru a pune 
în discuţie efectele negative. Vestea despre parazit 
avuse un real ecou. Toate mijloacele de informare în 
masă discutau despre el. lar imaginile cu Bryce 
ucigându-l pe Micah, afirmaţiile ei despre cum 
muriseră Danika şi cei din haită... 

Nu conta că reţeaua imperială retrăsese aproape 
imediat filmările. Ele erau deja în lume, circulau pe 
servere private, erau descărcate pe telefoane. Erau 
urmărite şi analizate la nesfârşit. Trolii imperiali 
încercaseră să insiste că erau false, postând 
comentarii cum că era un videoclip prelucrat, dar 
Dec publicase şi imagini cu Bryce alergând pe 
străzile din Lunathion în primăvara aceea și salvând 
întregul oraș. 

Și existau locuitori care îşi aminteau asta, care o 
văzuseră alergând ca să îi salveze. Aceştia 
garantaseră pentru ea, confirmând nu numai că 
salvase oraşul de Hel, ci şi de rachetele cu pucioasă 
lansate de Asteri. 

Asterii aveau multe pe cap în dimineaţa aceea. 
Exact așa cum plănuiseră ei. Și, când avea să 
înceapă întâlnirea de urgență a Asterilor, atunci 
aveau să se pună ei în mişcare. 

- Un singur pas greşit, şi fiii mei..., spuse Lidia, 
înghițind în sec. 

- Lasă frica deoparte, spuse Ruhn, cu sinceritatea 
cu care îl tratase ea adeseori. Concentrează-te 
asupra sarcinii, nu asupra a ceea ce s-ar putea 
întâmpla! 

- Are dreptate! exclamă Bryce. 

Fa și Athalar se aflau în apropiere, sprijinindu-se 
unul de celălalt. Flynn şi Dec stăteau în față. Flynn 
monitoriza străzile, iar Dec, cu un laptop pe 
genunchi, accesa comenzile militare imperiale 
pentru armurile mecanice. Peste câteva ore, aveau 
să aibă acces. 


- Astăzi trebuie să renunti la bagajul emoţional! o 
sfătui Bryce pe Lidia. 

Aceasta din urmă îşi îndreptă spatele. 

— Fiii mei nu sunt un bagaj... 

- Nu, rectifică Bryce, nu sunt. Dar cunoşti palatul 
mai bine decât oricine. Orice greşeală ne va costa. 

- Îl cunosc pe Pollux mai bine decât oricine, 
spuse Lidia, privind în gol. De aceea e insuportabil 
să stau aici. 

- Odihneşte-te cât mai poţi, Lidia! o sfătui 
Athalar. Tot Helul se va dezlănțui foarte curând. 

- La propriu, spuse Bryce, cu o veselie 
tulburătoare. 


Ithan îl îngropă pe Prim în centrul pajiștii, pentru 
ca sufletul lui să simtă bucuria puilor de lup care 
aveau să zburde deasupra mormântului, generaţii la 
rând. 

Dacă aveau să supraviețuiască. 

Tharion îl sunase, întrebându-l unde naiba era, 
iar el îi spusese tritonului să se îndrepte spre Orașul 
Etern fără să îl mai aştepte. Să încerce să îi găsească 
pe Bryce şi pe Athalar și să le dea antidotul, lor sau 
oricăruia dintre prietenii lor, înainte ca aceștia să se 
confrunte cu Asterii. Dacă antidotul îl făcuse pe el 
mai puternic, nici nu putea să îşi imagineze ce avea 
să le facă lui Bryce şi lui Athalar. 

lthan îşi săltă în spate rucsacul și Pușca 
Nimicitoare de Zei pe care i-o împrumutase Roga, 
ea  neuitând să îi atragă atenţia asupra 
memorabilului avertisment Dacă o strici, o cumperi. 
Apoi, lupul părăsi clădirea principală a Bârlogului. 
Perry stătea din nou de pază în cabina din fața 
porților. 

- Te-ai odihnit? întrebă Ithan, vârându-și capul în 
cabină, dar, judecând după cearcănele de sub ochii 
ei, știu răspunsul înainte ca ea să dea din cap în 
semn că da. Ți-am spus să dormi! o certă el. 


- Am vrut să fiu aici în caz că ar fi venit careva să 
caute ajutor sau să pună întrebări, spuse Perry. 

Purtarea ei de grijă, bunătatea, altruismul - toate 
astea făcură ca lui să i se strângă inima de emoție. 

- Și a venit cineva? 

- Nu, răspunse ea, frecându-se la ochi. 

- Ar trebui să te duci la Curtea Albastră. 

Perry îl privi drept în ochi. 

- Pleci? 

- Da. 

Nici el nu dormise prea mult, dar își forţase 
corpul să se odihnească. Ştia că, având în vedere 
ceea ce urma, trebuia să fie în plinătatea puterilor. 

Telefonul lui Perry vibră, iar ea se uită la ecran, 
încruntându-se. 

- Ce e? 

Lupoaica citi cu voce tare, de pe ecran: 

- Bryce Quinlan şi Hunt Athalar i-au ucis pe 
Arhanghelii Micah și Sandriel în această primăvară. 
Există... înregistrări video cu Bryce... 

Inima lui lthan începu să bată cu putere. 
Întârziase prea mult. Bryce acţiona deja. 

- Trebuie să plec, spuse el. Trebuie să o ajut cum 
pot! 

Perry se ridică de pe scaunul ei. 

- Mult noroc, Ithan! Sper... să te revăd. 

Ithan o strânse în braţe cu putere, învăluit de 
parfumul ei de scorţişoară şi de căpşuni. Mirosul 
era cel dintotdeauna, de parcă Perry nu ar fi luat 
antidotul. Ithan își înăbuși din nou curiozitatea în 
această privinţă. 

- Şi eu sper să te revăd, spuse el, cu gura lipită de 
părul ei. 

Apoi se trase în spate. 

Ochii lui Perry îi străluceau de lacrimi. 

- Te rog să ai grijă! 

Ithan își reglă curelele de la rucsac. 

- Du-te la Curtea Albastră, Perry! 


- Am intrat în rețeaua imperială, anunţă Declan 
câteva ore mai târziu. 

Hunt se înarmase cu cele câteva arme pe care 
Fury Axtar reuşise să le transporte cu elicopterul: 
două pistoale şi un pumnal lung. Nu era mult, dar 
Axtar alesese bine armele, acestea fiind solide şi 
fiabile. 

- Armurile alea mecanice sunt serioase, nu 
glumă! exclamă Dec, înfiorat. Dar sunt gata să 
acționez atunci când sunteţi și voi. 

Hunt îşi verifică pistolul din teaca prinsă de 
coapsă. Era încărcat. În buzunarul de la spate avea 
gloanţe de rezervă. l-ar fi prins bine costumul lui 
comod de Umbra Mortis, cu cele două săbii de la 
spate. Dar două pistoale, un pumnal în cizmă şi 
fulgerul lui trebuiau să fie de ajuns. El trebuia să fie 
de ajuns. 

Hunt, pur și simplu. Putea să se împace cu gândul 
ăsta. 

O privi pe Bryce din cap până-n picioare. 
Mânerul Sabiei Stelare se zărea pe deasupra cozii ei 
prinse sus, iar pumnalul și-l prinsese de coapsă. Pe 
cealaltă coapsă avea prins un pistol, cu un singur 
încărcător. 

Helul își adusese armatele, dar soldaţii aceia 
luptau slujindu-se de putere, de colţi, de dinţi și de 
forță musculară. 

- Bun, spuse Bryce, ne-am înţeles cu toții asupra 
planului? 

- Care dintre ele? mormăi Ruhn. Ai vreo şapte. 

- Mai bine să fii prea pregătit, răspunse Bryce, 
veselă. Planul e simplu: să le distrageţi atenția 
Asterilor prin dezlănțuirea Helului și a celor Căzuţi, 
în timp ce eu și Athalar ne furișăm în palat şi 
distrugem nucleul acela de primă lumină. 

- Nu uitaţi, interveni Hunt, ironic, să îi salvaţi pe 
fiii Lidiei, să îl distrugeţi pe Pollux, să vă apropiați 
suficient de mult de Asteri ca să îi eliminaţi de pe 
planetă..., spuse el, enumerând pe degete. 


- Bine, bine, răspunse Bryce, fluturând din mână. 

Apoi ea îi făcu Lidiei cu ochiul, zâmbindu-i larg. 
Hunt ştia că, astfel, Bryce voia să o liniștească pe 
Căprioară. 

- Eşti gata să îi învingem pe nenorociţii ăştia? o 
întrebă ea. 

Lidia îşi ridică bărbia. Avea un cuţit la șold și un 
pistol. Nimic mai mult. 

La naiba, era hilar să se îndrepte înarmaţi atât de 
slab spre palatul Asterilor, dar nu folosea nimănui 
să mai insiste asupra acestui lucru. Nu aveau de ales. 

- În clipa în care ieşim din furgonetă, avem două 
minute la dispoziţie până când camerele de luat 
vederi de pe stradă îi vor alerta pe tehnicienii 
Asterilor că ne aflăm în oraș, dacă ne identifică, 
spuse Lidia. 

- De aceea, remarcă Declan, de la postul lui din 
spatele furgonetei, este treaba mea să țin camerele 
îndreptate în altă parte. 

- Iar treaba mea, spuse Flynn de pe scaunul 
şoferului, este să conduc prin oraş, ca să nu fim 
detectaţi. 

- De cum vă trimit mesaj, spuse Ruhn, să fiți gata 
pentru preluare! 

- Am mai făcut asta o dată, îţi amintești? îi spuse 
Flynn lui Ruhn. Întâlnirea cu Lidia după ce v-a 
eliberat pe tine și pe Athalar a fost o repetiție pentru 
marele spectacol! 

- Nu îmi pasă ce trebuie să faceţi, le spuse Lidia 
lui Flynn şi lui Dec, sau pe cine trebuie să lăsaţi în 
urmă, doar scoateţi-i pe fiii mei din oraş și duceţi-i 
pe coastă! Vă rog! adăugă ea, privindu-i în ochi. 

- Ne ocupăm noi de asta, Lidia! spuse Dec, dând 
din cap în semn că aşa avea să facă şi părând să se 
poticnească atunci când îi rosti numele, după care 
îşi veni în fire şi adăugă: Îţi vom proteja copiii. Tu fă 
ce trebuie să faci, iar noi vom fi acolo unde vei avea 
nevoie de noi. 

Lidia dădu și ea din cap, iar ochii îi străluciră. 


- Mulţumesc! 

Hunt îi aruncă o privire lui Bryce, care urmărea 
scena în tăcere. Nu era un semn bun. 

Lidia observă privirea lui Bryce şi spuse: 

- Îţi aminteşti drumul spre sala tronului lor? 

- Da, răspunse Bryce, se întorcându-se spre Hunt. 
Cu câteva săptămâni în urmă, aripile erau acolo cu 
toatele. Să sperăm că Rigelus nu a redecorat! 

- Nu cred că s-a atins de ele, răspunse Lidia. 
Uräşte schimbările. 

Cuvintele ei plutiră în aer. Hunt înghiţi în sec, ca 
să îşi alunge uscăciunea din gâtlej. Aveau să o facă. 
Avea să o facă. 

Oare nu își învățase lecţia de două ori până 
atunci? Cu cei Căzuţi, iar apoi cu evenimentele 
recente întâmplate? Să revină pentru a treia 
porție... 

- Îmi amintesc..., îi şopti Bryce, chiar dacă şi 
ceilalți ascultau, ...fiecare mişcare a sabiei lui Micah 
din momentul în care ţi-a tăiat aripile. Îmi amintesc 
că nu puteam să facem nimic ca să îl oprim, ca să îi 
oprim. Îmi amintesc cum i te-au vândut din nou lui 
Sandriel. Și nici atunci nu am putut să facem nimic 
ca să îi oprim. Îmi amintesc fiecare moment, Hunt! 
exclamă ea, iar privirea îi străluci de furie pură şi de 
concentrare. Dar astăzi îi vom opri în sfârşit, fir-ar 
să fie! 

Hunt îşi privi perechea în ochi. Curajul ei deveni 
curajul lui, puterea ei îi deveni lumină călăuzitoare. 

Brice adăugă, vorbind în continuare doar pentru 
el: 

- În ziua în care Micah ţi-a tăiat aripile, mi-am 
promis că Asterii vor plăti pentru asta. Pentru ce au 
făcut. 

Lumina stelară îi pâlpâi în jurul capului, formând 
o coroană fantomatică. 

Nimeni nu spuse nimic. Bryce se ridică în 
picioare şi se îndreptă spre uşile din spate ale 


furgonetei. Dincolo de ele aștepta lumea, aşteptau 
Asterii și sfârșitul. 
Se uită îndărăt, la ei toţi. Îl privi pe Hunt în ochi. 
Apoi, înainte să păşească în lumină, spuse: 
- Prin dragoste, totul este posibil. 


CAPITOLUL 88 


Accesul în palatul Asterilor fu prea uşor. Lidia 
cunoştea toate intrările, dar chiar și folosindu-se de 
cunoștințele ei de neegalat, intrară prea uşor pe 
uşile de serviciu care duceau la rampa de prelucrare 
a gunoiului. 

Se  strecurară prea uşor într-unul dintre 
toboganele puturoase şi aterizară prea uşor într-o 
ghenă de la un nivel inferior. 

Se opriră doar după ce ajunseră toți patru în 
debaralele minuscule şi urât mirositoare de la 
subsol. Se priviră unul pe altul. 

- Mult noroc! îi spuse Ruhn surorii lui, poate 
pentru ultima oară. 

Dar Bryce surâse blând şi, cu toate că în urmă cu 
câteva minute, în furgonetă, fusese hotărâtă şi 
înverşunată, acum pe chipul ei se citi doar dragoste 
în clipa în care spuse: 

- Şi tu ai adus nespus de multă bucurie în viaţa 
mea, Ruhn. 

Atunci el îşi aminti că îi spusese același lucru lui 
Bryce, înainte ca ea să dispară prin Poartă: acela că 
adusese nespus de multă bucurie în viaţa lui. Parcă 
trecuse o viaţă. 

Bryce nu mai spuse nimic, iar Ruhn nu mai avea 
nimic de spus, aşa că Bryce, urmată de Athalar, 
deschise uşa încetișor şi amândoi se strecurară 
afară. 


Ruhn aşteptă o clipă, în tăcere, alături de Lidia. 
Duhoarea de gunoi mai că îl făcu să îşi verse micul- 
dejun sărăcăcios, alcătuit din pâine și din ulei de 
măsline. Însă privirea lui o întâlni pe cea a Lidiei, 
care se uita la el din penumbră. 

Și chiar dacă în ziua aceea avea nevoie ca ea să fie 
să fie Căprioara, să redevină femeia aceea cu chipul 
împietrit, se aplecă şi își frecă gura de a ei. O 
singură dată, iar apoi șopti: 

- În cazul în care nu voi mai avea ocazia să îți 
spun mai târziu... Te iubesc. 

Lidia clipi, uimită, iar ochii aurii îi sclipiră. 

- Ruhn... 

Însă el nu aşteptă un răspuns, un refuz sau o 
negare, ci deschise ușa şi aruncă o privire pe 
coridor. 

- Liber, murmură, scoțând pistolul. 

Cu puţin noroc, Dec îşi făcea bine treaba. 

Ruhn se rugă în gând ca Asterii, distraşi de 
încercarea lor de a atenua efectele mesajului difuzat 
de Bryce şi de Hunt, să nu se gândească la 
eventualitatea ca Helul să se dezlănțuie chiar în casa 
lor. Apoi păşi pe coridor. Lidia îl urmă îndeaproape. 

Învăluiți în umbrele lui, se furişară prin inima 
imperiului şi începură să îi caute pe cei doi copii. 


Întâmpinară câteva situaţii-limită, iar Hunt își 
dori din nou să fi avut costumul lui de Umbra 
Mortis, fie şi doar pentru coiful care îi ascuţea 
auzul, permițându-i să detecteze orice politician sau 
muncitor care trecea pe lângă ei. 

Politicienii puteau să se ducă naibii, din partea lui 
Hunt, dar muncitorii... Cu voia zeilor, atunci când 
sosea vremea, muncitorii aveau să reuşească să iasă 
din palat. După ce Declan accesa sistemul de alertă 
al Asterilor și toată lumea primea pe telefon ordinul 
de evacuare, spera ca muncitorii să iasă naibii din 
palat, dând ascultare avertismentului. 


În timp ce el şi Bryce se ascunseră în umbra unei 
statui masive a lui Polaris, femeia care își ţinea 
mâinile ridicate, în semn de victorie, Hunt îşi 
simţea inima bătându-i cu putere în fiecare părticică 
a corpului. 

De partea cealaltă a statuii se zărea un şir de uşi 
cunoscute. Întregul coridor era exact aşa cum fusese 
ultima dată când îl văzuse Hunt, înainte ca fulgerul 
lui și puterea lui Rigelus să îl facă praf: statui și 
busturi ale Asterilor străjuiau un perete, iar de 
cealaltă parte se aflau ferestrele cu vedere la cele 
şapte coline ale Oraşului Etern. Iar undeva acolo, 
înaintând lent de-a lungul drumului principal, 
Sacra Via, aveau să aștepte Dec și Flynn. 

Dar nu pe ei. Hunt știa că era posibil ca el și Bryce 
să nu scape cu viaţă din lupta asta. 

Dacă reuşeau să distrugă nucleul de primă 
lumină, întrerupând, astfel, sursa de energie 
regenerabilă a Asterilor, însemna că trebuiau să se 
apropie suficient de mult de ticăloșii aceia pentru ca 
Bryce să folosească sabia şi pumnalul. Să le unească 
folosind steaua și să riște cine ştie ce s-ar fi putut 
întâmpla dacă deschidea un portal spre nicăieri. 

Theia se temuse de asta. Aidas îi avertizase să 
aleagă viața, fir-ar să fie, dacă portalul era prea 
periculos. Nu erau semne de bun augur, dar ce alte 
opţiuni aveau? 

Existau prea multe posibilități, prea multe 
necunoscute. Aveau un plan şi mai șubred decât 
avuseseră ultima dată când se furişaseră în palat. Şi, 
deşi fuseseră cu toţii de acord cu acel plan, dacă 
eșua, dacă Bryce sau oricare dintre ei murea... 

Nu. Nu voia să se mai gândească la asta. Făcuse 
greșeli în trecut, luase decizii proaste, dar să lupte 
împotriva tiraniei, împotriva brutalităţii, nu avea să 
fie niciodată o alegere greşită. 

Hunt îi aruncă o privire perechii lui, care 
supraveghea coridorul și Poarta din capătul celălalt. 
Bryce simţi că o privea şi îi făcu semn să treacă de 


ea. lar Hunt se duse, aşa cum s-ar fi dus oriunde, 
câtă vreme era cu ea. 

Pentru prima dată în viața lui, se părea că Urd îi 
asculta rugăciunile, fiindcă el şi Bryce reuşiră să se 
strecoare în sala tronului, acum pustie. Hunt se uită 
la zidul impunător pe care erau expuse aripile celor 
Căzuţi, în faţa căruia se înşirau cele şapte tronuri de 
cristal. 

lar pe acel zid, în centru, țintuite ca un trofeu 
nou, se aflau coiful şi costumul lui de Umbra 
Mortis. 


Bryce ținea Masca în mâini. Suprafața ei de aur 
strălucea printre cristalele din sala tronului, care era 
de o curăţenie sterilă. Aripile celor Căzuţi atârnau 
de zid, în diverse culori, forme şi mărimi. Atât de 
multe vieți sacrificate pentru acest moment! 

Hunt își prinse și ultima bucată din costum la 
locul ei și își îndesă pe cap coiful de Umbra Mortis. 
Bryce nu îi pusese nici o întrebare atunci când el 
luase costumul de pe zid. Ştia de ce îl voia. Aşa cum 
ştia și că aripile lui, ţintuite chiar deasupra tronului 
lui Rigelus, nu puteau să rămână acolo. 

Avea să mai poarte o dată costumul și coiful. Nu 
Umbra Mortis avea să îl poarte, ci Hunt, pur şi 
simplu. Hunt al ei. 

Și împreună aveau pună capăt acelei stări de 
lucruri. 

Își dori ca Ithan să fi ajuns la timp cu antidotul 
Hypaxiei. Dar nu mai puteau să amâne nici măcar 
cu un minut. 

Bryce îşi trecu degetele mari peste fruntea netedă 
a Mâştii. Arăta precum masca mortuară a unui rege 
mort de multă vreme. Oare să fi fost făurită după 
chipul vreunui Asteri? Oare să fi fost modelată după 
chipul odios al vreunui Daglan din cealaltă lume? 

- Bryce! o avertiză Hunt, cu voce joasă, 
distorsionată de coif. 


Îl văzu pe Umbra Mortis în faţa ei. El își trase 
săbiile de pe spatele costumului și le răsuci în mâini. 

- Fă-o acum! îi ceru Hunt. 

Tot ce făcuse vreodată în viața ei, fiecare pas... o 
dusese acolo. 

Acolo, în camera aceea, înconjurată de aripile 
nobililor Căzuţi. Alături de Hunt, unul dintre 
puţinii războinici rămași. 

Dar nu mai era cazul să moară nimeni. 

Bryce îşi duse Masca la față şi închise ochii în 
timp ce şi-o puse. Metalul i se lipi de piele. Îi supse 
fața, sufletul... 

Lumea se diluă din nou. Viu, neviu. Respiră, nu 
respiră. Moartă... nemoartă. 

Steaua din ea străluci cu putere, de parcă şi-ar fi 
salutat o veche prietenă. Da, magia străveche se 
cunoştea cu Masca. Îi înțelegea cele mai profunde 
secrete. 

Bryce se întoarse spre aripile ţintuite de zid, iar 
ochii ei umbriți de Mască văzură că, în locul în care 
fuseseră străpunse ca să fie țintuite, cele mai multe 
dintre aripi emanau o lumină sclipitoare. Sâmburele 
unui suflet. Ultimele rămăşiţe ale existenţelor acelor 
războinici, strălucind ca un zid de stele. 

Avuse dreptate: nu li se făcuse Trecerea. Iată cea 
din urmă insultă adusă războinicilor morţi: ruşinea 
de a li se refuza o viaţă de apoi binecuvântată. Asta 
avea să le aducă pieirea Asterilor. Bryce putea să 
revendice acele suflete lăsate să rătăcească timp de 
secole întregi. 

Un gând, doar, şi voința ei deveni voința lor. 
Masca le chemă, iar sufletele celor Căzuţi 
răspunseră, desprinzându-se de pe zid precum un 
roi de licurici. 


Aerul se umplu de foșnete. La început, aripile 
începură să bată încet, ca nişte fluturi care își testau 
noile corpuri. Bătăi de aripi umplură sala tronului, 
lumea întreagă. Un vânt de furtună suflă dinspre 


Hunt și smulse cuiele. Toate aripile, cu excepţia a 
două perechi, una de un gri familiar, iar alta, de un 
alb strălucitor, se desprinseră de zid. 

Și apoi sala tronului se umplu de aripi albe, gri şi 
negre, care se înălțau în văzduh, cu scântei de suflet 
strălucind puternic în ele, vizibile doar pentru Bryce 
atunci când privea prin Mască. 

Hunt şi Bryce se aflau în centrul furtunii, vântul 
stârnit de aripi suflându-i părul lui Bryce, iar penele 
lor pufoase zgâriindu-i pielea. 

O scânteie din fulgerul lui Hunt lovi cele două 
perechi de aripi încă prinse de zid: ale lui şi ale lui 
Isaiah. Acestea se aprinseră şi arseră până când 
rămase din ele doar cenușă ce pluti în briza a o mie 
de aripi, eliberate, în sfârşit, din locul acela. 

Un alt vânt de furtună emană dinspre Hunt și 
uşile sălii se deschiseră. Ferestrele coridorului 
explodară. 

Și toate aripile celor Căzuţi se înălţară spre cerul 
albastru de afară. Spre dealul de la marginea 
nordică a oraşului. Spre Muntele Hermon. Atât de 
multe aripi! 

Sala tronului se goli de ele, ca apa curgând într-un 
canal. Aripile lăsară în urma lor o siluetă 
singuratică, ce stătea în prag. Silueta cuiva care se 
uita la Bryce şi la Hunt. 

Rigelus. 

În jurul lui pluteau o sumedenie de pene. 

- Ce credeţi că faceţi?! răcni Mâna Strălucită. 

Ticălosul scânteia de putere. 

Intră în sală şi privi ţintă la fața lui Bryce. Poate că 
din pricina Măştii, poate pentru că îşi depășise 
limitele, Bryce nu simţi nici o teamă în momentul 
în care privi la Mâna Strălucită a Asterilor şi 
răspunse: 

- Îndrept o greșeală. 

Dar Rigelus privi lung la Mască, mijind din ochi. 

- Porţi o armă pe care nu ai de ce să o mânuiești! 


Pe străzile din afara palatului, locuitorii Oraşului 
Etern ţipau la vederea mulțimii de aripi care zburau 
deasupra lor. 

Mort şi nemort... Masca era derutată de natura 
lui Rigelus. Viu şi neviu. Respiră și nu respiră. Nu 
reuşea să înțeleagă ce era Mâna Strălucită și părea să 
bată în retragere, îndepărtându-se de Bryce... 

Bryce se concentră. 

Mi te supui. 

Masca se opri. Şi rămase în puterea voinţei lui 
Bryce. 

Rigelus îl privi pe Hunt, care purta în costumul și 
coiful lui de luptă, dar îi spuse lui Bryce: 

- Se pare că ai călătorit departe de casă, Bryce 
Quinlan! 

Rigelus înaintă cu un pas. Faptul că încă nu 
atacase era o dovadă de precauţie. 

Fulgerul lui Hunt șerpui pe podea. 

Însă Bryce arătă în spatele lui Rigelus, spre unul 
dintre dealurile din afara zidurilor oraşului, pe care 
aterizaseră aripile. Acopereau tot vârful plin de 
iarbă uscată al dealului, bătând alene, ca un stol de 
fluturi ce coborâseră să se odihnească. 

Iar Bryce le porunci: 

Ridicaţi-vă, așa cum ați fost cândva! 

Un val de gheață mai rece decât cea din Nena se 
scurse din făptura lui Bryce, îndreptându-se spre 
aripile din depărtare. Bryce simţea durerea lui Hunt, 
dar nu îşi luă ochii de la Rigelus. 

- Nu ai idee cu ce puteri te joci, fătucă! spuse 
Rigelus. Masca aceea îţi va blestema sufletul... 

- De data asta, haide să ne scutim de ameninţări 
inutile! ripostă Bryce, arătând spre fereastră, dar nu 
spre aripile care purtau sufletele acelea, ci spre 
armata care se strecurase printre ele. Cred că ai 
probleme mai importante de rezolvat! 

Apoi zâmbi cu un aer de prădător, de regină, în 
momentul în care armatele Helului se iviră pe deal. 

- Exact la timp! exclamă ea. 


Rigelus nu spuse nimic. Tot mai multe siluete 
întunecate își făceau apariţia în vârful dealului, 
revărsându-se din portalul pe care Bryce îl 
deschisese pentru ei chiar de partea cealaltă a 
dealului, ascunsă vederii. 

La vederea hoardelor fremătătoare care se iveau 
pe înălțimi, părând să vină de nicăieri, la vederea 
celor trei prinți care mărşăluiau în fruntea lor... 

Oamenii începură să țipe pe străzi. Un alt semnal 
pentru Declan, care trebuia să emită ordinul de 
evacuare, sub pretextul unei Alerte de Urgenţă 
Imperiale. Toate telefoanele din Oraşul Etern aveau 
să vibreze în urma ordinului de a ieşi din zona 
locuită, locuitorilor cerându-li-se să se ducă pe 
coastă, dacă puteau. 

Rigelus se uită lung la armatele Helului, adunate 
acum la uşa lui. 

- Surpriză! spuse Hunt. 

Rigelus se întoarse lent de tot spre Bryce şi Hunt. 
Şi zâmbi. 

- Credeai că nu am ştiut din clipa în care ai 
deschis Falia Nordică? 

Bryce se pregăti, adunându-şi puterile, iar Rigelus 
ridică o mână strălucitoare şi adăugă: 

- Am așteptat să vii. Și m-am pregătit în 
consecinţă. 

Se auzi o goarnă, al cărei sunet limpede răsună în 
tot orașul. 

Și, drept răspuns, armata Gărzii Asteriene se 
revărsă pe străzile Oraşului Etern. 


CAPITOLUL 89 


- Am ştiut de cum ai ajuns la Falie: Harpia mi-a 
spus, iar eu te-am privit prin ochii ei înainte să o 


răpui. 

Rigelus mai făcu un pas în sala tronului, cu 
puterea clocotindu-i în mână, dănțuind de-a lungul 
inelelor de aur de pe degetele-i prelungi. 

Bryce şi Hunt se încordară, măsurând din priviri 
distanţa până la ieşire. O uşă mai mică se afla în 
spatele tronurilor, dar, ca să ajungă la ea, ar fi fost 
nevoiţi să îi întoarcă spatele la Rigelus şi să riște să 
fie expuşi. 

În oraş se văzură scântei de flacără și se auziră 
detunături: rachete cu pucioasă. Făcute și lansate de 
Garda Asteriană, care opera de pe acoperișuri, 
trimițând rachetele spre demonii din armatele 
Helului. Proiectilele aurite trasară arcuri în văzduh 
şi apoi se izbiră de şirurile întunecate din vârful 
Muntelui Hermon. Pământ şi stâncă se sfărâmară şi 
spre cer urcară luminile unei sumedenii de explozii. 

- Şi am ştiut că, precum nişte rozătoare, ceea ce şi 
sunteţi, aveaţi să lăsaţi deschisă o cale de scăpare 
pentru voi și pentru aliaţii voştri! spuse Rigelus. O 
cale care duce drept spre Hel. Ştiam că vei lăsa Falia 
deschisă, Bryce Quinlan! 

Hunt o apucă de mână pe Bryce, pregătindu-se să 
iasă din sală. 

- Aşa că noaptea trecută am trimis la Falie trei 
legiuni ale Gărzii mele Asteriene. Cred că ei şi 
rachetele lor cu pucioasă vor găsi Helul destul de 
nepăzit, dat fiind că toate armatele lui se află aici. 

- Trebuie să îl avertizăm pe Aidas! spuse Hunt, 
strângând-o de mână pe Bryce. 

Ea se uită încă o dată la Rigelus, la rânjetul lui 
triumfător, care vorbea limpede despre satisfacția de 
a fi fost mai deştept decât ei... 

Și, adunându-și puterea, Bryce se teleportă, 
împreună cu Hunt, în afara palatului. 

Drept în haosul de pe dealurile de la marginea 


orașului. 


Ruhn și Lidia străbătură în fugă coridoarele 
palatului, învăluiţi în umbrele lui. 

Nu găsiră nici urmă de fiii ei. Nimic în temnițe, la 
vederea cărora Ruhn tresări, simțind o groază atât 
de adâncă, încât aproape că scăpă de sub control 
umbrele care îi ascundeau. Şi nimic în nici una 
dintre carcere. Îşi croiseră drum prin palat cât de 
repede putuseră să o facă fără riscul de a fi detectați. 
Dec dezactivase multe dintre camerele de luat 
vederi, iar umbrele lui Ruhn se ocupaseră de restul. 
Dar, după douăzeci de minute de căutări inutile, 
Ruhn o apucă pe Lidia de braţ înainte să cotească pe 
un alt coridor. 

- Trebuie să ne oprim şi să ne gândim din nou 
unde ar putea să fie băieții, spuse el, gâfâind. 

- Sunt aici... I-a adus aici! răcni Lidia, smucindu- 
se în strânsoarea lui. 

Însă Ruhn o ţinu strâns. 

- Nu putem continua să alergăm orbeşte. 
Gândește-te: unde i-ar duce Pollux? 

Lidia gâfâi, cu ochii măriți, plini de panică, dar 
trase aer în piept. O dată și încă o dată. 

Apoi îşi puse masca aceea rece, de Căprioară. 

- Știu cum să îi găsesc! strigă ea. 

Ruhn nu se îndoi de adevărul spuselor Lidiei 
atunci când ea o luă din nou la fugă, îndreptându- 
se, de data asta, spre nivelurile cele mai joase ale 
palatului, coborând pe scară spre adâncuri din ce în 
ce mai mari, până când... 

Prima dată, Ruhn simţi căldura şi umiditatea, iar 
apoi, mirosul de sare. 

Cei o mie de mistici ai Asterilor dormitau în 
căzile lor scufundate în podea, așezate pe rânduri 
ordonate, între coloanele acelei săli aparent 
nesfârşite. 

- Trădătoareo! şuieră o femeie zbârcită, acoperită 
cu voaluri, care şedea în spatele unui birou din fața 
ușilor. 


Baborniţa se ridică în picioare, iar Lidia își 
scosese pistolul și o împușcă în cap, fără ezitare. 
Detunătura răsună prin sală ca un tunet, dar 
misticii nu se mișcară. 

Ruhn se uită, uluit, la Lidia, la locul în care se 
aflase bătrâna, la sângele împroşcat acum pe 
pardoseala de piatră... 

Dar Lidia se îndrepta deja spre cel mai apropiat 
acvariu, spre comenzile de lângă el. Începu să 
tasteze. Apoi se mută la următorul mistic, iar apoi la 
următorul, şi tot așa. 

- Nu avem mult timp la dispoziţie până să vină 
cineva care să investigheze împuşcătura! o avertiză 
Ruhn. 

Dar Lidia continuă să se deplaseze de la un 
acvariu la altul, iar el aruncă o privire la primul 
monitor, ca să vadă întrebarea pe care o scrisese ea. 

Unde sunt fiii Lidiei Cervos? 

Ajunsă la cel de al şaptelea mistic, Lidia se opri 
din tastat și începu să se plimbe cu paşi mari printre 
rândurile de căzi. 

Ruhn se duse la ușă ca să stea de pază, 
ascunzându-se în umbre în timp ce monitoriza 
coridorul şi capătul îndepărtat al scării. Ar fi fost 
norocoşi dacă celor cu urechi iscoditoare le-ar fi 
luat măcar un minut până să coboare... 

Lidia icni. Ruhn se întoarse spre ea, dar Căprioara 
fugea deja. 

- Pollux i-a dus sub palat! strigă ea în momentul 
în care ajunse la ușă. 

Apoi ieşi în fugă din sală şi Ruhn o prinse din 
urmă, după care începu să alerge alături de ea. 

- Sub palat?! întrebă Ruhn, urmând-o în jos, pe 
scară. 

- În sala cu nucleu de primă lumină pe care a 
descoperit-o sora ta, sub arhive! 

- Lidia! strigă Ruhn, apucând-o de braţ. Mai mult 
ca sigur că e o capcană. Să îi ducă la nucleu... 

Lidia îndreptă pistolul spre capul lui. 


- Eu mă duc. Dacă e o capcană, aşa să fie! Dar mă 
duc! 

Ruhn ridică mâinile. 

- Ştiu, și vin cu tine, dar trebuie să ne gândim 
la... 

Lidia deja alerga din nou, cu pistolul vârât la loc, 
în tocul lui. Palatul se umpluse acum de zgomot, de 
un amestec haotic de strigăte scoase de toți cei care, 
speriaţi, încercau să iasă cât mai repede din el. Acel 
vacarm acoperea zgomotul pe care îl făceau Lidia şi 
Ruhn în timp ce se furișau prin palat. Dar... Lidia 
era înnebunită, disperată, ceea ce făcea din ea un 
aliat periculos, fie că era Căprioara sau nu. În ritmul 
acela, avea să fie ucisă. Cu tot cu fiii ei. 

Ruhn nu putea să o lase să se pună singură în 
pericol într-un asemenea hal. Dacă era să se pună 
cineva într-un pericol de moarte... 

Acela avea să fie el. 

Drept pentru care prinse să coboare din nou pe 
scară, iar în momentul în care o ajunse din urmă, 
trase siguranţa pistolului. 

Lidia auzi păcănitul şi se opri. Se întoarse lent 
spre el, circumspectă. Nu se uită la armă. Ştia deja 
că era acolo. În schimb, îl privi drept în ochi, cu o 
mină indescifrabilă, rece. Ochii Căprioarei. 

Ruhn se răsti la ea: 

- Nu pot să te las să te omori! 

- Nu te voi ierta niciodată pentru asta, spuse 
Lidia cu voce rece ca gheaţa. Niciodată, repetă ea. 

- Ştiu, răspunse Ruhn. 

Și trase. 

O singură împușcătură, drept în coapsă. 

Tipând de durere, Lidia se prăbuși la pământ. 
Glonţul trecuse prin carne și apoi ieşise, ricoşând de 
treptele din spatele ei. Detunătura armei şi strigătul 
de durere se contopiseră într-un refren ce avea 
darul să îi sfâşie sufletul lui Ruhn. Un refren care, 
din fericire, fu înăbuşit de haosul dezlănțuit la 
etajele de sus. 


Lidia îşi apăsă cu palma rana deschisă, pe care 
Ruhn, ca să nu o pună în pericol, i-o provocase la 
distanță de orice arteră. Ochii i se aprinseră de o 
furie arzătoare. 

- Te voi ucide... 

Întinse mâna spre pistolul prins de cealaltă 
coapsă, de parcă voia într-adevăr să îl împuște în 
cap. 

Ruhn cobori în fugă pe scară, înainte ca ea să 
apuce să țintească. Își vâri arma în toc şi continuă să 
alerge, lăsând-o, plină de sânge, în urma lui. 


Căile navigabile din Oraşul Etern erau vechi, 
ciudate şi neprietenoase. 

Tharion le ura. Mai ales acum, când puterea care 
îi curgea prin vene fusese amplificată, desferecată. 
Trupul şi sufletul lui recunoscură însăşi esenţa 
acelor căi navigabile. Și nu le plăcu ce întâlniră. 

Nu exista nici o curte a neamului Apelor în râul 
care curgea șerpuit prin oraş. Abia dacă mai exista 
viață în afară de animalele care se hrăneau cu resturi 
de pe fundul apei şi de târâtoarele care se ascundeau 
în umbre. 

Deasupra, lumea era un haos. Armate, rachete şi 
aripi. 

Aici, sunetele erau înăbușite. Apa îi şoptea 
tritonului încotro să meargă, unde să ducă geanta 
cu fiolele de antidot sigilate. Apa curgea odată cu el, 
îi ghida coada puternică, îndreptându-l spre grilajul 
de pe malul râului. Branhiile i se umflară atunci 
când trase de grilaj. Apoi intră înot în tunelul 
întunecat, lipsit de orice lumină, şi aprinse lanterna 
frontală acvatică pe care o luase la el. 

Și, ghidat de apă, Tharion înotă iute ca fulgerul 
spre palatul Asterilor. 


Bombele explodau pretutindeni. Era mult mai rău 
decât fusese în timpul masacrului din primăvară. 
Rachete cu pucioasă erau lansate din oraş, de către 


membri ai Gărzii Asteriene ce stăteau ascunşi prin 
el, dar şi de către armurile mecanice ce prindeau 
viaţă în vârful Muntelui Hermon... 

Atât de multă distrugere! O mânie angelică 
hiperconcentrată. 

În vârful unuia dintre dealurile din afara oraşului, 
Bryce gâfâi, puţin ameţită, în clipa în care îşi smulse 
Masca de pe față. Hunt alergă la Prinţul Abisului, 
care supraveghea fiarele negre ce dădeau năvală spre 
zidurile oraşului, şi îi strigă: 

- Faza a doua începe acum! 

Bryce își reveni cât de cât şi alergă, împleticindu- 
se, până la Aidas şi la Hunt. Armatele Helului nu 
erau deloc de glumă. Fiare și alte soiuri de grozăvii, 
atât terestre, cât şi aeriene, înfometate şi furioase... 

Bryce ştia că nu avusese alternativă. Ca să aibă o 
șansă de reușită, singura cale fusese să dezlănţuie 
Helul. Chiar şi aşa, armata lui era înspăimântătoare, 
indiferent dacă monştrii aceia le erau sau nu aliaţi. 

Trebuia să aibă încredere în capacitatea lui Aidas 
şi a celorlalți prinți de a-şi ţine soldaţii din scurt. 

- Mai durează un pic şi vor fi destul de aproape! 
spuse Aidas, care era îmbrăcat într-o armură 
neagră, asemănătoare cu cea a lui Thanatos. 

Bryce nu putu decât să presupună că fraţii lui 
Aidas erau fie în mijlocul luptei, dirijând masa 
aceea fremătătoare de monştri, fie ocupați cu 
supravegherea diviziilor pe care le comandau 
personal. 

Preţ de o clipă, Bryce, Hunt şi Aidas nu avură 
nimic de făcut decât să privească cum Garda 
Asteriană, care considera că îi alungase pe duşmani, 
începea să iasă dintre zidurile oraşului. 

În apropiere se auzi freamăt de aripi, iar Isaiah şi 
Naomi aterizară lângă Hunt. 

- Gata? întrebă Isaiah, îmbrăcat în costumul de 
luptă negru al Legiunii 33. 

- În curând, răspunse Aidas. 


Îngerii încă se ţineau la distanță de el, dar măcar 
nu mai păreau neîncrezători și precauţi în prezenţa 
lui. 

Garda Asteriană se răspândi pe dealuri și în văi, 
mărşăluind în armurile mecanice, iar acolo unde 
loveau acestea, demonii cădeau, secerați. 

- Crezi că au idee despre ce urmează să li se 
întâmple? întrebă Aidas, gânditor. 

- Nu, răspunse Hunt, zâmbind sumbru. Și nici 
Rigelus nu ştie. 

Bryce îşi puse Masca din nou, iar prezenţa ei 
oribilă, precum cea a unui parazit, îi măcină 
sufletul. Dar steaua dinlăuntrul ei părea să ţină 
Masca în frâu. 

- Asta îl va învăţa minte pe Rigelus, să nu mai 
creadă că poate să ne păcălească, spuse Naomi. 

Garda Asteriană, ai cărei soldaţi purtau coifuri 
împodobite cu panașe albe de păr de cal, care 
străluceau în lumina zilei, înaintă prin câmpul plin 
de demoni. Pământul se cutremura sub picioarele 
zecilor de armuri mecanice. 

- Cred că cele trei legiuni pe care Rigelus le-a 
trimis la Nena vor avea o surpriză pe cinste în 
momentul în care vor afla că jumătate din armata 
Helului e încă acolo şi îi aşteaptă! se bucură Naomi. 

- Ar trebui să le trimită vorbă Asterilor cam..., 
spuse Isaiah pe un ton satisfăcut, verificându-și 
telefonul, ...acum! 

- Perfect! se bucură şi Aidas. Atunci, suntem 
pregătiți! 

- Îi trimit un mesaj lui Declan, spuse Naomi, 
tastând la telefon. 

Războinicul Fee aştepta în furgonetă. Accesase 
reţeaua militară imperială, pe care acum o controla 
întru totul. 

Armurile mecanice ale Asterilor se opriră din 
mers. Soldaţii Gărzii Asteriene se opriră și ei, 
uitându-se la noile armuri mecanice, care se 


defectaseră toate odată. Luminile din ochii acestora 
se estompară, iar apoi se stinseră de tot. 

- Magie şi maşinării, spuse Isaiah. Asta nu e 
niciodată o combinaţie bună. 

- Avem undă verde! anunţă Naomi, citind un 
mesaj de pe telefon. Fă-ţi treaba, Quinlan! 

Se uitară cu toţii la Bryce. 

Viu şi neviu. Mort şi nemort. Bryce întinse o 
mână spre armata de metal nemişcată, de dedesubt. 
O străbătu o putere rece şi îngrozitoare. Dar voinţa 
ei era voința lor, iar voinţa ei era totul. 

Bryce spuse în gând: 

Ridicaţi-vă! Luptaţi! Ascultaţi-i pe Isaiah Tiberian 
și pe Naomi Boreas. Helul este aliatul vostru — luptaţi 
împreună! 

Doar ea putu să vadă sufletele scânteietoare ale 
celor Căzuţi, care plutiră spre armurile din vârful 
dealului aflat în apropiere şi care apoi poposiră, pe 
rând, asupra lor. 

Ochii armurilor străluciră din nou. Bryce privi 
cum cea mai apropiată armură mecanică își ridică 
braţul metalic la nivelul feţei, mişcându-şi degetele 
şi privindu-le cu un aer care aducea a mirare. 

Apoi armura se întoarse spre cel mai apropiat 
soldat asterian şi îi zdrobi capul. 

- Pe toţi zeii..., şopti Naomi, în timp ce armurile 
mecanice începură să se îndepărteze, pe rând, de 
Garda Asteriană. 

Sufletele celor Căzuţi aşteptaseră ca Garda 
Asteriană şi armurile ei mecanice să mărşăluiască 
dincolo de porţile oraşului. 

lar sufletele rămase ale celor Căzuţi, cele care nu 
aveau o armură mecanică în care să se strecoare... 
Fi bine, existau o mulțime de demoni morţi şi de 
soldaţi asterieni morţi, ale căror trupuri erau încă 
suficient de intacte pentru a fi ocupate. Cadavrele 
acelea se ridicară în picioare, cu mişcări spasmodice 
îngrozitoare, de parcă sufletele dinlăuntrul lor s-ar fi 
adaptat la noile corpuri. Aceşti noi soldaţi se duseră 


lângă fraţii lor Căzuţi care ocupau armurile 
mecanice. 

- E rândul vostru! le spuse Hunt lui Isaiah și lui 
Naomi. E timpul să intrăm în oraș! 

Îngerii își plecară capetele şi, dintr-o mişcare 
puternică a aripilor, se înălțară spre cer. Isaiah spuse 
cu voce răsunătoare: 

- Voi, cei Căzuţi, acum ați înviat! Spre porți! 

Isaiah se uită în spate, la Hunt, cu ochii plini de 
mândrie şi de hotărâre. Războinicul își duse mâna 
la inimă şi apoi își luă zborul. Hunt îşi ridică brațul 
în semn de salut şi de rămas-bun, de parcă vorbele 
ar fi fost de prisos. 

Era, într-adevăr, o privelişte imposibil de descris 
în cuvinte. O armată de strigoi, de mașinării și de 
demoni mărșăluia spre zidurile orașului. 

- Păzea, că vin! strigă Hunt. Se pare că filmarea i- 
a distras până acum. 

- Exact la timp! confirmă Aidas, în vreme ce nişte 
siluete luminoase ieşiră pe porţile de nord ale 
Oraşului Etern şi intrară pe câmpul de luptă, venind 
să extermine în persoană grozăviile de acolo. 

Asterii. 

lar spre ei, în timp ce armatele se despărțiră în 
fața lui, se îndrepta Prințul Râpei, urmat 
îndeaproape de Prinţul Gheenei. 


CAPITOLUL 90 


Hunt își înăbuși un oftat de uşurare, deşi coiful ar 
fi mascat sunetul. 

Bryce eliberase din sala tronului sufletele celor 
Căzuţi şi le pusese în armurile mecanice, însă cea 
mai dificilă, cea mai periculoasă parte a planului lor 
începea abia acum. Hunt se căzni să respire regulat, 


concentrându-se asupra bătăliei și a haosului aflate 
în desfăşurare. Coiful îi răsună de alerte şi de 
evaluări. 

Aidas scoase din teacă o sabie argintie, 
strălucitoare, a cărei sclipire avea o tentă albăstruie. 

- E rândul meu, spuse prințul demon, căruia 
briza uscată îi sufla părul de un blond pal. Mă duci? 
o întrebă el pe Bryce. 

Hunt avu doar o clipă la dispoziţie ca să 
întrezărească grija şi teama din ochii ei în timp ce îi 
apucă de mână atât pe el, cât şi pe Aidas, 
teleportându-se toţi trei. Cu puterea stelei Theiei, 
de-abia dacă îi luă o clipă. De-abia dacă păru să îi 
răpească din energie. Dar ceea ce se ivi în jurul lor 
atunci când reapărură pe câmpul de luptă fu o scenă 
desprinsă din coşmaruri. 

Demoni kristallos, hăitaşi ai groazei, câini de 
vânătoare precum Păstorul și alte grozăvii și mai 
rele, animalele de companie ale lui Thanatos - 
întreaga armată de monştri gonea pe lângă Asteri, 
îndreptându-se spre oraş. 

Privind toate astea de sub coif, Hunt vedea doar 
siluete îndepărtate, lumea apărându-i în nuanţe de 
roșu şi de negru. 

Dar Asterii aveau peşti mai mari de prins: pe cei 
trei prinți care se aflau acum în fața lor. În mod 
deosebit, pe Apollion, care stătea între fraţii lui. 

Nici urmă de Rigelus. El îi trimisese pe ceilalți 
cinci Asteri ca să îi facă treaba murdară. 

- Veţi plăti pentru că ne-aţi atacat oraşul! se răsti 
Polaris la ei. 

Hunt își desfășură puterea, fulgerul lui luminând 
atât de tare, încât aproape că îl orbea şi pe el, care 
avea ochii protejaţi de viziera coifului. Lângă el, 
Bryce deja îşi dăduse jos Masca. Iar în spatele lor, în 
jurul lor, cei Căzuţi - cei Căzuţi ai lui, vârâţi acum 
în corpuri de metal și de făpturi de coşmar - se 
luptau cu Garda Asteriană, pe care o copleșiseră. 


Din aruncătoarele montate pe umerii armurilor 
mecanice, rachete cu pucioasă fură lansate spre 
Garda  Asteriană. Proiectilele îi spulberară pe 
soldaţii asterieni, din care rămaseră doar pene și 
cenuşă, ce prinseră să plutească prin văzduh. 

Fusese ideea lui Hunt să profite de aroganţa lui 
Rigelus. Îi socotea nesăbuiţi şi proşti, până într-atât 
încât să creadă că puteau să aducă pe furiș o armată 
de la Nena și să lanseze un atac-surpriză asupra 
Orașului Etern. Până într-atât încât să lase Helul 
deschis şi vulnerabil. 

Așa că îi lăsaseră pe Asteri să împartă Garda 
Asteriană în două, să trimită jumătate din ea la 
Nena, ca să cucerească Helul, doar ca să fie 
măcelărită de o oştire de demoni care îi aştepta 
acolo, sub comanda unuia dintre căpitanii lui 
Apollion. 

lar jumătatea de gardă din oraș, formată din 
îngeri de elită, cei mai bine antrenați... 

Nici ei nu aveau să aibă vreo şansă de izbândă. 

În tufărișul uscat din afara zidurilor oraşului, trei 
Prinţi ai Helului stăteau față în faţă cu cinci Asteri, 
în timp ce războiul exploda peste tot în jurul lor. 

Polaris fu cea care se uită la Bryce. 

- Vei fi prima care va muri ca să plătească pentru 
această impertinenţă! exclamă ea, rânjind, iar apoi 
lansă spre Bryce o explozie orbitoare de putere 
concentrată. 

Apollion făcu un pas în față, cu o mână ridicată. 
Un întuneric pur și mistuitor nimici lumina lui 
Polaris. 

În clipa în care îi văzu pe Asteri oprindu-se şi 
dând înapoi, pe Hunt îl străbătu un sentiment cum 
nu mai cunoscuse vreodată. 

Apollion îşi înclină capul bălai înspre Asteri și 
spuse: 

— A trecut ceva vreme! 

- Nu îl lăsați să se apropie, le spuse Polaris 
celorlalți printre dinţi, iar Asterii atacară la unison. 


Pământul se scindă, iar lumina se izbi de 
întuneric şi întunericul de lumină... 

Hunt se întoarse brusc către Bryce, creând un 
scut de fulger pur și sfârâitor, care îi separă pe 
amândoi de lupta din jurul lor. Apoi el spuse, cu 
vocea parțial înăbuşită de coif: 

- Trebuie să plecăm de aici... 

- Nu! se opuse Bryce, privindu-i pe Asteri. 


- Nu te abate de la plan, mârâi Hunt, dând să o 
apuce de cot şi să zboare de acolo cu ea, dacă nu 
avea de gând să îi teleporteze. 

Era imperios necesar ca ei să distrugă nucleul de 
primă lumină, altminteri toate zbaterile de până 
atunci ar fi fost în zadar. Dacă nucleul continua să 
funcționeze, Asterii puteau să dea fuga înapoi la 
palat şi să îşi regenereze puterile şi corpurile. 

- Bryce! o avertiză Hunt. 

Dar Bryce scoase Sabia Stelară şi Grăitorul-de- 
Adevăr, prin ale căror lame negre fremătau lumina 
stelară şi întunericul. Totuși, nu le uni. Măcar mai 
aveau timp să urmeze planul... 

Polaris se ivi din mulțime şi își aţinti la Bryce 
ochii în care ardea de o lumină albă. 

- Ar fi trebuit să fugi atunci când ai avut ocazia, 
mârâi Steaua Nordului. 

Aerul păru să vibreze de puterea acelor arme și de 
puterea stelei lui Bryce. De parcă sabia şi pumnalul 
ar fi ştiut că, în sfârşit, sosise vremea să fie unite. 

Hunt se resemnă cu ideea că el şi Bryce nu aveau 
să fugă, ci doar să se adapteze la genul acela de 
luptă. Aşa că își adună puterea, ca să fie la înălțimea 
perechii lui. 

Polaris se năpusti asupra lor, iar Hunt lovi înainte 
să apuce ea să o facă, trimițând o explozie de fulger 
pur la picioarele ei, ce deformă însăşi piatra de acolo 
şi căscă o groapă în care să cadă... 

Bryce se teleportă. Suficient de lent încât Hunt să 
își dea seama că ea deja obosea, în pofida puterii 


suplimentare primite de la stea. Dar apoi Bryce 
apăru în fața lui Polaris pe când aceasta din urmă se 
prăbușea la pământ, și doar scutul de fulger al lui 
Hunt o feri pe Bryce, care s-ar fi făcut scrum de la 
explozia de putere ce izbucni atunci când ea ridică 
sabia şi pumnalul deasupra capului. 

Polaris făcu ochii mari în clipa în care Bryce îi 
înfipse armele în piept. Și pe când sabia și pumnalul 
spintecau piele și oase, steaua din pieptul lui Bryce 
se învăpăie, alăturându-li-se. 

Puterea stelei se intersectă cu cea a armelor. Atât 
sabia, cât şi pumnalul străluciră orbitor, de parcă ar 
fi devenit incandescente. Lumina îi trecu lui Bryce 
prin mâini, prin brațe, prin tot corpul, făcând-o să 
devină incandescentă... 

O stea. Un soare. 

Polaris ţipă, iar gura i se deschise nefiresc de larg. 

De la moartea lui Micah, a lui Shahar și a lui 
Sandriel, Hunt ştia că lumea încetinea atunci când o 
mare putere murea, dar de data asta fu mult mai 
rău. 

Cu ajutorul coifului, el putea, într-adevăr, să vadă 
totul: particulele de praf plutind prin aer, picăturile 
din sângele lui Polaris ridicându-se ca o ploaie roșie, 
în timp ce Bryce îşi înfigea armele tot mai adânc... 

Prinții demoni se întoarseră spre ele, ca, de altfel, 
şi adversarii lor Asteri. 

Învelişurile umanoide ale prinților dispărură. În 
locul lor se aflau acum creaturi de întuneric şi de 
putreziciune, îngrozitoare, căscând guri pline de 
dinţi ascuţiţi şi desfăcându-și aripile de piele. Hunt 
văzu un hău mare și negru în gura căscată a lui 
Apollion, în timp ce acesta se năpusti asupra lui 
Octartis... 

Bărbatul Asteri creă un zid de lumină. 

Proiectilele cu pucioasă de pe umerii și de pe 
antebraţele armurilor mecanice hibride scânteiară 
din nou ca niște şiruri întregi de tăciuni aprinși, iar 
Hunt văzu cu o claritate desăvârşită cum proiectilele 


fură lansate spre Garda Asteriană, care începu să 
intre în panică. 

Un hăitaș al groazei goni pe lângă el, pasul acela 
de galop durând cât o eră, cât o viaţă, cât un eon, 
hăitașul părând să stea într-un picior. 

Și Bryce era tot acolo, căzând împreună cu 
Polaris, cele două arme negre împreunându-se în 
pieptul femeii Asteri, iar steaua Theiei unindu-le în 
putere şi scop... 

Spre Bryce şi spre Polaris zburară țăndări de tot 
felul, de parcă orice se întâmpla la intersecția 
armelor ar fi atras lumea spre interior. 

Spre portalul către nicăieri. 

Şira spinării lui Hunt fu străbătută de un fior 
primordial. Theia avusese dreptate; Aidas avea 
dreptate. Portalul acela către nicăieri, care acum se 
deschidea cumva în Polaris, era periculos nu doar 
pentru Asteri, ci pentru oricine se afla în raza lui. 

Trebuia să îi pună capăt. Trebuia să îl închidă 
rapid. Hunt ştiu, instinctiv, că altminteri aveau să 
piară cu toții... 

Timpul se scurse lent în timp ce Polaris se 
contorsiona de durere. Părul lui Bryce era aspirat 
spre ea, spre arme și spre acel portal deschis de 
acestea din urmă... 

Prea lent. Orice ar fi invocat steaua Theiei, 
portalul se deschidea prea încet şi, cu fiecare 
secundă în care se căsca mai larg, amenința să o 
înghită şi pe Bryce. 

Hunt fusese făurit de Hel ca să o ajute pe Bryce. 
Ca să pună capăt unei nebunii străvechi. Focul 
demonic și focul stelar: o combinație puternică, 
spusese Bryce în Hel. 

Hunt acţionă din pur instinct. Şi din pură 
disperare. El își dezlănțui fulgerul, îndreptându-l 
spre punctul în care întâlneau armele. Ca o fâşie 
sfârâitoare, fulgerul se scurse prin lume, dincolo de 
hăitașii groazei, dincolo de Prinții Helului, dincolo 
de armurile mecanice... 


Hunt îl privi cum se izbi de sabie şi de pumnal 
chiar în punctul în care cele două se încrucişau, în 
care steaua Theiei încă strălucea între ele, legându-le 
într-o uniune nefirească. lar acolo unde focul 
demonic se întâlni cu focul stelar, unde fulgerul se 
întâlni cu armele, se creă o lumină orbitoare. 

Chipul lui Polaris se schimonosi de durere. Și 
totuși, lumea continuă să încetinească. Mai mult, tot 
mai mult... 

Lujeri din focul demonic al lui Hunt se încolăciră 
pe metalul armelor, intrând în Polaris însăși. 
Fulgere dănțuiră peste dinţii lui Bryce, peste ochii ei 
uluiţi. 

Hunt se aşteptă la o explozie spre exterior, se 
aşteptă să vadă oase şi creieri împrăștiindu-se peste 
tot, fărâmă cu fărâmă. 

Dar, în schimb, Polaris făcu implozie. Pieptul i se 
prăbuși spre interior, aspirat în arme ca într-un vid 
puternic. Urmară abdomenul și umerii, iar Polaris 
tipa întruna... 

Până când o văzu: doar o străfulgerare, atât de 
rapidă încât, în timp real, el nu ar fi observat-o 
niciodată. Minusculul punct negru pe care îl 
creaseră cele două lame, exact acolo unde se 
întâlneau. 

Lucrul în care fusese aspirată Polaris. Un punct 
negru. 

Hunt văzu punctul, iar în clipa următoare acesta 
dispăru, în timp ce Bryce se plecă în faţă, 
împleticindu-se, şi armele se separară. Timpul își 
reluă curgerea firească, atât de repede încât lui Hunt 
i se tăie răsuflarea. El atinse un buton de pe 
marginea coifului şi viziera i se ridică, lăsându-l să 
tragă în piept, cu nesaț, o gură aer curat. 

Unul dintre Asteri ţipă și lumea însăși se 
cutremură, iar zidurile oraşului, odată cu ea. 

Dar Bryce nu făcea altceva decât să se uite ţintă la 
locul în care se aflase Polaris. La armele din mâinile 


ei, încă învăluite în focul demonic al lui Hunt și în 
lumina ei stelară. 

Un portal către nicăieri. Către o gaură neagră. 

Nici nu era de mirare că acel portal începuse să o 
aspire şi pe Bryce. Şi restul lumii. Nici nu era de 
mirare că Theia ezitase, dacă bănuise că asta avea să 
se întâmple la unirea lamelor. 

Trupul lui Hunt vibra de putere în clipa în care 
Bryce îşi ridică fața către el. Ochii ei străluceau de o 
încântare pură, sălbatică. O văzuse şi ea: ştia că o 
trimisese pe Polaris direct în neantul unei găuri 
negre. 

Și iată că în mintea lui Hunt şi a lui Bryce se 
înfiripă o fărâmă de îngrijorare. De parcă atunci 
începură să înţeleagă cât de periculos ar fi fost să 
deschidă încă un portal, darămite încă cinci. Ce ar fi 
riscat de fiecare dată. 

Totuși, se priviră unul pe celălalt, doar pentru o 
clipă. Găsiseră o modalitate de a ucide un Asteri. 

Uciseseră un nenorocit de Asteri. 

Puterea lui Hunt vibră din nou prin el, până în 
măduva oaselor... 

Ba nu, nu era puterea lui care vibra prin el, ci 
telefonul lui. Îl auzi pe Ruhn în difuzoarele din coif. 

- Danaan! exclamă Hunt. 

- Trebuie să ajungi la încăperea cu nucleul de 
primă lumină, spuse Ruhn. Avem... Avem nevoie 
de ajutor! 

Apelul se încheie. 

- Bryce! strigă Hunt, dar atunci când se întoarse 
spre ea, văzu că ochii i se umpluseră din nou de 
lumină pură. 

Mai zărise chipul acela o singură dată: în ziua în 
care ea îl ucisese pe Micah. În ziua în care se uitase 
la camerele de luat vederi şi arătase lumii ce zăcea 
sub pistruii şi sub zâmbetul ei: o prădătoare de elită. 
O inimă rănită de mânie. 

Bryce avea să facă... orice trebuia, ca să pună 
capăt acelei stări de lucruri. Lui Hunt îi fierbea 


sângele în vene, scânteind la vederea privirii lui 
Bryce, la vederea a ceea ce înfăptuise ea... 

- Duceţi-vă! ţipă creatura în care se preschimbase 
Aidas, identificabil doar după ochii albaştri, 
strălucitori, în timp ce îl înfrunta pe Octartis 
împreună cu Apollion. 

Prinții arătau precum cele mai oribile grozăvii, 
dar Hunt le cunoştea acum adevărata fire. Veniseră 
să ajute. Şi, preţ de o clipă, se mândri că era un fiu al 
Helului. 

Hunt se uită din nou la Bryce, iar apoi îşi închise 
din nou viziera. 

- Trebuie să ajungem în încăperea cu nucleul de 
primă lumină! îi strigă, dar Bryce se întindea deja 
după el. 

Cu fața iluminată de o furie primitivă, ea îl apucă 
de mână. Vârâse înapoi în teci Sabia Stelară și 
Grăitorul-de- Adevăr. 

Hunt şi Bryce dispărură într-o clipă. 

Ea era mai secătuită decât părea. Reuşi să ajungă 
doar până la coridorul de deasupra arhivelor, de 
deasupra încăperii în care se afla nucleul. 

Îi curgea sânge din nas și poate că Hunt şi-ar fi 
făcut griji, dacă nu ar fi auzit mârâiturile din jurul 
lor şi dacă nu i-ar fi răsunat coiful de atâtea alerte 
transmise. 

Se teleportaseră pe un coridor plini de hăitași ai 
groazei. 

Thanatos își trimisese animalele de companie la 
palat, ca să îi distragă și să îi ţină ocupați pe Asterii 
care se ţinuseră departe de câmpul de luptă, dar 
pesemne că prințul nu îi controla prea bine pe 
hăitaşi sau poate că pur şi simplu nu îi păsa. 

Hunt se luptase cândva cu unul singur şi se 
alesese cu o cicatrice pe spate. Ce-i drept, fusese 
restricţionat de aureolă, dar, chiar și cu o putere 
deplină, nu avea să îi fie ușor să înfrunte atât de 
mulți. Lângă el, Bryce gâfâia. Avea nevoie de un 
moment de răgaz. După lupta ei cu Polaris, după ce 


reuşise să evite gaura neagră pe care o deschisese, 
după teleportare... perechea lui avea nevoie de 
odihnă. 

Hunt se uită la haita care mârâia. ÎI irita gândul că 
avea să îşi irosească puterea ca să ucidă o fiară care 
îi aparținea unui aliat. 

Dar în cele din urmă nu mai trebui să decidă, 
pentru că un puhoi de apă pătrunse, năvalnic, pe 
coridor. 

Și se îndreptă, vuind, drept spre el şi spre Bryce. 

Nu exista nici o cale de scăpare. Nici o fereastră, 
nici o ieşire, nici un loc în care să respire în timp ce 
apa inunda coridorul până la tavan. 

Întrucât fulgerul lui era neputincios în faţa apei, 
Hunt o înhăță pe Bryce și înotă spre locul în care 
presupuse că se afla scara învăluită în beznă. Coiful 
i se umplu cu apă, distorsionându-i vederea... 

O lumină străluci. Nu se gândise că lui Bryce îi 
mai rămăsese atâta putere. Dar nu, nu era Bryce. 
Tharion înota spre ei, de-a lungul coridorului. Ketos 
nu stăpânise niciodată suficientă putere ca să 
controleze atât de multă apă, şi cu atâta forţă, şi 
totuşi iată-l acolo, fiind, în mod evident, stăpânul 
acelei inundaţii. 

O bulă de aer se formă în jurul lui Hunt și a lui 
Bryce. Hunt îşi smulse coiful, împroşcând cu apă. 

- Ce naiba...! se răsti el, înecându-se cu apă. 

Dar Bryce pricepu înaintea lui Hunt şi îi strigă lui 
Tharion, prin bula de aer care le salva pielea: 

- Nu îi îneca pe toţi! Avem nevoie de ei pe 
câmpul de luptă! 


- Aveam o geantă cu fiole cu antidot! strigă 
Tharion, dând din coada-i puternică, dungată. Dar 
forţa apei a rupt chinga! E pe aici, pe undeva, staţi 
să o... 

- Nu e timp! îl avertiză Bryce. Găseşte-o, iar apoi 
găseşte-ne pe noi! 

Bryce avea dreptate: nu merita să îşi asume riscul 
de a întârzia descinderea în camera aceea unde 
aveau să le ciuntească puterea Asterilor... Nici 
măcar pentru o miză precum era antidotul. 

Apa vuia pe lângă ei, curgând spre casa scării. 

- Mergeţi! le strigă 'Iharion, în timp ce apa 
dispăru de pe coridor, tritonul și demonii fiind 
măturaţi de curenţi. O să fiu chiar în urma voastră! 
adăugă el. 

Hunt și Bryce aterizară pe podeaua de piatră, uzi 
leoarcă şi scuipând apă, dar nu mai aşteptară. 

- Grăbește-te, îl îndemnă Bryce pe Hunt, 
apucându-l de mână şi trăgându-l în picioare. 
Nucleul de primă lumină se află sub noi! 

Hunt îşi șterse apa din ochi, îşi înhăță coiful şi o 
luă la goană după ea. 

Ruhn o dăduse în bară. În atâtea feluri! 

El nu se putea gândi la nimic altceva în timp ce 
stătea înaintea lui Pollux, cu mâinile ridicate, în faţa 
uşii ce dădea spre încăperea sub care se afla nucleul 
de primă lumină. 

Nu se vedea nici urmă de Actaeon sau de Brann. 

- Unde e Lidia? întrebă Pollux pe un ton 
dispreţuitor, cu un pistol îndreptat spre faţa lui 
Ruhn şi cu aripile-i albe strălucind de putere. 

O lăsase pe scară, rănită și sângerând, întru totul 
vulnerabilă, urându-l... 

- Unde sunt băieţii? mârâi Ruhn. 

- În altă parte, răspunse Pollux, iar lui Ruhn i se 
strânse stomacul în clipa în care se gândi la ce ar fi 
putut implica asta. Rigelus a avut o presimțţire că îi 
veţi căuta pe băieți cu ajutorul misticilor lui, așa că 
le-a poruncit acestora să vă mintă. Iar tu ai înghițit 


minciuna atât de al naibii de ușor pentru că eşti un 
prost naiv, spuse Barosul, înaintând, iar apoi, dând 
din bărbie, îi ordonă: Mișcă! Știu că Lidia e pe aici, 
pe undeva! 

Ruhn nu avu de ales, aşa că se conformă. Îl lăsă pe 
Baros să îl conducă departe de nucleul de primă 
lumină, afară din arhive, iar apoi din nou pe 
coridorul ce ducea la scara pe care rămăsese Lidia, 
sângerând. 

Lui Pollux i se tăie răsuflarea în momentul în care 
adulmecă mirosul sângelui ei, care umplea 
coridorul. 

- Lidia! strigă el, cu voce cântătoare. 

Mirosul ei deveni copleşitor după ce cotiră, 
apropiindu-se de locul în care o lăsase Ruhn... 

Nu era nici urmă de ea. Şi nici nu se vedea vreun 
strop din sângele ei, care să indice direcţia în care o 
apucase. 


Tharion o ajută pe Lidia să se deplaseze 
şchiopătând, cu un cerc de apă vie înfăşurat în jurul 
găurii din coapsa ei. În timp ce căutase geanta și 
fiolele cu antidot, găsise pe scară atât rucsacul, cât şi 
pe Căprioară, chiar înainte să îl audă pe Baros 
mârâind. 

Doar două fiole rămăseseră intacte. Restul 
explodaseră, fie din cauza impactului, fie din cea a 
volatilităţii fulgerului lui Athalar. Însă Lidia fusese 
împuşcată... de Ruhn, din câte îi spusese ea. 
Tharion nu știa dacă să îl admire sau să îl înjure pe 
Danaan pentru asta. Neghiobul acela o făcuse ca să 
o ferească pe Lidia de pericol, ca să îl înfrunte pe 
Pollux de unul singur. 

Tharion nu avusese nevoie să întrebe ce căutau ea 
şi Ruhn acolo, la urma urmei. De ce riscaseră totul 
ca să pătrundă în palat, separați de Bryce și de 
Hunt. 

Pollux i se lăudase lui Ruhn în privința fiilor 
Lidiei, spunând că misticilor li se poruncise să 


mintă în legătură cu locul în care se aflau, 
conducând-o pe mama lor, astfel, spre o capcană. 
Dar asta însemna că fiii ei erau în continuare captivi 
altundeva în palat, iar Pollux ştia cum să îi găsească. 

- Lidia..., fredonă Barosul. Lidia... 

Îi cânta numele, efectiv. 

Lidia strânse din dinţi. Se ridică de jos, 
şchiopătând, şi o porni spre coridor, spre Baros, dar 
Tharion o înşfăcă, trăgând-o înapoi, lângă el. 

- Trebuie să ne regrupăm, șuieră el. 

- Trebuie să ajung la fiii mei, ripostă ea, încercând 
să se mişte din nou. 

Vorbeau atât de încet, încât cuvintele lor erau mai 
degrabă nişte șoapte uşoare. 

Tharion o ţinu locului. 

- Nu eşti într-o formă... 

Lidia încercă din nou, iar Tharion îşi spuse în 
sinea lui că se săturase. Îi porunci inelului de apă 
din jurul coapsei Lidiei să se strângă mai tare, iar 
apoi să trimită un jet în gaura din pielea ei, ca să o 
descurajeze în cazul în care îi venea din nou ideea 
să plece. 

Lidia își puse repede palma peste gură, ca să își 
înăbuşe țipătul. 

Tharion retrase jetul, urându-se pentru durerea 
pe care i-o pricinuise, dar nu îşi retrase magia, ca să 
nu rămână în urma lor pete de sânge care să arate în 
ce direcţie se dusese Lidia. Ea făcu ochii mari, iar 
durerea i se preschimbă în surprindere atunci când 
simți apa domolindu-se și când îşi dădu seama că 
asta se întâmplase la comanda tritonului. Nu era 
vorba decât de o fărâmă de magie simplă, firească, 
dar Tharion ştia că ochii lui străluceau de putere, 
potențată de curenţii năprasnici ai Istrosului însuși. 

El îi șopti iute Lidiei: 

- Hypaxia a dezvoltat un antidot pentru parazit, 
ce ne returnează temporar magia pe care ne-o ia 
Saltul. Ba ne-o şi sporeşte, de fapt. 


El ar fi putut să jure că văzuse în ochii Lidiei o 
licărire de mândrie. 

- Ştiam eu că o să îi dea de cap, murmură ea. 

- Poftim, spuse el, folosindu-se de o şuviță de apă 
ca să apuce şi să scoată cutia cu fiole din rucsac, iar 
apoi, ca să ridice una dintre cele două preţioase fiole 
rămase. la-l! Îţi vei pierde cunoştinţa pentru o clipă, 
dar... 

Ca să îl înfrunte pe monstrul de pe coridorul 
acela, Lidia avea nevoie să fie complet vindecată. 
Avea nevoie ca rana să dispară. Aşa că ea apucă fiola 
fără pic de ezitare, îi scoase dopul și îi bău 
conţinutul. 

De îndată, începu să se legene, iar ochii îi 
scânteiară, aurii. Iharion o prinse în timp ce leşină, 
numărându-i respiraţiile: 

- Unu, doi... 

Rana de la coapsă se vindecă pe loc. Lidia 
deschise larg ochii, care acum erau de un auriu 
strălucitor. Își privi stăruitor mâinile, întinzându-și 
şi îndoindu-şi degetele. 

- Ştiam eu că o să îi dea de cap, repetă ea, mai 
mult pentru sine decât pentru el. 

Tharion o așeză ușurel pe picioare și îi făcu semn 
să facă linişte, în timp ce se auziră din nou paşi, 
mult mai aproape decât înainte. 

- O vom face lent și inteligent, o avertiză Tharion, 
ajutând-o să se ridice în picioare. 

Fa se sculă de jos fără să facă vreo grimasă sau să 
tresară, fără să simtă vreo urmă de durere. Dar dădu 
din cap, în semn că înţelesese. 

Coborâră scările cu pași silențioşi, magia lui 
Tharion emanând particule mici de ceaţă, care le 
ascundeau mirosul. 

- Lidia..., cântă Pollux din nou. 

Ea şi Tharion se priviră, oprindu-se la capătul 
scării. Tharion se uită după colţ, la coridorul lung în 
care se aflau Pollux şi Danaan, cel dintâi 
ameninţându-l cu un pistol pe Prințul Feelor. 


- Lidia..., cântă iarăşi Pollux, ...ţi-am găsit 
tovarășul, deci nu poţi fi prea departe... 

Tharion se retrase. Lidia tremura de furie şi de 
putere. Tharion o simţi cutremurându-se în jurul 
lui, ridicându-se precum un monstru din adâncuri. 

Oare ce trezise antidotul în ea? Ce i se luase în 
timpul Saltului? Şi ce zăcuse latent în ea, în tot acest 
timp? Apa lui păru să se înfioare, de parcă ştia ceva 
ce el nu știa. 

- Eşti aici, spuse Pollux. Îţi simt sufletul aproape. 
E contopit cu al meu, să știi! 

Lidia îşi arătă dinţii într-o grimasă, puterea ei 
crescând în jurul lor precum o prezenţă fizică. 
Tharion îşi flutură mâna prin faţa ei, indicându-i că 
trebuia să aştepte. Nu puteau să își dea în vileag 
poziția decât după ce el reușea să îl ia în vizor pe 
Baros aşa cum trebuia... 

- Prea bine! spuse Pollux, iar apoi fluieră. 

O uşă de pe coridor se deschise, scârțâind. Se 
auziră paşi apropiindu-se de ei, de Pollux. 

Tharion îndrăzni să rişte o altă privire pe după 
colţ. Doi îngeri în armuri imperiale ieşiseră pe 
coridor. lar între ei... 

Doi băieţi adolescenţi, legați amândoi şi cu gurile 
astupate de călușuri. 

Lidia nu avu nevoie să se uite. Trase aer în piept, 
adulmecându-i pe cei care veneau... 

Ochii îi străluciră în clipa în care recunoscu 
mirosurile fiilor ei. Privirea i se umplu de o furie 
cumplită, ucigătoare, iar Tharion se bucură dintr- 
odată foarte tare că era de partea ei. 

Așa că ştiu că nu avea sens să o oprească pe Lidia 
atunci când aceasta ieşi din ascunzătoarea lor, coti şi 
apoi strigă: 

- Dă-le drumul! 

Bryce avu destulă putere ca să ajungă într-un 


coridor aflat cu un etaj deasupra arhivelor. De acolo, 
ca şi Hunt coborâră tiptil, cât de repede şi de 


silențios putură, lăsând urme de apă în urma lor. 
Poate că s-ar fi forțat să se teleporteze chiar în locul 
în care se afla nucleul de primă lumină, dar cine ştie 
ce făcea Pollux acolo? Era posibil să aibă nevoie de 
toată puterea ei ca să treacă prin asta, iar 
deocamdată nu fusese răpus decât un singur Asteri. 

O ucisese pe Polaris. 

Încă se străduia să conştientizeze pe deplin acest 
lucru. Analiza în gând ce simţise, senzaţia pe care o 
avusese atunci când o împroșcase sângele lui 
Polaris, satisfacția aceea primitivă, plină de furie, pe 
care o trăise în clipa în care văzuse indignarea 
celorlalți Asteri la vederea surorii lor străpunse de 
sabia și de pumnalul aprinse de focul demonic al lui 
Hunt. 

Iar apoi Polaris fusese aspirată în nimic. 

Spre nicăieri. Sabia şi pumnalul, alimentate de 
lumina ei stelară şi accelerate de focul demonic al 
lui Hunt, deschiseseră un portal spre un loc care nu 
era, de fapt, un loc. 

Un Asteri fusese alungat din Midgard, dar oare 
avea să fie suficient de norocoasă încât să se apropie 
de ceilalți? Acum, când ceilalți Asteri știau ce putea 
ea să facă, ce poseda, aveau să o evite, așa cum îl 
evitaseră pe Apollion. 

În timp ce ea şi Hunt fugeau prin palat, gândurile 
i se încâlceau în minte şi simțea cum i se strângea 
stomacul de groază. 

Nu avea nici un rost să stea ascunși. Toată lumea 
ştia că erau acolo. Dădu din cap spre Hunt, iar 
perechea ei aruncă în aer uşile arhivei. 

Sticla acestora se sfărâmă, împroşcând cu cioburi 
peste tot, iar Hunt făcu un scut de fulger, ca să 
împiedice ţăndările tăioase să îi rănească în timp ce 
goneau printre ele. Bryce i-o luă înainte, 
conducându-l spre uşa incintei în care era ţinută 
puterea Midgardului... 

Strălucirea din acea încăpere se revărsa pe scară, 
arătându-le drumul. 


Nu văzură nici urmă de fiii Lidiei. Într-adevăr, 
coridorul era exact așa cum fusese înainte. O podea 
de cristal. Cele şapte țevi, fiecare având numele unui 
Asteri gravat pe o placă de dedesubt, iar lângă plăci, 
nişte ecrane mici, pe care era indicat nivelul puterii 
lor. 

Ecranele lui Sirius şi Polaris erau acum 
întunecate. Dar ceilalți erau aproape plini. 

Unul dintre ei, al şaptelea, era la putere maximă. 
Iar în fața ecranului se afla chiar posesorul lui, care 
surâdea. 

Rigelus. 

Rigelus dezlănțui un zid de putere incandescent, 
iar Bryce avu destulă minte încât să ridice un zid 
propriu, pe lângă fulgerul pe care Hunt îl aruncase 
între ei şi bărbatul Asteri. 

Întregul palat de deasupra lor se cutremură. 

lar după ce încetară exploziile, Bryce scoase din 
teci Sabia Stelară şi Grăitorul-de- Adevăr. 

- Nu s-a terminat bine pentru Polaris! îi spuse ea 
Mâinii Strălucite, încărcând armele cu foc stelar. Nu 
se va termina bine nici pentru tine. 

- Polaris era slabă, răspunse Rigelus. Şi o proastă, 
fiindcă te-a lăsat să te apropii de ea cu armele. 

Fără nici un avertisment, el lansă din nou o 
explozie de putere spre ei. 

De data asta, Bryce îl înşfăcă pe Hunt și se 
teleportă în cealaltă parte a încăperii. 

Puterea lui Rigelus lovi treptele din spatele lor, iar 
piatra se încovoie. O lovitură adevărată din partea 
Mâinii Strălucite ar fi putut să dărâme întregul 
palat, dar le-ar fi pârjolit şi lor carnea până la os. 


- Trebuie să ajungem la nucleul de sub cristal! 
spuse Bryce, iar Rigelus atacă din nou. 

- Ucide-l mai întâi, mârâi Hunt, făcând semn cu 
capul spre armele din mâinile ei. 

- Nu ne va lăsa să ne apropiem suficient de mult. 

Ea îşi adună puterea ca să se teleporteze împreună 
cu Hunt la nucleu, iar atunci când reapărură, Hunt 
erupse de fulger, trăgând exact spre Rigelus... 

Fulgerul se lovi de o barieră de lumină și se 
împrăștie. 

- Fulgerul tău! spuse Bryce în grabă. Mai 
devreme, atunci când ai tras în Polaris, a deformat 
pietre. Crezi că poate să deformeze cristalul? 

Acum se aflau la circa zece metri deasupra 
nucleului strălucitor de dedesubt. Dar ca să treacă 
de blocul acela de cristal, ar fi avut nevoie de câteva 
minute bune, neîntrerupte. Bryce se gândise că 
focul ei stelar ar fi putut să îl străpungă în cele din 
urmă, dar nu beneficiau de luxul timpului. 

- Am nevoie de o lovitură bună în podea. Ba 
chiar de mai multe, probabil, spuse Hunt, în timp ce 
Rigelus îi atacă din nou. 

Bryce îi teleportă iar. 

- Poţi să îmi câştigi un pic de timp? întrebă el. 

Fi i se uscase şi îi picura iarăşi sânge din nas, dar 
dădu din cap în semn că da. 

- Ce tot şuşotiți acolo? întrebă Rigelus cu voce 
calmă, stând în continuare în faţa ţevilor. 

Bryce se teleportă din nou. 

Fa şi Hunt apărură chiar în faţa lui Rigelus şi, 
judecând după faţa lui şocată, îşi dădură seama că 
nu se așteptase la asta. Nu, el crezuse că puterea lui 
Bryce se epuizase. 

Neatenţia aceea îl costă. 

Focul demonic al lui Hunt se izbi de podeaua de 
cristal. Bryce nu aşteptă să vadă ce se întâmpla, cum 
avea să reacționeze Rigelus, ci se teleportă înapoi în 
mijlocul încăperii, iar focul demonic al lui Hunt, 
care, într-adevăr, izbutise să curbeze piatra, bubui în 


clipa în care se lovi de cristal, care se despică sub 
valul acela monstruos de căldură. 

Cristalul se coji, topindu-se. 

lar sub el începu să se formeze un tunel care 
ducea spre nucleul de primă lumină. 


Oraşul Etern era un haos de rachete cu pucioasă, 
armuri mecanice, demoni, Garda Asteriană şi toate 
grozăviile imaginabile. Lumina şi întunericul se 
războiau în fiecare colțişor al oraşului. 

Însă Ithan goni pe străzi, îndreptându-se spre 
palatul de cristal. Spre lumina albă ce strălucea în 
clădire, văzându-se ca o uriașă străfulgerare 
stroboscopică. 

lthan era sigur că strălucirea aceea era cea a 
luminii lui Bryce. Dar în palatul imens, la fel de 
mare precum Comitiumul, era aproape imposibil să 
O găsească... 

Nimeni nu îi răspunsese la telefon. Nici nu se 
așteptase la altceva, ţinând cont de bătălie, dar tot 
încercase să îşi apeleze prietenii, pe tot parcursul 
drumului pe care îl făcuse până acolo, alergând 
întruna, fără hrană sau apă... 

Un proiectil cu pucioasă îi trecu pe deasupra 
capului, strălucind de lumină aurie, şi lovi o clădire 
din apropiere, iar întreaga lume păru să se sfărâme 
în bucăți. 

Chiar și Ithan, cu toată viteza şi flexibilitatea lui, 
fu aruncat de forța exploziei. Lovindu-se de ziduri, 
auzi cum îi pârâiră oasele, iar Pușca Nimicitoare de 
Zei fu cât pe ce să îi zboare cât colo. Și încă ceva 
trosni în spatele lui, nu oase, ci... 

Ithan se lăsă la pământ, printre trecătorii care 
țipau, şi se întinse după geanta lui. Intrat în panică, 
scoase containerul cu fiolele de antidot pentru 
Bryce şi Hunt. 

Lichidul se scurgea din ele. În neglijenţa lui, în 
graba lui... 

Din fiole rămăseseră doar cioburi. 


Tharion mai avea și el câteva, dar numai Luna ştia 
unde se afla tritonul în toată harababura aceea. 
Ithan se ridică în genunchi şi își puse iarăși pușca pe 
umăr. Măcar aceasta era întreagă: zgâriată de-a 
lungul ţevii, dar fără vreo stricăciune care să îi 
afecteze funcţionarea. 

Se chinui să se scoale în picioare, dar se simţi 
apucat de o mână zdravănă, care îl ajută să se ridice. 

Ithan se întoarse, arătându-și colții, dar se trezi 
față în față cu o femeie umană, ai cărei ochi 
străluceau de hotărâre. Iar în spatele ei văzu mai 
mulți oameni care ajutau răniții sau care alergau 
spre zonele în care se dădeau lupte. Printre cei din 
ultima categorie se numărau unii îmbrăcaţi în 
hainele lor de lucru și mulți erau neînarmaţi, dar cu 
toţii se îndreptau spre zonele de conflict, nevoind să 
piardă acea primă şi, posibil, ultimă ocazie de a 
lupta împotriva Asterilor. 

lar atunci își dădu seama: mesajul lui Bryce nu 
fusese doar o momeală menită să le distragă atenția 
Asterilor. Fusese o chemare la arme. Adresată celor 
care suferiseră cel mai mult de pe urma Asterilor. 

Aşa că than începu să gonească din nou spre 
palat, trecând pe lângă toți acei oameni care ajutau 
sau care se luptau cu vitejie, în ciuda slabelor șanse 
de izbândă, în ciuda prețului plătit. Fiolele cu 
antidot pentru prietenii lui nu mai erau, dar încă 
avea pușca şi glonţul. Poate că asta era de ajuns. 

Fă-ţi fratele mândru! 

Poate că el avea să fie de ajuns. 


Lidia nu se sinchisi de gloanţe. Îşi puse pistolul în 
toc şi îşi scoase sabia. 

Ştia care erau şansele de izbândă împotriva lui 
Pollux, dar îl studiase ani întregi. Îi învățase 
mişcările, aroganţa, trucurile. 

Nu îl lăsase să i le înveţe şi el pe ale ei. 

Așa că Lidia se uită pieziș la Ruhn și spuse: 

- Pleacă de aici! Asta e între mine şi el. 


Nu voia să mai aibă de-a face cu Ruhn. O 
îimpuşcase - o împușcase, într-un soi de criză 
masculină de dominație, iar asta o ţinuse departe de 
fiii ei. Nu avea să îl ierte niciodată... 

- Nici să nu te gândeşti! răspunse Ruhn. 

El îi privi pe cei doi gardieni care îi flancau pe 
băieţi, de parcă ar fi putut să îi învingă, de parcă 
Pollux nu îşi ținea pistolul ațintit spre ceafa lui. 

Pollux îşi făcuse socoteala să îl împuşte pe Ruhn, 
dar nu şi pe ea. Nu avea să o ucidă cu vreo armă sau 
cu puterea lui. Nu imediat. Voia ca mai întâi să o 
umple de sânge. Să o rănească lent şi adânc şi să o 
facă să cerşească îndurare. 

Palatul se cutremură. 

- Lidia..., spuse Pollux cu o satisfacţie hidoasă, 
„„„arăţi bine pentru cineva care a fost în rahat până 
la genunchi în ultima vreme! 

- Du-te naibii! se răsti Ruhn. 

În spatele lui Pollux, aflaţi la câţiva pași încolo pe 
coridor, fiii Lidiei stăteau drepţi, chiar dacă 
tremurau. Priveliştea aceea îi scurtcircuită mamei 
lor ceva în creier. 

Însă Pollux îi spuse lui Ruhn rânjind dispreţuitor: 

- Deci pentru tine a plecat? Pentru tine a trădat 
tot ce cunoștea? Pentru un prințişor Fee? 

- Nu îi acorda chiar atât de mult merit, mârâi 
Lidia. 

Fa ar fi îndrugat orice ca să îi țină atenţia 
concentrată asupra ei, departe de băieţi. Din partea 
ei, Ruhn putea să se ducă naibii. Aşa că făcu un gest 
spre ea şi spre Pollux, spunând: 

- Răfuiala asta mocnea de ani de zile! 

- O, ştiu! răspunse Pollux, făcându-le semn celor 
doi îngeri din spatele lui. Vezi tu, flota Reginei 
Oceanului nu e chiar atât de sigură. Prinzi un spion 
din neamul Apelor, îl ameninţi că îl faci rasol, iar el 
îți va spune orice. Inclusiv încotro se îndreaptă 
Cuirasatul din Străfund. Și îţi va povesti și despre cei 
doi copii foarte interesanţi de la bordul navei, a 


căror obârşie adevărată a ieşit în sfârşit la iveală 
mulțumită discuţiilor purtate între cei de acolo. 

Lidia se gândi la fiecare scenariu în care ar fi putut 
să se lupte cu Pollux și să își scoată fiii din ghearele 
lui. Puţine dintre ele se încheiau şi cu ea rămânând 
în viaţă. 

- Băieţii s-au împotrivit admirabil, să ştii! spuse 
Pollux. Dar pur și simplu nu şi-au putut ține gurile 
închise, nu-i așa? comentă el, săgetându-l cu 
privirea pe Actacon, care avea o vânătaie la tâmplă. 
Ai învățat destul de repede cât de eficient e un căluș! 

O flacără se aprinse înlăuntrul Lidiei, trosnind și 
arzând cu vâlvătăi. 

- După toate necazurile pe care mi le-au pricinuit 
răsfățații ăştia doi, conchise Pollux, cu aripile-i albe 
sclipind de putere brută, chiar o să îmi facă plăcere 
să îi ucid în faţa ta. 

Ruhn nu se mişcă deloc în timp ce gardienii 
imperiali îi îmbrânciră pe Brann și pe Actaeon, 
legaţi cu cătușe gorsiene, silindu-i să stea în 
genunchi în fața lui Pollux. 

Barosul îi zâmbi Lidiei, care, palidă ca o moartă, 
încremenise complet. 

- Am ştiut imediat că nu erau ai mei, bineînţeles. 
Nici un fiu al meu nu s-ar fi lăsat capturat atât de 
ușor. Jalnic! comentă el, rânjind la Brann, care, 
nasul însângerat, fierbea de furie. 

Brann s-ar fi luptat cu Barosul chiar şi cu mâinile 
goale. 

Însă Actaeon, care fusese la fel de maltratat, îl 
privea cu atenţie pe Pollux. Ochii lui aurii nu 


pierdeau din vedere nici un amănunt. Băiatul evalua 
situaţia, încercând să găsească o cale de scăpare. 

Lidia spuse cu voce răgușşită: 

- Te rog! 

Pollux râse. 

- E prea târziu pentru politețuri acum, Lidia! 

Ruhn făcu la iuțeală calcule în minte, triind 
fiecare aspect şi fiecare avantaj pe care el și Lidia ar 
fi putut să îl aibă. Rezultatele erau dezolante. 

Chiar dacă Pollux îşi cobora pistolul dinspre 
capul lui Ruhn, încă se afla îndeajuns de aproape 
încât să îi ucidă pe băieți dintr-o singură lovitură. 
Nici Lidia, nici Ruhn nu ar fi reușit să ajungă 
îndeajuns de repede la cei doi fraţi, fizic sau prin 
magie. Un glonţ ar fi fost mai lent decât lovitura 
Barosului. 

Și chiar şi cu Tharion lângă Lidia... Nu, nu aveau 
NICI O şansă. 

- Duceţi-vă după Rigelus! le ordonă Pollux celor 
doi gardieni, fără să îşi ia privirea de la Lidia şi de la 
Ruhn. Cred că se va distra să vadă asta! 

Fără să facă vreo remarcă, fără ca măcar să 
clipească la gândul că lăsau în urma lor scena aceea 
atroce, gardienii străbătură coridorul, cotiră spre 
scară şi apoi nu se mai văzură. 

Tharion atacă. 

O explozie de apă, atât de puternică încât ar fi 
putut să sfărâme și pietre, ţâșni spre Pollux. În 
momentul în care acesta trase cu pistolul, Ruhn se 
aruncă într-o parte. Dar își dădu seama că nu el 
fusese cel vizat de acel glonţ care pornise mai rapid 
decât ar fi trebuit, purtat de un val de putere 
angelică... 

Pollux plonjă în lateral, iar dâra de apă îi trecu pe 
lângă aripă. Însă glonţul şi puterea lui loviră şi îşi 
atinseră ținta. 

Tharion gemu și căzu la pământ, înainte ca Ruhn 
să reuşească să își dea seama unde anume fusese 
nimerit. Undeva în piept... 


În timp ce ploua cu apă de pe ziduri şi din tavan, 
Lidia îi spuse lui Pollux: 

- Lasă-i să plece, Pollux! Cu mine ai treabă! 

Pollux râse zeflemitor. 

- Şi ce cale mai bună aş avea ca să te distrug? 
Totuşi, cred că aş putea să îţi fac o favoare: poţi să 
alegi care băiat moare primul. 

Brann mârâi la Pollux prin căluș, dar Actaeon îi 
aruncă mamei lui o privire tăioasă, de parcă i-ar fi 
cerut imperios să îl ucidă pe nemernic. 

- Sunt copii! strigă Lidia, iar apoi vocea i se 
frânse. 

Ruhn nu putea să îndure disperarea pură de pe 
chipul ei, durerea aceea sfâşietoare. 

- Sunt copiii tăi! exclamă Pollux, cu mâna 
licărindu-i de putere. În mod normal, mi-ar plăcea 
să o lungesc, dar în luptă trebuie făcute sacrificii, 
glumi el, plin de cruzime, iar apoi, dintr-odată, 
clădirea se cutremură în jurul lor. Am auzit că nişte 
hăitași ai groazei umblă nestingheriţi pe aici! 
remarcă, iar apoi conchise: Poate că o să li-i dau lor 
pe răsfățaţii ăștia doi! 

- Nu face asta! strigă Lidia, căzând în genunchi. 
Spune-mi ce vrei, ce trebuie să fac, şi o voi face... 
Orice... 

Ruhn simţi că i se rupea inima. Pentru băieți şi 
pentru ea, care se înjosea în fața acelui ticălos. 

Își adună umbrele. Dar dacă Tharion nu reuşise să 
îl nimerească... 

Pollux îi zâmbi Lidiei. 

- Mereu mi-a plăcut să te văd stând în genunchi, 
să ştii! 

- Orice vrei tu! îl imploră Lidia. Te rog, Pollux. Te 
implor... 

Chiar avea să o facă. Chiar avea să îi dea lui 
Pollux orice ar fi vrut. 

Fiii ei încremeniră, la rândul lor. Poate că 
înțelegeau, în sfârşit, ce și cine era mama lor. Ce 
anume o determinase să ia anumite decizii cu ani în 


urmă, călăuzind-o şi acum, în ultimele ei clipe de 
viaţă. 

Ruhn nu o vedea decât pe Lidia. Pe ea, care 
sacrificase atât de mult, prea mult. Care s-ar fi 
sacrificat până la capăt, fără să stea pe gânduri. 

Aşa că Ruhn făcu un pas în faţă. 

- Haide să facem schimb! Eu, în locul lor! 

Orice alt adversar nu l-ar fi luat în seamă. Însă 
Pollux îl privi cu un fel de curiozitate crudă, 
flămândă. 

Ruhn  mârâi, rostind cuvintele pe care nu 
îndrăznise să le spună până atunci: 

- E perechea mea, nenorocitule! 

Lidia icni. 

Ruhn îl tachină pe Baros: 

- Vrei să îţi spun din ce punct de vedere ne-a 
comparat ea şi care dintre noi doi a ieşit pe primul 
loc? 

Spusese o murdărie, făcuse o afirmaţie plină de 
vulgaritate, dar ţintise, astfel, în egoul fragil al 
Barosului, pe care voia să îl rănească. 

Lovitura îşi atinse ținta. 

- Vă voi ucide pe toţi! strigă Pollux, furios, iar 
chipul frumos i se schimonosi de mânie. 

- Ba nu! se opuse Ruhn. Dacă te atingi de ea sau 
de băieţi, atunci atenţia îţi va fi împărţită. lar asta 
îmi va oferi ocazia de care am nevoie ca să te azvâr 
în Hel! 

Ruhn se gândi că ar fi trebuit să îl lovească pe 
Pollux atunci când atacase Tharion. Irosise 
împușcătura tritonului, iar acum Iharion zăcea pe 
pământ, alarmant de nemișcat, cu sângele 
curgându-i dintr-o gaură din piept. 

- Ruhn..., îl avertiză Lidia. 

- Dar, continuă Ruhn cu voce calmă, lasă-i pe 
băieți să plece teferi, lasă-i pe ei, pe Lidia şi pe 
Tharion să plece, şi voi veni direct la tine. Fără 
arme, fără magie. Poţi să mă sfâșii în bucăţi. Cât de 
lent vrei tu. 


- Ruhn..., murmură din nou Lidia, cu glas frânt. 

Ruhn nu se uită la ea. Nu avea puterea să vadă 
expresia ochilor ei. Ştia că îl ura pentru că o 
împuşcase în coapsă, dar făcuse asta ca să o salveze. 
Ca să o ţină departe de situația asta groaznică în 
care sfârşiseră cu toţii, oricum. 

Aşa că îi spuse, în minte: 

Te iubesc. M-am îndrăgostit de tine din adâncul 
sufletului, iar sufletul meu îl va găsi pe al tău în viața 
următoare. 

Întrerupse conexiunea dintre el şi Lidia înainte ca 
ca să îi poată răspunde. 

Apoi se întoarse spre îngerul cu aripi albe și ridică 
mâinile. 

- Sunt al tău cu totul, Barosule! 

Neînarmat, Ruhn continuă să se uite la Pollux. 

- Ce zici, Barosule? 

Fiii Lidiei îl cercetau din priviri pe Ruhn. Lidia nu 
spuse nimic. Însă Pollux se uită la ea. 

- Nu văd de ce n-aş putea să am tot ce vreau, 
spuse îngerul, iar apoi rânji spre Ruhn și îi spuse: 
Aşteaptă-ți rândul, prinţişorule! 

După aceea, totul se întâmplă nespus de repede. 

Pollux se întoarse spre băieți și îl ţintui cu privirea 
pe Brann. O putere pură, brută, se aprinse în jurul 
îngerului. 

Lidia ţipă în clipa în care Pollux lansă o suliță 
letală de putere spre Brann. 

Ruhn nu reuși să își abată privirea. Nu voia să se 
uite și, totuşi, știa că trebuia să fie martor la 
mârşăvia aceea, la atrocitatea aceea de neiertat... 


Dar Lidia fugi, iute ca vântul. Mai rapidă decât un 
glont. 

Ruhn nu înțelese ce văzu după aceea: cum Lidia 
ajunse la Brann înainte ca fiul ei să fie lovit de suliță. 
Cum se aruncă peste fiul ei, trântindu-l la pământ, 
în timp ce ea izbucnea în flăcări incandescente. 

Focul acela erupse din ea ca o rachetă cu 
pucioasă, trântindu-l pe Pollux la pământ. Nu era 
vorba de vreun accident ciudat sau de vreo bombă, 
ci de o magie a focului, care se scurgea din Lidia. 
Un foc mistuitor. 

- Brann! își strigă ea fiul, gâfâind, iar apoi îl 
cercetă iute din priviri, dându-și seama că era doar 
năucit şi că nu fusese atins de flacără, aşa că îi 
scoase căluşul din gură, strigând din nou: Brannon! 

Rostindu-i numele întreg, ea îşi înăbuşi un 
suspin. Actaeon veni iute la ei şi își trase fratele 
deoparte. 

- Ce eşti? o întrebă Ace în şoaptă, trăgându-şi 
geamănul spre el. 

Încă gâfâind, strălucind de foc, Lidia răspunse: 

- O stirpe veche. 

Apoi se ridică în picioare. 

Era Lumina Zilei, aşa cum o văzuse Ruhn în 
mintea lui. I se arătase dintotdeauna aşa cum era cu 
adevărat. 

- Scoate-i de aici! îi ceru Lidia lui Ruhn, cu părul 
plutindu-i în jurul capului, ca o aureolă aurie, și 
încununată cu jăratic. Du-l pe triton la un 
tămăduitor! 

Era un miracol că Tharion încă nu murise, dată 
fiind gaura din trupul lui. 

Pollux se ridică în picioare. 

- Târfă! răcni el. Ce naiba e asta?! 

- Metamorfi, așa cum erau cândva, răspunse 
Lidia, scuipând foc pe gură. Aşa cum mi-a spus 
Danika Fendyr că suntem de fapt. Acum, fără 
parazitul Asterilor. 


Rămas cu gura căscată, Ruhn se uită lung la ea. 
Așadar, Lidia scăpase de parazit? Însemna că 
primise cumva antidotul. Oare de la Tharion? 

Lidia era de-a dreptul măreaţă, învăluită în flăcări 
şi strălucind de furie. 

Dintr-odată, puterea lui Pollux crescu din nou. 

- O să te omor oricum, târfă! 

- Poţi să încerci, răspunse Lidia, zâmbind. 

Pollux se năpusti asupra ei, lovind cu magie. 
Culoarul se clătină, iar în jurul lor începu să plouă 
cu ţăndări. 

Un zid de foc albastru se înălță între Lidia și 
Pollux. Acesta din urmă se izbi de el, iar apoi 
rămase lipit, înţepenit în perdeaua aceea de foc, 
precum o muscă prinsă într-o pânză de păianjen 
arzătoare. 

Lidia se duse la înger cu pași apăsaţi, în timp ce 
Pollux se zvârcolea în flăcări. 

- Ţi-ai semnat condamnarea la moarte atunci 
când te-ai atins de fiii mei, spuse ea. 

lar apoi expiră. 

Din gura ei ţâşniră flăcări, iar acestea îl 
cuprinseră pe Pollux, arzându-i carnea. Îngerul 
răcni. Sau încercă să o facă. 

Eliberată de secrete, de nevoia de a le păstra, Lidia 
păru să se dezlănţuie întru totul, arătând tot ce era 
ea de fapt. Ruhn privi, fascinat, cum îi suflă lui 
Pollux foc pe gâtlej, turnându-i-l trup. Prăjindu-l 
din interior spre exterior, până când din el nu mai 
rămase decât cenușă fierbinte. Pollux arăta acum ca 
un stâlp de pucioasă înfipt în podea, încremenit în 
moarte, cu gura încă deschisă. 

Lidia îl incinerase. 

Ea ridică un deget. Unul singur. Apoi împunse 
stâlpul înalt care fusese cândva Pollux. 

Statuia de cenuşă a îngerului se prăbuşi la 
pământ. 

Fiii ei se ridicară în picioare, cu şocul întipărit pe 
fețele pline de vânătăi. Ruhn îi dezlegă repede, iar 


Actaeon îi şopti Lidiei: 

- Mamă? 

Lidia se uită peste umăr la fiul ei și zâmbi. 
Pesemne că o bucurase peste măsură cuvântul rostit 
de el. 

Palatul se cutremură din nou. Cu siguranță că 
situația devenise gravă. 

- Du-l pe Tharion la Declan, ca să fie tămăduit! îi 
ceru Lidia lui Ruhn. Chiar dacă a luat antidotul, nu 
cred că trupul lui poate să se mai vindece pe cont 
propriu. Iar fiola de antidot din geanta lui e ultima. 
Sora mea și-a dat seama cum să îl prepare. Dar nu o 
scutura, fiindcă e volatilă! 

- Lidia! spuse Ruhn, temându-se să o lase 
singură. 

Dar ochii ei străluceau de foc adevărat. 

- Trebuie să îi ajut pe ceilalți! spuse ea, 
îndreptându-se spre scară. Dacă îmi duci fiii într-un 
loc sigur, suntem chit. Salvează-i, şi te iert că m-ai 
împușcat. 

Le aruncă o privire peste umăr celor doi băieţi, iar 
apoi dispăru în palat. În lumea sfâșiată de lupte. 


Din fragedă copilărie, Lidia ştiuse că fiinţa ei era 
putere pură. Şi păstrase acea putere îngropată în 
venele ei. 

Nu era putere de vrăjitoare. Ştia că flăcările ei 
erau... diferite. Nici tatăl ei nu le avea. 

Le ascunsese chiar și de Asteri. Mai ales de Asteri. 
Nici un alt metamorf nu le mai avea, din câte știa 
ea, şi îşi dădea prea bine seama ce ar fi însemnat să 
le dezvăluie: corpul ei ar fi devenit subiect de 
experimente. Asterii ar fi dezmembrat-o de vie. 

Apoi se întâlnise cu Danika Fendyr, care aflase 
cumva informaţii despre spiţa paternă a Lidiei și 
voise să știe dacă ea avea vreo abilitate stranie, din 
categoria abilităţilor elementare, de Fee. 

Se întrebase dacă ar fi trebuit să o omoare pe 
Danika, în scopul de a păstra secretul legat de 


puterile ei. Se întrebase și dacă nu cumva Danika 
mai aflase şi alte secrete despre ea. Ca, de pildă, 
faptul că avea doi fii? 

Danika îi explicase că metamorfii erau Fee din 
altă lume. Binecuvântaţi cu o formă de Fee şi cu una 
umanoidă, înzestrați cu puteri elementare. 

Îi confirmase ceea ce ea, Lidia, intuise de multă 
vreme. Motivul pentru care îl botezase pe Brannon 
după cele mai vechi legende pe care le păstra spița 
ei, povești care vorbeau despre un Rege Fee dintr-o 
altă lume, cu foc în vene. Prin intermediul puterii 
focului, acel rege crease cerbi pe care îi făcuse 
gardienii lui sacri. 

Lidia nu îi spusese nimic din toate astea Danikăi, 
dar aceasta îi dezvăluise modul în care acele Fee din 
altă lume deveniseră metamorfi. Şi îi mai spusese că 
Asterii făcuseră experimente pe ei în Midgard, 
consecinţa fiind dispariţia urechilor ascuţite la noile 
generaţii. Lidia se bucurase că Danika murise şi că 
toate întrebările ei indiscrete  pieriseră, de 
asemenea. 

Dar acum Lidia nu mai avea de ce să se ascundă. 

După ce băuse antidotul pe care îl preparase sora 
ei cea genială şi curajoasă, focul ajunsese atât de 
aproape de suprafaţă, încât nu mai putea să îl nege. 
Și nici nu mai voia să îl nege. 

Din ea se scurseră flăcări în timp ce fugi din palat, 
străbătu orașul şi ajunse pe câmpul de luptă. Era 
descătuşată, de neînvins. 

Lupii fură primii care îi simţiră mirosul, fără 
îndoială că datorită simțurilor ascuţite, de copoi, ale 
lui Mordoc. O zăriră stând în faţa porţilor orașului 
şi în pofida focului, o recunoscură. Luându-şi forma 
lor umanoidă, alergară la ea și o împresurară, 
arătându-şi colții. Mordoc conducea haita, plin de o 
ură care ţâșnea, efectiv, din întreaga lui ființă. În 
spatele lui, ca de obicei, veneau Gedred și 
Vespasian, pregătiţi să se folosească de puştile lor cu 
lunetă. 


Era vremea ca Lidia să pună lucrurile în ordine. 

- Tu! răcni Mordoc. 

Ea nu îi dădu ocazia să mai spună ceva. Masculul 
acela, tatăl Danikăi Fendyr, nu avea să își mai verse 
otrava în lume. Nu avea să mai pricinuiască durere 
nimănui de pe cuprinsul Midgardului. 

Cu ajutorul unui simplu gând, Lidia îi transformă 
în cenușă pe Mordoc și pe cei doi ţintaşi, din care 
nu mai rămaseră decât nişte băltoace de argint topit, 
provenite de la săgețile pe care le purtaseră prinse 
de gulere. Un gând, doar, şi haita de lupi, care se 
oprise locului, cuprinsă de panică, avu aceeași 
soartă. 

Apoi un stol de îngeri Asterieni țâşni din ceruri, 
încercând să îi lovească pe duşmani cu explozii de 
putere. 

Lidia îi nimici şi pe ei. 

Demonii se opriră, împreună cu aliații lor Căzuţi, 
morţi de multă vreme, iar armurile mecanice 
încremeniră. 

Maşinăriile de război ale Gărzii Asteriene, printre 
care se numărau şi tancuri mamut înarmate cu 
rachete cu  pucioasă, își schimbară direcţia, 
îndreptându-se spre Lidia. Îngerii care le controlau 
îşi îndreptară puştile spre ea, slobozind o ploaie de 
gloanţe. 

Cu focul care îi cânta în sânge, Lidia străbătu 
câmpul de luptă. Gloanţele se topiră înainte să 
ajungă la ea. 

Condiţia ei de acum i se părea mult mai firească 
decât fusese vreodată. În Peştera Prinţilor, se 
concentrase cât putuse de mult ca să stingă flăcările 
Regelui Toamnei din jurul tovarășilor ei. Doar 
Morven păruse surprins. Ceilalți nu se întrebaseră 
cum de dispăruseră flăcările. Fusese prea mult haos 
pentru ca cineva să pună lucrurile cap la cap. 

Dar acum focul ei curgea nestingherit. Adevărul 
ei fusese eliberat. 


Maşinăriile de război se opriră și își aţintiră 
puștile şi aruncătoarele de proiectile spre ea. Aveau 
să o şteargă de pe fața Midgardului. 

Dar ea voia să continue până la capăt. Nu privi în 
urmă, către palat. Se rugă în gând ca Ruhn, 
perechea ei, să îi pună fiii la adăpost. 

Pentru prima oară în existența ei plină de 
nefericire, lăsă ca lumea să o vadă aşa cum era ea. Şi 
se lăsă pe sine să se vadă așa cum era. 

Lansatoarele de rachete deveniră incandescente. 
Lidia îşi adună flăcările. Chiar dacă ar fi interceptat 
rachetele în aer, șrapnelul ar fi putut să îi ucidă 
aliaţii... 

Exista un singur mijloc să le oprească: să ajungă la 
lansatoare înainte ca acestea să tragă. Și să îi elimine 
pe toţi cei carele operau, inclusiv pe ea însăși. 

O luă la fugă. 

Își dorea să îşi fi luat rămas-bun de la fiii ei. De la 
Ruhn. Să îi răspundă la ce îi spusese el. 

Te iubesc. 

Trimise gândul acela spre Prințul Feelor, despre 
care ştia că avea să se țină de cuvânt și să îi pună fii 
la adăpost. 

Maşinăriile de război îi urmăriră mișcările cu 
lansatoarele lor. Aveau să încerce să o arunce în aer 
înainte să poată ajunge la ele. 

Cu accentul pus pe încerce. 

Viaţa ei de Vanir fusese una scurtă şi plină de 
necazuri, dar avusese şi momente de fericire. Pe 
acelea le adună ea acum, ţinându-le aproape de 
inimă: momentul în care își ținuse în braţe fiii nou- 
născuţi, adulmecându-le mirosul dulce, de prunci. 
Momentele în care stătuse de vorbă cu Ruhn ore în 
şir, pe când îl ştia doar pe numele de Noapte. 
Momentele în care se odihnise în braţele lui. 

Avea atât de puţine amintiri fericite, dar nu le-ar 
fi dat la schimb pentru tot aurul din lume. 

Ar fi retrăit totul de la început, doar de dragul 
acelor amintiri. 


Lidia se cufundă adânc în resturile mocnite ale 
puterii ei. O ultimă explozie. O ultimă lovitură. 
Apoi şi ea avea să fie jar purtat de vânt. 

Maşinăriile de război se profilau amenințător, 
negre şi strălucind de putere. Erau pregătite pentru 
ea. Ţevi de lansare erau aţintite asupra ei, iar 
rachetele cu pucioasă străluceau, aurii, în gâtlejurile 
lor. 

Lidia își dezlănțui focul, pregătită pentru 
incinerarea finală. 

Dar înainte ca flacăra ei să atingă mașinăriile de 
război, înainte ca rachetele cu pucioasă să fie trase, 
ţevile lansatoarelor se topiră. Fierul se scurse, 
sfârâind, pe pământul uscat. 

lar rachetele cu pucioasă, blocate în maşinăria 
care se topea... 

Exploziile zguduiră lumea însăși în momentul în 
care rachetele bubuiră la unison, transformând 
mașinăriile de război în capcane ale morţii pentru 
soldaţii dinăuntrul lor. Aceştia nici măcar nu 
apucară să strige înainte să fie aruncaţi în aer, 
topindu-se până când nu mai rămase nimic din ei. 
Căldura pârjoli până şi fața Lidiei, şi prin valurile de 
fum încins... 

Văzu trei luminițe arzând strălucitor. 

Silfe de foc. Mocnind de putere. 

Prin flăcări, prin fum şi prin jăraticul care plutea 
în văzduh, Lidia le recunoscu. Sasa. Rithi. Malana. 
Strălucind de foc şi de furie. Pesemne că se 
furişaseră din spatele liniilor inamice. Prea mici ca 
să fie observate, ca să fie luate vreodată în seamă de 
Vanirii aroganți. 

O altă mașinărie de război înaintă zgomotos peste 
rămășițele primei linii. 

O greșeală prostească. Rămășițele incandescente, 
care ardeau mocnit, topiră şenilele maşinăriei, 
țintuind-o locului şi prinzându-i în capcană pe 
soldaţii şi pe piloții din ea. 


Aceştia încercară să tragă cu rachetele în Lidia şi 
în cele trei silfe care veniseră lângă ea, învăluite în 
străluciri albastre de putere, dar nu avură ocazia. 
Într-un moment, maşinăria de război era intactă şi 
lansatoarele de rachete şi încărcătura lor scânteiau, 
iar în următorul, metalul maşinăriei deveni 
incandescent şi se topi. Soldaţii imperiali nici măcar 
nu apucară să fugă, ci se topiră odată cu maşinăria, 
dizolvându-se într-o băltoacă de metal lichid. 

Iar în spatele locului în care se aflase mașinăria, o 
a patra silfă strălucea cu o flacără de un albastru 
intens, fierbinte. 

Irithys. 

Silfa flutură din mâna ei mică, în semn de salut. 

La rândul ei, Lidia îi răspunse. 

- Am găsit-o! îi spuse Sasa Lidiei, cu sufletul la 
gură din pricina adrenalinei, a speranţei, a fricii sau, 
poate, a tuturor acestora la un loc. I-am comunicat 
tot ceea ce ne-aţi spus tu şi Bryce! 

Irithys veni iute spre ele, lăsând o dâră de jăratic 
albastru în urma ei, iar Malana adăugă: 

- Dar nu a trebuit să ducem multă muncă de 
convingere cu ea ca să o aducem aici. 

- Cum de aţi ştiut să veniţi astăzi? întrebă Lidia, 
în timp ce Irithys li se alătură, semănând cu o stea 
albastră în mijlocul luminilor pâlpâitoare ale 
celorlalte. 

Irithys zâmbi larg, primul zâmbet adevărat pe 
care Lidia îl văzuse pe faţa Reginei Silfilor. 

- Nu am ştiut, răspunse Irithys. M-au găsit abia 
ieri şi am vorbit până târziu în noapte, explică ea, 
zâmbindu-le cu tandreţe celor trei silfe, care se 
făcură roz ca zmeura de plăcere. Încă eram treze 
atunci când a fost difuzat videoclipul lui Bryce 
Quinlan şi al lui Hunt Athalar. Am venit degrabă de 
la Ravilis, sperând să ajutăm în orice mod puteam. 

- Am ajuns chiar la timp, se pare, spuse Sasa, 
făcând semn cu capul spre rămășițele care ardeau 
mocnit. 


- Nu ne-ar fi plăcut să pierdem toată distracţia! 
adăugă Rithi, cu un zâmbet poznaș. 

Irithys o studie pe Lidia, iar zâmbetul îi deveni 
mai reținut. Flăcările reginei le aprinseră pe cele ale 
Lidiei. Îi dănţuiau în vârfurile degetelor, în păr, 
bucuroase să fie recunoscute. 

- Am simţit focul din tine în clipa în care ne-am 
cunoscut, spuse regina. Dar nu credeam că avea să 
se manifeste atât de strălucitor. 

Lidia schiță o plecăciune, dar încă nu îi spuse 
despre antidot, despre cum avea să îi facă flacăra şi 
mai letală. Mai târziu - dacă aveau să 
supravieţuiască. Dar în momentul acela... Lidia 
zâmbi larg, adresând acel zâmbet atât reginei, cât și 
inamicilor lor care strângeau rândurile. 

- Haideţi să ardem totul! 

Fa le adresase silfelor un astfel de îndemn pentru 
că în acel moment se îndrepta spre ele un întreg șir 
de mașinării de război puternice. Lansatoarele de 
rachete se poziționară, scoțând un geamăt metalic. 
Toate gurile de foc erau ațintite spre ele. 

- Cu plăcere! răspunse Irithys şi, chiar de la câţiva 
paşi distanţă, Lidia simţi pe piele căldura flăcării 
reginei. 

Rithi, Sasa şi Malana se făcură albastre, la fel ca 
regina lor. Cele patru silfe de foc își dezlănțuiră 
puterea spre mașinile de război şi spre Vanirii care 
le conduceau. Flăcările incandescente ale Lidiei se 
alăturară flăcărilor celor patru silfe, contopindu-se 
cu ale lor şi dănţuind în jurul maşinăriei, de parcă 
toate clipele de recunoaştere care existaseră până 
atunci între ea și silfe ar fi condus spre momentul 
acela, de parcă flăcările ei le-ar fi cunoscut pe ale lor 
de mii de ani. 

Ca o singură flacără a unui popor unit, aşa cum 
promisese Bryce Quinlan, focul lor izbi linia 
inamică. 

Maşinăriile se dezintegrară. Lidia se dădu înapoi 
din fața forței dezlănțuite a distrugerii şi se 


împletici, încă neobișnuită, după ce fusese suprimat 
o vreme atât de îndelungată, cu focul care îi curgea 
în vene. 

Însă silfele îşi  concentrară focul asupra 
maşinăriilor şi piloților. Iar atunci când Lidia căzu 
la pământ şi când rachetele explodară la contactul 
cu flăcările, ea își proiectă puterea în sus, ca să apere 
forțele aliate ce luptau în spatele lor, precum şi pe 
silfele de foc, care se aflau în faţa ei şi pe care le feri 
de şrapnelul topit, ce cădea acum din văzduh sub 
forma unei ploi de metal topit. Picăturile acelei ploi 
sfârâiau de îndată ce atingeau pământul. 

Irithys ardea ca o stea albastră, atacând mașinărie 
după mașinărie şi lăsând doar moarte învăpăiată în 
urma ei. Celelalte trei silfe făcură la fel. Acolo unde 
sclipeau, forțele imperiale mureau. 

Și în timp ce inamicul se topea în faţa lor, preţ de 
o clipă, doar de una, Lidia își îngădui să aprindă în 
ea o scânteie de speranţă. 


- Sunt în regulă, spuse Tharion, gâfâind, în timp 
ce din gură îi curgea sânge. Sunt în regulă. 

- Ba pe naiba! îl contrazise Ruhn, îngenunchind 
lângă el și scotocind prin geanta lui după fiola de 
care pomenise Lidia. 

Tharion ar fi fost mort acum dacă nu ar fi băut 
deja antidotul. Dar dacă el, Ruhn, nu făcea ceva ca 
să îl ajute pe Tharion în clipa aceea, cu siguranţă că 
tritonul avea să moară în câteva minute. 

- Aşază-l în capul oaselor, îi spuse Actaeon 
fratelui lui. Aşază-i capul deasupra pieptului, pentru 
ca sângele să nu se scurgă prea repede. 

- Trebuie să o ajutăm! strigă Brann. E afară, pe 
câmpul de luptă... 

- Ba nu mergeţi nicăieri! le spuse Ruhn băieţilor, 
iar apoi găsi fiola cu lichid transparent şi o dădu pe 
gât. Ajutaţi-mă să îl ridic pe Ketos! le ceru el apoi. 
Avem două secunde înainte ca dobitocii ăia de 


gardieni să se întoarcă, poate chiar însoţiţi de 
Rigelus... 

Dar nu avură la dispoziţie nici măcar două 
secunde. 

Cei doi îngeri care îi ţinuseră captivi pe băieţi se 
iviră dinspre scară, la capătul îndepărtat al 
coridorului. Nici urmă de Rigelus, mulțumită zeilor. 
Dar în clipa aceea, orice ar fi fost în poţiunea aceea 
îi afectă lui Ruhn stomacul, întregul corp, iar lumea 
se răsturnă, explodă, se întunecă... 

Însă totul se petrecu doar pe durata unei clipe. 
Atunci când îi reveni vederea, Ruhn îi zări pe cei 
doi îngeri întinzându-se după pistoale. 

Ruhn explodă. 

Aşa cum le făcuse Bryce Gemenilor Ucigaşi, el 
proiectă două fascicule de lumină stelară drept în 
ochii lor, orbindu-i. Apoi plămădi din umbrele lui 
două bice gemene, care li se înfășurară gardienilor 
pe după gât, începând să strângă din ce în ce mai 
tare. 

- Ce naiba! strigă Brann, dar Ruhn abia dacă îl 
auzi. 

Deborda de o putere mai intensă ca niciodată. Cu 
mintea nespus de limpede, le porunci umbrelor să 
spintece carnea aceea angelică. 

Ţâşni sânge. Pârâiră oase. Două capete se 
rostogoliră la pământ. 

- Fir-ar al naibii, şopti Brann, în timp ce Actaeon, 
împietrit de uimire, rămăsese cu privirea aţintită la 
Ruhn. 

- Tritonul! strigă puştiul, întorcându-se spre locul 
în care 'Iharion leşinase brusc. 

- La naiba! răcni Ruhn, punându-și mâna pe 
pieptul lui 'Iharion ca să oprească sângerarea... 

O magie caldă şi strălucitoare înflori înlăuntrul 
prinţului. O magie vindecătoare, ce se ridică la 
suprafață de parcă ar fi fost latentă în sângele lui. 

Nu avea idee cum să o folosească, cum să facă 
altceva decât să îi poruncească, simplu: 


Salvează-l! 

Drept răspuns, din mâini i se scurse lumină. Simti 
cum carnea și oasele lui Tharion se refăcură sub 
degetele lui, reparându-se, vindecându-se... 

Glonţțul îi intrase tritonului prin piept şi ieşise 
prin spate. lar magia aceea vindecătoare nouă părea 
să ştie ce avea de făcut, cum să închidă atât rănile de 
intrare, cât şi pe cele de ieșire. Ruhn nu putea să 
înlocuiască sângele care cursese, dar dacă Tharion 
nu mai pierdea sânge... avea şanse să 
supravieţuiască. 

O undă de şoc zgudui palatul, iar timpul încetini. 

Preţ de o clipă, Ruhn se gândi că zguduitura ar fi 
putut să fie un efect al puterii lui, dar nu era aşa. 
Mai simţise asta şi înainte, cu puţin timp în urmă, 
atunci când lumea se cutremurase, iar el ştiuse, în 
adâncul sufletului, că acea zdruncinătură colosală 
fusese efectul morţii unui Asteri. Ca moartea unui 
Arhanghel, dar mai rău. 

Probabil că murea un alt Asteri. 

Totuşi, Ruhn îi porunci puterii aceleia 
încântătoare şi strălucitoare să continue să îl 
vindece pe Ketos. Să se folosească de faptul că 
timpul se dilata, ca să câştige mai mult timp pentru 
vindecarea lui 'Iharion... 

Dură o eternitate şi totuşi nu dură deloc. Timpul 
îşi reluă cursul, atât de rapid, încât băieţii îl scăpară 
din mâini pe 'Iharion, dar, din fericire, rana acestuia 
se vindecase. Bombănind, Ruhn îl săltă pe umăr pe 
tritonul leşinat, iar apoi le spuse băieţilor: 

- Trebuie să plecăm de aici! 

Jumătate din el voia să îi lase pe gemeni într-un 
loc în care să fie în siguranţă și apoi alerge la Lidia, 
oriunde s-ar fi aflat ea. Şi exista probabilitatea ca ea 
să fi fost cea care tocmai eliminase un nenorocit de 
Asteri. Dar perechea lui îl rugase să îi apere cei mai 
preţioşi doi oameni ai lumii ei. 

El nu avea de gând să trădeze un gest de încredere 
atât de important. Pentru nimic în lume. 


Goniră prin palatul ale cărui coridoare erau acum 
straniu de goale. Probabil că toată lumea primise 
ordinul de evacuare, drept pentru care palatul 
rămăsese pustiu. Până şi gardienii îşi părăsiseră 
posturile de la uși şi de la porţile din față. 

Ruhn şi băieţii reușiră să ajungă pe străzile 
orașului, iar Ruhn își scoase telefonul din buzunar 
ca să îl sune pe Flynn, rugându-se în gând ca acesta 
să aibă furgoneta în apropiere. Abia atunci văzu 
câmpul de luptă din afara orașului. Văzu norul de 
întuneric de deasupra luminilor strălucitoare. 

Întunericul acela era o Gheenă pură. De cealaltă 
parte a câmpului se vedeau flăcări uriașe. Probabil 
că era mâna Lidiei. 

- Ruhn! 

Cunoșştea vocea aceea. 

Se întoarse, cu 'Iharion atârnându-i pe umăr, 
inert, și îl văzu pe Ithan Holstrom alergând spre ei, 
cu o pușcă pe umăr. 

Cunoştea arma aceea. Pușca Nimicitoare de Zei. 

Chipul lui Ithan era împroșcat de țărână şi de 
sânge, de parcă s-ar fi luptat ca să își croiască drum 
până acolo. 

- Ketos e în viaţă? 

Ruhn dădu din cap, adeverind, iar Ithan întrebă: 

- Unde e Bryce? 

Parcă drept răspuns, un val de lumină intensă 
izbucni în palatul care se înălța în spatele lor. 

Lui Ruhn îi îngheţă sângele în vene. 

- l-am chemat pe ea şi pe Athalar să vină la noi, 
spuse el. Dar era o capcană... La naiba! 

- Trebuie să ajung la Bryce! spuse Ithan pe un ton 
imperios. 

Ruhn arătă spre palat, dar nu reuși să găsească 
cuvintele potrivite, sau orice cuvinte — ca să îi spună 
lupului că se putea să fi ajuns prea târziu. 

Ace și Brann se uitară în sus. La Ruhn, la palat, la 
câmpul de luptă. 


Se aflau în grija lui. Trebuia să îi apere în timpul 
furtunii. 

- Fugi! îi strigă Ruhn lui Ithan, iar apoi le făcu un 
semn din mână gemenilor, îndemnându-i: Staţi 
aproape de mine şi faceţi tot ce vă spun! 

Bryce simţea că răsuflarea parcă îi spinteca 
plămânii, dar se dedică trup şi suflet luptei pe care o 
ducea. Nu era preocupată decât de mişcările și de 
avântul cu care ea şi Hunt se propulsau în spațiul 
acela limitat, în timp ce Rigelus lansa lovitură după 
lovitură. 

Nu mai era speriată aşa cum fusese - nu cu mult 
timp în urmă - atunci când fugise de Rigelus pe acel 
coridor. Ştia că steaua Theiei îi conferea un avantaj 
îndeajuns de mare încât să rămână cu un pas 
înaintea lui Rigelus în timp ce se teleporta iar și iar. 

Nu trebuia decât să distrugă nucleul de primă 
lumină, iar apoi avea să ia sabia și pumnalul şi avea 
să îi ucidă pe Asteri. Unul câte unul. 

Hunt izbea întruna podeaua cu fulgerul. Însă ea şi 
Hunt se mișcau în continuu, atât de rapid încât o 
detunătură nici nu apuca să se stingă, că și răsuna 
alta. Era un sunet monstruos, mistuitor, iar în 
încăpere ploua cu pietre și cu bucăţi de cristal. 

Dar acolo, în mijlocul încăperii, tunelul de cristal 
deformat, topit, era aproape finalizat. 

Trecuseră minute sau poate ani întregi. Erau cu 
toţii prinşi într-un dans, în care trebuia să rămână 
cu un pas înaintea lui Rigelus, Iar ea ştia că acel 
dans avea să ajungă în curând la cumplitu-i sfârșit. 

Încă o lovitură şi nucleul de primă lumină străluci 
mai intens, luminând chipul furios al lui Rigelus. 


Bryce se teleportă din nou, dar, de data asta, mai 
incet... Prea încet... 

Rigelus îşi lansă puterea spre ei. 

O undă de putere arzătoare precum acidul îi făcu 
pe ea şi pe Hunt să dea înapoi, împleticindu-se, 
până când ajunseră în dreptul scării, iar Bryce îşi 
dădu seama că rămăseseră în viaţă doar mulţumită 
fulgerului mânuit de Hunt. Îşi adună puterea ca să 
se teleporteze din nou, dar aceasta se epuizase. 

- Poate că nu ar fi trebuit să îţi foloseşti atât de 
multă putere împotriva lui Polaris! exclamă Rigelus, 
rânjind. 

EI îşi ridică mâna scânteietoare... 

Cei doi duşmani ai lui aveau acum de ales între 
moarte şi supravieţuire. 

Bryce se teleportă împreună cu Hunt, dar nu 
ajunseră în mijlocul încăperii, ci aterizară pe podea 
cu un etaj mai sus, departe de nucleu. 

- Încă o lovitură! strigă Hunt. Bryce, încă o 
afurisită de lovitură şi terminăm... 

Lui Bryce i se tăiară genunchii şi ameţi. Puterea 
din vene i se dizolvase în praf de stele. 

Se clătină, dar Hunt o prinse la timp. 

- Bryce! 

Nasul o ustura. Simțea în gură gustul metalic şi 
înțepător al sângelui. 

- La naiba! spuse Hunt printre dinţi, 
cuprinzându-i faţa în palme. Bryce, uită-te la mine! 

Trebuia să facă un efort prea mare. Și nu mai era 
în stare să îl facă. 

- Îmi pare rău, șopti ea abia audibil, gâfâind. Îmi 
pare rău. 

Toată puterea pe care o obținuse... La ce bun? Și 
la ce ar fi ajutat-o să aibă Sabia Stelară și pumnalul 
dacă nu mai avea lumină stelară ca să le unească? 

- Trebuie să dau încă o lovitură cu fulgerul, 
Bryce! spuse Hunt, respirând sacadat, cu sângele 
curgându-i din nas, de asemenea, fiindcă plătea 


prețul atâtor lovituri care îi consumaseră puterea. 
Încă o lovitură, simt că... 

- În regulă..., spuse ea, ...în regulă! 

Era imperios necesar să coboare şi să încerce să 
ajungă la nucleul de primă lumină, înainte ca 
Rigelus să găsească vreo modalitate de a repara 
pagubele pe care le făcuseră. 

- În regulă, spuse ea din nou, dar nu reuși să îşi 
adune puterea, aşa că se uită la Hunt și întrebă: Îmi 
dai un avânt? 

Judecând după îngrijorarea din ochii lui, îşi dădu 
seama că nici perechii ei nu îi mai rămăsese prea 
multă putere. Însă Hunt se învălui încă o dată în 
fulger, care îi formă o coroană în jurul capului, 
făcându-l să pară un fel de zeitate ancestrală. 

În loc să o lovească cu focul lui demonic, o trase 
spre el și o sărută. 

Fulgerul se scurse din el și intră în ea, precum un 
râu viu, de cântec şi de putere. Bryce se trase în 
spate, gâfâind din greu. Nu primise prea multă 
putere, dar trupul ei o absorbise și părea să fie de 
ajuns... 

- Opriţi-vă! le strigă, din capătul coridorului, o 
voce epuizată, de bărbat. 

Și, deşi Bryce sărise dintr-o lume în alta şi 
răpusese Arhangheli și Asteri, nimic din toate astea 
nu o pregătise să îl vadă pe Ithan Holstrom alergând 
pe unul dintre coridoarele palatului, cu Pușca 
Nimicitoare de Zei atârnată de umăr. 


Hunt nu mai avea suficientă energie ca să se 
gândească la faptul că Holstrom părea... să fi atins 
un nivel superior. Părea mai în vârstă, mai puternic, 
deşi nu trecuse decât o zi de când îl văzuse ultima 
oară. Dar, la naiba, nu îi mai păsa de astfel de 
fleacuri în clipa în care lupul ajunse lângă ei şi îi 
spuse lui Bryce: 

- Am fost trimis să îţi dau asta! 

Îi înmână lui Bryce Pușca Nimicitoare de Zei. 


Ea o luă cu mâini tremurânde. 

- Jesiba ţi-a dat-o? 

- Nu. Adică da, dar..., se bâlbâi Ithan, făcând 
ochii mari. Conţine un glonț plin cu lumina 
secundă a morților din Oraşul Semilunii. Connor 
mi l-a dat. Pentru tine. 

- Connor?! întrebă Bryce, uimită, clătinându-se 
din nou, iar Hunt o prinse. 

- Nu avem timp să îţi explic, răspunse Ithan, dar 
morții m-au trimis să îți dau pușca și glonţul. 
Connor te-a rugat să nu îl iroseşti, Bryce, adăugă el, 
iar ochii prinseră să îi strălucească puternic. 

Bryce își plecă privirea spre puşca din mâinile ei, 
cântărind-o. 

- La ce folosește un glonţ cu lumină secundă 
împotriva unui Asteri? întrebă Hunt. 

- Nu impotriva unui Asteri, răspunse Bryce. 
Glonţul e o bombă cu lumină secundă. 

Ithan dădu din cap, încuviinţând, ca şi cum, spre 
deosebire de Hunt, înţelegea la ce se referea Bryce. 

- Nu am destulă putere ca să ne teleportez pe 
amândoi în spaţiul în care se află nucleul, spuse 
Bryce, luându-l de mână pe Hunt și punându-i ceva 
rece în ea. 

Dându-și seama la ce anume se referea perechea 
lui, Hunt fu cuprins de groază. 

- Ba pe naiba! se răsti el. Ba pe naiba, Bryce! 
Haide să îl trimitem pe monstrul ăla drept în Hel... 

- leșiți din palat! îi avertiză Bryce, iar apoi se 
teleportă. 

De una singură. 

Luase cu ea Pușca Nimicitoare de Zei. Şi lăsase 
Masca în mâna lui Hunt. 


Avea o singură încercare. 

Ultima dată, Lehabah îi făcuse rost de cele două 
secunde de care avea nevoie ca să ţintească. 

De data asta nu mai avea prin preajmă nici o silfă 
de foc care să o salveze. Nici synth care să o 


alimenteze. Nu putea să se bazeze decât pe 
antrenamentele la care o supusese Randall ani la 
rând. Îi mulțumi în gând. 

O singură împușcătură, drept prin tunelul pe care 
îl săpase Hunt, o împușcătură cu care să arunce în 
aer şi ultima bucată din cristalul plasat în jurul 
nucleului, eliberând, astfel, toată acea cantitate de 
primă lumină. 

Stia ce avea să o coste ca să țintească. Stia că în 
clipa în care avea să facă asta, Rigelus avea să își 
lanseze puterea spre ea. lar de data asta avea să fie 
lipsită de protecţia pe care i-o oferea zidul de fulger 
al lui Hunt. 

Bryce savură vântul biciuitor şi sălbatic ce o 
cuprinse într-un vârtej în timp ce se teleporta, o 
ultimă dată, străbătând lumea. 

Își propti puşca de umăr, trase siguranța şi apoi 
apăru acolo, în spaţiul în care se afla nucleul, 
încăperea fiind plină acum de moloz şi de bucăţi de 
cristal. Pușca ei era deja aţintită spre gaura din 
centrul încăperii. 

Însă Rigelus nu era singur, ci se mai aflau acolo și 
ceilalți trei Asteri rămași în viață, toţi patru 
formând un zid impenetrabil între Bryce şi nucleul 
de primă lumină. Dacă era să se ia după felul în care 
curgerea timpului încetinise cu câteva minute în 
urmă, Bryce socoti că mai murise un Asteri. Dar 
mai erau patru. 

Fa îşi ţinu degetul pe trăgaci. Să irosească glonţul 
pe el... 

- Înainte să acţionezi atât de nesăbuit, nu vrei să 
ştii ce rişti? întrebă Rigelus pe un ton plin de 
îngâmfare. Dacă distrugi nucleul de primă lumină, 
vei distruge Midgardul însuşi! 

Bryce nu cobori Pușca Nimicitoare de Zei, ci o 
tinu aţintită spre picioarele Asterilor. Spre gaura din 
spatele lor. Ca să ajungă suficient de aproape, ar fi 
trebuit să se teleporteze chiar lângă ei și apoi să 
tragă direct în gaură. 

- Nucleul e legat de sufletul Midgardului, spuse 
Rigelus. Dacă îl distrugi, planeta întreagă va înceta 
să mai existe într-o clipă. 

Lui Bryce îi îngheţă sângele în vene. Poate că ar fi 
crezut că era o prostie, dacă nu ar fi fost afirmaţiile 
lui Vesperus despre Cazan. 

- Aţi făcut din nucleu un buton de distrugere 
pentru lumea asta, şopti ea. 

Din stânga lui Rigelus, Eosphoros, Luceafărul de 
Dimineaţă, îi spuse cu dispreţ: 

- Pentru ca rozătoarelor ca tine să nu le vină idei 
cum că ar putea să ne distrugă! 

- Soarta noastră, îi spuse Rigelus lui Bryce, 
împreunându-și mâinile în faţa lui într-un gest 
aproape beatific, e legată de cea a planetei. Dacă ne 
distrugi sursa de hrană, vei osândi şi toate sufletele 
vii de pe Midgard. 

- Şi dacă nu mă las intimidată? întrebă Bryce, 
trăgând de timp ca să pună cap la cap tot ce auzise, 
văzuse şi trăise... 

- Atunci, un întuneric nemaivăzut va devora 
planeta şi veţi înceta să mai existaţi, răspunse 
Hesperus, Luceafărul de Seară, din dreapta lui 
Rigelus. 

- Aşadar, ați prefera să muriţi, decât să fim liberi 
de voi? întrebă Bryce. 

- Dacă nu ne hrănim, vom muri. Singurul scop al 
existenţei voastre e să fiți hrana noastră. Sunteţi 
sclavi. 

- La naiba, deliraţi! strigă Bryce, ţinând pușca 
îndreptată spre picioarele lor. Ce-ar fi să vă omor pe 
toți şi să las nucleul în pace? Ce ziceţi de asta? 

- Ar trebui să te apropii suficient de mult cu 
armele alea ca să o faci, fătucă! exclamă Fosphoros, 


rânjind şi aruncându-i o privire ucigătoare, pe care 
şi-o mută apoi la Sabia Stelară de la spatele lui Bryce 
şi la Grăitorul-de-Adevăr de la şold. Nu vom face 
aceeaşi greşeală ca Polaris! adăugă ea. 

Aveau dreptate. Bryce ştia că dacă lăsa pușca din 
mână şi îşi scotea armele din teci... Ei bine, ei ar fi 
ucis-o atât de repede, încât probabil că nici nu ar 
mai fi apucat să scoată armele. 

- Gândeşte-te foarte bine, Bryce Quinlan! spuse 
Rigelus, făcând un pas în față, cu mâinile ridicate. 
Un singur glonţ tras în nucleu, iar lumea asta și toți 
cei nevinovaţi din ea vor fi absorbiți într-un vid fără 
sfârşit. 

Acelaşi Vid despre care Apollion pretinsese că îi 
permitea să îi devoreze pe Asteri? Corpul lui Polaris 
fusese aspirat spre nimic... 

- Păreai atât de indignată în filmuleţul tău..., 
spuse Rigelus pe un ton mieros, ...de moartea 
acelor nevinovaţi din Luncile Asphodel! Dar ce 
contează câteva sute de copii în comparaţie cu 
milioanele pe care îi osândești dacă tragi? 

Un vid fără sfârşit... 

- Omoar-o, frate! şuieră cel de-al patrulea Asteri, 
Austrus, strălucind de putere. Omoar-o și haide să 
ne întoarcem pe câmpul de bătălie ca să ne luptăm 
cu prinții, înainte să ne găsească aici... 

- Ce alegi, Bryce Quinlan? întrebă Rigelus, 
întinzându-şi mâna. Ai cuvântul meu că, dacă nu 
vei trage, tu și ai tăi veţi fi eliberaţi. Şi veţi rămâne 
liberi. 

Ceilalţi Asteri se întoarseră spre el, furioși. 

- Te pot învăţa lucruri la care nici măcar nu ai 
visat, îi făgădui Rigelus. Inscripţia pe care o ai 
tatuată pe spate... e în limba noastră. Din lumea 
noastră de baștină. Te pot învăța cum să o 
mânuiești. Orice lume ar putea fi deschisă pentru 
tine, Bryce Quinlan! Spune numele unei lumi, şi va 
fi a ta! 


- Vreau doar ca lumea asta să fie eliberată de voi, 
răspunse Bryce printre dinţi. Pentru totdeauna. 

Unul dintre Asteri o apostrofă: 

- Cum îndrăzneşti să îi vorbeşti...?! 

Însă Rigelus interveni, concentrându-se doar 
asupra lui Bryce. 

- Şi asta ar putea fi posibil. Midgardul, aşa cum ți- 
| închipui tu, spuse el, zâmbind cu atâta sinceritate, 
încât Bryce aproape că îl crezu. Vei duce o viaţă 
confortabilă. Vei avea un trai de regină adevărată, 
nu doar a Feelor, ci a întregii Valbare. Gata cu 
Guvernatorii! Gata cu ierarhiile angelice, dacă aşa 
vreți tu şi Athalar! Dacă doreşti ca morţii să fie 
eliberaţi, atunci vom găsi o cale de a ocoli şi 
moartea. Ei au fost mereu doar un simplu desert 
pentru noi. 

- Desert..., murmură Bryce, iar mâinile prinseră 
să îi tremure de furie şi strânse mai tare pușca. 

- Morţii îşi vor păstra lumina secundă, adăugă 
Rigelus. 

Dar Bryce strigă, în timp ce vechea ei furie 
incandescentă, orbitoare, îi acoperea vederea cu 
vălu-i arzător: 

- Nu sunt desert! Sunt ființe! Fiinţe pe care 
locuitorii acestei planete i-au cunoscut și i-au iubit! 

- Nu mi-am ales bine cuvintele şi îmi cer scuze 
pentru asta, recunoscu Rigelus. Dar vei avea orice 
iți vei dori. Iar dacă îţi doreşti să... 

- Nu mai încerca să îi faci pe plac rozătoarei 
ăsteia! răbufni Fosphoros. Trebuie să moară! 

- Nu prea cred, spuse Bryce, şi se teleportă direct 
lângă Asteri. Chiar lângă gaura din podea pe care o 
făcuse Hunt. Cred că e rândul vostru! adăugă ea. 

Apoi trase cu Puşca Nimicitoare de Zei în nucleul 
de primă lumină. 


Asterii ţipară, iar timpul prinse să se scurgă lent 
atunci când glonţul ţâşni din puşcă, suficient de 


încet pentru ca Bryce să vadă inscripția de pe el: 
Memento Mori. 

Alimentat de sufletele morţilor, al lui Connor, ale 
celor din Haita Diavolilor și ale atâtor altora... 
Morti care se sacrificaseră de dragul celor vii. Morți 
care renunţaseră la eternitate pentru ca Midgardul 
să fie liber. 

Glonţul cobori în spirală, împresurat de lumină, 
spre acea ultimă barieră de cristal. 

Rigelus se năpusti asupra lui Bryce, cu mâinile-i 
incandescente de putere brută. De cum avea să o 
atingă, ea avea să moară... 

Şi poate că asta plănuise Danika de la bun 
început, atunci când pusese Cornul în ea, dorindu- 
şi ca ea să revendice cealaltă bucată din steaua 
Theiei, ascunsă în Avallen. Poate că asta plănuise 
Urd pentru ea, poate că asta îi şoptise că ar fi putut 
să facă, încă de când îşi accesase puterea, sau poate 
că asta îşi închipuise Helul că aveau să facă într-o zi 
ea şi Hunt. 

Își dori să fi avut mai mult timp pe care să și-l 
petreacă alături de Hunt. Alături de părinţii şi 
prietenii ei. Puțin mai mult timp să se bucure de 
soare, de cer şi de mare. Să asculte muzică, toată 
muzica pe care ar fi putut să o audă vreodată. Să 
danseze - doar încă un pas sau o piruetă... 

Rigelus încă se întindea după braţul ei, încercând 
să o atingă cu mâinile-i strălucitoare; glonțul încă se 
învârtea în spirală prin tunel. Iar atunci când 
glonţul cu lumină secundă trecu prin acel ultim 
strat de cristal, în timp ce înaintă nestânjenit... 

Bryce îşi dori să fi avut mai mult timp. 

Dar nu avea. Şi dacă doar atât timp i se dăruise... 
avea să îl facă să conteze. 

Cred că totul s-a întâmplat cu un motiv. Cred că 
nu a fost în zadar. 

Auzi de departe ecoul cuvintelor pe care le rostise 
la Poartă în primăvara aceea. 


Tot ceea ce se întâmplase fusese pentru asta. Nu 
pentru ea, ci pentru Midgard. Pentru siguranţa şi 
viitorul tuturor lumilor. 

Iar atunci când glonţul erupse în nucleul de primă 
lumină, atunci când Rigelus o prinse de încheietura 
mâinii şi acidul pur îi arse pielea și oasele în locul în 
care el o atingea... 

Fiind ca o baterie, Bryce îi preluă puterea. I-o 
aspiră. 

Lumina se ciocni de lumină. Şi totuşi... lumina 
stelară a lui Rigelus nu era deloc lumină. 

Era putere, da. Dar era prima lumină. Era puterea 
Midgardului. A locuitorilor lui. 

Fu pătrunsă şi străbătută de atât de multă putere, 
încât aproape că i se tăie răsuflarea. Timpul încetini 
şi mai mult, dar ea luă şi mai mult din puterea lui 
Rigelus. 

Indicatorul lui de putere, fixat pe perete, scăzu. 

Rigelus se trase îndărăt, ameţit, dându-i drumul 
lui Bryce, fie din pricina durerii, fie din pricina 
furiei, fie de teamă. Nici ea nu ar fi putut să spună. 

Lumina lui nu era a lui. Lumina lui fusese furată 
de la locuitorii din Midgard. Rigelus era o Poartă 
vie, care înmagazina puterea aceea, şi, aşa cum ea, 
Bryce, preluase puterea de la Porţi în primăvara 
aceea, aşa cum puterea îi alimentase Ascensiunea, 
ducându-i propria putere la noi niveluri, acum 
deveni a ei. 

Fără prima lumină, fără locuitorii din Midgard şi 
de pe toate celelalte planete pe care le secătuiseră, 
fără puterea poporului, nenorociţi aceia de Asteri 
nu erau nimic. 

Și ştiind asta, cunoscând acel adevăr de 
netăgăduit, Bryce canaliză toată acea putere prin 
Cornul din spatele ei. 

Chiar în clipa în care nucleul se sparse. 

Butonul de distrugere a Midgardului se activă. La 
doar câțiva paşi distanţă, lumea începu să facă 


implozie, să fie aspirată spre interior, distrugându-se 
în totalitate... 

Bryce şi-o dori, iar Cornul se supuse. 

Se deschise un portal, chiar în faţa nucleului şi a 
punctului negru care ieşea din el, aspirând toată 
viața. Bryce trimise nucleul, punctul acela lipsit de 
viață care se făcea tot mai mare, prin portalul 
deschis. 

Asterii începură să ţipe din nou. De data asta, fără 
oprire. De parcă ar fi ştiut că Bryce îşi invocase 
propriul buton de distrugere. 

La un gând al ei, doar, portalul se lărgi suficient 
de mult încât să îi absoarbă pe Asteri, ţipetele lor 
stingându-se pe măsură ce erau absorbiți. Rigelus şi 
mâinile lui strălucitoare nu mai erau acum decât o 
licărire slabă, dar ele încă se întindeau spre 
Midgard, încă se agăţau de el în timp ce erau trase 
înăuntru. 

Bryce avu la dispoziţie doar o clipă ca să înțeleagă 
ce anume făcuse, spre ce deschisese un portal: spre 
un loc negru, fără aer, presărat cu stele mici şi 
îndepărtate. Într-o fracțiune de secundă, fu trasă şi 
ea înăuntru. 

Direct în spaţiu. 


CAPITOLUL 97 


Palatul de cristal al Asterilor se prăbușea. 

Aflat lângă zidurile oraşului, Ruhn auzi un trosnet 
şi o detunătură zguduitoare, iar urechile i se 
înfundară. Se uită peste umăr şi văzu cum turnurile 
palatului începură să se clatine şi să se prăbușească. 

- Bryce..., icni el. 

Tharion, acum treaz şi mergând cu paşi măsuraţi, 
se opri, iar gemenii, care îl ajutau să se deplaseze, se 


opriră odată cu el. 

Întreaga lume se opri, zguduită de un cutremur. O 
lumină izbucni de sub palat. O forță imensă, ca un 
vârtej care începu să îi absoarbă pe cei aflați în 
preajmă, crescu în intensitate, capturând din ce în 
ce mai mult din lumea înconjurătoare. 

- Fugiţi! şuieră Tharion, simțind afectele acelei 
forţe. 

Ruhn dădu din cap în semn că înţelesese, iar apoi 
îi luă de mână pe băieţi. Tharion se chinui să țină 
pasul cu ei şi străbătură în fugă ultimele câteva 
străzi care îi despărțeau de porţile oraşului. 

Chiar dacă Ruhn simţea cum erau traşi spre 
palatul care se prăbușea şi știu că nu aveau cum să 
scape. 


Bryce îl lăsase acolo. 

Da, îl lăsase acolo şi se teleportase de una singură 
la monștrii aceia. Hunt nu ajunsese prea departe, cu 
Holstrom pe urmele lui, înainte ca palatul să fie 
zguduit de o detunătură. Cumva, cerul se deschisese 
deasupra lor, iar palatul se prăbuşea tot mai mult... 

Avea de ales între a-l lăsa pe Holstrom să moară și 
a continua să încerce să ajungă la Bryce. 

Și pentru că ştia că perechea lui nu l-ar fi iertat 
niciodată dacă l-ar fi abandonat pe Ithan, Hunt îl 
înșfăcă pe lup şi se înălță în văzduh, ferindu-se de 
bucăţile de cristal, piatră şi metal care cădeau. 

Nu avu idee unde aterizară el şi Ithan, ci doar că o 
făcură pe marginea unui crater uriaș, care nu fusese 
acolo înainte. Îi amintea de imaginile de la ştiri, care 
înfățișaseră ce mai rămăsese din Luncile Asphodel. 
Nu putu să nu se întrebe dacă Bryce nu o făcuse 
cumva intenţionat. 

Dar după ce își curăță ochii de sânge şi de praf, 
Hunt văzu ce se afla în inima craterului: un gol 
imens. Şi stele dincolo de el. 

Forţa vidului îl smuci spre interior, încercând să îl 
aspire... 


- Pleacă! îi porunci el lui Holstrom. Salvează cât 
de mulți oameni poţi! 

Da, ar fi trebuit organizate operaţiuni de salvare, 
pentru că de cealaltă parte a portalului pe care 
Bryce îl deschisese cumva printre stele, se afla un 
zid de întuneric impenetrabil. Hunt abia de reuși să 
distingă siluetele strălucitoare care erau aspirate 
spre el. 

Bryce deschisese o gaură neagră în mijlocul 
Midgardului. 

Oare o făcuse folosind armele? Sau unirea Sabiei 
Stelare cu Grăitorul-de- Adevăr îi oferise doar o idee 
despre cum ar fi putut să îi prindă pe toţi Asterii 
odată, în loc să îi învingă unul câte unul? 

Nu avea importanță. 

Nimic nu mai avea importanță, pentru că de 
cealaltă parte a portalului era o afurisită de gaură 
neagră, iar forța ei era atât de puternică, încât partea 
care răspundea în Midgard a portalului era aspirată, 
la rândul ei, spre acea gaură... 

Dar nici asta nu conta. 

Pentru că acolo, printre luminile strălucitoare ale 
Asterilor... Se vedea lumina stelară a lui Bryce. 

lar ea se afla pe acel drum fără întoarcere ce 
ducea la gaura neagră. 


Bryce ştia că ar fi trebuit să fie moartă. În locul în 
care ajunsese, nu existau nici aer, nici căldură. 

Poate că, la limită, era în viaţă. Iar asta trebuia să 
se datoreze Cornului de pe trupul ei, esenței ei 
Făurite... 

Riscase. Dar văzuse ce îi făcuseră lui Polaris Sabia 
Stelară şi Grăitorul-de-Adevăr. Creaseră un vid care 
o aspirase înăuntru. Era singurul tip de închisoare 
care putea să distrugă o ființă de lumină. Singura 
forță din univers care devora lumina, fiind atât de 
puternică, încât nici o lumină nu putea să îi scape. 
Un portal spre nicăieri. 

Spre o gaură neagră. 


Oare nu asta era puterea necurată pe care o 
poseda Apollion? Puterea Vidului. Antiteza luminii. 

Singurul lucru care putea să ucidă o planetă 
dintr-o înghiţitură. Care putea să îi distrugă pe 
Asteri şi Midgardul odată cu ei. 

lar Asterii ştiau asta, o ştiuseră dintotdeauna şi o 
folosiseră ca buton de distrugere, care să se activeze 
în cazul nimicirii nucleului de primă lumină. 

Aşa că ripostase la gaura lor neagră cu una creată 
de ea însăși. Una mai mare. O gaură neagră, un vid 
care să devoreze alte găuri negre. 

Pentru că Bryce nu putea să îngăduie ca 
Midgardul să păţească una ca asta. Deschisese 
portalul către gaura ei neagră doar într-atât încât 
numai cei aflaţi în imediata apropiere a nucleului să 
fie absorbiți de ea. 

lar acum se afla acolo, plutind prin spaţiu 
impreună cu Asterii. 

Din ființele strălucitoare care o înconjurau se 
revărsa lumină, iar ţipetele le erau reduse la tăcere 
din pricina lipsei de aer. În spatele ei, singura 
lumină existentă era cea care pătrundea printr-o 
fantă minusculă, pe care ea o lăsase dinadins... O 
fereastră mică spre Midgard. O fantă pe care trebuia 
să o închidă, dar în momentul de față nu se putea 
hotări să facă asta. Nu încă. 

Privi spre acea fărâmă de lumină, de cer albastru. 
Ultima rămăşiţă a căminului ei. 

Cred că totul s-a întâmplat cu un motiv. Cred că 
nu a fost în zadar. 

În faţa Asterilor plutea o masă strălucitoare, 
nucleul de primă lumină, iar în centrul lui se afla 
gaura neagră, tot mai mare... 

Lumina nucleului se întinse şi se încovoie în timp 
ce fu atrasă în gura căscată a găurii negre care se tot 
mărea. lar apoi lumina dispăru. 

Nu mai rămase nici urmă din ea. Nu mai exista 
nici un buton de distrugere, nici o primă lumină. 
Midgardul era acum liber de ele. 


Fanta pe care o lăsase deschisă acolo, în Midgard, 
se subție și mai mult. Acum era prea departe ca să 
mai ajungă la ea. Nu avea cum să se întoarcă la 
portal. Nu avea cum să se propulseze într-acolo. 
Nu-i mai rămânea decât să alunece lent spre acea 
graniță spaţiu-timp a găurii negre, pe care învățații 
o numeau orizontul evenimentelor. Adică să alunece 
spre un sfârşit inevitabil, distrugător. 

În fața ei, primii doi Asteri, Hesperus şi 
Eosphoros, se apropiau de acea graniță dincolo de 
care întoarcerea nu mai era posibilă. Asterii 
încercau să se agațe de nimicul din jurul lor, să 
găsească în spaţiul gol orice fel de priză care să îi 
ajute să se îndepărteze de deschizătura găurii 
negre... 

Însă degetele lor incandescente nu găsiră nici un 
punct de sprijin, nimic, în timp ce alunecară peste 
linia aceea şi dispărură. 

Timpul încetini preţ de o clipă, una singură, 
dilatându-se, iar apoi își reluă curgerea. Moartea 
Asterilor fusese rapidă. O înghițitură grabnică. 

Cred că totul s-a întâmplat cu un motiv. Cred că 
nu a fost în zadar. 

Rigelus şi Austrus fură următorii, dar cei doi se 
agăţau unul de celălalt. 

Ba nu, Bryce văzu apoi mai clar: Austrus se agăța, 
înnebunit ca un ins care se îneca, iar Rigelus încerca 
să se descotorosească de el, lovindu-l pe semenul lui 
cu rămăşiţe de putere pe care Austrus doar le 
absorbea... 

Poate că, dacă ea nu l-ar fi secătuit pe Rigelus atât 
de tare, el ar fi reuşit acum să scape de Austrus. 
Mâna Strălucită păru să îşi dea seama de asta. Se 
hotări să se elibereze în alt mod: își ridică picioarele 
şi îl lovi pe adversarul său. 

Austrus se rostogoli îndărăt, direct spre orizontul 
evenimentelor. Ţipetele lui fură complet lipsite de 
sunet. 


Timpul încetini şi se cutremură atunci când gaura 
neagră îl devoră şi pe el. 

lar apoi rămase doar Rigelus, care încă 
strălucea... dar slab. Lovitura pe care i-o dăduse lui 
Austrus îl propulsase spre Bryce. Ea nu avea cum să 
scape de el, nu avea cum să iasă din raza lui de 
acţiune. 

Rigelus se ciocni de ea, iar Bryce văzu că pe faţa 
lui era zugrăvită o ură cumplită. Amândoi prinseră 
să se rostogolească necontrolat prin spațiu, fără a şti 
ce era sus şi ce era jos, iar protecţia pe care Cornul i- 
o oferea lui Bryce părea să fie anulată de prezența 
lui Rigelus. 

Cornul avea să se supună doar creatorului său, 
stăpânului său. 

Bryce avea nevoie de aer. Avea nevoie de aer... 

Fa îl îmbrânci pe Rigelus, eliberând puţin spaţiu 
între ei. Nu întrerupse contactul cu el, dar creă 
suficient spaţiu pentru ca protecţia Cornului să se 
activeze din nou, așa că reuşi să respire. 

Rigelus vorbea, striga la ea, dar nu se auzea nici 
un cuvânt. Nu exista sunet în spaţiu. Însă faţa lui era 
schimonosită de dispreţ, iar Bryce ştiu că şi el vedea 
același lucru pe faţa ei în clipa în care mai luă o gură 
de aer. Ştia că avea să fie ultima ei respiraţie. Nu 
voia să o irosească. 

Bryce îl înşfăcă de trunchiul lui de adolescent 
slăbănog şi îşi petrecu braţele, apoi picioarele, pe 
după el. 

Rigelus avea un bilet doar dus spre gaura aceea 
neagră; Bryce avea să se asigure că lucrurile stăteau 
aşa. 

Chiar dacă avea să meargă şi ea cu el. 

Cu coiful lui de Umbra Mortis aruncat în 
dărâmăturile de lângă el, Hunt se uita la chestia 
întunecată şi uriaşă care apăruse în centrul oraşului 
şi care devora lent tot ce era în jurul ei. 

Bryce se afla în gaura aceea. Un vânt noptatic îi 
suflă părul, iar el nu trebui să se uite ca să ştie cine 
anume venise lângă el. 

- l-am spus să aleagă să trăiască, murmură Aidas 
cu tristețe, privind întinderea aceea neagră şi 
înstelată. 

- Nu ar fi fost Bryce dacă s-ar fi ales pe ea însăşi, 
răspunse Hunt cu voce răgușită, ştiind prea bine că 
nu ar fi iubit-o atât de mult dacă ea nu ar fi fost 
genul de persoană care să facă un asemenea 
sacrificiu. Trebuie să o ajutăm, mârâi el, 
încordându-şi aripile împotriva atracției găurii 
negre care încerca să tragă tot Midgardul înăuntru. 

- Nu se mai poate face nimic, spuse Aidas cu voce 
plină de tristeţe. 

- Trebuie să încerc. 

Hunt îşi îndoi genunchii şi îşi desfăcu aripile, 
pregătindu-se să sară în spațiu. Şi să se îndrepte spre 
Bryce. Şi spre zidul acela îngrozitor, de întuneric 
etern, pe care putea să îl distingă dincolo de locul în 
care strălucea perechea lui. 

- Dacă intri acolo, vei muri, spuse Aidas. Nu 
există aer care să te propulseze, nimic de care aripile 
tale să se agațe ca să te poată purta spre ea. Vei pluti 
în derivă, iar ea va sfârşi tot în Vid, împreună cu 
Rigelus. Şi tu o vei urma, neajutorat, câteva minute 
mai târziu. 

- Dar a lăsat portalul deschis! obiectă Hunt. Către 
Midgard! 

Aidas îi aruncă o privire istovită. 

- Cred că se va închide după ce ea şi Cornul de pe 
spatele ei vor fi distruse. 

- L-a lăsat deschis ca să se întoarcă acasă! se răsti 
Hunt. 


Se uită la Masca pe care o ţinea în mâini. Bryce i- 
o lăsase lui... De ce? El nu ar fi avut cum să le-o 
returneze Feelor din lumea lor de baștină. La naiba, 
nici măcar nu putea să mânuiască afurisita aceea de 
Mască! Nu era Făurit, aşa că nu putea să o 
controleze. 

- Probabil că a murit deja din cauza lipsei de 
oxigen, spuse Aidas cu blândeţe. Îmi pare rău. 

- Nu accept asta nici în ruptul capului! răbufni 
Hunt. Refuz să accept că... 

- Atunci, du-te şi mori împreună cu ea, conchise 
Aidas, dar nu cu răutate. Dacă asta vrei, atunci fă-o 
acum! Ea și Rigelus se apropie deja de marginea 
Vidului. 

Hunt privi din nou Masca. 

Bryce nu făcea nimic fără motiv. Îi lăsase Masca, 
ştiind că ea se îndrepta spre moarte. I-o lăsase 
perechii ei... Perechea ei, care avea în trup o mică 
fărâmă din esenţa ei Făurită, fiindcă ei doi făcuseră 
dragoste cu o noapte înainte. 

Poate că ar fi reuşit să mânuiască Masca. Doar 
atât cât ar fi fost necesar. 

Bryce sacrificase totul pentru Midgard. Pentru el. 

În ziua aceea din primăvara trecută, când își 
pierduseră orice speranță, ea trecuse prin Salt 
singură. Ca să îl salveze pe el și ca să salveze orașul, 
şi o făcuse din dragoste pură. O făcuse fără să se 
aștepte să se mai întoarcă. 

Așa cum sărise și prin acest portal, bănuind că nu 
avea să se mai întoarcă. 

Pe străzi se revărsau cohorte de demoni, iar 
Garda Asteriană încă lupta, fără ca soldaţii să știe că 
stăpânii lor care mai rămăseseră în viață se 
îndreptau spre distrugere. Armurile mecanice 
controlate de cei Căzuţi şi duşmanii lor încă se 
încăierau. 

În ziua aceea din primăvară Bryce se dusese la 
moarte pentru el. 

Trebuia să facă la fel pentru ea. 


- Athalar! spuse Aidas, în timp ce Hunt continua 
să privească lung la gaura aceea care se căscase în 
lume. S-a isprăvit! Vino, trebuie să terminăm ce-am 
început! Chiar dacă Asterii au fost nimiciţi, mai 
sunt bătălii de dus până să câştigăm. 

Poate că Hunt ar fi fost atent la cuvintele 
prinţului, cum că Asterii fuseseră nimiciţi, dar chiar 
atunci pământul se zgudui în spatele lui. 

Hunt se întoarse. O armură mecanică se înălța 
deasupra lui. Nu avea pilot - era unul dintre cei 
Căzuţi. Ochii verzi, strălucitori, priviră când la el, 
când la gaura din univers, în care o fărâmă de 
lumină plutea în derivă spre acel întuneric infinit. 

Armura mecanică îi întinse o mână, iar Hunt ştiu. 

Ştia care dintre cei Căzuţi controla armura, al cui 
suflet venise să îi ofere o mână de ajutor. Să îl ajute 
să facă imposibilul. 

- Shahar! strigă el, iar pe obraji i se prelinseră 
lacrimi. 

Armura mecanică în care se afla sufletul 
Arhanghelului își înclină capul. Aidas se dădu un 
pas în spate, de parcă ar fi fost surprins. 

Pe străzi, celelalte armuri mecanice se opriră. 
Căzură în genunchi și se închinară. Hunt le putea 
simţi: sufletele celor Căzuţi. Roind în jurul lui, în 
jurul armurii. 

Însă Shahar îngenunche pur și simplu în faţa lui 
Hunt și deschise uşa pilotului. 

Poate că aripile lui nu funcționau în spațiu, dar 
propulsia oferită de armele armurii ar fi funcționat. 

Hunt nu ezită. Se urcă în armură, cu aripile 
strânse în spaţiul mic, şi închise cu putere ușa 
metalică. 

- Mulţumesc! le spuse el Arhanghelului și celor 
Căzuţi, pe care îi simțea acum strângându-se în 
jurul lui. 

Odinioară fusese obligat să distrugă armuri 
mecanice pe câmpul de luptă ca să o ajute pe sora 
lui Shahar să îi înfrângă pe oameni. În schimb, 


armura de acum avea să îl ajute să salveze o viaţă. Pe 
cea care conta cel mai mult pentru el. 

Hunt nu se uită la Aidas, nici la palatul prăbuşit 
din care cădeau dărâmături spre portal, spre acea 
gaură neagră enormă, care ameninţa să îi tragă pe 
toți înăuntru. Hunt se uită doar la vid în timp ce 
începu să alerge direct spre portal, cu armura 
răsunând zgomotos în jurul lui. 


Și sări înăuntru, după perechea lui. 


Era prea departe. 

Nu pentru armură, ale cărei jeturi de putere îl 
propulsară pe Hunt direct spre Bryce şi spre 
Rigelus, ci pentru sistemele de oxigen. Acestea îl 
avertizară prin intermediul ecranelor din cabină, pe 
care se aprinseră nenumărate lumini roşii. Aerul se 
rarefie; plămânii îl dureau... 

Hunt făcu singurul lucru care îi veni în minte: îşi 
puse Masca. 

Ca să scape de moarte, avea să îi poarte 
însemnele. Umbra Mortis cu adevărat. 

Masca îi sfâşie sufletul. 

Viaţă și moarte - la acest binom se reduceau cu 
adevărat spaţiul, universul. Însă prăpastia aceea care 
se căsca, atât de aproape de Bryce și de Rigelus... 
era însăși întruchiparea morții. 

Cei doi se luptau. Hunt îi vedea acum. Între ei 
scânteia lumina, care apoi se stingea în nimic, 
amândoi încercând să se îndepărteze unul de 
celălalt, să se distanțeze... 

Armura mai avea o singură rachetă cu pucioasă. 
Hunt ţinti spre perechea lui şi spre Rigelus. Se 
mişcau prea repede și erau prea apropiaţi unul de 
celălalt. Dacă ar fi tras într-unul dintre ei, i-ar fi 
nimerit pe amândoi. 

Ar fi putut să jure că o mână ușoară, fantomatică, 
îl ghidă spre butonul de lansare. 

- Va fi aruncată şi ea în gaură, îi șopti Hunt lui 
Shahar. 


Mâna aceea fantomatică îl apăsă pe mână uşor de 
tot, de parcă nu ar fi putut să o facă mai tare, şi apoi 
apăsă pe buton la fel de uşor. 

De parcă ar fi vrut să îi spună: 

Trage! 

Iar zeii nu îi făcuseră niciodată vreo favoare; Urd, 
cu siguranţă, nu îl ajutase niciodată. Și totuşi... 

Poate că o făcuseră. 

Poate că în ziua aceea în care o întâlnise prima 
dată pe Bryce, zeii îl trimiseseră acolo. Nu pentru a 
fi o unealtă a Helului, ci pentru că Urd ştia că avea 
să existe o femeie bună, altruistă și curajoasă, care 
avea să sacrifice totul pentru orașul ei, pentru 
planeta ei. Şi că ea urma să aibă nevoie ca cineva să 
sacrifice, la rândul lui, totul pentru ea. 

Bryce îi dăruise o viaţă, ba chiar una frumoasă. 
Ca să îşi dea seama de asta, nu avea nevoie de toate 
imaginile care îi trecuseră prin fața ochilor pe când 
zăcuse în celula de detenţie din Comitium. Bryce 
adusese în viața lui bucurie, râsete și iubire, îl 
eliberase din existența aceea rece şi întunecată şi îl 
adusese la lumină. Lumina ei. 

Nu voia să o lase să se stingă. 

Așa că Hunt apăsă pe butonul de lansare a 
rachetei. O singură apăsare o făcu să ţâşnească de 
pe panoul montat pe umărul armurii mecanice. 

lar atunci când racheta părăsi armura, 
învârtindu-se prin spațiu, aurie şi plină de furie 
angelică... 

O simţi şi pe Shahar plecând odată cu ea. 

Ar fi putut jura că văzuse aripi mari şi 
strălucitoare înfăşurându-se în jurul rachetei în 
timp ce aceasta se rostogolea prin spaţiu, drept spre 
Bryce şi Rigelus. 

Cauza celor Căzuţi se încheie, în sfârşit, odată cu 
această ultimă lovitură. 

Văzând racheta strălucitoare care se apropia de ei, 
Bryce şi Rigelus se opriră din încăierare. 


lar Hunt ştiu că Shahar, că toţi cei Căzuţi, toţi cei 
care li se împotriviseră Asterilor ghidară racheta 
direct spre fața lui Rigelus. 

Proiectilul nu explodă, ci îl îndepărtă pe ticălos 
de Bryce. Mâna Strălucită se prăbuși spre orizontul 
de evenimente, împreună cu racheta... 

Iar Bryce era liberă. Plutind în derivă. 

Dar încă prea aproape de margine. 

Folosindu-se de rezerva prețioasă de muniţie a 
armurii ca să îşi ia avânt, Hunt se propulsă înainte, 
alergând prin spaţiu spre perechea lui, soţia lui, 
dragostea lui... 

Racheta şi Rigelus trecură de orizontul de 
evenimente. 

Timpul încetini. 

Se întinse şi se undui, în timp ce în depărtări 
izbucni o explozie de lumină, fie de la Rigelus, fie de 
la racheta detonată, cauza lui Shahar şi a celor 
Căzuţi dispărând odată cu ea în întuneric. 

Și apoi Bryce apăru chiar în fața lui Hunt, cu 
părul plutindu-i de parcă s-ar fi aflat sub apă. Faţa îi 
era încremenită - îngheţată. Lipsită de cunoştinţă. 

Masca defini starea lui Bryce rostind un alt 
cuvânt, dar Hunt îl ignoră. 

Nevrând să ţină seama de acel cuvânt, Hunt se 
întinse după Bryce, dar timpul încă se scurgea atât 
de al naibii de lent... 

O prinse de mijloc cu braţele metalice ale armurii, 
exact în momentul în care timpul îşi reluă cursul 
firesc. Lansă ce mai rămăsese din artilerie şi se 
îndreptă spre casă. Către portalul care începea să se 
închidă. 

Închiderea lui nu putea să semnifice decât un 
singur lucru. Masca încercase să îi spună, dar el 
refuzase să creadă. Nu avea să creadă așa ceva nici 
în ruptul capului. 

Dar portalul se închidea, devenind din ce în ce 
mai mic și... 


O siluetă neagră, strălucitoare, îl umplu. Apoi 
încă una. 

Aidas şi Apollion. 

Puterea lor apucă marginile portalului şi îl lărgi 
puţin. Prinții demoni îl mai ţinură deschis o clipă. 

Și, cu puţina putere care îi mai rămăsese, Hunt, 
disperat, aruncă o coardă de fulger fremătătoare și 
învăpăiată spre Apollion, singura ființă de pe 
Midgard care putea să facă faţă puterii lui. 

Apollion, din nou în forma lui umanoidă, o 
prinse şi trase. 

Aidas străluci de lumină neagră, împingând 
portalul pe cale să se închidă, împotrivindu-se 
dorinței lui Urd. Hunt era suficient de aproape ca să 
le vadă fețele încordate, sclipirea dinţilor lui 
Apollion în timp ce el îl trase pe Hunt de fulger, tot 
mai aproape, centimetru cu centimetru. Aidas, 
transpirat, gâfâia în timp ce se căznea să menţină 
portalul deschis... 

Apoi îl văzu pe Ruhn. Strălucind de lumină 
stelară. Împotrivindu-se imposibilului. Lângă el 
stătea Lidia, arzând cu putere. 

Tharion. Holstrom. Flynn şi Dec. O silfă de foc, 
luminând cu flăcările trupului ei mic. Isaiah și 
Naomi. 

Atâtea ființe, atâtea puteri din aproape toate 
Casele. 

Prietenii pe care şi-i făcuseră contau în cele din 
urmă. Nu duşmanii. 

Prin dragoste, totul este posibil. 

Dragostea ţinea portalul deschis. Dragostea îl ţinu 
deschis până la capăt, până când Hunt și Bryce 
trecură prin el, prăbuşindu-se pe pământul de pe 
Midgard, cerul albastru umplându-i vederea lui 
Hunt și tot aerul acela minunat umplându-i 
plămânii... 

Portalul se închise, gaura neagră şi spaţiul 
rămânând de cealaltă parte a lui. 

Asterii fuseseră nimiciţi. 


Hunt ieși din armura mecanică într-o clipă, 
spulberând panoul de metal şi sărind jos, spre locul 
în care Bryce zăcea la pământ. Nu se mişca. Nu 
respira. 

lar el îi îngădui în sfârşit Măştii să rostească 
cuvântul pe care îl ignorase de când o apucase pe 
Bryce în adâncimile spaţiului. 

Moartă. 

- A durat prea mult, spuse Declan, în timp ce 
Hunt se ocupa de inima lui Bryce, fulgerând-o de 
nenumărate ori. A rămas fără oxigen prea mult 
timp, chiar şi pentru un Vanir. Magia mea 
vindecătoare nu poate să facă nimic dacă ea e 
deja... 

Hunt o fulgeră din nou. 

Bryce se ridică de la pământ cu spatele arcuit, dar 
inima nu începu să îi bată. 

Prietenii lor erau adunaţi de jur împrejur, dar 
Hunt, învăluit în mâhnirea lui, în durerea lui 
insuportabilă, îi percepea doar ca pe nişte umbre. 

Ridică-te! îi porunci el Măștii, îi porunci ei. 
Ridică-te naibii! 

Dar Masca nu reacționă. De parcă l-ar fi înjurat o 
ultimă dată, Masca îi căzu de pe faţă. Ca şi cum 
esenţa ei Făurită dispăruse din el odată cu moartea 
ei. 

- Bryce! îi porunci el, iar vocea i se frânse. 

Nu era aievea, nu putea fi aievea, nu acum, când 
fuseseră atât de aproape... 

- Binecuvântată Luna, atât de strălucitoare pe cer, 
cruță-ţi fiica..., şopti Flynn. 


- Fără rugăciuni, mârâi Hunt. Fără rugăciuni, la 
naiba! 

Nu putea fi moartă. Se luptase atât de aprig și 
făcuse atât de multe... 

Hunt o fulgeră din nou în inimă. 

Funcţionase în trecut. În ziua aceea în care 
atacaseră demonii, în primăvară, o adusese înapoi la 
viaţă. 

Dar de data asta inima ei nu răspunse. 

Rigelus îi folosise fulgerul ca să o învie pe Harpie. 
De ce naiba nu funcţiona acum? Oare ce ştiuse 
Rigelus despre puterea lui, iar el nu știa? 

- Faceţi ceva! le strigă Hunt lui Apollion şi lui 
Aidas. Unul dintre voi are o gaură neagră în gură, 
iar celălalt are toată puterea din galaxie! se răsti el la 
Prinţul Gheenei. Salvaţi-o! 

- Nu pot, răspunse Apollion, iar Hunt nu urâse 
niciodată ceva mai mult decât ura acum mâhnirea 
din ochii prinţului, lacrimile de pe fața lui Aidas. 
Nu avem asemenea daruri! 

- Atunci, găsiţi-l pe Thanatos! le porunci Ruhn. 
El îşi zice Prinţul Sufletelor, sau mai știu eu cum. 
Găsiţi-l şi... 

- Nici el nu poate să o salveze, şopti Aidas. Nici 
unul dintre noi nu poate. 

Hunt își plecă privirea spre perechea lui, atât de 
nemișcată, de rece şi de lipsită de viaţă. 

Țipătul pe care îl scoase zgudui lumea din temelii. 

Nu mai exista nimic în afară de ţipătul acela şi de 
golul lăsat de ea, de viaţa pe care ar fi trebuit să o 
aibă împreună. Iar după ce rămase fără aer, fu pur şi 
simplu... pustiu. Nu mai rămăsese nimic și ce rost 
aveau naibii toate astea dacă... 

Simţi pe umăr atingerea blândă a unei mâini. 

- Aş putea să încerc eu ceva, spuse o voce de 
femeie. 

Hunt își ridică privirea şi o văzu pe Hypaxia 
Enador stând lângă el, cu Coroana de Oase a Casei 
Focului și Umbrei pe părul ei negru, strălucitor. 


Sora lui nu mai era. Ruhn se uită la faţa lui Bryce 
şi ştiu că era moartă. Moartă de-a binelea. 

În mintea lui nu mai exista nici un sunet. Lidia 
stătea lângă el, ţinându-l de mână, iar fiii ei se aflau 
în spatele lor. Băieţii îl convinseseră să se întoarcă, 
refuzaseră să mai facă un pas dacă nu erau lăsaţi să 
ajute şi ei în vreo privinţă. 

Dar nu mai contase. Nici măcar fulgerul lui 
Athalar nu o înviase pe Bryce. 

lar apoi Hypaxia ieşise în față, purtând coroana 
de oase. Cumva, acum era Conducătoarea Casei 
Focului şi a Umbrei. Şi se oferea să ajute. 

- Nu mă va ierta niciodată dacă o vei aduce la 
viaţă doar ca pe o umbră a ceea ce a fost, spuse 
Hunt cu vocea lui înecată de lacrimi şi istovită de 
țipete. 

- Nu propun să o înviem, îl asigură Hypaxia. 

Hunt îşi trecu mâinile prin păr. 

- Nu are suflet. Adică are, dar şi l-a vândut 
Regelui din Adâncuri, aşa că dacă de asta ai nevoie, 
atunci ai ghinion... 

- Regele din Adâncuri nu mai e, spuse Hypaxia. 

Lui Ruhn i se înmuiară genunchii. 

- Orice târguială pe care a încheiat-o cu cei vii 
sau cu cei morți e acum nulă, explică Hypaxia. 
Sufletul lui Bryce îi aparține ei din nou şi poate să 
facă ce vrea cu el, spuse vrăjitoarea, zâmbindu-i 
trupului lui Bryce. 

- Te rog, ajut-o! strigă Ruhn, disperat. Ajut-o, 
dacă poţi! 

Hypaxia îl privi în ochi, iar apoi se uită la Lidia, 
care era lângă el, şi văzu că se ţineau de mână. 
Zâmbi. 

Athalar şopti: 

- Orice. Îţi dau orice îţi trebuie. 

Vrăjitoarea o privi pe Bryce şi îi spuse lui Athalar: 

- Nu un sacrificiu, ci un schimb. 

Făcu un semn îndărătul ei, chemând-o lângă ea 
pe Jesiba Roga. 


Hunt se uită la farmazoană, dar Roga se uita doar 
la Bryce. 

- Of, Quinlan! exclamă Roga, iar genele i se 
umplură de lacrimi. 

- Preoteasă! şuieră Apollion, iar Roga îşi ridică 
privirea plină de dispreț şi de dezgust la Prinţul 
Gheenei. 

- Încă te întrebi dacă o să fac ceva cu cărţile alea?! 
se răsti Roga la Apollion, arătând spre Bryce, 
moartă, întinsă pe pământ. Nu crezi că, dacă ar avea 
vreo putere, le-aş folosi chiar acum ca să o salvez pe 
fată?! 

Apollion se încruntă la ea. 

- Eşti o mincinoasă înnăscută, preoteaso... 

- Nu avem prea mult timp! îi întrerupse Hypaxia, 
şi, auzindu-i tonul poruncitor, până și Prinţul 
Gheenei se opri din vorbit. Trebuie să acționăm 
înainte ca trupul ei să fie prea afectat! 

- Te rog, explică-ne! o conjură Ruhn cu voce 
aspră. Ştiu că ai spus că nu e nevoie, dar dacă putem 
să oferim ceva... 

- Eu trebuie să ofer, răspunse Jesiba, privind-o 
din nou pe Bryce. 

Pe obrajii ei curgeau şiroaie de lacrimi, fiindcă 
Apollion o numise preoteasă. 

- Să oferi ce anume? întrebă Lidia. 

- Viaţa mea, răspunse Roga. Viaţa mea cea lungă 
şi îngrozitoare. 

Își ridică ochii spre Apollion. 

- Nu se poate! se împotrivi Apollion. 

- M-ai blestemat, spuse Jesiba, iar Hunt, deşi era 
nedumerit, nu avu curajul să îi întrerupă. M-ai 
blestemat să fiu nemuritoare. Acum voi transforma 
blestemul într-o binecuvântare: darul unei vieţi 
lungi de Vanir. I-l ofer de bunăvoie lui Bryce 
Quinlan, dacă ea acceptă. 

Apollion se răsti: 

- Blestemul ăla e pentru cei vii! 


- Atunci, e bine că mă pricep la morţi, declară 
Hypaxia. 

Poate pentru prima dată în toată existența lui, 
Apollion păru surprins. 

Aidas întrebă: 

- Se... poate așa ceva? 

- Îmi ofer viaţa! spuse Hunt. 

- Ce rost ar avea să o salvezi pe ea doar ca să mori 
tu? se minună Jesiba, râzând sec. 

- Vei... muri? se bâlbâi Ruhn. 

Jesiba surâse. 

- După cincisprezece mii de ani, m-am cam 
săturat de Midgard. 

- Trebuie să o facem acum! spuse Hypaxia. Simt 
cum se duce! 

Lui Hunt nu îi plăcu deloc acel cuvânt, aşa că îi 
spuse Jesibei: 

- Mulţumesc. N-am ştiut că Quinlan... Că ţineai 
la ea. 

Jesiba ridică din sprâncene și se purtă din nou ca 
farmazoana arțăgoasă pe care o ştia el. 

- Bineînţeles că da! Ştii cât de greu e să găseşti un 
asistent competent? 

Hunt nu putu nici măcar să râdă. 

- Mulţumesc, spuse el din nou. Sper... să îţi 
găseşti liniștea. 

Jesiba zâmbi larg și acela fu, poate, primul zâmbet 
adevărat pe care el îl văzuse vreodată la ea. 

- Mi-am găsit-o deja, Athalar. Mulțumită vouă. 

Dădu din cap spre el şi spre Bryce, iar apoi se 
apropie de Hypaxia și îi întinse mâna. 

- Condu Casa Focului și a Umbrei înapoi spre 
lumină! îi spuse ea vrăjitoarei, care ridică din 
sprâncene, dar îşi înclină capul. 

Nici unul dintre ei nu îndrăzni să vorbească în 
timp ce Hypaxia începu incantaţiile. 


Locul ăsta era opusul celui în care ajunsese în 
timpul Saltului. Nu era o prăpastie nesfârşită, ci 


doar... lumină. O lumină uşoară, aurie. Blândă şi 
plăcută ochilor. 

Era caldă şi odihnitoare, iar ea nu îşi dorea să fie 
altundeva, în afară de... 

În afară de... 

Bryce se uită îndărătul ei. Acolo strălucea şi mai 
multă lumină. 

- Cauţi ieşirea? o întrebă, pe un ton sec, o voce de 
femeie. E într-acolo! 

Bryce se întoarse şi o văzu pe Jesiba. 

Lumina aurie se ondulă şi se estompă şi iată că se 
aflau pe un deal verde, într-un ţinut acoperit de 
vegetaţie şi blând. Era tărâmul pe care îl zărise în 
ziua aceea de după atacul din primăvară, când 
crezuse că atât Connor, cât şi cei din Haita 
Demonilor erau în siguranță și protejaţi în 
Cantonul Oaselor. 

Era real. 

- Quinlan! 

Se întoarse spre Jesiba. 

- Suntem moarte? 

- Da. 

- Ceilalţi... 

- Sunt în viață, mai puţin Asterii, răspunse Jesiba, 
care apoi dădu din cap, sarcastică. Mulțumită ţie! 

Bryce zâmbi, simțind cum zâmbetul acela îi 
străluci prin întreaga ființă. 

- Bine, foarte bine! 

Inspiră din plin aerul dulceag şi proaspăt, simţi 
gustul de sare, semn că prin apropiere se afla o 
mare... 

- Quinlan! spuse din nou Jesiba. Trebuie să te 
întorci! 

Bryce își înclină capul. 

- Ce vrei să spui? 

- La viaţă, adăugă Jesiba, iritată ca întotdeauna. 
De ce crezi că sunt aici? Mi-am dat la schimb 
existența pentru a ta. 

Bryce o privi uimită. 


- Poftim? De ce? 

- Holstrom poate să îţi explice detaliile legate de 
existenţa mea. Dar să spunem doar că..., murmură 
Jesiba, apropiindu-se de ea şi luând-o de mână, ... 
amuleta aceea archesiană nu e doar pentru protecţie 
împotriva cărţilor mele sau a demonilor. E și o 
legătură cu Midgardul însuși. 

Bryce își plecă privirea spre pieptul ei, privind 
lanțul de aur subţire şi nodul delicat de cercuri ce 
atârna de el. 

- Nu înţeleg. 

- Amuletele le-au aparținut mai întâi preoteselor 
bibliotecare din Parthos. Fiecare dintre ele era 
impregnată de magia înnăscută a Midgardului, cea 
mai străveche. Soiul de magie pe care îl are orice 
lume pentru cei care ştiu unde să caute. 

- Şi? 

- Şi cred că Midgardul ştie ce ai făcut, în măsura 
în care o planetă poate să fie conştientă. Ştie că ai 
eliberat Avallenul nu fiindcă ai fi vrut să revendici 
pământul pentru tine, ci fiindcă ai simţit că așa era 
corect să faci. 

Bryce ridică din sprâncene, aşa că Jesiba spuse pe 
un ton sec, dar cu o expresie tandră pe faţă: 

- Haide, Quinlan! Știu cât de ridicol de blândă 
poţi să fii! 

- Ce legătură are blândeţea mea cu toate astea? 
întrebă Bryce, arătând în jurul lor. 

- În semn de mulțumire pentru ceea ce ai făcut 
de dragul Midgardului, ni se îngăduie acest schimb. 

Bryce îi aruncă o privire uluită, fără să înţeleagă. 

- Un schimb?! 

Jesiba continuă, ignorându-i întrebarea. 

- Cărţile din Parthos îţi aparțin acum. Protejează- 
le, prețuieşte-le! Împarte-le cu lumea! 

- Cum de poţi şi de ce ai...? bâigui Bryce. 

- O sută de mii de oameni au mărșăluit spre 
Parthos pentru a salva cărţile, pentru a salva de 
Asteri secolele de cunoştinţe. Au știut cu toții că nu 


aveau să scape. În ziua aceea, a trebuit să fug. Pentru 
a proteja cărţile, am fugit de prietenii mei şi de 
membrii familiei mele, care s-au luptat ca să câștige 
timp pentru mine, povesti ea, iar ochii îi licăriră, 
dar continuă: Azi ai intrat în portalul ăla ştiind că 
nici tu nu aveai să scapi. E timpul să ofer ceea ce nu 
am putut oferi cu atâţia ani în urmă. Familia şi 
prietenii mei nu mai sunt de multă vreme, dar ştiu 
că și-ar dori să îţi ofere asta, la rândul lor. În semn 
de mulțumire din partea noastră pentru că ne-ai 
eliberat lumea. 

Bryce ameţi. Jesiba fusese la Parthos atunci când 
căzuse orașul? 

- Cărţile îți aparţin, repetă Jesiba, la fel şi colecţia 
galeriei. M-am ocupat de acte. 

- Dar cum de ai ştiut că aveam să... 

- Ai una dintre cele mai grave tendinţe de 
sacrificiu de sine pe care le-am întâlnit vreodată, 
răspunse Jesiba. Am presimţit că astăzi s-ar fi putut 
să fie nevoie de o intervenţie din partea mea, 
declară ea, după care se uită la cerul albastru și 
zâmbi ca pentru sine. Du-te acasă, Bryce! Toate 
astea vor fi aici atunci când vei fi pregătită. 

- Sufletul meu... 

- E liber. Regele din Adâncuri e mort. Repet, o să 
îți povestească Holstrom detaliile. 

Pe Bryce prinseră să o usture ochii. 

- Nu... Nu înţeleg. Eram fericită să îmi dau viaţa. 
Ei bine, nu fericită, dar eram dispusă... 

- Ştiu, răspunse Jesiba, strângându-i mâna. De 
aceea sunt aici, explică ea, iar apoi făcu un semn 
îndărătul lui Bryce, spre locul în care acum 
strălucea o uşă de cristal ce semăna cu Porţile 
Oraşului Semilunii. Îngerul te aşteaptă, Quinlan! 

Îngerul. Hunt. 

Lucrul pe care îl lăsase în urmă. Lucrul pe care îl 
căutase, motivul pentru care ezitasc... 

- Toate astea vor fi aici atunci când vei fi 
pregătită, repetă Jesiba, după care făcu semn către 


dealurile verzi din depărtare. Vom fi cu toţii aici în 
momentul în care vei fi pregătită. 

În depărtare, pe un deal, se vedeau șapte siluete. 

Bryce îi recunoscu după formă, după înălțimi şi 
după strălucirea din jurul lor. Îl văzu pe Connor 
stând, mândru, în spate. lar în față, cu mâna 
ridicată... 

Bryce izbucni în plâns, îmboldită de o bucurie și 
de o dragoste pure. Îşi ridică mâna şi o salută pe 
Danika. 

Danika era acolo... împreună cu toți ceilalți. În 
siguranţă și iubită. 

Auzi cuvintele purtate de vânt dinspre sufletul 
prietenei sale către al ei. 

Luminează, Bryce! 

lar Bryce râse, râse şi plânse în timp ce strigă 
peste câmpia şi dealurile bogate: 

- Luminează, Danika! 

Un râs de lup răzbătu până la ea şi apoi văzu o 
scânteie de lumină lângă umărul Danikăi. 
Recunoscu focul acela... 

Trimise un pupic către Lehabah. Cu ochii plini de 
lacrimi, se întoarse din nou spre Jesiba. 

- Cum se poate? Lumina secundă... 

- Le-a luat puterea. Dar ce este etern, ce este făcut 
din dragoste... aşa ceva nu poate fi distrus 
niciodată. 

Bryce rămase încremenită de uimire, uitându-se 
lung la șefa ei. 

Jesiba râse. 

- Nu mă vei vedea niciodată mai sentimentală de 
atât, nici măcar aici! Declară ea, îmbrâncind-o 
ușurel pe Bryce spre arcada de cristal. Trăieşte-ţi 
viaţa, Quinlan, şi trăieşte-o bine! 

Bryce dădu din cap în semn de încuviințare şi o 
îmbrăţişă pe Jesiba, transmițându-i tot ce era în 
inima ei. 

La rândul ei, Jesiba o strânse în braţe, mai întâi 
stângaci, iar apoi din toată inima. Şi, în timp ce o 


îmbrățişa, Bryce mai aruncă o privire spre dealul de 
pe care îi făcuseră cu mâna Danika, Lehabah, 
Connor și Haita Demonilor. 

Dar ei plecaseră deja. Plecaseră să se bucure de 
minunile şi de liniștea acelui loc. Știind asta, Bryce 
simți cum inima i se umplu de bucurie, de uimire şi 
de pace. 

Așa că se întoarse cu spatele la Jesiba. La ceea ce îi 
aștepta la un moment dat pe toţi cei care erau vii în 
momentul de față. Apoi se îndreptă spre arcadă. 

Spre viaţă. 

Spre Hunt. 


CAPITOLUL 100 


Bryce deschise ochii. 

Frau... mulți oameni în jurul ei. Majoritatea 
plângeau. 

- Asta e... ca şi cum ai participa, naibii, la propria 
Trecere..., gemu ea. 

Toată lumea se uita la ea. lar Hunt... era real, era 
chiar acolo, iar şocul de pe faţa lui era atât de sincer, 
încât Bryce izbucni pur şi simplu în râs. 

Asterii fuseseră nimiciţi. Şi, odată cu ei, şi prima 
lor lumină, lumina secundă şi închisoarea din viața 
de apoi, iar cei pe care îi iubise şi îi pierduse... erau 
în siguranţă. 

Toată munca Danikăi fusese dusă la bun sfârşit. 

Bryce privi când la Hunt, când la Ithan, care 
stătea, de asemenea, deasupra ei, și îl măsură pe lup 
din priviri. 

- Cine a murit şi te-a făcut pe tine Prim? 

Ithan, rămas cu gura căscată, îi aruncă o privire 
uluită, dar Hypaxia - care, la naiba, purta o coroană 
de oase! —, zâmbi şi răspunse: 


- Sabine. 

lar Bryce râse din nou. 

- Ce naiba, Quinlan? mormăi Hunt, iar ea îşi 
privi din nou perechea, pe îngerul acela care era atât 
de palid la faţă şi care avea ochii atât de plini de 
uimire... 

Simţi că erau și alții acolo. Ruhn și Lidia, Flynn, 
Dec şi Tharion, Prinții Helului, dar imaginea 
tuturor se estompase și rămăsese doar Hunt. 

Bryce îşi duse mâna la obrazul lui și îi şterse o 
lacrimă cu degetul mare. 

- Uită-te la Alfadobitocul meu cel mare şi dur, 
şopti ea cu o voce îngroşată de la lacrimi. 

- Cum poţi să glumești într-un moment ca ăsta? 
întrebă Hunt, iar Bryce se ridică brusc și îl sărută. 

Fu un sărut plin de lumină, de iubire şi de viață. 

Bryce deveni vag conştientă de agitația din jurul 
lor şi de prezenţa lui Ruhn, care întrebă: 

- Vrea cineva să pună cenuşa Jesibei într-o... 
cană sau ceva de genul ăsta? 

Dar Bryce continuă să îl sărute pe Hunt, iar el o 
îmbrăţişă, strângând-o la pieptul lui. 

De parcă nu avea să îi mai dea drumul vreodată. 


Hunt acceptă să o scape din ochi pe Bryce doar 
preţ de câteva minute. Cât să îndeplinească o ultimă 
sarcină. 

Armurile mecanice goale încă zăceau în locul în 
care se prăbușiseră cu câteva ore mai devreme, 
căzând instantaneu la pământ de îndată ce sufletele 
celor Căzuţi ieşiseră din ele. 

Nu se gândea la o armură anume, ci străbătu 
câmpul plin de ele, pășind peste cadavrele 
demonilor și peste cele ale îngerilor Asterieni. În 
cele din urmă, se opri în faţa unei armuri uriaşe, ai 
cărei ochi erau acum întunecați. 

- Mulţumesc, le spuse el în șoaptă celor Căzuţi, 
chiar dacă sufletele lor dispăruseră deja, ducându-se 
în locul în care Bryce pretindea că aveau să meargă 


cu toţii, la sfârșit. Vă mulțumesc că mi-aţi asigurat 
spatele pentru ultima dată. 

Câmpul de luptă din afara zidurilor orașului era 
îngrozitor de tăcut, cu excepţia strigătelor scoase de 
jivinele care se hrăneau cu stârvuri, dar orașul din 
spatele lui era o hărmălaie de sirene, de vaiete şi de 
țipete. De elicoptere de ştiri care survolau zona, 
încercând să găsească o modalitate de a transmite ce 
se petrecuse acolo. 

Naomi pornise în întâmpinarea lor, pentru a 
încerca să stabilească o oarecare ordine. 

- Am reuşit! spuse Hunt, cu gâtlejul strâns. În 
sfârşit, am reuşit! lerarhiile încă există, presupun, 
dar vă promit..., murmură el, înghițind în sec și 
privind metalul rece şi gol ce acoperea câmpul din 
jurul lui, ...vă promit că lucrurile se vor schimba de 
acum înainte. 

Auzi foşnet de aripi deasupra lui, iar apoi își făcu 
apariţia Isaiah, cu rănile deja vindecate pe sub 
crustele de sânge de pe pielea lui întunecată. Ce 
minunat că nu mai avea aureola pe frunte! 

Isaiah privi armurile mecanice, ochii lor goi, şi 
înclină capul, în semn de mulțumire tăcută. 

- Oriunde s-au dus, spuse el, sper să fie în 
paradisul pe care îl merită. 

- Sunt, adeveri Hunt, știind, în sinea lui, că era 
adevărat. Ce s-a întâmplat? întrebă, privindu-l pe 
înger cu luare-aminte. 

Isaiah surâse. 

- Am auzit că ai venit aici şi m-am gândit că 
poate îți doreşti companie. Ştii tu, pe cineva care să 
mediteze melancolic împreună cu tine. 

Hunt chicoti. 

- Mersi. Apreciez mereu un partener alături de 
care să meditez melancolic. 

Isaiah zâmbi mai larg, dar ochii îi străluciră în 
momentul în care spuse: 

- Deci, după atâta vreme, după atâta suferinţă... 
am văzut, în sfârşit, cum cauza celor Căzuţi a 

triumfat. 

- Tocmai le spuneam asta, adeveri Hunt, făcând 
semn către carcasele goale de metal. 

Isaiah îl bătu pe Hunt pe umăr. 

- Îți mulțumesc... că ai luptat pentru noi până la 
capăt. Cred că mama ta ar fi mândră. Al naibii de 
mândră, Hunt! 

Hunt rămase fără cuvinte, aşa că se mulțumi să 
dea din cap, înghițind în sec, cu gâtlejul strâns. 

- Totuşi, ce facem de acum încolo? Nu ştiu nimic 
despre alcătuirea de guverne. Tu ştii? 

- Nu, răspunse Isaiah, dar cred că suntem pe cale 
să participăm la un curs intensiv. 

- Gândul ăsta nu e deloc liniştitor. 

Hunt se întoarse spre oraş. Nemaivăzând turlele 
palatului de cristal în depărtare, trăi un şoc la fel de 
mare precum l-ar fi avut un ins lovit de fulger. 

Asterii fuseseră nimiciți. 

Trebuia să se întoarcă la Bryce. Să o ţină în brațe, 
să îi simtă mirosul, să o sărute. Şi să facă toate astea 
fără nici un alt motiv în afară de faptul că fusese cât 
pe ce să o piardă. 

Isaiah îl privi cu solemnitate şi spuse: 

- Hunt, să ştii că ai putea să îi conduci pe îngeri! 

Hunt clipi lent. 

- Îi vom desfiinţa pe Arhangheli, şcolile şi 
ierarhiile lor, iar asta ne va lua ani şi ani, dar între 
timp vom avea nevoie de un conducător. Cineva 
care să ne îndrume, să ne unească. Să ne dea curaj 
să renunţăm la vechile obiceiuri şi să ne îndreptăm 
spre ceva nou. Spre ceva drept, declară Isaiah, 
strângându-şi aripile, după care adăugă: Acel cineva 
ar trebui să fii tu. 

Îngerii i se închinaseră deja de două ori până 
atunci lui Hunt. De două ori îi conferiseră acea 
recunoaştere şi acel drept. Şi, da, cu focul demonic 
în vene, ar fi putut să conducă. Ar fi putut să supună 
orice Arhanghel sau facțiune rezistentă. 

Dar... 


Telefonul îi bâzâi. Îl scoase din buzunar şi privi 
ecranul. 

Bryce Îmi Oferă Orgasme Magice, La Propriu, îi 
trimisese un mesaj. 

Unde ești? Sufăr de anxietate de separare! Întoarce- 
te imediat!!! 

Se auzi un alt bâzâit, iar Bryce adăugă: 

După ce faci ce ai de făcut, vreau să spun. Adică, te 
susțin să îți vezi de ale tale și să faci ce trebuie făcut. 

Un alt bâzâit. 

Dar, de asemenea, întoarce-te imediat! 

Hunt se înecă de râs. Avea tot ce îi trebuia. Tot ce 
ar fi putut să își dorească vreodată. 

Nu te agita, ca să nu înceapă să te jeneze chiloţii, 
Quinlan! răspunse el. Mă întorc curând. 

Apoi adăugă: 

De fapt, fă-mi o favoare şi scoate-ți chiloţii cu totul. 

Nu aşteptă ca ea să răspundă, ci îşi strecură 
telefonul în buzunarul de la spate al pantalonilor şi 
îi zâmbi lui Isaiah. 

Prietenul lui ridică din sprâncene, surprins, fără 
îndoială, de faptul că Hunt răspunsese la nişte 
mesaje în loc să răspundă la o propunere atât de 
serioasă. 

Dar Hunt ştia deja răspunsul. Îl aflase de ceva 
vreme. 

Îl bătu pe umăr pe Isaiah și spuse: 

- Îngerii au deja un conducător care să îi ghideze 
prin toate astea, Isaiah! 

- Pe Celestina... 

- Nu pe Celestina. 

Îl strânse de umăr pe prietenul lui, apoi se dădu 
îndărăt, fluturând din aripi, pregătindu-se să se 
întoarcă la soția lui, la perechea lui, la cea mai bună 
prietenă a lui. Şi să păşească, alături de Bryce, spre 
viitorul care îi aştepta. 

- Pe tine, adăugă el. 

- Pe mine?! întrebă Isaiah, înecându-se. Athalar... 


Hunt se ridică la câţiva metri de sol, plutind preţ 
de o clipă în timp ce briza de toamnă îi suflă peste 
aripi, peste păr, cântând despre noutatea lumii ce 
avea să vină. 

- Condu-i pe îngeri, Isaiah! Dacă ai nevoie de 
mine, îți stau la dispoziţie. 

- Hunt! 

Însă Hunt se înălță în văzduh şi se îndreptă spre 
Bryce... şi spre orice avea să le aducă ziua de mâine. 


Bryce își avea sufletul înapoi. Ce-i drept, credea 
că fusese mereu al ei, dar la un moment dat îl... 
imprumutase. 

Acum, când îi aparţinea din nou în întregime, 
avea o întreagă lume nouă de explorat, fără ca 
Asterii să stea la pândă. O întreagă viață de apoi 
nouă, atunci când ea și Hunt aveau să fie pregătiți. 

Dar asta, doar după foarte, foarte multă vreme. 
Nu atât timp cât încă mai aveau o grămadă de 
lucruri de rezolvat. 

Totuși, exista o problemă de care trebuia să se 
ocupe imediat. Nu avea idee cum de reușise Isaiah 
să facă rost atât de repede de un elicopter ca să 
zboare la Nena, dar poate că asta avea de-a face cu 
influența Celestinei, care se exercita chiar şi din 
fortăreața lui Ephraim. Sau poate că mai degrabă 
Celestina voia să o impresioneze pe Hypaxia, care 
acum se părea că era Conducătoarea Casei Focului 
şi a Umbrei. Şi care nu dădea semne că s-ar fi opus 
ideii de a vorbi din nou cu Celestina, dacă era să se 
ia după privirile pe care și le aruncaseră pe furiș. 

Regina Oceanului şi flota ei o aduseseră pe 
vrăjitoare aici; Hypaxia o interceptase pe regină în 
timpul drumului pe care aceasta din urmă îl făcea 
pentru ca, la capătul lui, să îi snopească în bătaie pe 
Asteri fiindcă îi răpiseră pe fiii Lidiei. Poate că 
Regina Oceanului era o figură, dar își sprijinea 
poporul. Iar după ce băieţii fuseseră răpiți din grija 


ei, regina se înființase la locul faptei, pregătită să 
distrugă întregul oraș ca să îi apere pe cei doi băieți. 

Regina și comandanții ei rămăseseră în Orașul 
Etern, iar ameninţarea cu tsunamiul pe care ea îl 
ținea în frâu în jurul zonei îi pusese la respect pe 
toți simpatizanţii Asterilor. Măcar ea părea prea 
ocupată de noua lume de după dispariţia Asterilor, 
ca să i se mai pară importantă cearta ei măruntă cu 
Tharion. Pentru moment. 

Chiar era o lume nouă. În aproape toate sensurile. 

Declan colabora deja cu o echipă pentru a calcula 
cât mai putea funcționa Midgardul cu ce mai 
rămăsese din prima lumină înainte ca aceasta să se 
întunece, fără ca o nouă primă lumină să alimenteze 
rețeaua de energie. O săptămână, poate două, atât 
reieşise din calculul inițial. După aceea aveau să fie 
nevoiţi să folosească lumânări și să îşi vadă 
telefoanele mobile oprindu-se încetul cu încetul. Nu 
că ar mai fi avut semnal după ce cădeau rețelele. 

Îi păştea primejdia să revină cu toţii la stilul de 
viață din Avallen. Păcat că Morven nu era prin 
preajmă ca să savureze toate astea. 

Dar trebuia să se hotărască în scurtă vreme dacă 
refăceau sistemul de alimentare cu primă lumină 
sau dacă încercau să găsească o metodă alternativă. 
Dacă aveau să le ceară oamenilor să îşi predea 
puterea sau dacă aveau să îi taxeze pe cei foarte 
puternici. Să le ceară Arhanghelilor, care aveau 
putere din plin, să doneze o parte din ea pentru 
rețea. Cei puternici, slujindu-i pe cei slabi. 

Sau ceva prostii de genul ăsta. Sinceră să fie, Bryce 
avea de gând să îi lase pe alții mai deştepţi decât ea 
să se ocupe de asta. Deşi nu prea spera să nu fie 
nevoită să intervină şi să tăbăcească un fund sau 
două înainte ca totul să se rezolve. Pentru moment, 
însă, în capitală era haos. Lumea se întorsese cu 
fundul în sus. Cu toate astea, interesele personale o 
mânau spre nord. 


Bryce o găsi pe Nesta în aceeaşi cameră în care o 
mai văzuse şi înainte. Alături de ea se aflau Ember şi 
Randall, precum şi un bărbat înaripat, arătos, care i 
se păru vag cunoscut și care mirosea a perechea 
Nestei. Cu toţii stăteau la o masă și vorbeau, bând 
ceai şi mâncând tort de ciocolată. 

La naiba, tort de ciocolată! 

Nesta se ridică în picioare pe dată, cu un pumnal 
lung în mână. Bărbatul de lângă ea întinse şi el 
mâna, iute ca gândul, după o armă ascunsă. 

Dar Bryce se mulțumi să îşi privească doar 
părinţii. Erau fericiţi și se simțeau acasă alături de 
Fee. 

Mama ei se uită la ea de parcă ar fi văzut o 
fantomă. Ceaşca de ceai pe care o ţinea în mână 
începu să zăngănească pe farfurioară. 

Hunt o scuti pe Ember de efortul de a ghici ce se 
întâmplase și spuse: 

— Asterii au fost nimiciți! Midgardul e liber! 

O lacrimă se prelinse din ochii lui Ember. Bryce 
păși fără şovăire în lumea aceea, își luă mama în 
braţe şi o strânse cu putere. 

Ember îi cuprinse faţa în palme. 

- Sunt atât de mândră că sunt mama ta! 

Bryce radia de fericire, iar ochii o usturau de la 
lacrimi. 

Randall se aplecă şi o sărută pe cap. 

- Te-ai descurcat bine, copilă! o lăudă el. 

Bryce îi dărui tatălui ei aceeaşi îmbrățișare 
afectuoasă, strângându-l la piept pe războinicul 
uman care servise în armatele Asterilor şi care își 
distrusese sufletul din cauza lor, până când mama ei 
i-l vindecase. 

Nesta și perechea ei se încordară, iar Bryce ştiu că 
Hunt păşise în lumea lor. 

El cercetă încăperea din priviri şi nu uită să 
admire și oraşul care strălucea departe, dedesubt, 
străbătut de un râu şerpuitor. Cu siguranță că, dacă 


aveau parte de o astfel de privelişte, se aflau pe un 
munte. 

Perechea Nestei spuse: 

- Aveţi la dispoziţie un minut înainte ca Rhys să 
ajungă aici şi să explodeze. 

- O, Rhys va fi bine, Cassian, spuse Ember... în 
limba Feelor. 

Văzând chipul şocat al lui Bryce, Randall îi spuse 
în aceeași limbă: 

- A devenit prea greu să mimăm tot ceea ce 
voiam să spunem. Ne-au dat și nouă un bob dintr- 
acela din care ţi-au oferit ţie. 

Dar Bryce clătină din cap, spunând: 

- Rhysand va fi bine? Tipul care aduce întunericul 
întrupat... 

- EI şi Randall s-au împrietenit, fiindcă amândoi 
sunt taţi mult prea protectori, spuse Ember. Așa că 
Rhys ştie acum exact ce tip de prostii faci, pe care se 
pare că le-ai făcut și aici... 

Bryce îi aruncă o privire Nestei, care îi răspunse 
cu o mină precaută. Așa că cea dintâi îşi vâri mâna 
în jachetă şi scoase Masca. 

- Poftim! Așa cum am promis. 

Toată lumea amuţi. 

Apoi Bryce scoase Grăitorul-de-Adevăr, iar 
Cassian păru să aibă de gând să sară între ea şi 
Nesta. Drept răspuns, Hunt luă poziţie de luptă, însă 
Bryce îi certă: 

- Alfadobitocilor! 

Apoi puse pumnalul pe masă, între serviciul de 
ceai și gustările lor. 

- Le-ai adus înapoi, şopti Nesta. 

- Ai crezut că nu aveam să o fac? 

- Nu știu ce am crezut, răspunse Nesta, dar 
surâse. 

- Sărmana Nesta, nu a fost deloc privită cu ochi 
buni de când le-ai luat armele şi ne-ai aruncat aici! 
explică Ember. Am încercat să le spun lui Rhysand 
şi lui Azriel că, atunci când te hotărăşti să faci ceva, 


eşti de neoprit. Cred că Feyre, perechea lui 
Rhysand, m-a crezut, dar..., murmură ea, 
aruncându-i o privire Nestei şi înfiorându-se. Îmi 
cer scuze din nou pentru comportamentul fiicei 
mele! 

- Eu am ales să îi dau Masca, îi aminti Nesta lui 
Ember. lar lui Bryce îi spuse pe un ton ironic: 
Cumva, mama ta nu crede că am făcut-o de 
bunăvoie. 

Bryce o privi pe Ember şi își dădu ochii peste cap. 

- Minunat. Mersi pentru asta! exclamă ea, după 
care arătă spre portalul care strălucea în spatele lor 
şi întrebă: Mergem? 

Ember surâse. 

- Deci chiar au fost nimiciţi! 

- Au fost nimiciţi şi nu se va mai auzi niciodată 
de ei, spuse Bryce, simțind cum i se încălzea inima. 

Ochii lui Ember scânteiară de lacrimi, dar se 
întoarse, o luă pe Nesta de mâini și i le ţinu strâns 
într-ale ei. 

- Chiar dacă fiica mea a minţit, a uneltit şi, 
practic, ne-a trădat..., începu ea. 

- Spune-ne ce simţi cu adevărat, mamă, mormăi 
Bryce, ceea ce o făcu pe Nesta să îi arunce o privire 
piezișă şi amuzată. 

Dar Ember continuă, uitându-se doar la Nesta: 

- Mă bucur de un singur lucru: că te-am 
cunoscut. 

Nesta strânse din buze şi se uită în jos, la mâinile 
lor unite. 

Bryce interveni, fie doar şi ca să o scutească pe 
Nesta de atitudinea din ce în ce mai sentimentală a 
mamei ei: 

- Data viitoare când voi înfrunta răufăcători 
intergalactici, voi încerca să mă adaptez 
programului tău de aprofundat relații, mamă! 

În cele din urmă, Ember se uită la Bryce, 
încruntându-se. 


- Noi două vom avea o discuție după ce ajungem 
acasă, Bryce Adelaide Quinlan! Să îl laşi pe Cooper 
în urmă astfel... 

- Ştiu, spuse Bryce. 

Avea multe răspunsuri de dat în legătură cu asta. 
Și multe scuze de cerut. 

- Mama ta te iubeşte, şopti Nesta, văzând 
exasperarea de pe chipul lui Bryce. Să nu iei nici 
măcar o secundă așa ceva drept un lucru care ţi se 
cuvine din principiu. 

Bryce dădu din cap spre Nesta. 

- Sunt norocoasă, recunoscu ea. Am fost mereu 
norocoasă să îmi fie mamă. 

Ember chiar părea că avea să izbucnească în 
plâns, mai ales în momentul în care se întoarse spre 
Nesta și spuse: 

- Timpul petrecut cu tine a fost un dar, Nesta! Cu 
adevărat. 

Spunând asta, o trase pe Nesta într-o îmbrăţișare 
strânsă, iar Bryce ar fi putut să jure că văzuse durere 
şi dor pe chipul Nestei. De parcă nu ar mai fi avut 
parte de o îmbrăţişare maternă de foarte multă 
vreme. 

Aşa că Bryce îi oferi puţină intimitate, ca să se 
bucure de fiecare secundă a acelei îmbrățişări 
materne și se întoarse spre Randall şi spre Cassian, 
care stăteau în spatele lor. Bărbaţii se strânseseră de 
braţe cu căldură. 

- Mersi, prietene! îi spunea Randall războinicului. 
Pentru tot! 

Cassian zâmbi larg şi, ei bine, Bryce înţelese cu 
ușurință de ce îi plăcea Nestei un bărbat care arăta 
aşa. 

- Poate că ne vom revedea într-o zi, în 
împrejurări mai puţin... ciudate. 

- Aşa sper, răspunse Randall şi, în clipa în care 
trecu pe lângă Ember și Nesta, care încă se 
îmbrăţişau, o bătu pe Nesta pe umăr cu afecţiune 
paternă. 


Bryce simţi cum îi creştea inima în piept, dureros 
de mult, atunci când Randall se apropie de Hunt şi 
îl îmbrăţișă și pe el. Hunt îi răspunse la îmbrăţișare, 
bătându-l pe spate pe tatăl ei, după care se 
desprinseră unul de celălalt și trecură prin portal. 

În cele din urmă, Ember se îndepărtă de Nesta, 
dar îi cuprinse cu blândeţe obrazul cu mâna şi îi 
şopti: 

- Îţi vei găsi calea. 

Apoi se îndreptă spre portal. 

Bryce ar fi putut să jure că Nesta avea lacrimi în 
ochi după ce mama ei se întoarse în Midgard. 

Însă lacrimile dispărură de îndată ce Nesta o privi 
în ochi. lar Cassian, ca orice pereche bună, simţi că 
nu era dorit acolo şi se îndreptă spre şemineu, unde 
se prefăcu că citea un soi de manuscris ce părea 
vechi. Bryce ştia că, de asemenea, ca orice pereche 
bună, ar fi sfâșiat-o în bucăţi pe ea, pe Bryce, dacă ar 
fi făcut o mișcare greşită. Tocmai de aceea Hunt se 
întorsese în cameră şi nu o scăpă din ochi pe Nesta. 

- Alfadobitoci, repetă Nesta, cu ochii licărindu-i 
de amuzament. 

Bryce chicoti şi scoase Sabia Stelară. Cassian se 
încordă din nou, dar Bryce îi întinse arma Nestei. 
Războinica o luă, privind-o cu ochi mari, uluită. 

- Ai spus că ai o stea în opt colțuri tatuată pe tine, 
explică Bryce. Și ai găsit şi camera cu steaua în opt 
colţuri din Închisoare. 

Nesta își ridică capul. 

- Şi? 

- Şi vreau să iei Sabia Stelară, răspunse Bryce, 
ţinând arma întinsă între ele. Gwydion, sau cum îi 
spuneţi voi aici. Epoca celor Născuţi din Stele s-a 
încheiat în Midgard. Se încheie odată cu mine. 

- Nu înţeleg. 

Dar Bryce se îndreptă spre portal, luându-l de 
mână pe Hunt. Le zâmbi pentru o ultimă dată 
războinicei şi perechii ei, lumii lor, în timp ce Falia 
Nordică începu să se închidă. 


- Cred că steaua în opt colțuri a fost tatuată pe 
tine dintr-un motiv anume. Ia sabia şi du-te să afli 
motivul! 


CAPITOLUL 101 


Cuirasatul din Străfund ancorase în larg, deoarece 
apa din portul cel mai apropiat de Oraşul Etern era 
prea puţin adâncă pentru nava-oraş. Stând lângă 
Ruhn, Lidia se uita la fiii ei în timp ce aceştia 
aşteptau pe debarcaderul de beton ca naveta de 
transfer să iasă la suprafaţă, cu apa scurgându-se de 
pe cupola ei de sticlă. 

Se iviră Renki şi Davit, care le făceau cu mâna, 
entuziasmați, celor doi băieți de lângă Lidia. 

Fiilor ei, care le zâmbeau taţilor lor. Brann le 
răspunse cu entuziasm la salut, iar Ace mai potolit, 
însă la fel de sincer. 

Ruhn îşi puse cu blândeţe mâna pe spatele Lidiei, 
iar aceasta se lăsă puţin pe spate, simţindu-i 
atingerea liniştitoare şi iubitoare. Perechea ei. Da, 
nu se îndoia câtuși de puţin de asta. 

Capacul de sticlă a navetei se deschise, iar Renki 
şi Davit săriră grațios pe debarcader, în timp ce 
Brann şi Ace alergară la ei... 

Îmbrăţişările dintre băieţi şi taţii lor fură pline de 
dragoste şi de bucurie. Lui Renki îi curgeau lacrimi 
de ușurare pe față, iar Davit îi strângea pe băieți la 
piept de parcă nu avea de gând să le mai dea drumul 
vreodată. 

Dar le dădu drumul. Din doi paşi, ajunse la Lidia 
şi o îmbrăţişă şi pe ea. 

- Îţi mulțumesc! spuse el, înecându-se din pricina 
lacrimilor. Îți mulțumesc! 


După ce Davit se trase îndărăt, fu rândul lui 
Renki să o îmbrăţişeze la fel de strâns. 

Lidia se trezi zâmbind, chiar dacă inima o durea 
din nou, și făcu un pas sau doi în spate, ca să se uite 
la fiii ei. 

Amândoi o cercetau cu atenție din priviri, Brann 
încruntându-se, iar Ace, cu o mină mai greu de 
descifrat. Brann întrebă: 

- Aşadar, ne luăm rămas-bun? 

Lidia se uită la Renki şi la Davit, care dădură 
amândoi din cap în semn de încuviințare. Cu o zi 
înainte, vorbiseră cu toții la telefon pentru a pune la 
cale această reuniune... şi discutaseră despre ce 
avea să urmeze. 

- Până când se mai aşază lucrurile aici, spusese 
Lidia. La suprafaţă, mă refer. 

Pentru că, deși trecuse doar o zi de când Asterii 
fuseseră învinși, apăruseră deja probleme mari. 
Golirea reţelei de primă lumină avea să fie o 
problemă uriaşă. Însă Regina Oceanului reuşise să 
își alimenteze toate navele-oraș şi diferitele navete 
fără primă lumină. Cu propria putere. Poate că le 
putea oferi informaţii despre cum și-ar putea adapta 
tehnologia astfel încât să nu mai consume 
primă lumină. 

Desigur, Regina Oceanului nu fusese fericită 
atunci când Lidia trimisese un mesager la 
Cuirasatul din Străfund, care îi înmânase reginei un 
bilet scurt și concis: 

Sunt convinsă că serviciile mele nu mai sunt 
necesare și, prin urmare, îmi dau demisia din slujba 
Majestății Voastre. 

Cu recunoștință pentru compasiunea pe care mi-ați 
arătat-o, 

Lidia Cervos 

O oră mai târziu, Regina Oceanului îi trimisese 
răspunsul ei, scris tot pe suportul preferat, adică pe 
o algă marină: 


Am probleme mai mari de rezolvat decât să mă 
gândesc la loialitatea ta, Lidia Cervos. Îţi accept 
demisia, dar să nu crezi că e ultima dată când ne 
întâlnim. Deocamdată, poți să îţi trăieşti viața la 
Suprafață. 

Lidia nu putea să spere la mai bine de atât. 

Acum le aruncă o privire fiilor ei şi spuse: 

- Mi-ar plăcea să vă revăd. Dacă sunteţi şi voi de 
acord. 

Brann dădu din cap în semn de încuviinţare, iar 
Lidia nu ştiu ce să spună în clipa în care se apropie 
de ea şi o luă în brațe. 

Mirosul fiului ei, căldura și apropierea lui 
amenințară să o îngenuncheze. Dar atunci când 
Brann se trase îndărăt, zâmbind larg, ea reuşi să 
rămână în picioare, ştiind că Ruhn era lângă ea şi că 
avea să îi fie mereu alături, susținând-o. 

- Eşti o dură! spuse Brann. Apoi adăugă: Mamă. 

Chiar dacă inima îi zburdă de bucurie la auzul 
acelor vorbe, Lidia îndrăzni să arunce o privire 
peste umărul lui şi văzu că Renki şi Davit îi 
zâmbeau la fel de larg ca și Brann. Erau fericiţi 
pentru ea, pentru ei toţi. Băieţii ei aveau o familie 
frumoasă şi poate că, dacă toată lumea avea să 
accepte, avea să îşi găsească şi ea un loc în acea 
familie. Un loc de care să se bucure. 

Brann se aplecă și o sărută pe obraz, iar ea ştiu că 
avea să preţuiască acel sărut pe tot restul vieţii. Apoi 
băiatul se duse la Ruhn, Lidia rămânând uimită în 
momentul în care Brann îl strânse cu putere în braţe 
şi pe el. 

- Mulţumesc pentru ce aveai de gând să faci ca să 
ne salvezi pe noi... şi pe mama noastră! spuse 
Brann. 

Ruhn îl bătu pe spate, iar pieptul Lidiei se umplu 
de atâta strălucire, încât abia reuşi să îi facă faţă. 

- Pentru puţin! răspunse Ruhn. Toate astea fac 
parte dintr-o zi de muncă obişnuită pentru noi, 
luptătorii Aux. 


Zâmbind larg, Brann se întoarse la părinţii lui, 
îimbrățişându-l din nou pe Renki. 

Lidia îi aruncă o privire lui Ace, care se uita la ea 
cu ochi precauţi. Știind că nu avea să se repeadă în 
braţele ei aşa cum făcuse Brann, se apropie de el. 
Încet. Dându-i timp să hotărască ce voia să facă. 

Ace rămase pe loc. 

- Mulţumesc că ai venit după noi! spuse el 
privind-o cu ochi care erau departe de a fi reci, după 
care strâmbă din colțul gurii și adăugă: Ai grijă de 
tine! 

- Îl am pe Ruhn ca să mă protejeze, spuse Lidia, 
aruncându-i o privire lui Ruhn. O să fiu bine. 

- Te-a împușcat! se răsti Ace, încruntându-se la 
Ruhn. 

- N-ar fi trebuit să îți spun asta, mormăi Ruhn. 

Zâmbind larg, Lidia se întoarse din nou spre Ace 
şi spuse: 

- Va plăti pentru asta, nu-ţi face griji! 

Ace nu păru prea convins şi îi aruncă lui Ruhn o 
ocheadă glacială. Dar, mergând spre taţii lui, se 
împiedică, de parcă... 

Lidia se uită la Ruhn, care fluiera, nevinovat, 
privind cerul. Fie, putea să păstreze pentru sine 
secretele lui legate de telepatie. 

Băieții şi taţii lor urcară la bord, iar Ruhn o 
cuprinse pe Lidia pe după mijloc. Davit se așeză în 
scaunul pilotului și apăsă pe nişte comutatoare, iar 
Brann luă loc lângă el. Renki și Ace se aşezară pe 
locurile din spate. În timp ce naveta prinse viaţă, se 
uitară cu toții la Lidia. 

Ea le zâmbi discret, plină de speranţă. Îl luă de 
mână pe Ruhn şi îl strânse puternic. Ruhn nu îi 
dădu drumul. 

Fiii ei erau vii şi liberi şi făceau din nou parte din 
viaţa ei, iar asta era mai mult decât sperase 
vreodată. 

Așa că, orice îi aducea viitorul, Lidia își propunea 
să preţuiască fiecare moment din el. 


Atunci când deschise din nou Falia Nordică, 
Bryce se săturase deja până în gât de frigul nesfârşit 
din Nena. De data asta nu deschidea Falia spre 
lumea de Baștină a Feelor, ci spre Hel. 

Doar întunericul aştepta armata care trecea acum 
prin Falie. Pe fiare, pe făpturile zburătoare și pe 
prinți, care trecură unul câte unul. Thanatos îi 
aruncă lui Bryce o privire menită să îi dea de înţeles 
că, deşi îi distrusese pe Asteri, încă era supărat pe ea 
din pricina câinelui lui. În cele din urmă, numai 
Apollion şi Aidas rămaseră în fața ei, în mijlocul 
gheții şi al zăpezii. 

Nu păreau să aibă nevoie de jachete, căciuli sau 
mănuși. Nici măcar nu tremurau. 

Apollion îi spuse lui Hunt: 

- Helul nu are nici o putere asupra ta, iar tu nu ai 
nici o obligaţie față de noi. 

- Ăăă... mulţumesc! răspunse Hunt. La fel și voi. 

Apollion îi zâmbi cu jumătate de gură, iar apoi îi 
aruncă o privire lui Bryce. 

- Te-ai descurcat mai bine decât se aştepta cineva. 

Bryce pocni din degete, dar sunetul fu înăbușit de 
mănuși. 

- Asta vreau să scrie pe noile mele cărţi de vizită: 
Bryce Quinlan: mai bine decât se aștepta cineva. 

Apollion zâmbi larg, după care se îndreptă spre 
întunericul de dincolo de Falie. 

- Hei! îi strigă Bryce Prințului Gheenei. 

Apollion se opri şi o privi, ridicând dintr-o 
sprânceană. 

- Mulţumesc că nu ai renunțat la Midgard! spuse 
Bryce, zâmbind, la rândul ei. 

Ar fi putut jura că văzuse un grăunte de 
compasiune pe chipul lui Apollion înainte ca acesta 
să se uite la Aidas și să spună: 

- Mă voi bucura să pun capăt acestei chestiuni. Şi 
să îmi văd fratele liniștit. 

Acestea fiind zise, păşi prin Falie. 


Lui Bryce îi clănțăneau deja dinţii, dar se întoarse 
spre Aidas. 

- Ne vom mai vedea în viitor? 

Aidas surâse. 

— Ai vrea? 

- Nu, răspunse Bryce cu sinceritate. Oricât de 
recunoscători v-am fi, cred că avem definiţii diferite 
pentru conceptul de animal de companie. 

De data asta, Aidas zâmbi larg. 

- Atunci îţi voi spune că îţi sunt recunoscător, 
Bryce Quinlan, și îmi voi lua rămas-bun. 

- Îţi voi fi recunoscătoare pe vecie, îi spuse Bryce 
Prințului Prăpastiei, pentru bunătatea pe care mi-ai 
arătat-o în ziua aceea, la Oracol. 

Zâmbetul lui deveni mai blând. 

- Theia ar fi mândră de tine! 

- Şi de tine, răspunse Bryce, astfel de vorbe fiind 
singurul dar pe care i-l putea oferi unui Prinț al 
Helului, însă trecu sub tăcere faptul că mândria 
Theei nu însemna absolut nimic pentru ea. Cred că, 
într-o bună zi, s-ar putea să auzi asta chiar de la ea! 

Aidas își înclină capul într-o parte. Bryce le 
povestise tuturor despre ceea ce îi spusese Jesiba și 
despre ce văzuse pe tărâmul acela plin de lumină 
strălucitoare. 

- Crezi că unui Prinţ al Helului i se va îngădui să 
intre acolo? 

Bryce se apropie de el și îl sărută pe obraz. Îi simţi 
pielea rece ca gheaţa. 

- Cred că unui bărbat bun, indiferent de unde 
provine, i se va permite întotdeauna să intre. 

Ochii albaştri ai lui Aidas străluciră cu putere. 
Bryce nu îşi dădu seama dacă de recunoștință, de 
dor sau de dragoste. Însă prințul se mulțumi să dea 
din cap spre ea, apoi spre Hunt, după care trecu 
prin Falia Nordică, păşind în întuneric. 

Apollion îl aştepta dincolo de Poartă, iar Aidas i 
se alătură. Bryce îl luă de mână pe Hunt și îşi flutură 
cealaltă mână în semn de rămas-bun. 


Spre surprinderea ei, ambii prinți îi răspunseră la 
gest. 

Cu un gând şi cu un val de putere, Bryce închise 
Falia. O ferecă bine, fără să mai lase crăpături prin 
care să se poată strecura cineva. Deşi Asterii 
fuseseră nimiciţi, toate Porţile lor de cristal din 
Midgard rămăseseră intacte. Dar, deocamdată, cel 
puţin Poarta aceea fu închisă complet. În sfârșit. 

— Se pare că zilele tale de vânat demoni s-ar putea 
încheia, îi spuse ea lui Hunt. 

Perechea ei îi zâmbi larg şi o sărută cu blândeţe. 
Până şi vânturile înghețate din Nena părură să se 
încălzească în jurul lor. 

- Bănuiesc că ar trebui să depun cerere pentru 
ajutor de şomaj. 


Tharion Ketos se afla la marginea Pieței de Carne, 
căutându-şi soţia. 

Mulțumită silfilor de apă din subordinea ei, se 
părea că Regina Viperă reuşise să stingă flăcările din 
clădirea principală înainte ca focul să se 
răspândească, aşa că cele mai multe dintre 
depozitele interconectate ale Pieței de Carne 
rămăseseră intacte. 

Într-adevăr, totul părea să decurgă ca de obicei, 
deşi cei de aici se adaptaseră deja la o lume nouă. 
Din spatele unui camion, câţiva indivizi cu aspect 
dubios  descărcau canistre cu primă lumină 
strălucitoare. Făceau deja provizii pentru un produs 
care avea să fie curând la mare căutare. 

Tharion nu știa prea bine de ce venise până acolo, 
când Sendes îl informase că Regina Oceanului îl 
iertase pentru nesupunere. De fapt, îi făcuse o ofertă 
foarte bună de a deveni comandant al forţelor ei şi 
de a lucra la bordul Cuirasatului din Străfund, dar el 
se trezise spunând că mai înainte avea ceva de făcut. 

Şi apoi se trezise din nou aici. 

Lumea era cu fundul în sus. Asterii fuseseră 
nimiciţi, dar exista un Senat Imperial care trebuia 


domolit, şi Arhanghelii, și Conducătorii Caselor 
şi... Poate că ar fi trebuit să rămână pe navă. 

Nu ştia de ce se aşteptase la pace şi confort. De ce 
crezuse că toată lumea avea să fie fericită şi... să se 
relaxeze. Dar pe lume existau mulți nenorociţi 
lacomi, care ar fi profitat bucuros de agitaţie ca să 
obţină putere. 

Și ştia că ticăloasa care conducea Piaţa de Carne 
se număra, probabil, printre ei. La un moment dat, 
tot avea să fie nevoit să o înfrunte, probabil că în 
viitorul apropiat. 

Dar în clipa aceea trebuia să îşi găsească soția. 
Doar ca să se asigure că era teafără. Apoi putea să își 
vadă de drum. Să se ducă pe Cuirasatul din 
Străfund. Sau să facă altceva, nu ştia nici el ce. Se 
gândi că Ogenas avea să îl îndrume la un moment 
dat. Poate că avea să îl ajute să își pună ordine în 
viaţă. 

Tharion își trase pe cap gluga hanoracului, 
verificând dacă arma ascunsă la şold era fixată şi 
pregătită, apoi intră în furnicarul Pieței de Carne. 
Îndreptându-se spre orice pregătise Urd pentru el. 

Reuşi să meargă doar cale de un cvartal, când auzi 
o voce feminină care îi spuse, din umbre: 

- Trebuie să fii tare neghiob ca să te întorci acolo! 

Se opri şi se uită pe aleea dinspre care se auzise 
vocea. Doi ochi stacojii mocneau în întuneric. 

Tharion surâse, înclinându-și capul într-o parte. 

- Salut, Ariadne! 


CAPITOLUL 102 


Bryce se afla în foaierul vilei Regelui Toamnei, 
uitându-se la întinderea plină de camere cu blițuri, 


la nobilimea Fee trufașă şi la paznicii derutaţi, care 
se uitau când la ea, când la mulțime. 

Pentru ocazia asta alesese o rochie roz, despre 
care ştia că îl înnebunea pe Hunt. Avusese de ales 
între ea şi colanţi plus un tricou şi, având în vedere 
că voia să evite orice lucru care ar fi putut să 
distragă atenţia de la ceea ce făcea ea de fapt, optase 
pentru varianta elegantă. 

Bineînţeles, să aleagă rochia roz fusese un calvar 
în sine. Acum avea o în dormitor grămadă uriaşă de 
haine, pe care trebuia să le pună la loc după ce 
ajungea acasă, motiv puternic ca să tragă cât mai 
mult de timp. 

Însă după ce le aruncă o privire părinţilor cu aer 
disprețuitor ai Sathiei şi ai lui Flynn, lordul şi Lady 
Hawthorne, întorși recent din Avallen, ea decise să 
dea naibii așteptarea. Să îi dea naibii pe toţi ceilalți 
nobili Fee care se adunaseră ca răspuns la invitația 
ei din dimineaţa aceea. 

Ajunsese în oraș noaptea târziu, se dusese drept la 
ruinele Luncilor Asphodel şi convocase această 
întâlnire pentru ziua următoare. 

Ar fi făcut-o noaptea trecută, dar Hunt îi ceruse 
să îşi aloce timp ca să decidă ce voia să spună. Să îl 
lase pe Marc să pregătească documentele. 

Metamorful leopard și Declan stăteau acum lângă 
biroul care fusese adus în foaier, iar Ruhn și Flynn 
erau lângă ei. 

Bryce îi aruncă o privire lui Hunt, iar el dădu 
discret din cap, în semn de încuviinţare. Era 
momentul. 

Aşa că Bryce se duse la birou şi spuse către 
camere și către aristocrații Fee: 

- Va fi o întâlnire scurtă şi plăcută pentru toți 
nobilii ocupați de aici, care trebuie să se întoarcă la 
prânzurile lor cu şampanie și la tratamentele lor de 
înfrumusețare! 

Se așternu tăcerea, urmată de declicurile frenetice 
ale aparatelor de fotografiat. Cei care filmau se 


apropiară, înclinându-şi microfoanele pentru a 
capta absolut fiecare respiraţie a ei. Ar fi putut să 
juri că unul dintre cameramani, un bărbat draki, 
rânjea cu toată gura. 

Însă Bryce privi spre camere, spre lumea care 
asculta. 

- Acesta este primul și singurul meu decret în 
calitate de Regină Fee a Valbarei și a Avallenului: 
casele regale sunt abolite. 

Ignorând icnetele de uimire şi protestele, ea bătu 
cu degetele în hârtiile de pe birou. 

- Am cerut deja să se întocmească documentele. 
Permiteţi-mi să clarific un lucru: nu abdic de la nici 
unul dintre tronuri. Într-adevăr, nu mai sunt regină, 
dar prin acest document, nimeni nu va mai purta 
vreodată coroana. Monarhia Feelor este abolită. 
Pentru totdeauna. 

Îl văzu cu coada ochiului pe Hunt, care zâmbea 
larg. Şi-ar fi dorit ca mama ei să fie de faţă, dar 
hotărâseră că prezenţa lui Ember Quinlan acolo ar fi 
putut da naştere la multe speculaţii cum că mama ei 
umană o forţase să facă asta. 

- Donez toate reședințele Regelui Toamnei din 
acest oraş, spuse Bryce, făcând un semn către 
spaţiul elegant din jurul lor, pentru a-i găzdui pe cei 
strămutați din cauza atacului asupra Luncilor 
Asphodel. Această vilă, în special, va fi folosită 
pentru a găzdui copiii rămași orfani în urma 
masacrului. 

Unul dintre nobilii Fee se înecă. 

- În ceea ce priveşte proprietăţile regale din alte 
locuri, din Valbara și din Avallen, vor fi vândute 
oricui poate suporta decorul lor kitsch, iar 
profiturile obținute vor fi folosite pentru 
reconstruirea Luncilor Asphodel. 

Bryce luă stiloul auriu pe care îl șterpelise din 
biroul Regelui Toamnei după ce îi aruncase la gunoi 
toate prismele. Avea de gând să demonteze 
planetariul şi să îl vândă la fier vechi. Ştia destul de 


multe despre modul în care se deplasa și forma 
lumina, cum se putea separa și uni la loc. Nu mai 
voia să învețe niciodată ceva despre lumină, nici 
măcar despre a ei. 

- Asterii au fost nimiciţi, spuse Bryce lumii care o 
asculta, iar regatele Fee, odată cu ei. În locul lor, 
vom clădi un guvern bazat pe egalitate și pe 
corectitudine. Acest document îmi acordă dreptul 
de a reprezenta Feele în alcătuirea unui astfel de 
guvern. Nimic mai mult. 

- Trădătoareo, rosti un nobil Fee printre dinţi, iar 
Bryce ar fi putut jura că acesta rânjise cândva 
zeflemitor la ea, într-un restaurant, cu ani în urmă. 

Bryce fredonă pentru sine, răsucind între degete 
pixul îndrăgit al Regelui Toamnei. 

- N-ar fi trebuit să acordaţi regalității voastre 
puteri absolute în încercarea de a-i ţine pe toți 
ceilalți în mizerie, spuse ea, iar apoi se aplecă asupra 
documentelor şi adăugă: Poate că atunci m-aţi fi 
putut împiedica să fac asta. 

Atinse hârtia cu pixul auriu, iar cerneala mânji 
pergamentul. 

- Dar acum sunteţi şi voi în mizerie, alături de 
noi, toţi ceilalți, le spuse Bryce Feelor, în timp ce îşi 
așternu iscălitura. Aţi face bine să vă obișnuiți cu 
mirosul. 

Așadar, dintr-o mișcare a stiloului de aur al 
Regelui Toamnei, spiţele regale ale Feelor fură şterse 
pe vecie. 


Ruhn aprinse luminile din apartament. Cine știe 
cât timp avea să mai aibă curent. Era o chestiune de 
doar câteva zile până când reţelele aveau să rămână 
fără primă lumină. Încă o săptămână, cu puțin 
noroc. 

- Bryce va face o criză, dar jur că era singurul loc 
mobilat disponibil într-un timp atât de scurt! îi 
spuse el Lidiei în timp ce păşi în casă. 


Practic, apartamentul era situat cu un etaj mai jos 
față de cel al lui Bryce. 

Însă Lidia zâmbi, fiindcă locul acela era imaginea 
în oglindă a apartamentului lui Bryce, cu excepția 
mobilierului. Se duse în bucătăria albă, 
strălucitoare. 

- E minunat, vorbesc serios! Îţi voi transfera banii 
in cont. 

- Nu, se opuse Ruhn, consideră-l un cadou în 
semn de mulțumire. Pentru că m-ai scos din 
temniţă. 

În bucătărie, Lidia se întoarse spre el, cu 
sprâncenele ridicate. 

- Cred că deja suntem chit. După... toate cele 
întâmplate. 

Fa se referea la episodul acela oribil, care îi 
adusese sfârşitul lui Pollux, episod despre care Ruhn 
ştia că avea să îi bântuie visele al naibii de mult 
timp. 

Dar avea să existe şi bucurie, care să lumineze 
amintirile întunecate. Arunci când o însoţise ca să îi 
ducă pe băieţi înapoi la părinţii lor, Ruhn fusese 
mulțumit să urmărească reuniunea lor fericită, mai 
ales în momentul în care părinţii băieţilor o 
îmbrățişaseră pe Lidia cu bucurie şi dragoste. Şi în 
cel în care băieţii îi dăduseră de înţeles, fiecare, în 
felul lui, că era binevenită în viețile lor. 

Fără îndoială că Lidiei avea să îi fie mai ușor cu 
Brann. Dar cu Ace... 

Ruhn zâmbi în sinea lui, amintindu-și cum îl 
privise Ace înainte să plece, cu ochii lui negri, 
scormonitori. Tăioşi. De parcă i-ar fi zis: 

Ai grijă de mama mea! 

Ruhn îi răspunsese în minte copilului: 

Poate să îşi poarte singură de grijă, dar o voi face şi 
eu. 

Ace căscase ochii cât cepele, șocat, şi se 
împiedicase uşor. Dar, aruncându-i o privire 


cercetătoare şi impresionată lui Ruhn, își continuase 
drumul către naveta de transfer. 

Asta se întâmplase cu două zile în urmă, iar Ruhn 
şi Lidia petrecuseră o noapte în casa lui de doi bani, 
cu prietenii lui, despărțiți de un perete foarte 
subțire, gata să se tăvălească până la epuizare, după 
care Ruhn sunase un agent imobiliar şi îl rugase să 
găsească un apartament. Imediat. Cu câteva cerinţe 
specifice. 

- Dormitorul de acolo are două paturi, spuse el, 
arătând spre o cameră mare. Pentru băieții tăi! 

Lidiei i se umeziră ochii în momentul în care 
văzu dormitorul de oaspeţi. 

Fusese cerința principală a lui Ruhn către agentul 
imobiliar: să găsească un apartament cu o cameră 
de oaspeţi care să aibă două paturi. 

- Pot să vină în vizită oricând vor... şi oricând 
vrei tu. 

Lidia zâmbi atât de dulce şi cu atâta speranţă, 
încât pe Ruhn îl duru inima. Dar ea se duse la 
canapeaua din fața televizorului și se aşeză, de parcă 
ar fi testat-o. De parcă ar fi testat casa aceea, viața 
aceea. 

- Cred că taţii lor își vor dori să îi aibă aproape o 
vreme, după tot ce s-a întâmplat, spuse Lidia, dar 
da, mi-ar plăcea ca Brann şi Ace să vină şi pe-aici. 

Ruhn se afundă în canapea, lângă ea. 

- Vor fi nişte adevăraţi drăcuşori după ce cresc 
mari! fu de părere Ruhn. 

- Nu mă deranjează, atât timp cât nu vor fi astfel 
la modul propriu, spuse Lidia, oftând. M-am săturat 
de demoni pentru o vreme, oricât de prietenoşi ar 
fi! 

Ruhn chicoti. 

- Şi eu. 

Preţ de câteva minute, stătură într-o tăcere 
plăcută, studiind apartamentul - apartamentul lor. 

- Nu pot să cred că suntem în viaţă! spuse Lidia 
în cele din urmă. 


- Nu pot să cred că Asterii au fost nimiciţi! 

Ultimele zile fuseseră atât de agitate, încât Ruhn 
nu reuşise să cuprindă cu mintea tot ce se 
întâmplase. Sau starea actuală a lumii. 

Lidia spuse pe un ton precaut: 

- Intenţiile surorii tale şi ale lui Athalar sunt 
bune, dar va fi nevoie de mai mult decât de o 
întâlnire cu câţiva lideri mondiali pentru a pune 
bazele unui sistem de guvernare complet nou. Sau 
pentru a aboli sclavia. 

- Ştiu. Şi Bryce ştie. 

- Vei... Ce ai de gând să faci? 

Era o întrebare plină de semnificaţie, dar Ruhn îi 
răspunse: 

- O voi ajuta. Cred că mă voi duce la Aux, 
împreună cu Holstrom. De vreme ce tronul Feelor 
nu mai există din dimineaţa asta. 

Fusese minunat să vadă acea scenă: Bryce stând 
în faţa mulţimii de camere de luat vederi și de nobili 
şi punând capăt monarhiilor dintr-o mișcare de 
stilou. Ba mai mult, stiloul preferat al tatălui lor. 

Ruhn nu fusese niciodată mai mândru de faptul 
că era fratele lui Bryce. 

Surâse și spuse: 

- Presupun că Oracolul a avut dreptate în multe 
feluri. 

Lidia ridică dintr-o sprânceană. 

- Nu doar despre faptul că, până la urmă, coroana 
avea să ajungă la Bryce, ci şi că ea avea să îi pună 
capăt. S-a isprăvit cu spiţa regală Danaan! 

Lidia plescăi din limbă. 

- La urma urmei, nu eşti nici mort, nici fără 
copii! 

- Nu încă, spuse Ruhn, râzând din nou. 

Petrecuse atât de mult timp temându-se de 
profeție, îngrijorându-se cu privire la soarta lui... 

Lidia se uită la el, în felul acela în care nu îl mai 
privea nimeni altcineva de pe Midgard, de parcă l- 
ar fi văzut cu adevărat. 


- Însă eşti pregătit să nu mai fii prinț? Să fii... 
normal? 

- Cred că da, răspunse el, înghiontindu-i 
genunchiul cu al lui. Tu eşti? 

- Habar n-am. Nici măcar nu ştiu ce înseamnă 
normal, recunoscu Lidia. 

Ruhn o luă de mână, împletindu-şi degetele cu ale 
el. 

- Ce-ar fi să ne dăm seama împreună, atunci? 

- Cum să fim normali? 

- Cum să trăim o viață normală. Apartamentul 
normal de adulţi e un început bun. Pentru amândoi. 

Gata cu traiul într-o locuință pentru studenți! se 
gândi el. 

Însă văzu prudenţa din ochii Lidiei. 

- Viața mea e complicată. 

- Cine a spus că normalul nu e complicat? 
contracară el. Ştiu doar că, indiferent de ce ar aduce 
ziua de mâine, următorul an sau următorul mileniu 
pentru lumea asta, vreau să le înfrunt alături de 
tine. 

Faţa Lidiei se destinse. Ea se aplecă spre el şi, cu 
mâna liberă, îi dădu într-o parte o șuviță de păr. 

Nu erau Căprioara şi Prinţul Moștenitor al Feelor. 
Nu erau Zi și Noapte. 

În clipa aceea, în locul acela, erau doar Lidia și 
Ruhn. Fl nici nu și-ar fi dorit să fie altfel. 

Dar se ridică de pe canapea, se duse în bucătărie 
şi deschise frigiderul. Fusese cealaltă cerinţă pe care 
o avusese pentru agentul imobiliar: să umple 
frigiderul cu un singur lucru. 

Poate că așa-zisa locuință pentru studenţi nu 
dispăruse în întregime. Se întoarse la canapea şi îi 
dădu Lidiei o bere. 

- Așa cum am promis, Zi! spuse el, răsucind 
capacul sticlei. O bere! 

Lidia privi sticla, iar chipul îi străluci de încântare 
pură. Îşi deschise berea, dar, înainte să bea, se ridică 
şi ciocni cu Ruhn. 


- Pentru o viață normală, Ruhn! 

El se aplecă spre Lidia şi o sărută, iar ea se întinse, 
la rândul ei, spre el. Dragostea şi bucuria din 
sufletul lui străluciră mai puternic decât lumina 
stelară în clipa în care îi spuse, cu buzele lipite de ale 
ei: 

- Pentru o viață normală, Lidia! 


Lupilor din Bârlog avea să le ia câteva zile ca să se 
întoarcă din ascunzătorile lor, dar se întorceau. 

Ithan nu ştia dacă o făceau la ordinul lui Amelie 
sau dacă îi rugase Perry, dar toată lumea se întorcea. 
Poate că doar pentru a vedea cât de prost avea să îi 
conducă în calitate de Prim. 

Sau pentru a evalua mersul lucrurilor în lipsa 
neamului Fendyr. 

Sau pentru a-şi lua lucrurile înainte ca rețeaua cu 
primă lumină să se oprească complet şi să se 
instaureze haosul. 

Ithan se afla la centrul de comandă al cartierului 
general al Aux, cu Flynn şi cu Dec în faţa lui. Flynn 
o privea pe Perry cu un interes care nu îi căzu prea 
bine lui Ithan. 

Ea era uşor îmbujorată, lucru care, din nou, nu îi 
căzu prea bine lui Ithan. 

Dar Ruhn şi Lidia intrară înainte ca el să apuce să 
spună ceva prostesc, iar fostul Prinţ al Feelor spuse: 

- Aşadar, în primul și în primul rând, cred că e 
jalnic că am salvat lumea şi că, două zile mai târziu, 
trebuie, totuşi, să ne întoarcem la muncă! 

Perry râse şi, ei bine, poate că lui Ithan îi plăcu 
sunetul acela. 

Însă Lidia spuse cu voce serioasă, dar, din fericire, 
senină: 

— Aştept să primesc în seara asta un raport cu 
privire la starea rețelei cu primă lumină şi la modul 
în care putem să o împiedicăm să se oprească de tot. 
Inginerii din Lunathion s-au întâlnit cu Regina 
Oceanului ca să afle cum își alimentează navele fără 


primă lumină şi ne vor trimite constatările lor. Dar, 
între timp, trebuie să începem să evaluăm aliaţii din 
interiorul oraşului și din afara lui. Celestina încă 
tratează cu Ephraim, încercând să îi obţină sprijinul, 
dar ceilalți Arhangheli vor începe lupta pentru 
putere. Dacă nu vrem să revenim la obiceiurile 
vechi, avem nevoie de un plan foarte bun. 

- Athalar n-ar trebui să fie aici pentru asta? 
întrebă Flynn. 

- E pe drum, răspunse Ruhn. Împreună cu Bryce. 
Dar ne-au trimis vorbă să începem fără ei. 

Dec şi Flynn se făcură că se sărutau, iar Ithan 
râse. La fel şi Perry. 

Ithan se gândi că, la urma urmei, poate că nu avea 
să fie chiar atât de rău. Nu faptul că era Prim - 
partea aceea nu îi plăcea în mod deosebit —, ci noul 
viitor care îi aştepta. Probabil că, o vreme, viaţa 
tuturor avea să fie o mare nebunie, şi mai mult ca 
sigur că nu aveau să ducă lipsă de duşmani, dar... 

Se aveau și unul pe altul. O haită. Formată din 
toate Casele. 

De aceea erau acolo. Gata cu un Aux divizat, 
împărţit între Case şi specii. Aveau să conducă prin 
puterea exemplului. Începând din ziua aceea. 

Aşa că Ithan le spuse Lidiei şi lui Ruhn, lui Flynn, 
Dec şi Perry: 

- Cu orice ne vor ataca ticăloşii ăştia, le vom 
răspunde cu aceeaşi monedă! 

- Ai vorbit ca un adevărat căpitan de sunball, îl 
tachină Dec. 

- Da, fu tot ce-i spuse Ithan. 

Aşteptă puţin, lăsând cuvântul acela să i se aşeze 
în minte şi, preţ de o clipă, chiar simţi impulsul de a 
intra pe teren, de a strânge mingea în mâini. Acel 
imbold fu doar o licărire ce dispăru iute, dar, după 
ani întregi în care nu simţise nimic, iată că acum o 
simţea. Şi-o dorea. Așa că zâmbi larg și adăugă: 

- Chiar sunt. 


- Am vorbit cu Hypaxia, spuse Bryce, care se afla 
acum în atriumul însorit şi deschis al casei elegante 
din oraş ce avea să devină curând noul Griffin 
Antichități. 

Hunt, care scotea o statuie a lui Thurr dintr-o 
ladă, întrebă, peste umăru-i înaripat: 

- Ce a spus? 

- Că dacă poate să găsească o modalitate de a 
stabiliza antidotul, am putea să îl administrăm 
tuturor până la echinocțiul de primăvară. Desigur, 
dacă vom mai avea curent până atunci. Apropo, mai 
vrea fulger de-al tău. A terminat deja lotul ăsta de 
antidot. 

Bryce şi Hunt îşi primiseră amândoi dozele. Valul 
de magie rezultat fusese atât de intens, încât se 
părea că se formase o nouă insulă în Avallen, de 
parcă locul acela ar fi fost acum legat de sufletul lui 
Bryce. De parcă ea şi Midgardul erau, după cum 
susținuse Jesiba, legate laolaltă, cu sau fără amuleta 
archesiană. 

Și, datorită lui Hunt, avuseseră parte de o zi 
întreagă de furtuni cu descărcări electrice. 
Bineînţeles, el fusese amendat de autorități pentru 
manipularea ilegală şi neadecvată a vremii, dar 
argumentul S-a supraîncărcat cu magie! nu păruse 
să îi convingă defel pe oamenii legii atunci când 
Bryce încercase să le explice. 

Aveau să aibă nevoie de ceva timp ca să se 
obişnuiască pe deplin cu noua putere ce le curgea 
prin vene de parcă ar fi primit înapoi puterea luată 
de Asteri. Și de antrenamente noi. Acum Bryce 
putea să se teleporteze dintr-un singur salt între 
oraș şi casa părinţilor ei. Ceea ce era... şi bine şi rău. 

Bine, pentru că putea să îl vadă pe Cooper ori de 
câte ori voia, să îl fure şi să îl ducă în oraş pentru 
puţină distracţie adevărată. Rău, pentru că acum 
părinţii ei îi aşteptau pe ea și pe Hunt la cină în 
fiecare săptămână. Bryce negociase reducerea 
frecvenţei la cine lunare, dar ştia că Ember avea să 


insiste din răsputeri să îi viziteze cel puțin o dată la 
două săptămâni. 

Dar totul depindea de ce aveau să facă în 
continuare: dacă rețeaua cu primă lumină avea să 
reziste. Dacă avea să cedeze. Dacă aveau să fie 
nevoiți cu toţii să o ia de la capăt, ghemuiţi 
deasupra focurilor, în întuneric. Dar ea și Hunt 
aveau să continue ca de obicei. Să lase geniile şi 
ştiinţa să găsească o modalitate de a-i salva de data 
asta. 

- Ei bine, spuse Hunt, dacă Hypaxia are nevoie de 
cineva care să îi bată măr pe cei din familia Redner, 
eu mă bag. Sunt niște ciudați. 

- Ticăloși înfricoşători, partea a doua? 

- Cu bucurie. 

Hunt se întoarse cu spatele la cufăr şi se uită la 
Bryce, care așeza cărți pe rafturile bibliotecii înalte, 
încorporate în spatele biroului ei. 

Cărţile. Colecţia de la Parthos. Nu mai erau ţinute 
în întuneric și ascunse, ci acolo, la lumina zilei, 
astfel încât oricine să poată veni să le vadă. Bryce nu 
suporta să le țină încuiate. 

Din fericire, găsise trei angajate noi, care să o 
ajute să gestioneze colecţia greu de mânuit. Sasa, 
Rithi şu Malana stăteau în momentul acela cocoţate 
pe o cutie de mâncare comandată, urmărind un 
episod din Veiled Love pe telefonul lui Hunt, pe care 
acesta îl sprijinise de sticla lui de apă. 

Nu aveau să o înlocuiască vreodată pe Lehabah, 
dar, ori de câte ori le vedea, Bryce simţea că i se 
umplea inima de bucurie. Şi ori de câte ori îl auzea 
pe Syrinx sforăind sub noul ei birou, în pătuţul de 
pături pe care i-l făcuse Hunt, Bryce se bucura. De 
parcă lucrurile s-ar fi așezat, în sfârşit. De parcă ea 
era exact acolo unde trebuia să fie. 

- Deci..., spuse Hunt, revenind la ocupaţia lui 
actuală: descărcarea tuturor lăzilor pe care Hypaxia 
li le trimisese din Casa Focului și a Umbrei. 


Se părea că Jesiba anticipase acel transfer de 
proprietate: îl pusese pe Ithan să împacheteze cea 
mai mare parte a artefactelor. 

Bryce era de părere că Jesiba ar fi apreciat Pușca 
Nimicitoare de Zei, care stătea acum agățată pe 
perete, în spatele biroului ei. Un avertisment pentru 
oricine ar fi încercat să fure cărţile, dar şi o ofrandă 
adusă memoriei preotesei care le păzise atât de mult 
timp. Desigur, asta dacă silfele de foc nu ar fi prăjit 
orice potenţial hoţ. 

Bryce nu ştia unde plecase Irithys şi încă dorea să 
stea de vorbă cu ea despre Lehabah, dar, din ce 
aflase de la Sasa, se părea că Regina Silfilor călătorea 
acum prin lume, hotărâtă să îi elibereze pe toți cei 
din poporul ei, până la ultimul. În special pe cei 
care poate că erau ţinuţi captivi de proprietari ce se 
împotriveau noii legi mondiale care abolise sclavia. 

- Deci... ce? îl întrebă Bryce pe Hunt, aşezând un 
volum pe raft. 

- Deci... ai de gând să vorbeşti despre toată 
chestia asta cu gata cu monarhia Feelor? 

- Ce mai e de vorbit? întrebă Bryce. Am emis 
decretul. S-a terminat. Nu mai e problema mea. 

- S-ar putea ca alții să fie de altă părere. 

- De aceea, Athalar..., spuse ea, punând pe raft o 
altă carte care încercă să îi scape din mâini şi pe 
care ea o înhăţă și o împinse înapoi în bibliotecă, ... 
de aceea vom pune bazele unei democraţii Fee. Un 
senat și toate prostiile alea. Pentru ca Feele să li se 
poată plânge lor în legătură cu problemele pe care le 
întâmpină. 

- Un senat și toate prostiile alea, zici? se miră 
Hunt. Chiar că sună oficial! 

Bryce se întoarse spre el. 

- Dar cu tine cum e? Cum de tu poţi să scapi de 
Legiunea 33 şi de chestiile cu îngerii, dar eu nu pot 
să scap de drama Feelor? 

- Eu nu am făcut să apară insule magice din 
ocean şi nici nu am reînviat un întreg teritoriu! 


- Ei bine, Avallenul e diferit, spuse ea. 

- Pur și simplu nu vrei să îți pierzi noua casă de 
vacanţă, o tachină el, traversând încăperea şi venind 
la ea. 

Bryce îl lăsă să o lipească de bibliotecă, plăcându-i 
la nebunie mărimea şi forța lui, precum şi zidul de 
putere care era, pur și simplu, Hunt. 

- Poate că așa e, recunoscu ea, fără să bată deloc 
în retragere, dar până când Feele nu îmi vor arăta că 
sunt dispuse să împartă Avallenul cu toată lumea, 
insula îmi aparţine! 

Se întrebase dacă ar fi fost bine să trimită cărțile 
de la Parthos acolo, la Arhivele Avallenului, dar 
voia, totuși, să le țină aproape. Voia să le fie 
accesibile tuturor, nu să stea încuiate undeva pe o 
insulă îndepărtată. 

- Sau cel puţin e responsabilitatea mea, se corectă 
ea. 

- Da, păi Baxian abia aşteaptă să plece de pe 
insulă și să se întoarcă la civilizație! Așa că ar fi bine 
să te gândeşti să angajezi un îngrijitor. 

Fury şi June se întorseseră deja în Orașul 
Semilunii. Se părea că prietenele ei nu puteau să 
îndure un stil de viață medieval mai mult de atât. 
Însă Baxian rămăsese. 

Bryce căzu pe gânduri. De când ea şi Hunt 
lăsaseră Avallenul pe mâinile lui, îngerul le ţinuse în 
frâu pe Fee, având grijă de toți refugiații care 
reușeau să ajungă acolo. Danika ar fi fost mândră de 
el. Bryce avusese grijă să îi spună asta Copoiului - şi 
despre cum îi văzuse perechea în lumea de apoi. În 
timpul acelui apel telefonic, Baxian tăcuse atât de 
mult, încât ea îşi dăduse seama că plângea. Însă, la 
sfârșitul convorbirii, din gura lui se auzise, totuşi, 
un cuvânt: Multumesc! 

- Bine, bine, îi spuse Bryce lui Hunt. Să instaurez 
o democraţie, să găsesc o dădacă nouă pentru 
Avallen, să mă joc de-a Ticălosul Înfricoşător cu 
tine... Mai am altceva de făcut? În afară de a-mi 


porni noua afacere? întrebă ea, arătând spre galeria 
care urma să se deschidă în curând. 

- Ce-ai zice să îți angajezi un asistent sexy? 

Bryce observă căldura din ochii lui, care scânteiau 
de-a dreptul. 

Își muşcă buza. 

- Un asistent sexy, zici? Îți convine să treci de la 
Umbra Mortis, la tipul care îmi aduce cafeaua? 

- Dacă vine la pachet cu sex pervers la birou, îmi 
convine orice, mormăi Hunt, mușcând-o uşor de 
ureche. 

- O, postul vine clar la pachet cu sex pervers la 
birou, răspunse ea pe un ton languros. 

Îi simţi mădularul întărit împungând-o în şold. 

Apoi Hunt spuse, pe un ton răgușit şi lubric: 

- Silfelor, căutaţi-vă alt loc pentru o vreme! 

Acestea mormăiră, dar se îndreptară iute spre 
scară, îmbujorându-se cu toatele într-o nuanţă de 
rozaliu aprins. Syrinx se repezi după ele, țipând. 

Lui Bryce nu îi păsa unde aveau să se ducă. Nu 
putea să se gândească la aşa ceva atunci când Hunt 
își apăsa mădularul între picioarele ei, făcând-o să 
se zvârcolească. 

- Urcă-te pe birou! îi ceru el, cu voce răgușită. 

Bryce își simţi sângele fremătând. 

- Am întârziat deja la întâlnirea cu Ruhn şi cu 
ceilalți de la Aux! 

- Se descurcă ei. 

Vocea lui era dorinţă sexuală pură, de neoprit. Lui 
Bryce i se înmuiară genunchii. 

Dar abia dacă făcu un pas spre birou, că îi și sună 
telefonul. Baxian. 

- Sună-l înapoi mai târziu, o rugă Hunt, venind 
în spatele ei, trecându-şi mâinile peste coapsele ei şi 
ridicându-i fusta. Da, la naiba, da! strigă el. 

Sună telefonul lui Hunt. Tot Baxian. 

- Poate că ar trebui... să răspundem, spuse Bryce, 
deşi aproape că nu o făcu, având în vedere faptul că 


Hunt o ţinea cu o mână de fustă, iar cu cealaltă, 
fundul gol... 

Hunt gemu și întinse mâna după telefonul lui, 
răspunzând răspicat: 

- Ce e?! 

Cu urechile ei de Fee, Bryce auzi limpede cum 
Baxian întrebă: 

- Unde ţi-e perechea? 

Nota joasă de panică şi de grabă din vocea lui îl 
făcu pe Hunt să activeze difuzorul şi să spună: 

- Suntem amândoi aici. 

Baxian respiră tremurat, iar excitarea lui Bryce 
dispăru şi o senzaţie rece de groază îi umplu 
stomacul. Dacă se întâmplase deja ceva, un atac 
asupra Avallenului... 

- Eu..., spuse Baxian, înecându-se în clipa în care 
rosti cuvântul. Sunt vreo două duzini! 

Bryce îi aruncă o privire derutată lui Hunt şi 
întrebă: 

- Cine sunt ei? 

Baxian izbucni într-un hohot de râs aproape 
isteric. 

- Jur, parcă au ţâșnit din pământ, de parcă ar fi 
hibernat sau s-ar fi ascuns pe undeva până acum! 
Nu știu, la naiba... 

- Baxian, ce s-a întâmplat?! întrebă Bryce, cu 
inima bătându-i puternic în piept. 

- Cai zburători! Cai cu aripi! 

Bryce clipi lent, uluită. 

- Cai... cu aripi! 

- Da, spuse Baxian, vorbind tot mai tare. Zboară 
pe aici, calcă totul în picioare, mănâncă toate 
culturile şi cred că s-ar putea să fie nevoie să vii în 
persoană, fiindcă par a fi genul de lucruri care i-ar 
putea aparţine unei Prinţese Născute din Stele, 
Super Magice şi Simandicoase... 

Bryce se uită la Hunt şi se simţi inundată de o 
uimire pură. 


- În Avallen există cai zburători! spuse Hunt, cu 
ochii la fel de mari ca ai perechii sale, scânteind de 
bucurie. 

- În poveştile ei, șopti Bryce, Silene a vorbit 
despre faptul că mama ei avea cai zburători. Unii au 
venit aici... existau imagini ale lor în Peștera 
Prinţilor şi în castelul lui Morven. Am crezut că au 
fost uciși cu toții, dar, poate..., murmură ea, 
clătinând din cap, iar apoi întrebă: Oare e posibil? 

Oare Helena îi ţinuse cumva în viaţă, în secret, 
într-o stare suspendată, așteptând până când 
vremurile aveau să le permită să iasă la lumina zilei, 
în siguranţă? 

Nu îi păsa. Nu în clipa aceea. 

- În Avallen sunt cai zburători! îi repetă Bryce lui 
Hunt. Sunt pegași în Avallen! 

- Vă rog, veniți să mă ajutaţi! spuse Baxian pe un 
ton jalnic. 

- Vom ajunge acolo până în zori, îi promise 
Bryce, iar după aceea încheie apelul în locul lui 
Hunt. 

Își privi perechea în ochii-i învăpăiaţi. Umbrele, 
aureola şi durerea dispăruseră. Pentru totdeauna. 

- Pot obţine o amânare a sexului pe birou? 
întrebă ea. 

- Pentru Jelly Jubilee în carne şi oase? întrebă 
Hunt, zâmbind larg. Orice, adăugă el. 

Bryce îl cuprinse cu braţele pe după gât, îl sărută 
cu foc şi apoi fugi la ușă. 

Era un înger în biroul ei şi în Avallen apăruse o 
turmă de pegași. lar Asterii fuseseră nimiciţi şi 
morții erau liberi... Și, deși ştia că erau multe de 
făcut pentru a vindeca Midgardul, lumea era acolo. 
Viaţa era acolo. 

Aşa că Bryce şi Hunt dădură fuga să o trăiască. 

Împreună. 

Blood eagles - formă de tortură în cadrul căreia mâinile şi 
picioarele victimei erau legate, pentru ca aceasta să nu poată 
evada, după care victima era înjunghiată în coccis şi spintecată 
în sus, spre cutia toracică, după care fiecare coastă era separată 
de coloana vertebrală, expunând, astfel, organele interne ale 

